
Bevezetés 


Amikor Bonaparte Franciaország ura lett, a forradalom és Európa már több mint hét 
esztendeje háborúban állt egymással; és ez a konfliktus, egy rövid szünettől eltekintve, 
ezután még 1815-ig elhúzódott. Brumaire 18-a önmagában véve nem nyitott új 
korszakot. Az amiens-i szerződést követő rövid béke inkább fogható fel olyan 
intervallumnak, amely elválaszt két időszakot. Ami Franciaország belső történetét illeti, 
az új államcsíny révén kétségtelenül lehetővé vált a személyi hatalom visszaállítása, és e 
tekintetben nyilvánvaló az ellentét a napóleoni időszak és a forradalmi időszak között. De 
e mögött az ellentét mögött is világosan felismerhető a két periódus mélységes 
összetartozása. Bonaparte a forradalomnak köszönhette ragyogó pályafutását; uralmát 
csakis azért erőszakolhatta rá a köztársasági Franciaországra, mert mindaddig, amíg az 
ancien régime hívei a külföld támogatásával vissza akarták állítani a régi rendszert, az 
országra belső szükségszerűség kényszerítette a diktatúrát; Bonaparte és a Közjóléti 
Bizottság kormányzati módszereiben sokkal több a közös vonás, semmint azt általában 
elismerik. Bonaparte csak azért maradhatott a franciák vezére, mert tiszteletben tartotta 
az alkotmányozó gyűlés művét; győzelmei tették lehetővé, hogy ez a mű időt kapjon, és 
végleg gyökeret eresszen. Sőt, Bonaparte győzelmei olyan gyorsan és olyan 
eredményesen terjesztették el ezt a művet egész Európában, amire sohasem lett volna 
képes a propaganda, még kevésbé a spontán terjedés; mindazokban az országokban, 
amelyeket Napóleon leigázott, semmi nyoma sem maradt volna villámgyors 
hadjáratainak, ha nem ültette volna el mindenütt a modern állam és társadalom 
alapelveit. Hiába próbált új legitimitást és új arisztokráciát teremteni: kortársai szemében 
a forradalom katonája maradt, és ebben a minőségében nyomta rá bélyegét Európa 
civilizációjára. 

Ám mihelyt Franciaország ura lett, alakja természetszerűen az egyetemes történelem 
középpontjába került, s Így bármennyire igaz is, hogy uralma szerves egységet alkot a 
forradalom drámájával, a hatalomra kerülésén alapuló hagyományos periodizáció 
mégiscsak kézenfekvő. Ebből indul ki jelen mű is. 

Aligha kell külön rámutatni, hogy ez a könyv nem Napóleonéletrajz. Akárcsak 
egyetemes történeti sorozatunk többi kötete, nemcsak a franciák és a császár uralmának 
alávetett többi nép kollektív életének lényegi vonásaira igyekszik fényt deríteni, hanem 
azoknak az erőknek a működésére is, amelyeket nem sikerült leigáznia, nemkülönben az 
uralmától megmenekült nemzetek sajátos jellemzőire. Anglia és az Egyesült Államok 
tovább ápolta liberális hagyományait; a kapitalizmus tovább fejlődött, s a szüntelenül 
erősödő burzsoázia felkészült a politikai hatalom teljes megszerzésére; a szellemi élet 
haladt a maga útján, és irányát Napóleon nem másíthatta meg; a nemzetek 
szembeszegültek azzal a világbirodalommal, amelynek alapjait lerakta; a romantika 
hatása alatt, főleg Németországban, új gondolkodás-, érzés- és cselekvés- módok 
erjedtek; Latin-Amerika kivívta függetlenségét; a nagy konfliktus következményei 
negatív értelemben még a Távol-Kelet életére is kihatottak, mert Európa sokkal 
hamarabb megostromolta volna ezt a világot, ha erőit nem köti le a belháború. A XIX. 
század oly mozgékony és változatos arculata már átviláglott ama látszólagos 
egyöntetűség alól, amelyet Napóleon zsenije szeretett volna ráerőszakolni. Mindazonáltal 
ebben a periódusban, amely különben igen rövid volt, szinte semmi sem állta a császár 
útját: ő irányította a történelmet. így hát nincs abban semmi különös, ha ez a kötet az ő 
nevét viseli. 


Első rész 


A FORRADALOM ÖRÖKSÉGE 


Az ancien régime és a forradalom 
konfliktusa 


A tízesztendős fejlődési folyamat és főként a háború nagymértékben módosította a 
forradalom menetét. Európa arculata is jelentősen megváltozott: egyensúlyának 
megrendítéséhez Francia- ország is hozzájárult azzal, hogy határait kiterjesztette a 
természetes határokig". Az örökség, amelyet Bonaparte átvett, sok tekintetben 
megszabta politikáját. Nem árt ezt az örökséget alaposabban szemügyre vennünk, még 
ha nem értünk is egyet Albert Sorellel, s nem fogadjuk el, hogy Franciaország új ura 
inkább a számára rendelt végzetnek engedelmeskedett, mintsem maga irányította 
sorsát. 

Az örökség legjellegzetesebb vonása a forradalom és Európa közti, kezdettől fogva 
meglevő konfliktus. Mindenekelőtt társadalmi konfliktusról van szó: a kiváltságosok és a 
harmadik rend többi része által is támogatott burzsoázia szembenállásáról; politikai 
konfliktusról is, mert a francia királyok önkényuralmát is elvetették, az uralkodók pedig 
az arisztokrácia védelmezésével kitették magukat a veszélynek, hogy vele együtt 
pusztulnak el; végül szellemi konfliktusról is van szó, lévén a forradalom a karteziánus 
racionalizmus szülötte, s ennek a racionalizmusnak könyörtelen kritikája söpörte el azt a 
titokzatos és hagyományos szellemet, amely a közhit szerint az ancien régime alapját 
alkotta. A hegemóniára törő hatalmak konfliktusai hiába homályosították el ezeket az 
ellentéteket, a kortársak tudatából nem tudták kitörölni. A napóleoni korszak történetén 
ezek a leküzdhetetlen ellentétek uralkodnak. 

1. A TÁRSADALMI ES POLITIKAI KONFLIKTUS 

Thermidor 9-e óta nyilvánvaló volt a forradalom apálya. A köztársaság III. évében 
elfogadott alkotmány egy olyan burzsoáziát juttatott hatalomra, amely őszinte híve volt 
ugyan az új rendnek, de ellenséges a demokrácia iránt, amelyet azonosnak tekintett a 
jakobinus kísérlettel. Mme de Staöllal és az ideológusokkal az élén, az angliainál 
korszerűbb, de alapjában ahhoz hasonló oligarchikus rendszerről ábrándozott, amelyben 
a gazdagok érdekei és a szellem embereinek elképzelései kiegyensúlyozzák egymást. 
Mindenesetre a burzsoázia fokozatosan megsemmisítette mindazt, amit a hegypártiak 
elértek, és nem kímélte az alkotmányozó gyűlés vívmányait sem. Megszüntették a 
családi bíróságokat és a döntőbíráskodást, visszaállították az adósok bebörtönzésének 
intézményét és a törvényszéki jegyzők hatáskörét; a II. évben hozott örökösödési 
törvények visszamenőleges érvénye megszűnt, és hevesen támadták a házasságon kívül 
született gyermekek számára biztosított jogokat. A nemzeti javak eladásából már csak a 
gazdagoknak volt hasznuk. A VII. évben az elzálogosított birtokok haszonélvezőit 
megajándékozták a birtokok tulajdonjogával; a községi javak közös használatát 
felfüggesztették, és arra törekedtek, hogy újból kiűzzék a parasztokat az 1789 óta 
szabadon használt erdőkből. 

De mennyiben érintette ez az európai arisztokráciát? A forradalom hiába vált 
burzsoává: ettől még változatlanul a polgári egyenlőség forradalma maradt. Ahová 
seregei benyomultak - Belgiumban és a Rajna-vidéken, Hollandiában és Svájcban -, 
hozzálátott a régi rendszer felszámolásához; a pápa fogoly volt; az orániai herceg, a 
Rajna-vidéki választófejedelmek és a svájci patríciusok elmenekültek; csak Szuvorov 
győzelmei hódították vissza Itáliát, és ültették ismét trónjukra a törvényes uralkodókat. A 
Francia- országgal szomszédos államokban szép csöndesen folytatódott a felforgató 
eszmék beszivárgása, nem is annyira az írók és újságírók jóvoltából - akiket szinte kivétel 
nélkül elbátortalanítottak a terror túlkapásai, vagy hallgatásra kényszerítettek -, hanem 
inkább annak következtében, hogy élőszóval híre járt a francia parasztok 
felszabadításának és a sans-culotte-ok győzelmeinek. Mindenütt akadtak olyanok, akik 
hajlandók voltak összeszűrni a levet a franciákkal, mint például Dél-Németországban; 
Poroszországban egyre gyakrabban tagadták meg a robotot és a járandóságokat; 
elterjedt a hír, hogy a király el fogja törölni őket, s amikor III. Frigyes Vilmos trónra lépett, 
kérvényekkel halmozták el. Az óceánon túl Narino lefordította Az Emberi és Polgári Jogok 
Nyilatkozatát, és az Egyesült Államokban Washington környezete azzal gyanúsította 
Jeffersont és a republikánusokat, hogy megfertőzte őket az egyenlőség ragálya. 


A megrémült arisztokrácia - még a hatalmas whig családok is - mindenütt a trón köré 
tömörült; a kormányok mindenütt erélyesen léptek fel. Az I. Pál könyörtelen 
önkényuralma alatt görnyedező Oroszországtól eltekintve, a pálma Ausztriának jutott, 
ahol ekkor Colloredo már hozzálátott annak a maradi rendőrállamnak a kiépítéséhez, 
amelynek később Metternich vállalta az apaságát. Poroszországban Wöllnert, aki II. 
Frigyes Vilmos haláláig ugyanilyen rendszert igyekezett bevezetni, csak nemrég 
mentették fel állásából. Az ateizmussal vádolt Fichtének, akit cserben hagyott a weimari 
herceg, 1799-ben le kellett mondani jénai katedrájáról. Angliában, ahol 1794 óta fel volt 
függesztve a habeas corpus, betiltották a , lázító" egyesületeket és kiadványokat; 1799- 
ben Pitt bejelentésre kötelezte a nyomdászokat, és az illegális társaságok tagjait hétévi 
száműzetéssel sújtotta. Az amerikai föderalisták - kihasználva, hogy szakítottak a 
direktóriummal - megszavazták a francia demokraták ellen irányuló Alien Billt, valamint az 
egyesületek és újságok elleni Sedlítion Actet. Latin-Amerikában a szabadságnak már 
vértanúi is voltak. A , jakobinusoktól" való félelem nem volt ugyan teljességgel alaptalan, 
de mindenesetre túlzott volt. Franciaország kevés számú csodálója - Kant, Fichte vagy a 
fiatal Hegel, aki bírálni próbálta a berni patríciusokat és a württembergi oligarchiát - 
gondosan hangsúlyozta, hogy csupán törvényes kereteken belüli, békés fejlődésre 
törekszik. Önként egyetlen ország sem utánozta Franciaországot; a forradalmi eszméket 
hadseregei terjesztették. 

Bármilyen élénk volt is a reakció, nem lehet azt állítani, hogy minden reformot 
elítéltek. A felvilágosult abszolutizmus megmutatta, hogy bizonyos reformok 
összeegyeztethetők az abszolút monarchiával és az arisztokratikus társadalmi renddel. 
Az ancien régime kormányai elismerték, hogy az alkotmányozó gyűlés vívmányaiból nem 
minden megvetendő, és irigyelték Franciaországot a közigazgatás egységének 
megvalósítása és az adózási kiváltságok megszüntetése miatt. Anglia példája egyébként 
is ékesen bizonyította a kontinens mezőgazdasági országai előtt, milyen előnyökkel jár 
az enclosure (bekerítés (angolul). Azt az eljárást jelenti, amelynek során a földeket elkülönözték, a közös 
haszonvételeket megszüntették, az egyéni tulajdonokat egy tagban kimérték és bekerítették) , és milyen 
hátrányokkal a jobbágyság. Ennek ellenére csak Németországban - éspedig 
Bajorországban és Poroszországban - volt előkészületben olyan megújulás, amely a 
nyugati hatásokat egyesítette a nemzeti hagyományokkal. 

A felvilágosodás - noha az irodalmároknál hitelét vesztette - a burzsoáziára és a 
köztisztviselőkre továbbra is hatott: Montgelas, aki éppen akkoriban jutott hatalomra 
Bajorországban, a felvilágosodás egyik tanítványa volt, és Berlinben a császári követ 
keserűen állapította meg: a közigazgatás szemére veti Franciaország ellenségeinek, hogy 
száműzni akarják a földről az Esz uralmát", amelynek Poroszország a nagyságát 
köszönheti. A magas rangú porosz közhivatalnokokban, akik testületekbe szerveződtek, 
és valójában kooptálás útján egészítették ki soraikat, élt a testületi szellem, és 
elégedetlenül nézték, hogy királyaik egyre jobban kiterjesztik a , kabinet" hatáskörét, 
mindenről ,kamarillájukkal" döntenek, és maguknak tartják fenn Szilézia, valamint a 
lengyel tartományok igazgatását, aminek különben II. Frigyes Vilmos uralkodása idején 
katasztrofális következményei voltak. E magas rangú közhivatalnokok szívesen 
alárendelték volna az uralkodót a törvénynek, s amikor Carmer 1794-ben megfogalmazta 
a Frigyes-féle törvény- könyvet, belevette az egyéni szabadságot, a bírák 
elmozdíthatatlanságát és a vallási türelmet. Azzal is tisztában voltak, hogy Frigyes 
állama jobbágysorban élő parasztjaival és egymástól vámsorompókkal elválasztott 
tartományaival - amelyek autonóm nemzeteknek tartják magukat, és féltékenyek külön 
intézményeikre - nem alkot nemzetet. Végül, akárcsak a Baltikum valamennyi part menti 
országa, Poroszország is nagy gabona- és textilexportáló országgá fejlődött egy 
negyedszázada, és a felvilágosult elmék figyelemmel kísérték Dánia példáját, ahol 
bevezették az angol mezőgazdasági módszereket, amelyeket egy szász agronómus, 
Thaer ismertetett meg széles körben. Ugyanilyen érdeklődést tanúsítottak Adam Smith 
liberális közgazdasági elmélete iránt, amelyet Hamburgban Busch, Bécsben Watteroth és 
a leglelkesebben Königsbergben Kraus tanított. Smith elmélete igen nagy hatást 
gyakorolt Schönre és Schrötterre, az állam két kiemelkedő tisztviselőjére. Azok a 
hivatalnokok hajlottak leginkább az újításokra, akiket Poroszország Nyugat- 
Németországból vagy külföldről vonzott magához: a frankóniai Altenstein, a hannoveri 
Hardenberg, Ansbach és Bayreuth kormányzója, a Dániából jött Struensee, és főleg Stein, 
a Rajna-vidéki Ritterschaft (jómódú köznemesség) ivadéka, aki - mielőtt 1804-ben belepett a 
kormányba - Kleve és Marck tartományokat igazgatta, ahol a , porosz rendszert" 


sohasem vezették be. 

Ez még nem minden. Amikor elgondolkoztak Franciaország példáján, miként Stein 
tette, bármit mondtak is erről, az említettek közül jó néhányan ráeszméltek, hogy a 
kormány a nemzetnek a törvények és az adó megszavazásába való bekapcsolásával 
éppúgy megnövelheti erejét és tekintélyét, mint a közigazgatásba való bevonásával. 
Mivel azonban csak a nemeseket és a gazdag polgárokat tekintették nemzetnek, inkább 
Angliára fordították figyelmüket. Ugy látták, hogy ott Pitt jóvoltából sikerült 
összeegyeztetni a királyi előjogokat az alkotmányossággal, a pártok versengését a rend 
fenntartásával és a kormány stabilitásával, a nemesség vezető szerepét a burzsoázia 
törekvéseivel, az arisztokrácia érdekeit a nemzetéivel. Pitt nem bántotta a lordokat, 
akiknek megbízható választókerületei többséget biztosítottak számára; de nem voltak 
nemesi előítéletei sem, és a kilencvenöt főrend között, akiket ő nevezett ki, akadtak új 
emberek is, bankárok és nagykereskedők ; ez utóbbiak azzal, hogy felfrissítették az 
arisztokráciát, hozzásegítették, hogy vagyonos és cselekvőképes maradjon. Hála Burke- 
nek, a kiegyensúlyozottság és bölcsesség e csodája számos bámulót szerzett magának a 
forradalom ellenségei között, főleg, ha polgári származásúak és protestánsok voltak, 
mint Mallet du Pan és d Ivernois. Még a francia emigránsok közt is akadtak ilyenek. 
Németországban természetesen még többen voltak a Hanza- városokban és 
Hannoverben, ahol meghódították a göttingeni egyetemet. Rehberg és Brandes 
ismertették meg ezeket az eszméket Steinnel, aki rájuk építette politikai elgondolásait. 
Megtaláljuk ezeknek az eszméknek a nyomát Wilhelm von Humboldt individualizmusában 
is, aki az államnak csak a rendőrséget és a hadsereget hagyta volna meg, s a többi 
területet - az angol kormány példájára - az állampolgárok önkéntes tevékenységére bízta 
volna, ami - Humboldt szerint - azt jelentette, hogy úgyszólván az egész társadalmi élet 
az arisztokrácia védnöksége alá kerül. 

A kiváltságosok nagy többsége legalább annyira gyűlölte ezeket a reformereket, mint 
a ,jakobinusokat", és tiltakozásuk láttán az uralkodók habozni kezdtek, vagy 
meghátráltak. Maga Pitt szolgáltatta nekik a példát: nem tagadta ugyan meg egykori 
terveit, csak későbbre halasztotta őket. Ausztriában II. Józsefnek a jobbágyok helyzetét 
szabályozó reformjait Lipót felfüggesztette. 1798-ban pedig Lipót utódja végül is 
fenntartotta a járandóságokat és a robotot. Livóniában I. Pál beérte annyival, hogy 
bizonyos könny ítéseket erőszakolt ki a diétától a jobbágyság számára; megbízottja, 
Kiszeljov sem ment tovább a dunai fejedelemségekben. Porosz- országban a junkerek 
már II. Frigyes Vilmost rákényszerítették a Frigyes-féle törvénykönyv revíziójára. III. 
Frigyes Vilmos, aki 1798-ban az adózási kiváltságok megszüntetését tervezte, 
hamarosan lemondott tervéről. Igaz, hogy saját nagy kiterjedésű birtokain elszántan 
folytatta a parasztok felszabadítását és az agrárreformot, de a földesúri birtokokra nem 
merte kiterjeszteni vállalkozását. A nemesség továbbra is megőrizte a legmagasabb 
tisztségek és rangok monopóliumát; 1800-ban a hat-hétezer tiszt közül csak 695 volt 
nem nemesi származású. Még Stein is csak technikai reformokat tudott elérni a 
pénzügyek területén, s még a belső vámokat sem sikerült megszüntetnie. 

Franciaországon kívül tehát a reformerek majdnem ugyanolyan tehetetlenek voltak, 
mint a , jakobinusok". Napóleon uralma, illetőleg hadseregeinek lökése fiatalítja majd 
meg a régi világot. Franciaország mindig is fekete bárány maradt a királyok és az európai 
arisztokrácia szemében. ,Nem békülök és soha nem is fogok megbékülni a franciákkal", 
írja Mária Karolina nápolyi királyné; , mindig nővérem és a királyi család gyilkosait és a 
monarchiák esküdt ellenségeit fogom látni bennük". Stolberg elítélően nyilatkozik a 
Nyugati hunokról", és Nelson, aki pedig nem volt , előkelő születésű", csak megvetéssel 
tud beszélni a , French vilain"- ekről (, francia bugrisok"). A konzulátus és a császárság 
konzervatív irányú fejlődése mindig csak látszatra puhította meg őket. A franciák elleni 
koalíciókat a részt vevő államok érdekeivel szokták magyarázni, és az egész drámát az 
egyensúly, vagy ahogy Pitt mondogatta, a biztonság kérdésére vezetik vissza. Nem is 
indokolatlanul, mert akármilyen csapást akartak is mérni a franciákra, ez sohasem 
gátolta az uralkodókat abban, hogy tárgyaljanak velük, ha a maguk szempontjából 
hasznosnak látták; de azért titokban mindig ellenséges érzelmekkel viseltettek irántuk, 
és környezetük állandón kérkedett a franciákkal szemben táplált gyűlöletével: olyan nem 
mérhető tényező ez, amelyet nem szabad figyelmen kívül hagyni. Még a toryk is, akik 
nyilvánosan tagadták, hogy a saját kedvük szerinti kormányt szeretnének 
Franciaországra kényszeríteni, csak azért szánták rá erre magukat, hogy a whigeket 
megnyerjék. Grenville kimutatta igazi gondolatait, amikor 1795. december 22-én a 


békefeltételek közé bevette az emigránsok amnesztiáját és javaik visszaszolgáltatását, 
1800 januárjában pedig a monarchia visszaállítását; a nemes lord csak kelletlenül tudott 
rágondolni, hogy kénytelen lesz a republikánusokkal tárgyalni, akiket képtelen volt 
gentlemaneknek tekinteni, és később maga Pitt sem találja majd szívderítőnek a 
gondolatot, hogy elviseljen valakit, akit 1800. február 3-án , az utolsó kalandornak" 
nevezett , a forradalmak szerencsejátékában". 

2. AZ ESZMEK KONFLIKTUSA 

A politikai és társadalmi reakció természetesen az eszmék világában is kifejeződött. 
Ismét divatba jött a tekintély meg a hagyomány, s mind több író és újságíró magasztalta 
az egekig, részint meggyőződésből, részint érdekből - a kormányok nagyra becsülték 
ugyanis a propaganda jelentőségét, és áldoztak is rá némi pénzt. Fontos szerepet 
játszottak közöttük a francia és genfi emigránsok: Rivarol, Barruel abbé, d"Ivernois és 
Mallet du Pan; Angliában Canning lépett sorompóba Anti-Jacobin című művével. A 
leggyakrabban a franciaországi eseményeket használták fel a lakosság megrémítésére. 
Barruel változatlan sikerrel elevenítette fel Hoffmann vádjait az illuminátusok és a 
szabadkőművesek ellen. Egyesek azonban becsületbeli kérdést csináltak abból, hogy 
magasabb szintre emeljék a vitát, s a racionalista kritikával szemben újból megvédjék a 
hagyományos eszméket. 

A vállalkozás nem volt eredeti, hiszen már a XVIII. században az angol empirizmus, 
amely Flume-mal és még inkább Benthamel konzervatívvá vált, helyre akarta állítani a 
tekintélyt és az erkölcsi konvenciókat: azt állította, hogy az ész - ugyanúgy, ahogy a 
megfigyelés és a tapasztalat útján megkeresi a fizikai világ törvényeit, hogy hozzájuk 
igazodva kormányozhassa azt - a társadalmi életet megfigyelve konstatálja, hogy a 
megszokott intézmények - mint azt maradandóságuk ténye bizonyítja - összhangban 
állnak a , dolgok természetével". Burke-nél ez a pragmatizmus az orvostudománytól 
kölcsönzött társadalmi vitaiizmussal keveredett, ahogy azt Franciaországban is tanította 
a montpellier-i iskola a XVIII. században, s a direktórium idején Bichat. Az élőlényt 
valamiféle spontán és fokozatos sarjadás gyümölcsének tekintették, amely egy 
irracionális erőnek köszönhető, s ezt az erőt nevezték életnek; ehhez hasonlóan Burke 
úgy beszélt a társadalomról, mint valami növényről vagy állatról, amelynek az egyén 
csupán egyik szerve, s a társadalmi tekintély az egyén létezésének egyik feltétele, 
amelyet éppúgy nem tagadhat meg, mint testi szükségleteit. Angliából ez a tapasztalati 
racionalizmus - valamiféle miszticizmussal keveredve, amely kapcsolatba hozta a 
romanticizmussal - eljutott Németországba, s átitatta Rehberget és Brandest. Állítólag 
Gentz - aki 1793-ban lefordította Burke Reflexions című művét -, sőt Metternich is ebből 

Elég közel áll ehhez a tapasztalati racionalizmushoz Bonald és Joseph de Maistre is. 
Az előbbi 1796-ban adta ki 7béorie du pouvoir politigue et religieux című művét, az utóbbi 
pedig a Considérations sur la France-ot. Ök is alárendelik az egyént a társadalomnak, és 
Bonald gyakran hivatkozik a dolgok természetére. De az életerő működését a 
gondviselés tevékenységével helyettesítik. Az abszolút igazságokat hirdető és 
ellentmondást nem tűrő Bonald szerint - aki ráadásul legalább annyira becsben tartja a 
royalista tradíciót, mint a katolicizmust - azok a keretek, amelyeket Isten a társadalom 
számára megszabott, megváltoztathatatlanok. Joseph de Maistre szerint, akinek van 
történelmi érzéke, és jó ultramontán lévén meglehetősen közömbös a mulandó 
kormányzási forma iránt, a Teremtő pusztán arra szorítkozik, hogy a bölcsessége által 
sugallt végtelenül gyöngéd beavatkozással konzerválja a társadalmat, s ez előtt a tény 
előtt fejet kell hajtanunk. 

Még a politikai gazdaságtan is szerette volna néha letörni az ész fölfuvalkodottságát. 
Malthus kora Angliájában végzett vizsgálódásai alapján kijelentette, hogy az emberiség 
szüntelen előrehaladása puszta lázálom; a népesség ugyanis a technika erőfeszítése 
ellenére sokkal gyorsabban szaporodik, mint a létfenntartási cikkek. Minden társadalmi 
javulás elősegíti az emberiség számának növekedését, s csak súlyosbítja a helyzetet. Az 
egyensúlyt a betegség, a bűn, a nyomor és a háború állítja helyre. Malthus szabadelvű 
volt, s talált egy kibúvót: azt ajánlotta a szegényeknek, hogy ítéljék magukat nemi 
önmegtartóztatásra. A hagyomány hívei azonban kivétel nélkül úgy vélték, hogy Malthus 
végzetes csapást mért Condorcet és Godwin reményeire. 

Ezenkívül a forradalmat a racionalizmussal azonosítva, késlekedés nélkül ellene 
fordították a legfélelmetesebb ellenséget, amellyel az utóbbi valaha is találkozott: azt az 
értelem elsőbbsége iránt ellenséges mozgalmat, amely - miután megihlette Rousseau-t 


és a Sturm und Drangot - a század utolsó éveiben teljesedett ki abban, amit a német 
romanticizmus első szakaszának szoktak nevezni. 

A kartéziánus racionalizmus azt ígérte a szellemnek, hogy megfejti a világegyetem titkát, 
és azt ajánlotta, hogy védje meg szabadságát az ösztön és az érzelem ellen, mert 
mindkettő az atomisztikus mechanizmusnak alávetett anyag birodalmába tartozik; az 
erőfeszítés filozófiája volt ez, amelyben a tudás és a boldogság az erőfeszítés jutalma 
volt. Mindig akadnak misztikusok, akik a titok megismerését az isteni kegy valamiféle 
sugallatától várják; fegyelmezetlenek, akik a boldogságot a szerencsétől remélik, vagy 
éppen a kockázatban lelik élvezetüket; művészek, akik a képzeletet és a fantáziát 
becsülik többre. Így aztán a nemzedékek váltakozása során egy új nemzedék, amely 
egyébként is szükségét érezte, hogy valami újat találjon, és így kivívja helyét a nap alatt, 
rehabilitálta az érzelmet, és olyan metafizikával kísérletezett, amely képessé teszi arra, 
hogy intuíció révén érje el a tökéletességet, és tagadja, hogy ezt az ész is meg tudja 
közelíteni. Akadtak filozófusok is, akik csatlakoztak e nézethez. Közülük Kant lerombolta 
a kartéziánus metafizikát, s utána egy másikat épített fel az erkölcsi érzékre, erre a 
végeredményben isteni intuícióra alapozva. 

Másfelől a miszticizmus, amelyet a racionalizmus sohasem fojtott el, a század végén 
rendkívül népszerű lett. Swedenborg, Pasgualis és Saint-Martin okkultizmusa révén 
vulgarizálódott, és beszivárgott a szabadkőművességbe és az illuminizmusba; azt 
állította, hogy a tudományos elméletekre és felfedezésekre támaszkodik; az orvos- 
tudománytól kölcsönvette a vitaiizmust; a fizikától az ugyancsak irracionális erőnek 
tekintett delejességet; Mesmer kúrája, akárcsak a holdkórosság, eksztázisszerű 
öntudatlanságba juttatta a szellemet, ahol érintkezésbe lépett a természetfölötti világgal. 
Még a katolicizmus sem tudta megóvni a csábítástól olyan hívét, mint Joseph de Maistre. 

Mindamellett egy ilyen mozgalom hatókörét nem adnánk vissza, ha csak 
ideológiájával vetnénk számot, s nem néznénk meg élharcosainak vérmérsékletét és 
társadalmi helyzetét. Többségük képtelen alkalmazkodni a környezetéhez vagy még nem 
sikerült alkalmazkodnia hozzá: betegek vagy ingatag jellemek, akiket tehetetlenségük 
búskomorságra, sőt öngyilkosságra késztet; függetlenségre és élvezetekre vágyó 
fiatalok, akiket felingerel a társadalmi kényszer; mások karriert szeretnének csinálni, és a 
rang, a vagyon vagy a szentesített hírnév privilégiumaiba ütköznek; nem meglepő, hogy 
vonzódtak az igazságtalanságokat megtorló ,haramiához", és érett kort vagy sikert érve 
el, sokuk bölcsebbé vált. ,Romantikusok" mindig voltak; de a XVIII. században 
elszaporodtak, mert a burzsoázia felemelkedése felbomlasztotta a társadalmi kereteket, 
és egyre több tehetséges, de szegény fiatalember jött indulatba vagy keseredett el. 

Az irodalom és a művészet többé-kevésbé a racionalizmusellenes reakció hatása alá 
került. A franciák az ész nevében olyan szabályokat kényszerítettek a művészetekre, 
amelyeknek zsarnoksága szűkre szabta az invenció területét; műveiket mindenütt 
mintaképül állították, és a függetlenek, főleg Németországban, könnyűszerrel 
bebizonyították erről a , klasszikus" művészetről, hogy idegen import. Az irodalom és 
művészet területén az individualista fegyelmezetlenségnek már csak azért is sikere volt, 
mert kisebb kockázattal járt, és hírnévvel kecsegtetett. Mindenütt az újat keresték: a 
természetben, a kevésbé ismert országokban, Keleten, Kínában, Amerikában, a 
feledésbe merült múlt alkotásaiban. Az angolok és a skótok lelkesen fogadták Osszián 
állítólagos költeményeit, a franciáknál divatba jött a ,trubadúr-költészet"; Shakespeare- 
rel igazolták a hármas egység és a műfajok megkülönböztetése ellen intézett 
támadásokat. Hogy a XVII. század esztétikáját megtagadhassák, visszanyúltak egészen a 
hellenizmusig, amelyet kezdtek felfedezni. A kevésbé rugalmas képzőművészetek nem 
egyenjogúsították magukat ennyire: a század végén - hála David és Canova zsenijének - 
újból diadalmaskodott a klasszikus inspiráció, amely az ókorban és az itáliai 
reneszánszban kereste forrásait. Viszont rendkívül serkentően hatott az új szellemre a 
hangszeres zene fejlődése. E korszerű művészet csak saját szabályaihoz igazodott, s pár 
excellence romantikus volt, hiszen ábrázolás helyett csak sugalmaz, s főként az 
érzelmekre és az érzékiségre igyekszik hatni. 

A forradalmi megrázkódtatás több szempontból is kedvezett e megújulásnak. 
Felszabadította az egyént, és hadat üzent minden hagyománynak, kikiáltotta a sajtó és a 
színház szabadságát, megszüntette a klasszikus szabályok fenntartására ügyelő 
kiváltságos testületeket; a végsőkig fokozta a szenvedélyeket, számtalan borzasztó 
fordulata sokakat megzavart, s ezek betegesen megkedvelték a bizonytalant és a 
borzalmast, mint ezt Anne Radcliffe regényeinek sikere bizonyítja; a sok 


szerencsétlenség látványával felélesztette a tragikum iránti érzéket, azt az életérzést, 
hogy az ember harcban áll a természet és a végzet ellenséges erőivel. Egyébként az 
áramlat nem mindenütt váltott ki azonos hatást. 

A déli országokat egyelőre egyáltalán nem érintette. Még Angliában és 
Franciaországban sem ért el nagy előrehaladást. Az angoloknál Cowper és a /akistának 
nevezett költői iskola (Tó-iskola) fellépése ellenére a klasszikus Hayley volt divatban 
1800 körül, Crabbe pedig továbbra is hű maradt az illedelmes és mérsékelt realizmushoz. 
Franciaországban a forradalmi lelkesedés nyomán szónoklatok és dalok születtek, de 
sem a színház, sem a költészet, sem a regény nem újult meg. Ennek valószínűleg 
politikai és társadalmi okai vannak: az ifjúság mindkét országban más működési területet 
talált magának, nem elmélkedéssel és művészettel foglalkozott. Angliában az üzlet és a 
parlamenti karrier vonzották; a Franciaország elleni harc egyre inkább megerősítette a 
konformizmust: Wordsworth, Coleridge és Southey végül is meghátráltak kiközösítésük 
előtt. Franciaországban az ifjúság a forradalom szolgálatába állt vagy emigrált; 1815-ig a 
háború izgatta fantáziáját, gazdagság és dicsőség utáni vágyát. Napóleon romantikus 
költő, aki a tettek emberévé vált, és nem Chateaubriand-on múlott, hogy ő nem ment át 
ugyanezen az átalakuláson. 

Németországban, amely még mindig középkori páncéljába volt zárva, másként zajlott 
le a folyamat. A lelkes, de puha Friedrich Schlegel Vergniaud-típusú egyéniség, aki nem 
ismerte volna ki magát a forradalomban; a háború sem vonzotta: a német hazafiság- nak 
nem lévén még politikai jellege, a háború a hadviselő fejedelmek és nemesek ügye volt. 
A két német költőóriás, Goethe és Schiller, viharos ifjúság után alkalmazkodóvá vált: az 
előbbi Károly Ágost minisztere lett Weimarban, az utóbbi egyetemi tanár Jénában. Azt 
állították, hogy a görög ókor tanulmányozása alapján feltárták, hogyan kerülhetnek 
összhangba a lét ellentétes tendenciái a művészetben, s miként egyeztethető össze az 
életerő lendülete és a szenvedély az ésszel. Ez az új humanizmus - amely azt ajánlotta az 
egyénnek, hogy szigetelődjék el, és fejlessze szellemét a maga ,totalitásában", 
filozófiaikig pedig a panteizmus felé hajlott - egy darabig erős vonzerőt gyakorolt: 
lelkesen olvasták a Wilhelm Meistert (1794 -1796), a Wallenstein- trilógiát (1798-1799) és 
az Ének a harangról című költeményt (1799). Wilhelm von Humboldt csatlakozott a 
klasszicizmushoz, és Hörderlin sem kerülte el a hatását. 

E vonzerő azonban rövid ideig tartott, és ez nem véletlen. A miszticizmusnak 
egyetlen országban sem volt ekkora befolyása. A miszticizmus a lutheranizmus lényege, 
és a pietizmus, valamint a morva testvérek révén összefüggés van Böhme, a XVII. 
századbeli teozófus varga és a romantikusok közt; olyan tudósok olvasták Böhmét, mint 
Werner, Ritter és Baader, és pozitív ismereteiknek a legmeglepőbb szimbolikus 
értelmezéseket adták. Kant után az intuicionizmus mind nagyobb teret hódított a német 
filozófiában, és végül a transzcendentális idealizmushoz vezetett. Fichte 1794- ben 
megjelent Grundlage der gesammten Wissenschaftslehre című művében szellemi látomás 
révén az Ent mint az egyetlen valóságot ragadta meg, amely tiszta tevékenység, és 
létrehozza a nem- Ént, hogy elnyelésére törekedve cselekvési okot teremtsen magának. 
Később Schelling saját létet tulajdonított a nem-Ennek, de továbbra is teljesen 
szelleminek tekintette; a természet és az Én az Abszolútum két oldalává vált, amelynek 
öntudatlan egységét a gondolkodás felbontja, ezt az egységet azonban a művész zsenije 
az intuíció segítségével meg tudja ragadni, és műveiben ki tudja fejezni. Végül is a zene 
Németországban páratlan fényben tündökölt: Haydn művészete - aki akkoriban alkotta 
meg főműveit, az EÉvszakokat és a Teremtést - még a XVIII. század mosolygó és bizakodó 
optimizmusát sugározta, de Beethoven első szonátáinak némelyike már a tragikus 
életérzésből táplálkozott. 

A század még nem ért véget, amikor egy Goethétől és még inkább Schillertől elszakadt 
csoport jelszavául választotta és divatra juttatta a romantikát és a romantícizmust. 1798- 
ban Friedrich Schlegel - bátyja, August közreműködésével - Athenáum címmel folyóiratot 
indított Berlinben, mely három évig jelent meg. 1798-ban Drezdában s 1799-ben Jénában 
- ahol August tanított - összetalálkoztak Novalisszal (igazi nevén Hardenberg báróval), 
Schellinggel, valamint Tieckkel, aki éppen akkor adta ki korán elhunyt barátja, 
Wackenroder Herzensergiessmgen eines kustliebenden Kfoslerbruders című, hátrahagyott 
művét. Megpróbálkoztak egy filozófiát teremteni - Friedrich Schlegel fel is használta 
1804-ben tartott irodalmi előadássorozatában -, ez a filozófia azonban sose öltött 
összefüggő, rendszerezett formát. A klasszikusok tanítványai lévén, először az életerő 
alkotásainak kiapadhatatlan és örökké változó áradataként fogták fel a világot; később a 


tudósok és Schelling hatására belevitték az ,egyetemes vonzódás" fogalmát, amely 
például a kémiai affinitásban, a mágnességben és az emberi szeretetben nyilvánul meg; 
miután Schleiermacher vallásos ömlengéseinek hatása is elérte őket, végül is 
kölcsönvették Böhmétől a centrumnak mint a világszellemnek és isteni elvnek az 
eszméjét. Mindenesetre csak a zseniális művész lép kapcsolatba - az intuíció vagy éppen 
az álom és a mágia segítségével - az igazi valósággal: ez a rejtelmes élmény benne 
alakul át művészi alkotássá. A költő náluk pap, s e filozófia a csoda filozófiája. Sajnos, 
nem állítható, hogy a csoda valóban bekövetkezett: a romantikusok nem hagytak nagy 
műveket maguk után: a legsikerültebbek Novalis művei, főleg a Himnuszok éjszakához 
(1798-1799). 

A romantikusok ennek ellenére termékenyítő eszméket terjesztettek: e tekintetben 
fontos szerepük volt August Schlegel 1801-tői 1804-ig Berlinben tartott előadásainak, 
amelyekben meghatározta a romanticizmust: e meghatározás szerint a művészet egy 
nemzet életének legmagasabb rendű kifejeződése, a nemzeti lélek szimbóluma. A 
történetírás ebből azt a tanulságot vonta le, hogy nincs egyetemes szépség, és a 
művészeteket elsősorban azokkal a körülményekkel való összefüggéseikben kell 
tanulmányozni és értékelni, amelyek közt létrejöttek. A nemzetek viszont arra a 
következtetésre jutottak belőle, hogy teljes öntudatra ébredésükhöz semmi sem annyira 
fontos, mint múltjuk emlékeinek tanulmányozása. A romanticizmussal Németország, 
amely már a politikai és társadalmi megújulás küszöbén állt, egyúttal az európai 
gondolkodás egyik pólusává is vált. Franciaországra csak később hatott. De Angliára 
azonnal: Coleridge, aki már előzőleg felfedezte az intuíció erényeit, németországi 
utazása alkalmával kapcsolatba kerül a romantikus filozófiával, és át is itatódik vele. 

A romanticizmus önmagában nem volt politikai elmélet. Mivel azonban a politika 
területén is az érzelmekre hagyatkozott, hívei ki voltak szolgáltatva a körülményeknek. A 
reakció diadalmaskodott, s nekik jövőjükre is gondolni kellett: késlekedés nélkül buzgó 
ellenforradalmárokká váltak. Egyébként a múltban fölfedezték a német-római 
császárságot és a pápaságot: Novalis 1799-től dicshimnuszokat zengett a középkort oly 
dicsővé tevő keresztény egységről; a katolicizmus meghatotta a romantikusokat — 
szertartásaival és muzsikájával; ugyancsak Novalis himnuszt írt a Szent Szűzhöz. Ő maga 
megmaradt protestánsnak; mivel azonban Ausztria több állást tudott felkínálni, és 
erősebben ellenállt Napóleon csapásainak, barátai közül többen később a szolgálatába 
álltak, és katolikus hitre tértek. 

Bármilyen érdekesek is ezek az eszmék, nem szabad eltúlozni a közvéleményre 
gyakorolt hatásukat. A forradalom ellenségeinek többségét nem filozófiai indítékok 
mozgatták, s ha ezeknek szükségét érezték, az egyházakhoz fordultak értük. A XVIII. 
század utolsó éveiben vallási reneszánsznak vagyunk a tanúi. Ezt a konzervatív 
pragmatizmus és az érzelmi intuicionizmus elősegítette, de magától jött létre. Az 
arisztokrácia - ugyanúgy, ahogy a trón körül tömörült - szolidárisnak érezte magát 
minden államvallással is, és természetesen Lucifert tartotta az első jakobinusnak; a nagy 
katasztrófák és a hosszú háborúk különben is mindig visszatérítik az oltárhoz a nyugtalan 
és reszkető tömegeket. 

A katolicizmusnak nagy szüksége volt erre a visszatérésre, mert elsősorban ő 
szenvedett veszteségeket. Franciaország és az általa elfoglalt országok már csak 
,Missziós területek" voltak; Németországban újabb katasztrófa fenyegetett, mert a bázeli 
és campoformiói békeszerződések előrevetítették az egyházi birtokok általános 
szekularizálásának árnyékát, és a protestánsok - még az ellenforradalmárok is - lelkesen 
készültek rá, hogy a , fekete sereget elkergetik a Rajna vidékéről". Másfelől a 
felvilágosult abszolutizmus nem mondott le az egyház fölötti gyámságról; 
Németországban és Ausztriában az állami egyetemeken képezték ki a papságot, és a 
plébánost sokkal inkább tanítónak tekintették, mint papnak; Spanyolországban Saavedra 
és Urguijo, Godoy utódai, 1799-ben megtiltották, hogy bárki is a római kúriához 
fellebbezzen, és pénzszerzés céljából az egyházi javakra vetették a szemüket. VI. Pius 
nemrég halt meg a direktórium foglyaként, és Ausztria cseppet sem titkolta, hogy a 
pápai állam területén meg akar osztozni a Nápolyi Királysággal. Az egyházat ért 
csapások - ellenfelei várakozásával szemben - mégis a javára váltak, mert ismét 
biztosították számára a rokonszenvet. Anglia szívesen fogadta a száműzött francia 
papokat, és nekik köszönhette katolikus reneszánsza első csíráit. Tegyük hozzá még azt 
is, hogy Burke az írek kiengesztelése céljából minduntalan felvetette a javaslatot, hogy 
engedélyezzék számukra a vallásszabadságot. A németországi Münsterben, Fürstenberg 


és Overbeg körül megalakult egy buzgó kis csoport, ,a szent csaiád", amelyben nagy 
szerepet játszott Galicin hercegné és Mme de Lafayette nővére, Montagu márkiné; 1800- 
ban Stolberg áttérése igen sokat ígérő jelenségnek látszott. Nagy reményeket fűztek I. 
Pálhoz is. Joseph de Maistre és Gruber atya rábeszélték, hogy követelje a jezsuita rend 
visszaállítását, és a cár pártfogásába vette a Máltai Lovagrendet is, amelynek 
nagymesterévé választották. 

A protestantizmus számára, amelyet eddig a forradalom megkímélt, a vallási 
reneszánsz csak nyereséget jelentett. Németországban Schleiermacher 1799-ben 
megjelent, Reden über die Religion című műve felújította a protestánsok misztikus 
hitbuzgalmát, Wackenroder és a romantikusok pedig az esztétikai intuícióval fordultak a 
vallás felé. A holsteini Emkendorfban Reventlow hozott létre egy kegyes kört, amely a 
münsteri párja volt; áttérése előtt Stolberg is időzött itt, és még a katolikus Portalis is 
megfordult közöttük, aki a konkordátum után egyházügyi főigazgató lett. Angliában 
1791-ben halt meg Wesley; azzal, hogy a laikus prédikátorok mellett létrehozta a 
hivatásosokból álló papi hierarchiát, a metodizmust közelebb vitte az államvalláshoz, ami 
1797-ben a szektán belül az első szakadáshoz vezetett, de felszítva a nép körében a 
miszticizmust, a szekta mégis tovább folytatta hódítását. Igen nagy hatást gyakorolt az 
államegyházhoz nem tartozó protestáns felekezetekre, az ún. dissentre; a szekta 
módszereit átvéve fejlődött a baptista egyház, ugyanakkor Priestley és Price sociniánus 
és racionalista presbiterianizmusa hamarosan eltűnt. Még az anglikán egyházon belül is 
alakult egy lelkészekből álló kis csoport - Wilberforce volt köztük a legismertebb -, amely 
megpróbálta, egyébként eredménytelenül, új életre kelteni az egyházat. Az átalakított 
dissent már nem rokonszenvezett a forradalommal, s bár a néptömegekre gyakorolt 
konzervatív hatását eltúlozták, ez a hatás vitathatatlanul érvényesült. 

Ugy tűnt, hogy Franciaország maradt a racionalizmus egyetlen védőbástyája, 
legalábbis abban a kritikai, a hagyománnyal és a kereszténységgel szemben ellenséges 
formájában, melyre itt tett szert a XVIII. században. Képviselői, Destutt de Tracy, 
Cabanis, Daunou, Volney befészkelték magukat az Akadémiára és a konvent által 
létrehozott fontos felsőoktatási intézményekbe; kezükben tartották - Ginguené révén - a 
Décade philosophigue című folyóiratot; az ő tanítványaik oktattak a majdnem minden 
megyében megszervezett állami középiskolákban. Igaz, ez a racionalizmus fejlődött. Ha 
maradtak is még materialisták az - ahogy nevezték őket - , ideológusok" közt, a többség 
már nem törődött a metafizikával, csak a jelenségek érdekelték őket, s a 
természettudományok hatására a tapasztalati pozitivizmus felé haladtak. E tudományok 
valósággal tündököltek Franciaországban, és a forradalom előkelő helyet biztosított 
számukra az oktatásban. Destutt de Tracy és Cabanis azt tervezték, hogy létrehozzák a 
gondolkodás tudományát, azaz egy olyan pszichológiát, amelynek semmi köze a 
metafizikához, viszont szoros szálak fűzik a fiziológiához. A politikai gazdaságtan, 
amelyet Garnier és J.-B. Say képviselt, kevesebb joggal ugyan, de szintén a tapasztalati 
tudomány rangjára tartott igényt. Termékeny mozgalom volt ez, de csak jóval később 
lendült fel igazán. Ráadásul ez a pozitivizmus nagymértékben különbözött az angol 
empirizmustól, mert az enciklopédisták szelleme élt tovább benne; megtalálhatjuk ezt a 
szellemet Laplace Systeme du monde-jában, Lamarck- nál, aki a vitaiizmust támadta, és 
Dupuis könyvében, az Origine de tous les cultes-ben. A kormány és a republikánus 
burzsoázia egyébként hiába vált társadalmi szempontból konzervatívvá, a 
kereszténységgel szemben éppoly ellenséges maradt. Az alsó néposztályok körében 
nyilván csökkent a vallásosság, hiszen később, a konkordátum idején Consalvi azt írta, 
hogy , a nép nagyobb része közömbös". 

Nem szabad azonban elfelejtenünk, hogy a filozófiai racionalizmust a XVIII. században 
távolról sem tette magáévá minden francia, és számos olyan író támadta, akinek 
tehetsége általában nem volt, de olvasója igen. A hagyomány híveinek eszük ágában 
sem volt feladni meggyőződésüket, sőt, a forradalom viharának sodrában az még 
erősebb gyökeret eresztett bennük; soraik megszaporodtak a régi burzsoázia egy 
részével, amelyet tönkretett az infláció, és megundorodott az új eszméktől. A 
szentimentális és misztikus intuicionizmus sem kímélte meg Franciaországot. Az 
okkultizmusnak is akadtak hívei, még 1800 körül is, főleg Lyonban, Willermoz 
környezetében, és Elzászban, ahol Oberlin az okkultizmust a német hatásokkal 
egyesítette. A szentimentális filozófia éppen Francia- országban találta meg legnevesebb 
és legnagyobb hatású élharcosát. Rousseau varázsa ugyanis semmit sem veszített 
erejéből; sőt, éppen azok igyekeztek a szentimentalizmusnak vezető helyet biztosítani az 


irodalomban és a vallásban, akik Rousseau politikai elméleteit elutasították: nevezetes 
példa erre Chateaubriand. Végül, mint mindenütt másutt, egyesek a katolicizmus felé 
fordultak, akár az érzelmek révén, mint Joubert, akár konzervativizmusból, mint 
Fontanes, akár azért, hogy vigaszt leljenek benne, mint Bancal des Issarts, Mme Roland 
barátja. Bonaparténak ez a társaság lesz majd egyik támasza pálfordulása idején, amikor 
megköti a konkordátumot, azok ellenére, akik hatalomra juttatták, sőt hadserege akarata 
ellenére. 

A racionalizmusnak ilyenformán megvoltak a maga határai, ebben azonban az 
ellenforradalmi pragmatizmusnak nem volt szerepe, mert Bonald és de Maistre 
Franciaországon kívül megjelent művei éppúgy nem jutottak el az országba, mint ahogy 
a német eszmék sem. A romantikának Franciaországban nem volt filozófiája, még a 
klasszikus művészet formáit sem detronizálta; az északi irodalmakban csak kiaknázható 
témákat, festői elemeket vagy megható modort kerestek. Osszián divatban volt; Marie- 
Joseph Chénrier átültette franciára; Arnault belőle merítette Oscarját és a Chants galligues- 
ot; Bonaparte éppúgy bolondult érte, mint akárki más. De Mme de Staöl, aki 1800-ban 
először hasonlította össze az északi irodalmakat a déliekkel, azt tanácsolta a francia 
klasszicistáknak, hogy a melankólia és a szomorúság érzelmeinek kifejezését tanulják 
meg az északiaktól. A nemzet jó része közömbös maradt a filozófiai racionalizmus és a 
hagyomány harcában, és kétségtelenül ez a legfontosabb, amit figyelembe kell vennünk, 
ha meg akarjuk magyarázni Bonaparte sikerét. A nemzeti javak eladásából, a 
spekulációból és a hadiszállításokból megtollasodott újgazdagokból álló, teljesen 
műveletlen új burzsoázia nem sokat törődött azzal, amit Beugnot , az elvek 
betegségének" nevezett. A kormányon levő régi nemesek - Barras és Talleyrand, hírhedt 
közpénzsikkasztó és gyakorlott áruló mind a kettő - e tekintetben tüntetően cinikus 
megvetést tanúsítottak. A Mme Tallien, Mme Hamelin és Mme Récamier divatos 
szalonjait látogató előkelő társaságnak csak az élvezeteken járt az esze. S ami még 
súlyosabb: a zűrzavarok közepette felnőtt fiatalok nem sokat tudtak, és nem is izgatták 
magukat emiatt: realisták voltak, s csak karriert akartak csinálni; a háború megadta rá a 
lehetőséget, csupán bátorság kellett hozzá. Ezek a realisták azonban - noha 
Bonaparténak szabad kezet adtak mindaddig, amíg győzött - egyáltalán nem óhajtották, 
hogy visszatérjen az ancien régime; az eszmék nem érdekelték őket, egyszerűen 
elfogadták a befejezett tényt, vagyis a forradalom művét, annál is inkább, mert több- 
kevesebb hasznot húztak belőle. Vagyis a nemzet többsége továbbra is ragaszkodott a 
forradalom művéhez, Franciaország és Európa között pedig továbbra is megmaradt a 
szakadék. KNNCANTBÉ ; 

3. A NEMZETI ERZES EBREDESE 

Az ancien régime és a forradalom konfliktusa, amely szembeállította egymással a 
társadalmi osztályokat, egyetemes jellegű volt, és kezdetben nem érintette a nemzeti 
érzéseket. A XVIII. században különben sem tulajdonítottak ezeknek nagy fontosságot. A 
fejedelmek és az arisztokrácia különböző csoportjai egyetlen kozmopolita uralkodó 
társaságot alkottak, s úgy osztották szét egymás közt a népeket, mint egy őrizetükre 
bízott nyájat, mit sem törődve azok egyéni sajátosságaival: csak államok léteztek, s nem 
nemzetek. A felvilágosodott burzsoázia tudatában volt ugyan, hogy az emberi fajtának 
vannak változatai; lényegében azonban mégis egységesnek és egységes civilizációra 
képesnek tartotta; a racionalizmus, bár laicizálta a kereszténység fogalmát, örökkévalóvá 
is tette. Amikor megkezdődött a forradalom, XVI. Lajos szolidaritásra hívta fel a 
királyokat, és az emigránsok az arisztokráciát. Es nem is eredménytelenül. Burke 1790- 
től keresztes hadjáratra hívott fel, és Francis dIvernois 1800 körül még mindig ezt 
szorgalmazta. A forradalmárok szemében viszont minden ember testvér volt, és minden 
zsarnok ellenség. A küzdelem egészen 1815-ig megőrzött valamit ebből a jellegéből; 
Franciaországnak mindvégig voltak barátai külföldön, és ellenségeinek barátai 
Franciaországban. 

Igaz, hogy lényegénél fogva a forradalom - felszólítva az embereket, hogy maguk 
kormányozzák önmagukat - életre hívta a nemzeteket. A forradalom hívei büszkén 
nhazafiaknak" nevezték magukat, és az ő szemükben Franciaország , a nemzet" volt. De 
hajnalán a forradalom meg volt győződve arról, hogy evangéliumát mindenki elfogadja, 
és így a civilizáció meg fogja őrizni egyetemes jellegét, s eszébe sem jutott, hogy a 
nemzetek ellenségeivé válhatnak: a zsarnokok vezették háborúba őket; a demokrácia 
visszaadja nekik a békét és a testvériséget. Es megfordítva, a fejedelmek és az 
arisztokraták mindvégig ellenségesen viseltettek a nemzet eszméjével szemben, mert 


úgy tűnt, hogy szorosan összefügg a nép szuverenitásával és a polgári egyenlőséggel: 
"Nation, das klingt jakobinisch." (, Nemzet - ennek jakobinus hangzása van.") 
Németalföldön a nemesség és a papság inkább ismét Ausztria igájába hajtotta a fejét, 
mintsem hogy kiváltságait elveszítse; hasonló aggodalmak gyengítették 
Lengyelországban a nemzeti ellenállást; a magyar főurak hűek maradtak a 
Habsburgokhoz, sőt egy részük kész volt elnémetesedni is, mihelyt kiszolgáltatták nekik 
a parasztságot. Ami az uralkodókat illeti, továbbra is csak a saját érdekeikre voltak 
tekintettel. Véglegesen felosztották Lengyelországot. A magyar országgyűlés hiába kért 
Bécstől bizonyos engedményeket - a magyar legyen a hivatalos nyelv, adjanak 
vámkedvezményeket, Dalmáciát vagy Fiumét csatolják az országhoz, hogy az Így 
kijáratot kapjon a tengerhez II. Ferencnél süket fülekre találtak e kérések, hiába 
támogatta őket a nádor, József főherceg. Amikor Írország 1798-ban fellázadt, Pitt 
elhatározta, hogy még azt is eltörli, ami az ország függetlenségéből megmaradt: a 
dublini kormányt és parlamentet megszünteti; száz képviselő és harminckét ír lord a 
Westminsterben foglal majd helyet; a sziget megtartja államadósságát és külön 
adórendszerét, viszont fizetnie kell a birodalom kiadásainak két tizenheted részét. 
Megcsillantották annak lehetőségét, hogy megnyitják előtte az angol piacot; sőt: Pitt - 
Cornwallis alkirállyal és Robert Stewart államtitkárral, Castlereagh viscountjával 
egyetértésben - kilátásba helyezte, hogy eltörli azt a rendelkezést, amely a 
katolikusoknak lehetetlenné tette a parlamentbe jutást, és hivatalosan elismeri az 
írországi katolikus egyházat, föltéve, hogy a kormány beleszólhat a püspökök 
kinevezésébe, amibe tíz püspök bele is ment. Ez elegendő volt ahhoz, hogy maga ellen 
fordítsa a protestánsok egy részét, akik félelmükben kezdetben támogatták a tervét. 
Pairi rangokat és nagy összegeket kellett kiosztani köztük, mellékesen megjegyezve, 
Írország számlájára. Az uniót végül 1800. február 5-én szavazták meg Dublinban, és 
májusban ratifikálták Londonban. 
A kozmopolitizmus helyére a háború állította lassanként a nacionalizmust. Elsőnek a 
minden oldalról megtámadott franciák zárkóztak magukba, lenézték azokat a népeket, 
amelyek mindenáron , szolgák" akartak maradni, és azzal büszkélkedtek, hogy ők a 
"nagy nemzet". A köztársaság kihasználta ezt az érzést, és amikor hódítóvá vált, 
hiúsággal és érdekkel is táplálta, de ugyanakkor kezdte elválasztani a forradalmi 
idealizmustól, és megfosztotta tisztaságától. Bonaparte kezdettől fogva pártolta ezt a 
fejlődést, mert nagymértékben hozzájárult uralma előkészítéséhez. Ezzel párhuzamosan 
Anglia addig harcolt Franciaországgal, hogy végül is elfogta a szenvedély. Kezdetben a 
whig pártnak Fox zászlaja alatt megmaradt része az alsóbb néposztályokkal 
egyetértésben úgy tett, mintha a háborút Pitt és a toryk ügyének tekintené. Az átpártolás 
akkor kezdődött el, amikor látták, hogy Franciaország partra akar szállni Írországban, és 
meg akarja hódítani Egyiptomot; Svájc lerohanása pálfordulásra késztette Coleridge-et, 
aki Palinode- jában megbélyegezte az istentelen és hitszegő ellenséget, erkölcstelen és 
kegyetlen fajnak nevezve. Ettől kezdve Pitt olyan erőfeszítést kérhetett a nemzettől, 
amelytől addig óvatosságból megkímélte. 

Franciaország azonban Hollandiában, a Cisalpin Köztársaságban és Svájcban kiirtotta 
a régi rendszert, megvalósította a terület és az állam egységét, s ezzel elősegítette a 
nemzeti érzés felébredését, illetőleg terjedését. Beavatkozása főleg Itáliának használt, 
ahol az egység hívei, akik többen voltak, mint gyakran gondolják, egyszerre öntudatra 
ébredtek. Csakhogy Franciaország - a háború kényszerének engedve - felvonulási 
területnek tekintette ezeket az országokat, és velük tartatta el hadseregét; ezzel arra 
kényszerítette őket, hogy felmérjék, mi a függetlenség ára, és egy végzetes fordulattal - 
amit Robespierre előre megjósolt - maga ellen fordította őket. 1799-ben az olaszok 
felszabadítókként fogadták az oroszokat és az osztrákokat. A veszély azonban még 
mindig nem volt túl nagy, mert Németország érintetlen maradt. Bár az irodalom és a 
művészetek nagyszerű fellendülése, és a múlthoz való visszatérése, amelyet a 
romanticizmus idézett elő, a művelt emberekben fölszította a nemzeti érzést, ez az érzés 
még nem öltött politikai formát; Németországot, a Kulturnationt, szembeállították a 
politizáló népekkel és barbár háborúikkal; a németek éppen gyöngeségükben látták 
felsőbbrendűségük és isteni küldetésük bizonyítékát. Ez a gőgös belenyugvás, persze, 
csak az ország lerohanásáig tartott. 
A nemzet forradalmi koncepciójával Németország már szembeállította a magáét. 
Franciaország szemében a nemzet virtuálisan szerződésen alapult; noha tisztában volt 
azokkal a természeti és történelmi feltételekkel, amelyek az egyén döntését irányítják, az 


egyén önkéntes csatlakozására alapozta a , föderáció" paktumát. Ezzel szemben Herder 
és nyomában a romanticizmus élőlénynek tekintette a nemzetet, amelyet - mint minden 
élőlényt - egy életerő, a Volksgeist öntudatlan tevékenysége hozott létre, s a szokások, az 
életmód, a nyelv, a népdalok és a művészet csak ennek megnyilvánulásai. 
Németországot ismét az európai jövő központjában találjuk. A forradalmi 
Franciaországgal szemben Németország szolgál majd gyülekezőhelyül, nemcsak azzal, 
hogy mint nemzet magára eszmélt, hanem azzal is, hogy szembeállította vele a nemzet 
egy másfajta koncepcióját; eszerint a nemzet kollektív lény, melyben az egyén akarata 
elveszti minden önállóságát, s melyben a szabadságot, akárcsak a misztikusoknál, az 
alárendeltség boldog elfogadása jelenti. Ez a nemzetfelfogás visszautasítja a racionalista 
és egyetemes civilizációt, és saját szükségleteinek és törekvéseinek isteni értéket 
tulajdonít. 

Nagyjából ugyanekkor hasonló fejlődés mutatkozik Japánban. A kínai írástudók 
Japánban tanításaiknak végül is kritikai és racionalista fordulatot adtak: kétségbe vonták, 
hogy a mikádó a Naptól származik, és azt állították, hogy az istenek nem tesznek 
különbséget az emberek között. A XVIII. század derekától Kamo Mabusi és 1801-ben 
elhunyt tanítványa, Motoori Norinaga irányításával misztikus és szentimentalista 
visszakanyarodás bontakozott ki, amely ugyanakkor, amikor tiszteletben tartotta a 
buddhizmust és erkölcsi tanait, helyreállította a sintoizmust és vele együtt a nemzeti 
múlt tekintélyét. Ennek fontos politikai következményei lettek. Az újítók a császárt ismét 
az istenek fiának tekintették, a sógunt bitorlónak, és a japánokat a választott népnek, 
amelynek megígértetett a világ fölötti uralom. A reformátor Macudaira Szadanobu 1793- 
ban véget ért önkényuralma után ljeharu sógun helyreállította az egyetértést a kyotói 
udvarral; de a császári forradalom magva már el volt vetve. Nem meglepő, hogy itt is 
megtaláljuk az emberi szellem két örökös irányának váltakozását; mivel azonban még 
semmiféle szellemi kapcsolat nem volt Európa és a Távol-Kelet közt, figyelemre méltó az 
egybeesés a világ két ellentétes sarkán. 


A háború következményei és a béke 
feltételei 


Nemzeti gyűlölködés nem lévén, a Franciaország és Európa közti konfliktust kezdettől 
fogva átszőtték az egyes államok hagyományos törekvései. Amikor a koalíciós hatalmak 
háborúba léptek, nem csak a forradalmat akarták eltaposni: a kontinens országai 
Franciaország felosztását tervezték; Anglia pedig gyarmatait akarta elragadni, 
kereskedelmét és hajóhadát megsemmisíteni, hogy végre a maga javára döntse el a még 
XIV. Lajos alatt kezdődött párviadalt, és helyreállítsa a tengereken hegemóniáját, 
amelyet az Amerikával folytatott háború ugyancsak megtépázott. Csakhogy azok a 
problémák, amelyek a XVIII. században szembeállították egymással a hatalmakat, még 
nem voltak mind rendezve: Lengyelország kérdésén végül is megfeneklett Poroszország 
és Ausztria szövetsége; keleten és a Földközi-tengeren az oroszok törekvései 
nyugtalanították Pittet; Spanyolország még mindig rettegett Angliától. A koalíciós 
partnerek sose hangolták össze erőfeszítéseiket, és az, hogy nem egyenlő sikereket 
értek el, végül is megosztotta őket. A kontinentális hatalmak vereséget szenvedtek; 
Franciaországnak sikerült tárgyalnia Poroszországgal, megnyerni szövetségesül 
Spanyolországot, elérni, sőt túl is haladni , természetes határait". A második koalíció 
1799-ben visszafoglalta tőle Itáliát és Svájc egy részét; de, akár az első, ez is 
felbomlóban volt. Anglia viszont győzedelmeskedett a tengeren; de nem lévén 
hadserege, egymagában nem tudta leigázni Franciaországot, és gazdasági helyzetének 
voltak gyenge pontjai. A kérdés az volt, ki tudja-e használni Franciaország Európa 
megosztottságát, ki tudja-e aknázni győzelmet, és sikerül-e , természetes határait" 
biztosító tartós békét kötnie. Valamennyi történetíró szerint, aki Napóleonnal 
foglalkozott, ez a kérdés határozza meg egész sorsát. 


1. A SZÁRAZFÖLDI HATALMAK 

Az uralkodók igencsak középszerűek voltak: Ausztriában II. Ferenc, egy fenséges 
senki, aki távol tartotta az ügyektől öccsét, Károlyt, és mindent kabinetminiszterével, az 
odaadó, de korlátolt Colloredóval akart felülvizsgálni és intézni; Poroszországban a 
becsületes és jó szándékú, de meglehetősen korlátolt és határozatlan, ám tekintélyére 
rendkívül féltékeny III. Frigyes Vilmos; Oroszországban a félbolondg, állhatatlan és 
kegyetlen I. Pál. A háborúból még mindig nem tanultak semmit. Ausztriában például még 
mindig toborzással vagy a parasztok közti sorshúzással állították a katonákat, akik egész 
életükben szolgáltak; a tisztek - majd mind nemesek - továbbra is pénzért vásárolták 
rangjukat. 1798-ban Károly főherceg azt tervezte, hogy hadosztályokba szervezi 
ezredeit, de a háború miatt kénytelen volt lemondani róla. Sem a taktika, sem a 
stratégia, sem az utánpótlás módszerei nem változtak. 

A szárazföldi hatalmaknak emberük volt elég. A becslések szerint 1792-től 1799-ig 
140 ezer halottat, 200 ezer sebesültet és 150 ezer foglyot vesztettek; ez kétségkívül sok, 
ennek ellenére nem merült ki az emberanyag. Főleg a pénz hiányzott. Ausztriában hiába 
növelték az adókat, az évi deficit, amely II. József uralkodásának vége felé 20 millió 
gulden (vagyis forint) volt, 1796-ra 90 millióra emelkedett; úgyannyira, hogy kényszer 
kölcsönhöz folyamodtak, és az államadósság az 1793. évi 390 millióról 1798-ra 572 
millióra emelkedett. Anglia nyújtott segélyeket, engedélyezte, hogy kölcsönöket 
vegyenek fel Londonban, vagy kezességet is vállalt a kölcsönökért. Mindennek ellenére 
Ausztria kénytelen volt papírpénzt kibocsátani, a Bancozettelt, melyre kényszerárfolyamot 
kellett elrendelni, hogy az 1800-as hadjárat költségeit fedezhessék: 1793-ban 27 millió 
volt belőle forgalomban, 1801-ben 200 millió. A forint kezdett elértéktelenedni; 1801-ben 
16 százalék levonásával váltották be Augsburgban. A rubel még ennél is jóval 
gyengébben állt: Lipcsében 60 százalékért váltották be; I. Pál uralkodása alatt az 
államadósság - amelyet főleg Hollandiában vettek fel - 43 millió forintról 132 millióra 
emelkedett, és minden esztendőben 14 millió papírrubelt bocsátottak ki. Svédország is 
nyomott papírpénzt, amely 1798-ban több mint negyedével elértéktelenedett. Az 
angolok segélyei nélkül a koalíció nehezen folytathatta volna a háborút. De létezett-e 
még egyáltalán koalíció? 


Bár I. Pál erősen kérkedett vele, hogy mennyire gyűlöli a forradalmat, Mitauban 
(Jelgava) menedéket adott XVIII. Lajosnak, és ő tartotta fenn a , Condé hadserege" néven 
ismert emigráns csapatot, mégis az egyiptomi hadjárat kellett hozzá, hogy elhatározza 
magát a háborúra. Tudniillik az orosz politika gondjai között ekkor már mind nagyobb 
helyet foglalt el a keleti kérdés. II. Katalin, nem elégedve meg a szultán birodalmának 
feldarabolásával, még kiváltságos helyzetet is biztosított magának a birodalomban: 
bizonyos bepillantási jogot a keresztények sorsába, kereskedelmi hajói számára pedig 
szabad átkelést a Dardanellákon, amit Anglia csak 1799-ben, Franciaország pedig 1802- 
ben kapott meg. A török birodalom felbomlása további eredményekkel is kecsegtetett. III. 
Szelim 1793 óta nagyon igyekezett korszerű hadsereget létrehozni, de igen sok 
tartományban csak névleges hatalma volt. Tepeleni Ali Albániában és Épeiroszban 
hasított ki magának birtokot; Pazvantoglu hatalmába kerítette Viddint, és Drinápoly ellen 
vonulva kineveztette magát pasának; Szíriában Dzsezzár ragadta magához a hatalmat; 
Abdul Aziz, a vahhabiták főnöke meghódította az egész Nedzsd területét, s a szent 
városokat, valamint a bagdadi pasát fenyegette. Ugyancsak gondot okoztak a görögök s 
főleg a szerbek. Az előbbiek kihasználták a háborút, a török semlegesség jóvoltából 
terjeszkedni kezdtek a Földközi-tenger térségében, és orosz zászló alatt behatoltak a 
Fekete-tengerre; valamennyi nagy kikötőben kialakultak a görög kolóniák; Koraisztól és 
Rigasztól hallottak a francia forradalomról, és látták, hogy francia trikolór lobog a Jón- 
szigeteken: feléledt a hellenizmus. 


A janicsárok pusztításai miatt végsőkig elkeseredett szerbek Ausztriának nyújtottak 
segítséget a legutóbbi háborúban; Kara Györgye és Nenadovics csak az alkalmat lesték, 
hogy újra kezdhessék a harcot az oroszok oldalán. 

Bonaparte vállalkozása lehetővé tette az oroszoknak, hogy kijussanak a Földközi- 
tengerre: I. Pál a szultán szövetségese lett, s ezzel megnyílt az út a Dardanellákon át 
hadiflottája számára; a törökökkel és a janinai pasával egyetértésben elfoglalta a Jón- 
szigeteket, és saját védnöksége alatt köztársasággá nyilvánította őket; miután a Máltai 
Lovagrend nagymesterévé választották, arra számított, hogy ráteszi kezét a szigetre, és 
1799. november 3-án Grerville kénytelen volt megígérni neki, hogy a szigetet elfoglalása 
után Anglia kiüríti; szemet vetett Korzikára; csapatai partra szálltak a Nápolyi 
Királyságban, és megígérte Szardínia királyának, hogy visszaülteti trónjára. Ekképpen 
Törökország hátába kerülve, olyan befolyásra tett szert a Földközi-tengeren, amilyenre 
Oroszországnak soha többé nem volt alkalma szert tenni. Mivel Anglia Egyiptomot akarta 
visszaszerezni, szemet hunyt; Ausztriának azonban esze ágában sem volt hagyni, hogy 
elkaparintsák előle Itáliát, és I. Pál, aki Ausztria árulásának tulajdonította Szuvorov 
Zürich- nél elszenvedett vereségét, hazarendelte hadseregét. Arra, hogy ez a hadsereg 
visszatérjen, nem volt semmi remény, mivel Rosztopcsin, aki ellenséges érzülettel 
viseltetett a koalíció iránt, Panyin fölé kerekedett, és kinevezték kancellárnak. Pál 
elpártolása elszigetelte Ausztriát, de még súlyosabb következményei is lehettek volna a 
dolognak, ha Anglia a történtek után úgy látja, hogy megtarthatja Máltát. Ez ugyanis 
összeütközésre vezetett volna Oroszországgal; márpedig II. Katalin egyszer már 
egyesítette a semlegeseket Anglia tengeri hegemóniája ellen, és elzárta előle a 
Baltikumot, ezt a brit kereskedelem számára páratlanul fontos területet. 


Így aztán Ausztriának egyedül kellett viselnie a háború terhét. A német birodalmi gyűlés, 
a Reichstag hivatalosan támogatta; de a német-római császárság a bázeli béke óta már 
csak árnyéknak látszott. A porosz befolyás garantálta Eszak-Németország 
semlegességét, Hannovert is beleértve. A demarkációs vonal, vagy ahogy az osztrák 
Hudelist nevezte, a , bűvös kör" mögött ezek az államok tökéletes békében éltek, és 
nagy hasznot húztak a kereskedelemből. Poroszország tekintélye ennek következtében 
megnövekedett, és Frigyes Vilmos valóságos , sarkcsillag", , anti-császár" lett. Nem volt 
rá szükség, hogy Gentz 1799-ben azt ajánlja neki, tartson ki e politika mellett; amúgy is 
lelkesedett érte, és arra számított, hogy egy észak-németországi konföderáció feje lesz. 
Ugyanakkor területét is növelni szándékozta, szekularizációra törekedett, szemet vetett 
Hannoverre, és azon mesterkedett, hogy bekebelezze Nürnberget. Ausztria - miután 
északról kiszorult - úgy érezte, hogy délen is elvesztette becsületét, mivel elhagyta a 
Rajna bal partját, és lejáratták Bajorországgal kapcsolatos tervei: Miksa József, aki 1799- 
ben lépett Károly Tivadar után a bajor trónra, egy ideig attól tartott, hogy Ausztria elüti a 
trónjától. Ami II. Frigyes württembergi herceget illeti, régóta ellenségeskedett a 
tartományi gyűléssel, amely saját elhatározásából megbízottakat küldött Párizsba. Ilyen 
körülmények közt a dél-németországi fejedelmek csak félelemből tartottak ki Ausztria 
mellett, s csupán az alkalmat lesték, hogy megegyezhessenek Franciaországgal. A 
németeknek a köztársaság elleni egyesítése tehát lehetetlen volt, s még a birodalom 
eltűnése is valószínűnek látszott: Görres gúnyosan már ki is állította a halotti 
bizonyítványát. Thugut kancellár azonban nem csinált ebből túlzott gondot, és még 
kevésbé sajnálta Németalföld elvesztését; gondja volt rá, hogy kárpótolja magát Lengyel- 
országban, de elsősorban Itáliára vetett szemet, akárcsak XVIII. századi elődei; miután 
bekebelezte a velencei államot, bízott benne, hogy elfoglalhatja a félszigeten a franciák 
helyét, akiket nemrég űztek ki onnan. Ugy vélte - és nem ok nélkül -, hogy ebben az 
esetben Ausztriának, mindent összevéve, nem nagyon lesz miért panaszkodnia. 

Sikerül-e vajon megnyerniük a franciáknak az oroszokat, és semlegesíteniük 
Ausztriát, átengedve neki Itáliát? Ha igen, a legkevesebb, ami Angliával történhetik, az 
lesz, hogy szövetséges nélkül marad. 


2. AZ ANGOL ERŐFESZÍTÉS 

A brit közigazgatás cseppet sem változott: továbbra is elavult volt és bonyolult, 
hajlott a korrupcióra, és igen elterjedtek benne a munkával nem járó állások. A 
parlamentáris kormányzat azonban olyan stabilitásról és a célok olyan folytonosságáról 
tett tanúságot, hogy a zsarnokok is megirigyelhették. Az Anglia élén álló oligarchia saját 
birtokának tekintette a nemzetet, s ha tehetségekben nem bővelkedett is, konokul és 
bizonyos fegyelemmel védelmezte. Pittnek, a birtok kezelőjének, nem volt szerencséje 
vállalkozásaival; mégis csodálták állhatatosságát és azt a bölcs gyakorlatiasságot, 
amellyel mindaddig megkímélte az angolokat a kényszerítéstől és az áldozatoktól, amíg 
a veszély tudatára ébredve végül maguktól nem követelték őket. Anglia , kötéllel 
fogdosott" tengerészeket és toborzott katonákat küldött a háborúba - mind a két fajta a 
szegények közül került ki -, s vezetésüket önként jelentkező arisztokratákra bízta, akik 
pénzért vásárolták meg rangjukat. Az ország területének védelmére fencible-csapatokat 
(polgárőr, nemzetőr) állítottak fel, s a milícia létszámát lassanként százezer főre emelték. A 
milicistákat elvileg sorshúzással jelölték ki, de a kisorsoltak mást is állíthattak maguk 
helyett, és a községek rendszerint arra kényszerültek, hogy pénzen állítsák ki a 
kontingenst, annyira, hogy a végén a regulárisok toborzása majdnem lehetetlenné vált. 
Anglia a regulárisokat 1794- től 1799-ig a gyarmatokon használta fel, szövetségeseire 
bízva, hogy Európában az angol érdeket is szolgáló diverziót elvégezzék, s buzgalmukat 
pénzzel tartotta fenn; Grenville kertelés nélkül kijelentette, hogy okosabb pénzt adni a 
kontinens államainak, mint csapatokat küldeni nekik, vagyis megfosztani az ipart a 
munkaerőtől; a pénz különben is megtérül: ebből fedezik a hadseregek felszerelését. 


Ez a politika sokba került; a kiadások az 1792-es 26 millió fontról 1801-re 91 millióra 
növekedtek. Pitt valamennyire emelte a közvetett adókat, melyek 1797-ben a bevételek 
háromnegyed részét adták. Csakhogy a bevételek nem voltak elegendőek, 1792-ben a 
kiadások 68 százalékát fedezték, 1797-ben már a 29 százalékát sem. Az Angol Bank csak 
óvatosan számítolta le a kincstári váltókat (excheguer bill5): 1792-ben 8,5 milliót, 1797- 
ben 17 milliót; amikor az aranyalapot felfüggesztették, a bank elnézőbb lett, és ez az 
állandóan ingadozó adósság 1801-ben meghaladta a 24 milliót. De az igazi komoly 
pénzforrást az államkölcsön-kötvények jelentették, amelyek értéke az 1792-es 9 millióról 
1801-re 36 millióra emelkedett. Pitt a kötvények árfolyamát állandó törlesztéssel tartotta 
fenn: az ilyen erőfeszítések mutatják, mennyire bízott jó sorsában az angol arisztokrácia; 
de azt is bizonyítják, hogy Anglia már óriási összegekhez jutott kereskedelméből és 
gyarmataiból. Mindazonáltal Anglia ellenállása a hitelen alapult. Mivel tőkéseinek 
tevékenysége is ettől függött, érthető, hogy ez az eddig ismeretlen rendszer a franciák 
szemében mesterkéltnek és ingatagnak látszott; a gazdasági háborút mindvégig ez a 
vélekedésük szabta meg. 

Amikor 1794-től a kontinensen folyó háború kedvezőtlenül kezdett alakulni, a 
kormány megpróbálta újabb áldozatokra ösztökélni a nemzetet; a döntő fordulat azonban 
csak Campoformio után következett be, amikor Anglia elszigetelődött, Írország fellázadt, 
és Egyiptom veszélybe került. 1797-ben, miután az aranyalapot felfüggesztették, Pitt az 
infláció korlátozása céljából pénzügyi reformot követelt. Ezúttal valamivel kevésbé 
kímélték meg a nagybirtokos arisztokráciát és a burzsoáziát: a /and-tax nagyobb lett, és 
bevezették az income-taxet (Land-tax: földadó; income-tax: jövedelemadó). A közvetlen adókból az 
1792. évi 3 millió helyett 1801-ben 10,5 millió folyt be. Mégsem szabad eltúloznunk a 
fontosságát: 1801-ben a közvetett adók a bevételeknek még mindig 65 százalékát, s a 
kölcsönök a kiadásoknak több mint 65 százalékát fedezték. Ekkorra nyilvánvalóvá vált, 
hogy a háború folytatásához újabb erőfeszítésre van szükség. 


Sokkal nehezebb volt jobbá tenni a toborzási rendszert. 1794-ben könnyen találtak 
tízezrével is önkénteseket az invázió esetére, mert addig otthon maradhattak, és 
fölmentést kaptak a milíciában való szolgálat alól. Magánkezdeményezésre szerveződtek, 
s megígérték, hogy az általuk megállapított terület határain belül harcolni fognak. Arra 
számítottak, hogy , vendée-i módra" fognak hadat viselni; valójában nem így történt, és 
országuk szerencséjére sohase kerültek próbatételre. Közben a reguláris hadsereg 
helyzete olyan válságossá lett, hogy 1796-ban rászánták magukat, és bírság terhe alatt 
15 ezer, sorsolással kiválasztott reguláris katonát kértek a községektől. Teljes volt a 
kudarc: a községek inkább megfizették a bírságot. Végül 1798-ban felajánlották a 
milicistáknak, hogy jutalom ellenében lépjenek be a hadseregbe; csakhogy a grófságok 
kormányzói, akik maguk nevezték ki a milícia tisztjeit, és magát a milíciát a földadóból 
tartották fenn, a milícia tulajdonosainak tekintették magukat, és tiltakoztak: 
mindazonáltal 1799. július 12-én elfogadták ezt a rendszert, amely 1815-ig fenn is állt. A 
milicisták követték a felhívást, és végigcsinálták a hollandiai, később az egyiptomi 
hadjáratot. Pitt nem ment tovább, nem mert előhozakodni a kötelező katonai 
szolgálattal. A Dundas, Windham, a yorki herceg és a Home Office (belügyminisztérium) közt 
megosztott katonai vezetésben uralkodó anarchiának sem vetett véget. A valóságban 
Pitt, Grenville és a király irányította a hadműveleteket. A haditechnika azért valamelyest 
fejlődött: 1797-ben fogatolt tüzérütegeket állítottak fel, és 1799-ben a tüzérséget önálló 
alakulattá szervezték. A helyőrségeket leszámítva az angol hadsereg csak mintegy 
tízezer embert tudott harcba küldeni, és Hollandián kívül, ahol 1799- ben csúfos 
vereséget szenvedett, 1794 és 1807 között csak a gyarmatokon harcolt. A francia és 
később a holland szigetek, Trinidad és 1801-ben a svéd és dán Antillák elestek; Santo 
Domingo szigetén viszont, amelyet 1798-ban - amikor Toussaint-Louverture megegyezett 
Sonthonax-val, hogy kiűzze az angolokat - ki kellett üríteni, hétezerötszáz ember 
ottveszett. A sikerek természetesen a flotta tevékenységének voltak köszönhetők: ez volt 
a koalíció fő támasza. 

A flotta jelentősen megnövekedett, ha nem is nehézségek nélkül - a kereskedelmi 
hajóhad még gyorsabban növekedett -, annyira, hogy 1793-tól kénytelenek voltak 
engedélyezni - a legénység háromnegyed része erejéig - külföldiek toborzását. Válogatás 
nélkül, , kötéllel fogdosták" és hajózták be a különféle nációból való matrózokat, a 
hadifoglyokat, az elítélteket, a sztrájkolókat és a politikailag gyanús személyeket. 


Mivel a hajókon még mindig elviselhetetlen volt az élet, gyakoriak voltak a lázadások, sőt 
1797-ben általános felkeléssé fajultak, amelyet néhány példás büntetéssel és főleg a 
zsold meg a zsákmányban való részesedés emelésével csillapítottak le. A haditechnika 
semmit sem változott; a leggyakoribb a hetvennégy ágyús, kétszáz láb hosszú, ötven láb 
széles hajó maradt, kettős fedélzettel, hatszáz főnyi legénységgel; de azért lassanként 
gyarapodott a hármas fedélzetű hadihajók száma is. Lord Spencer, 1801-ig az 
Admiralitás első lordja, nem ütközött nagyobb nehézségekbe a hajók építésénél; az 
angliai tölgyfán és a skóciai erdei fenyőn kívül - ezek ekkor még nem mentek 
ritkaságszámba - felhasználták a Baltikum fáit is, amelyekből a franciák már nem 
vásárolhattak, és az amerikai ezüstfenyőt. 

1796-ig a tengeri háború irányítása középszerű volt. Howe és Bridport telenként a 
kikötőkben tartották a hajókat, így a francia kikötők blokádja szünetelt. Aztán a 
Spanyolországgal való szakítás miatt le kellett mondani Korzikáról és a Földközi- 
tengerről. A tengeri hadviselés újjászületése 1798-ban kezdődött meg, amikor Jervis, 
Saint Vincent grófja állandó őrjáratokat szervezett a partoktól nem messze, az ellátási 
rendszer lépcsőzetes felváltásának segítségével ; a hajóknak a La Manche-csatorna 
bejáratánál kellett gyülekezniük, ha a franciák megpróbálkoztak a blokád áttörésével. Pitt 
még ugyanebben az évben elhatározta, hogy visszatér a Földközi-tengerre, és megmenti 
Nápolyt; ez nem sikerült, de Szicíliát és Menorcát elfoglalta. A nápolyi hadihajók, 
akárcsak a portugálok, csatlakoztak a brit flottához. A holland flotta 1799-ben fogságba 
esett; Nelson már megsemmisítette Abukirnál Brueys hajóhadát: az egyiptomi hadsereg 
útját elzárták, Máltát ostrom alá vették. Hacsak I. Pál nem lép fel ez ellen, a Földközi- 
tenger az angolok kezébe kerül. De a franciákat még nem szorították ki egészen: 1799 
áprilisában Bruix-nak sikerült kifutnia Brestből, elérnie Toulont, aztán visszatérnie 
támaszpontjára. Mindenesetre az angol admirálisok kellőképpen védték az összeköttetési 
vonalakat, kudarcra ítéltek a kalózokat, és megsemmisítették az ellenség kereskedelmi 
hajóhadát. 


Az angol kereskedelmi hajók csoportosan, hadihajókísérettel járták a tengert, Így a 
hajótulajdonosok évente átlagosan csak 500 hajót vesztettek, az állomány 3 százalékát, 
alig többet, mint amennyit a tenger veszélyei okoztak. 1793-tól 1800-ig a hajók 
biztosítási díja, amely az Amerika ellen folytatott háború idején 50 százalék volt, nem 
haladta meg a 25 százalékot (1802-ben, a békekötés után 12 százalékra csökkent). 
Anglia 743 kalózt fogott el, és 1798-tól 22 ezer tengerészt tartott fogságban. A 
franciáknak csak 200 darab 200 tonnásnál nagyobb kereskedelmi hajójuk maradt, 
körülbelül egytizede az 1789. évi állománynak. 

A koalíció tagjai közül csupán Anglia érte el kitűzött céljait. Szövetségesei ezzel 
tisztában voltak, és szemére vetették, hogy miért nem küld nekik csapatokat. Ez nem 
nagyon járult hozzá a koalíció megszilárdulásához. Anglia még nem értette meg, hogy 
flottája nem tudja megadásra kényszeríteni Franciaországot, s a győzelmet a 
kontinensen kell kivívnia. É 
3. FRANCIAORSZÁG ES SZÖVETSEÉGESEI 

A meghasonlott hatalmakkal szemben álló Franciaország helyzete éppen a 
kontinensen volt nagyon erős. Avignonon, Montbéli- ard-on és Mulhouse-on kívül 
magához csatolta Belgiumot, Maastrichtet és Flandria holland részét, a Rajna bal partját 
(legalábbis addig a vonalig, amely Koblenz alatt indul a folyótól, és a Rurt elérve annak 
folyását követi), a hajdani bázeli püspökség területét (Porrentruy-t, a St. Imier-i völgyet, 
valamint a moutier-i és bieli völgyet), Genfet, Savoyát és Nizzát. Franciaország volt 
továbbra is Európa legnagyobb népességű országa. A háború körülbelül hatszázezer 
emberébe került, akik meghaltak vagy eltűntek; ezek a közvélemény szerint hallatlan 
veszteségek azonban nem rendítették meg erejét; s ha ezt az erőt továbbra is megőrzi, 
képes visszaverni minden támadást. Különben sem volt már elszigetelt, mint 1793- ban. 


A kötelező katonai szolgálat, amelyet először népfelkelés néven ideiglenes megoldásként 
választottak, a VT. év fructidor 19-én (1798. szeptember 5-én) a Jourdan-féle törvénnyel 
a hadkiegészítés állandó formájává lett. E törvény - ellenséges betörés esetét kivéve - 
csak egy kontingens felállítását írta elő, a kijelölés sorsolás vagy sorozás útján történt. 
De a VII. évben a sor alá kerülőknek lehetővé tették, hogy elkerüljék a sorozást, ha 
önkéntesekből sikerült kiállítani a községi kontingenst. Bonaparte ehhez csak az egyéni 
helyettes-állítást tette hozzá, amelyet elődei először engedélyeztek, aztán 
megszüntettek. A direktórium befejezte a hadsereg egységesítését, a lovasságot 
jelentékenyen megerősítette, és a tiszti állományt átalakította: a III. év germinal 14-én 
(1795. április 3-án) hozott törvény nagymértékben csökkentette a tisztek választásának 
szerepét. A hadsereg szelleme átalakult. A forradalmi hév - éppúgy, mint a civileknél - 
lecsillapodott, egyre inkább a dicsőség-, sőt a pénzvágy foglalta el a helyét; de a 
királypárti propaganda által szított zendülések ellenére a hadsereg maradt továbbra is a 
forradalom védőpajzsa. A hadviselésben nem akadt párja. Az a körülmény, hogy bárki, 
aki bátorságot tanúsított, gyorsan haladt felfelé a ranglétrán, az egyenlőség népi jelképe 
maradt, és a hadseregbe vonzotta a harcias és becsvágyó ifjakat. Az egyéni képességek 
felmagasztalása, amelyet a forradalom az új világ alapelvévé tett, a hadseregben 
megmutatta erényeit, és ez a társadalmi felsőbbrendűség magasan az ancien régime 
hadseregei fölé helyezte a forradalom hadseregét. 

Franciaország gyönge pontja - éppúgy, mint ellenfeleié - az volt, hogy egyre 
nehezebben tudta finanszírozni a háborút. A direktórium kénytelen volt csőd 
bejelentésével felszámolni a papírpénzt, és visszatérni az ércpénzhez. Mivel csak az 
adókra támaszkodhatott, ráadásul ki volt téve a deflációval járó zavaroknak is: az árak 
folytonos rendezésének, a gazdasági élet megbénulásának és a bevételek 
csökkenésének. A pénzügyi helyzet ilyen alakulásáról nem tehetett, de ez jellemezte 
egész történetét és keltette rossz hírét. Pedig nagy erőfeszítéseket tett, hogy javítson a 
helyzeten, szerencsés kézzel alakította át a közvetlen adók kivetésének rendszerét, sőt 
új adót is bevezetett, sürgette - nem is eredménytelenül - az adókivetési lajstromok 
összeállítását és az adók behajtását, de nem merte kivenni a választott testületek 
kezéből az adóztatást. Növelte a közvetett adókat, a VII. évben létrehozta a bejegyzések, 
a hitelesítés, a jelzálogok végleges rendszerét, illetéket szabott ki a fuvarozásra, vámot 
az utakra, a városokat felhatalmazta városi vámok szedésére; tisztában volt azzal, 
hogyha bőséges és rendszeres bevételeket akar biztosítani, adót kellene kivetnie a 
tömegfogyasztási cikkekre, például a sóra, de nem érezte magát elég erősnek ahhoz, 
hogy ezt megkockáztassa. Így aztán a direktóriumnak a kiadásokat kellett csökkentenie, 
kénytelen volt az államadósságot kétharmad részében semmisnek nyilvánítani, s a 
közhivatalok ellátását elhanyagolni. 


De ha sikerült volna is az államháztartást egyensúlyba hoznia, még mindig 
finanszíroznia kellett a háborút, s ez csak hitelek révén nem lehetséges. A politikai 
helyzet folytán a direktórium csakis kényszerkölcsönhöz folyamodhatott. Még a 
bankároktól sem kapott előlegeket az államkincstár ellátására. Mivel az adószedők a 
lehető legtovább őrizték a beszedett pénzt, hogy a maguk hasznára kamatoztassák, már 
arról beszéltek, hogy visszaállítják az , utalványok" rendszerét, vagyis a kötelezvényekét, 
amelyeket 1789 előtt bocsátottak ki, a jövendő bevételek terhére; de ugyan ki váltotta 
volna be ezeket? A bankárok ugyan azt javasolták, hogy állítsanak fel egy állami bankot, 
de csak azzal, hogy saját értékpapírjaikat váltsa be. Szóval: a direktórium kénytelen volt 
a járadékokat, nyugdíjakat és tisztviselői fizetéseket bonokban folyósítani - amivel 
meggyűlöltette magát -, és a hadsereg ellátását magánvállalkozásokra bízni, amelyek a 
direktóriumot megzsarolták, a direktórium pedig a nemzeti javakra, a favágási jogokra és 
a később befolyó adókra kibocsátott utalványokkal vagy olyan fizetési meghagyásokkal 
fizette ki őket, amelyeket semmiféle pénztár nem tudott beváltani. 


Ezek a félmegoldások, amelyek tulajdonképpen álcázott inflációt jelentettek, félelmetes 
üzérkedést idéztek elő; demoralizálták az állami tisztviselőket és számos politikust, mivel 
mindenki igyekezett megvesztegetni őket, hogy megkapja a pénzét. A hadsereg 
borzasztó szenvedéseket állt ki. A közrend egyre jobban felbomlott, a csendőrség 
eszközök híján nem tudta megfékezni a rablókat, akik a gazdasági válság következtében 
elszaporodtak. A válság nemcsak a nemzet életét és morálját érintette: a pénzszűke arra 
késztette a direktóriumot, hogy zsákmányaolja ki Hollandiát, és tovább terjeszkedjen 
Itáliában és Svájcban is, hogy seregeit a meghódított területek tartsák el; a 
hadseregszállítók is erre ösztökélték, s a tábornokok és a hadbiztosok sem feledkeztek 
meg érdekeikről. Mivel a háború tartotta el a hadsereget, sőt az államot is, létrehozta 
pártját, amely Bonapartéban testesült meg. 

A közrend helyreállításához és a pénzügyek rendezéséhez idő kellett - ezt látni fogjuk 
a konzulátus alatt -, mindenekelőtt azonban tekintély. A direktórium nagyon jól szervezte 
meg a munkáját, és államtitkári hivatalát Bonaparte is átvette, akárcsak a 
rendőrminisztériumot, Fouchéval együtt, aki a VII. évben állt az élére. A direktórium 
mégsem tudott megszilárdulni. Először is a III. évi alkotmány széles körű decentralizációt 
hozott létre, Párizsban pedig úgy megosztotta a jogköröket, hogy a végrehajtó hatalom 
nem rendelkezett a háborúhoz szükséges eréllyel: nem volt kezében az államkincstár, és 
cselekvőképességét gátolták a megoldhatatlan konfliktusok a törvényhozás két házával, 
és a két ház egymás közötti ellentetet. Másrészről mindaddig, amíg a régi kiváltságosok 
nem hódoltak be az új rendnek, mindig volt Franciaországban a pártütő ellenzéknek, a 
polgárháborúnak és az árulásnak egy elfojthatatlan élesztője, amely meggyöngítette 
vagy erőszak alkalmazására kényszerítette a kormányt. A VII. esztendőben ismét 
fegyvert fogott a nyugati országrész; a délnyugat föllázadt; tavaszra - a külfölddel 
együttműködve, angol pénzen - felkelést készítettek elő a Provence-ban és Franche- 
Comtéban. 

Az ellenforradalom leszerelésére mindaddig nem lehetett számítani, amíg a katolikus 
papság egy részének támogatását élvezte. 1794. szeptember 18-án a papság polgári 
státusa a vallásügyi tárca költségvetésével együtt megszűnt. Azt kívánták a papoktól, 
hogy esküdjenek hűséget a köztársaságnak. De sokan nem voltak rá hajlandók, és ezek 
ellen meg is indult a hajsza, hogy a rochefort-i meg a Ré-szigeti hajóbörtönökbe csukják, 
és Guyanába deportálják őket. Az illetők többé-kevésbé kapcsolatban álltak Rómával és a 
hűségesküt megtagadó volt püspökökkel, akiknek többsége Angliában élt Pitt 
adományaiból. Akár akarták, akár nem, híveik könnyen válhattak a fölkelések katonáivá. 
A törvényeknek behódolt és a volt 


alkotmánypárti római katolikus papok - akik a terror után újjászervezték egyházukat - 
nem támogatták a direktóriumot, mert az a köztársasági érzelmű burzsoáziához és az 
ideológusokhoz hasonlóan egyetlen alkalmat sem mulasztott el, hogy kimutassa 
ellenségességét a katolicizmus iránt. Sok templomot eladott, megkövetelte a , décadi"-k 
(a francia forradalmi naptár dekádjának tizedik napja: pihenőnap) megtartását, a törvénynek 
megfelelően megtiltott minden nyilvános vallási megmozdulást, és a katolicizmus 
versenytársaként még a templomokba is betelepítette a décadi-kultuszt s a 
teofilantrópiát. Fructidor 18-a után a magániskolák ellen fordult, amelyek főleg katolikus 
kézben voltak, elrendelte bezárásukat, ha az állampolgári oktatás nem volt biztosítva 
bennük, és a köztisztviselőknek megtiltotta, hogy ilyen iskolákba járassák gyermekeiket. 
Ha az állam felhagyott volna támadó magatartásával, és őszinte felekezeti 
semlegességet gyakorol, kétségtelenül megnyerte volna szövetségeséül az 
alkotmánypártiakat és a behódoltakat, s gyengítette volna a hűségesküt megtagadók 
tekintélyét; csakhogy ez hosszú lejáratú politika lett volna; a gyors cselekvés érdekében 
tárgyalni kellett volna a pápával: a direktóriumnak azonban ehhez túlságosan nagy utat 
kellett volna megtennie, miután a pápát foglyul ejtette és deportálta; hívei ezt különben 
sem engedték volna neki. A legalább látszólagos nemzeti egység alkalmas lett volna rá, 
hogy megerősítse az államot; csakhogy a nemzeti egység megvalósításának előfeltétele 
volt, hogy az állam erős legyen. 

Franciaország szövetségesei közül Spanyolország - az egyetlen, amelyik valóban 
megérdemelte ezt a nevet - megtette, ami tőle telt; egyik hajóraja egyenesen Brestben 
állomásozott. Pedig a háború igen sokba került neki; S. Vicenténél tönkrevert flottája 
nem tudta megvédeni Menorcát és Trinidadot; az Indiákról nehezen érkezett az ezüst, és 
az amerikai birtokok elvesztésétől is féltek. 


IV. Károlyt elszomorította a pápa, valamint a pármai és nápolyi Bourbonok sorsa. A 
direktórium azonban, lenézve az inkvizíció országát, királyával együtt, akit felesége 
megcsalt Godoyjal, egyre több követeléssel lépett fel, megkívánta Louisianát, s 
tiltakozott Portugália iránti elnéző magatartása ellen, nem tudván, hogy Talleyrand nyújt 
hozzá segédkezet, akit Portugália megvesztegetett. Az elgyötört Spanyolország végül is 
kezdett odafigyelni az angol ajánlatokra. Még nem volt minden veszve; de azért kímélni 
kellett ezt az ancien régime uralma alatt álló monarchiát, amely csupán korlátozott 
lehetőségekkel rendelkezett, és csak nehézkesen tudott cselekedni. Pénzügyi helyzete is 
siralmas volt: 1799-ben kényszerárfolyamot kellett elrendelni a val realra, mert 50 
százalékot veszített az értékéből. Ouvrard - Cabarrusszal, a San Carlos bank alapítójával 
közösen - vállalta a spanyol flotta ellátását, és arról ábrándozott, hogy óriási üzleteket 
fog csinálni a franciák által Eldorádónak tekintett országban. 

Spanyolországhoz jöttek még a vazallus köztársaságok. Az itáliaiak elvesztek. 
Masséna Zürichnél a Helvét Köztársaságnak csak a felét tudta megmenteni. A Batáviai 
Köztársaságot éppen csak hogy sikerült megtartani, hadihajóit az angolok 
megkaparintották. Mindkét köztársaság csapatokat tartott el, és fontos stratégiai 
pozíciókat is biztosított. Hogy több hasznot is lehessen húzni belőlük, ahhoz az kellett 
volna, hogy erős kormányuk legyen, de a direktóriumnak nem sikerült ilyet állítani az 
élükre. A probléma ezekben az országokban is társadalmi jellegű volt. A franciák 
meghirdették az ancien régime végét: a kiváltságosok tehát emigráltak vagy 
félrehúzódtak; a burzsoázia jobbindulatúnak mutatkozott, de csak azzal a feltétellel, hogy 
megkapja a hatalmat, amelyet joggal igényeltek maguknak a jakobinusok, hiszen csak ők 
voltak őszintén franciabarátok. A burzsoázia is, a jakobinusok is rá akarták venni a 
köztársaság képviselőit, hogy szervezzenek államcsínyt. Schimmelpennincknek, a 
mérsékelt burzsoázia vezérének, aki Francia- országgal egyetértésben akarta megújítani 
Hollandiát, arra számítva, hogy a béke visszaadja a függetlenségét, csak 1798 júliusában 
sikerült véglegesen megalakítania a batáviai direktóriumot, s ez sem volt tartós. Svájcra 
Laharpe a háború segítségével erőszakolta rá diktatúráját; a mérsékeltek azonban meg 
akarták buktatni. A nép, amelyre ránehezedett a katonai megszállás terhe, Hollandiában 
ellenséges volt, Svájcban ingadozó. Hogy megnyerjék őket, a parasztok helyzetén kellett 
volna könnyíteni, mint Franciaországban. Hollandiában nem tettek ennek érdekében 
semmit. Svájcban 1798-ban kártalanítás nélkül eltörölték az egyéni hűbéri jogokat és a 
kisebb dézsmákat, de az igazi jogokat és a nagyobb dézsmákat megválthatónak 
nyilvánították; igaz, hogy az állam magára vállalta a kártalanítás egy részét, de ezt 
nemzeti javakban akarta kifizetni, vagyis ezek nem kerülhettek a parasztok kezére; 


ezenkívül bevezették a földadót, még mielőtt a régi terhek megszűntek volna. A francia 
rendszer végül is mindenkit elégedetlenné tett. Ezekben az országokban is szükségessé 
vált az állam megreformálása. Ez volt a direktórium véleménye, és tett is ebben az 
irányban néhány olyan kísérletet, amelyet odahaza nem engedhetett volna meg 
magának; de nem volt tekintélye. Franciaországnak Európa elleni harcában 
mindenekfölött egy olyan erélyes kormányra lett volna szüksége, mint a Közjóléti 
Bizottság volt. 

4. ABLOKAD ES A SEMLEGESEK 

A kontinentális háború megfosztotta Franciaországot a reménytől, hogy vitássá tudja 
tenni Anglia uralmát a tengereken; ezért adott új fordulatot a gazdasági háborúnak, s 
próbálta az angolok ellen fordítani azokat a módszereket, amelyeket ők dolgoztak ki a 
XVIII. században. Ebben az időben a blokád megzavarta ugyan az ellenséget, de 
megbénítani nem tudta. A tenger urai a merkantilizmus híveiként a blokádot elsősorban 
azért alkalmazták, hogy az ellenfelet akadályozzák árui exportálásában, megkaparintsák 
piacait, s ők zsebeljék be helyette a nemesfémeket. Azonban néha előnyös lehetett 
bizonyos nyersanyagokat vagy - alkalomadtán - élelmiszert vásárolni tőle. A 
merkantilizmus szempontjából még az sem volt indokolatlan, hogy eladjanak az 
ellenfélnek, a fegyver- csempészettől eltekintve. Vagyis Anglia bölcs empirizmussal 
alkalmazta a blokádot, saját belátása szerint engedményeket is téve, még olyan kikötők 
esetében is, amelyeket hajórajai ténylegesen lezártak. Mivel az ilyen kikötők száma 
sohasem lehetett nagy, a semlegesek könnyen kijátszhatták ezt a politikát. Anglia ezért 
ki is dolgozta a tengeri jog neki kedvező értelmezését: az ellenség tulajdona még 
semleges lobogó alatt is jogos zsákmány volt; az ellenséges partok egészét vagy egy 
részét , fiktív blokád" alatt állónak nyilvánították, úgyhogy arról a hajóról, amelyik e 
partok felől érkezett vagy feléjük tartott, feltételezték, hogy kihágást követ el; végül az 
ellenőrzést úgy biztosították, hogy a nyílt tengeren minden kereskedelmi hajót 
átkutattak. Ezáltal az óceán angol birtok lett. 

A semlegesek főleg a gyarmatokra vonatkozó rendszabályok miatt voltak 
felháborodva. A velük való forgalom mindig az első helyet foglalta el a nemzetközi 
kereskedelemben, és békeidőben valamennyi anyaország fenntartotta magának a 
gyarmatokkal folytatott kereskedelmi monopóliumát. Az Anglia elleni háborúban 
Franciaország - és később Spanyolország - lemondott e kizárólagosságról a semlegesek 
javára. Anglia viszont 1793-ban, akárcsak 1756-ban, megtiltotta a semlegeseknek, hogy 
éljenek e lehetőséggel, mert saját hajóit akarta rákényszeríteni az ellenséges 
gyarmatokra. De - hogy ne kerüljön szembe az amerikaiakkal, akiknek ez leginkább 
sértette az érdekeit - a ,körforgalmat" engedélyezte: a semlegesek berakodhattak a 
,szigeteken", ha nem Európában levő semleges kikötőbe indultak, és a rakományt, ha 
már az ő tulajdonukba ment át, reexportálhatták. Nemsokára azonban - mivel nem volt 
elég hajója, és a semlegeseket akarta felhasználni, hogy Franciaországba exportálhasson 
- Anglia felfüggesztette a Navigation Actet, és 1798-ban szabad kikötést engedélyezett a 
semlegeseknek a szigeteken, akár a maguk, akár az ő számlájára. Miközben 
gyakorlatilag fenntartotta magának a gyarmatáruk monopóliumát, segítőtársaivá tette a 
semlegeseket. Nekik is adott ki engedélyeket saját szükségleteinek megfelelően, így 
kereskedelme kezdett bizonyos mértékig irányított jellegűvé válni. A semlegesek - 
skandinávok és poroszok, hanza-városiak és amerikaiak - sérelmeik ellenére tekintélyes 
nyereségre tettek szert. Mivel Hollandia meg volt szállva, helyette Hamburg közvetített 
Anglia és Németország között, és a kontinens legnagyobb pénzpiaca lett; a segélyek a 
Parish- bankházon keresztül jutottak el a koalíció tagjaihoz. Az amerikaiak 1790-ben 20 
millió dollár értékű árut adtak el, 1801-re ez az összeg 94 millió dollárra emelkedett, s a 
fele gyarmatáruból folyt be; ők látták el élelmiszerrel az Antillákat és a spanyol Amerikát, 
fát és gabonát szállítottak Angliába, előkelő helyet vívtak ki maguknak Hamburgban és 
Franciaországban; náluk fejlődött tovább a hajóépítés: a baltimore-i klippert világszerte 
mintának tekintették. Ennek a fellendülésnek az lett az eredménye, hogy a semleges 
országokban a kereskedők és a bankárok határozottan angolbarátoknak vallották 
magukat. 


Csak Franciaországon múlott volna, hogy kereskedelmi kapcsolatainak jelentős részét 
továbbra is fenntartsa a tengeren keresztül, még Angliával is, annál is inkább, mert a 
semlegesek tőlük telhetőleg megsértették a brit előírásokat. Az amerikai függetlenségi 
háború óta Franciaország elfogadta, hogy a semleges lobogó védi az árut, ami lehetővé 
tette, hogy tovább folytassa kereskedelmi tevékenységét, s biztosította számára 
Hollandia szövetségét, miközben a semlegesek összefogtak Anglia ellen. A konvent ezzel 
ellentétes politikát folytatott. Ennek mélyebb oka az 1786-os angolfrancia kereskedelmi 
szerződésben rejlett, amely a francia ipart kiszolgáltatta az angol konkurenciának. A 
háború kitűnő alkalmat adott a francia iparnak, hogy fellépjen ez ellen; főleg a 
pamutipari vállalkozók követelték erélyesen, hogy újból be kell vezetni a behozatali 
tilalmat; Fontenay, a gazdag roueni kereskedő volt a szószólójuk; ők irányították a 
konventet, mint ahogy ők fogják majd irányítani Napóleont is. Ezenkívül még mindig 
tartotta magát az a meggyőződés, hogy Anglia gazdasága - és következésképpen hitele 
is - kivitelétől függ, s hogy a legsúlyosabb csapás, ami Angliát érheti, ha elzárják előle 
Franciaországot, legjobb vásárlóját; 1793 januárjában Brissot és Kersaint éppen úgy 
okoskodtak, mint később a császár. A május 9-én megjelent rendelet az ellenség 
tulajdonát semleges zászló alatt is jogos hadizsákmánynak nyilvánította, s október 9-én 
megtiltották az angol áruk behozatalát. 


Ezek a rendszabályok mindaddig illuzórikusak maradtak, amíg a semlegesek szabadon 
kereskedhettek, hiszen az angolok csak angol termékek elhelyezése céljából adtak a 
semlegeseknek szabad utat Franciaország felé. A nép egyébként rossz szemmel nézte a 
semlegeseket, mert vásárlásaik következtében nőttek az árak: augusztusban kiviteli 
tilalmat rendeltek el. Ezzel Franciaország tette teljessé a blokádot, és nem az angolok. 
Nemsokára hiány mutatkozott gyarmatárukban és nyersanyagokban, mindenekelőtt 
gyapotban. Az üzletemberek nem ezt akarták: a blokádot - éppúgy, mint az ellenségnél - 
a kereskedelmi érdekeknek megfelelően rugalmasabbá kellett tenni. A Közjóléti 
Bizottság, amelynek gondoskodnia kellett a hadsereg felszereléséről és ellátásáról, ismét 
megnyitotta a kikötőket a semlegesek előtt, és a thermidoriánus konvent ismét megadta 
nekik szerződésben rögzített előjogaikat. Rögtön újból megjelentek az angol áruk. Amikor 
a campoformiói szerződés után Anglia maradt az egyetlen ellenség, és a kereskedelem a 
szárazföldön ismét megindult, a behozatal ellenségei megint támadásba lendültek: a 
direktórium újból kitiltotta a brit árukat, és a VI. év nivőse 29-én (1798. január 18-án) 
példátlan intézkedést hozott a semlegesekről: hajóikat le lehet foglalni, ha bármilyen, 
Nagy-Britanniából származó tárgyat találnak rajtuk, vagy akár csak kikötöttek valamelyik 
brit kikötőben. A semlegesek eltűntek, az Egyesült Allamok pedig megszakította a 
diplomáciai kapcsolatokat. A csempészet ennek ellenére élénk maradt, és Franciaország 
szövetségesei is segédkezet nyújtottak hozzá. Részben a csempészet megakadályozása 
céljából annektálták 1798-ban Genfet és Mulhou- se-t. Franciaország és Hollandia 1792- 
ben a brit export 18 százalékát vették fel, s részesedésük 1800-ban még mindig 12 
százalékos volt. A direktórium tisztában volt vele, hogyha ezt a politikát hatékonnyá és 
ugyanakkor elviselhetővé akarja tenni, Franciaországnak jelentős piaccal kell 
rendelkeznie a kontinensen. Bizonyos mértékig a hódítás a gazdasági háború feltétele 
lett; a megszállt országok és Spanyolország bezárultak az angolok előtt, és olyan 
vélemények hallatszottak, hogy a Hanza-városok megszállása kiszolgáltatná a német 
piacot. A kontinentális blokád kialakulóban volt, és a világ máris két, nagyon egyenlőtlen 
részre oszlott: az egyik oldalon Franciaország és szövetségesei álltak, a másikon Anglia a 
többi országgal. A két fő hadviselőnek a maga területén kölcsönösen fel kellett készülnie, 
hogy kitarthasson. 


Franciaország súlyos veszteségeket szenvedett. A legszörnyűbb csapás az volt, hogy 
elvesztette gyarmati kereskedelmét, amely 1789-ben a behozatal egyharmadát, a kivitel 
egyötödét tette ki. A kontinens egy része bezárult Franciaország előtt, és máshol sem 
tudta visszaszerezni hajdani helyzetét; noha területe nagyobb lett, eladásainak értéke az 
1789-es 441 millióról 1800-ban 272 millióra esett vissza. A forradalmi válság valamennyi 
iparágat érintette, s némelyik csak nehezen szedte össze magát: Lyonban a 
szövőszékeknek csak a fele működött, és a posztógyártás 1789-hez viszonyítva több 
mint kétharmadával csökkent. Franciaország a viharos infláció után most a defláció 
martaléka lett, amit csak fokozott az általános bizonytalanságérzet. Az ércpénz továbbra 
is ritkaság maradt, hitelhez nem lehetett jutni: a kamat havi 3 százalék volt, néha 
felment 7 százalékra is; az árak csökkenése megbénította a vállalkozó kedvet; a több 
egymást követő jó termés, ami pedig önmagában a nyugalomnak kedvez, az árak 
összeomlását idézte elő, csökkentve a parasztság vásárlóerejét. A direktórium tehetetlen 
volt, csupán a buzdításhoz tudott nyúlni. Ez azonban csak átmeneti válság volt. Mihelyt a 
kormány erőre kap, és a kontinensen helyreáll a béke, lassanként újból megjelenik majd 
az ércpénz, ismét megnyílnak a piacok, és megélénkül a termelés. 

A forradalom kedvező feltételeket teremtett a gazdasági fejlődéshez: a céhek 
eltörlése biztosította a vállalkozási szabadságot, a belső vámok megszüntetése és a tízes 
mértékrendszer bevezetése egységes nemzeti piacot, új cselekvési teret hozott létre a 
bekebelezett országokban, ahol például a kohászatnak most már rendelkezésére álltak 
Belgium és a Saar-vidék nyersanyagforrásai. Vidéken mindig bőven volt munkaerő. A 
blokád nem pusztán háborús célokat szolgáló, hanem rugalmas alkalmazásának - a 
születőben levő kapitalizmus szükséges védelmének biztosításával - csak jótékony 
következményei lettek volna. Még így is kedvező hatást gyakorolt a kohászatra, a 
vegyiparra, s főleg a pamutiparra, amely továbbra is a legtöbb újítással állt elő, s a 
legvonzóbbnak tűnt a tőkések előtt: a jenny-gépek száma megsokszorozódott, és 1797- 
ben Oberkampf üzembe állította az első kartonnyomó gépet; ekkor tűnt fel több 
manufaktúra-alapító nagyvállalkozó: Toulouse-ban Boyer- Fonfréde, Charonne-ban 
Richard és Lenoir, Passyban és Gentben Bauwens. A gépesítés még csak a kezdet 
kezdetén volt; a posztóiparban még nem használtak gépet, és csak akkoriban hívták meg 
Verviers-be Cockerillt, a kontinensre áttelepült angol munkást; a selymet még mindig 
Vaucanson eljárása szerint szőtték, Jacguard még nem hozta létre szövőgépét. A 
kohászat egyáltalán nem fejlődött. Az anzini bányákon kívül sehol nem alkalmazták a 
gőzt, egészen 1799-ig, amikor Bauwens végre Gentben bevezette a használatát. De 
Franciaországnak - mivel megszabadult az angol konkurenciától - módjában volt 
ráérősen áttérni a gépesítésre. 


Mindenesetre a köztársaság, ahol a nagyrészt naturális gazdálkodást folytató 
parasztság alkotta a lakosság óriási többségét, végső soron el tudta tartani önmagát. 
Noha a földművelés is megszabadult a korábbi akadályoktól, fejlődni csak lassan 
fejlődött; a falu- közösség megőrizte szokásait: a kötelező vetésforgót, a szabad 
legeltetési jogot és egyéb szokásjogokat; olyan szívósan ragaszkodott hozzájuk, hogy a 
forradalmi nemzetgyűlésekben soha senki nem mert előállni a javaslattal, hogy 
szüntessék meg őket, s rendeljék el a földek tagosítását. Eppen így sok községi földet 
nem osztottak fel. Noha a mesterséges legelők, a dohány-, cikória- és 
a kertművelés visszaszorult, az utak rossz állapotban voltak, falusi rendőrség nem 
létezett. A falu társadalmi struktúrája azonban egészségesebbé vált, és az ország 
ellenállóereje ennek következtében megnőtt. A kisbirtokosok száma észrevehetően 
gyarapodott, legalábbis egyes vidékeken: Moselle megyében tizenháromezerrel, Cote- 
d"Or megyében egyötödével, Nord megyében tízezerrel. Ugyanakkor a nagybirtokok 
száma általában csökkent, a középbirtokok száma nőtt. Természetesen még mindig sok 
föld nélküli napszámos maradt, akik többé-kevésbé koldulásra voltak kárhoztatva, és a 
falusi lakosság egyensúlya még mindig a terméstől függött. De mióta a dézsma és a 
feudális szolgáltatások megszűntek, a kormánynak legfeljebb csak átmeneti 
nyugtalanságtól kellett tartania. 

Anglia sem a blokáddal, sem flottájának ágyúival nem tudta térdre kényszeríteni 
Franciaországot. Sőt: ha a köztársaságnak sikerül helyreállítani a békét a kontinensen, 
gazdasági helyzete ismét kielégítővé válhat. Az a kérdés, hogy vetélytársát fenyegette-e 
a gazdasági helyzet romlása, sokkal bonyolultabb. 


5. ABRIT KAPITALIZMUS EREJE ÉS NEHÉZSÉGEI. 
EURÓPA TERJESZKEDÉSE A VILÁGBAN 

Anglia összehasonlíthatatlanul előbbre járt a tőkés termelés útján. Lendületének 
kedvezett az áremelkedés, amely még a XVIII. század közepe táján kezdődött, s a 
forradalmi és napóleoni korszakon át egyfolytában tartott a XIX. század második 
évtizedéig. Fő oka a pénz mennyiségének növekedése volt, amit részint az amerikai 
bányák termelésének emelkedése idézett elő, részint az, hogy számos országban - 
Dániában, Svédországban, Oroszországban, Ausztriában, Franciaországban, 
Spanyolországban, az Egyesült Államokban - megjelentek a forgalomban a bankjegyek, 
melyeknek kibocsátását a legtöbb esetben a háború meggyorsította. A forradalmi válság 
azzal, hogy menekülésre késztette a tőkét, megnövelte a külföld nemesfémkészleteit. 
Anglia, Hollandia, Porosz- ország, Hamburg nagy mennyiségű francia érméhez jutott. 
Nemzetközi szindikátus alakult, amellyel a maga idején Napóleonnak is dolga akadt. 
Részt vett benne a londoni Baring, az amszterdami Hope és Labouchére, a hamburgi 
Parish, nem is szólva Boydról, aki Angliában és Franciaországban is tevékenykedett, vagy 
a párizsi külföldi bankárokról, például Perregaux-ról. A szindikátus nagy haszonnal 
végzett spekulációs műveleteket az asszignátával, rendszerint besszre számítva. Nem 
sokat tudunk arról, hogy a kontinensen milyen következményekkel járt az infláció; 
Hamburgban 1793-tól 1799-ig erősen emelkedett a gyarmatáruk ára, de úgy tűnik, hogy 
a pénzbőség inkább a spekulációnak kedvezett, mint a termelésnek. Mindenesetre Anglia 
húzta belőle a legnagyobb hasznot. 

A Londoni Bank volt az egyetlen emissziós intézmény, amely bizalmat élvezett. 
Hollandia megszállása után Anglia lett a tőkék legbiztosabb menedéke. 1794-ben a bank 
már 3 millió 750 ezer font sterlingért vásárolt nemesfémet, holott az évi átlag addig 650 
ezer volt. Banknote-jainak forgalma 1790-ben 11 millió font sterling, 1800-ban 15 millió. 
1795-ig a kereskedelmi váltókat 3 százalékos kamattal számítolta le; a kamatláb csak 
1797-ben kezdett emelkedni, amikor felfüggesztették az aranystandardet, és 1800-ban 
már meghaladta a 6 százalékot. 


Anglia volt az egyetlen ország, ahol a bankhálózat vidéken is kifejlődött. 1792-ben 350 
vidéki bankot tartottak nyilván, amelyek minden ellenőrzés nélkül bocsátottak ki 
bankjegyeket, s finanszírozták a helyi vállalkozásokat, úgyhogy a pénz-inflációhoz hitel- 
infláció társult. 1793-ban ezek a bankok veszélybe kerültek, de utána annál erőteljesebb 
virágzásnak indultak: 1804-ben már majdnem 500 működött. Az árak nagyjából 
folyamatosan emelkedtek. Ha 1790-et 100-nak vesszük, 1799-ben már 156-on állt az 
árindex. 1 guarter búza 1780-tól 1789-ig átlagosan 45 shillingbe került, a következő 
évtizedben pedig 5 5-re ugrott. A bérek sokkal lassabban emelkedtek, s így növekedett a 
profitráta. Minthogy az infláció következtében olcsó lett a pénz, az összes körülmények a 
vállalkozó szellemet ösztönözték. 

Az áremelkedés végül is zavaróan hathatott volna a kivitelre, de az aranystandard 
felfüggesztése segített a helyzeten. Pitt szívesen megkímélte volna a Bankot, tekintettel 
a kölcsönökre, amelyeknek a pénzbőség amúgy is kedvezett, mégis kénytelen volt egyre 
nagyobb mennyiségű excheguer billt leszámítoltatni vele: 1795-ben már majdnem 13 
milliós értékben voltak ezek a papírok a Bank birtokában, miközben pénzkészlete az 5,5 
milliót sem érte el. Másrészt Pittnek fémpénzben kellett fizetnie az expedíciós 
hadseregek költségeit, az 1796-os gabonavásárlásokat és szubvenciókat (amelyek 1793- 
tól 1799-ig összesen több mint 28 millióra rúgtak); a törvények ellenére arra 
kényszerítette a Bankot, hogy bocsássa rendelkezésére aranykészletének egy részét, 
amely 1797 elején már nem sokkal haladta meg az egymilliót. Ekkor a bankjegyet 
beválthatatlannak kellett nyilvánítani, s 1823-ig az is maradt. Mivel a Bank volt annak a 
hilelépítménynek az alapja, amely a gazdasági életet fenntartotta, a kialakult helyzet 
rendkívül súlyos következményekkel járhatott volna. Pánik azonban mégsem tört ki, mert 
a nép nem ismerte sem a Law-rendszert, sem az asszignátát, s Így nem fogta fel, hogy a 
font veszélyben van; ami pedig a tőkéseket illeti, Pitt erélyes adóemeléssel meggyőzte 
őket arról, hogy esze ágában sincs rátérni a papírpénzre. Miután a kontinensen helyreállt 
a béke, 1797-ben és 1798-ban csak 2 milliót vitt ki az Európában fenntartott hadseregek 
és a segélyek céljaira; a font árfolyama nőtt, s az aranykészlet 1799-ben már újra 7 millió 
volt. Valójában a Bank még nagyobb mennyiségű excheguer bilit fogadott el, s bizonyos 
infláció keletkezett, amely a kormánytól indult ki; ez azonban elég mérsékelt volt ahhoz, 
hogy ne tegye tönkre a pénzt, mint Franciaországban, s megkímélte az angolokat attól a 
deflációtól, amely a direktóriumot sújtotta. De ez csak rövid szélcsend volt. 


1798- ben újra kitört a háború a kontinensen, s az ínség újabb gabonavásárlásokat tett 
szükségessé, mintegy 3,5 millióért. A Bank aranykészlete megint csökkent, amit ezúttal 
az árfolyam is megérzett: 1799-ben a font 8 százalékkal esett Hamburgban és 5 
százalékkal Cádizban. A válság hamarosan éreztette hatását a közhangulatra, de a 
gazdasági élet vezetőinek önmagában kedvezett a font árfolyamának csökkenése: 
továbbra is exportálhattak, mert áruikért fémpénzt kaptak, viszont a béreket 
elértéktelenedő papírban fizették. Anglia valutáris és pénzügyi politikája a maga 
empirizmusában olyan hozzáértésről tanúskodott, amelyre akkor egyetlen más ország 
sem volt képes. 

Ennek jóvoltából folytathatta fejlődését az ipari forradalom, amely mindamellett 
lassabban haladt előre, mint azt néha gondoljuk. A legfejlettebb iparágban, a 
pamutiparban, még mindig kézzel szőttek. Cartwright szövőszékét csak 1801-ben 
alkalmazták először, Glasgow-ban, s csak akkor terjedt el, miután Radcliffe 1804 körül 
feltalálta a kikészítőgépet. A gyapjúipar csak a próbálkozásoknál tartott; még a jennyt is 
alig alkalmazta, s Cartwright gyapjúfésülő gépét csak 1803-ban tökéletesítették. A 
szénbányászat továbbra is kezdetleges volt, annak ellenére, hogy egyre jobban elterjedt 
a sín és a gőzgép használata. Az iparban a gőzgépet csak néhány pamutfonó alkalmazta, 
a többi üzem beérte a water-fonógéppel. A közlekedésben még mindig inkább a 
csatornaépítést szorgalmazták, és kevés volt a jó út. A szállítás lassúságának és a 
szakadatlanul csökkenő béreknek köszönhetően a hagyományos termelési eljárások 
keményen védekeztek, s a koncentráció továbbra is inkább a kereskedelemben 
nyilvánult meg, nem pedig új üzemek alapításában. A kor több nagyiparosa, David Dale - 
Robert Owen apósa - és a stockporti Radcliffe azzal kezdte, hogy otthon dolgoztatott 
munkásokat. De a mule (félig önműködő fonógép), még ha nem alkalmazták is mindenütt, 
ellenállhatatlan erőt adott a pamutfonásnak; virágzott a kötszövés és a csipkeszövés; a 
kohászatot nagyrészt modernizálták, s az engineerek, akik között Bramah, a hidraulikus 
sajtó feltalálója volt a leghíresebb, egyre-másra szerkesztették a szerszámgépeket. A gép 
mindazokban a termelési ágakban, ahol diadalmaskodott, világméretű fölényt biztosított 
Angliának. 


A XVIII. század végén összeállított árlistára épülő vámstatisztikák szerint a brit 
kereskedelmi mérleg egyfolytában aktív volt, így például 1799-ben a pozitív szaldó 5 
millió font sterlinget ért el. Ezt mindig az ipari fejlődésnek tulajdonítják. Ha azonban az 
importált és az exportált áruk tényleges értékét tekintjük, ellentétes következtetésre 
jutunk. Eltekintve néhány ritka évtől (1798 és 1815 között egyetlen esztendőtől: 1802- 
től), Nagy-Britannia külkereskedelmi mérlege deficites volt; a behozatali többlet 1799- 
ben 10,5 millió font, 1801-ben majdnem 20 millió font. Az ipari kivitel mennyisége nőtt 
ugyan, de árai csökkentek - éppen ez tette egyébként lehetővé, hogy a háború 
támasztotta nehézségek ellenére megtartsa piacait, sőt újakat is szerezzen. Anglia 
azonban ennek ellenére gazdagodott. A fizetési mérleg aktívumát biztosították a hajózási 
fuvardíjak, a biztosítási és a bizományosi díjak, főleg pedig a tengerentúli országok 
kizsákmányolása: a rabszolgakereskedelem, az ültetvényekbe befektetett összegek, a 
Brit Kelet-indiai Társaság hivatalnokainak fizetései és nyugdíjai, a gyarmati üzletemberek 
egyéni spekulációi, a , nábobok" hazajuttatott gyarmati jövedelme, a gyarmatokon 
befektetett tőke hozadéka. 

Az áremelkedés a mezőgazdaságra nézve is kedvező volt. Anglia már nem termelte 
meg saját gabonaszükségletét, s a háború megdrágította a külföldi vásárlásokat, 
úgyhogy a corn-law már nem is játszott szerepet, olyan drága lett a búza; többet 
jövedelmezett az állattenyésztésnél, és nőtt a vetésterület. Egyidejűleg minden eddiginél 
nagyobb méreteket öltött a bekerítés: aranykor volt ez a landl/lordok és a bérlők számára 
is. A technika is fejlődött, s 1793- ban J. Sinclair és A. Young vezetésével Board of 
Agriculture alakult. 


A mezőgazdasági forradalom Skóciára is átterjedt. Itt a klánok főnökei - akiket elismertek 
landlordok - kiforgatták földjükből és kivándorlásra kényszerítették a skót felvidék 
birtokosait, hogy maguk állattenyésztéssel foglalkozhassanak. A mezőgazdaságnak ez a 
felvirágzása is növelte Anglia erejét, mert csökkentette sebezhetőségét az élelmiszer- 
ellátásban. Egyben elősegítette, hogy a kisbirtokosok fennmaradjanak, sőt bizonyos 
grófságokban még növekedett is a számuk; igaz, hogy ekkor már alig akadt kisbirtokos, 
de ezek legalább elégedettek voltak a sorsukkal, s a bérlőkkel együtt stabilitási tényezőt 
alkottak a társadalomban. 

Az angol kapitalizmus, fejlődése ellenére, még nem gondolt a szabadkereskedelemre. 
Sem a földbirtokosok, sem a bérlők nem gondoltak a gabonatörvények eltörlésére, sőt 
megerősítésüket követelték; a gyárosok pedig hívek maradtak a merkantilizmushoz, 
olyannyira, hogy megtiltották a gépek kivitelét. Az országon belül azonban egyre 
többször játszották ki azokat az előírásokat, amelyek korlátozták az inasok számát, és 
lehetővé tették a minimális bér rögzítését. Ezzel szemben a munkások továbbra is a 
statutes of labourersre hivatkoztak, és sztrájkkal támasztották alá követeléseiket. A sztrájk 
elvileg tilos volt ugyan, de a békebíróságok nemigen voltak hajlandók elítélni akkor, 
amikor maguk a munkaadók mutattak példát a törvényszegésre. Eppen ezért érdemes 
felfigyelni az 1799. július 12-i Combination Act-re, amely különbség nélkül büntetendőnek 
nyilvánít minden sztrájkot a támogatását célzó tömörüléssel és gyűjtéssel együtt, 
miközben a kormányzat engedte feledésbe merülni a munkásoknak kedvező előírásokat. 
A béreket lenyomta a menhelyi gyermekek, a nők és a földtelenné vált parasztok 
munkába állítása, valamint a gépesítés fejlődése, s csak nagy lemaradással követték az 
emelkedő árakat. Tovább csökkentették őket a truck-rendszerrel, a természetbeni 
bérezéssel és az önkényes pénzbírságokkal. 1795-től kezdve azonban a szegényadó 
terhére a kenyérárral arányos segélyeket is fizettek a bérek kiegészítéseképpen, s ez 
magyarázza a dolgozó osztályok viszonylagos beletörődését helyzetükbe. 

Miután Franciaország kiesett, az angol iparnak lényegében nem volt vetélytársa. 
Eltekintve néhány bányavállalattól és a sziléziai nagykohóktól, amelyek néhány mágnás 
vagy az állam monopóliumát alkották, a kontinensen a kapitalizmus nem ismerte a 
gépet, és csak kereskedelmi formában volt jelen. Szászországban, Svájcban és 
Svábföldön virágzott ugyan a pamutipar, de a jennyt csak 1786- ban vezették be 
Chemnitzben, a kötőgépet pedig csak 1797-ben. A háború emellett lesújtott a 
hagyományos iparágakra: Sziléziában például tönkrement a vászongyártás. 


Ami a mezőgazdaságot illeti, a kivitelre termelő balti országok utánozni kezdték 
Angliát. Először is fel kellett számolni a faluközösséget, és olyan összefüggő birtokká 
tagosítani a parcellákat, amelyek ki tudják vonni magukat a kötelező vetésforgó és a 
szabad legeltetés alól - vagyis át kellett venni a bekerítések módszerét. Az állam arra 
törekedett, hogy megszüntesse a jobbágyságot, s megszervezze a dézsma, az úrbér és a 
robot megváltását, így a parasztokat földtulajdonosokká, illetve napszámosokká téve. 
Dániában 1781-ben hozzá is fogtak a reformhoz; 1800-ban elvileg Schleswig-Holsteinra is 
kiterjesztették; Poroszországban a király saját uradalmain hajtotta végre. Anglia ebből 
csak hasznot húzhatott, hiszen importálta a gabonát. Ugyanígy kedvezően fogadta a még 
teljesen mezőgazdasági jellegű Egyesült Államok fejlődését is; a Bahama-szigetekről 
származó sea island gyapot térhódítása nagyon előnyösnek bizonyult számára. Ez a 
gyapotfajta először 1792-ben jelent meg a glasgow-i piacon, s a fonóüzemek tulajdonosai 
azonnal kedvezően fogadták. Amikor Whitney gépe 1793-ban megoldotta a gyapot 
tisztításának nehézségeit, a kivitel azonnal 8 millió fontra ugrott, 1798-ra pedig 
megkétszereződött. Ez igen nagy horderejű esemény volt az Egyesült Államok 
szempontjából, mert ettől kezdve Délen alapvető intézménnyé vált a rabszolgaság, s az 
ültetvényesek rávetették szemüket Floridára és Louisianára. Eszak egyelőre ebben csak 
tőkéjének és hajóinak hasznosítására látott alkalmat; éppen csak kezdték bevezetni az 
angol ipari találmányokat, egy Astor vagy egy Girard roppant vagyona a 
kereskedelemből, a hajózásból meg a birtokspekulációból származott. 


Anglia elvesztette ugyan a Franciaország ellenőrzése alatt álló piacokat, de 
megszabadult a francia konkurrenciától, szövetségeseinek és a semlegeseknek a 
rovására kárpótolta magát. A Hanza-kikötőkön át elindult Németország meghódítására. 
1789-től 1800- ig hatszorosára nőtt a Brémába és Hamburgba irányuló kivitele. A 
frankfurti és a lipcsei vásárokon felvette az érintkezést a svájciakkal, az osztrákokkal, a 
lengyelekkel és az oroszokkal; pamutkészítményei s főleg fonalai kiszorították ezekről a 
vásárokról a svájci és szász termékeket. A pénzügyek egyre inkább London befolyása alá 
kerültek. A hesseni választófejedelem nagy összegeket helyezett el Londonban, s a 
frankfurti Mayer Anselm Rothschild ebbe bekapcsolódva virágoztatta fel üzleteit; fia, 
Nathan, 1798-ban Angliában telepedett le, s ott hamarosan meggazdagodott. Másrészt a 
Baltikum kereskedelme teljesen Anglia felé fordult. Jelentősége döntő volt, mert a britek 
innen szerezték be a hajóépítéshez szükséges anyagokat, a gabonát és a textíliát. A XIX. 
század elején az angol behozatal 72 százaléka Poroszországból és Oroszországból 
származott; az Angliába importált gabona háromnegyed része Danzig kikötőjéből indult 
útnak. A Földközi-tenger medencéjében Franciaország jobban ellenállt; Itália 
meghódításával megnehezítette az angolok helyzetét, de teljesen nem tudta őket 
kikapcsolni, viszont 1789-től kezdve Franciaország kiszorult a Levantéból. 

A tengeri háború következtében megnőtt a Földközi-tenger és az északi tengerek 
közötti szárazföldi összeköttetés jelentősége. A közlekedési útvonalak addig nagyrészt 
Franciaországon, Itálián, Svájcon és Hollandián át haladtak, most azonban 
megváltoztatta a helyzetet a rajnai út lezárása. 1790-ben Franciaország megállította a 
Rajna bal partján az átmenő kereskedelmet, mert vámhatárait a folyóig tolta előre. A 
Rajna-vidék és Hollandia megszállása újabb csapást mért erre az útvonalra. Minthogy az 
útvonal folytatása le volt zárva, Köln forgalma 1800-ban több mint egyharmadára esett 
vissza; a forgalomnak csak egy része jutott el Emdenen át Frankfurt felé; a másik oldalon 
pedig Svájc el volt vágva Genovától. Az Európát átszelő útvonal tehát eltolódott kelet 
felé, mint XIV. Lajos idején: most Hamburgon és Lipcsén haladt át Velence, illetve főleg 
Trieszt irányában. 


A brit kereskedelem alakulásáról 1798-ig nincsenek megbízható adataink, csak a 
vámkivetés alapjául szolgáló , hivatalos értékekre" épülő, problematikus becslések, de a 
mozgás iránya Így is világos: a kivitel eszerint az 1790-es 20 millió fontról 1801-re 35 
millióra emelkedett, az egész kereskedelmi forgalom pedig 39-ről 67 millióra. Tényleges 
értéken a kivitel az 1798. évi 42,6 millió fontról 52 ,3 millióra emelkedett 1800-ig, a 
forgalom pedig 99,1-ről 118,8 millióra. A vízre bocsátott hajók befogadóképessége 
egyharmaddal nőtt, és majdnem elérte a 2 millió hajótonnát. A háború alatt épültek meg 
a londoni dokkok az elvámolásra váró áruk nagy közraktáraival. A kereskedelem 
fellendüléséből a pamutipar húzta a legtöbb hasznot: a külföldön eladott pamutáruk 
értéke 1,5 millió fontról 1800-ra 6 millióra emelkedett. 1797-ben a behozott gyapot 
mennyisége csak 734 000 font, három évvel később már 1 663 000 font. Ugyancsak 
1800-ban 2 millió tonna kőszenet és 1,5 millió tonna vasat exportáltak. 

Anglia megkétszerezte az Egyesült Államokba irányuló szállításait is. Másrészt az 
Egyesült Államokhoz hasonlóan Spanyol- Amerikáról sem vette le a szemét; Trinidad 
elfoglalása főleg a csempészetet szolgálta. A Spanyol-Amerikában tapasztalható erjedés 
óriási távlatokkal kecsegtetett. Az Egyesült Államok egyenjogúsítása, az anyaország 
.kizárólagosságának" megszüntetése a kereskedelemben, valamint a rabszolgaság 
eltörlése a Francia Antillákon, megrendítette az egész gyarmati rendszert. A kreolok 
mindenekelőtt a kereskedelem szabadságát kívánták. Az eszmének Buenos Airesben 
Belgrano volt az apostola, és Spanyolország kénytelen volt beengedni a semlegeseket 
gyarmati kikötőibe. De a politikai függetlenség igénye is feltámadt. Mexikóban és 
Venezuelában összeesküvéseket lepleztek le, amelyekre véres megtorlás következett. 
Miranda előbb Franciaországtól várt segítséget, majd amikor Spanyolország tábort 
változtatott, Angliához fordult. Londonban találkozott Narinóval és O"Higginsszel, s 
állítólag egy , Lautaro" elnevezésű páholyt alapított az általános felkelés előkészítésére. 
Annyi tény, hogy egy bizottság nevében, amely az ő kezdeményezésére alakult 
Spanyolországban, 1798-ban segítséget kért Pitt-től, aki azonban beérte azzal, hogy a 
Franciaországgal pillanatnyilag viszályban álló Egyesült Államokhoz utasította. 


Ami a világ többi részét illeti, Anglia, a tengerek ura, ebben az időben egyedül lett volna 
képes arra, hogy megvalósítsa a fehér ember fennhatóságát, de erre nem hajlott 
túlságosan. Nem mintha a kereskedelmi közvélemény magáévá tette volna Bentham 
gyarmatellenességét, de az Egyesült Államok egyenjogúvá válása éppenséggel nem 
csinált kedvet a gyarmatok szaporításához, s az angol imperializmus ekkor inkább 
kereskedelmi jellegű volt. De a brit birodalom mégiscsak növekedett; a Francia Antillákat 
igazán érdemes volt elragadni. Jelentős összegű tőkét fektettek be Holland Guyanában, 
megtízszerezve a termelést. A flottának olyan támaszpontokra volt szüksége, mint a 
Jóreménység foka. Az arisztokrata származású gyarmati főemberek rendszertelen 
hódításokban élték ki tettvágyukat. Afrikában 1792-ben alapították meg Sierra Leone 
gyarmatot; Mungo Park Timbuktuig felderítette a Nigert; a hollandoktól elvették a 
Fokföldet. Phillip Ausztráliában, Sydneynél 1788-ban tette partra az első 
fegyencszállítmányt. De az angolok elsősorban Indiában terjeszkedtek, különösen, 
amikor Richard Cowley, Mornington grófja, később Wellesley márkija a színre lépett. 
Tippu halála után, 1799-ben bekebelezte Mysore egy részét, 

1799- tól pedig védnökséget gyakorolt a Mysore másik részét megszerző hyderabadi 
uralkodó felett. Ezután a marathaiak ellen fordult. Felügyeletet gyakorolt Pandzsáb felett, 
ahol Randzset Szingh 1794-ben megkaparintotta az afgánoktól Lahore-t. De nem 
hanyagolták el Perzsiát sem: Malcolmnak 1801-ben sikerült szerződést kötnie, amely 
megnyitotta az angol kereskedelem előtt a Perzsaöböl partjait. Nem tévesztették szem 
elől a Vörös-tengert sem: 1798-ban elfoglalták Perim szigetét, s elküldték Pophamet, 
hogy szerezze meg az arábiai kávé monopóliumát, és készítse elő a szipo- jok 
expedícióját Egyiptom ellen. 

Nagyon valószínű, hogy ha Európában nincs háború, az angolok már ekkor mélyen 
behatoltak volna a Távol-Keletre. Indokínában Pigneau de Béhaine püspök segített 
Nguyen-Anhnak, hogy visszaszerezze a tay-son nevű fellázadt hegyilakóktól Kokinkínát, 
és haláláig a tanácsadója maradt. Nguyen lassanként visszafoglalta Annamot és Tonkint, 
Tonkinban megfosztotta trónjától a Le-dinasztiát, s 1803-ban Gialong néven 
megkoronáztatta magát. A francia befolyás azonban megszűnt. Kínában a mandzsu 
dinasztia hatalma az 1796-ig uralkodó Csien Lung alatt érte el csúcspontját, aki befejezte 
a külső tartományok meghódítását. 


A kínaiak azonban nem érték be ezeknek a tartományoknak a gyarmatosításával, hanem 
már nagy számban szivárogtak be Kokinkínába és a Fülöp-szigetekre is. Eljutottak 
Sziámba és Bengáliába, s ők voltak az egyedüli idegenek, akik bebocsáttatást nyertek 
Japánba. Saját hazájukban csak a macaui portugál telepen keresztül bonyolítottak le 
kereskedelmi ügyleteket európaiakkal. Ide azonban a Holland Kelet-indiai Társaság 
feloszlása óta már csak az angolok és az amerikaiak jöttek. 1793-ban a Pekingbe küldött 
angol Macartney semmiféle engedményt nem tudott elérni. Csien Lung után részeges és 
kegyetlen fia, Csia Csing lépett a trónra (1796-1820), akit állandóan fenyegettek a titkos 
társaságok által szított lázadások. Ő már nem lett volna képes ellenállni erősebb 
támadásoknak, az angolok azonban mással voltak elfoglalva. Japán még jobban 
elzárkózott. Annak ellenére, hogy nem tudta lakosságát ellátni, s a népet szakadatlanul 
tizedelte az éhínség, nem engedélyezte sem a gabonabehozatalt, sem a kivándorlást. 
Csak néhány kínai dzsunka köthetett ki évente egyszer, meg egy holland hajó 
Nagasakiban, amelynek rezet adtak el. Japán katonailag rendkívül gyenge volt, s nem 
minden aggodalom nélkül látta, hogy angol és főleg orosz hajók közelítik meg 1792-ben 
Szahalint, a Kuril-szigeteket, sőt még Hokkaidót is. 

Ebben az időben a misszionáriusok, akik oly sokszor egyengették a kereskedők és a 
katonák útját, főleg Amerikával foglalkoztak. Kínában Csien Lung üldözte a lazaristákat, a 
jezsuiták utódait, s minthogy a forradalom következtében megszűnt az utánpótlás, 
missziójuk 1800-ra el is tűnt. Az újdonság a protestánsok megjelenése volt, akiket eddig 
csak a morva testvérek képviseltek elvétve a tengerentúl. A fordulatot éppen Anglia 
hozta. A kezdeményezés 1792-ben a baptistáké volt; 1795-ben az anglikánok 
megalapították a London Missionary Societyt; 1799-ben Marshman kikötött Bengáliában, 
ahol egyébként a Kelet-indiai Társaság eléggé hidegen fogadta. 


Az európai kivándorlás ebben az időben szinte teljesen leállt. Az észak-amerikai 
telepesek számát a természetes szaporulat növelte, ez tette lehetővé a terjeszkedést 
nyugat felé, újabb területek elhódítását az erdőktől. Az Egyesült Államokban Kentuckyt 
és Tennessee-t 1791-ben, illetve 1796-ban nyilvánították állammá; Ohio 1802-ben alakult 
meg. De 1800-ban az Egyesült Államok több mint 5 millió lakosából még csak 370 ezer 
élt Nyugaton. 1790 és 1795 között derítette fel Vancouver a Csendes-óceán partvidékét, 
ahol kezdtek megjelenni az oroszok. Az Atlanti-óceán és a Csendes-óceán között csak a 
Hudson-öböl Társaság állomásai biztosították az összeköttetést. Ezek az állomások a 
kanadai Columbiáig nyomultak. Mackenzie 1793-ban a lakatlan északi vidékek 
feltárásával próbálkozott. j 

Mivel Latin-Amerika még csak ígéret volt, Európa és az Egyesült Államok jelentette 
azt a piacot, amelytől Anglia léte függött. S egyáltalán nem látszott lehetetlennek, hogy 
ez a piac előbb-utóbb veszélybe kerülhet. A kontinens iparát zavarta a brit konkurrencia. 
Svájc és főleg Szászország fonóiparának megmentésére kénytelen volt a felszerelést 
korszerűsíteni: Chemnitzben 1798-ban megjelent az első water-fonógép; az angol áruk 
behozatali tilalma nekik ugyanolyan előnyös lett volna, mint Franciaországnak. Másrészt 
az angol blokád állandó diplomáciai nehézségeket okozott. 1794- ben Dánia és 
Svédország új semleges liga megalakításával próbálkozott. A két ország magában 
tehetetlen volt ugyan, de ha Oroszország csatlakozik, akkor Poroszország és Észak- 
Németország is követi, s a Baltikum bezárul. Az Egyesült Államok felől fenyegető veszély 
meg kézzelfoghatóbb volt. A blokád problémájához az is hozzájárult, hogy Anglia 
előszeretettel hurcolta el a semleges hajókról nemcsak az angol, hanem az amerikai 
matrózokat is. Washington és a föderalisták beérték a tiltakozásokkal. 1800-ban azonban 
Jefferson lett az elnök, s valószínűnek látszott, hogy ő nem lesz ilyen engedékeny. 

Azt sem szabad elfelejteni, hogy a háború a világkereskedelem normális kereteit 
megbolygatta. London, Amszterdam, Hamburg spekulációkba kezdett a gyarmatárukkal, 
kölcsönösen hiteleket vettek fel egymástól, és árukészleteket halmoztak fel. 1799 
telének végén Hamburgban szédítő volt az áremelkedés, mert az Elba befagyása miatt 
leállt az áruszállítás. Amikor a tavaszi vásárok előtt felszakadozott a jég, tömegesen 
kezdtek befutni a hajók, és jött az árcsökkenés, a cukor ára 72 százalékkal esett. 
Időközben újra 


kitört a háború, s az amszterdami bankárok augusztusban, az invázió előestéjén, 
beszüntették a hiteleket. Százharminchat hamburgi kereskedőház omlott össze; Parishék 
több mint 1 millió márkát veszítettek. A válság valamennyi európai kereskedővárosban 
éreztette hatását, főleg azonban Londonban, ahol legalább húsz nagykereskedőt rántott 
a bukásba. A súlyosan érintett pamutipar leállt, vagy leszállította a béreket. Az ezzel 
kapcsolatos mozgolódás visszaszorítása végett hozta a parlament a Combination Act-et. 
Mint láttuk, rendkívül súlyossá vált a pénzügyi helyzet, s betetőzésül 1799, majd 1800 is 
kivételesen rossz termést hozott. Míg 1 guarter búza 1799 elején 49 shillingbe került, 
1800 februárjában már 101 shillingbe. 

Franciaország tehát nem érte el célját azzal, hogy bezárult az angolok előtt. A brit 
kereskedelem új felvevőpiacokat talált, és erősebbnek érezte magát, mint valaha. A 
franciák tévedtek, amikor mesterségesnek és törékenynek ítélték Anglia gazdasági 
struktúráját, mert nem ismerték a , hitel csodáit". Ez az érzékeny gépezet azonban 
rendszeresen megakaa, és teljesen el is romolhat bizonyos külső körülmények, például a 
különböző országok politikája és a rossz termések összejátszása esetén. Ez a veszély 
csakugyan fenn is állt Angliában, és egyáltalán nem volt lehetetlen egy olyan pillanatnak 
a bekövetkezése, amikor elbizonytalanodva hajlandónak mutatkozik békét kötni. 

6. ABEKE FELTETELEI 

A köztársaságnak ahhoz, hogy egy ilyen helyzetet kiaknázhasson, helyre kellett 
állítania a békét a kontinensen. Vagyis arra volt szükség, hogy újra harcoljon és győzzön, 
majd a szerződés aláírása után helyreállítsa a belső rendet, és lefegyverezze az 
ellenforradalmat. Ellenkező esetben az ellenforradalom továbbra is a külföldhöz fordul, s 
az a legelső válság alkalmával ismét támadást indít. A siker azonban attól is függött, 
hogy hódításaiból Franciaország mennyit akar megtartani, 


Thermidor 9-e után a francia politika fokozatosan a természetes határok kialakítása 
irányába terelődött. A thermidoristák a III. év alkotmányában kimondták, hogy egy 
talpalatnyi földet sem lehet átengedni az ország területéből. Az alkotmány feletti 
szavazás időpontjában csak Savoya és Nizza volt hódított terület. Ám a konvent a IV. év 
vendémiaire 9-én (1795. szeptember 30.) Francia- országhoz csatolta Belgiumot, s ezt 
az annexiót úgy tekintették, mint amelyet az alkotmány feletti előző népszavazás 
szentesített. Ettől kezdve, a Rajna bal partjának megtartása végett, az 1793-as 
népszavazásokra is hivatkoztak; Poroszország Bázelban, Ausztria Campoformióban és a 
császárság Rastattban lemondott erről a területről. Carnot, aki fructidor 18-áig volt a 
direktórium tagja, nem helyeselte ezeket a területnöveléseket, s azok az ideológusok 
sem gondolkodtak máskért, akik Bonapartét a hatalom felé segítették. Egyikük, 
valószínűleg Daunou, 1799. november 1-én a Décade philosophigue-ban azt írta, hogy a III. 
év alkotmánya a köztársaság határainak rögzítésével , örökös háborút és a franciák teljes 
kiirtását" eredményezi. Ebből nem következett, hogy a köztársaságiaknak a , régi 
határok" alapján kellett volna tárgyalniuk, amit a royalisták kénytelenek voltak megígérni 
a külföldnek: Franciaország terjeszkedhetett a vallonok földjén és a Saar-vidéken. A 
nemzet zöme bizonyára jóváhagyta volna ezt a mérsékletet. Az emberek leginkább 
békére áhítoztak; a Décade-nak az államcsíny előkészítésére hivatott cikke pontosan ezt 
bizonyítja. Mindamellett nem szabad szem elől téveszteni a nehézségeket. A direktórium 
a royalizmus elleni harcban szüntelenül a nemzeti érzésre hivatkozott, így a 
republikánusok lassanként megszokták, hogy a forradalmat összekapcsolják a 
természetes határok kivívásával, s tulajdonképpen arra voltak büszkék, hogy befejezték 
a monarchia művét. A hadsereg nem nézte volna jó szemmel, ha hódításai veszendőbe 
mennek; ha most új győzelmekkel biztosítja a békét, lehet-e a kormány kevésbé igényes 
elődeinél? 


A természetes határokon túl a direktórium engedte, hogy Bonaparte veszedelmes 
precedenst hozzon létre a Cisalpin Köztársaság megalakításával. Később ezt Rómában és 
Nápolyban a direktórium is utánozta, berendezkedett Piemontéban, és a svájci Valais-ból 
köztársaságot csinált az alpesi utak ellenőrzésére; gazda módjára rendelkezett 
Hollandiában és Svájcban. Minderről azonban még azt lehetett mondani, hogy ezt a 
politikát csak a háború teszi szükségessé. Nyilvánvaló ugyan, hogy Franciaország a 
békeszerződés aláírása után sem válnék közönyössé az iránt, ami , természetes 
határainak" szomszédságában történik. Ebből azonban még nem következett, hogy 
hadseregeit ott kell tartania a szomszédos államokban; beérhette volna azzal, hogy a 
többi hatalommal egyetértésben garantálja függetlenségüket. Nem kétséges, hogy a 
közvélemény támogatta volna a kormánynak ezt az álláspontját. Annyi kiábrándító 
tapasztalat után elenyészett a girondisták lelkesedése a propaganda iránt; Bonapartét 
senki sem kárhoztatta később, hogy nem állította vissza a Római vagy a Nápolyi 
Köztársaságot. 

Abban az esetben, ha Franciaország túllép a természetes határokon, semmi 
valószínűsége nem volt a tartós békének; de feltéve, hogy megelégszik ezekkel a 
határokkal, belenyugszanak-e ebbe a kontinentális hatalmak? A kérdésre 
Franciaországban nemmel feleltek, bár bizonyítékuk nem volt. Poroszország csak a 
Németországban ígért kártalanítással törődött; Oroszország nem a Rajna bal partjának 
visszaszerzéséért lépett háborúba; Ausztria makacsabbnak ígérkezett, de kárpótlásokkal 
le lehetett csillapítani, kivált, ha a franciák lemondanak ltáliáról. Maradt Anglia. Pitt 
többször kijelentette, hogy nem tárgyal mindaddig, amíg országa biztonságát nem látja 
szavatolva, aminek feltétele, hogy Francia- ország hagyja el Hollandiát; a Rajna bal 
partjának legalább a nagyobbik részét is el kell venni a franciáktól, s 1795-ben Grenville 
még hozzátette, hogy ezt a területet Belgiumhoz csatolják majd Ausztria fennhatósága 
alatt. Nem igaz, hogy egyetlen gondjuk Anglia biztonsága volt, hiszen Savoyát is 
szerették volna elvenni a franciáktól. De kétségtelenül az angol politika egyik lényeges 
pontja mindvégig az volt, hogy Hollandiát kivonják Franciaország uralma alól. Ehhez 
azonban Hollandiát el kellett volna foglalni, s erre a kontinens hatalmai nélkül Anglia nem 
lett volna képes. Márpedig ha Franciaország az előbbiekkel ki tud egyezni, akkor az erők 
kölcsönös felőrlésére irányuló háború alakul ki kettejük között, s a gazdasági 
körülmények esetleg a helyzet elfogadására kényszeríthetik Angliát, különösen, ha 
meghagyják neki a tengert és a gyarmatokat. Az 1797. évi válság már rákényszerítette 
Pittet egy ilyen egyezség felkínálására, s 1799-ben megint minden jel ilyen körülmények 
közeledésére mutatott. A veszély ebben a pillanatban az volt, hogy Franciaország 
egyetlen okra vezeti vissza Britannia nehézségeit: arra a blokádra, amelyet válaszként ő 
szegezett szembe az angol blokáddal. Ez esetben Franciaország kísértésbe eshetett, 
hogy Anglia tengeri uralmát is megkérdőjelezze, blokádjának egész Európára való 
kiterjesztésével fokozva a nyomást. Akkor újra kitör a kontinentális háború, s ez 
csakugyan , örökös háború" lesz, nem azért, mert Franciaország elérte a , természetes 
határokat", hanem mert túllépett rajtuk. 

Nem valószínű, hogy ha a franciákban a mérséklet kerekedik felül, akkor a 
királygyilkos köztársaságot oly vadul gyűlölő Európa egyszer s mindenkorra lemond arról, 
hogy egészen vagy részben visszaszerezze a csábító francia hódításokat. De a kérdés 
nem így vetődik fel: mint soha a történelem folyamán, 1799-ben sem az volt egy 
államférfinak a feladata, hogy megállítsa a történelem menetét. Csupán azt kellett 
tisztán látni, van-e esélye Franciaországnak arra, hogy egy vagy két évtizednyi békét 
biztosítson magának, megőrizve úgynevezett természetes határait, és lélegzetet véve 
felkészülhessen arra, hogy minden addiginál nagyobb erővel védelmezze majd őket. 
Nem kétséges, hogy erre a kérdésre igen a válasz. S vajon a direktórium republikánusai 
meg tudták volna-e valósítani ezeket az esélyeket? Ez viszont korántsem bizonyos; 
csakhogy 1799 végén már nem tőlük függött a döntés: azt saját akaratukból egyetlen 
ember kezébe tették le. 


HARMADIK FEJEZET 


Bonaparte hatalomra kerülése 


Az, hogy a forradalom a diktatúrához folyamodott, egyáltalán nem volt véletlen; belső 
szükségszerűség terelte ebbe az irányba, és nem első ízben. Az sem volt véletlen, hogy 
éppen egy tábornok diktatúrájánál kötött ki. De úgy esett, hogy ez a tábornok Napóleon 
Bonaparte volt, akinek nem is annyira a zsenije, mint inkább a vér- mérséklete nem 
tudott ösztönösen hozzáidomulni a békéhez és a mérséklethez. Ez volt az az előre nem 
látható elem, amelyik az , örökös háború" oldalára billentette a mérleget. 

1. ADIKTATURA FRANCIAORSZÁGBAN 

A köztársaságiak már régóta a kormány tekintélyének megszilárdítását kívánták, 
mint ezt a vazallus országokban elfogadtatott alkotmányok is mutatják. Ha a Cisalpin 
Köztársaságot mint Bonaparte hitbizományát figyelmen kívül hagyjuk is, Hollandiában a 
direktórium tagjai rendelkeztek a kincstárral, Svájcban ők nevezték ki a hivatalnokokat, 
Rómában még a bírákat is. E két utóbbi köztársaságban a megyéknek már , prefektusuk" 
volt. Sajnos, a III. év alkotmányának előírásai értelmében az alkotmánymódosító eljárás 
legalább hét esztendőt vett igénybe. A fructidor 18-i államcsíny kapcsán Sieyes, 
Talleyrand és Bonaparte már gondoltak rá, hogy kihasználják ezt az alkalmat, de 
elszalasztották. A VII. évben azonban újabb alkalom teremtésén törték a fejüket. A köz- 
társaságiak, anélkül hogy tudatában lettek volna, annak a tendenciának 
engedelmeskedtek, amely a polgárháború és a külháború kitörésének pillanata óta a 
forradalmat abba az irányba terelte, hogy permanens és mindenható végrehajtó 
hatalmat teremtsen, azaz diktatúrát. 


A magyarázat az, hogy a forradalom társadalmi forradalom volt, és a kiakolbólított 
arisztokrácia nem érte be a felkeléssel: az ellenség pénzén indított háború 
következményeit, az elégedetlenségnek ezt a kiapadhatatlan forrását, különösen a 
pénzügyi és gazdasági válságot használta fel arra, hogy a kormány ellen uszítsa a 
lakosságot. A franciák nem kívánták vissza az ancien régime-Et: de szenvedtek, és ezért 
vezetőiket tették felelőssé. Az ellenforradalom minden választásnál azt remélte, hogy 
visszaszerzi a hatalmat. 1793-ban a hegypártiak felismerték a veszélyt, és kimondták, 
hogy a fennálló konvent a békekötésig megtartja megbízatását. A thermidoristák 
kijelentették, hogy visszaállítják a választási rendszert; de rögtön utána rendeletet adtak 
ki, hogy az új törvényhozó szervek tagjai kétharmadának a konvent képviselői közül kell 
kikerülnie, így ők is igénybe vették a jakobinus kibúvót. Később a direktórium, amikor az 
V. évben rendezett választások elsöpréssel fenyegették, fructidor 18-án visszatért a 
diktatúrához. Csakhogy amíg érvényben volt a III. év alkotmánya, ez az évről évre 
kérdésessé váló diktatúra puccsra puccsot követelt, és nem tudott megszerveződni. Nem 
volt más megoldás, mint visszatérni az 1793-as elvhez, és azt mindaddig alkalmazni, 
amíg a végérvényesen helyreállított béke meg nem győzi az ellenforradalmat, hogy bele 
kell nyugodnia az új rendbe. Ez az, ami Napóleon diktatúráját olyan bensőségesen 
hozzáforrasztja a forradalom történetéhez; bármit tett és mondott is, sem ő, sem 
ellenfelei soha nem tudták megbontani ezt az összetartozást, s az európai arisztokrácia 
ezt tökéletesen meg is értette. 

A jakobinusok, akárcsak 1793-ban, a VII. évben is demokratikus diktatúrára 
törekedtek, amely a sans-culotte-okra támaszkodva kényszerítette volna rá akaratát a 
törvényhozásra. A zürichi győzelmet megelőző válság jóvoltából sikerült kierőszakolniuk 
néhány forradalmi intézkedést: a kényszerkölcsönt, a helyettesállítás tilalmát a 
besorozottaknál, a túsztörvényt, az állami bevételek beszedésére és kezelésére 
vonatkozó felhatalmazások visszavételét a bankárögzítették előre, ami meglepő 
középszerűségről tanúskodik. Bonaparte ugyanakkor nem hagy fel a , kiválóságokra" 
épülő rendszerrel, hiszen ő sem volt demokrata, és csak az ő segítségükkel 
kormányozhatott. Igen, de brumaire 19-én este, amikor hevenyészve összeállították az 
ideiglenes konzulátus szervezeti alapjait, szét kellett volna foszlania minden illúziójuknak. 
A hadsereg Bonapartét követte, és csakis őt. Ő volt tehát a helyzet ura. Bármit mondott 
is erről akár ő, akár számos dicsőítője, hatalma már eredeténél fogva katonai diktatúra 
volt, tehát korlátlan. Ettől kezdve ő döntött azokban a kérdésekben, amelyektől 
Franciaország és Európa sorsa függött. 


2. BONAPARTE NAPÓLEON 

Ki volt ez az ember? Nem lehet egyetlen portrét festeni róla, mert képe rendkívüli 
mértékben változik: Valence-ban vagy Auxonne-ban szorgalmasan tanuló, álmodozásra 
hajlamos katonatiszt; mint fiatal tábornok, a castiglionei csata előestéjén még 
haditanácsot tart, de az utolsó esztendők császárja a mindenhatóság mámorában él; és 
mindentudónak képzeli magát. Mindazonáltal egész pályafutása folyamán 
megfigyelhetjük ugyanazokat a lényeges jellemvonásokat; a hatalom legfeljebb 
némelyiket fokozta, némelyiket tompította. 

Kis termetű, rövid lábú, eléggé izmos, vérmes, még harmincéves korában is szikár 
férfi volt, rendkívül szívós, mindig engedelmes testtel. Idegeinek érzékenysége és 
kifáraszthatatlansága bámulatos, reflexei villámgyorsan működtek, munkabírása nem 
ismert határt; akkor aludt el, amikor elhatározta. Nézzük viszont a fonákját: a nedves 
hideg légzési és vizelési zavarokat, köhögést vált ki; az ellenkezésre ijesztő 
dührohamokkal reagál; a túlfeszített munka következtében - a rendszeres forró fürdő, a 
hallatlan önmegtartóztatás, a kávé és dohány mérsékelt, de állandó fogyasztása ellenére 
- néha rövid gyöngeségi rohamok lepik meg, amelyek a könnyezésig is mehetnek. Agya a 
legtökéletesebbek közé tartozik: figyelme mindig éber, s fáradhatatlanul ragadja meg a 
tényeket és a gondolatokat; emlékezete rögzíti és osztályozza őket; képzelőereje 
szabadon játszogat velük, s állandó és lappangó feszültségben fáradhatatlanul kovácsolja 
a politikai és stratégiai elgondolásokat, amelyek hirtelen sugallatokként szöknek a 
felszínre, olyanformán, mint a matematikusnál és a költőnél, rendszerint hirtelen éjszakai 
ébredésekkor. 


Ezt ő maga , szellemi szikrának", , éjszakai lélekjelenlétnek" nevezi. Ez a belső tűz a 
villámló szemeken át ragyogja be a ,lenyalt hajú korzikai" arcát, amely hatalomra 
kerülésekor még ,kénsárga". Ez a belső tűz teszi társtalanná, nem pedig a világban 
zabolátlanul tomboló, némileg terhelt condottiere nem tudni, miféle brutalitása, mint azt 
Taine akarta elhitetni. Ő maga is elismerte: , Tulajdonképpen elég jó ember vagyok"; és 
ez igaz is. Nagylelkű, sőt még szeretetre méltó is volt azok iránt, akik közel kerültek 
hozzá. De az emberek zöme és Bonaparte Napóleon között nem lehetett semmiféle 
közös mérték és semmiféle valódi kontaktus: az előbbiek igyekeznek minél előbb 
elvégezni a dolgukat, hogy utána élvezhessék a szabad időt és a szórakozást, ő pedig 
csupa erőfeszítés és csupa koncentráció volt. Egész testéből és szelleméből csak úgy 
áradt az a leküzdhetetlen tett- és uralomvágy, amit nagyravágyásnak neveznek. 
Tisztában volt önmagával: , Azt mondják, nagyravágyó vagyok, de tévednek; nem vagyok 
az, vagy legalábbis nagyra- vágyásom olyan bensőségesen egy a lényemmel, hogy nem 
választható el tőle." Ennél pontosabban meg sem lehetne fogalmazni. Napóleon 
mindenekelőtt egy bizonyos vérmérsékletet jelent. 

A szenvedélyes, de félénk gyermek, akit mint idegent és szegény sorsút örökké 
csúfoltak, már Brienne-ben a gőgből és a többiek iránti megvetésből merített erőt. De a 
sors azzal, hogy katonatisztté tette, csodálatosan szolgálta azt a hajlamát, hogy 
ellentmondás nélkül parancsoljon. Ha egy katonai vezető képes felismerni a helyzetet 
vagy akár csupán véleményt tud alkotni, akkor a helyzet ura, és mindig ő dönt. Így 
Bonaparténak a diktatúrára való belső hajlama hivatásának gyakorlásában szokássá vált. 
Itáliában és Egyiptomban a kormányzásban is érvényesítette ezt. Franciaországban 
megpróbált civilnek mutatkozni, de a bélyeg letörölhetetlen volt. Sokat tanácskozott 
ugyan, de sohasem tudta elviselni, ha valaki bátran szembeszállt vele. Sőt, ha vitához 
szokott emberek közé került, elvesztette a lába alól a talajt. Ezért üldözte olyan ádáz 
gyűlölettel az ,ideológusokat". A zavaros és fegyelmezetlen, de mégis félelmetes tömeg 
rettegéssel és egyszersmind megvetéssel töltötte el. A hatalmat Bonaparte tábornok 
szerezte meg, és tábornokkérnt is gyakorolta. A jelmezek és a címek ezen nem 
változtattak. 


A katonai egyenruha azonban több embert takart, és lenyűgöző vonzereje legalább 
annyira fakadt ebből a sokarcúságból, mint képességeinek változatosságából és 
csillogásából. A III. évben ugyanaz a sóvárgás kínozta Bonapartét is, mint a többieket, 
amikor egy lyukas garas nélkül bolyongott a thermidoriánus ujjongás közepette, a nap 
hatalmasaihoz, pénzemberekhez és szépasszonyokhoz csapódva. Ebből az élményből 
mindvégig megmaradt benne valami: örömmel alázta meg azokat, akik lekezelték 
valaha; szerette a feltűnő pompát; igyekezett mindennel elhalmozni családját, a 
"Nhemzetséget", amely valaha vele együtt nyomorgott; ismertek emlékezetes mondásai, 
amelyekben megszólalt a bourgeois gentil- homme, így császárrá koronázása napján: 
nJózsef, ha apánk látna minket!" Mindamellett, és már jóval előbb, egy ennél sokkal 
nemesebb hajlama is mozgatta: mindent tudni és mindent megérteni. Nyilvánvaló, hogy 
ez is hasznára volt, bár eleinte e hajlamát hátsó gondolatok nélkül elégítette ki. 

Mint fiatal tiszt, fáradhatatlanul olvasott és jegyzetelt, sőt, írt is. Ha nem kerül 
Brienne-be, irodalmár is lehetett volna. Gyakorlati pályáján is észlény maradt. Ez a 
katona dolgozószobája csendjében a legboldogabb, cédulái és irattartói között. Valamit 
módosult ugyan ez a vonása, amennyiben gondolkodása gyakorlativá vált, és dicsekszik 
azzal, hogy elutasítja magától az , ideológiát"; mindazonáltal a XVIII. század embere 
maradt, racionalista és filozófus. Egyáltalán nem bízza magát az intuícióra: az érvelésre, 
a tudásra és a módszeres erőfeszítésre támaszkodik. , Megszoktam, hogy három-négy 
hónapra előre számba vegyem a teendőimet, és a legrosszabbra számítsak"; , minden 
lépésnek valamilyen rendszerbe kell illeszkednie, mert a véletlen nem hozhat sikert". 
Hirtelen sugallataiban türelmének természetes gyümölcsét látja. Minden ízében 
klasszikus az a felfogása, hogy az államnak egységesnek, egyszerű és szimmetrikus 
elgondolás szerint, egy darabból felépítettnek kell lennie. 


Az intellektualizmus bizonyos ritka pillanatokban még legélesebb formájában is 
jelentkezik benne: a személyiség megkettőződéseként, mint az embernek az a 
képessége, hogy kívülről lássa magát, és búskomoran elmélkedjék saját sorsáról. 
Kairóból, miután értesült Jozefin hűtlenségéről, azt írta Józsefnek: , Magányra és 
elszigeteltségre van szükségem. Untat ez a sok nagyság, érzelmeim kiapadtak, a 
dicsőség nem érdekel. Huszonkilenc éves koromra mindent fenékig ürítettem." Nem 
sokkal később Ermenonville-ben sétálgatva így szól Girardinhoz: ,A jövő megmutatja, 
nem lett volna-e jobb a föld nyugalma szempontjából, ha sem Rousseau, sem én soha 
nem létezünk." Amikor Roederer társaságában felkeresi az elhagyott Tuileriákat, s az 
felsóhajt: , Tábornok, milyen szomorú ez!", Bonaparte, aki ekkor két hónapja első konzul, 
így felel: ,Igen, mint a nagyság." Ebbe a kemény és szigorú szellembe az 
intellektualizmus, visszájára fordulva, Chateaubriand és Vigny romantikus szomorúságát 
vezeti be. De ezek mindig csak rövid villanások; utána rögtön összeszedi magát. 

Mintha minden tulajdonsága a realista politikára tenné alkalmassá, s csakugyan, a 
végrehajtásban a legkisebb részletig realista. Felemelkedése során kiismeri az emberi 
szenvedélyeket, és megtanul játszani velük. Tudja, hogyan kell felhasználni az érdeket, a 
hiúságot, a féltékenységet, sőt a becstelenséget is. Látta, mi minderre rá lehet venni az 
embereket, ha felkeltik becsületérzésüket, és mozgásba hozzák képzelőerejüket. Tudja 
azt is, hogy megfélemlítéssel mennyire alá lehet vetni őket. Biztos szemmel ismerte fel a 
forradalom művében azt, amihez a nemzet a legjobban ragaszkodott, és azt, ami 
megfelelt az ő despotizmusának. Hogy megnyerje a franciákat, egyszerre mutatta magát 
a béke emberének és a háború istenének. Ezért történhet meg, hogy a történelem nagy 
realistái közé állítják. ; 

Pedig csak a kivitelezésben realista. El benne egy másik ember is, bizonyos hősi 
vonásokkal, aki minden bizonnyal még a kollégiumban született, abból a vágyából, hogy 
uralma alá hajtsa a világot, amelyben megvetettnek érezte magát, s főleg, hogy 
egyenlővé váljék Plutarkhosz vagy Corneille szinte már legendás alakjaival. Leghőbb 
becsvágya a dicsőség: , Csak az utókorban élek"; ,a halál semmi, de legyőzötten és 
dicstelenül élni annyi, mint mindennap meghalni". 


Tekintete a világ uraira szegeződik: Nagy Sándorra, aki legyőzte a Keletet, és az egész 
föld meghódításáról ábrándozott; Caesarra, Augustusra, Nagy Károlyra, akik 
megteremtették, illetve visszaállították a római birodalmat, amelynek már a neve is az 
egyetemességet idézi fel. Nem konkrét fogalomról van szó, amely szabályul, mértékül és 
határul szolgált volna egy politikai vállalkozáshoz; példaképek ezek, amelyek 
megtermékenyítik a képzeletet, és valami kifejezhetetlen varázst kölcsönöznek a tettnek. 
Nem annyira a hősök művéért rajong, mint inkább azért a merőben szellemi jellegű 
izzásért, amiről ez a mű tanúskodik. A cselekvés művésze, költője volt, akinek 
Franciaország és az emberiség csak eszközt jelentettek. Nagyság-élményét pompásan 
fogalmazta meg Szent Ilonán, amikor visszaemlékezett a Lodinál aratott győzelemre és 
arra, hogyan ébredt fel tudatában a hatalomvágy: , Távolodott alattam a világ, mintha a 
levegőbe emelkedtem volna." Ezért teljesen hiábavaló azt keresni, hogy milyen célt 
tűzött Napóleon politikája elé, és meddig akart elmenni: nincs ilyen cél, és nincs ilyen 
határ. Híveinek, ha nyugtalankodtak ezzel kapcsolatban, mint visszaemlékezik rá, 
ilyesmit vetett oda: , mindig megmondtam, hogy fogalmam sincs"; vagy, a közönséges 
forma ellenére, igen mélyenszántóan: , Az Uristen helye? Nem kérek belőle; az egy 
zsákutca!" Itt újra látjuk tehát pszichológiai formában a vérmérsékletnek azt a 
dinamizmusát, amely már első pillantásra feltűnik. A romantikus Napóleon ez, kirobbanó 
erő, amely számára a világ csak alkalom a veszedelmes cselekvésre. A realista azonban 
nemcsak az eszközöket rendezi el: célját is a lehetőségek számbavételével határozza 
megj; s ha képzelőereje és a nagyság iránti vágya hajtja is, tudja, hol kell majd megállnia. 
Mindazonáltal azt, hogy Napóleon, mint Molé helyesen állapította meg, elszakadt a 
valóságtól - annak ellenére, hogy szelleme mindig oly pontosan meg tudta ragadni -, 
nemcsak természete magyarázza, hanem származása is. Amikor Franciaországba 
érkezett, idegennek tekintette magát, s mindaddig, amíg honfitársai 1791-ben nem 
száműzték Korzikáról, ellenségesen tekintett a franciákra, De kétség sem fér hozzá: 
eléggé magába szívta a francia civilizációt és szellemet ahhoz, hogy beolvadjon a francia 
nemzetbe; másként sohasem lehetett volna a vezére. Arra azonban már nem volt ideje, 
hogy beilleszkedjék a francia közösségbe, és annyira magáévá tegye nemzeti 
hagyományát, hogy saját cselekvésének törvényét és korlátját lássa a francia 
érdekekben. Marad benne valami a gyökértelen emberből. A deklasszáltból is: nem volt 
sem egészen nemesember, sem egészen a nép fia, szolgálta a királyt és a forradalmat is, 
anélkül, hogy kötődött volna akár az egyikhez, akár a másikhoz. Ez tulajdonképpen 
sikerének egyik oka volt, mert így könnyűszerrel emelkedett a pártok fölé és lépett fel a 
nemzeti egység helyreállítójaként. De sem az ancien régime-től, sem az új rendtől nem 
vett át elveket, amelyek megszabták volna számára a normát és a korlátokat. Nem 
tartotta vissza, mint Richelieu-t, a dinasztia iránti lojalitás, amely alárendelte volna 
akaratát ura érdekének ; de az állampolgári erény sem, amely a nemzet szolgálatába 
állította volna. 

Parvenü katona volt, a filozófusok tanítványa. Gyűlölte a feudalizmust, a polgári 
egyenlőtlenséget, a vallási türelmetlenséget. A felvilágosult abszolutizmusban a tekintély 
s a politikai és társadalmi reform összeegyeztetését látta, ezért tette önmagát legutolsó 
és legnevezetesebb képviselőjévé. Ebben az értelemben a forradalom embere volt. 
Féktelen individualizmusa azonban sohasem fogadta el a demokráciát, és elvetette a 
XVIII. század nagy reménységét, amely a forradalmi idealizmust éltette: hogy az 
emberiség egyszer majd elég civilizált lesz ahhoz, hogy a maga kezébe vegye a sorsát. 
Még a saját biztonságáért való aggódás sem késztette óvatosságra, mint más 
embereket, önzetlen volt ugyanis a szó hétköznapi értelmében: csak hősies és 
veszedelmes nagyságról ábrándozott. Maradt volna az erkölcsi fék. De nem volt 
érintkezési pontja a többi emberrel a szellemi élet síkján. Ismerte ugyan szenvedélyeiket, 
és pompásan fel is használta őket a maga céljaira, de kizárólag azokra a szenvedélyekre 
figyelt oda, amelyek lehetővé teszik az emberek alávetését, s lenézte mindazt, ami az 
embereket áldozatokra késztetheti: a vallásos hitet, az állampolgári erényt, a szabadság- 
szeretetet, mert ezekben akadályokat látott saját maga számára. Nem mintha 
hozzáférhetetlen lett volna ilyen érzelmek számára, legalábbis fiatalkorában, hiszen ezek 
könnyen csapnak át hősies cselekvésbe; de a körülmények más irányba terelték, és 
befalazták őt önmagába. A hatalom akarásának tündöklő és rettenetes magányában a 
mértéknek nincs többé értelme. 

Az ideológusok azt hitték, hogy az ő emberük, és nem sejtették benne a romantikus 
ösztönzést. Egyetlen módon lehetett volna talán kordában tartani benne ezt az 


ösztönzést: ha alárendelt poszton marad, egy erős kormány szolgálatában. A 
brumairisták éppen ezt a biztosítékot távolították el azzal, hogy kezébe adták a legfőbb 
hatalmat. 


Második rész 


FRANCIAORSZÁG ÉS EURÓPA 
BÉKÉJÉNEK HELYREÁLLÍTÁSA 


(1799-1802) 


A diktatúra megszervezése 
Franciaországban 


Bonaparte azonnal hozzáfogott diktatúrájának megszervezéséhez. Műve, legalábbis 
részben, maradandónak bizonyult, s még ma is Franciaország közigazgatási vázát 
alkotja. A munka azonban hosszú lejáratú volt: bukásáig szüntelenül dolgozott rajta, s 
eredményei csak apránként mutatkozhattak meg. A helyzet azonban cselekvést 
parancsolt, várni nem lehetett. Elő kellett készíteni az 1800-as hadjáratot; Bonaparte 
tehát a véletlen körülményekre támaszkodva rögtönzött. Ez a két vonása mindvégig 
érvényesül majd. Sohasem fog felhagyni azzal, hogy a jövőnek építsen; minthogy 
azonban minden pillanatban makacsul túl akar lépni önmagán, kénytelen minden 
vállalkozását rögtönözni. ; 

1. AZIDEIGLENES KONZULÁTUS ÉS A VIII. ÉV ALKOTMÁNYA 

A VIII. év brumaire 19-én (1799. november 10-én) este néhány képviselő sietve 
szentesítette egy ideiglenes kormány megalakítását, amelynek feladata az új alkotmány 
kidolgozása volt. A végrehajtó hatalmat és a törvények kezdeményezésének jogát 
teljesen három konzul, Sieyes, Bonaparte és Roger-Ducos kezébe tették le. 20-án a 
konzulok megegyeztek abban, hogy felváltva fognak elnökölni, de már az első pillanattól 
fogva Bonaparte intézett mindent. Az a három-három szekcióból álló, két huszonöt tagú 
bizottság, amely a Vének Tanácsát és az Otszázak Tanácsát váltotta fel, csak az új 
alkotmány előkészítésével foglalkozott. 


Az esemény nem váltott ki semmiféle komoly ellenállást. Sem a forradalom, sem a 
köztársaság nem látszott veszélyben; eddig is lezajlott már jó néhány államcsíny, most 
megint egy. Persze lelkesedésről nem lehetett beszélni; az emberek várták, mihez kezd 
Bonaparte; egyáltalán, kérdéses, hogy meddig marad hatalmon . . . Mindamellett jobb- 
és baloldalon egyaránt tüstént kirajzolódott egy-egy kisebbség. Eredeténél fogva a 
konzulátus jakobinusellenes volt. A puccsot az , anarchisták" állítólagos 
összeesküvésével indokolták. Ami ellenállás volt, azt a baloldaliak tanúsították, Saint- 
Cloud-ban és néhol vidéken. A képviselők közül hatvanegyet megfosztottak 
mandátumától; ötvenhat jakobinust, köztük húsz képviselőt száműztek Guyanába és Ré 
szigetére, sokat letartóztattak. A VII. év , terrorista" intézkedéseit - a kényszerkölcsönt, a 
túsztörvényt, a rekvirálást - hatálytalanították; a hadiszállítók és a bankárok 
diadalmámorban úsztak. Minthogy a , becsületes emberek" elégedettnek mondták 
magukat, a royalisták is úgy tettek lapjaikban és a színházban, mintha azok lennének. 
Azt remélték, hogy Bonapartéban egy Monkra akadtak, s mindenfelől erőteljes klerikális 
nyomásról érkeztek hírek: az ellenszegülő papok többé nem rejtőztek el. Az ország új ura 
azonban azonnal megtagadta és könyörtelenül elnyomta az ellenforradalmat, mivel a 
megyékben a konzulok megbízottainak ellenőrzése alatt helyén maradt a direktóriumi 
közigazgatás, Fouché pedig már az első napon elkötelezte magát bal felé: leállíttatta a 
jakobinusok száműzését. Bonaparte hű maradt brumaire szelleméhez, s a forradalomhoz 
ragaszkodó vagy a forradalom művébe beletörődő , kiválóságokkal" kormányzott. 

Közben folyt az alkotmány kidolgozása a törvényhozási bizottságok külön erre a célra 
alakított két szekciójában. Konzultáltak Sieyesszel. Az orákulum közölte, hogy nincs 
végleges elképzelése, és szóban fejtette ki nézeteit. Fejtegetéseinek tartalmát Boulay de 
La Meurthe, Daunou és Roederer feljegyzéseiből ismerjük; a három változat egyébként 
nem egyezik teljesen. Két mozzanatot kell megemlíteni. Egyrészt brumairisták alkotnák 
az alkotmányos testületeket, s ezek a továbbiakban a kiválóságok közül választanák új 
tagjaikat kooptálással; ugyanígy a választott hivatalnokoknak is el kell tűnniük: a 
tekintélynek felülről kell jönnie, mondotta Sieyes. 


De hozzátette, hogy a bizalomnak alulról kell jönnie: a szuverén nép visszakapná az 
általános választójogot, s ő állítaná össze a kiválóságok jegyzékeit. Ez semennyit sem 
csorbítaná azt a nagy gondolatot, amelyből brumaire 18-a fakadt; a kiválóságok 
diktatúrája lesz ez. Másrészt a hatalmat a leggondosabban meg kell osztani: a 
törvényhozó hatalmat három gyűlés között, a végrehajtó hatalmat pedig egy életre 
szólóan kijelölt , nagy választó" és két, általa kinevezett konzul között. A , nagy választót" 
a szenátus mindazonáltal , magába olvaszthatja". A két konzul közül az egyik a belső 
igazgatást, a másik a ,külügyeket" intézné. Saját területén mindkettő független lenne, 
saját minisztereivel és államtanácsával. Ebben Sieyes valóban személyes elgondolása 
jelentkezett: ezzel a bonyolult elrendezéssel az egyén szabadságát akarta védelmezni az 
állam zsarnokságával szemben. De ezzel semmibe vette az államcsíny második 
legfontosabb indítékát, a kormányhatalom megszilárdításának szükségességét, és nem 
engedett kellő teret társa ambícióinak. 

Bonaparte - érthetően - egyetlen szóval sem kifogásolta sem a választási rendszer 
megszüntetését, sem azt, hogy több gyűlés működjön, de kategorikusan magának 
követelte a végrehajtó hatalmat, s a két konzulnak az a találkozása, amelyet Talleyrand 
hozott létre, a konfliktust csak elmérgesítette. A két szekció tagjai vetettek véget a 
vitának azzal, hogy Sieyes ellen foglaltak állást. Létrehozták az első konzul intézményét, 
s bár adtak melléje két társat, az elsőbbséget és a hivatalnokok kinevezésének jogát az ő 
számára biztosították. Sieyes tervének többi része sem kapott kegyelmet: visszaállították 
a cenzusos választójogot, főleg pedig magát a választási rendszert, valószínűleg, mert 
tisztában voltak vele, hogy egyébként Bonapartéval szemben a gyűléseknek nem lenne 
semmi súlyuk. 

Miután Daunou tisztába rakta a tervezetet, Bonaparte egybehívta magánál a két 
bizottságot. Ezeken az újabb megbeszéléseken Sieyes mégiscsak keresztülvitte a 
kooptálást, a kiválóságok listáit és az általános választójogot, mégpedig különösebb 
nehézség nélkül, hiszen Bonaparte mindezt csak helyeselhette. 


Ezzel szemben Bonaparte jelentékenyen kiszélesítette a maga jogkörét: két kollégájának 
csak tanácskozási joga maradt; a rendeletalkotó hatáskör kizárólag az első konzulé lett; a 
törvényelőkészítő gyűlés (Tribunat) elvesztette a törvényjavaslatok kezdeményezésében 
való mindennemű részvételét. Az alkotmánytervezet így kompromisszumnak látszott. 
Csakhogy amit Sieyes elért, szintén Bonaparténak kedvezett, mihelyt ez magának 
kaparintotta meg a teljes végrehajtó hatalmat. Ahhoz nem fér kétség, hogy a 
brumairisták egy része a tábornok felfelé ívelő pályájára spekulált, és ezért játszott a 
kezére; feltétlenül akadtak azonban, akik messzebbre néztek, s úgy gondolkodtak, hogy 
a forradalom üdve vezért követel. . 

Ezek a viták félhivatalosak voltak: a törvényes vitának az Otszázak Tanácsában 
kellett volna megkezdődnie, hogy utána a másikban folytatódjék. De már mindenki 
pontot akart tenni a dolgok végére, s amikor Bonaparte frimaire 22-én (december 13-án) 
éjszaka felszólította a küldötteket, hogy jóváhagyásuk jeléül írják alá a tervezetet, és 
nyomban a három konzul nevét is bevezette a tervezetbe (Bonaparte, Cambacérés, 
Lebrun), senki sem tiltakozott az új államcsíny ellen. Az alkotmányt népszavazásra 
bocsátották. Nyílt szavazás keretében 3 millió szavazattal fogadták el, 15 62 ellen- 
szavazattal. De nemcsak előkészítése volt szabálytalan: újabb törvénytelenséggel már 
nivőse 4-én (december 25-én), még ratifikálása előtt hatályba léptették. 


Ez lett a VIII. év alkotmánya. 95 cikkelybe volt meglehetős összevisszasággal 
belezsúfolva, és nem tett említést az állampolgár jogairól, hanem csak személyi 
biztonságáról, és egyébként ezt is csupán az éjszakai házkutatásokkal szemben 
garantálta. A közhatalom szervezeti formáival kapcsolatos előírásai rendkívül 
hézagosak : , rövid és homályos" az egész. Bonaparte pontosan ezt akarta, hogy szabad 
keze legyen. Az alkotmány először is szavatolta az első konzul teljhatalmát: őt illette meg 
a teljes végrehajtó hatalom, s ez alól csak a béke és háború kérdése volt kivétel, 
amelynek azonban az adott pillanatban nem volt túlságosan nagy jelentősége. Az 
alkotmány kimondta, hogy ő nevezi ki a minisztereket és hivatalnokokat, s csak a 
békebírákat választják. Minisztereit a törvényhozó testület vád alá helyezheti, aminek 
lényegében csak az a következménye, hogy ő még jobban a markában tartja őket. A 
maga részéről nem tartozik felelősséggel senkinek, hivatalnokai szintúgy, mert csak az 
Államtanács engedélyével indítható ellenük eljárás, ezt viszont ő nevezi ki. Egyedül neki 
van joga törvényeket kezdeményezni. A törvényhozó hatalomnak nincs más szerepe, 
mint hogy tanácskozzék, és igennel vagy nemmel szavazzon azokról a 
törvényjavaslatokról, amelyeket Bonaparte az Államtanáccsal való konzultálás után 
előterjeszt. De még a vitát és szavazást is különválasztották. A vita a száz tagú 
törvényelőkészítő gyűlésben zajlik le, a szavazás pedig a háromszáz , némából" álló 
törvényhozó gyűlésben. Végül Bonaparte korlátlanul gyakorolja azt a rendelet- alkotó 
hatalmat, amellyel a forradalmi nemzetgyűlések azért ruházták fel a végrehajtó 
hatalmat, hogy kiegészítse és értelmezés nélkül elrendelhesse a törvény alkalmazását. 
Ami a konzervatív szenátust illeti, az alkotmánnyal ellentétes törvényeket semmisnek 
nyilváníthatja; szinekúra volt ez, elsősorban választási funkciókkal. 

Az alkotmányban tehát Bonapartét látjuk. Híres mondás ez, és az igazságot fejezi ki. 
Habár nem a teljes igazságot: volt benne egy másik döntő jelentőségű mozzanat, amely 
érthetővé teszi a törvényhozó testületek jelentéktelenségét, s ez a választás 
intézményének kiküszöbölése. A testületek tagjait a nép részvétele nélkül jelölik ki. A két 
lelépő konzul és Bonaparte két társa kiválaszt harmincegy szenátort, akik azután 
kijelölnek további huszonkilencet, a jövőben pedig kooptálással fogják kiegészíteni 
testületüket. A szenátorok fogják kinevezni a törvényelőkészítő gyűlés és a törvényhozó 
gyűlés tagjait; ők fogják megválasztani a konzulokat is a mostaniak megbízatásának 
lejártakor, azaz tíz év múlva. Igaz, hogy később mindezekbe a tisztségekbe és 
testületekbe az általános választásokon több lépcsőben megválasztott , kiválóságok" 
közül kell kiszemelni a megfelelő személyeket. A polgárok kiválasztják maguk közül 
egytizedüket , községi kerületenként". E , községi kiválóságok" ugyanígy kiválasztják 
tizedrészüket, ez lesz a megyei lista, s a megyei kiválóságok tizedéből áll elő az országos 
lista. Mi ez a ,községi kerület"? Ezt még senki nem tudja; a rendszer egyébként 
alkalmazhatatlannak bizonyult, s azokat a listákat, amelyeket a IX. évben kínos- 
keservesen összehoztak, tulajdonképpen semmire sem használták végül. 


A nép szuverén, ez egészen természetes; csak éppen nem kérik ki többé a 
véleményét. A brumairisták megkapták, amit kívántak: bent vannak a hatalomban. Csak 
éppen kizárólag önmagukat képviselik, és Bonaparte nem is mulasztja el az orruk alá 
dörgölni: , Egyedül én vagyok a nép képviselője." , Képviseleti" testületeket alkotnak, 
amin azt kell érteni, hogy olyan kiválóságok vesznek részt bennük, akiket a végrehajtó 
hatalom felkért, hogy működjenek vele együtt abban a mértékben, amelyben ő azt jónak 
találja: így nevezi őket később a király is a restauráció idején. Első pillanatban a 
brumairisták ezt nem ismerték fel. Ök voltak az urak a szenátusban, mert azt Sieyes a 
saját tetszése szerint állította össze, és ezáltal az ő kezükben volt a törvényelőkészítő 
gyűlés és a törvényhozó gyűlés is. Így azután azt képzelték, hogy ők azok, akik majd 
rákényszerítik Bonapartét a velük való együttműködésre. A törvényhozó testületek 
csakugyan többször próbáltak ellenállást tanúsítani, de ezek csak tehetetlen 
nekibuzdulások voltak. Minthogy az alkotmány semmit nem irányzott elő a konfliktusok 
megoldására, a fejlődés államcsínyről államcsínyre haladt, és ehhez csak Bonaparténak 
voltak meg az eszközei. A konzulátus, sőt még a császárság története is bizonyos 
tekintetben nem más, mint a törvényhozó hatalom fokozatos alárendelése. Bonaparte 
kezdettől fogva megnyirbálta jogait. A VIII. év nivőse 5-én (1799. december 26-án) az 
Államtanácsot ruházta fel azzal a funkcióval, hogy , véleményezések" formájában 
értelmezze a törvényeket. Emellett ő maga is gátlás nélkül módosította a törvényeket, 
vagy rendeleti úton pillanatnyi céljainak megfelelően forgatta ki őket. A X. év alkotmánya 
azután azt is lehetővé tette a számára, hogy teljesen félretolja a törvényelőkészítő 
gyűlést meg a törvényhozó gyűlést, és szenátusi határozatokkal kormányozzon. A 
rendeletalkotói jogkör törvénytelen kiszélesítésével egyben oda is eljutott, hogy 
közvetlenül rendeleti úton hozza a törvényeket. 

Sokszor mondogatták, hogy Bonaparte és Sieyes telerakták az általuk létrehozott 
törvényhozó testületeket , jómódú jakobinusokkal". Nem voltak ilyen ostobák! Messze 
előnyben részesítették a mérsékelteket. 


Az akadémia után most a szenátus is az ideológusok erődje lett. A törvényelőkészítő 
gyűlésbe írókat és szónokokat ültettek: Daunout, Chénier-t, Ginguenét, Say-t és főleg 
Benjamin Constant-t. A legsötétebb figurákat a törvényhozó gyűlésben helyezték el. A 
három szerv tagjai közül összesen 330-an voltak előzőleg a direktórium központi 
tanácsainak is tagjai, s 57 olyan személy volt, aki az első három forradalmi gyűlésben is 
részt vett. A jakobinusok és a csatlakozott nemesek csekély kisebbséget alkottak. 
Bonaparte nem változtathatta meg teljesen az Államtanács és a miniszteri testület 
színezetét sem: ennek tagjait is ugyanabból a személyi garnitúrából kellett merítenie, 
hiszen még nem állíthatta félre őket. Ennek következtében még a tanács is tanúsított 
némi függetlenséget. Két társának megválasztásával azonban már világosan 
megmutatta, milyen irányba törekszik. Cambacérés annak idején tagja volt a 
konventnek, amelyben a Síksághoz tartozott. Ez az impozáns, dekoratív külsejű férfi 
egyébként lojálisan viselkedett, és fékezni igyekezett az első konzult. Lebrun Maupeou 
titkára volt valaha, s a forradalomtól végig távol tartotta magát. Bonaparte kifejezetten 
royalistának tartotta. A pénzügyek intézésére Gaudint és Mollient kérte fel, akik az ancien 
régime-hen a főellenőri hivatalban szolgáltak. Ebben a garnitúrában jelképesen fuzionált a 
forradalmi burzsoázia az ancien régime-nek az új renddel kiegyezett embereivel. 
Bonaparte a továbbiakban azzal, hogy szüntelenül növelte a , visszatérők" arányát, szép 
lassan összhangba hozta személyi apparátusát a monarchia felé haladó fejlődéssel. 


2. BONAPARTE JOGKÖRÉNEK MEGSZERVEZÉSE ÉS KITERJESZTÉSE 

Bonaparte a VIII. év pluvióse 30-án (1800. február 19-én) rendezkedett be a 
Tuileriákban, s hogy nyugodtan dolgozhasson, azonnal elsáncolta magát irodájában, 
ahova csak titkára tehette be a lábát, hogy írja, amit a tábornok diktál. Ez előbb 
Bourrienne volt, később Méneval vagy Fain. Munkatársaival egy szomszédos teremben 
értekezett. A megdöntött monarchia példáján okulva egyébként rendkívül bizalmatlan 
volt a miniszterekkel és machinációikkal szemben. Rászoktatta őket arra, hogy írásban 
érintkezzenek vele: hamarosan rendelkezésére álltak a miniszterek folyamatosan 
vezetett , füzetei", a hadügyminisztérium helyzetjelentései, később a , rendkívüli birtok" 
hivatalának nyilvántartásai. Megtartotta a direktórium államtitkárságát, minisztériumot 
csinált belőle, és Maret-t állította az élére, aki a különböző hivatalok ügyiratait 
centralizálta, és a Bonapartétól reggel és este átvett parancsokat továbbította. Ezzel a 
miniszterek közönséges megbízottakká változtak. Bonaparte egyébként megnövelte a 
számukat. A IX. évben elválasztotta a kincstárat a pénzügyektől, a X. évben pedig a 
hadügyeket a fővezérkartól. Ezenkívül több minisztérium - kultusz, közoktatás, nemzeti 
javak, erdők, hidak és utak - élére az Államtanács egy-egy tagját állította: ez az eredete 
a mai főigazgatói tisztségeknek. A miniszterek felhúzták az orrukat, de Napóleon 
elégedetten vette tudomásul az ilyen súrlódásokat, akárcsak valaha XIV. Lajos. Csak a 
külügyminiszter, Talleyrand tett szert arra a kiváltságra, hogy közvetlenül az első 
konzullal dolgozzék együtt. Valóságos imádattal kezelte Bonapartét, aki viszont 
megvetette, mindamellett önkéntelenül tisztelte is, mint a parvenü az udvaroncot, aki 
ismeri az etikettet, imponálni tud nagyvilági modorával, és mindenkinél jobban ért 
ahhoz, hogy - elfogadjon. Minthogy a minisztereknek nem volt döntési joguk, és 
testületet sem alkottak, Bonaparte egyedül , illesztett össze" mindent, ahogyan Beugnot 
mondotta, s dolgozószobája mélyéből ugyanúgy kormányzott, mint II. Frigyes. 

Nem a szokásos utat járta be, így számos szakkérdésről sejtelme sem volt. Azonnali 
mindentudása merő legenda. Sokat tanult meg a maga erejéből, igazi érdeme azonban 
az volt, hogy felismerte: azok az emberek, akik a forradalom folyamán kormányoztak, 
többet tudnak nála, s hogy bőségesen kikérte a tanácsaikat, és fel is használta őket. Már 
a VIII. év nivőse 4-én (1799. december 25-én) többségükben közülük választotta ki azt a 
huszonkilenc embert, akikből az Államtanácsot összeállította. Múltjukat tekintve 
általában mérsékeltnek számítottak, csak Brune és Réal képezett kivételt. Egykori 
konvent-képviselő összesen három volt közöttük, s csak egy olyan, aki a király halálára 
szavazott, Berlier, de ő is a kivégzés elhalasztása mellett foglalt állást. 


Mellettük viszont akadtak olyanok, akiknek royalista szimpátiáihoz nem fért kétség, és 
legalábbis erős nosztalgiát éreztek az ancien régime után, mint például Champagny, 
Fleurieu, Moreau de Saint-Méry. A következő években a két csoport létszáma 
egyenlőtlenül alakult. Az első például Thibaudeau-val és Treilhard-ral bővült; a második 
Barbé- Marbois-val, Portalisszal, Dumas-val, Bigot de Préameneu-vel, Muraire-rel 
gyarapodott. De nem mindenki őrizte meg mindvégig Bonaparte bizalmát. Bonaparte a 
marengói csatából való visszatérése után, a VIII. év fructidor 7-én (1800. augusztus 25.) 
bevezetett egy olyan módosítást, amely lehetővé tette számára, hogy botrány nélkül 
távolítsa el a neki nem tetszőket, mert politikai téren nem szerette túlságosan durván 
felborítani a kialakult helyzeteket. Háromhavonkérnt két listát állított fel. Az egyiken 
szerepeltek a rendes szolgálatban levő tanácstagok, a másikon a rendkívüli szolgálatban 
levők, akiknek valamilyen megbízatásuk van. Az utóbbiakat így sikerült távol tartania az 
ülésekről, anélkül hogy megfosztotta volna őket címüktől és rangjuktól. Viszont semmi 
sem kötelezte arra, hogy az ilyen tanácstagot megbízatása befejeztével visszategye az 
első listára, következésképpen a kegyvesztettség finom jelzéséhez elég volt valakit 
áthelyezni az elsőről a másodikra. 

A tanács öt, egymástól függetlenül működő szekcióra oszlott, olykor azonban plenáris 
ülésre gyűlt össze, rendszerint Bonaparte elnökletével. Volt egy főtitkársága is, amelyet 
Locré irányított. Minthogy a tanács tagjait az első konzul nevezte ki, és visszahívhatók 
voltak, a tanács semmiképpen sem rendelkezhetett azzal a függetlenséggel, amellyel a 
királyság Államtanácsa, a hivatalok meg- vásárolhatóságának és a hivatalnokok ebből 
eredő elmozdíthatatlanságának, valamint az azonos társadalmi származásból és azonos 
életpályából fakadó összetartásnak és testületi szellemnek köszönhetően. Az ügyekben 
nem intézkedhetett, csak véleményezett, ez azonban semmire sem kötelezte az első 
konzult. 

Ennek ellenére - főleg az első években - elég jelentékeny a tanács szerepe. A 
rendszer sok kiváló közigazgatási szakemberét látjuk tagjai között: Roederert, Regnaudt-t, 
Chaptalt, Crétet-t, Fourcroy-t, Portalist, Berlier-t, Thibaudeau-t. 


A tanács dolgozta ki a nagy alaptörvényeket és a törvénykönyveket. Miután megkapta a 
legfelső közigazgatási jogszolgáltatás hatáskörét és a vitás jogi ügyekben döntött, 
lassanként sikerült szabályoznia az egész köz- igazgatási gépezet működését. Bonaparte 
kedvét lelte ebben. Elég szabadon engedte beszélni a tanácstagokat, s jól érezve magát 
köztük, maga is fáradhatatlan lendülettel szólalt fel az üléseken. Ezekből a vitákból csak 
a politikai intézkedéseket rekesztette ki, például a konkordátumot és a X. év germinal 8-i 
törvényt, amelyről tudta, hogy heves ellenzésbe ütközik. 

Mindazonáltal nem hagyta meg a tanácsnak a tanácsadás monopóliumát. Biztatást 
adott erre más, eleinte rögtönzött, később rendszeresen összehívott gyűléseknek is, 
amelyeket , közigazgatási tanácsoknak" neveztek el. Kiket hívott meg ezekbe? Az 
érdekelt minisztereket, kabinetfőnökeiket, államtanácsi tagokat, sőt vidékről külön erre 
az alkalomra felhívott hivatalnokokat is. Ezek a tanácskozások kevésbé ismertek, mint az 
Államtanács, de szerepük semmivel sem volt kisebb. 

Az új kormányzatnak, akárcsak a direktóriumnak, már az első napokban a kincstár 
helyzete okozta a legnagyobb gondot. Szinte üres volt, és egyik napról a másikra koldult 
előlegeket a bankároktól, fenyegetést vegyítve a szép szóval. Éppen ezért a 
közigazgatási reformot a pénzügyeknél kezdték, s ezen a téren hozta meg első 
eredményeit a központosítás. Meg sem várták, hogy elkészüljön az alkotmány. Gaudin, 
akit Bonaparte szinte az első órákban kért fel tisztségére, frimaire elején döntő 
intézkedéseket tett a bevételek biztosítására és a kincstár feltöltésére. Először is frimaire 
3-án (1799. november 24.) elvette a helyi hatóságoktól az egyenes adó kivetésének és 
részben beszedésének jogát, s ezt a központi hatalom megbízottjaira ruházta át. Az 
adóügyi gépezet élére az egyenes adók főigazgatóját és a megyei igazgatókat állította. 
Alájuk tartoztak az ellenőrök és a felügyelők, akiknek az volt a feladatuk, hogy a 
községekben felosszák az adót az adókötelesek között. Igaz, hogy ebben a munkában az 
adózók által kijelölt úgynevezett elosztók is részt vettek, de ők kizárólag az adókivetési 
lajtsromok összeállításáért voltak felelősek. A valóságban pillanatnyilag egyáltalán nem 
törődtek a felosztással; az ellenőrök hozzáfogtak a hátralékosok és a VIII. évi 
adókötelesek lajstromainak összeállításához, úgy, hogy egyszerűen lemásolták az előző 
évieket. 


Az állam magának tartotta fenn azt a jogot is, hogy megyénként kinevezze a 
kincstárnokot és a pénztárost, ezenkívül a főadószedőket és az adószedőket, továbbá a 
15 ezer franknál nagyobb adót fizető városokban a végrehajtókat. A többi helységben a 
községi hatóságok megtartották az adószedési jogot, és általában továbbra is bérbe 
adták a legtöbbet ígérőnek. Végül frimaire 6-án visszaállították a főadószedők éves 
bevételeire kibocsátott kötelezvényeket, szám szerint tizenkettőt, melyeket húsz hónap 
leforgása alatt kellett törleszteni. A minisztériumban elég hamar külön igazgatókat 
állítottak a fontosabb területek: az állami javak, a vámügy, az államadósságok és 
természetesen a kincstár élére. Pluviőse 1-én (1800. január 21.) a kincstárt ugyanannak 
a Dufresne-nek a kezelésére bízták, aki már 1789 előtt és az alkotmányozó gyűlés 
idején is ezzel foglalkozott. A X. évben azután külön kincstárügyi minisztert neveztek ki 
Barbé-Marbois személyében. 

A nagy probléma a kötelezvények leszámítolása volt. Gaudin úgy próbálta 
hitelképessé tenni őket, hogy létrehozta a szavatossági pénztárt, és igyekezett 
eszközeiről is gondoskodni a számvivők óvadékletételi kötelezettségének 
visszaállításával, és rábízva a hivatalos és önkéntes letétek kezelését. A Mollien vezetése 
alatt álló intézményt még azzal a funkcióval is felruházták, hogy tőzsdei vásárlásokkal 
támogassa az államkölcsön-kötvényeket, hogy így leszorítsa a kamatlábat, és könnyebb 
helyzetbe hozza a kincstárt. Emiatt azután hamarosan el is nevezték államadósság- 
törlesztő pénztárnak. A kötelezvények leszámítolása azonban így is a bankároktól 
függött. Miután a forradalom biztosította tevékenységi szabadságukat, a nagy 
manufaktúratulajdonosokkal összefogva több bankjegykibocsátó intézményt hoztak létre 
személyes szükségleteikre. Különösen kettő volt fontos: a IV. évben keletkezett 
folyószámla-pénztár, ahol Perregaux, Récamier és Desprez volt az úr, s a VI. évben 
szervezett kereskedelmi leszámítolási pénztár. Az elsőnek módja volt ugyan a kincstár 
megsegítésére, de erre kívánatosabb lett volna egy állami bank. A folyószámla-pénztár 
urainak fájt is a foguk erre a kiváltságra, hogy kiterjeszthessék ügyleteiket. 


Így jött létre a rezsimmel való végérvényes egyezségük. Pluviőse 24-én (1800. február 
13.) a pénztár átalakult a Francia Bankká, ezer frankos részvényekből álló 30 milliós 
tőkével. A kétszáz legnagyobb részvényes választotta meg a Bank igazgatóságának 
tizenöt tagját (régent) és három felügyelőt; az igazgatóság tagjai maguk közül három 
személyt bíztak meg azzal, hogy osszák el a leszámítoláshoz rendelkezésre álló 
összegeket, és állapítsák meg a kamatlábat. A Bank kötelezte magát, hogy hárommillió 
kötelezvényt megtart értékpapírkészletében; viszonzásul az államadósságtörlesztő 
pénztár az óvadékok felét a Bank részvényeibe fektette, másik felét pedig rábízta; 
ezenkívül a Banknak adták át a járadékok és nyugdíjak kezelését. Mindamellett nem 
kapta meg a bankjegykibocsátás monopóliumát, mert várható volt, hogy csak 
részvényeseinek fogja fenntartani a leszámítolást avégett, hogy hozzájuk kényszerítse az 
üzletembereket; ez volt ugyanis az egyezség egyik hallgatólagos feltétele. Gaudin 
művéről joggal szoktak a csodálat hangján megemlékezni, mindazonáltal hamis képünk 
keletkezne a konzulátus történetéről, ha elfelejtenénk, hogy hónapokon át ez csak 
homlokzat volt. A szereplők végül is csak a VIII. év végére vették át szerepeiket; a Bank a 
kötelezvényeknek csak egy kis részét számítolta le; de ha felszívja is valamennyit, akkor 
sem lettek volna elegendők ahhoz, hogy az állam megéljen belőlük. Bonaparte hosszú 
ideig ugyanúgy ki volt szolgáltatva a bankárok és a hadiszállítók kényének-kedvének, 
mint a direktórium. 

A vidéki közigazgatás reformja — amely nélkül a központi hatalom reformja sem 
érvényesült volna hiánytalanul - hamarabb hozta meg gyümölcseit. Bonaparte januárban 
indította el az ügyet, s az új szervezetet a pluvióse 28-i (1800. február 17-i) törvény 
fektette le. A törvényjavaslatnak Chaptal volt az előadója. Megtartották a megyéket, a 
kantonokat, a községeket. Az utóbbiak visszakapták autonómiájukat azáltal, hogy 
megszüntették a III. évben a kantonok élére állított képviselőtestületeket. A község és a 
megye között a valódi közvetítő láncszem a kerület (arrondissement) lett, vagyis 
feltámadt az egykori körzet (district), csak nagyobb területen. Mindegyik közigazgatási 
egységnek egy személy lett a vezetője. 


A megye élén a prefektus váltotta fel a ,központi közigazgatási testületet", oldalán egy 
főtitkárral; a kerület alprefektust kapott, a községekben visszaállították a polgármesteri 
tisztséget egy vagy több helyettessel. A legfontosabb reform az volt, hogy itt is 
kiküszöbölték a választást. Mostantól fogva mindezeket a tisztviselőket a kormány 
nevezte ki. Az ötezer lakosúnál kisebb községek polgármestereit és 
polgármesterhelyetteseit a prefektus jelölte ki. Megtartották ugyan a gyűléseket: a 
megyei főtanácsot, a kerületi tanácsot, a községi tanácsot, de ezek tagjait szintén a 
központi hatalom vagy a prefektus jelölte ki. Egyébként csak ritka alkalmakkor jöttek 
össze, és igen szűk körű volt az illetékességük. Meghallgatták a pénzügyi beszámolókat; 
a megyei és kerületi tanácsok felosztották az adót, megszavazták a helyi kiadásokhoz 
szükséges pótadókat, bejelenthettek különböző óhajokat; a községi tanács szabályozta a 
községi földek használatát, és gondoskodott a község tulajdonát képező épületek 
karbantartásáról; a pótadók és kölcsönök kérdésében csak véleményezésre volt joga, 
azaz a község igen szigorú gyámság alatt állt. Ami a nagyvárosokat illeti, nem siettek 
felszámolni a III. évben bekövetkezett feldarabolásukat. Lyon, Marseille és Bordeaux 
egységes tanácsot kapott ugyan, de a XIII. évig több polgármestere volt mindegyiknek. 
Párizsban megtartották a tizenkét kerületet külön vezetőtestületeikkel. Jóformán az 
összes közigazgatási jogkört Seine megye prefektusára ruházták át, s a fővárosnak nem 
volt városi tanácsa; ennek szerepét Seine megye főtanácsa töltötte be. 

Bonaparte nem ismerte eléggé a politikai garnitúrát ahhoz, hogy maga állíthatta 
volna össze a prefektusok jegyzékét. Ezt a munkát főleg öccse, Lucien, a 
belügyminiszter, vagy pontosabban ennek titkára, Beugnot, a törvényhozó gyűlés 
egykori képviselője végezte el. De javaslatokat tett Cambacérés, Lebrun, Talleyrand, 
Clarke is, ezenkívül beleszóltak a törvényhozó testületek tagjai is, Így Chauvelin és Crétet 
Cote-d"Or megyére vonatkozóan. Bonaparte általában Lucien ajánlataihoz ragaszkodott. 
A megyék többsége ventőse 11-én (március 2-án) kapta meg prefektusát. zömmel ismét 
mérsékelteket szemeltek ki, akiknek körülbelül a fele volt tagja a forradalom különböző 
törvényhozó testületeinek. Sőt, Letourneur tagja volt a direktóriumnak, a Mont-Tonnerre- 
be, egy annektált megyébe küldött Jeanbon-Saint-André jakobinizmusa pedig élesen 
elütött az általános színezettől: annak idején tagja volt a Közjóléti Bizottságnak. 


Tábornokok és diplomaták is akadtak az újdonsült prefektusok között. Valamennyien 
tapasztalt és többségükben igen tehetséges emberek voltak. Ezt a prefektusi testületet, 
amely nagymértékben öregbítette Bonaparte jó hírét, a forradalom hagyta örökül. A 
továbbiakban az ancien régime irányában fejlődött, akárcsak a központi garnitúra. 

A prefektusok kiválasztásában nyoma sem mutatkozott semmiféle területi 
szempontnak, de az alsóbb hivatalnokok és a helyi tanácstagok tekintetében már más 
volt a helyzet. Ezeket gyakorlatilag a prefektusok és a helyi politikusok szemelték ki. 
Általában ők is azokat a mérsékelt kiválóságokat részesítették előnyben, akik már a 
forradalom alatt a helyi gyűlésekben ültek, vagy szakigazgatási területeket irányítottak. 
Így például Seine-Inférieure megyében az 1790. évi főtanács fele 1800-ban is a helyén 
van. A falvak adták a legtöbb gondot. A forradalomnak rengeteg bajt okozott, hogy csak 
nagyon kis számban talált itt megfelelően képzett községi vezetőket, akik emellett elég 
műveltek voltak ahhoz, hogy érzékük legyen a közérdek és a közéleti tisztaság iránt. A 
prefektusok ugyanebbe a nehézségbe ütköztek, és ez gyakran szolgált érvül ahhoz, hogy 
arisztokratákra bízzák a községi közigazgatást. 

Tény, hogy Bonaparte reformját elsősorban a központosítás jellemezte, de nagy 
lépést jelentett előre a specializáció terén is: a szakfunkciók egymástól független és a 
központi hatalomnak közvetlenül felelős hivatalnokok kezébe kerültek. Szakértelmük 
szempontjából ez hasznos lehetett, de a helyi autonómiát csak gyengítette. A forradalom 
a közigazgatási testületek hatáskörébe utalta földbirtokperekben az ítélkezést, az 
egyenes adót és a rendőrséget. A pluviőóse-i törvény az első funkciót a prefektúra 
tanácsának kezébe tette le, amelyet valójában a prefektus irányított; Gaudin elvette a 
testületektől a második funkciót, s hamarosan a kihágási ügyek is más szerv kezébe 
kerülnek. 


Bonaparte rendszerének logikájából következett, hogy a rendőrséget is elválasztotta a 
közigazgatástól, és központosított intézménnyé változtatta, annál is inkább, mert 
megtartotta a rendőrminisztériumot, amelyet Fouché teljesen újjászervezett. Nagy 
segítségére volt ebben jobbkeze, Desmaret, egykori plébános, hivatalnok a direktórium 
alatt, s most a közbiztonság vezetője. Párizs városában rendőrprefektus néven 
visszaállították az egykori rendőrkapitányi funkciót ventóse 17-én (március 8.); ennek a 
prefektusnak a feladatává tették, hogy fenntartsa a rendet a fővárosban, később pedig 
ugyancsak neki rendelték alá az 1802. október 4-én létrehozott városi őrséget. Párizs 
első rendőrprefektusa Dubois volt, Fouché kreatúrája. Vidéken a rendőrminiszternek nem 
voltak állandó megbízottai. Csak a IX. év brumaire 5-én kezdtek főfelügyelőket kinevezni 
a nagyobb városokba meg a határokra; ezek azután fejére is nőttek a helyi 
hatóságoknak. Néhány helyen, például Boulogne-ban, felügyelőbizottság is működött. 
Ettől eltekintve azonban a legtöbb megyében a prefektus maradt a rendőrminiszter 
egyetlen stabil képviselője. Az ő joga volt, mint valaha az intendánsé, hogy letartóztatást 
és házkutatást rendeljen el. De nem a rendőrminiszter volt az egyetlen főnökük; 
ezenkívül pedig, minthogy szakosított beosztottakkal nem rendelkeztek, nem egy 
esetben magától a minisztertől vagy az általa sürgős megbízatással vidékre küldött 
ügynököktől kapták meg a megfelelő tájékoztatásokat. A rendőrségtől teljesen 
függetlenül működött a Moncey parancsnoksága alatt gondosan újjászervezett 
csendőrség. 

Mindkét szervezet kezdettől fogva mértéktelen hatalmat élvezett. Fouché a spiclik 
egész seregét bocsátotta az országra, akiket a társadalom minden rétegéből toborzott, a 
legmagasabb osztályokat sem kivéve; a Lavalette irányítása alatt álló cabinet noir 
ellenőrizte az emberek levelezését; napirenden voltak az önkényes letartóztatások, és 
még maguk a prefektusok is kiadtak elfogatóparancsokat, mégpedig nemcsak a 
politikailag gyanúsak, hanem a kellő alapossággal nem vádolható vagy éppenséggel 
felmentett köztörvényes vádlottak ellen is, továbbá egyszerűen családok érdekében. 
Ennek ellenére hiányzott mindkét szervezetből az egység és a központosítás. Ennek 
minden bizonnyal az volt az oka, hogy Bonaparte nemigen bízott Fouchéban, a 
legkevésbé nélkülözhető, a leginkább rettegett és a legfüggetlenebb miniszterben. A 
költségvetésből keveset igényelt, mert megvoltak a saját forrásai: a játékbarlangok 
bérleti díjai, a fegyverviselési engedélyek és az útlevelek díjai, az összeesküvőktől 
elkobzott vagyonok, meg a legkülönfélébb sarcok, amelyeket a szórakoztató 
intézményekre vetett ki önkényesen. Bonaparte több rendőrség fenntartásával próbálta 
kordában tartani. Megvolt a személyes rendőrsége, az informátorokról nem is beszélve, 
akik között ott találjuk Fiévée-t, Mme de Genlis-t, Montlosier-t. Ezenkívül engedte, hogy 
Dubois beavatkozzék a politikába, és rivalizáljon miniszterével. Ennek azután az volt az 
eredménye, hogy a konkurrens rendőrségek a mindennemű jogsegélytől megfosztott 
állampolgárok rovására igyekeztek egymásnál buzgóbbnak mutatkozni. 


Alig indult meg a közigazgatás átszervezése, amikor a VIII. év ventőse 27-i (1800. 
március 18-i) törvény a bíróságok átszervezését is előirányozta. A polgári bíráskodásban 
a kanton szintjén megmaradt a békebíró; a kerület szintjén felállítottak egy úgynevezett 
elsőfokú bíróságot (ugyanilyen működött annak idején a körzetben); az újdonság a 
huszonkilenc fellebbviteli bíróság létesítése volt, amelyek az 1789 előtti legfelső 
bíróságok emlékét idézték fel. A büntetőbíráskodásban a békebíró egyszerű rendőrbíróvá 
változott, ezzel szemben az elsőfokú bíróság és a fellebbviteli bíróság büntető hatáskört 
kapott, a megyei büntetőbíróság megmaradt, de mostantól fogva saját bírákkal; 
ezenkívül fenntartották a vádemelő és az ítélkező esküdtszékeket is, a kereskedelmi, 
katonai és tengerészeti bíróságokat, valamint a semmítőszéket. Végül, ahogyan telt az 
idő, egyre-másra keletkeztek miniszteriális jellegű igazságügyi hivatalok. Továbbra is 
Bonaparte nevezte ki a törvényszéki jegyzőket; magának tartotta fenn a bírósági 
végrehajtók és az ügyészek kinevezését (az előbbiek közül csak a békebírák végrehajtói 
képeztek kivételt, az utóbbiakat , avoué" néven állította vissza, mindamellett nem tette 
kötelezővé, hogy a vádat csak ezek a kinevezett személyek képviselhessék). Egyes- 
egyedül az ügyvédi foglalkozás maradt szabad. 


A ventőse-i törvény legfontosabb mozzanata azonban nem az igazságszolgáltatási 
hierarchia átalakítása volt. A béke- és a kereskedelmi bírák kivételével megszüntették a 
bírák választását; a semmítőszék tagjait a szenátus, valamennyi többi bírót azonban az 
első konzul nevezte ki. Tulajdonképpen elmozdíthatatlannak nyilvánították őket, 
fizetésük és előléptetésük azonban mostantól fogva az államtól függött. Lebrun minden 
bizonnyal élvezettel szemlélte Maupeou reformjának megvalósulását, s feltehetőleg 
alaposan benne is volt a keze a dologban. Másodszor, visszaállították az ügyészséget, s 
ebben világosan nyilvánult meg az a közrendre vonatkozó koncepció, amelyből a reform 
táplálkozott: nemcsak az volt a feladat, hogy tisztogatást hajtsanak végre a személyi 
állomány körében, és biztosítsák a hivatalnokok államhűségének ellenőrzését, hanem a 
megtorlás szerveit is meg kellett szilárdítani a felkavart országban. A 
büntetőtörvényszékhez kirendelt közvádló funkcióit egyesítették a kormánybiztoséival, 
aki mindig is a központi hatalom képviselője volt, s most az igazságügyi szervektől kapta 
az irányítást. A békebíró és a csendőrparancsnok megtartotta azt a jogot, hogy előállítási 
végzést adjon ki, és megindítsa a vizsgálatot. Magát a vizsgálatot, mint eddig is, az 
elsőfokú bíróság elnöke, a vádemelő esküdtszék feje folytatta le, akit azonban mostantól 
fogva az állam nevezett ki. S ha a központosítás nem volt is hiánytalan, szakadatlanul 
igyekeztek fokozni a továbbiakban. 

A bírák kiválasztása nehezebbnek bizonyult, mint a prefektusoké, mert sokkal többre 
volt szükség, és a helybeliek közül kellett választani. Bonaparte tehát kénytelen volt 
igénybe venni mások segítségét. Körlevélben kértek javaslatokat a törvényhozó 
testületek tagjaitól, s a legkülönbözőbb személyektől gyűjtötték a felvilágosításokat. 
Abrial, az igazságügyminiszter fellebbviteli kerületenként állította össze a névsorokat; 
ezeket azután Cambacérés vizsgálta felül az illető országrész politikusainak 
közreműködésével. A bíróságok összeállítása, minden igyekezete ellenére, több helyütt 
zűrzavart eredményezett, főleg pedig jó néhány olyan döntésre került sor, amelyet 
később megbántak. Egyébként itt is jelentős számarányban szemeltek ki 
forradalmárokat, s az igazságügyi személyzet a későbbiek folyamán, az 
elmozdíthatatlanság jóvoltából, a többi hivatalnoki karnál lassabban fejlődött az ancien 
régime irányába. 


A VIII. évben végrehajtott közigazgatási és igazságszolgáltatási reformnál Franciaország 
történetében csak az alkotmányozó gyűlés munkája volt jelentősebb; de hozzá kell tenni, 
hogy ez a reform is sokat köszönhetett az alkotmányozó gyűlés munkájának. Az 
alkotmányozó gyűlés törölte el a kiváltságokat, a közvetítő testületeket, és valósította 
meg a nemzeti egységet. Bonaparténak csak rá kellett nyomnia a maga bélyegét arra, 
ami már megvolt, és ezért boldogult olyan hamar. Másfelől voltaképpen csak folytatta 
azt, amire a II. évben már született jó néhány precedens. A Közjóléti Bizottságnak csak 
ideje nem volt arra, hogy ilyen tökéllyel vigye keresztül a centralizációt: a szándéka 
ugyanez volt. Saint- Just egységes bírói karról álmodozott, amely minden megyében vagy 
körzetben a központi hatalmat képviselné, és Chaptal alábbi szavait Robespierre is 
elmondhatta volna: , Egy közigazgatási rendszer ereje teljes egészében abban a 
bizonyosságban rejlik, hogy hiánytalanul végrehajtják a törvényeket és a kormány 
rendelkezéseit... A végrehajtás lánca megszakítás nélkül ereszkedik le a minisztertől a 
kormányzottig, s az elektromos áram gyorsaságával viszi el a törvényeket és a kormány 
utasításait a társadalmi rend legkisebb elágazásaiba is." A sans-culotte-ok is az ilyen 
hasonlatokat szerették. A VIII. év törvényeit sokszor tulajdonították Bonaparte ama 
szándékának, hogy növelje saját hatalmát, és nem ok nélkül. Az alkotmányban szó sem 
volt arról, hogy meg fogják szüntetni a helyi tanácsok választásának rendszerét, s a 
kortársak világosan felismerték, hogy a személyi diktatúra ezzel hatalmas lépést tett 
előre. De a figyelmesebb vizsgálat e törvények mélyebb okait is felfedi, amelyek 
megfosztották erejétől az ellenállást: az alkotmányozó gyűlés által végrehajtott 
decentralizálás veszélybe sodorta Franciaországot a háború folyamán, s amíg a háború 
tart, ez változhatatlan adottság lesz. Ezért már a Közjóléti Bizottság is szorosabbra fogta 
a gyeplőt. A thermidoristák lazítottak rajta valamelyest. Bonaparte azután ismét 
megrántotta. Egy átmeneti kényszerrendszabályt kormányzati eszménnyé emelt. De 
még ha igaz is, hogy ebben csak uralkodási ösztönét élte ki, ez az eszmény akkor - s 
ebben a brumairisták egyetértettek vele - egybeesett a forradalmi nemzet érdekével. 


Mindamellett Bonaparténak építés közben védekeznie is kellett. A kiválóságok 
megszabadultak ugyan a demokratikus veszélytől, és elfoglaltak minden helyet; 
minthogy azonban semmi szavuk sem volt, elégedetlenkedtek, amit Mme de Staöl nem is 
rejtett véka alá. Azt remélte ugyanis, hogy Bonaparte vagy legalábbis Benjamin Constant 
közvetítésével ő fogja kormányozni Franciaországot. Az ellenzék a törvényelőkészítő 
gyűlésben kapott hangot, mert itt voltak meg hozzá a lehetőségek. Ez a gyűlés 
permanenciában ülésezett, megválasztotta irodáját, és Daunout tette meg elnökévé. A 
törvényelőkészítő gyűlés módot talált rá, hogy kifejezést adjon óhajainak, megvitassa a 
petíciókat, vád alá helyezzen minisztereket és leleplezze a szenátus előtt a kormány 
alkotmányellenes cselekedeteit. A legfontosabb az volt, hogy itt beszélni lehetett, amit 
Benjamin Constant január 5-én alaposan ki is használt. Az első konzul haragra gerjedt, 
és mindenki igyekezett eltűnni szem elől. Sieyes vidékre utazott, egyébként egy olyan 
javadalom birtokában, amely megfosztotta jó hírétől. Bonaparténak, hogy kordában 
tartsa a mérsékelteket, csak ennyit kellett mondania: , Azt akarják, hogy kiszolgáltassam 
magukat a jakobinusoknak?" A jakobinusok a maguk részéről természetesen még 
elégedetlenebbek voltak. Vidéken, főleg a nyugati országrészeken, állandóan hallgatniuk 
kellett a , fehérek" fenyegetőzését. A prefektusok beiktatása megfosztotta őket azoktól a 
támaszoktól, amelyekre a régi közigazgatási gépezetben még számíthattak. Sok esetben 
azonban ellenállást tanúsítottak, így például Dijonban és Toulouse-ban. Végérvényesen 
csak a nyár folyamán törték meg őket. Ami a royalistákat illeti, alaposan kiábrándultak, 
mert Hyde de Neuville és dvAAndigné hiába jött Franciaországba és kereste fel Bonapartét, 
semmit sem ért el nála. A lapok többségét a royalisták tartották a kezükben, s nagy 
lármát csaptak hasábjaikon az új törvényhozó testületek ellen, követelve azonnali 
megtisztításukat. Bonaparte ezt 1800. január 17-én arra használta ki, hogy egyetlen 
csapással megszüntessen hetvenhárom újság közül hatvanat. Ezután még néhány lap 
megszűnt, s 1800 végén már csak kilenc jelent meg. 1799. december 27-én a Moniteur 
hivatalos lappá vált Maret főszerkesztése alatt. A cenzúrát hivatalosan nem állították 
vissza, de Fouché gyakorolta. 1800. április 5-én Lucien felállította a színházi 
cenzúrát. Magától értetődik, hogy a vihar a baloldali sajtót is elsodorta. 


Minthogy a legális ellenzéki politika lehetetlenné vált, a szélsőséges táborok 
erőszakon kezdtek gondolkodni. Germinalban ismét lábra kaptak a jakobinus 
összeesküvésről szóló mendemondák. Erről az oldalról igazán komoly veszély csak a 
hadsereg részéről fenyegethetett, itt sok volt ugyanis a republikánus és még több az 
elégedetlen, mert nem akadt olyan tábornok, aki ne érezte volna magát kiválóan 
alkalmasnak az első konzuli tisztségre. Bonaparte manőverezett: meghívta Carnot-t a 
hadügyminisztériumba, s engedményeket tett a rajnai hadsereget vezető Moreau-nak. 
Legveszélyesebb ellenségei azonban változatlanul a royalisták voltak, legalábbis azok, 
akik eltökélten visszautasítottak mindennemű engedményt. Csakhogy ők sem voltak 
egységesek sem az alapelvek tekintetében - mert az alkotmányos monarchiának is 
akadtak köztük hívei -, sem az eszközöket illetően. A d"Avaray és Saint- Priest 
társaságában Mitauban tartózkodó XVIII. Lajos a tárgyalást és a konspirációt kombinálta. 
Párizsban egy királyi tanács, melynek Royer-Collard is tagja volt, megbízást kapott, hogy 
puhatolózzék Bonaparténál, és juttassa el hozzá a trónkövetelő két levelét. Válasz 
azonban nem jött. Svábföldön egy Précy és Dandré irányította ügynökség, Wickham 
állt a lyoni, toulouse-i, de kivált a bordeaux-i royalistákkal. Bordeaux-ban mély gyökeret 
eresztett az V. évben keletkezett Emberbaráti Intézet. Artois grófja Angliában maradt, de 
saját ügynökséget tartott fenn Jersey-n és Párizsban, ahol május folyamán fel is fedték 
Hyde de Neuville mesterkedéseit. A royalisták főereje azonban mindenesetre nyugaton 
volt. A VII. évben itt újra kitört a ,chouanok" felkelése (A francia forradalom idején, 1793-ban 
Bretagne-ban, Maine-ben és Normandiában a királyság védelmére felkelt parasztokat nevezték ch ouanok-nak. 
Elnevezésüket a kuvik (franciául: chat-huant) kiáltását utánzó gyülekezési jelükről kapták), bár hamarosan 
bandák garázdálkodásává fajult, s amikor októberben megérkeztek a kormánycsapatok - 
Hédouville a Loire-tól északra fekvő vidékre, Vendée-ba pedig Travot gyorsan le is törték 
az ellenforradalmárokat. 


Hédouville tárgyalni kezdett a nemesi vezetőkkel, s 1800. január 4-én megkötötték a 
fegyverszünetet. Bonaparténak nagyon is érdeke volt a pacifikálás, hiszen Ausztria ellen 
kellett fordítania minden erejét; mindamellett nem volt hajlandó egyenlő felekként 
tárgyalni a felkelőkkel, mint a thermidoristák, s eltökélt szándéka volt, hogy lefegyverzi a 
parasztokat. Amnesztiát kínált a fegyverek beszolgáltatása esetére. Amikor nem kapott 
választ, Brune-t és Lefebvre-t küldte nyugatra, az országrészben felfüggesztette az 
alkotmányt, és elrendelte, hogy agyon kell lőni mindenkit, akit fegyverrel a kézben 
fognak el, és aki lázadást szít. Harcra szinte alig került sor. A nemesek, d"Autichamp, 
Bourmont, januárban kapituláltak. A népi vezérek tovább tartották magukat Bretagne- 
ban; utolsónak Cadoudal kezdett tárgyalni, február 14-én. Normandiában Frottét, aki 
menlevéllel érkezett Alengonba, hogy tárgyaljon, a 15-éről 16-ára virradó éjszakán 
letartóztatták. Miközben Párizsba kísérték, 29-én Verneuilben szembetalálkoztak azzal a 
futárral, aki közölte a parancsot, hogy hadbíróság elé kell állítani. Még aznap agyonlőtték 
hat társával együtt. Bonaparte tehát a pártok elleni harcában is a II. év hagyományát 
követte: valódi terrorista volt. , Robespierre uralma óta sohasem voltak ilyen szigorú 
törvények" - jegyezte fel egy chinoni krónikás. f) 

Ám óvakodott attól, hogy egyetemessé tegye ezt a rendszert. Ügyesebben járt el, 
mint a jakobinusok: egyfelől gondja volt arra, hogy példát statuáljon, másfelől azonnal 
tudomásul vett minden behódolási szándékot. Sőt, be sem várva, hogy a béke 
lefegyverezze az ellenforradalmat, intézkedéseket hozott, hogy siettesse csatlakozását. 
Biztos volt benne, hogy ezzel sok embernél fog tetszést aratni, hiszen ha vége lesz a 
felfordulásnak, megkezdődik a virágzás, és végre megnyugszanak azok, akik profitáltak a 
forradalomból. Természetesen félő volt, hogy ez a csatlakozás nem lesz őszinte, s 
Bonaparténak efelől sohasem voltak kétségei - de hát mit számít ez mindaddig, amíg 
győzelmesen fog hadat viselni ? 


Nehézséget az jelentett, hogy elfogadtassa a köztársasági burzsoáziával és főleg a 
hadsereggel ez ellenszegülő papoknak és az emigránsoknak kedvező intézkedéseket. 
Ezért Marengóig elég óvatos is volt ezen a téren. 1799. december 28-án megerősítette a 
katolikusokat addig el nem kobzott templomaik birtokában, és minden napra, még 
vasárnapra is engedélyezte a szertartásokat, csak a dekádok tizedik napjaira nem, ami 
azonban lényegtelen korlátozás volt, mert - majdnem valamennyi forradalmi ünneppel 
együtt - megszüntette a tizedik napok szertartását. Beérte azzal, hogy 
hűségnyilatkozatot kért a papoktól a VIII. évi alkotmányra, s a jelek szerint egy ideig 
csakugyan hitte, hogy azok élni fognak az alkalommal, és behódolnak. Ebből azonban 
semmi sem lett; akik az eddigi hűségesküket megtagadták, Emery kedvező véleménye 
ellenére többségükben kitartottak álláspontjukon. Továbbra is titokban folytak a 
szertartások; a harangszó meg a körmenetek számos konfliktusra adtak okot. Bonaparte 
hirtelen arra a következtetésre jutott, hogy akkor tudja csak megfékezni a klérust, ha a 
pápával kiegyezik. Másrészt az Államtanács kinyilvánította, hogy az alkotmányból 
következően érvénytelen az a rendelkezés, amely a nemeseket és az emigránsok 
rokonait kizárta a tisztségviselésből. A közvetlenül az emigránsok ellen irányuló 
törvényeket azonban érvényben tartotta. Habár 1800. március 3-án olyan értelmű 
határozatot hozott, hogy az emigránsok listája az előző év december 25-ével lezárult, 
sőt, bizottság alakult a listáról való törlés iránti kérelmek kivizsgálására, s az sok ilyen 
kérelemnek helyt is adott. Vita nélkül hazahívták Barére-t és Vadier-t, a fructidorban 
elmenekülteket és az alkotmányozó gyűlés hazafias többségéhez tartozókat, köztük 
például La Fayette-et. Csak hát 145 000 névről volt szó, s a bizottság nem tudott 
gyorsabban dolgozni. Fouché általános kegyelmet javasolt, néhány kivétel 
fenntartásával. Ez még korai lett volna. Ahhoz, hogy Bonaparte ezt megkockáztathassa, 
valamint ahhoz is, hogy konkordátumot kössön, arra volt szükség, hogy presztízsét 
megnövelje a győzelem és a béke. 


2. AZ1800-AS HADJÁRAT RÖGTÖNZÉSE 

Érthető, hogy szenvedélyesen készülődött arra a hadjáratra, amelytől hatalmának 
fenntartása és kiterjesztése függött. Ember volt elég: március 8-án az összes az évben 
összeírtakat a rendelkezésére bocsátották. Am éppen nagyban szónokolt a jakobinusok 
és a direktórium ellen, így ez nem volt a legalkalmasabb pillanat arra, hogy utánozza a 
VII. év nagy sorozását; emellett pénz sem volt rá. Ráadásul, ha hihetünk egy igen 
Bonaparte-párti történésznek, tudta, hogy , egy népnél a harci szellem fordított arányban 
áll a hadba vonuló emberek számával", és beérte 30 000 emberrel. A jómódúakat 
kímélte: ugyancsak a március 8-i törvény tette lehetővé számukra, hogy helyettest 
állítsanak. A rajnai hadsereget feltöltötték, de ahhoz, hogy legyen egy , tartalék sereg", 
számos feltételre volt szükség: fegyvert kellett eszkábálni mindenből, kiüríteni a 
raktárakat, elhozni a csapatokat nyugatról, felállítani egy itáliai légiót, s elindítani azokat 
a besorozottakat, akik még a puskájukat sem tudták megtölteni. A lovasság gyenge volt, 
a tüzérség még inkább. Hihetetlen merészségre és önbizalomra volt szüksége 
Bonaparténak ahhoz, hogy ilyen körülmények között elinduljon Itália meghódítására. 

A legsúlyosabb a pénzügyi probléma volt. A hadjárat végül állítólag 65 milliót 
emésztett fel. Az a rendkívüli hadisegély, amelyet a kényszerkölcsön helyett bevezettek, 
meg az adók gyorsabb beszedésére tett intézkedések nem jelentettek azonnali pénzt, 
annál is kevésbé, minthogy a direktórium bonjaival és utalványaival, , holt értékekkel" is 
lehetett fizetni, továbbá felújították a szállítók beszedési jogát. Gaudin felvetette, hogy 
vezessék be a közvetett adókat, de ehhez Bonaparte még nem érezte magát elég 
erősnek, s beérték azzal, hogy általánossá tették a menhelyek és a községek javára 
szedett fogyasztási adókat. 


A kiadásokat a végsőkig lecsökkentették. Végül is azonban a konzulátusnak 
ugyanazokhoz az eszközökhöz kellett folyamodnia, mint a direktóriumnak. Ismét 
felfüggesztették a szállítók beszedési jogát, és visszaállították a rekvirálást, egyidejűleg 
viszont nem fogadták többé el adófizetés fejében a megfelelő bonokat. A fizetéseket 
részben zárolták: dekádonként osztották szét a minisztériumok között azt a keveset, ami 
éppen az állampénztárban volt, a különbözetre pedig beválthatatlan utalványokat adtak. 
Végső soron persze a bankárokhoz és szállítókhoz folyamodtak, akik havi 5 százalékos 
kamatra fogadták el az állam kötelezvényeit, no meg a külföldhöz: Genova és Hamburg 
kényszer nyomása alatt 6,5 milliót előlegezett. 

Az egyetlen új vonás az volt, hogy ez a tekintélyuralmi kormányzat magas lóról 
beszélt a pénzemberekkel. A bevételeket kezelő szállítók előtt a pénztárak bezárultak, 
ugyanakkor felszólítást kaptak, hogy bocsássanak rendelkezésre 5 2 milliót, ha azt 
óhajtják, hogy új kötelezvényekben térítsék vissza követeléseiket (ezeknek az új 
papíroknak az árfolyama azonnal a felére zuhant); Ouvrard-t börtönbe vetették, és 14 
milliót csikartak ki belőle. Így élt az állam- kincstár egyik napról a másikra. Az erőfeszítés 
óriási volt, de eredményei felől ne legyenek illúzióink. A politikai okokból a legjobban 
ellátott rajnai hadsereg mindössze 6 200 000 frankot kapott. Pluvióse-ban 15 millió 
franknyi zsolddal tartoztak a katonáknak. A tartalékhadsereg zsold nélkül haladt előre, és 
ennivalója is csak az akadt, amit a parasztoknál talált útközben. Ugyanúgy, mint a 
forradalom alatt, most is a katonák hátán csattant az ostor - az előkészítés mérhetetlen 
fogyatékossága. A győzelemig mindent felfüggesztettek, a pénzügyeket és a politikát is. 
Sokáig nem lehetett folytatni ezt a háborút anélkül, hogy újra fel ne kelljen szólítani az 
országot azokra az áldozatokra, amelyek népszerűtlenné tették a konventet és a 
direktóriumot. 

Mindenki tisztában volt ezzel, és ennek megfelelően készült az elkövetkezendőkre. 
Amikor Bonaparte május 6-án elhagyta Párizst, a brumairisták számba vették, milyen 
megoldások lehetségesek, ha nem jönne vissza. Sieyes újra megjelent a színen. 
Beszéltek direktóriumról avagy új első konzulról, s Carnot, La Fayette meg Moreau nevét 
emlegették. Itt-ott elhangzott egy-egy célzás az orléans-i hercegre. Bonaparte fivérei, 
József és Lucien, buzgón igyekeztek felajánlani szolgálataikat. Elgondolkodtató volt ez a 
helyzet, mindenesetre azonban nehéz elhinni, hogy a számba jöhető emberek közül 
többen is ne örültek volna a vereségnek. 

A liberálisoknak és bizonyos jakobinusoknak nem volt már más reményük. , Azt kívántam, 
hogy Bonaparte vereséget szenvedjen, mert ez lett volna az egyetlen mód a zsarnokság 
feltartóztatására" - írta később Mme de Staél. Ami a royalistákat illeti, mint rendesen, 
most is megtettek minden tőlük telhetőt az ellenség megsegítésére; Cadoudal június 3- 
án visszatért Angliából, hogy újra felélessze a , chouanok" mozgalmát. Bonapartéval 
együtt a nemzet és a forradalom is elpusztult volna. Választandó közte és riválisai között, 
a francia népnek nem volt többé tétovázni valója. 


Második fejezet 


Európa pacifikálása 

Bonaparténak érdeke volt, hogy hadakozzék, és hogy ő diktálja a békét; de legalább 
ilyen fontos volt számára az is, hogy meggyőzze a franciákat: nem felelős a háborúért. 
Tulajdonképpen szívesen kötött volna fegyverszünetet, hogy befejezhesse előkészületeit, 
s főleg, hogy megsegíthesse az egyiptomi hadsereget, amelynek elvesztése, mint utóbb 
megmutatkozott, helyrehozhatatlan következményekkel járt Franciaországra nézve a 
Földközi-tengeren és Keleten. Az azonban már esze ágában sem volt, hogy békét kössön 
a természetes határok alapján. Később azt mondotta, hogy Itália feladása , elhervasztotta 
volna a képzelőerőt", azaz súlyosan érintette volna az ő presztízsét. Nem fordított több 
figyelmet a porosz királyra sem, aki Beurnonville-nek Hollandia, Svájc és Piemonte 
kiürítését jelölte meg az őszinte béke feltételéül. Nyugodtan tekinthetjük Bonaparte 
gondolatainak kifejezéseként az Etat de la France en ! an VIII (Franciaország állapota a VIII. 
évben) című könyvet, amelyet Hauterive, Talleyrand jobbkeze jelentetett meg nem 
sokkal utóbb. A szerző ebben azt ajánlotta Európának, hogy a hagyományos egyensúlyi 
politikát cserélje fel a kontinens államainak társulásával, Franciaország hegemóniája 
alatt. 

Az ellenség megtette neki azt a szolgálatot, hogy visszautasította ajánlatait. 
Valójában az történt, hogy Thugut ügyesen megtudakolta a békefeltételeket. De amikor 
Talleyrand a campoformiói szerződés szerinti határokat emlegette, hangos 
méltatlankodásban tört ki, arra az ajánlatra pedig, hogy tárgyaljanak a jelenlegi határok 
alapján, kitért a válasz elől. Amíg vereséget nem szenvedett, arról ábrándozott, hogy 
elfoglalja Nizzát és Savoyát, s így arra készteti a szardíniái királyt, hogy viszonzásul 
átadja Ausztriának Piemonte egy részét. 


Károly főherceget, aki tárgyalást javasolt, letették a németországi hadsereg éléről. 
Thugut Angliának franciaországi hódításokat helyezett kilátásba: ez lenne a királyság 
helyreállításának ára. Neki azonban legalább volt annyi esze, hogy minderről nyilvánosan 
nem beszélt. Pitt és Grenville elkövette azt az ügyetlenséget, hogy felfedte az 
arisztokrata koalíció rejtett gondolatait. Kifejtették az alsóházban, hogy a Bonapartéval 
való szerződés nem biztosíthatja a jövőt, s arcátlanul a köztársaság tudomására hozták, 
hogy a legjobb garancia az lenne, ha , visszaállítanák azt a fejedelmi házat, amely oly sok 
századon át biztosította Franciaország belső virágzását, s kivívta ez ország számára a 
többi nemzet hódolatát és tiszteletét". A megvásárolt Gentz nyomban nagy hévvel 
vetette bele magát az ellenforradalmi keresztes hadjárat megszervezésébe. Ugyhogy 
nem volt más megoldás, mint harcolni. ja ae 
1.AZ1800-AS HADJÁRATOK ÉS A LUNÉVILLE-I SZERZŐDÉS 

Oroszország kivonta magát a küzdelemből. III. Frigyes Vilmos ahhoz, hogy biztosítva 
legyen minden kockázat ellen, nem is kívánhatott volna jobbat, mint hogy Oroszországot 
kibékítse Franciaországgal. Bonapartétól természetesen nem volt elvárható, hogy a 
porosz királyt döntőbírónak kérje fel; de folytatva Dumou- riez és Danton politikáját - 
amely maga is a francia diplomácia osztrákellenes hagyományának öröksége volt -, 
felajánlotta szövetségét, amely Poroszország számára azt jelentette volna, hogy a 
kisegítő szerepébe süllyed. A király kitért az ajánlat elől, s így a háborúból francia-osztrák 
párharc lett. 


Thugutnak kizárólag Itália járt a fejében. Krayt védelmi pozícióban tartotta a Rajna 
mögött. Melas pedig, miután csapatait nagy keservesen megerősítették valamivel több 
mint százezer emberre, parancsot kapott, hogy támadja meg a november óta az 
Appenni- nek mögé húzódott franciákat, és nyomuljon be Provence-ba, ahol Willot-nak és 
Puyvert márkijának felkelést kellett kirobbantania. Számítottak Menorca angoljaira, de 
Dundas, mint rendesen, nem tudta összeszedni a szükséges erőket. Stuart, amikor 
mindössze ötezer embert kapott, lemondott, s utódja, Abercromby csak Marengo után 
érkezett meg. Melas szétszórta csapatainak felét a síkon és az Alpok átjáróinál. A sereg 
másik felével április 6-án támadást indított, kettészakította a francia hadsereget, ostrom 
alá vette Massénát Genovában, és Suchet-t visszavetette a Varhoz. Thugut tisztán 
politikai szempontokhoz igazodó stratégiája miatt délkeletre kellett húzódnia, ahol 
semmiféle döntő akciót nem hajthatott végre, miközben Svájc a franciáké maradt, akik 
innen hátba támadhatták a két osztrák hadsereget. 

Bonaparte a tartalék sereget Chalontól Lyonig állította fel. Márciusban megpróbálta 
meggyőzni Moreau-t, hogy keljen át serege zömével a Rajnán Schaffhausen irányában, 
vágja el Kray összeköttetési vonalait, és verje meg részletekben; erre az időre a tartalék 
sereg behatolt volna Svájcba, a győzelmes rajnai hadsereg egy részével megerősítve, 
ugyanezt a taktikát alkalmazta volna Melasszal szemben, s a lehető legmesszebbre, 
legalább a Szent Gotthárdig nyomulva kelet felé, átkelt volna az Alpokon. Moreau 
azonban semmit sem értett ebből a villámstratégiából, közben pedig Melas támadott. 
Bonaparte sorsára hagyta Moreau-t, s április végén a valais-i fennsíkon összpontosította 
a tartalék sereget. 27-én a műszakiak jelentése alapján úgy döntött, hogy a Nagy Szent 
Bernát-hágó felé irányítja. A francia seregek jól ismerték ezt az utat, mert már 1798-ban 
és 1799-ben is átkeltek rajta. Mindamellett május 5-én Bonaparte megparancsolta 
Moreau-nak, hogy küldje el hozzá Moncey-t 25 ezer emberrel a Szent Gotthárd- hágón 
keresztül. Moreau csak 15 ezer főt adott át; ez is elég nagy érvágást jelentett számára, 
hiszen offenzívája éppen megkezdődött. A döntő csapás azonban Bonapartéra várt. 
Ekkor kezdődtek nézeteltéréseik. 


A május 15-ére virradó éjszakán kezdték meg az átkelést a Nagy Szent Bernát-hágón, és 
23-án fejezték be. Nagyon megnehezítette a műveletet, hogy a csapatokat Bard 
erődjének ágyúi fenyegették, ezért csak tíz ágyút tudtak átszállítani, és Milánóig nem is 
állt rendelkezésre több. Lannes az előőrsökkel elfoglalta Ivreát, ahol a síkság kezdődik. 
Bonaparte innen elindulhatott Genova ellen, egyesülve Turreau-val, aki a Mont-Cenis- és 
a Mont-Genévre- hágókon kelt át: így azonban Melas még vereség esetén is 
összevonhatta csapatait, és visszahúzódhatott Lombardiába. A másik alternatíva az volt 
a franciák számára, hogy Milánó felé nyomuljanak előre, és elvágják Melas visszavonulási 
útját: a győzelem ebben az esetben döntő, és Itália tárva-nyitva áll. A kockázat nagy volt: 
amíg a hadsereg Milánóba érkezve ki nem építi a hadműveleti vonalat a Szent 
Gotthárdon át, Melas offenzívát indíthat a Pótól északra, és elvághatja az összeköttetést. 
Bonaparténak diadalra volt szüksége, mégpedig azonnal. A második változatot 
választotta, amely veszélyes volt ugyan, de siker esetén óriási hatást ígért. A hadsereg 
Lannes fedezete alatt kelet felé fordult, június 2-án elérte Milánót, és egyesült Moncey- 
val. S minthogy Vukassovich visszahúzódott az Oglio mögé, az osztrák erők két nagyon 
egyenlőtlen részre szakadtak. Ekkor a francia hadosztályok dél felé indultak, átkeltek a 
Pón, hirtelen nyugatra fordultak, és bevették a Stradella-szorost, ahol Lannes elfoglalta 
Montebellót 9-én, majd leereszkedtek a marengói síkra. 13-án az előőrsök megjelentek a 
Bormida partján Alessandriával szemben. Bonaparte bámulatos biztonsággal irányította a 
hadtestek előnyomulását, amelyek szinte önálló egységekként mozogtak, s amennyire 
lehetett, együtt maradtak. Massénának 4-én ki kellett ürítenie Genovát, és csatlakozott 
Suchet-hez, aki közben visszaszorította Olsnitzet, nagy veszteségeket okozva neki. 
Bonaparte arra számított, hogy hátba tudják támadni Melast. Bár ez nem sikerült, 
legalábbis magukra vonták az ellenséges lovasság jelentős részét. 

Melasnak még több mint 70 ezer embere volt, de ebből csak 30 ezret koncentrált 
Alessandriában. Mintegy bravúrból, megfosztotta magát lovasságától, viszont majdnem 
kétszáz ágyúja volt. Bonaparte nem tudta pontosan, hol áll Melas; azzal azonban 
tisztában volt, hogy az ellenség átkelhet a Pón, vagy felvonulhat az Appenninek mentén. 
13-án elküldött egy hadosztályt a folyótól északra, két másikat pedig Desaix-vel délre, s 
csak 22 ezer embert tartott meg 22 vagy 24 ágyúval. Ezenkívül elkövette azt a roppant 
hibát, hogy nem pusztította el a Bormida hídjait. 14-én kilenc órakor 20 ezer osztrák 
támadta meg előőrseit. Az odasiető két hadosztályt az ellenség balszárnya elsöpörte. A 
franciák rendezetlenül vonultak vissza, elveszítették tüzérségüket. Nagy szerencséjükre 
az osztrák jobb- és balszárny csak előre nézett, és nem próbálta bekeríteni őket. 
Bonaparte sietve visszahívta a kiküldött hadosztályokat, de Desaix csak Boudet seregét 
(5000 embert és 5 ágyút) küldte idejében. Ez egyesült a hadsereg roncsaival, és szemtől 
szembe rátámadt az előrenyomuló osztrákokra. A csata még eldöntetlen volt, amikor 
Kellermann 400 lovassal oldalról rájuk rontott. Az osztrákok soraiban kitört a pánik, 
hadrendjük felbomlott. Erintetlen bal- és jobbszárnyuk fedezte a visszavonulást. Desaix 
elesett a kavarodásban anélkül, hogy bárki észrevette volna. Megvolt hát a győzelem, 
amelyet Bonaparte annyira akart, s amely ráadásul egy csodálatos hadjáratra tette rá a 
koronát; csak ahogyan a csata elkezdődött, tulajdonképpen el kellett volna veszítenie. 
Ezért gondja volt rá, hogy lefolyásáról szépített változat terjedjen el, amely sokáig 
megtévesztette a történetírókat. Igaz, hogy hadserege vereség esetén is 
visszahúzódhatott volna, hiszen a visszavonulás biztosítva volt; de Bonaparte 
pályafutása ez esetben feltétlenül véget ér. Talán sohasem mutatkozott meg 
kézzelfoghatóbban, mekkora szerepük van az előre nem látható mozzanatoknak a 
háborúban és egy ember életében, még ha lángész is az illető. Egyébként az osztrák 
hadsereg helyzetét sem tette reménytelenné a vereség, hiszen ellenfele kimerült, és 
elfogyott a lőszere. Melas azonban összeroppant. , Egész testében reszketve" látták, 
mondotta a később híressé vált Neipperg, egyike azoknak a tiszteknek, akiket megbíztak, 
hogy tárgyaljanak a , csőcselékkel". Az osztrákok a 15-én Alessandriában aláírt 
fegyverszüneti egyezmény értelmében visszahúzódtak a Mincio mögé, ám megtartották 
Toscanát és a legációkat. (Az Egyházi Állam része volt a hat legáció: Bologna, Ferrara, Forli, Ravenna, 
Urbino-Pesaro és Velletri.) Moreau ezalatt lassan nyomult előre Németországban. 
Hadosztályai átkeltek a Rajnán Brisach és Schaffhausen között, emellett színlelt 
támadást hajtottak végre Kehil ellen április 28-tól május 1-ig. Ezután a Fekete-erdőn át 
Lecourbe állásai felé haladtak, aki a jobbszárnyat tartotta, de rengeteg időt 
elvesztegetett és képtelen volt erőit összevonni a harcra. Csak Moreau tudta 
megtámogatni a derékhaddal. Am a meglepett Kraynak sem sikerült összeszednie 


csapatait, s nem tudta kihasználni a franciák zavarát. A katonák kitartása jóvoltából 
május 3-án Engennél és Stockachnál, 5-én pedig Messkirch mellett Moreau győzött. 
Tovább tudott nyomulni az Iller és Vorarlberg felé, s így elválasztotta ellenfelét a Tirolban 
állomásozó csapatoktól. Kray Ulm alá vonult vissza, de Moreau, akinek hiányzott az 
Itáliába küldött 15 ezer ember, és mindössze 90 ezer katonája volt 140 ezerrel szemben, 
csak manőverezett, és nem merte megtámadni. Végül június 19-én Höchstadtnél 
kierőszakolta az átkelést a Dunán. Az osztrákok északi irányban hagyták el Ulmot, utána 
ismét áttörtek a folyóhoz, és átkelve rajta, elfoglalták az Isar vonalát. A franciák azonban 
kiemelték őket hadállásaikból, elfoglalták Münchent, és az Innhez vetették vissza az 
ellenséget. Július 15-én Parsdorfban jött létre a fegyverszünet. 

Június 16-án Bonaparte ismét levelet írt II. Ferencnek, és béketárgyalásokra kérte fel. 
Ennek nem lett semmi eredménye: 20-án Thugut segélyegyezményt írt alá Lord 
Mintóval, amely kizárt mindennemű különbékét. Mindamellett időnyerés végett 
megbízták Saint-Julien grófját, hogy félhivatalosan tudakolja meg a feltételeket. A 
körmönfont Talleyrand hálójába kerülve, no meg Bonaparte fenyegetéseinek hatása 
alatt, a gróf elvesztette lába alól a talajt, és aláírt egy előzetes megállapodást, amelyben 
teljes egészében lemond a Rajna bal partjáról, később megállapítandó itáliai 
kompenzációk fejében. Megbízói természetesen a megállapodást nem ismerték el, a 
grófot pedig börtönbe vetették. Viszont Anglia, csak hogy Ausztria malmára hajtsa a 
vizet, most kijelentette, hogy hajlandó részt venni egy békekonferencián. Ekkor Thugut 
beleegyezett a hivatalos tárgyalásokba. A fegyverszüneti megállapodások már lejáróban 
voltak, s Bonaparte ezt arra használta ki, hogy követelte az ellenségeskedések általános 
felfüggesztését, Málta élelmezésének és az Egyiptomban állomásozó francia seregek 
megerősítésének jogát. Grenville nemmel felelt; mellesleg Málta kapitulált is szeptember 
5-én. Bonaparte kudarcáért Ausztria fizetett: a fegyverszünetet csak Philippsburg, Um 
és Ingolstadt átengedése fejében hosszabbították meg. Bécsben heves harc folyt a 
háborús párt és a békepárt, vagyis egyfelől Thugut meg az őt támogató Karolina nápolyi 
királyné és a császárné, másfelől Károly főherceg között. Thugut nem volt hajlandó 
elfogadni a kompromisszumot, ezért visszavonult. Ludwig CobenzIl lett a kancellár, 
ugyanaz, aki Szentpéterváron Lengyelország két legutóbbi felosztását letárgyalta. Azért 
Thugut is megőrizte befolyását Colloredo révén, mert Cobenzl Lunéville-be utazott, hogy 
személyesen tárgyaljon. Előbb Párizsba hívták, és csak november 5-én tudta megkezdeni 
a tárgyalásokat Bonaparte Józseffel. A lunéville-i megbeszélések azonban nem vezettek 
semmire, mert az első konzul nem volt hajlandó pontosan megmondani, milyen 
engedményekre kész Itáliában. Alaposan berendezkedett a Cisalpin Köztársaságban, 
Genovában és Piemontéban. Murat elvitte és rendelkezésére bocsátotta a harmadik 
tartalék sereget. Ráadásul pedig Dupont, azzal az ürüggyel, hogy angolok állomásoznak 
Livornóban, megsértette a fegyverszünetet, és elfoglalta Toscanát. Amikor a 
fegyverszüneti egyezmény lejárt, kezdetét vette a téli hadjárat. 

A franciáknak most 100 ezer emberük volt Itáliában. Ebből azonban Brune-nek csak 
57 ezer jutott a Minciónál, szemben Bellegar- de-dal, aki 80 ezer katonával rendelkezett 
Vorarlberg és a Pó között. Macdonald a második tartalék sereg 18 ezer emberével 
elfoglalta Graubündent. Feladata az volt, hogy egyesüljön Brune balszárnyával a 
Splügenen át, és lerohanja Tirolt. Bajorországban Moreau 95 ezer emberrel rendelkezett. 
A szemben álló osztrákoknak 100 ezer emberük volt, névlegesen a fiatal János főherceg, 
ténylegesen Lauer vezénylete alatt. A Majnához Augereau 16 ezer franciát és batáviait 
állított fel. Az lett volna a természetes, ha Moreau megkapja Augereau, Macdonald, sőt 
még Murat csapatait is, és Bécs felé nyomul, de Bonaparténak az volt az elhatározása, 
hogy ő méri a halálos csapást Ausztriára Itáliában. 


A dolog sokkal hamarabb eldőlt, mint ahogyan képzelte. Moreau át akart kelni az Innen, 
a folyó mentén állította fel csapatait, s csak 60 ezer ember volt közvetlenül a keze alatt, 
amikor Lauer 65 ezerrel támadást indított a jobbszárnyon, és nem minden ügyesség 
nélkül veszélyes helyzetbe hozta Ampfingnál a francia balszárnyat. A két hadsereg 
farkasszemet nézett egymással, majd Moreau villámgyorsan összevonta a 
rendelkezésére álló erőket a hohenlindeni erdő szélén, ahol az osztrákok december 3-án 
úgy bocsátkoztak harcba, hogy hadoszlopaiknak nem volt egymással összeköttetésük, és 
nem tudtak kibontakozni. Közben Decaen és Richepanse balról mögéjük került, majd 
Richepanse rárontott a középső oszlopra, s az felbomlott. Az osztrák hadsereg 12-15 
ezer embert és 100 ágyút veszített. Moreau ezúttal elég gyorsan indult az ellenség 
üldözésére, szétszórta a rendezetlenül menekülő osztrákokat, és 25 ezer foglyot ejtett. 
Ausztria december 25-én, hogy megmentse a fővárost, aláírta a steyri fegyverszünetet, 
és beleegyezett, hogy különbékét köt. Ezalatt Macdonald egy kitűnően megoldott 
hegyvidéki hadjárat után elérte az Adige felső folyását, és végre Brune is támadott. 
December 25-én Pozzolónál átkelt a Minción, de nagyon rosszul szervezte meg a 
hadműveletet, s Dupont csak azért kerülte el a katasztrófát, mert az ellenséges 
vezénylet sem volt jobb. Miután a franciák átlépték az Adigét és a Brentát, az 1801. 
január 15-i trevisói fegyverszünet értelmében az osztrákoknak a Tagliamento mögé 
kellett visszahúzódniuk. Így hát Moreau fejezte be a háborút, s ezt Bonaparte sohasem 
bocsátotta meg neki. Murat behatolt Toscanába és Luccába, végleg kikergette innen az 
osztrákokat, s február 18-án a folignói fegyverszünet aláírására kényszerítette a 
nápolyiakat. 

Lunéville-ben Cobenzl tőle telhetőleg ellenszegült Bonaparte követeléseinek: lépésről 
lépésre hátrált, ahogyan egyre rosszabb hírek érkeztek. Miután ráállt, hogy a birodalom 
nevében tárgyaljon, és lemondott Mantováról, Toscanát próbálta megmenteni. Anglia 
azonban tehetetlen volt, I. Pál pedig végleg szakított vele, és Franciaországhoz kezdett 
közeledni. 1801. február 9-én aláírták a béke- szerződést, úgy, ahogy az első konzul 
diktálta. A birodalom teljes egészében lemondott a Rajna bal partjáról, azzal az egyetlen 
fenntartással, hogy a fejedelmek kártalanítást kapnak a katolikus egyház birtokaiból. A 
modenai herceg megkapta Breisgaut, s a toscanai nagyhercegnek is Németországban 
ígértek kártalanítást. 


Franciaország rátette a kezét Észak- és Közép-litáliára. A Cisalpin Köztársaság az Adigéig 
tolta ki határait, annektálva Veronát és Polát, ezenkívül hozzácsatolták a Piemontétól 
elvett Novarát is, hogy utat nyissanak neki a Simplon-hágóhoz, továbbá megkapta a 
pápai államtól elvett legációkat is. A szerződés egyetlen szót sem szólt sem a szardíniái, 
sem a nápolyi királyról, sem a pápáról, s ez Bonaparte kényének-kedvének szolgáltatta ki 
őket. Igaz ugyan, hogy szavatolta a Cisalpin Köztársaság és Genova függetlenségét, 
nemkülönben Hollandiáét és Svájcét - de hát mit ért ez az ígéret ? 

Bonaparte Itáliában máris hozzáfogott a szervezőmunkához. Átalakította a Cisalpin 
Köztársaságot, amennyiben előbb államtanácsot, majd az ő ízlése szerinti triumvirátust 
állított az élére, Genovában pedig egy bizottmányt létesített. Mivel IV. Károly Emánuel 
megtagadta a Torinóba való visszatérést, Bonaparte ideiglenes kormányt állított fel. 
Amikor I. Pál meghalt, azonnal megszakította a nagykövettel, Saint-Marsannal az eddig is 
csak a cárra való tekintettel folytatott tárgyalásokat. Piemontét megyékre osztott katonai 
tartománnyá változtatta, s Franciaországéval azonos közigazgatási és pénzügyi rendnek 
vetette alá. Március 28-án Ferdinánd nápolyi király Firenzében aláírta a békét: kiürítette 
Rómát, átadta Elba szigetét és Piombinót, lezárta kikötőit az angol hajók előtt, s 
engedélyezte, hogy egy francia hadtest egy évre megszállja Otrantót és Brindisit, hogy 
itt majd behajózhasson Egyiptom felé. Luccából külön köztársaság lett. Toscanát 
Bonaparte ütőkártyának használta spanyol, sőt gyarmati politikájában: az 1801. 
március 21-i aranjuezi szerződés értelmében Etruriai Királyság néven a pármai herceg fia 
kapta meg, a spanyol királyné unokaöccse és egy infánsnő férje. Ezzel viszonozta 
Spanyolországnak, hogy 1800. október 1-én visszaadta Franciaországnak Louisianát. 
Pármára is ez a sors várt. Igaz, hogy az öreg herceg egyszerűen süketnek tettette magát, 
és Bonaparte békében is hagyta haláláig. Emberei mindenütt gazdaként viselkedtek: 
Brune Milánóban, Jourdan Torinóban, Dejean Genovában, Saliceti Luccában, Clarke 
Firenzében, Moreau de Saint-Méry Pármában, Alguier Nápolyban, Murat Rómában, ahova 
egyébként a velencei konklávén 1800 februárjában pápának választott VII. Pius 1801 
nyarán visszaköltözött. A pápa ugyanúgy ki volt szolgáltatva Bonaparténak, mint a 
félsziget bármelyik fejedelme, s akárcsak Marignan, Marengo is lehetővé tette az első 
konzulnak, hogy előnyös feltételek között tárgyaljon a konkordátumról. 


Bonaparte tehát az első csapással kettévágta a gordiuszi csomót. Ahelyett, hogy a 
kivívott természetes határok megerősítésére és Ausztriát kímélve a konszolidáció 
előkészítésére törekedett volna, átlépte e határokat. Érthető, hogy a Cisalpin 
Köztársaság megalkotója nem tudta megállni, hogy vissza ne vegye ezt a területet. 
Csakhogy korántsem érte be ezzel, hanem világos jelét adta annak, hogy ki akarja 
szorítani Ausztriát Itáliából, a lunéville-i szerződés pedig lehetőséget adott Németország 
elvitatásához is. Ha ezeket a szándékait nem adja fel, akkor a kontinens pacifikálása csak 
rövid fegyvernyugvást hozhatott. 

2. ASEMLEGESEK LIGÁJA ÉS AZ ANGOL VÁLSÁG 

Bonaparte nemcsak szövetségeseitől fosztotta meg Angliát, hanem közvetlenül is 
igyekezett fenyegetni, s már ekkor felbukkant terveiben I. Pál közreműködésével egy 
angolellenes kontinentális összefogás gondolata, a majdani tilsiti rendszer első csírája. 

1800 folyamán megkezdte a haditengerészet adminisztratív átszervezését, és fokozta 
a hajógyártást, különösen Brestben. Lunéville után létrehozta a boulogne-i tábort, angliai 
partraszállásra számítva. Angliában a közvélemény, vagy inkább a kormány azonnal 
riadót is fújt. 1801 augusztusában Nelson két ízben rátámadt Latouche-Tréville 
flottillájára, és súlyos kudarcot szenvedett. Minthogy Hollandia már tehetetlen volt a 
tengeren, Bonaparte csak annál követelőzőbben lépett fel Spanyolországgal szemben. 
Tulajdonképpen részben Spanyolország erősebb kézbentartása végett terjeszkedett 
Itáliában: mondta is később, hogy akié Itália, azé Hiszpánia. Ez persze afféle XVIII. 
századi reminiszcencia volt, meg a családi paktum politikájára való visszaemlékezés. 
Nem rajta múlott, hogy a nápolyi Bourbonok nem törték magukat ennek a politikának a 
feltámasztására. 1802-ben mindazonáltal némi reményt keltett egy kettős házasság: IV. 
Ferdinánd fia feleségül vett egy infánsnőt, Asturia hercege pedig nápolyi Mária 
Antóniával lépett frigyre. 


Sajnos, Bonaparte ugyanúgy tekintett Spanyolországra, mint a direktórium: ő is 
ugyanúgy megvetette az inkvizíció hazáját, királyostól és királynéstől, meg kegyencüket, 
Godoyt, aki Urguijo kegyvesztése, 1800. december 13-a után Cevallos háta mögött újra 
kézbe vette az ügyek irányítását. Következésképpen fennhéjázó volt velük. Rendkívül 
gazdagnak hitte ezt a királyságot, ilyenformán sokat követelt tőle, és a lassúságot 
rosszakaratnak tulajdonította. Környezete prédát látott Spanyolországban: Talleyrand 
gazdag borravalókat húzott ki belőle, és megosztotta őket Berthier-vel, közben pedig 
egyetlen alkalmat sem mulasztott el, hogy kinyilvánítsa ellenséges érzelmeit IV. Károly 
ellen, aki képtelen volt elrejteni a külügyminiszter iránti megvetését. Ouvrard is lesben 
állt: kapcsolatot tartott egy Hervas nevű, Párizsban élő spanyol bankárral, aki Durochoz 
adta feleségül a lányát. A spanyol flotta cselekvésképtelen volt, s a legfőbb raja Gravina 
vezetése alatt változatlanul Brestben horgonyzott; csakhogy Spanyolországon keresztül 
csapást lehetett mérni Portugáliára, erre a brit hitbizományra. Lucien Madridba utazott, 
és rákényszerítette Spanyolországra, hogy expedíciós hadjáratot indítson. Tiszta komédia 
lett belőle. A bizalmatlan Godoy nem várta be a franciákat, hanem 1801. május 16-án 
bevette Olivenzát, 18-án ostrom alá vette Elvast, majd nyomban véget is vetett a 
"Narancsháborúnak": aláírta a békeszerződést, amely átadta Olivenzát a spanyoloknak, 
és 15 milliós hadisarcot vetett ki Portugáliára. Lucien áldását adta az ügyre, és hatalmas 
zsákmánnyal tért meg Párizsba. Még Talleyrand is bele volt keverve a cinkosságba, akit 
Portugália megvásárolt, s mellesleg valaha szeretője volt Mme de Flahaut-nak, aki 
másodszor a portugál nagykövethez ment feleségül. Anglia a maga részéről mindennemű 
katonai segítséget megtagadott János hercegtől - aki őrült anyja nevében régenskedett - 
és miniszterétől, Coutinhótól, azt tanácsolva nekik, hogy üljenek le tárgyalni, ha nem 
akarják, hogy a franciák megszállják az országot; egyébként ez utóbbi fejleményből még 
hasznot is húzott volna: megkaparintja Brazíliát. Bonaparte, akit minden oldalról 
kijátszottak, hasztalan mennydörgött: az egyetlen, amit tehetett, hogy felemelte a 
hadisarcot 20 millióra. 


A fő segítséget az angolokkal szemben mind ellenségesebb I. Páltól és az orosz példa 
hatása alá került semlegesektől kapta. Ellentétben a direktórium politikájával, Bonaparte 
igen mérsékelten viselkedett a semlegesekkel, és semmi sem jelezte előre a majdani 
kontinentális blokádot. Decemberben hatálytalanította elődeinek szertelen 
rendelkezéseit, s visszatért ahhoz a magatartáshoz, amelyet Franciaország az amerikai 
háború folyamán tanúsított. Ezenkívül újjászervezte a lefoglalt hajókkal kapcsolatos 
jogszolgáltatást. Hamarosan megérkeztek az Egyesült Államok követei: elküldésükbe 
Adams elnök azért egyezett bele, mert el akarta kerülni a háborút. Minthogy 
Franciaország elismerte, hogy a semleges lobogó a fegyvercsempészettől eltekintve védi 
az árut, már könnyű volt a megegyezés, és az 1800. szeptember 30-án Mortefontaine- 
ben létre is jött. Az amerikaiak legfőképpen azt kívánták, hogy Bonaparte ne 
ragaszkodjék többé az 1778-as szövetséghez, mert ők az elszigetelődés (no entanglement) 
politikáját akarták folytatni, amelyet Washington állhatatosan ajánlott nekik. Bonaparte 
viselkedése még bosszantóbbá tette Angliáét a skandinávok, a poroszok és az oroszok 
szemében. I. Pált emellett egyre jobban nyugtalanította Málta sorsa. Augusztus 29-én 
kimondta az embargót az angol hajókra. Málta elesett, és Grenville október 17-én úgy 
döntött, hogy megtartja. Svédország és Dánia követte Oroszországot, s december 16-án 
ligát alakítottak vele a semleges kereskedelem védelmére. Poroszország 18-án 
csatlakozott. A Baltikumot lezárták az angolok előtt. A dánok bevonultak Hamburgba, a 
poroszok pedig Hannoverbe (az ürügy az volt, hogy megelőzik a francia megszállást). A 
német folyókat és a Hanza-városokat is lezárták a brit hajók elől. Márpedig a Baltikum és 
Németország volt Anglia két legfontosabb piaca. 


Bonaparte remélte, hogy Pál itt nem áll meg, és francia-orosz szövetség egyesíti majd 
hivatalosan a kontinenst Anglia ellen. 1800 júliusában felajánlotta a cárnak, hogy 
visszaadja a foglyokat; cseréről nem lehetett szó, mert Oroszországban nem voltak 
francia foglyok. Sprengporten utazott Franciaországba az ügy lebonyolítására. 
Decemberben Bonaparte és Pál egyidejűleg intéztek egymáshoz baráti leveleket. 
Bonaparte felfüggesztette az orosz hajókkal szemben az ellenséges cselekményeket; Pál 
kiutasította XVIII. Lajost. Később, 1801 márciusában Kolicsev azzal a sürgős 
megbízatással érkezett Párizsba, hogy kösse meg a békét és tárgyaljon a szövetségről. 
Pál nagyon az angolok ellen volt hangolva. Elhatározta, hogy expedíciós hadjáratot indít 
Indiába. Egy kozák előőrs útra is kelt a közép-ázsiai sztyeppek felé. Mindez 
természetesen egyáltalán nem jelentette azt, hogy hajlandó lett volna lemondani 
mindazokról az előnyökről, amelyeket már megszerzett, vagy még csak megszerezni 
szándékozott. Rosztopcsin a cár elé terjesztette Európa átrendezésére vonatkozó tervét: 
a török birodalom felosztandó Oroszország és Ausztria között, s az oroszok védnöksége 
alatt nagy kiterjedésű görög államot kell létrehozni. I. Pál változatlanul akarta Máltát is. 
Ezenkívül azt tartotta, hogy a Nápolyi Királyságot ki kell üríteni, és visszaültetni trónjára 
a szardíniai királyt. Ragaszkodott továbbá Németország feletti protektorátusához is. 
Bonaparténak, miután megtagadta Itáliát Ausztriától, holott ezzel biztosíthatta volna a 
békét, nyilván esze ágában sem volt, hogy most Oroszországnak engedje át. Továbbá a 
szultánt sem óhajtotta kiszolgáltatni. De hát hogyan lehetett volna megnyerni 
Oroszországot anélkül, hogy bármit adnának neki? Annál is inkább, minthogy Kolicsev, 
akárcsak később Markov, aki júliusban váltotta fel, nemcsak I. Pált képviselte, hanem 
jellegzetes merevséggel a Franciaország iránt változatlanul igen ellenségesen érző orosz 
arisztokráciát is, és becsületbeli kérdésnek érezte, hogy védelmezze az olasz 
fejedelmeket. Itt tehát választani kellett. Mindamellett Anglia kilátásai nem kevésbé 
veszedelmesen alakultak. 


A semleges liga megalakulása annál súlyosabb csapást jelentett, minthogy 1799-ben 
ipari válság, az 1799. évi rossz termés óta pedig gabonaínség sújtotta az országot. Anglia 
1800-tól 1802-ig majdnem 3,5 millió guarter búzát importált. A Baltikumból érkező 
szállítmányok megszűnése pánikot idézett elő a gabonapiacon, s 1 guarterára 1801. 
április 25-én 151 shillingre szökött fel. 1 font kenyér több mint 5 pennybe, azaz 7 francia 
souba került. A parlament meghozta ugyan az ilyen esetekben hagyományosan szokásos 
intézkedéseket, itt-ott mégis zavargások törtek ki, mert az emberek a spekulációt 
vádolták. Egyébként a gazdák csakugyan szövetkeztek az árak tartására. Fenyegető 
plakátok korbácsolták fel a közvéleményt ilyen feliratokkal: , Kenyeret vagy vért!" E 
jelenségeket a jakobinizmusnak és a francia propagandának tulajdonították. Egyidejűleg 
igen nyugtalanítónak mutatkozott a pénzügyi helyzet: 1801-ben az arany 9, az ezüst 
pedig 17 százalékos felárral forgott a piacon, a Bank aranytartaléka 4,5 millióra süllyedt, 
s ráadásul 1800 és 1801 folyamán összesen 23 300 000 font áramlott át a kontinensre 
(segélyek: 5 600 000, helyőrségek fenntartása: 2 800 000, gabonavásárlás: 14900000). 
1801-ben a font árfolyama Spanyol- országban majdnem 16 százalékkal, Hamburgban 
pedig 13 százalékkal esett. Az arisztokraták és az üzletemberek viszont viszolyogtak a 
jövedelmi adó (income tax) növelésének gondolatától. Ilyen körülmények között 
rohamosan nőtt a béke gondolatának népszerűsége, akárcsak 1797-ben, s Fox ebből 
tőkét kovácsolt magának. Grenville fivére a következőt írta 1800. október 9-én: , Azt 
hiszem, ha tovább tart a kenyérhiány és a szegények ezzel járó nyomorúságos állapota, 
akarva, nem akarva békét kell majd kötnie Franciaországgal." S a Monthly Magazine 
kifejtette, hogy ,mivel nem valósítható meg Franciaország kiéheztetésének emberies és 
dicséretes politikája, talán az lenne a helyes politika, hogy békét kötve meggátoljuk saját 
népünk kiéheztetését." 

Nagyon nehezére esett volna Pitinek és Grenville-nek, hogy erre rászánják magukat, 
de egy belpolitikai incidens megkímélte őket a megaláztatástól. Minthogy az unió 
Írországgal megvalósult, most teljesíteni kellett volna azt a katolikusoknak 
hallgatólagosan tett ígéretet, hogy megszüntetik a 7estet. (az angol közalkalmazottak kötelező 
hűségesküje az anglikán államvallás iránt (1672 és 1828 között) Szeptember 30-án Lough- borough 
kancellár kijelentette, hogy ellenzi ezt a lépést. Az egész protestáns népesség kórusban 
helyeselt, s még a király is így foglalt állást nyilvánosan. A kabinet álláspontja 
megoszlott, és Pitt 1801. február 5 -én lemondott. A király Addingtont nevezte ki a 
helyére, mert arra számított, hogy a középszerű politikus mellett még inkább beleszólhat 
majd az ügyek intézésébe. 


Ekkor az egész hercehurca miatt újra kitört rajta az elmebaj, de gyorsan rendbejött, és 
Pittre hárította a felelősséget betegségéért. Ez utóbbi hajlandónak mutatkozott a 
kormány visszavételére, és arcátlanul kijelentette, hogy amíg III. György él, többé nem 
hozza szóba a katolikus kérdést. Grenville azonban nem volt hajlandó részt venni ebben 
a visszatáncolásban, egyébként pedig Addington sem akarta átadni a helyét. Pittnek 
március 14-én bele kellett törődnie a helyzetbe. Elképzelhető, hogy az adott 
körülmények között nem is bánta annyira. Hawkesbury ugyanis, az új külügyminiszter, 
február 21-én azzal a javaslattal fordult Franciaországhoz, hogy kezdjenek 
béketárgyalásokat. Addington kormánya csak Pitt türelméből létezhetett, ő pedig 
helyeselte ezt a politikát, az amiens-i békét is beleértve. Valahogy úgy fest a dolog, hogy 
elkerülhetetlennek ítélte ugyan, de boldog volt, hogy a felelősséget nem ő viseli érte. 

Hawkesbury és Talleyrand szükségképpen azonnal beleütközött Egyiptom kérdésébe. 
Az angol külügyminiszter nem zárkózott el az elől, hogy beleegyezzék a franciák 
ottmaradásába, sőt, az Egyiptom visszavételére indított expedíciós hadseregnek még 
egy ellenparancsot is küldött (amely későn érkezett ugyan), ezzel szemben meg akarta 
tartani a brit hódítások többségét. Talleyrand pedig kizárólag Indiát volt hajlandó 
átengedni. Az angol ajánlat alapjában véve feltüzelte Bonaparte reményeit: arra 
számított, hogy Oroszország segítségével el tudja majd tiporni vetélytársát. Addington 
pedig, bár csakugyan tárgyalni akart, némileg abban is reménykedett, hogy ha a 
folyamatban levő akciók jól ütnek ki, jobb pozícióból kötheti majd meg a békét. Az 
időhúzás végül is Nagy-Britanniának vált hasznára. 


3. AZ AMIENS-I BÉKE (1802. MÁRCIUS 25.) 

Két, nagyjából egyidejű esemény eloszlatta a kontinentális koalíció ábrándját. Az 
1801. március 24-ére virradó éjszakán meggyilkolták I. Pált. Ez várható volt. Az orosz 
arisztokráciát már amúgy is elkeserítette az uralkodó szangvinikus állhatatlansága, 
amely miatt a tisztségviselők örökös bizonytalanságban éltek, s az Angliával való 
szakítást végképp nem volt hajlandó tudomásul venni, hiszen nem tudta volna kinek 
eladni gabonáját és fáját. Az összeesküvést Panyin és Pahlen szervezte, Sándor tudtával, 
aki bizonyos jelekből ítélve kikötötte, hogy apja életét megkímélik, s a merénylet után 
őszinte fájdalmat mutatott, de hát meglehetősen naivnak bizonyult ebben az esetben. 
Egyik legelső gondja az volt, hogy rendbehozza a dolgokat Angliával. 

Még e hónap 28-án behatolt az Öresundba Parker hajóraja, ahol Nelson szolgált. A 
hajók Koppenhágát bombázták, és alaposan megtépázták a dán flottát. Dánia 
fegyverszünetet kötött, s a cár halálhírének hatása alatt május 28-án a békét is aláírta. 
Svédország ugyanezt tette 18-án, Sándor június 17-én. A semlegesek ligája eltűnt. 
Minthogy csak a télen alakult, még nem okozhatott nagy anyagi veszteségeket 
Angliának, mindazonáltal bizonyos benyomást hagyott maga után, amely nem enyészett 
el azonnal. Bonaparténak most már mindenképpen meg kellett egyeznie Oroszországgal. 
Sándor október 8-án bele is egyezett a béke hivatalos helyreállításába. Elismertette azt a 
pozíciót, amelyet még apja vívott ki, mind a Földközi-tengeren, ahol megtartotta a hét 
jón sziget protektorátusát, és helyőrséget hagyhatott Korfun, mind pedig 
Törökországban, mert Bonaparte elfogadta közvetítőnek a szultánnál. Megegyeztek 
abban is, hogy Nápolyt a franciák Egyiptom kérdésének rendezése után kiürítik, és hogy 
Szardínia királyára a helyzetnek megfelelő tekintettel lesznek. Végül megállapodtak, 
hogy közös megegyezéssel fogják rendezni a német ügyeket. Egy szó mint száz, 
Bonaparte megadta Sándornak mindazt - vagy majdnem mindazt -, amit Páltól elvitatott, 
mégpedig úgy, hogy magán a békeszerződésen kívül semmit sem kapott érte. Ez elég 
nagy kudarc volt. 


Egyiptomban következett a másik. Kléber lépett Bonaparte helyébe azzal a feltett 
szándékkal, hogy rövidesen követi, mihelyt aláírta a kiürítési megállapodást. A Szíriából 
érkezett török hadsereg parancsnoka s az angol Sidney Smith 1800. január 24-én meg is 
állapodott vele El-Arishban, de Keith, az angol hajóraj parancsnoka nem volt hajlandó 
elfogadni a megállapodást. Kléber Heliopolisnál március 20-án megfutamította a 
törököket; sajnos, június 14-én meggyilkolták. Utódának, Menounak, nem volt tekintélye, 
s az sem növelte a presztízsét, hogy áttért az iszlám hitre. Örökösen veszekedett a 
tisztjeivel, és a katonákat kérte fel döntőbírónak. Bonaparte, hogy megmentse a 
hadsereget, utána küldte Ganteaume hajóraját, amely 1801. január 23-án el is indult 
Brest- ből; ekkor még csak kevés ellenséges erővel találkozott volna, de túl sokáig 
vesztegelt Toulonban. Amikor azután március végén továbbindult, az angol expedíciós 
sereg már partra szállt, Így Ganteaume visszahúzódott. Aprilis végén szállt újra tengerre, 
s megpróbálta eljuttatni erősítéseit Tripoliba, amelynek pasája hajlandónak mutatkozott 
a megegyezésre, de az arabok magatartása meghiúsította a vállalkozást. Egyiptom sorsa 
ekkor már eldőlt. Nem sokkal Málta bevétele után Dundas elrendelte, hogy Abercromby 
parancsnoksága alatt szereljenek fel és indítsanak el egy új hadsereget. Ez a haderő 
március 6-án szállt partra, s 21-én Kanoposznál visszaverte Menou támadását. Popham 
hajóraja ellenőrzése alá vonta a Vörös-tengert, s Így a Wellesley által küldött 6000 szipoj 
elérte El-Ouseirt. A 25 ezer főnyi török hadsereg a földszoroson át jutott el a város alá. 
Kairó június 28-án, Alexandria augusztus 30-án kapitulált. 

A semlegesek széthullása és a Portugália elleni próbálkozás kudarca után Bonaparte 
július végén újabb javaslatokat tett; a hadviselők kölcsönösen adják vissza hódításaikat; 
csak Hollandia veszíti el Ceylont, és megnyitja a Jóreménység fokát a nemzetközi 
forgalom előtt. Végeredményben Franciaország elhagyja Egyiptomot, amelynek sorsa 
Bonapartét látszólag cseppet sem nyugtalanította, bár az már nyilvánvalóan elveszett, és 
megőrzi valamennyi kontinentális hódítását. Anglia viszont feladja Máltát, Menorcát, Elba 
szigetét, Trinidadot, a Francia Antillákat és tulajdonképpen Egyiptomot is, csak Ceylont 
tartja meg. Bár Anglia helyzete most már újra sokkal kedvezőbb volt annál, semhogy 
zokszó nélkül viselje el ezt az aránytalanságot, beérte azzal, hogy Trinidadot követelje 
ráadásul. Súlyt helyezett ugyanis arra, hogy kímélje Sándort, s ezért nem volt 
ellenvetése Málta kiürítése ellen. Csakhogy azzal is csak jó pontot szerzett volna 
Sándornál, ha garanciákat követel Nápolyra és Szardíniára vonatkozóan, és ezt mégsem 
tette meg. 


Hawkesbury csak Hollandiát illetően próbált biztosítékokat szerezni, s azt követelte, hogy 
Máltára egy nagyhatalom vezényeljen helyőrséget, amely ezáltal a sziget 
semlegességéért kezességet vállal. Ez kiváló alkalom lett volna Franciaországnak arra, 
hogy Oroszországot javasolja, s ezáltal újra felszítsa annak Angliával való versengését. 
Bonaparte azonban nem törődött ezzel, s amikor jelezte, hogy az angolok vagy aláírják 
az előzetes megállapodásokat, vagy a maga részéről megszakítja a tárgyalásokat, 
Hawkesbury 1801. október 1-én engedett, mégpedig anélkül, hogy akár az orániai 
herceg számára kártalanítást, akár kereskedelmi szerződést követelt volna. 

Az Addington-kormány tehetségtelenségében keresték az okot erre a kapitulációra; 
de ez a magyarázat nem elégséges. Az igazság az, hogy az angol kormány még mindig 
annak a válságnak a hatása alatt állt, amely az év első hónapjaira nyomta rá a bélyegét, 
s amelynek következményei változatlanul érezhetők voltak az országban; a kormány 
mindenáron takarékoskodni akart, s arra számított, hogy a béke újra meghozza a 
virágzást. Az egész országra kiterjedő örömujjongás azt mutatta, hogy ez volt az 
uralkodó közvélemény is. Mindazonáltal a parlamentben meg a sajtóban tiltakozások és 
fenntartások is hangot kaptak. Windham szót emelt e , végzetes szerződés" ellen, 
amelyet az , ország halálos ítéletének" minősített, mondván, hogy csak újabb hódításokat 
tesz lehetővé Bonaparte számára. Addington azt felelte, hogy mivel az adott pillanatban 
lehetetlenség az újabb koalíció, jobb a békével próbálkozni; talán a most már kielégített 
Franciaországnak is érdeke lesz a béke, s ellenkező esetben Anglia úgyis talál majd 
szövetségeseket. Castle- reagh egyik levele arról tanúskodik, hogy ő is osztozott ebben a 
felfogásban, majd pedig Pitt, miután szintén a béke mellett foglalt állást, november 3-án 
meglepő magyarázatot adott: Trinidad értékesebb nyereség, mint Málta, amelyet 
egyébként meg sem lehetett volna tartani, mert az lehetetlenné tette volna a 
békekötést; s a maga részéről Ceylont is többre tartotta a Fokföldnél. Trinidadot cukor- 
termelése tette értékessé a szemében, valamint az, hogy kiváló raktár szerepét 
játszhatta a Spanyol-Amerikába irányuló csempészetben. Jól felismerhetjük itt a 
merkantilista szempontok elsőbbségét a hadicélokban; a brit oligarchia politikájában 
mindig ezek uralkodtak. Anglia számára a béke nem egyszerűen a fegyvernyugvást 
jelentette, hanem esélyt az üzletembereknek. 


A messzebbre látók számára ezek az esélyek hamarosan elég mérsékeltnek 
bizonyultak. Bonaparte hadsereget küldött Santo Domingóba. Januárban elnöke lett az 
vItáliai Köztársasággá" átalakított Cisalpinnak. A végleges szerződés megtárgyalásakor 
nem volt hajlandó azt kereskedelmi szerződéssel kiegészíteni, ezenkívül követelte, hogy 
kapjon gyarmati engedményeket, nyissák meg Indiát a kereskedelem előtt, és 
engedélyezzenek számára támaszpontot a Falkland-szigeteken. Követeléseit 
visszautasították ugyan, de azok elég nagy visszhangot keltettek. Addington ennek 
ellenére ragaszkodott a megkezdett úthoz. Bizonyos, hogy az Amiens-ben folytatódó 
tárgyalások során a brit érdekeken újabb csorbát ejtett a kormánynak és képviselőjének 
tehetetlensége. Cornwallis becsületes ember, jó katona, de nagyon rossz diplomata volt. 
Francia- ország szövetségesei, akik a béke költségeit fizették, s főleg Schimmelpenninck, 
szívesen támogatták volna, ám Bonaparte éppen ezért csak úgy engedte őket részt 
venni a konferencián, ha előbb aláírják az előzetes megállapodásokat. 

A vita főleg Franciaország hódításairól és Máltáról folyt. Bonaparte azt akarta, hogy 
Anglia ismerje el az új köztársaságokat; az bele is egyezett volna, ha Szardínia királya 
"kap valamit". Minthogy nem történt semmi, Anglia elutasította a francia igényt. 
Bonaparte erre kijelentette, hogy Anglia ne panaszkodjék, ha ,kereskedelme szenved 
majd emiatt", s ha ezeknek az államoknak valamelyike csatlakozni fog egy , kontinentális 
nagyhatalomhoz". Baljós prognózis! Máltára vonatkozóan Anglia elfogadta Talleyrand 
erődítmények lerombolását és egy nápolyi helyőrséget küldött a szigetre, várva, hogy a 
helyreállított lovagrend megfelelő erőkről gondoskodhasson. Bonaparte úgy látta, hogy 
elérte, amit akart: elvette a szigetet az angoloktól. Csakhogy az angolok annyi 
engedményt kaptak ezért a lemondásért, hogy maguk sem voltak túlságosan 
elégedetlenek, s nyugodtan nézhettek a jövő elé. 


Cornwallisnak utasításai értelmében két másik ponthoz kellett ragaszkodnia: a franciák 
mondjanak le Tobagóról a francia hadifoglyok eltartása fejében, s követelni kell az orániai 
herceg számára a kártalanítást. Bonaparte egyetlen talpalatnyi francia földet sem volt 
hajlandó átengedni, ami pedig a , Nassauiakat" illeti, kijelentette, hogy majd Berlinben 
tárgyalnak a nekik juttatandó kártalanításról. Kiderült, hogy a trónörökös herceg az első 
konzul nagy csodálója, kész vele közvetlenül megállapodni, s el is hagyta Angliát. 
Cornwallis erre saját felelősségére 1802. március 25-én aláírta a szerződést. 

Angliában a közvélemény kissé lehűlt ugyan, de még mindig elégedett maradt, s a 
kíváncsi szigetlakok nagy számban utaztak Franciaországba, hogy szemügyre vegyék azt 
az országot, ahol olyan nagy események játszódtak le, s amelynek egy ilyen érdekes 
személyiség lett az ura. Politikai körökben sokasodtak a kritikák; a parlament azonban 
ezúttal még követte a kormányt. 

Bonaparte, mint a nemzet vezére, az amiens-i béke aláírásával pályájának csúcsára 
érkezett: Európa letette előtte a fegyvert, elismerve országának a természetes 
határokhoz való jogát. Hatalomvágya azonban, amely nem ismert féket, mihelyt 
valamilyen alkalom kínálkozott a számára, meggátolta abban, hogy beérje ezzel az 
eredménnyel; pedig Franciaország, ha a maga ura, megtehette volna ezt, ha csak 
hagyományára, valóságos érdekeire hallgat. Egyáltalán nem lett volna veszve semmi, ha 
Bonaparte tartózkodott volna attól, hogy Angliát a tengeren és a gyarmatokon 
nyugtalanítsa, ha hajlandó lett volna megnyitni előtte a francia piacot, ha a 
Franciaországgal szomszédos országokban beérte volna azzal a befolyással, amelyet 
hatalma lehetővé tett a számára, s amelyet a határok biztonságának érdekei előírtak. De 
az amiens-i békeszerződést még alá sem írták, amikor már világosan látható volt, hogy 
nem így gondolkodik. 


4. ACSATLÓS ÁLLAMOK ÁTSZERVEZÉSE 

Tény és való, hogy Franciaország nem hagyhatta magára a határai mentén fekvő és 
általa megszállva tartott államokat, amíg nem lehetett biztos abban, hogy képesek 
kormányozni és megvédeni magukat. Márpedig éppen az általa bevezetett politikai és 
társadalmi változások után ezeknek az államoknak meglehetősen nehezükre esett, hogy 
saját erejükből lábra álljanak. Mind Hollandiában, mind a Cisalpinban, ahol Melzi követői, 
az , olonisták", vagyis a milánóiak, örökösen civakodtak Aldini táborával, az , oltrepada- 
nikkal", vagyis az emiliaiakkal, főleg pedig Svájcban, ahol a kantonok szenvedélyesen 
féltették autonómiájukat, a centralisták és a föderalisták még csak a kormányzati 
alapelvekben sem tudtak megegyezni. 

Még sokkal súlyosabbnak mutatkozott a társadalmi konfliktus. A jakobinus 
demokraták erősen mozgolódtak; klubjaikban élénk agitáció folyt, s ahol csak lehetett, 
borsot törtek a nemesek és a papok orra alá; minthogy kisebbséget alkottak, ők voltak a 
franciák legjobb barátai, ők hívták be a franciákat, s mindenben készek voltak 
engedelmeskedni akaratuknak. A burzsoák, mint Schimmelpenninck Hollandiában, USsteri 
és Rengger Svájcban, Corvetto Genovában, meg az átállt nemesek, például Melzi d"Eril a 
Cisalpinban, több-kevesebb határozottsággal támogatták az egységet és az új társadalmi 
rendet; minthogy azonban ellenségei voltak a demokráciának, azt szerették volna, ha a 
vezető szerepet ugyanúgy a tehetős vezető rétegeknek biztosítják, mint a konzuli 
Francia- országban; ugyanakkor viszont nem értettek mindig egyet azzal, főleg Svájcban, 
hogy elfogadják a VIII. év alkotmányát, mert az megszüntette a választási rendszer 
normális működését. Maguk is szükségét érezték annak, hogy Franciaországra 
támaszkodjanak, de kevésbé tanúsítottak iránta engedelmességet; Hollandiában és 
Svájcban követelték Franciaországtól hazájuk integritásának megőrzését; mindenütt a 
francia csapatok távozását s a függetlenséget kívánták. Ami az arisztokratákat illeti, ők 
Franciaország vereségét kívánták, hogy visszaállíthassák a régi rendszert; ennek 
érdekében gátlás nélkül kiszolgáltatták volna országukat más idegen hatalmaknak; 
minthogy azonban most éppen a franciák voltak ott, ez kapóra jött nekik, hogy a hazafiak 
szerepében tetszelegjenek; ezek a kilátások azonban még messze voltak, s valahányszor 
Bonaparte rájuk reccsentett, behúzták a nyakukat. 


A pártharcokhoz még költségvetési nehézségek is járultak, s ez végképp lehetetlenné 
tette a kormányzat nyugodt, normális működését. A haditerhek és a megszállás hónapok 
alatt tönkretették ezeknek az országoknak a pénzügyi helyzetét, és szétzilálták a 
gazdasági életet. A Cisalpin Köztársaság 4 millió lakosával 3 3 milliót fizetett a francia 
csapatoknak, s ezenkívül még természetbeni szolgáltatásokat is juttatott nekik, 
amelyeknek az értékét 160 millióra becsülték; ezenfelül azonban a katonák teljesen 
ötletszerűen róttak ki még külön sarcokat is, s a tábornokok, különösen Murat, rendkívül 
szigorúan bántak a hatóságokkal. A civilek, például Hollandiában Sémonville, semmivel 
sem voltak önzetlenebbek. Valamennyien beavatkoztak a helyi politikába, és hol az 
egyik, hol a másik pártot támogatták. Így azután mindegyik fél minduntalan 
Bonapartéhoz fordult, vagy azért, hogy szervezze át belátása szerint az államot, vagy 
azért, hogy enyhítse a terheket, és szolgáltasson igazságot a saját alárendeltjeivel 
szemben. Ily módon a viaskodó pártok között ugyanolyan szabad kezet kapott, mint 
otthon, Franciaországban: megvetette a demokratákat, bizalmatlan volt a mérsékeltek 
iránt, akik túlságosan függetlenek voltak Francia- országgal szemben, és nem akarta 
visszaállítani az arisztokraták uralmát sem. Mindaddig, amíg meg nem kötötte a 
konkordátumot a pápával, aki még mindig reménykedett abban, hogy visszaszerzi a 
legációkat, s amíg folyt a háború Angliával, Bonaparte aránylag tartózkodó volt ezeknek 
az államoknak az ügyeiben, s erre nem is fizetett rá: minél rosszabbul mentek ott a 
dolgok, annál könnyebbnek bizonyult az ő dolga, s amíg csapatai ott voltak, ezeknek 
eltartása úgysem került neki semmibe. Mihelyt azonban a felek aláírták a tengeri békével 
kapcsolatos előzetes megállapodásokat, a változás jelei kezdtek mutatkozni. 


Hollandiában, ahol bizonyos engedetlenség ütötte fel a fejét, Sémonville, a 
direktóriummal egyetértésben, olyan alkotmányt készített elő, amely megbízható 
emberek kezébe teszi le a hatalmat, majd népszavazás alá akarta bocsátani ezt a 
tervezetet. A tanácsok semmisnek nyilvánították ezeket a törvénytelen döntéseket; 
Augeeau erre szétkergette a tanácsokat. A népszavazáson a tervezet többséget kapott, 
de oly módon, hogy a szavazástól való tartózkodást igennek minősítették. 1801. 
október 6-án kihirdették az új alkotmányt. Ennek értelmében Staats-bewindet hoztak létre, 
azaz régenstanácsot, amely törvénykezdeményezési joggal és végrehajtó hatalommal 
rendelkezett, beleértve a tisztviselők kinevezését is; mellette pedig egy 
harmadrészenként s kétfokozatú választásokkal megújítandó törvényhozó testületet. A 
valóságban a direktórium a tizenkét régens közül közvetlenül nevezett ki hetet, a többi 
ötöt pedig ez a hét kooptálta; ezenkívül a direktórium szemelte ki a törvényhozókat is. Az 
új kormány, Bonaparte kívánságának megfelelően, a pártok összeolvasztására 
törekedett, csak éppen a demokratákat rekesztették ki, s minden fontos tisztséget a 
tehetős, előkelő rétegek kaptak. 

Itáliában, ahol Bonaparte maga akart kormányozni, kissé tovább tartott a dolog. A 
Cisalpin Köztársaság 1801 júliusában deputációt küldött hozzá, amely elpanaszolta az 
elviselhetetlen helyzetet. Októberben megállapodtak abban, hogy Lyonba tanácskozást 
hívnak össze, amely új rendszert állít fel. A tanácskozáson részint a kormány által kijelölt 
jogászok, a hadsereg és a nemzetőrség küldöttei vettek részt, részint pedig a 
törvényszékek, a kereskedelmi kamarák, az egyetemek, a megyei és a községi 
hatóságok képviselői; a küldöttek kiválasztása egyébként Murat figyelő szeme előtt folyt. 
December 29-én 442 küldött ült össze Lyonban. Talleyrand, aki előző este érkezett, 
tartományok szerint csoportosította őket szekciókba, hogy megvizsgálják az 
alkotmánytervezetet, és összeállítsák azokat a , bizalmi listákat", amelyekről az új 
embereket majd kiválogatják: a partikularista versengésekbe nem avatkozott bele, hogy 
Bonaparténak tartsa fenn a döntőbíráskodást. Bonaparte 1802. január 11-én jelent 
meg, személyesen nézett utána a dolgoknak, mint mindig, és mindenben maga 
intézkedett. Józsefet akarta elnöknek; ez a fontos személyiség azonban visszautasította 
az ajánlatot, mert nem kapta meg Piemontét ráadásul. 21-én a választással megbízott 
bizottság Melzit és Aldinit jelölte ki, de mindketten kibújtak a megbízatás alól. 


Erre 24-én Bonapartét kérték fel, hogy vállalja el a köztársasági elnök tisztjét, ő el is 
fogadta, s Melzit vette maga mellé alelnöknek. 26-án az , Itáliai Köztársaság" nevet 
adományozta a Cisalpinnak, amivel nagy reményeket keltett. Február 9-ére tűzték ki az 
új kormány beiktatását. A végrehajtó hatalom ugyanolyan kiváltságokkal rendelkezett, 
mint Párizsban, egy államtitkár és miniszterek álltak rendelkezésére. Ezenkívül maga 
választotta ki a törvényhozó tanács tagjait, a három választási kollégium által benyújtott 
jelöltek közül. Ezúttal természetesen maga Bonaparte alakította meg a tanácsot és a 
kollégiumokat. Végül az Itáliai Köztársaság egy újfajta intézményt is kapott, az , állami 
konzul- tát". Ez az elmozdíthatatlan testület a külügyeket és az állambiztonsági ügyeket 
intézte. Genovában Saliceti 1801 októberében összetákolt egy alkotmányt, s azt 1802 
júniusában hirdették ki. Bonaparte nevezte ki a szenátust és a dózsét, azaz a végrehajtó 
hatalmat; a ,konzulta", amelyet három kollégiumnak kellett volna megválasztania, létre 
sem jött. Lucca december 28-án hasonló szervezetet kapott. 

A Helvét Köztársaság története mozgalmasabb volt. Laharpe 1799 novemberében 
államcsínyt javasolt kollégáinak, de azok nem értettek vele egyet, ezzel szemben 
értesítették a tanácsokat, s azok válaszul 1800. január 7-én feloszlatták a direktóriumot, 
s egy Dolder vezetése alatt álló végrehajtó bizottságot állítottak a helyébe. Ez a bizottság 
azután maga is összeakasztotta a tengelyt a tanácsokkal, és Bonapartét hívta segítségül. 
Augusztus 7-én a tanácsok szuronyok felügyelete alatt, egy, a saját soraikból választott 
ideiglenes kormányt megbíztak azzal, hogy készítsen elő új alkotmányt. A kormány tagjai 
centralisták voltak, elsősorban az egész ügyet kirobbantó tehetősek vezető szerepének 
hívei. A jakobinusokkal szemben az arisztokratákra igyekeztek támaszkodni, 
felfüggesztették a dézsmát és a hűbéri jogokat megszüntető törvényt, majd hatályon 
kívül helyezték, fenntartva a megváltás jogát, de ez a parasztokat terhelte. 1801 
januárjában előterjesztettek egy még mindig erősen centralista tervezetet, amely az 
alkotmányos testületeknél bevezette a kooptálást. Minthogy makacsul követelték Valais 
kantont és a bázeli püspökséget, Reinhard, Franciaország képviselője, azt ajánlotta, hogy 
robbantsanak ki új forradalmat az arisztokratákra támaszkodva. 


Bonaparte ehhez nem járult hozzá; beérte azzal, hogy elvetette a tervezetet, és 1801. 
április 29-én egy másikkal állt elő, amelyet , malmaisoni aktának" neveztek el. Ez volt a 
mediatizálási akta első vázlata. Bonaparte úgy ítélte, hogy a föderalizmusnak túlságosan 
mélyek a gyökerei, semhogy ne kellene visszaadni a kantonoknak szuverenitásuk nagy 
részét. Egyébként az is lehetséges, hogy mivel Svájc kiürítésére készült - hogy így 
hasznot húzzon majd az ország semlegességéből -, nem ragaszkodott az egységhez, 
hiszen ez túlságosan megerősítette volna Svájcot. A tizenhét kanton nagyarányú 
autonómiára tett szert, s lehetőséget kapott még saját alkotmányra is azzal a feltétellel, 
hogy cenzusos választójogot vezetnek be. A szövetségi diéta huszonöt tagú szenátust 
választott, amely a saját soraiból két landammant jelölt ki. Az egyik a szenátus elnöke 
lett, a másiknak az volt a funkciója, hogy négy másik szenátorral együtt egy, a 
végrehajtó hatalmat birtokló öttagú tanácsot képezzen. A szövetségi hatalomnak is 
kiterjedt jogköre maradt, például szövetségi szinten jelölték ki a kantonok statthaltereit. 

Ez a megoldás senkit sem elégített ki. A centralisták többséget szereztek a diétában, 
kizárták a szenátusból a föderalistákat (akik erre külön testületet hoztak létre), 
bejelentették, hogy nem hajlandók alkalmazni a malmaisoni aktát, megszavaztak egy új 
alkotmányt, a tetejébe pedig még ki is hívták maguk ellen Bonapartét azzal, hogy 
beengedték soraikba a valais-i küldötteket. Verninac, a francia ügynök, valamint Choin 
de Montchoisy tábornok október 28-án feloszlatottnak nyilvánította a diétát, s egy új 
ideiglenes kormányt alakítottak, élén Redinggel, az arisztokrata tábor vezéralakjával. 
Reding megtisztogatta a közigazgatást, betiltotta a sajtót, amnesztiát adott az 
emigránsoknak, törölte a földadót, és visszaállította a kolostorokat. Bonaparte nem volt 
hajlandó elismerni Redinget, s követelte, hogy adjon helyet a mérsékelteknek is, ami 
viszályt szított a tanácsban. Reding Párizsba utazott, de nem ért el semmit, s 1802. 
február 26-án saját szakállára új alkotmányt proklamált. Verninac a húsvéti ünnepek alatt 
kihasználta távollétét arra, hogy ellenfeleivel hatálytalaníttassa az alkotmányt: a 
tehetősekből gyűlést hívtak össze, amely végre jóváhagyta a malmaisoni aktát 1802. 
május 29-én, és Doldert nevezte ki landamman-nak. Valais önálló köztársasággá alakult, a 
Dappes völgyét pedig átengedték Franciaországnak. 

Teljesen nyilvánvaló az összefüggés a franciaországi fejlődés és a csatlós 
országokban végbement átalakulások között. A VIII. év alkotmánya mindenütt bátorította 
a tehetőseket, hogy ugyanazokkal az eljárásokkal megszerezzék maguknak a hatalmat. 
Mindenütt megerősödött a végrehajtó hatalom, mert ez ígérte azt, hogy stabilitás és rend 
lesz. Bonaparte mindenütt azt követelte, hogy távolítsák el a demokratákat, s 
engeszteljék ki a mérsékelteket és a jó- akaratú arisztokratákat. Itáliában azonban, ahol 
nem annyira döntőbírónak, mint inkább az ország urának tekintette magát, nyíltan 
mutatta ki titkos rokonszenveit, amelyeknek sohasem mert volna érvényt szerezni 
Franciaországban, még kevésbé Hollandiában és Svájcban; itt a jövőre nézve valódi 
választások távlatát tartotta nyitva. Az itáliai alkotmányokban a választói kollégiumok 
alapja egyáltalán nem szavazás volt, még csak cenzusos szavazás sem: ezek közönséges 
szakmai csoportosulások voltak. Az első testület bizonyos számú földbirtokosból 
(possidenti) állt, a második kereskedőkből és gyárosokból (commercianti), a harmadik a 
szabad- foglalkozásúakból (dotti). Az első kettő kooptáció útján tartotta fenn létszámát; a 
harmadik, amely nyilvánvalóan gyanús volt annyiban, hogy , ideológia" juthat benne 
érvényre, csak azt tehette, hogy bemutatja jelöltjeit a kormánynak. Ezt már csak egy 
lépés választotta el a tökéletes állapottól: már csak az hiányzott, hogy egyszerűen az 
államfő nevezze ki a kollégiumok tagjait. 

A Franciaországgal szomszédos államok átszervezése önmagában véve semmiféle 
nyugtalanító elemet nem tartalmazott Európa számára. Ellenkezőleg, fennállt a remény, 
hogy Franciaország, miután képessé tette őket arra, hogy magukat kormányozzák, 
visszahívja csapatait, és visszaadja nekik függetlenségüket, amelyet a lunéville-i 
szerződésben ígért, ha nem is a legkonkrétabb és legegyértelműbb szövegezéssel. 
Bonaparte 1802 júniusában csakugyan elrendelte Svájc kiürítését; egyben beleegyezett 
abba, hogy csökkentsék a Hollandiában állomásozó csapatok létszámát, miután az 
orániai herceg május 24-én lemondott jogairól annak fejében, hogy a németországi 
Fuldát és Corveyt átengedik fiának. Bonaparte aktusa mindenesetre a közeli kiürítés 
ígéretének látszhatott. Melzi is remélte, hogy előbb-utóbb a Cisalpint is kiürítik: 
végeredményben Bonaparte köztársasági elnökségéről kiderülhetett, hogy csak 
átmeneti. A mi szemünkben ezek ma már merő illúzióknak látszanak. De ezek nélkül az 
illúziók nélkül Addington és Pitt kísérletének nem lett volna létjogosultsága. 


Harmadik fejezet 


Bonaparte örökös konzul 


A győzelem és a béke nemzeti hőst csinált Bonapartéból. Ezt arra használta ki, hogy 
tovább növelje hatalmát, és folytassa saját személyes politikáját. Az ország követte 
ugyan, mert elégedett volt az eredményekkel, de nem minden aggodalom és 
nyugtalanság nélkül szemlélte a diktatúra fokozódását akkor, amikor a béke eredetileg a 
szabadsághoz való visszatérés zálogának látszott. Mindenesetre tény, hogy a 
szembeszegülés esetei sokasodtak, és Bonaparte az ellenállást mindig csak újabb 
erőszakos cselekményekkel törhette le. 

1. A IX. EV VÁLSÁGA 

Amikor Bonaparte elindult Itáliába, a nemzetet szorongás fogta el. A vereség idegen 
csapatok betörését hozhatja magával, de mindenképpen újabb zavarokat és bajokat fog 
okozni, annál is inkább, minthogy a VII. évi betakarítás óta ismét drága volt a kenyér. 
Toulouse-ban egy lázadás alkalmával a tömeg maximálta a gabonaárakat. A párizsi 
tőzsdén bessz uralkodott. A Marengónál aratott győzelem híre mintegy varázsütésre 
felvillanyozta a közvéleményt, és óriásira növelte a győztes férfi alakját. Bonaparte 
egyébként a maga részéről is gondosan megtett ennek érdekében minden 
óvintézkedést, mert ismerte a sajtó hatalmát, és volt érzéke az újságíráshoz. 
Gondolkodásában a gőg és a becsvágy észrevétlenül színezte át az igazságot, hogy 
legendává változtassa. Megjelentette A tartalék sereg közlönye (Bulletin de Tarmée de 
réserve) című lapot, amely a Moniteur-ral és a többé-kevésbé félhivatalos többi újsággal 
karöltve az egész hadjáratot az ő dicsőségére festette át. Hohenlinden túl későn 
érkezett, hogy gyengítse presztízsét, de Bonaparte természetesen maga is gondoskodott 
arról, hogy elfojtsa az esemény visszhangját. Ha az emberek megtudták volna az 
igazságot Marengóról, dicsfénye még nagyobb fénnyel ragyogott volna; a szerencse még 
jobban megszédíti az embereket, mint a zseni, és babonás tiszteletet kelt bennük. Az, aki 
két ízben is csodával határos módon menekült meg az angol cirkálóktól, semmivel sem 
kisebbedett volna, ha kitudódik a marengói kockajáték. 


Ő azonban, amikor értesült, hogy mit beszélnek, és milyen hálókat szövögetnek a 
távollétében, sietve visszaindult Párizsba, és július 2-án érkezett meg. , Megtört szívvel" 
érkezett, tele keserű haraggal környezete iránt, ellenséges bizalmatlansággal a 
tábornokok iránt, akik már az utódlásáról beszéltek, egyben pedig most, erőfeszítése és 
a veszély elmúltával, amikor teljes nagyságában ismerte fel a kaland tragikumát és azt, 
hogy belebukhatott volna, valamilyen romantikus búskomorság is elfogta. Az ilyen 
gondolatok azonban csak még elszántabbá tették, és megkeményítették az akaratát. 
Késlekedés nélkül kiaknázta ellenségeinek zavarát. 

A royalisták tábora pillanatok alatt széthullott. Felkelési előkészületeikből csak 
rablóbandák maradtak. Wickham visszautazott hazájába, az augsburgi ügynökség pedig 
szétszóródott. Bayreuth- ban próbált újjászerveződni, de itt Fouché elérte, hogy a porosz 
rendőrség bebörtönözze tagjait. Anglia beszüntette a Condé-féle hadsereg fizetését, 
amely előzőleg a szolgálatába állt, és szélnek eresztette tagjait. Bonaparte végül 1800. 
szeptember 7-én válaszolt XVIII. Lajosnak: , Nem kívánhat visszatérni Franciaországba; 
százezer holttesten át vezetne az útja." 

A Mitauból elűzött király Varsóban húzódott meg, majd innen később Angliába ment. 
A hidak fel voltak égetve. 

A köztársaságiak is megértették, hogy a győzelem , az ő láncaikat kovácsolja". Bonaparte 
környezetében sokan azok közül, akik halálára vagy bukására számítottak, most csak 
annál hevesebben kezdték bizonygatni neki, hogy hatalmát úgy stabilizálhatná igazán, 
ha visszaállítaná a maga javára a monarchiát és a trónöröklést. A leghangosabban 
Roederer szónokolt, meg a fevillant-ok, akik csatlakoztak ugyan a köztársasághoz, de 
lelkűk mélyén monarchisták maradtak. Talleyrand természetesen támogatta őket. Mint 
rendesen, a mértéket nem ismerő Lucien is buzgólkodott: megjelentetett egy röpiratot: 
Párhuzam Caesar, Cromwell és Bonaparte között, amelyet valószínűleg Fontanes írt. Amióta 
Fontanes visszatért Franciaországba, s az első konzul nyomban megbízta, hogy írja meg 
Washington dicséretét, csillaga felmenőben volt, arról nem is beszélve, hogy Eliza 
Bonaparte szeretője lett. Ezek a manőverek mindazonáltal ellenállásba ütköztek, és 
Fouchét - annak ellenére, hogy az égvilágon mindenkivel kapcsolatot tartott, és még a 
faubourg Saint-Germainen is becsben állt bizonyos, diszkréten teljesített személyes 
szolgálatai miatt - egy baloldali pártütés vezérének tartották. Ez nem volt teljesen 
alaptalan. A szkeptikus és az emberekről semmiféle illúziót nem tápláló Fouché 
elsősorban saját magára gondolt, szenvedélyesen szerette a pénzt és a hatalmat. De 
még mindig többet őrzött meg a múltjából, mint azt az ember gondolná: elsősorban 
egyszerű és családias életmódját, hideg energiáját és határozottságát, vonzódását a 
terrorista represszió módszeréhez, amelyet most természetesen bölcs korlátok között s 
jelenlegi rendőri funkcióihoz idomítva alkalmazott; ezenfelül azt az őszinte vágyat, hogy 
amit csak lehet, megmentsen a forradalomból, és meggátolja az arisztokráciát a hatalom 
visszaszerzésében; végül is legfőképpen a flegmatikus külső alá rejtett heves 
vérmérsékletet, amely áskálódó szokásokat kölcsönzött neki, beszédstílusának pedig 
maró gúnyt adott. Ráadásul nosztalgiával gondolt vissza arra az időre, amikor mint 
vidékre kiküldött konventi képviselő, maga is parancsolhatott a szuverén nép nevében. 
Bonaparte tisztelte tehetségét, és félt is tőle: úgy érezte, bármikor készen áll arra, hogy 
egyenrangú félként lépjen fel vele szemben. Fouché 1804-ig ellenezte a monarchikus 
terveket. Az első konzul közvetlen környezetében is támogatásra talált, mert Jozefin, 
nem lévén gyermeke, attól félt, hogy az örökletesség bevezetése után Bonaparte el fog 
válni tőle. Bonaparténak a maga részéről nem volt mit dicsekednie telhetetlen klánjával, 
tudta, ha arra kényszerül, hogy fivérei közül válasszon örököst; iszonyú vihar törne ki. 
Ezenkívül azt sem szerette, ha meg van kötve a keze, s egyelőre korainak érezte a 
monarchia témáját: még nem kötött békét, az ország átszervezése még nem fejeződött 
be, s végül a tanácsok sem voltak megszelídítve. Lucien kegyvesztett lett: Chaptalnak 
adta át a belügyminiszteri széket, és követi megbízást kapott. 


Ettől függetlenül Bonaparte leste az alkalmat hatalma növelésére; ezt az alkalmat az 
összeesküvések szolgáltatták. Ez is Marengo egyik következménye volt: minthogy a 
jakobinusok és a royalisták egyaránt elvesztették minden reményüket, mindkét táborban 
akadtak kétségbeesettek, akik most merénylettel próbálkoztak. A VIII. év utolsó napjaitól 
kezdve egymás után három jakobinus összeesküvést lepleztek le: három embert 
tartóztattak le szeptember 14-én; október 10-én őrizetbe vették Arénát, Topino-Lebrunt 
és két másikat; végül november 8-án Chevalier-t és állítólagos cinkosát. Problematikus, 
hogy ezek az összeesküvések mennyire voltak valóságosak. Ugy fest a dolog, hogy a 
másodikat Fouché tudta nélkül leplezték le; ő emiatt fenyegetve érezte a pozícióját, s 
nagy lármát csapott a harmadik körül. A kormány proskripciós tervezetet készült kiadni a 
jakobinusok ellen, amikor a royalisták is megjelentek a színen, és megkönnyítették a 
kormány akcióját. Cadoudal júliusban néhány chouant küldött Bretagne-ból, hogy 
szítsanak mozgalmat Párizsban. A rendőrség nyomukban volt, de csak egy bizonyos 
Margadel lovagot tudott elcsípni, akit agyon is lőttek. Saint-Réjant-nak, Limoélannak és 
Carbonnak sikerült pokolgépet fabrikálnia, amelyet december 24-én este a Saint-Nicaise 
utcában, Bonaparténak az Operához vezető útvonalán robbantottak fel. Huszonkét 
ember meghalt, ötvenhatan megsebesültek, de az első konzul sértetlen maradt. A 
közvélemény akkori hangulatában természetesen mindenki csak egyet üvöltött: , Ez a 
jakobinusok műve!" Ugy látszik, hogy Bonaparte, aki már eléggé a trón közelében volt 
ahhoz, hogy gyűlölje ezeket a királygyilkosokat, szintén elhitte: 25-én, amikor az 
alkotmányos testületek küldöttségei felkeresték, hogy üdvözöljék szerencsés 
megmenekülése alkalmából, vad kirohanásokba bocsátkozott azok ellen, , akik 
megbecstelenítették a köztársaságot, és beszennyezték a szabadság ügyét mindenféle 
túlkapással, különösen azzal, hogy részt vettek a szeptemberi napokban és más hasonló 
cselekedetekben". , Vérnek kell folynia" - jelentette ki 26-án az Államtanácsban. 1801. 
január 13-án, 20-án és 31-én csakugyan agyonlőtték vagy lefejezték a már előzőleg vád 
alá helyezett jakobinusokat. 


Az akció lényege azonban az volt, hogy az ettől kezdve tömegesen letartóztatottakat 
ítélet nélkül deportálni kezdték. Igaz, hogy Fouché már a legelső napokban az , angol 
aranyat" hibáztatta, és nyomában volt a bűnösöknek. Limoélannak, akit a jezsuita 
Cloriviére és Champion de Cicé nővére rejtett el, sikerült megmenekülnie, és később 
mintaszerű pappá vált. Carbont azonban január 8-án, Saint-Réjant-t pedig 28-án 
letartóztatták. Csakhogy már késő volt; amellett Bonapartét úgysem lehetett volna 
eltéríteni céljától. Az Államtanács nem volt hajlandó állást foglalni, mondván, hogy 
"kormányzati aktusról" van szó. Január 5-én elfogadtatták a szenátussal a proskripciót, 
mint , alkotmányvédelmi intézkedést". A százharminc deportált között ott volt Choudieu 
és két egykori képviselő, Talot és Destrem, akiknek Bonaparte nem bocsátotta meg, 
hogy hevesen tiltakoztak brumaire 19-én; azonkívül volt közöttük néhány neves 
forradalmár: Fournier, ,az amerikai", Rossignol, Lepeletier. Fouchénak sikerült időt 
nyernie és megmentenie mint- egy egyharmadukat. Huszonhatot közülük csak 1804-ben 
vittek Guyanába. 1801-ben hatvannyolcat indítottak útnak a Seychelles- szigetekre. A 
deportáltaknak több mint a fele száműzetésben halt meg. Ezenkívül sok más 
köztársaságit rendőri felügyelet alá helyeztek. Fouché ezzel párhuzamosan vagy száz 
royalistát is letartóztatott, akiket ítélet nélkül bebörtönzött vagy internált. Most már le 
lehetett folytatni Carbon és Saint-Réjant perét. Aprilis 21-én fejezték le őket. Ilyenformán 
a bonapartista terror ismét egyszerre csapott le balra és jobbra. , Az osztó igazságnak ez 
az egyetlen fajtája, amelytől sohasem távolodott el - írta Mme de Staül. - így barátaivá 
tette azokat, akiknek a gyűlöletét kiszolgálta." Ezúttal azonban a baloldalt sokkal 
súlyosabb csapás érte: azt mondhatjuk, hogy megsemmisült. Az akció azonban nemcsak 
a jakobinusokat érintette. A tanácsokat nem szólították fel a rendkívüli állapot 
megszavazására, mert nem voltak egészen biztosak benne, hogy elfogadnák. Bonaparte 
december 26-án nyíltan meg is fenyegette őket: 


"A metafizikusok azok az emberek, akiknek minden bajunkat köszönhetjük." Ezután a 
szenátushoz fordult, amely az , alkotmány védelmezőjének" minőségében arra ébredt, 
hogy hallgatólagosan jogot kapott az alkotmány megsértésére, sőt módosítására. 
Ilyenformán a IX. év nivőse 13-án (1801. január 5-én) hozott törvény volt az első azok 
közül a , szenátusi határozatok" közül, amelyek lehetővé tették Bonaparténak, hogy a 
törvényhozó testületek kikapcsolásával hozzon törvényeket, s hogy a maga javára 
revideálja a VIII. év alkotmányát, amely nem szabályozta az alkotmánymódosítási 
eljárást. 1800 novemberétől Bonaparte, a jakobinusok proskripciójával egyidejűleg más 
megtorló intézkedéseket is tervezett, amelyek kevésbé ismertek ugyan, mégis sokkal 
nagyobb hatással voltak az ország általános helyzetére. A couan-lázadások és a 
rablóbandák egyidejű felszámolásáról van szó. A monarchista mozgalom szervezője, 
Cadoudal Bretagne vidékein bujkált; állandóan a nyomában voltak, de sohasem sikerült 
elfogni, Fouchénak Bourmont közvetítésével sikerült megvesztegetnie bizonyos 
egyéneket, akik bekapcsolódva a mozgalomba vállalták, hogy vagy megölik, vagy 
kiszolgáltatják Cadoudalt. A royalistáknak azonban rendkívül aktív ellenrendőrségük volt, 
amelynek még a minisztériumokban is ott voltak a csápjai. Cadoudalnak sikerült 
lefülelnie Becdeliévre-t és Duchatellier-t, s kivégeztette őket. A másodikat állítólag maga 
az ille-et-vilaine-i prefektus, Borié leplezte le. A chouanok sikerei kétségbe ejtették 
Bonapartét. Szeptember 23-án Clément de Ris-t, Indre-et-Loire egykori közigazgatási 
vezetőjét, szenátort, aki a nemzeti javak jelentős részére tette rá a kezét, elrabolták 
azay-sur- cheri kastélyából; november 19-én Audreint, Finistére püspökét meggyilkolták. 
A bandák megtámadták a kincstár pénzét szállító konvojokat, és kifosztották őket. A 
kormány, akárcsak a VIII. évben, nagy erőket mozgósított. A IX. év floréal 18-án (1801. 
május 8-án) Bernadotte parancsnoksága alatt három hadoszlop indult útnak katonai 
bíróságok kíséretében, A tisztogatás igen gyorsan haladt. Az év végén Cadoudal Angliába 
menekült. Itt-ott azért még maradtak chouan-ok. Ezek, eltekintve néhány meggyőződéses 
embertől, jobbára társadalmon kívüli elemek voltak, akik a zavargást egyszerűen 
foglalkozásnak tekintették. 

Bandák nagyjából mindenütt voltak, függetlenül attól, hogy zászlajukra írták-e a 
vallást és a királyt, nemcsak a hegyvidékeken, mint az Alpokban és az Appenninekben a 
barbet-k, hanem a gazdag vidékeken is, például Nord-ban és Beauce-ban. Általában 
,.fűtőknek" nevezték őket, mert áldozataikat tűz fölött sütögették, hogy odaadják a 
pénzüket. Ez nem volt újdonság; a falusi lakosság körében igen sok volt a napszámos, aki 
az év egy részében nem talált munkát, és az olyan paraszt, aki nem tudott megélni 
földjéből, főleg a rossz esztendőkben; így azután állandóan hemzsegtek a koldusok meg 
a csavargók, s egy részük elkerülhetetlenül törvényen kívülivé vált. Ezt a sebet 
borzasztóan elmérgesítették a zavargások és a háború, hiszen szétzilálták a gazdasági 
életet, és dezorganizálták a vidéki rendőrséget. A paraszt a biztonságot a városlakónál is 
nagyobb becsben tartja, mert jobban ki van szolgáltatva. Minthogy a biztonság a kitartó 
és gyümölcsöző munka elsődleges feltétele, megteremtésénél mi sem lehetett 
hasznosabb a nemzetnek, s így semmi sem öregbíthette jobban Bonaparte hírnevét, 
akárcsak annak idején IV. Hernrikét és XIV. Lajosét. 

A nehézség nemcsak az volt, hogy elfogják a banditákat: ezt meg lehetett oldani 
azzal, hogy katonai alakulatokat vezényelnek a csendőrség megerősítésére. Azt is el 
kellett érni, hogy elítéljék őket. Az esküdtek és a tanúk azonban reszkettek a 
megtorlástól, ezért a tanúk hallgattak, az esküdtek pedig felmentették a vádlottakat. A 
VIII. évben már jó néhány vétséget a büntetőbíróságok hatáskörébe tettek át, ezenkívül 
pedig a prefektusnak beleszólási jogot adtak a békebírák esküdtjeinek kiválasztásába. Az 
eredmények mérsékeltek voltak, emellett a megtorlást lassúsága, legalábbis részben, 
megfosztotta hatékonyságától. A monarchiában ilyen körülmények között különleges 
igazságszolgáltatáshoz folyamodtak, bevezették a rögtönítélő bíráskodást, amely minden 
teketória nélkül ítélkezett; , elfogtuk, felakasztottuk". Bonaparte nyugaton, a Provence- 
ban és a Rajna-vidéken katonai bíróságokhoz folyamodott, kivételes jelleggel, de soha 
egyiket sem vonta vissza. Ezen túlmenően azonban azt tervezte, hogy állandó és 
rendszeres jelleggel visszaállítja az ancien régime rögtönítélő bíráskodását. 

Ez volt a célja a IX. év pluviőse 18-án (1801. február 7-én) hozott törvénynek. 
Felhatalmazta a kormányt, hogy azokban a megyékben, ahol szükségesnek mutatkozik - 
harminckét megye minősült ilyennek -, különleges büntetőbíróságot állítson fel. Ennek 
tagja az elnök, a közönséges büntetőbíróság két bírája és öt további személy - három 
katona és két civil -, akiket az első konzul nevez ki. Ez a bíróság ítélkezik, fellebbezési és 


ítéletmegsemmisítési lehetőség nélkül, a csavargók és a rovottmultúak felett 
(rationepersonae), valamint nagyszámú olyan bűncselekményben, amelyeket általában a 
banditák vittek véghez: betöréses lopás, útonállás, gyilkosság, gyújtogatás, 
pénzhamisítás, lázító gyűlés, fegyverviselés. A következő évben, a X. év floréal 23-án 
(1802. május 13-án) újabb különleges bíróságot állítottak fel minden megyében a 
hamisítási bűncselekményekre, amely más bíróság híján a banditizmusnak minősíthető 
bűncselekmények egy részében is ítélkezhetett. Ezenkívül a XI. év vendémiaire 26-án 
(1802. október 18-án) szenátusi határozattal több megyében felfüggesztették az 
esküdtszéket, így a büntetőbíróság bírái egyfajta különleges bírósággá váltak, legfeljebb 
azzal a különbséggel, hogy katonák nem vettek részt az ítélkezésben. Mindent összevéve 
Bonaparte az ország területének nagy részén megszüntette az esküdtszéket, a felsorolt 
igazságszolgáltatási formák ugyanis a bukásáig működtek. Egyidejűleg a vádhatósági 
esküdtszék is megszűnt, mert a különleges bíróság egyik tagját bízta meg a vizsgálat 
lefolytatásával. Végül a közönséges bíráskodás, ott, ahol megmaradt, megerősödött 
azáltal, hogy továbbfejlesztették az ügyészi intézményt, s megreformálták a bírósági 
eljárást. A IX. év pluvióse 7-én (1801. január 21-én) , közbiztonsági bíró" váltotta fel az 
első fokú bíróság mellé addig kinevezett kormánybiztost, s ennek a feladata lett a vádirat 
összeállítása. A vizsgálat részben titkossá vált, mert a tanúkat a gyanúsított távollétében 
hallgatták ki. Az esküdtszéknek az iratok alapján kellett döntenie, a feljelentők és a tanúk 
megjelenése nélkül, hiszen meg kellett védeni őket a bandák bosszújától. 


Ennek ellenére nem szabad azt hinni, hogy Bonaparténak sikerült egy csapásra teljes 
rendet teremtenie vidéken. Bármit gondolt is, nem tőle függött, hogy megszűnjön a 
koldulás és a csavargás. Még a szorosan vett banditizmus visszaszorítása is igen sokáig 
tartott. A Rajna-vidéken csak a legnagyobb vesződségek árán sikerült elfogni 
Schinderhannest, ezt a valóságos Cartouche-t-t, aki bizonyos elnézésre talált a lakosság 
körében, mert elsősorban a zsidókat fosztogatta. Mindamellett a császárság első éveiben 
vitathatatlannak látszott a javulás. A különleges bíróságokat nem használták fel politikai 
célokra, ezért a közvélemény nem is fordult velük szembe. Csak a nyomorultakra és az 
eltévelyedettekre sújtottak le. A politikailag gyanúsak számára Bonaparténak 
rendelkezésére álltak a katonai bíróságok, s ő élt is velük. Mindazonáltal az új 
igazságszolgáltatás nemcsak a hivatásos banditákat üldözte: megfékezte a szegényeket 
is, akiket a kétségbeesés zavargásokba kergethetett, mint 1789- ben. A , tisztességes 
emberek" a csapatokba sereglett éhezőket ugyanúgy ,banditáknak" nevezték, mint a 
gonosztevőket, s a IX. évi törvény ugyanúgy lesújtott rájuk is. Nyilvánvalóan Bonaparte 
akarata volt ez, aki - ha hihetünk Chaptalnak - semmitől sem félt annyira, mint az 
éhséglázadásoktól. 

A jakobinusok proskripciója után felállított különleges bíróságok mélységesen 
nyugtalanították a törvényhozó testületekben levő köztársaságiakat. A törvényelőkészítő 
gyűlésben rendkívül élénk vita folyt; a törvényhozó gyűlésben nyolcvannyolcan 
szavaztak az új törvények ellen, százkilencvenketten mellette. Nem volt többé illúziójuk 
Bonapartét illetően, s ezért egyetlen alkalmat sem szalasztottak el, hogy akadályokat 
gördítsenek az útjába. Mindamellett legyünk irántuk igazságosak: ezek a tehetős rétegek 
erős, de nem önkényes hatalmat akartak, s a kivételes rendszabályokat a konzulátus 
alatt semmivel sem tartották elfogadhatóbbnak, mint a hegypárti konvent idejében. 
Bonaparte azonban nem szerette, ha bármiféle szabályt szegeznek szembe vele, akár 
alkotmányosat is; a X. évben kertelés nélkül fejtette ki ezt az Államtanácsban: , Az 
alkotmánynak olyannak kell lennie, hogy ne bénítsa a kormány cselekvését, és ne 
kényszerítse alkotmánysértésre . . . Napról napra kénytelenek vagyunk megsérteni az 
írott törvényeket; egyszerűen nem lehet másként, enélkül lehetetlenség volna 
cselekedni." ,A kormány ne legyen zsarnoki. . ., de elkerülhetetlenül rákényszerül 
bizonyos önkényes cselekedetekre." Egy szó mint száz, az alkotmány spanyolfal volt, 
amely felvilágosodott abszolutizmust takart. A törvényelőkészítő gyűlésben kirobbant 
viták egyszerűen haragra lobbantották. , Van ott tizenkét vagy tizenöt metafizikus, akiket 
vízbe kellene fojtani. Ez tetű a ruhámban. Én katona vagyok, a forradalom fia, és nem 
tűröm el, hogy sértegessenek, mint egy királyt." A IX. év válsága tehát azt 
eredményezte, hogy véglegesen szakított a köztársasági burzsoáziával, amely hatalomra 
segítette. De hát ratifikálni akarta a konkordátumot, s valamennyi vállalkozása közül 
kétségtelenül ez volt az, amelyet ez a burzsoázia a legkevésbé helyeselt. 


Ez a parlamenti ellenzék, amely megbízatását csak saját magától kapta, az országban 
semmiféle támogatást nem élvezett. A különböző rétegek érdekei ki voltak elégítve. A 
béke és a javuló közbiztonság lehetővé tette, hogy meginduljon az üzleti élet. Párizsban 
új bankjegykibocsátó intézmény létesült; a kereskedelmi iroda, avagy Jabach-pénztár; a 
Francia Bank és riválisai által kibocsátott bankjegyek lehetővé tették a spekulánsoknak, 
hogy vidékre hordják a fémpénzt, ahol az ösztönözte a gazdasági életet. A sorozatos 
rossz termések hallatlanul magasra emelték a mezőgazdasági termékek árát, és 
megnövelték a földtulajdonosok vagy a bérlő parasztok vásárlóerejét; a direktórium alatti 
defláció után, amely miatt annyit elégedetlenkedtek, most elragadtatással fogadták a 
váratlan gazdagodási lehetőséget, s hálásak voltak érte az első konzulnak, aki egyébként 
nagy súlyt helyezett a nemzeti termelésre, és minden eszközzel igyekezett azt bátorítani. 
Láthatóan javulni kezdett az ország pénzügyi helyzete is. A hódítások nagy 
könnyebbséget hoztak a költségvetésnek, mert a haderőket nem kellett Francia- ország 
területén eltartani. Az adókat már rendesen beszedték, s a X. évben csekély többlettel 
zárták a költségvetési évet. A nagy városokban a fejadó fokozatosan átadta a helyét a 
városi vámnak, ami nagyon kellemes volt a gazdagoknak. Ami a földadót illeti, 
megvizsgálták, hogyan lehetne igazságosabban elosztani a községek között, s a XI. 
évben hozzáfogtak, hogy minden megyében telekkönyvezzék a községek egy részét, 
művelési ágak szerint felmérve a földek területét és a tiszta jövedelmet. 

A kincstár okozta még mindig a legtöbb gondot. Ugy próbáltak megszabadulni a 
közbeiktatódó , szolgálattevőktől", hogy a X. év thermidor 30-án (1802. augusztus 18-án) 
létrehozták a főadószedők érdekvédelmi ügynökségét. Így akarták rákényszeríteni őket, 
hogy maguk számítolják le a kötelezvényeiket, de a kísérlet nem járt eredménnyel. A 
fizetési meghagyások továbbra is veszteséggel kerültek piacra. A közvélemény számára 
a nagy esemény az állam- adósság felszámolása volt, amelyet, akárcsak a direktórium 
alatt, csőddel vittek véghez: az 1797-ben az államadósság kétharmados csökkentésekor 
kibocsátott kincstárjegyeket tetszés szerint be lehetett cserélni névértékük huszadrészén 
5 százalékos kamatozású kötvényekre, vagy pedig, mint addig, nemzeti javak 
megvásárlására lehetett őket felhasználni. Konszolidálták a VI. év kincstárjegyeit, és a 
hátralékos hitelleveleket 3 és 5 százalékos kamatozású járadékra váltották át, de 
rendkívül lassú ütemben. Az értékpapírok tulajdonosai mégis nagyon örültek, mert a IX. 
év ventőse 30-i (1801. március 21-i) törvény valamit mégiscsak juttatott nekik, s 
ugyanez volt az általános hatása annak, amikor a VIII. év végén visszatértek a 
készpénzfizetésre, legalábbis a járadékosoknál és a hivatalnokoknál, mert a 
hadiszállítóknak továbbra is akkor fizettek, amikor Bonaparte jónak látta. 

Mindez nem jelenti azt, hogy Bonaparte kormányát szilárd bizalom övezte. Hiába 
manőverezett az államadósság-törlesztő pénztár, a tőzsdei árfolyamok alacsony szinten 
maradtak; az amiens-i békekötés után az 5 százalékos kötvény még mindig 48 és 53 
frank között mozgott, míg Angliában a 3 százalékos kötvényt 66 és 79 frank között 
jegyezték. Ennek ellenére, ha a burzsoázia úgy érezte is, hogy bármikor rátörhet egy 
újabb válság, esze ágában sem volt ezt még azzal is siettetni, hogy nehézségeket 
támaszt Bonaparténak. Csak a dolgozó osztályok szenvedtek a helyzettől. A VIII. év 
betakarítása után Párizsban 4 font kenyér ára 13 soura emelkedett. 1801-ben drágulni 
kezdett minden élelmiszer, ami erősen mérsékelte a lunéville-i békekötés okozta örömöt. 
A IX. évi termés nagyon rossz volt, még a legtermékenyebb vidékeken is; télen Párizsban 
18 souba került a kenyér; a kisvárosokban és a falvakban 7 soura emelkedett fontja, és 
ugyanannyiba került, mint Angliában; csak Bretagne volt kivétel, amely most nem 
exportálhatott. 

Bonaparte az ancien régime módszereihez folyamodott. A rendőrprefektus 
korporációba szervezte a pékeket, és kötelezte őket, hogy gabonát tartalékoljanak, 
amivel eltűnésre ítélt jó néhány kis péket. 


1801. november 21-én Chaptal megbízást kapott, hogy külföldön vásároljon gabonát. 
Pénz híján azonban újra a bankárokhoz kellett fordulni: öt bankár feladatává tették, hogy 
havonta 50 ezer mázsa gabonát szolgáltasson. Ez a mennyiség azonban nem volt 
elegendő, s a X. év floréal havában elérkezett a pillanat, amikor Bonaparte megbocsátott 
a kegyvesztett Ouvrard-nak, és magához rendelte, így azután sikerült biztosítani Párizs 
élelmezését, és 18 sous szinten tartani a kenyér árát; ehhez 1 millió valahány mázsára 
volt szükség, ami több mint 22 millióba került. Az állam, tekintettel arra, hogy 
veszteséggel adta tovább a gabonát, 15,5 milliót veszített az ügyleten. A fővároson kívül 
azonban újrakezdődtek az ismerős jelenetek: csapatokban vonultak a koldusok, 
megfenyegették a gazdákat, gyújtogattak, a piacokon zavargások törtek ki. Annak, hogy 
ezek a zavargások nem öltöttek fenyegető méreteket, holott a kenyér drágább volt, mint 
1789-ben, az a magyarázata, hogy nem társultak politikai és társadalmi zavarokkal, de 
az is, hogy a megtorló erőket már előzőleg újjászervezték. A IX. év pluviőse 18-i törvény 
most meghozta gyümölcsét. Mindenesetre a nép mozgolódásának csak az lehetett a 
hatása, hogy a jómódúak még jobban Bonapartéhoz kötődtek. Ő lett a társadalom 
támasza. A válság a X. év nyarán érte el tetőpontját, éppen akkor, amikor Bonaparte az 
örökös konzulátus bevezetését készítette elő, s ez a válság éppen kapóra jött neki. 


2. A KONKORDÁTUM 

Mindamellett a rend teljes helyreállításának fő feltétele változatlanul az volt, hogy 
belföldön le lehessen szerelni az ellenforradalmat, és Bonaparte már régóta úgy vélte, 
hogy evégett ki kellene békülnie a katolikus egyházzal. Az ellenszegülő papokkal még 
most sem lehetett tárgyalni. , Nem remélhetünk békét a fel nem esküdött papokkal" - írta 
Redonból a konzulok egyik rendkívüli biztosa. Mit lehet remélni a jövőtől, ha fennmarad 
az egyházak és az állam elválasztása? A római katolikusok nem ismerhették el az állam 
világi jellegét és a lelkiismereti szabadságot; csak a türelembe hajlandók beleegyezni, 
azzal a feltétellel, hogy nekik kiváltságos helyzetet biztosítsanak; csakis ezen az áron 
tennék le a fegyvert, legalábbis ideiglenesen. Bonaparte ebből indult ki. A VIII. év 
thermidor 30-án (1800. augusztus 17.) elítélte Roederer előtt azokat, akik , azt hiszik, 
hogy nem kell törődni a papokkal, nem kell foglalkozni velük, amikor nyugton vannak, és 
le kell tartóztatni őket, amikor felforgatóan viselkednek. Ez olyan, mintha valaki azt 
mondaná: emberek vannak égő fáklyákkal a ház körül, de hagyjuk őket békén; majd ha 
meggyűjtják a házat, akkor letartóztatjuk őket." Mi legyen hát? , Erdekeiknél kell 
megfogni a vezetőket", s először is jól kell kiválasztani ezeket a vezetőket. , Ötven, 
Anglia zsoldján élő emigráns püspök irányítja ma a francia papságot - mondotta 
valamivel később Thibaudeau-nak. - Szét kell zúzni befolyásukat. Ehhez a pápa 
tekintélyére van szükség." Ez volt a konkordátum alapgondolata. 

A pápát kérni fel arra, hogy mozdítson el francia püspököket, amint erre már XIV. 
Lajos is gondolt annak idején, azt jelentette, hogy halálos csapást mérnek az egyházi 
gallikanizmusra, Francia- ország egyik legősibb hagyományára. Ez a hagyomány azonban 
tökéletesen idegen volt Bonapartétól, akit csak a királyi gallikanizmus érdekelt. 
Thibaudeau érve volt az egyetlen, amely hathatott rá: , Sohasem fogjuk őket őszintén a 
forradalomhoz kötni." Bonaparte túltette magát ezen, mert mint mindenki, aki a római 
egyház közreműködését kérte, ő is azt hitte, hogy van ereje pórázon tartani. 

Egyébként Bonaparte számítása szerint a konkordátumnak nemcsak az lehetett az 
előnye, hogy megfosztja a royalistákat az egyház támogatásától, és ezzel lefegyverzi 
őket. A Franciaországhoz csatolt területeken, főleg Belgiumban és a Rajna-vidéken, még 
ha ezek számára a Bourbonok ügye nyilvánvalóan tökéletesen közömbös volt is, szintén 
döntő fontosságú lehetett a papság megnyerése, hiszen ezeken a területeken a lakosság, 
minthogy soha nem alkotott nemzetet, elsősorban a papokra hallgatott. Aki tehát a 
hívőket Franciaországhoz akarta kötni, annak egyszerűen a papokat kellett maga mellé 
állítania. Bonaparte emellett azt is felismerte, hogy még a forradalom hívei között is 
számosan vannak olyanok, akik továbbra is kötődnek a hagyományos valláshoz, és 
nehezen viselik el az egyháztól való elszakadást; bizonyára hálásak lesznek tehát annak 
az embernek, aki képes 1789 eszméit legalább látszólag összebékíteni az egyházzal. 
Továbbá nyilvánvaló, hogy mindazok, akik az egyháztól elkobzott javakból valaha is 
vásároltak, kivétel nélkül kitörő örömmel fogadják majd a hírt, hogy a papok ezeket a 
javakat sohasem fogják visszakövetelni tőlük. 

A jövőre nézve Bonaparte még valamit várt a konkordátumtól: tekintve, hogy maga 
mellé akarta állítani az arisztokráciát és az ellenforradalmi polgárságot, számolnia kellett 
az ezeknek az osztályoknak a körében jelentkező vallási újjászületéssel. Delpuich atya 
1801 elején felállította a Mária-kongregációt, amely később oly nagy hírre tett szert; 
Mathieu de Montmorency és fivére, valamint Laénnec azonnal belépett. Ujra megjelentek 
a jótékonysági egyesületek. Párizsban Chaptal, vidéken pedig a prefektusok, így például 
Besanconban De Bry szívesen támogatta őket. A vallás afféle társasági illem lett. Az 
irodalom is rávetette magát a vallásra, mert ez új témát jelentett, s ez az irodalom elég 
kifinomult volt ahhoz, hogy irányítsa a szellemi divatot. Mme de Genlis, aki az ,egyház 
anyjának" hívatta magát, egyre-másra írta épületes regényeit: Chateaubriand is 
megérezte az új szelet, megírta A kereszténység szellemét, amely 1802-ben, a 
konkordátum megkötését ünneplő hálaadó istentisztelet előestéjén jelent meg, s a 
katolicizmust művészeti érdemeinek oldaláról mutatta be. A politikusok, például 
Fontanes, ennél még sokkal messzebbre láttak: szociális értéket tulajdonítottak a 
vallásgyakorlat visszaállításának, úgy vélték ugyanis, hogy támaszává válhat az új 
hierarchiának. Bonaparte pontosan ezt a hierarchiát kívánta megszilárdítani, így hát 
teljesen egyetértett velük. Roederernek, majd később Molénak is kijelentette: 

"A társadalom nem létezhet vagyoni egyenlőtlenség nélkül, vagyoni egyenlőtlenség 
pedig nem létezhet a vallás nélkül. Amikor egy ember az éhhalál szélén azt látja, hogy 
mellette egy másik pukkadásig jóllakik, egyszerűen képtelen elfogadni ezt a különbséget 


akkor, ha nincs valamilyen tekintély, amely azt mondja neki: Isten akarja így, kell, hogy 
legyenek szegények és gazdagok a világon; majd később az örökkévalóságban más lesz 
az elosztás." 

Fontanes egyébként ügyesen megkockáztatta azt a megjegyzést, hogy a kormány is 
csak nyerhet az egyesség révén. , Ha nincs vallás, nincs kormány - írta Luciennek 1801. 
április 18-án -, az ügyes hódítók sohasem akasztották össze a kocsirudat a papokkal. A 
papokat nagyon jól kordában lehet tartani és egyúttal fel is használni. .. Az ember 
kinevetheti a madárjósokat, de nagyon jó enni velük a szent tyúkokból." 

Ha a pápa megnyerése nem a legnagyobb nehézséget jelentette is, azért mégsem 
volt olyan könnyű dolog. Bonaparte 1800. június 25-én, átutazva Verceilen, megtette a 
kezdő lépést azzal, hogy jelezte szándékait Martiniani püspöknek, aki továbbította az 
üzenetet Rómába. VII. Pius nem volt harcos pápa, mint az elődje, szelíd lelkű és kissé 
gyenge ember volt. Ennek ellenére meglehetősen súlyos dolognak találta, hogy a 
forradalommal tárgyaljon, főleg pedig, hogy megtagadja a püspököket, akik, mint 
hangoztatták, a pápáért áldozták fel magukat; ezenkívül azt is kockáztathatta ezzel, 
hogy elhidegülnek kapcsolatai XVIII. Lajossal és a katolikus hatalmakkal. A 
Franciaországgal való megegyezés tervét meglehetősen rossz szemmel néző bíborosok 
1800 augusztusában érvénytelennek nyilvánították a pápának azt az Ígéretét, hogy 
lehetővé fogja tenni a francia papoknak az alkotmányra való felesküvést; ezt a döntést 
VI. Pius annak idején sohasem merészelte volna meghozni, VII. Pius pedig a maga 
részéről óvatosan titokban is tartotta. Mindamellett az egyház mégsem tehette meg, 
hogy Bonaparténak ezt a hallatlanul előnyös, a pápai állam számára is hasznot hajtó 
ajánlatát visszautasítsa. Ez az utóbbi szempont minden bizonnyal igen nagy súllyal esett 
a latba. Először is, a franciák megérkezhettek Rómába, VII. Pius pedig egyáltalán nem 
bízott a nápolyiakban, akik megszállva tartották fővárosát, de az osztrákokban sem, 
akiknek még a kezükben voltak a legációk; emellett, ha elmozdíthatja a francia 
püspököket, olyan jogra tesz szert a gallikán papság felett, amelyet eddig soha nem 
ismertek el. 


Minthogy Bonaparte azt a jogot már előre megadta, és jó okkal, a pápa beérte azzal, 
hogy a tárgyalás előzetes feltételeként a katolicizmusnak mint , uralkodó vallásnak" a 
visszaállítását fogja követelni, és Spina bíborost Párizsba küldte. A bíborost november 6- 
án azonnal összehozták Bernier-vel, aki még nem is olyan régen a vendée-i felkelők lelki 
atyja volt, de pártot változtatott abban a szilárd reményben, hogy Párizs érseke lesz, és a 
bíborosi kalapot is elnyeri. A francia tervezetben eredetileg természetesen szó sem volt 
államvallásról, Spina kérésére azonban Bernier felvette ezt a pontot, s Bonaparte nem 
látott benne semmi rosszat. Természetesen félreértés történt, mert Bonaparte itt sem 
ismert bizonyos alapfogalmakat: azt hitte, hogyha elismeri a katolicizmust mint 
államvallást vagy uralkodó vallást, ez azt jelenti, hogy az egyház anyagi támogatására és 
elsőbbségének biztosítására vállal kötelezettséget. Talleyrand és Hauterive világosította 
fel, s elmagyarázta neki, hogy ez a lelkiismereti szabadságnak és az állam világi 
jellegének megszüntetését jelentené. Ettől kezdve Bonaparte csak annyit volt hajlandó 
elismerni, hogy a katolicizmus a franciák többségének a vallása, s ebből az álláspontjából 
nem akart engedni. 

A másik vitás pont a püspökök leváltása volt; a pápának azonban, minden aggálya 
ellenére, sokkal inkább érdeke volt ez, semhogy Spina végül is ne engedjen. A 
tárgyalások csak azért húzódtak el, mert a pápai udvar látni akarta a háború 
kimenetelét; amikor azután a franciák elfoglalták a legációkat és Rómát is, 
természetesen engedni kellett. 1801. február végén eljuttatták Rómába a tervezetet, és 
Bonaparte Cacault-t küldte Rómába, hogy szemmel tartsa az ügyet; amikor késett a 
válasz, május 19-én utasította, hogy követelje a pápától az azonnali aláírást, nemleges 
válasz esetén pedig utazzék haza. A pápa éppen levelet írt Bonaparténak, amelyben 
módosításokat javasolt; Cacault azonban erélyesen lépett fel, elindult Párizsba, s 
magával vitte Consalvi bíborost. A bíboros június 2-án érkezett a francia fővárosba. 
Megkezdte a tárgyalásokat, s miután lépésről lépésre adta fel a terepet, 1801. július 16- 
án, hajnali két órakor aláírta a konkordátumot. 


Az egyezség értelmében a katolicizmust a franciák többsége vallásának és egyben a 
konzulok vallásának nyilvánították. A szöveg azt is kimondta, hogy új tárgyalásra van 
szükség, ha nem katolikus kerülne a kormányba. A vallás gyakorlása nyilvános lesz, azzal 
a kikötéssel, hogy a világi hatóságoknak joguk van bizonyos szabályozást életbe léptetni 
a közrend biztosítása érdekében. Az állam kötelezettséget vállalt, hogy biztosítja a 
püspökök, valamint békebírósági körzetenként egy-egy plébános fizetését, engedélyezte 
a káptalanok és a szemináriumok visszaállítását, de dotáció nélkül, és hozzájárult a 
vallási alapítványok újjászervezéséhez. A pápa kötelezte magát, hogy felkéri az 
ellenszegülő püspököket, mondjanak le püspöki székükről; ellenkező esetben pedig ő 
mozdítja el őket; s mivel Bonaparte is kérhette elmozdításukat az alkotmányos püspökök 
javára, ezzel megszűnt az egyházszakadás. A szerzetesrendekről nem volt szó a 
konkordátumban, s így ezek mindennemű fenntartás nélkül közvetlenül a pápa 
fennhatósága alatt maradtak. A püspökök hatalma szintén jelentékeny mértékben 
megnövekedett, mégpedig az 1695. évi ediktum szellemében, mert jogot kaptak arra, 
hogy kinevezzék a plébánosokat és a plébániai teendőket ellátó papokat; az ancien régim 
alatt ilyen jogkörrel nem rendelkeztek. Mindennek fejében Bonaparte a következőket érte 
el: a püspöki kart átalakítják, a papság hűségesküt tesz, a templomokban ettől kezdve 
nyilvánosan imádkoznak a köztársaságért, az egyház megígérte, hogy nem fogja többé 
visszakövetelni a forradalom alatt elkobzott javait, végül pedig átalakítják az egyházi 
igazgatási körzeteket. A konkordátum ezenkívül kimondta, hogy a püspököket az első 
konzul fogja kinevezni és a pápa beiktatni. Bonaparte számára ez volt a lényeg: úgy 
vélte, hogyha kezében tartja a püspököket, ezzel kezében tartja azok papjait is, s 
minthogy félt az ellenszegülőktől, jobbnak tartotta, ha a vidéki papság a püspökök 
hatalma alatt áll, mint hogyha magának kell felügyelnie rá. Ami a szerzeteseket illeti, az 
volt az elképzelése, hogy úgyis csak annyiban tűri meg őket, amennyiben ez számára 
hasznos. 

A pápa ratifikálta a konkordátumot, s legátusként Caprara bíborost küldte Párizsba, 
hogy felügyeljen az egyezmény végrehajtására. Bonaparte a maga részéről október 7-én 
Portalis államtanácsost nevezte ki a vallásügyi hivatal vezetőjévé, akinek buzgó 
vallásossága gallikanizmussal társult ugyan, de egyre-másra tette a további 
engedményeket. Az alkotmányos püspökök - akik 1801-ben zsinatot tartottak, s akik 
közül a legnevesebb Grégoire - bizonyos fenntartásokat jelentettek be a konkordátummal 
szemben, ám végül ellenállás nélkül alávetették magukat a rendelkezéseknek. 


Az ellenszegülőkkel azonban máskért alakult a helyzet: harminchat ellenszegülő püspök 
tagadta meg az engedelmességet negyvenhattal szemben, s a Franciaországhoz csatolt 
területek tizenhárom püspöke közül egy csatlakozott hozzájuk. A renitensek tiltakoztak 
elmozdításuk ellen, s nem kevés támogatóra akadtak a hívek körében. Ilyenformán több 
egyházmegyében tartotta fenn magát egy konkordátumellenes egyház, a , kis egyház", 
amely még napjainkig is él, habár hívei sohasem voltak túl számosak. Hamarosan 
összeállították az új püspökök névsorát. Minthogy a konkordátum nem biztosított helyet 
az alkotmányos püspököknek, Róma kijelentette, hogy nem egyezik bele a 
kinevezésükbe, és Bonaparte minden határozottságára szükség volt ahhoz, hogy mégis 
elfogadtassa tizenkettő kinevezését, akik között azonban Grégoire nem szerepelt. Az 
egykori ellenszegülő püspökök közül tizenhat maradt a helyén, többek között Aix- ben 
Champion de Cicé, Tours-ban Boisgelin, Bordeaux-ban pedig Aviau. Harminckét új ember 
került a püspöki székbe, akik általában az alkotmányt annak idején elfogadó papok közül 
kerültek ki. Az utolsó pillanatban minden veszélybe került, amikor Caprara azt követelte 
az alkotmányos püspököktől, hogy ítéljék el korábbi magatartásukat; ők azonban nem 
voltak hajlandók a nyilvános megkövetésre. Bernier kétértelmű megoldással mentette 
meg a helyzetet; ez hasonló volt ahhoz, amellyel 1668-ban békítették ki a pápát és a 
janzenista főpapokat: bejelentette, hogy a szakadárok kielégítő szóbeli nyilatkozatot 
tettek. Ez a hallatlanul ügyes ember egyébként mindössze az orléans-i püspökséget 
kapta jutalmul. 


Most már csak az volt hátra, hogy a törvényhozó testületek ratifikálják a szerződést. Az 
Államtanács ellenségesen lépett fel, október 12-i ülése rendkívül izgatott légkörben folyt 
le. Bonaparte éppen előzőleg tiltotta be a teofilantropok összejöveteleit, s ez az 
intézkedése egyáltalán nem szolgálta a kedélyek megnyugtatását. November 22-én a 
törvényhozó gyűlés Dupuis-t, A vallások eredete szerzőjét választotta elnökévé; 30-án a 
szenátus kooptálta Grégoire-t; a törvényelőkészítő gyűlés nagyjából egyhangúlag 
helyezkedett szembe a konkordátummal; sokáig emlegették, hogy az első konzul milyen 
durván támadt neki Volney-nak. Az ingerültség megnyilvánult az Oroszországgal kötött 
békeszerződés miatt is. Ezt a szerződést azért bírálták élesen, mert francia , alattvalókat" 
emlegetett. Ingerültséget keltett a polgári törvénykönyv, a Code civi/ is, olyannyira, hogy 
december 28-án el is vetették első fejezeteit, kivéve azt, amelyik a polgári 
anyakönyvezéssel foglalkozott, éppen azért, mert ez hallgatólagosan kizárt mindennemű 
államvallást. A hadsereg érzelmeihez nem fért kétség. Fouché június 20-án, a 
konkordátum aláírásának másnapján elrendelte azoknak a papoknak a felkutatását és 
letartóztatását, akik nem fogadták el az egyház polgári alkotmányát; Bonaparte 
kénytelen volt visszavonatni vele körlevelét. Minden jel arra mutatott tehát, hogy az ügy 
kudarcba fulladt. a 

Talleyrand azt tanácsolta, hogy tegyenek engedményt. Urügyül azt találta ki, hogy a 
konkordátum végrehajtását szabályozni kell. Így azután a pápa megkérdezése nélkül, aki 
nem mert tiltakozni, az egyezményhez csatolták az Articles organigues du culte catholigue 
(A katolikus vallás alaptörvényei) elnevezésű jogszabályokat. Ezáltal a gallikanizmus 
állami törvény rangjára emelkedett. Az alaptörvények értelmében az 1682. évi gallikán 
nyilatkozatot tanítani kellett a szemináriumokban. A pápai bullák kihirdetését, a zsinatok 
összehívását, a papok felszentelését, a szemináriumok létrehozását, a katekizmusok 
összeállítását a kormány jóváhagyásától tették függővé. A földi hatalom jogot kapott 
arra, hogy szabályozza a harangozást, a körmeneteket, a papok ruházatát. Az 
alaptörvények az egyház területi beosztását és a papok fizetését is szabályozták; a 
fizetésekből a forradalmi törvények által biztosított nyugdíjakat levonták. Az 
alaptörvények a községek belátására bízták, hogy adnak-e szállást és fizetést az 
egyházközségek papjainak és a káplánoknak. 

Ez még nem volt minden. Annak hangsúlyozására, hogy a katolikus vallást nem 
tették újra államvallássá, összeállították a protestáns vallások alaptörvényeit (Articles 
organigues des cultes protestants) is. Ennek értelmében a református és lutheránus 
lelkészek is fizetést kaptak; a kálvinistákat a presbitériumok igazgatták, amelyeket a 
legtöbb adót fizető hívekből kellett megalakítani a legöregebb lelkész elnöklete alatt; a 
lutheránus egyház igazgatásáról konzisztóriumoknak kellett gondoskodni. 


A protestantizmusnak ezt a chartáját hozzákapcsolták a katolikus alaptörvényekkel 
kiegészített konkordátumhoz, s ebből a három okmányból egyetlenegy törvényt alkottak. 
Mindamellett nem bizonyos, hogy a pápával való megegyezés akár még ebben az 
enyhített alakjában is kegyelmet kapott volna a törvényhozó testületektől. Bonaparte 
azonban megtette a maga óvintézkedéseit, annál is inkább, mert más olyan terveket is 
dédelgetett, amelyeket szintén vajmi nehezen szavaztak volna meg. Egy újabb 
államcsíny, és a törvényhozók kapituláltak. 

2. . ATÖRVÉNYELŐKÉSZÍTŐ GYŰLÉS MEGTISZTÍTÁSA ÉS AZ ÖRÖKÖS 
KONZULÁTUS 

1802. január 4-én Bonaparte visszavonta a törvényhozó testületek elé terjesztett 
valamennyi javaslatot, és, mint azt Portalis megjósolta, e testületeket a , törvények 
diétájára" fogta. 7-én az Államtanács úgy foglalt állást, hogy az ülésszakot bezártnak kell 
tekinteni, s most hozzá lehet fogni a képviselők egyötödének megújításához, amit a X. 
évre irányoztak elő. Erre a megújításra első ízben került volna most sor. Mivel az 
alkotmány semmilyen előírást nem tartalmazott arra nézve, hogy milyen módon kell 
kijelölni a távozó képviselőket, az ügy a szenátus elé került. Magától értetődő lett volna, 
hogy a problémát sorshúzással oldják meg, s feltehető is volt, hogy a szenátus emellett 
dönt, hiszen maga sem volt kevésbé nyugtalan, mint a többi törvényhozó testület. 
Valószínű, hogy erőszak alkalmazásával fenyegették meg engedetlenség esetére, még 
inkább pedig, hogy újabb előnyökkel kecsegtették, ha enged. Mindenesetre a szenátus 
negyvenhat szavazattal tizenhárom ellenében úgy döntött, hogy maga jelöli ki a távozó 
képviselőket, és erre a listára mindjárt rá is került a törvényelőkészítő gyűlés 
ideológusainak vezérkara: Constant, Chénier, Daunou, Ginguené, Laromiguiére, Say; 
helyükre másodrendű emberek, katonatisztek és hivatalnokok kerültek. Egyedül Carnot 
képezett kivételt. Lucien szintén a törvény- előkészítő gyűlés tagja lett, s ezzel visszatért 
a politikai életbe, ahol ugyanaz a szerep várt rá most, mint annak idején brumaire 
havában. 
Beterjesztette a X. év germinal 11-i (1802. április 1-i) szabályozást, amelynek értelmében 
ez a törvényelőkészítő gyűlés három szekcióra oszlik, és az egyes szekciók zárt ajtók 
mögött, külön-külön tárgyalnak a törvénytervezetekről. Ezenkívül egy kevéssel utóbb 
kiadott konzuli rendelet előírta, hogy mielőtt a törvénytervezetek a törvényelőkészítő 
gyűlés három szekciója elé kerülnek, azokat egy külön tanácskozáson, amely az első 
konzul elnöklete alatt zajlik le, meg kell vizsgálnia a szekciók előadóinak és az 
Államtanács illetékes tagjainak. Ilyen módon egyszerűen elejét vették annak, hogy 
nyilvános ülésen bármiféle nézeteltérésre kerüljön sor. , Egyáltalán nincs szükség 
ellenzékre - mondotta Bonaparte. - Mi a kormány? Ha nincs mellette a közvélemény, 
akkor semmi. Hogyan ellensúlyozhatja egy olyan fórum befolyását, amely állandóan ki 
van téve a támadásnak?" Az új intézkedések az időközben gyanússá vált Allamtanácsot 
is érintették, mert többé nem volt beleszólása a törvények kidolgozásába. Végül is 
Bonaparte azokat a nagy változásokat, amelyeket már régóta a fejében forgatott, 
rendkívüli tanácskozásokon kezdte előkészíteni, amelyek kiválasztott híveiből álltak. 
Ezeknek döntéseit azután már csak a forma kedvéért terjesztették az Államtanács elé. 

Miután a törvényhozó testületeket igába kényszerítették, már csak a katonai lázadás 
veszélyétől kellett tartani. Ebből a szempontból kapóra jött a béke. A hadseregeket 
szétszórták és megtisztogatták. Az itáliai haderőből hasították ki a Portugáliába küldendő 
csapatokat. A rajnai hadseregből vonták el a Santo Domingó-i haderőt. A katonaság 
körében ennek ellenére változatlanul érezhető volt az elégedetlenség. A zsoldot nem 
fizették rendszeresen, és a katonák, különösen ezekben az ínséges időkben, visszasírták 
a hadjáratokat, amikor szabadon garázdálkodhattak. Párizsban csak úgy nyüzsögtek a 
tétlen tábornokok, akik féltékenyek voltak főnökükre. Katonai lángeszében ők hittek a 
legkevésbé: egyszerűen csak szerencsésnek tartották. , Egyetlenegy sincs, aki nem tart 
igényt ugyanazokra a jogokra, mint én" - mondotta Bonaparte. Mindannyian a 
köztársaságit játszották, de állampolgári odaadásukhoz erős kétség fért. 
Franciaországnak katonai parancsnokságokra való felosztásáról beszéltek; ha ez sikerül 
nekik, nyilván rövid idő alatt egymás ellen fogtak volna fegyvert, és az egész ország 
anarchiába süllyed. Ha egyszer már katonai diktatúra jött létre, legalább azt kellett 
biztosítani, hogy csak egy diktátor legyen, s a nemzet végeredményben ebben is 
egyetértett Bonapartéval. 

A leginkább szem előtt levő tábornokok közül Moreau és Bernadotte volt a 
legfontosabb. Moreau végérvényesen elhidegült riválisától. Felesége és anyósa már arra 


is rávette, hogy a társasági kapcsolatokat is megszakítsa vele, másfelől viszont a 
Moniteur olyan célzásokat tett, hogy Németországban sikkasztott. Csakhogy a civil 
politikában még tétovázóbb volt, mint a hadak élén. Bernadotte energikusabb ember 
hírében állt, s minthogy Rennes-ben az ő parancsnoksága alatt álltak a nyugati csapatok, 
megszervezhetett volna egy puccsot. Valójában azonban szájhősködése ellenére sokkal 
inkább törődött érdekeivel, semhogy ne mérte volna fel a kockázatot. Annak idején, a VII. 
évben, hadügyminiszterként elszalasztotta az alkalmat, most pedig sokkal 
kedvezőtlenebbek voltak a körülmények. Amikor unszolták, hogy foglaljon állást, a 
szenátustól követelte a kezdeményezést. Párizsban március és június között számos 
bizalmas tanácskozást tartottak, és civileknél is tapogatóztak, például Fouchénál. Május 
7-én azonban letartóztattak három katonatisztet, köztük Donnadieut-t is. 20-án Simon 
tábornok, Bernadotte vezérkari főnöke kiáltványokat küldött a hadsereghez, amelyek 
Párizsban Dubois rendőrprefektus kezébe kerültek, aki boldog volt, hogy szemfülesebb 
saját miniszterénél. Fouché ekkor bebörtönözte Simont és a , gúnyiratok 
összeesküvésének" cinkosait. Bonaparte eltussolta az ügyet. Kényelmetlen lett volna 
neki, ha azt mondhatják, hogy a hadsereg ellene van. A letartóztatott katonatiszteket 
ítélet nélkül tartották börtönben. A 82. sorgyalogezredet behajózták, és elindították 
Santo Domingóba, ahonnan sohasem tért vissza. Richepanse-t és Decaent a gyarmatokra 
küldték, Lannes-t Lisszabonba, Brune-t pedig Konstantinápolyba. Lahorie-t nyugdíjazták, 
Lecourbe-ot tartalékállományba helyezték. Bernadotte-ot Bonaparte mindig kímélte 
feleségére, Désirée Claryra, egykori menyasszonyára való tekintettel, akit annak idején 
Jozefinért hagyott el, de most őt is menesztette. Ennél az összeesküvésnél mi sem 
fokozhatta volna jobban azt, amit Bonaparte antimilitarizmusának neveztek, s ami 
valójában nem volt egyéb, mint bizalmatlanság egykori baj társai iránt. 1802. május 4- 
én kelt az a híres nyilatkozata, amelyet az Államtanácsnak tett: , A vezető szerep 
vitathatatlanul a civil hatalmat illeti meg." Az adott pillanatban saját magát is ide 
számította. Fouché a kompromittált politikusokat figyelmeztette, hogy tűnjenek el. Mme 
de Staél Coppet-ba utazott; amikor 1803-ban megpróbált visszatérni, kiutasították. 

Bonaparte egy pillanatig sem aggódhatott komolyan, mert ezek az ügyek egyáltalán 
nem lassították le az események menetét. 1802. március 25-én írták alá az amiens-i 
békét. Ez mintegy jeladás volt. Nem egészen két hónap alatt, április 8-tól május 19-ig az 
egész rendszer átalakult. A köztársaság monarchiává változott, az ellenforradalmat a 
rendszer mellé állították, az előkelők vezető szerepét megerősítették. A X. év germinal 
18-án (1802. április 8.) a törvényhozó gyűlés elfogadta a vallásügyi törvényt, és tíz 
hónappal később a Notre-Dame székesegyházban tartott Te Deum ünnepelte meg a 
forradalom és a római egyház kibékülését. Floréal 6-án (április 26.) egy szenátusi 
határozat, amelyet tizenöt nappal előbb egy rendkívüli tanácskozás készített elő, 
amnesztiában részesítette az emigránsokat. Ez csak mintegy ezer, különösen 
kompromittált egyénre nem vonatkozott. Az amnesztia feltételeként az emigránsoknak a 
XI. év vendémiaire 1-ig (1802. szeptember 23-ig) vissza kellett térniük az országba, és fel 
kellett esküdniük az alkotmányra. Floréal 11-én- (május 1.) elhatározták az állami 
középiskolák új típusának, a líceumoknak (lycée) létrehozását. A bevezetett 
ösztöndíjrendszernek az volt a rendeltetése, hogy a kormány számára kedvezően 
biztosítsa a hivatalnokok és a szabadfoglalkozásúak sorainak feltöltését. Floréal 29-én 
(május 19.) törvényt hoztak a Becsületrend (légion d"honneur) létesítéséről. A rend 
tizenöt, egyenként kétszázötven főnyi , seregből" állt. Tagjaikat Bonaparte a polgári és 
katonai előkelők soraiból válogatta ki. Egy-egy , sereg" 200 ezer frank értékű dotációban 
részesült a nemzeti javakból; ebből fedezték a rendtagok fizetését, szállását és az öreg 
rendtagok otthonának költségeit. A Becsületrend tagjainak esküjük értelmében 
kötelességük volt, hogy ,odaadóan szolgálják a köztársaságot", , harcoljanak .. . minden 
olyan vállalkozás ellen, amely vissza akarja állítani a feudális rendszert", , elősegítsék . . . 
a szabadság és az egyenlőség fenntartását". Ez valójában a rendszer megbízható 
hadserege volt, nem pedig nemzeti rendjel, hiszen a rend tagjai semmiféle 
megkülönböztető jelzést nem viseltek. Végül május 8-a és 14-e között Bonaparte 
hatalma örökös konzulátussá alakult át. 

Annak ellenére, hogy a szenátus kapitulációja és a törvényelőkészítő gyűlés 
megtisztítása minden reményétől megfosztotta a brumaire-i burzsoáziát, illetve azt, ami 
megmaradt belőle, még mindig volt bizonyos ellenállás. Az Államtanácsban hevesen 
bírálták a Becsületrend felállítását, s a törvényhozó gyűlés csak százhatvanhat 
szavazattal fogadta el száztíz ellenében. Ami az alkotmányt illeti, Bonaparténak csak úgy 


sikerült megváltoztatnia, hogy környezetének monarchista csoportjára, Cambacérésre, 
Roedererre, Talleyrand-ra és Lucienre támaszkodva, sorozatosan követte el a 
jogtiprásokat. Május 6-án a szenátus elé terjesztették az amiens-i békeszerződést, s 
elérték, hogy a testület megvizsgálja, hogyan fejezhető ki ,a nemzet hálája" az első 
konzulnak; amikor azonban 8-án a szenátus egyik tagja az örökös konzulátust ajánlotta, 
a testület beérte azzal, hogy tíz évre újra megválasztotta , Bonaparte Napóleont"; ekkor 
jelent meg első ízben ez a híres keresztnév a hivatalos okmányokban. Ez tehát nem 
sikerült. Bonaparte ekkor, állítólag Cambacérés tanácsára, újabb kísérletet tett: 9-én 
kijelentette, hogy a megtiszteltetést akkor fogadja el, ,ha a nép akarata" megparancsolja 
ezt neki. Rendkívüli tanácskozáson elfogadták Roederernek azt a tervezetét, amely az 
örökös konzulátust még az utód kijelölésének a jogával is megtoldotta. Ezt a tervezetet 
az Államtanáccsal fogadtatták el, habár az nem is volt illetékes. Fouché nem jött el az 
ülésre, és öt vagy hat tanácsos tartózkodott a szavazástól. Bonaparte ekkor kijózanodott, 
és törölte Roederer kiegészítését. A törvényelőkészítő gyűlés és a törvényhozó gyűlés 
elfogadta azt a javaslatot, hogy népszavazást rendezzenek kizárólag az örökös 
konzulátusról, holott semmiféle olyan jogkörük nem volt, hogy alkotmánymódosítással 
foglalkozzanak. Az ily módon félreállított szenátus ironikus módon azt a feladatot kapta, 
hogy összeszámlálja a szavazatokat. Általános szavazást tartottak, mint a VIII. évben. A 
népszavazás thermidor 

13- én (augusztus 2.) Bonapartét örökös konzulnak nyilvánította. 

, . Az új örökös konzul azon nyomban új alkotmányt terjesztett elő, amelyet az 
Államtanács és a szenátus 16-én egyetlen ülésen megszavazott. Az egyik cikkely az 
örökös konzult felhatalmazta, hogy amikor jónak látja vagy végrendeletileg a szenátus 
elé terjessze utódjának a nevét és szükség esetén két további jelölt nevét is; az utolsó 
jelöltet már nem lehet visszautasítani. Bonaparte ezzel egyszerűen megadta magának 
azt a jogot, amelyet nem volt hajlandó a néptől kérni. Ezt a kerülő utat azzal 
magyarázták, hogy az utód kiválasztása kezdetben némi nehézségeket támasztott. 
Bonaparténak nem volt gyermeke, így testvérei, József és Lucien marakodtak fivérük 
esetleges örökségén, mintha az, mint Lucien mondotta, , boldogult atyjuk" öröksége lett 
volna. A brumaire-i államcsíny valamelyik résztvevőjének előnyben részesítése 
felháborította volna a többieket. Az akadályt Károlynak, Lajos és Hortense de 
Beauharnais fiának megszületése hárította volna el, akit nagybátyja később valóban 
adoptálni akart. De Károly csak október 10-én született meg. Ugy látszik tehát, hogy 
Bonaparte, annak ellenére, hogy a sajtót és a törvényhozó testületeket teljesen 
alávetette magának, veszélyesnek látta, hogy túlságosan monarchikus ízű tervezetet 
tegyen fel népszavazásra; később erővel szerezte meg azt, amit kérni nem mert. 
Másrészt azt tartották, hogy a forradalom emberei, akik a forradalom sorsát az övéhez 
kötötték, s akik benne látták az egyetlen embert, aki meg tudja védeni a természetes 
határokat, logikus módon úgy vélték, hogy uralkodóvá kell tenniük őt, ha biztosítani 
akarják az annyira óhajtott stabilitást. Valójában azonban, amint azt Thibaudeau nagyon 
jól látta, az örökös konzulátus és még maga az örökletesség is csak illuzórikus 
biztosítékokat jelentett e tekintetben. Bonaparte hatalmának, ennek a győzelemre 
alapított katonai diktatúrának nem volt rájuk szüksége mindaddig, amíg a harctereken 
győz. Ha a koalíció csapatai elfoglalják Párizst, , mit érnének a szenátusi határozatok"? 
Vagy ha Bonaparte meghal, ki törődnék a végakaratával? , Vajon ki tartotta tiszteletben 
XIV. Lajos végrendeletét?" Franciaország csodálta az örökös konzult, a brumairisták a 
foglyai voltak, s Így mindenki engedett követeléseinek. Csak őt magát nem elégítette ki 
az a dicsőség, hogy a nemzet első embere, első polgára, csak benne fogamzott meg az a 
vágy, hogy király legyen, ám rögtönzött nagyságának örökös bizonytalansága felől neki 
sem voltak illúziói. 

Hadd mutassunk rá még arra is, hogy a köztársasági burzsoázia, bár fejet hajtott 
akarata előtt, sohasem szűnt meg diszkréten emlékezetébe idézni a brumaire-i 
egyezséget. Egyebek között maga Roederer is emlegette azokat a nagy testületeket, 
amelyek majd a legfontosabb társadalmi érdekeket fogják képviselni, és amelyeket be 
kell vonni a kormányzásba, alkotmányos biztosítékokkal látva el őket: nyilvánvalóan a 
törvényhozó testületek és elsősorban a szenátus valódi ellenőrzési jogára utalt. Szóvá 
tették azt is, hogy a végrehajtó hatalom most már elég erős ahhoz, hogy visszaadják a 
polgároknak szabadságuk egy részét. Chabot, az az ember, aki a törvényelőkészítő 
gyűlésben a népszavazásra vonatkozó törvényt azzal terjesztette elő, hogy ,a nemzet 
jutalmazza" ezzel Bonapartét, a törvényjavaslatot ismertetve szónoklatában maga is 


célzott ennek szükségességére, ha félénken is. , Bonaparte eszméi sokkal magasabb 
röptűek s nemesebbek annál, semhogy eltávolodnának azoktól a liberális elvektől, 
amelyek a forradalmat szülték és a köztársaságot megalapították. Sokkal jobban szereti 
a valódi dicsőséget annál, semhogy hatalmi visszaélésekkel vetne árnyékot arra a 
roppant dicsőségre, amelyre szert tett." Jordan egy röpiratban, amelyet elkoboztak, 
sokkal világosabban beszélt. Bonaparte azonban nem ismeri a megbocsátást. Fouché 
fructidor 16-án (szeptember 13.) kegyvesztett lett, és minisztériumát az igazságügyi 
minisztériumba olvasztották; Roederer elvesztette az Államtanácsban viselt szekcióelnöki 
tisztét és a közoktatásügyi tanács igazgatását. Bonaparte azonnal válaszolt, kifejtve, 
hogy a diktatúra továbbra is szükséges: Angliában alkotmányos talajon működik az 
ellenzék, Francia- országban az ellenforradalmárok és a jakobinusok búvóhelye lenne. 
Most, miután az ellenforradalmároknak megadta az állampolgári jogokat, könnyű volt 
emlékezetébe idézni a , forradalom embereinek", hogy nem feltétlenül válna előnyükre, 
ha visszatérnének a választási rendszerhez. , A kormányzásnak a forradalom embereinek 
kezében kell maradnia; ezenkívül semmijük sincs." Cinkosai ezt nem vitatták, csak 
emlékezetébe idézték, hogy úgy képzelték, a kormányzást megoszthatják vele. 

Ám a X. évi alkotmány kisemmizte őket. Az első konzul magára ruházta a 
szerződéskötés jogát, a kegyelmi jogot, azt a kizárólagos jogot, hogy kiválassza a 
jelölteket a szenátusba, a semmítőszékbe, továbbá a második és a harmadik konzul 
funkciójára, valamint hogy kiválassza a békebírákat a választók által javasolt személyek 
közül. Főleg pedig fenntartotta magának azt a jogot, hogy alkotmányjogi szenátusi 
határozatok révén kiegészítse vagy értelmezze az alkotmányt. Később ez tette lehetővé, 
hogy az örökös konzulátus bevezetése körüli nehézségek nélkül megteremtse a 
császárságot. Ezenkívül biztosította magának a jogot, hogy közönséges szenátusi 
határozatok útján felfüggessze az alkotmányt, feloszlassa a törvény- előkészítő gyűlést 
és a törvényhozó gyűlést, hatálytalanítsa a bíróságok ítéleteit. A szenátusi határozatokat 
egyedül ő kezdeményezhette, s előkészítésükre magántanácsot alakított, melynek tagjait 
minden egyes ülésre ő jelölte ki. Az ily módon mérhetetlen hatalommal felruházott 
szenátust megfelelően át is formálták. Továbbra is kooptálással egészítette ki ugyan 
sorait, de kizárólag a Bonaparte által kijelölt személyek közül, s az örökös konzul 
negyven póttagot is kinevezhetett. Nem sokkal később, a XI. év nivőse 14-én (1803. 
január 4.) magának kaparintja meg a szenátus irodájának kinevezése jogát, ezenkívül 
pedig fellebbviteli bírósági körzetenként egy-egy , szenátori javadalmat" hoz létre. Ehhez 
kastély és nemzeti javak tartoznak: ezek jövedelméből meg lehet toldani a szenátus 
legengedelmesebb tagjainak addigi fizetését. Az új alkotmány még azt is megengedte a 
szenátoroknak, hogy mandátumok mellett miniszteri tisztet és más magas hivatalokat 
tölthessenek be. A többi törvényhozó testület rangja viszont csökkent. A törvényhozó 
gyűlés elveszítette azt a jogát, hogy rendszeresen ülésezzen, és hogy elnököt válasszon; 
a törvényelőkészítő gyűlés létszámát ötven főre korlátozták, s az alkotmány részét 
képező szabályozás lényegében némaságra ítélte; az Államtanács átengedte az 
elsőbbséget a szenátusnak, és szembeállították vele a magántanácsot; Bonaparte ugyan 
ezután is elébe terjesztette az új törvényeket, de ha akarta, meg is kerülhette, szenátusi 
határozatokkal hozva meg a törvényeket. 

Egy másik döntő jelentőségű módosítás az volt, hogy megszüntették a notabilitások 
jegyzékeit, amelyeket a szenátus márciusban végre összeállított. Bonaparte arra 
hivatkozott ürügyül, hogy nagyon nehéznek bizonyult a jegyzékek kidolgozása, valójában 
azonban arról volt szó, hogy benyomása szerint e jegyzékek túlságosan nagy teret 
engedtek a törvényhozó testületek döntéseinek. Emellett valószínűleg a notabilitásoknak 
is a kedvében akart járni azzal, hogy minden megye számára saját képviseletet állított 
fel. Létrehozta hát a választói kollégiumokat. Legalsó szinten az egyes járások (canton) 
gyűlése megválasztotta jelöltjeit a békebírák és a községi tanácstagok posztjaira, s 
kijelölte a körzeti (arrondissement) kollégiumok és a megyei kollégium tagjait. 
Utóbbiakat a megye hatszáz legnagyobb adófizetője közül kellett kiválasztani, ezen a 
ponton tehát megjelent a vagyoni cenzus. A körzeti kollégium a törvényelőkészítő gyűlés 
és a törvényhozó gyűlés minden megüresedett képviselői helyére két jelöltet választott; 
a megyei kollégium ugyancsak két jelöltet választott a törvényhozó gyűlés és a szenátus 
minden megüresedett helyére. Ezzel a törvényhozó testületek visszanyerték azt a 
jellegüket, hogy tagjaik az ország különböző területeit képviselik. Minthogy a kollégiumok 
által választott jelölteknek legfeljebb a fele kerülhetett ki a kollégium tagjai közül, e 
testületek nem alkottak teljesen oligarchiákat. Az első konzul befolyása rendkívül nagy 


volt e kollégiumokban, mert ő nevezte ki elnöküket, s a körzeti kollégiumba tíz személyt, 
a megyei kollégiumba pedig húszat nevezhetett ki, végül lehetővé tette, hogy az állami 
hivatalnokok maguk is kollégiumi tagok legyenek. 
A választások szerepe egyébként ebben az egész mechanizmusban a minimumra 
csökkent, hiszen a kollégiumok tagjait életre szólóan nevezték ki, s mindaddig, amíg egy 
kollégium létszáma egyharmaddal nem csökkent, pótolni sem kellett az elhunytakat; 
egyébként pedig egészen a XII. évig a nemrég kijelölt községi előkelők egymaguk 
alkották a járási gyűléseket, s az általuk létrehozott kollégiumok változás nélkül 
maradtak funkcióban egészen a császárság bukásáig. Az új berendezkedés tehát helyben 
hagyta, sőt fokozta az előkelők monopóliumát. Álljon itt néhány mondat Lucien 
szónoklatából, amelyet 1803. március 24-én intézett Seine megye kollégiumához: , Új 
választójogunk elvei . . . nem agyrémekre épülnek, hanem a társadalom alapjára, a 
tulajdonra, amely a közrend megőrzésének érzületét táplálja. Fokozatosan és 
mértékletes intézkedésekkel eljutottunk oda, hogy ma a választás joga kizárólag a 
legfelvilágosultabb és a tisztességes rendben leginkább érdekelt osztályt illeti meg." 
Valójában azonban ez az osztály ettől fogva magától Bonapartétól kapta a képviselői 
helyeket. ; 1 
3. BONAPARTE SZOCIÁLPOLITIKÁJA 

A X. év fontos törvényei tehát nem szorítkoztak Bonaparte hatalmának 
kiterjesztésére. Már azt is megmutatták, milyen társadalmi elképzelések érlelődnek a 
fejében. Az AÁllamtanácsban bírálta a forradalom által létrehozott individualista 
társadalmat: ezek csupán ,homokszemek"; , gránittömbökre kell alapozni 
Franciaországot", hogy , határozott igényt kapjon a közgondolkodás". Magyarul: létre kell 
hozni azokat az érdekcsoportokat, amelyeket hasznuk és megbecsülésük a rendszerhez 
köt, és amelyek cserében biztosítani tudják a rendszernek az egyszerű néposztályok 
engedelmességét, a dolgozókra gyakorolt befolyásuk révén. Ez tulajdonképpen azt 
jelenti, hogy fel kell támasztani az ancien régime közvetítő intézményeit vagy testületi 
szervezeteit, de gondoskodva arról, hogy többé ne szegezhessék szembe hatalmukat az 
államéval, és ne fajulhassanak oligarchiákká. Bonaparte ügyesen bebizonyította, hogy ez 
a burzsoáziának mindenképpen előnyös: az arisztokrácia egységét biztosítja a 
származás, a nemesi előítéletek, az egyházi hierarchia; ,mi azonban szét vagyunk 
forgácsolva"; a Becsületrend feladata, hogy ,tömörítse a forradalom híveit". Csakhogy 
Bonaparte volt az, és egyedül Bonaparte, aki hivatottnak minősült a társadalmi 
testületek létrehozására. A büntető törvénykönyv odáig ment, hogy az ő személyes 
engedélyéhez kötötte minden húsz főnél nagyobb létszámú egyesület megalakítását. 
Mindenki számára világos volt tehát, hogy a testületek kialakítása is az ő személyes 
hatalmát fogja növelni. Melyek voltak ezek a testületek? A törvényhozó testületek, a 
Becsület- rend, a választói kollégiumok, az egyre sokasodó, és gondosan hierarchizált 
szervezetekben működő hivatalnokok, végül az ösztöndíjasok jelentették az utánpótlást. 
A XI. év germinal 19-én (1803. április 9.) pedig tizenhat gyakornokot helyezett a 
minisztériumok és az Államtanács mellé (egyelőre, mert számuk később alaposan 
megnövekedett), azzal a céllal, hogy lehetővé tegyék a legfelső hivatalnoki gárda 
sorainak folyamatos kiegészítését anélkül, hogy akár a forradalom, akit az ancien régime 
személyi állományához kelljen folyamodnia, mint addig. 
Ebben a rendszerben a bíráknak kivételes helyük volt; fizetésük elég alacsony lévén, 
csak a jómódú burzsoázia köréből kerülhettek ki; a X. évi alkotmány kialakította 
hierarchiájukat, és biztosította működésük fegyelmét. Az igazságügyi közhivatalnokokat 
is szakmai testületekbe tömörítették: a VIII. év óta már léteztek az ügyvédi kamarák, a 
IX. év óta pedig a közjegyzők és a becsüsök kamarái. Nem feledkeztek meg az 
üzletemberekről sem: a kereskedelmi és ipari kamarák, a váltóügynökök és alkuszok 
társaságai stb. nemcsak technikai szükségleteket elégítettek ki, hanem társadalmi 
rendeltetésük is volt. Ha csak Bonapartén múlik, a céhek is újjászülettek volna. 

Bonaparte akkori elképzelése szerint a társadalmi hierarchia a vagyonon alapult. Ez 
nem is lehetett másként, hiszen a burzsoázia egyetértésével ragadta meg a hatalmat. 
Igaz, hogy az ideológusok, amikor azt ajánlották, hogy az oktatás költségeit a nemzet 
viselje, egyesíteni szerették volna a vagyonnal a tehetséget is az állam irányításában. A 
szerzett vagyon azonban természetes módon arra törekszik, hogy csak magának tartsa 
meg a hatalmat, s hozzá hasonlóan Bonaparte is bizalmatlan volt a , tehetséges 
emberekkel" szemben, amíg szegények maradtak: az ilyesmi ugyanis forradalmi 
erjesztő, így azután mindenki egyetértett abban, hogy csak szakfunkcionáriusként 


alkalmazzák őket, úgy, ahogyan azt a régi arisztokrácia és az abszolút monarchia mindig 
is tette. Valahányszor Bonaparte a forradalom képviselőjének tünteti fel magát, a 
forradalmat mindig a kiváltságok megszüntetésére szűkíti le, ennek viszont az volt a 
következménye, hogy a cenzusos burzsoázia került be a hatalomba. Amikor Bonaparte 
zsarnoksága eltűnik, világossá válik, hogy a X. évben megteremtett társadalmi rendszer 
a júliusi monarchia alapjait rakta le. 

A rendszer bibliája a Code civi/ (polgári törvénykönyv) volt. A törvénykönyvet egy 1800. 
augusztus 12-én kinevezett bizottság állította össze, többek között Tronchet, Portalis, 
Bigot de Préameneu és Malleville részvételével. A tervezet 1801 januárjára készült el. 
Bonaparte és a törvényhozó testületek konfliktusa miatt azonban fel kellett függeszteni 
megvitatását, s az csak 1803-ban került újra napirendre. A törvénykönyvet 1804. 
március 21-én léptették hatályba A franciák polgári törvénykönyve néven. Elnevezését 
később Code Napoléonra. változtatták. Bonaparte a törvénykönyv kidolgozásában 
közvetlenül nem vett részt, csak a családdal foglalkozó részbe szólt bele. Feltétlenül 
ragaszkodott ahhoz, hogy megerősítse az apai és férji tekintélyt, hogy kizárja az 
örökségből az apjuk által el nem ismert természetes gyermekeket, az apjuk által 
elismertek részét pedig csökkentse, továbbá, hogy személyes okokból fenntartsa a válás 
lehetőségét. 

Mint Napóleon egész életműve, a Code is kettős jellegű. Szentesíti a hűbéri 
arisztokrácia megszűnését, és magáévá teszi 1789 társadalmi elveit: a személyi 
szabadságot, a törvény előtti egyenlőséget, az állam világi jellegét és a lelkiismereti 
szabadságot, a munka megválasztásának szabadságát. Ezért játszhatta Európában a 
forradalom jelképének szerepét, s ezért szolgáltatta a modern társadalom alapvető 
normáit mindenütt, ahol bevezették. Napjainkra ez a vonása már megkopott, de 
meghamisítanánk a napóleoni idők történetét, ha nem érzékeltetnénk a maga idejében 
való frisseségét, s amellett egyszerűen érthetetlenné válna számunkra a francia uralom 
tulajdonképpeni jelentősége. Egyben azonban a köztársaság demokratikus művére 
bekövetkezett reakciót is tükrözi; minthogy a burzsoázia érdekeinek szolgálatában 
keletkezett, fő gondja a tulajdonjog szentesítése. A tulajdonjogot természetesnek, a 
társadalmat megelőzőnek, abszolútnak és az egyént megilletőnek tekinti, s a birtoklással 
garantálja, mely egyúttal jogcím is rá. A szabályozott szerződéses jogviszonyok majdnem 
kizárólag a tulajdonnal kapcsolatosak, s mindössze két cikkely foglalkozik szolgáltatások 
nyújtásával. A családot is nagyrészt ebből a szemszögből vizsgálja: a házassági 
szerződés aprólékos szabályozása révén a házasság üzleti üggyé válik, s a 
leszármazással is lényegében csak az öröklés miatt foglalkozik annyit. ji 
Bonaparténak és jogászainak másik iránytűje az államérdek, úgy, ahogyan Ök 
értelmezik; az államérdek az, amely bizonyos mértékig korlátozza a tulajdonos jogait, a 
föld méhe vagy a közhasznú kisajátítás, főleg pedig a végrendelkezési jog tekintetében. 
A család igen becses az állam szemében, mert ez az egyik olyan társadalmi intézmény, 
amely fegyelmezi az egyének tevékenységét. Ujra megerősítik hát a forradalom által 
meggyengített apai tekintélyt: az apa a bírói hatóság beleszólása nélkül hat hónapra is 
bebörtönözheti gyermekeit; az apa gyermekei javainak ura; egyidejűleg feleségének 
javait is ő kezeli, s minthogy a házasság vagyonközösség, a legtöbb esetben rendelkezik 
is velük. Mindamellett, mint bármely csoport, a család is szert tehet túlságos hatalomra 
az állammal szemben, mégpedig annál könnyebben, minthogy a természet spontán 
alkotása lévén kohéziója igen erős; a család révén újjászülethetne egy független 
arisztokrácia. Ezért a törvénykönyv a családot is gyámság alá helyezi; az apa 
végrendelkezési jogát korlátok közé szorítja a , törvényes rész" visszaállítása, s az 
öröklési jogot, lévén társadalmi ügy, a törvény szabályozza. A törvénykönyvet a korábbi 
nemesség, valamint a burzsoázia egy része élesen bírálta emiatt, mert azzal, hogy 
biztosította a hagyaték felosztását, korlátozta hatalmukat. 

Ezzel szemben a törvénykönyv lényegében semmit nem mond azokról, akiknek nincs 
tulajdonuk, legfeljebb a személyi szabadságukat biztosítja azzal, hogy megtiltja a 
szolgáltatások örökös bérbeadását és vételét. Kimondja a munka szabadságát, és a 
polgárok jogi egyenlőségét, s ezzel úgy, ahogyan azt már az alkotmányozó nemzetgyűlés 
is előirányozta, gyakorlatilag kiszolgáltatja a bérmunkát a gazdasági konkurrencia 
szeszélyeinek, ugyanolyan árunak tekintve, mint bármi mást. Ovakodik attól a 
gondolattól, amely 1793-ban vetődött fel, hogy elismerje az állampolgárnak az élethez 
való jogát. Még a jogi egyenlőség elvén is csorbát ejt a bérmunkással szemben, mert 
bérvitákban csak a munkáltató szava bizonyító erejű. Egyébként az állam mint 


rendőrhatóság is beavatkozik a munkáltató és a munkavállaló viszonyába, abból a 
feltételezésből kiindulva, hogy a szegény, nem lévén semmije, saját hasznára fordíthatja 
a törvény- könyvet, és meghiúsíthatja a munkáltató törekvését, valahányszor az meg 
akarja büntetni fegyelmezetlenségéért; a XI. év germinal 22-i (1803. április 12.) törvény 
felújítja a munkásegyesülések tilalmát, a december 1-i rendelet pedig kötelezi a 
munkásokat, hogy a hatóság által ellenőrzött munkakönyvvel lássák el magukat: ennek 
bemutatása nélkül nem alkalmazhatók. 

A törvénykönyv tehát nem más, mint a francia társadalom fejlődésének gyümölcse, 
azé a folyamaté, amely létrehozta és hatalomra juttatta a burzsoáziát. Ezt a történeti 
jegyet még inkább magán viseli a részletekben, mert Napóleon jogászai Domat és 
Pothier műveiből merítettek, akik már megkezdték az átgondolt kodifikálást, az egyik a 
Dél-Franciaországban fennmaradt római vagy Írott jogét, a másik a szokásjogét. Kettőjük 
művét Napóleon jogászai a forradalom művével kombinálták, megtisztítva mind a kettőt, 
úgyhogy a törvénykönyv tulajdonképpen kompromisszum. Történeti jellege abból is 
felismerhető, hogy főleg a földtulajdonnal foglalkozik, amely változatlanul a vagyon fő 
formája volt, s igen kevéssé érdeklődik az ipari tulajdon, a társaságok és a hitel iránt. Egy 
szó mint száz, egyáltalán nem teoretikusoknak a munkája, akik az élő valóságtól távol 
álló, elvont jogot erőltettek volna rá egy társadalomra, s ezért Savignynak és más német 
jogászoknak a bírálatai teljesen alaptalanok. A német kritikusokból az arisztokratikus 
érzület beszél, amelynek egyértelmű tagadása a törvénykönyv. 

A Bonaparte elképzelése szerinti közoktatás összhangban van ezzel a társadalmi 
szervezettel és a hatalom tekintélyuralmi jellegével. A közoktatás rendeltetése az, hogy 
"megteremtse a nemzetet", s egyben a közoktatás , a kormány elsődleges hatásköre". 
Chaptal tervezetét túlságosan nagyravágyónak minősítették, és elvetették, s Fourcroy 
dolgozta ki a X. év floréal 11-i (1802. május 1.) oktatásügyi törvényt. A törvény 
értelmében a népiskola a községek hatáskörébe került, ugyanúgy, mint az ancien régime 
idején, Bonaparte ugyanis a korabeli burzsoázia számos képviselőjével együtt, akárcsak 
annak idején Voltaire, úgy vélte, hogy a szegények kiműveléséből kizárólag politikai és 
társadalmi bonyodalmak származnak. A középfokú oktatással már másként állt a dolog, 
hiszen ennek kellett képeznie a vezetőket. Mintának a párizsi Prytanée középiskolát, az 
egykori XIV. Lajos kollégiumot tekintették, az egyedülit, amelyet a forradalom 
meghagyott; a direktórium idején ez az iskola ismét bentlakásossá vált, a konvent alatt 
létrehozott állami középiskoláktól, az ,école centrale"-októl eltérően. A VIII. évben pedig 
Lucien Bonaparte, aki akkor belügyminiszter volt, újjászervezte. Fellebbviteli bírósági 
körzetenként fel kellett állítani államköltségen egy líceumot (lycée). Ezenkívül 
elhatározták, hogy középiskolákat (école secondaire) szerveznek magánemberek 
irányítása alatt, de állami engedéllyel és ellenőrzéssel; a XII. évtől kezdve már a 
tanárokat is az állam nevezte ki. A lícreumokban 6400 ösztöndíjat létesítettek; 2400-at 
katonatisztek és hivatalnokok fiai kapták, a többit pedig a középiskolák legjobb 
tanulóinak tartották fenn. Ez az ösztöndíjrendszer bizonyos mértékig megfelelt az 
ideológusok elképzelésének; minthogy azonban a valóságban a szegények nem 
folyamodhattak az ösztöndíjakért, gyakorlatilag egyrészt a polgári és katonai 
hivatalnokoknak nyújtott dotációról volt szó, másrészt pedig olyan csalétekről, amely a 
kispolgárságot a nagypolgársághoz köti, és elveszi tőle a legtehetségesebb elemeket; 
hiszen ha a kispolgár fia az állam vagy a nagy üzletemberek szolgálatába áll, nem 
fenyeget az a veszély, hogy felforgató elemmé válik. A magánoktatás elvileg nem szűnt 
meg, bár legalábbis Párizsban Frochot rendőrprefektus fenntartotta magának a jogot, 
hogy engedélyezze a magániskolák megnyitását és felügyeljen rájuk. A katolikus papság 
rögtön élt is ezzel az alkalommal. Az elemi oktatásban Bonaparte soha nem akadályozta 
az egyházat; újra megjelent az iskolatestvérek rendje, és a XII. évben tanítóképzőt 
nyithattak Lyonban. Minthogy Bonaparte a nők oktatásának semmiféle jelentőséget nem 
tulajdonított, minden további nélkül engedélyezte több oktató apácarend újjáalakulását 
is. Mindazonáltal hamarosan kitört a versengés a líceumok és a katolikus fiú-középiskolák 
között; ez azután arra készteti Napóleont, hogy állami monopóliummá tegye a középfokú 
oktatást. 

Mindezek ellenére tény, hogy az első konzul már abban a pillanatban tanújelét adta a 
burzsoázia iránti bizalmatlanságának, amikor szentesítette annak társadalmi uralmát. Az 
Államtanácsban igen kemény szavakkal beszélt a vagyonról: , Nem szabad jogcímet 
formálni a gazdagságból. A gazdag ember nagyon sok esetben érdemtelen semmittevő. 
Még a gazdag kereskedő is sokszor csak annak köszönheti a vagyonát, hogy drágán 


árusít vagy lop." Még rosszabb szemmel nézte a pénzembereket. Láthatólag nem 
mindenfajta vagyonra haragudott, hanem csak az ingó vagyonra, pontosan arra, amely 
megteremtette a burzsoáziát. Először is azért, mert nagyon nehéz megfogni, amikor meg 
akarják adóztatni, vagy amikor el akarják kobozni. Ezenkívül pillanatról pillanatra szüli az 
új személyiségeket, akik büszkék arra, hogy mindent csak saját maguknak köszönhetnek, 
s emiatt különösen féltékenyek függetlenségükre, s így hajlamosak arra, hogy széttörjék 
azokat a társadalmi kereteket, amelyeket Bonaparte oly nagy gonddal igyekezett 
kiépíteni. Az örökös konzul, aki a trón lépcsőit ácsolta, természetes módon a 
monarchikus társadalmakra vetette a szemét. Ezekben az uralkodó a földbirtokos 
arisztokráciára támaszkodott, amely cserében a parasztokat jobbágysorban tarthatta. Ez 
az eszmény nem volt megvalósítható, s ebben az időben Bonaparte még a nemesség 
visszaállítására sem gondolt; de még a nemzeti érdeknél is nagyobb mértékben ez a 
rokonszenve késztette arra, hogy kibéküljön az ellenforradalommal. A X. évi alkotmány 
kihirdetését követő hónapokban a kortársakat éppen az ellenforradalmárok csatlakozása 
lepte meg a legjobban. ; 

A konkordátum végrehajtása haladt a maga útján. Emervy, aki félt Napólen 
túlkapásaitól, beajánlotta Caprara legátushoz Le Surre abbét, s a pápai követ igen 
engedékenynek mutatkozott, Portalis pedig igyekezett kielégíteni, habár nem mondott le 
arról, hogy időről időre jelét ne adja a gallikán hagyományokhoz való vonzódásának. 

Az új papságban a körülmények folytán az ellenszegülők voltak túlsúlyban. A 
kormány magukat a valaha alkotmányos püspököket is kényszerítette, hogy nagy 
szerepet adjanak nekik, de különben is kénytelenek voltak erre, hiszen felesküdött pap 
úgysem lett volna elegendő. Így például Bas-Rhin megyében Saurine a 351 plébániára és 
leányegyházba csak 16 alkotmányos papot tudott kinevezni, azaz nem egészen 5 
százalékot, akkor, amikor La Tour d"Auvergne Pas-de-Calais megyében, valamint 
Caffarelli Cotes-du-Nord-ban, annak ellenére, hogy annak idején ellenszegülők voltak, 
634-ből 78 helyet, illetve 340-ből 43-at-azaz 12 százalékot biztosítottak nekik. Másfelől 
viszont több püspök olyan nyilatkozatra kényszerítette az alkotmányra annak idején 
felesküdött papokat, amely valójában esküjük visszavonásának volt tekinthető, s amikor 
a prefektusok szót emeltek, mindössze annyit értek el, hogy némileg enyhítették a 
fogalmazást. A rendszerrel megbékült püspökök megaláztatásoknak voltak kitéve 
alárendeltjeik részéről, s még rosszabb volt az egyszerű papok helyzete. Fouché 
körlevelei váltig hangoztatták a lelkiismereti szabadság érvényben maradását, s nem 
minden arcátlanság nélkül célozgattak arra, hogy a püspököket hivatalnokokkénrnt, sőt a 
rendőrség kisegítőiként, afféle szellemi csendőrökként kell kezelni; Fouché azonban 
kegyvesztett lett, s Portalis majdnem mindig a prefektusok ellen foglalt állást. A Pas-de- 
Calais és Bouches du-Rhőne megyei prefektusokat leváltották a püspökök kedvéért. A X. 
évtől kezdve az alaptörvények sok rendelkezését kezdték megszegni. A főpapok 
visszakapták a Monseigneur címet, az egyházi viseletet újra használni kezdték; saját 
belátásuk szerint harangoztak és tartottak körmenetet; a püspököknek engedélyezték, 
hogy , sten irgalmából és a Szentszék kegyelméből" megnevezést használják. Portalis 
nem volt hajlandó kötelezővé tenni a vasárnap megtartását, de nem rejtette véka alá, 
hogy kedves neki a gondolat, s arra számított, hogy a megszokás amúgy is gondoskodik 
majd erről. Megengedte a házasságok kihirdetésének visszaállítását; főként pedig 
helyeselte a püspököknek azt a törekvését, hogy felügyeletet gyakoroljanak a 
hivatalnokok felett. , Onök mindenki másnál alkalmasabbak arra - írta Champion de 
Cicének -, hogy tájékoztassák a kormányt mindarról, ami érintheti a közügyet." Boulogne 
alprefektusa, Masclet, bár bizalmatlan volt a papsággal szemben, figyelmeztette a 
polgármestereket, hogy meggyőződésük saját ügyük ugyan, de hivataluk mégis 
lojalitásra kötelezi őket az egyház iránt. 

A plébánosok nyomban panaszolni kezdték nyomorúságos helyzetüket. A parasztok 
nem fogadták őket ellenszenvvel; mindazonáltal sokan közönyösek maradtak, s fizetni 
senki sem akart. Az alaptörvények ingyenesnek nyilvánították ugyan a vallásgyakorlatot, 
mégis szabályozták az adományok elosztását a plébánosok és a káplánok között, s az 
adományok hamarosan ismét megjelentek; a püspökök díjszabásokat tettek közzé, 
engedélyt szereztek arra, hogy a plébániák pénzügyeinek vezetésére egyházközségi 
vagyonkezelő testületeket állítsanak fel. Minthogy azonban a plébánosok sem lakást, 
sem fizetést nem kaptak híveiktől, Bonaparte a XI. évben nyomást kezdett gyakorolni a 
közigazgatási testületekre, elrendelve, hogy , vitassák meg" ezeket a problémákat; 
egyben visszaadta a plébániáknak az elkobzott, de még ki nem árusított javakat. Ezek az 


intézkedések nem sok eredményt hoztak. A császárság azután még bőkezűbb volt, így a 
konkordátum olyan fejlődés kiindulópontjává vált, amely előkészítette a katolikus 
papságot a restauráció diadalára. 

Az emigránsok visszatérése egyáltalán nem keltett ilyen vitákat, viszont még 
mélyebb benyomást tett a közvéleményre. Erdemes megemlíteni, hogy míg Bonaparte 
számos gratulációt kapott az örökös konzulátus kimondásakor, az amnesztia alkalmával 
senki sem üdvözölte. Az amnesztia értelmében az emigránsok tíz évre rendőri felügyelet 
alá kerültek, s elfogatóparanccsal (/ettre de cachet) be lehetett őket börtönözni, mint bárki 
mást. Általában nagyon óvatosak is voltak. Ez azonban nem akadályozta meg őket 
abban, hogy a falvakban úgy lépjenek fel, mintha ők volnának az urak, s azokat, akik 
annak idején elkobzott javaik birtokába jutottak, ne próbálják a földek visszaadására 
vagy megvásárlására kényszeríteni. A nemzeti javak megvásárlói nyugtalankodni 
kezdtek, annál is inkább, minthogy Bonaparte 1803. július 23-án elrendelte hátralékaik 
rendezését, ami vitákat és ráígérő ajánlatokat váltott ki. Az egész intézkedés azt a 
benyomást keltette, hogy a vásárlások kérdésessé válhatnak. Az 1793. július 17-i 
törvény kártalanítás nélkül eltörölte a feudális járandóságokat. Ha csak Bonapartén 
múlik, ő szívesen revideálta volna ezt a törvényt, hogy kártalanítást biztosítson a 
tulajdonosoknak, egyben pedig bevételt a kincstárnak, hiszen e járandóságok egy részét 
a nemzeti javakká vált földek után fizették, de nem merte figyelmen kívül hagyni ebben 
a kérdésben az Államtanács véleményét, amely 1803. február 19-én érinthetetlennek 
nyilvánította a szóban forgó törvényt. Ekkor már több emigráns csatlakozott a 
rendszerhez. Ségur belépett az Államtanácsba; Séguier ott ült a párizsi fellebbviteli 
bíróságban, Luynes herceg pedig a szenátusban; 1804-ben M.-F. de Gérando igazgató 
lett a belügyminisztériumban. Bonaparte emellett több bajtársával, így Junot-val, Ney-vel, 
Lannes-nal, Augereau-val, Savaryval nemesi származású lányokat vetetett el; de azért 
olyanok is akadtak, például Duroc és Marmont, akik inkább a pénzvilágból választottak 
feleséget. 


Az összeolvadás főleg az első konzul udvarában ment végbe. Ez az udvartartás, a 
Tuileriákban még inkább, mint Malmaisonban, egyre inkább az ancien régime vonásait 
vette fel. Durocot már kinevezték palotakormányzóvá; 1802 novemberében Jozefin 
hivatalos rangot kapott, és a régi nemességből való négy hölgyet rendeltek mellé. Ebben 
a hölgykoszorúban kísérte el Bonapartét Belgiumba. Az etikett mind aprólékosabb lett; 
maga Bonaparte selyemharisnyát kezdett hordani, és a koronaékszerek egyik 
gyémántját tetette kardja markolatára; újra elkápráztatták a bámészkodókat a díszes 
ruhák, a kocsik, a libériás inasok, az ünnepségek és az operai bálok. 1803 januárjában, 
amikor Santo Domingóban meghalt Leclerc, Paulina Bonaparte férje, udvari gyászt 
rendeltek el. 1802. augusztus 15-én ünnepnek nyilvánították Szent Napóleon napját, és a 
köztársasági ünnepeket, július 14-ét és vendémiaire i-ét már csak a forma kedvéért 
tartották meg, ezt is csak 1804-ig. 1803-ban megjelent a pénzérméken Bonaparte 
képmása. 

A szalonok nagy sietséggel igazodtak az udvarhoz. Ez az új arisztokrácia távol 
tartotta magától az újgazdagokat és a pénzembereket. Bonaparte olyan magatartást 
diktált nekik, amilyennel a régi arisztokrácia egyáltalán nem rendelkezett; elválasztotta 
Jozefint régi barátnőitől, Mme Tallientől és Mme Hamelintől, és illedelmet követelt az 
asszonyoktól. Ez a szigorú erkölcs azonban homlokzat volt csupán; ő minden szeszélyt 
megengedett magának: kizárólag a külső látszat kifogástalanságára ügyelt, amiben 
egyébként példát is mutatott. Ez a társadalom e tekintetben is minden ízében burzsoá 
volt: , negbecsülésre" törekedett, s ezért irtózott a XVIII. századi arisztokrácia 
nemtörődömségétől és fesztelenségétől. Egyébként a Becsületrend sorsa ékesen 
bizonyította, hogy ez a fejlődés még korántsem ért véget; Bonaparte megszegte a saját 
törvényét, magára ruházta az igazgatótanács kijelölésének jogát, s elnapolta a rendtagok 
kijelölését; máris úgy érezte, hogy ez az intézmény, úgy, ahogyan ő maga elképzelte, 
túlságosan kötődik a forradalom emlékéhez. 

1802 végén a számtalan tünet láttán már senkinek sem lehetett kétsége igazi 
szándékai felől. Nemzeti szempontból tehát az amiens-i békekötés jelentette 
pályafutásának csúcsát. A francia nép elsősorban békét kívánt: Bonaparte megadta neki. 
A francia nép szemében drága volt a forradalom társadalmi műve: Bonaparte megőrizte 
azt. A nép elégedett volt vezérével, büszke volt rá, s még nem érezte, hogy visszaél 
hatalmával, és az övéivel ellentétes célok felé tör. Azt azonban a nép egyáltalán nem 
kívánta, hogy vezére királlyá legyen, s még kevésbé, hogy nemességet teremtsen. 
Csakhogy Bonaparte szívében már szakított a köztársasággal és az egyenlőséggel; a nép 
örült, hogy elérte a természetes határokat, és esze ágában sem volt túllépni rajtuk, 
holott az ország ura ekkor már meg is tette azt, s ezzel elkerülhetetlenné tette a háborút. 
A nép még mindig a nemzeti hőst látta benne akkor, amikor már korántsem volt az. 


Harmadik rész 


(1802-1807) 

A kortársak és eleinte a Napóleonnal foglalkozó történészek a császári hódításokat, 
magát a császárságot is azzal magyarázták, amit Napóleon ,becsvágyának" neveztek. 
Nem állították, hogy ez lett volna az egyetlen tényező, hiszen alkalmak is kínálkoztak; 
de, úgymond, a becsvágy kerekedett felül akkor, amikor a bölcsesség és a nemzeti érdek 
az alkalmak figyelmen kívül hagyását parancsolta volna. Ezt a nézetet később néhányan 
túlságosan leegyszerűsítőnek találták. Egyesek csak a természetes határok védelmezőjét 
látták Napóleonban; a köztársaságiak konzult, majd császárt csináltak belőle, hogy 
megőrizze őket; ez a lehetetlen feladat, a forradalom gyászos öröksége Bonapartét arra 
kényszerítette, hogy elinduljon Európa meghódítására, s végül is vesztét okozta. Ezek a 
történészek tulajdonképpen nem tettek egyebet, mint átvették - látjuk, milyen 
értelemben - azt a legendás képet, amelyet a , vén gárdisták" formáltak maguknak 
istenükről, s amelyet Szent Ilonán maga is népszerűsített: a forradalom katonája volt ő, 
és soha semmi egyebet nem tett, mint védekezett a régi rendszer királyai ellen. Mások 
nem voltak hajlandók az egyén szerepét semmire redukálni a történelmi folyamatban, és 
Napóleonban a végzet puszta eszközét látni, ezért benne magában keresték politikájának 
rugóit, s azt hitték, meg is találják egy nagy célban, amely e politikának egységet ad. 
Egyikük szerint Napóleon el akarta ragadni Angliától a tengerek feletti uralmat, úgyhogy 
Napóleon története, legalábbis az amiens-i békeszerződés megszegésétől kezdve, nem 
más, mint a XIV. Lajos alatt megkezdett küzdelem végső epizódja, s így a régi 
Franciaország hagyományába illeszkedik bele. Másikuk szerint Napóleont Kelet délibábja 
vonzotta a szakadék felé. Van olyan is, aki szerint Bonaparte nem is annyira francia volt, 
mint inkább európai, s előbb Nagy Károly birodalmát, később pedig a római birodalmat, a 
nyugati és keresztény civilizáció egységét akarta visszaállítani. 


Mindezek az értelmezések tartalmazzák a valóságnak egy részét, de külön-külön és 
együttvéve is annak csak egy részét. Igaz, hogy azok, akik Bonapartét hatalomra 
juttatták, meg akarták tartani a természetes határokat, s megvédésükre csábító 
lehetőség volt átlépésük; de az már nem helytálló, hogy megvédésüknek átlépésük volt 
az egyetlen, vagy akár legbiztosabb eszköze, és terjeszkedésével Bonaparte kizárólag a 
nemzet érdekeit tartotta szeme előtt. Igaz, hogy Anglia állandó és makacs ellensége volt 
Napóleonnak, és amikor legyőzte őt, véglegesen diadalmaskodott Franciaország felett is; 
de ha Napóleon kizárólag Angliát akarta volna legyűrni, érett és átgondolt elképzelés 
keretében merőben máskért alakult volna kontinentális politikája; magát a blokádot is, 
amelyre annyit hivatkoznak, már sokkal inkább a napóleoni birodalom kezdődő 
kialakulása idézte elő, semmint megfordítva. Az új Nagy Sándort kétségtelenül vonzotta 
az áttörés Konstantinápoly vagy India felé; mindazonáltal vállalkozásai nagyobbik 
részének csak mindenfajta belemagyarázás mellett van köze ehhez az álomhoz. Igaz, 
hogy Nagy Károlyhoz és Julius Caesarhoz hasonlította magát, és afelé haladt, hogy 
politikailag összefogja a nyugati világot; de egyáltalán nem a múlt visszaállításának 
intellektuális vágya hajtotta a cselekvésre. A legenda rendkívül tisztán látja a dolgokat, 
amikor a koalíciónak a forradalom katonája iránt táplált gyűlöletét emlegeti, s furcsa, 
hogy erről annyi történész megfeledkezett; de Bonaparte nem szorítkozott kizárólag 
védekezésre. 

Nem létezik olyan ésszerű magyarázat, amely Napóleon külpolitikáját egységes egésszé 
foghatná össze; egyidejűleg követett több olyan célt, amelyek, legalábbis az adott 
pillanatban, ellentmondottak egymásnak. Végül is ,becsvágyához" kell visszakanyarodni. 
Persze a kortársak, akiknek szeme előtt volt a teátrális pompa a maga súlyos és 
újdonságában hivalkodó gazdagságával, akik látták a gáláns kalandokat, a pénzéhes, 
kapzsi család civakodásait és a tolvaj szolganépet körülötte, ezt a becsvágyat a 
közönséges emberek színvonalára rángatták le, anélkül hogy tagadták volna Bonaparte 
zsenijét. Ahogyan távolodunk tőle, a kép kitisztul, és a titokról lehull a fátyol: láthatóvá 
válik a kockázat hősies vonzása, az álom leküzdhetetlen csábítása, a vérmérséklet 
ellenállhatatlan hajtóereje. 


Első fejezet 
Franciaország és Anglia újabb harca 


(1802-1805) 

Napóleon személyiségének ezek a vonásai egyetlen időszakban sem jelennek meg 
olyan éles megvilágításban, mint az amiens-i békétől az 1805-ös háborúig eltelt döntő 
jelentőségű években. Az Angliával aláírt békeszerződés nem tartott sokkal tovább egy 
esztendőnél. Mindamellett addig, amíg a kontinensen újra ki nem tört a háború, nem vált 
végérvényesen lehetetlenné az a megoldás, amely Napóleon trónra léptekor elérhetőnek 
látszott: a megnagyobbodott, de békés Franciaország, szemben a tengereken 
egyeduralmat élvező Angliával. A pozsonyi békekötés után a helyzet megváltozott. 

1. BONAPARTE GAZDASÁGPOLITIKÁJA ÉS AZ AMIENS-I BÉKE MEGSZEGÉSE 

Aligha vonható kétségbe, hogy az Addington-kabinet komolyan elszánta magát a 
béke kísérletére, és hitt abban, hogy a béke tartani fog némi ideig. Megszüntette a 
jövedelmi adót, és 2 millió font sterlinggel csökkentette a haditengerészeti kiadásokat. A 
Szent Vince-foki győzelem után leállt a hajógyártás, szélnek eresztették a munkásokat; a 
fát szállító országok szakítottak Angliával, mert ellenőrzés alá helyezte a hajóikat, s a 
faellátás hamarosan szinte teljesen megszűnt. Mindamellett a kormánynak még a saját 
többségén belül is volt ellenzéke: ezek a toryk azt hangoztatták, hogy a béke lehetővé 
teszi Franciaországnak, hogy új rohamra készüljön a brit birodalom ellen, s ugyanúgy, 
mint száz esztendővel előbb a whigek, a végsőkig menő háborút hirdettek; kezükben 
tartották a sajtó egy részét, s az emigráns Peltier is segítette őket, kígyót-békát kiabálva 
a forradalomra és Bonaparte katonai diktatúrájára. 


Az üzletemberek nemigen tudtak választani e két politika között. A béke jó néhányuknak 
az érdekeit sértette: a hadiipar leállt; Anglia hamarosan elveszítette a Baltikummal és 
Németországgal folyó kereskedelem, főleg pedig a gyarmatáru-kereskedelem 
monopóliumát; a meghódított területek visszaadása a forgalom csökkenését jelentette: 
csak Holland Guyanával a forgalmat 10 millió font sterlingre becsülték; végül a béke 
aláírása után az árak annyira zuhanni kezdtek, hogy még a semlegesek is csapásnak 
tekintették a békét, főleg az Egyesült Államok. A közhangulat mégis az volt, hogy mindez 
csak múló, pillanatnyi rossz. A toryk vészjelzései végül is hatottak, de a tengeren és a 
gyarmatokon a veszély nem látszott közvetlennek, a kontinens pedig az angol 
közvéleményt nemigen izgatta. Az igazi kérdés az volt, hogy Bonaparte meg fogja-e 
nyitni Franciaországot és az általa ellenőrzött országokat a brit áruk előtt, mert az világos 
volt, hogy az angolokkal való megegyezés nem lehet tartós, ha nem létesítenek velük 
olyan üzleti kapcsolatokat, amelyeket ők előnyösnek tartanak. 1802 májusában 
Hawkesbury megismételte, hogy ahhoz, hogy ,,a lehető legtöbb személy váljék 
érdekeltté a békében", minél előbb helyre kell állítani a kereskedelmi forgalmat. Ily 
módon az első konzul gazdaságpolitikája volt a probléma kulcsa. 

Mint minden felvilágosult despota, Napóleon is mindig nagy figyelmet szentelt a 
gazdasági fejlődésnek, nem azért, mert ez javítja az emberek életviszonyait, és lehetővé 
teszi az alsó néposztályoknak, hogy hozzájussanak a civilizáció gyümölcseihez, hanem 
politikai okokból: azért, mert gazdasági virágzás esetén az állam pénzügyei is jól 
alakulnak, a lakosság és így a besorozhatok száma növekszik, biztosítva van a rend, mert 
csökken a munkanélküliség, és van elég ennivaló. Napóleon nem viseltetett egyforma 
rokonszenvvel a gazdaság minden ága iránt. Minthogy a háborút tartotta szem előtt, 
bizalmatlan volt a kereskedelem és a pénzügyek iránt, amelyek természetüknél fogva 
kozmopoliták, és mindenütt kapcsolatban vannak Angliával; az ipar főleg akkor 
érdekelte, ha hazai nyersanyagokat dolgozott fel; mindazonáltal úgy vélte, hogy a nagy 
katonai államok - Spárta, Róma - ereje a mezőgazdaságból fakad, mert ott teremnek a jó 
katonák, és végső soron a mezőgazdaság biztosíthatja azt, hogy az ország megéljen zárt 
gazdasági viszonyok között is. 


Már e tekintetben is fiziokrata volt, s ahogy elfordult a burzsoáziától és a földbirtokos 
arisztokrácia visszaállításán törte a fejét, egy másik oldalról is ehhez az iskolához 
csatlakozott. Ám mint minden olyan esetben, amikor valami konkrét nehézségbe 
ütközött, őrizkedett attól, hogy valamilyen elméletre hagyatkozzék. Kedvezni akart 
ugyan a mezőgazdaságnak, de azt a jogot sohasem adta meg neki, hogy exportálja a 
gabonát, mert a nép nyomban mozgolódni kezdett, amikor a kenyér drágult, amint azt 
Bonaparte a X. évben tapasztalta; a harácsolókkal és a földművelők , önzésével" 
szemben államrezonból a nép eszméit tette magáévá. Másrészt viszont ugyanilyen 
hátrányokkal járhatott egy ipari válság is, hiszen az utcára teszi a munkásokat; ezért 
tehát vigyáznia kellett a pamutiparra is, bár az importált nyersanyagot használt. 

Valamennyi pozitív probléma közül a pénzügyi kérdés foglalkoztatta leginkább. 
Miközben Anglia eltűrte az okosan és óvatosan irányított inflációt, amely kellő szinten 
tartotta az árakat, és ösztönözte a termelést, Franciaország - eltekintve a bankok igen 
szűk körű bankjegykibocsátásától - még mindig az ércpénzre szorítkozott, ezt az 
emberek makacsul tezaurálták, s így állandó volt a pénzhiány. Az ország gazdasága meg 
is érezte ezt, a tőke mindig ritka volt és drága; Bonaparte örökké a szemére vetette a 
Francia Banknak, hogy túlságosan fukarul számítolja le a kereskedelmi értékpapírokat, s 
szerette volna, ha a Bank vidéken is fiókokat nyit, hogy terjedjen az értékpapírok 
használata. Az államháztartás is szenvedett a pénzhiánytól, a kincstár eladósodott; 
csakhogy Bonaparte az asszignáták kalandja után semmi áron sem volt hajlandó 
visszatérni a papírpénzhez, hiszen mihelyt megpróbálja keresztülerőszakolni, tekintélye 
súlyos csorbát szenvedett volna. Bonaparte tehát kénytelen volt merkantilista politikát 
folytatni, akárcsak Colbert, akinek - a hasonlóságot nem egészen nélkülöző körülmények 
között - XIV. Lajos vállalkozásait kellett finanszíroznia; Franciaországnak meg kellett 
védenie nemesfémkészletét oly módon, hogy keveset vásárol, s a nemesfémeket a 
külföld rovására szerzi meg vagy az export növelésével, vagy hódításokkal. 


A konzulátus tehát mindent megtett, hogy serkentse a termelést, elsősorban a 
fényűzési cikkekét. 1800-ban statisztikai hivatalt létesítettek, amely folytatta az annak 
idején a Közjóléti Bizottság által elkezdett vizsgálatokat, valamint Francois de 
Neufcháteau próbálkozásait, s a prefektusok bevonásával hozzáfogott Francia- ország 
gazdasági és demográfiai adatainak összeírásához; a rákövetkező évek folyamán e 
kutatások jelentékeny része napvilágot látott. Befejezték a nemzeti piac egységesítését 
azzal, hogy kötelezővé tették a metrikus rendszert (amely, meg kell adni, nagyon lassan 
honosodott meg), továbbá a XI. év germinal 17-én (1803. április 7-én) szabályozták a 
pénzrendszert, az ezüst és az arany cserearányát 1:15,5 rögzítve. A szűkös 
nemesfémkészletek miatt azonban nem tudtak elég pénzt verni ahhoz, hogy teljesen 
kivonhassák a forgalomból a régi érméket. Az új rendszer mégiscsak megszilárdította a 
pénzt, mert a frank ezüstsúlyát törvényesen rögzítették (4,5 g színezüstben, vagy 9/10- 
es finomságú ezüstben 5 g), szemben a korábbi livre-rel, amelynek nemesfémtartalmát 
soha nem rögzítették, úgyhogy Franciaország történetében első ízben lett azonos az 
elszámolási pénz és a forgalomban levő pénz. A kereskedelem felügyeletét egy 
főtanácsra bízták, majd később, a császárság kezdetén, az Államtanács egyik 
szekciójára; 1801. március 19-én átszervezték a tőzsdéket, 1802. december 24-én újra 
megjelentek a kereskedelmi kamarák, 1803. április 28-án pedig tizenhat tengeri kikötő 
jogot kapott vámmentes raktárak felállítására. 1801 végén megalakult Chaptal 
elnökletével a , Nemzeti ipart serkentő társaság"; belügyminiszteri minőségében Chaptal 
újra megnyitotta az annak idején a direktórium által kezdeményezett kiállításokat; 1803. 
április 12-én megjelentek az ipari kamarák. A Párizsi Földművelési Társaság már 1798- 
ban újjáalakult. Természetes hajlama arra késztette volna Bonapartét, hogy mint annak 
idején Colbert, céhek segítségével szabályozza a gazdasági életet. A mesteremberek 
szívesen fogadták volna, ha visszaszerzi monopóliumukat, bizonyos kereskedők pedig 
egyáltalán nem haragudtak volna, ha a céhszabályzatra támaszkodhatnak a 
munkásokkal szemben. 


Párizs rendőrprefektusának, a közrend érdekeire hivatkozva, sikerült a párizsi pékeket 
újra szakmai testületbe szerveznie, s ugyanezt tette a mészárosokkal is. Ennél messzebb 
azonban az első konzul még nem merészkedett, mert a bankárok és a nagyiparosok, 
akiket az Államtanács is támogatott, erélyesen ellenezték a munka szabadságának 
mindennemű korlátozását. A XI. év germinal 22-i (1803. április 12-i) törvény beérte a 
védjegyek bevezetésével. Másrészt a pénzügyek állapota azt sem engedte meg, hogy a 
tényleges szükségleteknek megfelelően fejlesszék a közmunkákat, sem azt, hogy 
közvetlenül támogassák a vállalatokat. Még később is, amikor pedig már sokkal 
könnyebb volt a dolga, Napóleon mindig csupán megrendelésekkel támogatta a 
vállalkozókat, válság idején pedig visszatérítendő előlegekkel, hogy raktárra termeléssel 
elkerüljék a munkanélküliséget. Ily módon az egész colbertista rendszerből csak a 
vámvédelmet használta fel. 

A vámvédelmet egy igen erős érdekcsoport is ajánlotta. A liberális gazdaság, amelyet 
Jean-Baptiste Say védelmezett, távolról sem örvendett osztatlan népszerűségnek; Ferrier 
A. kormányzat viszonya a kereskedelemhez című, 1805-ben megjelent művében hű maradt a 
colbert-ista merkantilizmushoz. Még az amiens-i béke előtt is állandóan vádolták az angol 
csempészetet; amikor a háború véget ért, még rosszabb lett a helyzet, s főleg a 
pamutgyárosok azt hirdették, hogy ha visszatérnek az 1786-os angol-francia 
kereskedelmi szerződéshez, feltétlenül újra válság fog kirobbanni, mint annak idején. A 
szövőipar rendkívül fellendült. A fonóipar is fejlődött - hiszen míg az előző évtizedben évi 
5 millió kiló volt, a XII. évben a bálázott gyapot behozatala majdnem elérte a 11 milliót 
de nem annyira, mint szerették volna; az angol áruk ugyanis, különösen a vastag 
fonalak, verhetetlenek maradtak. Bonaparte nem vonta vissza a direktórium által az 
angol áruk behozatalára kimondott tilalmat; sőt mi több, 1802. május 19-én 
felhatalmazást szerzett arra, hogy ideiglenesen megemelje a vámokat, s a 
gyarmatárukat, amelyek gyakorlatilag mind angolok voltak, 50 százalékos 
többletvámmal sújtotta a francia birtokokról érkező szállítmányokkal szemben. 


Mindazonáltal eleinte nem utasította el azt a gondolatot, hogy kereskedelmi szerződést 
kössön Angliával. Kereskedők kíséretében Angliába küldte Coguebert de Montbret-t. Az 
angolok azt javasolták a francia megbízottaknak, hogy térjenek vissza az 1786-os 
szerződéshez, azzal a módosítással, hogy Franciaország átmeneti intézkedéseket tehet 
iparának védelmére. 1802 nyarán a Kereskedelmi Tanács egyértelműen a behozatali 
tilalmak ellen foglalt állást, és Chaptal azt tanácsolta, hogy fogadják el London ajánlatait, 
kérjék a francia selyemáruk bevitelének lehetőségét, valamint azt, hogy a francia 
borokat olyan feltételek mellett engedjék be Angliába, mint a portóit és a xeresit, és ne 
emeljék túlságosan magasra a vámtarifákat. , Feltételezem, hogy a gyárosok tiltakozni 
fognak" - jegyezte meg, de úgy gondolta, hogy megfelelő kedvezményekkel majd 
támogatni lehet őket. Ezzel szemben Coguebert azt ajánlotta, hogy a brit 
hajórakományokat csak azzal a feltétellel vegyék át, hogy a hajók azonos értékű francia 
exporttermékeket rakodjanak be. Chaptal azt vetette ellene, hogy ebben az esetben 
engedélyeket kellene kiosztani az exportra, és néhány személynek hasznot hajtó 
külkereskedelmi monopóliumot kellene bevezetni; ez a rendszer, amelyet , képtelennek" 
nyilvánított, 1811-ben megvalósult. Azt látjuk tehát, hogy a szabadkereskedelem és a 
behozatali tilalom rendszere között lehetőség lett volna az angolok beleegyezése mellett, 
az ésszerű iparvédelemre, amelyet Chaptal javasolt, és amelyre a francia iparnak 
szüksége is volt. A francia ipar vezéreinek követelései és a békét kívánó nemzeti érdek 
igényei között Bonapartéra várt a döntőbíró szerepe. Végül is azonban hallgatólagosan a 
behozatali tilalom rendszerét választotta. 


Ennek az az egyszerű magyarázata, hogy nem kívánt tartós békét. , Egy első konzul - 
mondotta Thibaudeau-nak - nem olyan, mint azok az isten kegyelméből uralkodó 
királyok, akik örökségnek tekintik államaikat... Neki látványos akciókra, 
következésképpen háborúra van szüksége." Természetesen óvakodni fog attól, hogy ő 
üzenjen hadat, hiszen ezt a nemzet nem helyeselné: , Túlságosan is nagy érdekem 
fűződik ahhoz, hogy a külföldnek engedjem át a kezdeményezést"; de biztos is, tette 
hozzá, hogy , ők fognak először fegyverhez nyúlni". Ilyen beállítottság mellett 
természetes volt, hogy éppen erre bátorítsa őket; mindenesetre a behozatali tilalom 
lehetővé teszi a háborúra való felkészülést, mert a nemesfém nem áramlik ki az 
országból, majd, akárcsak a forradalom alatt, fegyverré is válhat. A franciák körében 
minden eddiginél elterjedtebb volt az a nézet, hogy Anglia kölcsönön és infláción alapuló 
pénzügyeivel és gazdaságával sebezhető. Ezt ismételgette minden hangnemben 
Hauterive a VIII. évben, Guer lovag 1801- ben, Lassalle 1803-ban, sőt maga a Moniteur 
is. Bár az Angliára leselkedő veszélyeket helyesen ismerték fel, abban a hitben ringatták 
magukat, hogy egyedül Franciaországtól függ, hogy halálossá tegye őket. Bonaparte 
természetesen azok közé tartozott, akiket a legkönnyebben a hatalmába ejthetett ez az 
illúzió, hiszen katona és diktátor lévén, mélységesen megvetette ezt a kereskedő 
oligarchiát, amelynek se hadserege, se kormánya. Karthágóhoz hasonlította Angliát, s 
úgy hitte, ő lesz Catója és Scipiója. Szó sem esett többé kereskedelmi szerződésről; 
hajókat koboztak el, mert brit eredetű árukat találtak rajtuk. Azonban Franciaország 
külkereskedelme 1799-től a X. évig 553 millióról 790-re emelkedett. Az angol tőkések 
megértették, hogy a gazdasági háború folytatódik, s most már elegük volt abból a 
békéből, amely semmi hasznot nem hajtott számukra. 

Minthogy a gyarmatáruk a forgalomnak igen lényeges részét alkották, nagyon fontos 
volt, hogy Franciaország minél előbb visszaszerezze az Antillákat, melyeket a béke 
visszaadott neki. Bonaparte még a békeszerződés aláírása előtt expedíciót küldött Santo 
Domingóba. Toussaint-Louverture, aki most az egész sziget ura volt, 1801. május 9-én 
alkotmányt hirdetett ki, amely reá bízta a kormányzást, Franciaország merőben névleges 
főhatósága alatt. Ennek ellenére behódolt Leclerc-nek, de 1802. június 7-én 
letartóztatták, Franciaországba vitték, s ott halt meg 1803. április 7-én Joux erődjében. 
Közben Richepanse újra elfoglalta a Kis-Antillá- kat. Ha az angolok ezt nem 
kifogásolhatták is, azért nyugtalanították őket Bonaparte louisianai tervei: expedíció 
készülődött az Eszaki-tengeren, hogy ide szállítsa Victort; ám az 1803 márciusára 
tervezett indulást elhalasztották. Ezalatt a spanyolok lezárták a Mississippit az 
amerikaiak előtt. Minthogy Franciaország Spanyol- ország szövetségese és Hollandia ura 
volt, a Mexikói-öböl, következésképpen a spanyol Indiákra irányuló csempészet is ki volt 
szolgáltatva a franciáknak; elképzelhető volt, hogy Franciaország megkapja a spanyol 
birtokokkal folytatott kereskedelem privilégiumát. 


Mindazonáltal ezek a kilátások szétfoszlottak anélkül, hogy Angliának be kellett volna 
avatkoznia. Az amerikaiak, akik már arról ábrándoztak, hogy megszerzik Floridát 
Spanyolországtól, hallani sem akartak arról, hogy franciák jelenjenek meg New 
Orleansben. Jefferson, akit nemrég választottak elnökké, s két titkárával, Madisonnal és 
Gallatinnal vonult be a Fehér Házba, a republikánus program megvalósítására törekedett: 
béke, leszerelés, takarékoskodás; rokonszenve Franciaország felé hajlott, és örömmel 
írta alá a mortefontaine-i szerződést; de nem szállhatott szembe a közvéleménnyel, és 
nem csinált titkot abból, hogy amennyiben Franciaország Louisianában marad, az 
Egyesült Államok Anglia mellé áll a közeledő háborúban. Jefferson nagykövete, Monroe, 
1803. április 12-én vételi ajánlatot tett, amelynek elfogadására Bonaparte már ekkor 
elszánta magát. A május 3-i szerződés 80 milliót jelentett neki, de csak 55 maradt belőle, 
a különbözetet levonták az Egyesült Államoknak járó kártalanítás fejében, valamint az 
ügyletet lebonyolító két bankár, Hope és Baring jutalékára. 

Ebben az időpontban már egész Santo Domingóra kiterjedt a felkelés a rabszolgaság 
visszaállítása miatt. Bonaparte környezetében, ahol jócskán akadtak szószólói az 
ültetvényeseknek, Jozefinről nem is beszélve, azt hangoztatták, hogy a rabszolgaság 
visszaállítása a legegyszerűbb módja a gyarmatáru-termelés gyors fellendítésének. Erre 
azonban nem lett volna szükség, mert azokon a gyarmatokon, ahol végrehajtották a II. 
év pluvióse 16-i dekrétumot, a direktórium biztosai és maga Toussaint-Louverture is, 
bevezették a kényszer- munkát. Bonaparte eleinte arra hajlott, hogy ezt a rendszert 
erősíti meg, s a rabszolgaságot csak azokon a szigeteken tartja fenn, ahol nem számolták 
fel: a Mascareignes (Mascarenhas)-szigeteken, ahol nem vették tudomásul a konvent 
dekrétumát és Martinigue szigetén, amely angol megszállás alatt volt, és így a 
dekrétumot nem vehette át. Végül is azonban Bonaparte engedett. Igaz ugyan, hogy az 
1802. május 20-i törvény szerint a gyarmatokon ,fennmarad" a rabszolgaság, amit úgy 
lehetett értelmezni, hogy nem állítják vissza ott, ahol egyszer már megszüntették. 


Bonaparte azonban másként döntött, s utasította Richepanse-t, hogy vezesse be újra 
Guadeloupe szigetén, ahol is emiatt kitört a lázadás. Santo Domingón Leclerc 
kijelentette, hogy az intézkedés korai; a feketék azonban felismerték, hogy mi vár rájuk, 
és Toussaint két hadnagya, Christophe és Dessalines minden nehézség nélkül fellázította 
Santo Domingo lakosságát szeptemberben. A hadseregnek, amelyet amúgy is 
megtizedelt már a sárgaláz, hamar megtört az ereje. Leclerc meghalt, és utóda, 
Rochambeau, az ültetvényesek odaadó híve, teljessé tette a katasztrófát azzal, hogy 
nekirontott a mulattoknak is, akiknek Bonaparte egyébként megtiltotta a 
Franciaországba költözést és a vegyesházasságot. Port-au-Prince 1803. november 19-én 
kapitulált. Maradt néhány helyőrség, amelyek egészen 1811-ig nyomorúságosán 
tengették valahogyan az életüket. 

Bár az angolok nyilvánvalóan nem nézték volna jó szemmel, hogy Franciaország új 
gyarmatbirodalmat kovácsol össze, de talán emiatt nem kezdték volna meg nyomban a 
háborút. Természetesen ehhez az is szükséges volt, hogy saját birtokaikat ne lássák 
veszélyben. Bonaparte azonban éppen erre az útra tért: nem hagyta nyugton egy másik 
nagy terv: a Földközi-tenger, pontosabban Egyiptom megszerzése. Minthogy az amiens-i 
szerződés végül is rábírta Törökországot, hogy 1802. június 26-án békét kössön a 
franciákkal, és megnyissa előttük a Dardanellákat, Ruffin nyomban hozzáfogott a 
levantei konzulátusok újbóli felállításához. Franciaország 1801- ben Tripoli pasájával és 
1802-ben Tunisz bejével is szerződést kötött; augusztusban flottával kényszerítették az 
algíri dejt, hogy kövesse példájukat. Konstantinápolyban máris attól tartottak, hogy a 
franciák cselt szőnek ellenük a Peloponnészoszon, Janinában és a szerbek közt; a törökök 
azt hitték, hogy birtokaikat felosztás fenyegeti. Augusztus végén Sébastiani Tripolin át 
Egyiptomba utazott, majd Szíriába is ellátogatott, és mindenütt próbált kapcsolatot 
kiépíteni a helyi főnökökkel. Cavaignacot elküldték Maszkatba, Decaen pedig 1803. 
március 6-án elindult Indiába elég jelentékeny vezérkar kíséretében, amely alkalmas volt 
arra, hogy hadsereget szervezzen a szipojokból. Az angolok mindebből arra 
következtettek, hogy Bonaparte új támadást fontolgat Egyiptom és India ellen, s hogy az 
óvatosság azt parancsolja, ne engedjék felkészülni az első konzult, főleg pedig, hogy ne 
ürítsék ki Máltát. 


A sziget megtartása az amiens-i szerződés megsértését jelentette. 

Bonaparte kontinentális politikája jó ürügyet szolgáltatott a szerződés 
megszegéséhez. Schimmelpenninck sürgetése ellenére nem volt hajlandó kiüríteni 
Hollandiát, azt állítva, hogy nem hajtották végre a békefeltételeket. Kiürítette ugyan a 
nápolyi kikötőt és a pápai államot, de 1802 augusztusában bekebelezte Elba szigetét, 
szeptemberben Piemontét, októberben pedig a parmai herceg halála után megszállta 
Parmát. Svájcban, alighogy a franciák távoztak, Reding az augusztus 27-éről 28-ára 
virradó éjszakán lázadást robbantott ki a hegyvidéki kantonokban, és Schwyzben 
országgyűlést hívott össze. Zürich, Bern, Fribourg Reding kezébe került. A Lausanne-ba 
menekült kormány már hiába ígérte meg Vaud kantonnak, hogy elengedi a 
járandóságokat és a tulajdonosokat nemzeti javakkal kárpótolja: nem maradt más 
választása, mint hogy segítségül hívja Bonapartét. Az első konzul szeptember 30-án rájuk 
kényszerítette közvetítését, és vállalta a lefegyverzést. Ney bevonult Svájcba; az 
országgyűlés, amely Angliától és Ausztriától csak ígéreteket kapott, szétszóródott, 
Redinget pedig letartóztatták. Párizsba, december 10-ére tanácskozást hívtak össze; 
Bonaparte a szenátorok elé terjesztette tervezetét, és kidolgoztatta a kantonok külön 
alkotmányait. Az alkotmányokat a tervezethez csatolták, s Így jött létre az 1803. február 
19-i mediatizálási akta. Mind a tizenkilenc kanton külön alkotmányt kapott. Ez az esetek 
többségében, főleg a régi arisztokratikus kantonokban cenzusos jellegű volt. Ez utóbbi 
kantonokban igyekeztek biztosítani, hogy a hatalom a régi rendszer városi patríciusainak 
kezében legyen. A kantonok emellett elég széles körű önállóságot kaptak, elsősorban a 
nemzeti javak feletti rendelkezésben, a feudális járandóságok kérdésében és a vallási 
ügyekben. Ily módon majdnem mindenütt diadalmaskodhatott a reakció; a 
vallásszabadságot is csak ott garantálták, ahol már megvolt. Az egységből nem maradt 
más, mint a kantonok egyenlősége (a kantonok mindennemű külön szövetkezését 
megtiltották); ezenkívül a svájciak szabadon telepedhettek le és bírhattak tulajdonnal az 
államszövetség egész területén; a belső vámokat megszüntették, végül pedig gyenge 
központi kormányzatot állítottak fel. 


Ez a kormányzat egyrészt diétából állt, amelyben a kantonoknak nagyságuktól függően 
egy vagy két szavazatuk volt, másrészt pedig végrehajtó szervből, amelynek élére 
váltakozva került a hat legfontosabb kanton vezetője, mint landamman. Az első 
landammant Fribourg kanton képviseletében Bonaparte nevezte ki Louis d"Affry 
személyében, aki valaha a franciaországi svájci zsoldosok tisztje volt. Szeptember 27-én 
a helvét konföderáció ötven évre szóló védelmi szövetségi szerződést kötött 
Franciaországgal, s újra kötelezettséget vállalt, hogy négy, egyenként négyezer főnyi 
ezredet állít fel. Saját hadserege azonban nem volt, s Bonaparte még azt sem engedte 
meg, hogy vezérkart tartson. 

Ezalatt folytak a tárgyalások azokkal a német fejedelmekkel, akiknek kártalanítást 
ígértek a Rajna bal partján fekvő elvesztett birtokaikért. Ez a helyzet rohamléptekben 
növelte a franciák németországi befolyását. A Reichstag, a birodalmi gyűlés nem volt 
hajlandó átengedni a tárgyalások lefolytatását a császárnak, és bizottságot nevezett ki, 
hogy vitassa meg az ügyet Franciaországgal, amelyet Cobenzl megpróbált szövetség 
felkínálásával megnyerni, de hiába. Bonaparte már megállapodott Sándor cárral, hogy 
közösen rendezik az ügyet. Gyakorlatilag az összes német fejedelmek, a porosz királlyal 
az élükön, Párizsban nyüzsögtek, hogy minél többet szerezzenek saját maguknak. 
Megvesztegették Talleyrand-t: 10-15 milliót kapott. III. György angol király és hannoveri 
választófejedelem is elfogadta az osnabrücki püspökséget. Dalberg mainzi 
választófejedelem buzgón igyekezett Franciaország kezére játszani. Csak Szászország 
duzzogott, mert neki nem járt kártérítés. 1802. június 3-án Franciaország és Oroszország 
felszólította a birodalmi gyűlést, hogy ratifikálja a Párizsban kidolgozott tervet. Ausztria 
megtagadta jóváhagyását, s bevonult a Bajorországnak szánt Passauba, de az egyhangú 
tiltakozás hatására kénytelen volt kiüríteni. Ausztria becsületét végül Bonaparte 
mentette meg azzal, hogy december 26-án szerződésben biztosította a részét. 1803. 
február 25-én a Reichstag elfogadta a határozatot. 


A határozat megszüntette az egyházi fejedelemségeket, amivel teljessé tette az 1555- 
ben megkezdett, majd 1648-ban folytatott szekularizációkat, ezenkívül megszüntette az 
ötvenegy szabad város közül negyvenötnek a kiváltságos helyzetét. Poroszország 
megkapta a paderborni, a hildesheimi, az erfurti püspökséget s a münsteri jó részét; 
Bajorország a freisingi püspökséget és a passaui püspökség egy részét; Baden Mannheim 
és Heidelberg városát, továbbá a speyeri, strasbourg-i és bázeli püspökségnek a Rajna 
jobb partján fekvő területeit; a többi német állam is arányosan részesedett. Ausztria járt 
a legrosszabbul, mindazonáltal megkapta Brixent, Trentót és a passaui püspökség egy 
részét; elérte, hogy Salzburg és Eichstadt püspökséget a toscanai nagyherceg kapja, 
viszont átengedte Breisgaut és Ortenaut a modenai hercegnek; végül elkobozta az eltűnt 
fejedelmek Ausztria területén levő javait és értékeit. Ami a katolikus egyházat illeti, ez a 
rendezés olyan katasztrófát jelentett a számára, mint a XVI. századi. Majdnem két és fél 
millió alattvalót veszített és 21 millió birodalmi forint jövedelmet; tizennyolc egyetemet 
és minden szerzetesi iskolát szekularizáltak, az érsek választófejedelmek közül egyedül 
Dalberg maradt meg, de Mainzból Regensburgba tették át. Ausztriát, azon kívül, hogy 
presztízsveszteség érte, az is fenyegette, hogy elveszíti a császárságot, mert protestáns 
államok: Württemberg, Baden és Hessen-Kassel választófejedelemségekké váltak, 
úgyhogy mind a választófejedelmek, mind a hercegek testületében megváltozott a 
többség; végül várható volt, hogy hamarosan el fog tűnni a Ritterschaft és a lovagrendek, 
hiába fogadtatott el számukra biztosítékokat Ausztria. Németország felbomlása csakis 
Franciaországnak hajthatott hasznot: egész Dél-Németország feléje fordult, hogy 
támaszra találjon a Habsburgokkal szemben. Porosz- ország sokat kapott, de nem annyit, 
mint amennyit szeretett volna, mert az Angliával való súrlódástól félve visszautasította 
Hannovert és a francia szövetséget. Észak-Németország feletti uralma a békekötéssel 
megszűnt. III. Frigyes Vilmos 1802. június 10-én Memelben találkozott a cárral, s ez 
alkalommal Sándor szerelmi barátságot kötött Lujza királynéval, ami egyszer s 
mindenkorra a Hohenzollernekhez kötötte. A király azonban nem annyira Oroszország 
szövetségesének, mint inkább védencének érezte magát, s Így az volt a benyomása, 
hogy csökkent a rangja. 


Anglia tehetetlenül szemlélte az európai viszonyok felforgatását; mindez nem 
ellenkezett ugyan az amiens-i szerződés betűjével, de mégis úgy találta, hogy nem 
egyeztethető össze a szellemével. Mivel azonban tudta, hogy Svájc sorsa nagyon is 
foglalkoztatja Oroszországot és Ausztriát, s hogy Ausztria nem fog belenyugodni, hogy 
Itália után Németországot is elveszítette, nemcsak bosszúságot, hanem bizonyos 
elégedettséget is érzett: amint azt Addington előre látta, Anglia számíthatott rá, hogy 
újra szövetségesekre lel. 1802 októberéig elég jók voltak a kapcsolatai 
Franciaországgal. Bonaparte követelésére Addington - pedig lett volna miért 
panaszkodnia a Moniteur miatt - még arra is hajlandó volt, hogy eljárást indítson Peltier 
ellen. Whitworth párizsi követ szeptember 10-én kelt utasításai még kifejezetten békés 
jellegűek. Az itáliai annexiók, főleg pedig a svájci beavatkozás, amely ugyanolyan 
felzúdulást keltett, mint az 1798. évi, fordulatot idéztek elő. Hawkes- bury , mélységes 
sajnálkozásának" adott kifejezést. , Békét akarunk..., de ehhez a francia kormány 
segítsége is szükséges." , Anglia azt akarja, hogy a kontinens olyan állapotban legyen, 
mint az amiens-i békekötés időpontjában, és semmi mást nem akar, mint ezt az 
állapotot." Hawkesburyben már megfogalmazódott az a gondolat, hogy Franciaország 
minden növekedése ellenértéket követel. Franciaországnak mindenesetre érdekében állt 
a halogatás. Csupán negyvenhárom sorhajóval rendelkezett, és huszonháromnak az 
építése volt folyamatban, ezek elkészülte azonban csak 1804- re volt várható. Azok az 
utasítások, amelyeket Bonaparte Decaen- nak adott, már egyértelműen a háború 
perspektívájában fogantak, de úgy számított, hogy az 1804 ősze előtt semmiképpen sem 
tör ki. Ennek ellenére azt válaszolta, hogy Anglia ,meg fogja kapni az amiens-i 
szerződést, de semmi többet, csak az amiens-i szerződést". Talleyrand még erősebb 
hangot ütött meg, fenyegetődzött: , az első ágyúlövés egy csapásra megteremtheti a gall 
birodalmat", s Bonapartét arra késztetheti, hogy , visszaállítsa a nyugatrómai 
császárságot". Amikor Hawkesbury meghátrált, és visszaküldte rendeltetési helyükre 
követeit, Andréossyt és Whitworthöt, ez a látszólagos gyengeség csak feltüzelte az első 
konzult. 


1803. január 30-án, amikor az angolok kivonulása Egyiptomból már majdnem 
befejeződött, közzétette a Moníteur-ben Sébastiani jelentését, amely leszögezte, hogy , 10 
000 ember elegendő Egyiptom visszaszerzéséhez". A történész teljesen értetlenül áll e 
provokáció előtt. Bonaparte állítólag kijelentette Luciennek, arra számit, hogy ezzel 
"háborúskodásra készteti John Bulit"; pedig jól tudta, hogy erre még nincs felkészülve. 
Sőt, októberben Talleyrand még azt is kijelentette, hogyha Anglia azt akarja elhitetni a 
világgal, hogy , az első konzul ezt vagy azt azért nem tette meg, mert nem merte, abban 
a pillanatban megteszi". Ezen a ponton nemcsak a nemzet érdekét, hanem a józan észt 
is sutba dobta. 

A valóságban Hawkesbury belenyugvása merőben ideiglenes volt. , A jelenlegi 
körülmények között, még ha feltételezzük is, hogy nem volna ostobaság - irta 1802. 
november 25-én Whitworth- nek teljesen lehetetlen Franciaország valamelyik 
támadására hivatkozva háborúba vinni az országot. Ugy kell politizálnunk, hogy ezeket a 
támadásokat Oroszországgal és Ausztriával együttműködve egy eljövendő védelmi 
rendszer bázisává tegyük." Október 27-én csakugyan szövetséget javasolt 
Oroszországnak az európai helyzet fenntartása végett. Sándor azonban ekkor még el volt 
foglalva azzal, hogy Franciaországgal összhangban a német ügyeket rendezze, és nem 
akarta tudomásul venni a javaslatot. De Bonaparte keleti politikája végül őt is 
nyugtalanítani kezdte, s ugyanúgy, mint az 1798. évi egyiptomi expedíció, Angliához 
közelítette Oroszországot; ha már Málta nem lehet az övé, akkor inkább az angoloké 
legyen, mint a franciáké. 1803. február 8-án tehát Hawkesbury értesült, hogy a cár 
szívesen látná a szigetek kiürítésének az elnapolását. Ez a hír éppen kapóra jött a 
Moniteur-ben megjelent cikk után: 9-én Hawkesbury tudatta Whitworthszel, hogy Anglia, 
mielőtt kiürítené a szigetet, , negnyugtató magyarázatokat" követel. 


Bonaparte és az angol követ között több viharos megbeszélés zajlott le, majd az első 
konzul február 20-án a törvényhozó gyűlésnek küldött üzenetében elítélte a londoni 
háborús párt üzelmek. III. György azzal válaszolt március 8-i trónbeszédében, hogy 
rámutatott Franciaország fegyverkezésére. Az angol parlament mozgósította a milíciákat. 
Pillanatnyilag Angliának megvolt az indoka arra, hogy ne hagyja el Máltát, mert a 
szerződéses feltételek még nem teljesültek: Sándor garanciáját olyan fenntartásokhoz 
kötötte, amelyek a békeszerződés felülvizsgálatát feltételezték, s Poroszország is 
követte. Addingtonnak azonban, aki most már eltökélte, hogy megtartja a szigetet, csak 
előnyös lehetett az események meggyorsítása. Március 15-én bejelentette, hogy Anglia 
tíz évre kéri magának Máltát, Franciaország területi gyarapodásának ellensúlyozására, 
amire Talleyrand azzal felelt, hogy az amiens-i békeszerződés keretei közötti 
tárgyalásokat ajánlott. Ezek után Hawkesburvyt április 14-én tájékoztatták, hogy 
Oroszország, bár újból kitért a szövetség elől, megígérte támogatását Törökország 
megtámadása esetére, és felújította Málta szigetével kapcsolatos tanácsát. 26-án 
Whitworth ultimátumot nyújtott át Párizsban. 

Az angolok váratlan határozott fellépése megzavarta az első konzul környezetét. 
Fouché állítólag ezt mondta neki a szenátusban: , On is, akárcsak mi, a forradalom 
eredménye, és a háború mindent kérdésessé tenne." Whitworth márciusban 
közvetítőktől azt az értesülést kapta, hogy az első konzult meg tudnák nyugtatni a 
rokonai, ha méltányos borravalót kapnának, s hogy az akciót Talleyrand is támogatná, ha 
szintén megkapja a maga részét. Magát Bonapartét is aggasztotta Oroszország 
nyugtalankodása, s még március 11-én levelet írt a cárnak, hogy megnyugtassa, s kérje, 
hogy csillapítsa le az angolokat. Most a közvetítését kérte, és azt javasolta, hogy Málta 
maradjon egy vagy két évig Nagy-Britannia uralma alatt, majd pedig kapja vissza 
Oroszország. Addington azt felelte, hogy ez az ajánlat nem fogadható el, s Whitworth 
május 12-én elhagyta Párizst. A brit kormány fenntartotta magának azt a jogot, hogy a 
diplomáciai kapcsolatok megszakítását hadüzenetnek tekintse, ellentétben a 
kontinentális szokásokkal: ettől kezdve az angol hadihajók a nyílt tengeren előzetes 
bejelentés nélkül elfogták a francia kereskedelmi hajókat, amit a franciák minősíthetetlen 
kalózkodás gyanánt írtak a , csalárd Albion" számlájára. 


A valóságban Sándor elfogadta a közvetítést; eltekintve attól, hogy a többi bankkal 
együtt a Francia Bank is, közvetlenül vagy közvetve, részt vett e vállalkozások 
finanszírozásában, a kialakult helyzetben őt is bukás fenyegette. A tőzsde is megérezte 
az eseményeket, s az 5 százalékos kamatozású kötvények árfolyama márciustól május 
végéig 65-ről 47-re süllyedt. Bonaparte előre látta a veszélyt, és a XI. év germinal 24-i 
(1803. április 14-i) törvényével átszervezte a Francia Bankot. Minthogy Mollien továbbra 
is állandóan támadta a részvényeseket, akik fenntartották maguknak a leszámítolást, és 
nagy osztalékokat mutattak ki, hogy részvényeik árfolyamának emelkedésére 
spekuláljanak, most 6 százalékra korlátozták a jövedelmet, s a leszámítolási műveletek 
irányítását kereskedőkből álló bizottságra bízták. Sok sikert ezek az intézkedések sem 
hoztak, amint azt 1805-ben kénytelenek voltak megállapítani. Bonaparte számára a bank 
hatalmának megszilárdítása volt a lényeg. Tőkéjét 45 millióra emelték, és tartalékalapot 
létesítettek; a bank megkapta Párizsban a bankjegykibocsátás monopóliumát, és 
bekebelezte a kereskedelmi leszámítolási pénztárt. Cserében beleegyezett abba, hogy 
egy vagy két hónappal a kiállítás kelte után átvegye az adószedőktől az összes 
kötelezvényt. Segítségével a kincstár és a kereskedelem különösebben nagy károk nélkül 
át tudott állni az új vágányokra. 

Bonaparte tekintélye nem szenvedett csorbát. Minthogy Anglia tépte szét az amiens-i 
szerződést és kezdte meg - szokása szerint hadüzenet nélkül - az ellenségeskedéseket, 
Bonaparte könnyedén Angliára háríthatta a felelősséget mindenért, annál is inkább, mert 
senki sem léphetett fel ellene. A megtámadott Franciaország nem tehetett egyebet, mint 
hogy még szorosabban felzárkózzék vezére mögött, és eltökéltségét még a royalista 
összeesküvések új hulláma is fokozta. Az angol kormány természetesen azonnal újra 
bátorítani és pénzelni kezdte ezeket a szervezkedéseket. Ily módon az új háború első 
eredménye az volt, hogy Bonaparte előtt megnyílott az út a császári méltósághoz és 
hatalmának örökletessé tételéhez. 


Cadoudal mindvégig készenlétben tartotta cinkostársait; 1803 elején két ügynöke is 
börtönbe került. Augusztus 21-én maga is partra szállt Biville-ben, Seine-Inférieure 
megyében, eljutott Párizsba, és számos cinkosa segítségével elrejtőzött. Mint mondotta, 
nem megölni akarta Bonapartét, hanem elrabolni; mindazonáltal, mivel el volt szánva, 
hogy ellenállás esetén megöli, próbálkozása nyilvánvalóan gyilkossághoz vezetett volna. 
Az akcióra Artois grófja megérkezésének kellett megadnia a jelet, csakhogy a gróf nem 
jött. Eközben a royalista mozgolódás mindenütt megélénkült, és nyugaton újra 
megjelentek a bandák. Másrészt Lajolais tábornok megpróbálta kibékíteni egymással 
Pichegru-t és Moreau-t, akik között az 1802 végén letartóztatott David abbé már 
kapcsolatot teremtett: az abbé augusztus végén Londonba utazott, majd decemberben 
visszatért, s hamarosan Pichegru is követte. Moreau hajlandó volt találkozni Pichegru-vel, 
de támogatását megtagadta, mihelyt Cadoudal is beleártotta magát az ügybe. Végezetül 
Méhée de la Touche, egy egykori jakobinus felfedezte az összeesküvésnek egy harmadik 
ágát; Angliában felkereste az emigránsokat azzal a javaslattal, hogy lépjenek 
szövetségre a köztársaságiakkal, s innen átjutott Németországba, ahol is Münchenben 
Drake angol ügynök beavatta terveibe. Azt remélték, hogy fellázítják a Rajna-vidéket, és 
ügynökhálózatot tartottak fenn Elzász területén, hogy elősegítsék az enghieni herceg 
bevonulását egy emigráns hadtest élén. 

Egyébként az árulás mindent befont, s az első konzul mindig csak egy részéről tudott. 
Drezdából Antraigues grófja, Sándor cár kémje , párizsi barátnőjétől", Jozefin egyik 
bizalmasától információkat kapott Bonaparte magánéletéről, , párizsi barátjától", 
Talleyrand munkatársától pedig Bonaparte politikájáról. Ez a barát, aki diplomáciai 
okmányokat szolgáltatott ki az ellenségnek, feltehetően nem kisebb ember volt, mint a 
Grande Armée későbbi hadbiztosának, Daru-nek az apja, de lehet, hogy maga Daru. A 
rendőrség, amelyet Régnier igazságügyminiszter elég középszerűen vezetett, halálosan 
elfáradt, s bár Fouché, akinek még mindig megvolt a maga külön rendőrsége, 
tájékoztatta Bonapartét, az első konzul még 1804 elején sem tudott valami sokat. 
Februárban azután elszánta magát a cselekvésre. Két letartóztatott, akiket 
kínvallatásnak vetettek alá, elárulta, hogy hamarosan egy herceg érkezik, s hogy 
tárgyalások folytak Moreau-val. Moreau-t nyomban letartóztatták, s úgy tűnt, újabb terror 
következik; a határokat lezárták; sokasodtak a házkutatások; felfüggesztették az 
esküdtszéket, s Murat Párizs kormányzója lett. A rendőrség hamarosan rátette kezét 
Pichegru-re és Cadoudalra. Mindjárt ezután Méhée közölte, hogy az enghieni herceg 
Ettenheimben van, Badenben, nem messze Strasbourg-tól, s hogy Offenburgban 
emigránsok gyülekeznek. Bonaparte úgy gondolta, hogy a herceg az, akit az 
összeesküvők várnak, és március 10-én egy tanácskozáson, amelyen Fouché és 
Talleyrand is jelen volt, elhatározta, hogy elraboltatja. 


A műveletet Caulaincourt exmárkira bízták, akinek rendelkezésére bocsátották 
Ordener-t. Offenburgban Caulaincourt semmit sem talált; Ettenheimben azonban 
Ordener a 14-éről 15-éré virradó éjszakán letartóztatta a herceget. 20-án egy másik 
tanácskozás kidolgozta a forgatókönyvet: délután öt órakor Vincennes-be szállították a 
herceget, éjjel tizenegy órakor hadbíróság elé állították, s hajnali két órakor agyonlőtték. 
Iratai között arra nem találtak ugyan bizonyítékot, hogy Cadoudal cinkosa lett volna, de 
az kétséget kizáróan kiderült belőlük, hogy Anglia zsoldjában állt, s alig várta, hogy 
bevonulhasson Elzászba. Nem összeesküvőkért ítélték el, hanem emigránskért, akit a 
külföld azért fizet, hogy betörjön Franciaországba. Ha a köztársaság területén vagy egy 
azzal hadban álló országban tartóztatják le, törvényesen hozhattak volna ellene halálos 
ítéletet. Bonaparte azonban azzal, hogy semleges országból rabolta el, megsértette a 
nemzet érdekeit, s maga szolgáltatta a kontinentális hatalmaknak a várva várt ürügyet. 
Ezután hozzáfogtak az összeesküvők feletti ítélkezéshez. Június 9-én húszat ítéltek 
közülük halálra. Bonaparte tizenkettőnek megkegyelmezett. Ezek többsége nemesember 
volt; a többieket lefejeztette, köztük Cadou- dalt is. Pichegru-t a börtönben megfojtották. 
Moreau-t felmentették, a bírákat azonban rákényszerítették, hogy tárgyalják újra az 
ügyét; ekkor kétévi börtönre ítélték, de az ítéletet száműzetésre változtatták. A per 
folyamán hallatlan nyugtalanság uralkodott a polgárság körében és a szalonokban. , Az 
indulatok, a kormány elleni háborgások - írta Roederer június 14-én - olyan méreteket 
öltöttek, amilyeneket csak a forradalmat megelőző időkben tapasztaltam." Tüntettek a 
bíróságon és a színházakban. Az a folyamat, hogy mind többen csatlakoztak a 
rendszerhez, leállt és Chateaubriana, aki előzőleg elfogadott egy diplomáciai 
megbízatást, most lemondott. Az elégedetlenkedők azonban nem akartak a néphez 
fordulni, s minthogy a sajtó hallgatott, az ország közönyösnek mutatkozott, vagy 
helyeselt Bonaparténak. 


Az első konzult környezete, sőt ez alkalommal maga Fouché is - aki vissza akarta 
szerezni kegyeit - arra biztatta, hogy használja ki a helyzet adta lehetőségeket. Azt 
hangoztatták, hogy az örökletesség kimondása lefegyverezné azokat, akik a konzul 
megölésén törik a fejüket. Meglehetősen gyermekes érv volt ez, hiszen ha megölik 
Bonapartét, ezzel nyilvánvalóan megrendül az egész rezsim. A merényleteknek a terror 
és a tökéletesített rendőruralom vetett véget. A törvényhozó testületek úgy tettek, 
mintha komolyan vennék az ürügyet, csak azért, hogy ne az ő mellőzésükkel történjenek 
majd a dolgok. Egyébként a köztársaságiak elégedettek voltak az enghieni herceg 
kivégzésével: , El vagyok ragadtatva - mondotta Curée, a törvényelőkészítő gyűlés tagja 
-; Bonaparte úgy viselkedett, mint a konvent." Március 23-án a szenátus hangot adott 
annak a véleményének, hogy itt az ideje az , alkotmányos berendezkedés 
módosításának". Amikor feltették a kérdést az Államtanácsnak, az kifogásokat emelt az 
örökletesség bevezetése ellen; április 23-án azonban Curée elérte, hogy a 
törvényelőkészítő gyűlés javaslatot tegyen rá. Bonaparte ekkor így felelt a szenátusnak: 
Önök az örökletességet szükségesnek minősítették"; a szenátus, amely semmi ilyesmit 
nem mondott, helyeselt. Május 16-ától 18-áig megszerkesztették az új alkotmányt, s ez 
lett a XII. év floréal 28-i (1804. május 18-i) szenátusi határozat, amelyet népszavazás 
hagyott jóvá. ,A köztársaság kormányzását" örökletes császárra ruházták; a császár 
civillistáját 25 millió frankban állapították meg, s magánbirtoka mellett koronabirtokkal 
látták el; belátása szerint alakíthatta ki a palotarendet, és dolgozhatta ki a császári 
család statútumát. 


A nagy nehézség az utódlás szabályozása volt. Aki örökletessé- get mond, az 
elsőszülöttséget is mond. Mármost Bonaparténak nem volt fia, s nem is ő volt a 
legidősebb a fivérei között. A legegyszerűbb az lett volna, ha megkapja az utód 
kijelölésének jogát, mint a római birodalom császárai: s csakugyan meg is szerezte az 
adoptálás jogát, amelyet azonban utódai már nem kaptak meg. Mindazonáltal Bonaparte 
túlságosan erősen kötődött klánjához, semhogy kisemmizze, s fivérei sem voltak 
hajlandók lemondani jogaikról Lajos fia javára. Testvérei, akiket elhalmozott pénzzel és 
kitüntetésekkel, a legcsekélyebb hálát sem érezték iránta, s anyjukra támaszkodva ezer 
bosszúságot okoztak neki. Lucien feleségül vette Mme Jouberthont; Jeromos, akit 
hajójával az Antillákra küldtek, hajóját elhagyva az Egyesült Államokba ment, s feleségül 
vette egy nagykereskedő lányát; Paulette, akiből Paulina lett, másodszor Borghese 
herceghez ment férjhez anélkül, hogy megkérdezte volna a bátyját; Annunziata, akit 
Karolinává kereszteltek át, Murat felesége, és Marianna, aki Elizává változott, s a 
lehetetlen Bacciochi felesége volt, azért háborogtak, mert bátyjuk nem léptette elő őket 
hercegnőkké. Végül is úgy döntöttek, hogy ha a császárnak nem lesz fia vagy adoptáltja, 
József örökli a trónt, utána pedig Lajos. Lucient, aki nem volt hajlandó elválni feleségétől, 
félreállították, és Itáliába utazott. 

A szenátus, akárcsak a X. évben, most is kihasználta a körülményeket arra, hogy 
hangot adjon - ezúttal hivatalosan - annak az óhajának, hogy alkotmányos garanciákat 
kapjon. A szenátus elképzelése az volt, hogy örökletes testületté váljon, vétójoggal, 
amely lehetővé teszi a számára az állampolgár alapvető jogainak védelmét. Fontanes azt 
kérte, hogy adják vissza a törvényhozóknak ,,a szólás jogát", s hogy elnöküknek - azaz 
neki magának - garantálják a , stabilitást". A szenátus mindössze annyit ért el, hogy 
kineveztek két bizottságot azzal a feladattal, hogy kezeskedjenek az egyén és a sajtó 
szabadságáról: e bizottságoknak azonban mindössze annyi volt a jogkörük, hogy 
beadványokat vegyenek át, s megfelelő vizsgálat után , vélelmezzék", hogy 
megsértették-e a szabadságjogokat. A rendőrséget viszont átszervezték, és tovább 
centralizálták. A rendőrminiszter ismét Fouché lett július 10-én, s Franciaországot négy 
kerületre osztották, élükön egy-egy, Fouchénak alárendelt államtanácsossal. Ettől 
eltekintve az államhatalom szervezete kevéssé módosult. Napóleon mindenesetre élt az 
alkalommal, és megszerezte magának azt a jogot, hogy korlátlan számban szenátorokat 
nevezzen ki; ezenkívül elrendelte, hogy a hercegek, fivérei és a császárság hat 
főméltósága hivatalból szenátor legyen. 


A XII. év alkotmánya azzal, hogy megalkotta a főméltóságok tisztjét, továbbá a 
főtisztekét - köztük tizennyolc marsallal - és a kamarásokét, újabb szakaszt jelentett az új 
arisztokrácia megteremtésének útján. Az udvar megnagyobbodott, és pompája még 
hivalkodóbb lett. A rangelőnyökre vonatkozó XII. év messidor 24-i (1804. július 13-i) 
rendelet az etikettet az egész közigazgatásra kiterjesztette. Az új rendszerhez való 
átállás ismét megindult. Napóleon azt a gondolatot dédelgette, hogy új nemességet 
teremt, s a Becsületrendet hamarosan egyszerű érdemrenddé fokozta le. Amikor 
elrendelte, hogy koronázására hívják meg a választói kollégiumok képviselőit, 
megparancsolta, hogy ezeket a köztiszteletnek örvendő régi családok tagjai közül 
válasszák ki, a szertartás napján pedig kifejezte az alsó néposztályok iránti megvetését: 
nFranciaország igazi népe a járások elnökei és a választói kollégiumok elnökei; a 
hadsereg", nem pedig ,húsz- vagy harmincezer kofa és ehhez hasonló ...; nem látok 
egyebet, mint a tudatlan és romlott nagyvárosi csőcseléket." így a nép jóváhagyása nem 
is alapozta meg kellőképpen az új törvényességet számára. Akárcsak Kis Pipin, a pápát 
kérte meg a szentesítésre, hogy visszaállítsa az isten kegyelméből való uralkodást, és 
bevezesse a katekizmusba. A tárgyalásokat Párizsban Talleyrand és Bernier folytatta 
Caprarával. Rómában pedig Fesch, a császár nagybátyja Consalvival. Fescht mint 
alkotmányos papot lyoni érsekké, bíborossá és Franciaország vatikáni követévé nevezték 
ki. VII. Piusnak volt miért tétováznia: nemrég végezték ki az enghieni herceget, és a pápa 
félt, hogy megsérti az európai hatalmakat; mivel azonban azt remélte, hogy sikerül majd 
változtatásokat elérnie az alaptörvényekben, sőt talán még a legációkat is visszakapja, 
végül beleegyezett. A royalistáknál nagy volt a felháborodás. Joseph de Maistre azt írta, 
hogy a pápa , jelentéktelen pojácává alacsonyította le magát". Pius egyébként semmit 
sem kapott, ha csak azt nem, hogy a még mindig renitenskedő alkotmányos püspökök 
most megbánó nyilatkozatot tettek. Bár Saurine Strasbourg-ban változatlanul 
hangoztatta, hogy nem tagadja meg a papság polgári alkotmányát. VII. Pius még a 
megaláztatásokat sem kerülte el. 1804. december 2-án a Notre-Dame székesegyházban 
Napóleon kivette kezéből a koronát, és maga tette a fejére; esküt tett a szabadságra és 
az egyenlőségre, miután VII. Pius visszavonult. A császár koronázta meg feleségét is; a 
szertartást megelőző estén azonban Jozefin némi kellemetlenséget okozott neki azzal, 
hogy elárulta a pápának: annak idején Napóleonnal csak polgári házasságot kötöttek; a 
császár kénytelen volt keresztülesni a megfelelő egyházi szertartáson, ami később 
megnehezítette a válást. 


A David által megfestett szertartás teatralitása rendkívüli megelégedéssel töltötte 
ugyan el Napóleont, de tekintélyét egyáltalán nem növelte; a nép szkeptikusan szemlélte 
a fura díszfelvonulást és az egész decemberben folytatódó ünnepségeket. Senki nem hitt 
abban, hogy Napóleon hatalma ezzel megszilárdult. Azzal, hogy visszaállította a 
monarchiát, és kidomborította a rendszer arisztokratikus jellegét, még jobban 
elválasztotta saját ügyét a nemzetétől. , Ebben a pillanatban - mondotta Chaptal - a 
forradalom története ugyanolyan messze volt tőlünk, mint a görögöké vagy a rómaiaké." 
Nos lehet, hogy ő és a hozzá hasonlók így éreztek; a népben azonban még egyáltalán 
nem halt ki a forradalom szelleme. Napóleon megszédítette a népet azzal, hogy békét 
ígért neki; a dolognak az lett a vége, hogy a nyakára ült, és újra felszította a háborút. 
Most már semmi sem akadályozta többé abban, hogy szabadjára engedje igazi 
természetét: kezdetét veszi a császári hódítás, a despotizmus és az arisztokrácia, a 
nemzet pedig csodálkozik, nyugtalankodik, de kénytelen követni a diadalmaskodó cézár 
szekerét, hogy el ne pusztuljon. 

3. AZ ANGLIAI PARTRASZÁLLÁS TERVEI. TRAFALGAR (1805) 

Két éven keresztül folyt a háború Franciaország és Anglia között mindennemű döntő 
eredmény nélkül. Az ellenfeleknek nagyobb nehézségeket okozott a hadviselés, mintsem 
hitték volna. Anglia ötvenöt sorhajójával 1803-ban negyvenkettő állt szemben, amelyből 
azonban csak tizenhárom volt hadra kész. Ez az előny a tengerek feletti azonnali uralmat 
jelentette Anglia számára. A francia kikötőket újra blokád alá helyezték, kereskedelmük 
megszűnt, a brit kereskedelmi hajóknak viszont a kalózokon kívül semmitől sem kellett 
félniük, a kalózok ellen pedig a szokásos módon, a fegyveres hajókíséretek eszközével 
védekeztek. Az angolok haladéktalanul újra megszállták Saint Lucia szigetét, Tobagót és 
Holland Guyanát. 


Mindamellett azzal vádolták Addingtont, hogy túlságosan kesztyűs kézzel hadakozik. Sok 
hadihajó öreg volt már, s kevés újat építettek. A Szent Vince-foki győzelem ugyanis a 
faellátást nem biztosította; növelték ugyan a közvetett adókat, de a pénzügyek 
nyugtalanságra adtak okot; az angol kormány a közvetítési ügy óta továbbra is hűvös 
viszonyban volt Oroszországgal, s a XII. évi összeesküvés is ártott neki. 

Napóleon erőltette a hajóépítést, de nem rendelkezett elég pénzzel. A XII. évtől 
kezdve újra megjelent a deficit. Am biztos lévén hatalmában, végre meghallgatta Gaudin 
tanácsait, és visszaállította a közvetett adókat. , Vajon nincsenek-e csendőreim, 
prefektusaim és papjaim? Ha az emberek fellázadnak, öt-hat rebellist felakasztatok, a 
többiek pedig fizetni fognak." A XII. év ventőse 5-én (1804. február 25-én) felállította a 
közvetett adók hivatalát, és irányítását Francais de Nantes-ra bízta. Egyelőre azonban 
megelégedett az italok mérsékelt fogyasztási adójával. Ami a kincstárat illeti, Barbé- 
Marbois képtelen volt elegendő bevételt biztosítani, s kénytelen volt a bankárokra és a 
hadiszállítókra bízni magát. Després, a Francia Bank igazgatóságának tagja, Michellel és 
Séguinnel megalakította az , egyesült kereskedők társaságát", amely végül 1805-ben 
magára vállalta a kötelezvények beváltását; a társaság a Vanlerberghe irányítása alatt 
álló élelmezési hivatalhoz kapcsolódott; a háttérben Ouvrard állt. Utóbbi 1805 áprilisában 
50 millió összegű kölcsönt ajánlott fel 9 százalékos kamatra, azzal a feltétellel, hogy a 
hitellevélben átadandó 20 milliót is készpénzként kezelik, ami a kamatot 15 százalékra 
emelte; júniusban 150 milliót adott, ebből 42 milliót hitellevélben. Barbé-Marbois 
biztosítékként adókötelezvényeket és kincstári vényeket adott át. Després ezt a 
papírtömeget leszámítoltatta a Francia Bankkal, amely ezáltal burkolt inflációt indított el. 
Hozzájárulást szedtek be a szövetségesektől. 1803 áprilisában francia helyőrséget 
helyeztek el VIlissingenben és Észak-Brabantban; a hollandoknak, annak ellenére, hogy 
semlegesek szerettek volna maradni, június 25-én bele kellett egyezniük abba, hogy 16 
ezer embert adnak és a kívánt mennyiségű hajót. 


Godoyt csak ultimátummal lehetett engedelmességre kényszeríteni; október 19-én 
megígért havi 6 milliót, december 19-én Lisszabon is beletörődött, hogy fizet 16 milliót, 
mindazonáltal sem Spanyol- ország, sem Portugália nem üzente meg a háborút. Másrészt 
a franciák újra megszállták a nápolyi kikötőket, 1803 májusában pedig Mortier 
Hollandiából kiindulva betört Hannoverbe, lefegyverezte a hadsereget, majd elfoglalta 
Cuxhavent az Elba torkolatánál, valamint az Ems partján fekvő Meppent. Mindez 
természetesen nem lehetett elegendő ahhoz, hogy kapitulációra bírja Angliát; maga a 
tengeri háború, még ha a franciák sikerrel vívják is, csak távoli kilátásokkal 
kecsegtethetett. Ezért Napóleon úgy döntött, hogy invázióval fenyegeti meg az 
ellenséget. . 

Nem hanyagolta el Írországot: itt 1803-ban felkelés tört ki, de eltiporták, s Russellt és 
Emmettet felakasztották, még mielőtt Franciaország a segítségükre siethetett volna. 
Napóleon tulajdonképpen az 1801. évi tervhez tért vissza: a hadsereget a boulogne-i 
táborba vonták össze, s 1803. december 2-án angliai hadseregnek keresztelték el. Az 
összevonásnak megvolt az az előnye, hogy elkülönítették a hadsereget a nemzettől, s 
egy nagy vállalkozás reményével vezéréhez kötötték; esetleg azt is lehetővé tehette, 
hogy nagyszabású hadműveletbe kezdjenek a kontinensen. 1805 januárjában Napóleon 
azt állította, hogy ennek az összevonásnak nem is volt más célja. Valójában egy 
nyilvánvaló kudarcot szeretett volna elleplezni. Nem kétséges, hogy többször is a 
legkomolyabban elszánta magát a csatornán való átkelésre, s ha figyelembe vesszük az 
Egyesült Királyság katonai helyzetét, könnyen megértjük, hogy ez a gondolat 
megszédíthette. 1804 elején az Egyesült Királyság területén 100 ezer reguláris katona 
sem volt. A milícia elvileg 72 ezer főt számlált, s újra özönlöttek az önkéntesek, hogy 
elkerüljék a sorshúzásos katonaállítást: állítólag több mint 300 ezren voltak. 1803. július 
27-én megszavazták az általános mozgósítást, amely minden 17 és 55 év közötti férfinak 
előírta a rendszeres katonai gyakorlatozást; végül július 6-án elhatározták, hogy tartalék 
erőt létesítenek sorshúzás útján. Mindezek az alakulatok azonban katonailag teljesen 
értéktelenek voltak. Ugy tűnik, a kormánynak az volt az elképzelése, hogy partraszállás 
esetén Walesbe húzódik vissza, s gerillaháborút szervez. Bizonyosra vehető, hogy a 
franciák egyetlen puskalövés nélkül elfoglalták volna Londont. Mindez igazán elegendő 
volt ahhoz, hogy Napóleon csábítást érezzen. 


Az angolok nyilvánvalóan megérezték ezt, s még az 1797. évinél is élénkebb nemzeti 
mozgalom bontakozott ki, melynek Words- worth oly híres tanúbizonyságát hagyta ránk. 
Pitt 1804 februárjában megindította támadását a kormány ellen; a többség szétmállott, 
és április végén Addington lemondott. Pitt nemzeti egységkormányt követelt, de a király 
nem akarta elfogadni Foxot; ekkor azonban Grerville, aki közben kibékült az utóbbival, 
megtagadta az új kormányban való közreműködését. Pitt Addington barátaiból volt 
kénytelen megalakítani a kabinetet, sőt 1805-ben még őt magát is be kellett vonnia a 
kormányba. Nem is lett soha többé olyan erős a parlamentben, mint korábban. Pozíciója 
még jobban meggyengült amiatt, hogy egy, az Admiralitás ellen lezajlott vizsgálat más 
sikkasztok között kompromittálta barátját, Dundast, aki közben Lord Melville lett, s az 
kénytelen volt benyújtani lemondását. Pitt ennek ellenére biztosította az angol 
politikának azt a határozottságot, amely addig hiányzott belőle. Megkezdte az új koalíció 
szálainak szövését, Oroszország ugyanis, amelyet Napóleon politikája Anglia mellé 
állított, végül is maga ajánlotta azt fel. Pitt megszervezte az önkénteseket, és végre az 
állam ellenőrzése alá helyezte őket; a milíciát és a tartalék erőt a reguláris hadsereg 
afféle tartalékává egyesítette, de egyben át is emelt belőle a hadseregbe vagy 10 ezer 
embert; teljesen a hadiszállítókra bízta a flotta ellátását, hogy biztosítsa 
együttműködésüket, a flottát pedig lassanként 115 sorhajó nagyságúra növelte; 
gondosan megszervezte a partok védelmét; végül pedig rendbe hozta a pénzügyeket is a 
jövedelmi adó visszaállításával. Legszerencsésebb intézkedése az volt, hogy 1805 
áprilisában a Lord Barhammé előlépett Sir Middletonra bízta az Admiralitást. A lord ettől 
kezdve közvetlenül irányította azt a flottaháborút, amely végül is Trafalgarnál ért véget. 
A közvélemény egészen e győzelemig nem nyugodott meg; Pitt és Barham azonban soha 
nem veszítették el hidegvérüket. Az, hogy Napóleon nak hadserege volt, még nem 
számított sokat: a nehézség az volt, hogy átkeljen a csatornán. 


A császár nyilvánvalóan mindig sokat bízott a véletlenre: nem jutott-e el Egyiptomba 
is az angol hajórajok ellenére, és nem érkezett-e onnan vissza? Másrészt Napóleon a 
Földközi-tengerről származott, s nem is sejtette eleinte, milyen nehézségeket jelent majd 
számára a Calaisi-szoros, erős apályaival és dagályaival, heves áramlataival és 
megbízhatatlan széljárásával. Először úgy tervezte, hogy ágyúnaszádokkal fog utat törni 
magának, meg a flandriai csatornákon használatos, lapos fenekű folyami hajókhoz 
hasonló bárkákkal, amelyeket majd ágyúkkal raknak meg és evezővel hajtanak. A 
katonaságot kereskedelmi hajókon akarta átvinni; de be kellett látnia, hogy ezekből nincs 
elég, s 1803 szeptemberében úgy döntöttek, hogy a lapos fenekű hajókon is szállítanak 
katonaságot. Most végig a part mentén Hollandiától az óceánig bárkákat kezdtek ácsolni, 
az angolok azonban megakadályozták, hogy valamennyit összevonhassák. Mindazonáltal 
1804-ben már több mint 1700 ilyen bárka volt összevonva Boulogne-ban és a 
szomszédos kikötőkben, ahol medencéket ástak a legénység gyakorlatoztatására. Ekkor 
Decrés, haditengerészeti miniszter, és Bruix, ennek a flottillának a parancsnoka, felhívta 
a császár figyelmét, hogy egy apály alkalmával mindössze száz ilyen bárka hagyhatja el 
Boulogne-t, következésképpen az ellenségnek elég ideje lesz, hogy még átkelés közben a 
helyszínen teremjen. Természetesen a viharok vagy a szelek távol tarthatják az 
ellenséget; csakhogy ezek a bárkák éppen csakis szép időben merészkedhetnek a 
tengerre. Ez elkerülhetetlenné tette Napóleon számára, hogy hadiflottájával megtisztítsa 
a csatornát, ami azt jelentette, hogy vissza kellett térni a flottaháborúhoz. 


E tekintetben azonban nem fért kétség ahhoz, hogy ő a gyengébb. Az angolok nemcsak 
számbelileg voltak erősebbek; sokkal több háromfedélzetes hajóval rendelkeztek, 
amelyek fölényben voltak a klasszikus 64 ágyús hajókkal szemben, s emellett még a 
fedélközben is elhelyeztek ágyúkat, ami külön növelte tüzérségük erejét. Popham új 
jeladási rendszert is kialakított. Legfőképpen pedig jobb állapotban voltak nagy 
hadihajóik, sokkal harcedzettebb legénységgel rendelkeztek, a parancsnokok 
kiválogatásához pedig azok a hosszú tengeri utak szolgáltak alapul, amelyek többek 
között Nelsonra is ráirányították a figyelmet. A kikötőkbe zárt francia hadihajók és 
legénységük meg sem közelítették ezt a minőséget; de a parancsnokok sem, akik 
legfeljebb kisebb egységek irányításához értettek. Ennek ellenére fennállt az a veszély az 
egymástól elszigetelt angol hadihajó-rajokra nézve, hogy külön-külön legyűrik őket. Az 
angol hajórajok csak Brest kikötőjét zárták körül; ugyanerről már szó sem volt Rochefort- 
nál, mert a Gascogne-i-öblöt nagyon nehéz volt tartani, sem pedig Toulonnál, amelyet 
Nelson a nápolyi vizekről ellenőrzött: Lady Hamilton közelsége kötötte őt ide. A franciák 
tehát kijuthattak a gyűrűből. Igaz viszont, hogy erre az esetre a brit Admiralitás azt Írta 
elő, hogy az angol hajók gyülekezzenek Ouessant szigeténél; amíg az angolok szilárdan 
őrizték a csatorna bejáratát, hazájuknak nem volt mitől félnie. Természetesen számolni 
kellett a meglepetéssel is, hiszen ennek a szerepe korántsem volt lebecsülendő, bármit 
mondottak is róla. 

Napóleon tehát 1804 májusában elhatározta, hogy hajórajainak át kell törniük a 
blokádot, s fel kell menteniük a Brestben rostokoló Ganteaume-ot, azután pedig 
megtisztítják a csatornát; augusztusban Boulogne-ba utazott, 16-án a Becsületrend 
jelvényeit osztogatta. Az előkészületek azonban nem látszottak elégségesnek; Bruix, 
majd pedig Latouche-Tréville időközben meghalt. 1804 szeptemberétől 1805 márciusáig 
Ausztria úgy viselkedett, mint aki támadni akar Napóleon itáliai területszerzései miatt, de 
most úgy tűnt, hogy ezt a tervet feladták. A francia hajórajokat ekkor sürgősen az 
Antillákra küldték, hogy támadják meg az angol gyarmatokat. Csak Missiessy tudott 
kijutni Rochefort kikötőjéből; de Amerikában senkivel sem találkozott, és visszafordult. 


Az ezt követő hónapokban úgy látszott, hogy a szárazföldön nem fenyeget veszély; 
Napóleont egészen június 15-ig sikerült félrevezetniük a koalíciósoknak. Másrészt viszont 
Anglia, miután már hosszú időn keresztül fenyegette Spanyolországot, 1804. október 5- 
én elrabolt több nemesfémet szállító spanyol hajót; Godoy erre decemberben hadat 
üzent, és flottáját Franciaország rendelkezésére bocsátotta; bár a trónörökös felesége 
titokban igyekezett elgáncsolni őt, Godoy elküldte Napóleonhoz Izguierdót azzal az 
ajánlattal, hogy osszák fel egymás között Portugáliát, amelyből egy fejedelemséget akart 
magának kihasítani. Napóleonnak mindez visszaadta a bátorságát, úgyhogy ismét 
elővette nagy tervét; ezzel az utazás az Antillákra gyarmati expedícióból stratégiai 
hadműveletté változott: a hajórajoknak az volt a feladatuk, hogy ott gyülekezzenek, 
majd, miután megzavarták az ellenséget, térjenek vissza a La Manche-csatornába, és 
szükség esetén vegyék fel itt a harcot. Lehet, hogy a terv zseniális volt, de olyan 
hajóhadat és parancsnoki gárdát feltételezett, amely nem állt rendelkezésre, sőt maga 
Napóleon sem volt elég határozott. Miután végre beletörődött abba, hogy felveszi a 
harcot, Ganteaume-nak megtiltotta, hogy áttörje a blokádot, amivel tétlenségre 
kárhoztatta, és a hadműveletek irányítását Villeneuve-re bízta, a touloni hajóraj 
parancsnokára, akinek ez meghaladta képességeit. 

Villeneuve 1805. március 30-án hagyta el a kikötőt 11 hajóval, melyekhez 6 spanyol 
hajó csatlakozott. Elkövette azt a hibát, hogy nem zúzta szét Orde-ot, aki a Gibraltári- 
szorost őrizte, és Martinigue szigete felé indult, ahová azonban csak május 14-én ért el. 
Az angol hajórajok összegyűltek Ouessant szigeténél, Nelson kivételével, aki megszegte 
az utasításokat. Nelson egészen április 19-éig az Egyiptom felé vezető útvonalon 
igyekezett meglelni a szökevény francia hajórajt; amikor aztán rájött, hogy tévedett, 
Gibraltárba száguldott, s itt értesült arról, hogy Villeneuve nyugat felé hajózott. Nelson 
május 11-én kibontott vitorlákkal indult el az Antillák felé. Oriási kockázatot vállalt, mert 
előfordulhatott, hogy az ellenség közben a La Manche-csatorna felé fordult, vagy hogy 
Amerikában elegendő erő várja ahhoz, hogy megsemmisítse az angol hajókat, de az 
Admiralitás jóváhagyta Nelson akcióját, mert a közvélemény Jamaicát féltette, ezért ő is 
ezt akarta megvédeni. Ennek ellenére nem kétséges, hogy Nelsont olyannyira csodált 
kezdeményezése a pusztulásba sodorhatta volna: kockáztatott és nyert. Az Antillákon 
Villeneuve semmit nem tudott tenni, csak Napóleon sürgönye érte utol, amelyben az 
végre felfedte előtte a nagy tervet, és megparancsolta neki, hogy várjon még egy 
hónapot, majd csatlakozzék az EI Ferrol-i és a fochefort-i hajórajokhoz, hogy 
kiszabadítsák a blokádból Ganteaume-ot. 


Nelson június 4-én érkezett az Antillákra, s Villeneuve keresésére indult. Villeneuve a 
saját felelősségére azonnal visszaindult, abban a hiú reményben, hogy Nelson majd 
elveszíti a nyomát. Nelson június 13-án előreküldött egy kétárbocost, hogy értesítse az 
Admiralitást, és szintén visszafordult Európa felé. Utközben azonban újra erőt vett rajta 
Egyiptom csábítása, így Gibraltár felé vette az irányt, minthogy pedig Barham Caldert a 
Finisterre-fokhoz rendelte, hogy állja el Villeneuve útját, a brit hajórajok ismét 
szétszóródtak. Július 22-én Villeneuve beleütközött Calderba, aki két hajót zsákmányolt 
tőle, de ezután visszahúzódott, s hagyta bemenni Villeneuve-öt El Ferrol kikötőjébe. 
Allemand közben elhagyta Rochefort kikötőjét, hónapokig bolyongott az óceánon, 
anélkül, hogy akár baráttal, akár ellenséggel találkozott volna. Az angolok 12-e és 15-e 
között újra Ouessant-nál gyülekeztek, de Cornwallis rögtön szétszóratta őket, mert 
féltette részint az indiai konvojt, részint pedig Craiget, aki a Nápolyba szánt csapatokkal 
Lisszabonban húzódott meg; Caldert visszaküldték EI Ferrol- hoz, Nelson visszafordult 
Angliába. Villeneuve mit sem tudott erről a kedvező helyzetről, és egyáltalán nem 
húzhatott belőle hasznot; augusztus 14-én ugyanis újra kihajózott a nyílt tengerre, de 
részben hajóinak állapota, részben egy álhír, hogy az ellenség nagy erővel közeledik, 
elvette a bátorságát. A július 16-i utasítások értelmében leküzdhetetlen akadály esetén 
visszafordulhatott Cádizba, s 18-án csakugyan horgonyt is vetett itt. Még ha kiszabadítja 
is a blokád alól Brestet és megveri Cornwallist, mindenképpen túl későn érkezik, 
Napóleon ugyanis 24-én elindította a Grande Armée-t Németország felé, és egyben 
elrendelte a flottilla leszerelését. 


Villeneuve elkövette azt a hibát, hogy nem indult vissza azonnal Toulonba, és hagyta, 
hogy Cornwallis és Calder bekerítse, miközben egyre érkeztek az angol hajórajok; végül 
szeptember 28-án Nelson vette át a parancsnokságot. A francia-spanyol flotta azonban 
biztonságban volt a kikötőben, és amellett lekötött harminchárom angol hajót. Napóleon 
ekkor Nelson kezére játszott azzal, hogy elrendelte, Villeneuve mindenáron törjön ki, és 
támadja meg Nápolyi. Amikor Villeneuve október 19-én megtudta, hogy hat ellenséges 
hajó Tetuánba indult utánpótlásért, harminchárom hajóval elindult. 21-én hat kilométeres 
vonalban széthúzva hajózott el a francia-spanyol flotta a Trafalgar-fok előtt. Ekkor 
támadta meg őket Nelson. Az angol parancsnok október 9-i memorandumában azt az 
utasítást adta, hogy nem a szokásos módon, párhuzamosan és hajóval hajót állítva 
szembe fogják megrohanni az ellenséget, hanem merőlegesen, két oszlopban, melyek 
megtörik az ellenséges erők derékhadát, majd az egyik oszlop sakkban tartja az 
elővédet, a másik pedig megsemmisíti az utóvédet. Az angol hajók tulajdonképpen nem 
tartották be ezt a hadirendet, és meglehetősen összekavarodva törtek rá a francia- 
spanyol hajóhadra, amely az ellenség megpillantásakor hirtelen irányt változtatott, hogy 
visszatérjen Cádiz kikötőjébe. Mindazonáltal Nelson elképzelése megvalósult: a derékhad 
és az utóvéd megsemmisült. Dumanoir, aki az élen haladt tíz hajóval, csak késve 
kapcsolódott be a harcba, majd négy hajóval eltávolodott, de néhány nappal később 
ezeket elfogták. Az éjszaka folyamán egy vihar tetőzte be a katasztrófát. Mindössze 
kilenc hajó jutott vissza a kikötőbe. 4398 francia és spanyol katona halt meg, szemben 
449 angollal. Nelson halálosan megsebesült. Villeneuve, akit a császár szitkokkal 
halmozott el, foglyul esett, majd amikor visszatérhetett Franciaországba, megölte magát. 

Anglia fellélegzett. Igaz ugyan, hogy a koalíció lehetetlenné tette a partraszállást; ha 
azonban Napóleon a szárazföldön győzelmet arat, még visszatérhetett volna eredeti 
elképzeléséhez, de most Nelson győzelme beláthatatlan időre elnapolta ennek a 
lehetőségét. Egyben véget vetett a flottaháborúnak is. Később ennek az lett a 
következménye, hogy az angolok csapatokat tehettek partra a spanyol felkelés 
támogatására; egyelőre azonban eszük ágában sem volt ilyesmi, olyannyira, hogy 
Trafalgar egyetlen pozitív kihatása Nápoly megmentése volt. Éppen ezért úgy látszott, 
hogy ez a csata csak megszilárdította az angolok tengeri uralmát, s így érthető, hogy 
Napóleon szemében Trafalgar kínos epizód volt csupán : amíg győz a szárazföldön, 
Anglia nem verheti le. 


4. A BLOKÁD 

Napóleon vállalkozásainak annyi előnyük mindenesetre volt, hogy mindig ő volt a 
kezdeményező; Anglia, amíg védekezni kényszerült, nem foglalkozhatott új gyarmatok 
hódításával. Csak Wellesley terjeszkedett továbbra is Indiában. A brit területekhez 
csatolta Oudh egy részét, átvette a kormányzást Karnatikban és protektorátussá tette 
Suratot és Tanjore-t, ezenkívül pedig kihasználta a marathaiak konfliktusait. Amikor 
Holkar, az egyik marathai fejedelem elűzte Poonából Badzsi Rao pesvát, Wellesley 
visszahozta, és védencévé tette. Ezután háborút indított Daulat ellen, aki Szindhia fia 
volt. Szindhia tizenöt esztendővel azelőtt már-már nagy birodalmat hozott létre, Delhire 
is rátette a kezét. Wellesley ezenkívül megtámadta Ragudzsi Bonszlát, Berar rádzsáját. 
Daulat 1803. szeptember 23-án Assaye-nál, a berari rádzsa pedig Argaon- nál vereséget 
szenvedett, s mindketten átengedték birtokaik egy részét. 1804-ben Holkar fegyvert 
fogott, felkoncolta Monson ezredes hadtestét, de végül alulmaradt. A következő évben 
Sah Alam, a nagymogul elfogadta a brit protektorátust. Am Wellesley önállósága és 
merészsége bosszantotta a Kelet-indiai Társaságot, s a kormányt is aggasztotta, 
amelynek számtalan más súlyos gondja volt ekkor. Így azután Wellesley 1805. augusztus 
15-én hajóra szállt Anglia felé. 


Anglia fő törekvése most is az volt, hogy kiaknázza a tengerek feletti uralmát, és 
biztosítsa magának a forgalom monopóliumát. Ismét hatályba léptette a blokáddal 
kapcsolatos rendelkezéseit. 1803-tól 1805-ig a fiktív blokád még a francia megszállás 
alatt álló Hannoverra is érvényes volt. Ezzel egyidejűleg 1803. május 18-án visszaállította 
a behozatali engedélyek rendszerét, s még a semleges hajókon szállított ellenséges áruk 
importjára is kiterjesztette. Ellenségeinek gyarmataira nézve újra életbe léptette az 175 
6-i szabályozást, annyi enyhítéssel csupán, hogy saját szolgálatába állíthassa a 
semlegeseket. Az európai semlegesek alkalmazkodtak a körülményekhez, az Egyesült 
Allamok vonatkozásában azonban hamarosan újra jelentkeztek a nehézségek. Az 
Egyesült Államok fejlődése egyre féltékenyebbé tette az angolokat, és J. Stephens 1805- 
ben War in disguise (AÁlcázott háború) című írásában kimutatta, hogy a , körforgalom" a 
csempészetnek kedvez, mert az állítólag semlegessé vált ellenséges árukat Amerikában 
még csak ki sem rakják, és meg sem vámolják. Minthogy az Admiralitás sohasem 
fogalmazta meg pontosan, milyen feltételek mellett tekintendő a semlegessé válás 
érvényesnek, az elkobzási bizottságok egyre több árut foglaltak le. 1806 áprilisában az 
amerikai Kongresszus minderre azzal válaszolt, hogy november 15 -i hatállyal megtiltotta 
a brit áruk behozatalát. Ekkor azonban Napóleon bejelentette a szárazföldi blokádot, és a 
helyzet teljesen megváltozott. 

Minthogy a Balti- és az Adriai-tenger nyitva maradt, Angliának csak át kellett 
szerveznie kereskedelmét, mint a korábbi háborúban, s lényegileg alig szenvedett a 
blokádtól. Az export értéke 25,5 millió font sterlingről 1803-ra 20,4-re csökkent ugyan, de 
1805-ben már újra 23,3 volt; a reexportot a blokád érzékenyebben érintette: értéke az 
1802. évi 12,7 millióról 1805-re 7,6 millióra esett vissza. Minthogy a 
rabszolgakereskedelem központját alkotó angol Antillákon állandóan növekedett a cukor 
termelése, a cukor ára egyfolytában zuhant, mert hiába növekedett Angliában a 
fogyasztás, mindig maradt fölös import; a cukor mázsája 1805-ben még 55 shillingbe, 
1807-ben már csak 32-be került. A sorozatos jó termés, valamint az 1801. évi általános 
bekerítési törvény hatására bekövetkező vetésterület-növekedés jóvoltából a kenyér ára 
fontonként 2 pennyre süllyedt, úgyhogy a földbirtokosok 1804-ben a gabonatörvény 
megszigorítását követelték, s meg is kapták. Érthető, hogy az angol közvélemény, 
miután megszabadult a francia partraszállás lidércenyomásától, apátiába süllyedt, s 
egészen a tilsiti békéig csak szórakozottan követte a szárazföldi eseményeket. 

Ebben az időszakban Napóleon gazdaságpolitikája nem okozott túl sok gondot a 
versenytársnak. Napóleon 1803. június 20-án újra megtiltotta az angol áruk behozatalát; 
minthogy azonban reménykedett az angliai betörésben, majd hadjárataival volt 
elfoglalva, ezt az intézkedést az egész periódus folyamán csupán másodrangú 
fegyvernek tekintette, ellentétben számos történész véleményével, s még csak nem is 
forgatta komolyan. 


Változatlanul hű maradt ugyanis ahhoz a mérsékelt tilalmi politikához, amellyel már 
hatalomra jutása pillanatában felcserélte a direktórium politikáját, és hozzá sem nyúlt a 
semlegesek kereskedelmi forgalmához, amelyek ennek következtében továbbra is 
közvetítő szerepet töltöttek be a hadviselő felek között az áruk látszólagos semlegesítése 
formájában. A blokád minden további nélkül beilleszkedett abba a protekcionista 
rendszerbe, amelyet merkantilista eszméi diktáltak Napóleonnak, s a gyárosok 
kívánságának megfelelően nem volt más célja, mint kirekeszteni a külföldi versenyt, de 
úgy, hogy ne szenvedjenek hiányt nélkülözhetetlen nyersanyagokban, s a kivitelük se 
bénuljon meg. A vámtarifák jól mutatják, hogy a blokád nemcsak Anglia ellen irányult. A 
XI. évben eredetre való tekintet nélkül megtiltották a finomított cukor és a melasz 
behozatalát. 1804. március 13-án és 1805. február 6-án megemelték a pamutáruk és a 
gyarmatáruk vámját; ez utóbbiakra 1806. március 4-én újabb pótvámot vetettek ki. 
Minthogy a gyarmatáru főleg Angliából érkezett, ezzel hallgatólagosan elfogadták, hogy 
a blokád tulajdonképpen nem is működik, s hogy ez a politika lényegében véve nem 
hadviselési eszköz. 

A legvadabb protekcionisták, mint mindig, a pamutgyártók voltak, főleg a fonógyárak 
tulajdonosai, mert az angol fonalak behozatala 1804-től 1806-ig 310 ezer kilogrammról 1 
millió 368 ezer kilogrammra emelkedett. Ezenkívül a lyoniak dühödten harcoltak az olasz 
konkurrencia ellen, s követelték, hogy kizárólagos joguk legyen a piemontei selyem 
megvásárlására. A vámtarifa fokozatos emelkedéséből az derül ki, hogy döntő befolyást 
gyakoroltak, és fokról fokra sikerült Napóleonból olyan intézkedéseket kicsikarniuk, 
amelyeket nem a császár kezdeményezett, és amelyeket Chaptal még helytelenített is, 
mégpedig egyetértésben a kereskedőkkel, akik Párizsban a kereskedelmi kamara 
közvetítésével 1803-ban tiltakoztak mindennemű behozatali tilalom és a semlegesekkel 
szemben tanúsított mindennemű ellenséges magatartás ellen. Végül 1806. február 22-én 
Napóleon megtiltotta mind a fehér, mind a festett pamutvászon, a muszlin, a lámpabél 
céljára fonott pamut, valamint a vasáru behozatalát; de továbbra is engedélyezte az 
egyéb fonalak, a rövidáru, a szalagáru behozatalát, csak a vámjukat emelte meg. A 
pamutfonás, amely 1805-ben már túlhaladta az 1 millió orsót, ettől kezdve nagy 
lendületet vett, és a termelés az 1806. évi 2 millió kilóról 1808-ig több mint 4,5 millióra 
emelkedett. A lyoniak sem lehettek elégedetlenek. Igaz, hogy az 1803. és 1806. évi 
törvény megengedte Piemonténak, hogy Genován, Nizzán, valamint Lyonon keresztül 
bonyolítsa le a selyemkivitelt, de a tenger lezárása biztosította Lyon monopóliumát. A 
lyoniak az Itáliai Királyságra is szemet vetettek, és 1808-ban rákényszerítettek egy 
kereskedelmi szerződést, amely vámkedvezményekben részesítette az ebbe az országba 
irányuló francia kivitelt, s a vámtarifák megfelelő alakításával biztosította Lyon számára 
az itáliai selyem forgalmazását. 


Bizonyos jelekből mindazonáltal érezhető, hogy Napóleont, amikor rátért a 
direktórium által már bejárt pályára, bosszantotta a felismerés, hogy a blokád nem elég 
hatásos. 1804. március 13-án megtiltotta a ,közvetlenül Angliából jövő" áruk 
behozatalát, s a semlegesektől származási bizonyítványt követelt. Másrészt a gazdasági 
nacionalizmusra való hajlama természetes módon kapcsolódott össze harci buzgalmával, 
s ez mutatkozott meg a bálázott gyapotra kivetett új magas vámban. A rendelkezés 
nyilvánvalóan a gyárosok nagy bosszúságára, egyik pillanatról a másikra látott 
napvilágot 1806. február 22-én, s az volt a rendeltetése, hogy kedvezzen a len és a 
kender termelésének. Végül az Angliával szemben folytatott francia politikát fokozatosan 
rákényszerítették a szövetségesekre is, Hollandiára, Spanyolországra, Itáliára, sőt 1806- 
ban Svájcra is, amely azonban a fonalakkal kivételt tett. Hannover és Cuxhaven révén a 
Németországgal folytatott brit kereskedelmet is megzavarták, amire a direktórium annak 
idején még nem volt képes. Az a gondolat, hogy Angliát térdre lehetne kényszeríteni 
azzal, hogy megakadályozzák a kivitelét, mindig a levegőben volt, és Montgaillard 
írásaiban többször is megfogalmazódott. 


Mégis, ha mérleget akarunk vonni, Napóleon semmi olyasmit nem szegezett szembe az 
angol blokáddal, amely túlterjedt volna a merkantilizmus hagyományos intézkedésein és 
a hadviselő felek között szokásos kereskedelmi korlátozásokon, és eltűrte az ellenség 
illetéktelen beavatkozását a semlegesek forgalmába. Sőt, az Államtanácsban 1806. 
március 4-én mondott beszédéből nem minden meglepetés nélkül állapíthatjuk meg, 
hogy esze ágában sem volt túlhajtani a blokád szigorát, sőt a békére várt, hogy 
tökéletesítse a behozatali tilalom rendszerét: ,48 órával az Angliával kötött béke után 
meg fogom tiltani a külföldi áruk behozatalát, és hozni fogok egy olyan hajózási törvényt, 
amely csak francia hajóknak engedi meg, hogy befussanak kikötőinkbe." Amikor azonban 
szárazföldi politikája - nagyszerű győzelmei és birodalom megalapítása révén - felszította 
hatalomvágyát, hirtelen minden megváltozott. 

5. A HARMADIK KOALÍCIÓ KELETKEZESE 

Nem mondhatjuk tehát, hogy Napóleonnak ez a szárazföldi politikája Anglia elleni 
háborújának lett volna a következménye, mintha - miután nem győzhette le a tengeren 
és nem támadhatta meg otthon - úgy döntött volna, hogy az európai piac elzárásával 
teszi tönkre. Nem arról van szó, mintha ez a gondolat meg sem fordult volna a fejében; 
de amikor testet öltött, a hódítások adtak neki fundamentumot, és önmagában ez a 
gondolat semmiképpen sem magyarázhatja meg azokat a meggondolatlanságokat és 
túlkapásokat, amelyek szembefordították vele az európai hatalmakat. Közelebb járunk az 
igazsághoz, amikor azt mondjuk, hogy ha kétségtelen tény is, hogy a kontinens 
uralkodóit legalább annyira bőszítette Bonaparte terjeszkedése, mint Angliát, ha 
kétségtelen tény is, hogy titokban továbbra is a forradalmi nemzet vezérét gyűlölték 
benne - akit rendszeresen ,,a korzikainak", ,a bitorlónak", vagy, mint Mária Karolina, 
"Robespierre utódjának" neveztek, egyéb gúnyolódásaikról nem is szólva -, egymás 
közötti ellentéteik és pénztelenségük miatt Nagy-Britannia segítsége nélkül sohasem 
foghattak volna fegyvert: az amiens-i béke megszegése megcsillantotta előttük e 
segítséget, hiszen Anglia pénzelni is képes volt egy koalíciót, és a legnagyobb érdeke is 
fűződött megalakításához. 1803-ban azonban, legalábbis a német államokból, teljesen 
hiányzott a támadó szellem, sőt 1802. december 26-án még Ausztria is elismerte a 
lunéville-i békekötés óta Itáliában bekövetkezett változásokat. A koalíció lehetséges, sőt 
valószínű volt ugyan, de nem végzetszerűen elkerülhetetlen. A francia nemzeti érdek azt 
parancsolta volna, hogy a koalíció létrejöttének elodázásán munkálkodjanak, s 
türelmesen várják, hogy Anglia ismét szembekerüljön azokkal a nehézségekkel, mint 
1801-ben, amelyeknek jelentkezése még csak nem is egyedül Franciaországtól függött. 
Napóleon fejében azonban még csak meg sem fordulhatott egy ilyen politika gondolata, 
amely nem hoz dicsőséget, nem hízeleg a képzeletnek. Senkit sem kímélni, ellenkezőleg, 
állandóan terjeszkedni: annyit jelentett, mint siettetni a koalíció létrejöttét, ijesztő 
veszélyeket felidézni, olyan konfliktusokba bonyolódni, amelyek kizárólag egész Európa 
meghódításával érhettek véget. Vérmérsékletének pontosan ez a perspektíva felelt meg 
a leginkább. 


1803-ig az Oroszországgal való egyetértés volt politikájának sarkköve; a szakítást a 
cár kezdeményezte, aki ezzel magára vállalta a koalíció létrehozásának elindítását. Az 
ekkor huszonhat éves I. Sándor, egy romlott asszony unokája, egy őrült fia, valamilyen 
beteges állhatatlanság csíráit hordta magában, s ezt ifjúságának körülményei és elsietett 
házassága még csak fokozták. Neveltetését Katalin annak idején a svájci Laharpe-ra 
bízta, aki örökösen a liberalizmust magasztalta előtte, de szellemét nem formálta; apja, 
Pál a porosz káplárszellemet oltotta bele; ifjúkorában állandóan ki volt téve egy 
iszonyatos udvar kelepcéinek, s végül az ellentmondások valóságos szövevénye lett 
belőle: együgyű és körmönfont, félénk és konok, nyughatatlan és nemtörődöm, 
erénycsősz és kicsapongó, egy , északi Talma", aki képes volt mindenkit elszédíteni, és 
egy ,bizánci görög", aki erőfeszítés nélkül árult el bárkit. Trónra lépésekor olcsón 
megszerezte a liberális uralkodó hírnevét: egyik napról a másikra elbocsátotta kegyeiből 
Pahlent és Panyint, apja gyilkosait, és olyan emberekkel vette magát körül, akikben 
lerakódott egy és más a nyugati civilizációból, akár Genfben és Londonban, mint 
Novoszilcov és Kocsubej esetében, akár Párizsban, mint Sztroganovnál, Romme 
tanítványánál, továbbá maga mellé vette mulatócimboráját, Adam Czartoryskit, ezt az 
értelmes és jellemtelen lengyelt, hazájának árulóját. Így jött létre a ,barátok bizottsága", 
avagy ,titkos bizottság", amelyben szüntelenül az alkotmányos reform tervezeteiről folyt 
a beszéd, miközben a szenátus arisztokráciája követelte, hogy vonják be a 
kormányzásba. 


Másrészt azonban maga mellett tartotta az ancien régime híveit is, Így szárnysegédjét, 
Dolgorukijt, Arakcsejevet, a tüzérség főfelügyelőjét, s Golicint, a Szent Szinódus 
főprokurátorát, aki szép lassan megnyerte a miszticizmusnak. Minthogy a , barátok" nem 
tartották még Oroszországot érettnek a szabadságra, s jó okuk volt, hogy ne sürgessék a 
jobbágyok felszabadítását, Sándor büntetlenül részesíthette előnyben uralkodása 
folyamán hol az egyik, hol a másik csoportot, aszerint, hogy Franciaországhoz 
közeledett-e, vagy a koalícióhoz tért vissza, s anélkül, hogy egy pillanatra is megszűnt 
volna önkényuralkodó lenni. 1802. szeptember 20-án a szenátus végre megkapta az 
igazságszolgáltatás ellenőrzésének jogát, a törvényhozás területén pedig az intelmi 
jogot, amellyel egyébként hiába próbált élni, mert mindig azonnal rendreutasították. A 
cár nyolc minisztériumot létesített; a miniszterek azonban valójában nem voltak egyebek 
a megfelelő közigazgatási testületek címzetes vezetőinél. A jobbágyok érdekében semmi 
érdemlegeset nem tettek, az egyetlen Livóniát kivéve, ahol Sievers az 1804. február 24-i 
ukázzal bizonyos könnyítéseket adott nekik. Csak a közoktatás területén következett be 
valódi haladás: az új minisztérium egyetemet létesített Dorpat- ban, Harkovban és 
Kazanyban. 

A beképzelt, nem is annyira becsvágyó, mint inkább hiú Sándor a külpolitikába is 
átvitte a liberális és emberbaráti szócséplésre, főleg pedig a színházias 
népszerűsködésre való hajlamát, úgyhogy Bonapartét már kezdettől riválisának 
tekintette. Nyomban meg is találta magának azokat a németeket, akik országuk 
védelmezőjeként és Európa jövendő felszabadítójaként tömjénezték; ezek főként a 
forradalom egykori csodálói közül kerültek ki, akik csalódtak Bonapartéban, amikor 
visszaállította a monarchiát. Ilyen volt például Kiinger is, aki valaha részt vett a Stum und 
Drang mozgalomban, s akit I. Pál orvosként vett maga mellé: ,A meggyalázott Európa 
egyik fejedelmének a feladata - írta Klinger -, hogy az emberiség, a jog és a 
felvilágosodás védelmezőjévé váljék az obskurantistákkal és a politikai elnyomókkal 
szemben, akik minket fenyegetnek ..., és ez a fejedelem ő lesz." Sándor, ahogyan egyre 
jobban belemerült a miszticizmusba, bebeszélte magának, hogy ő az új messiás. 


Ezt az isteni elhivatottságot minden nehézség nélkül egyeztette össze azzal a 
törekvésével, hogy megtartsa és növelje őseinek örökét. A tescheni béke alapján, s 
egyszersmind az 1803-ban hozott birodalmi gyűlési határozat kezeseként, a germán 
közösség védelmezőjének tekintette magát, annál is inkább, mivel számos rokona élt ott. 
Czartoryski családi hagyományból Lengyelország visszaállítását tanácsolta neki és azt, 
hogy kiáltassa ki magát lengyel királynak. Mindazonáltal Sándor álmai, akárcsak 
Oroszország történelmi ambíciói, elsősorban Konstantinápoly felé irányultak. Így azután 
Czartoryski, amikor 1804-ben külügyminiszter lett, kidolgozott egy tervet, amelynek 
értelmében felosztották volna az Oszmán Birodalmat, visszaállították volna 
Lengyelországot, a kontinens térképének teljes átrajzolásával. Sándor egyelőre beérte 
annyival, hogy kényszerítette a szultánt, ismerjen el egyfajta orosz protektorátust a 
dunai fejedelemségek felett. Egy 1802. évi fermán értelmében török katonaság nem 
tartózkodhatott a fejedelemségekben, az erődök helyőrségének kivételével; 
megegyeztek abban, hogy a hivatalnokok mindenütt görögök vagy románok lesznek, és 
hogy a goszpodárokat csak Oroszország beleegyezésével lehet elmozdítani. Irakli 
halálakor, 1803-ban Oroszország annektálta Grúziát, melynek fejedelme már 1783 óta a 
cár protektorátusa alatt állt. Ezzel az orosz uralom átlépte a Kaukázust. 
Következésképpen Sándort tényleges törekvései Bonapartéval, Egyiptom meghódítójával 
állították szembe; engedni, hogy Bonaparte megvesse a lábát Németországban, azt 
jelenthette, hogy kiszolgáltatják neki Konstantinápolyt. Sándor sohasem gondolta 
komolyan, hogy osztozkodik Napóleonnal Európán: egy ilyen állapot csak annak az 
előjátékát jelenthette a számára, hogy elveszi tőle az egészet. 

Amikor nyugtalanítani kezdte Bonaparte keleti politikája, tett egy lépést Anglia felé, s 
közvetve felbátorította a békeszerződés megszegésére. Amikor Franciaország a 
közvetítését kérte, tett egy lépést vissza; az ajánlat ugyanis tökéletesen megfelelt 
vágyainak: kiválóan érezte magát Salamon szerepében, s ráadásul esetleg 
megszerezhette Málta szigetét. Nem törődve Markov és Voroncov ellenzésével, aki 
Párizsban, illetve Londonban az angolok malmára hajtotta a vizet, 1803. június 5-én 
hivatalosan elfogadta a francia ajánlatot. Július 19-én közölte javaslatait: Máltát orosz 
helyőrség szállja meg; Anglia megkapja a Lampedusa nevű kis szomszédos szigetet; 
Franciaország megtartja Piemontét, azzal a feltétellel, hogy a királyt kártalanítják; Európa 
garantálja az itáliai államok, Hollandia, Svájc, Németország és Törökország 
semlegességét. Egy szó mint száz, Sándor a Franciaország és Anglia közötti közvetítés 
ürügyén a kontinens döntőbírójaként lépett fel. Franciaország semmit sem kockáztatott a 
javaslat elfogadásával, hiszen természetes határai nem váltak kérdésessé, de még 
észak-itáliai uralma sem. Bonaparte szempontjából, még ha nem akarta is ennyire 
megkötni a kezét, az engedékenység nem járt volna következményekkel, hiszen Anglia 
már június 27-én jelezte, hogy nem adja vissza Máltát. De Napóleon elfoglalta Hannovert 
és a nápolyi kikötőket, amit a cár inzultusnak tekintett, s augusztus 29-én Bonaparte 
végül is elvetette az orosz tervet azzal, hogy vérlázító egyoldalúsággal ellenségének 
kedvez. Igen csúnyán bánt Markovval, és visszahívását követelte. Sándor október 28-án 
eleget tett ennek a kérésnek, s csak Ubrit hagyta Párizsban ügyvivőként. Megértette, 
hogy Bonaparte sohasem fogja őt Európa legfőbb bírájának elismerni, s ez mélységesen 
felháborította. Amikor azután a franciák elrabolták az enghieni herceget, a szakítás 
véglegessé vált. Németország gyámjaként Sándor a birodalmi gyűlés előtt tiltakozott a 
német semlegesség megsértése miatt. Bonaparte visszavonta nagykövetét Péter- várról, 
sértő gúnnyal kérdezve, hogy ha Sándor atyjának Anglia által pénzelt gyilkosai 
országának határai közelében tartózkodtak volna, vajon Sándor , nem követ-e el mindent 
kézrekerítésükre". Ubri is vette az útlevelét, és 1804. szeptember végén távozott 
Párizsból. 

Sándornak, miután Bonapartéval összerúgta a patkót, szükségszerűen vissza kellett 
térnie Anglia oldalára. De mivel Addingtonra is neheztelt, csak akkor fogalmazta meg 
szándékait, amikor újra Pitt vette át az ügyeket. Ám még ekkor sem volt könnyű 
egyetértésre jutniuk. Sándor, szerepéhez híven, általános ligát akart szervezni Európa 
pacifikálására, a kontinens teljes térképének átrajzolásával, még a tengerek 
szabadságának visszaállítását is megpendítette! 1804. június 29-én Pitt jóhiszeműen 
angol-orosz koalíciót javasolt azzal a céllal, hogy visszavegyék Franciaországtól 
Belgiumot és a Rajna-vidéket. 


Szeptember 11-én a cár Novoszilcovot küldte Angliába olyan utasításokkal, amelyeket 
tulajdonképpen helyettesének, Piatolinak egy memoranduma alapján állítottak össze. A 
tervezet változatlanul becsvágyó volt, hogy azonban megnyerjék Pitt tetszését, célul 
tűzték ki benne Franciaország régi határainak visszaállítását. Novemberben Pétervárra 
érkezett Leveson Gower, s az akció feltételei kezdtek pontosabb körvonalakat ölteni. 
December 3-án IV. Gusztáv szövetséget kötött Angliával, 1805 januárjában pedig 
Oroszországgal. Sándor kérte, hogy Pitt a korfui orosz hadtesttel együttműködve siessen 
Nápoly segítségére, s valóban, 1805 áprilisában Craig hajóra szállt a Földközi-tenger felé. 
De csak április 11-én írták alá magát a szerződést, amely minden százezer katonáért egy 
és negyed millió font sterling segélyt ígért Oroszországnak. A meghódítandó területeken 
való osztozkodást későbbre halasztották, abban azonban egyetértettek, hogy Hollandia 
meg fogja kapni Belgiumot, Poroszország pedig a Rajna bal partjának északi részét; hogy 
Franciaországra nem fogják a monarchiát rákényszeríteni, de mindenesetre igyekeznek 
majd elfogadtatni vele. Sándor azonban nyomban módosításokat próbált kieszközölni; 
azt kívánta, hogy még egyszer kíséreljék meg felkínálni a rendezést Napóleonnak 
Novoszilcov közvetítésével, persze mindezt az angolok rovására, akik ennek igazán nem 
látták szükségét. 

Folytak tehát a tárgyalások, miközben mindenki készült a háborúra. A koalíciósok 
megegyeztek abban, hogy az oroszok és az angolok csatlakoznak a svédekhez 
Pomerániában, hogy betörjenek Hannoverba és Hollandiába. Nápolyban egyezségre 
jutottak Mária Karolinával, aki 1804 májusában, miután Napóleon Acton menesztését 
követelte, magához ragadta a kormányzást; novemberben alá is írták az egyezményt, s 
egy emigráns, Damas báró vette át a hadsereg parancsnokságát; Szicíliában Nelson volt 
az úr. Lépések történtek Konstantinápolyban is, ahol a szultán visszautasította 
Napóleonnak császárként való elismerését. Nem volt elegendő azonban, ha 
Franciaországot észak és dél felől fenyegetik; legyőzéséhez az kellett, hogy az oroszok 
biztosítsák maguknak az áthaladást akár Németországon, akár Ausztrián keresztül. 


Németországban a koalíciósok semmit sem értek el. A birodalmi gyűlési határozat 
végrehajtása a fejedelmeket továbbra is élesen szembeállította Ausztriával, amely vissza 
szerette volna állítani a birodalmi gyűlésben a katolikus és a protestáns szavazatok 
egyensúlyát, legfőképpen pedig védelmezte a Ritterschaftot A Ritterschaít körülbelül 350 
földesurat jelentett, nagy részük gróf és báró, akik három körzetben, a Svábföldön, 
Frankóniában és a Rajna- vidéken összesen több mint 110 ezer hektárnyi területet, 1500 
uradalmat birtokoltak; kizárólag a császártól függtek, és maguk igazgatták magukat. 
Anyagi helyzetük általában szűkös volt, s gyermekeik vagy egyházi, vagy állami 
szolgálatba léptek, főként Ausztriában. Innen származtak egyébként a Metternichek, a 
Stadionok, a Dalbergek és a Steinek is. Már a szekularizálások is súlyosan érintették 
őket, s most a fejedelmek céltábláivá váltak, akik szerették volna őket , mediatizálni", 
azaz alattvalóikká tenni. Poroszország járt elöl a példával Frankóniában, és a többiek 
utánozták; 1804. január 13-án Stein tiltakozott amiatt, hogy Nassau hercege annektálta 
két falvát. Ausztria a birodalmi gyűlési határozat nevében semmisnek nyilvánította 
ezeket a mediatizációkat, s megfenyegette Bajorországot, amely Franciaországtól kért 
segítséget. Lehet, hogy Bécsben tudtak valamit a XII. évi összeesküvésről. Bonaparte 
1804. március 3-án, egy héttel az enghieni herceg letartóztatásának elrendelése előtt 
ultimátumot intézett Ausztriához, amely azonnal engedett. Ennek a válságnak az lett a 
következménye, hogy a német terület megsértése miatti svéd és orosz tiltakozások 
egyszerűen nem találtak visszhangra Dél-Németországban. Napóleon ősszel 
meglátogatta a Rajna-vidéket, s több fejedelem kereste fel, hogy tiszteletét tegye előtte 
Mainzban. Kicserélték eszméiket egy rajnai ligáról; Napóleon megpendítette a 
gondolatot, hogy Eugéne de Beauharnais feleségül vehetné a bajor herceg lányát, 
Augusztát, aki egyelőre egy badeni herceg menyasszonya volt; Dalberg szóba hozott egy 
birodalmi konkordátumot, amelyről azonban a német államok hallani sem akartak, mert 
függetlenségüket azzal kívánták növelni, hogy közvetlenül tárgyalnak a pápával. 
Mindenesetre Dél-Németország most Franciaországhoz húzott. 


Talán másként alakul a dolog, ha Poroszország egyértelműen támogatja Dél- 
Németországot Ausztriával szemben; de Porosz- ország csak saját magára gondolt, s a 
király környezetében mindig volt egy , francia" párt, amelyet főként Lombard képviselt, s 
amely szívesen elfogadta volna Bonaparte szövetségét. Haugwitz tartózkodóbbnak 
mutatkozott, sőt olykor határozott fellépést tanácsolt; de túlságosan ragaszkodott a 
posztjához, semhogy mindenáron keresztül akarta volna vinni elképzelését. Hardenberg, 
aki 1804 április elején a helyébe lépett, azzal kérkedett, hogy sokkal energikusabb nála; 
valójában semmivel sem volt erélyesebb. Frigyes Vilmost az angol-francia háború 
rettenetes zavarba hozta. III. György mint hannoveri választófejedelem semlegesnek 
nyilvánította magát; végső soron jobban szerette volna a porosz megszállást, mint azt, 
hogy a franciák hódítsák meg Hannovert. Ez kiváló alkalom volt Poroszország számára 
ahhoz, hogy visszaállítsa az 1795. évi semleges ligát, amelynek révén akkor megszerezte 
az Eszak-Németország feletti uraimat, s hogy, akárcsak 1801-ben, újra megvesse a lábát 
Hannoverban. Azt hitte azonban, hogy ehhez a cár jóváhagyására van szüksége. A cár 
azzal gyanúsította Porosz- országot, hogy titkos szerződést kötött Franciaországgal, és 
tiltakozott. Haugwitz azt tanácsolta, hogy rendeljék el a mozgósítást, s követeljék, hogy 
Franciaország érje be azzal, hogy pénzbeli sarcot vet ki Hannoverra, a király azonban 
elutasította ezt a tervet. 1803. június 28-án a miniszter visszatért erre az elgondolásra, 
arra hivatkozva, hogy Hannover és Cuxhaven francia megszállása súlyos kárt okoz a 
porosz kereskedelemnek. Ura azonban jobbnak látta, ha elküldi Lombardot 
Bonapartéhoz, aki éppen akkor Belgiumban járt, s újra azt javasolta neki, hogy kössenek 
hármas szövetséget Oroszországgal, azzal a feltétellel, hogy Franciaország visszaállítja a 
forgalmat, és nem rendezkedik be Hannoverban. Bonaparte elutasította az ajánlatot. 
Haugwitz végül azt ajánlotta, hogy a poroszok garantálni fogják egész Németország 
semlegességét, ha a franciák visszahúzódnak. Bonaparte csak abba egyezett bele, hogy 
újra megnyitja a kikötőket, ha Poroszország a szövetségese lesz. A király beletörődött. 
Ekkor az első konzul nyomban arra is kötelezni akarta, hogy vállalja Itália és Törökország 
pillanatnyi állapotának garantálását is, ami azt jelentette volna, hogy Poroszország is 
fellép Ausztria és Oroszország ellen, s legfeljebb reménye lehet Hannoverra. 1804 
áprilisában megszakadtak a tárgyalások: Porosz- ország szenvedélyesen kívánta 
Hannovert, de cserébe kizárólag semlegességét volt hajlandó felajánlani. 


Ebben az időpontban az enghieni herceg elrablása újra felkeltette a szomszédos 
Hannoverban tanyázó franciáktól való félelmét, s így Frigyes Vilmos lemondott arról, 
hogy Franciaország és Oroszország között egyensúlyozzon. Sándor már 1803. júliusában 
védszövetséget ajánlott, ezt 1804. május 24-én meg is kötötték. Oroszország 50 ezer 
embert ígért arra az esetre, ha Napóleon megerősíti hannoveri csapatait, vagy 
terjeszkedni kezd a Weser-folyótól keletre. Ez a casus belli teljesülni látszott októberben, 
amikor Fouché Cuxhavenban elraboltatta Rumboldt angol rezidenst, mert azt remélte, 
hogy papírjai között adatokat talál a XII. évi összeesküvésre. Hardenberg ki akarta 
használni az ügyet arra, hogy mozgósítson, s a franciáktól Hannover kiürítését követelje. 
A király azonban beérte a fogoly kiszabadításának követelésével, s amikor Napóleon ezt 
jóváhagyta, az ügy lezárult. 

Hosszú ideig Ausztria sem jogosított fel több reményre, mint Poroszország. Lunéville 
óta csak nagy üggyel-bajjal tudott talpra állni. Károly főherceg a kormányzási módszerek 
megreformálására igyekezett rávenni fivérét. Az volt az elgondolása, hogy a miniszterek 
saját felelősségükre intézzék az ügyeket, s rendszeres tanácsüléseket tartsanak; 1801. 
szeptember 12-én Staatsministerium alakult három osztállyal, de hiába, mert Ferenc 
továbbra is mindent maga akart intézni. Az 1801. január 9-én a Hofkriegsrath elnökévé 
kinevezett főhercegnek csak azt engedte meg, hogy a vezérkari főnökkel, Dukával és 
tanácsadójával, Fassbenderrel átszervezze a hadsereget. De nem volt pénz: 1801-től 
1804-ig az államadósság 613 millióról 645 millió birodalmi forintra, a Bancozettel 
mennyisége pedig 201-ről 337 millióra emelkedett. Teljes erővel tombolt az infláció. A 
papírpénz értékvesztesége az 1801. évi 16 százalékról 35-re emelkedett; nőttek az árak; 
emelni kellett a katonák zsoldját és a fizetéseket; a spekuláció gazdaggá tett néhány 
embert, és tönkretette a járadékosokat; 1804-ben pedig egy egész Németországra 
kiterjedő éhínség még fokozta a nyomort. Ennek ellenére még mindig nem voltak 
hajlandók megadóztatni a kiváltságosokat, pedig így könnyen rendbe hozhatták volna a 
pénzügyeket. Ilyen körülmények között Ausztriának, amint arra Károly rámutatott, 
elsősorban nyugalomra volt szüksége. Cobenzl és Colloredo ennek nem mondott ellent; 
az első, aki abban a hitben ringatta magát, hogy visszaállítja a szövetséget 
Franciaországgal, hímes tojásként bánt Champagny követtel, s valahányszor Bonaparte 
felemelte a hangját, engedett. 


Mindamellett Bécsben háborús párt is volt. Tartoztak hozzá osztrákok is, mint 
Starhemberg és Stadion; de a főszerepet a már szövetkezett hatalmak követei: az orosz 
Razumovszkij, az angol Paget és a svéd Armfelt játszották, s néhány előkelő moszkovita 
dáma szalonjaiban folyt a cselszövés. Johannes von Müller, az udvar akkori könyvtárosa 
révén kapcsolatot tartottak d"Antraigues- gal, a cár drezdai ügynökével, aki nem vetette 
meg az osztrák pénzt; Stadion és az akkor szászországi követ, Metternich révén 
megnyerték Gentzet, aki 1802 szeptemberében, berlini adósságaiban fuldokolva, 
elfogadta a kancellária tanácsosának posztját, anélkül, hogy az angoloktól jövő pénzről 
lemondott volna. Ezek az emberek, miközben minden további nélkül kiszolgálták azt, aki 
megfizette őket, szenvedélyesen és őszintén gyűlölték a forradalmat, mint például 
Armfelt, ez a lobbanékony arisztokrata, , az utolsó római", mint később Gentz mondotta 
róla. Ez utóbbi, amikor nem tudta Frigyes Vilmost keresztes hadjáratra buzdítani, úgy 
gondolta, hogy Ferencet téríti meg; a miniszterek azonban nem bíztak benne, és csak 
publicistának alkalmazták; megvetették és lekezelték, s így végül szenvedélyesen 
szembefordult Cobenzllel és Colloredóval, akiknek erélytelenségét eltúlozta. 


Valójában Cobenzl egyáltalán nem volt tétlen. A francia-angol háború nyugtalanította, 
mert attól tartott, hogy Bonaparte, képtelen lévén diadalmaskodni a tengeren, esetleg 
majd a kontinensen próbál revansot venni Ausztria rovására; ugyanakkor tisztában volt 
vele, hogy ez a konfliktus bizonyos mértékig visszaadta cselekvési szabadságát, és már 
1803-ban puhatolódzott Londonban, hogy milyen segélyt tudna kapni szükség esetén. 
Franciaország és Oroszország szakítása újabb távlatokat nyitott előtte: 1803. szeptember 
1-én Dolgorukij megjelent Bécsben, ahol jól fogadták, és javaslatokat kértek tőle. 1804 
januárjában Oroszország 100 ezer embert ajánlott fel arra, hogy visszakényszerítsék 
Franciaországot a lunéville-i békeszerződés előírásaihoz. Cobenzl ezt a segítséget 
elégtelennek nyilvánította; egyébként esze ágában sem volt támadni, s II. Ferencnek 
még kevésbé: , Franciaország semmit sem vétett ellenem" - mondotta. 

A császárság kikiáltása megváltoztatta a közhangulatot. Az ellenforradalmárok nagy 
-, hogy a forradalom szentesítette, szinte törvényesítette magát." Persze a bécsi udvart 
az esemény elsősorban azért hozta ki a sodrából, mert nem csekély következményekkel 
járt a Német-Római Szent Birodalomra és a Habsburgok érdekeire nézve. Bonaparte 
azzal, hogy nem királyi, hanem császári címet vett fel, nemcsak a forradalom 
hagyományát akarta kímélni, hanem egész Európára kiható lépést tett, hiszen addig csak 
egyetlen császár volt: Róma örököse és a kereszténység elméleti feje. A jogtudósok 
felfogása szerint a császárság nem volt specifikusan német intézmény, s a pápa kezével 
való koronázás - ez a hagyomány a Habsburgok alatt egyébként elsorvadt - Párizsban 
ugyanolyan érvénnyel bírt, mint Rómában. Napóleon hiába kölcsönzött nemzeti jelleget 
ennek a méltóságnak, hiába neveztette magát a franciák császárának, tagadva az 
egyetemes uralomra való mindennemű igényét: mindenki tisztában volt vele, hogy a 
Német- Római Szent Birodalomnak vége van abban a pillanatban, amikor egy új császár 
születik. Eppen ezért II. Ferenc hajlandó volt ugyan elismerni Napóleont, de cserébe 
ugyanezt követelte tőle, amikor 1804. augusztus 11-én felvette Ausztria császárának 
címét. Egyelőre természetesen még a szent birodalom császárának is tekintette magát, 
de nyilvánvalóan számított arra, hogy Németországból ki fogják kergetni. Egyébiránt 
pedig, minthogy a hagyomány a szent birodalmat összekapcsolta az itáliai királysággal, 
igencsak tartott attól, hogy a francia hatalom tovább terjeszkedik ebben az országban, 
amiben nem is tévedett. Ily módon a francia császárság létrejötte siettette a koalíció 
kialakulását. 


Cobenzl első lépése az volt, hogy Poroszországnál tapogatózott: ám hiába, mert az 
nem kínált fel neki semmit. Amikor októberben tudomást szerzett Novoszilcov londoni 
utazásáról, arra gondolt, hogy ha Oroszország szövetséget köt Angliával, esetleg sorsára 
hagyja Ausztriát, és aláírta Sándorral a november 6-i egyezményt; ez védelmi szerződés 
volt ugyan, mégis előírta, hogy közös álláspontot kell kialakítani arra az esetre, ha ,a 
körülmények . . . olyan természetűek lesznek, hogy a szerződő felek erőinek másnemű 
alkalmazását követelik meg". Mármost 1805 januárjában kitudódott, hogy az Itáliai 
Köztársaságot örökletes királysággá fogják átalakítani. Cobenzl szabad kezet akart, ezért 
elhatározta, hogy kiadja az útját Károly főhercegnek, aki nem helyeselte az orosz 
szövetséget. Károly önállóskodása már régóta bosszantotta a császárt, s ez mostantól 
kezdve annyit zaklatta, hogy a főherceg végül lemondott hivatalairól. Dukát és 
Fassbendert szintén eltávolították, ezzel szemben visszahívták Mackot, akit az angolok 
változatlanul nagyra becsültek, s a vezérkar élére állították. Ferenc azonban még most is 
ellenezte az agressziót, sőt maga Cobenzl is tétovázott, olyannyira, hogy a türelmetlen 
Oroszország az egyezség felmondásával fenyegetőzött. Napóleon újabb terjeszkedései 
azonban véglegesen megpecsételték egyetértésüket. 

Egyetlen csatlós és szövetséges állam sem viselkedett úgy, ahogyan a császár 
szerette volna. Hollandia szabad utat engedett a csempészetnek, képviselői pedig nem 
akarták megszavazni sem az adókat, sem a hadikölcsönöket; 1804 szeptemberében 
Napóleon már jelezte, hogy módosítani kell az alkotmányt. 1805. március 22-én 
Schimmelpenninck megkapta a főpenzionáriusi címet (Hollandia legmagasabb állami 
méltóságának hivatalos neve), a végrehajtó hatalommal. A törvényhozó hatalom a 
nemzetgyűlés kezében maradt. A nemzetgyűlés tagjait az állampolgárok a kormány 
jelöltjei közül választották meg. E jelölteket most első ízben Schimmelpenninck szemelte 
ki. Így láthatott hozzá Gogel miniszter a pénzügyi reformhoz. 


Ennél sokkal nagyobb horderejű esemény volt az Itáliai Köztársaság megszűnése. 
Melzi itt a közigazgatást és az igazságszolgáltatást francia mintára szervezte meg. 
Létrehozott egy konkordátumot a pápával, megszervezte az akadémiát, és újra 
megnyitotta az egyetemeket. A közbiztonság helyreállítása végett megszüntette az 
esküdtszéket, rendőrfőnököt nevezett ki, különleges bíróságokat állított fel, és 
csendőrséget szervezett. Nagy lendületet vettek a közmunkák, és befejeződött a 
Simplon-hágó útjának építése. Prina, ez az erélyes és hozzáértő pénzügyminiszter, 
bevezette a közvetett adókat, felszámolta az államadósságot, megtisztogatta a pénzügyi 
apparátus személyzetét, biztosította az ügyek ellenőrzését. Végül megszilárdult a 
hadsereg is: 1803-ban végre sikerrel hajtották végre az összeírást. Ezek a reformok 
azonban egyáltalán nem tetszettek a lakosságnak, inkább ingerültséget váltottak ki, s a 
közvélemény továbbra is rendkívül erősen franciaellenes volt. Melzi hiába kedvezett a 
nemeseknek, egyáltalán nem kapott tőlük támogatást. A törvényhozó testület is 
renitenskedett: nem volt hajlandó bevezetni sem a polgári anyakönyvezést, sem az 
örökösödési adót. Maga Melzi is a francia csapatok kivonulását és a függetlenséget 
kívánta. 1803 májusában sajátságos tervezetet nyújtott át az osztrákoknak, amely 
azonnal felkeltette Bonaparte gyanúját, amikor tudomást szerzett róla. A tervezet arról 
szólt, hogy egész Észak- Itáliát, Velencével együtt, az egykori toscanai nagyherceg 
jogara alatt kellene egyesíteni. Ez arra a következtetésre juttatta Napóleont, hogy 
személyesen kellene kézbe vennie a köztársaság ügyeinek intézését. 

A császárság kikiáltása ennek az elképzelésnek különösen veszélyes formát adott. A 
római császárok Nagy Károly óta mindig Lombardia királyai vagy Itália királyai voltak; 
nyilvánvaló, hogy Napóleon is az kellett, hogy legyen. 1804 májusában közölte akaratát 
Melzivel. Egy tanács alkotmányt dolgozott ki, amely azonban felbosszantotta a császárt, 
mert korlátozta hatalmát. Párizsba hívatta a tanácsot, és személyesen rendezte el az 
ügyeket. Minden jel szerint felismerte, milyen veszélyeket idéz fel azzal, ha a saját fejére 
teszi ezt a királyi koronát, mert Józsefnek kínálta fel, és 1805. január 1-én levelet írt 
Ausztria császárának, amelyben biztosította, hogy az új királyság mindig önálló marad 
Franciaországgal szemben. 


József azonban arra számított, hogy majd Franciaország felett uralkodik, s 
visszautasította ezt a koronát; ugyanígy tett Lajos is fia nevében. Így azután Napóleon 
március 18-án megszavaztatott egy szenátusi határozatot, amely őt ismerte el Itália 
királyának. Május 18-án megkoronáztatta magát Milánóban, és Eugéne de Beauharnais-t 
nevezte ki alkirálynak. Ami Ausztriát illeti, a császár beérte azzal az ígérettel, hogy 
mihelyt a békekötés értelmében ki fogják üríteni Málta és Korfu szigetét, ő át fogja 
engedni az olasz királyságot egyik rokonának. Ezzel tehát a francia császár megszegte a 
lunéville-i békeszerződést. Ujból megszegte akkor, amikor Saliceti Genovában 
megszavaztatta azt az óhajt, hogy Franciaország annektálja ezt a területet, amit 
Napóleon június 6-án teljesített is: Liguriából három új francia megyét alakított. Ezenkívül 
odaadta Piombinót Eliza nővérének március 18-án, június 23-án pedig Bacciochit Lucca 
hercegévé nevezte ki; minthogy ez a két terület császári hűbérbirtok volt, Napóleon 
ezekkel az adományokkal kifejezésre juttatta, hogy tényleg a római császárok 
örökösének tekinti magát. Ausztria ekkor nem habozott tovább. Június 17-én az udvari 
tanács az angol-orosz szövetséghez való csatlakozás mellett döntött. Ebben az 
időpontban Novoszilcov éppen Berlinben tartózkodott, útban Párizs felé azzal a 
megbízatással, hogy átengedheti Franciaországnak a Rajna-vidéket és Antwerpen 
kivételével egész Belgiumot. Június 25-én azonban küldetését semmissé nyilvánították; 
július 16-án pedig Wintzingerode és Mack már a hadműveleti tervekről tárgyaltak. 28-án 
Pitt és Sándor végre ratifikálta az április 11-i szerződést, bár továbbra sem értettek egyet 
Málta sorsát illetően. Ausztria augusztus 9-én írta alá a szerződést. De azért még mindig 
próbálkozott Párizsnál, hátha a franciák valamilyen engedményt tesznek, s neki nem kell 
hadba lépnie. Amikor azonban ez nem járt eredménnyel, szeptember 11-én bevonult 
Bajorországba. 


Közben mindkét fél nagy erőfeszítéseket tett, hogy a maga oldalára állítsa a németeket. 
Frigyes Vilmos makacsul elzárkózott a cár minden rábeszélése elől. Július 15-én 
megtagadta a Pomerániában egyesült csapatoktól az átvonulást, s ezzel 
felbecsülhetetlen szolgálatot tett Napóleonnak. Sándor szeretett volna találkozni a 
porosz királlyal, de hiába, s végül már arról beszélt, hogy erővel tör magának utat 
Szilézián át. Czartoryski ekkor nagy reményeket kezdett táplálni; szeptember 23-án a cár 
Pulawyba érkezett, a Czartoryskiak családi kastélyába; itt már arról beszéltek, hogy 
visszaveszik Poroszországtól a Lengyelországtól elvett tartományokat, s visszaállítják 
Lengyelországot. Sándor valójában becsapta barátját; kizárólag az volt a szándéka, hogy 
megfélemlítse a porosz királyt, s nagyon is számított rá, hogy bevonja a franciaellenes 
szövetségbe. 

Ami Napóleont illeti, a tél folyamán egy ízben nyugtalankodott a Velence területén 
lezajlott csapatösszevonás miatt, később azonban eloszlott a gyanúja egészen július 
végéig, s nyíltan csak augusztus 23-án vallotta be magának a veszélyt. Mindamellett 
még egyszer megpróbálta megnyerni magának Poroszországot. Augusztus 8-án 
felajánlotta neki Hannovert, 22-én pedig elküldte a királyhoz Durocot. A porosz király 
kijelentette, hogy kizárólag arra kötne szövetséget, hogy fennmaradjon a béke a 
lunéville-i bázison. Az udvarban és a hadseregben kezdett kialakulni egy háborús párt. 
Lujza királyné állandóan hangoztatta Sándor iránti rokonszenvét és Napóleon iránti 
gyűlöletét. Mindazonáltal a poroszok többsége, a katonákat sem kivéve, inkább a 
semlegességre hajlott. Minthogy a császárnak szüksége volt Bernadotte hadtestére, úgy 
döntött, hogy kiüríti Hannovert, s elrendelte, hogy amennyiben Frigyes Vilmos 
kihasználná az alkalmat, hagyják bevonulni a csapatait. Ez természetesen meg is történt. 
Napóleon előre látta, hogy a porosz királyt ez olyan elégedettséggel fogja eltölteni, hogy, 
legalábbis egy időre, ki fog benne hunyni minden harci vágy. A császár jól számított. Még 
nagyobb volt a siker Dél-Németországban, amelyet Ausztria közvetlenül fenyegetett. 
Augusztus 25-én Bajorország szövetkezett Franciaországgal, szeptember 5-én pedig 
Württemberg elvileg csatlakozott a szövetséghez. Németország tehát pontosan úgy 
helyezkedett most el az új politikai viszonyok térképén, ahogyan azt 1803 óta előre 
lehetett látni. Itáliában Napóleon ugyanilyen ügyesen manőverezett. Szeptember 10-én 
Mária Karolina szövetséget kötött Oroszországgal. A francia császár 21-én kiürítési 
megállapodást írt alá Gallo márkival, Nápoly követével, mert szüksége volt katonaságára 
az Adige mentén. Egyébként a pápa tiltakozása ellenére megszállta Etruriát, sőt Anconát 
is. IV. Ferdinánd nápolyi király Villeneuve megérkezésétől félve, ratifikálta a 
megállapodást. Trafalgar után azonban a királyné levetette álarcát, s november 19-én 
egy angol-orosz flotta 19 ezer embert tett partra Nápolyban. Csakhogy már késő volt; ezt 
a játszmát Napóleon megnyerte. 


A harmadik koalíciót általában úgy ábrázolták, mint eltökélt kísérletet arra, hogy újra 
elvegyék Franciaországtól természetes határait. Nyilvánvaló, hogy a szövetségesek - 
részben vagy egészben - mindenképpen elvették volna hódításaikat a franciáktól, ha 
győznek. Csakhogy be kellene bizonyítani, hogy Anglia 1803- ban, Oroszország és 
Ausztria pedig 1805-ben kizárólag ezzel a céllal fogtak volna fegyvert, ezt viszont nem 
bizonyították be még Angliát illetően sem. Először is az agressziós szellemet, amely 
egyébként csakugyan létezett, olyan szenvedélyek és érdekek táplálták, amelyekről 
általában nem szoktak tudomást venni: az angolok esetében a gazdasági gondok és a 
tengeri imperializmus, Sándor részéről a megalománia és a személyes féltékenység, 
végül a Bécsben oly befolyásos európai arisztokrácia gyűlölködése, amely viszont 
társadalmi tényezőkben gyökerezett. Azonban az is nyilvánvaló, hogy Napóleon szinte 
hazárdjátékos módjára túlszította ezeket a lappangó indulatokat, mozgósította maga 
ellen az összes hatalmakat, s odáig ment, hogy még a lágy, engedékeny Ausztriát is 
felbőszítette. A francia nemzet érdekeiről vagy akár egyszerűen személyes politikájának 
szempontjáról nem is beszélve, még tekintélyének megóvása érdekében sem volt 
okvetlenül szükséges, hogy elrabolja az enghieni herceget, hogy kikiáltsa a császárságot, 
hogy idő előtt kihozza a sodrából Angliát, hogy keleti terveiket illetően nyugtalanítani 
kezdje az oroszokat, főleg pedig, hogy az Itáliai Köztársaságot örökletes királysággá 
változtassa, vagy annektálja Genovát. Anélkül, hogy a girondisták forradalmi heve 
buzgott volna benne, pontosan úgy kihívta maga ellen a királyokat és az arisztokráciát, 
ahogyan ők tették annak idején, ami miatt annyi szemrehányással illették őket, s 
pontosan azt a megnyugodni képtelen hódító politikát követte, mint a direktórium, 
amelyet emiatt oly megvetően bíráltak. 

Bármint legyen is azonban, amikor az amiens-i béke megszegése után megalakult a 
harmadik koalíció, ez lényegében megpecsételte a sorsát. Nem arról van szó, mintha 
ezzel már végzetszerűen el lett volna döntve eljövendő bukása, mint ezt sokan 
hangoztatják; még sok további hibára és előre nem látható véletlenre volt szükség 
ahhoz, hogy kudarca bekövetkezzék. Sorsa most annyiban pecsételődött meg, hogy 
többé nem maradt más kiútja, mint a világ meghódítása. 


Második fejezet 


Napóleon hadserege 


Bonaparte a lunéville-i szerződés után nekifogott, hogy megtisztítsa a hadsereget a 
fáradt vagy gyanús elemektől. Eltávolított számos tisztet, és elbocsátotta mindazokat a 
katonákat, akik addig négy vagy annál több hadjáratban vettek részt. Ez a teljes 
létszámnak körülbelül a nyolcadát tette. 1801-től 1805-ig több mint négy év állt a 
rendelkezésére ahhoz, hogy átszervezze seregeit, és átgondolja hadviselési rendszerét. A 
rendszer alkalmazásának legmegkapóbb példáit 1805-ben és 1806-ban figyelhetjük meg. 
Ujító zsenije a stratégiai elvek kidolgozásában és a megvalósításukhoz elengedhetetlen 
taktikai egységek kialakításában mutatkozott meg a legimpozánsabban. Egyebekben a 
lényeget illetően hű maradt a forradalom módszereihez: hadseregének legjellemzőbb 
vonása mindvégig a régi katonák és az újoncok állandó elkeverése és a merész 
előléptetés volt. A háború előkészítése, még ha felismerjük is benne szervezőképességét 
és a részletek iránti figyelmét, az örökös rögtönzések sorozata maradt. 


1. AZ ÚJONCOZÁS ÉS AZ ELŐLÉPTETÉS 

Az újoncozás változatlanul a VI. évi törvényen alapult, amelyet egész sereg 
adminisztratív rendelkezés egészített ki. Ezeket végül is 1811-ben foglalták össze 
törvényben. A VI. évi törvény katonai szolgálatra kötelezett minden 20. és 25. életéve 
közötti francia férfit. Számos kivételt is tartalmazott azonban, először is felmentette 
azokat a nős, özvegy és elvált férfiakat, akik 1798. január 12-én családapák voltak, mert 
az államnak segélyeznie kellett volna a feleséget és a gyermekeket. A közvélemény nem 
tartotta számon ezt a határidőt, és a nős férfiak mentességét állandónak gondolta; s bár 
a törvény szövege egyértelmű volt, egészen 1808-ig még a visszamenőleges 
mozgósítások sem kímélték a nős és özvegy családapákat. De általában enyhébben 
kezelték ügyüket: alkalmatlannak nyilvánították, vagy a , tartalékba" helyezték őket, 
azok közé a sorkötelesek közé, akik a sorshúzásnál szerencsések voltak, és csak akkor 
hívták be őket, ha másokat már nem lehetett. Végül az 1808. szeptember 10-i szenátusi 
határozat mentességet biztosított nekik. Ennek azután az lett a következménye, hogy a 
császárság utolsó éveiben elszaporodtak a sebtében kötött házasságok. Ezenkívül 
viszonylag elnézőbben bántak a családfenntartókkal és még inkább a papnövendékekkel 
a konkordátum után. Végül a , helyettesállítást" a VIII. évben különleges 
kedvezményként vezették be, de a X. év floréal 28-i (1802. május 18-i) törvény 
értelmében joggá vált. 

Pénzügyi, valamint gazdasági megfontolásokból (kímélni akarták a munkaerőt) a VI. 
évi törvény úgy rendelkezett, hogy kivéve azt az esetet, ha a haza veszélyben van, nem 
kell bevonulniuk az összes összeírtaknak, hanem minden évben csak a törvényhozás 
által megállapítandó kontingenst hívják be, a legfiatalabb korosztállyal kezdve. A 
konzulátus idején nagyjából ugyanúgy folyt a feltöltés, mint a forradalom alatt: a 
törvényhozó gyűlés megszavazott egy minden esetben igen mérsékelt kontingenst, és 
azt elosztotta a megyék között; a megfelelő létszámot azután a megyei és kerületi 
tanácsok osztották el a közigazgatási alapegységek között. A helyi községi hatóság 
megvizsgáltatta a behívottakat egy általa kijelölt orvossal, meghatározta a bevonulok 
személyét, engedélyezte a helyettesítéseket, s a prefektusnak csak a reklamációs 
ügyekben kellett döntenie. 


A rendszer ugyanabban az irányban fejlődött tovább, mint a többi intézmény. A 
helyettesállítás már kezdettől a vezető rétegeknek kedvezett. 1805. szeptember 24-én 
Napóleon szenátusi határozattal rögzítette a kontingenst, ami azt jelentette, hogy a 
törvényhozó gyűlés ebben a vonatkozásban elveszítette jogait; másrészt sokasodtak a 
panaszok igen sok községi vezetőtestület szándékos hanyagságára, hozzá nem értésére, 
botrányos visszaéléseire, s ez arra vezetett, hogy elvették tőlük ezt a funkciót, 
ugyanúgy, mint az adószedést, és hivatalnokokra bízták, ami a kisembereknek igen jól 
jött. Megtiltották a községeknek, hogy szavazás útján jelöljék ki a besorozandókat, és 
arra ösztönözték őket, hogy sorshúzás útján döntsenek. A prefektusok és az 
alprefektusok egyre gyakrabban avatkoztak be az újoncozásba. A X. év thermidor 18-án 
(1802. augusztus 6.) minden megyében mozgó sorozási tanácsot állítottak fel, amely a 
prefektusból és katonatisztekből állt. A tanácsnak az volt a feladata, hogy felülvizsgálja 
az összes testi alkalmatlanságra hivatkozó felmentéseket. Az 1805. évi hadjárat aztán 
döntő változásokat hozott. Az augusztus 26-i rendelet megfosztotta eddigi szerepüktől a 
helyi tanácsokat. A kontingens elosztása mostantól kezdve a prefektus és az 
alprefektusok feladata lett. Az alprefektus összeállítja a sorkötelesek listáját, sorshúzás 
útján kijelöli a behívandókat, s a sorozási tanács jogainak fenntartása mellett irányítja az 
orvosi vizsgálatot. A , menetkész újoncoknak" továbbra is joguk volt, hogy kölcsönös 
egyetértés alapján közösen önkénteseket állítsanak maguk helyett: ezt a szubsztitúció 
intézményének nevezték. Minden egyes újoncnak is joga volt ,pótembert" állítani maga 
helyett, s általában ezt az esetet nevezték , helyettesítésnek". Sőt, miután valaki 
bevonult, még mindig felcserélhette uniformisát egy szorosan vett , helyettessel". Az 
újoncok szétosztásáról a császár vagy megbízottja intézkedett; minden ezred elküldte a 
sorozási műveletekhez egy tisztjét tanácsadási joggal, majd egy kísérő egység 
segítségével elvitte rendeltetési helyükre a hozzá tartozó újoncokat. Ilyenformán, 
eltekintve a sorozási irodától, amelynek élére 1800-ban Hargernvilliers-t állították, majd 
1807-ben egy főigazgató gondjaira bízták Lacuée de Cessac személyében, a 
hadkiegészítésnek nem volt külön hivatali szervezete; ennek ellenére igen sokat fejlődött 
a technikája. Napóleon kétségkívül mérsékelte a korrupciót és a vezető rétegek 
visszaéléseit, teljesen megszüntetni azonban ő sem tudta. 


A rendszernek feltétlenül megvolt az az előnye, hogy kímélte az ország erőit, de 
hátránya is volt, amennyiben csorbát ejtett a hadkötelezettség össznemzeti jellegén, 
hiszen megszüntette az egyenlőséget, s elsősorban a szegények vállára hárította a 
katonai szolgálat terheit. 1805-től 1811-ig nem sokat emelkedett egy ember ára: 
mindazonáltal Cote-d"Or megyében 1900 és 3600 frank között mozgott, és a 
kontingensnek csupán 5 százaléka tudta előteremteni a helyettesítés költségeit. A nép 
azonban végül mégsem emiatt gyűlölte meg a hadkötelezettséget, hanem azért, mert 
1805-től kezdve többé nem volt béke. Emiatt a behívott kontingenst sohasem a 
laktanyákban helyezték el, hanem a legrövidebb időn belül a frontra küldték; ugyanennél 
az oknál fogva a behívott katonát nem szerelték le, s csak nyomorékon jöhetett haza; 
1803-ban még mindig 174 ezer olyan katona szolgált, akik az 1792 és 1799 közötti 
évjáratokhoz tartoztak, s ezeket sem szerelték le, hanem hadjáratból hadjáratba 
sodródtak. Másrészt, ahogy a császár hadi vállalkozásai sokasodtak, a kontingens is 
egyre nőtt. 1806-tól kezdve már előre is hívtak be embereket, holott erről a törvény mit 
sem tudott. Igaz, hogy egészen 1813-ig egyetlen korosztályt sem hívtak be soha teljes 
létszámban egyszerre; mindazonáltal a sorshúzással felmentettek, de még a 
helyettesítettek sem érezhették magukat teljes biztonságban, hiszen mi sem 
akadályozta, hogy kiegészítő kontingenseket hívjanak be minden olyan korosztályból, 
amelyet még nem merítettek ki: 1805-ben Napóleon 30 ezer embert követelt 
mindazokból a korosztályokból, amelyek 1800-tól 1804-ig lettek hadkötelesek. 

A kortársak szemében ezek a követelések azért tűntek elviselhetetlennek, mert a régi 
rendszer nem ismerte őket. Le kell szögezni azonban, hogy Napóleon 1800-tól 1812-ig 
összesen csupán 1 millió 300 ezer embert vonultatott be, s ennek valamivel több mint a 
háromnegyed része jutott a régi Franciaország területére. De még ha az 1812-i és 1813-i 
óriási arányú behívásokat is számításba vesszük (több mint 1 millió fő), a 
bevonultatottaknak az összeírottakhoz viszonyított aránya így sem haladja meg a 41 
százalékot. Cote- dOr megye 350 ezer lakosából mindössze 11 ezer vonult be, vagyis 
3,15 százalék; Cotes-du-Nord megye 500 ezer lakosából 19 ezer, vagyis 3,8 százalék. 
Napóleonnak ugyanúgy meggyűlt a baja az ellenszegülőkkel és a szökevényekkel, mint 
annak idején a forradalomnak. 


A VIII. évtől kezdve pénzbírsággal sújtották szüleiket, 1807-től kezdve pedig a 
szökevények lakására katonát telepítettek be. A csendőrség és a nemzeti gárda mozgó 
osztagai állandóan járták a vidéket. Ezek az intézkedések meghozták gyümölcsüket, 
mert egészen 1812-ig aránylag csekély volt a be nem vonultak száma: így például Cote- 
d"Or megyében 1806 és 1810 között mindössze 3 százalékot tettek ki. Sőt, három ízben, 
a VIII. évben, a X. évben és 1810-ben még amnesztiában is részesültek. A nemzet sokkal 
kevésbé húzódozott a kötelező katonai szolgálattól, mint azt némelyek vélték; csak a vég 
közeledtekor kezdett ellenszegülni, amikor a nagy vereségek után tulajdonképpen ismét 
megjelent az általános mozgósítás. 

A szakadatlanul háborúskodó napóleoni hadsereg tehát az újoncok folyamatos 
beolvasztásával egészült ki. Ez az alapelv még a forradalomból származott. Minden 
hadjárat kezdetekor egy sebbel- lobbal éppen hogy egyenruhába bújtatott és 
felfegyverzett újonckontingens indult el kis csoportokban a frontra. , Az újoncoknak nem 
kell nyolc napnál többet a kiképzőtáborban tölteniük" - írta a császár 1806-ban, 
november 16-án. - A lényeget majd útközben tanulják meg, legfőképpen pedig a 
csatában!" Az újoncok, akiket beosztottak az ezredekbe, elkeveredtek a harcedzett 
katonákkal, és harc közben tanulták meg, amit lehetett. A pihenés óráiban senkinek 
eszébe sem jutott, hogy gyakorlatoztassa őket: egyszerűen fölöslegesnek tartották. A 
napóleoni katona semmiben sem hasonlít a laktanya-katonára: ugyanolyan rögtönzött 
harcos, mint amilyen a forradalomé volt. Még a függetlenség szellemét is megőrizte; 
minthogy a tisztek, akik a közlegények sorából emelkedtek ki, tegnap még a bajtársai 
voltak, s minthogy holnap őt magát is előléptethették, nagyon kevéssé jellemezte a 
"katonás" szellem; elviselhetetlen számára a külsőleges és gépies fegyelem; gátlás 
nélkül megszökik, majd némi idő elteltével újra csatlakozik alakulatához, s igazán csak 
harc közben hajlandó engedelmeskedni. Kevés hadseregről tudunk, amelyben ilyen fokra 
hágott az engedetlenség. Napirenden vannak a kollektív ellenszegülések, az egyéni 
lázadások, a zendülések. Napóleon villámokat szór, de még mindig elnézőbb mint a nép 
képviselői. A katonában végeredményben csak a harcost látja, s egyedül az a fontos a 
számára, hogy harcolni akarjon, és mindenről megfeledkezve vesse magát a csatába. 


Ez a hév, amely az ellenséggel szembekerülve felszítja az egyéni kezdeményezést, a 
bátorságot, az önbizalmat, egyidejűleg pedig biztosítja a hadsereg kollektív szellemét, 
szintén a forradalom hagyatéka. A napóleoni katonában idővel kétségtelenül lankadt, de 
sohasem hunyt ki teljesen a sans-culotte szenvedélye, az egyenlőség szeretete, az 
arisztokrácia gyűlölete, a heves antiklerikalizmus. 1805-ben ez a szellem még nagyon 
eleven. A ,zsémbesek" (az öreg katonák, a gárdisták) szemében a , Nyírottfejű" (Tondu) - 
Napóleon beceneve - sohasem volt király, hanem a királyok ellen küzdő hadvezér. A 
forradalomtól származik a hadsereg erős nemzeti érzülete is, a gőg, hogy a , nagy 
nemzethez" tartoznak. Kiáltványaiban a császár gondosan ápolja ezeket az érzelmeket, 
amivel a Közjóléd Bizottság hagyományát folytatja, amely annak idején a háborút 
"Népivé" tette. 

Mindamellett a napóleoni hadseregnek, csakúgy, mint a konvent vagy a direktórium 
hadseregének, fő erejét az a társadalmi forradalom adja, amely az egyenlőség 
meghirdetésével megnyitotta az utat az egyén energiái előtt. Ennek katonai jelképe a 
közkatonák előléptetése. A VIII. év alkotmánya Napóleonnak tartja fenn a tisztek 
kinevezésének jogát, ő pedig, ha elárul is némi hajlamot a katonai arisztokrácia 
visszaállítására, elsősorban mégiscsak a személyes értéket tartja szem előtt. A szolgálati 
idő egyáltalán nem számít; önmagukban a szellemi képességek sem esnek túl nagy 
súllyal a latba, s egyáltalán nem kell nagyon tanultnak lenni ahhoz, hogy valaki 
előrejusson; legfontosabb a merészség és a bátorság. Minden csata után az ezredes, aki 
az előléptetésért felelős, azok közül tölti be az elesett tisztek helyét, akik kitüntették 
magukat az ütközetben, s igazságos döntéseinek legjobb bírája az ezred. Maga Napóleon 
is ugyanígy jár el a magasabb rendfokozatoknál. Miközben tehát a társadalom egészében 
a hierarchia megszilárdítására törekszik, a hadseregben olyan viszonyokat teremt, 
amelyek a legjobb esélyeket biztosítják az érdem számára, s nem véletlen, hogy a 
hadsereg erősen vonzza a becsvágyó ifjúságot. A hadsereg legjobb elemei természetes 
módon vágynak a harcba, ott az első sorokban küzdenek, maguk után vonják a 
többieket, vagy ellensúlyozzák mulasztásaikat. Napóleon állandóan ösztönzi ezt a harci 
kedvet. Előbb díszfegyvereket osztogat, majd a Becsületrend jelvényeit. Egyre-másra 
szervezi az elit századokat és hadtesteket, amelyek közül a legirigyeltebb a gárda. 
Ezeknek az alakulatoknak a tagjai feltűnő, sokszínű díszegyenruhát viselnek. 


Ennek a rendszernek az a következménye, hogy a tisztek viszonylag ugyanolyan 
tanulatlanok, mint a közkatonák. Ez azonban csak csekély hátránnyal jár, mert Napóleon 
senkit sem von be a hadműveletek tervezésébe és a végrehajtás általános irányelveinek 
kidolgozásába; a többihez pedig elegendő, ha vannak vállalkozó szellemű és a 
hadműveletekben jártas tábornokok. A vezérkari tisztek nem alkotnak autonóm 
testületet, amely befolyást gyakorolhatna a hadműveletek menetére; akik az irodákban 
dolgoznak, csak gyakorlati funkciót töltenek be: a császár , közli" utasításait, és ők 
továbbítják. Főnökük, Berthier, ez a tétovázó és középszerű, de igen pontos és 
engedelmes tábornok, nem több, mint , őfelsége rendelkezéseinek tolmácsa". , Tartsa 
magát mereven a tőlem kapott parancsokhoz - írja neki Napóleon 1806-ban -, egyedül én 
tudom, mit kell tennem." S Berthier maga mondja egy marsallnak: , Gondolatait senki 
sem ismeri, az ön kötelessége engedelmeskedni." Parancsőrtisztjei, mint Marbot, 
Fezensac, Castellane, Gourgaud, és hadsegédei, mint Duroc, Mouton, Rapp, Drouot, 
Savary, Bertrand, akiket teljesen találomra, szemük állása vagy külső megjelenésük 
alapján szemelt ki különböző ezredekből, semmiféle tekintéllyel nem rendelkeznek az 
egységek parancsnokai előtt; egyszerűen a nagy úr szemei; szakadatlanul küldetésben 
vannak, megjelennek a helyszínen, hogy képet kapjanak a helyzetről, majd jelentenek. 
De még Napóleon is szükségesnek ítélheti, hogy helyettesítse valaki, hiszen nem lehet 
ott mindenütt. Ilyen esetben egyik bizalmi emberét küldi el, Murat-t, Lannes-t, Davout-t, 
Massénát, akiket a szó szoros értelmében császári helytartóknak vagy ideiglenes 
hadseregparancsnokoknak nevezhetnénk. A császáron kívül csak nekik van joguk 
stratégiai kezdeményezésekhez. Ugyhogy egyáltalán nem szükséges, hogy a valóban 
tehetséges emberek sokan legyenek. 


Ily módon a napóleoni hadseregnek nincsenek intézményei: nem egyéb, mint 
szakadatlan rögtönzés, amelynek ereje az egyén értékének hangsúlyozásából és a 
fővezér zsenijéből ered. Ami a különböző fegyvernemek szervezetét illeti, Napóleon nem 
hozott jelentősebb újításokat. A gyalogság továbbra is sorgyalogezredekre és 
könnyűgyalogságra oszlott, de a kettőnek a taktikája alig különbözött egymástól. A XII. 
év vendémiaire 1-én (1803. szeptember 24-én) kialakították a lovasság ettől kezdve 
klasszikus felosztását könnyűlovasságra (huszárok, vadászok), félnehéz- (dragonyosok) 
és nehézlovasságra (vértesek). A lovasság a konvent és a direktórium erőfeszítéseinek 
jóvoltából képzettebb volt, mint a gyalogság, s Murat és egy csapat rettenthetetlen 
lovastiszt vezetése alatt nem volt többé semmi félnivalója az osztrák lovasságtól. A 
tüzérséget lovas- és gyalogosezredekbe csoportosították, s a gyalogsági ágyúütegeket 
megszüntették. A műszaki alakulatokat önálló egységekké szervezték, s hidász 
hadtestekkel egészítették ki. A gárda a XII. év thermidor 10-én (1804. június 29.) kapta 
meg végleges szervezetét: ekkor kétharmad részben öreg katonákból állt, s összesen 5 
ezer gyalogost és 2800 lovast tömörített. A gyalogosok és a lovasok egyaránt három 
nagy alakulatra, gránátosokra, vadászokra és velitekre oszlottak. Ezenkívül a gárdához 
tartozott még 100 mameluk, könnyűtüzérség, néhány tengerészalakulat, csendőrség, sőt 
még trénje is volt, amivel abban a korban egyedül állt. A hadsereg felszerelése 
változatlan volt. Az 1777-es puskát használták, amely maximálisan négy golyót lőtt ki 3 
perc alatt, s 200 méterre hordott, valamint Gribauval ágyúit, amelyek percenként két 4, 
8 vagy 12 fontos golyót lőttek ki, s 600 méterig kiválóan hordottak. A 400 méterig 
használható gránátokat és kartácsokat kevésbé használták; rendelkeztek ezenkívül egy 
hatos tarackkal is. Napóleon rendkívüli fontosságot tulajdonított a tűzerőnek, 
következésképpen a tüzérségnek; ennek ellenére sohasem volt nagy tüzérsége. 1806-ig 
hadosztályonként 12 ágyúval rendelkezett, s csak ebben az évben jelent meg a teljes 
ágyúpark, azaz hadosztályonként 59 ágyú. A francia hadseregnek csak 1808-ban volt 
annyi ágyúja, hogy 1000 emberre kettő jusson. A késedelemért részben Marmont volt a 
felelős: 1803-ban hozzáfogott az egész ágyúpark megújításához, amit azonban az 1805- 
ben kitört háború megszakított. A francia tüzérség gyengeségének azonban mélyebb 
okai is voltak, nevezetesen a felszerelés, főleg pedig a szállítás elégtelensége. 
Semmiképpen sem tudtak volna sem több fogatot beállítani, sem elegendő mennyiségű 
lőszert biztosítani. 

A napóleoni hadsereg mozgatórugóit fokról fokra éppen önnön működésük 
ernyesztette el, a hódítás terjedése, s Napóleon arisztokratikus hajlamainak fokozódása. 
Ahogy a köztársaság katonái lassanként eltűntek, a kontingens pedig növekedett, a régi 
és az új katonák összekeverésének rendszere egyre kevésbé érvényesült; 1809-ben már 
külön újonchadosztályokat állítottak fel. A közkatonákból való előléptetés rendszere csak 
akkor érvényesülhetett volna teljesen, ha a halál minden egyes hadjárat alkalmával elég 
helyet csinál az új nemzedékek számára; de ez legalábbis 1812-ig soha nem következett 
be. Főleg a magas rangúak számára nem volt több hely, s így a marsallok, ha egyszer 
beérkeztek, s elhalmozták őket pénzzel és dicsőséggel, már csak azzal törődtek, hogy 
mindezt megőrizzék, békére és nyugalomra vágytak. Ha csak a császáron múlik, ez a kór 
még gyorsabban terjedt volna. Megfelelt politikai elképzeléseinek, társadalmi 
eszményének, hogy nemesekből, gazdagokból és tisztek fiaiból katonai elitet alakítson ki. 
Katonai középiskolát hozott létre Prytanée militaire néven: lovastiszti iskolát Saint- 
Germainben és egy katonai iskolát Fontainebleau-ban, amelyet 1808-ban átköltöztettek 
Saint-Cyrbe. Az volt a terve, hogy visszaállítja a testőrséget. 1800-ban megszervezte a 
tartalékos önkéntesek" alakulatát, 1806- ban pedig az , őrcsapatot". Bátorította helyi 
,díszgárdák" szervezését, amelyeknek tagjai a jó családból való nemzetőrök közül 
kerültek ki. 1805. szeptember 30-án ezeket az operettalakulatokat katonai alakulatokká 
szervezte át. Ám a katonaiskolákba csak a tisztek küldték el a fiaikat; a nemesség és a 
nagyburzsoázia viszolygott ettől. Napóleon azonban másfelől megérezte, hogy a 
hadsereg és a gárda esetleg elégedetlenkedni fog. 1806-ban meg is szűntek az 
őrcsapatok és a díszgárdák, s az utóbbiak csak 1813-ban jelentek meg újra. Csak az 
Itáliai Királyságban váltak a tisztek palántakertjeivé. Itt 1805. június 26-án rendelték el 
megalakításukat, és sokkal világosabban árulták el Napóleon titkos szándékait, mint a 
franciaországiak. 


Gyengült a hadsereg nemzeti jellege is. A francia csapatokban már 1800-ban is 
számottevő arányban volt jelen a frissen annektált területek lakossága. A hódítással ez 
az arány tovább növekedett. Napóleon ezenkívül átvette a régi rendszertől azt a szokást, 
hogy lehetőleg minél több idegent sorozzon be a hadseregbe. Svájci és lengyel ezredeket 
tartott fenn, 1803-ban hannoveri és ír légiót alakított, 1805-ben létrehozott két , idegen" 
ezredet. A továbbiakban ez az elem is fokozódott. Végül pedig a császári hadsereg a 
csatlósok és a szövetségesek erőit is magába foglalta: 1805-től kezdve a hollandokat, 
olaszokat, dél-németországiakat. Számuk állandóan növekedett, úgyhogy 1812-ben a 
régi Franciaország területéről származó katonák már kisebbséget alkotnak Napóleon 
hadseregében. 

Napóleon katonai rendszere éppen sikereivel árulta el bizonyos gyengeségeit is. A 
hadszínterek sokasodtak, s Napóleon távolléte a legtöbb esetben világossá tette, hogy 
kevés olyan helyettese van, aki képes főparancsnoki teendők ellátására. Ney, Oudinot 
vagy Soult egyaránt középszerűnek mutatkozott, ha magukra hagyták őket. Ezért a 
középszerűségért magát Napóleont tartották felelősnek, mert megfosztotta 
parancsnokait minden kezdeményezés lehetőségétől. Ez a szemrehányás alaptalan. Igaz, 
hogy mint bármelyik nagy hadvezér, senkivel sem osztotta meg a globális irányítást, de 
jelentős szabadságot hagyott a végrehajtóknak az eszközök megválasztásában. Csak az 
volt a baj, hogy a főparancsnoki kar összeállításánál nem gondoskodott arról, hogy a 
nagyszabású hadviselésre szellemileg felkészült emberek válogatódjanak ki. Másrészt a 
hódítással meghosszabbodtak a közlekedési vonalak, és megnövekedtek a megszállás 
alatt tartandó területek. Ezt a hadsereget azért rögtönözték, hogy egy csapásra, 
egyetlen döntő csatával fejezze be a háborút, és nem rendelkezett szervezett 
tartalékokkal. Feltöltésére nem volt más mód, mint előre behívni a soron következő 
korosztályt; ha egy elfoglalt országot kellett őrizni, a legkevésbé megbízható 
szövetségeseket és csatlósokat vették igénybe; a fronton egyre csökkent a ténylegesen 
harcoló katonák száma. 


A nemzetőrség, amelyet a III. év prairial 28-i (1795. június 16-i) törvény alapján még a 
VIII. évi alkotmány is fenntartott, alkalmas lehetett volna a népfelkelő hadsereg 
szerepének betöltésére. 1805- ben azonban a nemzetőrség már csak papíron létezett; 
szeptember 24-én a császár elrendelte újjászervezését, magának tartva fenn a tisztek 
kinevezését; valójában azonban csak az elit századok és a díszgárdák megszervezésével 
törődött. Később részlegesen mozgósította a nemzetőröket, például a partok védelmére; 
egészen 1812-ig azonban nem kapcsolta őket szorosan katonai rendszeréhez. 

1805-ben még semmiféle nyugtalanító tünet nem mutatkozott. A ,Nagy Hadsereg", 
ahogyan Napóleon keresztelte el a boulogne-i táborban, amely augusztus 26-án 
megindult Németország felé, a világ legjobb hadserege volt. Katonáinak majdnem 
egynegyed része részt vett a forradalom valamennyi háborújában, egy másik 
negyedrész, vagy majdnem annyi, az 1800-as hadjáratban; a többiek, akik a konzulátus 
idején vonultak be, már eleget szolgáltak ahhoz, hogy szilárdan összeforrjanak a 
régiekkel; majdnem valamennyi altiszt és tiszt átesett már a tűzkeresztségen; sőt még 
túlkorosak is voltak: 90 hadnagy múlt el 50 esztendős, nem egy pedig 60 is. Ezzel 
szemben a főtisztek nagyon fiatalok voltak, s feszítette őket a harci kedv. A Nagy 
Hadseregnek három esztendő elég volt ahhoz, hogy a Nyemanig tolja ki a Francia 
Császárság határait. 0 
1. AHABORU ELŐKESZÍTESE 

A régi rendszerben a háború mindig rögtönzés volt. Amikor kitört, tiszteket és 
katonákat toboroztak; a hadiszállítók, akik ilyenkor a helyzet urai lettek, az árakkal nem 
törődve felvásárolták mindazt, amiből a raktárakat és a felszerelést ki lehetett alakítani, 
kifosztották a királyt, ügynökeik pedig meglopták a katonát. Igyekeztek ugyan 
megszervezni az ellenőrzést, de a hadbiztosoknak nem volt elég hivatástudatuk ahhoz, 
hogy megvesztegethetetlenek maradjanak. Mindezeknek a bajoknak a közvetlenül 
látható oka a pénzhiány volt; a mélyebb ok azonban az ország gazdaságában rejlett, 
amely még túl gyenge volt ahhoz, hogy ellássa a modern háborút, s becsületes és 
hozzáértő hivatalnoki kart tartson el: a monarchia politikája mindig meghaladta 
lehetőségeit. Annak idején a Hegypárt is rögtönzésre kényszerült, s emberfeletti 
erőfeszítéssel igyekezett megszabadulni a hadiszállítóktól, kézbe venni az ellátást, s 
megkövetelni a hivatalnokoktól az odaadást és az önzetlenséget. Thermidor 9-e után a 
köztársaság megint ugyanott volt, mint annak előtte a királyság, s ez a helyzet Napóleon 
alatt állandósult, sőt még súlyosbította is a hadsereg létszámának mértéktelen 
növekedése és a hadiállapot szakadatlanná válása. 


Napóleon ugyanúgy viszolygott a hadiszállítóktól, mint a jakobinusok ; csak az volt a 
különbség, hogy míg neki is mindenre gyorsan volt szüksége, anélkül hogy rendelkezett 
volna az ehhez szükséges személyzettel és pénzzel, ő nem vehette igénybe ugyanazokat 
az eszközöket, mert a tehetős rétegekre támaszkodott. Így hát mind hadseregének 
ellátása, mind kincstárának feltöltése végett kénytelen volt a pénzemberekhez 
folyamodni. 1805-ben Vanlerberghe és mások biztosították az élelmiszer- és a 
takarmányellátást az ország területén. Amikor kitört a háború, magánvállalkozói 
társaságok vállalták, hogy gondoskodnak a kenyérről, a húsról, a takarmányról, a 
kórházakról és minden szállításról, beleértve a tüzérséget is, hiszen a IX. évben hozták 
létre az egyetlen tüzérségi szállító zászlóaljat, és egyedül a gárdának volt szállítóoszlopa. 
Napóleon nagy erőfeszítéseket tett az ellenőrzés biztosítására. A X. évben 
minisztériummá szervezték a hadügyi hivatalt, s élére Dejeant állították. A hadikincstár 
önálló hivatallá alakult. A VIII. évtől kezdve a létszám nyilvántartását elvették a 
hadbiztosoktól, s szemléző felügyelőkre bízták; ezek is, azok is a Nagy Hadsereg 
főintendánsától, Villemanzytól függtek, akinek helyébe 1806-ban Daru lépett. A császár 
nagy kedvét lelte abban, hogy rendszeresen átvizsgálja a bekért kimutatások özönét, és 
hibákat fedezzen fel bennük; bár számba vette, hogy mi folyt be, és mit adtak ki, csak 
véletlenül fedezte fel, hogy mi nem folyt be, vagy mit fizettek ki jogtalanul. A teljesen 
véletlenszerűen kinevezett hadbiztosok továbbra is becstelenek voltak, és gyűlölet 
övezte őket. , Minden elesett katona ellátását kifizettetik velem" - írta Napóleon 1808. 
május 18-án. Azt sem tudta soha megakadályozni, hogy tábornokai sarcot szedjenek, és 
meg is tartsák maguknak. 


1805-ben már majdnem 400 ezer ember állt fegyverben, s ezeket békeidőben 
képtelen volt megfelelően ellátni. A katona naponta 5 sout kapott; az állam azonban csak 
a komiszkenyeret adta neki, s háborús időben a húst. De még ezt az elégtelen zsoldot 
sem fizették rendszeresen. 1805-ben a csapatok indulásának pillanatában , a katonák 
nem kaptak zsoldot", állapítja meg a császár; 1806 végén öt havi késésben van a 
zsoldfizetés. Következésképpen lehetetlen volt felhalmozni az élelmiszert, cipőt, 
ruházatot és szállítóeszközöket, amire a hadjárat megkezdéséhez szükség lett volna. 
Napóleon beérte a fegyverekkel és a lőszerrel. 1800-ban azt mondotta, hogy 3 millió 
tartalék puskára lenne szüksége. Sohasem jutott el idáig, s a nemzeti termelés nem is 
lett volna képes ennek a mennyiségnek az előállítására. 1805-ben 146 ezer puskát 
szállított az ország, s a becslések szerint egy hadjárat folyamán nagyjából ennyi meg is 
semmisült. A tüzérség még rosszabbul volt ellátva. A veszteségeket csak az ellenséges 
lőszertárak kiürítésével lehetett pótolni. Annak, hogy a lőszerellátás sohasem okozott 
súlyos gondot, az az oka, hogy a francia hadsereg általában kevés lőszert fogyasztott: a 
jénai csatában a 4. hadtest mindössze 1400 ágyúlövést adott le. Ami a lóellátást illeti, a 
császár nagy súlyt helyezett rá, de sohasem volt teljesen kielégítő. Franciaország 
egymaga nem is tudta volna ellátni a hadsereget lovakkal; mindig a meghódított 
országban egészítették ki az állományt. 

Minden egyebet, az élelmiszert, a cipőt, a ruházatot illetően az volt az elv, hogy a 
háborút a háborúnak kell táplálnia. , Abban az inváziós és expedíciós háborúban, amelyet 
a császár folytat, egyáltalán nincsenek raktárak - írta Berthier 1805. október 11-én 
Marmont-nak -; a seregek élén álló vezénylő tábornokoknak kell megszerezniük az 
ellátáshoz szükséges eszközöket azokban az országokban, amelyeken áthaladnak." 
Ennek ellene vethetik, hogy közvetlenül egy-egy hadjárat megkezdése előtt Napóleon 
lázas tevékenységet fejt ki, hogy kenyeret és kétszersültet süttessen, hogy cipőt 
osztasson ki a katonák között. Először is azonban ez mindig már túl későn történik; 
másodszor, parancsait csak hiányosan teljesítik; 1805-ben nagyon sok katona kelt át a 
Rajnán egyetlen pár bakanccsal, 1806-ban köpeny nélkül indultak el Jéna felé; ami a 
kenyeret illeti, a legjobb esetben annyit vittek magukkal, amennyit elbírtak. Napóleon 
hadviselési rendszere, bízvást mondhatjuk, összhangban volt a pénzhiánnyal, mert 
éppen az előrenyomulás gyorsaságán alapult. A rendelkezésre álló szállítóeszközök még 
akkor sem tudták volna követni a hadsereget, ha lett volna mit szállítaniuk. Napóleon 
minden egyes hadjárat megkezdésekor villámgyors és azonnali győzelemre számít, ezért 
indul el a hadsereg fogyatékos felszereléssel. Ez a győzelem élet és halál kérdése. A 
hadsereg mögött nem áll semmi, ami biztosíthatja az elhúzódó háborút. Ha a hadsereg 
visszavonulni kénytelen, vagy egyszerűen az ellenség állja a sarat, és van ideje 
kimeríteni az országot, mielőtt feladná, a francia seregeket feltétlenül felmorzsolja a 
kimerültség. 


Valahányszor a háború rögtönzésen alapul, ez a katona rovására történik. A csapatok 
szüntelenül úton voltak. Kevés volt az olyan tábornok, mint Davout, aki gondoskodott 
arról, hogy rendszeres rekvirálással ellássa csapatait. A katonák mindent elvettek a 
lakosoktól, amit találtak, s minthogy az egységek egymást követték, az utolsók már 
semmit sem találtak. Ehesen meneteltek, nagyon gyakran megáztak, keveset aludtak. A 
teljes nélkülözés után hirtelen alkalmuk nyílt arra, hogy teletömjék a gyomrukat, és 
lerészegedjenek, így könnyű prédái voltak a betegségeknek. Emellett az égvilágon senki 
sem törődött a higiéniával. Képtelen módon elhanyagolták az egészségügyi szolgálatot 
is; annak idején a konvent tiszti rangot adott az orvosoknak és a tábori sebészeknek; a 
direktórium azonban takarékosságból úgy döntött, hogy békeidőben minden további 
nélkül el lehet bocsátani őket, és ezen Napóleon semmit sem változtatott. Eltekintve 
néhány egészen kiemelkedő katonaorvostól, például Larrey-tól, Percytől, Coste-tól, az 
egészségügyi személyzet a közepes színvonal alatt maradt. A hadsereg orvosi 
felszerelése nevetséges volt, alkalmi kórházakat és segélyhelyeket állítottak fel, a 
lakosoktól rekvirálták a szükséges holmit, és magukat a lakosokat alkalmazták ápolónak. 
Ez maga volt a pokol. Percy naplójából megismerkedhetünk ezekkel a borzalmakkal; az 
ágyúgolyó ütötte szörnyű sebekkel, az érzéstelenítés nélküli amputálásokkal, a kórházi 
üszkösödéssel, a leírhatatlan mocsokkal, a rühvel, a tetűvel, a tífusszal. 


Napóleon nem véletlenül tiltotta meg a legszigorúbban, hogy a sebesülteket messzire a 
hátországba, vagy éppenséggel Franciaországba küldjék. Egyébként a megfelelő 
egészségügyi szervezet híján el is pusztultak volna útközben. Érthető, hogy a francia 
hadseregen belüli halálozási arányszámot az akkori viszonyokhoz képest sokáig óriásinak 
tartották. Még Taine is azt állítja, hogy a konzulátus és a császárság idején 1 700 000 
ember halt meg kizárólag a régi Franciaország területéről; márpedig ez a terület 
pontosan ennyi embert adott, ami azt jelentené, hogy a frontokról senki sem tért vissza, 
s ebben még nincsenek is benne a hadifoglyok. Ezek a számok azonban túlzottak. A régi 
francia terület vesztesége a valóságban 1800 és 1815 között nem egészen egymillióra 
tehető, vagyis 40 százalékra, s ennek egyharmada az eltűnt, akik nyilván nem mind 
pusztultak el. Ehhez még körülbelül 200 ezer új franciát kell hozzáadni, s nagyjából 
ugyanennyi szövetségest és csatlóst. Ami itt különösen lényeges, az az, hogy az 
elesettek csak kis részt jelentenek: Austerlitznél 2 százalékot, Waterloonál pedig 
legfeljebb 8,5 százalékot; a többiek a kórházakban haltak bele sebesülésükbe vagy 
betegségükbe, vagy pedig a kimerültségtől és a hidegtől pusztultak el. 

A háború ellátásának ez a módja súlyos következményekkel járt. Mindenütt még 
népszerűtlenebb lett a francia megszállás. A katonák fegyelmén és morálján sokat 
rontott a rendszeressé vált fosztogatás és portyázás szokása; az erőltetett menetek 
nyomában csapatostul maradtak le a kimerültek és sereghajtók, akik összeverődtek, és a 
legkülönbözőbb túlkapásokat engedték meg maguknak a lakossággal szemben. A 
zendüléseket rendszerint a nyomor indította el a hadseregben. A legrosszabb azonban az 
volt, hogy ez az egész hadseregellátási rendszer termékeny és sűrűn lakott országokban, 
főleg Lombardiában szerzett tapasztalatok alapján alakult ki, ahol Napóleon első két 
európai hadjáratát vezette. Amikor behatolt Észak-Németországba, Lengyelországba, 
Spanyolországba, Oroszországba, a földrajzi feltételek kijátszották terveit, s a hadsereg 
végveszélybe került. 


3. A HADVISELÉS 

Az anciéenrégime vége felé a francia katonai írók kimutatták a II. Frigyes által tökélyre 
vitt klasszikus módszerek hátrányait: a tagolatlan hadsereg, amely lassan, hosszan 
elhúzódva, egyetlenegy úton nyomult előre, nem bírta átfogni az egész hadműveleti 
területet, tehát arra sem volt képes, hogy az ellenséget a harc felvételére kényszerítse, 
vagy manőverezzen, ha az ellenség akarta erre kényszeríteni jó pozícióból. Mindazonáltal 
a forradalomnak kellett eljönnie ahhoz, hogy a francia hadviselés megszabaduljon ettől a 
rutintól; a forradalom azzal, hogy megnövelte a seregek létszámát, és megteremtette a 
tömegek háborúját, kényszerítette a tábornokokat, hogy hadosztályokra tagolják 
seregeiket, ha mozgatni akarják őket. Hamarosan felismerték, hogy a csoportosításnak 
ez a megoldása nem kielégítő: mihelyt a hadosztályok száma megnőtt, a főparancsnok 
már nehezen tudta koordinálni mozdulataikat, a hadosztályok között elosztott lovasság 
és tüzérség képtelenné vált a koncentrált akcióra. A direktórium idején tapogatózva 
eljutottak egy magasabb szervezethez, ez lett a hadtest. 1800-ban Moreau-nak három 
hadteste volt, mindegyikben négy hadosztállyal, de tartalékok nélkül. A napóleoni 
stratégia Bourcet-ban és Guibert-ben, valamint a forradalom tapasztalataiban 
gyökerezik; Bonaparte volt az, aki a marengói hadjárat alkalmával a végleges formát 
megtalálta : hadtestenként két vagy három hadosztály a lehető legkevesebb 
lovassággal; a lovasság többsége független csapatokat alkot; tartalék tüzérség áll a 
legfőbb parancsnok rendelkezésére. Ez a szervezet a konzulátus idején egészült ki. 
Egyébként a hadosztályok és a hadtestek nagysága igen változó maradt. 1805-ben egy- 
egy hadtest kettő-négy hadosztályból állt, 14 ezertől 40 ezer emberig; a hadosztályokat 
hat-tizenegy zászlóalj alkotja, 5 600-tól 9 ezer főig; egy-egy ezredben egy-három 
zászlóalj van. Az 1806-OS hadsereg valamivel szabályosabban volt tagolva; a 
hadosztályok 6 ezer - 8 ezer főt számláltak, az ezredek pedig két-két zászlóaljból álltak. 


A császár katonai zsenije a hadtestek összehangolt hadműveleteiben nyilatkozik meg. 
Lényege az, hogy úgy kell a hadtesteket elhelyezni és mozgatni, hogy átfogják az egész 
hadműveleti területet, s így az ellenség egyáltalán ne tudjon kitörni, egyben pedig 
mindig elég közel legyenek egymáshoz ahhoz, hogy csata előtt össze lehessen vonni 
őket. Azt lehetne mondani, hogy a hadtestek elhelyezése a dobókocka ötöséhez hasonlít. 
Az ellenség felé menetelve az arcvonal fokozatosan összezárul aszerint, hogy a 
hadtestek egy része jobban ki van téve váratlan támadásnak. Előfordul, mint Eylaunál, 
hogy az összevonás magán a csatatéren fejeződik be. Addig a hadtestek egy, a 
csatatéren túl levő, képzeletbeli pont felé haladtak, oly módon, hogy már 
előrenyomulásukkal megkerüljék és bekerítsék az ellenséget. A hadjárat egésze két 
különböző típushoz tartozhat, aszerint, hogy Napóleon egyetlen hadsereget vesz-e célba, 
vagy pedig közbülső helyzetet foglal el több ellenfél között, mint Mantovánál 1796-1797- 
ben, vagy mint 1813-ban. A felvonulási terv minden esetben a körülményektől függően 
változik, és nem redukálható egyetlen képletre; a napóleoni stratégia művészet; 
természetesen megvannak a maga alapelvei, de a képzelőerő termékenységét sohasem 
sorvasztja el sem a számítás, sem a gyakorlat. 

A győzelem Napóleon döntéseinek gyorsaságától, merészségétől és a hadmozdulatok 
villámgyors lebonyolításától függ; alapja a meglepetés, következésképpen feltétele a 
titokban maradás. A hadsereg, ha csak lehetséges, mindig valamilyen természetes 
függöny, folyó vagy hegység mögött mozog, s mindig valamilyen fedezet védelme alatt, 
amelyet elsősorban a lovasság alkot. Megfordítva: nemcsak az a fontos, hogy az ellenség 
ne lásson semmit, hanem az is, hogy az ő hadmozdulatai ismertek legyenek. Erre való az 
említett fedezet, továbbá a hírszerzés, amelynek szolgálatában diplomaták s a 
legkülönfélébb ügynökök állnak - közéjük tartozott valószínűleg a titokzatos Kielmansegg 
grófnő is -, főleg pedig a kémek, akik, mint a hírhedt Schulmeister, szívesen eszik két úr 
kenyerét, ahogyan az dukál. Ha egyszer a hadsereg elindult, az összeköttetési vonalak 
fenntartását Franciaországgal Napóleon nem tartja fontosnak, hiszen a hadjáratnak 
rövidnek kell lennie; ezzel szemben a hadműveleti vonal döntő fontosságú és 
mindenáron megvédelmezendő. Hadműveleti vonalnak Napóleon azokat az utakat 
nevezi, amelyek biztosítják a kapcsolatot azzal a megerősített várossal, ahol a hátország 
parancsnoksága elhelyezkedik; ez természetesen tovább költözik a csapatok 
előrehaladtával. A Francia- országgal való összeköttetést szakaszokra osztott útvonalak 
biztosítják elszórt postaállomásokkal, amelyek minimális létszámú osztagok védelme 
alatt állnak. Napóleon gondolkodásában tehát az erődítmények hasznosak: hadműveleti 
bázisul szolgálnak; ha folyókat vagy hágókat zárnak le, hídfőül is szolgálhatnak, és 
támogatják a fedezetet, mindazonáltal nem töltik be azt a lényeges szerepet, amelyet a 
régi stratégia szánt nekik, főleg pedig sohasem képezik a hadjárat célját. A cél kizárólag 
kikényszeríteni a döntő találkozást az ellenséggel, és elpusztítani azt. 


A csatatéren Napóleonnak az a taktikája, hogy az ellenfelet tartalékainak felélésére 
kényszeríti oly módon, hogy az egész arcvonalon felveszi a harcot, de minimális erőkkel, 
hogy érintetlenül megőrizzen egy hatalmas rohamosztagot; majd igyekszik megrendíteni 
az ellenség harci szellemét a gyalogság és a tüzérség tüzével, valamint szárnyainak vagy 
visszavonulási útvonalainak állandó nyugtalanításával. Mihelyt úgy ítéli, hogy az ellenség 
már kimerülőben van, megindítja pihent csapatait, és a megtört ellenséget könyörtelenül 
üldözi. Az üldözés - amelyet II. Frigyes a maga kis hadseregével sohasem mert elrendelni 
- a napóleoni csata fő újítása. A harcban, amelyet a császár páratlan hozzáértéssel 
irányít, maga az egységek taktikája egyáltalán nem módosul. Erről a kérdésről Napóleon 
szinte soha nem is beszél. Elvileg az 1791. évi szabályokat követi az egységek 
taktikája: a hadosztály dandárok szerint oszlik el két vonalon, oly módon, hogy az 
előreküldött ezred kibontakozik, a másik oszlopokban tömörül. A gyakorlatban azonban a 
forradalom csapatainak módszere érvényesül: a gyalogság a legjobb lövészekből álló 
előőrsöt küld ki, amely a terepet kihasználva nyomul előre, majd lassan követi őket az 
első vonal, sőt gyakran csatlakozik hozzájuk. Ez a teljesen irányítatlan lövöldözés zavarja 
meg az ellenséget, amely még hozzá van szokva az egyenes sorokhoz, ahol az emberek 
szorosan egymás mellett állnak három egymás mögötti sorban, az utolsó kettőben állva, 
és kitűnő célpontot alkotnak. A támadás jelére a második vonal lép előre ékszerű 
oszlopokban. 


Jóformán sohasem kerül sor szuronyharcra: az ellenség ekkorra már hátat fordít. 
Mindazonáltal elindult és be is következett egy bizonyos változás. A franciák túl 
magabiztosak voltak, s egyre inkább hajlottak arra, hogy megrövidítsék a lövöldözéses 
szakaszt, hogy tömeges támadást indítsanak el, fegyverrel a kézben; s minthogy az 
egymásra következő hadjáratokban egyre nagyobb lett az olyan újoncoknak az aránya, 
akik még sohasem voltak tűzben, a tisztek is előnyben részesítették az oszlopformát. Ez 
azután iszonyú csalódásokat okozott az angol hadsereggel, sőt még a német 
hadsereggel szemben is, amikor azok megtanulták az új módszereket. A napóleoni 
hadművészet egyik gyengesége talán éppen az volt, hogy nem szentelt kellő figyelmet 
az egységek taktikájának, s hogy nem újította azt meg a koalíciósok bizonyos előnyeinek 
vagy fejlődésének figyelembevételével. 

A napóleoni háború, amelynek pénzügyi okokból feltétlenül rövidnek kellett lennie, 
éppen ezzel hatalmas presztízst is biztosított a császárnak, s ellenállhatatlan lendülete és 
a befejezést biztosító halálos csapás hibátlansága még ma is sokakban kelt romantikus 
csodálatot. Merészségével és gyorsaságával mintegy jelképe a császár 
vérmérsékletének, amelyet egyetlen lendületként jellemezhetnénk. A napóleoni stratégia 
ugyanazon a hadműveleti színtéren született, mint a hadsereg ellátásának módszere, a 
Pó síkságán, ahol Bonaparte először próbálta ki fegyvereit. Ezt a síkságot hegyláncok 
veszik körül, s emiatt az ellenség nem tudott kitérni; a terület csekély, így a hozzáértően 
tagolt csapatok könnyen átfoghatták, és erejük kimerítése nélkül be is járhatták; 
azonkívül termékeny is a vidék, élelmiszer bőven akad. Ám a távolságok már Dél-Német- 
országban is nagyobbnak bizonyultak, s a hadsereg többet is szenvedett; ebben a 
földrajzilag jól tagolt országban azonban még alkalmazni lehetett a módszert. Amikor 
azután Eszak-Németország, Lengyelország és Oroszország végtelen síkjai következtek, 
már más volt a helyzet; az ellenség kitérhetett az összecsapás elől, a távolságok kimerítő 
meneteléseket kényszerítettek a franciákra, az élelmezés megoldhatatlan problémává 
vált; a hadsereg szétszóródott az útvonal mentén, hogy biztosítsa a megszállást: harc 
nélkül elolvadt. A gazdaság nem bocsátotta rendelkezésére a nélkülözhetetlen 
szállítóeszközöket, s minthogy tartalékok nem voltak, nem lévén katonai intézmények 
sem, a napóleoni stratégiának nem sikerült tökéletesen hozzáidomulnia azokhoz a 
földrajzi feltételekhez, amelyeket - mint a Földközi-tenger vidékének szülötte - nem 
láthatott előre. 


Harmadik fejezet 


A Nagy Birodalom kiépítése uso5-1807) 


Az 1805-ös hadjárat, amely mélyreható pénzügyi válság kellős közepén indult meg, 
már uralkodásának legelső esztendejében halálos veszélybe sodorta Napóleont. Miután 
az austerlitzi győzelem megmentette, rátette a kezét egész Németországra, és 
hozzáfogott a Nagy Birodalom megszervezéséhez. Ezzel egy új koalíciót provokált ki, 
amelynek veresége azután teljesen kiszolgáltatta neki Közép-Európát és a tilsiti 
szerződésekkel szentesítette a , kontinentális rendszert". 

1. AZ1805. EVI PENZUGYI VÁLSÁG 

Amikor Napóleon, miután útnak indította a Nagy Hadsereget Németország felé, 
visszatért Párizsba, hogy rögtönözve megszervezze a hadjáratot, a következő helyzetet 
találta: a royalisták tele voltak reménnyel, az üzletemberek dúltak-fúltak, fejvesztett 
sokaság ostromolta a Bank kapuit, a kincstár pedig szinte üres volt. Barbé már régóta a 
csőd szélére jutott, s a Francia Bank elhajította az infláció gyeplőit. Azon a 27 millió frank 
összegű utalványon kívül, amelyet már leszámítolt, Després, a Bank igazgatóságának 
tagja további 20 milliót kényszerített rá, amelyet a kincstár minisztere az , egyesült 
kereskedők társaságára" hárított át; s ez az összeg még nem tartalmazza azokat a 
kötelezvényeket, amelyek az adószedési felhatalmazásokat képviselték. Ám Ouvrard 
spanyolországi műveletei — a kor legnagyobb szabású spekulációja — nyomán a 
katasztrófa hallatlan arányokat öltött. 


IV. Károly pénzügyei továbbra is nyomorúságos állapotban voltak: az országban 1804 
óta éhínség dühöngött, és a piaszterek nem jöttek többé. 1804 júniusában már 32 
milliónyi volt a lemaradás a Napóleonnak eredetileg ígért támogatásból. Biztosítékul 
kapott újabb utalványok ellenében Ouvrard előlegezte ezt az összeget. Ugyanakkor a 
spanyol flotta felszerelése után 4 millió piaszternyi meghatalmazást kapott Mexikóra. 
Fivére, aki Philadelphiában alapított bankházat, a helyszínen állapította meg, hogy 
Mexikóban 71 millió piaszter vár elszállítási lehetőségre. Ouvrard vállalta az ügy 
megszervezését, ami azt jelentette, hogy megszerzi a szükséges pénzt Franciaországnak 
és saját magának is. Ez a kilátás fellelkesítette a császárt, és Ouvrard az ő 
jóváhagyásával indult útnak 1804 szeptemberében. 

Madridban elkápráztatta az udvart fényűzésével, rábeszélőképességével és 
ajándékaival. Godoy nagyon szívesen egyezett bele, hogy a Franciaországnak ígért 
támogatással Ouvrard-nak legyen az adósa, s a bankár szolgálatait arra használta fel, 
hogy búzát szerezzen. 2 millió mázsát kötött le, mázsáját 26 frankért. Francia- országban 
bőségesen volt búza, főleg nyugaton, s Ouvrard-nak 18 frankba sem került mázsája. 
Napóleon ennek is örült, mert ez azt jelentette, hogy fémpénz jön be az országba, és ki 
lehet elégíteni a parasztot. Nehézség nélkül megadta a bankárnak a kiviteli 
engedélyeket, azzal a feltétellel, hogy az leadja a haszon felét. Ouvrard ezután a Casa de 
consolidación iránt érdeklődött, amelynek az volt a rendeltetése, hogy támogassa az 
értékpapírokat. Megegyeztek, hogy kölcsönt folyósít ennek a banknak, ezenkívül pedig 5 
hónapos lejáratú hitelt is, olyan váltók ellenében, amelyek egyházi javaknak a pápa 
engedélyével történő eladásából voltak törlesztendők. A Casa kezében tartotta a dohány 
monopóliumát és a higanybányák felügyeletét. Ouvrard ezt is megszerezte magának. 
Amikor Spanyol- ország hadat üzent Angliának, felszerelte a félsziget kikötőiben a 
spanyol és francia hajókat. Ehhez a pénzt úgy szerezte meg, hogy 10 millió holland forint 
összegű kölcsönt vett fel barátjától, Labouchére-től, aki Amszterdamban a Hope Bank 
élén állt. 


Ennyi jó szolgálat biztosította számára, hogy kedvező feltételek mellett fogjon hozzá 
a piaszterek átszállításának dolgához. Mindenesetre megszerezte hozzá Pitt segítségét 
is, akinek nem állt elég készpénz a rendelkezésére az indiai forgalomhoz. 1804. 
december 18-án Ouvrard 52,5 millió piaszterre szóló váltókat kapott Mexikóra; egy részét 
elküldte Barbé-Marbois-nak, aki elkövette azt a gyengeséget, hogy cserében újabb 
kincstári kötelezvényeket adott át. Ezután IV. Károly, akit teljesen megszédített, társult 
vele a piaszter jövőbeni rendszeres szállítására. Ouvrard nem állt meg félúton; 
felajánlotta a királynak, hogy társul vele az egész spanyol-amerikai kereskedelem 
lebonyolítására. Meg is kapta annak monopóliumát, és megígérte, hogy jutalék fejében 
meg fogja szervezni a szállítást; ezenkívül jogot kapott arra, hogy a hajórakományok 
egyharmadát a saját számlájára átvegye. Ezzel szemben IV. Károly vállalta az összes 
költségeket és a teljes kockázatot. Ouvrard biankó engedélyeket állíttatott ki magának a 
forgalomra, azzal a szándékkal, hogy ezeket majd eladja az amerikaiaknak. Ezután 
Amszterdamba utazott, ahol Labouchére, aki előbb szólni sem tudott az elképedéstől, 
végül 1805. május 6-án beleegyezett, hogy Ouvrard helyett maga bonyolítja le a 
piaszterek átszállítását, és az engedélyeket ő használja fel, azzal a feltétellel, hogy 
behunyt szemmel előre elfogadja közreműködéséért azt a hasznot, amit majd átadnak 
neki. 

Az ügy ezzel nemzetközivé vált, mert Ouvrard arra számított, hogy Labouchére, aki 
veje volt Baringnak, a londoni piac királyának és Pitt barátjának, meg fogja szerezni 
Nagy-Britannia cinkosságát. Pitt csakugyan belement az ügyletbe, sőt négy fregattot 
küldött, hogy felvegyék az első piaszterrakományt. A rakomány értékét az Angol Bank 
kifizette Labouchére-nek. Labouchére a további szállításhoz és az engedélyek kiaknázása 
végett Philadelphiába küldte a hamburgi Parish bankárcsalád egyik fiát, s két további 
ügynököt New Orleansba és Veracruzba. A piaszterek amerikai hajókon érkeztek az 
Egyesült Államokba, s olyan váltók ellenében adták őket át a kereskedőknek, amelyek 
azokra a bizományosokra voltak kiállítva, akik a hajórakományokat Európában 
értékesítették. A haszon egy részéért az engedélyeket is átengedték nekik. Ez a forgalom 
csak 1806-ban indulhatott meg, a Jefferson által 1807-ben életbe léptetett embargó 
azonban megszakította. Az ügylet 900 ezer font sterlinget, azaz 225 millió frankot hozott 
volna a Hope és Labouchére Bankháznak, amiből Ouvrard csak 24 millió frankot kapott 
volna; igaz ugyan, hogy közben Labouchére-nek egyezkednie kellett Napóleonnal. 
Ouvrard elgondolásainak védelmezői tehát nem tévednek akkor, amikor azt állítják, hogy 
a spekuláció eredményekkel járhatott volna; elfelejtik azonban, hogy a császár nem 
hagyhatta jóvá egy idegen, sőt gyakorlatilag ellenséges bankház gazdagítását; főleg 
pedig nem hajlandók elismerni, hogy az egész ügylet költségeit Franciaország fizette. 


A piaszterek elszállítása és az engedélyek forgalma csak hosszú távon bontakozhatott 
ki; ám addig is pénz kellett a Godoynak szállított búza kifizetésére, s pénz kellett ahhoz 
is, hogy átutalhassák a Casának az ígért kölcsönt és hitelt. A Francia Bank előlegezte ezt 
a pénzt úgy, hogy leszámítolta a Casa váltóinak egy részét, meg azokat a 
kötelezvényeket, amelyeket Barbé-Marbois eredetileg csak biztosítékképpen adott át. 
Miközben Napóleon a kezét dörzsölte, abban a hiszemben, hogy jó üzletet csinált, ő 
fizette az egészet! Mármost Barbé leszámítoltatta a Bankkal azokat a váltókat is, 
amelyek a piasztereket képviselték. Az egész história betetőzéseképpen Després és 
Vanlerberghe, akiket a kincstár nem fizetett ki szállításaikért, és most pénz híján voltak, 
szívességi utalványokhoz folyamodtak. Az , egyesült kereskedők társaságának" összes 
tagjai egymás nevére kezdtek váltókat kiállítani, vagy saját magukra állíttattak ki 
váltókat, strómanokkal, és ez az egész váltózuhatag a Bankhoz áramlott, amely 
ellenvetés nélkül elfogadta. 1805 szeptemberében 92 millióra ugrott emisszióinak értéke. 
Ez az egész halmazat nem lett volna elképzelhető, ha Després nem lett volna a Bank 
igazgatóságának tagja, s ha ezenkívül Roger, Barbé- Marbois titkára, nem kapott volna 
több mint 1 milliót. 

Ouvrard nem nyugtalankodott, mert arra számított, hogy Spanyolország fizetni fog, 
Franciaországban pedig normálisak maradnak a hitelfeltételek. A valóságban 
Spanyolország igen lassan fizette a búzát, a Casa pedig semmit sem törlesztett, mert 
ilyen rövid idő alatt nem tudta eladni az egyházi javakat. Amikor elérkezett 1805 nyara, 
Barbé reklamálta az ígért piasztereket; Ouvrard azzal próbálta megnyugtatni, hogy a 
spanyoloktól addig kapott kevés értékpapírért piasztereket vásárolt. 


Ezek az értékpapírok azonban hamarosan 58 százalékot veszítettek, s Ouvrard 
felfüggesztette küldeményeit, kijelentve, hogy a tranzakció lehetetlenné vált, spanyol 
hitelei ugyanis befagytak. Ráadásul Franciaország ekkor került hadiállapotba; a bessz- 
spekulánsok ezt rögtön kihasználták, az emberek pedig a Bankba rohantak, hogy érmét 
követeljenek; szeptember végére a pénzkészlet másfél millióra süllyedt; a 
visszafizetéseket különféle ürügyekkel lassították, majd korlátozták. Ulm után némileg 
csillapult a pánik; ám újra kitört Trafalgar után, és amikor világossá vált, hogy a háború 
elhúzódik; novemberben bankok mentek csődbe, nevezetesen Récamier-é és Hervasé. 

Augusztus végén már Napóleont is nyugtalanította a kincstár helyzete. Pas-de-Calais- 
ban a pénztárosoknak nem volt pénzük zsoldra, Strasbourg-ban 12 milliót kellett 
kölcsönkérni, különleges biztosítékok ellenében. Nem csoda, hogy sok katona egyetlen 
pár bakanccsal kelt át a Rajnán; szenvedéseikkel, sőt életükkel fizettek nemcsak uruk 
rögtönzéseiért, hanem a pénzemberek kombinációiért is. Vanlerberghe hamarosan nem 
volt többé képes ellátni az élelmezési raktárakat és a helyőrségeket; szeptember 23-ától 
kezdve előleget kellett kérnie a kincstártól, amely viszont csak a Bankhoz fordulhatott. Mi 
több: Vanlerberghe engedélyt szerzett arra, hogy átvételi elismervények ellenében 
igénybe vegye az adófelügyelők pénztárában levő készpénzt, úgyannyira, hogy amikor 
az utalványok esedékessé váltak, a Bank csak ezeket a nyugtákat kapta cserébe. 1806. 
január 1-én Vanlerberghének 147 millió frank hiánya volt, s fel kellett mondania a 
szerződését. Az ember megérti, miért mondotta Napóleon Barbé-Marbois-ról: , Ha 
vereséget szenvedek, ő lett volna a koalíció legjobb segítőtársa." A miniszter azonban 
nem volt bűnös, csak tehetségtelen. A császár célzott valamilyen tervére, amelyet 
állítólag Pitt-tel egyetértésben szőtt volna, hogy Talont, az egykori emigránst állítja a 
Bank élére: sajnos semmi egyebet nem tudunk a dologról. Mindenesetre világos, micsoda 
veszedelemtől mentette meg Napóleont az austerlitzi győzelem. 


Ha igaz is, hogy az 1805. évi válság lényegileg pénzügyi volt, a bankok tevékenységét 
érintette, nem szabad elfelejteni, hogy Austerlitz esztendejében az egész gazdasági élet 
bajban volt, a mezőgazdaság csakúgy, mint az ipar. Meurthe megyében többé- kevésbé 
régi okok is hozzájárultak a válsághoz; az egész válság fő oka azonban elsősorban a 
mezőgazdasági árak ciklikus süllyedésében keresendő, mert ez, mint a régi gazdasági 
életben minden esetben, csökkentette a lakosság legnagyobb részének vásárlóerejét. 
Emiatt a hitel is csökkent, és megnőtt az uzsora szerepe. Az egész folyamat legfontosabb 
társadalmi következménye, mint rendesen, a nép nyomorának fokozódása volt. 
2: AZ1805-OS HADJÁRAT 

Napóleon szerencséjére Ausztria nem volt felkészülve. Károly főherceg reformjai még 
alig indultak meg. 1802-ben ugyanis az életfogytiglani szolgálatot felcserélte a hosszú 
időre szóló besorozással, de csak 1805-től kezdődően; szabályozta a felmentéseket is, a 
25 millió lakosú országban évente csak 83 ezer sorkötelesre számíthattak. A magyar 
országgyűlés 1802-ben megtagadta a kötelező katonai szolgálat és az összeírás 
bevezetését; csak évi 6000 emberbe egyezett bele azzal, hogy háború esetén egy 
alkalommal ad még 12 ezret. Ami a technikát illeti, csak egyetlenegy tiroli vadászezredet 
tudtak létrehozni. Amikor Mack átvette a hadsereg irányítását, új intézkedéseket hozott, 
hogy növelje a könnyűgyalogságot és a könnyűlovasságot, s 1805. augusztus 1-i 
hatállyal módosítsa a kiképzést; de ezek a rendelkezések kizárólag zűrzavart 
eredményeztek. A pénzügyi helyzet egyébként minden erőfeszítést kudarcra ítélt; 83 
ezer ember hiányzott a békeállományból, 97 ezret szabadságoltak, 37 ezer lovasnak nem 
volt lova, s egyetlen üteg sem állt menetkészen. Az osztrák hadseregre a rögtönzés még 
inkább rányomta a bélyegét, mint a franciára, s rosszabb felszereléssel indult hadba, 
mint a franciák. 


Wintzingerode egyébkért félre is vezette Mackot. Kutuzov, az első orosz hadsereg 
parancsnoka, 50 ezer helyett csak 38 ezer embert hozott; Buxhöwden, akinek azonnal 
követnie kellett volna őt, "csak novemberben érkezett meg. Végül, Ausztria, akárcsak 
1799-ben, főleg Itáliával törődött, s oda küldte Károly főherceget 65 ezer emberrel, nem 
számítva a János főherceg parancsnoksága alatt Tirolban állomásozó további 25 ezret. 
Németországban Ferdinánd főherceg, akit hamarosan alárendeltek Macknak, csak 60 
ezer embert kapott, valamint 11 ezret Vorarlbergben, azzal az ürüggyel, hogy az oroszok 
majd csatlakoznak hozzá. A Lech mögött akarták bevárni őket. Amikor Mack 
megbizonyosodott arról, hogy Napóleon 70 ezernél több embert nem tud magával hozni, 
úgy döntött, hogy a Fekete-erdőig nyomul előre. Szeptember 11-én átkelt az Innen, és 
elfoglalta Bajorországot, melynek hadserege a Majna mögé húzódott vissza. 

Mindamellett nyilvánvaló volt, hogy a háborúnak Németországban kell eldőlnie. 
Napóleonnak mindenképpen ide kellett hoznia erőit Boulogne-ból, hogy külön-külön verje 
le a szövetségeseket. Az Adigénál Masséna csak 42 ezer emberrel tartotta a frontot, mert 
Itália nyugtalankodott, s Piacenza körül és Piemontéban felkelések törtek ki. Napóleon 
előbb úgy döntött, hogy Elzászban vonja össze a Nagy Hadsereget, azaz 176 ezer embert 
hat hadtestben, ezenfelül a lovasság tartalékát és a gárdát; a Brestből jövő hetedik 
hadtest csak október végére érkezett meg. Majd augusztus 24-e és 28-a között a császár 
felismerte, hogy a hadoszlopok ezzel időt veszítenek, és nagyon nehezen vennék fel a 
kapcsolatot Marmont- nal és Bernadotte-tal, akik Hollandia és Hannover felől érkeztek. 
Ezért Pfalz felé irányította őket, ahol szeptember 25-étől keltek át a Rajnán, majd Murat 
fedezete alatt a Duna felé indultak Ulmon túlra. Amikor Napóleon értesült, hogy az 
ellenség Ulmnál van, október 7-én elrendelte csapatainak, hogy Donauwörthnél keljenek 
át a folyón. Ekkor elveszítette a kapcsolatot, s attól tartva, hogy Mack esetleg déli 
irányban egérutat nyer, legyező alakban bontakoztatta ki csapatait: Bernadotte-ot 
München irányában, hogy feltartóztassa az oroszokat, Davout-t középen, a derékhadat 
pedig Ulm és az Iller irányában. Valójában a meglepett Mack keservesen vonta össze 
csapatait, két hadtestét pedig Wertingen és Günzburg felé haladtukban alaposan 
megtépázták 8-án és 9-én. Végül eltökélte magát, hogy északon megindítja a támadást, 
hogy elvágja az ellenség összeköttetési vonalait. Az erre a szárnyra küldött Ney csak 
Dupont hadosztályát vezényelte vissza a folyó túlpartjára. 


A hadosztály 11-én Haslachnál kemény próbát állt ki, s Werneck, Ferdinánd főherceggel 
együtt, ki tudott csúszni a gyűrűből, 11-én azonban, amikor Mack értesült, hogy a 
franciák az Iller felé nyomulnak, azt hitte, hogy visszavonulóban vannak, s behatolt 
Ulmba, hogy elállja az útjukat. Napóleon azonnal ott termett, kierőszakoltatta Ney-vel 
Elchingennél az átkelést, s 15-én a bekerített osztrák hadsereg megadta magát. 
Werneck, akinek Murat szegődött a nyomába, 18-án tette le a fegyvert, s a főherceg csak 
néhány emberével érte el Csehországot. 49 ezer osztrák esett foglyul. Csak Kienmayer 
hadosztálya tudott visszahúzódni. Mindazonáltal a hadjárat egyáltalán nem olyan 
szabályosan zajlott le, ahogyan beállították, s a végrehajtásban több zökkenő is volt. Az 
eső és a hó hallatlanul megnehezítette a hadműveleteket. , Az oroszországi hadjárattól 
eltekintve - írta Fezensac - egyetlen más alkalommal sem szenvedtem ennyit, sem a 
hadsereget nem láttam ilyen rendezetlennek." 

Ney ezután benyomult Tirolba, és elérte a Dráva völgyét, János főherceget üldözve, 
miközben Augereau elfoglalta Vorarlberget. Itáliában Masséna, miután határozatlan 
támadást indított Caldierónál, Laibach felé nyomta vissza Károlyt. Ami Napóleont illeti, 
egyenesen menetelt Kutuzowal szemközt, aki az Innhez érkezve, innen sietve vonult 
vissza. Az üldözést erősen lassította a Duna völgyének fokozódó összeszűkülése. 
Marmont-nak és Davout-nak a hegyek közé kellett vonulnia, Mortier pedig a folyó bal 
partján haladt, hogy lehetetlenné tegye az oroszok átkelését; Kremsnél Murat hagyta, 
hogy kicsússzanak, úgyhogy november 11-én Diernsteinnél majdnem elpusztították 
Mortier egyik hadosztályát. A Bécs felé nyomuló Murat csellel elfoglalta a hidakat, s a 
hadsereg be tudott hatolni Brünnön (Brno) túl Morvaországba. Kutuzovhoz nagyjából 
ezen a tájon csatlakozott Buxhöwden és egy ausztriai hadtest; híre jött, hogy útban van 
egy harmadik orosz hadsereg is. 


Napóleon helyzete veszélyessé vált. Az ellenség létszámban máris fölényben volt. A 
főhercegek egyesülhettek délen, és Porosz- ország beavatkozhatott északon. 
Magyarország nem mozdult; októberben Ferenc ismét kihívta elégedetlenségét azzal, 
hogy elutasította a magyar nyelv hivatalossá tételét és Fiume átengedését; az 
országgyűlésnek nem volt pénze a , nemesi felkelés" felszereléséhez vagy általános 
mozgósításhoz. A magyarok nem néztek ellenségesen Napóleonra, s amikor Davout 
elérte Pozsonyt, Pálffy generális semlegesnek nyilvánította magát; József főherceg ezt 
cáfolta ugyan, de annyira tétovázva, hogy úgy tűnt, saját magát akarja kikiáltatni magyar 
királynak. Poroszország felől nagyobb veszély fenyegetett. Felvonulása közben 
Bernadotte, időnyerés végett, Napóleon parancsára, keresztülvonult Ansbach 
hercegségen, a porosz király birtokán. A franciák ezt már az előző hadjárat folyamán is 
megengedték maguknak. Ezúttal azonban Frigyes Vilmos zokon vette az ügyet, mert 
még csak nem is figyelmeztették. Megtorlásképpen megengedte az oroszoknak, hogy 
átvonuljanak Szilézián, és elfoglalta Hannovert a császárral való előzetes konzultálás 
nélkül. Sándor kedvezőnek ítélte a pillanatot, és október 25-én Berlinben termett. 
Ujjongással fogadták, s a háborús párt erőre kapott. Csatlakozott hozzá a porosz 
szolgálatba átállt Müller, valamint Hardenberg is. Perthes hamburgi könyvkereskedő 
könyörgött Poroszországnak, hogy ne hagyja sorsára Ausztriát, maga Dalberg november 
9-én kijelentette az országgyűlésen, hogy fenn kell tartani a német-római császárság 
egységét. November 3-án Sándor és Frigyes Vilmos aláírta a potsdami megállapodást: a 
király fel fogja ajánlani közvetítését Napóleonnak, hogy rávegye Franciaországot a 
lunéville-i szerződés feltételeihez való visszatérésre; visszautasítás esetén 180 ezer 
embert ad, nem számítva a szászokat, akik már megígérték támogatásukat, és a 
hessenieket, akik még haboztak ugyan, csapataik azonban már Blücher parancsnoksága 
alatt álltak. Október 15-én Stein a finanszírozás problémáját is megoldotta, mert 
eldöntötte, hogy papírpénzt vesz igénybe, és bonokban fogja fizetni a hadiszállításokat. A 
király mindamellett úgy látta jónak, ha december 15-ig időt hagy Napóleonnak az állás- 
foglaláshoz ; az ultimátum átnyújtásával megbízott Haugwitz, igen lassan utazva, csak 
november 28-án érkezett Brünnbe, és onnan Bécsbe vitette magát, ahol Talleyrand 
feladata volt, hogy szórakoztassa. Tulajdonképpen arról volt szó, hogy Frigyes Vilmos 
újra tétovázni kezdett, és azt az utasítást adta Haugwitznak, hogy tegyen meg minden 
erőfeszítést a béke megmentésére, ha ugyan nem mindenáron való fenntartására, amint 
szerette volna. A porosz király tulajdonképpen attól félt, hogy Napóleon végül is szót ért 
Ausztriával, és utána Poroszország ellen fordul; ezért látta jobbnak, ha megvárja az 
események kibontakozását. 

Ha Napóleon a potsdami megállapodásról nem tudott is, a veszélyt megérezte. 
Minthogy nem bírta követni az ellenséget Olmütz irányában, szenvedélyesen szerette 
volna, ha megtámadják. Ugy tett, mintha félne, visszahúzódott, és elsáncolta magát, 
megpróbált tárgyalni a cárral. Kutuzov megszimatolta a cselt, ám Dolgorukij és Sándor 
környezete támadni kényszerítette. December 2-án a Goldbach mögött, Austerlitztől 
nyugatra összevont francia hadsereg a sűrű ködön át láthatta, amint az osztrák és orosz 
csapatok támadásra fejlődnek: 87 ezren voltak a 73 ezer franciával szemben, de 
arcvonaluk 16 kilométer szélességben húzódott széjjel. Ellenfelük jobbszárnyára kívánták 
a főcsapást mérni, hogy elvágják Bécstől, s a hadállásuk középpontját alkotó pratzeni 
fennsíkról ereszkedtek lefelé. A franciák Lannes vezénylete alatt baloldalt, főleg pedig 
Davout parancsnoksága alatt jobboldalt jól tartották magukat; Napóleon ekkor középen 
váratlanul támadásra indította Soult-t a fennsík ellen, kettészakította az ellenséges 
hadsereget, majd megkerülte és széjjelverte annak balszárnyát. Az osztrákok és az 
oroszok 26 ezer embert veszítettek, a franciák 8-9 ezret. A megalázott, dühtől tomboló 
Sándor kijelentette, hogy hazamegy; Ausztria 6-án aláírta a fegyverszünetet. 

A koalíció felbomlott, még mielőtt Poroszország döntött volna, s Így Napóleon minden 
nehézség nélkül elszigetelte Ausztriát. 10-e és 12-e között megerősítette szövetségét 
Bajorországgal, Württemberggel és Badennal. 7-én hosszasan tárgyalt Haugwitzcal, majd 
14-én azt bizonygatta neki, hogy Ausztria már követelte Hannovert az egykori toscanai 
nagyherceg részére, s még egyszer utoljára felajánlotta neki a francia szövetséget. A 
megfélemlített nagykövet elfogadta az ajánlatot, és 15-én aláírta a schönbrunni 
szerződést: Poroszország végre bekebelezte Hannovert, és átengedte a császárnak 
Neuchátel hercegséget és Ansbach hercegséget. 

Ezt Napóleon már másnap elcserélte Bajorországgal Berg hercegségért. December 24-én 
Ferenc lemondatta Cobenzlt és Colloredót; 26-án jóváhagyta a pozsonyi szerződést. 


Lemondott Velencéről, ideértve Isztria és Dalmácia egy részét is, valamennyi dél- 
németországi birtokáról, továbbá Tirolról és Vorarlbergről; cserébe megkapta Salzburgot, 
amelyet Toscanai Ferdinánd cserélt el a bajoroktól visszakapott Würzburgért. A 
Ritterschaftot kiszolgáltatták ellenségeinek. Bajorország és Württemberg szuverén 
királysággá alakult, s Badennal együtt felszabadult a Német-Római Szent Birodalommal 
szembeni mindennemű hűbéri függés alól. Ausztriát tehát végérvényesen kirekesztették 
Itáliából, s egy üres címen kívül semmit sem őrzött többé meg Németországból. 
3. A NAPOLEONI BIRODALOM 

Napóleon 1806. január 26-án tért vissza Párizsba, s hozzáfogott pénzügyeinek 
rendezéséhez Mollien segítségével, aki Barbé- Marbois helyébe lépett. Április 22-én a 
Bankot megrendszabályozták: Napóleon megszerezte az igazgató kinevezésének jogát. 
Mollien megreformálta a könyvvitelt, kötelezte az adószedőket, hogy négyhónapos 
lejáratú utalványokat írjanak alá, s július 14-én felállította a , szolgálati pénztárat" a 
kincstári alapok mozgásának szabályozására. Az adószedők ettől kezdve csak úgy kaptak 
kamatot pénzükért, ha befizették ebbe a pénztárba. A válság megszüntetése már 
nehezebb volt. A hadiszállítóknak, akiket a császár egy emlékezetes jelenet keretében 
január 27-én halállal fenyegetett meg, minden vagyonukat Mollien rendelkezésére kellett 
bocsátaniuk; Ouvrard-nak azonban, akit Berthier figyelmeztetett, sikerült megmentenie 
vagyonának egy részét. Miután leltárba vették a hadiszállítók értékpapírjait, 
kinnlevőségeit és raktárait, majd kötelezték őket tevékenységük folytatására, azzal a 
feltétellel, hogy járandóságaiknak csak a felét kapják meg, de ezt is csupán 18 millió 
erejéig, még mindig maradt 60 millió franknyi különbözet, amelynek fedezésére 
Spanyolországot kényszerítették, pedig az csak 34 milliót kapott; ekkor a spanyolok 
újabb kölcsönt vettek fel Labouchére-nál a franciák számára, s engedélyt kaptak a 
pápától az egyházi javak még egy részének kiárusítására. 


Magának Labouchére-:nak 10 millió piaszterről kellett lemondani, amelyről még nem 
kapta meg a váltókat. Az ügy éveken át húzódott, végül Vanlerberghe és Ouvrard, nem 
tudván többé fizetni a spanyolokat, csődöt jelentett be; utóbbit 1809-ben adósságaiért 
börtönbe zárták. Ez a hatalmas feladat nem gátolta meg a császárt abban, hogy 
folytassa az ország belső átszervezését: még több törvénykönyvet kellett tető alá hoznia, 
és 1806-ban határozta el az állami oktatási rendszer felállítását is. 

Ezek azonban csak apróságok voltak: Austerlitz újra felszította képzelőerejét. Dél- 
Németországban egymást követték az átalakítások. Az osztrák területeket szétosztották. 
A bajor király megkapta Eichstadt püspökségét, Tirolt és Vorarlberget; Württemberg 
királya Ulmot kapta; a badeni őrgróf annektálta Breisgaut, Ortenaut és Konstanzot. 1805 
novemberében Württemberg megadta a jelt a Ritterschaft elleni támadásra, s a többi 
fejedelem követte példáját. Most már szuverén uralkodók voltak, s igyekeztek átvenni a 
napóleoni berendezkedési formákat. Württemberg királya végre lerázta magáról 
tartományi gyűlését. Mindazonáltal Napóleonnak nem az volt a szándéka, hogy 
Németország széthulljon. 1806 januárjában új konföderáció megalapítását javasolta, 
amelynek ő lenne a védnöke. A konföderáció tagjainak jogait és kötelességeit alkotmány 
szabná meg, s az országgyűlés megkapná a kellő hatalmat ahhoz, hogy az alkotmányt 
tiszteletben tartassa. Napóleon már előzőleg kényszerítette szövetségeseit, hogy 
kiváltságos helyzetet biztosítsanak államaikban a mediatizáltaknak (Mediatizáltaknak 
nevezték azokat a kisebb német uralkodócsaládokat, amelyeknek tartománya korábban a német-római 
birodalomhoz tartozott, most azonban más államokhoz került) (ez pompás ürügy volt a 
beavatkozásra), s rendkívüli módon szerette volna, ha átveszik a polgári törvénykönyvet. 
Az új királyok méltatlankodtak, hogy máris csorbítani akarja szuverenitásukat, amellyel 
csak most ajándékozta meg őket. , Ez politikai létezésem halála" - kiáltott fel Frigyes 
württemberai király, s Montgelas bajor miniszter csak ideiglenes szövetséget akart 
aláírni. Mindamellett nem mertek szakítani a francia császárral, és engedtek. 1806. július 
12-én tizenhat fejedelem jelentette ki, hogy elszakad a Német-Római Szent Birodalomtól, 
és megalakították a Rajnai Konföderációt, amely 63 ezer katonát ígért védnökének. 


Másfelől azonban Napóleonnak is szüksége volt rájuk, mert Poroszország 
magatartásában nem lehetett biztos. Eppen ezért az egyesülési okmány előirányozta 
ugyan az alkotmányt és az ország- gyűlést, de megvalósításukat bizonytalan időre 
elnapolták; s az nem is következett be soha. Egyébiránt a fejedelmek engedelmességét 
újabb területosztogatással jutalmazták: Bajorország megkapta Augsburg és Nürnberg 
szabad városokat, Frankfurt Dalbergnek jutott. Több kisebb uralkodó csak azért 
csatlakozott a ligához, hogy személyes kapcsolatainak felhasználásával elkerülje a 
mediatizálást, mint Leyen grőf, aki azért lett herceg, mert Dalberg unokaöccse volt, s 4 
ezer alattvalója közül 29 katonát kellett kiállítania, valamint Hohenzollern-Sigmaringen 
hercegnő, akinek férje barátja volt Beauharnais-nak, s akinek fia, Murat unokahúgának 
férje, a román királyok őse lett. Valamennyi többi főurat mediatizálták: így a 
Schwarzenbergeket, a Kaunitzokat, a Ligne-eket, a Thurn und Taxisokat. Történtek 
előléptetések is: Baden, Berg, Hessen- Darmstadt nagyhercegség lett; Nassau 
hercegség; Dalberget kinevezték Németország hercegprímásává. 

Már csak a szent birodalom utolsó maradványait kellett felszámolni. Ausztria részéről 
lehetetlen volt az ellenállás, mert miután az oroszok magukhoz ragadták Cattarót, 
Napóleon ezt ürügyül használta arra, hogy megtartsa Braunaut. A Nagy Hadsereget 
német szövetségeseinél hagyta - természetesen az ő költségükre -, ami hallatlan 
könnyebbséget jelentett a pénzügyek szempontjából, de elégedetlenséget keltett. 
,Szerettem azokat a franciákat, akik elkergették ellenségeinket, akik visszaadták nekünk 
törvényes uralkodóinkat - írta Talleyrand-nak Montgelas grófné -, de megvetem azokat, 
akik szegény hazámon élősködnek és vérét szipolyozzák." A németekben megmozdult a 
nemzeti érzés; Palm bajor könyv- kereskedőt, aki franciaellenes brosúrákat kezdett 
terjeszteni, Napóleon agyonlövette. A birodalmi gyűlés augusztus 1-én feloszlott. II. 
Ferenc augusztus 6-án, miután felszólították erre, lemondott a császári címről. Így ért 
véget a bázeli békeszerződéssel kezdődött tragédia. 


Ehhez képest csak játék volt Hollandiát összhangba hozni az új helyzettel. Talleyrand 
február 6-án már jelezte Schimmelpennincknek a dolog szükségességét, s március 14-én 
Napóleon kifejtette kívánságait Verhuell tengernagynak: fivére, Lajos legyen Hollandia 
királya, vagy pedig annektálja az országot. Rendkívüli tanácsot hívtak össze, amely 
május 3-án fejet hajtott a francia császár óhaja előtt, s csak Schimmelpenninck tagadta 
meg beleegyezését. Szerződésben garantálták a királyság sérthetetlenségét és 
Franciaországtól való különállását. 1806. június 5-én Lajost királlyá kiáltották ki. 

Itáliában a királyság megkapta Velencét; Massát és Carrarát Elizának adták, 
Guastallát Paulinának, aki eladta a királyságnak. A nagy újdonság a nápolyi Bourbonok 
bukása volt. Ezt 1805. december 27-én tette közzé egy híressé vált dekrétum: ,A nápolyi 
dinasztia nem uralkodik többé." Masséna nehézség nélkül szerzett érvényt a döntésnek. 
Az oroszok visszavonultak Korfuba. Az angolok beérték azzal, hogy megtartották Szicíliát, 
fegyvertárrá változtatva azt, a királyi család pedig Palermóba emigrált. Gaeta egészen 
június 18-áig ellenállt, s Calabriában azonnal bandák jelentek meg. Mindamellett 
Napóleon egészen júliusig azt hitte, hogy itt már minden rendben van. Március 30-án 
nápolyi királlyá kiáltatta ki Józsefet. A valóságban itt afféle első spanyol háború volt 
kialakulóban. Mária Karolina egyáltalán nem tette le a fegyvert, minthogy azonban csak 
6 ezer katonája volt, igyekezett felkelést szítani. A kádereket a legkülönbözőbb típusú 
vezérek szolgáltatták: nemesek, mint például Rodio, és nagyszabású banditák, mint 
például a Fra Diavolo néven ismert Pezza, akiknek többsége már az 1799. évi lázadást is 
irányította; sok pap is segítette őket. A lakosság nem ismerte a nemzeti érzést, a 
dinasztia iránt pedig meglehetősen langyos érzelmeket táplált, de a megszállás nagy 
terhet rótt rá, s külön sérelmet okozott, hogy lefegyverzik; hozzá volt szokva a 
banditizmushoz, amelyet az ország gazdasági állapota, a csempészet és a hatalmas 
maffia tartott fenn. A pásztorok és a parasztok, akik a polgárokban és a nemesekben a 
franciák és az új eszmék híveit látták, úgy fogták fel a királynő felhívását, mint engedélyt 
arra, hogy birtokaikat és általában minden várost kifosszanak. 


Az angolok rossz szemmel nézték ezt a népfelkelést, melynek katonai értékében egy 
cseppet sem bíztak. Mindamellett, miután megszállták Capri szigetét és a Ponzai- 
szigetcsoportot, mégiscsak kirobbantották, és megpróbálkoztak a partraszállással. Július 
1-én Stuart 5200 emberrel partodért a Santa Eufemia-öbölben; 4-én Reynier több mint 6 
ezer katonával megrohamozta Maidánál, de előkészület nélkül és csak szálfegyverekkel; 
az angolok lábukat szilárdan megvetve várták, és néhány sortűzzel megfutamították. Ez 
volt az első alkalmazása annak a taktikának, amely Wellington hadműveleteit Talaverától 
Waterlooig mindvégig jellemezte, s szerencsétlenségére Napóleon nem fordított rá 
figyelmet. A francia csapatoknak ez a veresége jeladás volt az általános felkelésre, amely 
iszonyatos borzalmak közepette bontakozott ki. Masséna és Reynier lépésről lépésre 
szerezte vissza Calabriát, könyörtelenül kivégezve minden felkelőt. Lauriát teljesen 
elpusztították, Fra Diavolót felakasztották, zsúfolva voltak a börtönök és a gályák. 
Mindamellett a felkelés megtette a hatását: nagyon sokba került a franciáknak; az 
angolok egészen 1808-ig meg tudták tartani Reggiót, s a csatározások 40 ezer francia 
katonát kötöttek le. 

Közben azonban Napóleon megszállta Livornót, hogy elzárja ezt a kikötőt az 
angolok elől, Etruriába pedig egy spanyol hadosztályt küldött. Itáliában már csak 
a pápai állam maradt független. 

A pápát már jóval Napóleon császárrá koronázása előtt nyugtalanítani kezdte 
Franciaország itáliai előretörése. El kellett ismernie a konkordátum alkalmazását az 1802 
szeptemberében annektált Piemontéban, majd konkordátumot kellett kötnie az Itáliai 
Köztársasággal. Ez utóbbi kétségtelenül előnyös volt a számára: államvallásnak ismerte 
el a katolicizmust, méltányos javadalmazást állapított meg a papságnak, s a vitás 
kérdésekben az egyházi fegyelmet nyilvánította irányadónak. 1804 januárjában azonban 
Melzi kiegészítette egy rendelettel, amely érvényben tartotta a régi előírásokat, ha az 
egyezmény kifejezetten nem mondott nekik ellent. VII. Pius tiltakozott ez új , organikus 
cikkelyek" ellen. A császár bizonytalan ígéretekkel válaszolt; miután azonban 1805. 
május 26-án Milánóban Caprara Itália királyává koronázta, már a következő hónapban 
két rendeletet adott ki, amelyek Róma előzetes beleegyezése nélkül átszervezték az 
egyházi életet; igaz ugyan, hogy emelte a papság jövedelmét, de csökkentette a 
plébániák számát, kolostorokat szüntetett meg, korlátozta a szerzetesek számát. 


Ennél azonban súlyosabb lépés volt, amikor Napóleon úgy határozott, hogy 1806. január 
1-ével bevezeti Itáliában a polgári törvénykönyvet. Eltekintve az Etruriai Királyságtól, 
amelynek új uralkodója az egyház engedelmes fiaként viselkedett, az egyházat egymás 
után érték a sérelmek egész Itáliában: Luccában, Parmában, Piacenzában, Nápolyban. 
VII. Pius beletörődött abba, hogy a francia állam világivá váljék, mert úgy vélte, hogy 
még mindig ez a kisebbik rossz, de megrémült, amikor ugyanazt az elvet Itáliára is 
kiterjesztette a polgári törvénykönyv, hiszen Itáliát afféle védett területnek tekintette, 
legalábbis szellemi tekintetben. 

Németország helyzete sem nyugtalanította kevésbé. Súlyosbodtak az 1803. évi 
birodalmi gyűlési határozat következményei, a fejedelmek szekularizálták az egyházi 
javakat, és Róma engedélyének kikérése nélkül szabályozták a papság helyzetét. Még 
Bajorországban is diadalmaskodott a cezaropapizmus. A fejedelmek, akik most már 
vegyes vallású lakosság felett uralkodtak, feladták a cujus regio, eius religio híres elvét, 
nyíltan meghirdették a vallási türelmet, s nagy léptekkel haladtak az állam világivá tétele 
felé. A pápai udvar eleinte hajlott arra, hogy germán konkordátumot kössön Béccsel, 
végül azonban elejtette ezt a tervet, mert úgysem lehetett volna rákényszeríteni a német 
fejedelmekre, legfeljebb francia nyomásra. A kialakulófélben levő francia birodalom az 
egyetemes uralmi igény jelképe volt, s az egyháznak volt oka attól félni, hogy előbb vagy 
utóbb kitör a harc a császárság és a pápaság között. Ez a perspektíva főleg Austerlitz 
után térítette el VII. Piust attól a szándékától, hogy Napóleont hallgatólagosan a 
katolicizmus világi fejének ismerje el. 


Az egyház azonban annyi hasznot húzott Napóleon védelméből, hogy VII. Pius ennyi 
megpróbáltatás közepette sem szakított volna vele soha, ha nem lett volna egy terület 
uralkodója is. Ám az volt, s Napóleon nem engedhette meg magának, hogy ebben a 
minőségében veszélyeztesse az ő uralmát. A pápa hiába hivatkozott semlegességére: 
mégiscsak fedezékül szolgált a koalíció egyik cinkosának, a Nápolyi Királyságnak, ahol az 
1805-ben partra szállt angolok és oroszok felkészülhettek arra, hogy betörjenek az Itáliai 
Királyságba; VII. Pius nem tudta volna megakadályozni, hogy területén áthaladjanak, s ez 
az eshetőség egyáltalán nem szomorította el környezetét. 

Erre való tekintettel a franciák befészkelték magukat Anconába, majd 
Civitavecchiába. VII. Pius tiltakozásaira Napóleon 1806. február 13-án azzal válaszolt, 
hogy felszólította, csatlakozzék , rendszeréhez", űzze ki az angolokat, és zárja le előttük 
területét. Amikor a pápa ezt visszautasította, a császár visszahívta Fescht. Consalvi 
politikája ezzel hajótörést szenvedett, úgyhogy lemondott. A szakítás végérvényes volt, 
és Napóleon soha többé nem írt VII. Piusnak. 

Áprilisban Marmont bevonult Dalmáciába, s a terület élére Dandolót nevezték ki 
nProvveditorei" minőségben. Mindazonáltal az oroszok Korfuból kiindulva megszerezték a 
Cattarói-öblöt az osztrákok cinkosságával, Ragusában pedig Molitort megrohamozták a 
montenegróiak. Napóleon ezt kihasználta arra, hogy az osztrák Isztrián való átvonulás 
jogát csikarja ki Bécstől. Ezzel eljutott az ottomán birodalom kapujához, s azonnal 
megszületett benne a gondolat, hogy ráteszi a kezét. 1806-ban újjáéledtek keleti 
becsvágyai. Pougueville mint janinai konzul ekkor már igen élénk tevékenységet fejtett 
ki; Reinhardot Moldvába küldték, Davidot pedig a szer- bekkel viaskodó boszniai pasához. 
Az austerlitzi győzelem végre figyelmessé tette a franciákra a szultánt, aki most 
elismerte a császárt, és követséget küldött hozzá; Napóleontól pedig Sébastiani érkezett 
meg augusztus 9-én Konstantinápolyba. Ezzel párhuzamosan feszültté vált a viszony 
Törökország és az Anglia által támogatott Oroszország között. Ennek ellenére most már a 
francia hadsereg második hadteste is megbénult; le volt kötve Dalmáciában. 

Az 1805-i háború tehát mérhetetlenül kiterjesztette Napóleon vállalkozásait. A 
Francia Császárság a , Nagy Birodalom" magvává vált. Már törvények születtek az új 
birodalom megszervezésére. A császár az új képződményeket , föderatív államoknak 
vagy valóságos francia birodalomnak" tekintette. 


Szívesen hivatkozott ugyan a történeti hagyományokra, de a kialakuló szervezet teljesen 
új volt, eredeti. Legfölül a királyok és fejedelmek voltak, területüknek örökletes és 
szuverén urai: József, Lajos és a március 15-én Berg nagyhercegévé kinevezett Murat. 
Alattuk álltak a szintén szuverén, sőt örökletes vazallus fejedelmek, akiknek birtokain, e 
"hűbérbirtokokon" újabb beiktatásra volt szükség minden változás alkalmával: Eliza 
Piombinóban, Berthier, aki Neuchátel hercege lett. A harmadik szinten azok a fejedelmek 
következtek, akiknek nem volt sem hadseregük, sem pénzük: Talleyrand, akiből 
Benevento hercege lett és Bernadotte, Pontecorvo hercege. Ezért a két területért eddig a 
nápolyi király és a pápa marakodott egymással. Még lejjebb az egyszerű hűbéri birtokok 
következtek, amelyek csak hasznos jogokat nyújtottak: az a hat hercegség, amelyet 
Napóleon saját magának tartott fenn a Nápolyi Királyságban, s az a tizenkettő, amelyeket 
Velencében létesített, hogy franciák között ossza szét őket. 

Ez még nem minden. Az elméletileg független fejedelmek és királyok személy szerint 
Napóleon vazallusai, annak ellenére, hogy államaik nem hűbérbirtokok. Tagjai ugyanis a 
császári családnak, amelynek a XII. évi alkotmány különleges státust biztosított 1806. 
március 31-i hatállyal; ennek értelmében a császári család különleges polgári és családi 
helyzetben van; a császárság feje gyámja a család összes kiskorú tagjainak, és atyai 
hatalommal rendelkezik a nagykorúak fölött, beleértve azt a jogot, hogy engedélyezze 
házasságukat, és hogy bebörtönözze őket. Ezenkívül a fejedelmek, még a szuverének is, 
császári főméltóságok maradnak. Az építmény tehát nagyrészt egy olyan családi paktum 
fogalmán nyugszik, amelyben részint a Bourbon családi törvény emlékét, részint 
Napóleonnak a nemzetségéhez való ragaszkodását ismerjük fel. Napóleon szemében a 
családi kötelék a legszilárdabb. Ezért kiterjeszti ezt a politikát a szövetséges államokra is. 
Január 15-én Eugéne de Beauharnais végre feleségül veszi Auguszta bajor királylányt, s a 
császár adoptálja a herceget, azzal, hogy semmiféle jogot nem formálhat a francia 
trónra. A badeni nagyherceg örököséhez feleségül adták Jozefin egyik rokonát, Stéphanie 
de Beauharnais-t, akit Napóleon ugyanúgy adoptált; Berthier-nek le kellett mondania 
Visconti asszonyról, hogy egy bajor hercegnővel lépjen frigyre; a következő évben 
Jeromos a württembergi fejedelmi házba házasodik be. 


A császárnak abban a kialakuló szándékában, hogy másodszor házasodjék, most már 
azon a gondján kívül, hogy egyenes örököst szeretne, a házassági köteléknek politikai 
eszközként való felhasználhatósága is közrejátszik. 

A Nagy Birodalom a pillanatnyi körülményekből született ugyan, de már így is 
tükrözte azt a római eszmét, amelyet a Napóleon által 1804-ben felvett új cím sejtetett. 
A császár most már nyíltan is a nyugatrómai birodalom visszaállítójának tekinti magát, s 
igényt tart Nagy Károlynak, , híres elődjének" előjogaira. Nyilvánvaló, hogy ezek a 
történelmi igények különös élességgel jelentkeztek a pápaság tekintetében. 1806. 
február 13-i levelében a császár emlékeztetett arra, hogy bár Nagy Károlyt a pápa 
koronázta Róma császárává, a pápát mégis mindig védencének tekintette, s annak világi 
birtokát csakis birodalma szerves részeként hozta létre. így tesz Napóleon is: , Ön Róma 
pápája - mondotta VII. Piusnak -, de én vagyok a császára." Ez a bámulatra méltó és 
valóban császári tömörségű formula már jelezte, hogy a Nagy Birodalom, bár még létre 
sem jött, máris az egyetemes uralom embrióját jelentette. 

4. SZAKÍTÁS POROSZORSZÁGGAL (1806) 

Ilyen politika mellett egyáltalán nem lehetett általános békére számítani. 
Mindamellett a körülmények most megengedték, hogy Franciaország békéről tárgyaljon 
a még fegyverben álló két ellenféllel. Angliában Pitt, politikájának újabb összeomlása és 
az ellenzék heves támadásai másnapján, 1806. január 23-án, szomorú körülmények 
között elhunyt. A whigek ismét azt követelték, hogy Anglia hagyja sorsára a kontinenst, s 
azt állították, hogy a béke az egyetlen eszköz, amellyel biztosítható, hogy Franciaország 
terjeszkedése a kontinensen megálljon. , Ha roppant hatalmát nem csorbíthatjuk is - 
mondotta Fox legalább előrenyomulását állítsuk meg!" Más szavakkal azt javasolta, hogy 
újra kíséreljék meg azt, amit annak idején Addington, bár ebben a pillanatban semmi 
sem emlékeztetett az 1801. évi válságra. Nem állíthatjuk ugyan, hogy valamennyi 
barátja osztozott volna illúzióiban, mégis hajlandók voltak tárgyalni, ha egyébért nem, 
hát annak igazolására, hogy méltók a hatalomra. A király Grenville-t kérte fel kormány- 
alakításra, aki erre nem volt hajlandó Fox nélkül, s ezúttal keresztülvitte szándékát. Fox 
kapta meg a külügyminisztériumot; a whig vezérkar - Grenville, Lord Petty (Shelburne 
fia), Lord Howick (Lord Grey fia), Erskine - kiegészült még Addingtonnal, s most Lord 
Sidmouthszal, hogy megalapítsák , az összes tehetségek kabinetjét" . 

Grenville belpolitikájával csigázta fel az angolok szenvedélyeit: Írországban 
felfüggesztette a szükségállapotot, s ismét tekintetbe vette a katolikusok emancipációját. 
Mindazonáltal senki sem ellenezte a békekötési kísérletet; amikor Poroszország elfogadta 
Franciaország szövetségét Hannover megszerzése érdekében, a harciasok 
megzavarodtak. Amikor Anglia május 11-én hadat üzent Poroszországnak, és blokád alá 
vette az Északi-tenger német partját, a poroszok lezárták a Baltikum kikötőit az angol 
kereskedelem előtt; s az érdekeikben érintett angol kereskedők riadót fújtak. Február 
végén Fox újra felvette a kapcsolatot Párizzsal: jelezte, hogy összeesküvést szőnek a 
császár élete ellen; Talleyrand békés hangú nyilatkozattal válaszolt; Lord Yarmouth, aki 
Franciaországban volt internálva, s több előkelő személyiséggel barátságban állt, töltötte 
be a közvetítő szerepét, s június 17-én teljhatalommal felruházva érkezett vissza 
Londonból. Fox nem volt hajlandó Oroszország nélkül tárgyalni és az amiens-i 
békeszerződést venni alapul; az utipossidetis (Mindenki megtartja azt, ami a birtokában van) 
elvének alkalmazását követelte, eltekintve Hannovertől, amelyet vissza kellett volna 
adni. Napóleon elvileg ezt nem ellenezte: úgy vélte, hogy találnak valamilyen kárpótlást 
Porosz- országnak, mindenesetre azonban nem értesítette a poroszokat, hiszen bizonyos 
volt, hogy nem egyeznek bele a tervbe. 


Közben Sándor is úgy döntött, hogy tárgyalni fog. Poroszország elpártolása Czartoryski 
befolyásának használt. Ez utóbbi januárban azt tanácsolta a cárnak, hogy mondjon le a 
kontinentális döntő- bíráskodás nagyszabású terveiről, s csak Oroszország érdekeivel, 
azaz a kelettel törődjék. A török birodalom helyzetét nagyon ígéretesnek látta ebből a 
szempontból; 1805 márciusában Szelim hivatalosan létrehozta az új reguláris hadsereget 
(nizam-i-dzsedid) , s azóta a janicsárok állandóan nyugtalankodtak; a ruméliai pasák 
hatalmukat féltve fegyvert fogtak a goszpodárok támogatásával. Ezek, különösen 
Ypszilanti, összejátszottak Oroszországgal. Szerbiában dúlt a lázadás. Amikor 1804 
márciusában megölték az osztrákokkal tárgyaló Nenadovicsot, honfitársai Kara Gyorgye 
vezetése alatt felkeltek, s önkormányzatot követeltek a cár támogatásával; 1805 nyarán 
szkupstinát választottak, amely szenátust hozott létre, és petíciót intézett a szultánhoz. A 
törökök nem tudták őket térdre kényszeríteni. Czartoryski tisztában volt vele, hogy a 
győztes Napóleon igyekszik majd meghiúsítani Moszkva politikáját, s a bizonyíték nem is 
késett. Szelim visszautasította az 1798. évi egyezmény megújítását és a tervezett 
kereskedelmi szerződés megkötését; júniusban érvénytelenítette a baratokat vagyis 
azokat a honosítási okmányokat, amelyeket az európai hatalmak adhattak ki a török 
alattvalóknak. Májusban orosz hadsereget vontak össze a Dnyeszteren, és Arbuthnot, 
Anglia követe, hajóraj kiküldését javasolta. Czartoryski azt tanácsolta, hogy nyugaton 
érjék be a védelemmel, és kezdjenek megbeszéléseket Napóleonnal. Amennyiben a 
francia császár hajlandó szabad kezet adni Oroszországnak keleten, meg lehetne vele 
egyezni, s hozzá lehetne fogni Törökország feldarabolásához. Erintkezésbe lépett 
Lesseps francia konzullal, és május 12-én közölte vele, hogy Ubri Bécsen át elindult. 
Ráadásul Napóleon itáliai és németországi politikája valószínűvé tette, hogy újabb 
háború robban ki Ausztriával, amelyben ez utóbbi megsemmisül. Ubri mindig azt állította, 
hogy azt az utasítást kapta, kössön békét mindenáron, hogy Ausztriát megmentsék. 


Amikor Napóleon tudomást szerzett a küldetés tartalmáról, elképzelései 
módosultak. Tárgyalt Foxszal abban a reményben, hogy elszigetelheti Sándort; a 
másik lehetőség azonban sokkal inkább az érdekében állott, mert Anglia volt a 
legnehezebben visszaszorítható ellenfél. Nyomban követelte, hogy Szicíliát adják át 
Józsefnek, hiszen IV. Ferdinándot kárpótolni lehet másutt; Yarmouth tiltakozott, és a 
tárgyalások megszakadtak. Ubri július 

6- án érkezett Párizsba. Azonnal kezelésbe vették hízelgéssel, fenyegetéssel, 
zsarolással: felajánlották neki, hogy Oroszország megtarthatná a Jón-szigeteket és a 
Dardanellák szabad használatát, sőt oda lehetne adni Albániát és Dalmáciát 
Ferdinándnak, amivel létrejönne egy Oroszországgal barátságban levő ütközőállam 
Franciaország és Törökország között. Yarmouth, amikor értesült erről, nem utasította el a 
tervet, pedig addig vitatkozni sem volt hajlandó Szicíliáról. A Rajnai Konföderáció 
létrehozása végérvényesen elhatározásra bírta Ubrit; úgy látta, hogy Ausztria elveszett, 
ha meg nem hátrál, s július 20-án aláírta a békeszerződést. Napóleon az utolsó 
pillanatban felcserélte a Baleári-szigeteket a Ferdinándnak szánt balkáni területekkel. 
Oroszország annyit mindenesetre elért, hogy helyzete megszilárdult: lemondott ugyan 
Cattaróról, de megtartotta a Jón-szigeteket, megmentette Ragusát, s Törökországot a két 
szerződő fél kölcsönös garanciája alá helyezte; egyébiránt pedig Napóleon kötelezte 
megát, hogy kiüríti Németországot. A tilsiti békében Sándor korántsem kap majd ennyit! 
Az ismét cserben hagyott angolok igen súlyosnak érezték a csapást: , halálos egyezség" - 
ismerte el Fox. Yarmouth követte Ubri példáját, s békeszerződés-tervezetet terjesztett 
elő, amelyet Napóleon augusztus 6-án lényeges módosítás nélkül küldött vissza: Anglia 
megtarthatja magának Máltát és a Fokföldet, visszakapja Hannovert, elfogadja a Baleári- 
szigeteket Ferninánd részére, és elismeri Józsefet, ami hallgatólagosan Szicília 
kiszolgáltatását jelentette. Ugy látszott, hogy Napóleon kettős játéka sikerre vezet. 
Józsefnek írt levelében már a Földközi-tenger urának látta magát, ami, mint kifejezte, 
,Politikám legfőbb és állandó célja volt", legalábbis az adott pillanatban, hiszen még jó 
néhány célt forgatott a fejében. 


A széljárás azonban egyik pillanatról a másikra megfordult. Több okuk is volt a 
kortársaknak arra, hogy kételkedjenek a szerződésnek Sándor részéről történő 
jóváhagyásában, mert nemrég bocsátotta el Czartoryskit, akinek politikája felháborította 
a Napóleon ellen ádáz dühöt tápláló angolbarát arisztokráciát. Július 9-én a cár 
Czartoryski helyett Budberget nevezte ki, ezt a Baltikumból származó németet, akit 
kizárólag a kontinens érdekelt, s gyengéd érzelmeket táplált Poroszország iránt. 
Angliának tehát csak előnyös lehetett, ha egyelőre vár. Közben egyébként Fox is 
magához tért, és kollégái még szigorúbban Ítélték meg Yarmouth tervezetét. Új 
teljhatalmú megbízottként Párizsba küldték Lauder- dale-t, aki mindamellett igen erősen 
rokonszenvezett a franciákkal; feladatává tették, hogy ismét követelje az u tipossidetis 
elvének alkalmazását; Szicília átengedését még most sem zárták ki, de csak abban az 
esetben, ha valamivel kevésbé nevetséges kárpótlást sikerül találni. Napóleon azonban 
nem volt hajlandó újrakezdeni a tárgyalásokat, mert még mindig számított az oroszok 
jóváhagyására, ami meghátrálásra kényszeríti Angliát. Mármost III. Frigyes Vilmos 
magatartása végleg arra késztette a cárt, hogy megtagadja a szerződés jóváhagyását; 
sőt lehet, hogy már eredetileg is csak azért kezdte el a tárgyalásokat, hogy cselekvésre 
bírja a poroszokat. 

Nem kétséges, hogy a császár egyáltalán nem óhajtotta a poroszokkal való szakítást, 
ellenkezőleg, az ügy mélységes csalódást okozott neki, és kihozta a sodrából. A francia- 
porosz szövetség, amelyre a forradalom és ő maga is olyan régóta törekedett, 
tehetetlenségre kárhoztatta Ausztriát és Oroszországot, és elzárta az angolok elől 
Németországot. Ezért Poroszországnak mindig csak jót akart, természetesen azzal a 
feltétellel, hogy Spanyolországhoz hasonlóan csatlakozik , rendszeréhez", vagyis csatlós 
állammá válik, s ezt értésére is adta. A királynak azonban, Haugwitz figyelmeztetései 
ellenére, az a szerencsétlen gondolata támadt, hogy a schönbrunni szerződést csak 
korrekciókkal fogadja el; a békekötés előtt nem akarta Hannovert bekebelezni, hanem 
csak megszállni, hogy ne kerüljön sor kenyértörésre Angliával; étvágya viszont megjött 
közben, s így elhatározta, hogy megtartja Ansbachot, és ráadásul még a Hanza- 
városokat is megszerzi. Napóleon, amikor 1806. február 1-én kézhez kapta ezt a szép 
programot, éppen értesült Pitt haláláról: kijelentette, hogy ez az ellenjavaslat 
hatálytalanítja a szerződést, s 15-én kényszerítette Haugwitzot, hogy egy másikat írjon 
alá. Ennek értelmében Poroszországnak azonnal annektálnia kellett Hannovert, lezárnia 
kikötőit az angolok elől, ráadásul pedig Ansbachon és Neuchátelen kívül át kellett 
engednie a klevei hercegségnek azt a Rajna keleti partján fekvő részét is, amely még a 
birtokában volt. Ezt most egyesítették Berg nagy- hercegséggel. Végül a szerződés 
kimondta, hogy francia helyőrséget helyezzenek el Weselben. Frigyes Vilmos kapitulált. 
Iszonyú lecke volt, amelyet ő sem bocsátott meg soha, de még kevésbé a háborús párt. 


Ez a párt Austerlitz után egy pillanatra elbátortalanodott ugyan, de azóta egyre 
erősödött. Pedig Napóleonnak egészen a legutolsó pillanatig voltak Poroszországban 
csodálói, például Bülow, a függetlenségi háború későbbi hősének fivére, aki az 1805-ös 
hadjáratról egy Poroszországra nézve igen elítélő könyvet írt, Buchholtz, aki UjLeviatán 
hadseregben pedig a württem- bergi Massenbach. Az udvar harciasnak mutatkozott. A 
királyné a gyengéd Sándorral hasonlította össze a császárt, s csak úgy emlegette, mint a 
sszörnyeteget", a ,pokolfajzatot"; kórusban helyeselt mindehhez Lajos Ferdinánd, a 
király unokafivére, ennek nővére, aki Radziwill herceg felesége volt, valamint Voss grófnő 
s ennek nővére, Berg asszony. Schleiermacher és Alexander von Humboldt, Johann von 
Müller, valamint Merkel már Franciaország ellen volt hangolva; sok katonai vezető a 
cselekvést sürgette, így Phull, Scharnhorst, Blücher. Hardenberg is segített nekik, majd 
áprilisban Stein felszólította a királyt, hogy kergesse el két legkedveltebb tanácsadóját, 
Lombardot és Beymét. Ugyanezt közvetlenül a háború kitörése előtt újra kérték tőle a 
királyi hercegek. Frigyes Vilmos ettől csak megsértődött, mindazonáltal annyira 
nyugtalan volt, hogy titokban megpróbálta visszaszerezni a cár jóindulatát; elküldte 
hozzá a braunschweigi herceget azzal az üzenettel, hogy Napóleonnal fennálló 
szövetsége ellenére sohasem fog háborúskodni Oroszország ellen. Ezt június 23-án, Ubri 
küldetésének hírére, írásban is megerősítette. Hardenberg a maga részéről titokban 
letárgyalt Alopeus orosz követtel egy ennek megfelelő egyezményt, amelyet a cár július 
24-én aláírt. 


A Rajnai Konföderáció létrehozása csak fokozta az elégedetlenséget. A császár 
hangoztatta ugyan, hogy Poroszországot semmi sem gátolja abban, hogy végre 
megalakítsa az északi konföderációt, amely 1795-től 1801-ig e királyság nagy álma volt; 
csakhogy a Hanza-városoknak megtiltotta, hogy csatlakozzanak, Szászországnak pedig 
kijelentette, hogy tökéletes szabadságában áll megtagadni a csatlakozást; erre a hesseni 
választófejedelem sem mert belépni. Ezután történt, hogy augusztus elején Yarmouth 
feltárta Lucchesini előtt, hogy Hannovert vissza fogják venni Poroszországtól. Frigyes 
Vilmost végül egy álhír bírta végleges elhatározásra: Blücher azt jelentette, hogy francia 
csapatokat vontak össze a Rajnán, és ugyanilyen rémhír érkezett Frankóniából. A király 
veszélyben hitte Hannovert, s anélkül, hogy ellenőrizte volna ezeket a híreket, augusztus 
9-én mozgosított, miután előbb értesítette a cárt. Augusztus folyamán végig rettegésben 
élt, mert nem tudta, mi lesz az Ubri-féle szerződés sorsa. Valójában elhatározásával ez a 
szerződés értelmét vesztette, s a cár meg is tagadta jóváhagyását. Amikor a király 
értesült erről, ezt írta Sándornak szeptember 6-án: , Nincs többé más választásom, mint a 
háború." 

Napóleon, akárcsak 1805-ben, egészen az utolsó pillanatig nem akarta elhinni, hogy 
háborúra kerül sor. Augusztus 17-én még parancsot is adott, hogy készítsék elő a Nagy 
Hadsereg visszatérését Franciaországba, hiszen Ferenc lemondásával rendeződtek 
Németország ügyei. Még augusztus 26-án is , nevetségesnek" minősítette Poroszország 
fegyverkezését. Amikor azután szeptember 3-án megérkezett Sándor válasza, 
összekapcsolta a két dolgot, és kezdett világosan látni: a jelek arra mutattak, hogy új 
koalíció van kialakulóban. 5-én kiadta első parancsait; az általános utasítások azonban 
csak 19-éről keltezettek. Fox 13-án meghalt. Kollégái, mivel biztosak voltak 
Oroszországban és Poroszországban, és felbőszültek Buenos Aires elfoglalásának hírére, 
újabb igényekkel álltak elő, és 26-án IV. Ferdinánd részére követelték Dalmáciát. 
Napóleon a követelések elutasításával zárta le az epizódot, október 5-én. Ekkor már 
Bambergben volt, úton Poroszország szétzúzására. Ezt a hadjáratot ugyanolyan 
nagyvonalúan rögtönözte, mint az előzőt. Amikor megérkezett Frankóniába, utasításai 
még végre sem voltak hajtva, amiért leváltotta Villemanzy főintendánst, és Daru-t 
állította a helyébe. A katonák köpeny nélkül, többnyire egyetlen pár bakanccsal, 
mindössze néhány napra való kenyérrel és kétszersülttel indultak útnak. A hadjárat 
azonban annyira villámszerű volt, hogy ezúttal sokkal kevesebbet szenvedtek. Október 1- 
én adták át azt a porosz ultimátumot, amely a francia csapatoknak a Rajna túlpartjára 
való visszavonását követelte. Napóleon Bambergben kapta kézhez 7-én; október 14-én a 
porosz hadsereg nem létezett többé. 


5. JÉNA ÉS AUERSTÁADT. A TÉLI HADJÁRAT (1806-1807) 

Pedig ez a hadsereg nagyon bízott magában, s Európa is bízott benne. Sőt, Napóleon 
tekintélye a franciák egy jó részének szemében is csak Nagy Frigyes hadseregének 
szétverése után szilárdult meg igazán. Semmi jel sem mutatott arra, mintha a nagy király 
halála óta lényeges változások történtek volna ebben a hadseregben. Bár a külföldiek 
toborzása lényegileg lehetetlenné vált azóta, hogy Németország és Hollandia nem adott 
többé katonát, mégis még mindig legalább 80 ezer volt benne a külföldi, ezenfelül 
besorozott parasztokból állt, mivel a nemesség és a polgárság mentesült a katonai 
szolgálat alól. A tisztek többsége junker származású volt. Ezt a minden nemzeti jelleget 
nélkülöző hadsereget ragyogóan képezték ki a drill, a besulykolás segítségével, a 
szabályos alakzatban, fedezet nélkül folyó harcra; ekkor már kezdtek lövészzászlóaljakat 
alakítani, de ezekkel nem gyakoroltatták be, hogy szétszóródva tüzeljenek. A lovasság 
továbbra is jó volt, de a tüzérségi felszerelés értéktelen, utász- és egészségügyi 
alakulatok szinte nem léteztek. A hadviselés elmélete sem fejlődött; az ezredekből nem 
képeztek hadosztályokat; a felvonulási terveket a raktárak elhelyezéséhez igazították, és 
végtelen trént cipeltek magukkal. Senki sem ismerte fel, hogy ez a hadsereg a 
forradalom katonáival szemben hallatlanul elmaradott, és legnagyobb fogyatékossága 
az, hogy leszokott a háborúzásról. A századparancsnokok a szabadságolásokért pénzt 
szedtek be békeidőben, s a hadjáratot egyszerűen kalamitásnak tekintették. Az 
elöregedett főparancsnokságból hiányzott minden határozottság. Ezeket a jól kiképzett, 
derék katonákat azért verhették meg, mert rosszul vezették őket. 


Már akkor is el lehetett volna kerülni a katasztrófát, ha bevárják az oroszokat az Elba 
mögött. De a poroszok merő hencegésből előrenyomultak. Ami Sándort illeti, még sokkal 
jobban elkésett, mint 1805-ben, mert Törökországgal volt elfoglalva. Augusztus 24-én 
Szelim saját elhatározásából elmozdította a goszpodárokat. Egy ultimátum hatására 
azonban október 15-én visszahelyezte őket. Ugyanebben az időpontban Michelson 
hadserege parancsot kapott a fejedelemségek megszállására. A Napóleon elleni háború 
előkészületei emiatt lelassultak, nem beszélve arról, hogy az oroszoknak két fronton 
kellett harcolniuk. 

A porosz hadsereg három fő csoportban haladt Türingia felé: a braunschweigi herceg 
és a király 60 ezer emberrel; Hohenlohe 50 ezer emberrel Drezdán haladt át, hogy 
magával vigye a szászokat, Rüchel pedig Hannoverből 30 ezer katona élén Hessenen át 
vonult. A braunschweigi hercegnek, akit a franciák már legyőztek Valmynál, nem nagyon 
volt tekintélye alárendeltjei előtt, nem értett sem ahhoz, hogy összevonja csapatait, sem 
ahhoz, hogy fedezze magát, de még hadjárati tervet sem tudott kidolgozni. Az elképzelés 
az volt, hogy a braunschweigi herceg a Majna irányában halad, hogy a franciák 
hadműveleti vonalát veszélyeztesse, Hohenlohe pedig szemközt halad velük, átkelve a 
Frankemvaldon. Hohenlohe végül is Jéna környékén kezdett a braunschweigi herceghez 
közeledni, de a kapcsolatot még nem vette fel vele. Két hadtestet a Saalénál hagyott. A 
franciák támadtak, még mielőtt a poroszok egyesültek volna. 


Napóleon a Rajna védelmét Lajosra és Mortier-ra bízta; a hátországot a franciákkal 
szövetséges német csapatok tartották. Szeptember 25-én a francia derékhad Nürnberg 
környékén helyezkedett el, egy, a Majna és a Frankenwald mentén húzódó fedezet 
mögött. Összesen hat hadtest, a lovassági tartalék és a gárda, körülbelül 130 ezer 
ember. Napóleonnak meg kellett vernie a poroszokat, még mielőtt az oroszok 
megérkeznének, s nagyon aggódott, hogy a poroszok esetleg az Elba mögött maradnak. 
Amikor értesült, hogy elindultak, feltételezte, hogy Mainz vagy Würzburg felé veszik az 
irányt; ebben az esetben a Majnához szögezte volna őket, hogy balszárnyukat 
megkerülve, az egész hadsereget a Rajnához szorítsa. Amikor azonban látta, hogy nem 
mozdulnak, október 7-étől 9-éig három oszlopban átkelt a Frankenwaldon, hogy elvágja 
őket az Elbától. Ney és Soult harc nélkül eljutott Hofig; Murat, Bernadotte, Davout meg a 
gárda, Tauenzien hadosztályát szétverve, Schleizig; a balszárny - Lannes és Augereau - 
Saalfeldig, ahol 9-én megverték és meg is ölték Ferdinánd herceget. A hadsereg ezután 
észak felé nyomult, majd nyugatnak fordult, Murat pedig Lipcse felé indult, ahol is 
megtudta, hogy a poroszok visszavonulnak. A poroszok számára két átkelési hely 
kínálkozott a Saalén, Kösen és Kalha. Davout elfoglalta az elsőt, Lannes és Augereau 
pedig a másodikat, majd a bal parton haladva elérték Jénát és megszállták a 
Landgraffenberget, amely a Hohenlohe táborhelyéül szolgáló síkság felett uralkodott. 
Napóleon azt hitte, hogy itt van az ellenséges hadsereg zöme, ezért ide küldte Ney-t, 
Soult-t, a gárdát és a lovasság egy részét; a többi erőt Bernadotte parancsnoksága alatt 
visszahívta Naumburagtól Dornburg irányába, azzal a paranccsal, hogy szükség esetén 
fegyverrel törjenek maguknak utat. 

A valóságban a braunschweigi herceg és a király 70 ezer emberrel Kösen felé 
nyomult, és Hohenlohénak mindössze 50 ezer katonája volt, még csak nem is 
koncentrálva. Október 14-én Napóleon 56 ezer embert vetett be Hohenlohe ellen. Lannes 
és Soult, a Land- graffenbergről leereszkedve, visszaszorította az ellenség első vonalát, 
elérte a másodikat, és azt balról megkerülte, Augereau pedig, kissé megkésve a rossz 
utak miatt, a jobbszárnyat fenyegette. A németek hevesen ellenálltak, de végül 
megfutamodtak. Ugyanez a sors várt a segítségül érkező Rüchelre is. Ezalatt Davout 26 
ezer emberrel Auerstadt előtt állta a sarat a porosz főerőkkel szemben. A braunschweigi 
herceg halálosan megsebesült, s rendetlenül hátráló katonái beleütköztek a Jénából 
menekülőkbe. Ezzel teljessé vált az összeomlás. Bernadotte átkelt ugyan Dornburgnál a 
Saalén, de szokott rosszhiszeműségével távol maradt mindkét csatatértől. A poroszok 27 
ezer halottat vagy sebesültet és 18 ezer foglyot veszítettek, és odaveszett majdnem 
valamennyi ágyújuk. 

Murat, Ney és Soult a Harzon át kergették maradványaikat, foglyul ejtettek 20 ezer 
embert, de futni hagytak több jelentékeny alakulatot. A francia hadsereg zöme Lipcsén 
át egyenesen Berlin felé menetelt, ahova Davout vonult be elsőnek 27-én; innen elérte 
az Oderát és Augereau-val megadásra kényszerítette Küstrint. Ekkor már módszeresebb 
lett az üldözés, s Hohenlohe, akit elvágtak Stettintől, 28-án Prenzlauban megadta magát. 
Blüchernek sikerült eljutnia Lübeckbe; itt fogták el november 6-án. Már csak Lestocg 
alakulata maradt meg Kelet-Poroszországban. Az erődítmények egészen a Visztuláig 
megnyitották kapuikat a francia seregek előtt, kivéve a sziléziai városokat és Kolberget, 
amelyet Gneisenau védelmezett. A lakosság nem tanúsított semmiféle ellenállást, s a 
hivatalnokok felesküdtek Napóleonra. A császár a meghódított országot azonnal 
megszervezte, s 160 millió hadisarcot vetett rá ki, nem beszélve a rekvirálásokról, hiszen 
a francia hadsereg pillanatnyilag az égvilágon mindenben hiányt szenvedett, s itt volt az 
alkalom mindennek a beszerzésére. 

Napóleon nyomban le is aratta győzelmének gyümölcseit. Szeptember 27-én 
Würzburg nagyhercege belépett a Rajnai Konföderációba; december 11-én Szász Frigyes 
is követte példáját, s megkapta a királyi címet; 15-én a szász hercegek, végül pedig a 
többi középnémetországi fejedelem is ezt tették; Franciaország elkobozta Hessen- 
Kasselt, Braunschweig hercegséget, valamint Fuldát. Utóbbit az orániai hercegtől vették 
el, aki a poroszok soraiban harcolt. Maga III. Frigyes Vilmos is hajlandónak tűnt arra, hogy 
trónja megmentésére elfogadja az alárendeltséget. Lucchesini és Zastrow szerződést 
dolgozott ki Durockal, amelynek értelmében a poroszok Altmatrk kivételével lemondtak 
az Elbától nyugatra fekvő területeikről, és lezárták a balti-tengeri kikötőket az angolok 
előtt. A szerződést október 30-án írták alá, s a király november 6-án ratifikálta. 

Közben azonban máris megváltozott a helyzet. Napóleon, miután október 25-én 
bevonult Berlinbe, a levéltárban rábukkant a porosz-orosz közeledés nyomaira, s 


gyalázkodó kifejezésekre ragadtatta magát a királyné és Sándor kapcsolatait illetően. 
Hamarosan nem fért kétség hozzá, hogy az oroszok a poroszok segítségére sietnek; 
Pétervárott az arisztokráciát elfogta a harci düh, s az ortodox egyház kiátkozta 
Napóleont. 


November 8-án a császár úgy döntött, hogy elhalasztja a békekötést, s ehelyett 
fegyverszüneti szerződést kötött, amelynek értelmében francia kézre kerül a Visztula és 
a Bug vonala; a királynak csapatait Kelet-Poroszországban kellett állomásoztatnia, hogy 
onnan szükség esetén visszakergessék az oroszokat. Napóleon ezenkívül kijelentette, 
hogy csakis az általános békekötéskor fogja kiüríteni a királyságot, akkor, ha ez a 
békeszerződés visszaadja Franciaországnak gyarmatait, és garantálja Törökország 
sérthetetlenségét. November 21-én nyilvánosan jelentette be ezt a döntését a 
szenátushoz intézett üzenetében. Ez azt jelentette, hogy Poroszországot túsznak tekinti. 
Márpedig minden arra engedett következtetni, hogy Poroszország fogsága sokáig fog 
tartani. Előrenyomulása folyamán a hadsereg zár alá vette az angol árukat, amelyektől a 
Hanza-városok megszállása elzárta Németországot. Napóleon november 21-én a híres 
berlini dekrétummal a , blokád állapotába" helyezte a brit szigeteket, vagyis 
visszafordította ellenük a fiktív blokád elvét. Ez azt jelentette, hogy ezentúl egyetlen, 
akár közvetlenül Angliából, akár annak gyarmatairól érkező hajót sem szabad , fogadni" a 
birodalom kikötőiben. 

Tévesen állítják, hogy a , kontinentális blokád" a ,Nagy Birodalom létoka" volt: az az 
igazság, hogy a blokád természetes módon terjedt ki a hódítással. Minthogy Napóleon a 
tengeren nem volt úr, ez a nagy visszhangot keltő intézkedés önmagában semmi újat 
nem jelentett: az angol termékeket eddig is behozatali tilalom sújtotta. Az új és súlyos 
tény az volt, hogy ez a rendelkezés kimondatlanul a semlegeseket is érintette, s ezáltal a 
blokád elveszítette azt az elsősorban protekcionista jelleget, amelyet Napóleon uralomra 
jutásakor kapott, és támadó fegyverré vált. Napóleont a győzelem véglegesen 
visszasodorta ahhoz a politikához, amelyet a direktórium követett 1798-ban. Kezdett 
alakot ölteni a császárnak az a szándéka, hogy összefogja a szárazföldet Anglia ellen. Ez 
volt az az elgondolás, amely a birodalmi és római törekvéseknek reális, időszerű politikai 
tartalmat adott. , A föld erejével akarom meghódítani a tengert" - írta Napóleon. Ezért 
tekintendő fordulópontnak a berlini dekrétum. 


A porosz megbízottak nem láttak ilyen messzire, és november 16-án elfogadták a 
fegyverszünetet; a király azonban visszautasította, s ezzel szándéka ellenére a 
koalícióhoz láncolta magát. Napóleon anélkül, hogy megvárta volna a döntését, 
előretolta a hadseregét a Visztuláig: november 27-én érte el Varsót. Egy hónapig 
azonban még Berlinben kellett maradnia, hogy megerősödjék, és enyhítse valamelyest 
katonáinak nélkülözését. Mortier elindult, hogy megszállja a svéd Pomerániát és blokád 
alá vegye Stralsundot. Jeromos, aki megbánta bűneit, és beletörődött, hogy 
érvénytelenítsék amerikai házasságát, a német kontingensekkel elindult, hogy ostrom 
alá vegye a sziléziai erődítményeket; az 1806-OS korosztályt elindították a frontra. Az 
előrenyomulás a Visztula felé ezenközben felvetette Lengyelország kérdését. Ahogy a 
franciák előrenyomultak, a lengyelek felkeltek, és elkergették a porosz hivatalnokokat. A 
mozgalomban főleg a polgárság és a nemesség vett részt; bár még ezek az osztályok 
sem voltak egységesek. Továbbra is fennmaradt a porosz párt Radziwill vezetésével - 
mert nem egy lengyel nemes húzott hasznot azokból a jelzálogbankokból, amelyeket a 
régi Poroszország mintájára alakítottak -, főleg pedig az orosz párt. Czartoryski újra azt 
tanácsolta Sándornak, hogy előzze meg Napóleont, és kiáltassa ki magát Lengyelország 
királyának. Támogatta Niemcewicz, valamint Siestrzencewicz érsek is. Utóbbi kikelt , az 
esküszegő Bonaparte" ellen. Maga Poniatowski is egészen december elejéig tétovázott. A 
nagy földesurak attól tartottak, hogy Napóleon veresége esetén megtorlás következik, de 
a franciák győzelmétől sem féltek kevésbé, mert ez a jobbágyok felszabadítását 
jelentette volna. 

Mindenesetre Napóleonnak vállalnia kellett a hadjáratot az oroszok ellen, ezért 
semmiféle kínálkozó segítséget nem utasíthatott el. Szeptember 20-án engedélyezte 
Zajaczeknek, hogy alakítson légiót a porosz csapatoktól dezertáló lengyelekből; Jéna után 
megbízták Dabrowskit és Wybickit, hogy még hármat alakítsanak a felkelt területeken. 
Kosciuszkót is felkérték, de ő biztosítékokat követelt. Napóleonnak esze ágában sem volt 
kötelezettséget vállalni Lengyelország visszaállítására, hiszen ez a végsőkig felbőszítette 
volna a cárt, és Ausztriát is beavatkozásra késztette volna. 


Kosciuszko Napóleon hallgatását önzésének tudta be: , Kizárólag saját magára gondol; 
megvet minden nagy nemzetet, s még inkább megveti a függetlenség szellemét. Ez egy 
zsarnok." ítélete a lényeget tekintve helytálló, csak ebben az esetben tévesen értelmezte 
a császár tartózkodását: egyáltalán nem idegenkedett volna attól, hogy feltámassza ezt 
az államot, és csatlósai közé iktassa, ha erre lehetőség lett volna. Vajon képesek lesznek- 
e a lengyelek arra, hogy segítsenek saját magukon? A maga részéről kételkedett ebben, 
néhány marsallja pedig egyenesen tagadta. Ráadásul az adott pillanatban még túl korán 
is volt; éppen ezért semmit sem ígért meg, hiába unszolta Walewska grófnő, aki vele 
töltötte a telet, s akit ő szenvedélyesen szeretett. Csak annyit tett, hogy ideiglenes 
közigazgatást szervezett Poznanban Dabrowskinak, majd 1807. január 14-én Varsóban 
ideiglenes bizottságot alakított, amely Malachowskit választotta elnökéül. Ez a bizottság 
Talleyrand és Maret felügyelete alatt öt főigazgatóra bízta a közigazgatást, megpróbált 
nemzeti hadsereget szervezni, és igyekezett ellátni a császár hadseregét, ezenkívül 
hozzáfogott az igazságszolgáltatás francia mintára való átszervezéséhez. 

Bennigsen 3 5 ezer emberével a Narew és a Wkra közé hátrált a Nagy Hadsereg elől, 
hogy bevárja azt a 40 ezer katonát, akiket Buxhöwden hozott erősítésül. Napóleon 
december végén hadműveletet kezdeményezett Bennigsen ellen. Davout 23-án 
Czarnowónál kierőszakolta az átkelést a Wkrán, Lannes pedig Pultusk ellen indult, 
miközben a hadsereg Torun és Plock alól érkező többi részének az volt a feladata, hogy 
megrohanja az ellenség derékhadát és jobbszárnyát, és felgöngyölítse azt. De az 
ítéletidő, a felázott utak késleltették ezeket a hadmozdulatokat. Bernadotte hátul 
maradt; Ney eltávolodott a poroszok üldözése közben; Napóleon ekkor személyesen 
sietett a helyszínre, hogy rendet csináljon, de már hiába. Csapatai még távollétében, 
december 26-án Golyminnál és Pultusk- nál rendezetlenül megtámadták az oroszokat, 
akik tartották magukat és kitértek a franciák elől. Napóleon úgy látta, hogy teljesen 
lehetetlen a mocsarakon és az erdőkön át a nyomukba eredni a francia katonákkal, 
akiknek se köpenyük, se bakancsuk, se élelmük; a Pasleka partjaitól Varsóig a hadsereg 
téli szállásra rendezkedett be. 

Egy ilyen kiterjedt frontvonal mindig ki van téve a rajtaütéseknek. Bennigsen az 
erdők védelme alatt északra fordult, s január végén a Paslekán átkelve megrohanta 
Bernadotte-ot, aki Torun felé hátrált, közben Lestocg egészen Grudziadzig nyomult. 
Ekkorra azonban Napóleon többi csapata élén délről már közeledett, hogy elvágja 
visszavonulási útjukat. Bennigsen erről egy elfogott futár révén szerzett tudomást, s a 
Paslekánál éppen annyi ideig tudta tartani magát, hogy kimeneküljön. Amikor a franciák 
a nyomába eredtek, Eylaunál felvette a csatát, hogy megmentse Königsberget. 1807. 
február 8-án Napóleon megtámadta, pedig csak 60 ezer embere volt 80 ezer ellen. 
Megkerülte az oroszok balszárnyát, majd frontálisan rontott rájuk. Augereau hadteste a 
tomboló hóviharban eltévedt, s valósággal megtizedelték. Az ellenség támadásba 
lendült, csak nagy kínnal, a lovasság megújuló rohamai révén sikerült vissz aszorítani. 
Lestocg megérkezése még súlyosbította a helyzetet. Végre a Lestoca-ot üldöző Ney is 
megérkezett csapatai élén, s este hétkor bekerítette Bennigsen jobbszárnyát, aki 
kénytelen volt vissz avonulni. 25 ezer orosz és 18 ezer francia katona esett el. Napóleon 
beszüntette az ellenség üldözését, és visszavonta hadseregét a Paslekára. Maga 
Osterodéban (Ostróda) szállásolta el magát, majd április 1-én a finckensteini kastélyban. 

Eylaunál megnyerte a véres csatát, minthogy azonban hadművelete ismét kudarcot 
vallott, nyári hadjáratra volt kárhoztatva. Helyzete ismét veszélyessé vált. Távol volt 
Franciaországtól, ahol a háború ipari válságot idézett elő, ami arra kényszerítette, hogy 
egyre-másra újabb megrendeléseket adjon és térítendő előlegeket fizessen azért, hogy 
elkerülje a munkanélküliség növekedését. Közben bármikor várható volt, hogy Ausztria 
belép a háborúba, s angol próbálkozások is elképzelhetők voltak a kontinensen. Eylau 
híre szenzációként hatott Európában, s fokozta a lengyelországi hadjárat keltette 
benyomást. Világossá vált, hogy a napóleoni stratégia és a Nagy Hadsereg 
rendelkezésére álló eszközök nem válnak be eléggé ezeken a síkságokon és ez alatt az 
éghajlat alatt. A Breidt társaságnak be kellett látnia, hogy képtelen biztosítani a 
szállítást; az ország nem tudta biztosítani a szükséges erőforrásokat; a hadsereg 
létszáma apadt, és a meglevő erőknek is csak negyedrésze tartotta a frontot, a többi a 
hátországot biztosította. Nyilvánvaló volt, hogy Oroszország legyőzéséhez 
hatalmas, egyszerre katonai és diplomáciai erőfeszítésre lesz szükség. 


6. ANYÁRI HADJÁRAT ÉS A TILSITI BÉKE (1807) 

Az emberanyag problémájának a megoldása volt a legkönnyebb. 1806 
szeptemberétől novemberéig a tartalékot és az az évi hadköteles kontingensnek a felét a 
Rajnához küldték, ahonnan Kellermann irányította őket a lehetőségek szerint tovább; 
októbertől decemberig a behívottak második felét is útnak indították. Amikor a császár 
hadba vonult, előre behívta az 1807-es kontingenst is: ezeket az újoncokat a tél 
folyamán indították el. Áprilisban már behívták az 1808-as korosztályt. Alighogy ezek a 
katonák megérkeztek a gyűjtőhelyekre, hiányos felszereléssel és mindennemű kiképzés 
nélkül már útnak is indították őket. Most már nehéz volt megszervezni az újoncok 
kíséretét, s így első ízben képeztek belőlük az éppen kéznél levő tisztek és altisztek 
vezetésével , ideiglenes ezredeket". A császárság területe összesen 110 ezer főnyi 
kiegészítést adott. Egyidejűleg 40 ezerről 112 ezerre emelkedett a szövetséges 
kontingens létszáma, amely németekből, hollandokból, lengyelekből, La Romana márki 
spanyoljaiból, valamint az itáliai hadseregből állt. 1807. július 15-én a Nagy Hadsereg 
410 ezer főt számlált Németország területén, kétszer annyit, mint 1806 szeptemberében; 
körülbelül 100 ezren vettek részt a friedlandi hadjáratban. Ezenkívül a császár 120 ezer 
embert gyűjtött össze Itáliában Ausztria és Szicília sakkban tartására, és 110 ezer fő 
védte a partokat, részben nemzetőrök. 


Az élelmezés és a szállítás megszervezése már sokkal nagyobb nehézségekbe ütközött. 
Az erről gondoskodó társaságok csődje végül arra késztette Napóleont, hogy elvben 
katonai irányítás alá helyezze a hadtápot. Megnőtt a tüzérségi trén, s megjelentek a 
hadfelszerelési zászlóaljak; Maret fivérével az élén megalakult az élelmezési 
főigazgatóság. Ily módon az 1807-es háború az állam hatáskörének kiterjedését 
eredményezte. Ez azonban korántsem azt jelenti, hogy megváltozott volna a napóleoni 
háború jellege. Az új szervezetek sohasem tudták teljesen megoldani feladataikat, s a 
szükséges kocsik többségét továbbra is alkalmilag szerezték be; az élelmezési főigazgató 
a hadjáratot folytató hadsereggel nem foglalkozott: ha ez nem így lett volna, akkor a 
háború már nem tartotta volna el a háborút. Napóleon az 1807-es hadjárat folyamán 
Franciaországban mindössze 30 ezer lovat tudott összeszedni a Potsdam- ban és 
Kulmban létesített lóellátó központok számára; sokkal egyszerűbbnek és 
gazdaságosabbnak tartotta, ha mindent helyben rekvirál, és Németországban rendez be 
műhelyeket; felfogadta a helyi fuvarosokat és hajósokat is. A nehézségek nagyrészt 
leküzdhetetlenek maradtak. Hiába gyártották megállás nélkül a felszerelést, a holmit 
nem lehetett elszállítani. A Visztulától keletre, a legkietlenebb vidéken összevont harcoló 
csapatok éppen csak annyi élelemhez jutottak, hogy éhen ne haljanak; júliusig 
mindössze 26 ezer köpenyt, 5 2 ezer zubbonyt és ugyanennyi nadrágot sikerült eljuttatni 
hozzájuk; a hátországban óriási bakancskészlet állt felhasználatlanul. Ami az oroszokat 
illeti, ugyanezekből az okokból ők is kegyetlenül szenvedtek, mint mindig, 
szövetségeseik pedig, hiába voltak , otthon", semmivel sem érezték magukat jobb 
helyzetben; a harcok a szerencsétlen Kelet-Poroszországot teljesen feldúlták és 
kimerítették. 

Napóleon a háborús készülődéssel párhuzamosan tárgyalásokat folytatott, hogy 
konkolyt hintsen a szövetségesek közé, és visszatartsa Ausztriát a beavatkozástól. III. 
Frigyes Vilmos eltökéltsége nem tartott sokáig; december 16-án Steinnek ajánlotta fel a 
külügyeket; ez azonban, miután hiába kérte a királyt, hogy menessze bizalmasait, és 
alakítson homogén minisztériumot, nem fogadta el a megbízást, és a király nagyon 
megharagudott rá. Zastrow, aki ily módon hatalmon maradt, birtokainak elkobzásától 
félt, s hőn óhajtott volna tárgyalni a franciákkal. Mivel Napóleon a fegyver- szünet 
kudarca után kijelentette, hogy csak az általános békekötés céljából hajlandó újra 
felvenni a tárgyalásokat, a király hagyta rábeszélni magát, hogy Oroszország és Anglia 
beleegyezését kérje ehhez. A két ország hozzá is járult a tárgyalásokhoz, feltéve, ha a 
poroszok először arra kényszerítik Franciaországot, hogy ismertesse a megkötendő béke 
alapjait. Közben azonban nehézségei hajlamossá tették a császárt a Poroszországgal 
való különszerződésre, amelynek kudarcát előzőleg kiprovokálta; már január végén tett 
kezdeményezéseket, majd Eylau után Königsbergbe küldte Bertrand-t, hogy megerősítse 
őket; válaszul a király Kleist ezredest Finckensteinbe küldte. Napóleon ragaszkodott 
ugyan a saját ajánlatához, de beleegyezett abba, hogy kongresszust hívjanak össze, s 
amikor Poroszország áprilisban hivatalosan is előállt ezzel a javaslattal, elfogadta azt. 
Június 9-én a király értesítette erről Angliát: ekkor a hadjárat már a végéhez közeledett. 
Napóleon számára ezeknek a tapogatózó tárgyalásoknak az volt a hasznuk, hogy 
elégedetlenséget váltottak ki Sándorból. A cár április 2-án megjelent Memelben, 
rábeszélte a királyt, hogy Zastrowot váltsa fel Hardenberggel, és 23-án rávette a 
bartensteini egyezmény aláírására, amely szorosabbra fűzte a porosz-orosz szövetséget. 
A poroszok egészen addig nem veszítették el a reményt, hiszen az oroszok váltig ígérték, 
hogy megsegítik Danzigot. Amikor azután a város mégis elesett, a junkerek pedig egyre- 
másra panaszkodtak a szövetséges csapatok túlkapásai miatt, nagyon hamar 
bekövetkezett az elhidegülés. Így indult el Sándor tudatában az a homályos folyamat, 
amelynek következménye a tilsiti béke lett. 

Ausztria magatartása csak elősegítette ezt a folyamatot. Stadion, az új kancellár 
égett a vágytól, hogy megtámadja Napóleont; még túl félelmetesnek tartotta azonban, s 
nem volt egészen nyugodt Poroszország és Oroszország törekvésett illetően. 
Fegyverkezett és várt. Október óta a császár hol hízelgett neki, hol fenyegette; 
szövetséget ajánlott anélkül, hogy bármit kínált volna azon kívül, hogy elcserélheti 
Galíciát Sziléziáért; viszont nyomatékosan követelte, hogy Ausztria hagyja abba a 
fegyverkezést. Stadion eleinte kitért; de januárban Varsóba küldte Vincent bárót, hogy 
beszéljen Talleyrand-nal, aki játszva behálózta. Le kellett azonban szerelni három másik 
embert is, Razumovszkijt, az orosz követet, Pozzo di Borgót, ezt a cár szolgálatában álló 
emigránst, aki a követet kísérte, és Adairt, Anglia képviselőjét. Ez már nehezebb volt, 


mert velük könnyen kiéleződhetett a helyzet. A kongresszusra vonatkozó javaslat kapóra 
jött Ausztriának, hogy kijusson zavart helyzetéből. Stadion március 18-án közvetítőnek 
ajánlkozott, s az elgondolás Talleyrand kedvező válaszára április 7-én hivatalos formát 
öltött. Amikor már mindenki egyetértett, Napóleon hirtelen megnémult, maga mellé hívta 
Talleyrand-t, s egész május folyamán mindennemű hír nélkül hagyta Vincent-t. Ily módon 
újra megindíthatta a hadjáratot, anélkül hogy Ausztria állást foglalt volna, amit Sándor 
nem bocsátott meg Ausztriának. 

Sándort azonban főleg Anglia magatartása keserítette el. Fox kollégái az ő halála 
után is hatalmon maradtak. Lord Howick lett a külügyminiszter, s politikájuk mindinkább 
a szigetország bezárkózása irányába tendált. Buenos Aires elfoglalása után a 
közvéleményt már kizárólag Spanyol-Amerika foglalkoztatta; az odaküldött erősítések, 
meg a levantei expedíciók lekötötték a a rendelkezésre álló erőket, s így Sándor hiába 
követelte, hogy az angolok zavaró hadműveleteket kezdjenek a szárazföldön. Szicília 
kitűnő támaszpont lett volna Itália ellen. Fox tábornok azonban, mivel Mária Karolina 
ellenségesen lépett fel vele szemben, s emellett nem kapott új erőket, kijelentette, hogy 
semmit sem tehet. A brit kormány ráadásul még a pénzét is féltette, s nem volt hajlandó 
kezességet vállalni egy orosz kölcsönért. Az angol diplomácia sem volt valami ügyes. 
Poroszországgal csak január 28-án írták alá a békeszerződést, miután kieszközölték, 
hogy a porosz király lemondjon Hannoverről, s továbbra is hidegen bántak vele. A 
königsbergi és a pétervári angol követ, Hutchison és Douglas, nem bizonyult sem elég 
hajlékonynak, sem elég leleményesnek, s tulajdonképpen nagy bámulói voltak 
Napóleonnak. Februárra azután a katolikus kérdés aláásta a kormány helyzetét. A király 
végül is beleegyezett a 7Test megszüntetésébe, de a magasabb rendfokozatokba nem volt 
hajlandó pápistákat kinevezni, főleg a haditengerészetben. A kormány március 7-én 
lemondott; a toryk vették át az ügyeket, s , Mo popery" (, Nem akarunk pápistákat") 
jelszóval folytatták le a választásokat. Portland hercege csak névleges kormányfő lett; a 
legfontosabb tárcákat Pitt tanítványai kapták, akik visszatértek mesterük kontinentális 
politikájához, s ugyanarról a hajthatatlan erélyről tettek tanúságot: Perceval, Lord 
Egmont fia, a pénzügyek élén; Bathurst mint kereskedelemügyi miniszter, főleg pedig 
Canning, a külügyek és Castlereagh, a hadügyek intézője. Minthogy azonban még 
kevéssé ismerték őket, kinevezésüknek nem volt különösebb visszhangja. Canning csak 
május 16-án nevezett ki új követet Oroszországba, Leveson Gowert; bizalmatlan maradt 
Poroszország iránt, mert azzal gyanúsította, hogy Eszak-Német- ország feletti uralma 
érdekében vissza akarja szerezni Hannovert: úgy vélte, semmit sem nyernének azzal, ha 
a porosz militarizmus váltja fel a Napóleonét Hannoverben. Fő gondja az volt, hogy 
rávegye IV. Gusztávot az április 18-án kötött fegyverszünet megszegésére. Amikor a 
hadjárat megkezdődött, a szövetségesek körében tetőfokára hágott az Anglia elleni 
ingerültség. 


Miközben Sándor hiába várta az angolok zavaró hadműveleteit, kénytelen volt 
átirányítani erőinek egy részét, hogy folytassa a küzdelmet Perzsia ellen, és azt a 
háborút, amelyet meggondolatlanul Törökországgal robbantott ki. Napóleon nem 
mulasztotta el az alkalmat, hogy szót értsen a cár ellenségeivel, úgyannyira, hogy az 
európai konfliktus Levantére is kiterjedt, mint a direktórium idején. Michelson elfoglalta 
Moldvát, és egyetlen puskalövés nélkül bevonult Bukarestbe; minthogy azonban 
csapatainak egy részét visszahívták, ezután kénytelen volt megállni. Igaz ugyan, hogy III. 
Szelim Napóleon bátorítására megüzente a háborút, de a dunai hadsereg élén álló 
ruszcsuki pasa, Musztafa Bajraktar (, a zászlóvivő"), egészen május végéig tétlen maradt. 
Ily módon nagy fontosságra tett szert a szerb felkelés, annál is inkább, minthogy 
december 12-én Belgrád is elesett. A törökök most már mindent megadtak volna a 
szerbeknek, amit csak kívánnak, de az orosz ügynökök felülkerekedtek; márciusban 
Szulejmán pasát és csapatait lemészárolták visszavonulás közben, s a szkupstina 
megszavazta a cárral való szövetséget. Napóleon tőle telhetően segítette a szultánt. 
Kibékült Ali janinai pasával, s támadásra biztatta Korfu és Leukasz ellen; Marmont 
ágyúkat és kiképzőket küldött a boszniai pasának; megjelent egy francia tiszt 
Ruszcsukban, egy másik pedig Viddinben, az elhalálozott Pazvantoglu utódja mellett. A 
császár még azt is felajánlotta, hogy a Dunához küldi a dalmáciai hadsereget. Erre a hírre 
megmozdult a moszlim érzés, és maga Szelim is elutasította, hogy túlságosan szorosan 
kötődjék Franciaországhoz: a márciusban Napóleonhoz küldött követség nem kötötte 
meg a szövetséget. Május végén az oroszok betörtek Olteniába, hogy segítséget 
nyújtsanak a Krajnán át a Duna felé nyomuló szerbeknek; ám sietve vissza kellett 
vonulniuk, mert Bajraktar végre átkelt a folyón. De nem jutott messzire. Május 25-én a 
janicsárok fellázadtak Konstantinápolyban, lemészárolták a minisztereket, felszámolták a 
nizam-i-dzsedidet, majd letették Szelimet, és unokafivérét, IV. Musztafát emelték a 
trónra. Bajraktar visszavonult, s július 17-én az oroszok Negotin falai alatt egyesülhettek 
a szerbekkel. 


Keleten az angolok segítségükre siettek az oroszoknak, természetesen saját 
érdeküket tartva szem előtt. Duckworth hajóraja, miután hasztalanul szólította fel a 
szultánt, hogy újítsa meg az 1798. évi szövetséget, és üzenjen hadat Franciaországnak, 
átkelt a Dardanellákon február 19-én, és másnap megjelent Konstantinápoly előtt. Szelim 
megbízottai az időt húzták, hogy Sébastiani megszervezhesse a védelmet, majd 26-án 
levetették álarcukat. Duckworth- nak március 3-án sietve kellett visszavonulnia a 
Dardanellákon át, nem minden veszteség nélkül. Az angol kormány nem tett több 
erőfeszítést. Lényegében egyáltalán nem volt fontos a számára, hogy Oroszországnak 
segítsen, s inkább arra törekedett, hogy újra megvesse a lábát Egyiptomban. Itt a 
szultánnak a franciák távozása óta nem sikerült visszaállítania a tekintélyét; a 
mamelukok megverték Kozrev pasát, az albán csapatok pedig vezérük, Mohamed Ali 
parancsnoksága alatt függetlenítették magukat. A mamelukok belső ellentétei 
segítségére voltak ebben: Bardissy Mohamed Alival szövetkezett, Elfy az angolokkal, s 
mindketten Drovetti francia konzullal. Végül 1804-ben Mohamed elkergette Kairóból 
Bardissyt, szakított a törökökkel, és kényszerítette a szultánt, hogy ismerje el őt kairói 
helytartónak vagy kajmakán-nak, majd 1805-ben pasának. Az angolok interveniáltak 
Konstantinápolyban, s elérték, hogy a szultán Elfyt tegye a helyébe, Mohamed azonban 
tartotta magát, egyébként is a két mameluk vezér meghalt, és így szabaddá vált 
számára a tér. Duckworth, hogy megbosszulja ezt a kudarcot, megjelent Alexandria előtt, 
és partra tett egy Szicíliából hozott különítményt, amely elfoglalta Rosette-et (Rashid). 
Mohamed itt hamarosan meglepte őket. Április 22-én ostrom alá vette Alexandriát; 
szeptember 15-én az angolok kiürítési megállapodást írtak alá. 

Pillanatnyilag Perzsiában is alulmaradtak. A sah 1804 óta harcolt a grúzok és az 
oroszok ellen, s 1806-ban egy vereség következtében elvesztette Bakut és Dagesztánt. 
Egyszerre kért segítséget Napóleontól és az indiai alkirálytól. Francia ügynökök keresték 
fel, hogy szövetségről tárgyaljanak; majd perzsa követség utazott a császárhoz 
Finckensteinbe, és május 7-én szerződést írt alá. A szerződés kimondta, hogy 
Franciaország védelme alá veszi Perzsiát, s kiképzőket és fegyvereket küld neki; 
viszonzásul segítséget kap egy esetleges indiai expedícióhoz. Május 10-én a császár 
utasításokat adott Gardane tábornoknak, és az elindult Teheránba. 

Egészében véve, most minden körülmény Napóleonnak kedvezett. Mindazonáltal a 
koalíciót csakis úgy törhette meg, ha döntő győzelmet arat az oroszok felett. Ehhez 
Bennigsen szolgáltatta az alkalmat. Miután elesett Danzig, úgyszintén a sziléziai 
erődítmények, amelyek közül csak Kosel tartotta magát, várható volt, hogy a legelső 
támadásra Königsberg is francia kézre kerül. Bennigsen meglepetésszerű rajtaütéssel 
szerette volna megmenteni, s június elején nagy lendülettel elindult a Pasleka felé, 
abban a reményben, hogy szétzúzza a jobb parton táborozó Ney-t. Ney egyesült Davout- 
val, 9-én pedig a Nagy Hadsereg többi része az oroszok jobbszárnya felé nyomult előre, 
hogy elválassza őket a Lestocg parancsnoksága alatt álló 24 ezer porosztól. Bennigsen 
az Alle (Lina) mentén levő Heilsberg megerősített állásaiba vonult vissza. Murat, akinek 
az volt a feladata, hogy sakkban tartsa, miközben a hadsereg az egyetlen rendelkezésre 
álló úton megérkezik, elkövette azt a meggondolatlanságot, hogy 10-én teljes erővel 
megrohanta, fölöslegesen elveszített vagy 10 ezer embert, s engednie kellett, hogy 
Bennigsen a jobb parton visszavonuljon. Napóleon a Königsberg felé hátráló poroszokra 
vetette magát. Bennigsen elterelő hadmozdulattal igyekezett őket mentesíteni: június 
13-án Friedlandnál átkelt az Állén. Feltehetően semmi másra nem gondolt, mert amikor 
másnap hajnalban szembetalálkozott Lannes-nal, egyáltalán nem használta ki fölényét. 
Ezzel időt hagyott a császárnak, hogy három hadtesttel oda siessen. Az orosz 
balszárnyat, miután visszaverte Ney két támadását, ágyútűzzel megtörték. A hidakat 
felgyújtották, s Bennigsennek a folyóhoz szorított serege 25 ezer embert veszített. 
Maradványai Tilsit felé vonultak vissza, nyomukban a franciákkal. Az orosz tábornokok a 
csapástól kábán azonnali fegyverszünetet kívántak, s 19-én Sándor megbízottai meg is 
érkeztek ezzel a kéréssel: kedvezően fogadták őket, s 21-én aláírták a fegyvernyugvást. 
Sőt, Duroc már 19-én felajánlotta a békekötést. 


Napóleonnak szüksége volt a békére. Ha az oroszok makacskodnak, át kell kelni a 
Nyemanon; újra roppant előkészületekre lenne szükség, s Ausztria kihasználhatná a 
késlekedést. Sándor a maga részéről, az egész világgal elégedetlenül, semmi kedvet sem 
érzett ahhoz, hogy mindent feltegyen egy kockára. Kétségtelenül fivére, Konsztantyin 
győzte meg véglegesen, aki részletesen beszámolt neki a dolgokról, s fenntartás nélkül a 
béke híve volt. Konsztantyin magyarázhatta meg neki, hogy ha a franciák betörnek, 
minden lehetséges, katonai zendülés, nemesi összeesküvés, a lengyel tartományok 
felkelése, sőt, esetleg parasztlázadás is. Sándor ezután Frigyes Vilmossal találkozott, és 
Hardenberg ezt az alkalmat arra használta ki, hogy 22-én egy meglepő memorandumot 
nyújtson át: Poroszország, amely nem létezett többé, azt tanácsolta a cárnak, hogy 
változtassa meg az egész szövetségi rendszert, s ajánljon Napóleonnak hármas 
szövetséget, amely háborút indítana Anglia ellen, és átalakítaná Európa térképét. 
Oroszország és Ausztria osztozkodna Törökországon, és Poroszországhoz hasonlóan 
lemondanának lengyelországi birtokaikról; a szász király bevonulna Varsóba, birtokát 
pedig átadná Poroszországnak. Vagyis a poroszok terelték a cárt a franciákkal való 
megegyezés és az angolokkal való szakítás felé. Sándor amúgy is neheztelt Angliára, így 
szívesen fogadta ezt a tanácsot. Emellett Hardenberg terve értelmében ismét Európa 
nagy közvetítőjének szerepe várt rá, kettesben Napóleonnal, akárcsak 1801-ben, hiszen 
jelenlegi állapotában Poroszország egyáltalában nem számított. Ebben a pillanatban 
egyelőre Napóleon is lemondott Oroszország térdrekényszerítéséről, és éppen azt 
forgatta a fejében, hogy Poroszország helyett vele köt szövetséget: ajánlata, amely 
június 23-án jutott el Sándorhoz, hízelgett a cár hiúságának. Valószínűleg arra is gondolt, 
hogy mint annyi mást, Napóleont is elszédíti majd személyes varázsával: találkozót 
javasolt, s az 25-én le is zajlott a Nyeman közepén, egy kompon. Ezt követően órákig 
tárgyaltak egymással négyszemközt többször is. Sohasem fogjuk megtudni, hogy mit 
mondtak egymásnak: ez a ,tilsiti rejtély". 


Nem volt semmi nehézség a béke és a szövetség megkötése körül; de rendezni 
kellett Poroszország sorsát. Napóleon egyetlen percig sem gondolt arra, hogy bevegye 
harmadiknak. Megvetéssel kezelte Frigyes Vilmost, és távol tartotta. Július 6-án Lujza 
királyné felkereste a császárt. Udvarias meghallgatás után semmit sem kapott. Sándor, 
aki elvben magáévá tette Hardenberg tervét, tőle telhetően védte szövetségesét, végül 
azonban nélküle kötötte meg a szövetséget. Ezt a lépését árulásként könyvelték el. 
Nyilvánvalóan megállapította, hogy Napóleon hajthatatlan, és meghajolt érvei előtt: a 
császár az adott pillanatban a hódítás jogán birtokolta Porosz- országot, s ha akarta, meg 
is tarthatta; mindamellett, a cárra való tekintettel, mégiscsak fegyverszüneti szerződésre 
fogja méltatni a poroszokat, s részben vissza fogja állítani az államot. Napóleon 
valószínűleg a keleti kilátásokkal is elkápráztatta szövetségesét, amelyek majd akkor 
várhatók, ha Angliát megleckéztették, sőt már előbb is. Egy szó mint száz, a császár 
felülkerekedett. 

Az 1807. július 7-én Tilsitben aláírt okmányok magukban foglaltak egy 
békeszerződést, több titkos záradékot és egy szövetségi egyezményt. Július 9-én ezt még 
kiegészítette a Poroszországgal kötött megegyezés. Oroszország veszteség nélkül került 
ki a kalandból ; Poroszország viszont elveszítette az Elbától nyugatra eső összes 
birtokait, hiszen úgyis 3-400 ezer alattvalóhoz jut, ha Anglia átengedi Napóleonnak 
Hannovert. Kelet-Frieslandot máris Hollandiához csatolták; a vesztfáliai területeket Berg 
nagyhercegséggel egyesítették. A többi területet: Mindent, Hildesheimet, Halberstadtot, 
Magdeburgot Braunschweighez, Hessen-Kasselhez, valamint Hannover egy részéhez 
csatolták, Osnabrückkel és Göttingennel együtt. Ebből alakult meg Jeromos számára a 
Vesztfáliai Királyság. Napóleon saját magának tartotta meg Hannover fennmaradó részét, 
Erfurtot, Hanaut és Fuldát. Poroszország lemondott a lengyel tartományokról is, kivéve 
Nyugat-Poroszországnak egy kis darabját, egy 30 kilométer szélességű korridort, amely 
Brandenburgot és Pomerániát kötötte össze Kelet-Poroszországgal. Ezt a megcsonkított, 
négy tartományra zsugorított királyságot Frigyes Vilmosnak vissza kellett kapnia; egy 
június 12-i egyezmény azonban a háborús jóvátétel kifizetésétől tette függővé a kiürítést. 
E szerződés aláírói közt a cár nem szerepelt, ezért nem volt joga ellenőrizni a 
végrehajtását. Napóleon tehát ideiglenesen egész Poroszországot megtartotta. 


A francia-orosz szövetség jövője lényegében attól függött, hogy mi lesz a lengyel 
tartományokkal. A hátországtól elszigetelt Danzigot szabad várossá nyilvánították, 
egyébként Rapp továbbra is megszállás alatt tartotta. Sajnos, ez az a pont, amelynél a 
legsűrűbb köd burkolta a megbeszéléseket. Semmi kétség, Napóleon szívesen bevonta 
volna Sándort Poroszország feldarabolásába. Már felajánlotta neki, hogy határait tolja 
előre a Nyemanig. A jelek szerint felkínálta neki lengyel hódításait azzal a feltétellel, ha ő 
viszont bekebelezi Sziléziát. Sándor esetleg elfogadta volna az ajánlatot, ha Napóleon 
hajlandó lett volna elállni ettől az utóbbi követelésétől, és visszaadni Poroszországnak 
közép-németországi területeit. Ebben a formájában azonban elhárította a javaslatot, s 
csak Bialystokot kebelezte be. Nem tudni, hogy a megoldást Sándor javasolta-e 
ideiglenes kompromisszum gyanánt, vagy Napóleon találta-e ki, mindenesetre a 
Poroszországtól elvett lengyel területekből megalakították a 2 millió lakosú Varsói 
Nagyhercegséget, és a szász király fennhatósága alá rendelték. A császár július 22-én, 
Drezdán átutazóban, alkotmányos státust adott az új államnak. A nagyhercegség, 
Vesztfáliához hasonlóan, a Rajnai Konföderációhoz tartozott, és 30 ezer főnyi francia 
helyőrség állomásozott a területén. Ezzel tulajdonképpen visszaállítottak valamiféle 
Lengyelországot, anélkül, hogy annak nevezték volna. Valójában csupán katonai 
határterület volt Oroszországgal szemben, s már a legelső pillanatban a felbomlás 
csíráját vitte a francia-orosz szövetségbe. 


Miközben tehát Napóleon a Nyemanig tolta ki a Nagy Birodalom határát, Sándor feladta 
azokat az előnyöket, amelyeket I. Pál harcolt ki a Földközi-tengeren. Átengedte 
Napóleonnak Cattarót és a Jón-szigeteket; még a nemrég meghódított dunai 
fejedelemségeket is kiürítette azzal az egyetlen fenntartással, hogy a törökök csak a 
békekötés után vehetik őket újra birtokukba; Napóleonnak közvetítőként elő kellett 
segítenie a békekötést; ha a szultán nem írja alá három hónapon belül a békeszerződést, 
Franciaország társul Oroszországgal, hogy elvegyék tőle európai birtokait, Ruméliát 
kivéve. Ami Angliát illeti, Sándor vállalja a közvetítő szerepét, hogy rávegye az angolokat 
a francia gyarmatok visszaadására, s kényszerítse őket a hajózás szabadságának 
elismerésére. Ha ez a vállalkozás kudarcot vall, lépéseket fognak tenni, hogy bevonják a 
kontinentális rendszerbe Svédországot, Dániát és Portugáliát. Ezzel voltaképpen 
megújították és kiszélesítették az 1801. évi egyezményt. A cár előtt megnyílt 
Finnország és Törökország meghódításának, Napóleon előtt pedig Portugália 
megszerzésének, egyidejűleg az angol kereskedelem elől elzárt szárazföldi föderáció 
létrehozásának távlata; Poroszország csatlakozott a blokádhoz, és az elszigetelt Ausztria 
sem tagadhatta ezt meg. A francia-orosz szövetség Poroszországot és Ausztriát egyaránt 
két tűz közé vette, tehetetlenségre kárhoztatta, s lehetetlenné vált bármilyen koalíció. 
Tilsit tehát ragyogó siker volt Napóleon számára. Ez a siker nyilvánvalóan nem 
lehetett tartós. Napóleon a jelek szerint elkápráztatta ugyan Sándort - holott a cár azt 
hitte, ő fogja rabul ejteni a császárt de Sándor hiúsága és állhatatlansága mintegy 
biztosíték volt arra, hogy ez az állapot nem tarthat sokáig; elképzelhetetlen volt, hogy 
azonnali csalódás nélkül akár csak kísérletet is tehessen arra, hogy egy olyan emberrel 
kormányozza Európát felesben, akinek vérmérséklete nem tűrte el az egyenlőséget. Az 
agyafúrt és csalárd Sándornak minden bizonnyal voltak hátsó gondolatai: veszteség 
nélkül került ki egy rendkívül kellemetlen helyzetből, számított rá, hogy Franciaország 
sokkal inkább megengedi neki Svédország és Törökország kifosztását, mint Anglia tenné, 
ugyanakkor viszont tökéletesen szabad maradt a keze, s akkor fog újra fegyvert, amikor 
jónak látja. Némelyek egyenesen úgy vélték, hogy kijátszotta és felültette Napóleont. 
Ez nem áll. A császár már ekkor kijelentette Ménevalnak, eltökélte, hogy nem engedi át 
Konstantinápolyt: , Az a világuralom." Napóleon szemében a szövetség nem az 
egyenlőség talaján jött létre: Oroszország bekapcsolódott az ő rendszerébe, gyakorlatilag 
vazallussá lett. Nyilvánvalóan tisztában volt annak a valószínűségével, hogy a háború 
egy szép napon újra ki fog törni. De ő a pillanat embere volt. Tudta, hogy ahhoz, hogy 
rendbehozza a hadseregét, lefegyverezze Ausztriát, befejezze a Nyugat 
meghódoltatását, békére van szüksége. A szövetség egy időre garantálta ezt a békét, sőt 
talán még azt is lehetővé tehette, hogy visszaszorítsa Angliát. Utána majd meglátjuk - 
gondolta a császár. Ha Oroszország fellázad, mielőtt Anglia meghátrálna, meghódítja 
Oroszországot: a cár azzal, hogy pillanatnyilag támogatta, rendelkezésére bocsátotta az 
időt ahhoz, hogy összeszedje az adott időpontban hiányzó erőket Oroszország 
alávetésére. 


Negyedik rész KENGSÉNNE TENNÉ 
NAPOLEON HODITASAI TILSIT 


UTAN 
(1807—1812) 
Első fejezet 


A kontinentális rendszer 


(1807—1809) 

Bár Anglia keményen tartotta magát, néhány hónapig úgy látszott, hogy a ,tilsiti mű" 
meghozza gyümölcseit. A kontinens behódolt Napóleonnak, és a milánói dekrétumokkal 
még szigorúbbá tett blokád mintha csakugyan elzárta volna Európát az angol 
kereskedelem elől. 

Ám alig valósult meg a kontinentális rendszer, máris kérdésessé tette a kelet 
elpártolása, főleg pedig a spanyolországi felkelés, amelyet Napóleonnak, miután ő maga 
provokálta ki, nem sikerült elfojtania. 

1. ANGLIA EBREDESE 

Anglia a tilsiti találkozó hírére felismerte, hogy helyreállt az 1801. évi francia-orosz 
egyetértés, és fel is mérte a veszélyt: újra megtörténhet, hogy Németország után a 
Baltikumot is lezárják előtte. Canning határozottsága jóvoltából azonban megelőzte 
ellenségeit. IV. Gusztávban, úgy látszott, bízhatnak: július 3-án ismét megkezdte az 
ellenségeskedést, s Cathcart vezetésével 10 ezer embert küldött Pomerániába. Dánia 
azonban bizonytalan volt, s álhírek szerint mozgósította a flottáját: egyébként Bernadotte 
Hamburgból néhány nap alatt elfoglalhatta. Canning heves vérű, harcias ember volt; 
egyetlen percet sem vesztegetett el. Július 16-án értesült ugyan a találkozóról, de a 
részletekről csak 21-én kezdtek befutni a hírek, ekkor is igen hézagosan, a szerződés 
aláírását pedig csak augusztus 8-án tudta meg egy francia lapból. Nos, Gambier 
tengernagy már július 18-án parancsot kapott, hogy induljon Koppenhágába hatalmas 
hajóraj élén, és augusztus 3-án meg is érkezett: Cathcart, miután kiürítette Pomerániát, 
és erősítést kapott, 30 ezer embert hozott ide. Kielben közölték a régens herceggel, hogy 
szövetkeznie kell az angolokkal, és rendelkezésükre kell bocsátania hajóit. Amikor nemet 
mondott, körülzárták fővárosát, majd szeptember 2-án ágyúzták is; Koppenhága 7-én 
kapitulált. Canning ezután próbálta megnyerni a dánokat, de hiába, szerette volna 
rávenni a svédeket a félsziget elfoglalására, majd végső elkeseredésében már arra is 
hajlandó lett volna, hogy ott tartsa megszállóként az angol csapatokat. A kabinet többi 
tagja azonban a kiürítés mellett foglalt állást. A dán flottát mindenesetre magukkal 
vitték. A következő évben Moore partra szállt Skánéban, és Saumarez tengernagy 
szabadon behatolhatott a Balti-tengerre, és kísérhette a kereskedelmi hajókat. Ez volt a 
lényeg. 


Akkor, amikor Napóleon kiadta a berlini dekrétumot, az exportra termelő iparágak 
már az angol gazdasági élet egyik döntő elemét alkották: Anglia gazdaságát feltétlenül 
súlyosan érintette ezeknek az iparágaknak bármilyen válsága. Az exportra termelő 
nagyipari ágazatok számára, minthogy nagymértékben függtek az Európával és az 
Egyesült Államokkal folytatott kereskedelemtől termékeik elhelyezésében, bizonyos 
esetekben pedig a nyersanyagellátásban is, súlyos veszélyt jelentett a blokád, főleg ha 
együtt jár azzal, hogy az Egyesült Államok is bezárul az angol kereskedelem előtt. 
Figyelembe kell még venni, hogy Anglia a hajógyártáshoz szükséges anyagok és a 
gabonafélék terén rá volt utalva Észak-Európára, s hogy bankrendszerének és fizetési 
mérlegének akadtak gyengeségei. Nem szabad azonban megfeledkezni az angol 
gazdaság belső erejéről és rugalmasságáról. Mind technikailag, mind a tőkés viszonyok 
fejlettségében fölényben volt Franciaországgal szemben. Nagy- Britanniában valóságos 
demográfiai forradalom zajlott le: lakossága 1801-től 1811-ig 10 943 000-ről 12 597 
000-re emelkedett; ez hatalmas lökést adott a gazdasági növekedésnek, amennyiben 
elsősorban az ipar számára bővülő belső piacot, valamint bőséges és olcsó munkaerőt 
biztosított. Az angol mezőgazdaság technikailag az első helyre került Európában. A 
mezőgazdasági forradalom felforgatta ugyan a hagyományos falusi társadalmat, viszont 
lehetővé tette, hogy az ország gyors ütemben növekvő lakosságának 
élelmiszerszükségletét majdnem teljes egészében a hazai termelésből fedezzék, s csak 
egészen kis részben szoruljanak behozatalra. Az Angliát kormányzó magabiztos 
nagybirtokos oligarchiát szinte rendíthetetlen győzni akarás jellemezte. A middle class 
(Szó szerint középosztály, tulajdonképpen a burzsoázia) leghatalmasabb csoportja, London és a 
nagy kikötők bankárai és nagy- kereskedői már régóta szorosan összefonódtak az 
arisztokráciával, s ugyanúgy acsarkodtak Franciaországra, hiszen az kereskedelmi és 
gyarmati érdekeiket fenyegette. Ami a gyárosokat illeti, társadalmi státusuk általában 
jóval alacsonyabban állt, politikai szerepük is igen gyenge volt még. A munkásoknak volt 
a blokádtól a legtöbb félnivalójuk, mert munkanélküliséghez és drágasághoz vezetve 
tovább ronthatta amúgy is nyomorúságos életfeltételeiket. Az ország társadalmi 
felvértezettségét azonban, amelyet az 1799-ben és 1800-ban hozott Combination Actek is 
megerősítettek, , megnyugtató szilárdság" jellemezte. Csakis mélyreható és hosszan 
tartó válság esetén fordulhatott volna elő, hogy a középosztály szembeforduljon az 
oligarchiával, és hogy a proletariátus fellázadjon. 


Másrészt a tory kormány egyáltalán nem ijedt meg a berlini dekrétumtól, hanem 
fokozta a brit blokád merkantilista jellegét a semlegesek rovására. Jelentékeny 
személyiségek már régóta intézkedéseket követeltek, a hajózási törvényekre hivatkozva, 
a semlegesek ellen. A hajógyárosok és hajózási vállalkozók méltatlankodtak, hogy 1802- 
ben 28 százalék, 1807-ben pedig 44 százalék volt azoknak a hajóknak az aránya, 
amelyek semleges lobogó alatt futottak ki a brit kikötőkből. Az Egyesült Államok 
kereskedelme jobban virágzott, mint valaha, 1807-ben 108 millió dollárt tett ki az 
exportja, s ebből 60 millióval részesedtek a gyarmatáruk, amelyeket részben Anglia 
ellenfeleinek gyarmatain vásárolt. Az Antillák ültetvényesei a cukor árának esése miatt 
jajveszékeltek. A whigek nem siettek e panaszok meghallgatásával; beérték azzal, hogy 
1807. január 7-én kiterjesztették az 1756. évi rendeletet az olyan ellenséges kikötők 
között közlekedő semleges hajókra, ahonnan az angol hajók ki voltak tiltva. 


Perceval februárban azt javasolta, kötelezzék a Franciaországgal forgalmat lebonyolító 
semlegeseket, hogy útközben minden alkalommal vegyenek igénybe brit kikötőt: az 
ország becsülete megtorló intézkedéseket követelt. Mihelyt Perceval hatalomra került, 
cselekedett. Haladéktalanul megtiltott minden kereskedelmet az ellenséggel, ám 
természetesen ezzel a legcsekélyebb mértékben sem módosult azoknak az 
engedélyeknek a rendszere, amelyek lehetővé teszik a kereskedőknek, hogy 
valahányszor a nemzeti kereskedelem érdeke úgy kívánja, áthágják ezt a tilalmat; a 
rendelkezés valójában a semlegesek ellen irányult, hogy az angol , tengerészet és 
hajózás fejlődésének rendeljék alá az egész világ kereskedelmét". A királyi tanács 1807. 
november 11-i, 15-i, 25-i és december 18-i rendelkezései kimondták, hogy minden 
olyan semleges hajónak, amely ellenséges kikötőbe tart, vagy onnan jön, ki kell rakodni 
valamelyik kijelölt brit kikötőben, hogy ott kifizesse az - egyúttal tetemesen meg is emelt 
- vámot, és szállítási engedélyt kérjen; ezenkívül megtiltották bizonyos cikkek 
Franciaországba szállítását, például a kínafáét és a gyapotét. Legalábbis elméletileg 
továbbra is megengedték a semlegeseknek, hogy közvetlenül hazaszállítsák az 
ellenséges gyarmatokról származó árukat, sőt, hogy hazájukból gabonát és nyersanyagot 
szállítsanak a Napóleon fennhatósága alatt álló kikötőkbe; e kivételektől eltekintve 
minden jel arra vallott, hogy a tengeri forgalom brit monopóliummá válik. A semleges 
hajórakományok megvámolásával az angolok arra számítottak, hogy meggátolják a 
semlegeseket az idegen gyarmatok termékeinek szállításában, amelyeknek 
konkurrenciája csökkentette a brit gyarmatosok hasznát, a szállítás engedélyekhez 
kötése pedig lehetővé tette számukra, hogy szükségletük szerint bármikor felfüggesszék 
a semleges hajózást. Pontosan ezt kívánták a hajózási vállalkozók és az ültetvényesek. 


Ezek az intézkedések, akárcsak Canning gyors beavatkozása Dániában, fellelkesítették 
az angolokat, és ellenkezés nélkül vállalták azokat a terheket, amelyeket az ország közeli 
elszigetelődését előre látó kormány rótt ki rájuk, hogy képes legyen egymaga harcolni 
mindenki ellen. Növelték az adókat, s Castlereagh hozzáfogott, hogy megerősítse a 
whigek által kissé elhanyagolt hadsereget. 1806. április 13-án ugyanis Windham 
érvénytelenítette Pitt törvényét a kötelező katonai kiképzésről, felfüggesztette a 
milíciánál a sorshúzásos jelölést, megszüntette azt a rendszert, hogy a reguláris 
alakulatok katonáit a milicisták közül toborozzák, visszatért a szokásos toborzáshoz, és 
kimutatta ellenszenvét az önkéntesek iránt. Az életfogytiglani szolgálat helyett 
bevezették a 7-12 éves kötelezettségvállalást. Castlereagh visszaállította a milíciánál a 
sorshúzást, bátorította az önkéntesek jelentkezését, de a kormánynak alárendelt helyi 
milíciát alakított ki belőlük; főleg pedig visszatért Pitt rendszeréhez a sorkatonaság 
toborzása terén: 21 ezer főt vett át a milíciából a reguláris alakulatokba. 1807-ben és 
1808-ban 45 ezer újoncot toborzott, közben a hadsereg csak 15 ezer embert veszített. 
1809 elején Nagy-Britanniában 200 ezer katona volt fegyverben, s ebből 30 ezer állt 
rendelkezésre kontinentális expedíciókra. Ilyenformán vissza lehetett térni Pitt 
politikájához, jóval jelentősebb eszközökkel. Mindez természetesen sokba került. Az 
állam bevétele az egyenes adókból 1804-ben 3 millió font sterlinget, 1806-ban 6 milliót, 
1807-ben pedig 10 milliót ért el; az állami kiadások az 1804. évi 76 millióról és az 1806. 
évi 106 millióról 1808-ra 120 millióra emelkedtek. Ezt a terhet még súlyosbította, hogy 
1807-ben és 1808-ban érezhetően csökkent a kivitel. A kenyér azonban olcsó maradt. 
Anglia elszánt nyugalommal figyelte, amint a kontinens Napóleon köré tömörül, abban a 
biztos meggyőződésben, hogy ez az állapot nem tart sokáig. 

2. AZ ANGOLOK ELŐTT BEZÁRULT EUROPA (1807-1808) 

Napóleon 1807. július 27-én tért vissza Párizsba. Felruházták a , Nagy" névvel, 
akárcsak XIV. Lajost a nimwegeni békekötés után, és augusztus 15-én ragyogó 
ünnepségeket rendezett a Gloire és a Nagy Hadsereg tiszteletére. Egy pillanatra 
mindenki azt hitte, hogy most már biztosítva van a kontinensen a béke, és hamarosan 
várható az általános béke. Maga Napóleon mondotta: ,,A tilsiti mű a világ sorsát rendezi 
el." Így azután az ünnepségek csakugyan népszerűek voltak, s Napóleon újra nemzeti 
vezér lett. Augusztus 18-án hirdették ki hivatalosan a Vesztfáliai Királyság 
megalakulását, s kevéssel utóbb megtartották Jeromos esküvőjét Württembergi 
Katalinnal. Szeptember és október folyamán a császár Fontai- nebleau-ban tartotta 
udvarát. Akárcsak Austerlitzből visszatérve, közigazgatási munkával foglalkozott. 1807- 
ben tisztogatta meg az igazságügyi személyzetet, 1808-ban pedig megszervezte az 
állami felsőoktatási rendszert. 


A legszembetűnőbb az volt, hogy egyre élesebben ütközött ki hajlama a személyes 
zsarnokságra, vonzódása az arisztokrácia iránt. 1807. augusztus 19-én megszüntette a 
törvényelőkészítő gyűlést. 9-én megvonta kegyét Talleyrand-tól, felruházva az 
alnagyválasztó címmel; megvásárolhatóságát vetette a szemére, meg valószínűleg nem 
bocsátotta meg neki, hogy diszkréten mindig éreztette helytelenítését. 1805 
októberében Talleyrand megengedte magának, hogy Ausztria kímélését tanácsolja 
Napóleonnak. Törökország rovására akarta megvigasztalni az osztrákokat Itália és 
Németország elvesztéséért. Azóta sokan dicsérték ezt az elképzelést, pedig nem volt 
semmi realitása, hiszen Ausztria minden további nélkül elvette volna azt, amit kap, 
anélkül, hogy elfelejtette volna, amit oly fájdalmasan elveszített. Varsóban Talleyrand 
megvetéssel kezelte a lengyeleket. Friedland után szerencsekívánatait fejezte ki a 
győztes császárnak, és hozzátette, hogy azért örül a diadalnak, mert meggyőződése, 
hogy az utolsó volt. Napóleon nem tűrhetett tovább egy ilyen függetlenül gondolkodó 
szolgát, és Champagnyval cserélte fel, aki nem volt több megbízható küldöncnél, ám 
szerencsétlenségére ezután is rendszeresen kikérte a régi miniszter véleményét. Közben 
folyt tovább az új arisztokrácia szervezése: 11 milliónyi járadékot osztott szét a katonai 
vezetők között, visszaállította a hitbizományokat, végül 1808-ban különböző elemekből 
létrehozta a császári nemességet. 


Egyidejűleg egyre kurtábban bánt a külfölddel. 1807 októberében Fontainebleau-ban 
sorra rendezte a jeleneteket Etruria, Bréma és Portugália küldöttei előtt: , Ha Portugália 
nem teszi meg, amit kívánok, a Braganza-ház két hónap múlva nem uralkodik többé 
Európában." Fölösleges fenyegetések voltak ezek, hiszen szándékait már eldöntötte; de 
egyre kevésbé tudott uralkodni magán. , Napóleon nemcsak nem ismert többé semmiféle 
határt - írta Metternich hanem végleg le is vetette álarcát." , Miután egyetértésre jutott 
Oroszországgal, most már senkitől sem fél" - ismerte be maga Champagny is. A világot 
pillanatnyilag zongorabillentyűzetnek tekintette, amelyen azt játszik, ami az eszébe jut. 

A szövetség eleinte beváltotta a hozzá fűzött reményeket. Sándor persze egyáltalán 
nem siettette a szakítást Angliával, és hagyta, hogy külügyminisztere, Budberg fogadja 
Wilsont, ezt az amatőr diplomatát, aki közvetítőnek ajánlkozott; Canning nem utasította 
el kifejezetten ezt a közvetítést, mert úgy vélte, hogy a cár csak azért szövetkezett 
Franciaországgal, hogy kimásszon a legnagyobb bajból. Sándornak valójában az volt a 
célja, hogy biztonságba helyezze Szenyavinnak a Földközi-tengeren levő hajóraját, és 
attól félt, hogy az angolok esetleg rajtaütnek Kronstadton. Koppenhága bombázása 
azonban félbeszakította ezeket a fejleményeket: Budberg átadta a helyét Rumjancevnek, 
és Oroszország október 31-én hadat üzent Angliának. Poroszország december 1-én 
kénytelen volt követni a példáját, de titokban exkuzálta magát, és követe, Jacobi 
megállapodott Canninggel, hogy Francis d"Ivernois közvetítésével fenntartják az 
érintkezést. Ami Ausztriát illeti, Napóleon kegyesen megelégedéséről biztosította ugyan 
a legutóbbi háború alatt tanúsított magatartásáért, de nem ajánlotta fel neki többé 
szövetségét, ezzel szemben október 16-án felszólította, hogy foglaljon állást nyíltan 
Anglia ellen. Londonban Starhemberg, Pétervárott pedig Merfeldt hiába ellenezte ezt. 
Bécs még mindig a tilsiti váratlan fordulat okozta rémületben élt, s arra gyanakodott, 
hogy a két hatalom tervet dolgozott ki Törökország felosztására, márpedig Ausztria ebből 
részt akart. Párizsban Metternich kijelentette, hogy egyetért Stadionnal, s kidolgozta azt 
az akciótervet, amelyet később a kancellária élén ő hajtott végre: nincs mit tenni, mint 
kivárni ,azt a nagy napot, amelyen Európa véget vethet a dolgok jelen állapotának, 
amely mélységesen ingatag, mert a természet és a civilizáció ellen való". 1808. január 1- 
én Starhemberg császári parancsra kénytelen volt átadni Canningnek egy jegyzéket, 
melyet az angol kormány igen rosszul fogadott, úgyhogy Ausztria is hadat üzent, 
titokban sajnálkozásáról biztosítva Angliát. Október 30-án Dánia szövetségre lépett 
Franciaországgal. Svédország makacskodott, de Stralsund és Rügen végül is elesett; 
1808. január 16-án Sándor ultimátumot intézett a svéd kormányhoz, február 21-én pedig 
behatolt Finnországba. Dánia is hadba lépett Svédország ellen. 


1807. november 16-án Napóleon Milánóba és Velencébe utazott, hogy rendezze 
az itáliai ügyeket. Az Etruriát I. Lajos 1803-ban bekövetkezett halála óta régensként 
kormányzó királyné magatartása elégedetlenséggel töltötte el; a királyné, férjéhez 
hasonlóan, hű katolikus lévén, teljes szabadságot biztosított az egyháznak, 
elidegeníthetetlennek nyilvánította a papság javait, s a cenzúrát a püspökökre bízta, 
másrészt pedig szemet hunyt az angol csempészet felett. Spanyolországgal 
egyetértésben detronizálták, s Portugália északi részét tartották fenn neki. Napóleon a 
birodalomhoz csatolta Toscanát, nagyhercegségként főkormányzósággá nyilvánította, és 
Elizának adta 1808. május 24-én. Egyben annektálta Parmát és Piacenzát. Miután hiába 
próbálta Eugéne de Beauharnais közvetítésével engedelmességre bírni a pápát, 1807 
novemberében elfoglalta Le Marchét, és 1808. április 2-án az Itáliai Királysághoz csatolta. 
Február 2-án Miollis bevonult Rómába. Mivel Törökország még barátságosan viselkedett, 
Junot pedig elfoglalta Lisszabont 1807. november 30-án, úgy tűnt, hogy a kontinentális 
föderáció befejezéséhez érkezett. 

Ahogy ez a folyamat előrehaladt, mind fenyegetőbb realitássá vált a blokád. Amíg 
tartott a háború, a berlini dekrétum nem sok változást hozott. Németországban, a Hanza- 
városokban, már a dekrétumot megelőzően elkobozták az angol árukat. Minthogy 
azonban Napóleonnak pénzre volt szüksége, megfelelő fizetség ellenében visszaadta 
őket, tehát ismét beléptek a forgalomba; így ez az elkobzás gyakorlatilag adóügyi 
szükségmegoldás volt. Ahogyan a francia csapatok beljebb hatoltak Lengyelországba, 
kifejlődött a csempészet. Hamburg helyett most Holsteinben, főleg Tönning kikötőjében 
rakták ki az angol árukat. Hamarosan kitudódott, hogy az angoloknak sok francia 
tisztviselő - katonatiszt, konzul, sőt vámtiszt - cinkosságát sikerült pénzzel 
megszerezniük. Hamburgban Bourrienne és Brune járt elöl rossz példával. 


Másrészt a francia üzletemberek riadtan ismerték fel, hogy a blokád protekcionista 
intézkedésből háborús fegyverré változik át, annál is inkább, minthogy az 
ellenségeskedések most elzárták előlük a német, a lengyel és az orosz piacot, s egyben 
fenyegető méreteket öltött az ipari válság; saját behozatali és kiviteli érdekeikre való 
tekintettel azt kívánták, hogy a semleges hajók továbbra is teljes szabadságot 
élvezzenek. A berlini dekrétum kimondta, hogy ezeket a hajókat , nem fogadják" többé, 
ha , közvetlenül" Angliából vagy annak gyarmatairól érkeznek; természetesen a 
semleges hajók állíthatták, hogy csak megpihentek az angol vagy a gyarmati kikötőkben, 
s minthogy elkobzás nem fenyegette őket, kockázat nélkül jöhettek továbbra is 
Franciaországba. Ebben az esetben azonban semmi jelentősége sem lett volna a berlini 
dekrétumnak. A kétértelmű fogalmazás azt bizonyítja, hogy Napóleon a dekrétum 
meghozatalakor még ingadozott a nemzeti termelés szükségletei és a háború 
követelményei között. Ez a bizonytalanság még több mint egy éven át tartott. A császár, 
hogy kímélje az amerikaiakat, közölte velük, hogy a kontinentális blokád nem vonatkozik 
a nyílt tengerre. Sőt, 1807. augusztus 26-án a dánokat is felmentették a blokád betartása 
alól. Júliusban Napóleon azzal a gondolattal foglalkozott, hogy nem kellene-e 
engedélyeket adni a semlegeseknek, hogy ugyanolyan forgalmat bonyolítsanak le a 
kikötőkben, mint azelőtt, azzal a feltétellel, hogy a behozott áruknak megfelelő értékű 
francia termékeket visznek magukkal; ez a megoldás, amely 1809- ben ismét napirendre 
kerül, újra csak a blokád merkantilista jellegét juttatta volna érvényre. 


Amikor a tilsiti szövetség éreztetni kezdte hatását, a fejlemények az ellenkező irányba 
fordultak. Az említett elképzelést elejtették. A fontainebleau-i dekrétum(1807. október 
13.) s az azt felújító első (november 23-i) milánói dekrétum megerősítette a berlini 
dekrétumot. Kimondták, hogy valamennyi gyarmatáru, és ezenkívül származási 
bizonyítvány hiányában még számos más áru minden további nélkül angolnak 
minősítendő; főleg pedig előírták, hogy teljes rakományával együtt el kell kobozni 
minden olyan hajót, amely érintette Angliát. A királyi tanács rendelkezései azzal, hogy 
súlyosbították a semlegesek Angliával szembeni alárendeltségét, arra késztették a 
császárt, hogy megtegye az utolsó lépést is. Az 1807. december 17-i, második milánói 
dekrétum kimondta, hogy ,nemzetiségét elvesztettnek" és brit tulajdonnak kell tekinteni 
minden olyan semleges hajót, amely aláveti magát az angolok követelményeinek; ez azt 
jelenti, hogy nemcsak a kikötőkben, hanem a nyílt tengeren is jogos zsákmánynak 
tekintendő. Ezzel visszaállt az 1798-as helyzet. Minthogy az angolokkal a semlegesek 
nem szegülhettek szembe, a francia birodalom bezárult előttük: a blokád merkantilista 
jellegűből újra háborús jellegűvé változott. Minthogy most a kontinens Franciaország 
uralma alatt állt, a blokád következményeinek érződnie kellett. A csapatok visszatértek 
Németországba; az áruk lefoglalásának feladatát a vámhatóságokra bízták, azzal, hogy 
jogukban van katonai erőt igénybe venni. Ausztria lezárta az Adriai-tengert. A Balti- 
tenger nyitva maradt ugyan, de csak csempészforgalom volt lehetséges, Svédországot 
leszámítva. Veszedelmesen csökkent az angol kivitel; 1806-tól 1808-ig vámolási értéke 
33,5 millióról 30,4 millióra, bevallott értéke 40,8 millióról 35 ,2 millióra esett. Ennek a 
sikernek óriási hatása volt Napóleon gondolkodására. A blokád tökéletesítésének 
szándéka ettől kezdve készteti sorozatos annexiókra, míg végül 1811-ben személye 
eggyé válik a hódításvággyal. 

Minthogy a kontinensen helyreállt a béke, arra is gondolt, hogy újrakezdi a tengeri 
háborút. Itáliában megparancsolta Józsefnek, hogy készüljön fel Szicília megtámadására, 
Ganteaume-nak pedig, hogy hajózzon ki Toulonból, lássa el utánpótlással a Jón- 
szigeteket, amelyekre a franciák 1807 augusztusában Cattaróval együtt rátették a 
kezüket, majd utána csatlakozzék Józsefhez. Reynier kikergette az angolokat Reggióból; 
Ganteaume azonban csak küldetésének második részét tudta teljesíteni. Decrés egyre- 
másra kapta a parancsokat. Mindenütt építették a hajókat. 1808. május 28-án Napóleon 
már 77 francia hajó és 54 külföldi hajó élén látta magát. Texeltől Tarantóig 300 ezer 
ember volt összevonva a partok mentén: , Azt hiszem ez egy olyan sakktábla, amelyen 
sem különleges szerencsére nem lesz szükségünk, sem rendkívüli ügyességre a 
tengerészeink részéről ahhoz, hogy nagy eredményeket érjünk el." Ám nem volt ideje 
ahhoz, hogy újra veszélyeztesse Anglia biztonságát akár a tengeren, akár magában 
Angliában, mert a kontinens egysége, még mielőtt teljessé vált volna, máris 
bomlásnak indult. 


Az első csalódások keletről jöttek. Napóleon helyzete itt attól a pillanattól fogva, hogy 
Oroszországgal szövetkezett, csakis rosszra fordulhatott, hiszen Törökország és Perzsia 
kizárólag azért közeledett hozzá, hogy támaszra találjon Oroszországgal szemben. 
Amikor IV. Musztafa beleegyezett a francia közvetítésbe, Guilleminot 1807. augusztus 
24-én kieszközölte a szlobodzejai fegyver- szünetet; október 21-én azonban ezt Sándor 
különböző ürügyekkel elvetette. Az igazság az volt, hogy szerette volna megtartani a 
dunai fejedelemségeket, s a szultán azt hitte, hogy Napóleon egyetért vele. 
Mindazonáltal Európa területén nem újult ki a háború. Ezzel szemben tovább folytak a 
harcok Ázsiában: az oroszok megverték az erzerumi pasát. Ebből a helyzetből az angol 
befolyás Konstantinápolyban olyan ügyesen húzott hasznot, hogy Napóleon végül 1808 
áprilisában visszahívta Sébastianit. Nem sokkal ezután újabb fordulatok véglegesen 
elidegenítették tőle Törökországot. A Bajraktar megpróbálta visszahelyezni a trónra 
Szelim szultánt. IV. Musztafának csak annyi ideje volt, hogy Szelimet kivégeztesse, 1808. 
július 28-án őt is megdöntötték, s fivérét, II. Mahmudot ültették a trónra. Novemberben a 
janicsárok újra fellázadtak, és felkoncolták Bajraktart. Mahmud, miután megfojtatta 
Musztafát, a dinasztia utolsó képviselője volt: ennek köszönhette, hogy megkímélték. 
1809. január 5-én békét kötött Angliával. 

Hasonlóan alakultak a dolgok Perzsiában is. Itt Gardane rendezte el a 
fegyverszünetet, Fabvier ezredes pedig hozzáfogott a hadsereg megszervezéséhez. 
Sándor azonban itt sem volt hajlandó lemondani hódításairól, s hamarosan ostrom alá 
vette Jerevánt. A sah elfordult Franciaországtól, és Malcolm újra megjelent Teheránban. A 
cár magatartása egyébként elárulta, hogy elvárja, hogy a keletet teljesen kiszolgáltassák 
neki. Ez súlyos tünet volt, hiszen Napóleon már eltökélte, hogy ebből nem lesz semmi. 
De még mindig nem ez volt a legnagyobb baj. A császár ugyanis a fejébe vette, hogy a 
birodalomhoz csatolja az lIbériai-félszigetet, itt azonban váratlan ellenállásba ütközött, s 
ennek véget nem érő kihatásai lerombolták Tilsit művét. 


3. A PORTUGÁLIAI ÉS A SPANYOLORSZÁGI ÜGYEK (1807-1808) 

Napóleon a konzulátus óta várta az alkalmat, hogy leszámoljon Portugáliával. Az 
ország Angliával bonyolította le majdnem teljes kereskedelmét; az angolok tartották a 
kezükben az üzleti életet, és nagy tőkéket fektettek be az országban, különösen a 
bortermelésbe; Portugália volt a csempészet egyik bázisa, s flottájuk egyik támaszpontja; 
az ország számára a Londonnal való szakítás a pusztulást jelentette volna, hiszen 
jövedelmének több mint egyharmada származott a vámokból, s búzája a tengeren át 
érkezett: egy szó mint száz, valóságos angol gyarmat volt, éspedig pontos összhangban 
a brit imperializmus eszméivel, amennyiben sokat hozott, és semmibe sem került. 
Napóleon már Tilsitben elhatározta, hogy meghódítja az országot, s mihelyt visszatért 
Párizsba, július 29-én elrendelte, hogy Bordeaux-ban expedíciós hadtestet alakítsanak. 
Araujo nem volt hajlandó letartóztatni az angolokat és elkobozni a javaikat. Csak annyit 
ajánlott fel, hogy lezárja kikötőit, és hadat üzen a szigetországnak, természetesen arra 
számítva, hogy megmaradhat a látszat-hadviselésnél. Canning azonban nem volt 
hajlandó belemenni ebbe a komédiába, és ezután elkerülhetetlen volt a szakítás. Október 
12-én Napóleon útnak indította Junot-t. 

Csakhogy Portugáliát Spanyolország területén át lehetett elérni. Nem véletlen, hogy 
Napóleonnak Portugáliára vonatkozó tervei már kezdettől fogva összefonódtak 
spanyolországi politikájával. 1805-ben Godoy közölte, hogy nagyon szívesen venne egy 
portugál fejedelemséget, és 1806. május 24-én írásban is megfogalmazta kérését. A 
különböző szárazföldi háborúk miatt azonban többször is el kellett halasztani az ügy 
megtárgyalását, s csalódásában a spanyol miniszter végül már megcsömörlött a 
franciákkal való szövetségtől. Amikor azután 1806. június 27-én elesett Buenos Aires, és 
minden jel arra mutatott, hogy ez csak előjátéka az összes amerikai birtokok 
elvesztésének, Spanyolországban olyan felháborodás tört ki, hogy Godoy felajánlotta a 
békét Angliának. Az angolok követelték, hogy csatlakozzék a koalícióhoz. Ézt javasolták 
az oroszok és a poroszok is. 


Godoy habozott; nem igaz az a későbbi vád, hogy titokban megegyezett 
Poroszországgal, de tény, hogy 1806. október 5-én kiáltványt intézett a spanyolokhoz, 
amelyben bejelentette a fegyverkezést; ez elég kétértelmű volt, s Napóleon úgy tett, 
mintha elhinné, hogy az ő megsegítése a cél; ám bizonyára nem felejtette el az ügyet. 
Jéna után Godoy sietve szakított Oroszországgal, 1807. február 19-én csatlakozott a 
blokádhoz. Németországba küldte Romana márkit, aki augusztus elején érkezett 
Hamburgba 8 ezer emberrel, végül pedig szolgálatkész buzgólkodással fogadta a 
Portugália elleni háború tervét. Az 1807. október 27-i fontainebleau-i szerződés 
értelmében a Portugál Királyságot három részre osztották: az északi részt az etruriai 
királyné kapta, a déli részt Godoy, a Lisszabont is magába foglaló középső rész sorsáról 
nem döntöttek, vagy azért, mert Napóleon meg akarta tartani ezt a kikötőt a 
békekötésig, vagy azért, mert szerepet szánt neki Spanyolországgal kapcsolatos 
kombinációiban. 

Spanyolországról az volt a véleménye, hogy rosszul kormányozzák, amellett pedig 
nem nyújtott neki annyit, amennyire, elképzelése szerint, képes lett volna. Ezért már 
régóta szükségesnek tartotta az ország , regenerálását". Ez a felfogás igen elterjedt volt 
környezetében. Murat-tól kezdve számosán akadtak, akik igen szívesen vállalták volna a 
feladatot; úgy érezték, hogy Spanyolország még Portugáliánál is gazdagabb prédát ígér. 
Talleyrand maga is radikális lépéseket sürgetett. Mindamellett Spanyolország 
meghódítása egyáltalán nem volt sürgős teendő, hiszen engedelmesen beilleszkedett a 
rendszerbe. Az, hogy Napóleon hirtelen mégis cselekvésre szánta el magát, kétségkívül 
legutóbbi diadalának a következménye volt: ez ismét felszította hatalomvágyát. 
Gondolatmenetét illetően azonban feltevésekre vagyunk utalva, s amikor rekonstruáljuk 
azt a két megoldást, amelyek között ingadozott, ez csupán hipotézisnek tekintendő. 


A királyi családon belüli viszályok ugyanis az ő malmára hajtották a vizet, s akkor, amikor 
aláírta a fontainebleau-i szerződést, már kezében tartotta annak a cselszövésnek a 
szálait, amelyből kibontakozhatott az egyik megoldás. A trónörökös, az asturiai herceg 
ellensége volt Godoynak, akit azzal gyanúsított, hogy IV. Károly halála esetén magának 
akarja megszerezni a koronát; barátai, Infantado hercege és Escoiguiz kanonok, egykori 
nevelője, azt a tervet eszelték ki, hogy vegyen feleségül egy francia hercegnőt, és 
szerezze meg a császár támogatását. A császár követe, egy Beauharnais, aki 
valószínűleg arra gondolt, hogy mindenképpen jól jön családjának, ha Jozefin egyik 
unokatestvére a spanyol trónra kerül, a saját szakállára felvette a kapcsolatot 
Escoiguizzel. Champagny, amikor értesült erről, nyilvánvalóan Napóleon parancsára 
írásbeli nyilatkozatot kért az ügyben Ferdinándtól, amit október 11-én meg is kapott. 
Ferdinánd ezzel Napóleon védencévé vált, s így bármikor az eszköze lehetett. Esetleg azt 
követelték volna tőle, hogy Lisszabonért cserébe mondjon le tartományairól, egészen az 
Ebro vonaláig: mindenesetre Izguierdo spanyol ügynök 1808. február 29-i terve 
előirányozza ezt az annexiót. 

Közben Junot, ítéletidőben és iszonyú utakon, erőltetett menetben nyomult előre. A 
csapatok, mint rendesen, élelmiszer és felszerelés nélkül indultak útnak. Mindent 
Spanyolországnak kellett volna rendelkezésükre bocsátania, de keveset adott, s a sereg 
létszáma folyamatosan apadt. Szerencsére Portugália nem tanúsított semmiféle 
ellenállást, és három spanyol hadoszlop is behatolt az országba, a Douro mentén, a 
Tejótól délre és Algarvéban. Október 22-én a régens megállapodást kötött az angolokkal, 
amely feljogosította őket, hogy megszállják Madeira szigetét, s gondoskodott a királyi 
család Brazíliába szállításáról. Behajózták a brit raktárakban levő óriási tömegű árut, 
Szenyavinnak a lisszaboni kikötőben veszteglő flottáját Angliába irányították, s november 
29-én a portugál udvar vitorlát bontott, 30-án Junot bevonult Lisszabonba. 100 milliós 
hadisarcot vetett ki az országra, és Franciaországba indította a megmaradt portugál 
hadsereget, 8-9 ezer embert. Junot rendkívül kockázatos helyzete jogcímet adott 
Napóleonnak Spanyolország fokozatos megszállására. Október 12-én elrendelte egy új 
hadtest megalakítását. Ennek élén Dupont novemberben bevonult O-Kasztíliába. 
Januárban egy másik hadsereg élén Moncey Burgosban termett, majd Mouton még egy 
hadtestet szervezett. 

Ebben a pillanatban lehetővé vált a spanyol kérdésnek egy másik megoldása is. 
Godoy október végén felfedte és leleplezte Ferdinánd intrikáját, s a herceget 
bebörtönözte. 


Az panasszal fordult Napóleonhoz, aki szitkokban tört ki, és vakmerően mindent 
letagadott. A megrémült IV. Károly és Godoy visszakozott. Ferdinándot szabadon 
engedték, barátait felmentették, és csak száműzték az országból. Ettől fogva azonban 
érezhető a császár lépéseiben az a meggondolás, hogy a potenciális trónörököst esetleg 
uralkodásra képtelennek nyilváníthatják. December 2-án Velencében szóba hozta 
Józsefnek a spanyol trónt; s bár kérte Lucient, hogy küldje Párizsba a leányát, Charlotte- 
ot, semmi sem bizonyítja, hogy azt forgatta volna a fejében, hogy Ferdinándhoz adja 
feleségül. Január 12-én brosúrákat állíttatott össze az Escorial összeesküvéséről és a 
trónra méltatlan Ferdinándról, de ezeket aztán mégsem bocsátotta közre. Ezalatt 
csapatai állandóan előbbre nyomultak. Februárban elfoglalták Pamplonát és San 
Sebastiánt. Duhesme a keleti Pirene- usokból egy hadtest élén behatolt Katalóniába, 
elfoglalta Barcelonát és Figuerast. Március elején Burgosban Bessiéres vette át a 
parancsnokságot, és a spanyolországi francia hadsereg főparancsnokává kinevezett 
Murat elindult Madrid felé, ahová 23-án vonult be. 

Úgy tűnik, márciusban Napóleon ismét az első megoldás felé hajlott, de most is a 
spanyol események döntötték el a problémát. Godoy nyugtalan volt, s visszahívta 
Andalúziába a Tejótól (Tajó- tól) délre, Portugáliában tevékenykedő csapatokat. A 
franciák előrenyomulása megrémítette az embereket, s az a hír terjedt el, hogy Godoy 
Cádizba akar jutni, és a királyi családdal együtt hajóra akar szállni Amerika felé. Az 1808. 
március 17-éről 18-ára virradó éjszakán zavargások törtek ki Aranjuezban; a katonák a 
lázadás mellé álltak, Godoyt börtönbe vetették, 19-én a király lemondott. Napóleon a 
zavargásról (motín) 26-án értesült, és tüstént úgy döntött, hogy Bayonne-ba utazik; 27-én 
kapta a hírt IV. Károly lemondásáról, s a helyzetet nyomban úgy értékelte, hogy a 
spanyol trón megüresedett. Még ugyanazon a napon felajánlotta Lajosnak, és ez az első 
pozitívum, amely elképzeléseit illetően a rendelkezésünkre áll. Április 2-án hagyta el 
Párizst, és 15-én érkezett meg Bayonne- ba. 


Közben IV. Károly panaszkodott Murat-nak, hogy milyen erőszakot alkalmaztak vele 
szemben, és Napóleon felkérte, hogy menjen hozzá Bayonne-ba. Elrendelte, hogy 
Ferdinándot is küldjék el hozzá, aki nem mert ellentmondani. Madridot felkavarta a király 
és a herceg távozása, s május 2-án felkelés tört ki a franciák ellen. Murat könyörtelenül 
fojtotta el a megmozdulást, Napóleon azonban ügyet sem vetett erre a baljós előjelre. ,,A 
spanyolok ugyanolyanok, mint a többi nép - mondotta boldogok lesznek, hogy 
elfogadhatják a császári alkotmányt." IV. Károly a fiának követelte előbb a koronát, majd 
május 5-én a császár kezébe tette le, a megrémült asturiai herceg is kapitulált, s az 
egész királyi családot Valengay-ba szállították, Talleyrand kastélyába. Miután Lajos és 
Jeromos visszautasította ezt a koronát, Napóleon hatalmi szóval Józsefre ruházta, a 
csalódott Murat pedig a Nápolyi Királyságot kapta. Murat egyébként tolmácsolta a 
császárnak néhány spanyol liberálisnak azt az óhaját, hogy az ország alkotmányt kapjon. 
A jelek szerint a császárt nemigen érdekelte a dolognak ez a része, csak a közigazgatási 
reformot tartotta fontosnak, mindamellett engedett a kívánságnak. Egyenként 
kiválogatott és három osztályba sorolt elektorok megválasztottak egy 150 tagú juntát. A 
megbízást csak 91 személy fogadta el. A testület június 15-étől július 7-éig ülésezett 
Bayonne-ban. Spanyolország a többi csatlós királysághoz hasonló alkotmányt kapott, 
azzal a különbséggel, hogy itt el kellett állni az állam és az egyház elválasztásától. Az 
alkotmány továbbra is csak a katolikus vallást engedélyezte, és az inkvizíciót sem 
szüntette meg. Egyébként tekintettel voltak a közvéleményre is: semmi sem vallott arra, 
hogy Spanyolország csatlóssá vált, és terheit sem növelték. Július 20-án József 
ünnepélyesen bevonult Madridba. Tizenegy napig tartózkodott itt. Királysága máris 
fellázadt. 


4. ASPANYOLORSZÁGI FELKELÉS (1808) 

Spanyolországban viszontlátjuk a nápolyi felkelés bizonyos elemeit. Mindamellett IV. 
Károly alattvalóiban elevenebben élt a dinasztikus hűség, s bár a partikularista 
hagyomány sokkal erősebb volt, mint Franciaországban, nem hiányzott belőlük a nemzeti 
szellem sem. A nép körében azonban teljesen egybeolvadt az idegengyűlölettel és a 
vallási fanatizmussal. Mindkettő igen mély gyökereket eresztett a mórok elleni harc 
idején, mindkettőnek kedvezett az ország domborzata és elmaradott gazdasági élete, s 
mindkettőt nagy igyekezettel tartotta fenn a papság, amely többek között meggátolta, 
hogy a spanyol értelmiség kapcsolatba kerüljön az európai gondolkodással. Az 
idegengyűlölet elsősorban az eretnek angolok ellen irányult, majd a franciák ellen, akik 
sokáig ellenségnek számítottak, azután meglehetősen költséges szövetségesnek, s 
akikről 1789 óta azt állították, hogy az ördög cimborái. Ahhoz, hogy az idegengyűlölet 
népi felkeléshez vezessen, az szükséges, hogy az idegenek nagy számban legyenek 
jelen, s hogy jelenlétük mindenki által érezhető bajokat okozzon; a francia invázió e 
tekintetben döntő befolyást gyakorolt. A lázadás azonban azokban a tartományokban 
kezdődött, ahová a francia csapatok nem jutottak el: Asturiában, Galíciában, 
Andalúziában. Tehát kellett hogy legyenek olyan emberek, akik elmagyarázták a népnek, 
mi történik másutt, s fegyverbe szólították a lakosságot. Ezt nem a hatóságok tették, 
amelyek általában behódoltak vagy rendkívül tartózkodónak bizonyultak, hanem a 
nemesség és a papság. 

A nemesekben elevenebben és tudatosabban élt a nemzeti érzés, mint a népben. 
Minthogy kiszorították őket mint osztályt a hatalomból, s Godoyt megvetették mint 
erkölcstelen jöttmentet, örömmel ragadták meg az alkalmat az uralom visszaszerzésére. 
Bizalmatlanok voltak a franciáktól várható reformokkal szemben; némelyikük angol 
típusú monarchiáról álmodozott; egységesek voltak abban, hogy társadalmi vezető 
szerepüket meg kell menteni. Ha a burzsoázia erős és az új eszmék mellett álló osztály, 
meg lehetett volna hiúsítani a nemesség mozgalmát. De Cádizt leszámítva mindenütt 
gyenge volt és műveletlen. Eltekintve az Atlanti-óceán partjain fekvő tartományoktól és 
Katalóniától, ahol demokratikus volt a gazdasági és társadalmi berendezkedés, 
Spanyolország még mindig a nagybirtok hazája volt, ahol a szolgasorban élő parasztok a 
grandok egyetlen intésére fegyvert fogtak. Egyébként a spanyolok az ország összes 
bajáért Godoyt tették felelőssé; ennek köszönhette Ferdinánd is, hogy egy pillanatra 
olyan népszerű lett, s ha Napóleon a herceget tolja maga előtt, s szakít Godoyjal, alig 
ütközött volna ellenállásba. Minthogy azonban a betolakodót a gyűlölt miniszter 
cinkosának lehetett beállítani, nehézség nélkül sikerült mozgósítani a parasztokkal 
együtt a városi kisembereket is; figyelemre méltó, hogy a felkelés legelőször a központi 
hatalom képviselői ellen irányult, akik közül többet lemészároltak. 


Napóleon a maga részéről a papságnak tulajdonította a főszerepet, kijelentette, hogy 
ez a barátok felkelése. Ezt némelyek vitatták, mert több püspök és pap részt vett a 
bayonne-i juntában, vagy behódolt Józsefnek, legalábbis formailag, mint Bourbon 
bíboros, a toledói érsek. A főpapság körében található néhány kivétel azonban mit sem 
bizonyít. Spanyolországban 60 ezer világi pap és 100 ezer szerzetes volt. Nem 
feletteseik, hanem ők voltak azok, akik a néppel közvetlen kapcsolatban álltak, és 
gondolkodását formálták. Akárcsak Vendée-ban és másutt, a papok prédikációikkal és a 
gyóntatószékekben a végletekig szították fel a fanatizmust, amely a gyakori 
csodatételekben nyilvánult meg. Könnyen érthető a papság elkeseredése, amelynek 
számolnia kellett azzal, hogy a spanyol államot laicizálni fogják, s amellett tudott 
Napóleonnak a pápával való szakításáról. Mindamellett bizonyos jelek arra is 
következtetni engednek, hogy legalábbis néhány főpap közvetlenül irányította a 
propagandát, s idejében elhatározta, hogy megszervezi az ellenállást. Desping y Dasseto 
bíboros, volt sevillai érsek 1808. június 30-án a következőket írta Rómából a granadai 
érseknek: , On is nyilván érzi, hogy nem ismerhetünk el királynak egy eretnek, lutheránus 
szabadkőművest, mint amilyen az összes Bonaparte és a francia nemzet." Jelezve, hogy 
esetleg kénytelen lesz elhagyni a szent várost, hozzátette: , Szeretném, ha innen 
Spanyolországba mehetnék, hogy végrehajtsuk azt, amit elterveztünk." Hogy mi volt ez a 
terv? Sejthetjük, amikor ugyanezt a granadai érseket, továbbá a sevillai segédpüspököt, 
a santanderi püspököt a felkelések juntáiban látjuk viszont, és tudjuk, hogy a püspökök 
körleveleket kaptak azzal, hogy lehetőleg minél szélesebb körben terjesszék őket. 
Néhány ilyen körlevelet elfogtak: 


"Mihelyt átveszik az uralmat, a legkülönbözőbb vallásokat fogják bevezetni, hogy 
megsemmisítsék az igazit... Mindnyájatokat katonának kényszerítenek, hogy 
megvalósíthassák tervüket, Európa és a világ meghódítását... Fegyverkezzetek!... 
Induljatok hadba! Vezéreljen Isten, a szeplőtelen Istenanya és méltó hitvese, Szent 
József, és legyetek biztosak a győzelemben!" 

A felkelés nem azonnal tört ki; IV. Károly távozása és a zavargások kezdete között 
majdnem egy hónap telt el. A mozgalom Oviedóban kezdődött, ahol Santa Cruz márki 
kezdeményezésére az asturiai rendek hadat üzentek Napóleonnak. Július 6-án ugyanezt 
tette a sevillai junta. A felkelés futótűzként terjedt. A lázadások sok esetben jártak együtt 
gyilkolással és fosztogatással. Valenciában 338 francia felkoncolását Calvo kanonok 
irányította. Hamarosan már 17 felkelő junta működött, főleg északnyugaton, délen és 
Aragóniában. Ezek a bizottságok tapasztalatlanok voltak, féltékenyen vigyáztak 
függetlenségükre, tagjaik örökösen marakodtak; a felkelők katonailag mit sem értek. 
Azokban a tartományokban pedig, ahol volt milícia, mint Asturiában és Katalóniában, a 
lakosság távolról sem engedelmeskedett egyöntetűen a felhívásnak, főleg pedig esze 
ágában sem volt berendezkedni a szabályszerű háborúra. Két mozzanat azonban mégis 
félelmetessé tette a felkelést. Először is, Spanyolország, Portugáliával ellentétben, 
jelentékeny haderővel rendelkezett; a hadsereg főleg Galíciában és Andalúziában volt 
összevonva, éppen ezért e két tartomány hamarosan vezető szerepre tett szert. A 
galíciai junta alárendelte magának az asturiait, mi több, a leónit és az ó-kasztíliait is. A 
sevillai junta igényt tartott a központi hatalomra, mint , Spanyolország és az Indiák 
legfelső juntája", s június 15-én lefoglalta a Cádizban horgonyzó francia hajórajt. 
Másodszor, Canning elkerülte azt a hibát, amelyet annak idején Pitt követett el Vendée- 
val kapcsolatban: Asturia megbízottai május 30-án megjelentek Londonban, és az angol 
miniszterelnök június 12-én megígérte nekik a segítséget. Igaz ugyan, hogy a többi junta 
ettől kezdve seregestül érkező küldötteit már kevésbé szívélyesen fogadta: rossz 
szemmel nézte partikularizmusukat, és szerette volna, ha egységes központi hatalmat 
alakítanak ki. Tudta, hogy a spanyolok nem fogadnának szívesen egy angol hadsereget; 
Portugáliában azonban szabad keze volt, és minthogy Junot-t a felkelés elvágta 
Franciaországtól, Canning elhatározta, hogy kihasználja ezt: expedíciót küldött 
Portugáliába, azt gondolva, hogy az Junot leverése után akadálytalanul Madrid 
felé menetelhet majd. Ekkor tett szert igazi jelentőségre az angoloknak a tenger 
feletti uralma, amelyet a trafalgari győzelemmel szereztek meg; úgy döntöttek, 
hogy ezt most ki is aknázzák, hogy a szárazföldre tegyék át a harcot, ahol annak 
el kellett dőlnie. 


1808. június 1-én a francia hadsereg 117 ezer főt számlált, és augusztus 15-éig 
további 44 ezerrel nőtt. Spanyolország meghódításához ez kevés volt. Ezenkívül messze 
nem ért annyit, mint a Németországban maradt Nagy Hadsereg, mert , ideiglenes 
ezredekből" rögtönözték, vagyis az újoncokat a legtarkább elemekhez csapták hozzá: 
tengerészekhez, párizsi gárdistákhoz, főleg pedig külföldiekhez, hannoveriekhez és más 
németekhez, svájciakhoz, olaszokhoz, lengyelekhez. Most történt először, hogy a 
külföldiek a katonaság jelentékeny hányadát alkották. A parancsnoki kar is másodrendű 
volt, az anyagi felszerelés, mint rendesen, majdnem a semmivel egyenlő, s minthogy az 
ország nem bocsáthatta rendelkezésre az anyagi eszközöket, amelyek megszerzésére, 
mint mindig, most is a harci cselekmények színhelyén számítottak, a földrajzi feltételek 
újra ellentétbe kerültek a napóleoni hadviselési módszerrel. Mindazonáltal ennek a 
hadseregnek, megfelelő koncentráció esetén, nem volt félnivalója rendezett csatában; a 
császár Ítélte pusztulásra azzal, hogy a felkelők iránti megvetésében szétszórta a 
csapatait, hogy egyszerre foglalják el az összes tartományokat. 

Északnyugaton a franciák elfoglalták Santandert, Valladolidot és Bilbaót. A Blake 
vezénylete alatt álló 30 ezer főnyi galíciai hadsereg vonult fel ellenük. Ezt az erőt 
Bessiéres június 11-én Medina del Rio Secónál megfutamította. Aragóniában Palafoxot, 
ezt a híres, valójában azonban középszerű vezért Tudelán túlra vetették vissza, s Verdier 
ostrom alá fogta Zaragozát. Augusztus elején rohammal vette be a város egy részét. 
Katalóniában azonban Duhesme-:nek fel kellett adnia Gerona ostromát, s nem tudott 
kimozdulni Barcelonából. Moncey-nak, aki az ostromhoz szükséges felszerelés nélkül 
érkezett Valencia alá, vissza kellett húzódnia a Tajóhoz. A háború azonnal borzalmas 
jelleget öltött. A spanyolok megkínozták vagy lemészárolták a foglyokat. A dühös és 
kiéhezett franciák megtorlásul felgyújtották a falvakat, és kardélre hányták a lakosokat. 
Mindez azonban csekélység volt azokhoz a szörnyű csapásokhoz képest, amelyekből 
hamarosan kiderült, milyen súlyos következményekkel jár ez az egész kaland 
Franciaországra nézve. 


Dupont-t Toledóba irányították, majd május 24-én a császár parancsára innen indult 
el egyetlen hadosztállyal Cádiz elfoglalására. Andalúziában Alcoleánál június 7-én 
kierőszakolta az átkelést a Guadalguiviren, és elfoglalta Córdobát, amelyet kifosztott és 
feldúlt. Hamarosan megtudta, hogy Castanos 30 ezer főnyi reguláris alakulattal és 10 
ezer felkelővel várja. Ezért 19-én visszavonult Andújarba, hogy bevárja az erősítést. 
Gobert hadosztálya felváltotta Vedelét, amely Bailénben állomásozva fedezte a 
Despenaperros-hágót, és Vedel csatlakozott Dupont-hoz. A Bailéntől hét mérföldnyire 
levő Andújar rossz védelmi pozíció volt, Dupont csapatait itt bármikor megrohanhatták és 
bekeríthették. Dupont- nak azonban csak az volt a gondja, hogy újra megindíthassa a 
támadást. Valószínűleg semmibe vette az ellenfelet, s égett a vágytól, hogy nagy sikert 
arasson, és megkapja végre azt a marsallbotot, amelyet Friedlandnál már kiérdemelt, és 
amelyet akkor Victor kapott meg helyette. 

Castanos ügyesen mozgatta csapatait. Dupont-t színlelt támadással helyhez kötötte, 
s Redinget Mengibarig tolta előre. Gobert elesett, hadosztálya visszavonult a 
hegyszoroson. Reding azonban kockázatosnak ítélte helyzetét, újra átkelt a folyón, s 
Vedel, otthagyva Dupont-t, július 17-én visszafoglalta Bailént. Semmi sem volt tehát 
elveszve, amikor Vedel is visszahúzódott a hegyszoroshoz, Dupont pedig, akinek 
szorosan kellett volna követnie, 18-án este indult csak el, nagy késéssel. Reding és 
Coupigny 18 ezer emberrel be tudott vonulni Bailénbe, úgyhogy amikor Dupont 19-én 
reggel valamivel több mint 9 ezer katonával megpróbált áttörni, kudarcot vallott. Meg is 
sebesült, és tárgyalni kezdett a megadásról. Közben Vedel az ágyúzajra visszatért, és az 
ellenség hátába került. Parancsnoka azonban már a szavát adta, nem volt hajlandó újra 
felvenni a harcot, és elrendelte, hogy szüntesse be a tüzet. 22-én Dupont megállapodást 
írt alá, amely Vedelre is vonatkozott. Vedel elkövette azt a gyengeséget, hogy 
kiszolgáltatta csapatait, pedig már eltávolodott a helyszíntől. A franciák nem kapituláltak: 
az andalúziai hadsereget tengeren haza kellett volna szállítani, és Dupont döntése 
önmagában semmivel sem volt elítélendőbb, mint később Junot-é, akinek Napóleon 
sohasem tett szemrehányást. A sevillai junta azonban nem volt hajlandó elismerni az 
egyezséget: a szerencsétlen hadifoglyokat Cabrera szigetére internálták, s ott hagyták 
éhen halni őket. A császár keményen bánt el parancsnokukkal. Szidalmakkal halmozta el, 
mint Villeneuve-öt, lefokoztatta, és 1814-ig börtönben tartotta. Némelyek eltúlozták 
Dupont ártatlanságát, pedig vitathatatlanul hibákat követett el. A katasztrófa oka 
azonban valójában Napóleon óvatlanságában keresendő, s Dupont megpróbáltatásai 
kétségtelenül rokonszenvet ébresztenének iránta, ha méltó módon viselte volna sorsát, s 
1814-ben dühből és bosszúból nem áll a Bourbonok ügye mellé. 


Eközben Junot-nak is meggyűlt a baja: szomszédaik példájára a portugálok is 
felkeltek. A portói spanyol hadosztály csatlakozott Galíciához, és a franciáknak Lisszabon 
köré kellett visszahúzódniuk; Almeidát és Elvast azonban megtartották, s a felkelők 
képtelenek voltak felvenni velük a harcot. Augusztus 1-én Wellesley, a márki fivére, a 
leendő Lord Wellington, partra szállt 13 ezer emberrel a Mondego torkolatánál, s 7 ezer 
portugál is csatlakozott hozzá. Miután Delaborde hiába próbálta megállítani Rolicánál, 
augusztus 21-én Junot támadta meg Vimeirónál mindössze 9500 emberrel, és szintén 
kudarcot vallott. A szövetséges csapatok parancsnokságát közben Sir H. Dalrymphe vette 
át. Augusztus 30-án Junot vele írta alá a cintrai megállapodást, amelynek értelmében a 
portugáliai francia hadsereg - több mint 25 ezer ember - visszatért Francia- országba 
azokkal a portugálokkal együtt, akik kompromittálták magukat mellette. Ez a megoldás 
angol szempontból védhető volt, mert harc nélkül szolgáltatta ki Lisszabont, s lehetővé 
tette a Madrid ellen vonulást; ennek ellenére élesen bírálták, mert Junot hadteste azután 
újra részt vett az 1808-as hadjáratban. 


Cintrának kisebb visszhangja volt, mint Bailénnek, mert, mint mondották, reguláris 
hadsereg győzte le a franciákat. Ezzel szemben Dupont összeomlására egész Európa 
felfigyelt. Bizonyítékot láttak benne arra, hogy a franciák nem legyőzhetetlenek, s ez 
bátorította valamennyi ellenségüket. Ezenkívül megfeledkeztek arról, hogy a győztesek 
itt is reguláris csapatok voltak, és a népfelkelés diadalát magasztalták. Sheridan, a 
whigek nevében, akik oly sokáig rokonszenveztek a francia forradalom eszméivel, június 
15-én úgy üdvözölte a spanyolországi lázadást, mint amit maguknak a franciáknak az 
eszméi ihlettek, amelyek ellenük fordultak, mert elnyomókká váltak. Az európai 
arisztokrácia nem volt ostoba. A spanyol felkelés tényleg népi jellegű volt, s emiatt még 
titkos bizalmatlanságot is keltett benne; valójában azonban a nemesség és a papság 
szította és irányította, s nemcsak a nemzetet, hanem az ancien régime-et is védte, és 
megmutatta, hogy az uralkodó osztályok hogyan állíthatják a hazafias érzést saját 
érdekeik szolgálatába. Az arisztokrácia, amely ügyét eddig nem tudta diadalra juttatni, 
egész Európában óvakodott rámutatni a spanyol felkelés kétértelműségére, s lelkesen 
elfogadta az égből pottyant segítséget. 

visszaszerzésére Spanyolországba viszi a Nagy Hadsereget. De akkor ki tartja sakkban 
Poroszországot és Ausztriát? A tilsiti rendszer értelmében ez a szerep a cárra hárult. A 
rendszer tehát próbatétel elé került. 


5. AZ OROSZ-FRANCIA SZÖVETSÉG KEZDETEI ÉS AZ ERFURTI TALÁLKOZÓ 
(1808) 

A Pétervárra hazatérő Sándort kellemetlen helyzet fogadta: az orosz arisztokrácia 
berzenkedett a francia szövetség ellen. Napóleon Savaryt jelölte ki követnek, de 
Savarynak az enghieni herceg ügyében játszott szerepe ürügyül szolgált arra, hogy 
minden ajtó bezáruljon előtte. A nemesség nem óhajtott a forradalommal egy tálból 
cseresznyézni, amellett félt a blokádtól, mert annak mindenképpen azzal kellett járnia, 
hogy a nyakán marad a búzája és a fája. Caulaincourt, aki decemberben felváltotta 
Savaryt, kissé megszelídítette ugyan fényűzésével az orosz nemeseket, de le nem 
fegyverezte őket. Az orosz követek ugyanúgy gondolkodtak, mint az arisztokrácia: 
Bécsben Razumovszkij fenntartás nélkül az osztrákok pártján állt; Alopeus porosz volt 
Berlinben és angol Londonban; Tolsztoj gróf, amikor Párizsba küldték, Franciaország 
esküdt ellenségei közé számított; megszervezte a kémkedést és az árulást, és 
összeszűrte a levet Metternichhel, akit nagyvilági összeköttetései és szerelmi kapcsolatai 
- kedvese volt Paulinának és Abrantés hercegnőnek - igen becses informátorrá tettek. 
Sándor azonban a jelek szerint nem rendült meg. Jó arcot vágott Savaryhoz és még 
jobbat Caulaincourt-hoz; belpolitikája újra liberálissá vált, legalábbis szavakban, mintha 
Franciaország befolyására visszatért volna hajdan meghirdetett szándékaihoz; 1805 óta 
a , barátok bizottsága" már szétszóródott ugyan, de most Szperanszkij megnyerte a cár 
kegyeit, s egyik tervezetet a másik után terjesztette eléje. Természetesen a cár csak 
azért volt hű a szövetséghez, mert hasznot remélt belőle. Párizsban Tolsztoj makacsul 
követelte Poroszország kiürítését, hogy megfossza Franciaországot ettől a hazája ellen 
felhasználható katonai bázistól; Pétervárott Rumjancev, annak ellenére, hogy 
rokonszenvezett Napóleonnal, feltétlenül meg akarta tartani a dunai fejedelemségeket. 
Sándornak nyilvánvalóan volt némi lelkiismeret- furdalása Poroszország miatt, meg azt is 
sajnálta, hogy az Adriaitengerről lemondva, meggyengült a helyzete keleten. Hagyta 
tehát, hogy megbízottai mindenütt a maguk módján, a saját személyes politikájukat 
kövessék. 

Elvileg Poroszország kiürítésének határidejét 1808. október 1-re rögzítették, s július 
22-én Napóleon, pénzre lévén szüksége, megbízta Daru-t, hogy a lehető leggyorsabban 
hajtsa be a jóvátételt. Mindenekelőtt le kellett számítani a különböző tartományok által 
már kifizetett összegeket, valamint a rekvirálások értékét is: megegyeztek abban, hogy 
44 milliót vonnak le, s Poroszországnak még 154-et kell fizetnie. A valóságban a poroszok 
addig már sokkal többet fizettek ennél: állításuk szerint 50 milliót, Napóleon azonban 
kizárólag a hadbiztosság szabályszerű rekvirálásait volt hajlandó figyelembe venni, 
ezenkívül megtagadta a királytól lengyelországi jelzáloghiteleinek hasznát, ami több mint 
4 millió tallért jelentett. Hogyan fizethette ki adósságát Poroszország? 


Költségvetése deficites volt; papírpénze 20 százalékot veszített értékéből, s a sorsára 
hagyták, amennyiben a napi árfolyamon fogadták el; Niebuhr kölcsönről tárgyalt 
Hollandiában, de eredménytelenül. A legegyszerűbbnek az látszott, ha elidegenítik a 
királyi birtokot, amely a Frigyes Vilmosnak meghagyott területeken állítólag majdnem 3,5 
millió tallért jövedelmezett. Daru ellenvetései ellenére Napóleon hajlott arra, hogy 
elfogadja ennek a birtoknak a tulajdonjogát; ez viszont végül is azt jelentette volna, hogy 
valamiféle francia államot létesítenek a királyság területén, s erre a király nem tudta 
elhatározni magát. Amikor elérkezett október 1-e, a császár kijelentette, hogy addig is, 
amíg az ügy rendeződik, változatlanul ő hajtja be az adókat, november 7-én pedig Daru 
közölte, hogy Poroszországnak első évi részletként 100 milliót kell törlesztenie. Ezután az 
ügy elaludt, mert Oroszország nem ürítette ki a dunai fejedelemségeket, s ekkor 
Napóleon jobbnak látta, ha megtartja Poroszországot zálognak. Vilmos herceg, a király 
fivére, 1808 januárjában Párizsba utazott, és szövetséget ajánlott fel azzal a feltétellel, 
hogy Franciaország csökkenti a jóvátételt, és haladéktalanul kiüríti az országot; Sándor 
és Tolsztoj minden erejével támogatta ezt az indítványt. Közbenjárásukat azonban a 
császár elutasította, mert Oroszország nem írta alá az 1807. június 12-i megállapodást, 
és nem állt módjában átvállalni Poroszország adósságát. 1808 augusztusában függőben 
maradt a rendezés. 

Még ennél is kényesebb volt a keleti kérdés. Ahogy Friedland emléke halványulni 
kezdett, Sándoron az a meggyőződés lett úrrá, hogy ő csak adott, de semmit sem kapott; 
Angliával bekövetkezett szakítása óta úgy érezte, hogy joga van valamilyen 
kárpótláshoz. Miután elutasította a szlobodzejai fegyverszünetet, november 18-án azt 
követelte, hogy megtarthassa a dunai fejedelemségeket. Aki azt képzelte, hogy Napóleon 
így értelmezte ezt a szövetséget, az rosszul ismerte őt, nem beszélve arról, hogy jogilag 
a császár támadhatatlannak ítélte a maga álláspontját: a tilsiti megállapodás értelmében 
a cárnak feltétel nélkül ki kellett ürítenie a fejedelemségeket ez , fehéren, feketén le volt 
írva". Napóleon nem zárkózott el a cár igénye elől, de valamit valamiért: ebben az 
esetben adják neki Sziléziát. Sándor szemében azonban szóba sem jöhetett Poroszország 
újabb megcsonkítása, s mélységesen csalódott. 


A császár megérezte a veszélyt, s időnyerés végett írta neki az 1808. február 2-i híres 
levelet, amely kilátásba helyezte a török birodalom felosztását és egy Perzsián és 
Afganisztánon át végrehajtandó indiai expedíciót. Sándor ebben a levélben újra 
felfedezni vélte a tilsiti légkört, s Rumjancev és Caulaincourt március 2-ától 12-éig 
Törökország feldarabolásáról tárgyalt. Oroszország a Balkán-félszigetig hatolna, Ausztria 
kapná Szerbiát és Boszniát, Franciaország Egyiptomot és Szíriát. Konstantinápoly és a 
tengerszorosok kérdésében azonban nem tudtak egyetértésre jutni. Ha Oroszország 
kapja a Boszporuszt, Caulaincourt a Dardanellákat követelte, amire Rumjancev azt 
felelte, hogy így Franciaország az egyik kezével elveszi azt, amit a másikkal ad. Végül is 
Napóleonhoz fellebbeztek, aki május 31-én találkozót javasolt a cárnak az összes 
kérdések rendezésére. Sándor beleegyezett, és csak azt kellett megvárni, hogy a császár 
visszatérjen Bayonne- ból. 

Csakhogy az oroszok, akik bevonultak Finnországba, a franciák itteni magatartásával 
sem voltak elégedettek. Bernadotte, La Romana és a dánok játszva térdre 
kényszeríthették volna Svédországot, ha partra szállnak Skánéban, mégsem mozdultak. 
A svédek ellen- támadást indítottak, visszaszorították ellenfeleiket, visszaszerezték 
Godandot és az Aland-szigeteket. Mindennek tetejébe Alopeus Párizsban Canning 
megbízásából tárgyalási ajánlatot tett, amelyben a cár közvetítene, s az utipossidetis volna 
az alap. Napóleon nem mondott nemet, és a próbálkozás, annak ellenére, hogy nem lett 
folytatása, éppen azzal a hatással járt, amit Canning várt tőle: Sándor arra gyanakodott, 
hogy szövetségese el akarja hagyni, és neheztelt érte. 


1808 júliusára tehát Napóleon a szövetségből származó mindazon előnyöket megkapta, 
amelyekre számított, anélkül, hogy a szerződés előírásain túlmenően bármit is akár 
adott, akár követelt volna. A bailéni katasztrófa teljesen új helyzetet teremtett. 
Napóleonnak most szüksége volt Sándorra, hogy a Nagy Hadsereg távollétében kordában 
tartsa a német hatalmakat: ő lett a kérő fél. Egyik napról a másikra megadta azt, amit 
mindaddig makacsul megtagadott, közölte a cárral, hogy kiüríti Poroszországot, s 
eldöntötte, hogy meghagyja neki a fejedelemségeket. Sándor beleegyezett, hogy 
szeptember 27-én Erfurtban találkozzék a császárral; de egyáltalán nem érezte magát 
lekötelezve, hiszen a Nagy Hadsereg csakis úgy mehetett Spanyolországba, hogy 
elhagyja Poroszországot. A cár tökéletesen meg is értette, hogy szabadon diktálhatja a 
feltételeket. Azokat az engedményeket, amelyeket most Napóleon tett neki, ő már eddig 
is mint járandóságokat követelte: az engedmények nem tehették meg nem történtté az 
addig okozott keserűségeket, és nem szolgálhattak jogcímül újabb kötelezettségek 
vállalására. Amellett Poroszország kiürítése egészen másként zajlott le, mint ahogyan 
remélte. Napóleon megtartotta az október 1-e után beszedett adókat, és 140 millióban 
állapította meg Poroszország hátralékát; minthogy készpénzre volt szüksége a 
spanyolországi hadjárathoz, elfogadta mind a porosz kereskedők által aláírt váltókat, 
mind a Pfanabriefe- ket, vagyis a királyi birtokokra kiállított és a különböző tartományok 
jelzálogbankjai által aláírt kötelezvényeket, azt remélve, hogy a váltókat és a 
kötelezvényeket egyaránt leszámítolhatja majd. S bár kivonta hadseregét, megtartott 
három erődöt az Oderán, s újabb megalázó feltételeket szabott Poroszországnak: 42 ezer 
főben maximálta hadseregének létszámát, s kényszerítette, hogy szövetséget kössön 
vele Ausztria ellen. Champagny csak úgy tudta elérni szeptember 8-án az egyezmény 
aláírását, hogy kitette az asztalra azokat az elfogott leveleket, amelyekből kiderült, hogy 
Stein, aki időközben a porosz kormány feje lett, agressziót készített elő Franciaország 
ellen. 


Szeptember 27-én Napóleon érkezett előbb Erfurtba. Magával hozta egész udvarát, 
összehívta vazallusait is, és hatalmas pompa közepette fogadta Sándort. Talmát, a kor 
nagy színészét , királyi nézőtér" előtt léptette fel. Valószínű, hogy vendégét ennyi 
fényűzés láttán nem annyira a megtiszteltetés érzése, mint inkább irigység fogta el, s 
mindenesetre nem engedte magát elkápráztatni. Ha hihetünk Metternichnek, Talleyrand 
azzal dicsekedett neki, hogy figyelmeztette a cárt: Oroszországnak nem érdeke, hogy 
támogassa Napóleont Ausztria ellen, s a kezére játsszon birodalma növelésében ; 
ellenkezőleg, korlátok közé kell szorítania, s ez Franciaországra és Európára nézve 
egyaránt hasznos lesz: , Franciaország civilizált ország, de uralkodója nem az." Amikor a 
császár puhatolózni kezdett szövetségesénél, mit szólna ahhoz, ha feleségül venné 
nővérét, Anna nagyhercegnőt, Talleyrand azt ajánlotta a cárnak, hogy adjon kitérő 
választ. Ezenkívül rávette barátját, Caulaincourt-t, hogy lépjen fel Sándornál, mint 
valamiféle közvetítő a két uralkodó között, ami csak azt jelenthette, hogy nem szolgálja 
híven a saját uralkodóját. Talleyrand árulása nem kétséges, és Caulaincourt jó szolgálatai 
révén meg is kapta érte jutalmát, amennyiben unokaöccséhez feleségül adták Dino 
hercegnőt, a kurlandi hercegnő leányát; ám még ha valóban mondta is azt, amiről 
Metternich tudósít, feltétlenül eltúlozta saját érdemeit, hogy jó pontokat szerezzen az 
osztrák szemében: Sándor, amikor Caulaincourt sürgette, hogy lépjen fel Bécsben, és 
vegye rá Stadiont a fegyverkezés beszüntetésére, már kijelentette, hogy csak tanácsként 
hajlandó ezt közölni. Napóleon, aki már a dunai fejedelemségekről is fogcsikorgatva 
mondott le, most hiába egyezett bele ráadásul a Varsói Nagyhercegség kiürítésébe is; a 
cár nem volt hajlandó megfenyegetni Ausztriát, és Talleyrand tájékoztatása alapján 
Metternich csakugyan arra a meggyőződésre jutott, hogy Oroszországot nem lehet többé 
"sorompóba állítani" Ausztria ellen. 

Megint nem szabad azonban azt a következtetést levonni, hogy Napóleont 
kijátszották. Erfurt ugyanúgy szükségmegoldás volt, mint Tilsit: időt kellett nyerni ahhoz, 
hogy Spanyolországot eltiporja, és a Nagy Hadsereget visszahozza a Dunához. Jogosan 
hihette, hogy az október 12-i megállapodás biztosítja a békét a következő nyárig, és 
többet nem is akart. Az Elba mögé visszavont Nagy Hadsereget még ugyanezen a napon 
feloszlatták. Csak Davout maradt Németországban két hadtesttel: ez volt az új ,, rajnai 
hadsereg". A cár elérte, hogy Poroszország adósságát x 20 millióra mérsékeljék. A 
poroszok ebből november 1-én kifizettek 50-et kereskedelmi váltókban, amelyeket havi 4 
milliós részletekben váltottak be. Az összeg fennmaradó részének fejében 
államkötvényeket adtak át addig, amíg a jelzálogbankok kötvényeit kiállítják. Az új 
francia-orosz megállapodás után Rumjancev Párizsba utazott, hogy megpróbálja újra 
felvenni az érintkezést Angliával. A vállalkozás szükségképpen kudarcot vallott, hiszen 
Canning nem ismerhette el, hogy az utipossidetis értelmében Portugália és Spanyolország 
Napóleont illesse: ehhez először is arra lett volna szükség, hogy a két ország valóban 
francia kézen legyen. 


6. NAPÓLEON SPANYOLORSZÁGBAN (1808. november-1809. január) 

Fivére parancsai ellenére, amelyek értelmében erősen tartania kellett volna Burgost 
és Tudelát, József visszahúzódott az Ebro mögé; ezenkívül, jóllehet a katalóniai 
csapatoktól eltekintve csak 65 ezer emberrel rendelkezett, szétszórta ezt az erőt 
Vizcayától Aragóniáig. Igen hamar úgy érezte, hogy felér V. Károllyal és II. Fülöppel. Az 
okmányokat így írta alá: , En, a király", s megtagadta az aranygyapjút Bessiéres-től. 

n Tisztára király lett" - mondotta Napóleon, amikor találkozott vele. Miután augusztus 22- 
én melléje rendelték Jourdant, stratégiával kezdett foglalkozni: , A hadsereg úgy fest - 
írta neki a császár -, mintha postai felügyelők irányítanák." 

A spanyolok nem használták ki a kedvező körülményeket. Csak augusztus 13-án 
jelentek meg Madridban Valencia felől; Castanos csak 23-án érkezett egyetlen 
hadosztállyal. Az ok abban keresendő, hogy a különben is középszerű és fegyelmet 
tartani nem tudó junták mind elsősorban a saját területükkel törődtek, és örökösen 
civakodtak: Asturia függetlenítette magát Galíciától, és Cuesta, 0- Kasztília tábornoka is 
kikerült a galíciai junta ellenőrzése alól; Sevillában Tilly gróf azt javasolta, hogy a 
hadsereg ne hagyja el Andalúziát, mások pedig, hogy erővel vessék alá maguknak a 
granadai juntát. Nem hiányoztak a trónkövetelők sem. Az orléans-i herceg kíséretében, 
aki kibékült a törvényes hercegekkel, Szicíliából megérkezett IV. Ferdinánd egyik fia, de 
az angolok nem engedték partra szállni. Végül a Florida Blanca befolyása alatt álló 
murciai junta javaslatára központi juntát alakítottak. Ez a tartományi junták 35 
küldöttéből, többségében nemesekből és papokból állt. Szeptember 25-én Aranjuezban 
ült össze, de véget nem érő protokolláris és alkotmányjogi vitákba bonyolódott. A 
Jovellanos körül tömörülő többség az angol rendszerrel rokonszenvezett, Florida Blanca 
viszont hű maradt a felvilágosult abszolutizmushoz. 


Kormányt alakítottak; de a tábornokok kímélése végett nem neveztek ki főparancsnokot; 
a tábornokok csak a hadügyminiszternek voltak alárendelve, akinek kezét megkötötte a 
melléje rendelt tanács, és a saját fejük szerint cselekedtek. A csapatok feltöltésére nem 
sok ügyet vetettek. Éppen a központi junta által közvetlenül igazgatott területek, León és 
0-Kasztília állították ki a legkevesebb embert. Októberben még 12 ezer katonája sem 
volt a két tartománynak. Az angolok 120 ezer puskát küldtek, több hajórakomány 
felszerelést és 5 milliót készpénzben; a felszerelés nagy része felhasználatlanul hevert a 
kikötőkben. Lisszabonban Dalrymphe visszaállította a régensséget János herceg 
megbízásából; az ország azonban nem mozdult. Behívták a reguláris katonákat, de 3 2 
ezerből csak 13 ezernek volt puskája november végén, és 1809-ig egyetlen katona sem 
vett részt a harcokban. Az ordenanza, azaz a népfelkelő alakulatok csak lándzsákat kaptak, 
és csupán a zűrzavart növelték. Ezen az oldalon a most 20 ezer főt számláló angol 
hadsereg volt az egyetlen szervezett erő; Moore lett a parancsnoka. Az angol haderő 
azonban csak októberben kezdett mozgolódni, és csak ennek a hónapnak a végén tett 
partra Baird egy másik, 13 ezer főnyi hadtestet La Corunában. 

Amikor Napóleon november 5-án Vitoriába érkezett, szemben vele Vizcayától 
Zaragozáig terjedt a spanyolok frontja, két nagy tömbben: az egyik a galíciai hadsereg 
volt Blake parancsnoksága alatt az Ebro forrásvidékénél, a másik a központi hadsereg 
Castanos vezénylete alatt Tudela környékén. A kettő közé Galuzzo érkezett meg 
Estremadurából a Duerón, vagy 12 ezer emberrel; Moore hadserege két, egymástól elég 
távoli oszlopban közeledett, de még csak a határig ért; Baird éppen csak elindult. 
Napóleonnal és minőségileg hatalmas fölényben levő hadseregével szemben a 
szövetségesek minden emberi számítás szerint pusztulásra voltak ítélve. Mindamellett a 
császárnak óvatosan kellett seregeit felhasználni, mert közvetlen rendelkezése alatt csak 
120 ezer ember volt, az elképzelés szerint ugyanis Mortier és Junot hadtestének a 
háttérben kellett maradnia. Középen Soult visszaszorította Galuzzót, és elfoglalta Burgost 
és Valladolidot. 


Napóleon úgy számított, hogy itt megvetve a lábát, fokozatosan bekeríti az ellenség két 
szárnyát. De még mielőtt megérkezett volna Lefebvre és Victor, elsietve felvette a harcot 
Blake-kel, és annyira visszavetette, hogy a francia erők zöme már nem tudta csatára 
kényszeríteni; a két francia tábornok annyira féltékeny volt egymásra, hogy nem 
hangolták össze mozdulataikat, és Így november 10-én és 11-én csak enyhe vereséget 
mértek Espinosánál Blake csapataira. Az akció tehát Castanos ellen indult meg. Lannes 
az Ebróhoz nyomulva meg is verte ezt a spanyol sereget 23-án Tudelánál, Ney pedig 
felfelé indult a Duero mentén, hogy elvágja visszavonulási útját; ezek a hadmozdulatok 
azonban rosszul voltak kiszámítva, mert Lannes elég korán támadt, és Ney semmiképpen 
sem érhette el időben útjának célját; Castanos igencsak megtépázott hadseregének 
sikerült elmenekülnie Calatayudon át Cuenca irányában. Napóleon megindult Madrid 
felé. 30-án a somosierrai hegyszorosnál egy ellenséges hadosztály állta útját, ám az a 
lövészek és egy közönséges lengyel könnyűlovas század fellépésére pánikba esett. A 
franciák december 

4- én foglalták el a fővárost, és innen kiindulva megtisztították a környéket. Lefebvre a 
Tajón túlra vetette Galuzzót, Victor pedig Uclésnél vereséget mért a középső 
hadseregcsapatra. Napóleon Chamartínban, Madrid kapuinál szállásolta el magát, s egy 
egész sereg rendeletet adott ki Spanyolország átszervezésére anélkül, hogy József 
véleményét kikérte volna; megszüntette az inkvizíciót, csökkentette a kolostorok számát, 
és elkobozta javaikat. 

Közben Moore befejezte csapatainak összevonását Salamancác- tól északra, és 
egyesült La Romanával, akinek sikerült megszöknie Dániából, visszaérkezett Asturiába, 
és itt átvette a parancsnokságot. Az angol tábornokot váratlanul megszállta a 
merészség. A Burgost fedező Soult ellen indult meg, hogy elvágja a franciák 
összeköttetési vonalait. Napóleon késve értesült a fejleményekről. December 20-án 
indította el Ney hadtestét Salamanca és Astorga felé, a Sierra de Guadarrama hóviharain 
át, hogy Moore hátába kerüljön. 24-én Moore fejvesztve visszavonulót fújt, és sikerült 
Soult tessék-lássék üldözése elől elmenekülnie. 1809. január 3-án Astorgánál Napóleon 
átadta a parancsnokságot. Soult 7-én Lugónál, majd 15-én és 16-án La Corunánál vívta 
meg csatáit, de nem volt elég kemény ahhoz, hogy megakadályozhatta volna az angolok 
behajózását. Lannes Zaragoza felé indult, hogy egyesüljön Moncey-val. Palafox hősiesen 
védte a várost; egy hónap kellett, hogy elfoglalják a külső erődítményrendszert, és egy 
újabb hónap, hogy házról házra bevegyék a várost. Amikor 1809. február 20-án véget ért 
a harc, a spanyoloknak 108 ezer halottjuk volt, ebből 48 ezret betegség ragadott el. 

Napóleon ellen voltak a nagy távolságok, a tél, és az, hogy igen nehéz volt 
fenntartani az összeköttetéseket egy olyan országban, amelynek lakosai kizárólag az 
ellenséget látták el hírekkel. Napóleon nem semmisítette meg az ellenséget. Ha legalább 
Moore hadseregét el tudta volna pusztítani, az angol kormány csak nagyon nehezen 
tudott volna engedélyt szerezni a parlamenttől egy újabb hadsereg elküldésére, és 
mindenesetre jó időbe tellett volna a kiállítása. Igaz ugyan, hogy Moore kénytelen volt 
felgyújtani raktárait, és sok emberét veszítette el; maga is halálosan megsebesült; 
hadseregének zöme azonban megmenekült, és hamarosan meg is jelent Portugáliában. 
Mindamellett, ha Napóleonnak ideje lett volna még Spanyolországban maradni, rövid idő 
alatt eléri Lisszabont és Cádizt. 1809. január 17-én azonban Valladolidból elindult 
Párizsba: most már bizonyos volt, hogy Ausztria tavasszal támadni fog. 

Spanyolország tehát még mindig nem volt meghódítva, és Napóleon soha többé nem 
szabadult meg ennek a teljesen fölöslegesen és kizárólag gőgből magára vállalt 
feladatnak a súlyától. A spanyol ügy előbb az angolokat bírta fellépésre, majd Ausztriát, 
ez viszont a francia-orosz szövetség felbomlására vezetett. Napóleonnak ettől a 
pillanattól kezdve két hadseregre volt szüksége. Megnőtt az újoncok aránya, s ez 
meghiúsította a vegyítés módszerének további töretlen alkalmazását. Minthogy nem 
merte Franciaországtól kérni azt az újoncmennyiséget, amelyre szüksége volt, növekvő 
arányban töltötte fel hadseregét idegenekkel, s mindkét sereg minősége romlott. 


Második fejezet 


Az 1809-es háború 


Az 1809-es háború a spanyolországi felkelés természetes következménye volt. A 
Nagy Hadsereg távozása felkeltette Ausztria reményeit, és kalandokba csalta. A 
spanyolok példája romantikus lelkesedést keltett a németekben, s ez is siettette a 
válságot. A meglepett Napóleon kénytelen volt rögtönözve új hadsereget szervezni, 
amely csak üggyel-bajjal győzedelmeskedhetett. A Wagramnál aratott győzelem 
látszólag visszaállította a kontinentális rendszert; a francia-orosz szövetség azonban nem 
állhatta ki ezt a birodalom ellen intézett újabb támadást, s halálra volt ítélve. 

1. NEMETORSZAG EBREDESE 

A német gondolkodásban a század első esztendei óta mindinkább úrrá lett a 
romantikus miszticizmus. A szenvtelen és derűs Goethe hű maradt önmagához, habár 
Schiller 1805-ben bekövetkezett halála kegyetlenül elszigetelte. Miután a jénai és a 
berlini baráti körök szétszóródtak, és Novalis meghalt, most Heidelberg- ben, a 
mitológiák exegétája, Creuzer körül tömörültek a második romantikus nemzedék 
legfontosabb vezérei: Clemens Brentano, egy olasz származású, Rajna-vidéki 
nagykereskedő fia, Achim von Arnim porosz junker, Bettina, az előbbinek a húga és a 
másodiknak a felesége, La Motte-Fougué, francia menekültek leszármazottja; Görres, aki 
koblenzi tanári székét odahagyva csatlakozott hozzájuk. Kapcsolatban álltak Tieckkel, a 
Boisserée fivérekkel, akik Kölnben a középkori művészet ismeretét próbálták 
feltámasztani, valamint Jacob és Wilhelm Grimm, kasseli könyvkereskedőkkel. Az iskola 
népszerűsége Schellingnek használt, aki mindinkább átadta magát a misztikus 
szimbolizmusnak. Fichte csak igen nehezen tudta vele szemben megvédeni a saját 
hírnevét. Ami Hegelt illeti, ő csak 1806-ban fejezte be A szelem fenomenológiáját. 


A romantikusokat a miszticizmus, a múltba fordulás, néha pedig érdekeik is 
hamarosan a vallási hagyományok és az ellenforradalom felé terelték. 
Schleiermachernek újra kedve támadt a lelkipásztorkodáshoz; Adam Müller 1805-ben és 
Friedrich Schlegel 1808-ban áttért a katolikus hitre. Mindnyájan magasztalták a , régi jó 
időket", amelyekről képzelt képet alakítottak ki, amikor a népek boldogan éltek az 
arisztokrácia patriarchális hatalma alatt. Még Fichte sem volt ment a befolyásuktól, 
akinek pedig megvetették intellektualizmusát, s aki szakított velük: 1804-ben a 
Wissenschaftslehre harmadik változatában az En fölé egy abszolútumot helyezett, amelynek 
szüksége van az En erőfeszítésére, és megszüntette az En feltétlen autonómiáját; A 
jelenkor lényeges vonásai című művében szakaszokra osztotta az emberiség történetét, s 
ezeket szentbeszédgyűjteményre emlékeztető módon az , ártatlanság", a ,kezdődő bűn" 
és a ,totális bűn" korának nevezte el. Ez utóbbi jellemzi az ember mai állapotát, amikor 
az ember fékevesztett individualizmusba süllyedt, s ebből , üdve" érdekében kényszerrel 
kell kiszabadítani. Kétségkívül demokrata és republikánus maradt; ám Machiavelli 
tanulmányozásának hatására és a felvilágosodás hasznossági eszménye iránti 
megvetésében csodálni kezdte a hősi és hódító államot; s amint egyre inkább hatalmába 
kerítette a pesszimizmus és a tekintélyi elv, hajlott arra a felfogásra, hogy az embereket, 
akik menthetetlenül rosszak, az állam segítségével kell arra kényszeríteni, hogy az Ész és 
a Wissenschaftslehre szerint éljenek. 


A német romantika, úgy, ahogyan 1801 és 1804 között berlini előadásaiban August 
Schlegel megfogalmazta, önmagában hatalmas erejű ösztönzője volt a kulturális 
hazafiságnak; elítélte a klasszikus művészetet, mint a mesterkéltség diadalát, 
szembeállítva vele a romantikát, a germán szellem természetes kifejeződését, mint tiszta 
ösztönösséget. Ebből következett, hogy a német civilizációt illeti meg az elsőbbség. A 
heidelbergi romantikusok azonban hazájuk irodalmi múltjának konkrét tanulmányozása 
révén sokkal rövidebb idő alatt tettek szert befolyásra. Költők voltak, és a módszerrel 
édeskeveset törődve, mohó kíváncsisággal keresték a legendákat és a népmeséket, 
lefordították és átdolgozták őket. Tieck mutatott példát 1803-ban; 1805-ben és 1808-ban 
Brentano és Arnim közzétették Des Knaben Wunderhom című híres gyűjteményüket; 
példájuk magával ragadta Görrest, aki 1807-ben a Teutsche Volksbücher felhasználásával 
szintén kiadott egy elbeszélésgyűjteményt. Kiemelték a feledés homályából a 
Minnesángereket, a Nibelung- éneket, és La Motte-Fougué felfedezte a Sigurd-éneket. 
Ebben az értelemben Stein joggal írta: ,Főként Heidelbergben gyulladt ki az a német 
tűzvész, amely később kikergette a franciákat." 

Az ily módon elmélyült nemzeti érzés egyelőre megmaradt a kulturális szférában, és 
nem öltött politikai jelleget; ám több jel arra mutatott, hogy a mélyben már megindult 
valami. A zsarnokság visszaállítása Franciaországban kétségbe ejtette vagy 
felháborította a liberálisokat, Posselt öngyilkosságot követett el Moreau elítéltetése után, 
Schlabrendorf és Reichardt tollat ragadott Napóleon ellen, Beethoven pedig törölte 
Bonaparte nevét az Eroica partitúrájáról. Szemére vetették a francia nemzetnek, hogy, 
úgymona, elárulta 1789 eszméit, s romlottnak és léhának nyilvánították. 1804- ben 
nacionalista felhő homályosította el Herder kozmopolitizmusát: ódát írt Germániához. 
Ausztria vereségei és a szent birodalom megsemmisülése nemcsak a poroszokat 
rendítették meg. 1805-ben Arndt, Geist derZeit című művének első részében, nyíltan 
ellenséges érzelmeket árult el Franciaország iránt. Az állam, amely mindaddig 
ellenszenves volt a német gondolkodók előtt, mert a kényszer szervezetének tekintették, 
kezdett bizonyos értéket kapni a szemükben, mint a közösség védelmezője és az egyén 
nevelője. Arndt 1802- ben egy másik könyvében (Germanien und Európa) kifejtette, hogy egy 
népnek szabad fejlődéséhez szüksége van a természetes határokra, és arra, hogy szabad 
kijárata legyen a tengerhez. 1800-ban Fichte, amikor leírta a szocialista társadalmat, 
amely mindenkinek biztosítaná a szabadságot és az egyenlőséget, ezt a berendezkedést 
csak az önerejéből élő , zárt állam" alakjában tartotta elképzelhetőnek, 
következésképpen felruházta ezt az államot azzal a joggal, hogy szükségletei 
kielégítéséhez megszerezze magának a kellő nagyságú és változatosságú területet. 
1805-ben is az államban látta azt az eszközt, amely megszabadíthatja az embereket a 
bűntől. 


Ám ahhoz, hogy ez a fejlődés meggyorsuljon, főleg pedig, hogy általánossá váljék, az 
1806-OSs katasztrófára és a francia megszállásra volt szükség. A folyamat még ekkor sem 
volt földesuszamlásszerű, és nem ragadott magával mindenkit; ha nem is 
Franciaországnak, de a császárnak mindenesetre még Jéna után is maradtak csodálói, 
mint például Buchholtz Berlinben; Johann von Müller minisztere lett Jeromosnak; a lipcsei 
egyetem a győztesről nevezett el egy csillagképet; az erfurti találkozó alkalmával 
felkereste őt Goethe; Hegel, aki Jénában megpillantotta, , világszellemnek" nevezte (Hegel 
az ablakon át látta, amint Napóleon a csata után fehér lován bevonul a városba, és aznap azt írta Schellingnek, 
hogy ,... ma láttam a világszellemet"), sőt, nürnbergi katedráján még 1809-ben is azt ajánlotta a 
bajoroknak, hogy vegyék át a polgári törvénykönyvet. Mindamellett tény, hogy a német 
nemzet szellemi vezetőinek egy része 1807- től kezdve hangot változtat, és agresszívvá 
válik, vagy úgy, hogy a germánok kulturális fensőbbségét magasztalja, vagy úgy, hogy 
hűségnyilatkozatokat tesz a helyi dinasztiáknak; bizonyos jelek tanúsága szerint a 
néptömegek körében, főleg Poroszországban, ingerültség és ellenséges hangulat kezdi 
felváltani az apátiát. Bizonyos megnyilvánulások híressé váltak: így Schleiermacher 
prédikációi, amelyek Halléban és Berlinben végül felkeltették a francia hatóságok 
gyanúját; továbbá Arnim Einsiedler Zeitung című lapjának megjelenése 1808-ban, 
legfőképpen azonban Fichte előadásai Berlinben 1807-ben, amelyeket Beszédek a német 
nemzethez címen ismerünk. 

Természetes, hogy a Poroszországra zúduló csapások különösen érzékenyen 
érintették azokat, akiket születésük vagy pályafutásuk ide kötött. Az északnémetek 
egyidejűleg Drezdában és Bécsben is elültették az egymástól elválaszthatatlanná vált 
romantikát és nemzeti gőgöt. A porosz származású Adam Müller, aki áttért a katolikus 
hitre, és akit barátjának, Gentznek, sikerült elhelyeznie az osztrák közigazgatásban, 
1806 tavaszán Drezdában előadássorozatot indított arról, hogy milyen elvek tartják 
életben és jó erőben az államokat. 


1807-ben Kleisttel társulva Drezdában kiadta a Phoebus című folyóiratot, ,a német 
művészet és tudomány megmentésére". August Schlegel hosszú időt töltött Coppet-ban, 
Mme de Staül fiának tanítójaként, majd követte úrnőjét németországi utazásaira. 
Bécsben engedélyezték, hogy irodalmi tanfolyamot tartson, és előadásaiban még 
élesebb hangot ütött meg, mint Berlinben. Karoline Pichler szalonja a romantika 
terjesztésének központjává változott. 

Ezek az irodalmárok mindenütt szoros kapcsolatba kerültek a tényleges harc híveivel. 
Természetesen tekintettel kellett lenniük a külföldre és a kormányok gyanakvására. 
Hallgatóikat nem szólíthatták nyíltan fegyverbe, ezért továbbra is elsősorban a germán 
kultúra eredeti jellegéről és fensőbbségéről beszéltek. Fichte átvette és tovább 
fejlesztette Schlegel elgondolását: minden nép a rá sajátosan jellemző művészettel 
nyilvánítja ki szellemét, a német népnek azonban valamennyi között megvan az a 
kiváltsága, hogy Wsprachá- val, olyan nyelvvel rendelkezik, amely lényeges szennyeződés 
nélkül, folyamatosan fejlődött a kezdetek óta. Ezért a német nép lényének valósága és 
az azt kifejező formák harmonikus egészet alkotnak. Ezzel szemben a román nyelvek 
csak egy holt nyelvnek a törmelékei, az angol pedig keverék nyelv. A franciák klasszikus 
irodalmuk műfajait és szabályait az ókortól kölcsönözték. A latin és az angolszász népek 
nem teremtették meg a maguk kifejezési eszközeit, ezért gondolataikat mesterséges 
eljárások segítségével fogalmazzák meg, amelyek éppen az életet és a spontaneitást ölik 
ki belőlük. Az egyedül igazán eredeti német irodalom a szellem királynője, és az általa 
hordozott kultúra isten üzenete az emberiségnek. 

- Nos, a szent birodalom világuralmi igényei, főleg pedig baltikumiak és szlávok 
millióinak meghódoltatása és elnyomása már addig is hajlamossá tették a németeket 
arra, hogy uralkodó népnek tekintsék magukat. Fichte Beszédei, amelyek a német 
szellemet Luther óta részegítő miszticizmussal igazolták a nemzeti gőgöt, fölöttébb 
alkalmasak voltak arra, hogy a pángermán ideológia egyik evangéliumává váljanak. Ami 
az államról vallott felfogást illeti, Adam Müller nézetei, ha szárazabb formában is, de 
inkább jelentettek újdonságot. Fichte ugyanis továbbra is az egyén boldogulását biztosító 
eszköznek tekintette az államot, s úgy vélte, hogy ha majd a franciákat kiűzték, az ő 
népének is meglesz a joga ahhoz, hogy hozzájuk hasonlóan véghezvigye demokratikus 
és republikánus forradalmát. Müller viszont igazi romantikusként magának való lénynek 
tekintette az államot, amely a maga külön céljait követi, s az egyénnek saját sorsát alá 
kell rendelnie ezeknek a céloknak. Müller arisztokratikus hallgatósághoz szólott, és 
Németország függetlensége mellett a hűbéri társadalmat is védelmezte az új eszmékkel 
szemben. 


Ezek az élőszóban hirdetett tanok eleinte csak elég szűk körben hatottak, s úgy tűnik, 
hogy a könyvkiadás csak később terjesztette el őket. Mindamellett lehetséges, hogy 
átvették őket a szabadkőműves páholyok és a titkos társaságok, s ha ez így van, akkor 
hamarabb terjedtek el, semmint első pillantásra feltételezhetnénk. Mindenképpen 
eltúlozták azonban közvetlen jelentőségüket. Hiszen figyelembe kell venni a francia 
hódítás gazdasági és társadalmi következményeit, amelyek közvetlenül felébresztették 
az idegengyűlöletet valamennyi osztályban, anélkül, hogy ehhez bármi szükség lett volna 
az ideológia közreműködésére. Magukra az írókra is feltétlenül hatással volt az az 
aggodalom, hogy a francia nyelv újra kiszorítja a németet az irodalmi nyelv szerepéből, s 
ezzel kikezdi a nemzet kulturális hagyatékát. , Ki tudja megmondani - írta Kleist -, hogy 
száz év múlva fog-e még valaki németül beszélni ebben az országban?" 

Kelet-Poroszországtól eltekintve a háborús pusztítás nem volt számottevő; de az adók 
és a rekvirálások elviselhetetlennek tűntek, és még inkább bőszítette az embereket a 
katonai megszállás, a vele járó túlkapásokkal, visszaélésekkel, mindenféle terhekkel, 
mint amilyen az elszállásolás, a fuvar, az erődítési munkálatok stb. Németországban 
Napóleon hadviselési módja, attól a naptól fogva, hogy az ellenségeskedések örökössé 
váltak (és ez 1807-ben következett be), előre nem látott visszahatást keltett. Valószínű 
azonban, hogy pénzügyi politikája és a német államokban előidézett politikai változások 
még súlyosabb következményekkel jártak. A fennhatósága alatt álló országokban a 
császár úgy szedte a hadisarcot, mint valami ellenséges területen, anélkül hogy akár 
Murat-t, akár Jeromost kímélte volna. 


Hogy képesek legyenek csapatokat kiállítani, szanálta pénzügyi helyzetüket: töröltette 
államadósságuk egy részét, felfüggesztette a járadékok és nyugdíjak fizetését, 
kártalanítás nélkül elbocsáttatott egy sereg hivatalnokot és katonatisztet. A csőd szélére 
került Poroszországnak ugyanezt kellett tennie, s itt ráadásul még a jövő kilátásait is 
elvette az, hogy csökkentenie kellett a hadsereg létszámát, s egész sor tartományról le 
kellett mondania. Az 1806. évi hesseni felkelésben, a francia csapatok ellen intézett 
elszigetelt pomerániai és poroszországi támadásokban a nép nyomora is közrejátszott; 
ennél azonban még tartósabb következményekkel fenyegetett a nemesség és a 
burzsoázia elszegényedése, az elmozdított katonatisztek és hivatalnokok dühe, az 
egzisztenciális jövője felől bizonytalan egyetemi ifjúság nyugtalansága. A szenvedés és a 
düh megnemesítő igazolásra lelt a nemzeti érzésben. Mármost pontosan ezek voltak 
azok a társadalmi közegek, amelyekből az ellenállás vezetői elsősorban kikerülhettek, s 
ezekben a körökben jelent meg például a 7ugendbund. A szövetséget 1808 áprilisában 
Königsbergben alapították. 1809-ben már 25 ,kamarát" s több mint 700 tagot számlált. 
Tevékenységét nem korlátozta a királyságra, mert tudjuk, hogy Karl Müller a lipcsei 
hazafiakat is összekapcsolta vele. Látszólag ez a szövetség is kulturális célokat követett, 
mint ,a polgári erények ápolására alakult társaság". Valójában az volt a célja, hogy 
ellenőrizze az állam hivatalnokait és az alattvalókat, s leleplezze és megbüntesse azokat, 
akik a külfölddel paktálnak. Bár a király helyeselte tevékenységét, a miniszterek afféle 
rivális hatóságnak tekintették, s a méltatlankodó Stein egy új , Szent Vehme" (Középkori 
titkos törvényszék) megjelenését látta benne. 


Nehéz nem feltételezni, hogy tulajdonképpeni rendeltetése az volt, hogy adott esetben 
egy Napóleon elleni népfelkelés magjává váljék. A tömegek felkelésének eszméje a 
romantikus erjedésben gyökerezett, az ősi germán harcos irodalmi dicsőítésében, aki 
Hermann parancsnoksága alatt, a vad rengetegben szembeszállt a zsarnokságot szolgáló 
római légiókkal; Teli Vilmos és az alemann svájciak felkelésében, amelyet Schiller 
remekműve tett 1805-ben a nemzeti kultúra szerves részévé. Forrásait Franciaország 
újabbkori történetéből is merítette, hivatkozva egyfelől Vendée példájára, másfelől pedig 
az önkéntesekére és a Közjóléti Bizottságéra. Legfőképpen azonban a spanyolországi 
lázadás szította fel. 1808 júliusától kezdve lapok, röpiratok és beszédek foglalkoztak 
ezzel a felkeléssel, ismertették eseményeit, és versengve magasztalták, a kormányok 
hallgatólagos jóváhagyásával. Minthogy a spanyolországi felkelés igen összetett talajból 
sarjadt, valamennyi párt tetszésével találkozott; az arisztokraták a hű alattvalókat látták 
a spanyolokban, a demokraták az elnyomókkal szembeszálló szabad embereket, az 
államférfiak a reguláris hadsereg segítségére siető jó állampolgárokat. 

Mindamellett a népfelkelés gondolata elkerülhetetlenül összekapcsolódott a francia 
forradalom által elterjesztett eszmékkel. Feltételezte, hogy a nép részt vesz a 
közéletben; hogy az addiginál nagyobb állampolgári és politikai jogokat biztosítanak 
azoknak az embereknek, akik a hazáért harcolnak; jelképévé vált annak az új erőnek, 
amelyre az állam szert tehet, ha a kiváltságok megszüntetésével felszabadítja az egyéni 
energiákat; Napóleontól, a forradalom vezérétől a saját fegyvereit vette át, hogy ellene 
fordítsa őket. Ez az oka annak, hogy az arisztokrácia és a feudális kormányok végül is 
nem voltak hajlandók ezt az eszközt igazából igénybe venni. Ezenkívül a német nemzeti 
mozgalom történetében újra beleütközünk Ausztria és Poroszország ellentétébe. A 
hazafiak már az első pillanattól fogva vagy az egyik, vagy a másik felé fordultak, 
mégpedig származásuktól, pályafutásuktól, vallásuktól és nem utolsósorban politikai 
beállítottságuktól függően is. Ausztria a maga katolikus hagyományával elfojtott minden 
szellemi életet, és obskurantizmusa kizárta mindennemű reform és népmozgalom 
reményét. Porosz- ország viszont mindig büszkélkedett azzal, hogy bizonyos szabadságot 
enged a gondolkodásnak, s éppen ebben az időben juttatott hatalomra néhány olyan - 
Németország legkülönbözőbb részeiből származó - embert, akik nyitva álltak a nyugati 
befolyás előtt, és eltökélték a társadalom és a kormány modernizálását. A romantikus 
rajongás végül mégis Ausztriában találta meg a tett emberét, Stadion személyében, 
Poroszországban viszont a hazafias párt vezetőit a király végül is megtagadta. 
Ilyenformán a különösen drámai 1809- es válság világosan megmutatta a dualizmusnak 
és Németország belső ellentmondásainak demoralizáló hatását. 


2. POROSZORSZÁG 

A régi Poroszországot a hivatalnoki kar, hadseregét pedig a nemesség irányította. Az 
1806-OSs katasztrófa, amelyért mindkettőt felelőssé tették, bármely másik országban 
forradalmat robbanthatott volna ki. Ezt Napóleon természetesen nem tűrte volna el, 
hiszen egy meghódított ország kizsákmányolásának az a legegyszerűbb eszköze, ha 
érintetlenül hagyják berendezését. A poroszok azonban az erős burzsoázia hiányában 
képtelenek voltak arra, hogy fellázadjanak. A reformpárt magának a hivatalnoki karnak a 
felső rétegéből toborzódott, kiegészülve néhány nemesemberrel és művelt polgárral. A 
helyzetnek az volt a sajátossága, hogy ezek az egyszerre konzervatív és liberális 
arisztokraták elég értelmesek voltak ahhoz, hogy megértsék az állam megújításának 
szükségességét, s elég erkölcsi erővel rendelkeztek nézeteik érvényre juttatásához. Bár 
a modern Poroszország megteremtése nagylélegzetű mű volt, amely a XIX. század 
végéig elhúzódott, mégiscsak ekkor indult meg. 

Tilsit másnapján III. Frigyes Vilmos újra Königsbergben rendezkedett be. Scharnhorst 
és Gneisenau vezetésével bizottságot alakítottak a hadsereg parancsnoki karának 
megtisztítására. Apránként Grolmant, Götzent és Boyent is bevonták ennek a munkának 
az irányításába. Egy másik bizottság azt a feladatot kapta, hogy szervezze újjá 
elsősorban Kelet-Poroszországot, együttműködve annak elnökével, Schrötterrel. Ennek a 
bizottságnak többek között Schön, Niebuhr és Altenstein volt a tagja. Július 10-én a király 
visszahívta Steint is szolgálatába, magának Napóleonnak az ajánlására, aki valószínűleg 
értesült arról, hogy Stein milyen jó benyomást tett a franciákra, amikor leváltása után 
átutazott Berlinen, hogy visszavonuljon a Rajna-vidékre. Stein csak szeptember 30- án 
jelent meg Königsbergben, egy, a nyár folyamán készített re- formtervvel a 
poggyászában; ez volt a híres nassaui emlékirat. Ezeknek a reformereknek egy része, 
Schön, Schrötter, Clausewitz, Bo- yen porosz születésű volt, de a leghíresebbek 
Németország más vidékeiről származtak: Grolman egy vesztfáliai bírónak volt a fia, 
Götzen frankóniai gróf volt, Scharnhorst Hannoverből származott, Gneisenau 
Szászországból, Stein ősei Rajna-vidéki lovagok voltak. Akadtak közöttük egyszerű 
származású emberek is: Scharnhorst apja altiszt volt; Gneisenau, egy katonatisztnek a 
fia, kalandos pályafutás során nőtt országos vezetővé. Poroszország, amely e tekintetben 
kevésbé volt megmerevedve, mint Ausztria, és amelyet az 1806-os megrázkódtatás 
dezorganizált, mintegy nyalábba kezdte összefogni Németország nemzeti energiáit. 


Ezek az emberek nagyon különböztek egymástól mind származásukat, mind 
vérmérsékletüket tekintve, s nem meglepő, hogy a történészek nem értenek teljesen 
egyet abban, milyen szellem vezérelte őket, ihlette munkájukat. Vannak, akik kizárólag a 
felvilágosult abszolutizmus porosz hagyományának folytatóit látják bennük. Pedig azzal, 
hogy a népet is bevonva az ország feltámasztásának művébe, nemzetet akartak 
teremteni, nyilvánvalóan szétrombolták ennek a hagyománynak a kereteit. Nem szabad 
elfelejteni, hogy a junkerek hevesen ellenálltak újításaiknak, s hogy maga a király sem 
szerette őket. Mások inkább Németország erkölcsi és vallási kultúrájának képviselőit 
látták bennük, akik reformjaikat a nemzeti múltra igyekeztek ráépíteni. Ám bármennyire 
érezhető is náluk a filozófiai idealizmus és a romantika hatása, nem kevésbé igaz az is, 
hogy elképzeléseik bizonyos oldalai természetesebben magyarázhatók a nyugati 
hatásokkal. Egyébként Anglia hatását nem is vitatják, amint már említettük is. Nem 
tagadják azt sem, hogy Stein olvasta Montesguieu-t, s valószínűleg ismerte a 
fiziokratákat, valamint Turgot és Dupont de Nemovurs terveit. A francia forradalom hatása 
azonban vitatott. Azt biztosan állíthatjuk, hogy voltak Poroszországban emberek, akik 
elég jól ismerték a forradalmat. Frey, Königsberg rendőrfőnöke, aki a községi 
képviselőtestületekre vonatkozó 1808. évi rendelkezést előkészítette, minden bizonnyal 
olvasta az alkotmányozó gyűlés törvényét, s Rehdiger, ez a sziléziai nemes, aki 
alkotmánytervezetet nyújtott be Steinnek, felhasználta Sieyes írásait. 


Valószínűleg Gneisenau értette meg a legjobban, hogy mit lehet hasznosítani a francia 
tapasztalatokból: , Micsoda végtelen kifejletlen és felhasználatlan erők szunnyadnak a 
nemzetben! Miközben egy birodalom a gyengeségben és a gyalázatban tengődik, lehet, 
hogy valahol, a legnyomorúságosabb faluban egy Caesar ballag az ekéje után, s egy 
Epaminondasz keresi meg száraz kenyerét két keze munkájával." 

Ám bármilyen figyelmet szenteltek is Angliának és Franciaországnak, abban mindenki 
egyetért, hogy soha eszükbe sem jutott átvenni az előbbitől a parlamentáris rendszert, s 
hogy irtóztak attól az egyenlőségi szellemtől, amely a francia forradalom lényege volt. Az 
volt az elképzelésük, hogy a modern Poroszországban be kell ugyan vonni a polgárt és a 
parasztot az állam életébe, de a hatalomnak a király kezében kell maradnia; a 
kasztoknak el kell tűnniük, de a junkerek társadalmi vezető szerepének meg kell 
maradnia. Sajátos, eredeti képződmény volt itt kialakulóban, amely mintegy közbül 
helyezkedett el a nyugati országok és a feudális monarchiák között, bár az utóbbiakhoz 
közelebb állt, mint az előbbiekhez. 

A königsbergi kormány feladata nem volt irigylésre méltó. Miközben Daru-val a 
jóvátételről vitatkoztak, hozzáfogtak az elpusztított falvak talpraállításához, s így vált 
szükségessé az agrárreform. A földesúrra hárult, hogy újjáépítse a gazdaságokat, 
kiegészítse a megtizedelt állatállományt, vetőmagvakkal lássa el a parasztokat, sőt még 
élelmezze is őket ilyen rendkívüli, ínséges időkben. Ám maga a földesúr is igen rossz 
helyzetben volt, ezért haladékot kellett adni jelzálogadósságaira. A földesúr szemében a 
legegyszerűbb megoldás az volt, ha a feldúlt jobbágytelkeket saját kezelésében levő 
birtokához, a Guthoz csatolja, és birtokosaikat napszámos sorba süllyeszti. Minthogy a 
törvényhozás ezt tiltotta, a földesúr követelte a Bauemschutz (parasztvédelem) 
megszüntetését; cserébe azonban semmit sem ajánlott: a paraszt jobbágy maradna. A 
hivatalnokoknak más volt az elképzelésük. Telítve Smith és Young eszméivel, 
rokonszenveztek a nagyüzemi gazdálkodással, s nem ellenezték a Bauemschutz 
megszüntetését, főleg, ami Schönt illeti; csak hogy a liberális közgazdaság legelső 
alapelve a feudális rendszer megszüntetése volt. Bár a monarchia megengedte, hogy 
polgárok egyénileg földet vásároljanak, s a királyi birtokokon eléggé előrehaladt a 
jobbágyság megszüntetése és a jobbágy tulajdonossá való változtatása, de sohasem 
merészelte megkérdőjelezni a földbirtok junker monopóliumát, nem mert fellépni a 
kasztok elkülönülése ellen, és beleavatkozni az uradalmak belső életébe. 


Most a királyság megragadta az alkalmat, s az 1807-es reformnak ez a legnagyobb 
jelentősége. Egyrészt, cserébe a Bauemscbutz megszüntetéséért, megszüntette a 
jobbágyságot is, másrészt engedélyezte a polgárnak és a parasztnak, hogy földet 
vásároljon; egyidejűleg pedig a nemeseket is megszabadította attól a rendelkezéstől, 
amelynek értelmében bizonyos foglalkozások űzése a nemesség elvesztésével jár, s 
lehetővé tette nekik olyan hivatások gyakorlását, amelyeket addig a polgárságnak 
tartottak fenn; egyébként ugyanezt a jogot a parasztoknak is megadta. A kasztok 
helyébe lassanként a rendeket (Stande) állította, vagyis a vagyonon és a foglalkozáson 
alapuló osztályokat. A kelet-poroszországi tartományi gyűlés fejet hajtott, s a reform erre 
a tartományra vonatkozóan 1807 augusztusában elvben érvénybe lépett. Altenstein 
nyomban azt javasolta, hogy terjesszék ki az egész monarchiára a többi tartományi 
gyűlés megkérdezése nélkül. Napóleon a Varsói Nagyhercegségben és a Vesztfáliai 
Királyságban a francia elvek szerint szervezte át a társadalmat. Ennek a példának volt 
némi hatása, mert bátoríthatta az elégedetleneket, sőt esetleg kivándorlást is 
eredményezhetett. 

Következésképpen nem Stein volt a reform kezdeményezője, hiszen ő csak 
szeptember 30-án érkezett meg. Egyébként az ő nassaui emlékirata nem is tesz említést 
az agrárreformról. Stein nem rokonszenvezett a kapitalizmussal, ami pedig a parasztokat 
illeti, annyit mindenesetre megállapíthatunk, hogy a sajátjait nem szabadította fel. 
Szerepe tulajdonképpen az volt, hogy támogatta Altensteint, s hogy fenntartásokat 
jelentett be a Bauemschutz minden további nélküli megszüntetésével szemben; ennek az 
ügynek a rendezését későbbre halasztották. A király a rendelkezést 1807. október 9-én 
írta alá. A Bauemschutzot illetően az egész országra nézve általánosan érvényes törvény 
gondolatát elejtették, s ehelyett 1808 és 1810 között tartományi rendeletek születtek, 
amelyek bizonyos kiegyezést juttattak érvényre. 


A földesuraknak megengedték, hogy az , új", azaz a vidékektől függően 1752, illetve 
1774 óta létesített jobbágytelkeket kisajátítsák; a , régieket" csak akkor lehetett a Guthoz 
csatolni, ha új gazdaságokat létesítenek, amelyeknek összterülete megegyezik a 
megszüntetett jobbágytelkek területével, de egyenként jóval nagyobbak amazoknál. A 
királyi birtok megőrizte előnyét a földesúri birtokkal szemben. III. Frigyes Vilmos 1807. 
október 29-én megszüntette saját birtokain a jobbágyságot, aminek egyébként csak 
Sziléziában volt jelentősége, 1808. július 27-én pedig kiterjesztette Kelet-Poroszországra 
azokat a többi tartományban előzőleg már kiadott rendelkezéseket, amelyeknek 
értelmében a parasztok - kártalanítás, valamint az úrbéri szolgáltatások kötelező 
megváltása mellett - tulajdonba vehették földjüket: a források szerint ebben a 
tartományban 30 ezer paraszt vált ily módon tulajdonossá. 

Az 1807. évi rendelkezés és a kiegészítő rendelkezések valóságos dicshimnuszokat 
váltottak ki Németországban és Angliában. Nem követünk el méltánytalanságot, ha 
mindezt nem vesszük készpénznek. A reform mindenekelőtt adóügyi és gazdasági 
szükségletekből eredt, s elsősorban az államnak és a junkereknek kedvezett. S a kincstár 
a számításoknak megfelelően jelentékeny többlethez jutott. A király azzal, hogy 
átengedte a tulajdonjogot a parasztoknak, megszabadult velük szemben fennálló, 
szokásjogon alapuló kötelezettségeitől, megszüntette használati jogaikat a saját földjein, 
főleg az erdőkben, amiből igen nagy volt a haszna. A földesúri birtokokon a parasztok 
elsősorban jogi engedményekben részesültek. A rendelkezés értelmében a 
jobbágyságnak 1810-től meg kellett szűnnie, csak éppen a törvény nem határozta meg, 
hogy mi az, ami megszűnik. Egyértelmű volt, hogy a parasztok röghözkötöttsége 
megszűnik, szabadon házasodhatnak, s gyermekeik mentesülnek a cselédszolgálattól; 
számos más kötelezettséget azonban bizonytalanság vett körül, amit a parasztok ellen 
fordítottak. A robot és a járandóságok teljes egészükben fennmaradtak, és a 
jobbágytelek helyzete is bizonytalan volt. A földesúr megtartotta az igazságszolgáltatás 
jogát; ezen a címen továbbra is ő volt a falusi közigazgatás vezetője, rendőri 
intézkedéseket hozhatott, és büntetéseket szabhatott ki, még testi fenyítést is. A 
tényleges előrelépést számos parasztnál semmivé tette a jobbágytelkek kisajátítása, e 
parasztokat napszámossá tette. A királyi birtokon a megváltás terhe és a körülményekből 
fakadó nyomor sok parasztot kényszerített földjének eladására, s megindult a 
földtulajdon koncentrációja. Fel sem merült, hogy a parasztokra is kiterjesszék a 
jelzálogkölcsönök rendszerét, pedig ehhez a burzsoázia hozzájutott. Ami a nemesi 
kiváltságokat illeti, a földtulajdon monopóliumától eltekintve érintetlenül megmaradtak. 


A reform mindenütt kedvezett a tagosításnak és a használati jogok megszűnésének, 
úgyhogy a faluközösség felbomlása irányában hatott. A gazdasági szabadság elve az ipar 
és a kereskedelem terén is nagyszabású reformokat igényelt volna. Kelet- 
Poroszországban Stein megvalósított néhányat: megszüntetett több céhet, megszüntette 
a földesúri őrlési jogot, meghirdette a város és falu egyenlőségét, ami lehetővé tette a 
parasztoknak, hogy helyben adjanak és vegyenek. Ez utóbbi reform súlyos csapást mért 
a fogyasztási adókból eredő bevételekre, mert ennek az adónak a beszedése a 
városokba összpontosult, úgyhogy szükségessé vált az adóügyi reform is. Stein hajlott a 
jövedelmek megadóztatására. Minthogy Kelet-Poroszország kölcsönt vett fel a háború 
költségeihez való hozzájáruláshoz, megszavaztatott a tartományi gyűléssel egy 
Einkommensteuert (jövedelmi adó), amely a maga nemében az első volt; de nem 
terjesztették ki a királyság többi részére, és így kivételes jellegű maradt. 

Személy szerint Stein főleg a hivatalnoki apparátus újjászervezésére törekedett. 
Szerette volna mérsékelni mindenhatóságát oly módon, hogy a nemzet képviselőit is 
bevonja az igazgatásba. Ez a személyes akaratának feltétlenül érvényt szerző, indulatos, 
sőt nyers férfi követelte a kegyencek - Lombard és Beyme - elbocsátását. Scharnhorstot 
a katonai kabinet élére állította, s 1809-ben ezt a kabinetet beolvasztotta a 
hadügyminisztériumba. Előkészítette a központi hatalomnak öt szigorúan szakosított 
minisztérium alakjában való átszervezését, valamint a minisztertanács létrehozását. 
Gyakorlatilag azonban nem tudta felszámolni a klikkek uralmát. 


Továbbra is a porosz király polgári kabinetje és katonai kabinetje maradt a helyzet ura. 
Stein ezenkívül szeretett volna létrehozni egy konzultatív nemzetgyűlést. Amikor Kelet- 
Poroszországban jóvá kellett hagyatnia az Einkommensteuer bevezetését és a Napóleonnak 
szánt jelzálogkötvények kibocsátását, módosította a tartományi gyűlés összetételét, 
növelte benne a polgárok számát, beengedte a parasztság cenzusos rendszerrel 
választott képviselőit, és bevezette a személy szerinti szavazást. Elképzelése szerint a 
nemzet- gyűlés a rendekből állt volna ugyan, de - legalábbis a pénzügyi kérdésekben - 
személy szerinti szavazással, s a nép képviseletét a gazdagok látták volna el. A többi 
tartományban azonban nem reformálták meg a tartományi gyűléseket, s a nemzetgyűlés 
nem született meg. 

A bukása után, 1808. december 26-án életbe léptetett közigazgatási reform beérte 
annyival, hogy a tartományokat alkotó kisebb közigazgatási egységekben az egykori 
kincstári jellegű Kammer hatáskörét a továbbra is testületi jellegű Regierungrz ruházta, s 
elvette a Regierungtól megmaradt igazságszolgáltatási funkcióit. A tartomány élén 
szentesítette a szokásjogi alapon már működő Oberprasident intézményét. A Regierungba a 
hivatalnokok mellett bevonták a körzeti gyűlések képviselőit, azaz a nemeseket is. 
Közreműködésük azonban a gyakorlatban teljesen kivihetetlennek bizonyult. Stein 
szerette volna egyidejűleg megőrizni a hivatalnoki apparátust és utánozni a justice ofpeace 
(békebíróság) intézményét, ebből azonban nem lett semmi. Nem akarta átvenni 
Napóleontól a prefektusi intézményt, ezért megtartotta a testületi jelleget, s nem vette 
észre, hogy ezzel maga gáncsolja el azt a szándékát, hogy új erőt és kezdeményező 
készséget adjon a közigazgatásnak. Csak a városokban alkotott fontosat és maradandót 
1808. november 19-i rendeletével. Anélkül, hogy kizárta volna a helyi sajátosságokat, 
nagy vonalakban felvázolta minden város kötelező berendezkedési formáit. Minden 
városban választott képviselőtestület alakult, amely kijelölte a , magisztrátus" tagjait. Az 
államnak a városok feletti gyámkodása nem szűnt meg teljesen, de mérséklődött. A nagy 
újdonság az volt, hogy megvonta a céhektől a képviselőtestület megválasztásának jogát, 
és ettől fogva a város minden lakosa választójogosult volt, ha megfelelt bizonyos vagyoni 
feltételeknek. Németország addig kizárólag a testületi rendszeren alapuló, korporatív 
szavazati jogot ismerte. Az angol városokban ritka volt az egyéni választójog, egyébként 
a németek az angol városok szervezetét nem is ismerték jól. Bárki bármit mond, nem 
kétséges, hogy Stein legfontosabb reformját Franciaország inspirálta, s hogy 
tanácsadója, Frey is szerepet játszott ebben. 


Stein egy évnél nem sokkal tovább maradt hatalmon. Nem csoda hát, hogy működési 
ideje alatt több volt a gyenge nekibuzdulás, mint az eredmény. Azt is látnunk kell, hogy 
ezek az eredmények nem voltak alkalmasak arra, hogy lelkesedést keltsenek, s hogy az, 
amit a reformerek katonai téren alkottak, sokkal lényegesebbnek bizonyult Poroszország 
feltámadása szempontjából. Scharnhorstnak és munkatársainak műve 1809-ben már 
eléggé előrehaladott állapotban volt. Befejezték a parancsnoki kar megtisztítását és 
átszervezését; megszűnt a századok autonómiája; a gyalogságnál új szolgálati 
szabályzatot vezettek be, amely figyelembe vette a francia taktikát. Ez azonban még 
kevés volt ahhoz, hogy a porosz hadsereg képes legyen legyőzni Napóleont. A 
reformerek tudták ezt, és egészen 1808 júliusáig csak arra törekedtek, hogy elérjék az 
ország kiürítését. Januárban Scharnhorst megállapodott Steinnel, hogy Vilmos herceg 
ajánlja fel evégett a császárnak Poroszország szövetségét, vagy a Rajnai 
Konföderációhoz való csatlakozását; Gneisenaunak csak az volt az ellenvetése, hogy , ha 
egyszer bemegyünk a szörny barlangjába, az egyetlen előny, amelyben 
reménykedhetünk, az, hogy utoljára esznek meg minket". De a spanyol felkelés hírére, 
még mielőtt a bailéni katasztrófáról értesültek volna, teljes fordulat következett be. 
Götzent július 23-án Sziléziába küldték, hogy titokban vegye fel a kapcsolatot az 
osztrákokkal. Augusztus 6-án elhatározták, hogy azokat a sorköteleseket, akiket az 
ország pénzügyi helyzete miatt nem lehetett tényleges szolgálatra igénybe venni, 
behívják egy hónapra, hogy szükség esetén mégis mozgósíthatók legyenek. Ezeket a 
katonákat nevezték azután Kfümpernek (A lófogat ,lógósa", azaz tartalék lova). A terv a hónap 
folyamán beadványok sorában öltött végleges alakot. Az elképzelések szerint az egész 
német népet fegyverbe kellett szólítani, élethalálharcra; az asszonyokat és gyermekeket 
kitelepítik, az országot letarolják, az ellenséget a felkelő bandák fogják gyötörni, 
megtépázni, megbénítani. Az egésznek félreérthetetlenül forradalmi szelleme volt; ha a 
fejedelmek és a nemesek nem állnak a nemzeti felkelés élére, elveszítik jogaikat és 
méltóságaikat; a király alkotmányt fog adni népének. 


Ezeknek az embereknek a gondolkodásában öltött alakot első ízben Németország 
úgy, ahogy a XIX. század folyamán majd megvalósul: mint a külfölddel szembeállított 
politikai egység. Gondolataikban Ausztria nyilvánvalóan potenciális szövetséges, de csak 
mint különálló hatalom; Poroszországnak kell a német néphez fordulnia, és élére állnia. 
De még magát Poroszországot is csak eszköznek tekintették, s mit sem törődtek azzal, 
hogy ez a terv milyen veszélynek teszi ki dinasztiáját. Mi sem világíthatná meg jobban, 
milyen hatása volt a spanyolországi felkelésnek, és milyen romantikus lelkesedést 
keltett. Stein, megőrizve az óvatosság némi maradékát, beleegyezett, hogy mindaddig, 
amíg mindennel el nem készülnek, szövetséggel tévesszék meg Napóleont. , Csak 
Napóleonnak legyen joga ahhoz, hogy az önkényt állítsa a jog, a hazugságot az igazság 
helyébe?" Steinnek azonban a felkelés előkészítéséhez nem álltak rendelkezésére 
kiterjedt titkos társaságok, s engedelmes papokkal és szerzetesekkel sem rendelkezett, 
mint a spanyolok. Túlságosan sok embert kellett beavatnia a titokba, s lebecsülte a 
francia kémszolgálatot. Két levele Napóleon kezébe került. Az egyiket a Mecklenburgban 
tartózkodó Wittgensteinnek írta. 

A porosz arisztokrácia felháborodott. Persze, hogy ki kell űzni a franciákat, ő is ezt 
akarta. De a király vezetésével, a reguláris hadsereggel, a szövetséges fejedelmek 
segítségével, és a népet hagyományos alárendeltségében meghagyva; a veszélybe 
került kiváltságait féltő osztály gyűlölte ezeket a bevándorolt jöttmenteket, és 
jakobinusoknak nevezte őket. Bécsben is buzgón helyeseltek, és Frigyes Vilmos 
egyáltalán nem volt érzéketlen a támadásokkal szemben. O a régi rendszerhez húzott, 
féltette tekintélyuralmát, emellett a kockázatot is józanabbul mérte fel, végül pedig 
semmit sem akart tenni a cár nélkül. Az augusztus 25-i tanácsülésen elvetette az 
összeesküvők javaslatait. 


S minthogy az Erfurtba tartó Sándor időhúzást javasolt, szeptember 19-én ratifikálta a 
Párizsban 8-án aláírt egyezményt. A hazafiak minden erejüket latbavetették, hogy ne 
fogadja el az egyezményt, s Boyen nemzetgyűlés összehívását ajánlotta. A király csak 
októberben tudatta velük döntését. Stein ekkor felajánlotta lemondását, majd új rohamra 
indult. 28-án új felkelési tervet dolgozott ki, november 6-án pedig kiáltványt terjesztett a 
király elé, amely nagyszabású reformokat jelentett be a közvélemény fellelkesítésére. 
Közben egy harmadik párt is kialakult a reformokat elvben helyeslő emberekből (köztük 
Hardenberg és Altenstein), akik azonban meg akarták kímélni a nemességet mint az 
állam alapkövét, s akik a királyhoz hasonlóan időt próbáltak nyerni, és kerülni akarták a 
kalandokat. Minthogy Stein ellenezte az uralkodópárnak azt a tervét, hogy látogatást 
tegyen a drága Sándornál, a királyné megvonta tőle támogatását. November 24-én 
leváltották, és Napóleon december 15-én száműzetéssel sújtotta. 

A hatalmat Altenstein és Dohna vette át, s a reformmozgalom elvesztette erejét. Csak 
a helyén maradt Scharnhorst folytatta művét. A nemzeti megmozdulást bizonytalan időre 
elhalasztották. A junkerek diadalmaskodtak. November 26-án Yorck a következőt írta: 

"Végre levágtak egyet ezekből a kígyófejekből; ami még maradt a viperafészekben, a 
saját mérgétől fog elveszni; a legbiztosabb és a legbölcsebb nyugodtan megvárni a 
politikai események alakulását. Támadni, kihívni magunk ellen az ellenséget a saját 
kockázatunkra és veszélyünkre - tiszta őrültség lenne .. Németország sohasem lenne 
képes szicíliai vecsernyére (A franciák lemészárlása 1282-ben Szicíliában) vagy vendée-i háborúra. 
A porosz paraszt semmit sem fog csinálni, ha nem kap parancsot a királyától, s ha nem 
lát maga mellett nagy zászlóaljakat... Helyzetünk külföldön és belföldön egyaránt javulni 
kezd." Ez az optimizmus dühbe és kétségbeesésbe kergette a hazafiakat. Az 
osztrákokkal tárgyaló Götzen haragosan beszélt arról, hogy a hazafiak mennyi 
ellenállásba ütköznek, s kijelentette, hogy a nemzeti mozgalom azzal kezdődik majd, 
hogy fejek fognak hullani. Grolman követte Steint külföldre, s nem ő volt az egyetlen. A 
dinasztia, s egyszersmind Poroszország tekintélye is lehanyatlott. A politikai 
gondolkodásra felébredt németek egy pillanatra újra Ausztriára szegezték tekintetüket, s 
Kleist az ő reményüket fejezte ki jelszavával: Ausztria és Szabadság! 


2. AUSZTRIA 

Austerlitz után Ferenc császár kicserélte garnitúráját. Károly főherceg újra 
főparancsnok lett, s 1806. február 10-én ismét átvette a Kíiegsrath (haditanács) elnöki 
tisztét. A kancellária élére Philipp von Stadion egykori követ került, akinek bátyja, Frigyes 
kanonok, Münchenben képviselte Ausztriát. Károly és Rainer főherceg a kormányzati 
rendszer átalakítását is sürgette, de hasztalan. Ferenc továbbra is mindent saját maga 
akart csinálni, kabinetjében pedig Baldacci, egy korzikai zsoldos törvényesnek vélt fia, a 
pletyka szerint nemesi fattyú, egyébként értelmes, dolgos és becsületes ember, 
ugyanolyan szédületes iramban emelkedett felfelé, mint elődje, Colloredo. A mediatizált 
Ritterschaftból származó Stadion erőszakos, hatalomra és nagy szerepre vágyó ember 
volt. Hiába volt művelt és szabadelvű, saját nemességének tudata túl erős volt benne 
ahhoz, hogy hozzányúljon a kiváltságokhoz. A felvilágosult abszolút uralkodót játszotta, 
manufaktúrákat hozott létre, iskolákat alapított, utakat épített, anélkül, hogy az állam és 
a társadalom szerkezetét a legcsekélyebb mértékben megváltoztatta volna. Ez az 
elragadó és szellemes társasági figura, élvhajhászásával, tékozló hajlamával túlságosan 
sekélyes volt ahhoz, hogysem nagyszabású reformokat forgasson a fejében: sokkal 
inkább volt Choiseul- utánzat, mint egy Stein. Még a szükséges pénzügyi segítséget és a 
katonai szervezet módosítását sem sikerült megszereznie Magyarországtól; az 1807. évi 
országgyűlésen a Felsőbüki Nagy Pál vezette ellenzék elítélte a háborúba való 
mindennemű beavatkozást, és megismételte ismert panaszait; a császár, mint rendesen, 
most is későbbre halasztotta ezek megvizsgálását, és beérte egy 12 ezer főnyi 
kontingenssel és szerény adókkal. 


Egyetlen ember végzett gyümölcsöző munkát, Károly főherceg, de őt is gátolta a 
pénzhiány. 1805-től 1809-ig a krónikus deficit következtében 438 millió forintról 572 
millióra nőtt az államadósság, a forgalomban levő papírpénz mennyisége pedig 337 
millióról 518 millióra emelkedett, úgyhogy az augsburgi tőzsdén az osztrák papírpénz 
árfolyamvesztesége 26 százalékról 67-re nőtt. 1806-ban Zichy gróf kényszerkölcsönnel 
próbálta mérsékelni a papírpénz-kibocsátást, de az 1807. évi fegyverkezés semmissé 
tette az intézkedés eredményét, és a gróf 1808 augusztusában O Donnellnak adta át a 
helyét, akire azonban ráköszönt a háború, még mielőtt bármire elhatározta volna magát. 
Az inflációnak lelkes hívei is voltak, mégpedig a spekulánsok, az exportőrök, főleg pedig 
a háborús pártiak körében, akik ebben látták a hadjárat finanszírozásának egyetlen 
eszközét. 

Stadion már hatalomra kerülésének legelső napjától fogva gondolt erre a háborúra, 
amely majd megalapozza dicsőségét. 

1805- ben azonban az ország olyan kemény leckét kapott, hogy a háborús párt nagyon 
sokáig tehetetlen maradt. Párizsból Metternich a kivárást ajánlotta; Stadion kénytelen 
volt meghajolni érvei előtt, s hagyta elmúlni 1807 telét anélkül, hogy beavatkozott 
volna. Tilsit azután rákényszerítette, hogy csatlakozzék a blokádhoz, és szakítson 
Angliával. Az erőgyűjtésnek ebben az időszakában, a Bécsben is hajlékra lelt romantika 
hatása alatt akadtak emberek, akik a monarchia múltját idézték fel, abban látva 
Ausztriának mint európai államnak a létjogosultságát, hogy a kereszténység 
védőbástyája a hitetlenekkel szemben, s hogy a nyugati civilizáció terjesztője a 
magyarok és a szlávok körében; mindezzel egyszersmind a német közösségen belüli 
vezető szerepét is védelmezték. Kiemelkedő alakja volt ennek a mozgalomnak Hormayr 
báró, az állami levéltár főigazgatója, történész, János főherceg benső bizalmasa, aki 
égett a vágytól, hogy a tett mezejére léphessen. 

Ausztriát is a spanyol felkelés mozdította ki tompultságából. Stadion elterjesztette a 
közvéleményben a bayonne-i tragédia történetét, s megrendelésére dicshimnuszokat 
zengtek Ferdinánd hű alattvalóiról. Ez a propaganda azonnal hatással volt a magyar 
nemességre. 1808. augusztus 28-án a diéta lelkesedéssel fogadta az új császárnét, estei 
Mária Ludovikát, Ferenc harmadik feleségét, akit Magyarország királynéjává koronáztak; 
az újonckontingenst 20 ezer főre emelték, megszüntették a helyettesállítást, és háború 
esetén előre feljogosították a királyt három esztendei rendeleti kormányzásra, ami 
gyakorlatilag azt jelentette, hogy az ország- gyűlés megkérdezése nélkül meghirdethette 
az ,inszurrekciót", a nemesi felkelést. A magyar írók támadni kezdték Franciaországot. 
Verseghy, aki egykor lefordította a Marseillaise-t 1809-ben közzétette A magyaroknak hűsége 
című művét. Kisfaludy Sándor pedig röpiratot írt Hazafüűi szózat a magyar nemességhez 
címmel. A spanyol példa kapcsán rögtön felbukkant az a gondolat, hogy értékes 
támaszpontokat jelenthetnek majd az elveszített tartományok, főleg Tirol, amely igen 
elégedetlen volt a bajor igazgatással. A Nagy Hadsereg távozása és Talleyrand Erfurtban 
elejtett szavai végleg elhatározásra bírták Stadiont. Egyébiránt Metternich maga is 
elérkezettnek látta a pillanatot: Napóleon, mutatott rá, csak egy hadsereggel 
rendelkezik, az pedig most hagyta el Németországot; s ha hinni lehet Talleyrand-nak, 
akkor, vélte Metternich, a császár helyzete Franciaországban is megrendült. 

A háborús párt gyors ütemben szerveződött újjá. Károly kivételével csatlakozott 
hozzá valamennyi főherceg, nemkülönben az összes osztrák követ. Bécs újra az európai 
arisztokrácia főhadiszállása lett. Razumovszkij oldalán újra megjelent Pozzo di Borgo is. 
Megérkezett Mme de Staél, August Schlegel társaságában, akit a Károly főhercegnél 
titkári szolgálatba lépő Friedrich Schlegel is követett. A császárt háborúra ösztönözte új 
felesége és anyósa is, aki nem tudott belenyugodni modenai hercegségének 
elvesztésébe. Végül is 1808 végén Ferenc engedett a nyomásnak. Károly hosszabb ideig 
ellenállt, de neki is be kellett adnia a derekát. Ujabb tevékenységi központ alakult ki 
Prágában, ahová Stein lemondása után visszahúzódott, s ahonnan kapcsolatokat 
tartottak a német hazafiakkal. Stadion és Hormayr, Metternich tanácsára, a franciák 
mintájára propaganda-hadjáratot szervezett, s Így a mozgalom hamarosan átterjedt a 
polgárságra, az egyetemi hallgatókra, a nagyvárosok népére. 


Egyre-másra jelentek meg az újságok és a pamfletek; franciaellenes szószéknek 
használták a színházat és a hangversenyeket; Gleich színdarabokat, Coliin pedig hazafias 
dalokat írt; a Lanoíwehr; a polgárőrség megalakítása alkalmából nagyszabású 
ünnepségeket rendeztek; az egyetemi hallgatók köréből többen önkéntesnek 
jelentkeztek, közöttük Grillparzer is, aki azonban hamarosan kiábrándult. A népnek ez a 
mozgósítása nem kelthet illúziókat Stadion politikájáról. Fel akarta szítani a 
szenvedélyeket, de kizárólag a feudális osztrák állam korlátai között és érdekében, s 
jóváhagyást a junkerektől, és nem Steintől várhatott. Ne tévesszenek meg senkit 
Hormayr üzelmei sem, aki 1809 elején tiroliak küldöttségeit fogadta (az egyiket Hofer 
vezette), amelyek paraszt- felkelés kirobbantásáról tárgyaltak vele: ez legitimista, 
császárpárti felkelés lett volna. Bár Ausztria valószínűleg számított arra, hogy zavargások 
lesznek Németországban, de egyértelműen szembehelyezkedett a német nemzeti 
mozgalommal, s ezt nem is titkolta. Az Ausztria felé forduló hazafiak csalódtak: Bécs 
szívesen vette győzni akarásukat, elfogadta volna szolgálataikat, de esze ágában sem 
volt meghallgatni őket, mert úgy számított, hogy Napóleont a saját erejéből győzi le, 
utána pedig Németországban és Itáliában egyaránt visszaállítja egykori fennhatóságát. 

Károly főherceg irányításával az osztrák hadsereg kétségtelenül sokat fejlődött. 
Először is tartalékokat teremtett magának. Ebből a célból minden ezred feltöltési 
övezetében két tartalék zászlóaljat alakítottak, s ezek évente háromhetes kiképzést 
kaptak. 1806. június 10-én régi katonákból és önkéntesekből megalakították a Landwehrt 
Az új alakulat kerületenként zászlóaljakból állt, nyugdíjas katonatisztek és helyi 
előkelőségek parancsnoksága alatt. 1809 elején 152 ezer főt számlált Ausztriában és 
Csehországban; Galíciában nem vezették be. Másrészt igyekeztek átvenni a francia 
módszereket. Az 1807-es szabályzat már elfogadta a csatárláncok rendezetlen 
lövöldözésén alapuló harcmodort; valójában nem gyakoroltatták be erre a gyalogságot, 
de 1808. szeptember 1-én elhatározták, hogy kilenc tiroli vadászhadosztályt alakítanak. 
Ez 23 ezer lövészt jelentett, akik a későbbiekben nagy szolgálatokat tettek. Minthogy az 
osztrák lovasság hajlamos volt az erők szétforgácsolására, Károly a lovasság egy részét 
független alakulatokká szervezte. 


Ezredekbe fogta össze a tüzérséget is, amely addig a gyalogzászlóaljak között volt 
szétszórva; szervezett egy utászhadtestet, és tökéletesítette a hadtápot. Egészségügyi 
hadtestet, lóellátó szolgálatot, katonai postát hozott létre; felére csökkentette az 
ezredtrént; a helyszíni rekvirálás visszaállításával enyhítette a szállítási terheket. Végül 
1808 júliusában a hadsereget elvben hadtestekre osztották, és főhadiszállást jelöltek ki. 

Természetesen ahhoz, hogy ezek az újítások meghozzák gyümölcsüket, időre és 
pénzre volt szükség. A hadtesteket gyakorlatilag nem alakították meg, mert túl sokba 
került volna a helyőrségek átszervezése; a csapatok mozgása nehézkes maradt, a 
raktárak és konvojok rendszerét nem szüntették meg teljesen; a taktika nagyon lassan 
fejlődött, mert a magasabb rangú tisztek túl öregek voltak, s emellett a parancsnoki kar 
a kiváltságok és a megvásárolható rangok miatt tele volt tehetségtelenekkel. Az 
osztrákok mindennek ellenére sokkal biztatóbb képet mutattak 1809-ben, mint 1805- 
ben, s Napóleon ezzel a figyelmeztetéssel számolhatott volna. Ausztriának 
végeredményben az igazi hadvezér hiányzott. Károly főherceg kiváló tulajdonságokkal 
rendelkezett; kitartó volt, óvatos és hidegvérű. De inkább hajlott a védekezésre, mint a 
támadásra, túlságosan ragaszkodott a hagyományos stratégiához, amely szerint, mint 
Niebuhr mondotta, a háború , sakkjátszma", s amely, mint Clausewitz megállapította, 
nem az ellenség megsemmisítésére, hanem földrajzi célpontok meghódítására 
törekedett. Károly legnagyobb hibája azonban a tétovázás volt. Fogyatékosságait vér- 
mérséklete magyarázza; 38 éve ellenére sokat betegeskedett; hiányzott belőle a lendület 
és a kezdeményező erő. Ugyancsak Niebuhr jegyezte meg, hogy öröm nélkül ment 
harcba. 


Az osztrákok annyira bíztak magukban, hogy nem törődtek vele, vannak-e 
szövetségeseik. Valójában, persze, csak az angolokra számíthattak; Berlinben Stadion 
kezdeményező lépései eredménytelenek maradtak. De még London is tartózkodónak 
bizonyult. Metternich októberben megígérte az angoloknak, hogy Ausztria fegyverbe állít 
400 ezer embert, ha rendelkezésére bocsátanak 5 millió font sterlinget, továbbá ennek 
az összegnek a felét a mozgósítás közvetlen költségeire; csak december 24-én kapott 
választ, s az úgy hangzott, hogy az osztrákok túl sokat akarnak. Ezután György király azt 
követelte, hogy Ausztria előbb kössön békét, amit az azonban csak úgy tehetett volna 
meg, ha előbb szakit Napóleonnal. Canning eljuttatott Triesztbe 25 ezer font sterlinget 
fémpénzben; a továbbiakat illetően még április 10-én is a spanyol- országi háború 
kiadásaira hivatkozott. Az igazság az, hogy a brit kormányon belül teljes volt a 
megosztottság. Arról már nem vitatkoztak, hogy közbe kell lépni a kontinensen: ebben a 
kérdésben mindegyik miniszter egyetértett, a kérdés csak az volt, hogy hol. Canning 
minden rendelkezésre álló erőt az Ibériai-félszigetre akart összpontosítani, Castlereagh 
azonban Hollandiában kívánt fellépni. Még Pomeránia is szóba került. E két utóbbi 
beavatkozási pontnak óriási jelentősége lett volna, különösen a másodiknak, mert itt az 
angol fellépés felkelést robbanthatott volna ki Németország-szerte, és magával sodorta 
volna Poroszországot. Castlereagh Hollandiára szavazott; ez volt európai politikájának 
legfőbb célpontja. Megfelelő irányítás mellett ez az expedíció még Antwerpent is 
meglephette. Előkészítés hiányában azonban semmit sem segített az osztrákoknak. De 
akárcsak Mack 1805-ben, Stadion sem várt. Az ő eljárására most még indokokat is 
lehetett találni. Napóleon nem volt felkészülve, és azt remélték, hogy váratlanul ütnek 
rajta. Nem kétséges azonban, hogy Stadiont valójában az a romantikus lelkesedés 
ragadta magával, amelyet ő maga szított. 
3. AZ 1809-ES HADJÁRAT 

Napóleon ekkor még nem végzett Spanyolországgal, Így számára ez a háború túl 
korán tört ki, s rendkívül nagy veszélybe sodorta. A háborút csak Sándor akadályozhatta 
volna meg, mégpedig egyetlen szavával. De a cár nem mondta ki ezt a szót. Erfurti 
tapasztalatából most már tudta, hogy Napóleontól csak akkor lehet valamilyen előnyt 
kicsikarni, ha nagy bajban van: márpedig az osztrák támadás ebből a szempontból éppen 
kapóra jött, mert Finnországban folytatódott a háború, és várható volt, hogy 
Törökországgal is újra kitör; Oroszországnak most legalább szabad keze lesz. 


Ezenkívül Sándor visszatért a lengyelekkel kapcsolatos 1805-ös terveire. Czartoryski 
kegyvesztett lett ugyan, és hazatért Pulawyba, de az orosz párt még mindig mozgolódott 
a nagyhercegség területén. 1809 tavaszán varsói és galíciai nemesek felajánlották 
támogatásukat a cárnak, ha megígéri a lengyel királyság visszaállítását. Június 27-én a 
cár azt felelte, hogy sohasem fog lemondani az Oroszországhoz csatolt tartományokról, 
de ha a körülmények megengedik, szívesen visszaállítja Lengyelországot a 
nagyhercegség és Galícia egyesítésével. Természetesen úgy képzelte, hogy ehhez csak 
neki van joga, és a kombináció csak az ő javát szolgálhatja: ez abból is kiviláglott, hogy 
amikor nem sokkal később Napóleon ugyanezzel a tervvel állt elő, a cár nem adta hozzá 
beleegyezését. Valószínűleg az érzelmeknek is volt némi szerepük: 1809 januárjában a 
porosz király és királyné Pétervárott járt, és látogatásuk nyilván felébresztette a gyengéd 
emlékeket. Sándor az időhúzás taktikáját ajánlotta Schwarzenberg követnek, de állítólag 
hozzátette: , Egyszer még ütni fog a bosszú órája." Ebből tulajdonképpen az következik, 
hogy gondolatvilágában Oroszországnak Franciaország elleni újabb háborúja is már csak 
idő kérdése volt. Valladolidból Napóleon elküldte hozzá egyik segédtisztjét azzal a 
javaslattal, hogy követeik útján adjanak át Stadionnak azonos szövegű jegyzékeket azzal 
az utasítással, hogy nem kielégítő válasz esetén meg kell szakítani a diplomáciai 
kapcsolatokat. A cár a jegyzékeket illetően elfogadta a javaslatot, de a szakítást illetően 
nem, s azt követelte, hogy az akciót különleges misszió bonyolítsa le, ami az egész 
ügynek határozatlan időre szóló elnapolását jelentette. Napóleon minden illúziója 
eloszlott. Most már csak azt javasolta a cárnak, hogy garantálják közösen Ausztria 
biztonságát azzal a feltétellel, hogy az leszerel; ebben az a hiú remény vezette, hogy időt 
nyer, és befejezi új hadseregének összevonását, mielőtt még a főherceg támad. 


Párizsba visszatérve be kellett ismernie önmaga előtt, hogy az ország hangulata nem túl 
jó. A royalisták nem nyugtalanították, bár zúgolódásuk nem szűnt meg. 1806. augusztus 
23-án Lahaie- Saint-Hilaire elrabolta Vannes püspökét, s a banditát csak 1807-ben fogták 
el; csak 1808-ban vetettek véget Normandiában az Aché vicomte cinkosságát élvező 
Lechevalier garázdálkodásának. A jersey-i ügynökség még mindig küldött embereket az 
ország nyugati részébe: 1808-ban agyonlőtték Prigent-t és még hat másikat, 1809. 
február 20-án pedig Armand de Chateaubriandt-t, a vicomte unokafivérét. A jakobinusok 
veszélytelenebbek voltak; a rendőrség fáradhatatlanul üldözte őket. 1807 végén 
letartóztatták Didier-t, a forradalmi törvényszék egykori esküdtjét; Dubois rendőrfőnök 
1808-ban értesítést kapott egy republikánus összeesküvésről, amely az első volt 1801 
óta. Benne volt Demaillot, a Közjóléti Bizottság egykori megbízottja, Malet tábornok, két 
egykori konvent-képviselő, Florent-Guiot és Ricord, továbbá Jacguemont, a törvény- 
előkészítő gyűlés egykori tagja. Fouchénak Cambacérés segítségével sikerült 
meggyőznie a császárt, hogy jobb eltussolni az ügyet. 

Mindezek a próbálkozások azonban nem leltek visszhangra. Ami a nemzet 
aggodalmát felkeltette, az magának Napóleonnak a politikája volt. Győzelmei már senkit 
sem nyugtattak meg, mert mindent mindig újra kellett kezdeni. Maga a császár is 
fontosnak tartotta kijelenteni 1807-ben, az oroszok elleni háború megindításakor: , Ennek 
a háborúnak az utolsónak kell lennie." Majd a tilsiti szerződést a béke zálogának tüntette 
fel. Ám alig múlt el egy esztendő, s itt volt az ország nyakán a spanyol ügy; ezért már 
semmiképpen sem lehetett a felelősséget IV. Károlyra hárítani. , Francia- országot 
nyugtalanság gyötri" - írta Fiévée a császárnak. A császár hű szolgái körében is felütötte 
a fejét a nyugtalanság. Fontanes, a törvényhozó gyűlés elnöke, az 1808-as hadjárat 
előestéjén ezt ki is merte fejezni a császárnak: , On útra kel, s a lelkekben valamiféle 
félelem dúl, melyet a szeretet szít, a remény csillapít." Decrés bizalmas körben 
egyszerűbben fogalmazott: , A császár őrült, tisztára őrült; vesztébe rohan, és minket is 
magával ránt." Minthogy önként rohant a vesztébe, most már akadtak, akik bölcsebbnek 
vélték, ha saját bőrük megmentésére elárulják, persze úgy, hogy álnokságukat az ország 
érdekével leplezik; Franciaország ügyét, úgymona, el kell választani a zsarnokétól. 
Természetesen akár megüölik, akár a csatamezőn szenved vereséget, utód kell a helyébe; 
minthogy pedig ezen a téren semmi sem történhet a külföld jóváhagyása nélkül, a 
legbiztosabb az, ha megfelelő kezességről gondoskodnak a külföld számára, s ez a titka 
Talleyrand taktikájának. 


Hogyan is ne tekintsük jelentőségteljesnek, hogy a spanyolországi hadjárat idején, az 
osztrák támadás előestéjén, ugyanúgy utódot kerestek Napóleon helyére, mint Marengo 
idejében? 1808 decemberében Talleyrand kibékült Fouchéval, és a jelek szerint Murat 
személyében állapodtak meg. A dolognak híre ment. Eugéne de Beauharnais állítólag 
elfogott egy, a nápolyi királyhoz intézett levelet; mások szerint Fouché egyik titkára 
fecsegett; de azt is beszélték, hogy az anyacsászárné értesítette fiát. Annyi bizonyos, 
hogy Napóleon Párizsba visszatérve szentül hitte, hogy elárulták. Iszonyú jelenetet 
rendezett Talleyrand-nak, s megfosztotta a főkamarási címtől. Fouchét megkímélte, vagy 
azért, hogy ne dezorgani- zálja a rendőrséget ebben a veszélyessé vált helyzetben, vagy 
azért, mert Tilsit után Fouché kezdeményezte a válást, és még azt is vállalta, hogy 
beszél róla Jozefinnel. Ám Napóleon béketűrése egy ilyen kitörés után legalább olyan 
meglepő volt, mint amennyire ügyetlen. Valószínűleg attól félt, hogy ha egyik legrégebbi 
cinkosára sújt le, a többiek is megijednek, s csak elszaporodnak az összeesküvések. Igen 
ám, de ehhez már eddig is túl sokat mondott, vagy pedig túl keveset. Talleyrand 
kegyvesztése, írja Mollien, , valamiféle nyugtalanságot keltett, mégpedig a 
legkülönbözőbb körökben, mert senki sem ismerte a tulajdonképpeni okokat, és így senki 
sem érezte magát biztonságban". Másrészt viszont: az a Napóleon, aki már mindenfelől 
körül volt véve cidevant-okkal, aki arról ábrándozott, hogy beházasodik egy királyi 
családba, hogyan tehette volna meg még egyszer, hogy agyonlövet egy herceget 
hazaárulásért ? 


Amikor Napóleon eltávozott a frontra, ellenségei éberen várakoztak. Egyáltalán nem volt 
lehetetlen egy angol partraszállás Franciaországban: áprilisban megsemmisítették az Aix 
szigeténél horgonyzó rochefort-i hajórajt. A Provence-ban royalisták és republikánusok 
egyaránt mozgolódtak. Barras itt kapcsolatban állt Guidal és Monnier tábornokokkal, 
Charabot volt kalózzal meg egy nagykereskedővel, aki pénzt előlegezett. Tervet szőttek 
a Marseille- ben internált IV. Károly és Godoy kiszabadítására; júliusban Charabot 
megpróbált érintkezésbe lépni Collingwooddal, aki a közelben cirkált a nyílt tengeren. 
Napóleonnak a pápával való konfliktusa erjedést indított el a katolikus körökben. A nyár 
folyamán újabb nyugtalanító hírek érkeztek nyugatról, egyidejűleg pedig zavargások 
törtek ki a Saar-vidéken és az Ourthe mellékén. Még a hadseregben is voltak kétes 
elemek. Sajnos nincs információnk az úgynevezett , philadelphek"-ről, akiknek állítólag a 
Wagram- nál elesett Oudet ezredes állt az élén, azt azonban tudjuk, hogy Portugáliában, 
Soult hadseregében egy d"Argenton nevű tiszt összeesküvést szervezett, és segítséget 
kért Wellingtontól. Anélkül, hogy eltúloznánk a veszélyt, ha az 1809. évi közhangulatot 
összehasonlítjuk az 1807. augusztusi általános lelkesedéssel, szembeszökő az ellentét. A 
császárság a győzelmen alapult. Az a csapás, amelyet a spanyol kudarc mért 
tekintélyére, annál súlyosabb volt, mivel új háborút robbantott ki Németországban, 
amely, amint azzal mindenki tisztában volt, rossz feltételek mellett kezdődött. 
Napóleonnal szemben fegyverben állt Ausztria, felkelt Spanyolország, az angolok 
Portugáliában voltak, Németországban új szelek fújtak; a császár hátában félelem és 
árulás. 1805 óta nem játszott veszedelmesebb játszmát. 

Szokott hidegvérével készült föl. A Nagy Hadseregnek rajnai hadsereg néven 
Németországban hagyott vagy Franciaországban állomásozó és azonnal rendelkezésre 
álló része 90 ezer főt számlált. Ezt ki lehetett egészíteni 100 ezer szövetségessel, 
németekkel, hollandokkal és lengyelekkel. Be lehetett vetni az 1808 januárjában 
behívott 1809-es korosztályt. A császár, hogy ezt a kontingenst pótolja a gyűjtőhelyeken, 
1808 szeptemberében elrendelte az 1810-es korosztály behívását 1809. január 1-ére; 
majdnem ezzel egyidejűleg 60 ezerről 80 ezer főre emelte az évi újonckeretet, mégpedig 
1806-ig visszamenőleges hatállyal. Ez 140 ezer újoncot jelentett. A meglevő ezredekhez 
egy-egy negyedik zászlóaljat csatoltak; a boulogne-i táborban és Elzászban új 
hadosztályokat alakítottak, majd ezeket a Rajna túlsó partjára irányították. Végül a 
legnagyobb sietséggel visszahozták Spanyolországból a gárdát. 1809 márciusában 
Németország területén Napóleon 300 ezer harcos felett rendelkezett. Körülbelül 100 
ezret hagyhatott Itáliában, ebből Velence területén 60 ezret; ezenkívül Marmont is 
megtartott 15 ezer embert Dalmáciában. Ennek az új hadseregnek a létrehozása 
valóságos csoda volt; persze értékét illetően senki sem ringathatta magát ábrándokban. 
Majdnem a felét külföldiek alkották, akikre az első vonalban sohasem lehetett igazán 
számítani. A francia katonaság többsége újonc volt, a parancsnoki kar pedig hiányos és 
rögtönzött. 


Az anyagi felkészülés szokásos nagyvonalúsága ezeket a frissen felállított csapatokat 
különösen érzékenyen érintette. Maga a főparancsnoki kar is veszített értékéből. Ney és 
Soult Spanyolországban maradt, így három hadtestet Lefebvre-re, Vandamme-ra és 
Jeromosra kellett bízni, az itáliai hadsereget pedig Eugéne-re. Az 1809-i hadsereg tehát 
határozottan rosszabb minőségű volt, mint az 1805-i, de több mint 100 ezer olyan francia 
katonát foglalt magában, akik részt vettek az 1807-i hadjáratban, s ők biztosították a 
győzelmet. Mindenesetre ez a hadsereg átmeneti képződmény volt, amely mintegy előre 
jelezte, milyen lesz az 1812-i. Az adott pillanatban egyébként nem is összetétele 
jelentette a legnagyobb veszélyt. Napóleon minden aktivitása ellenére sem tudta elég 
gyorsan létrehozni ahhoz, hogy időben összpontosítható legyen. Március végén 
Bernadotte még Szászországban volt 50 ezer lengyellel és szásszal; Jeromos Közép- 
Németországban a hollandokkal és a vesztfáliaiakkal; Davout hadteste 60 ezer elit 
katonával Bajorországban, a Dunától északra, Oudinot, a bajorok és más németek a Lech 
partján, Masséna valamivel hátrább, a gárda pedig úton. A sereg zöme tehát egy 150 
kilométer szélességű fronton forgácsolódott szét, szemközt a támadó ellenséggel. Károly 
főherceg április 10-én indította meg az offenzívát, s Napóleon csak 17-én érkezett 
Donauwörthbe. Ha az osztrákok koncentráltan és erélyesen törnek előre, nem lehet 
tudni, mi történik. 

Erőik most ésszerűbben voltak elosztva, mint 1805-ben. János főherceg a Velence 
elleni támadáshoz csak 50 ezer embert kapott, ebből 10 ezret indítottak Tirolba 
Chasteler parancsnoksága alatt, 6 ezret pedig Horvátországba. De 35 ezer embert 
Ferdinánd főhercegnek is adni kellett, hogy megvédje Galíciát a lengyelek ellen. Károly 
főherceg 200 ezer emberrel rendelkezett Németországban. 


Előbb arra gondolt, hogy Csehországból tör elő, szétzúzza Davout-t, s kettévágja a 
francia erőket. Ez Napóleonhoz méltó stratégia lett volna. De nem merte védtelenül 
hagyni Bécset, s úgy döntött, hogy átkel a Duna jobb partjára, és elfoglalja a bajor 
fennsíkot. Ezzel értékes időt veszített, és kifárasztotta csapatait. De még ezzel az új 
tervvel is döntő eredményeket csikarhatott volna ki, ha gyorsan és minden erejét 
bevetve hajtja végre, és nem hagy két hadtestet Davout-val szemben, továbbá nem azt 
csinálja, hogy miután átkelt az Innen, lassú ütemben nyomul az lsar felé, bal felől Hiller 
fedezete alatt, számos hadoszlopban, amelyek igen rosszul egyeztették 
tevékenységüket. Davout-nak sikerült visszahúzódnia déli irányba, s Ingolstadt 
környékén csatlakozni is tudott volna a többiekhez, ha Berthier, félreértve a császár 
parancsait, vissza nem tartja Regensburgban. 

Napóleon 17-én, nyomban, ahogy megérkezett, magához rendelte, és a marsall 19- 
én elindult a folyó jobb partján. Teljesen fedezetlenül masírozott az ellenség orra előtt, 
amelynek így még egyszer alkalma nyílt, hogy megsemmisítse; a főherceg ezt nem 
használta ki, és Davout Tengennél baj nélkül állta az osztrákok gyenge nyomását. 
Közben Napóleon, aki azt hitte, hogy Hiller hadteste az osztrák derékhad, hadműveletet 
dolgozott ki, hogy elvágja az Inntől, és a Dunának szorítsa. Lannes parancsnoksága alatt 
nagy erőt vont össze középen, amely 20-án Abensberg mellett megtámadta az osztrák 
balszárny hadoszlopait, és Landshut felé szorította őket, miközben Masséna is a város 
felé menetelt, hogy a hátukba kerüljön; de elkésett, és Hiller 21-én Landshutot feladva 
vissza tudott húzódni az Innhez. A főherceg kihasználta ezt az időt arra, hogy, miután 
Regensburg helyőrsége kapitulált, egyesüljön a Dunától északra maradt erőkkel, és 
végre 22-én eltökélte, hogy nagy erővel megtámadja Davout-t. Mielőtt azonban 
jobbszárnya akcióba léphetett volna, hogy elvágja a franciákat a folyótól, balszárnyát 
Eggmühlnél maga Davout rohamozta meg, majd hamarosan a Landshut felől érkező 
Napóleon fogta harapófogóba; Károly visszavonult, és nehézség nélkül újra átkelt a 
Dunán. Hadserege körülbelül 30 ezer embert veszített, és két részre szakadt; ám 
mindkettő akadálytalanul vehetett irányt Bécs felé, hogy egyesüljenek, s még mindig 100 
ezer főt számláltak. 23-án a franciák visszafoglalták Regensburgot; Hiller azonban 
megtépázta Bessiéres-t. Károly főhercegre nem Mack sorsa várt. 


A császár nem követte Csehország felé, hanem Bécs ellen vonult. Nem a főváros 
elfoglalásának politikai célja csábította: katonailag volt szükség arra, hogy az osztrák 
főhadsereg és az itáliai és a tiroli hadsereg közé ékelődjék. Ezalatt Davout, akit most 
Bernadotte is támogatott, a főherceg útját vigyázta. Masséna Hillert tolta maga előtt, 
akinek Lannes a hegyeken át megpróbált elébevágni. Lefebvre elfoglalta Salzburgot, 
Jellasicsot visszanyomta a Dráva felé, és ellenőrzése alá vonta Tirolt. Hillernek 
Ebersbergnél, a Traun átkelőhelyénél megvívott véres csata után sikerült átjutnia a 
Dunán, majd csatlakoznia főparancsnokához. A franciák május 12-én vonultak be Bécsbe. 
A Duna hídjait használhatatlan állapotban találták, és a folyó bal partján 115 ezer főnyi 
ellenséges sereg várakozott. Napóleon elindult a szigetek felé, amelyek Bécs alatt több 
ágra osztják a folyót, itt hevenyészett hidakat veretett, s a 20-áról 21-éré virradó 
éjszakán megpróbálkozott az átkeléssel a máris veszedelmesen megáradt folyón. 21-én 
az addig átjutott 30 ezer franciát az egész osztrák hadsereg rohanta meg. 
Szerencséjükre nem egy tömegben támadt egy ponton, hanem félkörben forgácsolta szét 
erejét Asperntől Esslingig, s Így nem tudta áttörni a francia frontot. 22-én Napóleonnak 
már 60 ezer embere volt, és megindította a támadást, hogy középen törje át az ellenség 
vonalát. Ez csak azért nem sikerült, mert időközben az ár elvitte a legfontosabb hidakat, 
s nem érkezett több erősítés. Meg kellett állni, újra kellett rendezni a sorokat, dacolni 
kellett az ellentámadással, mégpedig hamarosan lőszer nélkül; a franciák úgy-ahogy 
tartották magukat, s 23-ától 25-éig sikerült visszajutniuk a jobb partra. 20 ezer francia és 
23 ezer osztrák esett el. Meghalt Lannes és jó néhány tábornok. A főherceg nem tudta 
kiaknázni szerencséjét, de ellenfele kudarcot vallott. Az esslingi csata még mélyebb 
hatást gyakorolt, mint Bailén: ez az ütközet Napóleon személyes hírnevét tépázta meg. 


A helyzet újra veszélyessé vált. Tirol a hadsereg háta mögött egy emberként felkelt arra 
a hírre, hogy Chasteler május 9-én a Pustertalon át benyomult. A bajor uralom 
elégedetlenséget keltett a lakosság körében a tartományi gyűlés és az autonómia 
megszüntetésével. A tiroliakat azonban legfőképpen a gazdasági helyzet ejtette 
kétségbe. Állandóan növekedtek az adók; a blokád, az olasz és az osztrák határ lezárása 
tönkretette a kereskedelmet; az osztrák papírpénz érvénytelenítése, a bankok és 
jótékonysági intézmények szerepét betöltő kolostorok megszüntetése mindenkit érintett; 
ebben a helyzetben a sorozás úgy hatott, mint szikra a puskaporos hordóban, s azonnal 
le kellett állítani, hogy elejét vegyék a zavargásoknak. Ezenfelül Montgelas felvilágosult 
abszolutizmusa jozefinista volt; az uralmában és kiváltságaiban fenyegetett katolikus 
papság felvette a kesztyűt. Márpedig a papoknak itt ugyanolyan óriási volt a befolyásuk, 
mint Vendée-ban és Spanyolországban: Andreas Hofernek, a felkelők fővezérének 
mentora Haspinger kapucinus barát volt. Hormayr és János főherceg játszva készítette 
elő a felkelést. A megmozdulás lényegileg paraszti jellegű volt, és nem kímélte a 
polgárokat sem: ugyanúgy kifosztották és bántalmazták őket, mint a bajor 
hivatalnokokat. Az országot mindössze 5 ezer katona őrizte; ezeket nagyon hamar 
bekerítették: meg is adták magukat. Chastelernek azonban nem sikerült megszerveznie 
a felkelőket, akik minden csata után hazamentek, Hofer viszont, akiben bátorsága és 
vallásossága miatt bíztak, korlátolt volt és határozatlan. Lefebvre-nek különösebb 
nehézség nélkül sikerült előrenyomulnia az Inn mentén, és május 19-én bevonulnia 
Innsbruckba. Chasteler elvonult, és úgy látszott, hogy a lázadásnak vége; a franciák csak 
a Deroy-hadosztályt hagyták Tirolban. Essling hírére azonban újra kitört a felkelés. 
Napóleonnak viszont most szüksége volt minden alakulatára, ezért visszahívta Deroy-t is, 
és sorsára hagyta az országot. A parasztoknak eszük ágában sem volt elhagyniuk Tirol 
területét, hogy hadjáratra induljanak; Bajorország területére azonban be-betörtek, 
júniusban pedig példájuk nyomán felkelés tört ki Itáliában az Adige vidékén és 
Romagnában. 


János főhercegnek tehát csak össze kellett volna vonnia a monarchia déli részén 
szétszórt erőket, és mindenfelől igen értékes segítségre számíthatott volna. Másképpen 
történt. Aprilis 10-én megindította a támadást az Isonzo völgyén és Caporettón (Kobarid) 
át. Eugéne még mindig szétszórt és meglepett csapatai egészen a Mincióig vonultak 
vissza, átengedve Velence egész területét. Amikor azonban Bécs veszélybe került, a 
főherceg visszavonult, anélkül hogy megpróbálta volna összevonni az osztrák 
csapatokat, ö maga átkelt a Semmeringen, nyomában Eugéne-nel, majd a Rába mögé 
húzódott vissza. Gyulay Laibach (Ljubljana) felé húzódott, majd Marburgon (Maribor) át 
Graz felé fordult, sarkában Macdonald-lal; a Tirol felől érkező Chasteler nem tudta 
felvenni vele a kapcsolatot. Horvátországban Marmont előbb visszavonult, hogy 
összevonja erőit, majd Fiumén, Laibachon és Grazon át visszaszorította az osztrák erőket. 
Végül az összes francia hadtestek egyesültek a Nagy Hadsereggel, Jánosnak pedig már 
csak 20 ezer embere volt. Davout Pozsonyt fenyegette, Eugéne pedig június 14-én 
Győrnél megverte a főherceget. Ezek után mindketten sietve Bécs felé indultak, hogy 
részt vegyenek a csatában; János átkelt a Duna bal partjára, hogy kövesse őket, de 
néhány órával elkésett. 

Az esslingi kudarc legfélelmetesebb következménye az lehetett volna, hogy a porosz 
királyt beavatkozásra készteti. Már eddig is több porosz tiszt próbálta meg a saját 
szakállára kompromittálni a királyt; Katte akciót hajtott végre Magdeburg ellen, április 
28-án pedig Schill kitört Berlinből huszárjai élén, de Marchand tábornok könnyűszerrel 
szétverte őket. Közép-Németország mozgolódott. Április 22-én Dörnberg, egy volt 
ezredes néhány száz paraszt élén Kassel ellen vonult; júniusban egy másik 
nyugállományú tiszt megpróbált felkelést kirobbantani Marburgban; a Tauber mentén 
lázongtak a falvak. AZ osztrákok benyomultak Szászországba, és a király elmenekült; 
Braunschweig-Öls herceg a hesseniek élén, akiket választófejedelmük Csehország 
területén gyűjtött össze, elfoglalta Lipcsét. Végül az angolok megdolgozták Hannovert és 
Hollandiát, és július 8-án kísérletet hajtottak végre Cuxhaven ellen. Ha a poroszok 
megindulnak, Jeromos képtelen lett volna megvédeni királyságát. Frigyes Vilmos eleinte 
a cselekvésre hajlott; némi gondolkodás után azonban beérte azzal, hogy beszüntette a 
jóvátétel fizetését, s bár elküldte egy emberét Bécsbe, az csak július 21-én érkezett meg. 


Napóleon tehát végeredményben minden erejét össze tudta szedni, s különösebb 
nehézség nélkül mozgósítani tudta részint a megszállt országok, részint Franciaország 
emberi és anyagi erőforrásait. 20 ezer új gyalogost kapott, 10 ezer lovast, 6 ezer fővel 
gyarapodott a gárda, és hadseregének tűzereje is jelentékenyen növekedett. Ez utóbbira 
szükség is volt, mert csapatai most nem voltak olyan szilárdak. Aprólékos gonddal 
megerősítették Lobau szigetét, és sok új szilárd hidat vertek. A császár rendíthetetlen 
volt a veszély közepette. Sőt, belevágott egy olyan vállalkozásba, amelynél keresve sem 
találhatott volna alkalmasabbat arra, hogy szembe kerüljön általa a saját alattvalóival: 
május 17-én elhatározta Róma annektálását. Arra a hírre, hogy VII. Pius ki akarja átkozni, 
megparancsolta, hogy rabolják el és deportálják. Július 6-án, a wagrami csata napján a 
pápát csakugyan elvitte a csendőrség, és az 1810. február 17-i szenátusi határozat 
utólag szentesítette az annexiót. A válság tetőfokán ilyen lépésre határozni el magát - 
ebben az epizódban benne van az egész ember. Szemrebbenés nélkül játszott hatot vagy 
vakot. Nem először és nem utoljára hívta ki maga ellen a sorsot. 

Napóleon e pillanatban 187 ezer emberrel és 488 ágyúval rendelkezett. Az 
osztrákoknak csak 136 ezer emberük volt, de majdnem ekkora tüzérségük. A franciák 
Essling alatt július 4-e viharos éjszakáján kezdtek átkelni a Dunán, s másnap délutánra 
jutottak át. A császár arra számított, hogy így a főherceg hátába kerül. Amikor azonban 
csapatai legyező alakban kibontakozva megindultak a síkon, senkit sem találtak. A 
főherceg ugyanis értesült a franciák előkészületeiről, s úgy találva, hogy ezúttal az 
átkelést nem tudni megakadályozni, kissé hátrahúzódott, úgyhogy balszárnya a 
Russbach mögé került, párhuzamosan a Dunával, jobbszárnya pedig merőleges volt a 
Dunára. A szög két szára Aderklaa és Wagram falvának tájékán találkozott. Minthogy bal 
felől megerősített magaslatokra támaszkodott, ez a pozíció előnyösnek látszott. 
Túlságosan kiterjedt volt azonban, s így a főhercegnek nem maradt tartaléka. A csalódott 
Napóleonnak rögtönözve új hadmozdulatot kellett kieszelnie, s csak este hét órakor 
tudott támadni a Russbach partján; ám hiába, mert a szászok megfutamodtak 
Aderklaánál. 6-án hajnalban minden erejével újra támadott. Davout átkarolta az osztrák 
állásokat, és hátrálásra kényszerítette Rosenberget, Aderklaánál azonban Carra-Saint- 
Cyrt megállították, és Bernadotte szászai újra felbomlottak. 


Ezalatt az osztrák jobbszárny heves nyomást fejtett ki Boudet hadosztályára, amely 
egymaga állt vele szemben. Az osztrákok elfoglalták Aspernt és Esslinget, s már-már a 
francia hadak hátába kerültek. A császárnak a csata kellős közepén meg kellett 
változtatnia a hadműveleti tervet. Masséna leereszkedett a folyóhoz, s oldalról támadva 
megállította az osztrák jobbszárnyat. Az űrt egy száz ágyúból álló hatalmas üteggel 
töltötték ki, amely mögött, Macdonald parancsnoksága alatt, tömör oszlopban indult 
előre a tartalék. Két órakor a franciák ismét általános támadásra indultak a Russbach 
partján. Végre teljesen szétverték az ellenség balszárnyát, és a derékhad is megingott. A 
főherceg elrendelte a visszavonulást; a kimerült franciák nem eredtek a nyomába. Az 
osztrákok 50 ezer embert veszítettek, a császár 34 ezret. A taktika szakértői máig is 
csodálják Napóleon zsenijét, amelyről ezen a napon bizonyságot tett, eredményeit 
tekintve azonban ez a győzelem sem az austerlitzihez, sem a jénaihoz nem hasonlítható. 
Az ellenséges hadsereg - még mindig több mint 80 ezer ember - rendezetten vonult 
vissza Morvaországon át; Znaimnál, 11-én újabb ütközet zajlott le. Csakhogy a főherceg 
kétségtelenül nem volt Blücher. Reménytelennek látta a harcot, s 12-én fegyverszünetet 
kért és kapott. 

A válság azonban még hosszan elhúzódott. Németország nem nyugodott meg. Egy 
Stabs nevű diák meg akarta gyilkolni a császárt, de hamar helyreállították a rendet. A 
porosz király még tartózkodóbb lett, mint amilyen volt. Az osztrákok kivonultak 
Szászországból. Braunschweig merészen keresztülvágott Jeromos királyságán, de csak 
azért, hogy kijusson a tengerpartra, ahol várták az angolok. Tirol viszont, ahová júliusban 
40 ezer ember tört be Salzburg, Vorarlberg és az Adige felől, tartotta magát. Felkoncoltak 
egy szász hadosztályt, és újra visszavonulásra kényszerítették Lefebvre-t. Csak a 
békekötés után sikerült itt rendet csinálnia Drouet d"Erlonnak és Eugéne-nek. Hofer ekkor 
behódolt, majd újra kezdte az ellenségeskedést. Egyik honfitársa szolgáltatta ki, és 
1810. február 20-án kivégezték. Az angolok azonban most még több borsot törtek a 
császár orra alá. Július 30-án végre megjelent expedíciójuk Walcheren előtt, s augusztus 
13-án bevették Vlissingent. Ez volt eddig a legjelentékenyebb erő, amelyet a 
kontinensre küldtek: 40 ezer ember, 35 hajó és 23 fregatt kíséretében. Ezután azonban a 
parancsnok, Lord Catham, aki majdnem olyan tehetségtelen volt, mint amennyire 
kegyben állt az udvarnál, nem csinált semmit, pedig minden valószínűség szerint 
bevonulhatott volna Antwerpenbe, ha megállás nélkül folytatja útját. Csapatait 
hamarosan járvány kezdte tizedelni. Szeptember 30-án újra behajózott, miután 106 
embere a csatában veszett el, s 4 ezer betegágyban halt meg. 


Az angol akciónak így is tüstént híre ment az egész birodalomban, amihez Fouché 
nem csekély mértékben járult hozzá. Június 29-én Napóleon, Crétet betegsége miatt, 
átmenetileg rábízta a belügyminisztériumot. Fouché, mint két politikai minisztérium ura, 
most rendkívüli aktivitást fejtett ki. Kongregációkat szüntetett meg, letartóztatta 
Noailles-t, aki közvetítőül szolgált a pápa és a francia katolikusok között, letörte a nyugati 
és a Rajna-vidéki zavargásokat, Molliennel nem törődve tőzsdei vásárlásokkal támogatta 
az államkölcsön kötvényeket. Amikor értesült az angolok partraszállásáról, azt javasolta 
kollégáinak, hogy mozgósítsák tizenöt északi megyében a nemzetőrséget, és túltette 
magát az ellenvetéseken; elfogadta Bemadotte ajánlkozását - aki összeveszett 
Napóleonnal, mert Wagram után védelmébe vette a szászokat, s éppen hazatért 
Franciaországba -, és rábízta Antwerpen védelmét. Fouché utasította a prefektusokat, 
hogy készüljenek fel a nemzetőrök általános mozgósítására, mert további támadásoktól 
is tartani kell a tengerpartokon, különösen a Provence-ban. Párizsban újjászervezték a 
nemzetőrséget. Fouché rangokat osztogatott a burzsoáziának, amely azokat örömmel 
fogadta. A hivatalos körök felkapták a fejüket. Visszatért 1793? Clarke villámokat szórt, 
Fiévée levelet írt a császárnak. Nem lehet kétség afelől, hogy Fouchét, akit boldogsággal 
töltött el, hogy ismét a helyzet uraként cselekedhet, magával ragadták népképviselői 
emlékei. Persze lehetséges, hogy hátsó gondolatai is voltak. Valószínűleg tudott a 
provence-i összeesküvésről, s Montrond-nak, Talleyrand bizalma sának a közvetítésével, 
akit Antwerpenbe küldött, kapcsolatot tartott az angolokkal. Az 1808-as üzelmek után 
elképzelhető, mi mindenre gyanakodott Napóleon. Augusztusban helyeselte Fouché első 
intézkedéseit; szeptemberben, amikor az angolok nem mozdultak, már meghallgatta a 
bíráló megjegyzéseket, megszüntette a párizsi nemzetőrséget, Bernadotte helyére 
Bessiéres-t nevezte ki, Fouchét pedig nyomatékosan felszólította, hogy ne forgassa fel 
fenekestől a birodalmat. Október 27-én, amikor visszatért Párizsba, heves jelenetet 
rendezett neki, de nem váltotta le, mert a miniszter helyeselte házasságának azonnali 
felbontását; sőt, augusztus 15-én megtette Otranto hercegének. 


Napóleont ezek a hátországi bajok csak még érzékenyebbé tették Sándor 
viselkedésére. Caulaincourt követelésére a cár 60 ezer embert vonultatott fel Galícia 
határán, de igen sokáig halogatta az ellenségeskedés megkezdését. Természetes, hogy 
elsősorban a saját ügyeivel foglalkozott, amelyek egyébként kezdtek kedvező fordulatot 
venni. Márciusban Adelspare báró, a norvég határ menti svéd csapatok főparancsnoka 
szembefordult IV. Gusztávval, így a király 29-én kénytelen volt lemondani nagybátyjának, 
az öreg södermanlandi hercegnek a javára, aki XIII. Károly néven lépett a trónra. Svéd 
ország szeptember 17-én meg is kötötte a békét, és átengedte Finnországot az 
oroszoknak. A törökökkel áprilisban tört ki újra a háború; Kara Gyorgye, akit a szerbek 
1808 decemberében örökös fejedelemmé kiáltottak ki, betört Hercegovinába. 
Augusztusban a törökök nyomultak be Szerbiába, de újra távozniuk kellett 
szeptemberben, amikor Bagratyion elfoglalta Izmailiát. Minthogy azonban Galíciában 
nem voltak osztrák csapatok, Sándor e bonyodalmak ellenére játszva megszállhatta 
volna, amivel biztosítja, hogy a békekötéskor ő rendezze a terület sorsát. Ám Napóleon 
iránti gyűlölete erősebbnek bizonyult az érdekeinél, s így ez a gyűlölet most 
nyilvánvalóvá is vált. A dolognak mindenesetre az lett a következménye, hogy Ferdinánd 
főherceg betörhetett a lengyel nagyhercegségbe, és elfoglalhatta Varsót. Poniatowski 
nem tett ellene semmit, ezzel szemben benyomult az osztrák területre, és elfoglalta 
Lublint, Zamoscot, sőt Lemberget is. Ekkor Sándor végre elszánta magát, és csapatai 
június 3-án átlépték a határt, hogy ne engedjék Galíciát lengyel kézre jutni. 


Ferdinánd azonban ott termett, és visszafoglalta Sandomierzet. Golicin nem volt hajlandó 
megsegíteni Poniatowskit ennek a helységnek a megmentésében, és titkos egyezményt 
kötött az ellenséggel, amelyben megígérte, hogy nem lép túl a Wislokán. A főherceg 
egyetlen puskalövés nélkül visszahúzódott előle. Sőt, amikor Poniatowski Krakkóhoz 
közeledett, Ferdinánd az oroszokhoz fordult, és kiszolgáltatta nekik a várost. Sándor 
egyre kevésbé tudta elviselni a lengyel nagyhercegség létezését, Rumjancevet pedig, 
amióta megszabadult a svéd problémától, szintén csak ez foglalkoztatta. Július 26-án 
felszólították Napóleont, adjon biztosítékot, hogy sohasem fogja visszaállítani 
Lengyelországot. , Mindenáron meg kell hogy nyugtasson" - mondotta Sándor augusztus 
3-án Caulaincourt-nak. Egy ilyen nyilatkozat először is elfordította volna a lengyeleket 
Franciaországtól, másodszor pedig - az elnevezés itt vajmi keveset számított - a 
követelés tulajdonképpen azt jelentette, hogy a cár vétót emel a nagyhercegség 
mindennemű megnagyobbítása ellen. A cár viselkedése növekvő ingerültséget keltett 
Napóleonban. , Ez minden, csak nem szövetséges" - mondotta. De most csak a zabláját 
harapdálhatta. Egyelőre lavíroznia kellett. 

A mindenfelől rátörő nehézségek nem maradtak rejtve Ausztria előtt. A tatai 
kastélyba menekült Ferenc körül sürgölődni kezdett a háborús párt. A császárné, Stadion 
és Baldacci szemére vetették Károly főhercegnek, hogy beszüntette az ellenségeskedést, 
és sorsára hagyta Tirolt és Szászországot. Elvették tőle az osztrák hadsereg 
főparancsnokságát, és csak saját hadserege élén hagyták meg, úgyhogy július 23-án le is 
mondott. Reménykedtek Oroszország támogatásában, s ezért, bár augusztus közepén 
Magyaróvárott megindultak a béketárgyalások Metternich és Champagny között, az 
időhúzás taktikájához folyamodtak. Ez Napóleonnak is megfelelt. Augusztus 12-én 
felajánlotta a cárnak, hogy osszák fel Galíciát Oroszország és a Varsói Nagyhercegség 
között úgy, hogy a nagy- hercegség kapja a terület négyötödét. Cserében megígérte, 
hogy hivatalosan kötelezettséget vállal Lengyelországot illetően. Közölte azt is, hogy a 
válasz megérkeztéig megtartja a megszállása alatt álló egész osztrák területet. Végül 
szeptember 1-én megérkezett Csernisev, és tájékoztatta az osztrákokat, hogy 
Oroszország pillanatnyilag nem szakít Franciaországgal. 


A legyőzöttek tehát beletörődtek helyzetükbe, de most már mindent odaadtak 
Galíciában, amit kívántak tőlük, viszont lépésről lépésre védelmezték nyugati 
tartományaikat. A játék túlságosan átlátszó volt: Napóleonnal együtt most már ők is 
tudták, hogy amiről ők hajlandók lemondani, azt szinte teljes egészében Sándor akarja 
magának. A császár természetesen nem kívánt kezére játszani a cárnak, aki elárulta őt, 
de a sodrából sem akarta kihozni, ezért úgy döntött, hogy csökkenti a felosztásra kerülő 
zsákmányt. Ausztria utolsó ellenállását egy ultimátum törte meg, és október 14-én 
Schönbrunnban aláírták a békeszerződést. Bajorország megkapta az Inn-negyedet 
(Innviertel) és Salzburgot. Napóleon magának szakította le Horvátország tengerpartját 
Fiuméval, Isztriával és Trieszttel, valamint Karintia és Krajna egy részét. A Varsói 
Nagyhercegség másfél millió lélekkel gyarapodott, megkapta többek között Lublint és 
Krakkót; Oroszországhoz 400 ezer ember került, többek között Tarnopollal. Ausztria 3 és 
fél millió lakost veszített, és teljesen elzárták a tengertől; a békeszerződés 75 milliós 
összegű jóvátételre kötelezte. 

A szerződés legjellegzetesebb vonása az volt, hogy Napóleon túltette magát a Sándor 
által bejelentett igényen, amennyiben Galíciát az előre megállapított arányban osztotta 
fel. Ezzel Oroszországot vazallus szerepére figyelmeztette: az oroszok nem szolgálták 
urukat úgy, ahogy kellett volna, ezért kisebb jutalmat kaptak. Sándor tudatta 
Caulaincourt-ral, hogy elégedetlen, de a császár ügyet sem vetett rá. Állandóan csak azt 
hangoztatta, hogy hajlandó kielégíteni a cárt, lemond Lengyelország visszaállításáról. Ez 
az orosz követelés azonban valójában mindig csak spanyolfal volt. Sándor 
tulajdonképpen abban reménykedett, hogy Ausztria ellen nyújtott segítségéért megkapja 
a nagyhercegséget, Galíciáról nem is beszélve; amikor azután csalódott, úgy tett, mintha 
egyáltalán nem volna rá szüksége, közben azonban mégsem mondott le vágyáról. Az ősz 
folyamán már elkerülhetetlennek látta a szakítást Franciaországgal, s amikor Czartoryski 
visszaérkezett Pétervárra, virágnyelven 1805-i terveiről kezdett neki beszélni, meg 
arról, hogy hogyan lehetne a lengyeleket sorompóba állítani Napóleon ellen. Napóleon 
azonban megint nem volt hajlandó tudomásul venni a nyilvánvaló tényeket: szemében a 
kontinentális rendszer továbbra is a tilsiti megállapodáson nyugodott. Időközben ugyanis 
végérvényesen eltökélte, hogy eltaszítja magától Jozefint, s az erfurti találkozó óta 
Sándor húga járt az eszében. Mint rendesen, viselkedését most is teljesen pillanatnyi 
szándékai határozták meg. Amíg az Oroszországgal való szövetség hasznos lehetett neki, 
egyszerűen nem volt hajlandó észrevenni, hogy az már csak névlegesen létezik. Amikor 
aztán váratlan fordulattal egészen másvalakit választott új császárnénak, ez a szövetség 
egyik napról a másikra nyíltan ellenséges viszonnyá változott. 


5. AZ AUSZTRIAI HÁZASSÁG 

Napóleon második házasságát, amely módosította a tökéletlenül helyreállított 
kontinentális rendszer alapjait, és siettette annak a háborúnak a kitörését, amelybe a 
császár végül belebukott, sokkal inkább Napóleon hatalmának kibontakozása idézte elő, 
mintsem a külpolitikai érdek. Azok, akiknek először fordult meg a fejében, még 1800-ban, 
hogy hatalmát öröklődővé tegyék, már a válást is tervbe vették, mert Jozefin nem adott 
neki gyermekeket. Ez a gond nyomban előtérbe is került, amikor a monarchiát 
csakugyan visszaállították. Talán Napóleon olykor kétségbe is vonta, hogy lehet-e apa. 
Több fattyút tulajdonítottak neki, de a bizonytalanság a jelek szerint csak Léon gróf 
születésekor, 1807. december 13-án tűnt el véglegesen. Az is nagyon valószínű, hogy 
szenvedett, amiért el kell válnia feleségétől. Az a heves szenvedély, amelyet Jozefin még 
hűtlenül is keltett benne, egyik legszebb emléke volt, és miután elhagyta, sohasem bírta 
elviselni azt a tudatot, hogy boldogtalan: ,N Nem akarom, hogy sírjon" - mondotta. Amikor 
Hortenzia fiúgyermeknek adott életet, nagy pompa közepette kereszteltette meg, s 
mindenki arra gondolt, hogy örökbe fogadja; a gyermek azonban 1807. május 5-én 
meghalt. Napóleon mindeddig senkivel sem találkozott, akit el tudott volna képzelni 
Jozefin helyén. Mivel császár lett, mindenképpen valamilyen uralkodócsaládból származó 
hercegnőt kellett a trónra ültetnie. Ahogy hatalma egyre arisztokratikusabbá és 
zsarnokibbá vált, mind kevésbé érezte elegendőnek azt, hogy a pápa kente fel. Hiába 
dicsekedett a királyok előtt, hogy saját erejéből emelkedett a trónra: legitimitási 
kórságban szenvedett. 


A tilsiti találkozó alkalmával úgy látszott, egyik napról a másikra álomból valóságos 
lehetőséggé vált, hogy egy hagyományos dinasztiába házasodjék be. Az év vége felé 
Fouché jóvoltából már kezdett körvonalazódni, hogyan lehetne megoldani a válást, s ha 
Napóleon dezavuálta is miniszterét, mégiscsak döntenie kellett még Erfurt előtt, hiszen 
itt tette Sándornak az első célzásokat arra vonatkozóan, hogy szeretné elnyerni húga 
kezét. Amikor 1809. november 15-én visszatért Párizsba, már csak a kivitelezés 
módozatai jártak a fejében. 22-én Caulaincourt-t utasították, hogy kérje meg hivatalosan 
a nagyhercegnő kezét. Amikor Sándor azt követelte, hogy a császárnak Lengyelországra 
vonatkozó ígéretét szerződés rögzítse, a követ megkapta a felhatalmazást ennek a 
szerződésnek az aláírására. Csakhogy a cár ekkorra már mélységesen elidegenedett a 
franciáktól: erről a házasságról többé szó sem lehetett. Ennek ellenére rendkívül hasznos 
volt számára Napóleon ajánlata; azt remélte, hogy még mielőtt kiadná a kérő útját, 
sikerül elérnie az említett szerződés ratifikálását, s ennek segítségével azután 
megnyerheti a lengyeleket Oroszországnak. Figyelemre méltó, hogy Caulaincourt 
vállalkozott erre a komédiára. A szerződés letárgyalásával kezdte. Az 1810. január 4-én 
aláírt megállapodás értelmében a lengyel királyságot sohasem állítják vissza, és a 
hivatalos okmányokból még a Lengyelország elnevezés is eltűnik. A követ a házasságot 
egészen december 28-ig nem hozta szóba. Pedig tudta, hiszen éppen Talleyrand sugallta 
Erfurtban, hogy a cár készenlétben tart egy időhúzó indokot: az ügyet meg kell 
tanácskozni az özvegy cárnéval, aki viszont ki akarja kérni Tverben lakó leányának, 
Katalinnak a véleményét. Katalinnak nem volt kifogása; anyja azonban, anélkül hogy 
kifejezetten elutasító álláspontra helyezkedett volna, megfontolandó körülményként 
hivatkozott a leány életkorára - még csak 16 esztendős volt - és a valláskülönbségre. 
Valójában iszonyodott ettől a házasságtól. A döntés természetesen Sándoré volt mint 
családfőé és önkényuralkodóé. Sándor pedig mindent megtett, hogy halogassa a 
válaszadást. 


Az idő azonban sürgetett. Napóleon november 30-án híres jelenet keretében közölte 
elhatározását Jozefinnel. December 15-én a császárné egy hercegekből és 
főméltóságokból álló gyülekezet előtt kijelentette, hogy beleegyezik a válásba. A válást 
16-án szenátusi határozatnak kellett szentesítenie, hiszen nem volt összhangban sem a 
polgári törvénykönyvvel, sem a császári család státusának betűjével és szellemével. 
Jozefin megőrizte a császárné címet, övé lett a malmaisoni kastély, és özvegyi eltartást 
kapott. Az egyházi házasság semmissé nyilvánítása valamivel nagyobb nehézségekbe 
ütközött. A fogságban levő pápához nem lehetett fordulni; egyébként Emery abbé úgy 
vélte, a precedensekből nem következik feltétlenül és egyértelműen, hogy a pápa 
beavatkozására lenne szükség. Így azután Fesch határozta meg az eljárást. A párizsi 
egyházi bíróságokra, nevezetesen előbb az egyházmegyei szentszékre, majd pedig az 
érseki szentszékre hárult a feladat, hogy semmisnek nyilvánítsák a házasságot. Az 
egyházmegyei szentszék rámutatott, hogy ezt a házasságot titokban, az , illetékes 
plébános" távollétében és tanúk nélkül kötötték, amihez a gallikán egyház hagyománya 
értelmében semmiféle felmentés nem adhat engedélyt, még a pápáé sem. Az érseki 
szentszék inkább a császár indoklását fogadta el: az 1804-ben lezajlott szertartás, amely 
a körülmények kényszerítő hatására jött létre, érvénytelennek tekintendő, mert a felek 
nem fejezték ki beleegyezésüket pozitív formában. 

A válás ügye 1810. január 12-én lezárult, s Napóleon türelmetlenül várta a cár 
válaszát. Amikor értesült, hogy Sándor elhalasztotta a válaszadást, ezzel szemben január 
4-én a szerződést eléje terjesztették jóváhagyásra, megszimatolta a cselt, és egyelőre 
elnapolta a ratifikálást. Most már valószínű volt a megalázó elutasítás, de rendelkezésre 
állt a viszonzás: Ausztria egy másik menyasszonyt ajánlott neki. 


A békekötés óta Metternich volt Ausztria kancellárja. Egyben- másban hasonlított 
Stadionra: a francia hódítás által mediatizált, nagyvilági, szabados életet élő arisztokrata 
volt, és mérhetetlenül elfogult. Neki is kettős oka volt rá, hogy gyűlölje Franciaországot 
és a forradalmat. Mindamellett több diplomáciai tapasztalattal, főleg pedig hidegvérrel 
rendelkezett; a romantikus lelkesedés mindig idegen maradt tőle. XVIII. századi figura 
volt; Kaunitz tanítványaként és vejeként az európai egyensúly régi fogalmában 
gondolkodott, és meggyőződése volt, hogy ennek az egyensúlynak a helyreállításához 
Napóleont le kell verni. Hű maradt a felvilágosult abszolutizmushoz is. Elvben 
kétségtelenül nem ellenezte az olyan reformokat, amelyek alkalmasak az állam 
erősítésére, de azzal a feltétellel, hogy II. Józsefnél jobban tiszteletben tartják az 
arisztokrácia társadalmi vezető szerepét. Eredeti politikai filozófiát tulajdonítottak neki, 
amelyet, úgymona, Burke ihletett, és amelyet a tapasztalati racionalizmus jellemez. 
Metternich jó barátságban volt Gentzcel, akiről tudta, hogy bármilyen tételt képes 
igazolni, s Így valójában az elvek egész fegyvertárával rendelkezett; de aki önzetlen 
gondolatokra akarja visszavezetni politikáját, az nagyobbnak látja, mint amilyen volt. 

Boldognak érezte magát, hogy gyakorolhatja a hatalmat, s eltökélte, hogy meg is 
tartja. Igyekezett a lehető legjobban intézni a Habsburgok ügyeit. Jól látta ugyan a 
rendszer súlyos hibáit, de esze ágában sem volt a császárt és a nemességet azzal 
megbotránkoztatni, hogy ki akarja őket javítani. Az európai keresztes hadjárat, amelynek 
élén Gentz a Habsburg-házat szerette volna látni, őt csak annyiban érdekelte, hogy 
Ausztria ebből hasznot húzhat Itáliában és Németországban. Fő érdeme mindvégig 
gátlástalan realizmusa volt. 1809-ben úgy ítélte, hogy Napóleonnak már nem sok ideje 
van hátra. Ez a tévedés az elkövetkező években hallatlan óvatosságra késztette. 
Egyetlen szempontja az volt, hogy kitartson addig a pillanatig, amikor majd kockázat 
nélkül részt vehet a konc felosztásában. A francia-orosz szövetség megrepedése máris 
kezdvező fordulatot jelentett. A feladatát most abban látta, hogy minden tőle telhetőt 
megtegyen annak érdekében, hogy ez a szövetség ellenséges viszonnyá változzék át. 
Sőt, Ausztria biztonságát még nagyobb mértékben szolgálná, ha egyezségre lehetne 
lépni a győztessel, s amellett ez az új Tilsit esetleg még pozitív hasznot is hozhat. Ilyen 
értelemben nem remélt szerencse volt, hogy Napóleon feleséget keresett. Ha feleségül 
venné Mária Lujza főhercegnőt, ezzel végleg elromlana Sándorral való viszonya, Ausztriát 
pedig természetesen szövetségesnek tekintené. 


Metternich mindenkinél inkább tudta, hogy a Habsburgok ezt a házasságot úgy 
tekintenék, mint ami beszennyezi őket. De ha sikerülne azt sugallni Napóleonnak, hogy 
kérje meg a főhercegnő kezét, s ha ezt Ferenc előtt ultimátumként lehetne beállítani, 
akkor meg lehetne értetni az osztrák császárral, hogy engedni kell az államrezonnak. A 
kancellár a rendelkezésre álló adatok szerint november 29-én tette ebben az ügyben az 
első célzást Alexandre de Laborde, bécsi missziót teljesítő , auditor" (államtanácsi ülnök) 
előtt; ezután Floret lovag, párizsi ügyvivő, egy hivatalos vacsorán már olyan nyíltan 
beszélt a dologról Sémonville-nek, hogy az tüstént jelentést tett Maret-nak. December 
16-án Napóleon utasítást adott, hogy tapogatózzanak Schwarzenberg követnél, akivel a 
hazatérő de Laborde a hónap végén csakugyan beszélt. Nincs okunk azt hinni, hogy 
Napóleon ebben az időpontban már inkább hajlott az osztrák házasság felé; de az 
elképzelés feltétlenül hízelgett neki. Amikor észrevette, hogy a cár húzza-halasztja a 
dolgot, az osztrák házasság a megoldást jelentette. Környezetének véleménye 
megoszlott. Az ellenforradalmi előkelőségek Ausztria mellett foglaltak állást, mert úgy 
vélték, a bécsi udvar követelni fogja, hogy állítsák félre a királygyilkosokat, vagyis 
azokat, akik a konventben annak idején XVI. Lajos kivégzésére szavaztak, s hogy Így a 
reakció nagy lépést tesz majd előre. Világos tehát, hogy a forradalmárok, Fouchéval az 
élükön, ellenkező értelemben nyilatkoztak. A Beauharnais-család és maga Jozefin is 
Mária Lujza mellett volt, a Bonaparte-család, elsősorban Murat, az orosz nagyhercegnő 
mellett. Napóleon 1810. január 29-én egy magántanácsülésen mindkét felet 
meghallgatta, de a döntést magának tartotta fenn. Végül február 5-én befutott 
Caulaincourt jelentése, hogy a cár újabb haladékot kér. A császár megérezte a rá váró 
megaláztatást, és elébevágott. Február 6-án este Eugéne hivatalosan közölte 
Schwarzenberggel, hogy a császár megkéri a főhercegnő kezét, azzal a feltétellel, hogy 
az osztrák fél haladéktalanul aláírja a kötelezettségvállalást. Ez másnap meg is történt. 
Eppen ideje volt: 4-én Sándor már közölte Caulaincourt-ral a visszautasítást; 
bosszantotta, hogy kijátszották, de diplomáciailag még előnyösebbé is vált a helyzete, 
mert Napóleont vádolhatta kétszínű játékkal. Metternich jól számított, a franciaorosz 
neheztelés elmélyült. 


Mária Lujza március 22-én érkezett Strasbourg-ba. Napóleon elébe ment, s 
türelmetlenségében az etikettel mit sem törődve magáévá tette, majd Saint-Cloud-ba 
vitte. Az esküvői szertartást április 2-án tartották a Louvre-ban, majd a hónap végén a 
császári pár északra utazott nászúira. 1811. március 20-án Napóleonnak fia született, 
akit 1810. február 17-én már előre a római király címével ruháztak fel. A gyermek 
1811. június 9-i keresztelője volt a rendszer utolsó nagy ünnepsége. 

Napóleon ausztriai házassága siettette a forradalomtól való eltávolodásának 
folyamatát. Mária Lujza személyes szolgálatára Mme de Montesguiout rendelte, a király 
gyermekeinek egykori nevelőnőjét; Fiévée államtanácsi előadó lett. Napóleon e házasság 
révén unokaöccse lett Mária Antoinette-nak és XVI. Lajosnak, s egészen természetes, 
hogy udvartartásában az új rendszerhez csatlakozott arisztokraták lettek a hangadók. 
Fouché viszont június 3-án kegy- vesztett lett, és Savary lépett a helyébe. A régi rendszer 
emberei biztosra vették, hogy a dolgok még itt sem fognak megállni. Az a hír terjedt el, 
hogy a házassági szerződés egyik titkos kikötése értelmében száműzni kell a 
királygyilkosokat, s ünnepélyesen rehabilltálni fogják XVI. Lajos emlékét, akiről egyre- 
másra jelentek meg a dicsőítő királypárti brosúrák. Országszerte fenyegető leveleket 
kezdtek kapni mindazok, akik rátették kezüket a nemzeti javakra. Az állami 
intézményekben is újabb lépés történt a régi rendszer felé. 1810-ben hivatalosan 
visszaállították a politikai foglyok börtöneit és az önkényes bebörtönzést. A 
könyvkereskedelmi főigazgatóság alakjában nyíltan visszaállították a cenzúrát. 

Másrészt viszont Napóleon azzal, hogy új családot alapított, elégedetlenséget keltett 
a saját klánjában. Hiába halmozta el rokonait javakkal és címekkel, kielégíteni sohasem 
tudta őket. Amellett a sirámaikkal, civódásaikkal és kisebb-nagyobb botrányaikkal 
megkeserítették a magánéletét, s kárt okoztak az új dinasztia nimbuszának. Mária Lujza, 
tizennyolc esztendejének üdeségével, második ifjúságot varázsolt elő a császárban, s 
olyan vágyat, amely, minden jel szerint, viszonzásra is talált a bágyadtan érzéki 
császárnéban. Fiával szemben kritikai érzéke nem hagyta el. Tisztában volt vele, és meg 
is mondotta, hogy a római király csak akkor tarthatja meg a birodalmat, ha maga is 
lángész. Ám férfi volt, apasága büszkeséggel töltötte el, és nem adta fel a reményt 
gyermekének jövőjét illetően. A családi kötelék iránti rendkívüli érzéke, amelyet a latin 
hagyománnyal, de még indokoltabban a korzikai erkölcsökkel hoztak összefüggésbe, 
természetes módon késztette arra, hogy mostantól fogva elsősorban utódaival törődjék. 
Amikor 1810. január 30-án rendezte az új császárné özvegyi járandóságát, jövendő 
gyermekeinek apanázsát, és a koronabevételeknek e gyermekek közötti esetleges 
felosztását, fivéreit még csak meg sem említette. Mindennek alapján nagy szerepet 
tulajdonítottak az ausztriai házasságnak abban az átalakulásban, amely ez idő tájt 
kezdett kirajzolódni a Nagy Birodalom struktúrájában. A birodalom föderatívból - mint 
mondották, karolingból - dinasztikussá vagy rómaivá kezdett átalakulni. Napóleon 
minden hódítását fenn kellett tartani a római királynak, következésképpen 
Franciaországhoz kellett csatolni. A hódítások legfeljebb a római király esetleges fivérei 
között voltak feloszthatók. Így az Itáliai Királyságot már előre a római király leendő 
öccsének birtokául jelölték ki, amivel Eugéne de Beauharnais elveszítette e trón 
vélelmezett várományosának címét, és a frankfurti nagyhercegségben uralkodó Dalberg 
örököse lett. Mindamellett ebben a kérdésben eltúlozták a házasság jelentőségét. A 
császárt már régóta bosszantotta a csatlós fejedelmek engedetlensége vagy 
tehetségtelensége, s évek óta fenyegetőzött államaik annektálásával. Lehetséges, hogy 
amikor Lajos elvesztette a királyságát, amikor Murat, sőt József és Jeromos is úgy látta, 
hogy ugyanez a sors vár rájuk, azzal vádolták Napóleont, hogy feláldozza őket új 
családjáért. De az igazság az, hogy a föderatív császárság önnön logikája szerint fejlődött 
az egység irányába. 


Az ausztriai házasság lényeges következménye az volt, hogy a wagrami diadal 
betetőzésével helyreállította Napóleon szemében a kontinentális rendszert, és a 
személyes eufória révén újra feltüzelte hatalomvágyát. Ausztriához közeledve, esze 
ágában sem volt, hogy egyenlő félként bánjék vele, ahogyan Metternich remélte, és 
valamilyen újabb tilsiti szerződést kössön. Párizsban Metternich hangot adott 
Oroszország keleti sikerei miatti nyugtalanságának, s óvatos célzást tett arra, hogy 
együtt lehetne működni e folyamat leállítása érdekében. Napóleon e tekintetben 
elismerte Franciaország és Ausztria érdekközösségét, és megígérte, hogy beavatkozik, 
ha Sándor terjeszkedni próbál a Dunától délre, de semmit sem volt hajlandó aláírni. 
Ausztria Napóleon kénye-kedvének kiszolgáltatva maradt. A császár nyilvánvalóan azt 
képzelte, hogy a Habsburg uralkodó semmit sem tesz majd többé a saját veje ellen, s 
továbbra is csatlósként kezelte Ausztriát. Azzal, hogy nem volt hajlandó elvitatni 
Oroszországtól a dunai fejedelemségeket, s ily módon tiszteletben tartotta Erfurtot, még 
több hónapon át azt az illúziót táplálta, hogy a tilsiti egyezmény fennmaradt. 

Így tehát újra Anglia volt az egyetlen ellenség. Metternich reménykedett abban, hogy 
sikerül helyreállítani a tengeri békét, mert szerette volna megkímélni magát attól a 
veszedelmes kötelezettségtől, hogy szembeforduljon Angliával. 1810 márciusában 
meglepő memorandumot íratott Gentzcel, amelyben az szemrebbenés nélkül bizonygatta 
az angoloknak, hogy Franciaország legyőzhetetlen, s hogy a saját érdekükben lenne 
ajánlatos átengedni neki a szárazföldet, Spanyolországot is beleértve. Ugyanebben az 
időben Fouché is ilyen irányban dolgozott. Elküldött az ekkor a Foreign Office-nál működő 
Wellesley márkihoz egy Fagan nevű volt emigránst, akinek apja Londonban élt. Lajos is 
az általános megbékélésben látta királysága megmentésének egyetlen módját. 
Feltételezhető volt, hogy Anglia meg akarja előzni Hollandia bekebelezését, hiszen az 
ország továbbra is fontos piacot jelentett árui számára, s az ország bankárai, főleg 
Labouchére, szintén Angliához húztak. 1810 februárjában Labouchére is felkereste 
Wellesley-t. Fouché végül Ouvrardt-t is felhasználta, akit, nyilván közös spekulációk 
emlékét ápolva, mindvégig pártfogolt. Ez a pénzember mindig kapcsolatban maradt 
Labouchére-rel, és nem felejtette el a mexikói piasztereket. Erre még politikai 
kombinációt is épített: IV. Károlyt áthelyezik Mexikóba, Anglia átadja Szicíliát 
Napóleonnak, ezzel szemben visszakapja tőle Máltát, és segítséget kap tőle az Egyesült 
Államok visszahódításához! Ouvrard, a Sainte-Pélagie börtönből szabadulva, meg is 
egyezett Labouchére-rel, aki Baringot is beavatta a titokba. 


Miután ez utóbbival és Canninggel is megvitatták a tervet, Wellesley kijelentette, hogy 
nem hajlandó lemondani Spanyolországról és Nápolyról. Ezután történt, hogy Lajos, aki 
azt hitte, hogy fivére, a császár tud az ügyről, meg akarta vele beszélni, amikor az április 
27-én átutazott Antwerpenen. Ouvrard-t letartóztatták, és megvolt az ürügy Fouché 
menesztéséhez is. A tárgyalások megszakadtak, hiszen a császár ugyanúgy nem volt 
hajlandó engedni egyetlen ponton sem, mint az angolok. 

Az év folyamán a blokád tökéletesítésével foglalkozott. Augusztus 5-én megjelentek a 
híres trianoni rendeletek, október 18-án pedig a fontainebleau-i rendelet. A végrehajtás 
ellenőrzése végett egyre-másra folyamodott annexiókhoz, úgyhogy nyugodtan 
állíthatjuk: a blokád ebben az időpontban a hódító törekvéseknek adott újabb lökést. 
1810 elején Hollandiának le kellett mondania Zeelandról, valamint déli tartományairól 
egészen a Rajnáig; július 2-án Lajos Csehországba menekült; királyságát 9-én 
annektálták, és december 13-án szenátusi határozat hagyta jóvá a műveletet. Napóleon, 
hogy megbízhatóan lezárja az északi-tengeri kikötőket és Holstein határát, vonalat húzott 
a Lippétől a Travéig, s 1811. január 22-én az ettől északra eső összes német államokat 
egyesítette: a képződménybe belekerültek a Hanza-kikötők, Berg nagyhercegség és a 
Vesztfáliai Királyság egy része, Arenberg és Salm hercegség, valamint Oldenburg 
nagyhercegség. Hogy véglegesen elzárja Itáliát a svájci csempészettől, rátette a kezét 
Valais kantonra, és katonailag megszállta Ticino kantont. 

Az lIbériai-félsziget azonban még mindig fegyverben állt. Wagram után mindenki azt 
hitte, hogy Napóleon nagy expedíciót indít majd a félszigetre, s szét fogja zúzni az angol 
hadsereget, vagy legalábbis behajózásra kényszeríti. Ezután már csak idő kérdése lesz az 
ország meghódoltatása. Csakugyan elküldött erősítésül 140 ezer embert, ami egyébként 
nem is volt elegendő a helyzet megkövetelte döntő csapáshoz, de nem látta el őket a 
nélkülözhetetlen anyagi eszközökkel, főleg pedig nem utazott oda személyesen. Oly nagy 
figyelmet szentelt dinasztikus terveinek és új feleségének, hogy hagyta elmúlni a döntő 
esztendőt. 1810 végén többé szó sem lehetett arról, hogy minden erejét 
Spanyolországra összpontosítsa, mert Sándor viselkedése nyugtalanítóvá vált. 
Ilyenformán személyes nagyságáról szőtt álmai és házassága meggátolták abban, hogy 
helyreállítsa a Nagy Hadsereg egységét, s ennek következtében úgy bocsátkozott harcba 
Oroszországgal, hogy hátrahagyta haderejének egy jelentékeny részét. 


Nem az ausztriai házasság volt ennek a mindent eldöntő konfliktusnak a fő oka, de 
mindenképpen siettette, bár Napóleon ezt nem volt hajlandó bevallani magának: az, 
hogy az osztrákokat most tejben-vajban fürösztötték Napóleon udvarában, felszította az 
oroszok féltékenységét, főleg pedig biztos kudarcra ítélte a Lengyelország ügyében folyó 
tárgyalásokat. A császár ugyanakkor, amikor Schwarzenberghez fordult, hogy 
hivatalosan megkérje Mária Lujza kezét, elutasította a Caulaincourt által a cárral kötött 
szerződést. Helyette egy másik szerződést fogalmazott meg, amelyet már jóváhagyó 
aláírásával ellátva küldött el Sándornak: senkinek sem lesz segítségére Lengyelország 
visszaállításában, és beleegyezik abba, hogy töröljék a Lengyelország nevet a hivatalos 
okmányokból; viszonzásképpen Oroszország és Szászország kötelezi magát, hogy nem 
teszi rá a kezét egyetlen olyan lengyel tartományra sem, amely kívül maradt a 
nagyhercegségen, végezetül pedig a szerződés titokban marad. Ez nem vágott össze 
Sándor számításaival. Nesselrode július 13-án közölte, hogy Oroszország a januári 
megállapodás semmiféle módosítását nem fogadja el. Napóleon ekkor megszakította a 
tárgyalásokat. Ezenkívül megtagadta egy orosz kölcsön engedélyezését. 1810 nyarán 
még nem tekintette elkerülhetetlennek a háborút. Mindamellett tisztában volt azzal, 
hogyha Sándor elfordul Franciaországtól, szót érthet Angliával, s ebben az esetben 
természetesen fegyvert kell fogni. 

Ugyanezen idő alatt a svédországi események is felbőszítették a cárt. 1810. január 6-án 
XIII. Károly aláírta a békeszerződést Franciaországgal, és csatlakozott a blokádhoz. 
Valójában, persze, nem volt meg a kellő tekintélye e blokád szigorú megtartásához, 
főleg, amikor Saumarez flottája hatalmában tartotta a Balti-tengert. A császár hamarosan 
dühkitörések közepette kezdett fenyegetőzni, hogy újra megszállja Pomerániát. 
Svédország mindent megígért, amit Napóleon csak kívánt, annál is inkább, mivel 
trónörökösi válság volt kirobbanóban. Károly Ágost augustenburgi herceg, VI. Frigyes dán 
király sógora, akit XIII. Károly elfogadott örököséül, 1810. május 28-án meghalt. Az 
1809-i forradalom ellenfeleit azzal vádolták, hogy megmérgezték, és a temetés napján 
Fersent zendülők lemészárolták. A kormány az elhunyt fivérét óhajtotta trónörökösnek, 
Napóleon azonban hivatalosan nem foglalt állást, és egy cselszövés, amelynek eredete 
homályba vész, kiaknázta a helyzet kétértelműségét. Stockholmban volt egy 
Franciaországgal rokonszenvező párt, amely szívesen látta volna a trónon Napóleonnak 
valamelyik rokonát vagy helytartóját, arra számítva, hogy ezzel megszerzi a franciák 
védelmét az oroszok ellen. Mörner hadnagy június végén jelezte az elképzelést 
Bernadotte-nak, s megszerezte Wrede gróf támogatását, aki a házassággal 
összefüggésben tartózkodott Párizsban, küldetésben. Bernadotte értesítette a császárt, 
aki habozott. Nyilvánvaló volt, hogy Sándor igen rossz szemmel nézné, ha egy francia 
marsall kerülne Svédország trónjára. Ha viszont mégis kitör a háború, Svédország nagy 
segítséget jelentene. Ami az igazat illeti, Bernadotte nem volt elég megbízható erre a 
szerepre, Eugéne sokkal jobb lett volna, de a császár úgy vélte, hogy a svédországi 
francia pártnak, amely Finnországot akarta visszaszerezni, lesz majd ereje ahhoz, hogy 
Bernadotte-ot kordában tartsa. Így hát nem tiltotta meg neki a trón elfogadását, de hogy 
a cárt kímélje, hivatalosan nem akart állást foglalni. Az Örebróban összegyűlt 
svédországi diéta a jelek szerint az augustenburgi herceg javára hajlott, amikor hirtelen 
megjelent Fournier, volt göteborgi konzul és csődbe jutott üzletember, aki Champagny 
beleegyezésével megfigyelőként jött, valójában azonban Bernadotte ügynöke volt. A 
császár félhivatalos képviselőjének adta ki magát, és Bernadotte marsall trónörökössé 
választását ajánlotta. Az öreg király egyik bizalmasa, a francia emigráns Suremain gróf 
helyeselte a javaslatot, s az országgyűlés augusztus 21-én trónörökössé választotta 
Berna- dotte-ot. Napóleont meglepte ez a gyors végkifejlet, és hirtelen nem tudta, hogy 
jóváhagyja-e. Am végül felülkerekedett benne az a gondolat, hogy ez a megoldás 
különösen súlyos csapást jelent Angliára. Most tehát biztosítottnak látszott Svédország 
franciabarát politikája, s november 17-én csakugyan hadat is üzent Angliának. 


Az éremnek, persze, másik oldala is volt: Sándor tombolt a dühtől. Ám Napóleon még 
nem is sejtette a legrosszabbat: Bernadotte haladéktalanul igyekezett megnyugtatni a 
cárt, közölve a Stockholmon átutazó Csernisevvel, hogy esze ágában sincs a császárt 
szolgálni, és sohasem fog kísérletet tenni Finnország visszaszerzésére. Sándornak tehát 
már egészen korán volt oka remélni, hogy az új király árulása biztosítja számára 
Svédország semlegességét, sőt, esetleg együttműködését is, 

Oroszország teljes erővel készülődött, és Napóleon ebből még semmit sem vett 
észre. A cár előbb igyekezett kiprovokálni Czartoryskiból a megfelelő ajánlatokat. Végül 
1810 áprilisában eldöntötte, hogy most már nyíltan beszél: a háború kilenc hónapon 
belül ki fog törni; vajon nem lehetne-e megoldani, hogy a nagyhercegség Oroszország 
mellé álljon, s Így az orosz csapatok egy csapásra az Oderánál teremhessenek, amivel 
belesodornák a háborúba Porosz- országot is? Czartoryski igen tartózkodóan viselkedett, 
mert Napóleont túl erősnek hitte. Sándor ennek ellenére ment a maga útján. Kinevezte 
Alopeust és Pozzo di Borgót nápolyi, illetve konstantinápolyi követnek, és utasította őket, 
hogy Bécsen át utazzanak. A két diplomata úgy találta, hogy a szalonok erősen 
rokonszenveznek urukkal, s még mindig bolondulnak Razumovszkijért és Bagratyion 
hercegnőért; felkeresték Metternich apját - aki a kancellár párizsi tartózkodása alatt 
intézte helyette az ügyeket -, s kifejtették neki, hogy az Oroszországgal való keleti 
nézeteltérés megoldásaként Ausztria megkaphatná Szerbiát, sőt annál még többet is. 
Amikor Metternich megérkezett, minden további nélkül véget vetett ennek a 
puhatolódzásnak. Ennek ellenére az orosz hadsereget az esztendő utolsó hónapjaiban 
nyugat felé tolták előre. Valószínűnek látszik tehát, hogy Sándor, miután Ausztriára nem 
számíthatott, mégis Lengyelországhoz fűzött bizonyos reményeket; lehet, hogy 
Czartoryski határozta el magát. 

Az év végén a szövetség hivatalosan is felbomlott az erfurti megegyezés kettős 
megsértése miatt. Oroszország, mint valamennyi tisztán mezőgazdasági ország, 
mindennemű kárpótlás nélkül súlyosan szenvedett a blokádtól. Sándor meghallgatta az 
arisztokrácia panaszait, és azt is felismerte, hogy a kereskedelem pangása árt az ország 
pénzügyi helyzetének. Mihelyt ellenségévé vált Napóleonnak, hajlott arra, hogy 
Angliának kedvezzen. Amikor ezután elszánta magát a háborúra, mégis szerette volna 
úgy intézni a dolgot, hogy őt ne lehessen hibáztatni, s ellenlábasát provokálja a támadás 
megindítására. A trianoni és a fontainebleau-i intézkedéseket már óvakodott magáévá 
tenni. 1810. december 31-én tovább ment ennél : rendkívül súlyos vámokkal sújtotta a 
Francia Császárságból és annak szövetségeseitől szárazföldön érkező árukat, s kedvező 
rendszabályokat hozott a semleges hajókon folyó tengeri kereskedelemre vonatkozólag, 
amivel egyben a hivatalosan tiltott brit forgalmat is előnyben részesítette. Napóleon 
ugyanebben az időpontban annektálta Oldenburg nagyhercegséget - amelynek 
sérthetetlenségét Erfurtban garantálták -, miután a nagyhercegnek, Sándor sógorának 
hiába kínált kompenzációt Türingiában. Most már elkerülhetetlen volt az új háború. 

konok és szinte hangtalan erőfeszítéssel végleg a tengerek urává vált. 1808-ban ennek 
eredményei még nem látszottak véglegesnek. A francia kikötőkből még mindig távoztak 
hajórajok, még az összes gyarmatok sem hódoltak be. A spanyolországi felkelés volt az, 
ami tengeren és szárazföldön egyaránt a döntő segítséget jelentette a brit politikának. 
Végérvényesen kiszolgáltatta Nagy-Britanniának a tengert, egyidejűleg pedig azt is 
lehetővé tette számára, hogy újra megjelenjék a kontinensen, s közvetlen segítséget 
nyújtson a különféle koalícióknak, amelyek egyedül lehettek képesek térdre 
kényszeríteni a hódítót. 
1. ATENGER FELETTI URALOM ÉS ENNEK KÖVETKEZMÉNYEI 

Trafalgar után az angol flotta újra megvalósította az ellenséges kikötők blokádját. Kis 
megfigyelőhajók közelről ellenőrizték a kikötőket, a nyílt tengeren pedig készenlétben 
álltak a hajórajok, hogy üldözőbe vegyék az esetleg kicsúszó hajókat. Ez az egyhangú és 
semmiféle hadi dicsőséget nem hozó őrködés is ki volt téve a tenger szokásos 
veszedelmeinek. A konvojok is sok hajót emésztettek fel. Eppen ezért az angolok szünet 
nélkül építették a tengerjárókat. 1803-tól 1811-ig 9 millióról 20 millió font sterlingre 
nőtt a haditengerészet költségvetése. 1814-ben az angoloknak 240 hadihajójuk, 317 
fregattjuk és 611 kisebb vízi járművük volt. Fokozatosan a kezükbe kerültek mindazok a 
holland, dán, nápolyi és portugál hadihajók, amelyek a franciákat erősíthették volna. 
1808- ban és 1809-ben melléjük álltak a spanyolok és a törökök. Szenyavin hajóraja 
után 1812-ben Angliába kísérték a Kronstadtban rekedt orosz hajókat is. 

Igaz, hogy Napóleon is állandóan építette a hajókat: 1800-tól 1814-ig 83 hadihajó és 65 
fregatt készült el. 1814-ben összesen 103 hadihajója és 54 fregattja volt. Egyensúlyba 
azonban csak az után kerülhetett volna, hogy uralma alá hajtja az egész szárazföldet, s 
úgy is csak évek múlva. Ennek ellenére egészen 1809-ig nem hagyta abba a hajóraj- 
háborút, csak az ellenség közlekedési vonalai, illetve gyarmatai ellen intézett 
rajtaütésekre korlátozta. 1805-ben Leysségues és Willaumez, 1806-ban Leduc és Soleil, 
1808-ban Allemand és Ganteaume, 1809-ben Willaumez, Jurien, Troude és Baudouin 
kicsúszott a blokád láncszemei közt. Az angolok azonban nyomban üldözőbe vették őket, 
s szinte valamennyien roppant veszteségeket vagy teljes vereséget szenvedtek. Az 
angolok elpusztították Leysségues hajóraját Santo Domingónál; Willaumez kettőt 
veszített el hat hajója közül; 1806-ban a Kanári-szigeteknél megtépázták a Mauritius 
szigetéről visszatérő Linois-t; 1809-ben, amikor Willaumez és Jurien hajóraja Aix 
szigetének kikötőjében egyesült, hogy útnak induljon az Antillák felé, Gambier 
gyújtóhajókat eresztett rájuk; a francia hajók tehetetlenek voltak, és egyetlenegy sem 
menekült volna meg, ha Gambier támogatja a merész Cochrane-t; Troude hajórajának 
sikerült eljutnia az Antillákon levő Les Saintes-szigetekre, de itt szétszórták; csak a 
kiöregedett és fáradt Collingwood (a tengeren halt meg 1809-ben) hagyta, hogy 
Allemand és Ganteaume utánpótlást juttasson el Korfu szigetére. A spanyol felkelés 
mindezeknek a próbálkozásoknak véget vetett. A junták kézre kerítették a Cádizban és El 
Ferrolban horgonyzó francia hajókat. Az angolok, akiket annak idején IV. Károlynak a 
direktóriummal kötött szövetsége a Földközi-tenger elhagyására kényszerített, értékes 
támaszpontokra leltek a félsziget kikötőiben. A spanyol felkelés még nagyobb horderejű 
következményekkel járt a távoli tengereken. A spanyol gyarmatok, ahelyett, hogy a 
franciáknak szolgáltak volna bázisul, ellenségeik előtt nyíltak meg; ez azután teljesen 
megváltoztatta a tengeri háború, a portyázások és a gyarmatokért folyó harc feltételeit. 


Franciaország és szövetségesei 1806-tól 1815-ig 124 hadihajót, 157 fregattot és 288 
kisebb hajót veszítettek; 1806-ban 36 ezer, 1815-ben 120 ezer francia hadifogoly volt 
Angliában. Nagy részüket a hajók legénysége tette. A hajóraj-háború végeszakadtával a 
franciák számára már csak a kalózkodás lehetősége maradt meg. Okoztak is némi kárt az 
angoloknak; azok vesztesége 1810-ben érte el a maximumot, 619 kereskedelmi hajót; 
1803-tól 1814-ig összesen 5244 hajót veszítettek, vagyis az összes ki- és befutott hajók 
2,5 százalékát. Ezáltal az angol kereskedelmi tengerészet hajóállománya, a tenger 
okozta veszteségeket is beleszámítva, 5 százalékkal csökkent. Annak ellenére, hogy míg 
1803-ban 1402 kereskedelmi hajót építettek 135 ezer tonna súllyal, 1809-ben pedig csak 
596 hajó készült el 61 ezer tonna súllyal, ez is bőségesen elegendő volt a veszteség 
pótlásához, s az angol kereskedelmi flotta állománya 1805-től 1810-ig 22 ezer hajóról 24 
ezerre nőtt. Ezek az eredmények végérvényesen bebizonyították, hogy a kalózok, 
mihelyt a hajórajok nem támogathatják többé őket, nem képesek komoly csapást mérni 
a hadihajók kíséretében bonyolódó ellenséges forgalomra. A tengeri hajózás biztonságát 
mindig jól mutatja a biztosítási ráták alakulása. Ez a ráta vidékenként erősen változott, s 
a Balti-tengeren mindig magas volt. A távoli tengerek vonatkozásában azonban 
meredeken süllyedt, s 1806-tól 1810-ig átlagosan 12 százalékról 6 százalékra esett, míg 
a forradalom idején 25, az amerikai háború alatt pedig 50 százalék volt. A tengerek felett 
uralkodó angolok megsemmisítették Franciaországnak és szövetségeseinek 
kereskedelmi flottáját. Franciaországnak 1801-ben még 1500 hosszújáratú hajója volt, 
1810-ben már csak 343, 1812-ben 179. Semmivé vált a francia tengeri halászat is. A 
tengeri fölény tehát biztosította Nagy-Britannia számára a tengeri kereskedelem 
ellenőrzését és forgalmának jelentős kiterjesztését, ami viszont lehetővé tette, hogy 
farkasszemet nézzen a kontinentális blokáddal, szakadatlanul növelje kiadásait, és 
finanszírozza a koalíciókat. 

Anglia elsősorban a haditengerészete által aratott sikerek kereskedelmi kiaknázására 
összpontosította figyelmét. 


Ellentétben azzal, amit első pillantásra gondolnánk, a gyarmati hódítás a második helyen 
állt. A kereskedelmi közvélemény szemében a legfontosabb az volt, hogy 
megakadályozzák a semlegeseknek az ellenséges gyarmatokkal való forgalmát, és 
maguknak biztosítsák ezt a forgalmat; egyébként is a brit kormánynak egészen 
Trafalgarig minden katonai erejét az európai vizeken kellett összpontosítania. 1803-ban 
megszerezték ugyan Saint Luciát, Tobagót és Holland Guyana egy részét, de csak 1806- 
ban kerülhetett sor Suriname teljes birtokbavételére; 1807-ben következtek Curagao s a 
dán Antillák: Saint Thomas és Saint Croix; 1808-ban hódították meg Marie- Galante-ot és 
La Désirade-ot. Erdeklődtek az Indiába vezető út mentén elhelyezkedő afrikai kikötők 
iránt is. 1806 januárjában Popham, Baird és Beresford partra szállt a Fokföldön, és 
megadásra kényszerítette Janssenset; 1807-ben megszállták Madeirát, majd a többi 
portugál gyarmatot is; 1808-ban elesett Gorée szigete, 1809- ben pedig a szenegáli Saint 
Louis kikötő. Amerikában a spanyol felkelés hozta meg a döntő változást. Itt az angolok 
egészen addig óvatosságra kényszerültek, mert a latin-amerikai partok ellenséges 
expedíció bázisául szolgálhattak. A helyzet most megfordult. 1809- ben elfoglalták 
Guyanát és Martinigue-ot; 181 0-ben Guadeloupe-ot, Saint Martint, Sint Eustatiust és 
Sabát. 

Spanyolország felkelése megfosztotta a Fülöp-szigetek támogatásától az Indiai- 
óceánon, Mauritius szigetén parancsnokló Decaent; a döntés azonban lényegileg India 
kormányzóinak politikájától függött. 

Wellesley távozása után utódai, Cornwallis, Barlow és Minto az övével merőben 
ellentétes magatartást követtek, és igyekeztek szót érteni a bennszülött fejedelmekkel a 
béke helyreállítása végett. Elsőnek Szindhia ült le a tárgyalóasztalhoz, és megkapta 
Rajputanát. Ezután Holkar is visszaszerezte államainak nagyobbik részét. Randzset 
Szingh, a punjabi szikhek fejedelme, aki korábban egy ideig menedéket nyújtott 
Holkarnak, végül is az angolok mellé állt, és 1809-ben aláírt egy szerződést, amely a 
Sutlejnál húzta meg a határt, és neki juttatta Jaipurt. Miután erről az oldalról biztosítva 
volt, meghódította Multant, Peshawart és Kasmírt, és szövetkezett Afganisztánnal, amely 
rátette a kezét Beludzsisztánra és a Sindhre. 


Mindezek az ügyek időt igényeltek, s nem engedték, hogy az angolok túlságosan 
messzire tekintsenek a jövőbe. Egyébiránt a magára hagyott Közép-India anarchiába 
süllyedt; elbocsátott katonák bandái meg lovas útonállók, a pindarik iszonyú pusztítást és 
fosztogatást vittek véghez. A misszionáriusok eredményeinek is megvoltak a maguk 
hátulütői. A London Society 1804-ben kezdte meg működését Indiában; a baptisták 1807- 
ben jutottak el Burmába és 1812-ben Ceylonba; 1813-ban kinevezték India első 
püspökét; de az 1807-es vellore-i szipojlázadásban a felszított fanatizmusnak is megvolt 
a maga szerepe. Mindamellett Lord Minto számára annak, hogy felhagyott Warren 
Hastings és Wellesley agresszív politikájával, legalább az az előnye megvolt, hogy Indián 
kívül eréllyel cselekedhetett. 

A Mascarenhas-szigeteken Decaen Napóleon elgondolásait juttatta érvényre. 
Megszüntette a gyarmati gyűléseket, visszaállította a centralizációt, nemzetőrség néven 
újjászervezte a régi milíciákat. A telepesek sajnálták ugyan az autonómiát, amelyet a 
forradalom alatt gyakorlatilag élveztek, de szót fogadtak, mert újra törvényesítették a 
rabszolgaságot. A rabszolgapiac táplálása végett Decaen felvette a kapcsolatot 
Madagaszkárral, és irodát létesített Tamatavéban. Sohasem esett ki érdeklődési köréből 
India. 1804-ben erősítéseket kért, hogy támogathassa a marathaiakat. Tilsit után tengeri 
diverziót javasolt a tervezett francia-orosz expedíció támogatására. 1808 januárjában 
fivére felkereste a császárt, aki egy hajórajt és 15 ezer embert Ígért. Az angolok sohasem 
nyugtalankodtak túlságosan, mindamellett gyűlölték ezt a , kalózfészket", mert Surcouf 
megkeserítette az életüket. 1810-ben Lord Minto elhatározta, hogy véget vet az 
egésznek. Júliusban elfoglalta a Bonaparte-szigetet (azelőtt Bourbon-sziget, majd 
Réunion). Augusztusban Duperré és Bouvet Port-Louis kikötőjében megsemmisített egy 
négy fregattból álló hajórajt. November végén azonban 16 ezer ember szállt partra 
Mauritius északi részén, és Decaent, akinek csak 1846 embere volt, könnyűszerrel 
legyőzték. December 3-án kapitulált. Az angolok a következő évben Tamatavét is 
elfoglalták. A Seychelles-szigetek már a kezdet kezdetén semlegességi szerződést 
kötöttek. Lord Minto ezután a Holland Indiák ellen fordult: hamarosan a kezébe került 
Jáva és a Molukkák. 


Franciaország és Hollandia gyarmatbirodalma vajmi keveset számított 
Spanyolországé mellett. Amikor Spanyolország 1804-ben hadat üzent, Windham és 
Grenville magáévá tette Popham és Miranda elképzeléseit. Miranda eredetileg 
Bonaparténak ajánlotta fel szolgálatait, ő azonban éppen bele volt bonyolódva Spanyol- 
országgal folyó tárgyalásaiba, ezenkívül úgy tudta, hogy Miranda Anglia zsoldjában áll, 
úgyhogy 1801-ben kiutasította. Miranda ekkor visszatért Londonba. 1804 októberében 
Pophammel egyetértésben azt javasolta, hogy az angolok támadják meg egy időben 
Caracast, Buenos Airest és Valparaisót; Grenville még Mexikót is meg akarta kaparintani, 
egyrészt a Mexikói-öböl, másrészt a Csendes-óceán felől; az volt az elképzelése, hogy az 
Indiából induló expedíció, Manilát útba ejtve, partra száll Acapulcóban. Pitt azonban a 
harmadik koalíció összehozásával volt elfoglalva, és beérte azzal, hogy az Egyesült 
Államokba küldte Mirandát, Florida megtámadása céljából. Jefferson azonban elutasította 
a tervet, és csak azt engedte meg Mirandának, hogy egy kis expedíciót szervezzen 
Venezuela ellen, amely 1806 februárjában kudarcot vallott. Az Antillák vizein cirkáló 
Cochrane rendelkezésre bocsátott egy újabb hajórajt, amely júliusban futott ki 
Grenadából, de nem járt nagyobb sikerrel. 1807-ben Miranda visszatért Angliába. 

Közben az ügy Popham jóvoltából már komolyabb fordulatot vett. A saját szakállára 
magával vitte a Fokföldről Beresford csapatait, és 1806 júniusában partra tette őket 
Buenos Airestől délre. Az alkirály elvesztette a csatát, és a város elesett. Egy francia 
emigráns, Jacgues de Liniers, aki Buenos Aires környékén töltötte be a parancsnoki 
tisztet, Montevideóba sietett, és onnan egy kis csapattal tért vissza, amely augusztus 12- 
én megadásra kényszerítette Beresfordot. Az angol kormány azonban nem tudott 
ellenállni annak a csábításnak, hogy megtartsa ezt a hódítást, s ekkor már úton volt 
Auchmunty expedíciója. Ez az erő, amikor Buenos Airest Liniers kezében találta, 
Montevideót kaparintotta meg 1807. február 3-án. Hamarosan ide érkezett Craufura, akit 
eredetileg Valpa- raisóba vezényeltek, majd Whitelocke, aki átvette az irányítást. Július 5- 
én behatolt Buenos Airesbe, de utcai harcok után sarokba szorították, és már másnap 
aláírta a kiürítési megállapodást. Liniers jutalmul gróf lett, spanyol grand és alkirály. 


A spanyol lázadás azonban itt is meghozta a revansot Angliának. 

1808májusában Napóleon arra gondolt, hogy József elismertetéséhez felhasználja 
Liniers-t, aki előzőleg úgy írt neki, mint IV. Károly szövetségesének. Elküldte hozzá 
Sassenay márkit, egy másik nemesembert pedig Caracasba indított útnak. Az akció 
szánalmas eredménnyel járt. Montevideóban Sassenay egy Elio nevű, Liniers- re 
féltékeny spanyolt talált, aki már a legelső szóra értesítette Buenos Aires-i honfitársait. 
Amikor azután Sassenay a városba érkezett, ezek kényszerítették Liniers-t, hogy küldje 
vissza Monte- videóba, s itt Elio börtönbe vetette. Caracasban zendülés kényszerítette a 
kormányzót, hogy kergesse el a francia hajót, amelyet azután elfogtak az angolok. 
Mindenütt VII. Ferdinándot kiáltották ki uralkodónak, és Spanyol-Amerika kicsúszott 
Napóleon kezéből. A jelek viszont azt mutatták, hogy Spanyolország is el fogja veszíteni. 
A kreolok tudták, hogy a spanyolok tehetetlenek, a fogoly Ferdinándot csak névleges 
királynak tekintették, és sikerült kihasználniuk a helyzetet arra, hogyha a függetlenséget 
nem is, az ön- kormányzatot megszerezzék maguknak. Buenos Airesben beérték azzal, 
hogy támogatták Liniers-t a spanyolok ellen, akik szerették volna letenni, Caracasban 
azonban Bolívar és barátai 1808 júliusában megszerezték a hatalmat, és ugyanez történt 
a következő évben Ouitóban, Charcasban és La Pazban. A kreolok mozgalma azonban 
korainak bizonyult. A sevillai junta új hivatalnokokat küldött, akik általában nehézség 
nélkül vették kezükbe a dolgok intézését. Caracasban Emparán visszaállította a régi 
rendszert, Liniers-t pedig Cisneros váltotta le. A limai csapatok meghódoltatták Ouitót és 
a perui fennsík városait. A spanyolok szövetségesévé lett angolok nem merték támogatni 
a kreol lázadókat. Még így is lefölözték azonban az eseményekből a kívánt hasznot. 
Popham már 1807-ben körlevéllel fordult a brit nagykereskedőkhöz, amelyben 
felszólította őket, küldjenek Buenos Airesbe annyi rakományt, amennyit csak lehet, és a 
felszólításra csakugyan hatalmas lendületű export volt a válasz. A kreolok szabadon 
kereskedni kezdtek királyuk védelmezőivel. 


1809. november 6-án a Buenos Aires-i kormány hivatalosan megengedte az angoloknak, 
hogy kereskedjenek a gyarmat területén. 1810-ben a terület vámbevétele a háború előtti 
nem egészen 1 millióval szemben 2,5 millió piaszter volt. Brazília is megnyitotta kapuit. 
Akkor, amikor Európa már-már bezárult a brit export előtt, az ilyen jellegű piacok 
meghódítása lelkesedést keltett Angliában. De a kreolok újabb lázadásaival meginduló 
polgárháború hamarosan visszavetette a brit kereskedelmet. 

Európában is világosan mutatkoztak a tengerek feletti uralom kereskedelmi előnyei. 
Ez az uralom, egyrészt lehetővé tette a császárság elleni blokád megszigorítását, 
másrészt pedig olyan támaszpontokat bocsátott az angolok rendelkezésére, amelyek 
segítségével ki lehetett bontakoztatni a csempészetet és ezen az úton kijátszani a 
kontinentális blokádot. Az Északi-tengeren Helgoland angol kereskedelmi támaszponttá 
vált. A francia partok mentén jó néhány sziget töltötte be ugyanezt a szerepet: Saint- 
Marcouf, a Chausey-, Moléne- és Glénan-szigetek, Houat és Hoedic, Verte szigete La 
Ciotat-val szemben, valamint az Hyéresi-szigetek; az angolok kényelmesen vetettek 
horgonyt bármikor a Ouiberoni- és a Douarnenezi-öbölben. Ezenkívül a brit flotta az 
ÖOresundon és a Baltitengeren is úr maradt. Ugyeik azonban a Földközi-tengeren és 
Levantéban vették a legkedvezőbb fordulatot, olyannyira, hogy a szövetségi lánc, 
amelyet Napóleon azért kovácsolt, hogy Perzsiáig terjessze befolyását, most ellene 
fordult. Anglia, Gibraltár és Málta birtokában, lezárta a Földközi-tenger nyugati részét. 
1798 óta ellenőrzése alatt tartotta Szicíliát, 1806-ban pedig a sziget északkeleti csücskét 
is megszállta. IV. Ferdinánd az 1808. március 30-án aláírt szövetségi szerződés 
értelmében 300 ezer font sterling segélyt kapott Angliától. Ezt később 400 ezerre 
emelték, azzal, hogy kifejezetten fegyverkezésre kell fordítani. A szerződés értelmében a 
londoni kormány bekérhette az elszámolásokat, s hamarosan a felügyeleti jogot is kivívta 
a nápolyi csapatok felett. Ennek ellenére az angoloknak mindvégig aggályaik voltak az 
udvar, főleg Mária Karolina szándékait illetően. A nápolyiak súlyosnak érezték az angol 
gyámságot és soványnak a segélyt. 1810-ben a király, amikor a rendi gyűlés nem volt 
hajlandó megszavazni az újabb adókat, a rendek beleegyezése nélkül, rendeletileg 
vetette ki azokat, és az ellenállást úgy törte meg, hogy 1811. július 19-én őrizetbe 
vétette és deportáltatta az öt legrenitensebb bárót. 


Nos, 24-én partra szállt a királyság területén Lord Bentinck, részint diplomáciai 
hatáskörrel, részint főparancsnoki minőségben. Madras egykori kormányzója 
ellentmondást nem tűrő, merev gyarmati tisztviselő volt; egyben azonban 
meggyőződéses whig, akinek számára lelkiismereti kérdés volt, hogy az emberiség 
boldogsága érdekében minden országban bevezessék a brit alkotmányos rendszert. 
Támogatta az ellenzéket, s meglelte a módját annak is, hogy észre térítse az udvart. Az 
udvar először nem volt hajlandó meghallgatni; ekkor, augusztus 27-én, újra hajóra szállt; 
Londonban teljhatalmat kért, és a segély felfüggesztését is kieszközölte. Visszatérve 
Palermo körül összpontosította csapatait, követelte, hogy adják át neki a szicíliai 
hadsereg parancsnokságát, hívják vissza a száműzötteket, és menesszék a 
minisztereket. A király azzal mentette meg a látszatot, hogy hatalmát, legalábbis 
névlegesen, 1812. január 14-én átruházta a fiára mint fővikáriusra; utóbb Bentinck még 
Palermo elhagyására kényszerítette a királynét. Márciusban a herceg kénytelen volt 
átengedni a kormányzást a száműzötteknek, s Bentinck parlamentet hívatott velük 
össze, hogy az jóváhagyjon egy, az ő szája Íze szerinti alkotmányt. Erre az időpontra a 
Földközitenger nyugati része, hála a spanyol felkelésnek, amely kiszolgáltatta a Baleári- 
szigeteket, jószerével már angol tóvá változott. Még a berberek is alkalmazkodtak a 
helyzethez (anélkül, hogy a kalózkodással felhagytak volna), s a marokkói szultán 
igyekezett jó viszonyban lenni a tenger uraival. Máltáról és Szicíliából könnyen be 
lehetett jutni az Adriai-tengerre. 1809-ben a brit cirkálók Korfu kivételével már a Jón- 
szigeteket is ellenőrizték; később a dalmát szigeteket vették célba, és többet el is 
foglaltak. 1811 márciusában tengeri győzelmet arattak Lissa (Vis) szigeténél. Az Adriai- 
tenger feletti uralom biztosította döntő befolyásukat Albániában és Epei- roszban. 
Tepeleni Ali ismét fordított egyet a köpönyegén. 


A Földközi-tenger keleti részén, Máltára és Szicíliára támaszkodva, 1807-ben szintén 
megindították az akciót Konstantinápoly és Egyiptom ellen. Ez nem sikerült. Ennek 
ellenére a török partok teljesen angol ellenőrzés alatt álltak, és a szultán, akit dühített és 
nyugtalanított a francia-orosz szövetség, békét kötött Nagy- Britanniával, és kötelezte 
magát, hogy ismét lezárja a Dardanellákat az idegen hadihajók előtt. Az angol ügynökök 
- elsősorban Stratford Canning, a miniszter unokafivére, aki 1809-ben indult el 
Konstantinápolyban magasra ívelő pályáján - mostantól fogva a törökök és az oroszok 
kibékítésén munkálkodtak. A levantei piac megnyílt az angol kereskedelem előtt, s az 
nemsokára hatalmas méreteket öltött. Perzsia is tábort változtatott. Örményországban 
Gardane erőfeszítései ellenére kiújult a háború. Az oroszok a nahicsevani győzelem után 
ostrom alá vették Jerevánt. A törökökkel kibékült angolok India felől behatoltak a Perzsa- 
öbölbe, s 1808 májusában Malcolm partra szállt Bandar Abbasban. A sah, aki semmit 
sem kapott Franciaországtól, hajlandó volt fogadni Malcolm megbízottját, Sir Harford 
Jonest; Gardane 1809. február 1-én elhagyta Teheránt. Március 12-én egy szerződés 
lezárta az országot a franciák előtt. 1814-ben egy újabb szerződés Oroszországgal 
szemben garantálta Perzsia sérthetetlenségét. 1809-ben egy küldöttség biztosítékot 
kapott az afgán emírtől arra vonatkozóan, hogy nem fog támogatni semmiféle 
vállalkozást India ellen. 

Igaz ugyan, hogy az egyiptomi, a szíriai és a bagdadi pasa függetlensége még mindig 
okot adott némi nyugtalanságra. Éppen ezért az angolok kapcsolatba léptek a 
vahhabitákkal, a pasák közös ellenségeivel. Szaúd, Abdul Aziz fia, 1804-ben bevette 
Medinát; Damaszkuszi és Aleppót fenyegette, s 1808-ban és 1811-ben megtámadta a 
bagdadi pasát. A pasa, akit északról a sulaimaniyai pasa és a kurdok szorongattak, 
amikor felismerte, hogy az angolok bármikor partra szállhatnak Basrában, szintén 
barátságot kötött velük. Szaúd még azt a szolgálatot is megtette Nagy-Britanniának, 
hogy megverte a maszkati imámot, és Arábiában mindenütt borsot tört a franciák orra 
alá. Mohamed Ali sokáig azzal volt elfoglalva, hogy megfékezze az 1808-ban újra 
fegyvert fogó utolsó mamelukokat. 1811. március 1-én tőrbe csalta őket: meghívta 
mindnyájukat egy ünnepségre, ahol valamennyit lemészárolták. Ekkor hozzáfogott a 
vahhabiták leveréséhez. Egy 1811-i, rosszul végződött kísérlet után fia, Tusszun 
visszahódította 1812-ben a szent városokat; a következő évben Mohamed saját 
hadjárata ismét kudarcot vallott, 1814-ben azonban Tusszun bevette Taifot, 1815-ben 
pedig, Szaúd halála után, Mohamednek sikerült elfoglalnia Rast, a Nedzsd fővárosát, és 
aláírnia a békét. E bokros elfoglaltság nem engedte meg neki, hogy még az angolokba is 
belekössön. Ilyenformán lassanként az egész kelet kicsúszott Napóleon kezéből, s az 
angoloknak Gibraltártól Indiáig tengeren és szárazföldön egyaránt sikerült elszigetelniük 
a francia birodalmat. 


2. WELLINGTON HADJÁRATAI 

A napóleoni birodalom tehát olyan szigetként jelent meg, amelyet lakói nem 
hagyhatnak el, amelynek ellenségei viszont köröskörül az egész földgolyó területén 
szabadon mozognak. Ám erődítmény is volt ez a birodalom, amelyet sem éheztetéssel 
nem lehet térdre kényszeríteni, sem rohammal nem lehet bevenni mindaddig, amíg a 
francia hadsereget meg nem semmisítik. E tekintetben a brit flotta kizárólag annyit 
tehetett, hogy egy megfelelő földrajzi ponton partra tesz olyan csapatokat, amelyek 
segítik a szárazföldi szövetségeseket. Ez a fenyegető lehetőség önmagában nyilván 
hasznos volt, mert arra kényszerítette Napóleont, hogy állandóan őrizze összes 
tengerpartjait, és amellett feszült állapotban tartotta a közvéleményt, mindazonáltal nem 
lehetett elegendő. Anglia szövetségesei ezt jól tudták, s miközben pénzét zsebre tették, 
még őt tekintették adósuknak: mindaddig, amíg hadihajói nem hoztak piroskabátosokat, 
szemére vetették, hogy kizárólag a saját hasznára uralkodik a tengerek felett. Ám az 
angol miniszterek többsége és honfitársaik óriási többsége irtózott a szárazföldi 
háborúskodás gondolatától, mégpedig ama szigetlakói érzület miatt, amelyet egészen 
különleges mértékben fokoztak fel az 1793-ban és 1799-ben szerzett tapasztalatok, majd 
a franciák nagy-britanniai partraszállásával kapcsolatos félelmek, de meg azért is, mert 
az ország nem volt túlságosan bővében az emberanyagnak. Hazájuk védelmére az 
angolok szívesen és önként fogtak fegyvert, de valódi hadsereget toborozni 
tulajdonképpen csak megfelelő jutalmazás segítségével lehetett, a szegények körében, s 
itt sem akkorát, amekkora kellett volna. Növekedőben voltak a tengerentúli birtokok, s 
nem lehetett teljesen katona nélkül hagyni Nagy-Britanniát sem, még kevésbé Írországot, 
ahol statárium volt érvényben. Így hát nagyon kevés volt az igénybe vehető katona, s 
annál inkább óvakodtak kalandba bocsátkozni valamiféle expedíciós hadtesttel, mivel 
tudták: vereség esetén csak nagy üggyel-bajjal lehetne pótolni. 


Tekintettel kellett lenni egy ilyen vállalkozás költségeire és az ország pénzügyi 
helyzetére is. Az angol csapatok mindig kifizették azt, amit egy országban igénybe 
vettek, még Portugáliában és Spanyolországban is, sőt még 1814-ben Franciaországban 
is. Következésképpen ércpénzt kellett nekik küldeni, vagy pedig be kellett szerezni az 
érintett ország pénzét. Végül, a parlamentben mindennemű kontinentális vállalkozásra 
vonatkozó javaslat eszközt adott az ellenzék kezébe ahhoz, hogy maga mellett 
mozgósítsa a közvéleményt. Az ellenzék gátlás nélkül hangoztatta, hogy Napóleon 
szárazföldön legyőzhetetlen, ami kissé alattomos érv volt a béke mellett. Mindezekből az 
okokból kifolyólag Fox és követői, eltekintve a svédeknek Pomerániába küldött 
erősítéstől, tartózkodtak mindennemű szárazföldi beavatkozástól, s ez a magatartásuk 
nem csekély mértékben járult hozzá Oroszország elidegenüléséhez. Canning és 
Castlereagh merőben más politika híve volt: Tilsit azonban felbomlasztotta a koalíciót, és 
Canning majd csak Koppenhágában mutathatta meg, hogy mit tud. 

S e tekintetben is döntő szerepe lett a spanyolországi felkelésnek. Canning habozás 
nélkül támogatásáról biztosította a juntákat. Nem érte be azzal, hogy pénzt és 
hadianyagot küldött nekik: elérte, hogy visszahódítsák Portugáliát, amelytől eddig 
mindennemű katonai segítséget megtagadtak, valamint, hogy Galíciába küldjék Bairdet. 
Canning malmára hajtotta a vizet, hogy a whigek az első pillanatban lelkesen tapsoltak a 
felkelésnek. A császár hadjárata után azonban már más nótát fújtak. Az ellenzék 
magához tért, bírálni kezdték a cintrai egyezményt, s azt hangoztatták, hogy Portugália 
védhetetlen. Ez volt Moore véleménye is, úgyhogy a kormány feltette a kérdést, vajon 
visszahívják-e a 10 ezer emberrel Lisszabonban maradt Craddockot, vagy pedig újra 
Portugáliába küldjék a Galíciából szánalmas állapotban hazaérkezett hadsereget. 


Ezúttal Castlereagh volt az, aki 1809. április 2-án, miután meghallgatta Arthur Wellesleyt, 
úgy döntött, hogy oda küldi a hadvezért, ha az vállalja, hogy 30 ezer emberrel megmenti 
Portugáliát. Ebben a pillanatban azonban Ausztria hadba lépett Franciaország ellen, s 
Castlereagh, aki Pitt jó tanítványaként mindig elsősorban Hollandiára szegezte tekintetét, 
most azzal az ürüggyel, hogy Ausztria segítségére siet, nem tudott ellenállni a 
csábításnak, hogy expedíciót ne küldjön Hollandiába, úgyhogy Anglia, miután 1805-től 
1807-ig egyszerűen nem csinált semmit, most egyszerre két ponton avatkozott be, s a 
Portugáliába küldött erősítés mindössze 26 ezer főre növelte az ottani angol hadsereg 
létszámát. Pedig Anglia 1809 tavaszán döntő csapást mérhetett volna a franciákra, ha 
minden erejét a német tengerpartra összpontosítja. Walchereni expedíciója kudarcot 
vallott, s mostantól fogva Anglia egészen az utolsó felvonásig kizárólag az lIbériai- 
félszigeten működik majd. 

Még ez az akciója is csak sok tétovázás és vita közepette valósult meg. 1809-ben 
felbomlott a Portland-kabinet. Canning és Castlereagh eltérő származásuk és jellemük 
miatt nehezen fértek meg egymással. Canning szeretett volna kormányfő lenni, és 
ugyanúgy irányítani a háborút, mint a diplomáciát. Áprilisban felszólította 
minisztertársait, hogy válasszanak közte és riválisa között. A háború végéig 
elhalasztották a döntést. Walcheren után azonban kitört a válság. Canning lemondott, és 
szeptember 21-én Castlereagh még meg is sebesítette párbajban. Később Portland 
meghalt. A még mindig pénzügyminiszter Perceval alakított új kormányt, és Richard 
Wellesleyt állította a külügyminisztérium élére, India egykori kormányzóját, aki minden 
tőle telhetőt elkövetett, hogy a fivére vezénylete alatt álló hadsereget megerősítsék. Ez a 
kormány mindvégig igen gyenge maradt. Ausztria veresége és Napóleon házassága 
kétségeket ébresztett a közvéleményben. Grenville, Grey és Ponsonby azt követelték, 
hogy Anglia adja fel Spanyolországot, bírálták a tábornokot, és kétségbe vonták sikereit. 
A kormány kénytelen volt hozzájárulni, hogy vizsgálatot indítsanak a zeelandi expedíció 
ügyében. Ezenkívül foltot ejtett a koronán egy botrány, amelybe a yorki herceg szeretője 
volt belekeverve: bebizonyosodott róla, hogy tiszti rangokat árusított. 


Mindennek a tetejébe a király elméje ismét elborult. 1812. február 1-ig a walesi hercegre 
ruházták a régensséget, ugyanolyan feltételek mellett, mint 1788-ban. A hercegnek 
egyébként nem volt nagy tekintélye feleségével, Karolina braunschweigi hercegnővel 
való örökös veszekedései miatt, akit nyilvánosan házasságtöréssel vádolt meg. 
Egyébként, minthogy a walesi herceg mindig szoros kapcsolatot tartott a whigekkel, 
feltételezhető volt, hogy amíg a teljhatalmat kezében tartja, őket bízza meg a 
kormányalakítással. Végül 1811-ben súlyos gazdasági válság rázta meg az országot, 
szétzilálta a pénzügyeket, és zavargásokhoz vezetett. Így hát nem meglepő, hogy a 
Perceval-kormány meglehetősen kelletlen volt Wellesleyvel, aki időközben Lord 
Wellingtonná lett. Nem rejtették véka alá előtte, hogy súlyos kudarc esetén 
elkerülhetetlen lesz a kiürítés. Amikor 1810-ben bejelentették Masséna offenzíváját, a 
kormány közölte Wellesleyvel, hogy ha túl korán száll hajóra, hogy hazatérjen a 
csapatokkal, azt inkább fogják megbocsátani neki, mint ha túl későn teszi ezt. Az 
erősítéseket csak a legnagyobb szűkmarkúsággal bocsátották rendelkezésére, s emellett 
mindvégig őrlő pénzügyi nehézségek közepette hagyták a tábornokot. 

Masséna visszavonulása ezután fokozta a bizalmat. Az erősítéseket növelni kezdték, 
és lehetővé vált a diadalmas 1812-es hadjárat megindítása. Mindamellett három 
esztendőn át Wellington kizárólag saját magára számíthatott. Neki, aki a háborút viselte, 
megfigyelhető körülményessége, s az a gond, amellyel a portugál hadsereget 
újjászervezte. Egyik legnagyobb érdeme az, hogy mindennek ellenére kitartott, s hogy a 
háborút egy tökéletesen átgondolt, világos általános politikai koncepció talaján vívta. 
Bebizonyította, hogy ennek a vállalkozásnak még ilyen formában is óriási a jelentősége, s 
hogy általa válik igazán hatékonnyá a tengerek feletti uralom. Canning és Castlereagh 
mellett neki köszönhető, hogy Angliának sikerült birokra kelnie az óriással. 


1809-ben Arthur Wellesley 40 esztendős volt, ugyanannyi, mint Napóleon. Hosszú indiai 
tartózkodás után, ahol 1798-tól 1805-ig fivérének irányítása alatt szolgált, csak most 
kezdte meg európai pályafutását. Ez a józan, egyszerű, vasegészségű férfi hasonlított a 
császárra abban, hogy hihetetlenül munkabíró volt, és kevés alvással is beérte. Világos, 
pontos, gyakorlatias intelligencia és kiváló szervezőkészség jellemezte. Konok és hideg 
akaratereje nem zárta ki a kiszámított vakmerőséget. Fiatal korában függetlenségével 
tűnt ki, majd ellentmondást nem tűrő vezető lett belőle, aki - egyébként meglehetősen 
középszerű - beosztott parancsnokaitól semmiféle kezdeményezést nem tűrt meg. 
Jellemének legerősebb vonása az arisztokratikus gőg volt, amelyet az indiaiak körében 
való hosszú tartózkodása még meg is keményített. Tisztjeit felülről, lekicsinylően kezelte. 
A népet és a népből jövő saját katonáit egyszerűen megvetette: , a föld salakja", , egy 
rakás csirkefogó", , az ivás kedvéért csaptak fel katonának, s csak ostorral lehet 
irányítani őket". Az arisztokratikus gőg szorosan kötötte kasztjához és ahhoz az 
országhoz, amelynek ez a kaszt az ő szemében a jogos tulajdonosa volt. Sohasem volt 
más szempontja, mint szolgálni ezt a kasztot és ezt az országot. Száraz, fantáziátlan és 
érzés nélküli lelke megóvta attól a romantikus individualizmustól, amely Napóleont 
vesztébe vitte ugyan, de zsenijét halhatatlan vonzerővel ruházta fel. 

Ami a hadvezéri képességeit illeti, Wellesley gondolkodása és jelleme kiválóan illett 
egy közepes létszámú, hivatásos katonákból álló hadsereg irányításához, s nagyszerűen 
bevált azokban a védekező csatákkal megszakított lassú és egyhangú hadjáratokban, 
amelyeknek lényegében nem volt más céljuk, mint felőrölni az ellenséget. Technikai 
szempontból Wellesley elsősorban a gyalogságra támaszkodott. A lovasságot alig vette 
igénybe, s így az ellenséget sohasem üldözte. Részint gyalogos, részint lóvontatású 
tüzérsége kiváló minőségű volt, de számbelileg csekély. Nem voltak sem 
ostromfelszerelései, sem utászai, sem mérnökei. Mindent gyalogosainak kellett 
elvégezniük, s hihetetlen veszteségeket szenvedtek, amikor rohammal vettek be 
erődítményeket. Ezzel szemben a császár valamennyi ellenfelét felülmúlta Wellesley 
azzal, hogy alaposan és éretten átgondolta a franciákkal szemben alkalmazandó taktikát. 
Megtartotta a vonal-alakzatot, de hajlékonyabbá tette csata- viselési módját. A 
félelmetes napóleoni lövészek elől sövények, fatorlaszok, házfalak vagy hegygerincek 
mögé rejtette el vonalait; egyébként maga sem vetette meg a szétszórt és önálló 
gyalogsági tűz alkalmazását; minden zászlóalja maga elé küldött szétszórtan egy 
századot, 1809-től kezdve pedig külön lövészgyalogos (rifle) ezredet használt, s külföldi 
csapattesteket is kiképzett erre a célra. 


Ám tisztában volt azzal, hogy ellenfelei, akiket elkényeztettek a győzelmek, mindinkább 
hajlanak arra, hogy lerövidítsék a csata lövöldözéses részét, s hamarabb küldjék előre 
oszlopban felállított zászlóaljaikat. Maidánál éppenséggel előzetes tűz nélkül indították 
meg a támadást. Wellesley úgy számított, hogy ha elrejti katonáit, a franciák képtelenek 
lesznek felmérni lövészeik tüzének eredményeit, vagy türelmetlenné válnak lassú 
előrenyomulásuk miatt, és még inkább hajlamosak lesznek szuronyroham megindítására. 
Ha ekkor kezd tüzelni a lényegileg még érintetlen és hidegvérű angol katonaság, ez nagy 
előny. Az angol gyalogost mint hivatásos katonát alaposan kiképezték a sortűzre; 
emellett puskájának lövedéke valamivel nehezebb volt, mint a franciáé. Mindezen kívül 
Wellesley nem hármas, hanem kettős vonalat alkalmazott. Ennek jóvoltából egy 800 
főnyi zászlóalj sortüzenként 800 lövedéket jelentett. A francia zászlóalj oszlopban állt fel 
századonként oly módon, hogy 40 ember alkotta az arcvonalat és 18 sor állt egymás 
mögött, vagy kettős századonként úgy, hogy 80 emberből állt az arcvonal, és 9 sor állt 
egymás mögüött. Így a két első sor csak 80 vagy 160 lövedékkel válaszolhatott. Ha 
megpróbált kibontakozni, létszámának egy jelentékeny részét már elveszítette, még 
mielőtt ez sikerült volna, s rendszerint felbomlott. Támadása mindenestre leállt. Mihelyt 
az angol tábornoknak ez a taktikája kiállta a próbát, ő habozás nélkül kihasználta az 
alkalmat, mint Arapilesnél is, és ugyanebben a felállásban támadásra is indult: a vonal 
lépésben nyomult előre, és rendszeresen megállt tüzelni. Ez a taktika azonban főképpen 
a védekező jellegű csatákban bizonyult ragyogónak, s így összhangban volt 
hadjáratainak általános feltételeivel. Ez a taktika természetesen feltételezte a hivatásos 
hadsereget is, amelyet, akárcsak II. Frigyesét, a könyörtelen fegyelemmel és a testi 
fenyítéssel idomítottak az automatikus cselekvésre. Napóleon parancsnokai semmi 
tanulságot nem vontak le ebből] a leckéből, s minthogy személyesen Napóleon sem 
figyelte meg, ő is már csak a Waterlooi csatatéren ismerhette fel értékét. 


Bármilyen tehetséges volt is azonban Wellesley, valószínűleg nem sikerül tartania 
magát a félszigeten, ha nem lett volna a birtokában Portugália. Ez olyan bázis volt, 
amelyet a brit flotta akadálytalanul táplálhatott. A tábornok itt emellett a nemzeti 
hadsereget is újjászervezte, amelytől azután jócskán kapott katonát. A régens- tanács 
sohasem tudott egyenlő félként tárgyalni Angliával. 1810-ben az országba érkezett 
Charles Stuart, és átvette a közigazgatás irányítását. Wellesley így is állandóan 
panaszkodott az arisztokráciára nepotizmusa és hanyagsága miatt, valamint azért, hogy 
megátalkodott módon ragaszkodik adózási kiváltságaihoz. Azt kívánta, hogy az angolok 
által Portugáliának fizetett segélyt, amely előbb 1,5 millió, majd 2 millió font sterlingre 
rúgott, az ő rendelkezésére bocsássák, hogy elláthassa belőle a hadsereget. London 
ebbe, a portugálokra való tekintettel, sohasem volt hajlandó beleegyezni. Minthogy az 
ország teljes egészében az Egyesült Államokból importált élelmiszerekből tartotta fenn 
magát, s fele annyi bort adott el, mint a háború előtt, a régenstanács csak úgy tudta 
megoldani a problémát, hogy az elértéktelenedett papírpénzzel kifizetett rekvirált 
termékekből tartotta el a katonákat. A rosszul táplált katonák gyakran megbetegedtek, 
és nagy tömegekben elszökdöstek. 1809 februárjában a régenstanács kérte az 
angolokat, hogy adjanak hadvezért a portugál hadsereg élére. Az angolok Beresfordot 
jelölték ki, aki középszerű tábornok volt, de jó szervező. A következő hónapokban több 
angol tisztet és instruktort nevezett ki az ezredekhez. A portugál hadsereg tábornokai két 
kivételtől eltekintve szintén angol származásúak voltak. 1809 szeptemberében 42 ezer 
ember állt fegyverben. 1810-ben nagyjából elérték az előirányzott 56 ezres létszámot. 
Mindamellett nagy nehézségeket okozott felfegyverzésük, és a lovasságot sohasem 
sikerült hiánytalanul ellátni lóval. A helyőrségi, a felderítő és a gerilla-feladatok ellátására 
a milíciát is igénybe vették. 1810-ben még az ordenanzára,, azaz a népfelkelésre is 
ráfanyalodtak. 


A spanyolokkal az angolok már sokkal nehezebben boldogultak. A spanyolok nem 
hagyták magukat kormányozni, egészen 1812-ig nem voltak hajlandók alárendelni 
erőiket az angoloknak. Azonban a központi juntának sem volt nagy tekintélye. 1808 
decemberében Sevillába menekült, majd 1810 januárjában Cádizba kellett szöknie, és itt 
lemondott egy régenstanács javára. Szeptemberben összegyűlt a Cortes, és végrehajtó 
tanácsot alakított, ezt azonban 1812- ben újabb régensséggel cserélték fel. Mindezek a 
kormányok rendkívüli határozatlanságról tettek tanúságot, és mindenütt gyanítható volt 
a nepotizmus és a megvásárolhatóság. A régi kasztíliai tanács és a régi sevillai junta 
egyaránt vitatta a hatalmukat, s fennállásuk folyamán többen szőttek összeesküvéseket 
megdöntésükre, így Montijo gróf, Infantado herceg, Palafox fivére. A tartományi junták 
sem voltak stabilak, többnyire városról városra vándoroltak, csak akkor 
engedelmeskedtek, ha úgy tartotta a kedvük. A junták és a katonai vezetők között 
mindig bizonytalan alapokon nyugodott az egyetértés, a gerillák pedig kizárólag a saját 
fejük után mentek. Másrészt abból, hogy a lakosság gyűlölte a betolakodókat, még 
egyáltalán nem következett, hogy minden ember hajlandó lett volna harcolni, s 
mindenesetre irtóztak az újoncozástól, amelyet a központi junta 1811-ben szabályozott. 
800 ezer főnyi hadsereget irányoztak elő, de a reguláris katonák száma még a 100 ezret 
sem érte el soha. Annak ellenére, hogy Amerikából elég pénz érkezett - majdnem 3 millió 
volt már az első évben -, nehézségekbe ütközött a tisztikar megszervezése és az ellátás. 
Az újoncozás mellett rendelkezésre állt volna még a népfelkelés, ez a több északi 
tartományban megszokott intézmény, amelyet a központi junta 1809. április 17-én az 
egész országra kiterjesztett. Ez is elég közepes eredményekkel járt. Így például 
Asturiában 1809-ben mozgósítani lehetett a parasztokat, de 1810-ben otthon maradtak. 
Ráadásul a bevonult népfelkelőket, tisztek és fegyverek hiányában, csak 
segédszolgálatra lehetett felhasználni. 


A spanyoloknak a gerillaháború felelt meg a legjobban, mert itt a katona a maga ura 
maradt. 1808. december 28-án a központi junta törvényesítette a partizánháborút. 
Gombamódra szaporodtak a csapatok. Némelyik hírnévre tett szert, Így az, amely 
Empecinado kasztíliai földműves parancsnoksága alatt állt, vagy a navarrai Mina 
fivéreké. Sok bajt okoztak a franciáknak, mert megtámadták a 
takarmányszállítmányokat, a konvojokat, a magányos őrségeket, fárasztották és 
gyengítették a megszállókat azzal, hogy nap mint nap kisebb-nagyobb veszteségeket 
okoztak nekik, vagy arra kényszerítették őket, hogy jelentékeny erőket tartsanak fenn az 
összeköttetések őrzésére; az ország északi részében a császárnak egyre több 
csendőrszázadot kellett fegyverben tartania. Mindamellett eltúlozták a gerillacsapatok 
hatékonyságát. Valahányszor a franciáknak kellő erőbevetéssel sikerült megszállniuk egy 
tartományt, a partizánok nemcsak megakadályozni nem tudták ebben őket, hanem még 
a biztonságukat sem fenyegették komolyan. Ez volt a helyzet Asturiában Bonnet 
parancsnoksága alatt, pedig itt a lakosság igencsak támogatta a gerillákat. Ezenkívül 
ezeket a meglehetősen vegyes összetételű csapatokat nem lehetett minden esetben 
megkülönböztetni a közönséges útonállóktól. Követeléseikkel és fosztogatásaikkal még 
olyankor is félelmet keltettek a gazdagokban, amikor a vallás ügye iránt őszintén odaadó 
parasztokból tevődtek össze. Olyannyira, hogy a franciák néhol egyenesen rokonszenvre 
leltek. Bonnet ellengerillát szervezett, Andalúziában pedig Soult-nak sikerült escopeteros 
(lövész) századokat alakítania, amelyek az afrancesadók (franciapártiak) valóságos 
nemzeti gárdájává váltak. Ha a sík vidéken véglegesen megtörik az ellenállást, a gerillák 
egyik napról a másikra eltűntek volna. Márpedig a reguláris hadsereg az angolok 
segítsége nélkül nem tarthatta magát. A központi junta ennek ellenére igen bizalmatlan 
volt irántuk, s nem volt hajlandó beengedni őket Cádizba. Henry Wellesley, a későbbi 
Lord Cowley erőfeszítései ellenére sem volt hajlandó Wellingtont Talavera után 
generalisszimusznak elismerni, és a spanyol katonai vezetők rendkívül kelletlenül 
működtek vele együtt. Csak fokozták a nézeteltéréseket az amerikai zavargások és a 
spanyol gyarmatoknak a brit kereskedelem előtti megnyitása. 

A franciák minden kétséget kizáróan felülkerekedtek volna, ha Napóleon Wagram 
után visszatér Spanyolországba, vagy ha akár csak otthagy maga helyett egy megfelelő 
hadvezért, például Davout-t, teljhatalommal felruházva. József, hiába adta mellé fivére 
Jourdant, képtelen volt irányítani ezt a háborút. Még polgári hatalmát sem gyakorolta. 
Urguijo, Azanza, Cabarrus, LIorente kanonok és más spanyol politikusok gyűltek össze 
körülötte, elég nagy számban ahhoz, hogy legyen udvara, kormánya, államtanácsa. 


Csakhogy nem volt pénz, és a király csak üggyel-bajjal tartotta fenn magát a községi 
vámokból, kényszerkölcsönökből meg azzal a papírpénzzel, amelyre nem volt semmi 
más fedezet, mint az egyházi javak meglehetősen problematikus kiárusítása. A lázadók 
elkobzott javait Napóleon magának tartotta fenn. A tartományokban a magukra hagyott 
tábornokok, akik a központból még a zsoldot sem kapták meg, a rendelkezésükre álló 
erőforrásokra tették rá a kezüket. Kialakult az a szokásuk, hogy kizárólag a saját 
hatáskörük alatt álló területtel törődjenek, s valahányszor Napóleon erre vagy arra a 
marsallra ruházta a főhatalmat, a többiek rosszhiszeműségből vagy hanyagságból 
mindent ebek harmincadjára hagytak. Ney odáig ment, hogy kifejezetten megtagadta az 
engedelmességet Masséná- val szemben. A császár azzal, hogy megszabta a 
haditerveket, s közvetlen parancsokat küldözgetett a hadseregparancsnokoknak, csak 
fokozta az anarchiát, arról nem is beszélve, hogy nem ismerve eléggé a körülményeket, 
vagy rosszul mérve fel a helyzetet a távolság miatt, nem egy esetben küldött 
végrehajthatatlan vagy elavult utasításokat. Ha Wellingtonnak volt is oka panaszkodni a 
spanyol tábornokokra, ellenfeleinek hadműveletei ugyanolyan ziláltak voltak, s külön- 
külön megverhette, illetve feltartóztathatta őket. 

Ami a háború fizikai és gazdasági feltételeit illeti - a domborzatot, az éghajlatot, az 
utak hiányát, az élelmiszerhiányt azt szokták mondani, és joggal, hogy mindezek 
lényegében a franciák ellen dolgoztak. Ehhez azonban hozzá kell tenni, hogy ellenségeik 
is sokat szenvedtek. Betegségek tizedelték az angolokat, s a szállítás nagy gondokat 
okozott nekik. Meglepő, hogy milyen súlyos probléma volt kivétel nélkül valamennyi 
hadsereg számára az élelmezés. A spanyolok és a portugálok legalább hozzá voltak 
szokva ahhoz, hogy kevésből is megéljenek. Az angol katonák azonban távolról sem 
voltak elégedettek. A lovasságot takarmány hiányában többször is le kellett részlegesen 
szerelni. Végül is mindkét oldalon az történt, hogy a reguláris katonák többé-kevésbé 
gerilla-szokásokat vettek fel, úgyhogy a félsziget lakói azt hihették, visszatért a martalóc 
zsoldoscsapatok kora. 


A lakosságot a barát és ellenség egyaránt fosztogatta. A portyázások elősegítették a 
szökdösést. Minthogy az angol csapatok soraiban sok volt a külföldi, s minthogy 
Napóleon is számos csatlós vagy szövetséges ezredet küldött Spanyolországba, a 
dezertőrök egyik táborból a másikba álltak vagy fraternizáltak. Bandák alakultak, 
amelyek a saját szakállukra dolgoztak. A franciák, akik megszokták, hogy minden 
szükségletüket a megszállt ország terhére elégítik ki, demoralizálódtak ezen a földön, 
ahol örökösen éheztek, s kizárólag rajtaütéssel és fegyverrel a kézben szerezhettek 
valamit. Parancsnokaik túl gyakran jártak elöl rossz példával visszaéléseikkel, Így 
Sébastiani, Kellermann, Soult, Duhesme Barcelonában. Godinot, amikor vizsgálatot 
indítottak ellene, 1812-ben öngyilkos lett. Az angolok elképesztő ivászatokkal kárpótolták 
magukat szenvedéseikért, és rendszeresen kifosztották a rohammal bevett városokat. 
Stratégiai szempontból az élelmiszerhiány és a közlekedés nehézsége is érthetővé teszi, 
hogy Wellington mindig vigyázott arra, hogy el ne távolodjék túlságosan a bázisától, s 
hogy mindig visszahúzódjék a közelébe minden hadjárat után. Ugyanez a magyarázata 
annak is, hogy sohasem ijedt meg túlságosan a francia offenzíváktól. Biztos volt benne, 
hogy megállíthatja őket, ha pusztává tarolja előttük az országot, mert tudta, hogyha 
valamilyen csoda folytán vannak is készleteik, öszvérük és kocsijuk úgysincs. Másként 
alakult volna a helyzet, ha Napóleon ugyanazzal a gonddal készít elő egy spanyolországi 
hadjáratot, mint amellyel az oroszországira készült fel. Minthogy azonban erre nem 
szánta el magát, a helyzet inkább Wellingtonnak kedvezett: az angol tábornok 
készpénzzel fizetett, és a spanyol parasztok, akik amúgy is barátként fogadták, elhozták, 
amijük volt; a brit flotta jóvoltából külföldről is kapott segítséget, és készleteket képezett, 
a franciák viszont semmit sem kaptak otthonról. 1812-ben Wellington a téli hadjárat 
megindításával alaposan meglepte ellenfelét, aki az aratás előtt egyáltalán nem 
kezdhette el a hadműveleteket. 


Mindezen általános feltételek következtében a spanyolországi háború a napóleoni 
hadjáratoktól merőben idegen jelleget öltött. Minthogy a spanyol és portugál erők 
jelentékeny része mindvégig szétforgácsolt maradt, a véletlen ütközetek 
megszámlálhatatlan sorát kellett megvívni. Mindegyik ténylegesen ennek nevezhető 
hadsereg magára hagyatva küzdött, s minthogy nem volt módjában kikényszeríteni 
semmilyen döntést, monoton egyhangúsággal nyomult előre és hátrált. Napóleon a 
félsziget elhagyásakor egyáltalán nem képzelte volna, hogy ez így lesz. 1809 januárjában 
Lisszabonban már csak Craddock volt 10 ezer angollal, és minden jel arra mutatott, hogy 
nekik is hamarosan be kell hajózniuk, utána pedig a spanyolok már nem sokáig tarthatják 
magukat. Wellesley megérkezése felforgatta a császár terveit. A Napóleon által 
Spanyolországban hagyott 193 ezer embernek valamivel több mint a harmadrésze 
nyugaton működött. Ney tartotta Galíciát, Soult pedig, aki 23 ezer emberrel hagyta el ezt 
a tartományt, Lisszabon felé menetelt, azzal, hogy ott majd egyesül a 22 ezer katona 
élén a Tajo mentén lefelé haladó Victorral. A Salamancából elinduló Lapisse- nak kellett 
biztosítania a kapcsolatot. Soult nem minden nehézség nélkül elérte Portót, s 1809. 
március 9-én bevette. Innen azonban nem mozdult, hanem arról álmodozott, hogy 
Portugália királya lesz. Azzal volt elfoglalva, hogy ilyen értelmű petíciókat provokáljon ki. 
A hadsereg meglehetősen rosszul fogadta , Miklós király" tervét (Soult keresztneve 
Nicolas volt), s az elégedetlenség odáig fajult, hogy összeesküvés szerveződött, és 
d"Argenton kapcsolatba lépett az angolokkal. Ezalatt Victor a Guadianán túlra szorította 
Cuestát. Március 28-án Medellínnél megverte, de nem semmisítette meg, s maga után 
küldötte erősítésül Lapisse-t. Hagyták azonban lerombolni az alcántarai hidat, az — 
egyetlent, ametyen átkelhettek volna a Tajón, és behatolhattak volna Portugáliába. Így 
hát Wellesley nyugodtan partra szállhatott április 22-én, 25 ezer embert vonhatott össze 
Coimbránál, s külön-külön támadhatta meg a két francia hadsereget. 

Előbb Soult-t vette célba, aki rosszul tartotta magát, és május 12- én elveszítette 
Portót. Minthogy Beresford a folyón felfelé haladva átkelt a Dourón, Soult csak úgy 
menekülhetett meg, hogy bevette magát a hegyekbe, és veszni hagyta tüzérségét. Ezek 
után Ney és Soult, ahelyett, hogy legalább Galícia megtartása végett összeegyeztették 
volna akcióikat, külön hadműveletekbe kezdtek, s végül ki kellett üríteniük a tartományt. 


Az előbbi Leónba, a másik Zamorába húzódott vissza. Wellesley ekkor Victor ellen 
fordulhatott. Minthogy azonban számos akadályba ütközött az előkészületek folyamán, 
és nehezen tudta magát megértetni Cuestával, csak június 27-én indította meg az új 
hadjáratot. Victor Madrid felé hátrált, hogy egyesüljön Sébastianival. Számítottak Mortier- 
ra is; de őt Napóleon Ney-vel együtt Soult parancsnoksága alá helyezte azzal a 
megbízással, hogy a Sierra de Gredoson átkelve vágja el Wellington visszavonulási útját. 
Victor és Sébastiani József névleges parancsnoksága alatt mégis támadott, s július 28-án 
megrohanták a számbelileg kissé fölényben levő és Talaverát szilárdan tartó 
szövetségeseket. Visszaverték őket. A Soult által fenyegetett Wellesley ekkor újra átkelt 
a Tajón, és Badajoz felé húzódott vissza; ennek ellenére nagy lármát csaptak győzelme 
körül, és Lord Wellingtonná léptették elő. Most öt francia hadtest volt összevonva, és 
Lisszabon felé nyitva állt az út, mégsem merte senki magára vállalni a merész 
kezdeményezést, hogy kiaknázza ezt a lehetőséget, és a francia erők különváltak. 
Sébastiani Almonacid felé sietett, hogy visszaszorítsa Venagasnak La Mancha felől érkező 
seregét. 

Wellington, aki elégedetlen volt Venagasszal is, Cuestával is, s akit a junta nem volt 
hajlandó kinevezni generalisszimusznak, mostantól fogva távol tartotta magát. Minthogy 
a franciák közben leverték Ausztriát, megsejtette azt is, hogy Napóleon most nagy 
erőfeszítésekre készül ellene, ezért okosabbnak vélte, ha kíméli az erejét, és 
Portugáliában megerősített támaszpontot épít ki magának. A junta mindezzel nem 
törődött, és elrendelte az általános támadást. Arizaga az andalúziai hadsereg élén a Tajo 
felé nyomult előre. November 28-án Ocanánál Soult megfutamította. Ekkor Del Pargue 
átmenetileg bevonult Salamancába. Kellermann azonban megérkezett, s november 28- 
án Alba de Tormesnál visszavetette az Albuguergue által irányított estremadurai 
hadsereget. József és Soult ekkor Andalúzia meghódítását javasolta, s Napóleon 
beleegyezett, mert csábították az ott rendelkezésre álló erőforrások. A franciák ellenállás 
nélkül foglalták el Sevillát 1810. február 1-én és Málagát 5-én. Elkövették azonban azt a 
hibát, hogy nem mentek egyenesen tovább Cádiz felé, ahova a junta menekült. 
Albuguergue még idejében érkezett Cádizba február 3-án, hogy elsáncolja magát, s a 
franciák hasztalanul vették ostrom alá a várost. Ettől kezdve három hadtest vesztegelt 
Andalúziában. 


Ez annál is kellemetlenebb volt, mivel Napóleon, amint azt Wellington előre látta, 
újabb portugáliai hadjáratot készített elő. 1811- ben több mint 360 ezer embere volt a 
félszigeten. A Massénára bízott hadseregnek ebből elméletileg 130 ezer fő állt 
rendelkezésére. Minthogy azonban meg kellett bíznia Bonnet-t, hogy foglalja vissz a 
Asturiát, és tartania kellett Navarrát, Vizcayát és O-Kasztíliát, gyakorlatilag csak 60 ezer 
embere maradt, ami egyáltalán nem volt elegendő. Masséna nem gondoskodott sem 
készletekről, sem szállítóeszközökről, Ciudad Rodrigo és Almeida bevétele után megvárta 
az aratás végét, és csak szeptemberben indult útnak. Amerre ment, üres volt az ország, 
ugyanis meghirdették az ordenanzát, ami azt is jelentette, hogy a lakosságot kitelepítik, 
és minden olyan élelmet, amelyet nem tudnak magukkal vinni, elpusztítanak. Wellington 
csak Coimbra kapuinál vette fel a harcot. Busaco magaslatain sáncolta el magát, és 
szeptember 27-én visszaverte a franciákat. Amikor Masséna megpróbálta megkerülni, 
visszahúzódott. Az üldözésére induló Masséna hamarosan beleütközött a torres-vedrasi 
hármas erődítmény vonalba. A 40 kilométer hosszú első vonal 126 sáncot foglalt magába 
244 ágyúval. Wellingtonnak 33 ezer angol, 30 ezer portugál és 6 ezer spanyol katonája 
volt, nem beszélve a partizánokról, s arra sem lehetett számítani, hogy kiéheztetik, mert 
a tengerről kapta az élelmiszert. Massénának nem volt ostromfelszerelése, s már csak 3 
5 ezer embere maradt. Minden sürgetése ellenére Drouet csak 10 ezer katonát hozott 
neki. A francia katonák iszonyatosan nélkülöztek. Masséna 1811. március 5-én elrendelte 
a visszavonulást, s csak Salamancánál állt meg. Wellington követte, és azonnal ostrom 
alá vette Almeidát. Masséna a város felmentése végett május 5 -én a Cőa partján, 
Fuentes de Onorónál megtámadta az angolokat, de visszaverték. Napóleon éppen ekkor 
fogott hozzá az Oroszország elleni háború előkészítéséhez, a kudarc tehát, legalábbis 
ideiglenesen, helyrehozhatatlan volt. Egyedül Soult kapott parancsot Masséna 
támogatására; megtagadni nem merte, de beérte azzal, hogy március 11-én bevette 
Badajozt. Wellington elég erősnek ítélte magát ahhoz, hogy elindítsa ellene Beresfordot, 
aki visszavonulásra kényszerítette, ostrom alá vette Badajozt, s május 
16- án visszaverte Soult-nak Albuera ellen intézett támadásait. Közben Wellington 
megszabadult Massénától, s megérkezett Beres- ford után. Csakhogy Marmont is 
egyesült Soult-lal, miután Sala- mancában átvette a parancsnokságot. Itt volt az utolsó 
alkalom, hogy jó feltételek mellett nagy csatára kényszerítsék az angolokat és a 
portugálokat. A két marsallnak azonban ez a jelek szerint eszébe sem jutott; különváltak 
és visszafordultak. Wellington Ciudad Rodrigo ellen fordult; amikor Marmont megjelent a 
közelben, kitért előle és visszatért Portugáliába. 


Nem sok időre. Erősítéseket kapott, és ellentétben a császár hiedelmével, tudta, hogy 
fölényben van Marmont-nal szemben, akinek mindössze 34 ezer embere volt. Ezenkívül 
számított arra, hogy a franciáknak meglepetés lesz a téli hadjárat. Ezúttal merésznek 
mutatkozott, és teljes sikerrel. 1812. január 7-én indult el, 19-én rohammal bevette 
Ciudad Rodrigót, és azonnal továbbment Badajoz felé, amelyet április 6-án foglalt el. 
Soult késlekedett, Marmont pedig nem mert komoly zavaró hadműveletre vállalkozni. 
Wellington egyébként mindenütt támadásokat rendelt el. A galíciaiak ostrom alá vették 
Astorgát. Popham megjelent a vizcayai tengerparton, és visszatartotta Caffarellit; 
Bentinck Maitlandet küldte a valenciai partra, hogy kösse le Suchet-t. Amikor Napóleon 
visszarendelt 25 ezer embert, hogy Oroszországba küldje őket, József hiába unszolta 
Soult-t, hogy ürítse ki Andalúziát. Június 14-én Wellington újra megindította a támadást, 
és Marmont-nak a Duero mögé kellett visszavonulnia. Ekkor visszahívta Asturiából 
Bonnet-t, ügyesen újra átkelt a folyón, és átkarolta az ellenfelet, aki visszahúzódott 
Salamancába. Marmont átkelt a Tormesen, s július 22-én megtámadta az arapilesi 
hadállásokat, de olyan szerencsétlenül, hogy az angolok a felfejlődés kellős közepén 
rárontottak, és szétverték. A franciák 14 ezer embert veszítettek, s Clauselnak csak 
keservesen sikerült őket visszavezetnie Burgosba. Wellington Madrid ellen menetelt, 
melyet József kiürített, hogy Suchet- hez csatlakozzon. Soult végre elhagyta Andalúziát, s 
Józsefékkel együttműködve októberben visszafoglalta a fővárost. Wellington, aki közben 
Burgos elfoglalására indult, visszavonult a Tormeshez, s minthogy Soult nem sietett 
megtámadni őt, visszatért Portugáliába. 20 ezer foglyot ejtett, elfoglalt vagy elpusztított 
3 ezer ágyút, és felmentette Andalúziát. 

Kelet-Spanyolországban egymástól függetlenül folytak a különböző hadműveletek. 
Katalóniában 1808-ban elesett Rosas, 1809-ben Gerona; 1811-ben a franciák 
elvesztették, majd visszafoglalták Figuerast. Képtelenek voltak pacifikálni a tartományt. 
Aragóniában Suchet előbb csak tartotta magát a Zaragozát fenyegető Blake-kel 
szemben; amikor azonban erősítést kapott, 1810- ben bevette Léridát és Meguinenzát; 
majd 1811-ben Tortosát és Tarragonát. Miután kinevezték marsallá, előbb a sagontei 
erődítmény alatt, majd Valencia előtt kényszerítette Blake-et csatára. 1812. január 9-én 
vonult be Valenciába. Miután csapatainak egy részét visszavonták, többé nem nyomult 
előre, s Maitland bevonulhatott Alicantéba. 

Wellington tehát nemcsak beváltotta, amit ígért, hanem túl is ment azon. Nem érte 
be azzal, hogy megmentette Portugáliát, hanem jelentékeny francia hadsereget kötött le 
a félszigeten. Mindazonáltal le kell szögezni, hogy Anglia kontinentális diverziója 
mindeddig semmiféle döntő hatást nem gyakorolt, hiszen nem akadályozta meg sem 
Ausztria vereségét, sem az oroszországi inváziót. Ha Napóleon legyőzi Oroszországot, 
Wellingtonnak semmiféle esélye sem lett volna arra, hogy tartsa magát, még 
Portugáliában sem. Wellington csak 1813-ban nyújtott döntő segítséget a koalíciónak, 
akkor, amikor a spanyolországi veterán hadsereg Napóleon németországi győzelmét 
biztosíthatta volna. Ehhez azonban az kellett, hogy előbb a tél elpusztítsa a Nagy 
Hadsereget. 


Negyedik fejezet 


A kontinentális blokád 


Anglia hiába volt úr a tengeren, és hiába avatkozott be Spanyol- országban, a 
szárazföldet nem vehette el a francia hadseregtől. Másrészt Napóleon hiába igyekezett a 
saját irányítása alatt egyesíteni Európát, arra már nem volt lehetősége, legalábbis jó 
ideje, hogy a saját földjén támadja meg ellenségét. Ezért Tilsit után elsőrendű szerepre 
tett szert a gazdasági háború. A brit blokád a dolog lényegét tekintve merőben 
kereskedelmi jellegű volt. Anglia egyáltalán nem arra törekedett, hogy kiéheztesse 
ellenfelét, és leállítsa hadiiparát - ezt a kísérletet a kontinens gazdasági helyzete amúgy 
is meghiúsította volna hanem inkább azon igyekezett, hogy a semlegesek közvetítésével 
eladjon neki minden árut, amit csak kívánhatott. A tengeri blokád célja Anglia 
gazdagodása volt, nem pedig Franciaország katonai erejének tönkretétele. Ez a feladat 
amúgy is meghaladta volna lehetőségeit. 

Napóleon viszont, aki az első esztendőkben nagyjából hasonló politikát folytatott, a 
berlini és a milánói dekrétumokkal visszatért a konvent és a direktórium politikájához, s 
azt a célt tűzte maga elé, hogy hermetikusan elzárja a szárazföldet az angol áruk előtt, 
arra ítélve ezzel a szigetországot, hogy zárt gazdasági rendszerben önerejéből éljen meg. 
Ennek az eltökélt szándéknak - amely már magában véve is rengeteg kockázattal járt - 
nélkülözhetetlen feltétele volt az a dühödt elhatározás, hogy a kontinentális blokád 
hadifegyverré változzék. Napóleon nem ringathatta magát abban az illúzióban, hogy 
amíg nem uralkodik a tengerek felett, sikerülhet kiéheztetnie Angliát, és megfosztania a 
nyersanyagoktól. 


Mindazonáltal, bár sejtelme sem volt Anglia tőkés struktúrájának szilárdságáról s az 
egész berendezkedés modernségéről, abban igaza volt, hogy ez a rendszer annyiban, 
amennyiben a hitelen és az exporton alapul, nagyon is sebezhető, s úgy vélte, hogy a 
rendszer megrendülése a csődöt, a munkanélküliséget, esetleg a forradalmat, 
mindenesetre a kapitulációt vonná maga után. Vajon volt-e realitása Napóleon 
elképzelésének? A közgazdászok tagadják, s általában igazat is adnak nekik, de azért 
nem árt szemügyre venni a dolgot. Ráadásul kérdés, hogy Napóleon valóban 
engedmények nélkül hajtotta-e végre a blokádot. Vajon csakugyan teljesen figyelmen 
kívül hagyta-e mindazokat a kereskedelmi és adóügyi megfontolásokat, amelyek 
enyhítették a blokád hatását? Ezt a kérdést is külön meg kell vizsgálni. 

1. AZ ANGOL KERESKEDELEM A BLOKÁD ELSŐ ÉVEIBEN 

Anglia egészen a berlini és a milánói dekrétumokig azzal a kiváltsággal rendelkezett, 
hogy ő volt a gazdasági háborúban a támadó fél. Miután megszüntette az ellenséges 
hajózást, és hatalmában tartotta a semlegeseket, megzavarta Franciaország kivitelét, és 
elvette tőle piacait, a maga részéről azonban továbbra is tetszése szerint adta el áruit 
Franciaországban, sőt vásárolt is ott. Napóleon hódításai és a kontinentális blokád 
megfordították a helyzetet. Meg akarták akadályozni abban, hogy ellássa a szárazföldet, 
messze a legjobb vevőjét; defenzív helyzetbe került: most rá kellett kényszerítenie áruit 
az ellenségre. 

Ahhoz, hogy farkasszemet nézhessen c kedvezőtlen körülményekkel, politikáját nem 
kellett módosítania, s nem is változtatott rajta semmit. Ellenkezőleg, gazdasági 
pragmatizmusa meg fokozódott is. 1808 áprilisában a kormány egyenesen 
meghatalmazást szerzett a parlamenttől arra, hogy tetszése szerint adja ki a forgalmi 
engedélyeket, ami az 1807-i rendelkezésekben saját maga által lefektetett elvek 
megsértését jelentette. Ezzel lehetővé tette tiltott áruk behozatalát és kivitelét, azt, hogy 
ténylegesen blokád alatt álló kikötők felé induljanak hajók, hogy a hajók egyik ellenséges 
kikötőből a másikba vitorlázzanak rakomány nélkül, sőt, még saját kikötőiben is megtűrte 
a francia lobogót. 


1809. április 26-án, a francia-osztrák háborúra való tekintettel, egy csapásra 
megszüntették ugyan a birodalom felé irányuló forgalmi engedélyeket, de Németország 
és a Baltikum felé érvényben hagyták őket, gyakorlatilag pedig szinte nyomban a 
rendelkezés után újakat kezdtek kiadni Hollandia és Itália felé. Hamarosan, szeptember 
28-án, minthogy a termés bizonyos aggodalomra adott okot, a kormány odáig ment, 
hogy megengedte a hajóknak, hogy Hollandiától Bayonne-ig minden kikötőben horgonyt 
vessenek, amire nem volt még precedens; novemberben ez a türelem megszűnt, 1810 
májusában visszaállt, októberben újra megszűnt, majd ismét visszaállt. A kormány 
magatartása mindig attól függött, hogy milyennek látta az ország élelmiszer-ellátását. 
1811-ben újra megtiltották az ellenséggel folytatott forgalmat; 1812-ben azonban megint 
megnyitották, még az Egyesült Államokkal is, amely pedig hadat üzent. 1807-től 1812-ig 
44346 engedélyt adtak ki; ebből majdnem 26 ezret 1809-ben és 1810-ben. A semlegesek 
is megkapták ebből a maguk részét, s a jelek arra vallanak, hogy ezekkel az 
okmányokkal magán a kontinensen is trafikáltak. Tulajdonképpen ezen az úton 
bonyolódott le az egész tengeri kereskedelem, s amikor a kormány maga nem kívánta 
meg az engedélyeket, még akkor is kérték őket tőle, hiszen a hadiflotta egyáltalán nem 
tett különbséget. Az engedélyek kiadása végül olyan helyzetbe torkollott, hogy szabály 
helyett valójában már csak kivételek voltak. Ez a szituáció kedvezett az önkénynek, a 
vesztegetésnek, a lassúságnak és a tévedéseknek. Az érintettek tiltakoztak e rendszer 
ellen, amely állandósította a hajózási törvények hatályon kívül helyezését, és 
gyakorlatilag semmissé tette az 1807-i rendelkezéseket. Ennek ellenére ez a rendszer 
segített Angliának a védekezésben, mert az engedélyek az esetek többségében csak 
azzal a feltétellel tették lehetővé a behozatalt, hogy a hajó tulajdonosa valamit exportál 
is. Ezek az engedélyek alkalmilag a diplomáciai nyomás eszközévé is váltak, s minthogy 
emellett darabonként 13-14 font sterlingbe kerültek, nem megvetendő jövedelmet is 
biztosítottak a kormánynak. 


Európában a siker elsősorban a kontinentális rendszer szilárdságától függött. Tilsit után, 
1807-ben és x 808-ban ez a rendszer rövid időre elég szilárd volt ahhoz, hogy érezhetően 
csökkentse a Nagy- Britanniából eredő behozatalt. Ez az állapot azonban nem tartott 
sokáig. Spanyolország és Portugália kicsúszott Napóleon kezéből. 1809-ben Törökország 
békét kötött Angliával, és megnyitotta előtte a Levantét. Ausztria is újra beengedte az 
angol árukat. A háború eltávolította a francia csapatokat a német tengerpartról, és itt a 
forgalom szinte szabaddá vált. Ezt az állapotot nevezték Holsteinben a második tönningi 
időszaknak. Ezenkívül a Napóleon hatalma alatt álló csatlós vagy szövetséges 
országokban a kormányok többé- kevésbé bevallott cinkosságára is számítani lehetett. 
Hollandia egészen 1810-ig fontos brit piac maradt. Lajos átvette ugyan a berlini 
dekrétumot, de nem biztosította tiszteletben tartását. 1806-ban maga is adott ki forgalmi 
engedélyeket s az Angliába irányuló kivitel ment a maga útján, ami szükségképpen 
visszirányú forgalmat is jelentett. 1807-ben több mint 237 ezer guarter gabona érkezett 
Angliába Hollandiából. A hajók egyébként felvették azt a szokást, hogy mindig két 
okmányt szereztek be, és az egyiket az angoloknak, a másikat a franciáknak mutatták 
fel. Liverpoolban volt egy cég, amely az idő tájt körlevélben ajánlotta a kereskedőknek, 
hogy szerez nekik ilyen francia papírokat. Végül az angolok a csempészek cinkosságát is 
kiaknázták. A zugkereskedelem elősegítésére átvették a francia csomagolási és 
címkézési szokásokat. A legkülönbözőbb cselekhez folyamodtak. Így például megbeszélt 
pontokon elsüllyesztettek áruval telt hálókat, s ezeket azután halászok emelték ki éjnek 
idején. Főleg pedig igyekeztek árulerakatokat létesíteni a lehető legközelebb a birodalom 
partjaihoz. Az Északi-tengeren 1808-ban Helgolandot választották ki erre a célra. Nagy 
építkezések után kétszáz kereskedő itt tartósan berendezkedett, így Hamburgból a 
Parish fivérek egyike, olyannyira, hogy a szigetet , kis Londonnak" nevezték. 1808 
augusztusától novemberéig 120 hajó érintette a kikötőt, s a benne megforduló 
rakományok értékét évi 8 millió font sterlingre becsülték. Innen az áru Holsteinba került, 
hamburgi rendeltetéssel, Altonán keresztül, ahol éjszaka rakodtak ki part menti hajók 
segítségével. Innen azután Frankfurtba, Lipcsébe, Bázelba és Strasbourg-ba csempészték 
az árut. A Balti tengeren Göteborg lett a legfontosabb központ. 1808-ban ez a kikötő már 
1 300 000 font kávét és majdnem 3 millió font cukrot exportált. 


1809-ben ez a két szám 4,5 millióra, illetve 7,5 millióra emelkedett. A következő évben 
mindkét mennyiség megkétszereződött. Ezek a rakományok Pomeránián és 
Poroszországon át részben Lipcsébe áramlottak, de került belőlük Lengyelországba és 
Oroszországba is. A Földközi-tengeren Gibraltár, Szardínia, Szicília, Málta, 1808 után a 
Baleári-szigetek, 1809 után a Jón- és a dalmáciai szigetek mind-mind támaszpontul 
szolgáltak. Mindamellett vitathatatlan, hogy Málta volt a legfontosabb lerakat. Az áruk 
Trieszten és Bécsen át Ausztriába, innen pedig megint csak Lipcsébe érkezhettek. Amikor 
az angolok megvetették a lábukat Törökországban, újabb út nyílott, nevezetesen 
Szalonikiből és Konstantinápolyból Belgrád és Magyarország felé, aminek hasznát Bécs 
fölözte le. 

Az angol statisztikák szerint az Észak-Európába irányuló kivitel, Franciaországot is 
beleértve, csak 1808-ban szenvedett lényeges csorbát. 1809-ben ismét emelkedni 
kezdett, és 1810-ben már majdnem elérte az 1805-i értékeket. Ha az 1805-i értékeket 
100-nak vessz ük, akkor 1808-ban Anglia saját kivitelének indexe 20,9, a reexporté pedig 
51,6. Ez utóbbit lényegileg gyarmatáruk alkották. 1809- ben a két index 5 5,2 és 140; 
1810-ben 74,6, illetve 97,3. Az ugyanerre a területre irányuló export összesített 
értékének indexe 1805- höz viszonyítva 1808-ban 32,6, 1809-ben 87,5, 1810-ben pedig 
83,2. Az 1809-i emelkedést az ausztriai háború magyarázza, az 1810-i esést pedig a 
kontinentális rendszer megszilárdítása és a trianoni és fontainebleau-i dekrétumok. 1810- 
ben tehát az Észak-Európába és a Franciaországba irányuló brit export nem szenvedett 
érzékeny veszteséget; az 1808-i látványos zuhanás azonban azt bizonyítja, hogy 
önmagában véve a kontinentális blokád hatékony volt. Minden attól függött, hogy milyen 
következetesen és milyen tartósan alkalmazzák, vagyis attól, hogy a francia hadsereg 
milyen erős. 


Mindazonáltal az angol kivitel még akkor sem szűnt volna meg, ha egész Európára 
kiterjesztik a napóleoni blokádot, és tökéletesen be is tartják, mert például a 
gyarmatáruknak a kontinens csupán a háromnegyed részét vette fel, az egyenesen 
Angliából érkező áruknak pedig csak az egyharmadát: 1805-ben 37, 1808-ban 25, 1810- 
ben 34 százalékát. A császár tehát csak akkor számíthatott céljainak elérésére, ha 
meghódítja a Keletet is, és ha a tengerentúli országok, legalábbis az Egyesült Államok, 
ugyanezt a politikát folytatják, akár vele egyetértésben, akár tőle függetlenül. Valóban, 
Angliának csak azért voltak tényleges nehézségei, mert az amerikaiak, ellentétben a 
svédekkel, a norvégokkal, a görögökkel és a berberekkel, fellázadtak az 1807-i 
rendelkezések ellen. Igaz ugyan, hogy nekik Napóleon dekrétumai sem tetszettek 
jobban, de az angolok részéről még egyebet is sérelmeztek: még mindig függőben volt a 
kötéllel fogott matrózoknak és a legénységek nemzetiségének kérdése. 

1807. május 27-én az angolok elfogtak egy amerikai hajót, s több matrózt kiemeltek 
róla; Londonban elítélték ugyan ezt a cselekedetet, de a lényegben nem engedtek, s ezt 
kenyértörés követte. December 22-én Jefferson embargót hirdetett: lezárta kikötőit az 
olyan hadviselő felek előtt, akik intézkedéseket tettek a semlegesek ellen, és megtiltotta 
az amerikai hajóknak, hogy ezekbe az országokba árukat szállítsanak. Az intézkedés csak 
az angolokat sújtotta. Az igazság az, hogy az embargót nem tartották meg szigorúan, 
annak ellenére, hogy 1808-ban Enforcement Act néven külön törvényt hoztak 
megerősítésére. Mindamellett az Egyesült Államokból ebben az esztendőben csak huszad 
annyi gabona érkezett, mint 1807-ben, s Liverpoolban 143 ezer zsák gyapot helyett 
mindössze 23 ezret raktak ki. A kenyér ára emelkedett, egyidejűleg pedig ipari válság 
fenyegetett. A bérek csökkenése miatt általános sztrájk tört ki Manchesterben, s ezt 
zavargások követték. Másrészt a kontinens gyarmati behozatalának jelentékeny 
csökkenését is az amerikai hajók elmaradása okozta. Gogel holland pénzügyminiszter 
szerint Hollandia 1807-ben majdnem 30 millió font kávét és 41 millió font cukrot kapott 
Amerikából; 1808-ban pedig csak 1 millió font kávé és 4 millió font cukor érkezett. 
Márpedig ezek az áruk elsősorban az angol gyarmatokról jöttek. Végül az angol áruk 
amerikai kivitele több mint 50 százalékkal csökkent, holott rendes körülmények között az 
egész export egyharmadát tette ki. 


Anglia új piacok meghódításának köszönhette, hogy szembe tudott nézni ezzel a 
lassanként súlyossá váló helyzettel. Portugália és Spanyolország kevés segítséget 
jelentett; igaz, hogy sokkal több árut küldtek ide, mint addig, de főleg Wellington 
hadseregének ellátása végett. Ezzel szemben a levantei behatolás nagyon sokat 
jelentett. Az Ibériai-félszigetre és a földközi-tengeri országokba irányuló kivitel együttes 
érteke az 1805-i 4 millió font sterlingről 1811- re több mint 16 millióra nőtt. Ám a 
legfontosabb esemény Brazília és a spanyol gyarmatok megnyílása volt. Ezeknek az 
országoknak a kereskedelmére vonatkozólag nincsenek pontos adataink. Mindamellett 
csakis ezzel magyarázható az amerikai földrészre irányuló angol kivitel megnövekedése. 
Ennek a kivitelnek az értéke az Egyesült Államok nélkül 1805-ben 8 millió font sterling, 
1806-ban és 1807- ben 11,1808-ban és 1809-ben pedig majdnem 20 millió font sterling. 
A válság egyik tartós eredménye az volt tehát, hogy az angolok szemében csökkent az 
európai piac fontossága, és a tengerentúl felé fordították figyelmüket. Ha a Levantétól 
eltekintünk, ebben a fejlődésben Ázsiának és Afrikának egyelőre semmiféle szerepe nem 
volt. Itt az angol kivitel a most tárgyalt időszak folyamán inkább csökkent. Mindebből 
még jobban kiviláglik, milyen nagy horderejű következményekkel járt Napóleon 
spanyolországi kalandja. 

Anglia tehát, miután megmentette kereskedelme biztonságát, nyugodtan várhatta, 
hogy az Egyesült Államok bűnbocsánatért esedezzék, ami nem is késett. Az amerikaiak 
nem élhettek gabonájuk, fájuk, dohányuk és gyapotjuk exportálása nélkül. Ebben New 
England egyetértett a Déllel; ráadásul az északi hajózási vállalkozók is tiltakoztak. A 
nyugtalanság hamarosan polgárháborúval fenyegetett. Mindenesetre az embargó kitűnő 
ürügy volt a föderalistáknak, akik azzal vádolták Jeffersont, hogy a franciákkal paktál. 
Madisont 1808- ban azért megválasztották, de csak azzal a hallgatólagos feltétellel, hogy 
feloldja az embargót. 1809. március 4-én a Non intercourse Act került az embargó helyébe, 
amely megtiltott mindennemű forgalmat a hadviselő felekkel. A törvény azonban nem 
vonatkozott Spanyolországra, Portugáliára, Dániára és Svédországra, ráadásul az 
amerikai hajók, ha egyszer úton voltak, mindig oda mentek, ahova nekik tetszett, főleg 
Hollandiába és Angliába. Így például Girard Portugáliát élelmezte, hajói innen bort 
szállítottak Angliá- ba, onnan pedig megrakodva tértek haza. Egyébiránt az angol követ 
megígérte, hogy hamarosan hatályon kívül helyezik a ,.királyi tanács rendeleteit". A 
kormány meghazudtolta ugyan a követ ígéretét, de a két nyilatkozat közötti idő elég volt 
Madisonnak ahhoz, hogy hatályon kívül helyezze a Mon Intercourse törvényt, s ekkor 
hallatlan lendülettel indult meg az export Európába. 1809-ben az Egyesült Államokba 
irányuló angol kivitel majdnem elérte a 7,5 millió fontot, s az amerikai flotta ismét az 
angolok rendelkezésére állt. Az angol kikötőkből idegen lobogó alatt kifutó hajók aránya 
a válságos évek alatti 45 százalékról 1809-ig ismét 70 százalékra nőtt. 


Ha most eltekintünk attól, hogy az angolok milyen árakat, tehát milyen hasznot értek 
el az új piacokon, valamint attól a ténytől, hogy ezekben az új országokban, amint az 
nemsokára kiderült, meglehetősen bizonytalannak mutatkozott a pénz behajthatósága, 
Levante és Latin-Amerika meghódítása mindenesetre azt jelenti, hogy Napóleon 
szándékai meghiúsultak. 1808-ban a kivitel indexe csak 91-re süllyedt 1805-höz képest. 
1809-ben pedig, a kontinentális rendszer megrendülése és az Egyesült Államokkal való 
kibékülés jóvoltából, a kivitel jelentékenyen fel is lendült, indexe elérte a 125- öt, sőt 
1810-ben túlhaladta a 126-ot. Ezeket a vámadatokon alapuló értékbecsléseket a 
pamutiparra vonatkozó természetbeni becslések is alátámaszják: Anglia 1801-től 1805-ig 
évente átlagosan 56 és fél millió font bálázott gyapotot importált; 1807-től 1812-ig 79,7 
milliót vásárolt, vagyis az emelkedés 40,7 százalékos. Az angolok által eladott pamutáru 
értéke 1805-től 1808-ig 8,6 millió font sterlingről 12,5 millióra, 1809-ig 14,4 millióra 
emelkedett. Növekedett a szén- és vastermelés is, folytatódott a műszaki haladás. Az 
ország lakossága 1801-ben 10 943 000 volt, 1811-ben pedig 12 597 000. 
Következésképpen minden azt tanúsítja, hogy Nagy- Britannia gazdasági szerkezete az 
első esztendőkben győzelmesen kiállta a próbát. Az ország ezt versenytárs nélkül álló 
iparának és a gyarmatáruk monopóliumának köszönhette. Az angol kormány által 
megvásárolt publicisták gúnyolódtak is Napóleonon. Így d Ivernois 1809 júliusában az 
alábbi versikét közölte A kontinentális blokád következményei című könyvében: 


Ez a zárlat mit se zár, 

S kit éhezni ítéltetek, 
Félnie csak egytől lehet, 
Ha tán túl sokat zabál. 

Ám korai lett volna még a győzelmi ének. Ausztria veresége után a kontinentális 
rendszer megszilárdult. Mi sem akadályozta volna meg Napóleont, ha végezni akar 
Spanyolországgal. S nyilvánvaló volt, hogy Sándor támogatásával, vagy legyőzése után, 
a Levanté- ből is ki tudja kergetni Angliát. Ezenkívül a kontinentális blokád 
összekapcsolódhatott az amerikai piac bezárulásával. Latin-Amerika máris csalódást 
okozott, mert nagyon rosszul fizetett, emellett pedig elmerült a polgárháborúban, s 
emiatt kevesebb árut vett fel. Hamarosan kiújult a konfliktus az Egyesült Államokkal is. 
Bizonyos cikkek behozatala még a jó években is súlyos gondokat okozott. Saumarez 
hiába volt a Baltikum ura; amikor az itteni kikötők lassanként bezárultak, egyre nehezebb 
lett megszerezni a Baltikumból a fát, a gabonát, a kendert és a lent, mert ezek az 
árufajták nehezen csempészhetők. Ami a textilnövényeket illeti, Anglia Írországot vette 
igénybe. A fával már más volt a helyzet. 1808-ban 60 ezer load fát fogyasztott az ország 
(1 load nagyjából 1,1 köbméternek felel meg). Hiába merítették ki az ország erdeit, s 
hiába érkezett sok fa 1804 óta Kanadából is, 1808-ban 26 ezer loadot kellett külföldön 
vásárolni. Danzigból a Solly cégnek még mindig sikerült küldenie, de ez már igen keveset 
számított: 1811-ben mindössze 3319 szálfát és 2500 load fűrészelt fát, ugyanakkor, 
amikor Kanada 23 ezer szálfát, 24 ezer load fűrészelt tölgyet és 145 ezer load fűrészelt 
fenyőt szállított. Előzőleg Svédországból, főképpen pedig az Egyesült Államokból még 
ennél is több érkezett: 1810-ben azonban ez a két ország semmit sem szállított. Anglia a 
legkülönbözőbb helyeken próbálta beszerezni szükségletét, de a fakereskedelem sehol 
sem volt úgy megszervezve, mint a Baltikumban, és a szállítási költségek sok esetben 
túlságosan nagyok lettek volna. Igen nagy nehézségeket okozott a máltai dokkok 
ellátása, bár szerződéseket kötöttek a fiumei Adamiccsal, később pedig, 1809-től kezdve, 
Tepeleni Alival. Ujra rá kellett fanyalodni a hajózási törvények megsértésére, Halifaxben 
és Indiában kellett hajókat építeni még a haditengerészet számára is. Ennek a 
kereskedelmi flotta itta meg a levét: 1804-ben 95 ezer tonnával gyarapodott, 1810-ben 
már csak 54 ezerrel. 1810 nagyon nehéz év volt, mert csak 47 ezer load fát használtak 
fel, s ebből is 10 ezer külföldről érkezett. 


A gabona még nagyobb problémákat okozott. Az angliai termelés a magas árak 
jóvoltából erőteljes ütemben növekedett. Ebben a periódusban mintegy 750 ezer acre 
területet vontak művelés alá elsősorban a községi földekből. Írország is jelentékeny 
mennyiséget bocsátott rendelkezésre. Napóleonnal folytatott párharcában Angliának az 
volt az ütőkártyája, hogy a kapitalizmus már elég fejlett volt az országban ahhoz, hogy 
legyőzhetetlen fölényt biztosítson az angol iparnak, annyira azonban még nem, hogy a 
hazai élelmiszer- termelés feladására vezessen. Ám Young szerint ennek ellenére az 
élelmiszer-fogyasztásnak egyhatodát a behozatalból fedezték 1810- ben. Az árak 
sohasem emelkedtek ugyan ismét az 1801-i szintre, de a búza drságább maradt, mint a 
kontinensen: egy guarter búza ára 1805-ben 100 shilling, 1807-ben 66, 1808-1809-ben 
94, 1810- ben 117 shilling volt. A közvélemény e két okból mindig érzékeny maradt 
mindenre, ami veszélyeztethette a gabonabehozatalt. Az importált búza háromnegyede 
a Baltikumból, a fennmaradó rész az Egyesült Államokból és Kanadából érkezett. 
Mármost a baltikumi kikötők Napóleon kezében voltak. A csempészet ellenére 1808-ban 
mindössze 65 ezer guarter búzát sikerült kihozni a kontinensről, szemben az 1807-i 514 
ezer guarterral. Másfelől az Egyesült Allamok 1808-ban az importnak csupán 6 százalékát 
fedezte, szemben az előző évi 14 százalékkal. A termés nem volt rossz, ezért a dolog 
nem járt súlyos következményekkel, de az ellenkezője is megtörténhetett volna. 
Ezenkívül gondoskodni kellett Portugáliáról és Spanyolországról; az Egyesült Allamok 
sietett ellátni ezt a feladatot, és ezzel közvetve Angliát segítette; de mi történik, ha 
esetleg háborúba keveredik Angliával? Ezenkívül gondolni kellett az Antillákra is: 1808- 
ban az anyaországnak kellett élelmeznie ezt a területet. Ha a Baltikum és az Egyesült 
Államok egyszerre esik ki, a hiány legalább kéthavi élelmiszer-ellátás lett volna, rossz 
termés esetén pedig még több. Azt mondották, hogy Anglia ki tudott volna mászni a 
bajból, ha bevezeti a fejadagrendszert, csökkenti az őrlési veszteséget stb. Ennek 
ellenére nagy lett volna a válság lélektani hatása. 


1809-ben tehát bizonytalannak látszottak a napóleoni blokád kilátásai; az angolok 
azonban túlzott önelégültséggel becsülték le esélyeit. Egymagában természetesen 
csakugyan nem kényszeríthette térdre Angliát; de ha kiterjesztik a blokádot egész 
Európára, és szigorú következetességgel alkalmazzák, meggyengíthette volna a 
szigetországot annyira, hogy az egy szép napon egyszer csak képtelen lett volna elviselni 
valamilyen, Napóleon szándékától már független válságot, s nyilvánvaló, hogy akkor ez a 
válság Napóleon győzelmét biztosította volna. Napóleon számára részint az volt a fontos, 
hogy kiterjessze kontinentális uralmát, részint pedig az, hogy könyörtelenül fenntartsa a 
blokádot. Ehelyett azonban enyhítette. 
2. A KONTINENTÁLIS BLOKÁD FEJLŐDÉSE 

Ha a kontinentális blokádot, amely valójában a merkantilista politika végleteidig való 
fokozását jelentette, következetesen végrehajtják, ez Európát arra kényszerítette volna, 
hogy a saját erejéből éljen. Minthogy Európa lakosainak óriási többsége még 
mezőgazdasággal foglalkozott, az élelmezés miatt nem volt ok az aggodalomra. 
Megtermelte az olajos magvakat és a textilnövényeket is, a gyapot kivételével, ezenkívül 
elláthatta magát tüzelőanyaggal és ásványi termékekkel is. Ezzel szemben kegyetlenül 
érintette a lakosságot a gyarmatáruk eltűnése. Megpróbálták ezeket helyettesíteni : a 
kávét cikóriával, a cukrot mézzel és a szőlősziruppal (ebből Franciaországban 1811 táján 
2 ezer tonnát gyártottak); legalábbis a jövő szempontjából ennél nagyobb horderejű volt, 
hogy kezdtek felfigyelni a cukorrépából származó cukorra, amelyet Margraf 1757-ben 
vont ki, s amelyet Sziléziában egy másik német, Achard irányítása alatt a század eleje 
óta termeltek iparilag. Az indigót és a bíbortetűt festőfűvel és festőbuzérral próbálták 
pótolni. Igyekeztek hasznosítani a szódát is, például Róma környékén, s a vegyipar 
azonnal elterjesztette ezt az anyagot, amelyet Nicolas Leblanc nyert a tengeri sóból. 


Nápoly és Málaga környékén megpróbálták meghonosítani a gyapotot, nem minden siker 
nélkül, hiszen Francia- ország végül innen importálta fogyasztásának hatodrészét, és 
Illírián át Levantéból is próbáltak gyapotot szerezni. Mindazonáltal a gyapotot illetően 
leküzdhetetlen maradt a nehézség: ha nem lett volna csempészet, a fonodáknak be 
kellett volna zárniuk, főleg Szászországban és Svájcban. Napóleonnak ezzel az iparággal 
kapcsolatos magatartása árulja el a legvilágosabban azt az óhaját, hogy a kontinens 
gazdasági életét az autarkia alapján rendezze be. Sohasem szerette a pamutipart, mert 
az külföldtől függött, s támogatta Douglast, aki gyapjúfonó gépek gyártását kezdte 
meghonosítani Franciaországban; kölcsönöket adott azoknak a pamutgyárosoknak, akik 
más nyersanyagra akartak átállni, és ezért át kellett alakítaniuk felszerelésüket: 1 millió 
frankos díjat tűzött ki annak, aki feltalál egy lenfonó gépet; 1811-ben a császári 
palotákból száműzték a pamutszöveteket. 

Ám még ha Európa el is van látva nyersanyaggal, ez korántsem jelentette volna a 
bajok megoldását, hiszen ipari kapacitása messze alatta maradt a szükségleteinek. 
Remélni lehetett ugyan, hogy a blokád mint tökélyre vitt protekcionista rendszer elvezet 
az ipari fejlettség szükséges fokához. Ehhez azonban időre volt szükség, hiszen a gépek 
és szakmunkások mindaddig Angliából érkeztek; ráadásul sehol sem volt túl nagy a 
tőkefölösleg, s az általános helyzet sem volt alkalmas arra, hogy bizalmat keltsen a 
tőkében. Ezenkívül, minthogy az ipari központok száma csekély volt, a tengerre pedig 
nem lehetett kijutni, az autarkia az elosztás és a szállítás általános átszervezését, teljes 
újjáalakítását követelte. Következésképpen a blokád megzavarta a kialakult szokásokat, 
felbolygatta az összes rutinszerű eljárási folyamatokat, és számtalan érdeket sértett. A 
hajózási vállalkozók, valamint a tengeri kikötők nagykereskedői és gyárosai úgy érezték, 
hogy megfellebbezhetetlenül halálra ítélték őket. A fogyasztók - azaz mindenki, és az 
egészben ez volt a legrosszabb - úgy érezték, tőlük várják, hogy ennek az egész 
vállalkozásnak a költségeit megfizessék. A cikória és a szőlőszirup senkinek sem ízlett. A 
gyapjúholmi és a lenvászon sokkal drágább volt, mint a pamutáru. Általában az volt a 
helyzet, hogy a vállalkozók és maga Napóleon is az önköltséggel nem törődve igyekeztek 
ellátni a piacot. Az autarkia olyan sok ponton csorbította a termelőnek és a fogyasztónak 
az egyéni szabadságát, s azon a munkavállalási szabadságon alapuló függetlenségét, 
amelyet maga Napóleon hirdetett és ajánlott mindenütt az új társadalom egyik 
alapelveként, hogy az európai lakosság körében elkerülhetetlenül kikovácsolódott a 
blokád elleni spontán összeesküvés. A blokád intézkedéseit csak a katonai és rendőri 
elnyomó gépezet segítségével sikerült tiszteletben tartatni. 


A blokád a szövetséges országokat meggátolta mezőgazdasági termékeik kivitelében, 
anélkül hogy valami hasznot húzhattak volna belőle, hiszen nem volt saját iparuk. Vagy 
például a Hanza- városokat a tengeri kereskedelem tilalma egyenesen halálra ítélte, így 
azután ezek a területek, aszerint, hogy milyen mértékben maradtak még függetlenek, 
többé-kevésbé nyíltan bújtak ki kötelezettségeik alól. Már az is elegendő volt, hogy ne 
tartsák be a semlegesekre vonatkozó rendelkezéseket. Következésképpen a blokád hol 
enyhült, hol szigorúbb lett, pontosan követve Napóleon katonai uralmának hullámzásait. 
A blokád, amely eredetileg a Nagy Birodalom jelképe volt, végül olyan tényezővé vált, 
amely parancsolóan írta elő e birodalom növelését. Kihatott a birodalom szerkezetére is, 
hiszen a csatlósok semmivel sem viselkedtek jobban, mint a szövetségesek. 

Hollandia példája a legtanulságosabb. Fivérének fenyegetéseire Lajos 1807. 
szeptember 4-én lezárta a kikötőket. 1808-ban azonban La Rochefoucauld követ 
rámutatott a csempészet kiterjedt voltára, különösen a nemrég annektált Kelet- 
Frieslandban, valamint Walcherenen, ahonnan Antwerpenbe lehetett jutni, s azt 
tanácsolta a császárnak, hogy legalább a Maasig annektálja az országot. Egyik 
rendeletével a király engedélyezte a vaj és a sajt kivitelét. A császár szeptember 16-án 
egyoldalúan lezárta a francia határt a hollandok előtt. Lajos erre október 23-án 
megtiltotta a kivitelt, s kizárt minden hajót az ország kikötőiből. A franciák szemében az 
ilyen túlzó rendszabályok a blokád abszurditását bizonyították. Egyébként az ilyen 
rendelkezések alól nyomban kivételeket is hoztak, s ezzel lényegileg kijátszhatóvá tették 
őket. 1809 júniusában Lajos újra beengedte az amerikai hajókat azzal a feltétellel, ha 
rakományukat a békekötésig az állam raktáraiban helyezik el. Innen azután már játék 
volt kijuttatni őket. Napóleon erre július 18-án azzal válaszolt, hogy vámkordont létesített 
a Rajnától a Travéig, és a királynak ismét meg kellett hátrálnia. Makacs és ismételt 
próbálkozásai végül azt eredményezték, hogy 1810-ben Napóleon annektálta a 
királyságát. 


De már Murat is ugyanígy próbálkozott. Azoknak a területeknek az uralkodói pedig - 
mint például a szász király vagy a frankfurti nagyherceg -, amelyeknek nem volt 
közvetlen kapcsolatuk a tengerrel, még könnyebben megtehették, hogy szemet 
hunyjanak a csempészet fölött. Amióta Nyugat-Németországban béke uralkodott, 
Frankfurt ismét virágzásnak indult, mert afféle lerakatul szolgált Franciaország határán; 
1810-ben Poroszország képviselője kijelentette, hogy még sohasem láttak annyi 
gyarmatárut Frankfurtban, mint most. Lipcse változatlanul nagy angol piac volt, amely 
ellátta Közép- és Kelet-Európát. 1810-ben a lipcsei Szent Mihály napi vásárra 65 és fél 
millió tallér értékű gyarmatárut vittek; Svájc annyi fonalat vásárolt Lipcsében, amennyire 
csak szüksége volt: 1807-1808-ban 190 ezer fontot, 1808-1809-ben 430 ezret, 1809- 
1810-ben 950 ezret. Svájc területén át pedig a brit export eljutott Itáliába. Ilyenformán a 
blokád az egyik legfontosabb olyan tényezővé vált, amely egységet hozott létre a 
föderatív birodalommal szemben. 

Még ott sem volt könnyű felvenni a harcot a csempészettel, ahol Napóleon 
kizárólagosan uralkodott. Soha egyetlen korszakban sem virágzott még ennyire a 
csempészet, éppen azért, mert hihetetlen hasznokat hajtott, s mert mindenki cinkos volt. 
1810-ben egy alkalommal maga a császár mutatott rá, milyen kitűnően van 
megszervezve a csempészet, ti. felsorolta ennek a tevékenységnek az ágenseit: a 
vállalkozók, a biztosítók, a részestársak, a bandavezérek, végül maguk a szállítók. A 
magába Franciaországba irányuló csempészetnek Bázel és Strasbourg volt a legaktívabb 
központja, s itt vagyonok keletkeztek ebből a tevékenységből. A kiterjedt partok, főleg 
pedig a szárazföldi határok őrzéséhez nem voltak elegendők a vámtisztviselők: katonai 
megszállás is kellett hozzá. 


Úgyhogy valahányszor Napóleonnak szüksége volt a csapataira, mint például 1809-ben, 
mindenütt rések nyíltak. 1811-ben Dalmáciát és Horvátországot kénytelen volt kívül 
helyezni a birodalom vámhatárán, mert nem tudta többé őrizni határaikat. Még 
hivatalnokaira sem számíthatott feltétel nélkül. A csempészek korrumpálták a 
konzulokat, mint például Bourrienne-t Hamburgban és Clérembaut-t Königsbergben. 
Masséna behozatali engedélyeket árusított Itáliában. Maguk a vámosok is 
megvásárolhatók voltak, sőt, ha a strasbourg-i szóbeszédnek hinni lehet, még a vámügyi 
igazgatók is. Mind e bajok egyik legjobb orvoslása az ellenőrzés alatt tartandó határok 
csökkentése lett volna. Ebből pedig megint csak azt a konzekvenciát kellett levonni, hogy 
egész Európát a birodalomhoz kellene csatolni. Ez a gondolat egyáltalán nem volt 
ellenére Napóleonnak. 

Így hát semmi sem késztethette volna politikájának módosítására, ha a blokád maga 
nem jár olyan következményekkel, amelyek, megítélése szerint, rá nézve sem voltak 
veszélytelenek. Decrés elég hamar panaszkodni kezdett, hogy a flotta nem tudja 
beszerezni azokat a nélkülözhetetlen cikkeket, amelyeket addig a Baltikumból kapott. A 
pamutgyárosok, akik eleinte nagy örömmel üdvözölték az angol szövetek kirekesztését, 
és egyre-másra alapítottak új gyárakat, kezdtek csalódni, mert egyre ritkább lett a 
nyersanyag. Ha a blokád ilyen következményekkel jár, akkor már nem volt az ő ügyük. A 
császárt kihozták ugyan a sodrából ezek a panaszok, mégis meg kellett hallgatnia őket, 
mert semmitől sem rettegett annyira, mint a munkanélküliségtől. Másrészt visszaesőben 
volt a császárság kivitele. Az export a háború ellenére is szakadatlanul nőtt egészen 
1806-ig, amikor a becslések szerint 456 milliót ért el. 1807-ben azonban 376 millióra 
süllyedt; 1808-ban és 1809-ben nem sokkal múlta felül a 330-at. Hanyatlani kezdtek 
némely iparágak, elsősorban a selyemgyártás, nyugaton pedig a vászongyártás, úgyhogy 
egy másik irányból ismét csak felütötte a fejét a munkanélküliség veszélye. Zúgolódtak 
ezenkívül a tengerparti sófőzők, a La Manche-csatornával és az Északi-tengerrel 
szomszédos tartományok szőlősgazdái és parasztjai. 


Egyre nehezebben kelt el a vaj, a sajt, a gyümölcs, a zöldség, és, ami még nagyobb baj, 
a bor és a pálinka. Amikor azután a búzapiac is telítődött, már súlyos volt a helyzet. A 
konzulátus alatt drága volt a búza, s ez nem csekély mértékben növelte Napóleon 
népszerűségét a földbirtokosok és a nagybérlők körében. A X. és a XI. évben 1 hektoliter 
búza ára átlagosan valamivel meghaladta a 24 frankot. 1804-től kezdve sorozatosan jó 
volt a termés, s a búza ára valamivel 20 frank alá süllyedt, 1809-ben 15-re esett; a 
párizsi medencében és Bretagne-ban valójában 11-12 frankra zuhant, Vendée-ban pedig 
10 frank alá. Napóleon megrémült. Természetesen nem akarta, hogy a kenyér drága 
legyen, de az sem volt érdeke, hogy a nehéz piaci viszonyok elégedetlenséget keltsenek 
a földművelők körében, és megnehezítsék az adó beszedését. Egyszer már előfordult egy 
ilyen esetben, hogy előzetesen engedélyezte a búza ideiglenes kivitelét, amint azt a régi 
rendszerben is tették. 1808. november 23-án egy Le Havre-i nagykereskedő engedélyt 
kért ennek az exportnak a felújítására, Anglia pedig természetesen igen szívesen 
vásárolt. 

A kivitel kérdésének egyébként ennél általánosabb jelentősége is volt, mert a 
kereskedelmi mérleget érintette. Colbert-éhez viszonyítva Napóleon helyzete sokkal 
alkalmasabb volt arra, hogy világosan meg tudja különböztetni a kereskedelmi mérleget 
a fizetési mérlegtől, és a kettőt ne azonosítsa, mert bár igaz, hogy Franciaország még az 
ő korában sem élvezett hajófuvardíjakból és idegenforgalomból eredő bevételeket, 
mégis, tőkései spekulációs műveleteket hajtottak végre a meghódított országokban, s 
emellett a háború révén nagy mennyiségű fémpénz áramlott az országba. Ennek ellenére 
Napóleon nézetei túlságosan hagyománytisztelőek voltak, s így ő is változatlanul 
rendkívül nagy jelentőséget tulajdonított annak, hogy a kivitel felülmúlja a behozatalt. 
Ezt egészen 1808-ig nem sikerült elérnie, habár a deficit az 1803-i 83 millióról 1807-re 17 
millióra csökkent. Napóleon szemében a kontinentális blokád egyik érdeme az volt, hogy 
megfordította a helyzetet. A behozatal 1806-tól 1809-ig 477 millióról 289 millióra 
süllyedt; 1808-tól aktívvá vált a mérleg: 1809-ben már 43 millió volt a kivitel többlete. A 
császár számára ez volt a fontos; természetesen sokkal kielégítőbb lett volna az 
eredmény, ha a kivitel változatlan szinten marad, nem pedig csupán lassabban süllyed a 
behozatalnál. Minthogy gondolatvilágában a háborús blokád Anglia pénze ellen irányult, 
nem mondott ellent merkantilizmusának: arra törekedett, hogy Franciaország továbbra is 
eladjon az angoloknak, de ne vásároljon többet tőlük, és így kiszivattyúzza pénzüket. 
1808-ban, amikor megtudta, hogy Lajos engedélyeket adott ki a nagy-britanniai kivitelre, 
azzal a feltétellel bocsátott meg neki, hogy cserében semmit sem fog vásárolni tőlük: 
nPénzben fizessenek, soha áruban; soha, érti?" 


A maga részéről azonban sohasem engedett a semlegesekkel szembeni szigorából. 
Amikor tudomást szerzett Jefferson embargójáról, 1808. április 17-én a bayonne-i 
rendeletben elvileg leszögezte, hogy ebből az intézkedésből az amerikai hajózás 
eltűnésének kell következnie, ami azt jelenti, hogy minden olyan hajó, amely az Egyesült 
Államokénak vallja magát, csempészeten tettenértnek, és jogos zsákmánynak 
nyilvánítandó. EI is koboztatta az amerikai hajókat, és 1810. március 23-án a rambouillet- 
i rendelet előírta, hogy rakományukkal együtt el kell adni őket. A semlegesek 
kirekesztése azonban azt eredményezte, hogy a francia exportőröknek nem volt elég 
hajójuk: az útnak indított árumennyiségnek szükségképpen csökkennie kellett. 
Lehetséges, hogy az első pillanatban észre sem vette ezt az ellentmondást, hiszen 
elsősorban Franciaországgal törődött, s fütyült arra, hogy mi lesz, mondjuk, a Baltikum 
mezőgazdasági országainak kivitelével; még Európa teljes meghódítása esetén is 
Franciaország maradt volna a birodalom legfontosabb része, és ide kellett áramlania a 
fémpénznek. Ha a blokád kiszolgáltatja Franciaországnak a szárazföldi piacot, akkor már 
csak arra van szükség, hogy ezzel a franciák éljenek is, és változatlan szinten tartsák, sőt 
növeljék kivitelüket. Vajon elegendő erőforrással rendelkezett-e Franciaország ahhoz, 
hogy pótolja az angol árukat? Vajon a tengelyen és folyami hajón való szállítás nőhetett-e 
arra a fokra, hogy feleslegessé váljék a tengeri szállítás? Az események azt mutatták, 
hogy nem. Egyebek között, még ha optimálisan alakulnak is a dolgok, a búzafelesleggel 
végképp nem tudtak volna mit kezdeni. 


A császár környezetében levő emberek többsége nem helyeselte teljesen azt a 
fejlődési irányt, amelyet ő a blokádnak adott, s azt szerette volna, ha visszatérnek az 
1806 előtti rendszerhez. Chaptal véleménye közismert volt; Crétet, majd Montalivet, a 
belügyminisztériumban, akik a pamutgyárosokkal és a kikötők nagykereskedőivel a 
kapcsolatot tartották, szerették volna kielégíteni ezeket a tőkéseket. Természetesen 
eszükbe sem juthatott azt kérni a császártól, hogy vonja vissza a berlini és a milánói 
rendeleteket; de azt hangoztatták, hogy csak nyernének, ha utánoznák az angolokat és 
exportengedélyeket adnának ki, és nagyon helyes lenne lehetővé tenni a semlegesek 
számára is, hogy hozzájussanak ilyen engedélyekhez anélkül, hogy teljesen visszakapnák 
szabadságukat. Bizonyos francia árukat szállítanának a semlegeseknek azért, hogy ki 
lehessen elégíteni a haditengerészet és a hadsereg szükségleteit, a többi kimenő árut 
pedig úgyis csak készpénzért adnák el, ami nagyon előnyös fémpénzbeáramlást 
biztosítana. Coguebert de Montbret már 1802-ben azt ajánlotta, hogy vezessék be a 
kompenzációs kereskedelmet, 1807-ben pedig maga Napóleon is gondolt rá egy 
pillanatig, hogy behozatali engedélyeket ad azzal a feltétellel, hogy minden érintett 
kereskedő ki is viszi a behozott áru egyenértékét! Mollien, ellentétben azzal, amit erről 
emlékirataiban ír, szembeszállt az elképzeléssel, mégpedig azzal érvelt, hogy az 
exportőrök még abban az esetben is rakománnyal térnek vissza külföldről, ha ezt 
kifejezetten megtiltják nekik, és ha kell, az árut becsempészik az országba; egyébként az 
angolok kényszeríteni is fogják őket, hogy ellenértékként árukat vegyenek át. 
Ilyenformán, vonta le a következtetést, az intézkedés újra fellendítené a brit 
kereskedelmet. Coguebert de Montbret pedig ismét kifejtette, hogy ha búzát küldenének 
az angoloknak, akkor ezzel feladnák azt a tervet, hogy kiéheztetik őket. Mindezek a 
következmények, mondották, összeegyeztethetetlenek a támadó blokád gondolatával. 

Mindebben igazuk volt; végül azonban egy másik érv, amellyel Gaudin és Collin de 
Sussy, a vámügyek főigazgatója hozakodott elő, bírta meghátrálásra Napóleont. A 
behozatal korlátozásával visszaestek a vámbevételek, mégpedig az 1808. évi 60 millióról 
1809-re 11,5 millióra. 


Az Ausztria elleni hadjárat előestéjén okvetlenül növelni kellett a jövedelmeket; másrészt 
pedig a gabonakivitel lehetővé teszi majd, hogy a parasztok ki tudják fizetni a földadót. 
1809 márciusában Napóleon tervezetet állított össze a kiviteli engedélyekkel 
kapcsolatban. Crétet április 14-i bizalmas körlevele rámutatott, hogy kivételes és 
átmeneti rendelkezésről van szó, amelyet nem fognak nyilvánosságra hozni. Ezek az 
engedélyek, amelyeket később , régi rendszerűeknek" neveztek, lehetővé tették a bor, a 
pálinka, a gyümölcs, a zöldség, a gabona és a só kivitelét, azzal a feltétellel, hogy fát, 
kendert, vasat és kínafát hoznak be értük, vagy készpénzt vesznek fel, továbbá kifizetik 
a megfelelő vámokat. Egy engedélyt 30—40 Lajos-aranyért árusítottak. Crétet 40 ilyen 
engedélyt adott ki; amikor azonban ideiglenesen Fouché vette át tőle hivatalát, ő sokkal 
nagylelkűbbnek bizonyult: október 5-ig már 200-at adott ki. Közben Gaudin és Montalivet 
állandóan hangoztatta, hogy az iparra is gondolni kell. Így azután 1809. december 4-én 
egy másikfajta engedély is napvilágot látott, és hivatalosan belekerült az 1810. február 
14-i rendeletbe: minden exportálásra kerülő hajórakományból csak a háromnegyedrészt 
tartották fenn a mező- gazdasági terményeknek, amelynek listáját most az olajos 
magvakkal és textilnövényekkel is kiegészítették; a fennmaradó rész ipari termék 
lehetett. 

Amint az várható volt, a visszbehozatalnak, illetve a fémpénzben történő fizetésnek a 
követelménye nem vágott egybe az angolok elképzeléseivel, úgyhogy egyáltalán nem 
futott be annyi engedélykérés, amennyire számítottak; 1810 júniusában azt jelentették a 
császárnak, hogy a kiadott engedélyek közül 351-et használtak fel a kereskedők, 10 
millió frank értékben exportáltak, és 6 millió frank értékben importáltak. Mindamellett az 
az igazság, hogy a gabona- kivitellel kapcsolatos tényeket sűrű homály fedi. Az angol 
statisztikák szerint a Francia Császárság és szövetségesei 1809-ben és 1810- ben 
majdnem 1 millió 500 ezer guarter gabonát adtak el Nagy-Britanniának, s állítólag Anglia 
ezért a gabonáért aranyban fizetett, Így ezen az úton 1 400 000 font sterling áramlott ki 
az országból. Tény és való, hogy az angol behozatal értéke 1809-ben 75,5 millió font 
sterlingre, 1810-ben pedig 89,7 millióra emelkedett, holott az 1801-i éhség idején csak 
73,7-et ért el. Valószínű tehát, hogy a gabona kivitele egyáltalán nem csak a császári 
engedélyek alapján történt; minthogy 1809. szeptember végétől kezdve Anglia olyan 
engedélyeket adott ki, hogy akár rakomány kivitele nélkül is vásároljanak búzát a 
kontinensen, Napóleon valószínűleg szemet hunyt, és engedte, hogy az ellenséges hajók 
szabadon berakodjanak. 

Csak 1810 tavaszán, amikor gyengébbnek ígérkezett a termés, függesztette fel a kivitelt 
a nyár végéig. A búzapiac tehát felszabadult, ezzel szemben a szőlősgazdáknak, a 
gyárosoknak, a kincstárnak egyáltalán nem volt okuk az elégedettségre. 1810 első 
felében a császár meggyőződött arról, hogy első kísérlete nem volt elégséges; az ország 
északi részében tett utazása folyamán a gyárosok állandóan panaszaikkal ostromolták. 
Január 12-én engedélyezte, hogy 40 százalékos illeték fejében a tilalmak ellenére 
kiárusítsák a lefoglalt árukat, kivéve bizonyos pamutárukat; ezeket nevezték el 
engedélyezett eredetű termékeknek. Tulajdonképpen tehát engedélyezett bizonyos 
behozatalt. Ami a kivitelt illeti, Dunkergue-ben hivatalos kapcsolatokat szervezett az 
angol csempészekkel; 1811-ben ennek a műveletnek a bázisát Gravelines-ba helyezték 
át. Június 6-án kereskedelmi és ipari tanácsot alakított, a hónap végén pedig hozzáfogott, 
hogy e tanács közreműködésével előkészítse a blokád általános átszervezését. 

Erre késztette egyébként egy új mozzanat is. 18x0. május 1-én az amerikai 
Kongresszus a Macon Bill-lel felhatalmazta az elnököt, hogy tiltsa meg a behozatalt 
azoktól a hadviselő felektől, amelyek 1811. március 3-áig nem vonják vissza a 
semlegesek ellen irányuló intézkedéseket. Ha Anglia kitart intézkedései mellett, 
Napóleon viszont kedvezményeket ad az Egyesült Államoknak, ezzel arra készteti, hogy 
szakítson Angliával; annak idején a milánói dekrétum kimondta, hogy rendelkezései nem 
vonatkoznak azokra a semlegesekre, amelyek nem vetik alá magukat az angol 
előírásoknak; ügyes diplomáciai fogással elébe lehetett vágni az eseménynek, aminek 
nagy lehetett volna a jelentősége, mert ezzel fokozódik a blokád hatékonysága. 

1810. július 3-án a saint-cloud-i dekrétummal a kiviteli engedélyek hivatalos 
intézménnyé váltak; később az engedélyeket kiterjesztették Itáliára, a Hanza-városokra, 
valamint a lengyelekre való tekintettel Danzigra. Egy másik rendelet, a július 25-1, a 
Francia Császárság tengeri forgalmát irányított kereskedelemmé változtatta: augusztus 
1-étől kezdve a császár által személyesen aláírt engedély nélkül tilos volt felkeresni vagy 
elhagyni Franciaország bármelyik kikötőjét; ezeket az úgynevezett , normális rendszerű" 


engedélyeket kizárólag franciáknak adták ki. Napóleon tehát a konvent mintájára 
szabályszerű hajózási törvényt vitt keresztül. Minthogy azonban a francia hajók az angol 
blokád miatt nemigen hagyhatták el az ország kikötőit, a törvény gyakorlatilag nem 
működött. Egyébként az amerikaiak tekintetében nyomban kivételt is tettek. A kérdést 
június 25-én, fontos ülésen tárgyalta a kereskedelmi tanács. Július 5-én egy rendelet 
kimondta, hogy az amerikaiak árukat hozhatnak be Franciaországba, ha ki is visznek 
onnan árukat. Mivel Madison megtiltotta honfitársainak, hogy engedélyeket kérjenek, 
mert felfogása szerint a forgalom engedélyhez kötése ellentétben állt a tengeri hajózás 
szabadságával és hazájának szuverenitásával, tilalmát úgy kerülték meg, hogy amikor az 
engedélyeket amerikaiaknak adták ki, nem engedélynek, hanem , jogosítványnak" 
nevezték őket. Franciaország voltaképpen nem lehetett meg nélkülük; a diplomácia 
azonban nagy lármát csapott az engedmény körül, és augusztus 5-én Champagny tudtul 
adta, hogy a császár vissza fogja vonni a berlini és a milánói dekrétumokat 
novemberben, ha az angolok a maguk részéről érvénytelenítik a , királyi tanács 
rendeleteit". Montalivet mindjárt azt javasolta, hogy terjesszék ki a jogosítványokat 
minden szövetséges vagy semleges hajóra is; a császár ezt elutasította, sőt dán hajókat 
koboztatott el. EI kell tehát ismernünk: azt a szükségletét, hogy semleges hajókat vegyen 
igénybe, nagyon ügyesen forgatta át olyan diplomáciai manőverré, amelynek 
segítségével egymás ellen fordíthatta az Egyesült Államokat és Angliát. 

A július 25-i rendelet kimondta, hogy bárminemű behozatalnak az a feltétele, hogy 
azzal egyenértékű francia áru hagyja el az országot; a kiviendő árufajtákat kikötőnként 
kötelezően írták elő; a rakománynak harmad- vagy felerészben minden esetben 
selyemből kellett állnia. Minthogy az általános tilalmak és különösen az angol ipari 
termékekre vonatkozó tilalmak változatlanul érvényben voltak, a behozatal kizárólag az 
Egyesült Államokból vagy a kontinensről származó élelmiszerekből és nyersanyagokból 
állhatott: 


a valóságban azonban a gyarmatáruk behozatalát újra engedélyezték, bár tudták, hogy 
ellenséges eredetűek. Ilyenformán elfogadták a Coguebert de Montbret által 1802-ben 
ajánlott módszert: az állam szabályozta a tengeri kereskedelmet azzal, hogy a kivitelnek 
legalább akkorának kell lennie, mint a behozatalnak. Napóleon végül lemondott arról az 
elvéről, hogy a kivitelt csak abban az esetben engedélyezte, ha készpénzben fizetnek 
érte, mert a feladat most a kivitel fellendítése volt, főleg pedig az, hogy az ipart ellássák 
nyersanyaggal, a fogyasztókat cukorral és kávéval. Annak idején ugyanezek a 
meggondolások vezették a Közjóléti Bizottságot. Mindamellett a II. évben Franciaország, 
minthogy mindenáron importálnia kellett, hajlandó volt szükség esetén készpénzben 
fizetni; Napóleon idejében helyzete megfordult, s a készpénzfizetés alkalmazásába 
kizárólag a külföld rovására ment bele. Ennek ellenére teljesen nyilvánvaló volt, hogy a 
császár azzal, hogy beleegyezett olyan vásárlásokba, amelyekből részben az ellenség 
profitált, enyhített a kontinentális blokád szigorán. 

A kincstár is megkapta a magáét. Minden egyes engedély ezer frankba került. 
Felülvizsgálták a vámtarifákat, s augusztus 1-én megjelent a trianoni rendelet, amely 
elképesztő arányban növelte meg a gyarmatáruk vámját. Az amerikai gyapot, amelynek 
mázsája után 1804-ben 1 frankot, 1806 óta 60-at fizettek, most 800 frank vámot hozott 
mázsánként; az indigó vámját 15-ről 900-ra, a kávéét 150-ről 400-ra emelték. Némileg 
ellentmondásos intézkedésnek látszódhat, hogy ha gondoskodni akartak a gyárosok 
részére a nyersanyagról, akkor ezt Így megfizettették velük; ám Napóleon azért sújtotta 
ennyire a gyapotot, mert kedvezni akart a francia textilnövények termelésének, 
ugyanakkor azt képzelte, hogy az angolok a vámokra való tekintettel kénytelenek 
lesznek olyan mértékben leengedni áraikat, hogy már nem is keresnek az eladáson, 
végül pedig a vásárlók a törvényes behozatal mellett nem fogják többé igénybe venni a 
csempészetet. A császár túl optimistának bizonyult. Az angolok a piac urai voltak, ezért 
tartani tudták áraikat, az aránytalanul magas vámok pedig sohasem alkalmasak arra, 
hogy elsorvasszák a csempészetet. Éppen ezért hamarosan fokozni kellett a megtorló 
intézkedéseket. Az október 18-i fontainebleau-i rendelet kimondta, hogy a csempészt 10 
évi kényszermunkával kell büntetni, és bélyeget kell rásütni. 


A csempészt ettől kezdve újfajta igazságszolgáltatási szerv, a vámügyi bíróság elé 
állították, amely ugyanúgy működött, mint a különleges bíróságok. 1812-ben a hamburgi 
bíróság 15 nap leforgása alatt 125 ítéletet hozott. Ezek között különféle súlyosbító 
körülmények miatt több halálos is volt. A csempészett gyarmatárukat el kellett kobozni 
és kiárusítani, az ipari termékeket megsemmisítették. Most még az volt hátra, hogy a 
piac felélénkítése és némi kincstári jövedelem szerzése végett felkutassák mindazokat az 
árukat, amelyeket a blokád ellenére már becsempésztek az országba. A trianoni rendelet 
megjelenését is óriási arányú rendőri hadművelet követte. Az egész birodalom területén 
egymást követték a házkutatások ; minthogy a csatlósok vonakodtak mindezeknek az 
akcióknak a végrehajtására, Napóleon példát statuált: az október 17-éről 18-ára virradó 
éjszakán egy hadosztály vette körül Frankfurtot, és másnap bevonult a városba. 234 
nagykereskedőtől, köztük Bethmanntól és Rothschildtól mindent elkoboztak, amit azok 
nem tudtak elrejteni. Svájcot a császár megszállással fenyegette meg, és lezárta német 
határát. Ekkor azután a Rajnai Konföderáció fejedelmei, Poroszország és Svájc is 
engedelmesen fejet hajtottak. 

Az 1810-i rendeletek nem váltották be az összes hozzájuk fűzött reményeket, és 
különféle súlyos hátrányos következményekkel is jártak. Az új engedélyeknek sem volt 
sokkal több rajongójuk, mint a régieknek; Montalivet egyik jelentése szerint a császár 
1811. november 25-éig 1153-at írt alá, s ebből 494-et adtak ki. Ezeknek az 
engedélyeknek az alapján a becslések szerint 45 millió frank értékű kivitel és nem 
egészen 27 millió értékű behozatal bonyolódott le. Ami az amerikaiakat illeti, körülbelül 
100 jogosítványt vettek át, valamivel több mint 3 millió frank értékű árut hoztak 
Franciaországba, és 3,5 millióért vásároltak. Minthogy a mérleg kedvezőnek bizonyult, 
Napóleon szemében az újítás igazolást nyert. Valójában igen kétséges volt a dolog 
haszna. A minisztérium a kimutatások készítésekor, hogy a francia nagykereskedelem 
hasznát is figyelembe vegye, mintegy 50 százalékkal megemelte a kivitelt, és 
egynegyeddel csökkentette a behozatalt; ráadásul az angolok nem vásároltak, ezenkívül 
Illíriában, amikor a franciák visszexportot követeltek, az angolok nem voltak hajlandók 
sót szállítani, Így a császárnak tudomásul kellett vennie a kivételt; ennek azután az lett a 
következménye, hogy a kivitel gyakran csak megjátszott, csinált művelet volt, azzal az 
egyetlen céllal, hogy igazolja a behozatalt; a vámhatóságot úgy vezették félre, hogy 
kicipeltek a hajóra valami vacakot, amit azután a vízbe hajítottak. 


Az intézkedések hoztak ugyan némi könnyebbséget az iparnak, de korántsem olyan 
mértékben, hogy sikerült volna leszerelni az üzletemberek ellenséges érzületét. Savary 
révén tudomásunk van Laffitte súlyosan elítélő álláspontjáról; a genfi kereskedelmi 
kamara pedig titkárának, Sismondinak a tollával hevesen bírálta a blokádot, nagy 
nyugtalanságot keltve a hivatalokban. Ha egyszer Napóleon nem volt hajlandó 
ugyanolyan opportunizmussal adni ki az engedélyeket, mint az angolok - ami egyébként 
nem is lett volna összeegyeztethető a berlini és a milánói rendeletekkel sokkal jobb lett 
volna, ha egyáltalán nem ad ki semmilyen engedélyt. 

Másrészt a piac megtisztítása korántsem volt teljesnek mondható. A francia 
hatóságok korrumpálásával vagy a helyi hatóságok cinkossága jóvoltából sikerült 
elrejteni sok árut, vagy pedig törvényes eredetűnek nyilváníttatni őket. A gyarmatáruk 
kérdésében a császár sokkal nagyobb türelmet tanúsított. Engedélyezte, hogy az 
illetékeket természetben fizessék, féláron beengedte a birodalomba a hollandoknál zár 
alá vett árukat, haladékot adott Dániának, hogy a Holsteinben felhalmozott készleteket 
Hamburg átvehesse, utólag hozzájárult, hogy a Poroszországtól elkobzott áruk értékét 
levonják a jóvátétel összegéből; az egész így szerzett árukészletet forgalomba hozták, 
úgyhogy az ellenőrzés ismét lehetetlenné vált. Egyébként az egész művelet súlyos 
zavarokat idézett elő. Az elkobzott iparcikkek megsemmisítése csődbe juttatta 
tulajdonosaikat. Ahhoz, hogy a gyarmatárukat a tulajdonosok átvehessék, óriási 
összegeket kellett fizetniük; Frankfurtban ez az összeg több mint 9 millióra rúgott, és sok 
kereskedőnek nem volt elegendő készpénze, hogy ezt előlegezze; ezenkívül minden 
állam a saját előnyére próbálta alkalmazni a trianoni rendeletet, úgyhogy a forgalom 
egyszerűen megállt, amíg végül meg nem egyeztek abban, hogy csak egy alkalommal 
fogják követelni az illetékeket. Még így is előfordult, hogy, mivel Poroszország elfogadta 
fizetési eszközül a saját elértéktelenedett papírpénzét, az általa kiadott behozatali 
engedélyeket érvénytelennek nyilvánították. Ez a megrázkódtatás robbantotta ki az 
1811-i nagy gazdasági válságot. Ily módon a vámrendszer súlyosbította azt a bajt, 
amelyet az engedélyek rendszerének enyhíteni kellett volna. 


A dolog morális hatása sem volt valami jó. A kiviteli engedélyek és a trianoni rendelet 
zavart keltettek a közvéleményben, mert azt hitették el az emberekkel, hogy a császár 
bevallotta tévedését, és fel fogja számolni a kontinentális blokádot. Augusztusban, az 
Egyesült Államoknak adott biztosítékok után, egy pillanatra még Montalivet is osztotta 
ezt az illúziót. A fontainebleau-i rendelet és az a lármás mód, ahogyan végrehajtották, 
kegyetlen csalódást okozott a különböző országok lakossága körében; a kontinensen az 
emberek sokkal inkább sújtva érezték magukat, mint az angolok, s botrányosnak 
tartották, hogy azokat a dolgokat, amelyekre nekik oly nagy szükségük volna, 
szertartásosan elégetik a köztereken, vagy a folyókba hajítják; a franciákat még talán 
meg lehetett volna győzni arról, hogy így kívánja a nemzeti érdek, de a többieket 
semmiképpen. A pétervári amerikai megbízott azt mondotta, hogy ez , egy vandálnak a 
politikája", s így is gondolta mindenki. Másrészt Napóleon azzal, hogy csak franciáknak 
adott kiviteli engedélyeket, igazolta azokat, akik úgy állították be a dolgot, hogy a blokád 
egyetlen rendeltetése kedvező helyzetbe hozni az uralkodó nemzetet, amikor pedig 
kivételt tett az amerikaiakkal, ezzel méltatlankodást keltett a csatlós és szövetséges 
kormányok körében. 1809 végén Murat azt a tervet forgatta a fejében, hogy maga is fog 
kiviteli engedélyeket adni, s ez ügyben összeszűrte a levet Fouchéval, Ouvrard- ral és 
Labouchére-rel; Oroszország pedig magyarázatot követelt, amikor látta, hogy gabona 
megy ki a császárságból. Oroszország, de Ausztria sem szerzett érvényt a trianoni 
rendeleteknek. Sándor végül visszavette szabadságát: tekintve, hogy Franciaország 
kereskedett az ellenséggel, ezenkívül beengedte kikötőibe az amerikaiakat, 1810. 
december 31-én az orosz cár is megnyitotta kikötőit a semlegesek előtt. Az új rendszer 
tehát tönkretette a blokádot, egyben pedig megingatta a kontinentális rendszert. 


Más okai is voltak az Oroszországgal való szakításnak; de a császár nem szolgáltatott 
volna ürügyet ehhez a szakításhoz, ha a kontinentális föderáció szellemével összhangban 
nem csak franciáknak ad engedélyeket a birodalom kikötői közötti forgalom 
lebonyolításához, hanem a csatlósok és szövetségesek kereskedőinek is, ami egyáltalán 
nem akadályozta volna meg az amerikaiakat abban, hogy ők is hasznot húzzanak ebből a 
forgalomból. Az adott körülmények között amúgy is végrehajthatatlan, teljesen 
fölösleges 1810-i hajózási törvény voltaképpen nem volt más, mint Napóleon konok 
merkantilizmusának igen rossz időben jött és veszedelmes megnyilvánulása. 

Ha ettől a hibától eltekintünk, a kortársak szemrehányásai mit sem vonnak le 
politikájának ügyességéből. Egyetlen pillanatra sem volt szándékában lemondani a 
kontinentális blokádról, és amikor átszervezte, az ipar nehézségei csak másodsorban 
játszottak szerepet. Elsősorban az államkincstár szempontjai vezérelték. Pénzre volt 
szüksége, hogy hadat viseljen Ausztria ellen: lehetővé tette a parasztoknak, hogy eladják 
a gabonájukat, és így be tudta hajtani az adót. Ezt az angolok nagyon is felismerték. 
1810-ben előre látta, hogy az Oroszország elleni hadjárat előkészítéséhez még több 
pénzre lesz szüksége, s íme, ennek az évnek a végén a becslések szerint 150 milliót 
hoztak a trianoni és fontainebleau-i rendeletek, nem számítva az elkobzott áruk 
eladásából befolyt pénzt. Mint mindig, a pillanat szükségleteihez igazodott, és 
megszerezte azt, amit akart. Ezt a pénzügyi műveletet egyszersmind ügyesen kapcsolta 
össze azzal a diplomáciai manőverrel, amelynek segítségével az Egyesült Államokat 
akarta maga mellé állítani, és ez is sikerült. Madison készpénznek vette Napóleon 
ígéreteit, és 1810. november 2-án visszaállította a francia birodalommal folyó szabad 
kereskedelmet, ezzel szemben az angol áruk behozatala tilos maradt. 

Ami a berlini és milánói rendeleteket illeti, ezek érinthetetlenek maradtak, s nem 
kétséges, hogy Napóleon abban a pillanatban, amikor úgy látja, hogy az engedélyek 
semmissé tehetik ezeknek a rendeleteknek a hatását, habozás nélkül megszüntette 
volna őket: az engedélyek most is csak átmeneti megoldást jelentettek, ugyanúgy, mint 
1809-ben. Az amerikaiaknak adott jogosítványokat sem hagyta volna érvényben akkor, 
ha elképzeléseiben az Egyesült Államoknak nem az lett volna a rendeltetése, hogy hadat 
üzenjen Angliának. A párizsi nagykereskedők előtt 1811. március 24-én tett kijelentései 
egészen világosak: 


"A semleges lobogót a terület kiterjesztésének tekintem. Az a hatalom, 
amelyik engedi megsérteni, nem tekinthető semlegesnek. Az amerikai 
kereskedelem sorsa hamarosan eldől. Kedvezni fogok ennek a kereskedelemnek, 
ha az Egyesült Államok alkalmazkodik a rendeletekhez. Ellenkező esetben 
kiűzöm hajóikat birodalmamból. A kontinens bezárul az Angliából származó 
behozatal előtt. Állig fegyverben maradok, hogy érvényt szerezzek rendeleteim- 
nek." 

S csakugyan, Angliára 1811-ben ismét rossz napok köszöntöttek, akárcsak 1808-ban. 
Svédország csatlakozott a blokádhoz, a Baltikumban pedig az angol flotta már nem talált 
egyetlen kikötőt sem, ahol szabadon kirakodhatott volna. 1810 szeptemberében nagy 
csapás érte az országot. Amikor 600 angol hajó, amelyeket a széljárás visszatartott a 
tengerszorosokban, megpróbált kijutni a déli partokra, 140-et elfogtak közülük. 
Rakományuk értékét másfél millió font sterlingre becsülték. Még Svédország is rászánta 
magát, hogy 100 továbbit kobozzon el, amelyeknek rakománya fél milliót ért. Hollandia 
és az Északi-tenger német partja most annektálva volt, az Oroszország felé menetelő 
Nagy Hadsereg elözönlötte Németországot, és fokozta az ellenőrzést. Az angol export 
még sohasem süllyedt ilyen mélyre. 1810-ben, Franciaországot is beleértve, az Eszak- 
Európába irányuló angol kivitel értéke még 7 700 000 font sterling, a reexport értéke 
pedig 9 160 000 font sterling volt. 1811-ben a megfelelő két szám 1 500 000 és 1 960 
000, vagyis az 1805-i értéknek mindössze 14,5 százaléka, illetve 32,2 százaléka. 
Ugyanebben az esztendőben Anglia csak 1 870 000 font sterling értékben exportált az 
Egyesült Államokba, szemben az 1810-i 11 300 000-rel; ugyancsak ebben az. 
esztendőben, a Spanyol-Amerikában kezdődő zavargások miatt, az Egyesült Államokat 
nem számítva, az Ujvilágba irányuló teljes angol kivitel értéke 13 millió alá süllyed, 
szemben az 1810-i 17,5 millióval. Mindent összevéve, az angol export 1811-ben 39,5 
millió font sterlingre esett, vagyis az 1805-i értéknek 82 százalékára, az 1810-inek pedig 
65 százalékára. 

Valaki esetleg arra hivatkozik, hogy 1811-ben Angliát súlyos ipari válság sújtotta; 
csakhogy ez a válság az árak zuhanását és óriási árukészletek felhalmozódását okozta; 
ha Anglia kevesebb árut adott el külföldön, akkor ennek csak az lehetett az oka, hogy 
vissz autasították áruit, nem pedig az, hogy nem volt eladnivalója. A blokád tehát 
kielégítően működött. Bizonyos, Napóleon akaratától független tényezők, miután 
előzőleg gátolták cselekvését, most az ő malmára hajtották a vizet, s amint az 1811-i 
válság tanulmányozásából kiderül, voltak még más ilyen tényezők is. Érthető hát 
önbizalma: , Tudom, hogy intézkedéseimet úton-útfélen gyalázzák - mondotta még 1811. 
március 21-én is ám azok, akik nemrég érkeztek Angliából, s akik látták, milyen hatást 
kelt lassanként a kontinenssel való kereskedelem megszakadása, kénytelenkelletlen azt 
mondják magukban, hátha a császárnak van igaza . . ., hátha csakugyan sikerül 
megvalósítania elképzeléseit." 

Mindamellett nem használhatta ki minden előnyét. Bosszúsan figyelte, hogy Anglia 
továbbra is árukat ad el a kontinensen, behajtja az ellenértéket, vagy segélyként adja a 
koalíciósoknak; emiatt csak saját magának tehetett szemrehányást. Napóleon 
tiszteletben tartotta ugyanis a nemzetközi bankrendszert, amely az angol kereskedelem 
bázisául szolgált, és biztosította az ércpénz forgalmát, amelynek változatlanul nagy 
szerepe volt a fizetésekben; nemkülönben a kereskedelmi értékpapírok forgalmát is, 
amelyek, legalábbis Nyugat-Európában, a kereskedelem nélkülözhetetlen feltételét 
adták. Jellemző, amit Valckenaer holland miniszter 1808. január 25- én írt Lajos királynak: 

A kontinensen cirkuláló angol gyártmányok közül egyetlenegy sincs, amely 
hasznosabb vagy fontosabb volna az angolok számára, mint a bankjegy ... A 
bankjegy az, amely mágikus erejével fenntartja a világ négy sarkában a 
hatalmas angol kereskedelmet... Ez a hatása az akár közvetlenül Angliából, akár 
csak közvetve, de mindenképpen angol kontóra, az európai kontinens 
kereskedelmi központjaiból származó váltók és értékpapírok rendszerének." 

Egyébként a bankok közvetítőül szolgáltak a hesseni választófejedelemnek és a 
holland tőkéseknek ahhoz, hogy angol kölcsönöket jegyezzenek le, Nathan Rothschildnak 
pedig, hogy francia értékpapírok ellenében pénzt küldjön Wellingtonnak! 


A bankügyletek három legfontosabb központja Amszterdam, Hamburg és Frankfurt volt. 
A Hope-Labouchére bankház és a Parish fivérek bankháza kapcsolatot tartott egymással 
is, nemkülönben a Baring bankkal és a párizsi pénzügyi körökkel; a kontinensen levő 
Rothschil- dok fenntartották az érintkezést Londonban székelő Nathan fivérükkel, s 1811- 
ben hárman - James, Karl és Salomon - Párizsba érkeztek. Az első ott is maradt, hogy 
megalapítsa a család franciaországi ágát. A császár keze rajta volt a kontinens nagy 
bankjain. De az ércpénz kivitele csak a császárság területéről volt tilos, másutt nem; a 
jelek szerint Hollandiában sem szűnt meg annak annektálása után. A kereskedelmi 
leszámítolás sem szakadt meg sehol, annak ellenére, hogy a Moniteur 1807-től kezdve 
nem közölte többé a londoni árfolyamokat. Nem mintha bárki is megfeledkezett volna 
arról, hogy itt van a gordiuszi csomó. A kereskedelmi értékpapír, mondotta Valckenaer, 
az egyetlen áru, amely nincs kitiltva: , itt kell lesújtani"; s ezen az alapon azt javasolta, 
minősítsenek hazaárulásnak minden olyan esetet, amikor valaki angol állampolgár 
javára, megbízásából vagy számlájára váltót ír alá, fogad el, ruház át, számítol le, 
továbbít vagy kifizet. Lajos nyilván óvakodott megmutatni ezt a javaslatot fivérének; de a 
kereskedelmi rendszernek ez a repedése semmiképpen sem maradhatott rejtve sem 
Mollien, sem Napóleon előtt. Napóleon 1811-ben villámokat szórt , az angol 
kereskedelem leszámítolóira". De nem sújtott le rájuk. S ez kizárólag merkantilizmusával 
magyarázható. Szerette volna megakadályozni az angolokat abban, hogy a saját áruikat 
eladják, arról azonban sohasem mondott le, hogy Franciaország exportáljon Angliába, és 
elvonja az angoloktól a fémpénzt. Hollandia változatlanul nagy bevételeket szerzett a 
kivitelből, s a császár nem is akarta ezt leállítani; ha pedig kezet emel a nemzetközi 
bankrendszerre, ezzel saját magára mér csapást. Az a harcias lendület, amely a milánói 
és berlini rendeleteket kicsiholta belőle, nem tűrte volna meg az ilyen óvatoskodó 
szempontokat, így azután meg is fékezte azt, talán anélkül, hogy bevallotta volna 
magának. 
Aranyéhsége és az adó beszedésének szempontjai miatt tette túl magát azon a 
tervén, hogy kiéheztesse Angliát, s állt rá, hogy kiengedje az ellenséghez az ott 
annyira áhított gabonát. Az első pillanat harcias felbuzdulásában a jelek szerint egészen 
másként gondolkodott. 1807-ben Franciaországban teljesen megszűnt az 
élelmiszerkivitel, megtiltotta Hollandiának is, majd 1808-ban Németországban is leállt. 
1809-ben, Coguebert de Montbret ellenvetései ellenére is, ismét engedélyezte, és új 
politikája ezen a réven hozta a legnagyobb hasznot. Nagy-Britannia 1810-ben összesen 1 
millió 567 ezer guarter gabonát importált, s ebből 1 306 000-et a Francia Császárságból 
és szövetségeseitől; igaz, ennek az volt a következménye, hogy csökkent a font sterling 
árfolyama, és az országból kiáramlott az arany, amint Napóleon remélte; ezzel szemben 
sikerült gabonatartalékokat képezniük. Bizonyítja ezt, hogy Anglia az 1810-i 
kétségbeejtően rossz termés ellenére 1811-ben már csak 336 130 guarter búzát 
importált - ennek a mennyiségnek a harmadrészét Porosz- országból szerezte be és hogy 
egy guarter búza ára 92 shillingre süllyedt (azaz 33,5 frankba került 1 hektoliter), 
szemben 1810-zel, amikor még 103 shilling volt egy guarter (azaz 44 frank egy 
hektoliter). Nem kétséges, hogy a kontinens segítsége nélkül Angliának heteken át nem 
lett volna búzája, s még ha különböző rendszabályokkal kievickél is a bajból, az árak 
csillagászati magasságokba emelkedtek volna. Márpedig Angliában ebben az időben 
addig példa nélkül álló gazdasági válság dúlt. Napóleon előre elszalasztotta azt a talán 
egyedülálló alkalmat, amikor elérhette volna céljait. 
3. AZ 1811. EVI VÁLSÁG 

Ebben a válságban nagy szerepet játszottak a trianoni és fontainebleau-i rendeletek; 
mindamellett kitöréséhez nem voltak nélkülözhetetlenek, és ebből is jól látható, hogy 
Napóleonnak időnként szándékától független körülmények is a segítségére siethettek. A 
tőkés termelésben, természeténél fogva, időszakos zavarok lépnek fel; a háború és a 
blokád kedvezőtlen feltételeket teremtett, amelyek siettették ezt a folyamatot. Ezek a 
zavarok nem kímélték meg a szárazföldet sem; de az angol gazdasági élet éppen 
fejlettsége folytán sokkal súlyosabb károkat szenvedett. 


1806- től kezdve mesterségesen felduzzadtak az árak. Így például Angliában a 
Baltikumból érkező áru, a selyem, a gyapot ára 1808. óta több mint a kétszeresére 
emelkedett; a fuvarozási költség Kanadából a kétszeresére, Rigából a háromszorosára, 
sőt még nagyobbra nőtt; 1810-ben úgy számították, hogy egy 100 tonnás hajó útja 
Calais-ból Londonba és vissza 50 ezer font sterlingbe kerül, Bordeaux-ból Londonba és 
vissza 80 ezer font sterlingbe. Ennek az lett a következménye, hogy a kereskedelem 
egyre nagyobb tőkét kötött le. Egyszersmind a kockázat is nőtt, nemcsak a rakományok 
elfogása és az elkobzások miatt, hanem az árak teljességgel kiszámíthatatlan, elképesztő 
ingadozásai miatt is. Így például Párizsban a pernambucói gyapot fontja 1806-ban 7 
frank, 1807-ben 15, 1808-ban 24 volt; 1810-ben 12 és 14 között váltakozott. 
Hamburgban a gyapot zsákját 1808 elején 75 guldenon, az év közepén 260-on, az év 
végén 175-ön jegyezték; Londonban kisebb volt ugyan az ingadozás, de itt is óriási 
távlatokat nyitott a spekuláció előtt. Hamburgban a Parish fivérek apja már 1800-ban 
panaszkodott, hogy a határidős spekulációra való hajlam magával ragadja az 
üzletembereket: ez a szellem végül teljesen uralomra jutott. Angliában kivétel nélkül 
minden árura játszottak a tőzsdén, és társaságok alakultak ezzel a kizárólagos céllal. 

A kontinensen elsősorban a gyarmatok termékei iránt érdeklődtek. Franciaországban 
erre a nagyvárosokban kínálkozott alkalom. Mindamellett ide ilyen áruk ritkábban 
érkeztek, és a spekuláció sokkal aktívabb volt Amszterdamban vagy a Hanza- 
városokban; a párizsi bankok nagy összegeket fektettek ebbe a spekulációba, akár a 
saját kontójukra, akár ügyfeleik számlájára; 1810-ben a Caveau kávéház tulajdonosát 
emlegetik úgy, mint akinek Antwerpenben igen erős pozíciója van a gyarmatáruk 
tekintetében. A hosszra játszók voltak a hangadók, és nem maradtak el a különféle 
manőverek, különösen az álhírek; 1807 áprilisában a gyapot árának feltornászása végett 
elterjesztették Párizsban, hogy az angolok blokád alá helyezték Lisszabont. Hollandiában 
a nagy bankok felvásárolták a közraktárakban levő készleteket, hogy irányíthassák a 
piacot. Angliában, ahol a kormány szünet nélkül bocsátotta ki a kölcsönöket, nagy 
figyelemnek örvendett az értékpapírpiac is. Ezen a területen a besszre játszók voltak 
túlsúlyban; az alkuszok annál makacsabbul dolgoztak az államkölcsönkötvények 
árfolyamának csökkentésén, minthogy a bankárok, egyetlenegy kivételtől eltekintve, 
nem adtak kölcsönt a report-ügyletekre, s az alkuszok voltak azok, akik a törvény 
engedte maximális kamat - 5 százalék - mellett előlegezték ezt a pénzt, miután maguk 
sokkal olcsóbban jutottak hozzá; az Angol Bank a Goldsmith bank közvetítésével próbálta 
tevékenységüket keresztezni. Párizsban az értékpapír-spekuláció távolról sem tett szert 
ilyen jelentőségre, mégsem mondhatjuk, hogy elhanyagolták, sőt a politikai 
bizonytalanság rendkívül idegessé tette ezt a piacot. 


Amíg Talleyrand a külügyek élén állt, hivatali funkciója révén szerzett értesüléseit 
felhasználta arra, hogy gyümölcsöző akciókat hajtson végre a tőzsdén. Mollien tőle 
telhetően igyekezett szinten tartani az állampapírok értékét, a besszre játszók azonban 
lépten-nyomon igazolták Napóleon dühös kirohanásait. A spekulatív szellem magával 
ragadta az egész nagykereskedelmet és ipart. Angliában két nagy üzleti fellendülés 
játszódott le. Az egyik 1807-ben és 1808- ban, amikor Popham bejelentette Buenos Aires 
elfoglalását, s amikor elterjedt, hogy a spanyol birtokok királyukká kiáltották ki VII. 
Ferdinándot, és attól kezdve szövetségeseiknek tekintik az angolokat; a másik 1810-ben, 
amikor elestek az utolsó francia gyarmatok, az amerikaiak pedig újra megjelentek 
Európában. Hogy eleget tegyenek a rendeléseknek, egyre-másra alapítottak új gyárakat. 
Tökéletesítették az otthon-munkások felszerelését, szövőszékeket adva nekik bérbe vagy 
hitelbe. Franciaországban, Szászországban, Svájcban hasonló következményekkel járt az 
angol pamutáru behozatali tilalma. Nagy tőkéket fektettek be, amelyeknek kamatai 
súlyosan nehezedtek a vállalatokra, és kiszolgáltatták őket egy válság kénye-kedvének. 

A körülmények megmagyarázzák ugyan az üzleti tevékenységnek ezt a lázas 
nekibuzdulását, de ez semmiképpen sem ölthetett volna ilyen méreteket a pénz és a 
hitel inflációja nélkül. E tekintetben Anglia esete erősen különbözött Franciaországétól. A 
brit kormány, miután elválasztotta a bankjegyet az aranytól, minden erejével igyekezett 
egészséges állapotban tartani a pénzügyeket, hogyne kelljen papírpénzhez folyamodnia. 
Ez egészben véve sikerült is neki, mégpedig elsősorban kétségtelenül az adóemelés 
révén. Az adók ugyanis 1804-től 1811-ig majdnem mindig a kiadásoknak több mint a 
felét fedezték. 


A sikerben azonban a tőke bősége is közrejátszott, valamint az angol kormánynak az a 
törekvése, hogy fenntartsa a bizalmat: törlesztésekkel és tőzsdei beavatkozással 
mindvégig támogatta az államkölcsön-kötvényeket, úgyhogy akár hosszú-, akár 
rövidlejáratú kölcsönöket bocsátott ki, a jegyzés minden esetben sikerrel zárult. 
Mindennek ellenére kötelezte a Bankot, hogy jelentékeny mennyiségben tartalékoljon 
excheguer bill[-eket (kincstári váltókat), mégpedig 1808-tól kezdve 40 millió font sterling 
értékben; ennek azután megnövekedett bankjegykibocsátás lett a következménye. Az 
emisszió görbéjét nem ismerjük, csak azt tudjuk, hogy az 1805-i 17 millióról 1811-ben 
23,5 millióra emelkedett. Ebben az évben egy vizsgálóbizottság megállapította, hogy 
aránylag rövid idő alatt 2 millió font sterling értékű bankjegyet szolgáltattak ki a 
közönségnek. Ráadásul a helyi bankok, amelyekből ekkor már 800 volt, állítólag 4-5 
millió font sterling értékben bocsátottak ki bankjegyeket. Végül tökéletesedtek a bankok 
módszerei. 46 bankház csatlakozott a clearing-rendszerhez, s a forgalom meggyorsult. 
Így azután folyamatos volt az áremelkedés: az árindex 1790-hez viszonyítva 1809-re 
176-ra emelkedett. Az árak emelkedése szakaszosan haladt; minthogy a bérek mindig 
elmaradtak az árak mögött, a pénz bősége pedig a kamat csökkenése irányában hatott, 
nem kétséges, hogy az infláció is bátorította a vállalkozókedvet. Mindazonáltal a 
gazdasági élet egykorú bírálóinak egy része rámutat, hogy ha az Angol Bank nem is, de a 
magánbankok mindenesetre túlzásba vitték a hitelkibocsátást, s ennek hihetünk is. 
Végül, ügyfeleik megtartása végett, maguk a nagykereskedők is hosszú, 12-15 hónapos 
fizetési haladékokat adtak, Latin-Amerikában és Levantéban pedig még kellő garanciákat 
sem kértek. 

A kontinensen a legtöbb állam papírpénzt is kibocsátott. Minthogy ezeken a területeken 
egyáltalán nem volt fejlett a gazdasági élet, nem valószínű, hogy ez túlságosan 
fellendítette volna a termelést. Napóleon viszont egyszer s mindenkorra száműzte a 
papírpénzt; ehelyett minden eszközzel igyekezett növelni a fémpénzkészletet. A háború 
révén igen jelentős mennyiségű hadisarcra tett szert, amelynek nagy részét a 
császárságba irányította; ennek következtében a Francia Császárság területén is 
megnőtt a pénzforgalom. Mindamellett bizonyos, hogy francia területen a hitel 
elsősorban egészségtelen procedúrák folytán duzzadt fel, akárcsak a konzulátus idején. 
Minthogy még mindig kevés volt a bank, különösen vidéken, a kereskedők, a gyárosok és 
a spekulánsok továbbra is úgy igyekeztek pénzhez jutni, hogy jelzálog alá helyezték 
ingatlanaikat, vagy szívességi váltókat állítottak ki egymásnak; s hiába reformálták meg 
a Francia Bankot, nem lehetünk benne egészen bizonyosak, hogy nem fogadta el 
továbbra is az ilyen váltókat, különösen, amikor tudomásunk van olyan esetekről, mint 
amilyen például az ifjabb Martiné. Ez a genfi üzletember, a Bank felügyelőbizottságának 
tagja, 1811-ben azért került csődbe, mert spekulált, s némelyek állítása szerint egy 
csempészügyletben is érdekelt volt. 

Következésképpen nem volt szükség az 1810-es rendeletekre ahhoz, hogy gazdasági 
válság törjön ki, és legalábbis Angliában, a válság csakugyan megelőzte őket. Bár itt az 
aktivitás erősebb volt, mint valaha, a gazdasági élet már 1809-ben a fáradtság jeleit 
mutatta, nevezetesen megingott a pénz szilárdsága. 1806 óta nem emelkedett az arany 
és az ezüst ára; ezzel szemben az Angol Bank készletei az 1808-i 6 millió font sterlingről 
a következő évben hirtelen 4 millióra zuhantak; 1 font sterling 1808-ban még 23 frankot 
ért Párizsban, és 35 shillinget Hamburgban, most pedig 20 frankra, illetve 28 shillingre 
süllyedt. 1809 augusztusában Ricardo riadót fújt, és ezzel megnyitotta a pénzelméletek 
történetében híressé vált vitát. Az inflációt vádolta, és az Angol Bankot tette felelőssé. 
Huskisson védelmére kelt a Banknak; 1810 februárjában az alsóház vizsgálóbizottságot 
küldött ki, s az 1811-ben Ricardónak adott igazat. A vita még ma sem zárult le. Az igaz, 
hogy a nemesfém áremelkedésének feltétlenül elő kellett idéznie bizonyos mértékű 
kincsképzést; de a tőke nem menekült külföldre, hiszen a kormány könnyen kapott 
kölcsönöket, és különben is, hova menekült volna? Így hát a font árfolyamának esését és 
az arany eltűnését csakis az állam külföldi fizetései okozhatták, nem az infláció. Ezeket a 
fizetéseket jelentékeny mértékben növelték az ibériai hadműveletek, a portugáloknak, a 
spanyoloknak és az Ausztriának nyújtott segélyek, végül a gabonavásárlások, amelyek 
1809-ben majdnem 6 millió font sterlingre rúgtak; Anglia 1805-től 1807-ig évi átlagban 
mintegy 3 millió font sterlinget fizetett ki a kontinensen. A teljes összeg 1808-ban 
meghaladta a 6,5 milliót, 1809-ben a 9-et, 1810-ben pedig a 14-et. Hozzá kell tenni, hogy 
a világ más részeire is utalt át pénzt, mert el kellett látnia helyőrségeit, fenn kellett 
tartania hajóit, pénzelnie kellett ügynökeit, ezenkívül fizetnie kellett a kamatokat a 


külföldiek Nagy-Britanniában befektetett tőkéje után. Ezen a címen csak Hollandiába 32 
millió forint áramlott Londonból. Végül a kereskedelmi mérleg deficitje 1809-ben 15,5 
millió font sterling, 1810-ben 8,9 millió, 1811-ben 11,1 millió volt. 


Még ha feltételezzük is, hogy a fizetési mérleg egyensúlyban volt, az is teljesen 
bizonyos, hogy a kormány kénytelen volt fémpénzt küldeni a kontinensre, mégpedig 
nagy mennyiségben, és ezt a pénzt részben a Banktól szerezte meg. Ennek a fő oka a 
kincstár hanyagsága, vagy hozzá nem értése volt. Nathan Rothschild beszéli el, hogy egy 
ízben, amikor értesült, hogy a Kelet-indiai Társaság nagy összegű ezüstön akar túladni, 
sietve megszerezte azt, és nyomban tovább is adta a paymasternek, aki már jó ideje 
lázasan keresett ezüstöt hiába; ezután vállalta, hogy elküldi Wellingtonnak, és ezért 
Franciaországba juttatta, ahol Szicíliára, Máltára és Spanyolországra szóló váltókat 
vásárolt rajta. Mindazonáltal maga a fizetési mérleg sem működhetett normálisan. A 
háború, a blokád, valamint a távoli és az új piacok feltárása kereskedelmi szempontból 
azt jelentette, hogy a külföldi fizetések késedelmesen és rendszertelenül futnak be, a 
kormány viszont károsodás nélkül nem halaszthatta el saját kötelezettségeinek 
teljesítését; Wellingtont nem lehetett kielégíteni Németországra szóló értékpapírokkal. 
így elkerülhetetlenné váltak az előlegek és a nemesfém-tranzakciók. Ennek 
következményeit nemcsak a font árfolyama sínylette meg, mivel sohasem lehetett elérni, 
hogy ezek az átutalások pontosan érkezzenek meg. 1812 áprilisában Wellingtonnak 5 
millió piaszternyi fedezetlen tartozása volt. Napóleon azzal, hogy csapást mért Anglia 
kivitelére, katonai nehézségeket is okozott neki. 


Ha Ricardo álláspontja felülkerekedik, még nagyobb lett volna a császár sikere, mert ez 
az aranyalapra való visszatérést jelentette volna; ebben az esetben a Bank nem 
előlegezhet többé fémpénzt, s vajmi nehezen lehetett volna a félszigeten tartani 
Wellingtont, ezenkívül deflációs válság következett volna, amely visszaszorítja a 
termelőtevékenységet, és összeszűkíti a tőkepiacot; a kincstár igen nehezen jutott volna 
pénzhez, s nem tudni, hogyan lehetett volna ebben az esetben finanszírozni a háborút. 
Figyelemre méltó, hogy a Bank ellenfelei közül senki sem mérte fel ezeket a 
következményeket. Az elméleti érvek mögött kétségtelenül magánérdekek húzódtak 
meg. Minthogy az aranyalap visszaállítása lehetetlenné tette volna a Bank számára az 
államkölcsön-kötvények támogatását, diadalmaskodtak volna a besszre játszók. 
Valószínű az is, hogy a Ricardót támogatók világosan láttak, és pontosan arra gondoltak, 
hogy Ricardo álláspontjának érvényre juttatása szükségképpen a békekötést vonja maga 
után. A kormány felismerte a veszélyt. , Kénytelen vagyok a javasolt intézkedést úgy 
tekinteni - írta Perceval mint ami egyértelmű a parlament olyan állásfoglalásával, hogy 
inkább vessük alá magunkat bármi néven nevezendő békefeltételnek, mintsem hogy a 
háborút folytassuk." 1811. május 10-én el is vetették az aranyalapra való visszatérést. 
Így azután a pénz elértéktelenedése haladt a maga útján. 1811-ben az aranykészlet 3 
millióra csökkent; az arany felára most 1/4 volt, a frank értéke 39 százalékkal, a 
hamburgi schillingé 44 százalékkal magasabban állt. Angliában a járadékosok végül 
tiltakozni kezdtek, s Lord King a bankjegy értékveszteségének megfelelő kártalanítást 
követelt bérlőitől. A parlament kénytelen volt kötelező erejűvé tenni a bankjegynek 
névértéken való elfogadását: Anglia tehát nyíltan és fenntartás nélkül bevezette a 
kényszerárfolyam rendszerét, ami, mint minden esetben, a rögzített nagyságú 
jövedelmek bizonyos mértékű károsodását vonta maga után. 


A gyárosokat és a nagykereskedőket 1810 első felében a pénzügyi válság éppúgy nem 
nyugtalanította, mint a blokád. Ellenkezőleg, a font sterling értékcsökkenése kedvezett a 
kivitelnek. Végül azonban meggyűlt a bajuk, mert a külföldi vásárlók nem fizettek 
rendesen, ugyanakkor hitellehetőségeiket már kimerítették, vagy forgótőkéjüket teljesen 
lekötötték. Elsősorban Latin-Amerikára panaszkodtak. 1810. augusztus elején öt 
manchesteri cég 2 milliónyi deficittel bejelentette a csődöt, s ekkor elszabadult a pokol. A 
csődök által érintett bankok beszüntették a hitelt, és ezzel újabb csődöket idéztek elő, 
vagy arra kényszerítették a gyárakat, hogy lassított ütemben dolgozzanak, majd teljesen 
leálljanak. Az árak zuhanni kezdtek: az árindex az 1810-i 176-ról 1811-ben 158-ra 
süllyedt; a gyarmatáruk ára a felére csökkent, a kávé majdnem kétharmadot veszített 
értékéből. Napóleon keresve sem választhatott volna jobb pillanatot blokádjának 
erősítésére; drákói intézkedései, a baltikumi elkobzások s a brit kivitel ezt követő 
katasztrofális összezsugorodása súlyosbították és elnyújtották a válságot. Az ipari 
tevékenységet 1811-ben teljes pangás jellemezte. A termelés visszaesett, az iparcikkek 
ára süllyedt, terjedt a munkanélküliség. Nagy-Britannia foglalkoztatási indexe az 1810-i 
74,8 százalékról ebben az évben 64-re esett vissza. Az exportra termelő iparágak 
tevékenysége kétségtelenül még erősebben esett vissza, a termelés csökkenése a jelek 
szerint a 25 százalékot is elérte 1809-1810-hez képest. Még nagyobb mértékben 
csökkent volna a termelés, és fokozódott volna a munka- nélküliség, ha az amerikai 
piacra termelő gyárosok nem folytatták volna a munkát, arra számítva hogy hamarosan 
vissza fogják vonni a királyi tanács rendeleteit, és az Egyesült Államok ismét megnyitja 
kapuit az angol áruk előtt. A depresszió egészen 1812-ig tartott, amikor is, június 23-án, 
csakugyan hatálytalanították a királyi tanács rendeleteit. Ez az intézkedés lehetővé tette 
az exportra termelő iparágaknak, hogy felhalmozott készleteiket sietve útnak indítsák az 
Egyesült Államokba. A fellendülés vitathatatlanul megindult, de rövid ideig tartott. Az 
amerikai hadüzenet hírére az ipar újra pangásba süllyedt, s ez egészen az oroszországi 
katasztrófa híréig tartott. Az esztendő egészére számítva a foglalkoztatás indexe alig 
múlta felülaz 1811. évit: 65,3 volt 64-gyel szemben. Kétségkívül túlzás lenne azt 
állítani, hogy a kontinentális blokádnak és Madison politikájának összejátszása 
megbénította az angol ipart, de bizonyos, hogy igen hátrányosan érintette. 


A válság súlyos társadalmi következményekkel járt. 1811 májusában a fonodák 
hetenként csak 3 napot dolgoztak. Boltonban a heti bér 5 shillingre süllyedt, és a 
szövőgépek kétharmada leállt. Minthogy a munkás már régóta a gépek bevezetésének 
tulajdonította nyomorát, most ellenük fordult; márciusban zavargások kezdődtek 
Nottingham körzetében, és novemberben igen súlyossá váltak. 

1811- ben átterjedtek York, Derby és Leicester grófságra. Fellázadt Lancashire és 
Cheshire is, s ezekben a körzetekben nemcsak a gépeket rombolták szét, hanem piaci 
zavargások is támadtak, mert drága volt a kenyér. Ezek az 1812-i zavargások a XVII. 
század óta a leghosszabb, a legkiterjedtebb és a legsúlyosabb népmegmozdulások voltak 
Angliában. Egyes körzetek gyakorlatilag hetekre a felkelők kezére kerültek. A 
megmozdulások elfojtásához 12 ezer főnyi reguláris katonaságra volt szükség. Az 
esemény kíméletlenül leplezte le Nagy-Britannia gazdasági és társadalmi szervezetének 
hibáit, mondhatnánk, bűneit, teljesen elavult helyi kormányzati rendszerének 
elégtelenségét. 

Ezen a ponton mutatkozik meg világosan, milyen hibát követett el Napóleon, amikor 
gabonát adott Angliának. Ki tudja, milyen fordulatot vettek volna az események, ha a 
válság még éhínséggel is párosul. Így a válság nem keltett pánikot. Az arisztokrácia és a 
burzsoázia nyugtalankodott ugyan, de hidegvérét nem veszítette el. Ennek jóvoltából a 
pénzügyek állták az ostromot, habár az állam kiadásai 1810-től 1812-ig 128 millióról 147 
millióra növekedtek, bevételei pedig némileg csökkentek, mégpedig a vámbevétel 
süllyedése miatt, ami 1811-ben és 1812-ben 2 milliónyi veszteséget okozott. 1809-ben a 
kormány 22,5 millió font sterling kölcsönt vett fel; 1810-ben 1 millióval kevesebbet 
kapott, 1811-ben azonban ismét 23,5 millióhoz jutott, 1812-ben pedig majdnem 35 
millióhoz; minthogy még ez sem volt elegendő, 1810-ben 37 milliót vett fel rövid 
lejáratra, 1811-ben 41 milliót, 1812-ben 45 milliót. Hosszabb viharra lett volna szükség 
ahhoz, hogy Anglia tartalékai kimerüljenek. 

Anglia nehézségei növelték a császár önbizalmát, de 1810-ben hozott 
intézkedéseinek következményei őt magát sem kímélték. Párizsban 1810. május 
havában már némi nyugtalanságot keltettek az Angliában bejelentett csődök; valójában 
azonban a trianoni rendelet robbantotta ki a kontinensen a válságot. A Hanza- 
városokban és Hollandiában kezdődött: itt még óvatlanabbul spekuláltak a 
gyarmatárukra, mint másutt, úgyhogy a rendelet végrehajtása itt okozta a legnagyobb 
pusztítást. Szeptemberben a lübecki Rodda-ház 2,5 millió hiánnyal ment csődbe; 
valamivel később az amszterdami Desmedt bank felfüggesztette fizetéseit. 


A párizsi bankok szoros kapcsolatban álltak mindkét céggel. Novemberben a 
kereskedelmi tanács ülésén igen erősen jutott kifejezésre az üzletemberek rettegése. A 
következő hónapban összeomlott a Fould bankház, továbbá Simons (Mlle Lange férje) és 
37 másik cég. Ettől kezdve terjedt a pánik. Talleyrand odáig ment, hogy általános 
moratóriumot ajánlott. 1811 januárjában Bidermann, aki a régi rendszer bukása óta 
egyfolytában spekulált, 60 másik üzletemberrel együtt tűnt el a süllyesztőben. A válság 
lépésről lépésre mindenhová elért, és a munkanélküliség vészesen sújtotta az ipart. 
Minthogy Napóleon kiürítette a magtárakat, a búza átlagos ára ismét 20 frank fölé 
emelkedett 1810-ben, s egy meglehetősen rossz termés még fokozta az emelkedést, 
amely az egész következő éven át tartott. Nem voltak zavargások, mint Angliában; de 
tudjuk, Napóleon mennyire rettegett tőlük ilyen helyzetekben. 

Sem a londoni, sem a párizsi kormányzatnak nem volt Ínyére a gazdasági életbe való 
beavatkozás. A brit parlament és kormány növekvő hajlandóságot mutatt a /aisser faire 
politikájára; Napóleon az ellentétes irányba hajlott ugyan, de nem érzett semmiféle 
gyengédséget a gyárosok, különösképpen pedig a bankárok és nagy- kereskedők iránt, 
hanem hevesen a szemükre vetette, hogy saját magukat sodorták bajba őrült 
spekulációikkal. Mindazonáltal mindkét helyen kénytelenek voltak orvoslást keresni a 
munkanélküliségre. Az angol parlament 2 milliós hitelt nyújtott, hogy ugyanúgy, mint 
1793-ban, kölcsönöket adjanak a gyárosoknak áruikra. Francia- országban a császár 
előbb a kereskedelmi leszámítolást próbálta kiterjeszteni oly módon, hogy megvásárolt a 
Banktól bizonyos számú részvényt, egyben pedig felszólította, hogy nyisson fiókokat 
vidéken; ezenkívül ő is gondolt arra, hogy kölcsönpénztárt nyit, amely árukra ad 
hiteleket. Végül azonban beérte helyi vagy egyéni segélyekkel, mint 1807-ben. Az 
amiens-i kereskedelmi kamara előleget kapott, hogy segélypénztárat létesítsen; 
ezenkívül előleget kaptak nagy bankok, mint Tourton-Ravelé, vagy Doyené Rouenban, 
továbbá nagy gyárosok, mint a párizsi Richard-Lenoir és az elzászi Gros-Davillier; Mollien 
12-13 millió frankra becsülte ezeket az előlegeket. Ezenfelül az állam növelte vásárlásait. 
Lyonban Napóleon 2 millióért vásárolt selyemárut és 6 millióért más árukat, amiket 
azután az engedélyek fejében az exportőröknél helyezett el; a háttérben maradva 2 
milliós hitelt nyittatott a Hottinger bankkal különböző helyeken, főleg Rouenban, a 
megrendelések finanszírozására. 


Minthogy a válság mindkét hadviselő felet érintette, legfurcsább következménye volt, 
hogy engedékenyebbé tette őket egymással szemben, és arra késztette őket, hogy 
külön-külön kialakított engedélyezési rendszereiket jobban összhangba hozzák a 
kereskedelem megkönnyítése végett. Angliában az üzletembereknek módjuk volt arra, 
hogy felemeljék a szavukat. Erőteljes nyomást gyakoroltak a kereskedelmi hivatalra. A 
jelek azonban arra vallanak, hogy ajánlatokat vagy bátorítást kaptak a kontinensről, 
valószínűleg Hollandiából, Fouché, Ouvrard és Labouchére tárgyalásai révén, továbbá 
Belgiumból, mert Van Acken genti nagykereskedő és a prefektúra tanácsosa, átadta 
Montalivet-nak azokat a leveleket, amelyeket Angliából kapott ezekről a 
tapogatózásokról. 1810 augusztusában az angol kereskedelmi hivatal hajlandónak 
mutatkozott azoknak az áruknak az átvételére, amelyeknek kivitelét Napóleon 
engedélyezte, azzal a feltétellel, hogy angol termékeket és gyarmatárukat vesz át 
cserébe; novemberben azonban visszavonta ígéretét. Minthogy a válság súlyosbodott, a 
nagykereskedők visszatértek az ügyre. Így például 1811. április 14-én a glasgow-i 
kereskedelmi kamara követelte az ellenséggel való megállapodást. November 15-én az 
angol lapok közölték, hogy ettől fogva a kormány engedélyezi a Francia- országgal való 
forgalmat a viszonosság feltétele mellett; s csakugyan egy 14-i körlevél megengedte a 
bor behozatalát; 1812 februárjában Mollien bejelentette, hogy Anglia lerakatot fog nyitni 
a bornak. , Ez az esemény e kor csodái közé fog számítani." 

Idáig nem mert el a kereskedelmi hivatal. De könnyítéseket hozott a francia 
hajók számára, megszüntette a kínafa és a bálázott gyapot embargóját, 
megengedte az ellenség alattvalóinak, hogy Angliában tevékenykedjenek az 
engedélyes kereskedelem megszervezésére, és hangot adott annak a 
véleményének, hogy a biztosítók foglalkozhatnak a Franciaországba tartó 
rakományokkal. Napóleon a jelek szerint meglepődött. Montalivet vette a lapot, 
és november 25 -én azt tanácsolta, hogy az engedélyek francia rendszerét igazítsák 
hozzá az angol feltételekhez: bort és selymet adhatnak majd cukorért. 


Úgy látszik, meggyőzte a császárt, mert decemberben számos engedélyt adtak ki ezzel a 
céllal; 31-én elhatározták, hogy ezenkívül átvesznek kávét, festékanyagokat, bőröket, 
gyógyszereket, és 1812. január 13-án a császár a kereskedelmi tanácsban 450 ezer 
mázsa cukor behozataláról beszélt. Egészen februárig sorozatosan írta alá az 
engedélyeket; márciustól júliusig már ritkábban; minthogy azonban Mollien jelentései 
elvesztek az oroszországi visszavonulás során, nehéz pontosan megállapítani, mi történt; 
júliustól októberig mindenesetre 299 engedélyt adtak ki, nevezetesen arra, hogy 
gyapotot hozzanak be Rouenba. Napóleon 1812-ben összesen 799 engedélyt írt volna 
alá. Az angolok egyre engedékenyebbnek mutatkoztak, s 1812. március 25-től kezdve a 
Franciaország által elfogadott rendszerrel összhangban levő engedélyeket adtak ki. 

Ez a hallgatólagos egyetértés a nemzetközi pénzvilág javát szolgálta, hiszen egyedül 
ez volt képes arra, hogy félhivatalos beavatkozásával egymáshoz idomítsa a két 
rendszert. Ilyen körülmények között telepedtek meg Párizsban a Rothschildok, s így 
tették ismert szolgálataikat a brit kincstárnak. Montalivet 1813. január 6-i jelentése 
szerint a Francia Császárság 5 8 millió értékben exportált, és 22 millióért importált. 
Angliában elismerték, hogy a mérleg Franciaországnak kedvez, de a jelszó változatlanul 
az volt, hogy eladni mindenáron. Egyébként nem szabad eltúlozni ennek a forgalomnak a 
jelentőségét. Tény, hogy az angol export 1812-ben kezdett magához térni, de ezt 
elsősorban az orosz és a svéd piac újbóli megnyitásának, valamint a Nagy Hadsereg 
Németországból való kivonulása után a csempészet újbóli megindulásának köszönhette. 
A császárság, amelyet a válság jóval kevésbé érintett, a jelek szerint elég hamar 
visszanyerte aktivitását. Gentben 1812 utolsó negyedévében nagyjából ugyanannyi orsó 
és valamivel több szövőszék dolgozott, mint 1810-ben; az Itáliai Királyságban a selyem 
és a selyemáruk kivitele felülmúlta az 1809-es exportot, s az összkereskedelem akkora 
volt, mint 1810-ben; újra megindult a termelés Lyonban és Rouenban is. A tél és a tavasz 
folyamán tagadhatatlan ínség jelentkezett, Napóleon szemében azonban ez múló baj 
volt. 


Kerül, amibe kerül, a kontinens gazdasági élete ki fogja bírni a blokád elkerülhetetlen 
hátrányait. A császár most kevésbé lett volna hajlandó lemondani a blokádról, mint 
valaha; az 1812-ben kiadott engedélyek ugyanolyan jellegűek voltak, mint az előzők: 
átmeneti kivételnek számítottak, amely nem neki árt, hanem az angoloknak, mert a 
mérleg az ő számukra volt negatív. Azáltal, hogy átengedte a gabonáját, nem aknázta ki 
maradék nélkül a válságot, de ha győztesen tér vissza Oroszországból, a legszigorúbban 
végrehajtotta volna rendeleteit, és sokkal hatékonyabban, mint addig, hiszen uralma 
akkor még sokkal nagyobb területre terjedt volna ki. 

Ellenfele számára a körülmények nem lettek volna kedvezőek. A válság szanálta a 
piacot, letörte az árakat, és így az üzleti élet újra megindult. A csődök száma csökkent, 
de még mindig volt akkora, mint 1810-ben. Az angol export 50 millió fölé emelkedett, s 
28 százalékkal haladta meg az 1811-i értéket. De még mindig 17 százalékkal volt 
alacsonyabb, mint 1810-ben; annak ellenére, hogy az import általában véve újra 
emelkedni kezdett, a cukoré és a kávéé tovább süllyedt, ami azt mutatta, hogy a 
gyarmatáruk piaca még mindig telített volt; ugyanígy a bálázott gyapot importja 63 000 
fontra esett, szemben az 1811-i 91 000 és az 1810-i 132 000 fonttal; ez a pangás jele 
volt, amiből arra következtethetünk, hogy az exporthoz elsősorban az olcsón kiárusított 
készleteket használták fel. A Bankból továbbra is szökött az arany, s a valuta árfolyama 
sem javult érezhetően. A búza még mindig drágult: 1812 augusztusában elérte a 154 
shillinget. Ujult erővel robbantak ki a munkászavargások. Másrészt várható volt, hogy a 
császár, ha győz, lezárja a Levantét, az amerikai piac pedig máris elveszett. Madison, 
Napóleon ígéretére alapozva, 1811. február 2-án felszólította Angliát, hogy vonja vissza a 
vkirályi tanács rendeleteit". A londoni kabinet a közvélemény nyomására 1812. április 21- 
én beleegyezett, azzal a feltétellel, hogy bebizonyítják neki, hogy a császár is 
visszavonta a maga dekrétumait. Ekkor Maret produkált egy 1811. április 28-ra 
antedatált, ilyen értelmű határozatot, s az összezavarodott angolok június 23-án beadták 
a derekukat. De már késő volt. Madison június 19-én, az erőszakos matrózfogás még 
mindig függőben levő kérdésére hivatkozva, megüzente a háborút. 

Egy blokádnak mindig különböző céljai lehetnek. A XVIII. században az angolok főleg 
a meggazdagodásra használták fel; napjainkban elsősorban az ellenfél katonai erejének 
megtörését szolgálja. E két véglet között a napóleoni blokád átmenetet képezett. A jövő 
előhírnöke volt annyiban, amennyiben Anglia ellenállásának megtörését tűzte ki célul. 
Ám sokat őrzött meg a múltból is, mert célját merkantilista jellegű kerülőúton próbálta 
elérni, oly módon, hogy az ellenséget nem kiéheztetni igyekezett, hanem aranyától 
megfosztani. Ez az enyhített megoldás nem hozhatott azonnali eredményt, ráadásul 
pedig, minthogy a tenger a brit flotta uralma alatt állt, a blokád csak akkor lehetett volna 
döntő jelentőségű, ha a császár akaratától többé-kevésbé független különféle 
körülmények is ebbe az irányba hatnak. Mindazonáltal a vállalkozás nem volt hiábavaló, 
és sikere végső soron a Nagy Hadseregtől függött, márpedig akkor még senki sem 
láthatta előre, hogy annak pusztulása ennyire közeli. Angliát nem a liberális gazdaság 
ntermészettörvényei" mentették meg, hanem az orosz tél. 


Ötödik fejezet 
Az oroszországi hadjárat előzményei 


(1811-1812) 


Sándor jól tudta, hogy Tilsit óta, főleg pedig az 1809-es hadjárat óta tanúsított 
magatartása egy szép napon szükségszerűen kirobbantja a konfliktust Napóleonnal. 
Egett a vágytól, hogy kiüsse riválisát a nyeregből, s megszerezze az uralmat a kontinens, 
vagy legalábbis a Kelet felett. Eltartott egy ideig, amíg a császár végre felismerte, hogy 
akadt valaki, aki szembe mer vele szállni. Az 1810. december 31-i ukáz után elhatározta, 
hogy véget vet ennek a históriának. A cárnak csatlóssá kell válnia. Ha ellenáll, 
hátraszorítja Ázsiába, s legszebb európai tartományait bekebelezik a Nagy Birodalomba. 

Szemére vetették Napóleonnak, hogy feláldozta egy ilyen kalandért Franciaország 
valódi nemzeti érdekeit. De legalábbis 1803 óta már szó sem volt ezekről az érdekekről. 
Az ő szemében már csak az európai és a világuralom számított. A kontinentális 
rendszerben Franciaországnak lehettek , szövetségesei", ezek azonban semmiképpen 
sem élvezhettek reális függetlenséget, és tűrhetetlen volt mindennemű , lázongás". 
Róma meghódítása után a birodalmi ábránd hamarosan Konstantinápolyt vette célba, ám 
ennek megkaparintásához előbb semmivé kellett tenni a cár hatalmát. A blokád konkrét 
ürügyet szolgáltatott az új vállalkozáshoz: Sándor tette elkerülhetetlenné a háborút 
azzal, hogy megtörte a blokádot, ráadásul pedig veresége révén vissza lehet majd 
szerezni Angliától a levantei piacot. Napóleon egy pillanatig sem titkolta önmaga előtt, 
hogy ez a legveszedelmesebb hadjárat, amelynek tervét valaha is a fejében forgatta: 
hogyan feledhette volna, hogy XII. Károly is megkockáztatta már, és belebukott? Azt 
mondják, hogy három éjszakát töltött álmatlanul a császár, mielőtt végleges döntését 
meghozta volna. Minthogy azonban saját maga volt önnön célja, nem visszakozhatott; 
amint Párizs elhagyásakor mondotta nemes egyszerűséggel, tartozott magának azzal, 
hogy , befejezze, amit elkezdett". 


1. RIADÓ 1811-BEN 

Hosszú hónapokon át annak a nehéz problémának a megoldása kötötte le egész 
figyelmét, hogy eljuttasson az orosz határra félmillió embert. Ehhez hihetetlen 
mennyiségű szállítóeszközre, élelmiszerre és ennek megfelelő pénzösszegekre volt 
szükség. Az 1811- es korosztályt már behívták, és a gyűjtőhelyeken tartózkodott. Január 
végétől elkezdte a Németországban tartózkodó csapatok megerősítését. A felduzzadt 
alakulatokat részekre osztotta, új hadtesteket szervezett, fegyver- és lőszerkészleteket 
indított útnak, kocsiparkokat létesített. Mindezt rendkívül óvatosan csinálta, de Csernisev 
és Nesselrode kémszolgálatát nem sikerült megtévesztenie. Sándornak megvolt a 
lehetősége arra, hogy elsőként támadjon, javában folyó csapatösszevonásai közepette 
lepje meg Napóleont, s megóvja Oroszországot azzal, hogy Németország területére viszi 
a háborút. De vajon lesz-e ehhez mersze ? 

1811 elején ez volt a szándéka. Igaz, hogy pénzügyei nyomorúságos állapotban 
voltak. Az államháztartás deficitje 100 millió rubelra rúgott, s a papírpénz elveszítette 
már értékének öthatodát. De a cárok Oroszországát ilyenfajta nehézség sohasem tartotta 
vissza. 240 ezer orosz katona állt fegyverben két hadseregben. Velük szemben csak a 
Varsói Nagyhercegség 56 ezer katonája és 46 ezer francia állott, de az utóbbiak távol a 
határoktól, és szétszórva. Márciusban a cár a dunai hadsereg kilenc hadosztályából ötöt 
hazahívott. Mindenfelől szüntelenül áramlottak a csapatok a nagy- hercegség határa felé. 
Igen ám, de Poniatowski időt biztosíthatott Napóleonnak, hogy felvonuljon, és így Sándor 
nem volt biztos a dolgában. Január 8-án a pénzzel ismét lekötelezettjévé tett 
Czartoryskinál próbálkozott, hogy szerezze meg neki a lengyelek segítségét: ebben az 
esetben csapatai puskalövés nélkül eljutnak az Oderához, és így rábírhatja a poroszokat, 
hogy csatasorba álljanak. A herceg újra rámutatott, hogy honfitársainak megnyeréséhez 
legalábbis arra lenne szükség, hogy a cár vállaljon kötelezettséget a királyság 
visszaállítására, rögzítse annak határait, és fogadja el az 1791-i alkotmányt. Sándor 
megígérte, hogy lemond lengyel tartományairól, s ha módjában áll, Galíciát is a 
lengyeleknek adja; a leendő királyság belső berendezkedését illetően beleegyezett az 
önkormányzatba, de az alkotmány kérdéséről hallgatott. 


Ezalatt - anélkül, hogy értesítette volna Rumjancevet, aki ellenezte a háborút, és 
mindig hajlott a kiegyezésre Napóleonnal - titkos diplomáciája révén Svédország, 
Poroszország, főleg pedig Ausztria álláspontja iránt puhatolódzott. Február 13-án 
felajánlották Metternichnek a dunai fejedelemségeket. Ezek a kísérletek eredmény nélkül 
maradtak. Czartoryskinak be kellett ismernie, hogy a lengyelek nem kívánják elárulni a 
császárt. Metternich visszautasította a felkínált ajándékot. Frigyes Vilmos éppen 
ekkoriban vásárolta meg azt az Esménard által fabrikált, és Champagny 
memorandumának beállított hamisítványt, amely Poroszország megszüntetését 
indítványozta. A királyt ez az irat olymértékben felkavarta, hogy májusban Hardenberg 
szövetséget ajánlott Franciaországnak. Bernadotte-nak, aki nemrég vette át a 
kormányzást Svédországban, pénzre volt szüksége, és a hazájától remélt kapni. Alguier- 
nak, Napóleon új stockholmi követének, 50 ezer katonát ajánlott Oroszország ellen, ha 
megkapja Norvégiát. Egyébként, ha a cár kozmopolita környezetében (ahova most már 
áramlani kezdtek a császár ellenségei) változatlanul voltak is hívei a támadásnak, mint 
például Armfelt, ellenfelet is akadtak ennek a gondolatnak. A porosz Phull azt ajánlotta, 
hogy húzódjanak a Nyugati-Dvina és a Dnyeper közé, hogy innen támadják majd meg a 
Nagy Hadsereg szárnyát, amikor az Moszkva felé menetel. A módszeres visszavonulás 
gondolatához még nem jutottak el; de a támadás koncepcióját kizárták, és a csapatok 
mozgása megszűnt. 

Caulaincourt semmit sem vett észre. A lengyelek azonban riadót fújtak: 
Poniatowski lóhalálában elküldte Napóleonhoz egy segédtisztjét; majd a római 
király keresztelőjére utaztában fellármázta a drezdai kormányt. Davout eleinte 
nem hitt a híreknek, de hamarosan belátta a nyilvánvaló tényeket. 


Április folyamán a császár egyfolytában résen volt. 15-étől 17-cig, miközben javában 
folytak a római király megszületését követő ünnepségek, egész sor katonai intézkedést 
hozott. A lengyeleket mozgósították, s azt az utasítást kapták, hogy a legelső jelre 
ürítsék ki a nagyhercegséget, és az Oderánál csatlakozzanak Davout-hoz és a 
szászokhoz. Champagnyt, akit a császár valószínűleg felelőssé tett a meglepetésért, 
Maret váltotta fel. Napóleon utasítást adott diplomatáinak, hogy tárgyaljanak 
Poroszországgal, Svédországgal, Törökországgal. Ő maga szövetség lehetőségéről 
beszélt Schwarzenberggel. Májusban megnyugtató hírek érkeztek. Rumjancev ugyanis 
elérte, hogy újra felvegyék a tárgyalások fonalát az oldenburgi herceg kártalanítása 
ügyében. Azt remélte, hogy megszerezhetik neki a Varsói Nagy- hercegség egy részét. 
Sem ő, sem gazdája, a cár nem fogalmazta ezt meg világosan, a császár azonban Így is 
megértette, és egyértelműen elzárkózott. Mindamellett tovább tárgyalgattak. A franciák 
újból felajánlották a hercegnek Erfurtot, Oroszországnak pedig azt a Lengyelországgal 
kapcsolatos szerződést, amelyet már az előző évben javasoltak. A cár az ajánlatokra 
panaszokkal válaszolt, anélkül, hogy igényeit megfogalmazta volna. Caulaincourt, aki 
június 5 -én tért vissza Párizsba, és akit Napóleon nyomban fogadott, kezeskedett Sándor 
lojalitásáért, s kérte, hogy ésszerű és méltányos javaslatokat tegyenek neki. Utódja, 
Lauriston, szintén biztosította a császárt, hogy az orosz uralkodónak békés szándékai 
vannak. Caulaincourt mindamellett azt is hozzátette jelentéséhez, hogy a cár eltökélte: 
megtámadtatása esetén visszavonul, s az az elképzelése, hogy becsábítja a Nagy 
Hadsereget a végtelen orosz síkságra, ahol a tél majd végez vele. , Egy jó csata majd 
észre téríti az Ön Sándor barátját" - felelte erre a császár. A két ellenfél a jelek szerint 
egyaránt időt akart nyerni. Az egyik azért, hogy befejezze előkészületeit, a másik azért, 
hogy szövetségeseket szerezzen, ami mindaddig nem sikerült neki. Ennek ellenére mind 
a kettő eltökélte, hogy végez a másikkal. Napóleon a maga részéről nem zárta ki azt a 
lehetőséget, hogy Oroszország harc nélkül megadja magát, de türelmetlenkedett; 
augusztus 15-én jelenetet rendezett Kurakinnak, majd hamarosan kitűzte a háború 
megindítását 1812 június havára. 


Sándor jobban volt értesülve. Nesselrode és Csernisev már régóta megvásárolta a 
francia hadügyminisztérium több alkalmazottját. Talleyrand minden további nélkül pénzt 
kért uralkodójuktól, és tanácsokat adott nekik, ő javasolta, hogy Sándor ajánlja fel az 
osztrákoknak a fejedelemségeket. Állandóan hangoztatta, hogy békét kell kötni 
Törökországgal, és szót kell érteni Bernadotte-tal. Caulaincourt is szívesen adott 
tanácsokat, s Nesselrode azt írta róla: úgy viselkedik, ,hogy igazolja azt a bizalmat, 
amelyet Lujza (vagyis Sándor) helyezett belé". Talleyrand azt is ajánlotta az oroszoknak, 
hogy szorítkozzanak védekezésre, és óvakodjanak Németország területére vinni a 
háborút, hogy így az elnyomott Európa védelmezőinek színében tűnhessenek fel. Sándor 
a maga agyafúrtságával kiválóan alkalmas volt erre a szerepre, és Napóleon akár Sándor 
félreismeréséből, akár hanyagságból, több menetet elveszített a diplomáciai játszmában. 

2. A DIPLOMÁCIAI HADJÁRAT ÉS A NAGY HADSEREG FELVONULÁSA 

Poroszország eleinte bizonyos reményeket nyújtott Oroszországnak. A király, miután 
Napóleon nem felelt az ajánlatára, július 16-án elhatározta, hogy a cárhoz fordul 
támogatásért. Elküldte hozzá Scharnhorstot, aki október 17-én katonai egyezményt írt 
alá. Ezalatt a lehetőséghez képest mozgósították a hadsereget. A háborús párt feléledt. 
Gneisenau, aki átmenetileg a vezérkar élén állt, a nemzeti felkelést magasztaló 
memorandumcot írt. Prágában Stein és Grüner volt berlini rendőrfőnök kapcsolatot tartott 
a Tugendbund tagjaival, pedig a király feloszlatta ezt a szervezetet; Berlinben ők 
közvetítettek egyfelől Ompteda és Münster gróf más ügynökei, másfelől Hardenberg 
báró, a porosz miniszter rokona között, aki Anglia megbízásából Hannovert képviselte 
Bécsben. 

Ám ismét csalódniuk kellett a királyban. A Scharnhorst által aláírt megállapodás 
kimondta, hogy a poroszoknak vissza kell vonulniuk a franciák elől, ha azok betörnek a 
királyságba, és csatlakozniuk kell az oroszokhoz a Visztulánál, vagy be kell zárkozniuk az 
erődökbe. 


Sándor még arra sem volt hajlandó, hogy - Berlin kérésére - megparancsolja 
tábornokainak, hogy behatoljanak Kelet-Poroszországba. Frigyes Vilmos túl nagynak 
ítélte a kockázatot. Mintha meg akarná vigasztalni Scharnhorstot, megengedte neki, 
hogy Bécsben is tegyen egy kísérletet; de, amint várható volt, Metternich ezt december 
26-án kertelés nélkül visszautasította. Most már nem volt más hátra, mint alávetniük 
magukat Napóleonnak. Ami a császárt illeti, őt követe, a piemontei származású Saint- 
Marsan Poroszország lépéseiről is igen rosszul tájékoztatta; Poroszországban azonban 
legalább rendőrsége figyelmeztette a császárt, s Napóleon szeptember 4-én utasította 
Hardenberget, hogy szerelje le a hadsereget. A miniszter ekkor a cár válaszát várta, s 
mindenféle ígéretet tett a császárnak, de azokat nem tartotta meg; októberben bele 
kellett törődnie, hogy a franciák vizsgálatot tartanak. Végül december 29-én hajlandó 
volt engedelmeskedni, s kijelentette, hogy kész megkötni a szövetséget; a császár 
azonban nem sietett. Végül február 23-án váratlanul felszólították Krusemark porosz 
követet, hogy írja alá a szerződést, s az vonakodás nélkül meg is tette. Helyesen 
cselekedett, mert minden készen állt hazájának megszállására, s március 2-án Gudin át 
is lépte a határt, pedig a király akkor még nem is tudott a szerződés megkötéséről. 5-én 
azonban már ratifikálta is. A szerződés kötelezte Poroszországot, hogy beengedje 
területére a Nagy Hadsereget, gondoskodjon ellátásáról (a jóvátétel számlájára, amely 
még távolról sem volt kiegyenlítve), és 20 ezer katonát küldjön Oroszországba. Végül 
Victor, a 9. francia hadtest parancsnoka lett Berlin kizárólagos ura, mert a királynak 
csapatait ki kellett vonnia. Mindez iszonyú csapás volt Stein barátaira, s úgy látszott, 
hogy ezt a dinasztia presztízse nem éli túl. Scharnhorstot menesztették; Gneisenaut 
Londonba küldték megbízatással; Boyen, Clausewitz és sokan mások Oroszországba 
emigráltak, májusban maga Stein is elhagyta Prágát, hogy eleget tegyen Sándor 
meghívásának. 


Ezalatt Ausztria is csatlakozott Franciaországhoz, mégpedig különösebb teketória nélkül. 
Igaz, hogy közben Metternich szüntelenül ostromolta tanácsaival a cárt, hogy kerülje el a 
háborút. Rettegett tőle, mert úgy vélte, bármelyik fél győz, Ausztria mindenképpen ki 
lesz szolgáltatva a győztes kénye-kedvének. December 17-én a császár felszólította 
Schwarzenberget a szerződés megkötésére, és azonnal meg is egyeztek. Napóleon az illír 
tartományokat kicseréli Galícia ellenében, és garantálja Törökország sérthetetlenségét; 
Ausztria 30 ezer főnyi hadsereget ígért. 1812. március 14-én írták alá a szerződést. 
Ennek ellenére újjáalakult Bécsben a háborús párt. Gentz, Metternich barátja és titkára, 
akit Anglia elbocsátott titkos szolgálatából, mert 1809 szeptemberében szót emelt a 
béke mellett, most úgy próbált újra bebocsátást nyerni a brit kincstár kegyeibe, hogy 
memorandumokat írogatott a kontinentális blokád ellen. Az egyiket magának a cárnak 
küldte el. A kancellár azonban nem szerette, ha megkötik a kezét. Még ki is használta a 
körülményeket arra, hogy teljessé tegye a porosz nemzeti párt pusztulását, mert azt a 
forradalom szálláscsinálójának tekintette. Bár Hardenberg kímélte ellenfeleit, Metternich 
mégis támogatásáról biztosította, amikor május végén Drezdában találkozott vele; 
augusztusban le is tartóztatta Prágában Grünert. 

Sándornak nem volt hát szerencséje a németekkel. Minthogy azonban egykor maga is 
engedett a szükségszerűségnek, nem haragudott rájuk. Tudta, hogy amint fordul a 
kocka, nyomban elhagyják Napóleont. Egyébként pedig Metternich (aki a leggyanúsabb 
volt a cár szemében), bizonyos lévén benne, hogy a fejedelemségek úgysem maradnak 
Oroszország birtokában, sietve igyekezett magát bebiztosítani, mert Csicsagov, a dunai 
orosz hadsereg parancsnoka olyan hangokat pengetett, hogy szövetkezni fog a 
törökökkel, továbbá felkelést szít a szlávok körében és Magyarországon, s így 
harapófogóba szorítja Ausztriát. Ezért aztán Saint-Julien gróf közölte a cárral, hogy csak 
forma szerint fognak hadat viselni ellene, és hogy az egyszer rendelkezésre bocsátott 
osztrák kontingenst egyetlenegy katonával sem fogják növelni. E tárgyban június 2-án 
egy titkos egyezményt is aláírtak. Metternich tehát a dinasztikus szövetség spanyolfala 
mögött, jobb időkre várva, egyelőre kettős játékot folytatott Ausztria biztonsága 
érdekében. 


Sándornak a svédeknél és a törököknél, Napóleon hibájából, már több sikere volt. A 
császár a jelek szerint el sem tudta képzelni, hogy akár a svédek, akár a törökök ne 
álljanak azonnal mellé a maguk jószántából. De lehetséges, hogy csak az utolsó 
pillanatban akart tárgyalni velük is, mint Poroszországgal és Ausztriával, hogy ne 
késztesse ezzel Oroszországot a támadás megindítására. Csakhogy emiatt megelőzték. 
1811-ben megromlottak Bernadotte-tal való kapcsolatai, és ebben Alguier követnek is 
volt némi része. A követ ugyanis tudta, hogy tiltakozásai ellenére Svédország nyíltan 
megszegi a blokádot, ezért elhatározta, hogy megszakítja a diplomáciai kapcsolatokat, s 
augusztus 25-én heves jelenetet rendezett a régemnek. A császár visszahívta ugyan, de 
egyetlen lépést sem tett Bernadotte megnyerésére, aki ettől kezdve egyértelműen 
Oroszország felé fordult. 1812 januárjában Davout parancsot kapott, hogy foglalja el a 
svéd Pomerániát, s így zárja azt el az angol kereskedelem elől. Ez végzetes lépés volt. 
Február 18-án Loewenhielm gróf szövetséget javasolt Pétervárott. Bernadotte 
felajánlotta, hogy partra száll csapataival Németországban, Napóleon hátában, azzal a 
feltétellel, hogy az orosz csapatok előbb megsegítik Norvégia megszállásában. Sándor 
beleegyezett, de először megfelelő egyezséget akart felajánlani VI. Frigyes dán királynak 
azzal, hogy az megkaphatná például Oldenburgot kártalanításként. Stockholmba küldte 
megbízottját, s a két fővárosban párhuzamosan tárgyaltak a részletekről. Pétervárott a 
svéd, Stockholmban pedig az orosz megbízott egyaránt presztízskérdést csinált abból, 
hogy megelőzze a másikat. Majdnem egy időben írták alá a megállapodásokat, április 5- 
én, illetve 9-én. 

Ami a szultánt illeti, Sándor 1811 óta tárgyalt vele. Bagratyionnak 1809-ben aratott 
sikerei óta vontatottan folyt a háború. A törökök kiürítették Szerbiát, amely egy pillanatra 
Franciaország felé fordult, miután azonban Kara Györgye puccsal eltávolította riválisát, 
Milos Obrenovicsot és vele az osztrák befolyást, a szerbek visszatértek az oroszokkal való 
szövetséghez. 1810-ben Kaminszkij szerencsés hadjárattal meghódította a dunai 
helyőrségeket, és Sumen felé nyomult előre. A Kaukázusban elesett Imerétia és 
Mingrélia. Az oroszok elfoglalták Szuhum-Kalét és Ahalkalakit. Végül 1811- ben Kutuzov 
döntő győzelmet aratott. Amikor a török hadsereg Ruszcsuk (Rusze) közelében átkelt a 
Dunán, Kutuzov kettévágta, 36 ezer főnyi török katonaságot bekerített, s csak azzal a 
feltétellel volt hajlandó megadni a fegyverszünetet, hogy Besszarábiának egészen a 
Szeretig való annexióját teszik a béketárgyalás alapjává. A tárgyalások október 25-én 
kezdődtek meg Giurgiuban. Nem vezettek eredményre, mert a törökök csak a Prut 
vonaláig voltak hajlandók lemondani birtokaikról, ezenkívül nem egyeztek bele abba, 
hogy Szerbia önkormányzatot kapjon. 1812. január 12-én kezdődtek újra a tárgyalások 
Bukarestben. Stradford Canning minden befolyását latba vetette, hogy rábírja Mahmudot 
a tárgyalásra, de hiába. Végül, amikor már minden pillanatban várható volt a francia 
invázió, Sándor utasítást adott megbízottainak, hogy engedjenek, és május 28-án 
aláírták a békeszerződést. Kutuzov utódja, Csicsagov elindulhatott észak felé, az ázsiai 
csapatok pedig Perzsia ellen vonultak. 


Napóleon csapatai 1811 nyara óta egymás után érkeztek Németország területére, és 
1812 elején már nem volt más hátra, mint összevonni őket, és eljuttatni a Nyemanhoz. 
Danzig, amelyet Rapp őrzött 25 ezer emberrel, jól felszerelt és ellátott támaszponttá vált. 
Poniatovvski 60 ezer emberrel fedezte a Visztulát. Davout 100 ezer embere élén állt az 
Oderánál, s előőrsöket küldött a folyón túlra. Oudinot áthaladt Vesztfálián, és március 28- 
án bevonult Berlinbe. Ney a boulogne-i tábor csapataival érkezett Mainzba. A németek az 
Elba felé meneteltek; a Franciaország keleti részén állomásozó gárda már készen állt, 
hogy kövesse őket. Az egyik legnagyobb nehézség az volt, hogy az itáliai hadsereget 
áthozzák az Alpokon. Napóleon a végleges parancsokat február elején adta ki. 23-án 
Eugéne elindult, és ugyanebben a pillanatban megmozdult az egész roppant hadsereg. 
Hogy megzavarják az orosz kémszolgálatot, Savary addig molesztálta Csernisevet, amíg 
sikerült kiprovokálnia, hogy elhagyja Párizst. Ekkor, február 26-án, a rendőrség 
házkutatást tartott a lakásán, s itt találtak egy feljegyzést, amelynek alapján agyon 
lehetett lőni egy, a hadügyminisztériumban működő árulót. Ezzel egyben 
kompromittálták Oroszországot a közvélemény előtt. 

A hadsereg május vége előtt nem vonulhatott fel a Nyemanhoz. Ezért aztán Sándor 
április 8-án, most már biztos lévén Bernadotte- ban, végre elszánta magát, és 
megfogalmazta követeléseit. Napóleon mindenekelőtt ürítse ki Poroszországot és a svéd 
Pomerániát, s vonja vissza csapatait az Elba mögc; ekkor majd tárgyalni fognak egy 
kereskedelmi szerződésről és az oldenburgi hercegnek ígért kártalanítás ügyéről; a 
semleges országok kereskedelme azonban minden körülmények között szabad marad. 
Napóleon május 7-ig az orránál fogva vezette Kurakint. Közben megpróbált 
megszabadulni a spanyol ügytől, s április 18-án azt javasolta Canningnek, hogy írják alá 
a békeszerződést az uti possidetis alapján, csak Portugáliát kapná vissza a dinasztia; 
Szicília azonban Ferdinándé, Spanyol- ország pedig Józsefé maradna. Franciaország és 
Anglia egyidejűleg ürítené ki ezt a három országot. Anglia azonban nem volt hajlandó 
beleegyezni abba, hogy József Madridban maradjon. Amikor Kurakin végül már erélyesen 
követelte a választ, a császár május 9-én egyetlen szó nélkül elhagyta Saint-Cloudt-t, s 
másnap Maret is követte, szintén anélkül, hogy válaszolt volna az orosz követnek. 
Narbonne már korábban elutazott, hogy tárgyaljon Sándorral: Vilná- ban találta a cárt, 
aki tárgyalás nélkül visszaküldte. A császár május 25-én Drezdába érkezett. Itt fogadta 
Ausztria császárát, Poroszország királyát és több csatlós fejedelmet. 28-án útnak indult a 
Nyemanhoz. 

A nagy kaland kezdetét vette. Napóleon most vagy egész Európa ura lesz, vagy 
megbukik. Ismét hatot vagy vakot játszott. 


Ötödik rész 


A VILAG 1812-BEN 


Első fejezet j 
A császári Franciaország 


1812- ben a Francia Császárság területe körülbelül 750 ezer négyzetkilométer, 
lakossága megközelítően 44 millió fő volt. 130 közigazgatási megyére oszlott. Napóleon 
a köztársaságtól örökölt 102 megyéhez, amelyek a természetes határok között 
helyezkedtek el, lassanként újabb területeket csatolt, amelyek együttesen végül egy 
északkeleti és egy délkeleti irányú nyúlványt alkottak. Északon Hollandia 9 megyével és 
az Északi-tenger partján elterülő német országok 4 megyével. Itt a birodalom Bouches- 
de-la-Trave megye révén, amelynek Lübeck volt a székhelye, egészen a Baltikumig ért. 
Délen Valais, Piemonte, Liguria, Parma, Toscana és a pápai állam nyugati része, összesen 
15 megye. Ezeknek az újabban annektált területeknek a többsége távolról sem olvadt be 
tökéletesen Franciaországba, és inkább csatlós állam jellegét öltötte. Hollandiának és 
Toscanának egyébként külön főkormányzója volt. A 22-es katonai körzetet képező német 
megyék egy külön bizottság vezetése alatt álltak. Illíriát, bár a császársághoz csatolták, 
változatlanul külön igazgatták, és közigazgatási egységeit nem számolták hozzá a 130 
megyéhez. Szóval, Piemonte és Liguria kivételével, amelyeket még elég korán a 
császársághoz csatoltak, a napóleoni kormányzati , rendszer" csak a természetes határok 
keretei között működött normálisan. 


Ezt a rendszert sohasem rögzítették egyszer s mindenkorra. Napóleon 1804 és 1811 
között állandóan újjászervezte az állam intézményeit. Azokból a kísérletekből, amelyeket 
a csatlós államokban folytatott - ahol nem zavarta a forradalmi hagyomány -, azt 
következtethetjük, hogy a , tökéletesítések" korszaka még nem zárult le. Különösen a 
francia társadalom nem öltött még olyan formát, amilyennek ő szerette volna látni. Műve 
tehát befejezetlen maradt ugyan, mindamellett 1812-ben már eléggé előrehaladott 
állapotban volt ahhoz, hogy szellemét felvázolhassuk. 

1. A TEKINTELYELVŰ KORMÁNYZÁS 

A siker fokozatosan átformálta a császár egyéniségét és szokásait. Tilsit után alig 
lehet felismerni azt a szögletes, komor, mintegy római tógában tetszelgő államférfit, aki 
a brumaire-i államcsínyt végrehajtotta. Arckifejezése meglágyult, a derű megenyhítette 
vonásait. Aktivitása nem hagyott alább, de rendezettebb lett. Reggel nyolc órától 
dolgozószobájában van, s munkáját csak ebédje szakítja félbe, amelyet rendszerint 
magányosan költ el. Hetenként egyszer vagy kétszer sétálni vagy vadászni megy. Este 
hatkor övéi körében vacsorázik. Néhány perces beszélgetés után visszatér ügyeihez, s 
este kilenc és tíz között fekszik le. A vasárnap a pompáé; a mise és a parádé után 
megszemléli udvarát, amely csöndben várja a szalonokban, az aprólékos etikett szerint 
gondosan csoportokra osztva, és pompásan kiöltözve; este nagy vacsora családi körben, 
majd hangverseny vagy színielőadás és cercle. 

1811 táján már meglátszik rajta a kor. Arca eltésztásodik, sápadt, ólmos 
színárnyalatot vesz fel, teste meggörnyed és elzsírosodik. Bizonyos jelek arra mutatnak, 
hogy a mértéktelenül kiterjedt birodalom túl nagy teherrel nehezedik rá: , Hát nem 
adtam ki ezt vagy azt az utasítást?" - írja. Mindez azonban nem számít. Szelleme 
mindvégig csodálatra méltóan aktív és kristálytiszta marad. A mindenhatóság már 
jobban érezteti hatását erkölcsi arculatán; az önbizalom önimádattá fajul: , Itáliai népeim 
eléggé ismernek ahhoz, hogy ne feledhessék el: a kisujjamban is több van, mint az ő 
összes elméjükben együttvéve." Egészen durva formát ölt pesszimizmusa: , Mindig 
tudtam, hogy a becsületes emberek semmire sem jók." Az erő és a siker kultusza már 
cinikus formába csap át: , A világ igazgatásának egyetlen titka van: erősnek lenni, mert 
az erőben nincsen sem tévedés, sem illúzió, az erő a meztelen igazság." ,Érjenek el 
sikereket! Kizárólag tetteik eredményeiből ítélem meg az embereket." Mindennek 
természetes következménye, hogy egyre magányosabbnak érzi magát, és egyre 
kiábrándultabban vélekedik művének tartósságáról. , Belül és kívül egyaránt csak a 
személyem által keltett félelemnek köszönhetem uralmamat" - mondja Chaptal- nak; 
majd később így beszél Molliennek: , Az emberek azért álltak mögém, hogy biztonságban 
élvezhessék az életet; holnap, ha minden problematikussá válik, el fognak hagyni." 
Milyen érzelmeket fog kelteni bukása? , Azt fogják mondani: végre!" 


Minél kevésbé ütközött akarata akadályokba, annál féltékenyebb és ingerlékenyebb 
lett. Akárcsak II. Frigyes, ő is szakadatlanul fokozta kormányzásának személyes jellegét. 
A Nápolyi és a Vesztfáliai Királyságnak adott alkotmányokból ítélve végső szándéka az 
volt, hogy kiküszöbölje a választás elvét. Mindamellett sohasem érezte úgy, hogy 
különösebben törődnie kellene akár a választókkal, akár a választott gyűlésekkel. A járási 
gyűléseknek, vagyis az általános választójog alapján választott szerveknek a véleményét 
kizárólag 1813-ban kérte ki, és ekkor is csak néhány megyében. A választói kollégiumok 
döntéseit mindig előre megszabták a személyes kapcsolatok csatornáin át, s a 
kollégiumok ülésein csak kevés tag vett részt. 1810-ben Cote-d"Or megyében nem 
tudták kiegészíteni a főtanács jelöltlistáját, és Chátillon-sur-Seine kerület alprefektusa 
személyesen jelölte ki a kerületi tanács tagjait; a törvényhozási funkciókba kizárólag 
hivatalnokokat és katonákat ajánlott, egyetlen személy kivételével, aki viszont Berlier 
apósa volt. Fokozatosan mindinkább az ilyenfajta személyek kerültek túlsúlyba a 
különböző törvényhozó szervekben. 1807-ben megszűnt a törvényelőkészítő gyűlés, a 
törvényhozó gyűlés ülései pedig mind rövidebbek lettek. Napóleon vagy szenátusi 
határozatok útján hozta törvényeit - például az újoncozás és az annexiók kérdéseiben -, 
vagy rendeletileg kormányzott, olyan kérdésekben, mint például a dohánymonopólium 
visszaállítása. Amíg a törvénykönyvek el nem készültek, az Államtanácsnak még maradt 
némi szerepe; azután azonban már csak jogvitákkal foglalkozott. A közigazgatási 
tanácsok viszont, amelyekre kizárólag a végrehajtás technikájának a kidolgozása 
tartozott, megőrizték jelentőségüket. 


A miniszterek szerepe folyamatosan csökkent, illetékességi körük zsugorodott. A 
Nagy Hadsereg ügyeit és az elfoglalt területekről származó bevételeket felügyelők 
intézték. Az újoncozásról és a hadsereg élelmezéséről igazgatók gondoskodtak. A császár 
egymás után távolította el a rendszer nagy adminisztrátorait, előbb Chaptalt, utána 
Talleyrand-t, végül Fouchét; másodrangú embereket állított a helyükbe, akiket szinte 
küldöncökként kezelt. Ilyen volt Crétet, Champagny, Bigot de Préameneu, Savary, Maret. 
A közigazgatásban növekedett a régi rendszer embereinek a száma. Napóleon azt hitte 
róluk, hogy eleve elismerik az új legitimitást, s amellett rugalmasabbnak ítélte őket: 
Ezek itt az egyedüli emberek, akik szolgálni tudnak." Igen sok volt a tehetségtelen vagy 
tapasztalatlan hivatalnok; éppen ezért rendkívül gyorsan emelkedtek azok, akiket a 
császár észrevett. Így például Molé 1806-ban államtanácsi előadó, 1807-ben prefektus, 
1809-ben államtanácsos és a hidak és országutak igazgatója, 1813-ban miniszter; innen 
eredt a hivatalok halmozása is. A császár tartalékot akart képezni előkelő születésű és 
vagyonos (tehát igen rosszul fizetett), de általa nevelt hivatalnokokból. Ezért állította 
vissza az Államtanácsban 1806-ban az államtanácsi előadók intézményét - hetvenkettőt 
nevezett ki összesen -, s ezért sokszorozta meg Párizsban és vidéken egyaránt a 
közigazgatásban és a tanácsokban a gyakornokok számát. 1811-ben összesen 350 
gyakornok állt rendes szolgálatban. Az Államtanácsról nem mondhatjuk, hogy 
összetételének jellege radikálisan megváltozott volna. A császár még 1813-ban is 
államtanácsi előadónak nevezi ki Zangiacomi egykori konventképviselőt (igaz ugyan, 
hogy nem volt királygyilkos), valamint Coffinhal fivérét; mindössze 12 tanácsnokot 
távolított el, és csak két esetben történt látványos elmozdítás, de ekkor is a tanács 
munkájától független okból. Bizonyos evolúció azonban mégis megfigyelhető, és ebből 
következtetni tudunk arra, mi lett volna, ha a császárság fennmarad. Egyébiránt a 
brumairis- ták akklimatizálódtak: Becsületrendet kaptak, és bekerültek az új 
nemességbe; némelyikük még hitbizományt is alapított. 


A prefektusok összetétele már sokkal érzékelhetőbben változott meg. Cote-d"Or 
megye első prefektusa az alkotmányozó gyűlésnek, a második a törvényelőkészítő 
gyűlésnek volt tagja, a harmadik Molé, végül, 1812-ben, Cossé-Brissac herceg volt a 
prefektus. Különben kevés olyan egykori forradalmár akadt, aki, mint Jean- bon, hű 
maradt emlékeihez. Marseille-ben Thibaudeau óvatosságból, hiúságból és feleségének 
befolyása alatt a reakció hívévé szegődött. Ezek a prefektusok a nagy úr példáját 
követték. Kezdetben a főtanácsok kifogást emeltek ilyen vagy olyan kiadás ellen, 
aprólékosan felülvizsgálták a számadásokat, különféle óhajokat jelentettek be; amikor 
azonban az elutasított költségvetéseket hivatalból hatályba léptették, az elszámolások 
igazolásával kapcsolatos követeléseket visszautasították, a bejelentett óhajokra pedig 
fittyet hánytak, ezek a szervek fokozatosan elbátortalanodtak. Abban a mértékben, 
ahogyan üresedések keletkeztek, meg is tisztították őket. 1809-ben Bouches-du-Rhone 
megyében egy ízben 7 tanácstagot neveztek ki, s ebből 6 volt nemes, illetve hivatalnok. 
Pas-de-Calais-ban a főtanácsba bevonul az artois-i arisztokrácia. Ugyanezt látjuk a 
prefektúrák tanácsosainál és az alprefektusoknál. Cotes-du-Nord esetéből ítélve a 
forradalmárok jobban ellenálltak nyugaton, ahol mindvégig félni kellett a chouanoktól. 
Ami a községi tanácsokat illeti, a rendszer számára állandó nehézséget jelentett, hogy 
hozzáértő embereket találjon. Sok esetben nem sikerült kiegészíteni a tanácsokat, vagy 
elérni, hogy egyáltalán összeüljenek. Polgármesterre azonban mindenképpen szükség 
volt, így azután a prefektusok a nagybirtokosokat vették igénybe, még ha azok 
ellenségesen álltak is szemben a rendszerrel. Az alacsony beosztású hivatalnokok, a 
titkárok, a mezőőrök szintjén még rosszabb volt a helyzet, s így volt ez az egész 
közigazgatásban. A nép még nem termelte ki azt a hivatalnoki kispolgárságot, amely 
elég művelt ahhoz, hogy érzéke legyen a szakmai becsületességhez. Némelyik prefektus 
közvetlenül próbálta igazgatni a megyét, mozgó titkárok vagy felügyelők segítségével, 
például Bas-Rhin, Pas-de-Calais, Meurthe megyében; de fizetésük fedezetét a már amúgy 
is eladósodott községektől kellett előteremteniük. Nem szabad hát elfogultnak lenni a 
helyi közigazgatás hibáival szemben: idő kellett ahhoz, hogy rendbe jöjjön. Mindenesetre 
azonban ettől az adminisztrációtól, amely olyan volt, amilyen volt, Napóleon 
megkapta, amit akart: a pénzt, az embereket, a rend fenntartását. 


Tisztázandó kérdés, hogy milyen mértékben történt meg a köz- pontosítás. A XI. évtől 
a prefektusok panaszkodtak, hogy nem hagynak nekik több kezdeményezést, s 
rámutattak, hogy mindegyik miniszterrel külön kell kapcsolatot tartaniuk, és sokszor 
kapnak ellentmondó utasításokat; az igazgatottak pedig panaszkodtak, hogy erősen 
késlelteti a problémák megoldását, hogy mindenről be kell számolni Párizsnak. 
Mindamellett némelyikük elég szabadon élt hatalmával, saját szakállára letartóztatási 
parancsokat is adott ki. 
1805- " ben Doubs megyében De Bry kényszerkölcsönt vetett ki. Napóleon az ilyen 
prefektusokat azzal vádolta, hogy zsarnokot játszanak, ami elég komikus, a miniszterek 
pedig többször elégedetlenségüket nyilvánították. , Általában véve - írja Montalivet 1812- 
ben - a prefektusok azt mondják nekem, amit akarnak, s úgy, ahogyan akarják. A 
legvilágosabban azt látom, hogy fogalmunk sincs arról, mi történik." Valahányszor 
Napóleon csakugyan tudni akarta, hogy mihez tartsa magát, vagy , fel akarta húzni a 
gépezetet", különleges biztosokat küldött ki, mint annak idején a Közjóléti Bizottság. Így 
tett például 1812-ben. A központi hatalom egyébként a megyékben a különféle - helyi és 
nem helyi születésű - polgári és katonai személyiségek titkos hatalmába is beleütközött, 
főleg a püspökébe, aki nem keresztezte ugyan a központ intézkedéseit, de beleszólt a 
személyek kiválasztásába és a közigazgatás részletkérdéseibe. Egészében véve azt 
mondhatjuk, hogy a köz- pontosítás erőteljesebb volt, mint 1789 előtt, de a közlekedés, 
az érintkezés lassúsága még biztosította a prefektusok függetlenségét, s ennek mértékét 
befolyásolták a körülmények, a távolság és az érintettek jelleme; mindenesetre, a 
konzulátus alatti prefektusok eltűnésével és az ország pacifikálódásával a központosítás 
kétségtelenül előbbre haladt. 


Makacsul folyt az igazságszolgáltatás átszervezése. A VIII. évben kissé véletlenszerűen 
válogatták össze a személyzetet; emiatt hamarosan jelentkeztek a panaszok. Napóleon 
intézkedéseket tett a válogatás megjavítására. A XII. évben jogi iskolákat létesített, 
1808-ban pedig bevezette a tanácskozási joggal rendelkező auditor bírák intézményét. 
1807-ben elérkezettnek látta az időt az apparátus megtisztítására. Egy szenátusi 
határozat külön bizottságra bízta az ügyet. Eredetileg összesen 194 bíró elmozdítását 
kérték, ebből a bizottság 170-et javasolt eltávolítani. Az 1808. március 24-i rendelet 
végül 68 bírót mozdított el, s 94 továbbinak a lemondását elfogadta. Egyidejűleg 
befejeződött a törvénykönyvek megszerkesztése. 1806-ra elkészült a polgári 
perrendtartás; 1807-re a kereskedelmi törvénykönyv; 1808-ra a bűnvádi perrendtartás; 
1810-re a büntető törvénykönyv; a mezőrendészeti törvénykönyvet megírták ugyan, de 
nem léptették életbe. 1789 szelleme nem tűnt el teljesen ezekből a törvénykönyvekből. 
Az Államtanács csorbítatlanul megőrizte a forradalomnak a társadalmi viszonyok 
átalakítása terén véghezvitt művét. Nagy figyelmet szentelt a közigazgatás és az 
igazságszolgáltatási gépezet elválasztásának; gondosan ügyelt a bírák függetlenségére, 
makacsul ragaszkodott az esküdtszék intézményéhez. Ezzel párhuzamosan azonban a 
burzsoázia tulajdona és tekintélye is számíthatott rá, azzal a feltétellel, hogy ez nem 
csorbítja az állam hatalmát: a tanács ezt a hatalmat közérdeknek tekintette. A tanács 
tagjai, akár forradalmárok voltak, akár a régi rendszer emberei, habozás nélkül áldozták 
fel az elveket politikai alkalmazkodásból vagy osztályérdekből. Szükség törvényt bont, 
mondotta Portalis; a szükség minden elméletnél erősebb, kontrázott Berlier. Ez a 
beállítottság már a polgári törvénykönyvben is éreztette hatását; az ezután születő 
törvénykönyvekben még erősebben érezhető a reakció. 

A polgári perrendtartás és a kereskedelmi törvénykönyv igen közel áll Colbert 
rendeleteihez. Különösen a másodikról kell megállapítani, hogy nem alkalmazkodott 
megfelelően a gazdasági fejlődés feltételeihez, például a biztosítás és a 
részvénytársaságok kérdésében; legalábbis, míg egyfelől továbbra is engedélyhez 
kötötte a részvénytársaságok alapítását, nem ismerve el mást, mint a közkereseti, 
valamint a betéti társaságokat, másfelől elfogadta azt az elvet, hogy a társaság tagjainak 
felelőssége csak betétjük mértékéig terjed, holott előzőleg a jogszolgáltatás habozott 
ebben a kérdésben; bizonyos rendelkezések ugyanis kötelezték a társult személyeket, 
hogy teljes vagyonukkal vállalják a felelősséget a társaság javaiért. 


A legfigyelemreméltóbb azonban a saját váltóval kapcsolatos vita volt. Némelyek, 
felismervén, hogy a gazdasági fellendülés függ a hitel fellendülésétől, tehát a bankok 
biztonságától, azt akarták, hogy az egyszerű magánembert óvás esetén ugyanúgy 
kezeljék, mint a kereskedőt, vagyis kötelezettségteljesítésének kikényszerítése végett le 
lehessen tartóztatni. Molé volt a javaslat ellenzőinek szenvedélyes szószólója; ez azt 
jelentené, hogy hátat fordítanak a közjognak, s Anglia példájára feláldozzák a személyes 
szabadságot a nagykereskedők és a bankárok, ezen önző kisebbség érdekeinek; 
Franciaországnak kétségtelenül szüksége van kereskedelemre, de továbbra is elsősorban 
mezőgazdasági országnak kell lennie. Ha a forgalom és a pénzgazdálkodás módszereit 
honosítják meg a gazdasági életben, mondották, ezzel arra késztetik az állampolgárokat, 
hogy a pénzvilágra bízzák megtakarításaikat, hogy életjáradékban helyezzék el, hogy a 
mindig labilis ingó vagyonnak adják az elsőbbséget: nem lesznek többé nagy, előkelő 
családok, s ez alá fogja ásni a monarchia intézményét. Ez a gondolatmenet, főleg ez idő 
tájt, mindenképpen Napóleon ínyére lehetett. ÉEleslátása, intelligenciája mégis 
felülkerekedett, és kompromisszum mellett foglalt állást: úgy döntöttek, hogy a 
magánemberrel abban az esetben járnak el kereskedőként, ha kereskedelmi műveletek 
következtében írta alá a váltót. 

Lényeges határkövet jelentett a bűnvádi perrendtartás és a büntető törvénykönyv. 
1810-ben léptek hatályba, s ez alkalomból az április 28-i törvény ismét átalakította az 
igazságügyi szervezetet: az ekkor kapott forma hosszú időn át megmaradt, egyetlen 
mozzanattól eltekintve, most ugyanis a járási székhelyek kivételével a polgármesternek 
rendelték alá az egyszerű rendőrséget, de később kivonták a fennhatósága alól. A 
törvény szabályozta a bírák kinevezésének módját és feltételeit, valamint működési 
fegyelmüket; egyben felhasználták az alkalmat egy újabb tisztogatásra is; a párizsi 
fellebbviteli bíróság harmincegy tanácsosa közül nyolcat távolítottak el. A jelek nem arra 
mutatnak, hogy a változtatásokat politikai indítékok inspirálták volna; ennek ellenére a 
személyi állomány összetétele pontosan abban az irányban változott, mint a többi 
szervezeté; Besanconban a királyság korabeli egykori parlamentnek két elnöke és öt 
tanácsosa lett az új bíróság tagja. Az igazságszolgáltatásban azonban a forradalmárok 
sokkal szilárdabban tarthatták magukat, hiszen a bírák a tisztogatási akcióktól eltekintve 
elmozdíthatatlanok voltak. 


Fokozódott az igazságszolgáltatás megtorló jellege. Ekkor kapta meg végleges 
szervezetét az ügyészi hivatal. A vizsgálat teljesen titkossá vált. A közbiztonsági bírói 
tiszt megszűnt; a vádemelés funkciója az ügyészek, főügyészek és vizsgálóbírák kezében 
összpontosult. A prefektus visszakapta az ítélő esküdtszékek kinevezésének jogát. A 
vádemelő esküdtszék megszűnt, és funkcióit átadta a fellebbviteli bíróság egyik 
kamarájának. ,Rendes különleges bíróságok" néven megtartották a különleges 
bíróságokat; de ezeknek már csak katonák voltak a tagjai. Ezenkívül az esküdtszék 
felfüggesztése esetére, vagy bizonyos bűncselekmények megtorlására felállították a 
rendkívüli különleges bíróságokat"; ugyancsak 1810-ben megjelentek a , különleges 
vámbíróságok". Egyébként az alkotmány értelmében a szenátus az állam biztonságát 
veszélyeztető volta miatt bármelyik esküdtszék ítéletét semmisnek nyilváníthatta; 1813- 
ban különleges bíróság elé állította Antwerpen csempészettel vádolt polgármesterét, 
miután az esküdtszék felmentette. A büntető törvénykönyv nem állította vissza a kínzást, 
de visszahozta a testre sütött szégyenbélyeget, a pellengérre állítást, az 
apagyilkosságért a kéz levágását, és az állampolgári jogok megvonását. 

Bármennyire megerősödött is a büntető igazságszolgáltatás, a császárság ugyanúgy 
nem hagyatkozott csak erre, mint annak idején a konzulátus; még nagyobb szerepet 
juttatott az adminisztratív elnyomásnak, azaz a rendőrségnek. A miniszternek - Fouché- 
nak, majd 1810-től Savarynak - alárendelve a kerületekért felelős államtanácsosok 
működtek. 1808-tól kezdve külön főigazgató irányította a rendőrséget Torinóban, 
Firenzében, Rómában és Amszterdamban. A központosítás mérsékelt volt. A prefektusok, 
akik nem kizárólag Fouchétól függtek, megtartottak bizonyos hatásköröket. A tanácsosok 
és az igazgatók közvetlenül érintkeztek a császárral, nemkülönben Dubois párizsi 
rendőrfőnök is, akinek a helyébe Pasguier került 1811-ben. A rendőrséggel a csendőrség 
konkurrált, amelynek megvoltak a maga külön főnökei. 


A csendőrök, állapította meg Loire-Inférieure megye prefektusa 1808-ban, azt hiszik, 
hogy felfegyverzett bírák, akiknek az a feladatuk, hogy minden polgári hivatalnokra 
felügyeljenek". A császár szemében az lett volna az ideális, ha napra kész kartotékot 
lehetett volna vezetni minden olyan személyről, aki bármi néven nevezendő befolyással 
rendelkezett. Fouché már elkészítette a chouanok mozgalmában részt vettek 
nyilvántartását; Napóleon szerette volna létrehozni a császárság , személyi és erkölcsi 
statisztikáját". Sokat tudott, de nem mindent; a prefektusok, akik a leginkább 
informálhatták volna a magánéletről, általában diszkrétnek mutatkoztak. A besúgás és 
Lavalette fekete kabinetje maradt a legfontosabb hírforrás. 

A rendőrségtől az emberek annál is inkább féltek, minthogy nyomozásait maga 
szankcionálta az önkényes letartóztatással; a börtönök mellett az elmegyógyintézeteket 
is felhasználták. Desorgues, a költő, 1804-ben egy híressé vált epigrammát engedett 
meg magának: , Hej, a nagy Napóleon - az egy nagy kaméleon." Faure, a Szent Lajos 
katonaiskola növendéke 1804. december 5-én a sasok kiosztásakor elkiáltotta magát: 
,sSzabadság vagy halál!" Mindkettőt elmebetegként internálták. Senki sem érezte magát 
biztonságban. Egy Lassalle nevű hadiszállítót, miután a császár megsemmisíttette a vele 
kötött üzleteket, ráadásul még börtönbe is vetettek ítélet nélkül. AZ emberek ügye 
kiszabadulásukkal sem zárult le: nagyon sok esetben jelöltek ki kényszerlakhelyet és 
alkalmazták a rendőri felügyeletet. Végül 1810. március 3-án egy rendelet visszaállította 
a , politikai foglyok börtöneit". A bebörtönzést külön tanácsnak kellett elrendelnie az 
igazságügyminiszter és a rendőrminiszter javaslatára. A valóságban ritkán vették őket 
igénybe. Napóleon szemében a közigazgatási fogvatartásnak nemcsak az volt a 
rendeltetése, hogy elfojtsa az ellenzéket; a köztörvényes bűncselekmények megtorlására 
is fel lehetett használni, ha az esküdtszék hagyta magát megfélemlíteni, vagy ha nem 
volt jogilag elfogadható bizonyíték. Az sem volt ellenére, hogy a , politikai foglyokról" 
beszéljenek, és , ijesztő képet" kapjon a közvélemény; nem voltak illúziói a mindennemű 
ellenőrzés alól kivont rendőrség visszaéléseit illetően. A csendőröktől annyira féltek az 
emberek, hogy - mint Loire-Inférieure megye prefektusa mondotta - , nehéz lett volna 
tanúvallomásra bírni valakit ellenük". 


A prefektus csalással, sikkasztással, sőt gyilkossággal is vádolta őket. Még maguk a 
prefektusok is tartottak a befolyásos magánszemélyektől. 1808-ban Somme megyében 
letartóztatták Despinoy de Saint-Luc táborszernagyot adósának, a polgármesternek 
szóbeli rendeletére. Emiatt az 1810-i dekrétum elrendelte a börtönök évenkénti 
ellenőrzését. De az inspektorok nem látogattak el mindenüvé, s a császár is csak a 
benyújtott anyagok egy részét vizsgálta át. 1811-ben 810 ártatlannak minősített személy 
közül 145-öt bocsátott szabadon; 1812-ben 314-ből 29-et; 1814-ben 2500-ra becsülték a 
fogva tartott személyek számát. A személyes szabadság védelmére hivatott szenátusi 
bizottság nem kérte be a fogva tartottak listáját, s csak külön kérelemre járt el. 1804-ben 
116 panaszos esetből 44 szabadonbocsátást sikerült elérnie. Fouché passzív ellenállása 
hamarosan elvette a kedvét a beavatkozástól. Mindent összevéve Franciaország 1800-tól 
1814-ig a gyanúsakra vonatkozó törvény (A jakobinus terror idején hozott különleges törvény; a 
szerző itt jelképesen alkalmazza a fogalmat) rendszerében élt; Napóleon azonban óvakodott attól, 
hogy alkalmazását túlságosan kiterjessze, mert megértette, hogy a lakosság el fogja 
tűrni a terrort, ha csak kis számú embert érint, s hogy így sem lesz kevésbé hatékony. 

Különösen felhívták magukra a figyelmet azok, akik értettek a beszédhez vagy az 
íráshoz. Nem kímélték a Francia Akadémiát sem, amely annyit várt Bonapartétól. 1803- 
ban megszüntették az erkölcsi és politikai tudományok osztályát. 1805-ben Lalande újra 
kiadta Maréchal Ateista lexikon című művét; a császár kijelentette, hogy ez az ember 
visszaesett a gyerekkorba", és egyszer s mindenkorra eltiltotta a közléstől. 
Chateaubriand-nak megtiltották, hogy felolvassa székfoglaló előadását. A császárt 
annyira dühbe hozta a beszéd, hogy azzal fenyegetőzött: úgy feloszlatja a nyelv- és 
irodalomtudományi osztályt, a régi Francia Akadémiát, , mint egy rossz klubot". A 
rendőrségnek minden szalonban volt informátora, például Esménard akadémikus. Az 
ügyvédeket Napóleon gyűlölte: , Lázítók, a bűn és az árulás mesterei... Azt szeretném, ha 
ki lehetne vágni a nyelvét annak az ügyvédnek, aki azt a kormány ellen használja fel." 
1804-ben kötelezte őket, hogy kérjék a törvényszéktől hivatalos jegyzékbe vételüket; 
1810. december 14-ig kellett várniuk, amíg kamarájuk elnököt és fegyelmi bizottságot 
kapott, de még így is csak jelöltjeiket terjeszthették a főügyész elé, a törvényszék pedig 
megőrizte azt a jogot, hogy büntetést mérjen ki rájuk. 


A császár éppígy megvetette a ,nyomtatott szöveget, a puszta tény miatt, hogy a 
közvéleményre, nem pedig a tekintélyre apellál". , Keveset kell kinyomtatni, és a 
legkevesebb a legjobb" - írta Eugéne-nek. 1805-től kezdve a lapoknak be kellett 
mutatniuk számadásaikat a rendőrségnek, s bevételeik egyharmadát át kellett 
engedniük a felügyeletükre kirendelt megbízottak fizetésének fedezetéül; 1807-ben 
Chateaubriand egyik cikke miatt betiltották a Mentire című lapot; 1810 augusztusában 
elhatározták, hogy egy megyében elég egy újság, és több mint száz lap megszűnt; 
októberben Savary a párizsi sajtóból csak négy napilapot hagyott meg, melyek közül az 
egyik a Moniteur officiel volt; 1811 februárjában az egyik megmaradt lapot, az egykori 
Débats-t, most Journal de TFEmpire-t elvették a Bertin fivérektől, akiket meggyanúsítottak, 
hogy kapcsolatot tartanak az angolokkal, s a kiadót részvénytársasággá változtatták (a 
részvények egyharmadát a rendőrség kapta); ugyanez a sors várt szeptemberben a 
Journal de Paris-ra és a Gazette de France-ra. A könyvkiadás ellenőrzése végett 1805-ben 
ismét kötelezték a nyomdászokat, hogy visszavonható személyes működési engedélyt 
váltsanak ki, és esküt tegyenek; kiadványaikat a rendőrség saját belátása szerint 
elkobozhatta; sajtóirodája mellett Fouché konzultációs irodát is szervezett, amelyben 
Lemontey, Lacretelle és Esménard működött. 

A hivatalos cenzúra előnyösebb a rendőri önkénynél. 1810. február 5-én a császár 
végre el is határozta, hogy visszaállítja. Nyomdai főigazgatóságot létesített, amelyet 
előbb Portalis fiára, majd Pommereul volt prefektusra bízott, egyben pedig , császári 
cenzorokat" nevezett ki, akik között egy teológus is volt. Vidéken a prefektusok 
maradtak az illetékesek. Egyidejűleg a 157 párizsi nyomda közül 97-et bezártak. Végül 
kiterjesztették a működési engedély és az eskü kötelezettségét a könyvkereskedőkre is. 
A cenzúra, amint az előre látható volt, arra használta hatalmát, hogy saját magát 
fedezze, és tetszése szerint vissza is élt vele. 


Nemcsak gallikánnak, angolgyűlölőnek és a képtelenségig gyanakvónak bizonyult, 
hanem végtelenül prűdnek is; ezenkívül pedig egyszerűen üldözőbe vette azokat az 
irodalmi műfajokat, amelyek nem voltak kedvére, például a történelmi regényt. 1811 
decemberében Napóleon felmérgesedett: a cenzúrának csak a gúnyiratokat kellene 
irtania, ,egyébként pedig hagynia kell szabadon beszélni az embereket". A lecke 
használt: 1811- ben a kéziratoknak majdnem 12 százalékát visszautasították; 1812- ben 
ez az arány 4 százalék alá esett. A császár ezen a területen is liberálisabbnak 
mutatkozott embereinél, ami, igazat szólva, nem volt nehéz, s bizonyos mértékig hű 
maradt a felvilágosult abszolutizmus legjobb hagyományaihoz. A közigazgatás azonban 
semmivel sem lett elnézőbb az olvasótermek, a kölcsönkönyvtárak, főleg pedig a 
könyvügynökök iránt: tisztában volt az almanachok és a népszerű képkereskedés 
jelentőségével, s jól emlékezett az ilyen eszközökkel dolgozó ellenforradalmi klerikális 
propaganda egykori sikereire is. A szenátusnak a sajtószabadság védelméért felelős 
bizottsága is volt; ez az égvilágon semmit sem csinált. Nem kímélték a színházakat sem, 
amelyek Franciaországban mindig kedvelt színhelyei voltak a pártok összecsapásainak. 
1805-ben Napóleon kikérte Fouché véleményét Mozart Don Juan-járól ,a közszellem 
szempontjából", s amikor Brifaut egy Don Sanche című darabot írt, a spanyol- országi 
háború miatt át kellett dolgoznia Asszíriai Ninusszá. 

Összefoglalva, a császári közigazgatás tökéletesítette a konzulátus művét, és fokozta 
annak önkényuralmát. A szabadságjogokból semmi sem maradt, hacsak nem a 
lelkiismereti szabadság, a vallási türelmetlenség ugyanis ártott volna az államnak, hiszen 
jó szolgáktól fosztotta volna meg; mindamellett azt sem nézték jó szemmel, ha valaki 
támadta a bevett felekezeteket, ha ateistának vallotta magát, vagy ha a szakadár ,.kis 
egyházhoz" tartozott. Napóleon zsarnoksága nem lepte meg túlságosan a franciákat, 
hiszen alig kerültek ki a régi rendszerből és a forradalom kavargásából, s egyébként is 
tudták, hogy a többi ország lényegében ugyanebben a cipőben jár. A rendszer 
eredetisége egyszerűségében és a fogaskerekek ügyes összeillesztésében rejlett: ezt a 
forradalomnak köszönhette, amely a régi rendszer kaotikus intézményeinek és 
kiváltságainak felszámolásával lehetővé tette, hogy megtisztított talajra új épületet 
emeljenek. 


2. A PÉNZÜGYEK ÉS A NEMZETGAZDASÁG 

A pénz a háború idege, XVI. Lajos példája pedig azt is megmutatta, hogy az állam 
pénzügyi válsága halálos kimenetelű lehet a hatalomra nézve. II. Frigyes, a felvilágosult 
abszolút uralkodók mintaképe, mindig nagy gondot fordított a pénzügyekre. Előnyben 
részesítette a közvetett adókat, mert könnyebb őket beszedni, rendszeresebben folynak 
be, s az uralkodó osztályok szemében is rokonszenvesebbek. Így tett Napóleon is. 1804- 
től 1812-ig többször csökkentette a földre és az ingó vagyonra kivetett adót, aminek az 
az előnye is megvolt, hogy a törvényhozó gyűlés jóváhagyását merő formalitássá 
redukálhatta. Ezenkívül hozzáfogott a földadó ésszerű felosztásának előkészítéséhez, s 
1807-ben megkezdte a telekkönyv bevezetését. Ezzel tulajdonképpen az 1789-i 
úgynevezett panaszfüzetek (A panaszfüzeteket a megyék rendjei 1789-ben, a forradalom kitörése előtt 
a király által összehívott általános rendi gyűlésre állították össze) egyik leglényegesebb óhajának tett 
eleget; 55 milliót fordított erre a célra, de több mint 5-6 ezer községben nem tudta 
befejezni a művet. 

Gaudin már a kezdet kezdetén javasolta, hogy állítsa vissza a fogyasztási adókat; 
ezek azonban annyira népszerűtlenek voltak, hogy 1804-ig meg sem merte kockáztatni. 
A XII. év ventőse 5-én (1804. február 25-én) létrehozták az , egyesített adók" hivatalát, s 
vezetését Francais de Nantes-ra bízták. Előbb a szeszesitalokat adóztatták meg, nem túl 
erősen, de Így is újra szükségessé váltak az állományjegyzékek; az állam égisze alatt újra 
funkcióhoz jutottak a forradalom előtti adószedő apparátus fináncai. 1806-ban, majd 
1808- ban változtatták az adószedés módját, és növelték az adókulcsot. 


1806-ban az útvámok megszüntetésének ellensúlyozására bevezették a sóadót. Előbb 
megnövelték a dohányadót, majd 1810-ben bevezették a dohány forgalmának állami 
monopóliumát. A jelek szerint ebben az évben az , egyesített adókból" származó bevétel 
már jelentékenyen felülmúlta az egyenesadó-bevételt, a vámokról nem is beszélve. A 
nép igencsak elégedetlen volt az új adórendszer miatt, több helyen zavargások törtek ki. 
Másfelől pedig a vagyonos rétegek kénytelenek voltak megállapítani, hogy az egyenes 
adózás enyhítése is csak látszólagos, mert terheinek egy részét az állam most áthárította 
a helyi szervek költségvetésére, például az egyház működésével kapcsolatos kiadások 
egy részét, a telekkönyvezést, a csatornák karbantartását, a koldusadókat; 1810-ben 
pedig még a prefektusok fizetésének a felét is. A pótadók egyre növekedtek, így Cotes- 
du-Nord megye, amely a IX. évben 2 489 000 frankot adott ezen a címen, 1813-ban már 
3 423 000-t fizetett be. Ráadásul, hogy a helyi önkormányzatok megéljenek, állandóan 
emelni kellett a városi vámokat is. Mindehhez még hozzájárult, hogy az országban 
örökösen ide-oda vonultak a csapatok. Ezeket el kellett szállásolni, és etetni kellett. Nem 
egy prefektus visszaállította a robotjellegű kötelező közmunkát, például Molé. Napóleon 
csakugyan takarékos volt, mindent összevéve azonban mégis növelte az ország 
lakosságát sújtó terheket. Ebben a növekedésben a polgári rendeltetésű kiadásoknak 
csak kis részük volt. A megyékben az állami hivatalok olyan kevés pénzt kaptak, hogy az 
út-, az iskola- és az egészségügyi hálózat alig fejlődött. Cotes-du-Nord megyében a 
pénzhiány miatt papírhegyeket írtak össze, hogy megpróbálják teljesíteni a terveket. 
1806- től kezdve mintegy 35 milliót fordítottak közmunkálatokra; de ebből igen kevés 
vidéknek jutott számottevő összeg. A terhek növekedését elsősorban a civillista, az 
egyházi kiadások, az állami adósságok, legfőképpen pedig a háborúk okozták. A 
hadikiadások, az ellenség bőséges hozzájárulásai ellenére is, az állam bevételeinek 
mindig 50-60 százalékát nyelték el, ha ugyan nem többet. 


A kincstárt az 1806-i reformok jóvoltából többé nem fenyegette ugyan olyan veszély, 
mint azelőtt, biztonságba azonban sohasem került, mert nem jutott kölcsönhöz. Most is, 
még inkább, mint 1789 előtt, ez volt a legfontosabb különbség Franciaország és Anglia 
pénzügyei között. Csak az államadósság-törlesztő pénztárnak sikerült elhelyeznie néhány 
millió frank értékben bonokat. Igaz, hogy ez a pénztár támogatta a járadékkötvényeket, s 
hogy Napóleon nagy mennyiségben vásárolt a bonokból a Becsületrena, a szenátori 
javadalmi alap és az elidegeníthetetlen javadalmak számlájára - olyannyira, hogy 1809- 
ben az 58 millió értékű bonból csak 33 millió volt magánosok kezében, s hogy a piac 
állandóan szűkülőben volt -, az árfolyamok mégis alacsony szinten maradtak, és az 
emelkedési tendencia gyenge volt. Így hát különféle kényszermegoldásokhoz 
folyamodtak. Növekedtek az óvadékok; vertek egy kis pénzt; 1807-ben, illetve 1810-ben 
a hadikincstár 84, majd 45 milliót bocsátott rendelkezésre. A kedvelt módszer végig az 
maradt, hogy a hadiszállítóknak olyan bevételeket adtak át, amelyeknek a behajtását 
meg kellett várniuk. Ez már a régi rendszernek is közismert módszere volt, s együtt járt 
az uzsoraspekulációval, a hűtlen kezeléssel. A másik kedvelt módszer az volt, hogy a 
számlák hitelességének ellenőrzése címén elhalasztották a kifizetését. A hátralékot időről 
időre az államadósság-törlesztő pénztár bonjainak vagy járadékcímleteknek a 3 
szétosztásával számolták fel. Ez valójában a kényszerkölcsön álcázott formája volt. Így 
1813-ban 1 milliót fizettek ki ezen a módon az 1801 és 1808 között keletkezett 
hátralékokra. Napóleon uralmának vége felé az örök járadék már 63 millióra, a főleg az 
egyházi nyugdíjakból eredő életjáradék pedig 57 millióra rúgott. Mindennek ellenére a 
hadiszállítók roppant hatalma semmit sem csorbult, hiszen előlegeiket nem 
nélkülözhették. 

Ha a körülményeket figyelembe vesszük, Napóleon alatt a pénzügyek a 
lehetőségekhez képest optimálisak voltak, ám minden jel arra mutat, hogy egyensúlyba 
sohasem kerültek. Az állam pénzügyeinek főleg az ártott a közvélemény szemében, hogy 
az emberek sohasem tudták (sem előre, sem utólag), hogy mihez tartsák magukat, 
hiszen a fizetési kötelezettségek örökös elnapolása minden, csak nem költségvetés. 
Ezenkívül hiába állították vissza 1807-ben a számvevőszéket, az nem kapta meg a jogot 
arra, hogy felülvizsgálja a kiadások törvényességét. A császár nyilvánvalóan azért nem 
jutott kölcsönhöz, mert az állam annyi csődje után a megtakarított tőke bizalmatlan 
maradt, s Napóleon nem olyan politikát folytatott, hogy bárki is hihetett volna a rendszer 
tartósságában. A dologban azonban mindenesetre az is közrejátszott, hogy 
pénzügyei intézésének módját a titok ködébe burkolta. Választania kellett 
aközött, hogy vagy aláveti magát a burzsoázia ellenőrzésének, vagy lemond 
ennek az osztálynak a segítségéről, és ő az utóbbi mellett döntött. 

De még ezzel sem merítettük ki a helyzet jellegzetességét. Akárcsak II. Frigyesnek, 
aki fenntartotta magának a sziléziai jövedelmeket és visszaállította a káplár-király (II. 
Frigyes apjának, I. Frigyes Vilmos porosz királynak a mellékneve) hadikincstárát, Napóleonnak is 
voltak olyan bevételei, amelyek felett kizárólag ő rendelkezett: a civillista, a 
koronabirtok, a magánbirtok. Elhatározta, hogy legalább 100 millió franknyi szabad 
rendelkezésű jövedelmet biztosít magának, mondván, hogy egy uralkodó ekkora 
erőforrás birtokában minden véletlennel dacolni tud. Ezenkívül, minthogy a háborút nem 
kizárólag a császárság erőfeszítéseiből kívánta fedezni, mert nem akarta annak 
lakosságát sem kimeríteni, sem maga ellen fordítani, létre kellett hoznia a pénzügyek 
igazgatását a meghódított országokban is, s ennek az igazgatásnak ő volt a kizárólagos 
ura. 1805. október 28-án létrehozta a hadseregkincstárat, amely Ausztriától és 
Poroszországtól szedte be a hadisarcot. Adófelügyelője, La Bouillerie szerint ez a két 
ország 1805-től 1810-ig 743 milliót fizetett; ebből 311-et fordítottak a csapatok 
szükségleteire. 1810. január 30-án a császár létrehozta a , rendkívüli birtok" hivatalát, 
melynek Defermon lett az intendánsa. Ide irányították a hadseregkincstár feleslegét, 
továbbá ide kerültek azok a földek és jövedelmek, amelyeket a császár magának tartott 
fenn a csatlós államokban. Ezeknek értékét ekkor 2 milliárdra, jövedelmét pedig 30—40 
millióra becsülték. Napóleon ezt az erőforrást a pénzforgalom ellenőrzésére használta fel: 
járadékkötvényeket vagy bankrészvényeket és vállalati részvényeket vásárolt; ezenkívül 
1811-ben előlegeket fizetett belőle az iparnak; legfőképpen azonban szolgáit jutalmazta 
vagy nyugdíjazta belőle. Ilyenformán a háború nagy erőforrásokhoz juttatta. Az 
oroszországi hadjárat előestéjén állítólag maga mondotta: , Ez is pénzügyeim érdekeit 
szolgálja. Hát nem a háborúval hoztam őket rendbe? Vajon Róma nem így szerezte 
meg a világ kincseit?" 


A nemzet szempontjából már kétségesebb volt a háborúk haszna. Bizonyos számú 
egyén meggazdagodott a zsákmányból. Az ország birtokában levő nemesfémkészlet 
előnyösen megnőtt. A költség- vetés átmenetileg megkönnyebbült. Az adófizetőknek 
azonban a háború így is igen sokba került; például Spanyolország állítólag 350 milliót 
fizetett, de legalább ilyen értékben kellett felszerelést oda küldeni, továbbá 24-30 
milliónyi havi zsoldot, ezenkívül nyugdíjat az elmozdított királyi család tagjai részére. 
Mindez Francia- országot terhelte, mert a hadseregkincstár és a rendkívüli birtokok 
hivatala ebből egyetlenegy sout sem fizetett. Végső soron tehát, ha Napóleon 
megnövelte is e birtokok révén személyes tekintélyét, mozgósítható tartaléka sohasem 
érte el azt az összeget, amelyet célul tűzött maga elé, mert a birtokok jövedelmeinek 
nagy részét mindig a körülmények nyomása alatt kellett kiadnia. 

Így hát, bármilyen nagy hasznot húzott is a háborúból, mindenképpen fokozni kellett 
az ország adófizetési képességét. A felvilágosult abszolút uralkodók ennek érdekében, a 
merkantilizmus elveihez igazodva, mindig a termelést serkentették. Így tett Napóleon is. 
A gazdasági élet teljes szabályozása természetes megoldásként kínálkozott egy 
tekintélyelvű kormány számára, s különböző oldalakról változatlanul követelték a 
céhekhez és a védjegyhez való visszatérést. Mindamellett Napóleon az elterjedt 
véleményeknél nagyobb mértékben tartotta tiszteletben a nagyburzsoáziát, amely 
általában hű maradt a munkavállalás szabadságához. Lyonban beérte azzal, hogy a 
bedolgozó munkás számára kötelezővé tette az elszámolási könyvet. A védjegyet a XII. 
évben a brokát- és bársonyszövetekre állította vissza; 1807-ben a Levantéba szánt 
posztókra; 1810-ben a louviers-i posztóra; 1811-ben a szappanra; 1812-ben minden 
posztóra; de alkalmazása nem volt kötelező. A hadifegyver- és lőporgyártás, a 
pénzverés, a dohány állami monopóliumát közrendi és adózási meggondolások 
magyarázzák. Ugyanígy érthetők a közhasznú jelleg alapján történő kisajátításra, az 
egészségre veszélyes intézményekre és a bányákra vonatkozó törvények is. A bányákat 
az 1810-i törvény állami tulajdonba vette, de kiaknázásukat, a Saar-vidéki bányák 
kivételével, átengedte a magánosoknak. Ugyanígy érthető a pékségek és a 
mészárszékek működésének szabályozása is, ahol a régi rendszerhez való visszatérés a 
legkézzelfoghatóbb volt. A pékek céhszervezetét Párizsban már a konzulátus alatt 
visszaállították, és ezt most több vidéki városra kiterjesztették. 1811-ben a párizsi 
mészárosok testületi pénztára visszaalakult , Poissy-pénztárrá", azzal a rendeltetéssel, 
hogy a város számlájára megelőlegezze a marhatenyésztőknek kifizetendő szükséges 
összegeket. A borkereskedők kérésére korlátozták számukat a fővárosban, és 
működésüket rendőrségi engedélyhez kötötték. A borügynöki és borkóstolói testületet 
hivatallá alakították, tagjaikat a kormány nevezte ki. 


A mezőgazdaságot lényegileg magára hagyták. Az erdőket ismét őrizték. Semmit 
sem tettek azonban a kollektív földhasználat megszüntetése érdekében, s a 
telekkönyvezési műveleteket nem használták fel arra, hogy kikényszerítsék vagy akár 
csak előmozdítsák a tagosítást; egyébként ezzel minden paraszt szembe is szegült volna. 
A császárnak csak a blokáddal összefüggésben jutott eszébe a mezőgazdaság, 
amennyiben bizonyos növényfajták nagyobb mértékű termesztését követelte. Konkrétan 
azzal az igénnyel lépett fel, hogy 32 ezer, később pedig, hogy 100 ezer hektáron 
cukorrépát vessenek. Ugyanúgy, mint a régi rendszert, a közrend gondja kényszerítette, 
hogy a búza ára tekintetében bizonyos mértékig a döntőbíró szerepét játssza a paraszt 
és a fogyasztó között, mégpedig az egyik esetben, az árak emelése végett, engedélyezte 
a búza kivitelét, a másik esetben, 1812-ben, maximálta az árát. 

Legfőképpen azonban a munkások ellen hoztak törvényeket. Ez nem volt újdonság, 
hiszen már az 1791-i törvény felújította a sztrájk és a szövetkezés tilalmát. Ezt a XI. évi 
törvény, majd a büntető törvénykönyv csak megerősítette; ezenkívül azonban 
visszaállították a munkakönyvét is és a , gazda és munkás" záradékot. Némelyik 
hivatalnok még ennél is tovább ment: Párizsban 1806-ban a rendőrfőnök rögzítette az 
építőipari munkaidőt, Yonne megyében a prefektus szervezetbe kényszerítette a 
tutajosokat, és előírta nekik a tarifát. Másfelől azonban az Államtanács elutasította az 
inaskodás és az üzemen belüli állapotok rendezésére vonatkozó törvényjavaslatokat; a 
miniszter nem volt hajlandó szentesíteni a Maine-et-Loire megyei palabányák, a Párizs 
környéki papírgyárak, a genti Bauwens-féle fonodák munkafegyelmi előírásait. 1806. 
március 18-án a munkáltatók és a munkások nézeteltéréseinek rendezésére békéltető 
bíróságokat alapítottak (habár a munkásoknak ezekben nem volt képviselőjük) - de 
egyedül és kizárólag csak azért, mert a rendes bírák egyszerűen nem értettek az ipari 
problémákhoz. A születőben levő kapitalizmus, ez a rendszeren belüli önálló erő, néhány 
kivételtől eltekintve a saját törvényét diktálta: egyrészt igyekezett fenntartani a 
munkásokkal szemben érvényben levő rendelkezéseket, másrészt gátat vetett a céhek 
visszaállítására irányuló reakciónak, mert ez akadályozta volna fejlődését. 


Következésképpen a merkantilista politika két alapelve közül az ipar védelme került 
előtérbe. Mindazonáltal a háború és a blokád sokkal többet tett, mint a számos különféle 
konkrét intézkedés, mert lezárta a nemzeti piacot, és kiszolgáltatta a franciáknak a 
csatlós vagy szövetséges országokat. A mezőgazdaság nem sok hasznot húzott ebből, 
hiszen Napóleon nem volt hajlandó kiengedni ellenőrzése alól a búza árát, ezzel szemben 
sokkal nehezebbé vált a bor és a pálinka értékesítése. Napóleon elsősorban az ipart 
serkentette, akárcsak Colbert. Felhasználta ehhez a kiállításokat, a megrendeléseket, az 
újítóknak adományozott kitüntetéseket, néha még az építkezési koncessziót és az 
előleget is; kiváltságokat azonban senkinek sem nyújtott, s minthogy fogához verte a 
garast, kölcsönöket sem adott szívesen, legfeljebb válságos időkben, s akkor is inkább a 
munkanélküliség elkerülése végett, mint a gyárosok érdekében. Ugy vélte, a legjobb 
szolgálatot azzal teszi a gyárosoknak, hogy a Bank leszámítolási műveleteinek 
bővítésével csökkenti a kamatlábat. Az önköltség sokkal kevésbé érdekelte, mint a 
megtermelt mennyiség. Minthogy azonban Anglia előnyben volt a gépesítés terén, sokat 
tett a műszaki haladásért. Hozzásegítette Douglast, hogy gyapjúfonó gépeket előállító 
gyárat alapítson Párizsban, s több találmányra hirdetett pályázatot, így 1807-ben egy 
kisméretű gőzmotorra, 1810-ben egy lenfonó gépre. A Chalons-ban működő ipariskola 
mintájára Angers-ban is alapított egyet, bányamérnöki iskolákat létesített, visszaállította 
a gobelinszövő iskolát, a Conser- vatoire des arts et métiers-ben bevezette a gyakorlati 
oktatást, és a Közjóléti Bizottság mintájára hivatalos propagandával igyekezett 
elterjeszteni az új eljárások és eszközök alkalmazását. A csatornák és az utak nagy 
szolgálatokat tehettek a nemzeti piac egyesítésével és a csatlós országok 
bekapcsolásával. Napóleon folytatta a munkát a Burgund-csatornán, a Rhone-Rajna- 
csatornán, az Ille-t és a Rance- ot, a Nantes-ot és Brestet összekötő csatornán, befejezte 
a Canal du Centre-t és a saint-guentini csatornát, rendbehozatta az országos főútvonalak 
jelentékeny részét, és főútvonalakat nyitott az Alpokban, amelyek igen nagy szerephez 
jutottak az itáliai és a levantei kereskedelemben. Még többet tett volna ezen a téren, ha 
több ideje és több pénze van. 


Mindazonáltal középítkezéseiben nem annyira a gazdasági szempontok játszották a 
főszerepet, mint inkább a katonai megfontolások és a presztízs. Így például az alpesi, a 
Rajna-vidéki és a nyugat-franciaországi utak, a cherbourg-i gát folytatása, az antwerpeni 
vállalkozások elsősorban katonai szükségleteket szolgáltak. Presztízsszempontok 
diktálták Párizs szépítését: itt meghosszabbíttatta a rakpartokat, hidakat építtetett, 
lebontatta a Notre- Dame székesegyházat elfedő épületeket, kiépíttette a Chátelet teret, 
a Carrousel teret, megnyittatta a Rivoli, a Paix, a Castiglione utcát, megépíttette a 
tőzsdepalotát, felállíttatta a Vendőme oszlopot, hozzáfogott a Diadalív építéséhez és 
megterveztette a Gloire templomát. A főváros élelmezését szolgálta a gabonapiac, a 
Nagycsarnok, a nyilvános gabonaraktár, a vágóhidak, az Ourca- csatorna. Hozzá kell 
tenni, hogy a munkaerő foglalkoztatásának szempontja is nagy szerepet játszott ebben a 
sok építkezésben. A cézárok politikájának mindig lényeges vonása volt, hogy munkát és 
olcsó kenyeret igyekezzenek biztosítani a nép számára. 

A mezőgazdaság ugyanabban az irányban fejlődött tovább, mint a direktórium alatt, 
csak végtelenül lassan. Az ipar haladása sokkal érezhetőbb volt. Ujra megindult a 
fényűzési cikkek termelése, elsősorban a selyemé. A blokád kedvezett a kohászatnak, a 
vasáruknak, a kézművességnek, a gépek, szerszámok, acéllemezek, bádog, sárgaréz, 
varrótű és gombostű gyártásának; sokat lendített a vegyianyagok és a textíliák 
termelésén is; változatlanul a pamutfonás és a szövetnyomás volt a legaktívabb és a 
legtöbbet újító termelési ág. 


1812-ben a pamutfonodákban 1 millió orsó működött, s 10 millió kg fonalat állítottak elő. 
A császárság végén egy új és nagy jövőjű iparág indult fellendülésnek: 1811-ben Lille- 
ben és Auby- ban előállították az első cukorrépából készült cukorsüvegeket; Chaillot-ban 
Allart és Párizsban Delessert cukorfinomítókat rendezett be, rambouillet-i birtokán 
Napóleon négy műszaki iskolát és egy cukorgyárat állított fel. 1813-ban úgy számítottak, 
hogy a 334 gyárban összesen 3,5 millió kg cukrot fognak előállítani, s a jelek szerint 
ennek a harmadrészét sikerült elérni. 

A blokád e jótékony következményeinek volt egy tragikus fonákjuk: a tengeri kikötők 
teljes tönkrejutása. A marseille-i kikötőnek 1807-ben még 330 hosszújáratú hajója volt; 
1811-re ebből már csak 9 maradt; Marseille ipari termelésének értéke az 1789-i 50 
millióról 12 millióra süllyedt; a város lakossága ugyanezen idő alatt 120 ezerről 80 ezerre 
csökkent; Bordeaux-nak, ahol a becslések szerint 1789-ben szintén 120 ezer fő élt, 1811- 
ben már csak 70 ezer lakosa volt; nem véletlen, hogy éppen ez a két város vált a 
királypártiak fellegvárává. Ezzel szemben Strasbourg és Lyon, amelyek nagy hasznot 
húztak riválisaik szerencsétlenségéből, amennyiben biztosították maguknak a 
Németországgal és Itáliával való kereskedelem monopóliumát, keservesen bánták 
Napóleon bukását. Az sem meglepő, hogy a külkereskedelem az annexiók ellenére alatta 
maradt az 1789-i értékeknek, hiszen Franciaország elvesztette gyarmatait. Nyilvánvaló, 
hogy a béke és egy Angliával kötött kereskedelmi szerződés előnyösebb lett volna a 
nemzeti termelés szempontjából, mint a blokád. De hát Napóleon politikája olyan volt, 
amilyen volt, és így is az az igazság, hogy a császárságnak sikerült megélnie, sőt 
bizonyos virágzást is elért. 

Mindent összevéve a császár a dolgok kormányzása terén kevésbé mutatkozott 
despotának, mint a személyek kormányzásában, ami a gazdasági életet illeti, 
etatizmusát eltúlozták. Másrészt, még ha sok újat nem hozott is, sikerrel egyeztetett 
össze nagyon különböző indítékokat és érdekeket. Végül sikerült államaiban kellő 
mértékben fenntartania az aktivitást ahhoz, hogy azok elláthassák a háborút; s ne 
feledjük, hogy számára ez volt a fő. 


3. AZ ELMEK KORMÁNYZASA 

A rendszer nem merült ki abban, hogy mindennemű bírálat tilalmával és a különböző 
érdekek kielégítésével elaltatta az emberek gondolkodását. Igaz, hogy Napóleon 
általában úgy tett, mint aki megveti az eszméket, néha azonban elismerte hatásukat: 
,.Csak két hatalom van a világon, a kard és a szellem; hosszú távon a szellem mindig 
legyőzi a kardot." Következésképpen a szellemet is a kard oldalára kellett állítani, hogy 
az emberek önkéntesen, sőt, ha lehetséges, vidáman és odaadóan engedelmeskedjenek. 
A felvilágosult abszolút uralkodók azért vetették alá maguknak az egyházakat, hogy 
alattvalóikat a morál segítségével tanítsák engedelmességre. Bonaparte számára is ez 
volt a konkordátum egyik haszna. Mindennel elhalmozta a katolikus egyházat, mert arra 
számított, hogy így, érdekeinél fogva, a kezében tartja, és arra készteti, hogy hű 
alattvalókat produkáljon neki. Minthogy azonban félt a papoktól, hiszen azok nem az ő 
hivatalnokai voltak, mindenüvé igyekezett bejuttatni a saját embereit, elsősorban - 
óvatosságból és a még rosszabbtól való félelmében - a nyilvános iskolákba. 
Környezetében mindvégig némán viaskodtak egymással a római egyház barátai és 
ellenségei. Az előbbiek, Portalis, Fontanes, végül fölébe kerekedtek Fouchénak. Fesch 
bíboros, akinek sok volt a rovásán, igen buzgónak bizonyult. A császár jó néhányszor 
lehordta, félelmeit , eszelős képzelgésnek" minősítve, és azt tanácsolva neki, hogy 
vegyen hideg fürdőket"; de nemegyszer engedett neki, ha ez beleillett terveibe. 

Mindenekelőtt a plébánosok megélhetéséről és a vallásgyakorlat kiadásainak 
fedezéséről kellett gondoskodni, mert hiába gyakoroltak nyomást a községi hatóságokra, 
azok nem bizonyultak túlságosan nagylelkűnek. ,A paraszt minden bizonnyal kívánja a 
vallást, minden bizonnyal akarja, hogy legyenek papjai, de úgy, hogy ne kerüljenek neki 
semmibe" - írta egy pap. Napóleon elég hamar elhatározta, hogy a költségek egy részét 
magára vállalja. 1803-tól fizetést adott a kanonokoknak, 1804-ben, a népszavazás és a 
koronázás közeledtekor, fejenként évi 500 frankot juttatott 24 ezer plébánosnak. 1807- 
ben ezek számát 30 ezerre emelte. 1804-ben átengedte az egyházközségi 
gondnokságoknak a gyászszertartások monopóliumát, s kötelezte magát, hogy minden 
egyházmegyében fenntart egy papi szemináriumot. 


1807-ben 600 ezer frankot adományozott a szemináriumok ösztöndíjasainak ellátására. A 
kiadások fennmaradó részét a helyi költségvetésekre hárította át. 1804. december 26- 
ával rájuk hárult az állam által nem javadalmazott plébánosok fizetése, 1805. február 2- 
ával a plébániák papjainak elszállásolása és a szertartások költségeinek fedezése. A 
kultusznak juttatott szubvenció kezelésére 1807-ben létrehozták a , külső" egyházi 
vagyonkezelőséget. 1809-ben a plébániák vagyonának kezelését az egyházközségi 
gondnokságok kezében egyesítették. Ezek tagjait első alkalommal a prefektus nevezte 
ki, a továbbiakban pedig kooptálás útján egészültek ki. A gondnoksági tanács kurátori 
irodát választott. A prefektusok egyébként továbbra is megkövetelték a községektől, 
hogy fizetéskiegészítéseket szavazzanak meg, és hogy eltartsák a káplánokat. Végül az 
1810. február 14-i törvény rendezte végérvényesen a község terheit: a káplánok 
fizetését, az egyházi épületek karbantartását és újjáépítését is kötelezővé tették azokban 
az esetekben, amikor az egyházi vagyonkezelőség jövedelmei e költségek fedezésére 
nem elégségesek; a fizetéskiegészítéseket a községek szabad belátására bízták. 
Mindezzel az egyházi költségek ügyét majdnem egy évszázadra rendezték. 1811-ben az 
egyház 100 ezer frankba került Bouches-du-Rhone megye községeinek. Az állam, a 31 
millió frank összegű nyugdíjat nem számítva, több mint 16 milliót adott ki. 

Az egyház igen hálás volt azokért a megnyilatkozásokért is, amelyekkel az állam 
beajánlotta alattvalóinak, valamint azért a segítségért, amelyet a papok toborzása és 
propagandájának terjesztése terén kapott. A szeminaristákat felmentették a katonai 
szolgálat alól. A rangelőnyökre vonatkozó XII. évi rendelet előkelő helyet biztosított az 
egyházi tisztségviselőknek. Majdnem mindenütt újra engedélyezték a körmeneteket. Az 
állam szubvencionálta a , belföldi missziókat". Fesch bíboros társaságot alapított e 
missziók szervezésére. A prefektusok vasárnaponként a mise idejére bezáratták a 
kocsmákat. Portalis mindezt jóváhagyta, sőt elérte, hogy az Államtanács elfogadta azt a 
rendelkezést, melynek értelmében megbüntették mindazokat, akik a körmenet 
elhaladásakor állva maradnak, vagy nem veszik le a kalapjukat. 


1803-ban a gimnáziumok és kollégiumok lelkészeket kaptak, s kötelezővé tették tanulóik 
számára a vallásgyakorlatot. Portalis a püspököktől kért információt az iskolák 
személyzetére vonatkozólag. Amikor 1805-ben Versailles püspöke jogot formált a tanítók 
kinevezésére, Portalis ezt helyeslőleg terjesztette a császár elé. 1807-ben egy rendelet 
felhatalmazta a püspököket az iskolákban folyó vallásoktatás ellenőrzésére, 1809-ben 
pedig Fontanes körlevélben ajánlotta, hogy felügyeltessék a tanítókat a papokkal, 
egyben pedig ígéretet tett, hogy a rossz minősítést kapott tanítókat az ő jelöltjeikkel 
fogják felcserélni. A püspöki kar egyébként megszervezte a felekezeti oktatást; 
engedélyt kapott ugyanis, hogy az egyházmegyei felsőfokú szemináriumok 
megalapozása végett alsófokú szemináriumokat létesítsen, és ezek valóságos 
kollégiumokká váltak. Az egyház a menhelyek igazgatói bizottságába és a jótékonysági 
irodákba is behatolt. A kórházak visszakerültek az apácák kezébe. Végül az állam 
megvédte az egyház egységét a , kis egyházzal" szemben, s fegyelmét, legalábbis egy 
pontban, szankcionálta, nevezetesen törvényben tiltották meg a papok házasodását. Ha 
az állam világi jellegén nem esett több csorba, az csak Napóleonnak volt köszönhető: 
nem fogadta el Portalis álláspontját a vasárnap betartásának, a körmenet előtti 
tiszteletadásnak és a tanítók kinevezésének kérdésében, Fontanes-t pedig le is hordta, 
amiért a püspökökre bízta a tanítók ellenőrzését. 

Napóleon fogta vissza a szerzetesrendek térnyerését is. Elvileg elvetett minden 
szerzetesrendet: ,Nem kellenek barátok"; ,a szerzetesi alázatosság rombolókig hat 
minden erényre, minden energiára, minden kormányzásra". A konzulátus alatt azonban 
mégis engedett visszaállítani néhány szerzetesrendet, például a Jézus hitének társaságát 
(paccanaristák), amelyet a rendőrség joggal minősített a Jézus-társaság örökösének. 
Ebben a kérdésben azonban Fouché kerekedett felül: a XII. évi messidor 3-i rendelet 
(1804. június 22.) engedélyhez kötötte a szerzetesrendek működését. A lazaristáknak, a 
Szentlélek atyáinak és a külföldi missziós atyáknak elvileg egyesített három rendje azért 
maradt fenn, mert külföldön jelentős szolgálatokat tehettek a francia befolyásnak; 
működni hagyták a Keresztény tan fivéreit és a Saint-Sulpice rendet is, ezenkívül 
megtűrtek néhány trappista kolostort, mert vállalták az alpesi menedékházak kezelését. 


A többi rendet megszüntették, így a Jézus hitének társaságát is, nem utolsósorban azért, 
mert rendfőnökük, Paccanari, külföldi volt. Amikor azonban ezek a szerzetesek 
kijelentették, hogy visszaszerezték autonómiájukat, békén hagyták őket, sőt Fesch rájuk 
bízta a largentiére-i szemináriumot. Végérvényesen csak 1807. december 15-én tiltották 
meg működésüket. Az apácákkal szemben Napóleon türelmesebb volt, mert 
gazdaságosnak tartotta, ha rájuk bízzák a kórházakat. Számos női kongregációt 
engedélyezett, és még jó néhányat megtűrt. Szerette volna tömöríteni őket a könnyebb 
ellenőrzés végett, és szívesen egyesítette volna az összes apácarendeket. Annyit 
mindenesetre elért, hogy 1807-ben - az anyacsászárnő elnöklete alatt, akit megtettek az 
apácák védnökévé - létrehozták , a betegápoló apácarendek és az irgalmasság leányai 
egyetemes káptalanját", 1808-ban pedig egy rendelet még egyfajta statútumot is 
biztosított nekik. Ezek a betegápoló rendek valójában sok esetben tartottak fenn 
iskolákat, akárcsak Postel nővér Irgalmas nővérek nevű új rendje, vagy a Barat nővér 
vezetése alatt álló Szent Szív társaság, amely pedig elvileg szemlélődő jellegű volt. 
Egyébiránt maguk a tanítórendek sem hiányoztak. Az 1808-ban végzett felmérés szerint 
összesen több mint 2 ezer rendház működött, 16 ezer apácával. Portalis úgy döntött, 
hogy a nem kolostori rendekre és a jótékonysági egyesületekre a XII. évi törvény nem 
vonatkozik. Így az ország egész déli részében újra megjelentek a vezeklő barátok. 
Párizsban megerősödött a Mária-kongregáció, és fiókintézményeket hozott létre vidéken, 
például Bordeaux-ban és Lyonban, ahol Ampere lett egyik leglelkesebb híve. 

A püspökök egészében véve hálásnak mutatkoztak. 1806-ban még abba is 
beleegyeztek, hogy elfogadják a Bernier és d"Astros abbé (Portalis titkára) által írt 
katekizmust. A szövegbe maga Napóleon is belenyúlt: hosszú fejezet szólt benne a 
keresztények kötelességeiről, amelyek között a császár iránti engedelmesség, az 
adófizetés és a katonai szolgálat is szerepelt. 


Némelyik püspök, például Bernier, buzgóságában még a rendőrség segítését is vállalta. 
Fouché ugyanis megírta nekik: , Az önök funkcióinak és az enyéimnek igen sok közük van 
egymáshoz." Másfelől azonban olyan püspökök is akadtak - így Cambacérés fivére 
Rouenban és Caffarelli Saint-Brieuc-ben akik egyre elviselhetetlenebbé váltak 
követeléseikkel. A többség az óvatos engedékenység taktikája révén igyekezett növelni 
befolyását. A prefektusok, tudva, hogy őket végül úgyis fel fogják áldozni, úgy 
viselkedtek, mintha ez már befejezett tény volna: Marseille-ben Thibaudeau a 
hivatalnokok kiválasztása terén kikérte Champion de Cicé püspök véleményét. A püspöki 
hatalom a hivatalos gallikanizmusban védelmet lelt a pápasággal szemben, de 
megerősödött az alsó papsággal szemben is, mert ezt a konkordátum, a szorosan vett 
plébánosoktól eltekintve, fenntartás nélkül kiszolgáltatta neki. Mindazonáltal távolról sem 
valósult meg a püspöki kar morális egysége, és továbbra is rossz szemmel nézték 
azokat, akik a forradalom alatt esküt tettek a papság polgári alkotmányára. Besangonban 
Le Coz érseknek örökösen meggyűlt a baja papjaival és szeminaristáival, akiket egykori 
refraktáriusok tüzeltek fel ellene. Kezdetben a plébánosok sem törődtek bele az állam 
világi jellegébe, és sűrűn fordultak elő incidensek. Végül az egyházi emberek többsége 
változatlanul a királysághoz húzott, és ez hamarosan ki is derült. Ami a papoknak a 
lakosságra gyakorolt befolyását illeti, ez nem volt összhangban az egyház anyagi 
erejének fejlődésével. Számos vidéken igen erős maradt a közöny, és a városokban 
mindig akadt közönség, amelyik megtapsolta az Oedipust vagy a Tartuffe-öt. Ezenfelül 
pedig van okunk azt hinni, hogy Napóleon nem óhajtotta, hogy Franciaország 
rekrisztianizációja túlságosan mélyreható legyen; számára az volt a fontos, hogy kézben 
tudja tartani azokat az alattvalóit, akik elsősorban papjuknak engedelmeskednek; ennél 
többre semmiképpen sem volt szüksége. 


A pápasággal való konfliktus részben tönkretette ennek a politikának az eredményeit. Ez 
a konfliktus nem vallási eredetű volt: bár VII. Pius felrótta a császárnak az alaptörvényt 
és még inkább a papsággal szemben az Itáliai Királyság területén követett politikát, a 
szakítás sohasem következik be, ha a pápa nem lett volna egyben világi uralkodó is. A 
szakítás azonban arra késztette Napóleont, hogy felélessze a római császárnak a papság 
feletti uralomra vonatkozó igényeit, és hogy Róma püspökét vazallusként kezelje; így az 
1810. február 17-i szenátusi határozat a négy cikkelyre vonatkozó nyilatkozatot a 
császárság törvényének minősítette, Napóleon pedig az Államtanácsban kijelentette, 
hogy , vissza fogja állítani a császároknak azt a mindig megvolt jogát, hogy jóváhagyják a 
pápák kinevezését", továbbá követelni fogja, ,hogy a pápa beiktatása előtt esküvel 
fogadja a franciák császárának, hogy aláveti magát a négy cikkelynek". , A pápák nem 
gyakorolhatják többé azokat a felháborító jogokat, amelyek valaha annyi 
szerencsétlenséget hoztak a népekre és gyalázatot az egyházra; ebből lényegileg még 
ma sem engedtek, s még mindig a világ urainak tekintik magukat." 

VII. Pius fogoly volt Savonában. A bíborosokat Párizsba vitték, s amikor 27-ből 13-an 
megtagadták a császár esküvőjén való részvételt, az száműzte a , fekete" bíborosokat. A 
konkordátum végrehajtása megbénult. 1808-ban a püspököket beiktató pápai bullákból 
kimaradtak a konkordátum által előírt formulák, úgyhogy az Államtanács visszautasította 
ezeket. Ezután egyszerűen lehetetlenné vált az üres helyek betöltése. A császár 
parancsolta meg a kinevezett püspököknek, hogy igazgassák egyházmegyéjüket. Maury 
bíboros elfogadta a párizsi egyházmegyét, Osmond bíboros pedig a firenzeit. Ez azonban 
csak átmeneti megoldás lehetett. 1809-ben egy egyházi bizottság annak a 
véleményének adott hangot, hogy ha a pápa átmeneti okokból elnapolja egy püspök 
beiktatását, az érsek elláthatja a funkciót; konkrét döntésre azonban ez a bizottság sem 
volt hajlandó, és országos zsinat összehívását javasolta. 1811-ben egy újabb bizottság 
szintén erre az álláspontra jutott. Émery abbé, akinek gallikanizmusa abban a mértékben 
tompult, ahogyan a világi hatalom nyomása egyre súlyosabban nehezedett a papságra, 
az egyetlen volt, aki elszántan, Napóleon személyes jelenlétében, védelembe vette a 
Szentszék tekintélyét. Am még az országos zsinat 1811. június 17-ére kitűzött 
megnyitása előtt meghalt. A megdöbbent püspökök mindeddig hallgattak, és semmitől 
sem féltek annyira, mint hogy ki kell lépniük hallgatásukból. Akárcsak valaha, XIV. Lajos 
vagy az alkotmányozó gyűlés idején, érezték, hogy a nemzet fejének és a katolicizmus 
fejének konfliktusában csak a két tűz közé került francia egyház húzhatja a rövidebbet. 


Napóleonnak mindegyiket külön-külön kellett megkörnyékeznie, hogy rábírja őket 
tervezetének elfogadására. Állásfoglalásuk véglegességét azonban még így is a pápa 
jóváhagyásától tették függővé. Azt a megoldást találták, hogy ha a pápa hat hónapon 
belül nem eszközli a beiktatást, azt az érsek, vagy a tisztét leghosszabb ideje betöltő 
alárendelt püspök teszi meg, úgyhogy visszatértek a papság polgári alkotmányához. VII. 
Pius beleegyezett, azzal a feltétellel, hogy a beiktatás , kifejezetten a pápa nevében" 
történik, ami lehetővé tette volna számára, hogy tetszése szerint megtiltsa a beiktatást. 
1812. február 23-án Napóleon kijelentette, hogy ez a záradék nem fogadható el, és hogy 
semmisnek tekinti a konkordátumot. 

A pápával való szakítás megváltoztatta a papságnak a rendszer iránti érzelmeit. A 
papok egy része lassanként nyíltan ellenzékbe vonult. Egyre-másra lemondásra 
kényszerítettek vagy száműztek püspököket; nyugdíjakat vagy fizetéseket vontak meg 
papoktól; a renitens szeminaristáktól elvették ösztöndíjukat, és behívták őket katonának; 
feloszlatták a férfi szerzetesrendeket; a Jézus hite társasággal szemben végrehajtották az 
1807-i rendeleteket; a lazaristák- nak, a Szentlélek atyáinak és a külföldi missziós 
atyáknak a rendjét megszüntették, és rendfőnöküket, Hanont letartóztatták; 1810-ben 
pedig a Saint-Sulpice rendre is rákerült a sor. 1809-ben lesújtottak a Mária- 
kongregációra, amelynek tagjai Franciaország területén a kiközösítési bullát 
terjesztették, és megszervezték a titkos levelezést VII. Piusszal. Ezután számos 
jótékonysági egyesületre került a sor. Végül 1811-ben az iskolarendszer reformja 
kapcsán bezárták a legtöbb püspöki iskolát vagy alsófokú szemináriumot. A konkordátum 
annak idején megfosztotta a papság támogatásától a királypártiakat és az 
ellenforradalmat; Napóleon azzal, hogy szakított a pápával, visszaadta nekik ezt a 
támogatást. Egyben az annektált országokban is felszította a Franciaországgal szembeni 
ellenséges érzületet. De így is nyert néhány évet, amelyek meghozták gyümölcsüket. A 
papok többsége meggondolta, hogy még egyszer a végsőkig élezze a rendszerrel való 
szembeszegülést, és így elveszítse a szerzett előnyöket; s amíg a vallás gyakorlását nem 
tiltották meg, és a plébánosokat nem kergették el, az egyszerű emberek nemigen jöttek 
ki a sodrukból. A konfliktus felszította ugyan a royalisták reményeit, és kedvezett 
cselszövéseiknek, önmagában azonban korántsem rendíthette meg a rendszert. 


A protestánsok nem okoztak Napóleonnak semmiféle nehézséget; a zsidókkal 
azonban nem így állt a dolog. Ha a kérdés merőben vallási természetű lett volna, 
könnyen meg lehetett volna oldani, hiszen maguk a rabbik kérték alaptörvény 
meghirdetését. A nehézség abban rejlett, hogy összeegyeztethetőnek tekintik-e a mózesi 
törvényt a polgári joggal és a francia állampolgár kötelezettségeivel; a köztudat szerint a 
déli és az itáliai szefárdok már régóta hozzáidomultak az ország erkölcseihez és 
szokásaihoz, de a keleti askenázokat úgy ismerték, mint akik ragaszkodnak az ősi 
rítusokhoz, s Bonald 1805-ben kétségbe vonta, hogy a zsidók asszimilálhatók volnának. 
Végül Elzászban és Lotaringiában több zsidó ádáz gyűlöletet keltett maga ellen azzal, 
hogy nagy kamatra adott kölcsönt, ami elég gyakran vezetett a parasztok földjének 
kisajátítására. A császár fellépett az uzsora ellen, s 1806. május 30-án az Államtanács 
álláspontja ellenére elrendelte, hogy az adósok haladékot kapjanak. Így hát háromszoros 
problémáról volt szó. 1806. július 26-án Párizsban összegyűlt egy zsidó gyűlés, melynek 
95 tagját a prefektusok jelölték ki, és egyetértésre jutott a császárság megbízottaival. Ezt 
követően teátrálisan felállíttatták a gyűléssel a , nagy szanhedrint", amely 26 világi 
férfiból és 45 rabbiból állt. Ez a szerv kiáltványt intézett Európa zsidóságához, és 1807. 
február 9-én beleegyezett a polgári házasságba, a helyettesállítás nélküli katonai 
szolgálatba, és a szükségesnek mutatkozó gazdasági intézkedésekbe. Maga a császári 
döntés csak 1808. március 18-án látott napvilágot. A vallás gyakorlását zsinagógákban 
szervezték meg oly módon, hogy megyénként egy konzisztoriális zsinagóga, Párizsban 
pedig egy központi konzisztórium is létesült; mindezek az intézmények a hívekre kivetett 
hitközségi adókból tartották fenn magukat. Egy másik, 10 évre szóló rendelet, melynek 
hatálya alól kivonták Gironde megyét, s melyet gyakorlatilag csak Elzászban és 
Lotaringiában hajtottak végre, annullálta a kiskorúak, a nők és a katonák adósságait, 
kötelezte a zsidó hitelezőt annak bebizonyítására, hogy teljes egészében rendelkezésre 
bocsátotta a tőkét (eltekintve azoktól az esetektől, amikor az adós kereskedő volt), s 
felhatalmazta a bíróságokat, hogy mérsékelje vagy törölje a hátralékos kamatokat, 
továbbá haladékokat rendeljen el. 


A zsidó pénzkölcsönzőt külön működési engedély kiváltására kötelezték, és szabályozták 
zálogkölcsön-ügyleteit; Elzászban megtiltották további zsidók bevándorlását, egyebütt 
pedig falusi ingatlan vásárlásához kötötték a letelepedést. Végül az 1808. július 20-i 
rendelet kötelezte a zsidókat, hogy vezetéknevet vegyenek fel. Érthető, hogy Napóleon 
számára feltétlenül szükséges volt, hogy véget vessen az uzsorának, hiszen az 
zavargásokat idézhetett elő, és elvándorlásra késztethette a parasztokat; kétséges 
azonban, hogy intézkedései kedveztek-e az asszimilációnak, az pedig bizonyos, hogy a 
családnevek szabad megválasztása késleltette a folyamatot. Mindennek ellenére 
azonban a kortársak szemében politikája nem volt kedvezőtlen a zsidók szempontjából, 
határozottan visszhangot keltett Európában, és megszerezte neki a külföldi zsidó 
közösségek rokonszenvét, ellenségeiket pedig feldühítette ellene. 

A császár rátette a kezét a szabadkőművességre is, amely a direktórium, majd főleg 
a konzulátus alatt újjászerveződött. 1805-ben Józsefet tette meg a szabadkőműves 
nagypáholy nagymesterének, amikor pedig az 1804-ben szervezett skót rítus 
végérvényesen levált, az irányítást Kellermann, illetve Cambacérés vette át. A császári 
védelem előmozdította a szabadkőműves mozgalom egységének és hierarchiájának 
fejlődését, kedvezett a páholyok elszaporodásának. A Roettiers de Montaleau tevékeny 
vezetése alatt álló központi páholyhoz 1804-ben 300, 1814-ben pedig vagy ezer páholy 
tartozott. A legfelső polgári és katonai vezető körökben sok volt a szabadkőműves, és a 
rend igen császárhűnek mutatkozott. Mindamellett változatlanul kötődtek a XVIII. századi 
eszmékhez, s némelyik prefektus végül úgy találta, hogy a páholyokban rossz a szellem. 
"Még mindig csak az egyenlőség, még mindig csak testvéreink, állandóan filozofálnak, 
tele vannak köztársasági eszmékkel" - írta Capelle Léman megyéről. Napóleon azonban 
sohasem gyanakodott rájuk. 
Jóval több gondot okozott neki az ifjúság kérdése. Nevelésében kétségtelenül helyet 
kívánt biztosítani a vallásnak, de esze ágában sem volt átengedni a fiatalokat az 
egyházaknak, hiszen nem híveket, hanem alattvalókat, nem teológusokat, hanem 
korszerű embereket akart. Ugyanígy gondolkodott előtte is minden felvilágosult abszolút 
uralkodó. A rendszer szelleme az oktatás állami monopóliumának kialakulása irányában 
hatott. Minthogy azonban ehhez sok pénzre volt szükség, Napóleon iskolapolitikáját a 
pénzügyi kérdés határozta meg. Elsősorban a katonatisztek, a hivatalnokok, a jogászok 
és az orvosok kiképzéséről kellett gondoskodnia. Gimnáziumokat és állami ösztöndíjakat 
létesített; a XI. évben katonai főiskolát, a XII. évben pedig jogi és orvostudományi 
főiskolát szervezett. Az elismert , középiskolák" fenntartásának terheit azonban a 
községekre kellett áthárítani, ezenkívül bele kellett törődni számos magánintézet 
működésébe, nemkülönben az alsófokú szemináriumokban folyó felekezeti oktatásba. Az 
újonnan szervezett gimnáziumok azonban pénzhiány miatt elég lassan kezdték meg 
működésüket; a 45 előirányzott ilyen iskola közül még 1808-ban is csak 37 működött. S 
nem is indultak olyan virágzásnak, amilyenben a császár reménykedett, aki azt képzelte, 
hogy a gazdag tanulók jóvoltából neki semmibe se fognak kerülni. A XI. évi rendtartás 
bevezette a gimnáziumokban a katonai fegyelmet, ami egyáltalán nem tetszett a 
burzsoáziának; a papság az istentelenség tanyáit látta bennük, mert a tanárok között 
kiugrott papok és szabadgondolkodók is akadtak; végül a magániskolákban jóval 
olcsóbban folyt az oktatás. Két kiút kínálkozott: bezárni a gimnáziumokat 
takarékosságból, vagy megszüntetni a magánintézményeket. Fourcroy-nak, aki az 
oktatást irányította, meg a filozófus pártnak kétségtelenül ez utóbbi megoldás lett volna 
kedvére való, Portalis azonban, a családapa szabadsága nevében, és az egyház érdekeit 
szem előtt tartva, szembefordult vele. A császár végül az , arany középutat" választotta, 
hiszen sem pénze, sem személyi állománya nem volt az állami monopólium 
megvalósításához. Az 1806. május 10-i törvénye bejelentette, hogy létrejön egy 
"Egyetem" (Université) nevű testület, amelynek kizárólagos joga lesz az oktatás; 
felügyelete alatt azonban a magánintézmények is fennmaradnak azzal a feltétellel, hogy 
járandóságot fizetnek neki, mert ez könnyít az állam terhein, és gyengíti a magániskola 
konkurenciáját. A császár az új szervezetet július 4-én jóváhagyta, de az a közbejött 
háború miatt csak 1808. szeptember 17-én jött létre. Közben azonban az egyház Fesch 
és Fontanes jóvoltából megerősítette pozícióit. A rendeletben, de főleg annak 
megvalósulási módjában végül mindenki a filozófus párt vereségét látta. S Fourcroy 
hiába hitte, hogy ő lesz az Egyetem főnöke: Fontanes-t nevezték ki. 


Fontanes felvette a , nagymester" címet, s közvetlenül érintkezett a császárral, bár 
nem volt miniszteri rangja. Adtak mellé egy kancellárt, egy kincstárnokot, egy 30 tagú 
tanácsot és több főfelügyelőt. A császárságot , akadémiákra" osztották. Ezek élén 
nrektorok" álltak, akiket a felügyelők és akadémiai tanácsok segítettek munkájukban. 
Kialakították az alap-, közép- és felsőfokú oktatás hármas hierarchiáját. Az állam első 
ízben tette rá kezét az elemi iskolára. Addig a községi tanács nevezte ki a tanítót, most 
azonban csak jelöltet állíthatott, és a nagymester adta ki a működési engedélyt. A 
gimnázium nem változott, de a többi középiskolát átkeresztelték kollégiumnak. Végre 
megszervezték az egyetemeken a természettudományi és az irodalomtudományi 
fakultásokat (ezeknek tanárai egyébként továbbra is kapcsolatban álltak a 
gimnáziumokkal), ezenkívül felállítottak hittudományi fakultásokat is. A Collége de 
Francé és a forradalom alatt létrehozott többi nagy jelentőségű intézmény megmaradt, s 
nem olvasztották be őket az Egyetembe. Az oktatási intézmények egész személyzetét a 
császár vagy a nagymester nevezte ki. A gimnáziumok és fakultások tantestületét 
működési szabályzattal látták el, amely meghatározta a fokozatokat, a címeket, a 
viseletet, a fizetést a nyugdíjlevonással és a fegyelmi büntetéseket. 

Magániskola csak az Egyetem visszavonható engedélyével működhetett. A 
magániskolák tanszemélyzete köteles volt viselni az állami iskolákban bevezetett 
fokozatokat, alá volt vetve az Egyetem felügyelőjének és fegyelmi hatóságainak. Az 
állami oktatás tehát nem rendelkezett tényleges monopóliummal: a konkurrens 
intézmények fennmaradtak, sőt számbelileg növekedtek is. Az Egyetem fennhatósága 
különben is csak névleges volt: a fokozatokat csak 1815-től kezdve lehetett 
megkövetelni, azok a magániskolákban működő tanárok pedig, akik már több mint 10 
esztendeje tanítottak, felmentést kérhettek e kötelezettség alól. Emellett nem is volt elég 
felügyelő a hatékony ellenőrzés biztosításához. 


Végül a szemináriumokat mindezen előírások alól egyszerűen és minden további nélkül 
mentesítették. Másfelől pedig a katolikus egyház némi befolyására tett szert az állami 
iskolákban: a katolikus tanok kifejezetten az oktatás egyik alapját képezték; személy 
szerint Fontanes olyan hű fia volt az egyháznak, hogy Gaillard barátjának így írt: , Hagyja 
hát kedves fiát Juillyben", vagyis a híres oratoriánus papi kollégiumban; az Egyetem 
kancellárévá egy püspököt neveztek ki; a tanácsnak tagja volt Émery abbé, továbbá 
Bonald és Ambroise Rendu, mindketten buzgó katolikusok; a felügyelők közül ketten, 
Joubert és a protestáns Cuvier - akinek nagy szerepe volt az állami intézmények 
újjászervezésében - sokat tettek a vallásoktatás érdekében; Frayssinous abbé, a Mária- 
kongregáció tagja, a párizsi akadémia felügyelője lett, a gimnáziumok és a kollégiumok 
igazgatói és tanárai között jócskán akadtak papok. Mindazonáltal tény, hogy a császár 
végérvényesen megszervezte az állami oktatást, és ezért nem bocsátotta meg soha az 
egyház az állítólagos állami monopóliumot, hiszen arra számított, hogy a sajátját 
állíthatja vissza. 

Az adott pillanatban azonban sokkal közvetlenebbül éreztette hatását az a 
kellemetlen helyzet, amely mind a világi, mind az egyházi magáninternátusokkal 
kapcsolatban alakult ki. A szervezési rendelet ugyanis kötelezte vezetőiket, hogy pénzért 
működési engedélyt váltsanak, s hogy minden növendékük, még a bejárók után is 
befizessék az államnak az ellátási díj egyhuszadát. Mivel az ellenőrzés nehéz volt, ezt a 
járandóságot nem sikerült teljesen behajtani, ráadásul pedig a szemináriumok még 
mentesültek is. 1810-ben a császár utasította Savaryt, hogy rendeljen el vizsgálatot, 
annál is inkább, mert a pápával való összeveszés után gyanússá váltak szemében a 
szemináriumok. 1811. november 15-én újabb rendelet erősítette meg az állam 
monopóliumát. A reform elrendelte, hogy minden olyan városban, ahol működik 
gimnázium vagy kollégium, a magániskolák tanulói ezek óráira járjanak, s megyénként 
csak egy alsófokú szemináriumot vagy püspöki iskolát engedélyezett. Az intézkedés elég 
eredményesnek bizonyult: a gimnáziumok és kollégiumok tanulóinak száma az 1810-i 38 
ezerről 1813-ig 44 ezerre nőtt; a magániskolák 1811-től kezdve 5 ezer tanulót 
veszítettek. Ám ezt a rendeletet is csak részben hajtották végre. Fontanes és 
munkatársai sok kibúvót leltek az egyházi iskolák számára. 1814- ben a nagymester 
dicsekedve mondotta XVIII. Lajosnak, hogy , sok rosszat megakadályozott". 


A császár elérte a maga elé tűzött közvetlen célt: a közép- és felsőfokú iskolák 
munkaképes hivatalnokokat képeztek a számára. A központi iskolák tantervében az 
addiginál jóval nagyobb helyet biztosítottak a latinnak és a görögnek, a filozófiát a 
logikára redukálták, a történelmet, az élő nyelveket és a kísérleti tudományokat 
elhanyagolták. A nemzeti irodalom és a matematika azonban megőrizte azt a helyet, 
amelyet a forradalom alatt vívott ki, a felsőoktatásban pedig érintetlenül megmaradt a 
francia tudománynak ugyancsak a forradalom jóvoltából kialakult eredeti jellege: a 
tudósok továbbra is összekapcsolták az oktatást a kutatással. De Napóleonnak az az 
álma, hogy irányítsa az ifjúság nevelését, távolról sem valósult meg. A néppel mit sem 
törődött, és semmit sem tett az elemi oktatásért, amelyet a községekre bízott. Eltekintve 
néhány vidéktől, például Elzásztól, az elemi iskolák nem fejlődtek. Legfeljebb ismét 
eljutottak abba az állapotba, amelyben a régi rendszer idején voltak. Még kevesebbet 
törődött a császár a nők oktatásával. Viszont fontos lett volna számára a burzsoázia 
fiainak képzése, ez azonban nem sikerült. Nagy részük a császár iskoláin kívül 
nevelkedett, az Egyetem keretei között pedig nem adott a felnövő nemzedéknek olyan 
eszményt, amelyet az elfogadott volna, s amely a fiatalságot a császár feltétlen hívévé 
tette volna. 

Ugyanezt mondhatjuk általában a szellemi és művészi tevékenységről is. E 
tevékenységnek Napóleon szeretett volna a mecénása lenni, mert a közfelfogás szerint 
egy uralkodó csak akkor számított igazán nagynak, ha megvolt a maga , százada". 1804- 
ben , évtizeddíjakat" alapított, amelyeket 1810-ben kellett első ízben kiosztani. Ugy vélte, 
hogy irányítani tudja majd a szellemi termelést a cenzúra, az akadémiák és a római 
Francia Akadémia segítségével. Gondosan igyekezett kormányozni a színházakat, 
főintendánsukká Rémusat-t nevezte ki. 


1807-ben korlátozta a színházak számát: Párizsban négy nagy és négy középnagyságú 
színház maradt; öt városnak megengedték, hogy két-két társulatot alakítson, 14 további 
város pedig egy társulatot tarthatott fenn; a császárság fennmaradó részét 25 körzetre 
osztották, egyenként egy vagy két vándortársulattal; Párizsban minden színház számára 
kijelöltek egy műfajt, és mindegyik köteles volt járandóságot fizetni az operának; 1812- 
ben Moszkvában írta alá a Théátre Francais megszervezéséről gondoskodó rendeletet. 
Nagy kedvvel pártfogolta a művészeteket, különösen az építészetet, hiszen sokat 
vásárolt és épített. Túlzás lenne azt állítani, hogy rányomta a bélyegét a műalkotásokra, 
mert az , empire" stílus nem tőle eredt, de maga köré gyűjtötte a nagy művészeket. Az 
irodalom terén viszont teljes kudarcot vallott. Csak középszerű figurákat tudott maga 
mellé állítani, a nagy írók mind kicsúsztak a kezéből. A jelek szerint nem fogamzott meg 
benne az a gondolat, mint annak idején a Közjóléti Bizottságban, hogy felhasználja az 
írókat és a művészeket a közszellem formálására; legfeljebb odáig jutott el, hogy 
elrendelje: az iskolákban tanítsák hadjáratainak történetét; A Nagy Hadsereg Közleményei 
meg a Moniteur cikkei által előkészítette legendájának kialakulását, Davidtól pedig 
rendelt néhány alkalmi festményt. Kétségtelenül híjával volt azoknak a pénzügyi 
erőforrásoknak és technikai eszközöknek, amelyeknek segítségével a későbbi diktátorok 
meg tudták szervezni propagandájukat. De nemcsak erről volt szó, hanem arról is, hogy 
uralkodói dinasztiát és világbirodalmat akart alapítani, s emiatt semmi mondanivalója 
sem lehetett a franciák számára. Azok, akik hűséges szívvel és önzetlenül mindvégig 
követték, az ő személyében a nemzetet és a forradalmat védelmezték. A többiek viszont 
nem vehették komolyan Vendémiaire tábornokának legitimitását, még ha a pápa 
felkente is. Azt megtehette, hogy elaltassa és megnyomorítsa a szellemi életet, de 
uralma alá nem hajthatta. A francia gondolkodás két pólusa változatlanul a Hagyomány 
és a Forradalom maradt. 


4. A TÁRSADALMI FEJLŐDÉS ÉS A KÖZVÉLEMÉNY 

Tisztában volt azzal, hogy a gondolkodás megzabolázása nem elegendő. Éppen ezért 
folytatta a konzulátus alatt megkezdett művet is, a társadalmi hierarchia visszaállítását. 
Az érdek vagy a hiúság révén meg kellett nyernie mindenkit, akinek volt valamilyen 
tekintélye, hogy ezt a tekintélyt megerősítse, és saját magának rendelje alá. Továbbra is 
igyekezett maga mellé állítani a helyi tehetőseket, akik a gazdálkodók, a bérlők, a 
munkások, a cselédek és a kereskedők roppant tömegét a kezükben tartották. Bevonta 
őket a különféle gyűlésekbe, testületekbe, a közigazgatásba, a minisztériumi hivatalokba 
és a közintézményekbe. Nemcsak azért szaporította a hivatalnokok számát, mert 
kiterjesztette az állam hatáskörét, hanem azért is, mert így előnyös módon hozhatott 
létre egy olyan társadalmi testületet, melynek tagjai tőle kapták méltóságukat és 
megélhetésüket, s így érdekükben állt a rendszer fennmaradása, arról nem is beszélve, 
hogy ugyanebben az irányban hatottak a szóban forgó emberek rokoni és egyéb 
kapcsolatai. A háború a szolgák másik odaadó seregét teremtette meg a számára azzal, 
hogy növelte a katonatisztek számát. 

E két csoport között igyekezett fenntartani a testületi és személyes versengést, mert 
ez az érintetteket megosztotta, funkcióikhoz kötötte, egyben pedig feléje fordította, 
akitől a pénzt és a kitüntetéseket várhatták. Nagy fontosságot tulajdonított a címeknek, 
kitüntetéseknek, mert úgy találta, hogy mindenki sóvárog ezekre. 1805-ben teljesen 
átalakította a Becsületrendet, melynek jelvényei mostantól fogva váltak rendkívül 
becsessé. Az Itáliai Királyságban létrehozta a Vaskorona rendet, amelynek sok francia is 
tagja lett. 

1807- ben megszületett a Három Aranygyapjú rend, 1811-ben pedig a Réunion rend. 
Emellett állandóan osztogatta a pénzjutalmakat, nyugdíjakat, járadékokat és földeket. A 
hadsereg kapta az oroszlán- részt; de, amint megígérte, a civilektől sem tagadta meg 
kitüntetéseit, például Talma egyenesen Becsületrendet kapott; mindazonáltal a 
Becsületrend keresztjeinek több mint kilenctizede a katonáknak jutott. A franciák 
könnyen alkalmazkodtak ehhez a politikához, amelyhez már a régi rendszer 
hozzászoktatta őket, hiszen ezek a kitüntetések nem jelentettek kiváltságokat, mindenki 
megszerezhette őket, s nem lévén örökletesek sem, nem mutatkoztak ellentétesnek a 
polgári egyenlőséggel, amely az érdem jogát helyezte előtérbe. A társadalmi emelkedés 
lehetséges maradt, úgy, ahogyan a forradalom akarta; a háború és az előléptetés még 
kedvezett is ennek; a közhivatalok és az ösztöndíjak kiterjesztése fokozatosan kialakított 
a népből egy kispolgárságot. 


Napóleon, aki a dinasztikus legitimitásról álmodozott, s szerette volna végleg maga 
mellé állítani a régi arisztokráciát, de úgy, hogy ne kelljen elismernie címeit, egy lépéssel 
tovább ment, és nemességet hozott létre: hivatali nemességet, amelyet csak tőle lehet 
megkapni, amely azonban örökletes, és vagyont is jelent, hogy viselője a rangjához 
méltóan élhessen. Az előjátékot a császári udvar megszervezése, valamint a vazallus 
államok és a nagy hitbizományok létrehozása jelentette. 1806. augusztus 14-én egy 
szenátusi határozat felhatalmazta Napóleont, hogy az egész császárság területén olyan 
örökletes hitbizományokat létesíthessen, amelyeknek várományosa mindig a legidősebb 
fiú. Végül 1808. március 1-ével megszületett a császári nemesség. Hivatalból minősültek 
nemesnek a császárság hercegi címet viselő főméltóságai, a miniszterek, a szenátorok, 
az érsekek, az örökös államtanácsosok, a törvényhozó gyűlés elnöke, akik grófok lettek; 
bárói címet kaptak az egyéb hivatalnokok, például a , jó városok" polgármesterei, a 
Becsületrend tagjai pedig lovagok lettek. A császár jutalomból is adományozhatott 
nemességet. A cím azzal a feltétellel válhatott örökletessé, ha viselője majorátust 
létesített az örökös javára. Napóleon sok esetben járult hozzá ennek a majorátusnak a 
létrehozásához. Ezzel párhuzamosan mind nagyobb méreteket öltött az udvar, és az 
ausztriai házasság után már pontosan úgy festett, mintha a régi rendszer intézménye 
volna. 1812-ben 16 fegyvernök és 85 kamarás volt az udvarnál. 1811-ben visszaállították 
a rangelőnyök rendszerét, az ültetési renddel, a császár jelenlétében való leülés jogával, 
a hintó elé fogott lovak számával, az udvari öltözettel, a tiszteletnyilvánítás előírt 
formáival, a császárnak bemutatott személyek kiváltságaival. Ezen a téren még 
kézzelfoghatóbban mutatkozott meg az ellenforradalomnak a császársághoz való 
csatlakozása. 


De Ségur főudvarmester lett; az udvarhölgyeket és a kamarásokat nagy többségükben a 
régi nemességből válogatták ki. A forradalom már csak rossz álomnak tűnt. Napóleon 
hamarosan így szólt Moléhoz: , Azok a tanok, amelyeket 1789 eszméinek neveznek, 
mindörökre fenyegető fegyvert jelentenek majd minden idők elégedetlenei, becsvágyói 
és ideológusai kezében"; emlegette neki azokat a ,tricoteuse-öket" is, akik megvetették 
az új császárnét. Annyira érzékennyé vált a hatalmának való mindennemű 
ellenszegülésre, hogy többé különbséget sem tett e sans-culotte asszonyok és az annak 
idején a konvent ellen felkelt királypárti polgárok között: , Amíg én itt vagyok, ez a 
söpredék nem moccan többé, mert vendémiaire 13-án megismert engem, és tudja, hogy 
mihelyt rajtakapom valamin, nyomban eltaposom." És emberei kórusban visszhangozták 
ezeket a gondolatokat. Réal, Chaumette egykori helyettese, 1812-ben így kiáltott fel: 
nEzt a csőcseléket sohasem alázták meg eléggé!" 

Napóleon talán még tovább is ment volna, ha van ideje. Bizonyos jelek alapján 
feltehető, hogy alattvalóit szívesen csoportosította volna társadalmi kategóriák szerint. 
Így a csatlós államokban testületi választójog volt érvényben: a mandátumokat a 
földbirtokosok, a kereskedők és a szabadfoglalkozásúak között osztották fel. Emellett 
valamennyi ilyen államban nyíltan cenzusos is volt a választójog. Világos, hogy mi 
csábította a császárt a korporációk visszaállítására politikailag: ha ezeket a szervezeteket 
az állam ellenőrzése alatt teremtik újjá, ellátják segélyező intézményekkel és a műszaki 
oktatás szervezeteivel, az egészet pedig összekapcsolják a sztrájk-tilalommal és az 
egyesülés tilalmával, e korporációk összefogták volna a munkásokat, alávetve őket a 
gyárosok, illetve pénzemberek patriarkális és korlátlan hatalmának. Napóleon az 
örökbérlet engedélyezésére is hajlott, mert alkalmasnak tartotta arra, hogy visszaállítsa 
a földbirtokos védnöki hatalmát. 


Valamennyi elképzelése közül a társadalom átszervezésével kapcsolatos tervei a 
legbizonytalanabbak. Ennek az a magyarázata, hogy ellentétesek voltak a fejlődés 
irányával, s azt a keveset, amit megvalósított belőlük, elsodorta az idő, úgyhogy ezek az 
elképzelései egyáltalán nem gyakoroltak befolyást a nemzet életére. Először is, Chaptal 
tévedett, amikor azt hitte, hogy az emberek elfelejtették a forradalmat. Még az udvarnál 
is csak a felületen valósult meg a régi és az új arisztokrácia fúziója, és a császári díszlet e 
tekintetben gyakran csak merő látszat maradt. , Még egy éjjeliedény ezeknek a 
nemeseknek a fejére" - morgott Pommereul minden egyes kamarás kinevezésekor, pedig 
ő maga ci-devant volt. , Látta Sieyes-t?" - kérdezte Doulcet de Pontécoulant, a Réunion 
rend szertartása után, amelyen Sieyes gróf a többiekhez hasonlóan aranysujtásos 
öltözetben és rendjelekkel dekorálva jelent meg: , Látta Sieyes-t? Mi a harmadik rend?" 
(Célzás Sieyes abbé Mi a harmadik rend? című röpiratára, amely 1789-ben a forradalmat tulajdonképpen 
elindította) 

Alapjában véve Napóleon maga sem érezte magát jól az egykori nemesek körében, 
akik annyi összehasonlítást tehettek, és akiket mindvégig megvetett: , Megnyitottam 
előttük az előszobáimat, és fejvesztve rontottak be." Még egy bizonyságunk van erre. A 
bázeli hercegpüspök 1805-ben bizonyos pénzügyi érdekei miatt levelet írt a császárnak. 
A levélen Napóleon következő széljegyzetét találjuk: , O, gyarló nemesek, mint szólnának 
őseitek, ha látnának titeket, ők, akik annyira büszkék voltak erényeikre!" Az udvaron 
kívül, az országban, merőben más volt a helyzet. A régi kiváltságosok most is sajnálták, 
amit elveszítettek, a császári nemeseknek pedig, akárcsak a burzsoáziának, eszük 
ágában sem volt bármit is visszadni nekik. A rendszerhez csatlakozott régi nemesek 
türelmesen várnak. Az engesztelhetetlenek a régi rendszer visszatéréséről álmodoznak; 
némelyek még tömöríteni is megpróbálják őket, hogy esetleg valamilyen akciót 
készítsenek elő a törvényes monarchia visszaállítására; evégett például Ferdinánd de 
Bertier, Mathieu de Montmorency segítségével (mindketten tagjai voltak a Mária- 
kongregációnak, amely nagy hírnévre tett szert később, a restauráció idején), a Hit 
lovagjai néven titkos társaságot szervez. A szervezet a jelek szerint felélesztette 
Bordeaux-ban az Emberbaráti Intézet emlékét, amely oly élénk tevékenységet fejtett ki a 
direktórium alatt. A régi nemesség többi része, a jobb időket várva, vagyonát igyekszik 
gyarapítani, és a lehetőségekhez képest visszavásárolják földjeiket (korábbi földjeik felét 
Cotes-du-Nord megyében), vagy visszaadatják maguknak azokat. 


Titokban továbbra is kapcsolatot tartanak a papság nagy részével, újra vannak barátaik a 
közigazgatás szerveiben és a bíróságokon. Semmiféle pozitívumot nem tudnak 
"Bonaparte" számlájára írni, és vereségét állítják. Még ha visszavette volna a nemzeti 
javakat, hogy visszaadja a földeket volt tulajdonosaiknak! A nemzeti javak vásárlói is 
nyugtalankodnak. 1807-ben a birtokok igazgatása csekély haszonért hozzáfogott az 
elszámolások felülvizsgálatához. Felkutatta a nacionalizált járadékokat is, és rá akarta 
bizonyítani az adósokra a hűbéri tartozást. Némelyik bíróság, például a dijoni, hajlandó 
volt visszaállítani még a feudális járadékokat is olyan esetekben, ha a hitelező be tudta 
bizonyítani, hogy azok föld átengedéseinek feleltek meg; Cote-d"Or megye főtanácsa 
több esetben hasonlóképpen foglalt állást. A társadalmi forradalom nyomán keletkezett 
szakadékot semmi sem tüntethette többé el. A régi és az új arisztokrácia hosszú ideig 
ellenség maraa, s bármit mondott és tett is Napóleon, a demokrácia a XIX. század 
folyamán később ki is aknázta ezt az ellentétet, hogy újra diadalmaskodjék. 

Másrészt viszont nyilvánvaló, hogy Napóleon azért lehetett a történelem legnagyobb 
hatalmú felvilágosult abszolút uralkodója, mert hatalomra kerülésekor a francia 
arisztokrácia meg volt semmisítve: alapvető ellentmondás lett volna, ha ezt az osztályt 
valóságosan vissza akarja állítani. Ez az osztály, a nagybirtokra és az örökbérlőkből álló 
klientélára támaszkodva lassanként újra független hatalomra tett volna szert, s esetleg 
nem is valamelyik utódja, hanem már ő maga is arra ébredt volna egy szép napon, 
akárcsak annak idején XV. Lajos és XVI. Lajos, hogy szembefordulnak a központi 
hatalommal. Az a nemesség, amelyet ő teremtett meg, és amelyet feltétlenül a kezében 
akart tartani, csak egy udvaroncokból és hivatalnokokból álló klikk volt, amely őt a 
legcsekélyebb mértékben sem támogatta, s amely bukása után egyszerűen eltűnt. Végül 
nem kevésbé ellentmondásos lett volna úgy szerepelni, mint aki az egyenlőség nevében 
végrehajtott forradalmat képviseli, és ugyanakkor egy olyan arisztokrácia 
visszaállításával próbálkozni, amely csakugyan annak nevezhető. Valószínű, hogy ebben 
a korban a személyes nemesség sok ember szemében elfogadható volt; ugyanolyan 
dekoráció volt, mint bármi más, és a polgárembernek még tetszhetett is, hogy miután 
királyokat csinált (a csatlós államokban), most már hercegei és grófjai is vannak: ez is 
egy mód a ci-devant megalázására. De visszaállítani az elsőszülöttségi jogot, ez már sok 
volt; ráadásul a császár azzal, hogy az utóörökös-nevezés intézménye által immobillzálta 
a tulajdon egy részét, összeütközésbe került a tőkés gazdálkodás egyik alapelvével. 

Napóleonnak a társadalomra gyakorolt hatása csak annyiban volt számottevő, 
amennyiben a burzsoázia hatalmát erősítette és növelte, mert e tekintetben a nemzet 
tényleges fejlődési irányával egyezett. Azzal, hogy a tehetőseknek olyan lényeges 
szerepet juttatott a rendszer működésében, öntudatlanul politikai felülkerekedésüket 
készítette elő. Ám azzal is nagymértékben növelte befolyásukat, tekintélyüket és 
vagyonukat, hogy visszaállította a minisztériumi hivatalokat, s kerülő úton, az óvadék 
intézménye által, gyakorlatilag lehetővé tette a hivatalok megvásárlását; azzal, hogy a 
pénzügyekben visszaállította a kincstárnokok és adószedők intézményét, akik a 
százalékos részesedés által személyesen voltak érdekelve a pénzügyek alakulásában; 
azzal, hogy állandóan szaporította a legkülönbözőbb közhivatalokat. A Bank, bizonyos 
nagy társaságok és a visszaállított járadék az ingó vagyon fejlődése irányában hatottak. 
Az ipari haladás és néhány nagyvállalkozó pályafutása a kapitalizmus kezdődő 
fellendülését jelezte, anélkül hogy a burzsoázia elfordult volna vagyonának hagyományos 
forrásaitól, a földvásárlástól és a hadiszállítástól; végül a császári törvényhozás 
megtartotta a munkást alárendelt helyzetében. Ennek ellenére, minél hatalmasabb lett a 
burzsoázia, annál inkább elfordulhatott a rendszertől. 


Tény, hogy Napóleon kormányzása távolról sem elégíthette ki minden ponton a 
burzsoázia érdekeit: hogyan is lehetett volna helyeselni a pénzügyek homályos, 
titokzatos kezelési módját, a hadiszállítókra leselkedő önkényt, a kalandor háborúskodást 
és a blokád túlzásait? Ám lehet, hogy nem is ez volt a legfontosabb. A burzsoázia azért 
segítette brumaire 18-án, hogy Bonaparte fedezete alatt beüljön a hatalomba; ezzel 
szemben az történt, hogy ő a teljes hatalmat magához ragadta, és a burzsoáziát minden 
szabadságától megfosztotta. Némelyek nosztalgikusan kezdik visszasírni az alkotmányos 
monarchiát; divatba jön az angol parlamentarizmus. Royer-Collard odáig ment, hogy 
rosszallta a rendszerhez való csatlakozást, bár igaz, hogy végül elfogadott egy katedrát a 
Sorbonne-on; a törvényhozó gyűlésben Lainé csak az alkalmat várja, hogy az ellenzéki 
szerepét játszhassa; Guizot, akit szintén meghívtak a Sorbonne-ra, nem hajlandó 
beleszőni első előadásába a zsarnok magasztalását. A szalonokban, különösen Mme 
Récamier-nál, pletykálnak, és szidják a rendszert; a színházban megtapsolják a célzásnak 
felfogható mondatokat; az emberek rávetik magukat azokra a könyvekre vagy cikkekre, 
amelyeket a cenzúra naivságból átengedett; kéziratos pamfletek forognak közkézen; 
sokan magánlevelekben öntik ki a szívüket, nem minden veszély nélkül. A nagyobb port 
kavaró incidensek főleg az irodalom szférájában játszódnak le. 1807-ben Chateaubriand- 
t, alighogy visszatért keleti utazásáról, kiutasítják Párizsból egy, a Mercure-ben megjelent 
cikke miatt; amikor 1811-ben megválasztják az Akadémia tagjává, nem tudja elmondani 
székfoglaló beszédét. Mme de Staélnak még rosszabb a sorsa. 1803-ban tér haza, miután 
közzétette Delphine című munkáját, amelyben bemutatta a , hallgató Franciaországot", s 
nyomban felszólítják, hogy hagyja el újra az országot. 1806-ban csak Párizstól 12 
mérföldnyi távolságban lakhat. Coppet-ban csodálókkal veszi körül magát. Ott van 
Benjamin Constant, pedig már megnősült, Sismondi, Bonstetten, a Barante fivérek, 
August Schlegel ; mintegy a császári udvarral rivalizáló udvartartást kezd. 1808-tól 
kezdve már senki sem keresheti fel Franciaországból a száműzött asszonyt, ha nem akar 
kegyvesztetté válni, vagy még rosszabb sorsra jutni. 1810-ben a De /Allemagne az utolsó 
csepp a pohárban: Barante-ot, Léman prefektusát leváltják, Mme Récamier-t száműzik, 
maga Mme de Staöl 1812. május 23-án elmenekül, és Pétervárra utazik... 


Ezek az események kizárólag anekdotikus jelentőségűek, csak azt a maroknyi embert 
érdekük, akik az úgynevezett társaságot vagy , nagyvilágot" alkották. Sokkal fontosabb 
ennél az a száz kevésbé ismert jelből egyértelműen megállapítható tény, hogy mindenki 
a várakozás állapotában élt: ki tekinthette volna a császárságot végérvényesen 
szilárdnak, amikor minden egyes hadjárat kétségessé tette létezését? Lyon kereskedelmi 
kamarája egy merész memorandumban hangot adott annak a hangulatnak, amely 
mindenkiben élt: , Franciaország nem képes többé azokra a mindent felemésztő 
erőfeszítésekre, amelyeket a mértéktelenül elnyújtott hadiállapot követel; az ezekből az 
erőfeszítésekből eredő hallatlan feszültség kimeríti és felőrli a társadalom minden 
erőforrását." A tőzsdések konokul fejezik ki az általános pesszimizmust azzal, hogy 
mindvégig egyöntetűen tartják magukat a besszhez. Ez a bizonytalanság adott 
folytonosan új tápot mind az elégedetlenségnek, mind a reménykedésnek. 

A nép körében sem az elégedetlenség, sem a reménykedés nem talált visszhangra; a 
napóleoni zsarnokság egyáltalán nem változtatta meg a dolgozó osztályokat; csak az 
adózás, az újoncozás és a nyomor mozgathatta meg őket. A katonai szolgálat 1812 
végéig egyáltalán nem váltott ki akkora ellenállást, mint ahogyan némelyek állítják. A 
blokád okozta nélkülözés és drágaság nemigen érintette a szegényeket, ha a kenyér nem 
került túl sokba, és a munkanélküliség nem növekedett. Az egyesített adók rossz vért 
szültek, de távolról sem nehezedtek olyan súllyal a lakosságra, mint 1789 előtt. Napóleon 
követelései, mindaddig, amíg győzött, a jelek szerint nem haladták meg azt, amit a nép 
el tudott viselni, ha egyszer mindennapi betevő falatja biztosítva volt. Márpedig ez, 
részint a sorozatos jó termések, részint pedig a császárnak a munkaalkalom biztosítására 
tett intézkedései jóvoltából, 1803-tól 1811-ig a lehetőségekhez képest megvolt. 

A falusi lakosság helyzete megszilárdulóban volt. A császárság fennállása folyamán 
végig változatlanul árusították a nemzeti javakat; de az erdőktől eltekintve, amelyeket az 
állam magának tartott fenn, már igen kevés maradt; ezek a birtokok most főleg polgárok 
kezébe kerültek, s a parasztok közül már csak az amúgy is jómódúak vásároltak. A XII. 
évben jóváhagyták a községi földek minden addig végrehajtott felosztását, amennyiben 
a törvényes előírásokat betartották. Minthogy azonban ez a feltétel nem mindig teljesült, 
sok esetben nyilvánították a felosztást semmisnek. 


Másrészt pedig, bár vissza nem vonták az 1793. június 10-i törvényt, nem alkalmazták 
többé. Mindamellett úgy tűnik, hogy a paraszti tulajdon tovább gyarapodott, hiszen a föld 
árának jelentős süllyedése kedvezett a magánvásárlásnak. Ezenkívül öröklés útján 
továbbra is gyors ütemben osztódtak a birtokok. A gazdaságok területe csökkent, egyben 
pedig nőtt a számuk. Az 1814-ben végzett felmérés megállapította, hogy Mantes vidékén 
és Seine-Inférieure megyében a nagy gazdaságok felparcellázódtak, s hogy a kisüzem 
jelentősen előretört Elzászban, Ule-et-Vilaine-ben, Doubs és Tarn megyében. A falu 
társadalmi struktúrájának hagyományos vonásai azonban egyelőre csak 
elhomályosultak, és még mindig világosan felismerhetők maradtak; a birtokos parasztok 
óriási többségének még mindig túl kevés volt a földje; a haszonbérleti díj emelkedett, és 
a részesbérlő terhei növekedtek; a népesség gyors ütemben nőtt, a napszámos 
proletariátus létszáma alig csökkent; a faluközösség továbbra is csak a használati jogok, 
a közlegelők és legeltetési jogok, tallózási jog stb. által létezett, úgyhogy az erdők 
lezárása gyakran okozott e közösségeknek súlyos problémákat. A parasztok, akárcsak a 
régi rendszer idején, az iparban, az időleges migrációkban és a koldulásban kerestek 
további jövedelemforrásokat; Elzászból, Lotaringiából, a Rajna-vidékről a parasztok, 
szegénységükre hivatkozva, elég nagy számban vándoroltak ki Oroszországba, főleg 
1808-ban és 1809-ben. Szigorú rendszabályokat kellett hozni ennek a kivándorlásnak a 
megakadályozására. 

A munkások helyzete még kevésbé változott. Napóleon egyetlenegyszer, 1813-ban 
avatkozott be a munkások javára, és ekkor is csak a bányászok érdekében; 
balesetvédelmi rendszabályokat hozatott, megtiltotta, hogy tízévesnél fiatalabb 
gyermekek leszálljanak az aknákba, és jóváhagyta Ourthe megyében a szénbányászok 
önkéntes segélyező társaságának megalakulását. Ő is kijelentette, akárcsak elődei, hogy 
meg fogja szüntetni a koldulást, de neki ugyanúgy nem sikerült, mint nekik, habár 1808- 
ban komolyan hozzáfogott, hogy gyűjtőhelyeket létesítsen a koldusok internálására. A 
közsegély néhány várostól eltekintve nem sokat fejlődött, a direktórium által kialakított 
szervezet működött ugyan, de nem volt pénze. Csak a magánkezdeményezés hozott 
némi javulást. Párizsban La Rochefoucauld-Liancourt és barátai a IX. évben újra 
megalakították az Emberbaráti Társaságot, amely megnyitotta az első nyilvános 
beteggondozókat, majd vidéken továbbiak is létesültek. 


Támogatták a takarékpénztárakat és a kölcsönös segélyegyesületeket, amelyekből 1815- 
ben több mint száz működött; alakult egy anya- és gyermekgondozó társaság is. A 
legfontosabb azonban az volt, hogy mind a falvakban, mind a városokban egy szinten 
maradtak vagy emelkedtek a munkabérek; Párizsban 1811-ben 2,50 és 4,20 frank között 
mozgott a napibér. Minthogy közben az árak is emelkedtek, a dolgozó osztályok jóléte 
nem növekedett túlságosan; de a kenyér nem volt drága, s így a nép megélt. Bizonyítja 
ezt a népesség gyors ütemű növekedése. Erősen kedveztek ennek a növekedésnek a 
korai házasságok, mert az emberek úgy vélték, hogy így megússzák a besorozást: 1812- 
ben 220 ezer, 1813-ban 387 ezer házasságot kötöttek az országban; 1814-ben 122 
ezerrel több is volt a születések száma, mint 1813-ban. 1801 és 1810 között a 
természetes szaporulat meghaladta 332 ezreléket, és a nemzet soha nem tett 
bizonyságot nagyobb életkedvről, mint ekkor. A közigazgatás bizonyos erőfeszítéseket 
tett a halandóság visszaszorítására, főleg a védőoltások elterjesztésével: Bas-Rhin 
megyében Lezay-Marnésia megszervezte az ingyenes orvosi ellátást. A régi 
Franciaország területének lakossága 1801-től 1810-ig a háborúk ellenére 1 700 000 fővel 
növekedett; a népszaporulat nagysága sokakban okozott aggodalmat, mert úgy 
gondolták, hogy a nyomor és a koldulás tovább fokozódik. 

Az 1811-es ipari válság megszakította a jó esztendők sorát, 1812- ben azonban hamar 
talpra állt a gazdasági élet. Szerencsére, mert 1811-ben a termés is rossz volt, és 
minthogy a kivitel időközben eltüntette a , régi búzát", a tél folyamán ugyanolyan 
éhínség dühöngött, mint a X. évben, és 1812 tavaszán érte el a csúcspontját. Míg 1809- 
ben 15 frank volt 1 hektoliter búza ára, most 3 3-ra emelkedett, s a kenyér fontjáért 2 
sou helyett bizonyos vidékeken 12-t kértek. A szokásos zavarok következtek: sokasodtak 
a koldusok, rablóbandák keletkeztek, a kóbor éhezők gazdaságokat fosztottak ki és 
borítottak lángba, gabonaszállítmányokat tartóztattak fel, a piacokon napirenden voltak a 
zavargások, például március elején Caen-ban. A rendszer tekintélyes elnyomó gépezete 
könyörtelenül működött. A gárda egyik alakulata megszállta Caent, és a katonai 
bizottság hat kivégzést rendelt el. A kormány egyidejűleg igyekezett minél több búzát 
importálni. Napóleon 1811. augusztus 28-án élelmezési tanácsot alakított, és az 
élelmezési főigazgató jelentékeny vásárlásokat eszközölt. Mint mindig, most is 
elsősorban Párizsra gondoltak: az állam 450 ezer zsák búzát adott el ide 14,5 millió frank 
veszteséggel, hogy 4,5 soun tartsa a kenyér fontjának árát. Oroszországba való 
távozásának előestéjén azonban a császár mégis úgy érezte, hogy baj van, s 
szemérmetlenül utánozta a konventet: a május 4-i törvény kötelezővé tette a piaci 
árusítást, engedélyezte az árusítás szabályozását, s kényszerítette a 
gabonakereskedőket készleteik bejelentésére. Május 8-án azután megjelent a maximált 
ár is: a párizsi körzetben 3 3 frankra maximálták a búzát, s a prefektusok utasítást 
kaptak, hogy rögzítsék az árat minden egyes megyében is. A rendelkezés ugyanazokkal 
a következményekkel járt, mint az 1793. május 4-i törvény, mert nem követte rekvirálás: 
a piacok üresek lettek, és megszerveződött a feketekereskedelem. Mihelyt megkezdődött 
az aratás, hatályon kívül helyezték a maximált árat. E megpróbáltatások ellenére 
azonban semmilyen jel sem mutat arra, hogy a császárság hitelét vesztette volna a nép 
szemében. Az egyik vidékre küldött biztosnak, Las Cases-nak a jelentéseiből egyáltalán 
nem az tűnik ki, hogy az 1811-1812-es válság csorbát ejtett volna Napóleon tekintélyén. 
Mindenesetre a parasztok és a munkások fejében meg sem fordult az a gondolat, hogy 
egy Bourbon kerülhetne a helyére. 

Az 1804 előtt annektált országokban, Belgiumban, a Rajna-vidéken, Genfben, 
Piemontéban és Liguriában átfogó, egységes rendszer alakjában hajtották végre a 
forradalmi átalakulást, és a napóleoni rendszer normálisan működött. E vidékek lakosai 
méltányolták a rezsim érdemeit, nem utolsósorban a prefektusok buzgalmát és 
határozottságát, például az olyanokét, mint amilyen Jeanbon volt Mont-Tonnerre-ban és 
Lezay-Marnésia Rhin-et-Moselle-ban. Másrészt megélénkült és fejlődött a gazdasági 
tevékenység is. Belgiumban ekkor született meg a nagyipar, mégpedig a francia piac, 
valamint a Párizsból jövő tőke és megrendelések jóvoltából; ugyanezt mondhatjuk a 
rajnai síkságról, Aachentől Kölnig, nemkülönben a Saar-vidékről. 


A mezőgazdaság Belgiumban és Pie- montéban nem sokat fejlődött; a Rajna-vidéken 
azonban sok szűzföldet törtek fel. Antwerpentől eltekintve Belgiumban nem indultak 
jelentős közmunkák, de Piemonte tekintélyes hasznot húzott az Alpokon át vezető nagy 
utakból. A Rajna-vidéken megépítették a Mosel folyását kísérő utat, és egy másik út is 
épült Párizstól Weselen át Hamburgig; a Saar-vidéket új csatornák kötötték össze 
Lotaringiával. A körülmények folytán nem lehetett kielégíteni minden érdeket: Genovát, 
Antwerpent és a Rajna-vidéki kikötőket a blokád tengődésre kárhoztatta; Pfalz nem jutott 
hozzá a császárságban ahhoz a mezőgazdasági piachoz, amelyet a Rajnától keletre 
elveszített. Az emberek, akárcsak Franciaországban, súlyosnak érezték terheiket. Az 
adóteher most jobban volt elosztva, mint azelőtt, de összegszerűen tulajdonképpen még 
többre rúgott, mint a megszüntetett hűbéri terhek. A blokád sok kellemetlenséget 
okozott a fogyasztóknak; az újoncozásnak ezeknek a vidékeknek a lakosai még kevésbé 
örültek, mint a franciák. Ennek ellenére mindenütt növekedett a népesség; s ha a jólét 
nem emelkedett is túlságosan, nyomor nem sújtotta e tájakat. 

Ezeken a területeken a burzsoázia húzta a legtöbb hasznot a rendszerből és 
ragaszkodott is hozzá a leginkább. A nemzeti javak kiárusítása, az ipari fejlődés, az új 
közhivatalok révén újgazdagokból álló réteg és kispolgárság keletkezett; ezek az 
osztályok mindent elveszíthettek, ha visszatér a régi rendszer. Ezenkívül a konkordátum 
a katolikus papságot is megnyugtatta, amikor pedig az arisztokrácia azt látta, hogy 
Napóleon eltávolítja a jakobinusokat és a , hazafiakat", részben szintén csatlakozott. A 
piemontei Saint- Marsan követi tisztet vállal; Mérode-Westcrloo herceg és Ursel herceg 
polgármester volt Brüsszelben. A tehetősek és előkelők főleg azt vetették a császár 
szemére, hogy nem tanúsított irántuk elegendő bizalmat: a prefektusok, a püspökök, a 
hivatalok legfőbb vezetői mind franciák voltak; annektált területekről származó emberek 
csak a császárság más területein kerültek ilyen jelentőségű posztokra, de Így is csak kis 
számban. Otthon legfeljebb prefektúrai tanácsosok, bírák, polgármesterek, tanárok vagy 
még alacsonyabb beosztású hivatalnokok lehettek. Szó sem lehetett arról, hogy 
megkapják a funkciók monopóliumát saját hazájukban, minthogy azonban az egyesülés 
még friss volt, a császár jelentős részt biztosított nekik. Az új és a régi megyék között az 
volt a leglényegesebb különbség, hogy a nép az előbbiekben kevesebb hasznot húzott a 
forradalmi törvényekből. 


Belgiumban és Észak-ltáliában a feudális jogok megszüntetése nem vert fel nagy port, 
hiszen itt a jelek szerint ilyen jogok alig voltak érvényben akkor, amikor a francia 
rendszer hatalomra került. A Rajna-vidéken máskért állt a dolog; de itt tönkretették az 
intézkedés népszerűségét azzal, hogy hosszú időn át bizonyítaniuk kellett az adósság 
feudális jellegét azoknak, akik járadékokkal tartoztak. A dézsma megszüntetése 
mindenütt nagy hatást keltett; bár a parasztnak ebből természetesen csak akkor volt 
igazán haszna, ha birtokos volt, márpedig a nemzeti javak kiárusítása Belgiumban csak a 
direktórium végén kezdődött meg, a Rajna-vidéken és Piemontéban a szerzetesrendeket 
csak 1802-ben és 1805-ban oszlatták fel, és birtokaik árusításához 1804- ben fogtak 
hozzá. Ebben a korszakban az 1793-as törvények már a múlt emlékei voltak, s a 
különféle végrehajtási módozatok, akárcsak Franciaországban, háttérbe szorították a 
szegényeket a burzsoázia javára; pedig a prefektusok jelezték, hogy a falusiak 
megnyerésére az volna a legbiztosabb eszköz, ha árverés alkalmával kisebb részekre 
osztanák fel a gazdaságokat: , A lakosság mohón szeretne földet" - mondotta egyikük a 
XI. évben; Jeanbon azzal hízeleghetett magának, hogy így járt el, s hogy ezen a módon 
10 ezer új tulajdonost teremtett; a nemzeti javakkal kereskedő elemek pedig vásárlás 
után darabolták fel az átvett földet, hogy továbbadják a parcellákat. Mindamellett nem 
kétséges, hogy a művelet az annektált területek parasztjainak még több csalódást 
okozott, mint a francia parasztoknak. 

Az is nyilvánvaló, hogy a pápával való szakítás mélyebb benyomást keltett a megszállt 
országokban, mint Franciaországban, s főleg Belgiumban és a Rajna-vidéken, amelyeket, 
aminthogy addig sohasem alkottak nemzeti államokat, rendkívül erősen áthatott az 
ultramontán szellem. Mainzban Colmar püspök a Rómához hű papoknak egy egész 
nemzedékét képezte ki Elzász és Németország számára. Piemontéban a dinasztia 
emléke, Genovában a kikötő tönkrejutása, Genfben a hatalom elvesztése miatt 
elégedetlen helyi arisztokrácia hangulata szintén a francia befolyás terjedése ellen 
hatott. Mind e fenntartások és ellenszenvek ellenére is azonban azt kell mondanunk, 
hogy az annektált országokban soha senki a kisujját sem mozdította meg Napóleon 
uralma ellen. 


Második fejezet 


A kontinentális rendszer 


Bármilyen nagy lett is a Francia Császárság területe, csupán magvát alkotta a Nagy 
Birodalomnak. A birodalom 1806-ban öltött alakot a csatlós államok révén, amelyeknek 
élére Napóleon a rokonait és híveit állította, vagy pedig saját maga lett a védnökük, mint 
Svájcé és a Rajnai Konföderáció tagjainak többségéé. Tilsit után a Nagy Birodalom maga 
is csak törzse lett a ,kontinentális rendszernek", amelyhez egyelőre független államok is 
tartoztak szövetségesi vagy baráti minőségben. Ez a rendszer sohasem tett szert arra a 
stabilitásra, mint a Nagy Birodalom. 1808 elején már csak Svédország hiányzott belőle; 
de nyomban meg is repedezett, és ettől a pillanattól fogva Napóleon története nem más, 
mint szakadatlan erőfeszítés a rendszer visszaállítására. Elsőnek Portugália és 
Spanyolország bújt ki a hálóból. Az előbbi sohasem tért vissza, az utóbbi pedig csak 
névleg reintegrálódott. Első ízben Ausztria is kikerült belőle, de szinte azonnal vissza is 
tért. 1810-ben alávetette magát a rendszernek Svédország is. Nem sokkal ezután 
Oroszország önállósította magát, és magával rántotta szomszédját is. Egyébként ezeknek 
az államoknak a függő helyzete államonként és az időben is változott. Spanyolország 
egészen 1808-ig Francia- ország önkéntes szövetségese volt; Oroszország és Dánia 
ugyanezt a szerepet szintén önként, de a körülmények nyomása alatt vállalta. 
Poroszországgal 1807-ben, Ausztriával 1808-ban, majd ismét 1809- ben, Svédországgal 
1810-ben a császár egyáltalán nem egyenlő félként bánt, hanem kényszerítette őket a 
rendszerhez való csatlakozásra, majd 1812-ben Poroszország és Ausztria hatalmi szó 
által lett a franciák szövetségese. Végül Törökország sem 1807-ben, sem 1808-ban nem 
volt több baráti országnál. 

Ennek a szakadatlanul keletkezőben, alakulóban levő európai szövetkezésnek az 
Anglia elleni harc volt a közvetlen és bevallott célja. Ebben az értelemben a tengeri 
háborúnak és a partraszállási tervnek a kudarca volt a logikai előzménye; történetileg 
azonban a szövetség gondolata csak az 1805-i háború után öltött alakot a Nagy 
Birodalom és a blokád formájában, és a tilsiti szerződés révén bontakozott ki 
kontinentális rendszerré". Következésképpen a körülmények nagy szerepet játszottak 
egyfelől a rendszer kicsírázásában, másfelől megvalósulása konkrét módjában is, 
továbbá abban, hogy Franciaország lett a vezető ereje és a berendezkedés mintája. 
Mindamellett ezek a körülmények maguk is csak Napóleon politikája folytán alakultak ki, 
s így csupán azt a lökést sokszorozták meg, amelyet ez a politika adott az eseményeknek 
már a luné- ville-i szerződés másnapján, s amelynek első megnyilatkozása a Cisalpin 
Köztársaság megalapítása volt 1796-ban. Az amiens-i békeszerződés megszegése 
elkerülhető lett volna, s ebben az esetben valamilyen más módszert is el lehetett volna 
képzelni a Nagy- Britannia elleni harcra. Napóleon azzal, hogy felvette a császári címet, 
hogy örökösen Nagy Károlyra és a római birodalomra hivatkozott, hogy Rómát 
választotta második fővárosának, hogy megtagadta Sándortól Konstantinápolyi és ezzel 
a , világuralmat", világosan megmutatta, hogy vérmérsékletéből fakadó energiája és 
annak pszichológiai kifejezése, a hatalom akarása, miféle mélyen rejlő egységes eszme 
megvalósításán munkálkodik: egész cselekvésének mintegy spontán célja az volt, hogy 
visszaállítsa a nyugati világ politikai egységét, és egyben megújítsa a nyugat egész 
civilizációját. Kézzelfoghatóan bizonyítja ezt az a módszeres erőfeszítés, amellyel 
megfiatalítani igyekezett a kontinens közigazgatási és társadalmi szerkezetét: ahhoz, 
hogy Angliával szembeszállhasson, igazán nem lett volna szükség arra, hogy 
rákényszerítse Európára a polgári törvénykönyvet. Az események tarka áradata mögött 
ott rejlik az a lassanként tudatossá váló szándéka, hogy restauráljon egy orbis romanust. 


1. A RENDSZER POLITIKAI SZERVEZETE 

A római birodalomra való hivatkozás azonban ne tévesszen meg senkit: a Nagy 
Birodalom kialakítása nem valamilyen történelmi emlék vagy elvont koncepció alapján 
történt. Földrajzilag a birodalom három területet foglal magába, amelyek a francia 
hódítás lehetséges irányainak felelnek meg. Időbelileg, továbbá a területi koncentráció 
előrehaladottságát és a berendezkedés tökéletességét tekintve az itáliai birtok áll az első 
helyen, kibővítve Illíriával és a Jón-szigetekkel. Négy nagy egységből állt: a francia Itália, 
az Itáliai Királyság, az illír tartományok és a Nápolyi Királyság; az első három közvetlenül 
a császár keze alatt volt, a negyediket kreatúrájának engedte át. Anglia ellenében a 
félsziget bázist jelentett a szicíliai partraszálláshoz, Málta veszélyeztetéséhez, végül 
pedig egy esetleges keleti expedícióhoz. Egyelőre azonban kevésbé volt fontos Észak- 
Itáliánál és Illíriánál, amelyek lehetővé tették Ausztria esetleges bekerítését és a magyar 
alföldre való betörést; ugyanezen az útvonalon Szaloniki és Konstantinápoly is elérhető 
volt; s ugyancsak ennek a birtoknak volt köszönhető, hogy újra létrejöttek a gazdasági 
kapcsolatok a Levantéval. A Rajnai Konföderáció még értékesebb birtok volt, mert 
fedezte Franciaország legveszélyeztetettebb határvonalát, sakkban tartotta Ausztriát és 
Poroszországot, felvonulási területül szolgált ahhoz, hogy Oroszországot a saját területén 
lehessen megtámadni; Németország birtoklása elzárta Közép-Európát az angol 
kereskedelem elől, a francia kereskedelem számára pedig megnyitotta a kontinens 
legfontosabb piacát. A harmadik birtok az lIbériai-félsziget volt, amely meghódoltatása 
esetén figyelemre méltó távlatokat nyit a földközi-tengeri és az atlanti-óceáni küzdelem 
újrafelvételére, sőt még nagyobb horderejű, ha a spanyol és portugál gyarmatok 
behódolását is maga után vonja; a valóságban azonban csak nagyon költséges teher 
volt. 


A körülmények hatása a Nagy Birodalom szervezetén is igen erősen érezhető. Napóleon 
a meghódított országokból mindenáron nagy kiterjedésű területi egységeket akart 
képezni, részint azért, hogy minél jelentékenyebb segédhadseregeket kaphasson tőlük, 
részint azért, hogy siettesse a közigazgatási és társadalmi egységesítés folyamatát. 
Itáliában ezen a téren elég messzire jutott. Ha figyelembe vesszük Németország 
szétforgácsoltságát, itt is óriási léptekkel haladt a koncentráció. Mindamellett kímélni 
kellett a hű fejedelmeket mindaddig, amíg Poroszország és Ausztria létezett, és 
Oroszország nem volt legyőzve, így itt ez a munka befejezetlen maradt. 

Másrészt mindenképpen meg kellett békíteni az önkormányzathoz szokott vagy 
nemzeti hagyományokkal rendelkező népeket. A Capet királyok annak idején nem úgy 
készítették elő Francia- ország egységét, hogy az újonnan megszerzett tartományokat 
közvetlenül hozzácsatolták birtokukhoz, hanem rokonaiknak adták őket, örökrész 
gyanánt. Az a girondista eszme, hogy francia védnökség alatt álló államokból övezetet 
létesítsenek Franciaország körül, készen kínálta Napóleonnak a királyokéhoz hasonló 
taktikát. Emellett klánjához való ragaszkodása, illetve leghűbb szolgáinak 
megjutalmazására irányuló törekvése szempontjából szintén előnyös volt, ha minél több 
csatlós államot létesít. Ily módon a Nagy Birodalom eleinte föderatív alakban jelent meg 
gondolataiban. Az Itáliai Királyságot, amelynek személy szerint ő volt az uralkodója, 
külön politikai egységként tartotta fenn, élén Eugéne- nel, mint alkirállyal; később a 
Francia Császársághoz csatolt országok szintén látszat-önkormányzatot kaptak 
főkormányzók kinevezése révén: ilyen volt Borghese Piemontéban és Liguriában, Eliza 
Toscanában, Marmont Illíriában, Lebrun Hollandiában. A császárságon kívüli bizonyos 
területek, például Hannover, Bayreuth, Fulda és Hanau, éveken át, Erfurt pedig 
mindvégig császári intendánsok fennhatósága alatt álltak. Reálisabbnak látszott 
emezeknél az az örökletes szuverenitás, amelyet a császár fivérei, illetve sógora kaptak, 
nevezetesen József Nápolyban, majd Spanyolországban, Lajos Hollandiában, Murat Berg 
nagyhercegségben, majd Nápolyban, Jeromos Vesztfáliában, bár mint családtagok és a 
császárság főméltóságai mindvégig a császár gyámsága alatt maradtak. Ha a pápa 
beleegyezett volna a császár kínálta megoldásba, egymaga külön kategóriát képezett 
volna a csatlós fejedelmek között. Mellettük álltak, de egy fokkal lejjebb, Eliza 
Piombinóban, Bacciochi Luccában, Berthier Neuchátelban, mert örökletes uralkodók 
voltak ugyan, de hitbizományukat csak újabb beiktatás révén ruházhatták át. Ezután 
következett Talleyrand, Benevento hercege, és Bernadotte, Pontecorvo hercege, akik 
kizárólag közigazgatási hatalommal rendelkeztek. Végül Napóleon ezeknek az 
uralkodóknak a birtokain is biztosította magának a közvetlen befolyást oly módon, hogy 
birtokhasználati jogokat adományozott, többek között a számos itáliai hercegség 
alakjában, és területeket ajándékozott. 


Napóleonnak a föderációs fejedelmekkel pontosan ugyanolyan nehézségei támadtak, 
mint annak idején a Capet királyoknak az örökrészesekkel, az egykori német 
császároknak a hercegi dinasztiákkal, s ugyanolyan veszélyekkel is kellett számolnia. 
Először is illúziókban ringatta magát képességeiket illetően, s azt hitte, hogy ugyanolyan 
aktívan és ugyanolyan közigazgatási leleménnyel tevékenykednek majd, mint ő; a 
valóságban azután kiderült, hogy középszerű emberekkel van dolga, és csak azért nem 
támadt több bosszúsága, mert a teendők egy részét személyesen végezte el, mint 
például Vesztfáliában, vagy pedig, mint például Nápolyban, tapasztalt adminisztrátorokat 
bocsátott a rendelkezésükre. Az a reménye legalább meglehetett, hogy hű helytartói 
maradnak. , Maradjon mindig francia" - ajánlotta Lajosnak. , Emlékezzék - mondotta 
Murat-nak -, hogy csak az én rendszerem számára tettem meg Önt királynak." Ugyanezt 
Berthier nem kevésbé kifejezően adta a nápolyi király tudtára: , Ugyanazt tegye 
királyként, amit katona gyanánt tett." És Karolinának: , Mindenekelőtt azt akarom, hogy 
azt tegyék, ami Franciaországnak jó - írta Napóleon azért hódítottam királyságokat, hogy 
Franciaországnak előnyei származzanak ebből." Kreatúráinak nem az volt a feladatuk, 
hogy erről vitába szálljanak vele, s voltak, akik ezt megértették: Eugéne mindig lojális 
maradt; Eliza is, akiben volt becsvágy, de tehetség is, s akiben Napóleon saját magát 
ismerte fel, bár nem szerette; Jeromos is megtette, ami tőle telt, de hát az nem volt sok. 
Mások viszont renitenskedtek. Igaz, hogy feladatuk nem volt valami kellemes: át kellett 
formálniuk a fennhatóságuk alá rendelt ország berendezkedését, hadsereget kellett 
teremteniük, végre kellett hajtaniuk a blokád intézkedéseit, és pénzt is kellett 
szerezniük, miközben Napóleon állandóan adományokkal és háborús költségekkel 
terhelte büdzséjüket, sőt, birtokaik egy részét még fenn is tartotta magának, kicsinyes és 
elviselhetetlen volt velük szemben. 


"Ha Őfelsége utasításait vagy véleményét kéri abban a kérdésben, hogy megváltoztassa- 
e szobája mennyezetét - mondotta Duroc Eugéne-nek-, meg kell várnia ezeket az 
utasításokat, s ha Milánóban tűzvész ütne ki, és esetleg Őfelsége parancsait kérné, hogy 
hozzáfogjon-e az oltáshoz, akkor hagynia kellene leégni Milánót, de várni a parancsokat." 
S nem volt szabad nem kérni utasításokat; Napóleon így írt mostohafiának: , Még ha az a 
veszély fenyeget is, hogy a hold rázuhan Milánóra, On semmilyen ürüggyel, semmit nem 
tehet, ami kívül esik a hatáskörén." 

A baj gyökere azonban ennél még mélyebben volt. Mint ilyen esetekben majdnem 
mindig, a császár kreatúrái is hitbizományuk tulajdonosainak és független dinasztiák 
megalapítóinak tekintették magukat. , Az ember nem azért király, hogy 
engedelmeskedjék!" - kiáltott fel Murat. Ösztönösen igyekeztek hasonulni az uralmuk 
alatt álló nemzethez, hogy alattvalóikban támaszra találjanak Franciaország ellen. , Ha 
azt akarják, hogy kizárólag Francia- ország javáért kormányozzam Spanyolországot - 
mondotta József ne reméljék ezt tőlem." A parvenük naiv és komikus gőgjében éltek, 
körülvették magukat kegyencekkel, fényűző életmódot folytattak, udvari méltóságokat 
és marsallokat neveztek ki, kitüntetéseket alapítottak. Sőt mi több: anyjukhoz hasonlóan 
kételkedtek Napóleon jövőjében, sikerét szerencséjének tulajdonították. Nem akartak 
vele együtt bukni, ezért keresték a népszerűséget. Karolina meg is fogalmazta ezt; a 
közömbösség őszinteségével írta férjének: 


"Egész Európa Franciaország igája alatt nyög. Mi a te célod? Megmaradni ott, ahol 
vagyunk, és megőrizni a királyságot; meg kell hát tenni, amit INapóleon] kíván, és nem 
szabad felbőszíteni, ha követel valamit, mert ő az erősebb, és semmit sem tehetsz 
ellene; ha később mégis kénytelen volnál odahagyni a királyságot, akkor annak az legyen 
az oka, hogy nem tudod többé tartani magaa, s akkor majd nem kell szemrehányást 
tenned magadnak, amikor gyermekeid szemébe nézel." 

Ez Talleyrand szelleme volt; ennek a szellemnek szükségszerűen kellett Murat-t 
elvezetnie az áruláshoz. Végül a családján belüli rengeteg zűrzavar és rivalizálás is 
nyomasztóan hatott a császárra. Nővérei szeretőket tartottak, s különösen Paulina élt 
zajos botrányok közepette. Lajos és Hortenzia igen rosszul élt egymással. Lajos 
gyógyíthatatlan beteg volt, még testvéreinél is erősebb cezarománia és üldözési mánia 
gyötörte; Hortenzia józanul gondolkodott ugyan, és örökösen épületes prédikációkat 
tartott, mégis okot adott némely gyanúra. Második fiuk születése után különváltak, és 
csak 1807-ben találkoztak újra egészen rövid időre; a későbbi III. Napóleon Párizsban 
született 1808-ban, de Lajos sohasem hitte el, hogy ő az apja, sőt még második fiát is 
más apától valónak tartotta. 1811-ben Hortenzia titokban még egy gyermeket szült, 
Flahaut gróf fiát, aki később Morny hercege lett. Fivérének és sógornőjének viszályában 
Napóleon az utóbbi pártjára állt; amikor 1809-ben átadta Károly fiuknak Berg 
hercegséget, átvette a gyermek gyámságát, hogy nyomban rá is bízza Hortenziára. 
Murat és Karolina kapcsolatában is feszültség keletkezett. A szerződés, amely nekik adta 
Nápolyt, mélyen sértette Murat-t, gyakorlatilag ugyanis Karolinát helyezte előtérbe: 
kimondta, hogy amennyiben túléli férjét, elsőszülött fia helyett ő viseli a koronát. 
Karolina most az ügyektől távol, félig-meddig bezárva élt. Ami Lucient illeti, 1810. 
augusztus 7-én hajóra szállt az Egyesült Államokba, de elfogták, és Angliába szállították. 
Napóleon anyja a többi gyermekét támogatta a császárral szemben; a császár megvárta, 
hogy dezavuálja Jeromos első házasságát, és csak akkor adott neki hivatalos címet, Így 
lett , O Császári Fensége, a császár anyja", de nem volt ezzel megelégedve, és 
mindhiába követelt özvegyi tartásdíjat és , politikai pozíciót". 


1806-tól 1810-ig gyűlik a császárban a düh a csatlósok iránt, s államaikat minduntalan 
annektálással fenyegeti. Ez gyorsította az egység kialakulásának folyamatát, amely a 
föderatív birodalomban a napóleoni intézmények általános bevezetése révén már amúgy 
is megindult. Az ausztriai házasság, a római király örökének növelésére irányuló vágy, az 
a kilátás, hogy később születendő öccsét számára is birtokok kellenek majd, 
kétségtelenül még jobban megingatta az uralmon levő Bonaparték biztonságát, de az 
addigra már amúgy is meglehetősen problematikus lett. Hollandia annexiója majdnem a 
házassággal egy időben következett be. Már 1809-ben úgy látszott, hogy az akció 
küszöbön áll. 1810 elején Lajosnak sikerült kitolnia azzal, hogy átengedte Zeelandot és 
déli tartományait egészen a Rajnáig; 1810. július 2-án azonban Ausztriába menekült. 
Ugyanezen év áprilisában Párizsban Murat szintén úgy ítélte meg a helyzetet, hogy 
elveszett. Karolina ekkor vállalta, hogy gardírozza Mária Lujzát, s ezzel elérte helyzetük 
átmeneti stabilizálását, de ez nem tartott soká. A császár megtiltotta a királynak, hogy 
követeket nevezzen ki. Murat gyanús olaszokkal vette körül magát, így Gallóval, 
Maghellával. Maghella, akit rendőrminiszternek tett meg, kapcsolatot tartott a 
franciaellenes titkos társaságokkal. Talán ő volt az egyik első olyan politikus, akiben 
megfogalmazódott az urának jogara alatt egyesítendő Olaszország eszméje. Karolinát 
ismét szobafogságra ítélték, és válással fenyegették meg. Murat vámintézkedéseket 
hozott Franciaország ellen, leváltatott több francia magas rangú hivatalnokot, végül 
pedig feleskette a trónjához való hűségre mindazokat, akik megmaradtak. Kitört a 
botrány: Napóleon 1811. július 2-án megtiltotta alattvalóinak, hogy felesküdjenek; híre 
járt, hogy annektálni fogja a Nápolyi Királyságot. Az orosz veszély lecsillapította a 
kedélyeket ; Murat részt vett a római király keresztelőjén, és Oroszországba ment a Nagy 
Hadsereggel. De senki sem hitte el, hogy az ügy ezzel lezárult. Ugyanebben az 
időpontban Jeromosnak le kellett mondania Hannover egy részéről, és attól félt, hogy 
áthelyezik Lengyel- országba. József a maga részéről panaszkodott, hogy csak névleges 
király. Végül, amióta Murat Nápolyba ment, Berg nagyhercegséget a császár maga 
igazgatta. 

Ellentétben a csatlósokkal, a Nagy Birodalomhoz tartós szövetségi szerződésekkel 
hozzákapcsolt, védnökség alatt álló föderációk úgy-ahogy fennmaradtak. Napóleonnak 
nem volt rá oka, hogy hozzányúljon a mediatizálási aktához, amely az ő műve volt; Svájc, 
amelyet most Napóleonnak alávetett területek vettek körül, nem rendelkezett többé 
közvetlen stratégiai jelentőséggel, s nem volt szükség rá, hogy megszállással bírják 
engedelmességre; Francia- ország a helvét semlegességet csak 1809-ben Bázel hídjának 
felhasználásával és Ticino megszállásával sértette meg. Ezzel szemben át kellett 
szervezni a Rajnai Konföderációt. Területe még mindig túlságosan szét volt aprózva. Még 
tagjainak jogi helyzete sem volt azonos; Berg nagyhercege és Vesztfália királya csatlós 
fejedelem volt, Frankfurt nagyhercege viszont, Napóleon kreatúrája, nem tartozott sem a 
családhoz, sem a Francia Császárság vezető tisztség- viselői közé mindaddig, amíg 
Dalberg helyébe Eugéne nem került. A würzburgi nagyhercegség fennállását az 
Ausztriával 1809-ben kötött szerződés garantálta, Ausztria viszont titokban úgy fogta fel 
a helyzetet, hogy itt ugyanolyan másodszülöttségi joggal rendelkezik, amilyent valaha 
Ferdinánd egykori birtokai, Toscana és Salzburg tekintetében élvezett; a többi uralkodó a 
legitimitásra alapozta jogait, annak ellenére, hogy a jelentősebbek a császárral kötött 
megállapodások révén jutottak új címeikhez. A legfontosabb azonban az volt, hogy a 
Konföderációnak még mindig nem volt alkotmánya, és nem rendelkezett olyan központi 
hatalommal, amely előmozdíthatta volna a közigazgatási, egyházi, társadalmi vagy akár 
katonai egységesítést. 

A felsoroltakon kívül a kontinentális rendszerhez még olyan szövetségesek tartoztak, 
amelyeknek magatartása állandóan változott a politikai helyzettel, s a jövő feladata volt 
e szövetségeket tartós kötelékekké változtatni. Poroszország és Ausztria számára 
lehetetlen volt az ellenállás. Poroszországot az 1812-i szerződés gyakorlatilag vazallusi 
helyzetbe sodorta. Szoros értelemben vett szövetséges csak Sándor volt, aki szentül 
hitte, hogy ha legyőzötten is, de egyenlő félként tárgyalt Napóleonnal, s aki eltökélte, 
hogy kizárólag a saját érdekeit fogja szem előtt tartani, s valahányszor Napóleon a 
segítségét kéri valamilyen ügyben, azt megfelelő borravalóval fogja megfizettetni. Ez az 
örökös zsarolás feltartóztathatatlanul sodorta az eseményeket az oroszországi hadjárat 
felé; hiszen a kontinentális rendszer létrehozásának politikai műve mindaddig nem 
tekinthető befejezettnek, amíg Sándor el nem ismeri, hogy engedelmeskedni köteles. Ha 
ez az utolsó akadály elhárul, a rendszer részévé válik a Nagy Birodalomnak, a 


szövetségesek csatlóssá változnak, idővel pedig maga az egész Nagy Birodalom is 
beolvad a Francia Császárságba. 


A Francia Császárság szupremáciája jogilag egészen 1811-ig csak a csatlós 
fejedelmek helyzetében tükröződött vissza. Murat ellenállása késztette Napóleont arra, 
hogy rögzítse a rendelkezésükre bocsátott franciák helyzetét: megtiltotta ugyan 
alattvalóinak, hogy felesküdjenek sógorára, de rendeletileg mondta ki, hogy jogilag a 
Nápolyi Királyság polgárai. A döntés annál figyelemre méltóbb volt, mivel azoknak a 
szálaknak az elszakítása irányában hatott, amelyek az ancien régime idején lehetővé 
tették a nagy családok számára, hogy ne tartozzanak egyetlen országhoz sem. Ezek a 
családok a különböző határok mindkét oldalán birtokokkal rendelkeztek, több 
uralkodónak voltak a vazallusai, és így tetszésük szerint döntötték el, hogy kinek a 
szolgálatába lépnek. Külön kis kozmopolita társadalmat alkottak az államok felett. A XIII. 
évi floréal 21-i (1805. május 11-i) törvény elkobozta a birodalmi fejedelmeknek 
Franciaország területén levő javait, s a többi német főúréit is csak azzal a feltétellel adta 
vissza, ha nyomban elidegenítik őket francia honosoknak; ez alól csak az mentesülhetett, 
aki felvette a francia állampolgárságot. A csatlós országokban, például Vesztfáliában, a 
császár megtiltotta az új fejedelmek alattvalóinak, hogy külföldi szolgálatban 
maradjanak; Schulenburgnak el kellett hagynia a porosz királyt, hogy megtarthassa 
földjeit; a Rajnai Konföderáció többi tagját felszólították, hogy hívják haza mindazokat az 
alattvalóikat, akik közéleti pályán működnek Ausztriában. Ilyenformán a Nápolyi 
Királyság vonatkozásában érvényesített elv kiváltságot jelentett a franciák számára: 
eredeti nemzeti hovatartozásuk elvesztése nélkül a Nagy Birodalom azon államának 
polgárává válnak, ahova küldik őket. Fia a rendszer fennmaraa, ez az elv a franciák 
számára ugyanolyan honossági jog forrásává válhatott volna, mint annak idején a római 
polgáré, s e joggal annál kényelmesebben élhettek volna, minthogy a Nagy Birodalom 
nemcsak politikai egység volt: Napóleon minden erejével igyekezett társadalmi és 
közéleti szerkezetét tekintve is úgy berendezni, mint a Francia Császárságot. 


2. A NAPÓLEONI REFORMOK 

Napóleon elképzelésében kormányzási rendszerének meghonosítása mindenekelőtt 
uralmának szentesítését szolgálta. Alapvető fontosságú volt számára, hogy hatalma, 
nemkülönben csatlósainak és szövetségeseinek hatalma vitathatatlan legyen. 
Következésképpen el kellett tűnniük a közbülső testületeknek, a kiváltságosoknak, a 
hűbériségnek, hogy mindenki közvetlenül az állam alattvalója legyen. Fontos volt az is, 
hogy az öröklési törvények mérsékeljék a nagy vagyonokat, hogy az arisztokrácia az 
uralkodók kreatúrájává, a papság pedig az uralkodók hivatalnoki karává váljék. Másrészt 
a Nagy Birodalom minden tagjának kardinális kötelessége volt pénzt és embert adni. A 
régi rendszer a maga kaotikus és lassú adminisztrációjával nem tudta elég gyorsan 
mozgósítani az ország erőforrásait. Ezt az adminisztrációt el kellett törölni, és helyébe 
megszervezni a napóleoni bürokráciát. E tekintetben még a hódítások indítékai között is 
szerepe volt annak, hogy amikor ez vagy az a szövetséges, mint például IV. Károly, nem 
méltányolta eléggé az új módszereket, a császár elhatározta, hogy közvetlenül honosítja 
meg őket. 

Ezek a közvetlen szempontok nem fedték el előle azt a tényt, hogy a közigazgatás és 
a társadalom megújításával szerencsés módon meg is nyeri magának a polgárságot és a 
parasztokat. Így írt Jeromosnak: 

"Németország népei azt várják türelmetlenül, hogy azoknak az egyéneknek, akiknek 
nincs nemességük, de van tehetségük, egyenlő joguk legyen az On figyelmére és a 
tisztségekre; hogy véglegesen eltöröltessék mindennemű szolgaság, és mindennemű 
közbülső kapcsolat és függés az uralkodó és a legalsó néposztály között. . . Hogy kertelés 
nélkül megmondjam a véleményemet, többet várok az ő erőfeszítéseiktől e monarchia 
kifejlesztésében és megszilárdításában, mint a legnagyobb győzelem eredményeitől." 


A császár úgy vélte, hogy az állampolgári egyenlőség, a vallás- szabadság, a dézsma és 
a hűbéri jogok megszüntetése, az egyházi javak kiárusítása, a céhek felszámolása, a 
hivatalnokok számának növelése, a , bölcs és liberális" közigazgatás, az alkotmány, 
amely egyebek között biztosítja, hogy a tehetősek megszavazhassák az adókat és a 
törvényeket, létre fogja hozni a francia uralom okvetlen fenntartásához fűződő érdekek 
szövevényét; a többit pedig elvégzi a gondolatok kormányzása, amelyet szintén 
ugyanúgy kell megszervezni, mint a Francia Császárságban. Ennek a 
társadalompolitikának a lényege a polgári törvénykönyvben testesült meg, és ezért 
mozgatott meg a császár minden követ, hogy mindenütt bevezettesse. Már 1807-ben rá 
akarja kényszeríteni a Hanza-városokra, Danzigra, német védenceire és természetesen 
Hollandiára és Vesztfáliára; 1808-ban már Portugáliára is gondol, 1809-ben pedig 
Spanyolországra. 

A realizmus nem igazolja azt az égő szenvedélyt, amellyel a törvénykönyv 
elterjesztésére törekedett, hiszen ebben az ügyben minden energiáját és hevét latba 
vetette. XVIII. századi neveltetése folytán őszintén gyűlölte a feudalizmust, a 
türelmetlenséget, a régi adminisztráció rendetlen empirizmusát. A felvilágosult 
abszolutizmus művét folytatta, és igaz ugyan, hogy az abszolút uralkodók hátrahagyott 
öröksége nem csekély mértékben könnyítette meg a dolgát, de cselekvésének 
merészségével és gyorsaságával messze felülmúlta valamennyit. Másrészt viszont 
ellentmondást nem tűrő gondolkodásmódja folytán tökéletesnek tekintette a saját 
művét: , Ha bárhol belejavít a Code Napoléonba - mondotta Lajosnak -, az nem lesz többé 
a Code Napoléon"; Murat-nak pedig, aki töröltetni akarta a törvénykönyvből a válás 
engedélyezését, így Írt: , Inkább visszaadom Nápolyt a régi szicíliai királynak, semhogy 
engedjem így kiherélni a Code Napoléont." Magát a , rendszert" is örök és egyetemes 
értékűvé teszi; ez az európai civilizáció kerete, amely meg fogja szilárdítani a kontinens 
politikai egységét, és összhangban lesz vele. Az a gondolat, hogy a népek 
tiltakozhatnának, egyszerűen képtelenség a számára. Először is, az, ami jó a franciáknak, 
mindenkinek jó, mert, írja Eugéne-nek, ,az egyik nép vajmi kevéssé különbözik a 
másiktól". Mindenesetre, amennyiben vannak partikularizmusok, azokat el kell tüntetni. 
1810. május 20-án szemére vetette Lajosnak viselt dolgait, és megjegyezte, hogyha hű 
marad hozzá, a Holland Királysághoz csatolta volna Németország északnyugati részét és 
Hamburgot is, majd hozzátette: , Így létrejöhetett volna különböző népekből egy olyan 
mag, amely által hontalanná vált volna a német szellem, ami politikám legfőbb célja." 
Végül mindennemű ellenvetést a despotizmusával való szembeszegülésnek minősít: 
"Nevetségesnek tartom, hogy Vesztfália népének véleményét szegezi szembe velem - 
inti Jeromost. - Ha meghallgatja a nép véleményét, egyáltalán semmit sem fog csinálni. 
Ha a nép szembeszegül a saját boldogságával, akkor a nép anarchista, bűnös, és a 
fejedelem legfőbb feladata a büntetés." A francia berendezkedés elterjesztése 
hatalomvágyának egyik formája volt. 


A fő cél azonban sohasem takarta el szeme elől azt a parancsoló szükségességet, 
hogy számot vessen a körülményekkel. Sokszor emlegették rosszallóan, hogy 
mániákusan mindent Franciaországhoz akart hasonlítani, és mindent egységesíteni 
kívánt. De itt van például egy levélen található széljegyzete 1807. szeptember 9-éről: 

"Mi érdeke fűződhet Franciaországnak ahhoz, hogy közigazgatási formáit átvegyék 
Hollandiában?... Mi köze... Franciaország érdekéhez annak, hogy Hollandiában egységes- 
e az adóztatási rendszer, meg ezer más dolognak, amelyek mind aszerint alakulnak, 
hogy az embereknek mik az elképzeléseik az ország közigazgatásáról?" 

A dolog úgy áll, hogy a csatlós és szövetséges államokban még saját 
törvénykönyveinek is több módosítását, mérséklését tűrte el, másrészt viszont azokban 
az országokban, amelyek maradék nélkül a fennhatósága alá tartoztak, főleg az Itáliai 
Királyságban, rendszere még tökéletesebb alakot öltött, mint magában a Francia 
Császárságban. Ezzel szemben az örökös háborúskodás, a szövetséges uralkodók iránti 
tapintat követelményei, az állandó határváltozások, Itália és Németország változatlan 
felaprózottsága csupa olyan tényező volt, amely akadályozta, hogy rendszere terjedjen 
és gyökeret verjen, úgyhogy e tekintetben területenként igen változatosan alakult a 
helyzet. Így például Berg nagyhercegségben, annak ellenére, hogy Murat távozása után 
maga a császár kormányozta, sokkal felszínesebb volt az átalakulás, mint Jeromos 
királyságában. Ha arra gondolunk, hogy Napóleon uralma milyen rövid ideig tartott, 
óriásit alkotott; ám műve nyilvánvalóan töredékes maradt. 

De nem is ez volt a legnagyobb baj: társadalmi téren a pillanatnyi előny szempontjai 
összeütközésbe kerültek a , rendszerrel". 


Pénzre volt szüksége, és gyarapítani akarta a rendkívüli birtokot. Ehhez jelentékeny 
erőforrásokkal kecsegtették a bukott uralkodók, az emigránsok, a papság javai. 
Csakhogy e vagyonoknak igen tetemes részét alkották a dézsma és a feudális 
járandóságok; célravezető volt-e tehát megszüntetésük? Továbbá az adószedéshez és az 
újoncozáshoz kormányzó és közigazgatási személyzetre volt szüksége, és ehhez a 
burzsoázián kívül az arisztokráciát is igénybe kellett vennie, mert Franciaország határain 
kívül a burzsoázia igencsak gyér létszámú volt; ezenkívül pedig hogyan lehetne felállítani 
nemesek nélkül a csatlós királyok udvartartását? Emiatt az agrárreform sehol sem 
ölthette azt a radikális formát, amely megnyerhette volna a parasztot, ahogyan annak 
idején a francia parasztot nyerte meg a forradalomnak. Egyébként is Napóleon 
mindenütt eltávolította a ,jakobinusokat", akik lelkesen támogatták volna az ilyen 
reformot; Franciaországban a régi nemesség kegyeit kereste, és dinasztikus házasságra 
törekedett; a császárságban a forradalom műve tény volt, amelyért elháríthatta magáról 
a felelősséget; a Nagy Birodalom viszonylatában neki magának kellett volna a 
forradalmat végrehajtania, és ez az ellentmondás a rendszer leglényegét kezdte ki. A 
parasztokat áldozta fel: a földesúri szolgáltatásokat, helyenként még a dézsmát is 
megválthatónak nyilvánította. A francia befolyásnak, de az egész napóleoni reformnak ez 
volt a botrányköve. 

Azzal, hogy elemezzük Napóleon európai művének különböző mozzanatait, és 
megrajzoljuk a képzeletében élő és a cselekvését ihlető egyesített Európa körvonalait, 
még nem tisztáztuk tényleges történelmi szerepét, hiszen a kontinentális rendszer 
kialakítása befejezetlen maradt, és bármilyen zseniálisnak érezzük is személyes álmát, 
ebből hosszú távon, tartósan semmi sem valósult meg. 


Ezzel szemben határozottan teremtő jellegűnek kell elkönyvelnünk szerepét annyiban, 
amennyiben átvitte a meghódított területekre azt, amit megtartott a francia 
forradalomból. A Nagy Hadsereg élén, amelynek alapjait ez a forradalom vetette meg a 
számára, megsemmisítette a régi rendszert ugyanúgy, ahogyan az 1789-es népfelkelés 
Franciaországban tépte ki a gyökereit; s ezt a rendszert azzal a szervezettel cserélte fel, 
amelyet Franciaországban még konzulként dolgozott ki a burzsoázia részvételével. 
Minthogy legalábbis elveinek egy része-a törvény előtti egyenlőség és az állam világi 
jellege - összhangban állt a szabadkőműves elvekkel, nem meglepő, hogy apparátusának 
jelentékeny része mindenütt a páholyokba tömörült a francia rendszer híveivel együtt, 
olyannyira, hogy nem egy ellenfele iszonyodva beszélt e szabadkőműves császárságról. 

Egyrészt megmaradni a forradalom katonájának, másrészt a dinasztikus legitimitás 
feltámasztására és a korporatív elvek szerint hierarchizált társadalom kialakítására 
törekedni, összeegyeztethetetlen volt. Ám egész neveltetése, pályafutása és a hódító 
politikájából fakadó szükségszerűségek lehetetlenné tették, hogy kibújjon annak a 
fejlődésnek a szorításából, amely világszerte az arisztokrácia bukása és a burzsoázia 
felülkerekedése irányába haladt. Bármint legyen is, zsenije csak gyorsította ezt a 
folyamatot. Életművének egyik kitörölhetetlen vonása, hogy mindenütt, ahol seregei 
diadalmaskodtak, elvonulása után olyan lett a világ, mintha augusztus 4-ének éjszakája 
játszódott volna le. ; j 
3 A FÖLDKÖZI-TENGERI ORSZÁGOK: ITÁLIA, AZ ILLÍRIAI TARTOMÁNYOK, 
KATALÓNIA 

A rendszer Itáliában hagyta a legmélyebb nyomokat. Nincs ebben semmi csodálatos, 
hiszen ennek útját még a francia forradalom intervenciója és maga Bonaparte 
egyengette. Piemontét, Liguriát és Parmát az annexió teljesen beolvasztotta 
Franciaországba. Az Itáliai Királyság, amelyet Napóleon 1806-ban megnövelt Veneziával 
és Guastallával, 1808-ban Marchéval, 1810-ben pedig Trentinóval, afféle kísérleti terep 
volt a számára, ahol nem kellett számolnia sem a monarchikus hagyománnyal, sem a 
forradalmi emlékekkel, mint Franciaországban. Az 1805-i alkotmányos statútum nem sok 
vizet zavart a szemében. Amikor a törvényhozó testület megengedte magának, hogy vita 
tárgyává tegyen, sőt elvessen bizonyos törvényjavaslatokat, megírta Eugéne-nak, hogy 
"többé nem hívom össze"; úgyhogy ezután rendeletileg kormányzott. Módszeresen 
fokozta a központosítást. 1806-ban francia mintára szervezte át az igazságszolgáltatást. 
Az állam átvette az addig a helyi hatóságok kezében levő közmunkákat és az oktatást. 
Állami feladattá vált az egészségügy, majd 1807-ben a közsegély is. 


Az állam hatalmának növelésével összhangban szaporította a hivatalnokokat. 1805- 
ben főigazgatót állított a rendőrség élére. 1806-ban megszületett a hidak és az 
országutak hivatala. A gátakért és csatornákért felelős közhivatalokat alárendelték a 
prefektúrák tanácsainak. Központi tanácsot és megyei tanácsokat alapítottak a 
közegészségügy felügyeletére, igazgatót állítottak a közsegélyek irányításának élére, és 
megyei ,kongregációkat" bocsátottak a rendelkezésére; a belügyminisztérium kebelében 
igazgatóság alakult az oktatásügyintézésére. Gimnáziumokat szerveztek, Milánóban 
leány- kollégiumot állítottak fel (amilyen Franciaországban nem is volt), híd- és 
útépítészeti főiskola, állatorvosi főiskola, zenei konzervatórium alakult, három 
szépművészeti akadémiát szerveztek, a színházakat pedig egy főigazgatónak rendelték 
alá. A hadsereg élére 1806-ban az egyik Caffarelli fivér került Pino helyére; a katonaság 
létszáma állandóan nőtt; szervezete tökéletesedett. Prina pénzügy- miniszter, akinek 
gondoskodnia kellett a növekvő kiadások fedezetéről, 1806-ban egy rendkívüli hadiadó 
bevezetésével oldotta meg a problémát. Ezt később személyes adóként fenn is tartották. 
Ezenkívül növelte a közvetett adókat, és bevezette a közhitelű feljegyzés illetékét. Prina, 
ez a tehetséges, találékony és hozzáértő adminisztrátor, dühödt gyűlöletet keltett 
buzgóságával. 1814-ben egy zendülés alkalmával megölték. A királyságot 
szisztematikusan kerítették be az áthatolhatatlan vámhatárok, és így az alpesi utak 
megnyitása révén szorosan alárendelődött a francia gazdasági életnek ; viszont 
számottevően profitált bizonyos közmunkákból. 


Az 1805-i statútum értelmében a polgári törvénykönyvnek 1806. január 1-én kellett 
hatályba lépnie. Ehhez azonban le kellett fordítani, és ki kellett nyomtatni; ám a lázas 
munka ellenére április 1-ig kellett elhalasztani a polgári perrendtartás törvénykönyvének 
átvételét. Ennek természetes következményekért fel kellett állítani a jelzálogkölcsön 
szervezetét és az anyakönyvi szervezetet. Mindezzel tulajdonképpen csak 
megkoronázták a köztársaság művét, amely felszámolta a kiváltságokat és a 
hűbériséget. A törvény- könyv bevezetése ennek ellenére szenzációt keltett, mert 
világivá tette az anyakönyvezést, bevezette a válást, és felforgatta az öröklés terén 
kialakult szokásokat. Egyébiránt a papság sem örülhetett a konkordátumot követő 
reformnak: a plébániák számát csökkentették, a szemináriumok létszámát szűkre 
szabták, a kolostorokat 1805. június 8-án felszámolták, s csak néhányat hagytak meg, 
ahol összegyűjtötték azokat a szerzeteseket, akik továbbra is kolostori életet akartak 
élni; 1807-ben a vallási egyesületeket is feloszlatták. A világi papok mindamellett 
kedvezőbb helyzetbe kerültek, mint a császárságban; az állam kötelezettséget vállalt, 
hogy föld vagy járadék formájában dotációval látja el a püspököket, a káptalanokat és a 
szemináriumokat; a plébánosok földjei nem váltak nemzeti javakká. Ráadásul a 
konkordátum Napóleonnak rendelte alá a papokat, és ők egészében véve 
engedelmesnek mutatkoztak; 1807-ben tették számukra kötelezővé a császárság 
területén érvényes katekizmust, s ők a szószékről az adózás és az újoncozás előírásainak 
megtartására szólították fel a híveket. Sokkal több nehézségbe ütközött a földbirtokos 
arisztokrácia megnyerése, de a császár itt is mindenáron célt akart érni. Némelyik nemes 
engedett a csábításnak, és felkereste Eugene fényűző udvarát, vagy nélkülözésében 
elfogadta a különféle szinekúrákat és adományokat; a többség azonban dacosan távol 
tartotta magát a közhivataloktól, s fiait nem adta be a gimnáziumokba vagy a 
hadseregbe. Csak a burzsoázia ragaszkodott bizonyos mértékig a rendszerhez, ideértve 
azokat a hivatalnokokat is, akik belőle kerültek ki. Fontos szerepet játszott ,,a királyi és 
itáliai szabadkőművesség", amelynek a milánói nagypáholy adott egységes szervezetet, 
mert a vezető hivatalnokok irányítása alatt Napóleon valamennyi hívét tömörítette. 
Akárcsak Franciaországban, Napóleon itt is igyekezett felhasználni a kitüntetéseket: 
megalapíttatta a királyság külön Vaskorona rendjét. A legnagyobb fontosságot azonban 
azoknak a díszgárdáknak tulajdonította, amelyeket a császárságban különböző okokból 
nem mert megszervezni, s amelyek itt az intézmények egyik legjellegzetesebb típusát 
alkották. 


Szüksége volt katonatisztekre, és feltétlenül az arisztokrácia és a burzsoázia köréből 
szerette volna őket kiválogatni, egy kicsit mint túszokat, de leginkább azért, mert a 
hadseregben annak az egyszerre állampolgári és dinasztikus érzületnek az iskoláját látta, 
mely az olaszok előtt addig teljesen ismeretlen volt. A koronázás alkalmát használták fel 
néhány díszgárda megalapítására; majd 1805. június 20-án rendeletileg állítottak fel 
négy lovasszázadot a palota szolgálatára; tagjaikat önkéntes alapon kellett toborozni 
azoknak a családoknak a köréből, amelyeknek feje részt vett a választói kollégiumokban, 
vagy a legtöbb adót fizetők közé tartozott. Minthogy egy-egy megyében mindaddig 
felfüggesztették a helyettesállítás jogát, amíg a megye a díszgárda vonatkozásában 
kiszabott kontingenst ki nem állította, az önkéntesség valójában névleges volt; a szülők 
1200 líra ellátási díjat fizettek, és a fiatalember két év alatt elérhette az alhadnagyi 
rangot. A kispolgárság számára 12 gyalogosszázadot alapítottak, amelyekben csak 200 
líra volt az ellátási díj, és amelyeknek tagjai altisztek lettek. A gárdák nagyon nehézkesen 
rekrutálódtak: annak ellenére, hogy 1810-ben kötelezővé tették az állítást, még 1811- 
ben is csak 367 volt meg a kiszabott 551-ből; ezek a gárdák első ízben Oroszországban 
kerültek tűzbe. A gyalogosokat könnyebben sikerült összeszedni. Napóleon elképzelése 
nem valósult meg maradék nélkül, de kudarcról nem beszélhetünk. Ami magát a népet 
illeti, az újoncozás következményei Napóleon egész uralma alatt sújtották, pedig neki 
volt a legkevesebb haszna a császári uralomból: a jelek arra mutatnak, hogy sem a 
hűbériség megszüntetése, sem a nemzeti javak kiárusítása nem hozott változást a 
paraszt életében, legalábbis a síkságon. Itt ugyanis érintetlenül megmaradtak a 
nagybirtokok, amelyeket a részesbérlők és a nyomorúságos viszonyok között élő 
napszámosok műveltek meg. A kistulajdonosokkal pedig úgy állt a dolog, hogy a 
köztársaság kártalanítás nélkül megszüntette ugyan a dézsmát és a járandóságokat, de 
az új adók minden valószínűség szerint legalább akkora terhet raktak a vállukra. Ha 
összehasonlítjuk a bolognai síkság 15 községében 1789-ben, 1804-ben és 1835-ben 
végzett telekkönyvi összeírás adatait, azt látjuk, hogy a nemesség földbirtoka 80 
százalékról előbb 67, majd 51 százalékra csökkent, a polgárság földtulajdona pedig 
ugyanezekben az években 17-ről 30, majd 48 százalékra növekedett. Mindamellett az is 
világosan kiderül, hogy a nagybirtok mennyire tartotta magát: 1789-ben a 
telekkönyvezett terület 72,77 százalékát, 1835-ben 72,01 százalékát foglalta el. 


A francia uralom igen mélyreható következményekkel járt Itália másik végében, a 
Nápolyi Királyságban is. Itt a reformokat, amelyek József uralomra kerülésével kezdődtek 
meg, egy általa kiválogatott, franciákból és olaszokból álló csoport hajtotta végre: 
Saliceti, Miot, Dumas, Roederer fia, Ricciardi ügyvéd. Először a minisztériumokat 
szervezték át. Két újat alakítottak, a belügyminisztériumot és az államtitkárságot. Ezután 
az államtanács és a sommaria vagy számvevőszék átszervezése következett. A 
tartományokat meghagyták, de körzetekre osztották. A plébániákat a községi 
közigazgatás szerint csoportosították, s ehhez a III. évi francia alkotmány községeit 
vették alapul. A prefektust és az alprefektust is megtaláljuk, felügyelő és alfelügyelő 
néven, valamint a prefektúra tanácsát, amelyet felügyeleti tanácsnak hívtak. A 
tartománynak és a körzetnek is tanácsa volt, a községcsoportok élére pedig , decuriói" 
hivatalt állítottak. Választói kollégiumokat azonban nem alakítottak ki: a decuriókat a 
király nevezte ki az alfelügyelők javaslata alapján, a tanácsok tagjait pedig a decuriók 
által beterjesztett jelöltek közül válogatták ki. A bíróságokat és a rendőrséget francia 
mintára szervezték át, s nagy energiával igyekeztek csendőrséget létrehozni. A 
pénzügyminisztérium különösen radikálisnak mutatkozott: a régi rendszer számtalan 
adóneme helyett egy földadót és egy ipari adót vezetett be; a kiváltságokat 
megszüntették ; az állam magának tartotta fenn a kivetett közvetett adók beszedését; az 
államadósság felszámolásához a Főkönyvbe bejegyzett fizetési kötelezvények révén 
fogtak hozzá, s minthogy ezek veszteséggel cseréltek gazdát a papírpénzforgalomban, 
árfolyamon való felvásárlással gyorsan letörlesztették őket: ily módon az eredetileg 100 
millió dukátnyi államadósság 1808-ig 59-re csökkent. Számottevő erőforrást jelentett a 
kincstári birtok, amelybe bekebelezték a jezsuiták, a betöltetlen püspökségek és jó 
néhány megszüntetett kolostor földjeit. Mindez csak halvány képet ad arról a roppant 
arányú egységesítésről, egyszerűsítésről és tisztogatásról, amelyet az új rend hozott 
magával ebben az országban. Itt a szinekúráknak és a hivatalok vásárolhatóságának 
megszüntetése, az igazságszolgáltatás és a közigazgatás elválasztása, a közpénzekről 
való nyilvános elszámolás bevezetése, a fegyelemnek alávetett és a törvények 
megtartására kötelezett hivatalnoki kar létrehozása nagyobb újdonság volt, mint 
Piemontéban és Lombardiában. 


Az Észak-ltáliához képest sokkal elnyomóbb jellegű hűbéri viszonyok megszüntetését 
1806. augusztus 2-án rendelték el. A bárók megtartották címeiket és családi birtokaikat; 
igazságszolgáltatási funkciójukat azonban elvesztették, és mind földjeiket, mind 
személyüket tekintve a mindenkire nézve közös törvény hatálya alá kerültek. A hűbéri 
jogok és szolgáltatások kérdését a francia alkotmányozó gyűlés elvei szerint oldották 
meg. A személyi előjogokat, az azokat képviselő járandóságokat és a földesúri 
haszontárgyak kötelező használatát minden további nélkül eltörölték. A dologi jogokat 
megválthatónak nyilvánították. A törvény végrehajtásával egy hűbéri bizottságot bíztak 
meg, amelynek Cuoco is a tagja volt. Ezenkívül egy 1807-i rendelet értelmében 
megkezdődött a földreform. Ezen a vidéken óriási területeket foglaltak el a közös 
használatra és legeltetésre hagyott bozótok és megműveletlen földek. Elrendelték, hogy 
ezeket a népesség lélekszáma arányában fel kell osztani a községek között. Emellett úgy 
döntöttek, hogy a megművelhető községi földeket felosztják a lakosok között, előnyben 
részesítve azokat, akik már elfoglaltak egy darabot, feltéve, hogy már feltörték és 
bekerítették. Minden esetben feltételül szabták azonban, hogy csekély járadékot 
fizessenek. Az állam a maga részéről felosztotta az apuliai Tavolierét, amelyet addig 
évente bérbeadott; ugyanezt tette a kegyes alapítványok földjeivel. 


József 1808. június 20-án, mielőtt átadta volna királyságát Murat- nak, Napóleon 
parancsára - aki ezzel előre meg akarta kötni Murat kezét -, Bayonne-ban alkotmányt 
adott ki, amely lényegileg az Itáliai Királyságét másolta, azzal a különbséggel, hogy 
csökkentette a választás szerepét, és különleges képviseletet biztosított a papságnak és 
a nemességnek. Ez jól mutatja a császár politikai gondolkodásának alakulását. A 
száztagú parlament öt padra oszlott, amelyek közül a két első a papságé, illetve a 
nemességé volt. Ezek tagjait a király szemelte ki; az ugyancsak a király által összeállított 
kollégiumok választották meg a tulajdonosok képviselőit; a király a kollégiumok, illetve a 
hivatalnoki testületek által beterjesztett jelöltlistákról szemelte ki a kereskedők és a 
tanult emberek" képviselőit. Közalkalmazottak csak nápolyiak lehettek. Két nappal 
később bejelentették, hogy a következő évben hatályba léptetik a polgári 
törvénykönyvet. 

Bármilyen jelentékeny volt is József műve, nem fejeződött be, és sok tekintetben 
papíron maradt. Főleg alig fogott hozzá a hadsereg megszervezéséhez. Murat uralma 
alatt már nagy léptekkel haladt előre a fejlődés. Pénzügyminisztere, Agár, Moosburg 
grófja, folytatta Roederer munkásságát; befejezte a földadó reformját, bevezette a 
kereseti adót, megszervezte a közvetett adók, valamint a vizek és erdők hivatalát, királyi 
bankot alapított, befejezte az államadósság felszámolását, nevezetesen állami 
örökjáradékok kiadásával, illetve nemzeti javak átengedésével, az államkötvények 
kamatozását pedig 5-ről 3 százalékra szállította le. A kitűzött időpontban érvénybe 
léptették a polgári törvénykönyvet, ám lényeges módosításokkal. Ezt követte a polgári és 
a kereskedelmi perrendtartás törvénykönyve, valamint a büntető törvénykönyv; sorra 
átvették a jelzálogra, az anyakönyvezésre, a közjegyzői intézményre és az ügyvédi karra 
vonatkozó francia rendelkezéseket is. Murat 1809-ben jóváhagyta a hűbéri bizottság 
döntéseit, s a gazdasági életnek is szentelt némi figyelmet. Megszüntette a céheket és a 
belső vámokat, megszervezte a hidak és utak felügyelőségét, és erőteljesen fejlesztette 
a közmunkákat. Ha csak rajta múlik, megvédte volna a királyságot a francia behozatallal 
szemben. A blokádot csak tessék- lássék hajtotta végre. Fő erőfeszítése azonban a 
hadseregre irányult: ezt ő teremtette meg. 


A Nápolyi Királyságban a forradalom nem készítette elő a talajt, s az új rend 
kialakításához mindössze hét év állt rendelkezésre. A mű azonban szilárdnak bizonyult: a 
trónját újra elfoglaló Ferdinánd király nem állította vissza a hűbériséget, és nem helyezte 
hatályon kívül a polgári törvénykönyvet. A burzsoázia és az a néhány liberális nemes, 
akik 1799-ben jól fogadták a franciákat, megerősödtek ebben az érzületükben, és 
akárcsak Észak-ltáliában, a szabadkőműves páholyokban tömörültek. A külsőségeket, a 
zajt és pompát kedvelő Murat bizonyos vonzerőt gyakorolt, és Francia- országgal 
szembeni függetlenségi allűrjeivel is rokonszenvet keltett. Ám hiába állította vissza a 
majorátusokat, a nemesség többségét nem tudta maga mellé állítani, még kevésbé a 
papságot, hiszen nem köthetett új konkordátumot, és nem szervezhette újjá az egyházi 
hierarchiát. A nép túl szegény volt ahhoz, hogy megváltsa a szolgáltatásokat. Az 
uradalmi földek társaságok, nemesek és gazdag polgárok kezébe kerültek. A községi 
földek árveréséhez és felosztásához idő kellett, és Murat bukásakor a folyamat még 
mindig csak a kezdetén tartott. A lakosság pásztorkodó- és hegylakó csoportjait ezek a 
reformok vajmi kevéssé érdekelték. Manhes tábornok csak könyörtelen megtorló 
intézkedésekkel tudta őket kordában tartani. Emellett az angolok örökösen fenyegették a 
partokat. Emiatt a Nápolyi Királyságot, az Itáliai Királyságtól eltérően, nem civilek 
igazgatták a polgári törvények alapján; gyakorlatilag állandó ostromállapotban élt, és 
katonai igazgatás alatt állt. 

Közép-ltáliában a napóleoni befolyás késve érvényesült. Eliza az uralma alatt álló 
hercegségben, Luccában, Massában és Carrará- ban megszüntette a hűbériséget, 
elfogadta az itáliai konkordátumot, bezárta a kolostorokat, és elvette földjeiket, iskolákat 
nyitott és középítkezéseket indított; amikor a Francia Császársághoz csatolt Toscana 
kormányzását is rábízták, itt is neki kellett bevezetnie a francia intézményeket; az 
ügyeket közvetlenül egy junta intézte, amelynek tagja volt Gérando, valamint a 
piemontei Balbo gróf, akire nagy hírnév várt. Itt a két legfontosabb intézkedés a 
kolostorok megszüntetése és a hercegi adósság felszámolása volt. Az új rend az 
elkerülhetetlen súrlódások ellenére nem keltett ellenállást ebben az országban, ahol a 
felvilágosult abszolutizmus néhány leghaladóbb hívére számíthatott. 


Nem mondhatjuk el ugyanezt a pápai állam leszakított részéről, ahol a régi rendszer a 
legelmaradottabb volt, s amelyet egy rendkívüli tanács határozatai tökéletesen 
átformáltak. Ez az 1809. június 9-én kinevezett testület 1810 végéig ülésezett. Miollis 
mellett ennek is tagja volt Gérando és Balbo. A területet két megyévé vonták össze. Az 
egyiknek a prefektusa Roederer fia lett, a másiké pedig Tournon grófja, Bayreuth volt 
intendánsa, aki most Rómában székelt. Norvins került a rendőrség élére. Megszüntették 
a hűbériséget és az inkvizíciót. 1810-ben feloszlatták a káptalanokat, és bezárták a 
kolostorokat. 1809-ben hirdették meg a polgári törvénykönyv hatálybalépését. A 
törvénykönyv végrehajtásához nélkülözhetetlen intézmények azonban, főleg a polgári 
anyakönyvezés, sohasem jöttek létre. Ennek ellenére szenzációt jelentett a 
vallásszabadság bevezetésével. A zsidók kiköltöztek a gettóból, a császári rendet 
kiszolgálók pedig, mint mindenütt, szabadkőműves páholyokban tömörültek. Az új rend 
tisztviselőit különösen sokat foglalkoztatták a pénzügyek. Bevezették a francia adókat, 
kivéve az egyesített adót, amely helyett megőrizték az őrlési díjat; az államadósságok 
kamatát egységesen 2 százalékban szabták meg, és szekularizált javakra beváltható 
jóváírások révén megtérítették a tőkét, a kamat húszszorosának értékén számítva. 
Ezáltal a hitelezők, legalábbis elméletileg, tőkéjük háromnegyed vagy még nagyobb 
részét elveszítették. A prefektusok igen tevékenynek mutatkoztak. Tournon átszervezte a 
kórházakat és a börtönöket, érdeklődött a földművelés iránt, az elzászi Bucheral 
pamutfeldolgozó üzemet alapítottak. Napóleon személyesen indított el nagyszabású 
építkezéseket második fővárosában: az épületeket tatarozták, az utcákat rendbe hozták 
és megvilágították; rakpartok, hidak, utak és császári paloták építésének terveivel 
foglalkoztak; az ókori műemlékek bizottsága megkezdte az ásatásokat, s Canovát egy 
múzeum igazgatójának nevezték ki; végül hozzáfogtak a Pontini-mocsarak 
lecsapolásához, és negyedrészüket művelhetővé tették. Mégis, a rendszer sehol sem 
ütközött ennyi ellenséges érzületbe. A lakosság hozzá volt szokva a hivatalok 
nemtörődömségéhez, a kolduláshoz, a banditizmushoz. Elviselhetetlennek érezte a 
fegyelmet, a rendszeres adószedést, a közpénzekkel való elszámolást és a rendet, de 
legfőképpen az újoncozást. A francia uralomnak nem volt ideje e beállítottság 
leküzdéséhez. A városokban, főleg Rómában a polgárság a papokon és a zarándokokon 
élősködött. A pápának és udvarának távozása, az 5852 szerzetest és apácát tömörítő 
519 kolostor megszüntetése helyrehozhatatlan katasztrófát jelentett a számára. 
Ezenkívül több ezer tehetségtelen és felesleges tisztviselőt bocsátottak el. Az ellenállás 
főleg az eskütétel megtagadásában nyilvánult meg. A papság járt elöl a példával. Sok 
hivatalnok utánozta, és majdnem valamennyi jogász. A császár részéről elmozdítás, 
nyugdíjmegvonás, bebörtönzés, száműzetés volt a felelet. A nemesek bizonyultak a 
legengedelmesebbnek. 


Mind e fenntartások ellenére Itáliában a rendszer rendkívül gyors léptekkel haladt 
előre, s csak néhány évre lett volna szükség ahhoz, hogy teljes legyen a közigazgatási és 
jogi egység. Összehasonlíthatatlanul kedvezőtlenebbnek mutatkoztak a feltételek a 
földrajzilag elszigetelt egységekre szétforgácsolt, hegyes-völgyes és szegény illíriai 
tartományokban, amelyeknek lakossága más-más nyelvet beszélt, más-más vallást 
követett, más-más kultúrfokon állt, és emellett szolgaian alá volt vetve a régi rendszer 
hivatalnokainak, a nemességnek és a papságnak. Ezenkívül itt, néhány erősen 
elolaszosodott tengerparti várostól eltekintve, valódi burzsoázia sem volt. 1806-tól 1809- 
ig Napóleon csak Velence egykori birtokait tartotta a kezében, vagyis Dalmáciát, Isztria 
egy részét és a szigeteket. 1808-ban hozzácsatolta ehhez a ragusai köztársaságot, némi 
önkormányzatot hagyva neki. A katonai fennhatóságot Marmont gyakorolta, a 
közigazgatás élén pedig Dandolo állott, mint kormányzó (, provveditore"). Ez a zsidó 
származású, igen gazdag patikus a velencei állam politikai életében már korán az új 
eszmékhez szegődött. A feddhetetlen és tevékeny, de parancsolásra hajlamos és 
érzékeny férfi nem tudott kijönni a megszálló csapatok parancsnokával. Illíriában soha 
szóba sem került a választási rendszer bevezetése, s egy katonai beavatkozással 
súlyosbított felvilágosult abszolutizmus alakult ki. Dandolo főtanácsot vett maga mellé, 
amelynek tagjait ő válogatta ki. Gyakorlatilag ő döntött mindenről zárai irodáiban. A 
területet négy megyére, azokat pedig körzetekre osztotta. O nevezte ki a megyék és a 
körzetek főnökeit és alfőnökeit, és a falvak élére állított véneket. Megalakította a 
bíróságokat, s azokból a pandúralakulatokból, amelyeket a parasztok már a velencei és 
az osztrák közigazgatásnak is a rendelkezésére bocsátottak, megszervezte a 
rendőrséget. A régi adók megmaradtak; a figyelem elsősorban a befolyt pénzek 
kezelésére és a terület igazgatására összpontosult. 


A legfontosabb reform a papságot érintette. Hogy csökkenteni lehessen a 
püspökségek számát, többé nem töltötték be a megüresedett helyeket. Feloszlatták az 
összes kolostorokat és a kongregációk egy részét. A megmaradt pöspökök javaitól 
eltekintve elkobozták az összes egyházi javakat, s az ebből eredő bevételek egy részéből 
bizonyos mértékig megjavították a plébániák és a szemináriumok ellátását. 1807-ben 
Dandolo közzétett egy rendelkezést a közoktatás szabályozásáról, Zárában gimnáziumot 
és ezenkívül néhány kollégiumot létesített. Marmont a maga részéről útépítéssel 
foglalkozott. Az újoncozás olyan viharos ellenállásba ütközött, hogy fel kellett 
függeszteni, és csak részleges - többé-kevésbé önkéntes - sorozásokhoz folyamodtak. A 
polgári törvénykönyvből csak a családra és az örökösödésre vonatkozó cikkelyeket 
vezették be. Ennek jóvoltából nők is örökölhettek, megszűnt az utóörökös- nevezés és a 
hitbizomány. A jelek szerint nem nyúltak a földesurak jogaihoz, akik a tengerparti 
vidéken, például a Salona melletti Poglizzában bérlőket tartottak uralmuk alatt; ezzel 
szemben megszüntették az egyházi dézsmát. Dalmácia belsejében a földkérdés speciális 
módon jelentkezett. 1756-ban a Grimani törvény értelmében Velence állam tulajdonába 
került minden föld. A lakosok - a morlákok - a nők kizárásával fejenként 2/3 hektárt 
kaptak ebből a földből, a bérbeadás, valamint a férfi utódoknak való örökbe- hagyás 
jogával, de el nem idegeníthetően; a törvény a föld haszon- élvezőjét katonai szolgálatra 
és a kormánynak dézsmafizetésre kötelezte. Dandolo érvénytelenítette ezt a törvényt, s 
a földet birtokosának tulajdonába adta, fenntartva földadó alakjában az állami dézsmát. 
1807-ben, amikor felismerte, hogy a spekulánsok ráveszik a parasztokat földjük 
eladására, olyan formaságokhoz kötötte az elidegenítést, amelyek azt gyakorlatilag 
lehetetlenné tették. Mindennek ellenére ez volt a legalaposabb földreform, amely a 
Napóleon uralma alá került országokban egyáltalán lezajlott. 


Ez a francia birtok tehát egészen 1809-ig önkormányzatot élvezett, s a francia 
rendszerhez való hasonulás kíméletes formákban folyt. Ekkor azonban gyökeresen 
megváltozott a helyzet. Krajnát, Felső-Karintiát, az osztrák Isztriát és Triesztet, s 
Horvátország jelentős részét hozzácsatolták a velencei területhez, s most ezt az 
együttest ruházták fel a római birodalomtól kölcsönzött ,,illíriai tartományok" 
elnevezéssel. Illíriától elválasztották és közvetlenül Napóleon igazgatása alá rendelték a 
horvát katonai határőrvidék francia kézbe került részét. Ez megőrizte hagyományos 
társadalmi szervezetét, a zadrugákat, valamint etatista gazdasági életét, amely felett a 
katonai hatóság gyakorolt felügyeletet. Kívül maradt a birodalom vámhatárán, s továbbra 
is a hagyományos módon állított ki katonákat. Illíria többi része 1809. december 25-én tíz 
felügyelőségből álló ideiglenes szervezetet kapott Laibach fővárossal. Nem sokkal utóbb 
Dandolo lemondott. A rendszer csak 1811. április 15-én nyerte el végleges alakját. A 
hatalom egy kormányzó kezébe került, aki előbb Marmont volt, utána Bertrand, 1813-ban 
Junot, végül pedig Fouché. A kormányzó terjesztette kinevezésre a császár elé a tanácsot 
képező főhivatalnokokat, elsősorban a pénzügyi főfelügyelőt és az igazságügyi főbiztost. 
Hat tartományt alakítottak, amelyek élén felügyelők és azok helyettesei álltak. Napóleon 
ettől kezdve fáradhatatlanul igyekezett egységesíteni a terület közigazgatását és 
törvényhozását. 1812. január 1-i hatállyal érvénybe lépett a teljes polgári törvénykönyv 
és minden francia törvény; megszervezték a bíróságokat, az összeírást, a jelzálogot, a 
közjegyzői intézményt, de a polgári anyakönyvezést nem vezették be, pedig a polgári 
házasság általánossá vált. 1810-től 1813-ig a házadó kivételével bevezették a francia 
adókat. A nemzeti javak igénybevételével folytatták az államadósság felszámolását. 
1812-ben befejeződött a kegydíjak megszüntetése. 1810. november 27-én az újoncozás 
intézményét is hatályba léptették. Ugyanebben az évben alakult meg az utak és a hidak 
felügyelősége, s az erőteljesen fogott hozzá, robotmunka igénybevételével, a karlovac- 
fiumei út és a Laibachból Ragusába vezető Napóleon-út megépítéséhez. 


Általánossá tették az egyházi dézsma megszüntetését, 1811. április 15-én pedig 
megszüntették a hűbéri rendszert. A hűbérbirtokkal és a nemesség különleges 
jogállásával együtt megszűntek a személyi földesúri jogok is; a robotot és a földesúri 
szolgáltatásokat megválthatóvá tették. A szolgáltatások értékét azonban egyötödével 
csökkentették, tekintettel a földadóra. A rendelet nagy visszhangot keltett, és a 
parasztok végre felfigyeltek a francia uralomra; de a dolognak csak az lett a 
következménye, hogy teljes felszabadítást követeltek, és nem voltak hajlandók 
járandóságokat fizetni. 

1812- ben Bertrand engedelmességre kényszerítette őket, és katonákat telepített a 
falvakba. Egyébként a parasztokat még fel is dühítették azzal, hogy megfosztották őket 
erdőhasználati joguktól. A hűbériség megszüntetése miatt felháborodott nemesek 
viszont emigrálni kezdtek Ausztriába. A jozefinizmushoz már hozzászokott alsópapság 
semleges maradt; csak a ferencesek folytattak féktelen agitációt, hiszen egykor az 
ország urai voltak. Sajnos nem lehetett feléleszteni az exportot és a tranzitforgalmat, 
amelyek pedig nélkülözhetetlen pénzforrásokat jelentettek az ország számára, és 
amelyekből Trieszt egyáltalán élt, úgyhogy a polgárság eléggé ráfizetett, hiszen már az 
osztrák papírpénz érvénytelenítése és az állam- adósság csökkentett árfolyamon való 
felszámolása is elég nagy érvágás volt. Így hát a rendszer csak parányi kisebbséget 
tudott maga mellé állítani, s amikor megbukott, senki sem sajnálta. Egyébként soha 
senki sem hitte, hogy hosszú életű lesz, s csakugyan, az 1812-i szövetségi szerződés 
ígéretet nyújtott Ausztriának arra, hogy Galícia fejében megkaphatja az illíriai 
tartományokat. 

Spanyolországban a hadiállapot lehetetlenné tette a bayonne-i alkotmány pontos 
végrehajtását s azoknak a reformoknak az életbe léptetését, amelyeket Napóleon még 
1808-i tartózkodása idején határozott el. Ezalól csak Katalónia volt kivétel. 1811 
decemberében az ekkor Macdonald irányítása alatt álló katonai kormányzat polgári 
közigazgatásnak adta át a helyét, bár ennek az élére is Decaen tábornok került. Egy 
rendelet négy megyére osztotta a tartományt, és Napóleon annexiós tervének 
figyelembevételével módszeresen folyt a Franciaországhoz való asszimilálás. Ez az 
időszak nem tartott sokkal tovább egy évnél, mert Suchet, aki 1813 júniusában 
kénytelen volt újra átkelni az Ebrón, itt is visszaállította a katonai megszállást. Az 
átalakulás egyébként csupán a franciák által ténylegesen megszállás alatt tartott 
területrészt érintette. Csak igen kevés franciapárti spanyol segítségére számíthattak, 
akik mellesleg még nem is örültek túlságosan az újításoknak. Így hát meglehetősen 
kevés történt: az egyház földjeit nem bocsátották áruba, a polgári törvénykönyvből pedig 
törölték a válást és a hitbizomány tilalmát. 


4. HOLLANDIA ÉS NÉMETORSZÁG 

Hollandia különbözött Itáliától, mert erős nemzeti hagyományokkal rendelkezett. Itt 
már régóta a nagypolgárság tartotta kezében a gyeplőt, ezért a kiváltságok és a földesúri 
jogok is jócskán enyhültek. A Batáviai Köztársaság megvalósította az egységet. Napóleon 
1801-ben, 1805-ben és 1806-ban adott alkotmányt az országnak: valamennyi 
továbbformálta a központi hatalmat. Lajos néhány kiegészítő reformot hajtott végre. A 
császár egészen 1810-ig nem mert túl ezen, s akárcsak Svájcban, itt sem akarta az 
asszimiláció teljessé tétele végett megszüntetni a közigazgatási önkormányzatot. A régi 
rendszernek azonban maradtak nyomai. 1798-ban elvben megszüntették ugyan a 
céheket, de tudomásunk van arról, hogy Amszterdam város vezetősége 1806 
decemberében megbírált egy, a céhek felszámolásával kapcsolatos tervezetet. A 
zsidókat már 1796-ban állampolgárrá nyilvánították; ennek ellenére csak 1809-ben 
törölték el az általuk fizetett különleges adót. A hűbériség eltűnt ugyan, de a földesúri 
szolgáltatások a dézsmával együtt fennmaradtak. Néma ellenállás gátolta az adók 
egységesítését, és még inkább az államadósság redukálását, amit Napóleon részleges 
csőddel szeretett volna megoldani. A Franciaországgal való egyesítés után azonban 
minden megváltozott. Igaz ugyan, hogy Hollandia külön kormányt kapott Lebrunnel az 
élén, s a császárság vámhatárán is kívül maradt; az asszimilálás azonban ennek ellenére 
semmivel sem folyt kíméletesebben, mint Illíriában. 1810-ben alkalmazhatónak 
nyilvánították a polgári törvénykönyvet és valamennyi francia törvényt; július 9-én 
egyharmaddal csökkentették az államadósság kamatát; 1811. július 15-én rendeletileg 
mondták ki, hogy legkésőbb 1813-ban el kell kezdeni szedni a francia adókat. Mint 
mindenütt, a földreform keltette a legnagyobb ellenállást, és nem is sikerült 
végrehajtani; végül is fenntartották a dézsmát azzal az ürüggyel, hogy szekularizált 
formájában földjáradéknak tekintendő, és Lajos államtanácsa, amelyet a császár nem 
oszlatott fel, a dologi jogok megváltása ellen foglalt állást. 


Ellentétben Itáliával, Hollandiával és Svájccal, amelyeket a forradalmi kormányok már 
Napóleon előtt elfoglaltak és részben átalakítottak, a Rajnán túli Németországban csak az 
1805-i háború után indulhatott el a megújulás. Ez az ország azonban olyan nagy 
kiterjedésű és változatos volt, hogy a folyamat itt még akkor is nagyobb akadályokba 
ütközött volna, mint másutt, ha Napóleon teljesen ura az országnak. Valójában azonban 
Ausztria és Poroszország megmaradt része e tekintetben kicsúszott a hatalma alól; 
kénytelen volt kímélni szövetségeseit, és ezért el kellett tűrnie, hogy rendszeréből csak 
azt vegyék át, ami megfelelt nekik, a körülmények pedig sokszor még a közvetlen 
fennhatósága alatt álló területeken sem engedték, hogy befejezze művét. 

A meghódított területek egy részét csak 1810-ben osztották szét; Bayreuthot 
Bajorország kapta, Hanaut és Fuldát a frankfurti hercegség, Hannover egy részét 
Vesztfália, a többit pedig a császársághoz csatolták, amely Erfurtot is megtartotta. A 
jobbágyság 1808-ban végrehajtott megszüntetésétől eltekintve az ideiglenes 
kormányzatok semmit sem változtattak a régi renden. 

Az 1806-ban alakított Berg nagyhercegség volt az első Rajnán túli napóleoni állam. 
Részei: Kleve hercegség egy része Duisburg- gal, az egész Berg hercegség Düsseldorffal, 
Elberfelddel és Barmennel, néhány Nassautól elvett vagy mediatizált terület; végül 1808- 
ban ide csatolták Vesztfália porosz vidékeit, Markot és Iser-Johnt, Münstert, Dortmundot, 
Essent, Tecklenburg és Lingen grófságot. A képződménynek összesen 900 ezer lakosa 
volt. Murat, aki a terület ura lett, nem hívta többé össze a helyi diétákat, s 
teljhatalommal ruházta fel magát. Megszüntette a testületi igazgatást, kerületekre 
osztotta az országot, élükön egy-egy tanácsossal, s a városokban községi hatóságokat 
alakított; a vámszempontoktól eltekintve nem igyekezett egységesíteni az államát alkotó 
különböző területeket, meghagyta külön számvitelüket és költségvetésüket; a földadót 
és a személyi adókvótát azért mindenütt bevezette, és rendszeresítette az újoncozást, 
amelyet a porosz király nem mert elrendelni. Amikor Murat 1808. július 15-én nápolyi 
király lett, a nagyhercegség újra közvetlenül Napóleon keze alá került, s bár a császár 
1809-ben Lajos egyik, hároméves fiának adta át az országot, ezentúl ő igazgatta 
rendkívüli biztosok, előbb Beugnot, majd 1810-től Roederer révén. 1808-ban 
egységesítették a közigazgatást, s az adókat fokozatosan francia mintára alakították át, 
1811-ben került sor a bíróságokra. Héron de Villefosse rendbe hozta a kincstári birtokot, 
amelyhez többek között bányák és erdők tartoztak, valamint 600 ezer franknyi hűbéri 
járadék. Végül 1812-ben a császár az országnak alkotmányt adott, amely kimondta az 
államtanács megalakítását, és a tehetősek által megválasztandó gyűlés összehívását. Az 
elektorok személyét a kormánynak kellett kijelölnie; ez csak 1813-ban történt meg. 


Az asszimilálás tehát lassan haladt, és nem volt teljes. Az egyház régi rendszerében 
kevés változás történt. A szekularizáció csak a káptalanokat érintette. Konkordátumot az 
új állam nem kötött, s csak 1810-ben vettek fel néhány tételt a költségvetésbe a papság 
javára. Düsseldorfban egyetemet alapítottak, de csak papíron; csupán a gimnázium 
kezdte meg működését ugyanitt. Ugyanilyen vontatottan haladt az igazságszolgáltatási 
és társadalmi reform. 1808. december 12-én Napóleon megszüntette a jobbágyságot, a 
személyi járandóságokat és a robotot, s megválthatónak nyilvánította a dologi jogokat: 
1809. január 11-én megszüntette a hűbéri birtokot és a feudális szokásjogot; törölte a 
kiváltságokat, és engedélyezte a nemesek és nem nemesek közötti házasságot; végül 
1811. január 1-én bevezették a polgári törvénykönyvet. A parasztok tiltakoztak a 
földeket sújtó terhek fenntartása miatt, és megtagadták azok fizetését a földesuraknak. 
Mallenkrodt dortmundi könyvkereskedő bátorította fel őket, a bíróságok viszont 
ítélkeztek felettük. 1811-ben két paraszt küldöttségbe ment a császárhoz; visszatértük 
után börtönbe vetették őket. Napóleon, értesülve a dologról, vizsgálatot rendelt el; 
Beugnot azonban kifejtette, hogy a kincstári birtok is érdekelt az ügyben, s az 1811. 
szeptember 13-i rendelet megerősítette az addigi állapotot: a szorosan vett hűbéri 
jogokat - köztük a rovásadót, a haszontárgyak kötelező használatát, a természetbeni 
őrlési díjat, az igazságszolgáltatási jogokat - kártalanítás nélkül megszüntették; a dologi 
jogok változatlanul megváltandók maradtak. A parasztok makacsul ellenálltak; 
egyébként sehol másutt nem viselkedtek ilyen öntudatosan, ami könnyen magyarázható 
az annektált Rajna-vidék szomszédságával, és a császárnak a helyi arisztokrácia iránti 
kímélete sehol nem bizonyult ennyire ellentétesnek a francia befolyás növelésének 
érdekével, hiszen ez az arisztokrácia súlyosan megrövidítve érezte magát, és nem táplált 
Napóleon iránt semmiféle jóindulatot. 


Egészében véve a hercegségben folytatott politikája éles kontrasztot mutat azzal a 
durva és gyors móddal, ahogyan a rendszert például Illíriában és Lengyelországban 
vezette be, pedig azok sokkal kevésbé álltak készen arra, hogy zökkenőmentesen 
befogadják az új intézményeket. Nehéz megmondani, hogy ez szórakozottságból és 
hanyagságból történt-e, vagy pedig azért, mert bizonytalan volt a hercegség későbbi 
sorsa felől. A terület lakosait a párizsi semmitőszék hatálya alá helyezték, amiből esetleg 
arra lehet következtetni, hogy annexiót forgatott a fejében: többször követelték is az 
annexiót, hogy termékeik előtt megnyíljanak a piacok. Aacheni és mönchen-gladbachi 
konkurrenseik heves tiltakozásai közrejátszottak e beadványok elutasításában; 
mindamellett valószínű, hogy ha Napóleon be akarja kebelezni a hercegséget, akkor 
inkább siettette volna az asszimilálást. 

Merőben máskért viselkedett a Vesztfáliai Királysággal szemben, ahol a rendszert 
elvileg már az első pillanatban bevezették, és ahol az intézkedések végrehajtása töretlen 
lendülettel folyt, úgyhogy ez az ország Németországban a napóleoni mintaállam lett, 
akárcsak az Itáliai Királyság az Appennini-félszigeten. A Vesztfáliai Királyság igen eltérő 
tartományokból tevődött össze: Braunschweig hercegségből, a hessen-kasseli 
választófejedelemségből, Halberstadt és Minden porosz területekből, a Hannovertől 
elszakított Osnabrückből és Göttingenből, nem beszélve más szekularizált vagy 
mediatizált területekről; összesen 2 millió lakost számlált. 1810. január 14-én Hannover 
megmaradt részét is ide csatolták; december 13-án azonban újra leválasztották róla 
Hannover északi részét. Még mielőtt Jeromos trónra került volna, 1807. november 15-én 
meghirdették az alkotmányt. Ezt az alkotmányt előzőleg a Párizsba hívott notabilitás- 
küldöttség elé terjesztették. zőleg a Párizsba hívott notabilitás-küldöttség elé 
terjesztették. 


Az arisztokrácia által kiválogatott küldöttek több kéréssel hozakodtak elő. Ezek egy része 
igen jellegzetes, és azt bizonyítja, hogy ebben a teljességgel germán országban a 
társadalmi kérdés ugyanúgy a gondok előterében volt, mint másutt. Fenntartásokat 
jelentettek he a jobbágyság megszüntetését illetően, hangsúlyozták a kártalanítás 
szükségességét, legalábbis a dologi jogok fejéhen, követelték a polgári törvénykönyv 
hatálybalépésének elhalasztását, valamint az utóörökös-nevezés és a majorátusok 
fenntartását. Napóleon természetesen kizárólag a saját feje után ment. Maradéktalanul 
érvényre jutottak a modern állam alapelvei: a közhatalom és a közigazgatási szervezet 
egysége, központosítás, az igazságszolgáltatás és a végrehajtó szervek elválasztása, a 
végrehajtó szervek közötti munka- megosztás, törvény előtti egyenlőség, 
vallásszabadság és végül alkotmányos rendszer. Az alkotmány négy minisztériumot 
irányzott elő, egy államtitkárságot, egy államtanácsot, végül a király által kinevezett 
megyei kollégiumokat, amelyeknek joguk volt ahhoz, hogy kiválogassák a helyi tanácsok 
és a békebíróságok jelöltjeit, s egyben meg kellett választaniuk a törvényhozó gyűlést, 
amelynek 100 tagja úgy tevődött össze, hogy 70 a tulajdonosok, 15 a kereskedők és 
gyárosok, 15 a szabadfoglalkozásúak közül került ki. Minden további nélkül bevezették 
Franciaország közigazgatási és igazságügyi szervezetét, az újoncozást, nemkülönben a 
polgári törvénykönyvet is, aminek természetes velejárójaként megszüntették a 
kiváltságokat, a jobbágyságot és a céheket. 

A kormányzást francia régenstanács vette át, amelynek tagja volt Beugnot, Siméon 
és Jollivet; Lagrange tábornok került a hadügyminisztérium élére; Johann Müller elfogadta 
az államtitkári tisztet. Megérkezése után Jeromos nyomban szétkergette ezt a 
személyzetet, hogy a társaságában levő kalandorokat ültesse a helyükbe. Ebből a 
fiatalemberből afféle operettkirály lett, 10 millió adósságot csinált, amivel még 
súlyosbította az amúgy is nehéz pénzügyi helyzetet. A francia rendszer 
meghonosodásának folyamatát azonban ez sem tartotta fel. Hatályba léptek a francia 
adók, a földadó, a személyi adó, a kereseti adó, a közvetett adók, a bélyegilleték, és még 
csak nem is a törvényhozó gyűlés megkérdezése nélkül; egységesítették és 
konszolidálták az államadósságot; megszervezték a közjegyzői intézményt és a 
jelzálogszolgálatot. 


Minthogy a lakosság többsége protestáns volt, Jeromos azt tapasztalta, hogy a katolikus 
papság egy része a régi fejedelmek helyett most őt is elismeri urának; konkordátumot 
sem kötött, s felruházta magát a katolikus püspökök kiválasztásának jogával; az 
állampolgárrá nyilvánított zsidók konzisztóriumot kaptak; a polgári anyakönyvezést 
bevezették, de a papság kezében hagyták; 1810-ben a katolikus egyházi javak 
nagyobbik részét, nevezetesen a teljesen megszüntetett káptalanokét és kolostorokét, 
elkobozták és áruba bocsátották. Hátra volt még a földreform. Az alkotmány csak a 
jobbágyságot és a személyi jogokat szüntette meg; ez utóbbiak meghatározásához még 
több törvényre volt szükség. A dologi jogok megváltását 1809- ben szabályozta egy 
tarifa; mivel ezeken a vidékeken a robot volt az elnyomás legsúlyosabb formája, 
rögzítették a robot megengedett módjait, megtiltották, hogy újakat vezessenek be, s 
hogy a meglevőket módosítsák vagy eladják. A parasztok azonban gyakran megtagadták 
ezt a robotot is, és ritkán egyeztek bele a megváltásba. A megváltás kötelező voltát 
többször le kellett szögezni, s addig is, amíg a parasztok hajlandók voltak rászánni 
magukat a megváltásra, a fennmaradt adatok szerint a bíróságok - a polgári 
törvénykönyv ellenére - igyekeztek fenntartani a telkek feloszthatatlanságát, hogy 
biztosítsák a járandóságok és a robot behajthatóságát. A prefektusokat viszont 
felszólították, hogy kövessenek el mindent a községi földek felosztása és a közös legelők 
megszüntetése érdekében, hogy minél hamarabb eltűnjön az elméletileg megszüntetett 
kötelező vetésforgó. 

A nemességet súlyosan érintette kasztjellegű kiváltságainak elvesztése, a hivatalok 
és a magas katonai rangok azonban bizonyos mértékig megvigasztalták. Ebbe a 
királyságba kevés francia települt, és a német nyelvet szabadon lehetett használni a 
közigazgatásban. Jeromos királyt sok volt porosz hivatalnok szolgálta, így Bülow, 
Hardenberg unokafivére, Malchus, Schulenburg, Dohm; a braunschweigi Wollfradt báró 
belügyminiszter lett; Strombeck sokat tett a polgári törvénykönyv bevezetése terén; a 
választói kollégiumok és a hadsereg tele voltak nemesekkel. Ami a polgárságot illeti, 
annyi megállapítható, hogy írástudói magas hivatalokat fogadtak el, illetve megtartották 
régi helyüket, mint például Leist, Martens, Jacob Grimm, Johann Müllerről nem is szólva. 


Az 1810. decemberi annexiók egy harmadik német területet is Napóleon 
fennhatósága alá helyeztek. Ez Hannover északi részéből, a Hanza-városokból, Berg 
hercegség egynegyedéből, valamint néhány közbeékelt fejedelmi birtokból állt. 1811. 
január 22-én ide csatolták Oldenburgot is. Az egészből három megyét képeztek, és egy 
közös bizottságnak rendelték alá. Napóleon, akárcsak ugyanebben az időpontban 
Illíriában, itt is azonnal hozzáfogott a francia rendszer bevezetéséhez, és 1811. december 
9-én hatályba léptette a a polgári törvénykönyvet. Egyik napról a másikra kártalanítás 
nélkül elsöpörték a feudális földbirtoklást s a hozzá kapcsolódó örökösödési jogot, a 
jobbágyságot, a személyi jogokat, a főurak tiszteletbeli előjogait, a hídvámokat, a 
földesúri haszontárgyak kötelező használatát, a halászati és vadászati jogokat, 
ellentétben Vesztfáliával, főleg pedig Berg hercegséggel, ahol ezt a programot több 
lépésben, szünetekkel hajtották végre. Csak az annexió túl rövid ideig tartott ahhoz, 
hogy mélyrehatóan módosíthatták volna a társadalmi viszonyokat, emellett pedig a 
lakosság a jelek szerint kevésbé is örült az egész folyamatnak, mint másutt, hiszen maga 
az annexió végeredményben a kontinentális blokád szigorú végrehajtása érdekében 
történt, s a csempészet elleni harc szükségletei miatt rendkívül szigorú katonai 
uralommal járt együtt. 

A Rajnai Konföderáció többi államában Napóleon nem volt a helyzet ura. A fejedelmek 
nagyon is féltékenyek voltak frissen szerzett szuverenitásukra, s csakis azért egyeztek 
bele a franciákkal való permanens szövetségbe és a protektorátusba, mert attól féltek, 
hogy Napóleon megtartja magának az Ausztria által átengedett területeket, s így Dél- 
Németországban - Montgelas kifejezésével - , francia prefektúrát" létesít. A császár a 
maga részéről a konföderációs törvényben fektette le szuverenitásukat, s a diéta 
összehívását az általános békekötés utánra halasztotta. , Még nem jött el a 
berendezkedés ideje" - mondotta. Addig is a meggyőzés eszközéhez folyamodott: 1807- 
ben Milánóban, 1808-ban pedig Erfurtban többé-kevésbé nyíltan célzott arra, hogy jó 
lenne, ha átvennék a polgári törvénykönyvet, és utasította diplomatáit, hogy ajánlják ezt 
a német fejedelmeknek. 


Valószínűleg semmiféle engedményt nem tettek volna neki ezen a téren, ha a 
felvilágosult abszolutizmus hagyománya és a körülmények nem késztették volna a 
fejedelmeket, hogy részben átvegyék a rendszerét. Bajorországban Montgelas, Badenban 
Reitzenstein ugyanazokat az eszményeket követte, mint ő, másrészt ezek közül az 
államok közül a legnagyobbak hirtelen nőttek meg a legkülönbözőbb eredetű 
területekből - osztrák földekből, egyházi birtokokból, mediatizált területekből, egykori 
szabad városokból s így a legkülönfélébb olyan állami intézmények, kiváltságok, 
vallásfelekezetek kaotikus képét mutatták, amelyek hozzászoktak ahhoz, hogy egy 
bizonyos területen kizárólagosan vannak érvényben, és egymással nem fértek össze. 
Meg kellett oldani összeolvasztásukat, s erre a francia módszereknél semmi sem látszott 
alkalmasabbnak. Végül pedig pénz és ember kellett, hiszen csak így teremthettek erős 
hadsereget, azért is, hogy kielégítsék Napóleont, azért is, hogy ellene fordulhassanak, ha 
már sarokba szorult, meg azért is, hogy megvédjék magukat Napóleon jövendő 
legyőzőivel szemben, ha azok esetleg vissza akarják venni a tőle kapott uralmat. Ez az 
oka annak, hogy általában éppen az új államok és ezek közül is azok, amelyek a legtöbb 
új területhez jutottak, hajtották végre a legmélyebb átalakulásokat; ez az oka annak is, 
hogy az alkotmányos rendszer, amely Franciaországban, bármennyire is csak 
elméletileg, de mégis fennállt, itt semmiféle rokonszenvet nem keltett, a fejedelmek 
ugyanis rettegtek ettől a kezüket megkötő béklyótól. Végül a paraszt felszabadítása 
háttérbe szorult vagy teljesen elsikkadt, mert a felvilágosult abszolutizmus sohasem 
mondta fel a monarchia és az arisztokrácia egyezményét, s annak idején II. József drága 
árat fizetett azért a szándékáért, hogy áthágja ezt az egyezséget. Ebben az értelemben a 
dél-németországi államok, bármennyire utánozták is Franciaországot, erősen 
emlékeztettek Poroszországra, ahol a reformok megerősítették ugyan az államot, de 
megkímélték az arisztokráciát. 

Még így is azt hihetné azonban az ember, hogy legalább abban a két 
fejedelemségben, amelyek minden ízükben vadonatúj képződmények voltak a Majna 
partján, a frankfurti nagyhercegségben és a würzburgi nagyhercegségben Napóleon 
befolyása korlátlanul érvényesült. 


Frankfurtban csakugyan erősen tapasztaljuk ezt a befolyást, az utóbbiban azonban 
nyoma sem volt, pedig az egykori toscanai herceg, aki most Würzburg nagyhercege lett, 
Napóleon kegyeiben állt, és sokat lebzselt udvarában. Mi sem bizonyítja jobban, 
mennyire meg volt győződve a császár arról, hogy feltétlenül kesztyűs kézzel kell bánnia 
német szövetségeseivel. Igaz ugyan, hogy Ferdinándnak sikerült az 1809-ben Ausztriával 
kötött szerződés révén még külön védelmet is szereznie magának, és a császár második 
házassága után tőkét kovácsolt magának abból a tényből, hogy Habsburg. Ezzel 
szemben Dalberg mindent Napóleonnak köszönhetett. Mint a mainzi érsek koadjutora, ő 
volt az egyetlen egyházi választófejedelem, aki 1803-ban kompenzációt kapott: 
Regensburgot, Aschaffenburg fejedelemséget és Wetzlar városát. 1806-ban mainzi 
érsekké lett, s több mediatizált birtokkal ajándékozták meg, a juttatások közt Frankfurt 
volt a legjelentősebb. Beérte annyival, hogy egy-egy biztost nevezett ki az egykori 
szabad városokba, és magának tartotta fenn a szenátorok kiválasztásának jogát a 
lakosok által összeállított jelöltlistákról, de a városok önkormányzatát nem számolta fel. 
1810-ben át kellett engednie Regensburgot Bajorországnak, és cserében el kellett 
fogadnia Fuldát és Hanaut. Ekkor lett nagyherceg; örököséül Eugéne-t jelölték ki. Uralma 
alatt 300 ezer lakos állott. Az 1810. augusztus 16-i pátens egységesítette igazságügyi és 
közigazgatási szervezetüket, az adókat, valamint a súly- és egyéb mértékeket; 
meghirdette a vallásszabadságot, a kiváltságok és a jobbágyság megszüntetését s a 
céhek feloszlatásával a munkavállalás szabadságát. Dalberg XVIII. századi főpap volt, a 
felvilágosodás őszinte híve, és jozefinista. Semmi okunk kételkedni abban, hogy 
mindezeket az elveket az ésszel összhangban levőnek látta. Természetesen, jó katolikus 
és jó német lévén, nem nézhette szomorúság nélkül az általános szekularizációt és a 
szent birodalom megsemmisülését. Egyúttal azonban nagyvilági ember is volt, akinek 
egyetlen porcikája sem áhította az áldozatot, tehát érdekei és beállítottsága egyaránt azt 
diktálták neki, hogy igyekezzék jó színben feltűnni a császár előtt. 1810-ben vette át a 
polgári törvény- könyvet és 1812-ben a büntető törvénykönyvet. 


Mindazonáltal csak helyeselte a rendszert, s ez nem jelenti azt, hogy szenvedélyes híve 
volt; igyekezett kímélni alattvalóit, főleg a nemeseket, akiket magával egyívásúnak 
tekintett. 

Ezért, ha a részleteket tekintjük, a frankfurti nagyhercegség jóval elmaradt a 
Vesztfáliai Királyság mögött; igaz ugyan, hogy Dalberg uralma még rövidebb ideig 
tartott, mint Jeromosé. A központi hatalom egy minisztériumból állott, amelynek tagja 
volt Albini és Beust, egy államtanácsból, valamint az elektorok által kinevezett rendi 
tanácsból. Az elektorok, akiket a nagyherceg nevezett ki életre szólóan, korporatív 
kollégiumban tömörültek, akárcsak Itáliában és Vesztfáliában. A terület négy megyére 
oszlott, amelyeket ugyanúgy szerveztek meg, ugyanolyan tisztségviselők alá helyeztek, 
mint Franciaországban; ugyanez volt a helyzet a községek szintjén, úgyhogy Frankfurt 
elveszítette szenátusát és maradék függetlenségét ; mindazonáltal a megye és a község 
között megmaradt az Amt mint járási hatóság, amely nagyon sok közigazgatási és 
igazságügyi funkciót tartott meg. A Franciaországról lemásolt új adórendszer, a 
közjegyzői díj, a bélyegilleték, a kereseti adó, a közvetett adó, valamint a kiváltságok 
megszüntetése bizonyos adóügyi egységet teremtett, de a hercegségbe bekebelezett 
régi tartományokban mégis mindenütt meghagyták a hagyományos adókat, a külön 
költségvetést, számvitelt, kincstárat, úgyhogy a nagyherceg kincstárába csak a többlet 
folyt be. 

1813- ban megreformálták az igazságszolgáltatást: megyénként egy 
semmitőszéket, két fellebbviteli bíróságot, valamint egy polgári és egy büntető bíróságot 
létesítettek. Első fokon azonban megmaradt az úriszék, és ezenkívül - ez a különleges 
vonás Dalberg papi méltóságával magyarázható - az egyházi bíróságok megtartották régi 
hatáskörüket. A polgári törvénykönyv ellenére nem ismerték el a lelkiismereti 
szabadságot, mert kötelező maradt az egyházi esküvő; e tekintetben beérték a 
türelemmel. 1807-ben engedélyezték a zsidóknak, hogy földtulajdonuk legyen, és 
bizonyos iparokat űzzenek, de továbbra is külön negyedben kellett lakniuk, 
adóközösséget képeztek, és nem rendelkeztek a városi polgár jogaival. Frankfurtban, 
ahol sokan voltak és gazdagok, 1811-ben sikerült megváltaniuk az adóközösséget, 1812- 
ben pedig kivívták a polgárjogot. 1813-ban a fuldaiak és az aschaffenburgiak szintén 
kiszabadultak az adóközösségből. Az emancipációt nyilván siettették azok a pénzügyi 
szolgálatok, amelyeket a zsidó bankok tettek a nagyhercegnek, különösen a 
Rothschildok. Anselm Rothschild és Oppenheimer Frankfurtban tagja lett az elektori 
kollégiumnak, Börnét pedig titkárrá nevezték ki a rendőrség főigazgatóságán. 


Még ennél is hézagosabb volt a társadalmi reform. A mediatizáltak a konföderációs 
törvény értelmében megtartották kiváltságaikat; a nemesség nemcsak 
igazságszolgáltatási jogkörét és tiszteletbeli jogait őrizte meg: nem szüntették meg sem 
a hűbérbirtokot, sem a vele járó különleges jogot. Hanau és Fulda fejedelemségben még 
1808-ban a császár szüntette meg kártalanítás nélkül a jobbágyságot; az alkotmánylevél 
ezt az ország többi területére is kiterjesztette ugyan, de mindenütt papíron maradt; azt 
követelték a parasztoktól, hogy váltsák meg a jobbágysággal összefüggő összes, 
szolgáltatásokat, erre viszont csak néhány község szánta el magát. Ami a dologi 
szolgáltatásokat és a dézsmát illeti, ennek megváltását a hercegi birtokon és az 
elkobzott földeken engedélyezték; a földesúri földeken semmi sem történt ez irányban. 
Az államtanács és a bürokrácia egyértelműen ellenezte az ilyen intézkedés gondolatát. 
Ennek következtében azután, újabb ponton szembekerülve a polgári törvénykönyvvel, 
kimondták, hogy a paraszti telek oszthatatlan mindaddig, amíg feudális jogok terhelik. 

Mégis igen éles a kontraszt, ha Frankfurtból átmegyünk Würzburgba. A püspökség 
1803-tól 1805-ig Bajorországhoz tartozott, amely szekularizálta a papság javait, 
meghonosította a türelmet, de a közigazgatási módszereket alig modernizálta. A 
nagyherceg minisztériumot és Seuferttel az élén államtanácsot alapított. Ezen túl 
azonban semmit sem változtatott a bajor rendszeren; a közigazgatás és az 
igazságszolgáltatás továbbra is összeolvadt a kollégiumok kezében; a régi jog érvényben 
maradt, és a polgári törvény- könyvet nem vették át. Nem mintha Ferdinánd a 
felvilágosult abszolutizmus ellensége lett volna; letargiája minden valószínűség szerint 
azzal magyarázható, hogy a súlyos megrázkódtatások után élvezni akarta a nyugalmat, s 
emellett kedvében akart járni az egyre reakciósabb szellemű bécsi udvarnak. 


Ezzel szemben a nagy dél-németországi államokat az újító törekvés mélységesen 
átalakította. Bajorországban a reformok, Montgelas hatására, már a 
választófejedelemségnek királysággá alakulása, sőt már az 1803-i annexiók előtt 
megkezdődtek. Már 1799-ben átszervezték a miniszterek hatáskörét, hogy egységesítsék 
a hivatali gépezetet, és államtanácsot alapítottak. 1802-ben elválasztották az 
igazságszolgáltatást a közigazgatástól. 1805-ben átszervezték a közigazgatást, 
megszüntették a hivatalok megvásárolhatóságát, utódlási jogát, megtiltották a 
hivatalnokok megajándékozását; a hivatalok betöltésénél bevezették a pályázatot, 
szabályozták az előléptetést és a fegyelmet. Megnövekedett az állam jogköre; 1800- ban 
az állam átvette a tűzbiztosítást; a községi bíráskodást lépésről lépésre korlátozták vagy 
megszüntették; 1804-ben bevezették a sorozást; 1805-ben közoktatásügyi hivatalt 
szerveztek a belügyminisztérum kebelében. Az ultramontanizmusnak ebben az 
erődjében Montgelas következetesen végrehajtott jozefinista politikája valóságos 
szenzációt keltett. 1801-ben megengedték a protestánsoknak a letelepedést. A 
másodszor házasodó Miksa egy protestáns badeni hercegnőt vett feleségül. 1803-ban az 
annexiók nyomán megvalósult az összes keresztény felekezetek lelkiismereti és 
vallásszabadsága, a protestánsokat beengedték a közhivatalokba, és engedélyezték a 
vegyes házasságot; 1804-ben az iskola elvileg felekezetközi lett. A katolikus egyház 
mindinkább alárendelődött a világi hatalomnak, amely 1802-ben feloszlatta a kolduló 
rendeket, majd 1803-ban az összes kolostorokat, és átvette birtokaikat. Montgelas súlyt 
helyezett a felvilágosodás eszméinek terjesztésére. 1802- ben köztelezővé tette az 
iskolai oktatást, a következő évben pedig megszüntette a könyvcenzúrát. Ha csak rajta 
múlik, a céhek is feloszlottak volna; de be kellett érnie monopóliumuk enyhítésével, és 
Münchentől eltekintve, a mesteri cím örökletességének megszüntetésével. 

Montgelas-t tehát nem Napóleonnak kellett az új eszmék mellé állítania; 
mindazonáltal a császár is siettette a megújulást azzal, hogy szuverenitást adott az új 
királynak, és nagy területeket helyezett fennhatósága alá, főleg Tirolt, ahol még mindent 
az elején kellett kezdeni. Természetesen presztízse is súllyal esett a latba Montgelas 
javára. 


A megújulás alapelveit az 1808-i alkotmány foglalta össze, amelyet láthatólag a 
vesztfáliai alkotmány inspirált. Bajorország addig a fejedelem örökletes birtoka volt, most 
közjogilag rendezett állam rangjára emelkedett. Területét oszthatatlannak, a 
monarchikus utódlást érinthetetlennek nyilvánították, a királyi birtokot elválasztották a 
fejedelem magánbirtokaitól, és elidegeníthetetlenné tették; a civillistát egyszer s 
mindenkorra rögzítették, s az udvar kiadásai magánügynek minősültek, amelyekkel az 
állam költségvetését nem lehetett megterhelni. A központi hatalmat végérvényesen az 
öt miniszter kezében koncentrálták, és a testületi rendszert megszüntették. Gyakorlatilag 
Montgelas csinált mindent, mert egymaga három tárca felett rendelkezett, és az előírt 
miniszteri konferencia nem működött. Mindamellett újjászervezték a Gebeimratot (titkos 
tanács), s feladatává tették, hogy készítse elő a törvényeket, és lássa el a közigazgatási 
bíráskodást. A régi tartományok helyén , kerületeket" szerveztek, élükön biztosokkal, 
akik mellé egy- egy irodaigazgatót és tanácsosokat adtak; a pénzügyeket elválasztották 
a közigazgatástól, és minden kerületben egy-egy igazgatóra bízták. A nagyvárosok a 
király által kinevezett rendőrfőnököt és választott tanácsot kaptak; a többi község 
beterjeszthette polgármester-jelöltjét; ám a nagyvárosokkal együtt lényegileg a központi 
közigazgatás gyámsága alá kerültek. Az igazságügyi szervezetet fellebbviteli 
bíróságokkal és egy semmitőszékkel egészítették ki, egyben pedig garantálták a bírák 
elmozdíthatatlanságát. 


Az állam a maga kezébe vette a közsegély és a közegészségügy intézését. 1807-ben, 
példát mutatva egész Németországnak, kötelezővé tette a himlőoltást. Megnyíltak az 
első tanárképző főiskolák, majd Niethammer 1808-ban megszervezte a középfokú 
oktatást. Ennek keretében gimnáziumokat és reáliskolákat létesítettek. Az újjászervezett 
bajor akadémián szépművészeti osztály is alakult. Modernizálódtak a megmaradt 
egyetemek. Az 1809-i vallási ediktum fokozta az egyházaknak az államtól való függését, 
olyannyira, hogy a pápa nem volt hajlandó konkordátumot kötni. Bajorország a gazdasági 
egység útján is előbbre lépett, eltűntek a belföldi vámok; az állam kezébe vette a postát, 
s egységes súly- és mérték- rendszert vezetett be. Nagy problémát okozott a 
pénzszerzés, mert a rendszer sokba került. Az egyenes adókat, a francia mintát követve, 
az egész területre kiterjesztették; a telekkönyvezéssel összefüggésben megreformálták a 
földadót; statisztikai irodát állítottak fel, és hozzáfogtak a királyság térképének 
megrajzolásához; új közvetett adókat és egy erőteljesen protekcionista vámtarifát 
vezettek be. A hadsereg létszáma egyre növekedett; 1812-ben a felmentések rendszerét 
végleg megszüntették; 1809-ben megalakították a nemzetőrséget; 1812-ben 
megszervezték a csendőrséget. 

Az alkotmány azzal is erősítette a közhatalmat, hogy meghirdette a törvény előtti 
egyenlőséget, és felszámolta a rendeket és kiváltságokat; 1807-ben eltöröltek minden 
adómentességet; a rendekkel együtt eltűntek az azokat képviselő gyűlések is; ezektől a 
gyűlésektől már 1807-ben elvették az adók megszavazásának jogát. Az alkotmány 
egyébként az egyéni, a lelkiismereti és a sajtószabadságot is biztosította; ezenkívül 
alkotmányos kormányzást és képviseleti testületek felállítását írta elő. A valóságban 
azonban a törvényhozó testületet nem hívták össze, a rendszer rendőri jellegű és 
abszolutista maradt, önkényes bebörtönzéssel és titkosrendőrséggel; a lapokat 
könyörtelenül cenzúrázták, tilos volt minden szövetkezés és társulás. A vallásszabadság 
viszont megszilárdult, 1808-ban hatályon kívül helyezték a protestánsokat sújtó utolsó 
korlátozásokat is; az 1809-i ediktum hivtalos szervezetet adott nekik, engedélyezte az 
egyik vallásról a másikra való áttérést, és megszüntette azt az addig felekezetre való 
tekintet nélkül mindenkire nézve kötelező juttatást, amelyet a katolikus plébánosnak 
kellett fizetni. 1813-ban a zsidóknak magánszemélyként megadták a vallásgyakorlás 
szabadságát, de nem lettek állampolgárok. 

Amikor ezt a despotikus és központosító rendszert minden változtatás nélkül átvitték 
Tirolba, ez ott felkelést robbantott ki. Napóleoni szempontból azonban voltaképpen nem 
is volt tökéletes. Az alsó fokon az igazságszolgáltatás továbbra is kötődött a köz- 
igazgatási funkciókhoz; a céhek megmaradtak; 1813-ban átvették ugyan a francia 
büntető törvénykönyvet, de a polgári törvénykönyvet nem, s a királysághoz tartozó 
különböző tartományok mind megőrizték a maguk régi szokásjogát. Úgy látszik, hogy 
Montgelas, félve a császár beavatkozásától, 1806-tól fékezni kezdte reformeri buzgalmát; 
amellett talán nem volt kedve megküzdeni az arisztokrácia ellenállásával, ennek ugyanis 
a napóleoni törvénykönyv a kegyelemdöfést jelentette volna. 


A mediatizált lovagok az eredeti megállapodás értelmében megtartották adóügyi, 
igazságszolgáltatási és tiszteletbeli kiváltságaikat, nemkülönben igazságszolgáltatási 
funkcióikat. A nemességnek is sikerült elérnie, hogy státusa részben megmaradjon: 
akárcsak Franciaországban, majorátusokat létesítettek, hogy a király kegyelméből 
pótolják a megszüntetett hit- bizományokat; emellett 1809-ben újra kirekesztették a 
nőket a nemesi javak örökléséből; felállították a nemesség anyakönyvét, s azzal is 
növelték presztízsét, hogy az anyakönyvből való töröltetés terhe mellett bizonyos 
kötelezettségeket róttak rá; az úriszékeket szabályozták, de nem szüntették meg. A 
parasztokért nem sokat tettek. 1808-ban kártalanítás nélkül eltörölték a jobbágyságot és 
az azzal összefüggő személyi terheket; az előző évben elvileg elrendelték a robot 
rögzítését, és engedélyezték megváltását, nemkülönben a szolgáltatásokét is, azzal a 
kikötéssel, hogy erről megfelelő szerződést kell kötni a földesúrral, aki azonban 
megtagadhatta az aláírását. Társadalmi szempontból tehát Bajorország elmaradt a 
napóleoni államok mögött; az állam és az arisztokrácia egyensúlya megingott ugyan az 
előbbi javára, de szövetségük nem bomlott fel. A paraszti tulajdon csak a szekularizált 
birtokon szabadult fel, és itt is csak kártalanítással; és még ezeknek a parasztoknak is 
fizetniük kellett egy megváltható úrbért. A földhasználat régi rendszerét valamivel 
erősebben kikezdték. 1803-ban megszüntették a faluközösséget és a kötelező 
vetésforgót, elrendelték a községi földek felosztását, engedélyezték a családi telek - a 
Hof - felosztását, de ezeknek a jogi intézkedéseknek a következményei csak hosszú 
távon jelentkeztek. 


Württemberg fejlődése is más úton haladt, és még jellegzetesebb volt. A herceg 1803- 
ban lett választófejedelem, s egészen 1805-ig egyfolytában pörölt a tartományi 
gyűléssel. Emiatt egyetlen reformot sem tudott bevezetni, és beérte minisztériumának 
átszervezésével, amelybe bekerült Wintzingerode. Ovakodott attól, hogy új 
szerzeményeit hozzácsatolja régi birtokához, despotikusan kormányozta azokat, és csak 
a vallási türelmet vezette be. A tartományi gyűlés az egyesülést követelte, panaszt tett 
Párizsban, s szövetkezett a trónörökös herceggel. Frigyes államcsínnyel válaszolt. Amikor 
azonban új tartományi gyűlést választatott, az megtagadta az adó megszavazását, és 
Bécshez apellált, ahol igazat adtak neki. Napóleon, amikor 1805. október 2-án 
Stuttgartba utaztában áthaladt Württembergen, azt tanácsolta Frigyesnek, hogy vessen 
véget ennek az állapotnak - ,kergesse szét ezeket a bugrisokat" -, mert a tartományi 
gyűlés kompromittálta magát az ő szemében azzal, hogy megtagadta a Franciaország 
rendelkezésére bocsátandó pénzt és embereket. Amikor Frigyes teljhatalmú király lett, 
december 30-án feloszlatta a tartományi gyűlést. Ekkor hozzáfoghatott államának 
átalakításához. 1806-tól 1814-ig egyfolytában tevékenykedett (2342 leiratot és 
rendeletet adott ki), miközben Bajorország erőfeszítése lassanként ellankadt, bár itt a 
munka java részét az előző periódusban elvégezték. 

Akárcsak szomszédjának, az új királynak is szüksége volt arra, hogy megerősítse 
hatalmát; de ez az autokratikus jellemű ember, akit még dühített is, hogy olyan sokáig 
szembeszegültek vele, valóságos szenvedéllyel űzte a despotikus kormányzást: 
miniszterei valójában csak küldöncök voltak, s bár alapított államtanácsot, annak 
véleményét sohasem kérte ki. Minthogy számára, Montgelas-tól eltérően, semmit sem 
jelentett a felvilágosodás, egyáltalán nem volt tekintettel a szellemi szabadságra, és a 
társadalmi haladással sem törődött. Róla tehát még sokkal nagyobb mértékben 
elmondhatjuk, hogy csak azt tartotta meg a napóleoni rendszerből, ami személy szerint 
az előnyére szolgált. 

Württemberget kerületekre osztották, élükön prefektusokkal (Kreishauptleute). A 
községi vezetőket is a király nevezte ki, és közvetlenül gyámkodott felettük. A 
felsőbíróságokat francia mintára szervezték meg, és a közigazgatási funkciókat elvették 
tőlük. Csendőrséget alapítottak; a rendőrség rendkívüli méreteket öltött. Az 
államháztartást átszervezték, bevezették a só és a dohány monopóliumát, s tetemesen 
megnövelték a földadót. Az állam kézbe vette a postát, az iskolák irányítását, s 
alávetette rendelkezéseinek az egyházakat. Frigyesnek esze ágában sem volt 
alkotmányt adni és akár a legcsekélyebb jogokat is biztosítani alattvalóinak. A büntető 
bíróságok még csak ítéleteket sem hoztak: véleményüket nyilvánították, és a király 
döntött. 


A kivándorlást megtiltották, minden utazást engedélyhez kötöttek, és a gyűléseket 
betiltották. Vadul dühöngött a cenzúra. A tübingeni egyetem elvesztette autonómiáját, és 
kurátort kapott. A beiratkozást engedélyhez kötötték, s a hallgatók még a szakjukat sem 
választhatták meg szabadon. A besúgást minden eszközzel bátorították, és módszeresen 
lefegyverezték a lakosságot. Így ebben a korszakban Württembergben súlyosabb volt az 
elnyomás, mint a Francia Császárságban; tulajdonképpen Metternich rendszere 
honosodott meg. 

Csak a vallási türelem valósult meg bizonyos mértékig. Az 1806. október 15-i ediktum 
elismerte az összes keresztény felekezeteket. A zsidóknak megengedték, hogy földet 
birtokoljanak, és valamilyen mesterséget űzzenek. A társadalom szervezetét illetően 
Frigyes szintén óvakodott attól, hogy meghirdessen bármiféle alapelvet; a jogi egységet 
megvalósította ugyan, de a polgári törvénykönyvet nem vette át. A királyi hatalomnak 
szorosan alávetett és adózásra is kötelezett nemesség részben elveszítette 
igazságszolgáltatási jogkörét; megtiltották a hitbizományt, és számos parvenü került a 
nemesség sorai közé; engedélyezték a nemesek és polgárok közötti házasságot; 
mindenki vásárolhatott földet. A katolikus egyház javait szekularizálták. A hűbéri 
rendszer azonban nem szűnt meg; egy ujjal sem nyúltak a dézsmához, a 
szolgáltatásokhoz és a robothoz; a király beérte a személyi függés eltörlésével. A 
céheket sem bántották. Württemberg tehát az egységesítés, a központosítás, az 
abszolutizmus útján messzebbre jutott, mint Bajorország, de a régi társadalmi rendszer 
itt érintetlenebbül maradt fenn. 

Badenban még később kezdődtek el a reformok. Az 1803-i annexiók után 
szekularizálták a katolikus egyház javait, és néhány kivétellel bezárták a kolostorokat; az 
ország régi és új területei három tartománnyá olvadtak össze, anélkül hogy a 
minisztérium és a helyi közigazgatás elveszítette volna testületi formáját. A kormány 
nem ütközött semmiféle ellenállásba: nehézség nélkül fosztotta meg a mediatizált 
városokat majdnem minden hatalmuktól, s 1806-ban egyszerűen eltörölte a breisgaui 
rendi gyűlést. Károly Frigyes joggal számított felvilágosult uralkodónak; de már öreg volt, 
és környezete mélyen meghasonlott, mert második felesége, Hochberg grófnő, a saját 
gyermekeinek akarta biztosítani a trónöröklést arra az esetre, ha a nagyherceg első 
házasságából származó gyermekeknek nem születnének utódaik. Napóleon végül is 
értésükre adta türelmetlenségét, annál is inkább, minthogy nagyon elégedetlen volt a 
nagyherceg unokájával, aki meglehetősen rosszul élt Stéphanie de Beauharnais-val. 
1807-ben Dalberg unokaöccse néhány újdonságot vezetett be: öt minisztert állított a 
kollégiumok helyére, államtanácsot alapított, s hozzáfogott a pénzügyek reformjához. 


A radikális intézkedéseket ezután a bajor származású Reitzenstein hozta, aki 
Montgelas-hoz hasonlóan a felvilágosodás hagyományát követte, és a Franciaországgal 
való egyetértés híve volt. Kerületekre osztotta az országot, amelyek beolvasztották 
magukba az annektált fejedelemségeket, de a községi hatóságot a kormány 
gyámságának vetette alá. Mindamellett nem ment végig az átszervezés útján; talán nem 
volt rá ideje, mert 1810-ben lemondatták. A kerület továbbra is járásokra oszlott, és ezen 
a szinten a közigazgatás és az igazságszolgáltatás nem különült el. Bevezették a 
sorozást is, főleg pedig 1811. január 1-i hatállyal a polgári törvénykönyvet, habár nem 
minden módosítás nélkül. Badenben a vallási türelem már régebben megvalósult, és 
1808-ban a zsidókra is kiterjesztették. Ezt az országot nem kormányozták olyan durván, 
mint Württemberget, de alkotmányt itt sem hirdettek. A legdöntőbb pont, a törvény előtti 
egyenlőség, csak elméletileg valósult meg. Először is, a mediatizált lovagok, mint 
mindenütt, megőrizték kiváltságaikat: az igazságszolgáltatási jogot, a tiszteletbeli és 
feudális jogokat, a fegyveres őrséget, a különleges családi státust; másodszor, a 
hivatalnokok személye felett kizárólag a felsőbb bíróságok ítélkezhettek, s ugyanezt az 
előnyt a nemeseknek is biztosították. A nemeseket ezenkívül mentesítették a személyes 
adó és a besorozás alól; megmaradt a hitbizomány és a majorátus; emellett elérték, 
hogy földadójukat egyharmaddal csökkentsék; végül egy ujjal sem nyúltak az 
uradalmakhoz és a feudális joghoz, és érintetlenül meghagyták a dézsmát, a 
szolgáltatásokat és a robotot. Minthogy a jobbágyság már a XVIII. század végén 
megszűnt, a dolgozó osztályok helyzete alig változott. 


A Rajnai Konföderáció többi tagja között csak egy akadt, amely elég nagy mértékben 
utánozta Franciaországot: a 29 ezer lakosú Anhalt-Köthen. Ennek fejedelme kinevezett 
egy prefektust, egy prefektúra-tanácsot, egy megyei tanácsot, egy fellebbviteli 
bíróságot, megszervezte a körzeti bíróságokat, s államtanács alakításáról sem 
feledkezett meg; átvette a napóleoni törvénykönyvet, eltörölte a kiváltságokat és az 
úriszékeket, és bevezette a sorozást is. Még néhány fejedelem akadt, akik, ha nem 
tanúsítottak is ilyen buzgalmat, mindenesetre kihasználták az új lehetőségeket a maguk 
előnyére, vagy éppenséggel jóakaratú igyekezetet mutattak. Közülük a 
legjelentékenyebb I. Lajos volt, Hessen-Darmstadt nagyhercege: sietve felszámolta a 
tartományi gyűlést, és eltörölte az adózási kiváltságokat, kivéve természetesen ismét 
csak a mediatizáltakét; 1808-ban, bizonyos módosításokkal, átvette a polgári 
törvénykönyvet is, előírta a robot rögzítését, és kártalanítás mellett megszüntette a 
jobbágyságot, és több, szorosan vett hűbéri jogot; Salm fejedelme 1810-ben szintén 
mindenkire kivetette a földadót. A többi fejedelem Anhaltban, Türingiában, 
Mecklenburgban beérte az adózási rendszer és a katonaszedés némi módosításával; a 
tartományi gyűlés intézménye és a régi társadalmi rendszer itt mindenütt megmaradt. 
Szászország is ebbe a kategóriába tartozott. Senft szívesen lépett volna fel 
kezdeményezőkénrt, de nem volt elég határozott jelleme ahhoz, hogy rákényszerítse 
elgondolásait belügyminiszterére, Hopfgartenra, aki a tartományi gyűléssel tökéletesen 
egyetértve, mélységesen ellenzett mindennemű újítást; a nemesség adómentes maradt, 
és a vallási türelmet csak a katolikusokra terjesztették ki, a kálvinistákat kizárták belőle. 
Főleg a hadsereget igyekeztek újjászervezni, és csendőrséggel egészítették ki. Frigyes 
király esetét a würzburgi nagyhercegéhez hasonlíthatjuk; ő is Napóleon hű szövetségese 
volt. Ez az apatikus és korlátolt ember vajmi kevéssé érdeklődött a reformok iránt, ám a 
császárnak talán engedett volna; Napóleon azonban ugyanúgy nem akart nyomást 
gyakorolni rá, mint a bajor vagy a württembergi uralkodóra, mert attól tartott, hogy 
maga ellen hangolhatja. Viszont a Varsói Nagyhercegség területén, amellyel pedig 
megajándékozta a szász királyt, egyáltalán nem érezte magát kötve ilyen értelemben, s 
ezt az országot, névleges fejének megkérdezése nélkül, ugyanúgy a saját belátása 
szerint szervezte át, mint az Itáliai vagy a Vesztfáliai Királyságot. 


5. A VARSÓI NAGYHERCEGSÉG 

Napóleon 1807. július 22-én Drezdában alkotmányt adott a nagyhercegségnek. A 
központi hatalmat, a közigazgatást és az igazságszolgáltatást francia mintára alakította 
ki. A nagyherceg hat minisztert és egy államtitkárt nevezett ki. Ez a testület később még 
kiegészült a közoktatásügy, a vizek és az erdők, a közellátásügy, a hadügy és a 
sorsjátékok főigazgatójával. Az államtanács eleinte csupán a miniszterek tanácsa volt, 
1808-ban azonban tanácsosokkal és számvevőszéki tanácsosokkal is kiegészítették. Az 
államtanácsnak itt nagyobb szerep jutott, mint Franciaországban, mert nemcsak 
közigazgatási bíróság volt, hanem semmítőszék is. Politikai szerepe megnövekedett; 
tagjai hivatalból tagjai voltak a diétának, a nunciusok kamarájának, 1809-től kezdve 
pedig részt vettek a kormányzásban is. Ennek ellenére tény, hogy Varsóban a végrehajtó 
hatalom gyakorlatilag testületi jellegű maradt, hatékony irányítás nélkül, mert a 
nagyherceg Drezdában lakott, s nem nevezett ki alkirályt, amire pedig joga lett volna. A 
minisztertanácsnak volt ugyan elnöke, nevezetesen Stanislaw Potocki, de ő nem 
rendelkezett az igazi vezető tekintélyével. 

A terület megyékre, körzetekre és községekre oszlott; a területi egységek testületi 
irányítását megszüntették, a közigazgatást prefektusokra, valamint a melléjük rendelt 
főtitkárokra és prefektúratanácsokra bízták. Minden prefektusnak egy alprefektusa is 
volt, a községek élén pedig a polgármester állt, s munkájában tanácsosok segítették. A 
prefektusokat és az alprefektusokat a nagyherceg nevezte ki, a községi hatóságok tagjait 
a prefektus. A közigazgatási egységek élére egy-egy tanácsot is állítottak, melynek 
tagjait szintén a nagyherceg nevezte ki, azokról a jelöltlistákról, amelyeket a megyék és 
a körzetek nemességének gyűlései, illetve a községi gyűlések terjesztettek elő. 


A körzet békebírót kapott, akit a körzeti nemesség gyűlésének javaslata alapján neveztek 
ki, a megye pedig egy elmozdíthatatlan bírákból álló törvényszéket. Két megye kapott 
egy büntető bíróságot, és az egész nagyhercegség egy fellebbviteli bíróságot. Beiktatták 
a rendőrbiztosokat vagy rendőrfőnököket is. Haladéktalanul bevezették a francia adókat, 
s megszervezték a számvevőszéket. A közoktatásnak különös figyelmet szenteltek; 
ügyeinek intézésére helyi bizottságok alakultak. A katolikus egyházat az állam 
fennhatósága alá helyezték, az alkotmány értelmében a nagyherceg nevezte ki a 
püspököket. A hadsereg irányítása Poniatowski kezében volt; 1808-ban bevezették a 
sorozást. A lengyel államban először született meg a központosított közigazgatás és a 
hivatásos hivatalnoki testület; ezzel Lengyel- országban is megjelent az egyik olyan 
elem, amely nyugaton annak idején hozzájárult a burzsoázia kialakulásához. 

Akárcsak a többi napóleoni országban, a kormányzás itt is tekintélyi jellegű volt. Az 
alkotmány garantálta ugyan az egyéni szabadságot, a rendőrség azonban ugyanolyan 
különleges hatalomra tett szert, mint Franciaországban. A sajtószabadságról egyetlen 
szó sem esett. Mindamellett a nagyhercegség kapott diétát; habár ez a testület sem 
rendelkezett a kezdeményezés jogával, és legfeljebb két évenként ülhetett össze 15 
napra; marsallját vagy elnökét is az uralkodó nevezte ki; mindenesetre 1809-ben és 
1810- ben szabályszerűen összehívták. A diétának volt egy püspökökből és nemesekből 
álló szenátusa, amelynek tagjait a nagyherceg nevezte ki életre szólóan. Ennek kizárólag 
az volt a feladata, hogy elbírálja a törvények alkotmányos jellegét. Ezenkívül volt egy 
"Nunciusi kamarája", azaz küldöttek háza, mely a következőképpen állt össze. A körzeti 
nemesség gyűlése megválasztott a maga köréből egy, a körzetben honos nemest, akinek 
földbirtoka volt, vagy egy ilyennek a fiát; a többi küldöttet községi gyűléseken 
választották. A községi gyűléseken a nem nemes földtulajdonosok, a plébánosok és 
káplánok, a legalább 10 ezer forint vagyonnal rendelkező kereskedők, a katonatisztek és 
a kitüntetéssel rendelkező katonák vettek részt. Összetételét tekintve ez a diéta 
különbözött az Itáliai és a Vesztfáliai Királyság országgyűlésétől, s inkább a Nápolyi 
Királyságéra hasonlított, még inkább fokozva az arisztokratikus jelleget. 


Még ha a cenzus és a foglalkozás játszott is bizonyos szerepet, a két kúria közötti 
különbség a rendek érintetlenségén nyugodott. A képviselőházban a szavazás személy 
szerinti volt ugyan; de a nemesek a szavazatok háromötödét tartották a kezükben, nem 
is számítva azt, hogy a községi gyűlések is megválaszthattak nemesembereket. Ezzel 
szemben maga a választási rendszer liberálisabb volt, mint Nápolyban és Vesztfáliában, 
mert ott a kollégiumok tagjait a király nevezte ki, és azok is csak jelölteket választhattak; 
Lengyelországban a választók az alkotmánytól kapták ezt a minőségüket, és ténylegesen 
megválasztották a képviselőket. 

Napóleon tehát számot vetett a helyi viszonyokkal. Lombardiában és Vesztfáliában, 
ahol a burzsoázia bizonyos erőt képviselt, nem biztosított az arisztokráciának különleges 
képviseletet. Másként járt el Dél-Itáliában, ahol az arisztokrácia sokkal erősebb volt, mint 
északon; minthogy azonban annak idején már a Bourbonok megfosztották minden 
politikai tekintélyétől, csak egy, a király által kinevezett felsőházat biztosítottak a 
részére. Lengyelországban burzsoázia egyáltalán nem létezett, és Így a nemesség sokkal 
nagyobb hatalommal rendelkezett, semhogy meg ne kellett volna hagyni a túlsúlyát; 
másrészt viszont az az idő, amikor kézben tartotta az államot, még nem volt olyan 
messze, hogy ne kellett volna, ha törvény szabta korlátok között is, meghagyni neki a 
tényleges politikai szabadságot, amiből azután mintegy mellékesen a nem nemesi kúria 
is szükségképpen profitált. Itt tehát sokkal erősebben jelentkezett Napóleonnak az a 
törekvése, hogy maga mellé állítsa az arisztokráciát, mint másutt; a nemesség létezett, 
megőrizte különállását, és csak az ő kezébe kerülhetett az állam irányítása. 


A parasztoknak ez semmi jót nem jelentett. Az alkotmány megtartotta ugyan a 
nemességet kiváltságos politikai intézményként, de kimondta a törvény előtti 
egyenlőséget, és eltörölte a jobbágyságot; 1810. augusztus 15-én meghirdették a polgári 
törvénykönyvet. Ezáltal megszűnt a parasztok röghöz kötöttsége, és egyenjogú peres 
féllé váltak. A föld ennek ellenére nemesi maradt, és az 1807. december 12-i rendelet 
értelmében a földesúr visszavonhatta a paraszttól a birtoklás jogát, hacsak a birtokos fel 
nem tudta mutatni a megfelelő szerződést, ami jelentősen súlyosbította a földművelők 
helyzetét, mert ha birtoklása örökletes vagy életre szóló volt, rendszerint csak a szokásra 
hivatkozhatott. Megmaradtak a hűbéri jogok, a földre vonatkozó szolgáltatások, a robot 
és a dézsma; még az önkényes robotot sem tiltották meg. Közjegyzőket neveztek ki, és 
nyomtatott szerződésmintákat jelentettek meg, hogy bátorítsák a birtoklás, a 
szolgáltatások és a robot rögzítését; de nagyon kevés írásos megállapodás született. A 
birtokmegvonás jogával felfegyverzett földesúr ezt a terhek érvényben tartására vagy 
fokozására használta fel; a források szerint számos kis telkű paraszt azonnal élt az 
alkotmány biztosította új szabadságával, és otthagyta földjét, minthogy azonban az 
országban gyenge volt az ipar, ennek csak gazdasági és társadalmi zűrzavar lehetett a 
következménye. Az egyház jogaihoz nem nyúltak; azokat a földeket, amelyeket még 
Poroszország szekularizált, fenntartották a rendkívüli birtoknak. ,A paraszt helyzete 
nemigen változott" - írta 1812-ben Bignon, aki Franciaországot képviselte Varsóban. 

Az arisztokrácia ennek ellenére rendkívüli mértékben nyugtalankodott, mert félt, 
hogy Napóleon nem fog itt megállni. A nagy családok tomboltak a dühtől, hiszen az 
alkotmány egy kalap alá vette az összes földbirtokos nemeseket, sőt még a nem 
nemesek előtt is megnyitotta a diétát, s ezért úgy érezték, hogy eddigi hatalmuk 
elviselhetetlen csorbát szenvedett. Mindamellett továbbra is kézben tartották az állami 
élet vezető tisztségeit, illetve a saját embereiket ültették be a fontos helyekre. Így 
például a Czartoryski- ak személy szerint a háttérben maradtak ugyan, de embereik ott 
voltak a kormányban: Stanislaw Potocki egy Lubomirski lányt vett feleségül, Adam 
Czartoryski apjának unokahúgát; Matuszewiczet, a pénzügyminisztert, Czartoryski 
emberének tekintették, a Franciaországgal szemben rendkívül ellenségesen érző 
Niemcewicz pedig, a szenátus titkára, Czartoryski odaadó híve volt. Nem szabad 
elhanyagolni a katolikus egyház ellenállását sem, mert befolyása igen erős volt a 
parasztság körében. Az egyházat mélységesen sértette a lelkiismereti és 
vallásszabadság, annak ellenére, hogy megőrizte az államvallás kiváltságát, és az 
anyakönyvezést is rábízták, csak az elváltak kerültek állami anyakönyvezésre. 


A világi papok nem mozgolódtak ugyan, de nem lehet ugyanezt elmondani a 
szerzetesekről, főleg a pápával bekövetkezett szakítás után; száműzni kellett a 
többségükben német benonitákat, akiket a bécsi nuncius izgatott. Ujabb sérelem volt a 
szabadkőműves páholyok megalapítása (1810-ben a lengyel nagypáholynak 12 páholya 
volt). Kiváló fegyvert adott az egyház kezébe a zsidókérdés, amely egyben társadalmi 
kérdés is volt. Az alkotmány nem tett kivételt, következésképpen ugyanazokat a jogokat 
biztosította a zsidóknak, mint a keresztényeknek. Ez akkora felzúdulást keltett, hogy 
1809-ben tíz évre megvonták tőlük a politikai jogokat, és ez- alól csak a nagyherceg 
tehetett személyes kivételt azokkal, akik megfizettek egy bizonyos összeget; 1808-ban 
megtiltották, hogy engedély nélkül földet vásároljanak, 1812-ben pedig, hogy földet 
vegyenek bérbe a kincstári birtokokon, és hogy italt mérjenek; sőt, szaporodásuk 
korlátozása végett még a házasodás külön engedélyhez kötését is érvényben tartották. 
EI kell ismerni, hogy a zsidók a maguk részéről nem törekedtek nagy hévvel az 
asszimilációra. 1812-ben, állítólag saját kérésükre, bizonyos összeg megfizetése 
ellenében felmentették őket a katonai szolgálat alól. 
6. AZ EUROPAI CIVILIZÁCIÓ 

A Nagy Birodalomban tehát a napóleoni rendszer figyelemre méltó módon kettévált: 
az állami élet reformja mindenütt haladt a maga útján, a társadalmi reform elhalványult 
vagy elsikkadt. Ha arra gondolunk, hogy a császár mindenütt egyre jobban kedvezett az 
arisztokráciának, némileg problematikussá válik, hogy a továbbiakban milyen sors várt 
volna felszabadító programjára. A polgári törvénykönyvhöz azonban annyira 
ragaszkodott, hogy biztosak lehetünk benne, a kontinens pacifikálása után megtette 
volna a szükséges intézkedéseket annak egyetemes és teljes alkalmazására. 
Elmondhatjuk hát, hogy a politikai egységet tudatosan igyekezett kiegészíteni azzal a 
közigazgatási és társadalmi egységgel, amelynek az új európai civilizáció keretévé kellett 
válnia. S hiába volt az ellenforradalmi reakció, Napóleon bukása után, a XIX. század 
folyamán ez a civilizáció csakugyan létre is jött, de sokkal lassabban, sokkal nagyobb 
zűrzavarok közepette, és sokkal jobban deformálódva, mint ha Napóleon marad uralmon. 
Az alapelvek nagyrészt összhangban álltak 1789 eszméivel, s így erre a civilizációra 
rányomta a bélyegét Franciaország. 


Napóleon a Francia Császárság területén kívül nem tett lépéseket abban az irányban, 
hogy ezt a civilizációt egy olyan szellemi kultúrával is kiegészítse, amelynek a francia 
nyelv lett volna a hordozója. Az Itáliai, a Nápolyi, a Vesztfáliai Királyságban az új 
apparátus személyi állományát zömmel helyi emberekből töltötték fel; a közigazgatás 
vagy oktatás nyelve egyaránt az olasz, illetve a német maradt. A Francia Császárság 
területén azonban másként történt: így Hollandiában 1811. október 22-én rendeletet 
adtak ki, amelynek értelmében a magániskolák vezetői kötelesek voltak három hónapon 
belül gondoskodni arról, hogy iskoláikban oktatni lehessen a francia nyelvet. Az annexiók 
sokasodásával egyre jobban kiterjedt volna a francia nyelv uralmának területe is. Már 
ekkor is a francia nyelv uralkodott a csatlós királyok udvarában és a napóleoni típusú 
adminisztráció legfelsőbb hivatalaiban; azoknak, akik magas funkcióba akartak kerülni, 
nélkülözhetetlen volt a francia nyelvtudás, s ezt az oktatásban szükségképpen szem előtt 
kellett tartani. Ne gondoljunk azonban arra, hogy Napóleon ki akarta volna irtani a többi 
európai nyelvet: még a régi Franciaország területén sem tesz semmit a nem francia 
nyelvjárások ellen. Arról van szó, hogy mellettük a francia lett volna a kontinentális 
egység nyelve. Ezen a réven megszilárdult volna a klasszikus kultúra, annál is inkább, 
minthogy a császár szemében más kultúra egyáltalán nem is létezett. Minden kétséget 
kizáróan az volt az elképzelése, hogy Párizs ne csak politikai főváros legyen, hanem az 
európai birodalom szellemi, művészi, nagyvilági fővárosává váljék. A világ múzeumává 
igyekezett tenni Párizst, ide hordta a meghódított országokból elszállított remekműveket. 
Az egyetemes civilizációnak ezzel a koncepciójával, amelyben ott sejlett a XVIII. század 
eszménye, s amely egyben a római hagyományt is felidézte, és katolikus inspirációból is 
táplálkozott, nyers ellentétben állott a spontán módon differenciálódott és egymásra 
vissza nem vezethető nemzeti kultúráknak az a romantikus eszméje, amely a dolog 
lényegét tekintve tagadta az emberi nem egységét. 


7. AKONTINENS GAZDASÁGI ÉLETE 

Az Angliával birokra kelt európai föderációnak a kontinentális blokád volt a jelképe és 
a fegyvere. A blokád azonban vissza is hatott a föderáció gazdasági életére, mert arra 
ítélte Európát, hogy a saját erőforrásaiból éljen. Ezáltal a blokád meg is szilárdíthatta a 
föderációt, amennyiben olyan érdekeket teremtett, amelyek Nagy- Britannia győzelme 
esetén súlyos csorbát szenvedtek volna, de alááshatta, amennyiben nem sikerül 
megszervezni a kontinentális piacot úgy, hogy minden egyes része továbbra is 
zökkenőmentesen élni tudjon. 

A blokád azokban az országokban, ahol bizonyos szigorral végrehajtották, hasonló 
hatást gyakorolt, mint Franciaországban. A tengerparti városok iparaikkal együtt 
tönkrementek: a Földközitengeren előbb Genova, majd Velence, utána Livorno, végül 
pedig Trieszt. Trieszt kikötői forgalma 1807-ben 5 ezer hajó volt, 208 ezer tonnával, 
1812-ben pedig már csak 2600 hajó 60 ezer tonnával. Eszakon elsőnek a Hanza-városok 
hanyatlottak le, utánuk a Baltitenger kikötői, végül pedig a hollandiai kikötők. 

A csempészetből táplálkozó nagy német vásárok forgalma bizonytalanná vált. Ezért a 
blokád ellenségre lelt a hajógyárosokban és a nagykereskedelem és a bankügy 
leghatalmasabb képviselőiben. Az iparral más volt a helyzet. A pamutipar nehézségekbe 
ütközött a nyersanyagellátás terén, bizonyos más iparágak pedig szenvedtek attól, hogy 
nem exportálhatnak többé; egészében véve azonban a helyi termelés inkább örülhetett 
annak, hogy megszabadult az angol konkurrenciától, s a behozatali tilalom nagy 
lendületet adott fejlődésének. Akárcsak Franciaországban, a pamutszövés és pamutfonás 
fejlődött a legerőteljesebben, habár a csempészet nagy méretei bizonyos mértékig 
kordában tartották. Szászországban 1810-ben, habár az eredmények általában valamivel 
csekélyebbek voltak, mint 1805-ben, ez a két iparág még mindig egynegyeddel haladta 
meg a becsempészett mennyiséget, a festővásznak termelése pedig nagy lendületet 
vett, több mint 50 százalékkal emelkedett a szóban forgó időszakban. 


Szintén ki tudta használni a kedvező körülményeket Svájc, Baden déli része és Észak- 
Itália. Virágzott a gyapjúfeldolgozás is, például Svájcban és Dániában. A sziléziai és a 
vesztfáliai bányák bővítették piacukat Németországban: Türingiában fellendült a vas- és 
fegyverkereskedelem, Badenban a szalmakalapgyártás és a csipkekészítés, valamint a 
vegyipar. Sokat fejlődött a répacukorgyártás, főleg a frankfurti nagyhercegségben és 
Magdeburgban. Sikerült meghonosítani a cukorrépát Hollandiában és Oroszországban. 
Egy olyan időpontban, amikor Anglia példája serkentette mindenütt a vállalkozó 
szellemet, a blokád minden elméletnél vagy a régi rendszer töredékes merkantilista 
törekvéseinél jobban megtanította az embereket arra, hogy a védvámok rendszere 
hogyan segítheti az indulást. Ezt a tanulságot 1815 után sem felejtették el. Ebben az 
értelemben a kontinentális rendszer valamennyi tagjának érdeke fűződött az angol ipar 
elleni közös front fenntartásához. Mindamellett ebből távolról sem egyformán húztak 
hasznot; kelet és dél felé haladva egyre erősebbnek mutatkozik a mezőgazdaság 
túlsúlya, úgyhogy a blokád elsősorban Franciaországnak, másodsorban pedig 
Németországnak, Svájcnak és Észak-ltáliának volt előnyös. Magától értetődik, hogy a 
fogyasztók korántsem voltak olyan elégedettek, mint a gyárosok, ezenkívül pedig 
maguk az államok ugyanolyan gondokkal küszködtek, mint Napóleon, hiszen 
vámbevételeik együtt csökkentek az angol behozatallal. 

Nem volt tehát elég vaktában fejleszteni a termelést. Hozzá kellett idomítani a 
kereskedelmi forgalmat is az új feltételekhez, új módon kellett elosztani a piacokat, hogy 
a fogyasztókat el lehessen látni, s hogy új vevőkre találjanak azok a gyárosok, akik addig 
a tengerentúlra exportáltak, mint például a hannoveri és a sziléziai vászonkészítők. Ez 
hallatlanul nehéz feladat volt. Az angol piac a tenger birtokában természetes módon, 
mintegy élőlényként növekedett a termelő tevékenység hatására, ezzel szemben, 
minthogy a kontinens különböző részei addig spontán módon mind a tengerpartok felé 
orientálódtak, az európai piacot a blokád csak elméletileg egyesítette, s az - mint valami 
centrifugális erő hatására - a széttöredezésre hajlott. 


Ennek bizonyítékát látták abban, hogy végig megmaradtak a keresztirányú kereskedelmi 
útvonalak, s amióta a háború elzárta Franciaországot az átmenő forgalom elől, az ilyen 
útvonalak Közép-Európán át szerveződtek meg. A frankfurti és főleg a lipcsei vásárok 
eléggé látogatottak maradtak, Trieszt pedig egészen 1809-ig közvetítette Bajorország és 
Szászország felé Levante termékeit. Ettől az időponttól fogva a kereszt- irányú útvonal a 
még keletebbre tolódás tendenciáját mutatta: a Baltikumból Lipcsébe és Szalonikiből 
Bécsbe jártak a karavánok. 

Ezzel szemben újdonság volt a lényegileg kontinentális rendeltetésű nyugat-keleti 
irányú utak fejlődése. Talán nem túlzunk, ha azt mondjuk, hogy a blokád sikere és a 
kontinentális rendszer megszilárdulása attól függött, hogy a nyugat-keleti irányú 
útvonalak mennyire tudnak fölébe kerekedni az észak-déli irányúaknak, amelyeknek 
forgalmában a tengeri forgalomnak a csempészet biztosította életképessége tükröződött. 
A két legfontosabb nyugatkeleti irányú kereskedelmi tengely Strasbourg-ból és Lyonból 
indult ki. Strasbourg lett Franciaország németországi, ausztriai és oroszországi 
rendeltetésű lerakata, Lipcse ennek a forgalomnak a szétosztási pontja; ebbe a városba 
Frankfurtból is érkezett áru a Rajnán, valamint Bécsből, amely egészen 1810-ig ide 
továbbította a levantei gyapotot. Ám még ennél is újabb keletű volt a lyoni kereskedelem 
átalakulása. Lyon annak köszönhette új szerepét, hogy Napóleon teljesen úrrá lett 
Itáliában, és megnyitotta az alpesi utakat. Ennek elsősorban politikai és katonai célja 
volt. Először a Simplon-hágón át építtette meg az utat, hogy eljusson Milánóba; ez 1805- 
ben készült el. Minthogy azonban időközben annektálta Piemontét, máris a Mont-Cenis- 
hágó lett a fontosabb, és itt is elkészült az út x 806-ban. Foglalkoztak a kizárólag 
stratégiai jelentőségű Mont-Genévre-hágóval is. Abban a mértékben, ahogyan 
Franciaország uralma alá hajtotta Közép-ltáliát, a Nizza és Genova közti part menti 
útvonal vonta magára a figyelmet: 1810- ben Napóleon el is határozta, hogy megépíti 
ezt az utat, s La Spezián és Firenzén át meghosszabbítja Anconába és Triesztbe. 


Nem volt ideje a terv befejezéséhez. A nehezen hozzáférhető és a vámosok által is 
nehezen ellenőrzött Simplon-hágót elsősorban a katonák és az utazók használták 1810- 
ig. Ezzel szemben a Mont-Cenis-hágó útja mindjárt nagy gazdasági jelentőségre tett 
szert, és elsőnek Lyon használta ki. Az Itáliával való forgalom csaknem teljes egészében 
itt haladt át. 1810-ben majdnem 3 ezer utazókat szállító kocsi, 14 ezer áruszállító szekér 
és 37 ezer teherhordó öszvér ment végig rajta. Minthogy Piemonte és az Itáliai Királyság 
bizonyos értelemben gyarmattá lett - ipari készítményeket vásároltak Franciaországtól, 
és mezőgazdasági termékeket és textíliákat adtak el neki -, a lyoni ipar ebből elég nagy 
hasznot húzott: a Mont-Cenis- hágó a selyem útvonala lett. Illíria még tovább növelte 
jelentőségét, mert 1810-ben a császár itt szervezte meg karavánok alakjában a levantei 
gyapot érkezését és átvételét. Ennek következtében, minthogy Strasbourg zárva volt a 
bécsi szállítások előtt, Lyon lett a gyapot átvevőhelye is. A gyapotszállítás miatt 
elégtelenné vált a Mont-Cenis, s minthogy közben annektálták Valais kantont, a Simplon 
is nagy kereskedelmi fontosságra tett szert. 

Kérdés, hogy mindezek a kereskedelmi vonalak pótolni tudták-e az egyre nehezebbé 
váló parti hajózást. A válasz egyértelműen csak nemleges lehet. Franciaországban a 
hajózható vízi hálózat változatlanul gyér volt, és másutt is alig voltak csatornák; nagyon 
kevés volt a hajózható folyó, ami pedig a Rajnát illeti, az 1803-i birodalmi gyűlés által 
bevezetett engedélyrendszer csak enyhítette azt az akadályt, amelyet a feudális eredetű 
különféle vámok jelentettek a hajózás számára, de teljesen nem szüntette meg. Nem 
szüntették meg azoknak a folyószakaszoknak a kiváltságát sem, ahol le kellett adni a 
rakományból a teherhordók céhei javára. Emiatt nagy fejlődésnek indult a tengelyen való 
szállítás, például Chalon-sur- Saone-ban, ahonnan Franciaország belseje felé irányultak a 
rakományok, valamint Lyonban, ahol a Bonnafous cég a kor egyik legnagyobb 
vállalkozása lett. De nagy súlyú anyagok tekintetében a tengelyen való szállítás nem 
érhette el a tengeri szállítás volumenét; még ha elég kocsit gyártanak is, semmiképpen 
sem lett volna elég a ló, és az utak sem bírták volna a terhelést; egyébként 
Franciaországot, valamint Dél-Németország és Eszak-ltália néhány vidékét kivéve az utak 
ki sem voltak kövezve. 


Következésképpen, minthogy a császárság területén kívül is volt már néhány ipari 
termelési központ, az lett volna a legjobb, ha mindegyiknek kialakul a saját terjeszkedési 
szférája, és a szárazföldi piacot vámövezetekre osztják. A nagy gazdasági egységek 
megteremtése a területi központosítást is jobban elfogadtatta volna az emberekkel. Berg 
nagyhercegség kereskedelmi okokból állandóan kérte, hogy csatolják a császársághoz, s 
Hollandia is szívesebben látta volna annexióját, ha megszüntetik a vámhatárt. 
Napóleonnak módjában állt volna megvalósítani Itália kereskedelmi egységét; Beugnot 
és Bacher több ízben javasolta a német Zo//verein megteremtését. Ezt a megoldást a 
császár több meggondolásból elvetette, vagy legalábbis elhalasztotta. Először is kímélni 
kellett a szuverenitásukra féltékeny csatlós és szövetséges államokat: ezek nem 
egyeztek volna bele vámügyi autonómiájuk feladásába. Minthogy az állami 
berendezkedés reformja és a Napóleon által támasztott katonai követelések sokba 
kerültek, nemigen csökkenthették bevételeiket, és még emelték is a vámtarifákat. A 
területi átcsoportosítások szüntelenül folytak, úgyhogy az ipari vállalkozás és a 
kereskedelem feltételei nemhogy javultak volna, hanem inkább romlottak. A területi 
átrendezések elkülönítettek egymástól számos olyan területet, amelyeket a természet 
vagy a történetileg kialakult viszonyok eredetileg összekapcsoltak egymással, így például 
elszakították az Itáliai Királyságot Dalmáciától, Isztriától, Piemontétól, Genovától és 
Livornótól; Svájcot Itáliától, Genovától és a Fekete-erdőtől; Tirolt Itáliától és Ausztriától; 
Illíriát Magyarországtól és Bécstől, habár Fiumén, 1812-ben pedig Trieszten át 
engedélyezték a tranzitot. A Francia Császárság és annak német szomszédai között 
fulladozó Berg nagyhercegség nyomorúságos sorsra jutott. 1807-ben még 55 millióért 
exportálta áruit, 1810-ben már csak 39-ért. Némileg segíthettek volna a helyzeten a 
kereskedelmi szerződések; Napóleon azonban nem bátorította ezeket, mert mindenáron 
Franciaországnak kívánta fenntartani a kereskedelemből származó előnyöket. 


Európai politikája tulajdonképpen azzal futott zátonyra, hogy az európai piacot nem 
önmagában szemlélte, hanem mint a Francia Császárság függvényét. , Franciaország 
mindenekelőtt" - írta 1810- ben Eugéne-nek. Miután kigondolta és megszervezte a 
kontinentális rendszert, saját birtokán jottányira sem mozdult el a konzulátus korabeli 
merkantilizmus talajáról. Határait szövetségesei és csatlósai - például a bergiek és a 
svájciak - előtt ugyanolyan szigorúan zárva tartotta, mint az angolok előtt; még Berg 
nagy- hercegség annektálására sem volt hajlandó, hogy ne támasszon versenytársakat a 
francia termelőknek, s vámügyileg a császárságon kívül tartotta Hollandiát és az 
északnémet országokat, annak ellenére, hogy politikailag elnyelte őket. Ezzel szemben 
igyekezett minden csatlósra a saját alattvalóinak kedvező preferenciális vámokat 
kényszeríteni, s ez az Itáliai és a Nápolyi Királyság tekintetében sikerült is neki. 
Magatartását megmagyarázza Franciaország helyzete. Mint a kontinens iparilag 
legfejlettebb nemzetét, Franciaországot sújtotta a legerősebben a blokád és a háború; 
elveszítette a gyarmati piacot és az angol piacot, majd 1808-ban Spanyolországot is, 
megmaradt legjobb vevőjét; Napóleon pontosan ettől kezdve igyekezett minden erejével 
megszerezni erre a célra Itáliát. Minthogy Franciaország volt a rendszer szíve, 
természetszerűen mindenáron meg kellett óvni bárminemű gazdasági összeomlástól. 
Mindazonáltal politikai meggondolások arra késztették, hogy ezt a politikát se vigye 
következetesen végig. Semmit sem tett annak megakadályozására, hogy a szászok és a 
svájciak rátegyék a kezüket a német piacra; Franciaország a lipcsei vásáron kizárólag 
kiváló minőségű árukat árusított. Ezzel szemben megtartotta magának Itáliát, ahol 
teljhatalmú úrként gazdálkodott. Ezzel mintegy felosztotta Európát a három legfontosabb 
ipari terület között. Lépésről lépésre haladva áthatolhatatlan vámfallal vette körül az 
Itáliai Királyságot, s csak Franciaország felől hagyta nyitva. Erre egyébként a lyoniak is 
ösztönözték, akik mindenáron igyekeztek megtartani maguknak ezt a külön 
vadászterületet. 1808-ban kereskedelmi szerződést kényszerített: rá a királyságra, 
1810-ben pedig úgy intézkedett, hogy attól kezdve kizárólag Franciaországból 
importálhatott pamutárut és kelméket; akkora adót vetett ki az Ausztriába és Svájcba 
irányuló nyersselyem-kivitelre, hogy Lyon ezen a téren monopolhelyzetre tett szert; 
kötelezte a királyságot, hogy vámmentesen engedje át területén a nápolyi és a levantei 
gyapotot, valamint tartsa tiszteletben a Franciaország és Illíria közötti tranzitot. 


A királyság 1810-ben 43 millió, 1812-ben pedig 82 millió értékben vásárolt árut 
Franciaországban; egyidejűleg pedig gabonát, lent, kendert és selymet szállított a 
franciáknak, mégpedig 1810-ben 73 millió, 1812-ben 92 millió értékben. A királyság 
egyáltalán nem került olyan súlyos helyzetbe, ahogyan sokan állították, hiszen a 
kereskedelmi mérleg neki kedvezett. Franciaország nem tette tönkre a királyság iparát, 
egyszerűen csak elfoglalta azt a helyet, amelyet addig Anglia töltött be. Minthogy a 
franciák csak drága árukat tudtak szállítani, a népet továbbra is a helyi termelés látta el. 
Még csak azt sem mondhatjuk, hogy Napóleon megfosztotta volna a fejlesztés minden 
lehetőségétől: igaz, hogy szakmunkásokat nem volt hajlandó rendelkezésre bocsátani, de 
200 ezer frankot adott a királyságnak arra, hogy fonógépeket vásároljon. A királyság 
gyárosai azonban csak azt látták, hogy a blokádból nagy hasznot húzhattak volna, ám 
ehelyett Franciaország egyedül fölözte le annak előnyeit. Panaszaikhoz természetesen 
csak csatlakoztak mindazok, akiknek még hátrányuk is származott a blokádból. 

Annak ellenére tehát, hogy az ipar, különösen minden újfajta vágányokon haladó 
iparág rokonszenvezett a blokáddal, ez a helyeslés nem volt mentes különféle 
nyomatékos fenntartásoktól: a forgalom a kontinensen belül túlságosan sok akadályba 
ütközött, és az érintettek mindenütt azzal vádolták a császárt, hogy ezeket a a gátakat 
kizárólag Franciaország érdekében tartja fenn és erősíti. A mezőgazdaság problémája 
egyszerűen megoldhatatlan volt. A dolog elsősorban Poroszországot, Lengyelországot és 
a Baltikummal szomszédos orosz tartományokat érintette, ezek ugyanis senkinek sem 
tudták eladni azt a gabonafelesleget, amelyet azelőtt Angliába exportáltak. Csak a 
mindig gabonabehozatalra szoruló Norvégia vásárolhatott volna, de ez az ország 
szárazföldi úton elérhetetlen volt. Az említett területek erdei termékei már inkább piacra 
leltek volna nyugaton, de hajók hiányában semmit sem lehetett elszállítani. Maga 
Napóleon is igen nehezen adott túl borain és pálinkáin; jó években még gabonája is túl 
sok volt. 


Ezt a hátrányt sem szabad azonban eltúlozni, hiszen a parasztok legfeljebb eladták a 
fölöslegüket helyi fogyasztásra. A nehézségek végeredményben csupán kis számú 
nemesi nagybirtokost és nagybérlőt érintettek; csakhogy éppen ezek voltak a befolyásos 
emberek, s amellett az mindenképpen tény, hogy a blokád, a dolog tendenciáját 
tekintve, lefelé nyomta a mezőgazdasági árakat és a falusi lakosság vásárlóerejét, 
úgyhogy ezen a réven a más oldalról kedvezőbb helyzetbe került iparnak is ártott. A 
kontinentális piac fogyatékosságai, és következményei, a gazdasági pangás és az 
adóügyi deficit, végül is arra késztették a császárt, hogy átszervezze a blokádot, és 
átmenetileg enyhítse azt a forgalmi engedélyek rendszerével. Bármilyen nyomósak 
voltak is indítékai, meg kell állapítanunk, hogy a könnyítések újraélesztették a 
centrifugális tendenciákat, és ezek aláásták a rendszert. Napóleon azzal, hogy kikötőit a 
kontinens országai előtt zárva tartotta, az amerikaiak előtt pedig megnyitotta, igazolta a 
Franciaország önzésével kapcsolatos vádakat. Szövetségesei és csatlósai egyaránt 
elhatározták, hogy ők is erre az útra lépnek. Oroszország adta meg a jelt. 

Az a feladat, hogy az egységes és viszonylag önálló piac megteremtésével is 
erősítsék az európai föderációt, nagy lélegzetű műnek ígérkezett, amelyhez éveken át 
kellett alkalmazni a kényszer eszközét. Az első eltávolítandó akadály Európa 
szétaprózottságával és az ebből eredő , belső" vámokkal függött össze. Ez az ügy a Nagy 
Hadsereg feladatkörébe tartozott. Angliának ebből az az előnye származott, hogy a 
közvélemény szemében nyilvánvaló lett: a kontinentális rendszer, minden formájában, 
katonai diktatúrán nyugszik. 


8. A KONTINENTÁLIS RENDSZER ÉS A NEMZETI ESZME 

A kontinentális rendszer puszta léte függött most az oroszországi hadjárattól. 
Napóleon, mint rendesen, a közeli győzelemre összpontosította figyelmét. A többit majd 
magával hozza a győzelem, és a körülményektől függ, hogy a különböző problémák 
hogyan oldódnak meg. Így azután nem voltak világosan megfogalmazott elképzelései az 
európai föderáció jövőjét illetően. Mindössze annyit mondhatunk, hogy 1810-től kezdve 
fokozta a császárság római jellegét. Kimondta, hogy utódait még uralkodásuk tizedik 
esztendeje előtt fel kell szentelni a második fővárosává tett Örök Városban; maga is el 
akarta vinni Rómába Mária Lujzát, hogy ott megkoronáztassa. A nagy esemény 
előkészületei már meg is kezdődtek. Úgy döntött, hogy a pápa hol Párizsban, hol 
Rómában fog székelni; végül is VII. Piusnak előbb-utóbb lesz olyan utóda, aki elfogadja 
majd az új babilóniai fogságot. Ami a többi kérdést illeti, szabad folyást engedhetünk a 
képzelőerőnek. Sándor hadseregének szétzúzása után a császár nyilván visszaállította 
volna Lengyelországot. Orosz földön új fejedelemségeket teremtett volna, azzal a 
rendeltetéssel, hogy védelmezzék a helyreállított lengyel államot. Száműzte volna 
Bernadotte-ot, s egy biztos embert tett volna a helyébe. Átszervezte volna 
Németországot; alávetette volna magának az lbériai-félszigetet; meghódította volna 
Konstantinápolyt, s ez a birodalom harmadik fővárosává lett volna. Valószínűleg 
megszilárdult volna a kontinensen a béke, s fokról fokra kialakult volna a Napóleon 
elképzelése szerinti európai civilizáció. 

Sokan megpróbálták összebékíteni ezeket a valószínű fejleményeket a századra 
jellemző nacionalizmussal, mintha a császárnak az lett volna a szándéka, hogy önként 
egyesült szuverén nemzetek társulásává alakítsa át a kontinentális rendszert. 
Természetesen igaz, hogy az a kozmopolita civilizáció, amelyet a kontinens számára 
megálmodott, egyáltalán nem állt ellentmondásban egy ilyen eszménnyel; de a hódítás 
teremtette egység mindenképpen a tagadását jelentette volna a népek ama szabad 
egyesülésének, amelyben kibontakozása hajnalán a forradalom saját műve betetőzését 
látta. Mindamellett érthető ez az illúzió, ha figyelembe vesszük, hogy Napóleon, aki 
mindig igyekezett a saját szolgálatába állítani a bárhol éppen működésben levő erőket, 
sohasem hanyagolta el a nemzeti érzést, ha az pillanatnyilag előnyös volt a számára. 
Franciaországban ennek köszönhette hatalmát, s bár feláldozta az ország érdekeit saját 
birodalmi álmainak, a franciák mindig a nemzet vezérét látták benne, mert sorsukat 
többé nem választhatták el az övétől. Egyébként még folytatta is a forradalom művét 
annyiban, amennyiben erősítette Franciaország nemzeti egységét a központosítással, a 
katonai szolgálattal, háborúival, amelyek kikovácsolták a külfölddel szembeni nemzeti 
összetartást, győzelmeivel, amelyek felszították a kollektív gőgöt. A Francia Császárság 
területén kívül sokkal tartózkodóbbnak mutatkozott; mindamellett, ha igaz is, hogy a 
lengyelek csak azért nem vádolhatták illojalitással, mert soha semmit nem ígért nekik, 
hasznot húzott hazafiságukból, s nyilvánvalóan hátsó gondolat is szerepet játszott abban 
a tényben, hogy első ízben írta be Itália nevét a politikai földrajzba, hogy feltámasztotta 
Illíria nevét, és hogy hivatalos nyelv rangjára emelte a szlovént és a horvátot. 


Az is az igazsághoz tartozik, hogy kormányzási rendszerével és politikájával 
nagymértékben kedvezett a nemzetek fejlődésének. Nem fejezte ugyan be ltália és 
Németország területi egyesítését, de alaposan leegyszerűsítette a két ország térképét. 
Politikailag egyesülhetett a jugoszlávok egy része is, amire a XIV. század óta még nem 
volt példa. Igen fontosak voltak a reformok is. Megszüntette a tartományi 
önkormányzatokat, a kiváltságokat és a hűbériséget, helyettük bevezette a 
központosított igazgatást, a törvény előtti egyenlőséget, a belső piac egységét, s 
mindezzel a politikai nacionalizmus kibontakozásának nélkülözhetetlen feltételeit 
teremtette meg. Ebben az értelemben azok közé tartozik, akik részt vettek több mai 
nemzet megteremtésében. Csakhogy ezek politikájának olyan következményei, 
amelyekre valójában nem törekedett. Egy államférfi cselekvésének mindig vannak olyan 
kihatásai, amelyeket nem lát előre, s e közös sorstól a császár sem menekülhetett. 
Ennek ellene vethetik, hogy Olaszországot második fiának szánta, s hogy a nagy területi 
egységek létrehozása egyenesen kényszerűség volt a számára, mert csak így építhette 
ki az egész kontinensre kiterjedő birodalom közigazgatását. Nyilvánvaló azonban, hogy 
egy dolog a birodalom tagolása, s részeinek a dinasztia tagjai közötti szétosztása, és más 
dolog a nemzetek függetlensége; a kettőnek egymáshoz semmi köze. 

A valóságban nem élt benne igazán a nemzeti érzés sem monarchikus, sem forradalmi 
alakjában, ezért nem is szerette, és bizalmatlan volt iránta. Ami Franciaországot illeti, 
tisztában volt vele, hogy a hazafiság a közösségben látja a nemzet hosszú távra szóló 
érdekeinek letéteményesét, s emellett méltóságot kölcsönöz a közösségnek vezérével 
szemben, bármily népszerű legyen is az, végül pedig türelmetlenné teszi a nemzetet az 
önző zsarnoksággal szemben, úgyhogy ez a hazafiság egy szép napon veszélybe 
sodorhatja személyes hatalmát; mindent el is követett annak érdekében, hogy a 
hazafiságot a , becsülettel", az ő személye és a dinasztiája iránti egyéni odaadással 
cserélje fel. Franciaországon kívül még nagyobb súlyt helyezett arra, hogy ez utóbbi 
beállítottság kerekedjék felül, és a maga szempontjából igaza is volt: a nemzeti érzelmek 
a birodalmi gondolattal még kevésbé voltak összeegyeztethetők, mint a zsarnoksággal, s 
ez a gondolat a nemzeti érzületben lelt legveszedelmesebb ellenfelére. 


Harmadik fejezet 


A független erők 


Napóleon géniusza mellett tovább hatottak a világban más - társadalmi, szellemi, 
gazdasági - erők, amelyek vagy ellene dolgoztak művének, vagy tökéletesen idegenek 
voltak attól. Olyan kormányzási módszert alakított ki, és olyan társadalmat teremtett, 
amelyben az egyének erőinek forradalmi felszabadítása elkeveredett a felvilágosult 
abszolutizmus hagyományával, a régi rendszer hagyományaiból táplálkozó társadalmi 
hierarchia visszaállításával, az új legitimitás megteremtésével. A dinasztiák és a régi 
arisztokrácia nem voltak hajlandók beletörődni abba, hogy kiforgassák őket hatalmukból 
és javaikból, a burzsoázia szabadságot követelt, a nemzetek szembeszegültek a 
világmonarchiával. Másrészt pedig a szellemi élet megőrizte autonómiáját. Végül a 
kapitalizmus fejlődött a maga útján, s a dolog tendenciáját tekintve több oldalról is ellene 
hatott a napóleoni vállalkozásnak. Lehetséges, hogy Napóleon megzabolázta vagy 
kordába szorította volna ezeket az erőket, ha váratlanul meg nem semmisül a Nagy 
Hadsereg; a történész csak azt állapíthatja meg, hogy ezek az erők 1812 után 
diadalmaskodtak a kontinentális rendszer romjain, s végig rányomták bélyegüket a XIX. 
századra. 


1. A RÉGI RENDSZERHEZ TARTOZÓ KONTINENTÁLIS ÁLLAMOK 

A napóleoni rendszer a császárságon kívül mindenütt az arisztokrácia makacs 
ellenállásába ütközött, hiszen ez az osztály az egyenlőségre törekvő forradalom 
szellemét vélte felismerni a rendszerben. Ez a rendszer mélyen sértette azzal, hogy 
felszámolta a földesúri hatalmat, s a nemesembert a nemtelen alattvaló színvonalára 
süllyesztette. Hiába kímélte Napóleon a csatlós államokban a nemességet a paraszt 
rovására: az emberek úgy gondolkodtak, hogy ez csak átmeneti állapot. Hiába állította 
vissza az örökletes nemességet: ennek soraiban a parvenük elkeveredtek a régi 
nemesekkel, és éppen ezt nem lehetett elviselni. , Ezek az emberek a földnél is 
mélyebbre aláztak minket" - írta Voss grófnő 1807-ben; Wellington és a többi nemes lord 
számára a császár mindig csak ,Bony" maradt, a római király pedig a , fattya". 
Ugyanilyen indulatok dolgoztak a királyokban is. Lelkűk mélyén nem ismerhették el egy 
olyan embernek a legitimitását, aki közülük oly sokat minden teketória nélkül letett a 
trónjáról. Egyébként féltek a nemesektől, és minthogy Napóleon az uralmukat 
fenyegette, igyekeztek megőrizni maguknak a szolgálataikat; tartottak attól, hogy ha 
csorbát ejtenek a nemesek jogain, ezzel az engedetlenség szellemét is bátorítják. Ennek 
ellenére rendkívüli hatást gyakorolt rájuk az állam Franciaországban kibontakozott 
hatalma, és próbáltak átvenni egyet és mást. Magatartásuk függött intelligenciájuktól, 
főképpen pedig környezetüktől. De bármilyen újdonságot vettek is át, azt mindenképpen 
össze kellett egyeztetni az arisztokrácia érintetlen megmaradásával: ez a legfontosabb 
vonás, amelyben az egyetlen ténylegesen megvalósult reform - ti. a poroszországi - a 
napóleoni rendszertől különbözött. Így hát a forradalom által nyitott szakadék 
megmaradt; bármit tett is Napóleon, Európa szemében mindig a forradalom katonája 
maradt. 


Poroszországban Stein menesztése óta a megújulás főleg a hadseregben folyt. 
Scharnhorst, elsősorban a lovasságnál, a létszámot jóval a szerződésben előírt fölé 
emelte. Ezenkívül tartalékot is képzett részint a Krümperek segítségével, részint úgy, 
hogy a régi szokás szerint a féléves szabadságra bocsátott katonákat felhasználta arra, 
hogy az egyházközségekben gyakorlatoztassák a fiatalokat. 

1811- ben az erődítmények tatarozásának ürügyén utászokat hívott be, akik a 
valóságban kiképzésen vettek részt. Kézzelfogható volt a technikai haladás. A hadsereg 
6 hadtestre tagolódott; igyekeztek hozzászoktatni a gyalogságot a rendszertelen 
lövöldözésen alapuló csatához, habár e téren csak viszonylagos sikert értek el; a 
poggyászt mérsékelték, a sátrakat megszüntették, a tüzérséget újjászervezték, 
felszerelését felújították, az élelmezést átállították a rekvirálásra. Mindazonáltal 
Scharnhorstnak nem sikerült igazi nemzeti hadsereget teremtenie. Jelentős mértékben 
korlátozták ugyan a felmentéseket, s a testi fenyítést is megszüntették, hogy 
elfogadhatóvá tegyék a katonai szolgálatot a polgárság számára; de a király nem volt 
hajlandó sem elrendelni az általános hadkötelezettséget, sem intézményesíteni a 
milíciát. Továbbá igaz ugyan, hogy a tiszti rangra pályázókat - Portepee-Fahnrichek - 
vizsgára kötelezték, az altiszteket pedig nem zárták ki többé a tisztté válás 
lehetőségéből, ennek ellenére a nemességnek a tiszti rangok tekintetében fennálló 
monopóliuma (eltekintve a király személyes intézkedésére tett kivételektől) csak még 
jobban megerősödött, mert a tisztek jogot kaptak arra, hogy minden megüresedett 
helyre a saját jelöltjüket ajánlják. Három iskolát állítottak fel a Fahnrichek képzésére, de a 
nemesembereknek fenntartott kadétiskolákat nem szüntették megj; ezenkívül testületi 
becsületbíróságot alakítottak a tisztikar számára, úgyhogy ez a testület igencsak zárt 
arisztokrácia maradt. Scharnhorst tevékenységének volt egy lényeges eredménye is: a 
hadügyminisztériumban, illetve a vezérkarnál és a katonaiskolában sikerült összeállítania 
egy olyan parancsnokságot, amely különleges technikai kapacitással még nem 
dicsekedhetett ugyan, de kitűnt egységes szellemével, támadó akaratával és azzal, hogy 
mindenki alárendelte érdekeit a közügynek. Ami Wilhelm Humboldtot illeti, akit 1808 
decemberében visszahívtak Rómából, ahol a porosz követi tisztet töltötte be, s rábízták a 
vallás- és közoktatásügyek irányítását, csak másfél évig gyakorolta ezt a funkciót. 
Legfontosabb tette a berlini egyetem megteremtése volt, aminek gondolatával a hallei 
egyetem elvesztése óta foglalkoztak. Híres tanárokat gyűjtött itt össze: Fichtét és 
Schleiermachert, Wolfot, Savignyt, Niebuhrt, Böckhöt, s így olyan tekintélyt szerzett 
ennek az intézménynek, amelyből a porosz politika a későbbiek folyamán nagy hasznot 
húzott. 

Ami a közigazgatási és a társadalmi reformot illeti, ez csak 1810. június 4-én indult el 
újra, amikor a király visszahívta Flardenberget. Flardenberg kancellárrá neveztette ki 
magát, s így a központi hatalomnak végre volt egy vezetője. Ez a feslett erkölcsű 
opportunista a hazafiak egy részében nem keltett bizalmat; de még ha nem szerette is a 
forrófejűeket és a titkos társaságokat, a célban egyetértett velük, és Sziléziában titkos 
megbeszélést tartott Steinnel. Steinnél sokkal jobban felismerte a napóleoni példa 
jelentőségét, és az arisztokráciát is kevésbé tisztelte nála. 1807-ben kijelentette, hogy 
Poroszországnak is végre kell hajtania a maga forradalmát, de felülről, s szívesen 
utánozta volna a Vesztfáliai Királyságot. Éppen ezért sokkal több ellenséges indulatot 
keltett maga iránt, mint Stein, és manapság nem is tisztelik annyira az emlékét. 
Gyakorlati munkájában elsősorban a pénzügyekkel kellett törődnie. Annak ellenére, hogy 
a trianoni tarifa és az azt követő elkobzások 12 millió tallért biztosítottak a kincstárnak, 
új pénzforrások után is kellett néznie. Minthogy azonban a Kelet-Poroszországban már 
bevezetett jövedelmi adót sem merte fenntartani, beérte azzal, hogy október 27-én 
felemelte a bélyegilletéket, a hús fogyasztási adóját, és kiterjesztette az őrlési adót a 
síkföldekre; de kihasználta ezt arra, hogy elvegye a földesuraktól a malmokkal, valamint 
a sör- és pálinkafőzéssel kapcsolatos feudális jellegű haszonvételeket. Tervbe vette még 
a földreform továbbfejlesztését, annál is inkább, mivel Sziléziában folytatódtak a 
zavargások: 1807-ben a franciáktól kellett segítséget kérnie a parasztok 
megleckéztetésére, majd 1811-ben újra kitört a felkelés. Hardenberg szerette volna 
megszüntetni a hűbéri szolgáltatásokat és a robotot; úgy tervezte, hogy cserében 
mentesítenék a földesurat segélyezési és védelmi kötelezettségeitől; eltörölnék a községi 
használati jogokat és a parasztvédelmet; így többé semmi sem állná útját a tagosításnak, 
a kötelező váltógazdaság megszüntetésének és a községi földek felosztásának. Tervei 
szerint úgy hajtották volna végre az átrendezést, hogy a paraszt terheit kompenzálják a 


földesúr terheivel; értékkülönbözet esetén a paraszt átengedné telkének egy részét, 
vagy járadékot fizetne. Nyilvánvaló volt, hogy ez a rendszer - amely a XIX. század 
folyamán érvényre is jutott, mégpedig nemcsak Poroszországban, hanem egész Kelet- 
Európában többé-kevésbé arra kárhoztatná a parasztot, hogy továbbra is a földesúr 
szolgálatában dolgozzék napszámosként, s így megmaradna alávetett helyzetében. 
Mindamellett elvileg az államon kívül nem volna többé más ura. Hardenberg fejében még 
az is megfordult, hogy ha az igazságszolgáltatási jogot nem is, de a rendőrséget elveszi a 
junkertől; 1812-ben átvette Franciaországtól a csendőrség intézményét, s a körzetek 
élére a király által kinevezett rendőrfőnököt állította. 


Minthogy számított az arisztokrácia heves ellenállására, támaszt keresett a 
közvéleményben. Egyébként a hazafiakhoz hasonlóan úgy vélte, hogy a nemzetet be kell 
vonni a kormányzásba. Kezdetnek összehívta az előkelők gyűlését. Az 1811. februártól 
szeptemberig ülésező testület tagjait ő jelölte ki. A junkerek, akiknek Marwitz volta 
szószólója, erélyesen tiltakoztak: hallani sem akartak népképviseletről, s követelték, 
hogy állítsák vissza a tartományi rendi gyűléseket, hiszen ott néhány polgártól eltekintve 
csak ők jelentek meg. A király végül kénytelen volt elrendelni Marwitz és Finckenstein 
letartóztatását. A konfliktus világosan társadalmi jellegű volt. A király csinálhat 
nemeseket, mondotta Marwitz, de nem csinálhat nemes lelkeket. Yorck pedig így kiáltott 
fel Vilmos herceg előtt: , Ha fenséged megfoszt minket jogainktól, akkor min alapulnak 
fenséged jogai?" Mohrungen körzet nemessége 1814-ben ,,a francia törvényhozás 
mérgezett levegője" ellen tiltakozott. 1812-ben mégis összehívtak egy választott 
kamarát: ebben minden tartományt négy személy képviselt, mégpedig kettő a 
nemességet, kettő a városokat és a falvakat. A gyűlés tagjait a földbirtokosok 
választották meg két fokozatú választás útján. A gyűlés alkotmányt követelt, ám 
akárcsak az előző gyűlésben, itt is a nemesség kerekedett felül, s tiltakozásuk 
meghátrálásra kényszerítette a minisztert. Az 1811. szeptember 14-i rendezési törvény 
értelmében azok a parasztok, akiknek csak használati joguk volt a földjükön, 
tulajdonossá váltak; ezenkívül, ha telkük örökletes volt, annak egyharmadát, ha pedig 
életre vagy meghatározott időre szóló volt, akkor a felét kellett átengedni a földesúrnak 
ahhoz, hogy megszűnjenek szolgáltatásaik és robotkötelezettségeik; a földesúri 
védelmet, a használati jogokat és a parasztvédelmet természetesen anélkül szüntették 
meg, hogy ezért a parasztok ellenszolgáltatást kaptak volna. A törvény érintetlenül 
meghagyta az olyan szoros értelemben vett örökös telkes jobbágy kötelezettségeit, 
akinek külön címe is volt - Erbpachtbauer vagy Erbzinsbauer -, ami jól mutatja a törvény 
visszterhes jellegét. Még így is elfogadhatatlan volt azonban a junkerek számára; már 
1812-ben korlátozó jellegű korrekciókról tárgyaltak; 1815-ben felfüggesztették a 
végrehajtását, 1816-ban pedig a parasztok többségére vonatkozóan semmisnek 
nyilvánították. 


Ugyancsak kudarcba fulladt a földesúri rendőrség megszüntetésére irányuló kísérlet. 
Hardenberg 18x1. szeptember 7-én újra megszüntette a falvakban az őrlési adót, 
visszaadta a nemeseknek kötelező használati jogaikat, s ehelyett az egyenes adókat, a 
fejadót, a tőkére és a jövedelemre kivetett adót, végül a kereseti adót emelte fel. Ez 
utóbbi, amelyet Franciaországtól vett kölcsön, legalább azzal az eredménnyel járt, hogy 
megszűnt a céhek monopóliuma. A junkerek kiváltságaihoz egy ujjal sem nyúltak: 
megtartották örökösödési jogukat, hitbizományaikat, igazságszolgáltatásukat, a 
patronázst, vadászati jogaikat és az adómentességet. Poroszország ily módon nagyon 
elmaradt Nyugat-Németország mögött; az állam egységesítése és a központosítás csak 
keveset haladt előre; az arisztokrácia kiváltságai megmaradtak; a jobbágyok 
felszabadítása csak névlegesen történt meg. Több szempontból még a Varsói Nagy- 
hercegség is erősebben modernizálódott. 

Még ennél is kevesebbet változott Oroszország. Tilsit után Sándornak újra megjött a 
kedve a reformokhoz. A háború világossá tette, hogy a kormánygépezetet tökéletesíteni 
kell, a francia szövetség pedig az első időkben felébresztette benne fiatalkori emlékeit és 
a liberális frazeológiához való vonzódását. Bár Szperanszkij pontosabb terveket dolgozott 
ki, és elszántabban látott a cselekvéshez, mint annak idején a , barátok bizottsága", 
kísérleteiből végül mégsem maradt fenn sok. Egy pópának volt a fia, aki a 
szemináriumban felvett nevén vonult be a történelembe. Eredetileg prédikátor volt és 
kiváló tanár, akit Kurakinék vittek be a kancelláriába, s aki később Kocsubej jobbkeze lett 
a belügyminisztériumban. 


1806- ban közvetlen kapcsolatba került a cárral, s elkísérte Erfurtba is. Visszatértekor 
Sándor alkotmánytervezet kidolgozásával bízta meg, s azt 1809-ben elvben el is fogadta. 
A tervezet kimondta, hogy a birodalmat kormányzóságokra, kerületekre és járásokra kell 
osztani; a járásokban a földbirtokosok egy-egy dumát választanak ; ez kinevezi a járás 
vezetőségét, és küldöttet választ a kerületi dumába; és így tovább egészen a birodalmi 
dumáig, amely megszavazza a törvényeket és a költségvetést; a végrehajtó hatalmat a 
birodalmi dumának felelős minisztérium gyakorolja; minden köz- igazgatási egységnek 
választott bírósága is lesz, amelyet a szenátus ellenőriz. A cár ezenkívül kinevez egy 
konzultatív jogkörű birodalmi tanácsot. 

Ebben a tervben részben az angol befolyás ismerhető fel: Szperanszkij egy angol 
lelkész leányát vette feleségül, s élénk csodálattal adózott a brit intézményeknek. 
Eredetileg kétkamarás parlamentre gondolt, melyek közül az egyik a földbirtokos 
arisztokráciát képviseli; felismerte azonban, hogy az orosz nemességből az angol lordok 
hozzáértése és független gondolkodása egyaránt hiányzik. Másrészt viszont úgy látszik, 
hogy a javasolt területi felosztásban, a közigazgatás szervezetében, a bírák 
választásában, az államtanács és a minisztériumok intézményében a francia hatás 
érvényesült. Éppen emiatt különösen figyelemreméltó, hogy a társadalmi reform még 
csak vázlat alakjában sem jelenik meg ebben a tervezetben: szóba sem került a 
jobbágyok felszabadítása, s bár a kereskedők most már vásárolhattak földet, a 
választójoggal rendelkező földbirtokosok a tervezet értelmében majdnem kizárólag 
nemesek voltak. Sándor úgy döntött, hogy a tervet fokozatosan kell megvalósítani. 1810- 
ben megalakította a tanácsot, 1811-ben pedig a minisztériumokat. Szperanszkij 
államtitkár lett, és a közhivatalokra kiszemelt személyeket kötelezte, hogy szerezzenek 
egyetemi oklevelet, és tegyenek vizsgát. Ezzel kialakult az orosz bürokrácia. Ez a sokkal 
inkább napóleoni, mint angol típusú, egyébként pedig Oroszország fejlődésével 
összhangban levő eredmény volt az egyetlen, ami a tervezetből fennmaradt. 
Szperanszkij annak ellenére, hogy egyetlen ujjal sem nyúlt a nemesek kiváltságaihoz, 
gyanús lett a szemükben; tudták, hogy törvénykönyvön dolgozik, és hogy törvényt készít 
elő a zsidókra vonatkozólag; s minthogy kénytelen volt rendbe hozni a birodalom 
szétzilált pénzügyeit, azzal tette magát népszerűtlenné, hogy felemelte az adókat, és 
olyan jövedelmi adó tervét forgatta a fejében, amely nem volna tekintettel a 
kiváltságokra. Akárcsak Poroszországban, az arisztokrácia itt is a francia befolyás 
rovására Írta ezeket az újdonságokat, s amikor fenyegetett a háború, árulással vádolták 
meg, mert - a cár utasítására és titkos alapjának költségére - fenntartotta a levelezést 
Párizzsal. Sándornak szüksége volt a nemesekre ahhoz, hogy ellenállhasson 
Napóleonnak: 1812. március 29-én száműzte barátját. 


Ami II. József monarchiáját illeti, az itt bekövetkezett gyökeres fordulat az arisztokrata 
reakció csodálatát váltotta ki: az ugyanolyan korlátolt, mint amilyen konok I. Ferenc 
szembeszegült bármi néven nevezendő reform gondolatával. Ausztria az egész napóleoni 
rendszerből csak a gondolkodás elnyomását és a rendőri önkényt vette át; ezt azonban 
át sem kellett vennie, s ha Napóleont, akitől az obskurantista bigottság idegen volt, 
összehasonlítjuk az osztrák császárral, egyenesen liberális uralkodónak tekinthetjük. Az 
osztrák közigazgatás egyedül a pénzügyekkel törődött igazán. Hogy fizetni tudják a 
jóvátételt, el kellett zálogosítani a császári edényneműt, kényszerkölcsönöket kellett 
kivetni; 1811-ben még így is 17 millióval tartoztak; vőmuram haladékot adott, a római 
király születése alkalmából pedig kijelentette, hogy kötelezvényekkel is beéri; ezeket 
azonban csak 1813. július 4-én kapta meg, s azt már mondani sem kell, hogy egy fillért 
sem látott értük soha. A belföldi kiadások fedezésére papírpénzt nyomtak. 1811. február 
20-án Wallis gróf, a sok vesződésbe belepusztult O"Donnell utóda, bejelentette a csődöt: 
névértékűk ötödrészén cserélte be a régi bankjegyeket újakra, és hamarosan az újak 
árfolyama is esni kezdett. A magyar országgyűlés olyan erővel tiltakozott, hogy fel kellett 
oszlatni, és az alkotmány megsértésével bevezetni a diktatúrát. 


A Franciaország elleni harc tehát sohasem veszítette el társadalmi jellegét. Napóleon 
úgynevezett szövetségeseinél a régi rendszerbeli arisztokrácia megőrizte túlsúlyát, s a 
napóleoni rendszer teljes megvalósulása esetén bizonyosra vette saját pusztulását, 
éppen ezért személyes diadalaként ünnepelte a császár bukását. Ez az arisztokrácia a 
polgárság és a parasztság elleni biztosítótársaságként hozta létre ekkor a Szent 
Szövetséget; s 1812 táján Ausztria már tulajdonképpen ki is volt szemelve ennek a 
leendő képződménynek az irányítására. 

2. AZ ANGOLSZÁSZOK ES A LIBERALIZMUS 

A zsarnokságnak alávetett kontinentális Európával szemben az angolszászok hűek 
maradtak hagyományaikhoz. Angliában a toryk nem támadták többé a parlamentáris 
rendszert. Többé nem függesztették fel a habeas corpust, csak Írországban, s az 1799-i 
törvényeket mérsékelten alkalmazták. Pitt tanítványaiként sokat kölcsönöztek a XVIII. 
századi whigektől; az anglikán egyházra támaszkodtak, de kímélték a szakadárokat; 
lehetővé tették a felkapaszkodottak és a kiváló katonák számára, hogy bejussanak a 
lordok házába, kitüntetéseket, rangokat adományoztak, óvatosan olvasztották be a 
nagyburzsoáziát a régi főnemességbe. Társadalompolitikájuk bizonyos rokon vonásokat 
is mutatott Napóleonéval, mert hierarchiát igyekeztek fenntartani úgy, hogy ne vegyenek 
igénybe jogi kiváltságokat. Ennek ellenére ők is iszonyodtak a napóleoni rendszertől, 
mert ragaszkodtak alkotmányos és liberális szokásaikhoz, s mert ha megnyitották is 
soraikat néhány újonnan jött előtt, mindenáron igyekeztek megőrizni a régi nagy 
családok hatalmát. 

A kontinensnek kiváltságaira féltékeny feudális és katonai nemessége a maga 
részéről elítélte az angol torykat, mert úgy vélte, hogy nem elég exkluzívak, túlságosan 
hajlamosak arra, hogy a vagyont előnyben részesítsék a születéssel szemben; kevés volt 
az olyan tisztán látó ember, aki, mint Stein és Szperanszkij, utánozni szerette volna őket. 
Az oligarchák irigyelték az angol főnemességet, amiért sikerült megőriznie politikai 
hatalmát; ennek ellenére tulajdonképpen egyetértettek az abszolút királyokkal és 
magával Napóleonnal is abban, hogy Anglia példája a pártok rendszerén alapuló 
kormányzás gyengeségéről tanúskodik. A tory pártot személyes versengések 
marcangolták belülről, amelyek először Castlereagh és Canning bukására vezettek, majd 
Percevalt és Wellesleyt is kikezdték. 


Amikor a walesi herceget - akinek nem volt valami nagy erkölcsi tekintélye, mert 
feleségét, Karolinát és leányát, Charlotte-ot övezte a rokonszenv - beiktatták régensnek, 
és ezzel királyi teljhatalommal ruházták fel, a várakozásnak megfelelően felkérte a 
whige- ket, hogy lépjenek be a kormányba. Ám Grey és Grenville homogén kabinetet 
szeretett volna alakítani; Wellesley ekkor visszavonult, és amikor ezután májusban 
meggyilkolták Percevalt, tetőfokára hágott a zűrzavar. Napóleon ebben az időpontban 
éppen a Nyeman felé masírozott, így a belső viszályokat elfojtotta a roppant veszély 
érzete. Castlereagh átvette a külügyeket; Vansittart is belépett a kormányba kincstárnoki 
minőségben, valamint Bathurst. Liverpool elnökletével megalakult az a kabinet, amely az 
elkövetkezőkben alaposan kivette a részét a kontinentális rendszer szétzúzásából. Még 
ugyanezen év szeptemberében feloszlatták az alsóházat, és új választások révén 
engedelmes parlamentet kaptak. Igazi tekintélyük azonban csak a későbbi esztendőkben 
alakult ki. 

Másfelől sokan tették fel a kontinensen azt a kérdést, hogy vajon a parlamentáris 
rendszernek sikerül-e épségben fenntartania a régi rendszert. Bizonyos jelek arra 
mutattak, hogy egy szép napon veszélybe kerül a tory uralom. A toryk makacsul 
igyekeztek erősíteni a gabonatörvényt, de az ipari és kereskedő burzsoázia láthatólag a 
szabadkereskedelemre hajlott. Ebben a kérdésben az ifjú Peel máris nyugtalanító 
önállóságot mutatott. A parlamentben a gabonatörvény eltökélt ellenfelei, Whitbread 
vagy Burdett, kevésbé voltak veszélyesek, mert a whig vezérkar, a Russellek, a 
Hollandek, a Grey-k egyáltalán nem támogatták őket. A párt azonban erőre kapott a 
parlamenten kívül annak a csoportnak a tevékenysége révén, amely Skóciában 
Brougham és Sidney Smith körül tömörült, és egyre növekedett. Az Edinburghi Szemle, 
amelyet 1802-ben Jeffrey alapított, valamint a Smith által x 807-ben közzétett Letters of 
Péter Plymley olyan visszhangot keltett, hogy Canning és Southey 1809- ben ellenfolyóirat 
kiadására határozta el magát Ouarterly Review címmel. Most, hogy a toryizmus fordított 
egyet politikáján, s a háború pártjává vált, az ellentétes irányban fejlődő whigek a béke 
ügyét védelmezték, és ez népszerű platform volt. Ezek a whigek legalább nem adták a 
demokratát. Csakhogy a politikai radikalizmus is kezdett párttá tömörülni. Cobbett, aki 
tábort változtatott, tollával heves hadjáratot folytatott a kormány ellen. Cartwright 
őrnagy általános választójogot követelt. Place is újrakezdte propagandáját, James Mill 
pedig értékes embert szerzett ennek a csoportnak Bentham személyében, aki ezzel a 
politikai cselekvés mezejére lépett, és 1812- ben megírta A parlamentáris reform 
katekizmusát. Azok számára, akik Európában kiváltságaik megőrzésére vagy 
visszaszerzésére törekedtek, mindent összevéve az abszolutizmus látszott a legjobb 
mentsvárnak. 


Így hát az angol befolyás elsősorban a burzsoázia és a megmaradt liberális nemesség 
körében érvényesülhetett. E rétegek számára a toryizmus önmagában semmiféle 
csábítást nem jelentett. A toryk ugyanúgy, mint annak idején a whigek, megvásárolható 
és botrányok által lejáratott oligarchiának bizonyultak. Tettek ugyan egyet- mást, 
amennyiben módosították a büntető törvényeket, némileg tökéletesítették a 
közigazgatást, 1807-ben pedig - nemcsak a pietistákra és az emberbarátokra való 
tekintettel, hanem legalább annyira azért is, hogy emelhessék a cukor árát - 
megszüntették a rabszolgakereskedelmet, de egyre inkább Walpole jelszavához tartották 
magukat: guieta non movere. A katolikusok emancipációja még mindig váratott magára; 
1810-ben O"Connell, aki az írországi bizottság elnöke lett, nagy lendületet adott ennek a 
propagandának, Grattan is csatlakozott a reformtervezethez, s ekkor, 1812-ben, az 
alsóház végre rászánta magát, és megszavazta. A reformból mégsem lett semmi, mert 
0"Connell és a papság nem volt hajlandó megadni azokat a garanciákat, amelyeket a 
katolikusok a püspökök megválasztását illetően követeltek. A whigek modernizmusa 
azonban ellensúlyozta ezeket a jelenségeket, és ráadásul még csak komolyan sem kellett 
venni. Egy Royer-Collard, egy Benjamin Constant, sőt még egy Chateaubriand számára 
is, akik vaskezű zsarnokság uralma alatt éltek, Anglia az alkotmányos rendszer és a 
szabadság hona volt, és annál is nagyobb vonzerőt gyakorolt, mert távol tartotta magától 
a demokráciát, és sikerült megőriznie a törvényes uralkodó iránti tiszteletet. Anglia, 
akárcsak egy évszázaddal azelőtt, újra divatba jött. Franciaországban a császárság vége 
felé mindenki bolondult a parlamentáris kormányzásért, mellesleg anélkül, hogy tudták 
volna, hogy az miből áll, amint ez 1815 után kiderült. De nemcsak Nagy- Britannia 
politikai rendszere után áhítoztak; az anglománia, amely különösen a restauráció idején 
dühöngött, már a napóleoni köz- igazgatást is bosszantotta. 


A toryk semmi hajlandóságot sem mutattak arra, hogy bátorítsák külföldön hazájuk 
politikai berendezkedésének átvételét. Valószínű például, hogy egy Castlereagh-nek 
alapjában véve egyáltalán nem okozott gyönyörűséget, hogy beszámolási 
kötelezettséggel tartozik a parlamentnek, általában véve pedig a tory politikusok mind 
egyetértettek abban, hogy a többi nép képtelen önmagát kormányozni. A whigek között 
legalább néhány ember akadt, akik Burke álláspontjával ellentétben egyetemes értéket 
tulajdonítottak a brit politikai szokásoknak, sőt, ezek nemcsak az angol berendezkedés 
exportját kívánták, hanem még meg is szerették volna reformálni a saját elképzeléseik 
szerint, hogy a politikai élet megkapja azt a kohéziót és egyöntetűséget, amely a régi 
rendszer Angliája számára tökéletesen ismeretlen volt. Úgy fest, mintha a francia 
alkotmányok elgondolkoztatták volna ezeket az embereket. Így például Bentinck, amikor 
Szicíliában a kezébe került az uralom, 1812 júliusában azzal szerzett magának 
dicsőséget, hogy egy logikusan megszerkesztett alkotmányt adott az országnak, s az 
egész ország területére érvényes szabályokon nyugvó cenzusos választójog alapján 
kamarát választatott. Ez a szicíliai parlament megszüntette a hűbériséget. Amikor 
azonban Bentinck eltávozott Spanyolországba, ellenzék keletkezett, amely még 
radikálisabb reformokat követelt, s minthogy az éhínség zavargásokkal fenyegetett, a 
király felhasználta az alkalmat hatalmának visszaszerzésére. Visszatértekor Bentinck a 
királyné távozását követelte, kimondta a parlament feloszlatását, s bár új kamarát 
választatott, diktatúrát vezetett be. 1814 júliusában visszahívták, és utódja, A "Court e 
nem túlságosan pozitív tapasztalat után szabad kezet adott Ferdinándnak, hogy 
megsemmisítse Bentinck művét. 


Az Egyesült Államok nyugalmas politikai élete jó ajánlólevél lehetett volna az amerikai 
demokrácia mellett. Itt a pártharcok a jelek szerint véget értek. Jefferson első elnöksége 
alatt eltűntek a föderalisták. A köztársaságiak egyébként fokozatosan magukévá tették 
ellenfeleik nézeteit. Jefferson csökkentette a hadsereget és a flottát, s törlesztette az 
államadósság felét; emellett megszerezte Louisianát is, s az 1807-i embargó 
végrehajtása érdekében megerősítette a központi hatalmat. Madison, aki 1809-ben 
követte az elnöki székben, végül hadat üzent Angliának, s emiatt újabb lépésekre 
kényszerült ebben az irányban. Az adott körülmények között azonban az Egyesült 
Államok mégis időszerűtlen modellt jelentett Európa számára: hatása elsősorban Latin- 
Amerikában érvényesült, de itt Anglia és a francia forradalom példájával is 
kombinálódott. 

Annak okai, hogy a kontinensen és különösen Franciaországban javulni kezdtek a 
liberalizmus kilátásai, a burzsoázia erősödésében és az 1789-es eszmék terjedésében 
keresendők. Igaz, hogy Napóleon csak a vallásszabadságot és a gazdasági szabadságot 
tartotta tiszteletben; ennek ellenére érvényben tartotta a népszuverenitást és a 
választás elvét. A meghódított országok ugyanúgy alkotmányt kaptak, mint 
Franciaország. A politikai élet keretei tehát léteztek, és visszahatásképpen éppen 
zsarnoksága idézte ezt az emberek emlékezetébe. Angliában a whigek nagyon jól 
felismerték és magasztalták is a császár reformjainak felszabadító jellegét; az emberek 
ezekben a reformokban mindenütt a forradalom hatását látták, s a dolgok természetes 
logikája folytán mindaz, amit ő kinyesegetett a forradalom eredeti programjából, a 
későbbiekben végül mégis visszaszivárgott. Még Oroszországban is az történt, hogy 
Szperanszkij félénk próbálkozásai előkészítették a talajt ahhoz, hogy az orosz tiszteket 
megfertőzzék a francia eszmék akkor, amikor a Napóleon elleni győzelmes harcok során 
nyugatra vetődtek. 1812-ben világosan megmutatkozott, hogy ezek az eszmék még 
Spanyolországban is hatnak, pedig a spanyolok felkeltek Francia- ország ellen. Jovellanos 
kierőszakolta a központi juntától, hogy 1809-ben hívják össze a Cortest. Ez 1810. 
szeptember 24-én ült össze. Küldötteit elvileg a tartományi junták választották. 
Csakhogy a franciák által megszállt területek küldötteit Cádizban választották, többek 
között a menekültek részvételével, vagy pedig a régenstanács jelölte ki őket, akárcsak a 
26 amerikai küldöttet. 


Márpedig Cádiz burzsoáziája volt az országban a legerősebb, és ez állt leginkább az új 
eszmék hatása alatt; emiatt liberális többség keletkezett, ami kétségtelenül nem felelt 
meg a spanyol közvélemény többségének, hiszen a felkelők nemcsak a zsarnokot és a 
külföldit, hanem magát a forradalmat is látták Napóleonban. Az 1812-i alkotmány ennek 
ellenére kétségtelenül az 1791. évit másolta le. Megtartotta ugyan a katolicizmust 
államvallásnak, és tiltotta a többi felekezetet; minthogy azonban a papok mégsem 
fogadták el, a liberálisok 1813-ban elhatározták, hogy megszüntetik az inkvizíciót, 
csökkentik a kolostorok számát, és elkobozzák a megszüntetett monostorok jövedelmét. 

A napóleoni császárság bukása után a liberalizmus tüstént újrakezdi a harcot a régi 
rendszer ellen: XVIII. Lajos, a restauráció királya sem meri megtagadni a parlamentet a 
francia burzsoáziától, és elsőnek Spanyolország kel fel 1820-ban a Szent Szövetség ellen. 
3. A SZELLEMI ELET 

A napóleoni időszak alatt a szellemi élet lüktetése sajátságos módon lelassult. A 
kontinensen a zsarnoki kormányok mindent elkövettek annak érdekében, hogy 
országaikban csend honoljon; az angolok inkább az aprólékos reformokkal foglalkoztak, 
mint a gondolatokkal; az Egyesült Államokban a szellemi tevékenység a nullával volt 
egyenlő. Ezekben az években egyébként hiábavalónak is látszott a vita, hiszen 
mindenkinek megvolt a kialakult álláspontja, s az emberek várták, hogy döntsenek a 
fegyverek. Lényeges szerepe volt annak, hogy a fiatal nemzedékek energiáit lekötötték a 
háborúk, és az erősödő politikai nacionalizmus jó néhány ember gondolkodását 
megzavarta. Amennyiben pedig egyáltalán volt valamelyes szellemi élet, ebben a 
napóleoni tapasztalat nem játszott semmiféle megújító szerepet: a vita változatlanul a 
hagyományos gondolkodásmód és a XVIII. század eszméi között folyt. 


Az általános tespedés ez utóbbiaknak nem kedvezett, és a hivatalos lapok, a 
közigazgatás, valamint a szabadon megnyilatkozni képes egyházak többé-kevésbé 
nyíltan az ellenforradalom ügyét képviselték. Ha igaz is, hogy Napóleon 1789 
örökségének bizonyos részét védelmezte, ezt a maga módján tette, és esze ágában sem 
volt igénybe venni az ,ideológusok" segítségét. Cabanis 1808-ban meghalt; de Destutt 
de Tracy, Ginguené, Fauriel tovább dolgozott, s racionalista pozitivizmusuknak továbbra 
is voltak hívei, például Stendhal. Ezt az irányzatot azonban elhomályosította a feltámadó 
spiritualizmus, amely összhangban volt a vallásos újjászületéssel, s amelyet Royer- 
Collard képviselt a Sorbonne-on. Maine de Biran azon igyekezett, hogy a gondolkodás 
feladatává ismét önnön létezésének intuitív megismerését tegye, s bebizonyítsa egy 
metafizika kiépítésének lehetőségét. Joubert ugyanebben az irányban fejlődött, és egy 
olyan ideológus, mint Laromiguiére, engedményeket tett a szellemi divatnak. Angliában 
Bentham, a filozófiai radikalizmus atyja, aki sokkal eltökéltebben volt empirista, mint a 
francia ideológusok, mindinkább a politikai és közgazdasági reformok iránt érdeklődött. A 
Németországban uralkodó transzcendentális idealizmust, amely külföldön ekkor még 
kevés hívet szerzett, mind mélyebben áthatotta a miszticizmus, főleg Schellingnél. 

A tudományok azonban haladtak a maguk útján. A matematikában Laplace, Monge, 
Legendre, Poisson, Poinsot és Arago az elsőséget biztosították Franciaországnak. A 
német Gauss hírneve még csak születőben volt. A fizika és a kémia területén is számos 
kiváló francia kutató működött: Malus és Biot, Gay-Lussac és Dulong, Chaptal, Berthollet, 
Thénarda. Itt azonban Anglia is tartotta a helyét Wollastonnal, Daltonnal és Davyvel, 
nemkülönben Svédország Berzeliusszal; Rumford Franciaországban élt ugyan, de 
származására nézve angolszász volt. Ekkor alakult ki véglegesen a kémia tudománya a 
vegyületek alaptörvényeinek megfogalmazásával; mind újabb elemeket sikerült 
elkülöníteni, s az eredmények nyomán született fiatal vegyipar nagy lendületet vett. 
Francia- ország a természettel foglalkozó tudományok terén is az élen haladt, a már 
nagynevű Lamarck mellé most odakerült Cuvier és Geoffroy- Saint-Hilaire. Az állattan, az 
összehasonlító anatómia, a paleontológia túllépett a puszta leíráson; egyfelől Lamarck és 
Geoffroy- Saint-Hilaire, másfelől Cuvier között kezdetét vette a XIX. század egyik 
legnagyobb szabású tudományos vitája. Az előbbiek a transzformista szemlélet alapjait 
vetették meg, az utóbbi a fajok változatlanságának elvét védelmezte. Haüy lerakta a 
kristálytan alapjait, Candolle pedig folytatta botanikai kutatásait. Bichat felfedezte az élő 
szövet sejtszerkezetét, a gyógyászat pedig Brous- sais, Laönnec, Corvisart és Dupuytren 
munkáiból profitált. A francia természettudósok egyetlen vetélytársa Alexander von 
Humboldt volt, akit spanyol-amerikai felfedező útja tett híressé. Németország az élre tört 
a történetírás és a nyelvészet területén, Anglia pedig a politikai gazdaságtanban. 


A XVIII. században a tudományos megismerést következetesen felhasználták a 
hagyományos eszmék pozícióinak aláásására; s a megismerés fejlődése most is azt 
ígérte, hogy a racionalista pozitivizmus vissza fogja szerezni elveszített hadállásait. A 
császár akaratlanul gondoskodott a pozitivizmus jövőjéről azzal, hogy előkelő helyet 
biztosított a tudományoknak a középfokú oktatásban, és megőrizte azokat a konvent 
által létrehozott, nagy jelentőségű intézményeket, amelyek keretében maga a tudós 
biztosíthatta felfedezéseinek elterjedését. Egyébként Laplace-t, Lamarckot, Cuvier-t, 
Ampére-t a kor legjobb írói közé számították. Kétségtelen tény, hogy több nagy tudós 
összeegyeztette kutatómunkáját a hagyományos nézetekkel: Cuvier — akit Stuttgartban 
hozzászoktattak ahhoz, hogy nemekben és fajtákban gondolkozzék, mint a 
skolasztikusok, s akinek a szemében az istenség által teremtett rendnek a természetben 
való felfedezése volt a tudomány egyetlen célja — azzal büszkélkedett, hogy eltorlaszolja 
az utat vetélytársainak pozitivizmusa előtt. Minthogy azonban a tudósok objektív 
kutatásai hosszabb-rövidebb kerülő úton, minden esetben nemcsak az eszmék, hanem a 
gazdasági élet és ezáltal a társadalom szerkezete és a mindennapi élet átalakítása 
irányában is hatnak, közvetve mindnyájan hozzájárultak a hagyomány lerombolásához, 
hiszen mindennemű változásnak szükségképpen voltak ilyen jellegű következményei. 


Az ellenforradalom szószólói továbbra is igyekeztek felhasználni céljaik érdekében a 
racionalista empirizmust. 1802-ben Bonald közzétette Législation primítíve (Eredendő 
törvényhozás) című munkáját, Maistre pedig 1810-ben Essai sur le principe des 
constitutionspolitigues (Értekezés a politikai alkotmányok elvéről) című könyvét. Charles de 
Haller 1808-ban megírta Abrégé de la politigue universelle (Az egyetemes politika rövid 
összefoglalása) című művét, 1816-ban pedig megjelent a Restauration de la Science 
politigue (A polidkai tudomány restaurációja) című munkájának első kötete. Doktrínája 
mindaddig merőben pozitívnak tüntette fel magát: akárcsak Bonald, ő is a családfő 
tényként megállapított szuverenitására alapozta tanait. Csakhogy míg Bonald és Maistre 
a hatóságok hierarchiáját igazolta, és a modern királyságot legitimálta, Haller éppen 
ellenkezőleg, az arisztokrácia politikai igényeit védelmezte, és vitatta az állam hatalmát: 
az állam feje csak ugyanolyan tulajdonos, mint a többi, törvénytelenül lábbal tiporja a 
földesúr jogait, és az ész azt diktálja, hogy az államok visszatérjenek a hűbéri 
rendszerhez. 

Bonald, de főleg Joseph de Maistre még Így is igénybe vette az isteni imperatívuszt; 
később maga Haller is itt kötött ki, és megtért a katolicizmushoz. Ugyancsak közös 
vonása volt az ellenforradalmároknak, hogy nézeteik filozófiai megalapozása végett 
szívesen folyamodtak a hagyományos vallásokhoz, a világi hatalom pedig bátorította 
őket erre. A katolikus egyházat igen súlyos csapások érték evilági érdekeinek 
szférájában, a szekularizáció az egész császárságra, sőt több csatlós államra, még 
Bajorországra is kiterjedt. Ezek a megpróbáltatások azonban bizonyos tekintetben 
egyenesen használtak az egyház szellemi hatalmának. VII. Pius fogsága, amely elődjéét 
követte, olyan rokonszenvet keltett a pápaság iránt, amelyről az a forradalom előtt 
álmodni sem mert. Az államnak és általa a püspököknek szorosan alávetett alsópapság 
ösztönösen keresett segítséget az ultramontanizmusban; az egyház, amelyet 
szenvedései megtisztítottak és megfegyelmeztek, és amely összetételét tekintve 
plebejusabb jellegű volt, mint azelőtt, már gyűjtötte erőit a nagy támadáshoz, amelyre 
azután a császár bukása adta meg a jelet. Mindazonáltal az apologetika középszerű 
maradt, s megfertőzte a korszellem. Az államnak az egyházzal kapcsolatos magatartása 
mindenütt a jozefinista elvekből táplálkozott: a katekizmusban csak erkölcsi kézikönyvet, 
a papban pedig politikai ügynököt láttak. Ezenkívül az észellenes romantikus befolyás a 
tomizmustól idegen, a doktrínára nézve veszedelmes elemeket vitt a katolikus 
gondolkodásba. 


Bonald és Maistre mentalitása sem volt mentes ezektől az elemektől. Chateaubriand 
esztétikai és érzelgős katolicizmusa irányzattá vált, s Lamennais, aki a kereszténység 
igazát a józan ésszel és a közmegegyezéssel igyekezett bebizonyítani, akaratlanul 
elhintette egy eljövendő szakadás csíráit. Mindazonáltal tény, hogy e különféle utakon 
jelentékeny személyiségek tértek meg az akolba. Több német romantikus tért át nagy 
hűhóval a katolikus hitre, s Rómában ugyanerre hajlott egy német művész- csoport, az 
úgynevezett , nazarénusok", akik rajongtak a primitívekért. Vezérük, Overbeck 1813-ban 
tért át a katolicizmusra. Németországban és Angliában emellett protestáns reneszánsz is 
volt. Schleiermacher most épületes lelkipásztornak bizonyult; Fichte és főleg Schelling 
alkalmazkodott az általános konformista hangulathoz. Változatlanul népszerűek 
maradtak a metodisták, habár 1812- ben újabb szakadás következett be felekezetükben, 
nemkülönben a baptisták, akik viszont ugyanebben az évben egységes szervezetet 
hoztak létre. Az angliai szakadár protestáns egyházaknak körülbelül 2 millió hívük volt. 

A hagyományos vallások mezsgyéin tovább tenyészett a miszticizmus. Saint-Martin 
1803-ban meghalt, de tanítványokat hagyott hátra, ugyanúgy, mint Antoine de La Salle: 
így például Azaist és Gence-ot, aki később tanár lett a levéltárosi főiskolán. A 
miszticizmus központjai ugyancsak változatlanok voltak: Lyon, ahol a nyomdász 
Ballanche a misztikus intuíció fényénél elmélkedett a dogma egymást követő 
értelmezéseiről, valamint Elzász, ahol 1806- ban bekövetkezett haláláig Oberlin, továbbá 
Turckheim báró, Salzmann és Lezay-Marnésia prefektus élt az illuminizmus bűvkörében. 
E spekulációk egy része a politeista szinkretizmus irányába tendált, vagy a kabalához 
kapcsolódott, a számok mágikus tulajdonságait boncolgatva. Így például Fabre d"Olivet 
1805 után áttért az ideológiáról a teozófiára, és 1813-ban kiadta Vers dorés de Pythagore 
(Püthagorasz aranykölteményei) című kötetét. Németországban Jung Stilling, aki 1803-tól 
Karlsruhéban tanított, Baaderral a misztikusok orákuluma maradt. Akárcsak 
Franciaországban Bergasse, 


ő is a millenarizmusnál kötött ki, Napóleon ugyanis igen alkalmas volt az Antikrisztus 
szerepére. (Millenarizmusnak azokat a tanokat nevezik, amelyek az időszámítás valamilyen kerek, általában 
100-as vagy 1000-es fordulójára világméretű esemény bekövetkeztét, az utolsó ítéletet, az , Antikrisztus" 
eljövetelét, a világvégét stb. jósolják.) 

Ez a német áramlat Elzászban összekapcsolódott a francia áramlattal, s a jelek szerint 
Krüdener asszony itt nyert beavatást e misztériumokba. Előbb Jung Stillinggel, majd 
Oberlinnel, Sainte-Marie-aux-Mines-ben pedig Fontaine lelkésszel találkozott. Valamivel 
később Genfben látjuk, ahonnan 1813-ban száműzték. Látomásairól beszámolt Mme de 
Staélnak, aki ekkor August Schlegel ajánlására már elolvasta Saint-Martin könyveit, és 
fogadta Zacharias Wernert, e zavaros fejű irodalmárt és misztikust, aki végül katolikus 
pap lett. Mme de Staölt aggodalom fogta el, hogy lemarad, és tanulmányozni kezdte 
Krisztus követését és Mme Guyont. Oroszországban, mint mindig, hemzsegtek a misztikus 
szekták; az arisztokrácia körében éppen divatban voltak a ,, spirituális keresztények"; 
Sándor, akit Golicin és Kocselev nyert meg a mozgalomnak, 1812- ben olvasni és 
boncolgatni kezdte a bibliát, arra készülve, hogy belőle váljék Krüdener asszony Fehér 
Angyala. 

Az irodalomban és a művészetben a romantika volt a megújulás és az izgalom nagy 
forrása. Minthogy a romantika filozófiája Németországban fogalmazódott meg, és 
majdnem az egész német értelmiség a hívévé szegődött, itt a romantikában a német 
géniusz teremtményét látták. A valóságban az egész Nyugatot magával ragadta, és 
sokkal többet köszönhetett Rousseau-nak, hogysem az emberek ezt elfeledhették volna. 
A német romantikusok nem sokat törődtek azzal, hogy pontosabbá tegyék 
metafizikájukat. A heidelbergi csoport inkább a múlt kutatásával foglalkozott; többen 
közülük a régi rendszer és a németség apológiájává fejlesztették művészetüket; 
nemsokára fellépett a harmadik nemzedék is, amelynek egyetlen gondja a nemzeti érzés 
kifejezése volt. A kezdeményezők didaktikai tevékenységéből elsősorban az esztétikai 
konvenciók iránti megvetés és a teremtő fantázia apológiája maradt meg. Goethe 
végérvényesen elítélte irodalmi kísérleteik önkényességét és extravaganciáját, és 
szakított velük, habár amikor 1809-ben megjelent Wah/verwandschaften (Vonzások és 
választások) című műve, a romantikusok valószínűleg nem tagadták volna meg annak 
szenvedélyes fatalizmusát, hiszen az minden országban ennek az irányzatnak egyik 
legfőbb tétele volt. 


A romantikusok egyáltalán nem hoztak létre nagy műveket, hacsak nem soroljuk közéjük 
Kleistet, belső életének kiegyensúlyozatlansága és beilleszkedni, alkalmazkodni képtelen 
volta miatt. E két vonás, amely a nagy írót 1811-ben ön- gyilkosságba sodorta, a 
romantikus beállítottság örökösen megújuló forrása. Ám Novalis idealista 
szimbolizmusához, az eszmének és a látható világnak a lényen belüli harmóniájához 
Kleistnek semmi köze sem volt: mind saját természeténél, mind a kor katasztrófáinál 
fogva kizárólag feloldhatatlan konfliktusokat és egyetemes antagonizmust láthatott a 
világban. Ezért dc$ámái minden ízükben tragikus jellegűek: az egyén harca övéi ellen a 
Die Familie Schroffensteinben; a hős harca az ellenséges erők ellen a Robert Guiscardban; a 
fajok és a nemek harca a Penthesileában; a nemzeteké a Hermann- scblachtban; a 
lelkiismeret és a törvény konfliktusa a Prinz Friedrich von Homburgban. 

Irodalmi munkásságuknál nagyobb jelentőségű az a lökés, amelyet a német 
romantikusok a nyelvészeti, történeti és jogi kutatásoknak adtak. A Grimm fivérek 
heidelbergi barátaikat követve összegyűjtötték a német népmeséket, és hozzáfogtak 
nyelvük történetének tanulmányozásához; Creuzer közzétette a hellén mitológia 
szimbolikus értelmezésére vonatkozó tanulmányait. A klasszicizmussal szembeállítható 
irodalmak iránti érdeklődés nemcsak Shakespeare-t hozta divatba; felfigyeltek a 
romanzeróra, Camoesra, a Keletre és Indiára. Wilhelm von Humboldt szintén nyelvészettel 
kezdett foglalkozni. A filológiai kritika már az előző század végén megszületett: 1795-ben 
Wolf közzétette ragyogó munkáját, Prolegomena ad Homerum címmel. Tanítványa, Böckh, 
a történeti kutatással kapcsolta össze ezt az irányzatot, Niebuhr pedig 1811-ben 
hozzáfogott Römische Geschichte (Róma története) című művének megjelentetéséhez. 
Végül a romantikus szellem a jogfelfogásba is behatolt. Savigny és Eichhorn a jogot a 
"Nhépszellem" (Volksgeist) tudattalan alkotásának tekintette, s ebben a minőségében 
szegezték szembe a napóleoni törvénykönyvvel, amelyben az intelligencia mesterséges 
művet látták; főleg pedig külföldről importált anyagként kezelték, amelynek semmi 
kapcsolata a német nép életével. Minthogy a jogtudományt ily módon összekapcsolták a 
társadalmak általános történetével, e kutatásnak szükségképpen meg kellett újulnia. 


Angliában a romantika kezdett nagy költőket inspirálni. A , Tó-iskola": Wordsworth és 
főleg Coleridge már rég alávetette magát a nemzeti konformizmusnak, és köteteik afféle 
szentbeszédgyűjteményekké váltak. Southey a torykhoz csatlakozott, járadékot kapott, 
1813-ban koszorús költővé léptették elő. A növekvő befolyással rendelkező puritán 
fegyelmet azonban elutasította néhány fiatal főnemes vérmérséklete, akik rangjuk és 
vagyonuk jóvoltából anyagilag függetlenek voltak, s akiket zsenijük az anarchikus 
individualizmus szószólóivá avatott. Byron költészetének formáját tekintve teljesen 
klasszikus maradt ugyan, mégis típusa a társadalomellenes romantikusnak; minden 
szabályt felrúgó, a kasztszolidaritás ellen is lázadó autoritárius arisztokrata volt, s 
korántsem az elnyomott osztályok üdvéről álmodozó forradalmár, még ha a görög 
felkelők soraiban lelte is halálát. Inkább az , Egyetlent" képviseli, aki egyedül van 
mindenki ellen, aki azt tartja, hogy önmagának szabhat törvényt, és a törvényen kívülit 
választja mintának, vagy még inkább Lucifert, aki egyenesen az istenség ellen lázad. Az 
impulzív és zilált bensőjű Byron egyben temperamentuma szerint is romantikus, az a 
típus, aki gyönyörök és kínok közepette adja át magát a szenvedély végzetének, előre 
sejti balsorsát és halálát, vagy aki a társadalom, a hazája és saját maga elől a természet 
szemlélésébe és a magányos száműzetésbe menekül. Így fedezi fel a Keletet, és teszi 
közzé 1812- ben a Childe Haroldot, 1813-ban a 7he Giaourt, 1814-ben pedig a 7/Ae Corsairt. E 
műveknek az elkövetkező években óriási szerepük volt az egzotizmus és a couleur locale 
divatjának elterjesztésében. 


Társadalmi fegyelmezetlenséget és beteges érzékenységet látunk Shelleynél is, aki, 
miután elűzték Oxfordból, panteista intellektualizmusával és a szabadszerelem 
magasztalásával hívta ki maga ellen a pietizmust. Első esszéje 1810-ben, a Oueen Mab 
1813-ban jelent meg. A Coleridge-hoz hasonlóan ópiumszívó De Ouincey ugyancsak 
kíméletlenül rontott neki hazája konvencióinak. Anglia elfordult ezektől a vakmerőktől. 
Közben azonban Walter Scott a heidelbergi iskoláéhoz hasonló, középkorias, konzervatív 
és nemzeti szellemben tette elfogadhatóvá az angolok számára a romantikát, előbb 
költeményeivel, majd történelmi regényeivel, amelyek, különösen a Waverley 
megjelenése (1814) után, az egész világon divatba jöttek. Ebben a formában, amely az 
erényes lázadónak és az igazság bajnokának dicséretét a népregény szokásos 
kellékeivel, titokzatos születésekkel, álöltözetekkel, látomásokkal, sötét 
összeesküvésekkel aggatta tele, a romantika rendkívül alkalmassá vált arra, hogy hatást 
gyakoroljon a tömegekre, anélkül hogy aggasztotta vagy bőszítette volna a 
hatalmasokat. 

Franciaországban az az irodalom, amelyet az Akadémia elismert, és amelyet 
Geoffroy, a kritikusok feje pártolt, változatlanul a hagyományos szabályokhoz igazodott. 
Ide számítható néhány elegáns író, akik között a költő Delille a legjobb. Benjamin 
Constant főműve, az Adolphe, a klasszicizmus utódja; a hivatalos esztétikai doktrína 
értelmében azonban a regény most nem tartozott a nemes műfajok közé. Napóleon a 
maga részéről hű maradt ehhez az esztétikához, még ha kedvelte is Ossziánt; úgy vélte, 
hogy ennek az esztétikának a hanyatlását a francia befolyás sínylené meg, s amikor 
uralma vége felé a romantika Németországban, Angliában oly nagy sikereket aratott, ez 
csak még gyanúsabbá tette szemében ezt az irányzatot. Mindazonáltal senkinek sem 
lehettek többé illúziói: a forradalom végérvényesen aláásta a klasszikus művészet jövőjét 
azzal, hogy szétverte a főnemesi osztályt, amely számára azt valaha létrehozták, azzal, 
hogy szűkítette a megfelelő irányú stúdiumokat, holott ezek nélkül a burzsoázia nem 
juthatott a klasszicista ízlés birtokába, és azzal, hogy meglehetősen műveletlen 
újgazdagokkal egészítette ki a burzsoázia sorait, akiknek nagyobb örömöt szereztek 
Pixérécourt drámái, Alexandre Duval színháza és Pigault-Lebrun regényei. Ez a népies 
irodalom több naivan romantikus vonást mutatott: a féktelen képzeletet, a műfajok 
keveredését, a realizmus irányába tapogatózó kísérleteket. A kritika ragaszkodni próbált 
a sémákhoz, és elsatnyult tragédiának tekintette az új dc$ámát. Ám Lemercier kísérletei, a 
Pinto (1801), a Kolumbusz Kristóf (1809), amelyek felrúgták a régi szabályokat, minden 
gyengeségük ellenére is az esztétikai alapelvek közelgő forradalmának előhírnökei 
voltak. 


Emellett változatlanul éltek a XVIII. század preromantikus ízlésnormái is. Most is igen 
nagyra becsülték a trubadúr műfajt - , Clotilde de Surville" költeményeit jól fogadták (A 
Macphersonéhoz hasonló irodalmi misztifikációról van szó. A XVIII. századi Étienne Surville költő a XV. 
században élt Clotilde de Surville nevén adta ki költeményeit) -, és még inkább Ossziánt: Oszkár és 
Malvina divatos keresztnév volt; Lesueur Bárdok című operáját, nemkülönben Gérard és 
Girodet festményeit Macpherson hamisítványai inspirálták. 

Tény, hogy a kor eseményei szükségképpen a romantikus klíma kialakítása irányában 
hatottak. A forradalmi megrázkódtatás, Napóleon uralomra jutása, a szakadatlan háború 
felszította az emberek képzeletét és becsvágyát. Nyilvánvalóan nem lehetett hely 
mindenki számára, s emellett a pillanatnyi esélyek sem feleltek meg mindenfajta 
vérmérsékletnek. Azok a csalódottak, akik tudtak írni, azzal vettek elégtételt maguknak, 
hogy elbeszélték a dolgokat a maguk módján. Chateaubriand 1802-ben a Le génié du 
christianisme (A kereszténység szelleme) című művében megírta a külső viszonyokhoz 
alkalmazkodni nem tudó ember rossz közérzetét, és utálkozásába harag és gőg vegyült. 
Sénancour Obermannja. ugyanettől a betegségtől szenvedett, csak még komorabb 
kétségbeeséssel; Millevoye- nál és Chénedollénál valamilyen lamartine-i búskomorság 
enyhítette ugyanezt a lelkiállapotot. Másrészt élesen jelentkezett az a probléma, hogy 
hiába hirdette meg a forradalom a szabadságot és az egyenlőséget, sem a mindennapi 
élet erkölcsei és szokásai, sem a polgári törvénykönyv nem vonták le ebből az összes 
konzekvenciákat, főleg a nő helyzetét illetően. Atala, a szenvedély és a kötelesség 
konfliktusának áldozata után Delphine és Corinne is szomorúan végzi, mert - amint arra 
Mme de Staöl rámutatott - a társadalmi előítéletek megtagadják a nőtől a boldogság 
jogát. A hazatérő emigránsok, akik tele voltak külországi emlékekkel, a katonák és a 
császári hivatalnokok elbeszélései kitágították az emberek látókörét. Kialakult az 
egzotikum iránti érdeklődés. Chateaubriand, amikor , 

1811-  — ben megjelentette /tinéraire de Paris a Jérusalem (Utikalauz Párizsból 
Jeruzsálembe) c. könyvét, újra felébresztette azt a kíváncsiságot a Kelet iránt, amelyet 
annak idején az egyiptomi expedíció keltett fel; majd később A vértanúkkal (Les martyrs) 
is a Franciaországon kívüli világra hívta fel az emberek figyelmét. 


Végül szorosabbra fűződött a kapcsolat a külföldi irodalmakkal. Az ideológusok, Fauriel, 
Gérando, híven objektív pozitivizmusukhoz, elítélték a francia előítéletet, elismerték, 
hogy minden nép műveinek megvannak a maguk érdemei, és megvan a joguk ahhoz, 
hogy szépnek minősüljenek. A császárság idején ez az eklekticizmus főleg a déli 
nemzeteknek kedvezett. Már Mme de Staöl Corinne-ja megemelte Itália becsületét a 
franciák szemében; 1811-ben Ginguené megkezdte olasz irodalomtörténetének kiadását, 
s a genfi egyetemen Sismondi előadásokat tartott a dél-európai irodalmakról. 
Mindamellett Mme de Staél elsősorban Németország számára szolgált tolmácsul, s 
minthogy a romantika ebben az országban ébredt öntudatra, e tekintetben elsőrendű 
szerepet játszott. 

Az apja révén német származású, protestáns írónő, aki egy svéd grófhoz ment 
férjhez, s akit a genfiekre jellemző mélységes rokonszenv hatott át a kálvinista Anglia és 
a lutheránus Németország iránt, vérmérsékleténél fogva sokkal inkább hajlott a 
szenvedélyre, mint a kritikai szellemre; így természetes volt, hogy elsősorban az északi 
országok irodalmához fordult. 1801-ben jelent meg De la littérature considérée dans ses 
rapports avec les institutions sociales (Az irodalom a társadalmi intézményekhez való 
viszonyában szemlélve) című értekezése. Itt megkérdőjelezte a klasszicizmus egyetemes 
értékét, elismerte a szép viszonylagos jellegét, és az éghajlatok kontrasztjából kiindulva 
szembeállította az északi országokat a déliekkel. Az előbbieket Ossziánnal, az utóbbiakat 
Homérosszal jellemezte. Nem fogyott ki a komoly, szabadságukra féltékeny, erkölcsös, 
babona nélkül vallásos északiak dicséretéből. Ekkor azonban még előbbre helyezte a 
klasszikusokat, akiken addig nevelkedett, s emellett Németországról és annak nyelvéről 
sem vett tudomást. Amikor azonban Napóleon 1803-ban száműzte, átkelt a Rajnán, s 
visszatértekor magával hozta August Schlegelt, aki egészen 1810-ig élt mellette, és 
beavatta a német romantikába. Környezetét is sikerült megnyerni: Benjamin Constant 
1809-ben megírta Wallensteinét, Mme Necker de Saussure pedig 1811-ben franciára 
fordította August Schlegel Vorlesungen über dramatische Kunst und Literatur (Előadások a 
drámai művészetről és irodalomról) című művét. 


Ennek a folyamatnak az eredményeképpen született meg Mme de Staöl De [Allemagne 
(Németországról) című könyve. Itt a francia irodalom már sokkal rosszabb bánásmódban 
részesül, Shakespeare és a németek javára. Mme de Staüöl elfordult a klasszikus 
konvencióktól és a kritikai szellemtől, és szenvedélyesen magasztalta a , rajongás" 
erényeit: ezek már tisztán Schlegel gondolatai voltak. A hírhedt művet, amelyet 1810- 
ben Párizsban nyomtattak ki, azonnal elkobozták, csak a császár bukása után jelenhetett 
meg. Mindamellett a császárság utolsó éveiben a klasszikusok és a romantikusok 
konfliktusa már nyíltan foglalkoztatta a kritikát, és Itáliába is behatolt: az emberek itt is 
megismerkedtek az északi művekkel akár közvetlenül, akár, az esetek többségében, a 
francia fordítások közvetítésével, s befolyásuk 1807- ben már világosan megmutatkozott 
Foscolo / sepolcri (A sírok) című művében. 

A képzőművészetben is kezdett érvényesülni a romantika hatása, bár itt a 
hagyomány sokkal eredményesebben védekezett. Napóleon különösen érdeklődött az 
építészet iránt, s presztízs-szükséglete személyes szükségletével összhangban juttatta 
érvényre az impozáns klasszikus elrendezés igényét: , Ami nagy, az mindig szép" - 
mondotta. Ennek ellenére több művészt új, romantikus irányú útra terelt azzal, hogy 
korszerű történelmi festményeket rendelt tőlük, illetve tetteivel ilyenekre ihlette őket. A 
gazdag és nehézkes , empire stílus" kialakulásában csekély a szerepe: ennek etruszk és 
egyiptomi inspirációi még a XVIII. századból erednek. Múzeumi főigazgatója, Denon, 
meglehetősen eklektikus ízlésű művész és műkedvelő volt. Ouatremére de Ouincy volt az 
antikvitást utánzó klasszikus művészet első számú szószólója. Egy eszményi és 
platonikus mintaképhez mérte a szépet, amit az egyéni sajátosságok kiküszöbölésével és 
a mintához való ragaszkodással vélt megközelíthetni. A szobrászatot tartotta a 
legfontosabb művészetnek. Percier és Fontaine a Louvre-ban, Gondouin, aki a Vendome 
oszlopot állította fel, Chalgrin, aki a Diadalívet építette, hű maradt a hagyományhoz, de 
Ouatremére doktrínája David modorával is összhangban állt. A kor nagy szobrászai 
külföldiek voltak, a dán Thorvald- sen, főleg pedig Canova, akit Napóleon különösen 
kedvelt. 


A művészet azonban távolról sem mutatta azt az egyöntetűséget, amelyet 
Ouatremére kívánt volna. A XVIII. század folyamán Pompeji feltárása révén divatba jött 
alexandrinizmus szembefordult a davidi festészet zárt és feszes vonalvezetésével, és 
Girodet meg Prudhon műveiben valamilyen gyönyörteli és búskomor lankadtság 
alakjában jelentkezett; Canovánál puha báj és a festőiség hangsúlyozása zavarta meg a 
stílus tisztaságát; a díszítőművészetben az alexandrinizmus továbbá is uralmon volt a 
császári divat mellett. A portréfestészetben viszont utat tört magának a realizmus. Ezen 
a téren Gérard és főleg David utolérhetetlen volt. Végül a témák, amelyeket Girodet 
Ossziántól vagy Chateaubriand-tól kölcsönzött, meg azok is, amelyeket a művészek a kor 
történetéből merítettek, David Koronázása, Gros csataképei, Géricault katonái, 
visszahozták a festészetbe az eszmék változatosságát, a rajz mozgalmasságát, a 
színkezelés erőteljes élénkségét: ezek már tisztán romantikus művek. Még inkább 
megszabadult a hagyománytól Goya és az angol festészet Lawrence, Romney és 
Raeburn személyében. Nagy-Britanniában megszületett a tájképfestők - Constable és 
Turner - iskolája is, amely az egyik legújabb és érzelmileg leggazdagabb elemet hozta az 
új festészetbe. 

Ami a zenét illeti, a forradalmi eszmék bizonyos megújulást indítottak el 
Franciaországban, de amikor a császárság alatt ezeket az eszméket elítélték, a folyamat 
leállt. Nem maradt belőle más, mint a dallam előnyben részesítése a tudós zenével 
szemben, bizonyos technikai gyengeség meg valamilyen fellengzősség, amelyet nem 
igazolt többé a hév és a lelkesedés, de amely némi rokonságot mutatott a davidi 
művészettel. A jelentősebb zeneszerzők között részint franciákat találunk, mint Méhul, 
részint Párizsban letelepedett olaszokat, mint Spontini, aki 1807-ben komponálta a 
Józsefet és A Vesta-szüzet.. Boieldieu, aki 1811-ben tért haza Oroszországból, sikerrel 
állította vissza a vígopera tekintélyét. Cherubini, Berlioz tanítómestere, zenéjének 
gazdag áradásával és erőteljes jellegével már romantikusnak tűnik, de nem aratott 
jelentős sikert. 

Valamennyiük hírnevét elhomályosította Beethovené, aki változatlanul Becsben élt. 
Továbbra is írt zongoraműveket, de a század elejétől kezdve megalkotta nagy 
hangszeres műveit, a vonósnégyeseket, a nyitányokat és a nyolc első szimfóniát. Művei 
nemegyszer megrémítették a kortársakat technikai merészségükkel, s a kifejezés 
erejével és újdonságával. De meg is hódították őket gazdagságukkal és a bennük 
kifejeződő benső élettel. A hasonlíthatatlan temperamentumú, erőszakos, heves és 
érzékeny természetű Beethoven, akit azonban elvágott a világtól süketsége, s akit egyre- 
másra reménytelen szerelmek gyötörtek, ez a végtelenül fogékony és ugyanakkor félénk 
és bizalmatlan ember, aki plebejus származása és szegénysége miatt gyötrelmes órákat 
szenvedett végig abban az arisztokrata környezetben, amelyben élnie kellett, sok 
tekintetben rokona volt a romantikusoknak, s akárcsak a költészet Novalisnak, neki is 
valamilyen mágikus világot teremtett a zene, amely védelmezte a valóság ellen. 
Mindamellett nem volt gyenge, életképtelen ember; számos dala fejezi ki egy egészséges 
lény örömét, báját, lendületét, humorát, gazdagságát és akaraterejét; s nem egy dala 
hirdeti a hősi nagyságot és a harcot a világegyetem ellenséges erői ellen. Sohasem 
süllyedt meddő kétségbeesésbe. A XVIII. század fia volt, akiben izzott a nyugtalan, de 
konok optimizmus; spontán republikánus, akit mélységesen áthatott az emberi 
szolidaritás, és aki bízott az ember jövőjében. Több vonása emlékeztetett Rousseau-ra, a 
németek között pedig gondolkodása inkább a klasszikusokhoz hozta közel, főleg 
Schillerhez, mint a romantikusokhoz. Alapjában véve ugyanolyan tragikus beállítottságú 
volt, mint Kleist: legpatetikusabb műveiben a hős és a lázadó természet vívja párbaját, 
de ha belehelyezzük őket a korba, amelyben születtek, felismerjük bennük a forradalom 
és a régi világ, a szabadság és a zsarnokság, a születőben levő nemzetek és a napóleoni 
birodalom világfelforgató konfliktusait. 


4. A NEMZETI ESZME ÉBREDÉSE EURÓPÁBAN ÉS AMERIKÁBAN 

A XVIII. század folyamán a különböző népek körében fokozatosan kialakult a szellemi 
élet. Ez főleg Németországban azzal a következménnyel járt, hogy az irodalomban és az 
egyetemeken kifejlődött a kulturális nacionalizmus: a klasszikus civilizációt most francia 
terméknek tekintették, amely alárendelt szerepre kárhoztatja őket. Fokozta ezt a 
reakciót a napóleoni rendszer is, amely az állami berendezkedés reformjával és a katonai 
uralommal tovább erősítette Franciaország szellemi befolyását. A nemzetek, anélkül 
hogy tagadták volna az egyetemes civilizáció elvét - amely különben a kereszténység 
számára is lényeges volt -, ösztönösen őrizték függetlenségüket az irodalom, a művészet 
és az erkölcsök területén, és a maguk eredeti érzésvilágának és cselekvésmódjainak 
jellegzetes vonásait - azt, amit Jahn 1810-ben Volkstumnak nevezett - vagy az elmúlt 
időkben keresték, amikor hitük szerint még nem álltak külföldi befolyás alatt, vagy az 
alsó néposztályokban, amelyeket a tudatlanság távol tartott a kozmopolitizmustól. 
Herder és Burke azzal a szemlélettel igazolta ezt a nacionalizmust, amely szerint egy-egy 
nép a többivel össze nem hasonlítható élőlény. A német romantikusok koronázták meg 
ezt a filozófiát azzal, hogy a Volksgeisttel ruházták fel a nemzeteket, amelynek 
legfontosabb kifejezője a nyelv. Napóleon idejében osztotta ezt a felfogásukat Cuoco 
Itáliában, Karamzin Oroszországban. 

A kor itáliai gondolkodásának egyik jellemző vonása, hogy miközben a napóleoni 
uralom látszólag erősíd a francia szellem fölényét, s miközben a franciákhoz csatlakozott 
írók, Monti és Cesarotti, meg az egész hivatalos irodalom, , a prefektusok irodalma", 
kényelmesen beletörődik ebbe az állapotba, még sokkal erőteljesebb a francia 
befolyással szembeni ellenállás, mint annak előtte. Cesari visszaállítja a toscanai olasz 
nyelv klasszikus tisztaságát, és szótárat szerkeszt; Cuoco, aki Milánóban és Nápolyban 
Melzi, illetve József alatt szolgál, valamint a Paviában letelepült Foscolo, anélkül hogy 
politikailag szembefordulnának Franciaországgal, az olasz nyelvi és irodalmi autonómia 
kérdésében hajthatatlanok. Firenzében Niccolini, aki szívből gyűlöli a hódítókat, semmit 
sem publikál ugyan, de hazájának egykori nagyságát kutatja a múltban. Canova 
művészete és az olasz zene is büszkeséget ad az embereknek. Napóleon a jelek szerint 
számolt ezzel az érzülettel. Amikor 1809- ben, Itáliának Franciaországhoz csatolt részén, 
a bíróságokon vissz aállítják a helyi nyelvhasználatot, ez kétségtelenül csupán az 
igazságszolgáltatás zökkenőmentes működése érdekében tett engedmény. Amikor 
azonban 1812-ben újra felállítják a firenzei Accademia della Cruscát, az írástudók úgy 
érzik, nagy győzelmet vívtak ki. 


Belgium semmiféle ellenállást nem tanúsított a francia kultúrával szemben. A Rajna- 
vidéken a francia kultúra nem hatolt mélyebbre, de összehangolt ellenzékkel itt sem 
találkozott. Ezzel szemben Hollandiában az irodalom önnön erőforrásaihoz fordult, és 
nem volt hajlandó utánozni a külföldet. 

A birodalom területén kívül, Norvégiában 1813-ban felállítják az egyetemet. Keleten, 
Oroszországban megindulnak az irodalmi lapok: 1802-ben Karamzin megalapítja az 
Európai Hírnököt, 1808- ban pedig Glinka az Orosz Hírnököt. Karamzin irodalmi nyelv 
kialakítására törekszik, és ki akarja ütni a nyeregből a klasszikus műfajokat, az ódát és 
tragédiát. Tilsit után Glinka és Rosztopcsin hevesen szembefordul az udvarnál és a 
nemesek körében uralkodó külföldi divatokkal. Főleg Glinka magasztalja az orosz múlt 
hagyományatt, és küzd a Nyugatról jövő újítások ellen. Karamzin, aki valaha a 
felvilágosodás táborához tartozott, most a nemzeti hagyomány hívévé szegődik, s 
hozzáfog az orosz állam történetének megírásához. A Habsburg-birodalom területén 
Magyarország lankadatlanul követeli, hogy a magyart hivatalos nyelvvé nyilvánítsák. 
Ebrednek a csehek is: nyelvük 1792-ben kapott tanszéket a prágai egyetemen. 
Dobrovsky rögzíti a cseh nyelv grammatikáját; ekkor kezd írni Safáryk és Palacky. Illíria 
meghódítása után Marmont engedélyezi, hogy a szlovén és a horvát nyelvet használják a 
hivatalos iratokban és az elemi iskolákban. Védnöksége alatt Valentin Vodnik összeállítja 
a szlovén nyelvű elemi iskolai tankönyveket. Végül mozgolódni kezdenek a balkáni 
keresztények. A görögök a legelőrehaladottabbak: gomba módra szaporodnak titkos 
társaságaik. 


Szerbiában a nemzeti hagyomány hordozói a pópák, s az az ortodox valláshoz kötődik. A 
román nyelv és történetírás azonban Erdélyben születik újjá, 1813-ban pedig moldvai 
iskola nyílik lasi-ban. 

Azokban az országokban, amelyek már régóta nemzeti államot alkottak, vagy ahol 
élénken élt az elveszített függetlenség emlékezete, Angliában, Hollandiában, Svájcban, 
Lengyelországban és Magyarországon, Spanyolországban és Portugáliában, a kulturális 
nacionalizmus természetes módon integrálódott a politikai nacionalizmussal, másutt 
pedig elősegítette a megszületését. A csehek, az illíriai szlávok, a románok, sőt a jelek 
szerint még a görögök sem gondolnak arra, hogy a szerbek módjára harcoljanak 
emancipációjukért. Itáliában azonban már a forradalmi periódus alatt megkezdődött a 
kulturális hazafiságnak politikai hazafisággá való átalakulása, s ez most folytatódik, 
Németországban pedig most indul el ez a folyamat. A forradalom ehhez azzal járult 
hozzá, hogy meghirdette a nemzeti szuverenitás elvét. Természetes volt, hogy ez az elv 
most Napóleon uralma ellen fordult. Gyakorlatilag a franciák is előkészítették a nemzeti 
érzés felébredését azzal, hogy megszervezték az állam kereteit, kialakították a 
hivatalnokok hierarchiáját, főleg pedig azzal, hogy megszervezték az új hadseregeket. 
Ezekben a hadseregekben tömörülnek maja, legalábbis Itáliában, a Szent Szövetség 
legelszántabb ellenfelei. Dél-Olaszországban a franciák honosították meg a Franche 
Comté-i eredetű karbonári társaságokat is, amelyek Murat uralma alatt a jelek szerint az 
olasz egység eszméjének hívei voltak. 

Mégsem szabad eltúlozni ezeknek a tényezőknek a hatását. Kisebb volt a szerepük, 
mint magáé a hódításé. Bármilyen idealista formát öltsön is a hazafiság, politikai erővé 
csak nagyon is realisztikus indítékoktól válik, még a felső osztályok körében is, ahol főleg 
a kulturális nacionalizmus virágzik. Mindenesetre a néptömegek körében az 
idegengyűlölet és az újítástól való rettegés ennek az érzületnek a legfontosabb 
összetevői, s a legbiztosabb ingert e tekintetben mindig az jelentette, ha külföldi katonák 
és hivatalnokok jelentek meg a színen. A napóleoni rendszernek megvoltak a maga 
érdemei. Jótéteményeit azonban ellensúlyozták tehertételei, s a mérleg nem lehetett 
kedvező. 


Először is a császár a meghódított országra hárította a háború terheit. A csapatokat el 
kellett látni, a katonák fosztogattak, az alakulatok hivatalosan rekviráltak, s mindehhez 
járult még a hadisarc. Vesztfáliára például 26 milliót vetettek ki. S ami a továbbiakat 
illeti, Napóleon elvvé tette, hogy a hódítás megtartásának fedeznie kell önnön költségeit, 
még a szegény Illilíria esetében is. Legfeljebb annyi engedményt tett, azt is 
fogcsikorgatva, például Nápolyban és Spanyolországban, hogy amíg az ország nincs 
teljesen pacifikálva, Franciaország fizesse a megszálló csapatok zsoldját. 1807-ben József 
44 milliót fordított a hadseregre; ebből Franciaországtól csak 6 milliót kapott vissza. 
Vesztfália 10 milliót adott ki arra a 12 500 franciára, akik hadseregének felét alkották. 
1809-ben az Itáliai Királyságnak 127 milió volt a költségvetési kiadása. Ebből 30-at adott 
Franciaországnak, s 42-t használt fel a saját csapataira. Ezenkívül igen sokba került az új 
közigazgatás. Röviden, az adók mindenütt mérhetetlenül megnőttek: Berg 
nagyhercegség 6 milliót fizetett 1808-ban, és 13-t 1813-ban; Velencében 
háromszorosára nőtt az adóteher. Embereket is kellett adni: az itáliai hadsereg létszámát 
az 1810-i 49 ezer főről 1812-ben 91 ezerre emelték; Berg nagyhercegség 1806-ban 5 
ezer embert, 1811-ben 9400-at tartott fegyverben. Végül a blokád több embert hangolt 
maga ellen, mint amennyinek megelégedést szerzett. Spanyolország után, amelyet 
elpusztított a háború, Németországnak és főleg 1812-ben Poroszországnak volt a legtöbb 
oka panaszra. Azt, hogy az 1813-i felkelésnek a Porosz Királyság volt a góca, nem tisztán 
szellemi felbuzdulás okozta. Németország volt a felvonulási útvonal Oroszországba, s 
1811-től kezdve itt állomásozott az egész Nagy Hadsereg. Lengyelországgal együtt 
Porosz- ország képezte az expedíció bázisát, és rendelkezésre kellett bocsátania 
mindenét, amije volt. Jeromos, aki pedig egy hátországi terület felett uralkodott, riadtan 
állapította meg 1811. december 5-én: , Az erjedés a tetőfokára hágott... Az emberek arról 
beszélnek, hogy követni kell Spanyolország példáját, s ha kitör a háború, a Rajna és az 
Odera között minden terület aktív felkelés gócává válik. E mozgalmak legfőbb kiváltó oka 
nemcsak a külföldi járom elleni zúgolódás; még inkább abban keresendő, hogy 
tönkrementek az összes osztályok, hogy elviselhetetlen az adóteher, hogy fizetni kell a 
hadisarcot, el kell tartani a csapatokat, örökösen vonulnak a katonák, az emberek 
zaklatása nem szűnik. Félelmetes a népek kétségbeesése, amelyeknek nincs már 
veszteni valójuk, mert mindent elvettek tőlük. A népeket nem érdeklik a nagy politikai 
kombinációk; csak azt a rosszat érzik, ami jelenleg rájuk nehezedik." 


Vesztfália királya hozzátehette volna, hogy ez a hangulat a főnemességet és a 
burzsoáziát is elfogta már régóta, s ez volt a legnagyobb baj. A csatlós országokban 
ugyanis az államadósságot vagy meghagyták érintetlenül, vagy részlegesen 
mérsékelték, a nyugdíjak és kegydíjak folyósítását megtagadták, a volt uralkodó 
hivatalnokait és tisztjeit elbocsátották a szolgálatból. A függetlennek meghagyott 
országok, elsősorban Poroszország, ugyanerre az eljárásra kényszerültek. Minden bajért 
mindenütt a győztest tették felelőssé. 

Másrészt a napóleoni rendszer, amelyet egy csapásra vezettek be a legkülönbözőbb 
területeken, a réginél sokkal nagyobb méretekben és sokkal eltökéltebb formában szülte 
újjá a felvilágosult abszolutizmus törekvéseit, azét a rendszerét, amely a népeket 
megkérdezésük nélkül kívánta boldogítani. A napóleoni rendszer túl bonyolultnak 
bizonyult, teljesíthetetlen követelményekkel állt elő, és teljesen formálissá vált a 
Franciaországnál szegényebb, a tunya kormányzáshoz szokott és néha - mint például 
Illíria esetében - félig barbár országokban. Még ennél is súlyosabb következményekkel 
járt a polgári törvénykönyv, mert fölforgatta a családi élettel és a tulajdonnal 
kapcsolatban kialakult szokásokat. A napóleoni törvénykönyv emellett nyíltan világi volt, 
egy kalap alá vette az összes felekezeteket, bevezette a polgári anyakönyvezést és a 
válást, felszabadította a zsidókat, védelmezte a szabadkőműveseket, és ezzel maga ellen 
hangolta a papokat. A protestáns országokban nem mindig nézték jó szemmel, hogy a 
katolikusok egyenlőséget kaptak. Így például Hollandiában, a francia ügynökök jelentései 
szerint, igyekeztek is őket távol tartani a hivataloktól. Illíriá- ban, Lengyelországban, 
Oroszországban az ortodox papok az Antikrisztust látták Napóleonban. A katolikusokat 
heves gyűlöletre késztette a szekularizáció, a dézsma megszüntetése és a pápával való 
szakítás. 


Az arisztokrácia mindenütt tombolt a dühtől a feudalizmus megszüntetése és a törvény 
előtti egyenlőség meghirdetése miatt. Ez utóbbit a berni és a genfi előkelők, Hollandia és 
a Hanza-városok patríciusai sem bocsátották meg soha. A polgárságnak és a népnek is jó 
néhány oka volt a panaszra. A kézművest felbőszítette a céhek megszüntetése. A 
hivatalnokoknak nem fért a begyébe, hogy a legmagasabb tisztségekbe franciák ültek. A 
nhazafiakat", a forradalmi Franciaország híveit, módszeresen távol tartották a közélettől 
mint jakobinusokat. A parasztok panaszkodtak, hogy a földreform kíméli a földesurakat. 
Csak néhány nagypolgár maradt bizonyos mértékig a rendszer híve, azok, akik bejutottak 
a hivatalokba, akik megszedték magukat a nemzet javakból, és akiknek kedvezett a 
blokád. Mindazokban az országokban, ahol Napóleon megteremtette a modern nemzet 
közigazgatási és társadalmi kereteit, az összes érdekek egyesülten áhítozták a 
függetlenséget, és Franciaország ellen fordultak. Különösen figyelemreméltó 
Lengyelország esete, mert a lengyelek sokat köszönhettek Napóleonnak, és még többet 
várhattak volna Oroszország legyőzése esetén. Nos, a lengyel papság 
megközelíthetetlenül ellenséges maradt, a nemesség tétovázott, mert új reformoktól félt, 
amelyeket egy maroknyi demokrata máris követelt, ezenkívül azt sem bocsátotta meg a 
császárnak, hogy nem térítette meg azt a jelzálogadósságot, amelyet Poroszország 
átengedett. A tőke 43 milliót tett ki, ehhez 4 millió késedelmi kamat járult. A császár 20 
millióra csökkentette ezt az összeget, és 3 évben állapította meg a visszafizetés 
határidejét. A csak részlegesen felszabadított parasztok kizárólag a saját terheikkel 
törődtek. Akárcsak a porosz parasztokat, őket is tönkretette azután a Nagy Hadsereg 
átvonulása, s a franciákat tették felelőssé életük minden bajáért. Lengyelország 
egyáltalán nem támogatta Napóleont ebben a háborúban azzal a lendülettel és olyan 
fenntartás nélkül, mint ahogyan ő remélte. 


A korszak háborúi, bizonyos, előre nem látható kihatásaik révén, még más népek 
előrehaladásának is kedveztek. Finnországot elválasztották Svédországtól; az alkotmány, 
amelyet Sándortól kaptak (Szperanszkij dolgozta ki), önkormányzatot biztosított a 
finneknek. Norvégia, amelyet az angol flotta elvágott Dániától, és éhezésre kárhoztatott, 
gyakorlatilag függetlenné vált, habár egy újjal sem nyúlt VI. Frigyes uralmához. 
Amerikában, a spanyol gyarmatokon megkezdődött a fiatal nemzetek kialakulása, s 
Brazília sem engedelmeskedett többé Portugáliának. 1812 emlékezetes dátum az 
Egyesült Államok történetében: megkezdődött a második függetlenségi háború Anglia 
ellen, amely addig gazdasági szolgaságban tartotta egykori gyarmatát, és még erős 
pártja is volt ott. A jelek szerint új emberek, Clay, Calhoun, Webster ajánlották a szakítást 
Madisonnak, akiknek az volt a tervük, hogy megszerzik Kanadát is, és országuk 
autonómiáját a vámrendszer védelme alatt kifejlesztendő ipar révén biztosítják. A háború 
sok nehézséget okozott, mert az Egyesült Államoknak nem volt sem hadserege, sem 
pénze. Kölcsönt kellett kérni, és be kellett hívni a milíciákat, hiába tiltakoztak az északi 
államok, amelyek közvetlenül a békekötés előtt már azzal fenyegetőztek, hogy 
megtagadják az engedelmességet a szövetségi kormánnyal szemben. A kanadai invázió 
kudarcot vallott. 1813-ban és 1814-ben vissza kellett verni az angolok támadását az Erie- 
tavon és a Champlain-tó környékén. Az angolok Baltimore-t ostrom alá vették, és 
Washingtont felégették. Még 1815-ben is támadást intéztek New Orleans ellen; a 
próbálkozást Jackson verte vissza. A tengeren az amerikai fregattok és a kalózok értek el 
ugyan sikereket - elfogtak 2500 ellenséges hajót -, de nem akadályozhatták meg a 
kikötők blokádját. Az Egyesült Államok veszteségét 30 ezer halottra, kiadását 200 millió 
dollárra becsülték; a területi nyereség a nullával volt egyenlő, és a kereskedelem 
jelentékeny károkat szenvedett. Az iparnak azonban sikerült kihasználnia a háborút a 
belső piac meghódítására, a békekötés után pedig az 1816-ban bevezetett vámrendszer 
meg is tartotta azt a számára. S a nemzeti érzés hallatlan mértékben megerősödve 
került ki a válságból. 

A nemzeti ellenállási mozgalmak nehézségeket támasztottak Napóleonnak. A tiroli 
felkelés kellemetlenséget okozott, a spanyol- országi meggyengítette. Am mindaddig, 
amíg hadserege ép volt, ez a veszély nem lehetett halálos: Poroszország lakossága nem 
mozdult, amíg tudomására nem jutott az oroszországi katasztrófa, és az összeomlás 
folyamán egyetlen más nép sem követte a példáját. 


Egyébként megjegyzendő, hogy ha a francia uralom által keltett elégedetlenség 
kétségtelenül hozzájárult is a nemzetek elkülönüléséhez, tiszta és önzetlen formájában a 
hazafias érzés csak maroknyi kisebbségeket lelkesített, s a nép szenvedéseihez és a 
különböző osztályérdekek sérelmeihez képest csak másodlagos szerepet játszott. 
Jellegzetes módon tanúsítja ezt Tirol esete, hiszen ez a terület Bajorország ellen kelt fel, 
amely pedig semmilyen értelemben sem bántotta ,németségét". A nép méltatlankodását 
főleg a háborúk okozták, kiváltképpen az oroszországi hadjárat előkészületei; a 
néptömegek könnyebben lecsillapodtak volna, ha a győztes császár helyreállítja a 
kontinentális békét. Mindazonáltal, a nemzetek ébredését figyelembe véve, biztosra 
vehetjük, hogy még ebben az esetben sem élte volna túl a császárt az általa kialakított 
kontinentális rendszer. Ami a társadalmi sérelmeket illeti, ezek részben 
ellentmondásosak voltak, úgyhogy a már modern gazdasági élettel és struktúrával 
rendelkező országokban mindenképpen akadályokba ütközött volna az egységes akció. 
Ebben rejlik a magyarázata annak, hogy a monarchikus és arisztokratikus koalíció 
annyira idegenkedett a nemzeti mozgalmaktól, s a Napóleon felett aratott diadal után 
ellenük fordult. Sándor már 1812 tavaszán az elnyomott nemzetek védelmezőjének 
szerepében tetszelgett, s 1813-tól 1815-ig szövetségeseivel együtt nem fukarkodott a 
legkülönbözőbb ígéretekkel. Csakhogy először is eszük ágában sem volt a legcsekélyebb 
mértékben is módosítani területi egyezségeiket, másodszor pedig az is magától értetődő 
volt a szemükben, hogy hatalmuk nem csorbulhat, s hogy a parasztoknak és 
polgároknak, akiket táborukba hívtak, ugyanúgy el kell majd ismerniük az arisztokrácia 
fennhatóságát, mint azelőtt. Ausztria makacsul ragaszkodott a régi rendszerhez - 
amelyet birodalmában annyi elnyomott nemzetiség fenyegetett -, s mindenáron vissza 
akarta kényszeríteni igája alá Itáliát és Németországot, ezért sohasem volt hajlandó 
forradalmi jelleget adni a Franciaország elleni harcnak. A Napóleon-ellenes koalíciónak 
ebben a roppant belső ellentmondásában csírájában már benne rejlik a XIX. század első 
felének egész története, az elnyomók kegyetlen harca megtévesztett népeik ellen. 


5. A KAPITALIZMUS FEJLŐDÉSE ÉS EURÓPA TERJESZKEDÉSE A VILÁGBAN 

A napóleoni időszak alatt végig pénzbőség volt. Már többször rámutattunk, hogy 
többek között ez volt a brit gazdasági élet egyik leglényegesebb vonása. Nagy- 
Britanniában 1809-től kezdett fokozódni az infláció. A Bank növekvő mennyiségben vette 
át az excheguer bill-eket, és a kereskedelmi váltók leszámítolása 1814-ben ötször akkora 
volt, mint 1795-ben: ekkor 28,5 millió font sterling értékű bankjegy volt forgalomban. A 
magánbankok száma Londonban nem nőtt jelentékenyen, vidéken azonban 1809-ben 
már majdnem 800-at számláltak. Minthogy az Angol Bank egy és két fontos címletű 
bankjegyeket nyomtatott, a fémpénz fokozatosan eltűnt, és az árak szakadatlanul 
emelkedtek. 1814-ben 198 volt az árindex, 1790-et 100-nak véve. A Bank pénzkészlete 
1815-ben 2 millióra süllyedt, az árfolyam pedig 15-20 százalékkal esett, ami egyébként 
nem ártott az exportnak. Franciaországban valamivel kevésbé duzzadt meg a 
pénzforgalom. Az emberek továbbra is tezauráltak, és változatlanul gyakoriak voltak a 
pénzhiánnyal kapcsolatos panaszok; nem kétséges azonban, hogy a forgalomban levő 
pénzmennyiség nőtt. A Francia Bank emissziója 1806-ban 63 millió, 1812-ben 111 millió. 
A pénz forgása is meggyorsult; 1809- től 1812-ig a leszámítolás 400 millióról 500 millióra 
emelkedett, 1810-ben elérte a 747 milliót. Ha csak a császáron múlik, ez a tevékenység 
még élénkebbé válik, és nagymértékben kiterjeszkedik vidékre is, ahol a helyi bankok 
műveletei nem lehettek valami jelentékenyek, hiszen semmit sem tudunk róluk. A 
hitelpénzt még csak néhány üzletember használta, és sokkal fontosabb volt a fémpénz 
mennyiségének növekedése. Részben több pénzt is vertek, részben egyre aktívabb volt a 
kereskedelmi mérleg, főleg a háborús jóvátételek és a rendkívüli birtok jövedelmei révén. 
Franciaországba 1799-től 1814-ig a becslések szerint 75 5 millió értékű arany és ezüst 
áramlott be. A császárság területén az ipari termékek drágultak ugyan, de a 
mezőgazdasági cikkek ára pillanatnyilag esett; mindamellett minden jel arra mutat, hogy 
az árak egészében véve jóval felette maradtak az 1789-i szintnek. Számos kontinentális 
ország átvette a papírpénz rendszerét; minthogy ezekben az országokban a fémpénz 
elrejtőzött, vagy Franciaországba és Angliába áramlott, a pénzforgalom duzzadása 
elsősorban ebben a két országban kedvezett a gazdasági haladásnak. 


Másrészt Napóleon elősegítette a kapitalizmus fellendülését azzal, hogy Európa 
jelentős részére kiterjesztette a forradalom reformjait: a munkavállalás szabadságát, a 
jobbágyság és a hűbéri terhek megszüntetését, a föld szabad adásvételét, a belföldi 
vámok, a híd- és útvámok eltörlését, az egységes súly- és mértékrendszereket. Ezek a 
reformok egyébként összhangban álltak Adam Smith tanításával, amelyet akkoriban 
Garnier és főleg J. B. Say népszerűsített. Say ezt az elméletet 1803-ban megjelent 7raité 
déconomie politigue (Politikai gazdaságtani értekezés) című munkájában világította meg 
és egészítette ki. 

A háború is mindvégig serkentően hatott a gazdasági tevékenységre. Angliában arra 
kényszerítette a kereskedelmet, hogy új felvevő piacokat keressen; a kontinensen 
hatékony védelmet biztosított az iparnak; a kontinentális blokád csak kiélezte a 
szakadatlan ellenségeskedés következményeit, s ezért nem lehet pontosan 
megmondani, hogy maga a blokád mennyire befolyásolta a termelési feltételeket. 
Mindamellett bizonyosra vehető, hogy a háború többet ártott, mint amennyit használt; a 
politikai bizonytalanság és a kereskedelem elé tornyosuló nehézségek mindenütt 
csökkentették a vállalkozó szellemet; s minthogy a kontinens ipari fejlődése elsősorban 
attól függött, hogy milyen ütemben terjednek el a brit gépezetek, a fejlődés 
nyilvánvalóan gyorsabb lett volna, ha az angolok tovább folytatják ezt a tevékenységet. 


Gazdasági téren a tudományos kutatás által is serkentett feltaláló szellem nem lankadt el 
annyira, mint más szférákban; de ha összehasonlítjuk a korszakot a XVIII. század 
alkotásaival, meglehetősen gyérek az eredmények. Woolf 1804-ben visszatért 
Hornblower-nak a gőz szakaszos kiterjedésével kapcsolatban 1792-ben kialakult 
elképzeléséhez, és két szakaszban hasznosította a közepes nyomású gőzt: ezzel 
megszületett az úgynevezett compound gép. Philadelphiában Evans gépész és tervező 
lényegesen tökéletesítette a kazánt. Murdoch 1798-ban bevezette a gázvilágítást 
Boulton birminghami üzemeiben, majd 1807-ben felállította Londonban, a Pall Mallen az 
első gázámpákat. A megoldást vele egyidejűleg Philippe Lebon is kidolgozta 
Franciaországban, de meghalt 1804-ben, még mielőtt keresztül tudta volna vinni. A 
császárság vége felé Philippe de Girard-nak sikerült megoldani a len gépi fonását. 
Mindinkább magára vonta a figyelmet a szállítás problémája. 1811-ben Mac Adam az 
alsóház elé terjesztette azt az útépítési eljárást, amely máig az ő nevét viseli (makadám), 
habár Franciaországban akkor már alkalmazták; az angol szénbányákban mind szélesebb 
körben használtak síneket, tökéletesített kivitelben; végül megpróbáltak gőzmeghajtású 
gépkocsit szerkeszteni, amely ,vas úton" közlekedett; 1804- ben Trewithick megépítette 
az első mozdonyt, Hedley 1813-ban a másodikat, majd 1814-ben megkezdte kutatásait 
Stephenson. A vízen is megkezdődött a szállítás forradalma, de csak Amerikában: 

1807- — ben Fultonnak sikerült megszerveznie a Hudsonön a rendszeres gőzhajózást; az 
óceánra egyelőre még senki sem merészkedett ki gőzhajón. 

Az ember hajlik arra a feltevésre, hogy a háború a gyárosokat arra késztette, hogy 
piacaik megtartása szempontjából inkább számítsanak a katonai sikerekre és a 
csempészekre, mint a technikai fejlődésre és az önköltségcsökkentésre, s ez 
magyarázatot adna a találmányok lelassulására. Angliában folytatódott ugyan a gépek 
terjedése, de elég lassan, még a pamutiparban is: itt a mule még mindig nem szorította 
ki mindenütt a jennyt, s a gépi szövés még 1812-ben is csak 2000 szövőszéket képviselt. 
A gyapjúiparban a felszerelés átalakulása még a kezdet kezdetén tartott, és a fonásra 
szorítkozott: inkább a csipkegyártást igyekeztek gépesíteni. A kohászat már előbbre 
tartott: a faszenes kohó már ritkaságszámba ment, a nyersvas finomításában véglegesen 
felülkerekedett a buzgatókemence és a hengermű. A hidraulikus erőátvitelt és a gőzt a 
pamutfonástól és a bányáktól eltekintve még kevéssé alkalmazták. Éppen ezért a 
vállalatok koncentrációja még csak módjával folyt, és nem volt szembeötlő. A 
pamutszövés területén 1812-ben csak 14 manufaktúra működött, s az első gőzzel 
működő gyár csak 1806-ban nyitotta meg kapuit Manchesterben; a csipkegyártás 
területén 1810-ben alapították meg az első ilyen üzemet. A kohászati termelés még 
mindig erősen szétforgácsolt; s még inkább elmondhatjuk ezt a szeszgyártástól 
eltekintve a többi iparágról. Londonban még semmi sem kezdte ki a kézművesség 
uralmát. A tőkés vállalkozásnak egészében véve még mindig hangsúlyozottan 
kereskedelmi jellege volt: a nagykereskedő bedolgozókat foglalkoztatott, oly módon, 
hogy ellátta őket nyersanyaggal és sok esetben bérelt szövőszékekkel. 


A császárság területén, ha érdeklődtek is az újdonságok iránt, elsősorban a 
hagyományos alapokon igyekeztek növelni a termelést. Újdonság volt a muf/e, a Jacguard- 
szövőgép, a kartonnyomó henger, amelyet Mulhouse 1805-ben vett át Oberkampftól, 
valamint Douglas és Cockerill gyapjúfonó gépei. Az első lángkemence Creusot-ban jelent 
meg 1810-ben. A szórványos haladás elsősorban Elzászban és északon, Lyonban és 
Saint-Étienne-ben, Normandiá- ban és a Saar-vidéki kincstári bányákban jelentkezett. 
Belgiumban és Aachen környékén elég jelentékeny volt. Belgiumban ekkor kezdték 
felszerelni a bányákat. Liége-ben Périer Napóleon segítségével ágyúöntő üzemet hozott 
létre, 1810-ben pedig Dony megalapította azt a gyárat, ahol a horgany kezelésére 
kidolgozott eljárását alkalmazta; ez lett a , Vieille Montagne" üzem őse; Gent városát a 
pamutipar támasztotta fel; Verviers-ben az ipari forradalom a gyapjúfeldolgozással indult 
el, az angol gépek bevezetése révén; a város jelentős központtá fejlődött. 1810-ben 86 
gyárost és 25 ezer munkást számlált. Ezzel szemben Itáliában gyér volt a technikai 
fejlődés. Több övezet pedig, így például Nyugat-Franciaország, miután elveszítette 
hagyományos piacait, mindinkább a mezőgazdasági termelés felé fordult. Az ipari 
felszerelés megújítása mindent összevéve elég szűk keretek között mozgott. A 
pamutfonásban a rokka nem tűnt el, s a jenny alkalmazása 1806-ban érte el 
csúcspontját. A kohászat területén továbbra is a faszenes nyersvas uralkodott. A 
gőzgépek száma csekély: a belga bányákban csak 1807-től alkalmazzák őket, a 
fonodákban pedig csak a császárság vége felé, például Elzászban 1812-ben. A vállalatok 
koncentrációja csak a pamut- és gyapjúfonásban vehető észre, manufaktúrák alakjában. 
Szembeötlő viszont a kereskedelmi jellegű koncentráció fokozódása; a korszak egyik 
lényeges vonása a nagy üzletemberek számának növekedése: a nagy pamutgyárosok, 
Bauwens és Richard- Lenoir, valamint Oberkampf mellett megjelenik Ternaux, aki a 
gyapjúra specializálta magát, és bevezette a kasmírsálak gyártását, továbbá Dollfus-Mieg 
Mulhouse-ban, Japy Montbéliard-ban, Peugeot Audincourt-ban, Cockerill Liége-ben. Ezek 
az emberek nem törekedtek a funkciók megosztására, egyszerre nagykereskedők és 
gyárosok, s miközben manufaktúrát alapítanak, továbbra is széles keretek között 
alkalmazzák az otthonmunkát. A tőkés gazdálkodás Angliához viszonyított fejletlensége a 
bankügy szervezetén is lemérhető. 


A császárság területén kívül ugyanezek a tünetek jelentkeznek Szászországban és 
Svájcban. Csak ebben a két országban figyelhető meg a felszerelés fejlődése és a 
vállalati koncentráció kezdete a pamutfonás és a kartonnyomás területén. Az Egyesült 
Államokban is fellendült a pamutfonás: 1815-ben már 500 ilyen manufaktúra működik az 
1803-i néggyel szemben; a szövés azonban elmarad mögötte: Lowell csak 1813-ban 
alapítja meg az első gépesített szövődét. Az amerikai gazdaság uralkodó vonása részint a 
gyapottermesztés fejlődése - 1801-től 1811-ig megkétszereződik részint pedig a 
külkereskedelem haladása, nemkülönben a hajózásé; ez még mindig az Astorok és 
Girard-ok korszaka. 

A mezőgazdaság sokkal tradicionálisabb maradt, mint az ipar, kivéve Angliát, amely e 
tekintetben még nagyobb fölényben volt a kontinenssel szemben. A modern 
módszereket majdnem kizárólag csak Hollandiában és Észak-Franciaországban 
alkalmazták; a balti országokban és Poroszországban a földesurak sokkal szívesebben 
folyamodtak a paraszti földek kisajátításához és a robot szaporításához, mint új 
eljárásokhoz. 

A kontinensen a tőkés koncentráció sokkal lassúbb ütemben haladt előre, semhogy 
egyelőre jelentős társadalmi következményekkel járt volna. A mezőgazdasági 
napszámosok és az iparoslegények továbbra is úgy éltek, mint azelőtt mindig. Az, hogy 
munkát kapjanak, és hogy mennyibe kerülnek az élelmiszerek, sokkal jobban érdekelte 
őket, mint a bérek és a munkafeltételek; a munkáltatókkal való konfliktusaik megőrizték 
szórványos, helyi és minden esetben szűken szakmai jellegüket. Nem voltak más 
szervezeti törekvéseik, mint hogy újjáélesszék a legényegyleteket és néhány kölcsönös 
segélyezési pénztárat állítsanak fel. Akárcsak a XVIII. században, történetük legfontosabb 
állomásai a nagyfokú munkanélküliség időszakai, vagy a rossz termések okozta 
áremelkedések. Angliában azonban már más volt a helyzet. 


Itt a munkásosztály számbelileg megnőtt, s fokozatosan koncentrálódott az északi és 
északnyugati Black Country körzetében; több tényező, így a bekerítések által előidézett 
beáramlás a városokba, a nők és a gyermekek foglalkoztatása, a gépesítés okozta idült 
munkanélküliség, a válságok, arra vezettek, hogy a bérek sohasem érték többé utol az 
árakat; ezeknek a faluról kiszakadt, egészségtelen lakásokban összezsúfolt, iskolázatlan, 
rosszul táplált, szórakozási lehetőséget nem találó tömegeknek az élete veszedelmesen 
romlott. Az 1799-i törvény ellenére változatlanul alakultak az unionok; minthogy ezek 
örökösen a régi statútumokra hivatkoztak, a parlament 1813-ban hatályon kívül helyezte 
mindazokat a rendelkezéseket, amelyek lehetővé tették a bérek rögzítését, 1814-ben 
pedig a tanoncokra vonatkozókat is. A régi törvényekből, ugyanúgy, mint 
Franciaországban, csak a munkásokat sújtó rendelkezések maradtak meg. 1802-ben Peel 
atyjának kérésére megszavazták az első Factory Bill-t a gyermekek védelmére, de ez a 
törvény papíron maradt. A mindennemű törvényes támasztól megfosztott munkások 
időről időre erőszakos cselekményekre ragadtatták magukat, amelyek rendszerint a 
gépek ellen irányultak. E , luddita" zendülések közül az 1811-es és az 1812-es a 
legnevezetesebb; ezek a nagy gazdasági válság következtében törtek ki. A hatóságok 
összeesküvéseket és a francia eszmék befolyását keresték mögöttük. A megtorlást 
irányító Maitland kifejtette, hogy , nagyon rossz szellem" uralkodik, amely ,a kormány 
megdöntésére és mindennemű tulajdon megsemmisítésére" törekszik. Néhány 
emberben még élt annak a demokratikus agitációnak az emléke, amely a francia 
forradalom idején folyt Angliában. Legalábbis erre mutatnak például a halifaxi John 
Baynes beszédei. A 66 éves férfi, akit most egy gyarmati fegyenctelepre küldtek, a 
forradalom előhírnökeként üdvözölte a zavargásokat: 


"A vámpírok már túlságosan régóta szívják a vérünket... ők provokálták a háborúkat; 
táplálkoznak és meghíznak belőlük; szerteszét az egész világon harcolni küldtek minket, 
hogy elfojtsuk a szabadságot Franciaországban, és megmentsük a zsarnokságot egész 
Európában. Már régóta várom ennek a felkelő napnak a hajnalát; bármily öreg vagyok is, 
remélem, hogy megláthatom még a demokrácia dicsőséges győzelmét." 

Ám ha az angol munkásokat csakugyan forradalmi hév hajtja, legalább az általános 
választójogot követelték volna; ezekben az eseményekben csak egy politikai 
gondolkodással nem rendelkező, szenvedő nép dühkitöréseit láthatjuk. Lehetséges, 
amint némelyek állították, hogy bizonyos tényezőknek jelentős szerepük volt abban, 
hogy a mozgalom ezen a szinten maradt: így a szakadár egyházaknak; a vasárnapi 
iskoláknak, amelyeket Hannah More szervezett országszerte; a kölcsönös oktatáson 
alapuló iskoláknak, amelyeket egy fiatal kvéker, Lancaster ajánlott már 1798-ban, s 
amelyeket egy társaság is bátorított 1810-től kezdve. Mindamellett annak, hogy nem 
alakult ki egységes mozgalom, az volt a legfontosabb oka, hogy a munkásság 
koncentrációja még alacsony fokon állt, valamint hogy 1795-től kezdve a bérek 
kiegészítéseképpen a kenyér árával arányos segélyeket juttattak a munkásságnak. Az 
ínségadó (poor-rate) a gazdagok számára afféle biztosítási díj volt. 

A társadalmi fejlődés új folyamatai új gondolatokat szültek néhány emberben. Az 
angol közgazdászok a berendezkedés igazságosságát illetően ugyan nem találtak semmi 
kivetnivalót, a fejlemények azonban mélységes pesszimizmust keltettek bennük, amit 
már Malthus példája is mutatott. A bankár Ricardo, aki 1810-ben kezdett írni, a munkát 
tekintette az érték forrásának, mégis meg kellett állapítania, hogy Angliában a népesség 
növekedése miatt sorra művelés alá kell venni az egyre kevésbé termékeny földeket, s 
ez a legjobb földek tulajdonosainak különbözeti járadékot biztosít; egyébként tanaival 
megalapozta a vasbértörvényt. Az ember csak egyre nagyobb nehézségek árán tudja 
felvenni a harcot az ínséggel. A munka a termék növekvő részét nyeli el, s minthogy a 
tőkés profitja állandóan csökken, egyszer csak leáll a szűzföldek feltörésének folyamata; 
ennek bekövetkezte után pedig, úgymona, könyörtelenül érvényesülni fog a Malthus- 
törvény. Sismondi a kontinensen Ricardótól idegen, erkölcsi szempontból közelítette meg 
a problémát. Ekkor már dolgozik Nouveaux principes déconomie politigue (A politikai 
gazdaságtan újabb alapelvei) című, 1819-ben megjelent művén. Hevesen bírálja az új 
munkaszervezetet, amelyben a bérmunkás a gép konkurrenciája miatt állandóan 
csökkenő értékű áruvá válik. Fourier a XII. évben támadta a forradalmi individualizmusból 
keletkezett társadalmi káoszt. A másik oldalon Saint-Simon megőrizte a modern ipar 
termelő aktivitása iránti XVIII. századi lelkesedést, de szervezetté akarta tenni, hogy még 
aktívabb legyen. 


Ezek az emberek egyáltalán nem a demokráciát hirdették, s Fourier-nak és Saint- 
Simonnak a forradalom műve ellen intézett támadásai összhangban voltak a kor 
reakciójával. Így például Saint- Simon azt követelte, hogy a társadalmat a , tehetségek" 
irányítsák, azaz a tudósok és a mérnökök, oly módon, hogy , a kormányzók osztálya" 
Mindig többet tudjon és messzebbre lásson a kormányzottakénál"; vagyis 
tulajdonképpen vissza szeretett volna állítani egy bizonyos fajta, abszolút hatalommal 
rendelkező arisztokráciát. Azzal azonban tisztában volt, hogy az az érdem monopóliumát 
csak úgy tarthatja meg, ha a kiválogatás révén állandóan megújul, s ezért kiküszöbölte 
az örökösödést. Sismondi és Fourier is támadta a gazdasági szabadságot és a 
konkurrenciát, ugyanúgy, mint Saint- Simon. A politika egyiküket sem érdekelte, s 
kizárólag az volt a gondjuk, hogy hogyan lehet javakat termelni minden ember javára. A 
fegyverzajjal nem törődve, a szocializmus magából a kapitalizmusból született meg, és 
készült új életet lehelni a demokratikus mozgalomba. Robert Owen ekkor már 
tervezgette kommunista kísérleteit. 

Európán kívül a kapitalizmus hódító szelleme az amerikai angol kereskedelem 
fejlődésében nyilvánult meg. A háború azonban még mindig bénította a fehér 
terjeszkedést. A Távol-Keleten a Brit Kelet-indiai Társaság ügynökei igyekeztek újabb 
fiókokat létesíteni; 1802-ben felkérték a portugálokat, engedjenek bevonulni Macauba 
egy brit helyőrséget, 1808-ban pedig egy hajórajt is felvonultattak, de nem több sikerrel; 
Kantonban napirenden voltak az incidensek a kínaiak és az angolok között. 


Gialongnak 1804-ben Kokinkína, 1808-ban pedig Hanoi ellen intézett akciókat kellett 
visszaszorítania. Japánban 1808-ban megjelent egy hadihajó Nagasakinál, hogy 
megpróbálja elfogni a holland hajókat; később Raffles, aki Jávában vetette meg a lábát, 
megpróbálta elismertetni főhatóságát a deshimai (kis kereskedelmi telep volt Nagasakiban, előbb 
a portugáloknak, majd 1641-től 1854-ig a hollandoknak fenntartva) holland kereskedelmi 
ügynökséggel. Kínában Csia Csinget egyre jobban fenyegették a titkos társaságok, s 
1813-ban nagyszabású felkelés tört ki Santung tartományban. Japán semmiféle komoly 
ellenállást nem tanúsíthatott volna, s amikor 1808-ban megjelent Pellew kapitány, az 
uralkodó körökben kitört a pánik. Európa belharcai mentették meg a Távol-Keletet több 
mint egy negyedszázadra. 

A gyarmatosítás a brit birodalomban csak nagyon szerény eredményeket mutatott 
fel. A tengerentúlra települő igen kevés kivándorló elsősorban az Egyesült Államokba 
vette útját. Fokföldre csak 1808-ban érkeztek telepesek, Kanadába pedig semmiféle 
angol bevándorlás nem volt. Ausztráliában 1815 táján 600-700 telepes élt, ebből 400 
fegyenc. Összesen 20 ezer acre földet műveltek meg. A legtöbb európai telepes 
Kanadában élt. A korszak végén Alsó- Kanadának körülbelül 250 ezer lakosa volt, ebből 
20-30 ezer angol, Felső-Kanadának pedig 70 ezer. (Alsó-Kanada Ouebec, Felső-Kanada pedig 
Ontario tartomány.) Halifaxben virágzott az amerikai csempészet, az admiralitásnak a 
fakivitelt előmozdító szükségletei pedig lerakták egy izmosodó ipar alapjait. Jávában 
Stamford Raffles hozzáfogott a módszerek megújításához: a bennszülött főnököket 
hivatalnokokká változtatta, a földet pedig bérbe adta a lakosoknak oly módon, hogy 
szabad kezet engedett nekik a termesztés és a kereskedelem terén. Terveinek 
megvalósításához azonban nem volt sem elég ideje, sem pénze. — 

A fehér terjeszkedés továbbra is erőteljesen folyt az Egyesült Államokban, nem 
annyira a bevándorlás, mint inkább a lendületes népszaporulat révén. Az Atlanti-óceán 
partjairól szüntelen rajokban áramlottak a telepesek az északnyugati területek felé. Ohio 
1802-ben alakult állammá. Indianát és Illinoist kevéssel 1815 után ismerték el külön 
államnak. Délen viszont a gyapotültetvények terjeszkedésével párhuzamosan nőtt a 
feketék száma: ebben az időben már több mint másfélmillió néger élt itt; Louisianát 
1812-ben vették fel az államok közé, Florida pedig irigy szenvedélyeket keltett. Madison 
a nyugati részét foglalta el Pensacolával, amely vitatott terület volt, Jackson pedig a 
tennessee-i milícia élén hadat viselt a krík indiánok ellen. 


Az angolszászok egyedüli riválisai az oroszok voltak. Az oroszok behatoltak a 
Kaukázusontúlra, és miután legyőzték a perzsákat, 

1812- ban a gülisztáni szerződéssel megszerezték Dagesztánt és Bakut, valamint azt 
a jogot, hogy kizárólag ők tartsanak fenn flottát a Kaspi-tengeren. Megpróbáltak 
kapcsolatba lépni Kínával, de sikertelenül. 1805-ben egy Sándor által küldött követséget 
feltartóztattak Mongóliában. A Bering Társaság, amelyet 1799-ben alapítottak, 
megvetette a lábát Alaszkában, és 1803-ban a Horn- fokon át útnak indította Rezanov és 
Kruzenstern cirkálóját. Az előbbi 1804-ben jelent meg Nagasakinál, de nem bocsátották 
be, majd 1806-ban Alaszkából San Franciscóba hajózott. Ohotszkból kiindulva az oroszok 
megpróbálták megkaparintani Szahalint, megtámadták a Kuril-szigeteket és Hokkaidót, a 
japánok nagy riadalmára. Valamivel később elhatározták, hogy gyarmatot alapítanak 
Kaliforniában Alaszka élelmezésére; 1811-ben erődítményt létesítettek San Franciscótól 
északra. Itt találkoztak a Kanadai Társaság ügynökeivel, akik kezdtek átjárni Columbiába 
és Oregonba. 

A missziók szerepe gyakorlatilag még mindig jelentéktelen volt. Kínában Dufresne 
apostoli helytartó 1803-ban összehívta az első zsinatot, de egyetlen pap sem érkezett 
hozzá Európából. 1805-ben újrakezdődött az üldözés, 1815-ben őt magát is lefejezték. 
1807-ben partra szállt Kantonban Morrison, az első protestáns misszionárius. A baptisták 
is eljutottak Burmába. 1804-ben megalakult a Biblia Társaság, de a körülmények még 
nemigen engedték szóhoz jutni. 


Az európaiak gondolkodásában a gyarmatok még mindig azt a szerepet töltötték be, 
amelyet a merkantilizmus jelölt ki számukra; a régi gyarmati rendszer azonban 
veszélyben volt. Franciaország rövid időre megszüntette a rabszolgaságot, e rendszer 
egyik legfontosabb elemét, s amikor vissza akarta állítani Santo Domingóban, azonnal 
elveszítette ezt a gyarmatot. 1807-ben Anglia megszüntette a rabszolgakereskedelmet, 
ami a gyarmatokon munkaerő- hiányt okozott. Másrészt az Egyesült Államok új példát 
statuált: a dél-amerikai telepesek és kreolok elhatározták, hogy ezt az utat követik, nem 
tűrik tovább az európaiak , kizárólagos" uralmát, elkülönülnek Európától, és 
megszabadulnak tőle. Spanyolország egyre-másra veszítette el amerikai birtokait. Ezek 
elismerték ugyan VII. Ferdinándot, de nyomban hozzátették, hogy csak személy szerint 
tekintik uruknak, amiből az következik, hogy mindaddig, amíg fogoly, saját maguk intézik 
ügyeiket. Amikor 1810-ben híre jött, hogy Andalúzia elesett, s hogy a juntát Cádizban 
bebörtönözték, egy lépéssel továbbmentek: Caracas április 19-én, Buenos Aires május 
20-án letette alkirályát; Uj-Granada júniusban kelt fel, Ouito augusztusban, Chile és 
Mexikó szeptemberben. A gyarmatok kereskedelmi szerződést ajánlottak Angliának, és 
Bolivár Londonba utazott. Wellesley tárgyalni akart; a Cortes azonban nem volt hajlandó 
hatályon kívül helyezni a , kizárólagosságot", s kijelentette, hogy az amerikai alattvalók a 
lázadás állapotában vannak. Bolivár, kíséretében Mirandával, visszatért. Kongresszust 
hívtak egybe, amely 1811. július 7-én kihirdette Venezuela függetlenségét, és 
alkotmányt szavazott meg. Uj-Granada követte a példát. Argentínában a vezetők között 
már konfliktus tört ki, és egyiküket, Morenót, száműzték; csak 1813-ban ült össze az 
alkotmányozó gyűlés. Mindenütt meghirdették az emberi jogokat, de a katolicizmust 
megtartották államvallásnak. Megszüntették a rabszolgaságot, a mitát, az encomiendát. 

Az új államokban azon nyomban kitört a viszály. A kreolok eltávolították a 
spanyolokat. A mérsékeltek méltatlankodtak, hogy beengedik a közéletbe a feketéket és 
a meszticeket. A vezetők civódtak egymással. Az egymásra féltékeny városok egyik 
táborból a másikba álltak, hogy önkormányzatukat védjék. A papság által uszított 
hegyvidéki lakosok a spanyolokat támogatták. Venezuelában a /lanerók azért harcoltak, 
aki megfizette őket. A spanyolok viszont szilárd támaszpontokat tartottak még a 
kezükben. Mexikóban 1811-ben agyonlőtték Hidalgo plébánost, majd paptársa, Morelos, 
aki 1813-ban újrakezdte, 1815-ben ugyanerre a sorsra jutott. 


A spanyolok maradtak az urak Limában; innen kiindulva visszafoglalták Ouitót az új- 
granadaiaktól; több ide-oda hullámzó hadművelet után visszavették Felső-Perut az 
argentínaiaktól; Paraguay végül kicsúszott a kezükből; Montevideóban azonban Elio 
hosszú ideig ellenállt, és a portugálokat hívta segítségül; a várost csak 1814-ben 
szabadította fel véglegesen Alvear. Chilében Rosas, Carrera és O Higgins viaskodott 
egymással a hatalomért; 1813-ban az ország déli részén összevont spanyol erők újra 
támadást indítottak, és visszahódították az egész országot. A harc Venezuelában és Uj- 
Granadában vette a legdrámaibb fordulatot. A spanyolok Maracaibo körzetében és az 
Orinoco völgyében tartani tudták magukat; 1812-ben aránylag könnyen legyőzték 
Mirandát, aki július 25-én kapitulált; Cádizba küldték, ahol 1816-ban halt meg. Bolivárnak 
sikerült elmenekülnie, és Cartagenába jutnia. Az új-granadaiak a következő évben 
hozzájárultak, hogy behatoljon Venezuelába, és augusztus 6-án be is vonult Caracasba. 
Ellenfelei újra keletre vonultak vissza, de 1814-ben ismét támadást indítottak, és 
megverték Bolivárt, akinek vissza kellett térnie Uj-Granadába. Ekkor a trónjára 
visszakerült VII. Ferdinánd erősítéseket küldött. Flottája 1815 tavaszán jelent meg, s 
Bolivár hajón Jamaicára távozott. Csak Argentína maradt szabad, de belső viszályok 
gyengítették. Alveart, akit 1814-ben kormányzóvá választottak, és aki Anglia 
védnökségét kérte, 1815 áprilisában megbuktatták. Spanyol-Amerika sorsát illetően 
tehát bizonytalanság uralkodott. Mindamellett nyilvánvalónak látszott, hogy az 
anyaország sohasem fogja tudni maradéktalanul visszaállítani a régi gyarmati rendszert. 

Mivel a tőkés termelés célja a profit, ez Napóleon politikai és katonai eszményétől 
teljesen idegen erőt jelentett. Tökéletes formájában ez a termelés természetesen 
szemben áll a nemzeti határokkal, hiszen azok gátolják a természeti kincsek kiaknázását, 
és lehetetlenné teszik a föld különböző övezetei közötti ésszerű munka- megosztást; 
ebben az értelemben a világuralom kedvezhetett ennek a termelésnek. A kapitalizmus 
azonban még csak kialakulóban volt, s a merkantilista szellemtől mélyen áthatott 
képviselői kizárólag azzal törődtek, hogy megtartsák sérthetetlen vadászterületnek a 
saját országukat. Egyébként személyükben honfitársaikkal együtt ragaszkodtak hazájuk 
függetlenségéhez; azok a kedvezmények, amelyeket a császár Franciaországnak 
biztosított, előbb vagy utóbb a nacionalizmus híveivé tették volna őket a császársággal 
szemben, s a nemzetek egymás közötti ellentéteit egyelőre felfüggesztették volna. 
Napóleon számára azonban nem is ez jelentette a legnagyobb veszélyt. Az ipari 
kapitalizmus Angliában született meg és tett szert a legnagyobb hatalomra és a legtöbb 
lehetőségre: ennek jóvoltából ez volt az egyetlen ország, amely finanszírozni tudta a 
háborút; úgyhogy ebben az értelemben Nagy-Britanniának a császár felett aratott 
győzelme a kapitalizmus győzelme volt. 

A kontinentális rendszert a Nagy Hadsereg győzelmei teremtették meg és tartották 
fenn. Létét minden egyes háború újból kérdésessé tette. Az oroszországi hadjáratnak 
kellett megkoronáznia a vállalkozást, de ez katasztrófával végződött. Miután a Nagy 
Hadsereg elpusztult, a császár sietve megpróbálta visszaállítani, s bár a korosztályok 
összekeverésének intézménye nem létezett többé, tehát megsemmisült e hadsereg 
legfontosabb erőforrása, a császár ismét felülkerekedik, ha ugyanúgy, mint az addigi 
küzdelmekben, csak egy vagy két kontinentális hatalommal kell megküzdenie. Most 
azonban a kontinens országai, húsz esztendő tapasztalataiból okulva, összefogva 
rontottak rá. A kontinentális rendszer megsemmisült, Napóleon letűnt a színről, s 
kísérletének költségeit Francia- ország fizette meg. 

1. AZ OROSZORSZÁAÁGI HADJÁRAT 

Napóleon 700 ezer embert vitt hadba Oroszország ellen. Ebből 611 ezer lépte át 
folyamatosan a határt a hadjárat folyamán. A csapatok összetétele pontosan leképezte a 
Nagy Birodalmat. A katonák közül, az annektált területek franciáival együtt, 300 ezer volt 
a francia, 180 ezer a német, ebből 30 ezer osztrák Schwarzenberg vezénylete alatt, s 20 
ezer porosz Yorck mögött; 9 ezer a svájci, 90 ezer a lengyel és a litván, 32 ezer az olasz, 
az illíriai, a spanyol és a portugál. Ezeknek az egységeknek az értéke és a hűsége 
rendkívül egyenlőtlennek mutatkozott a későbbiek folyamán. A Nagy Hadsereg még 
sohasem ért el ekkora létszámot; de ilyen tarka és ilyen kevéssé összeforrott sem volt 
még soha; a régi Franciaország területéről való franciák mindössze egyharmadát 
alkották. 


A Visztula előtt álló derékhad - 450 ezer emberés 1146 ágyú - kilenc hadtestből, 
valamint a gárdából, négy lovassági hadtestből és a szövetségesekből állt. Ebben a 
szokásos tagolásban kezelhetetlennek látszott éppen roppant méreteinél, a front 
kiterjedésénél és az összeköttetés nehézségeinél fogva. Napóleon gyakorlatilag 
hadseregekbe tömörítette a hadtesteket. A Nyemannál ő volt 227 ezer emberrel; Eugéne 
valamivel mögötte 80 ezerrel; Jeromos vezényelte a jobbszárnyat 76 ezer emberrel; azon 
túl állt Schwarzenberg; baloldalról a legszélen pedig Macdonald és Yorck. Csak éppen jó 
hadvezérekre lett volna szükség; kiváltképpen Jeromos nem számított annak! 
Kiválasztásával a császár dinasztikus előítéletnek engedett. Mintha eltűnt volna a 
hadműveletek pontossága. 

Mint rendesen, Napóleon most is úgy képzelte, hogy a háború rövid lesz. Egészen 
június 20-áig azt remélte, hogy Lengyelország területén zajlik le. Miközben erőinek 
zömével Kovno (Kaunas) felé menetelt, jobbszárnyát visszafordította Varsó irányába, s itt 
éppen Jeromos középszerűsége szolgált csalétkül. Ha az ellenség nagy erőkkel behatolna 
a nagyhercegségbe, ő lerohanná a jobbszárnyát és szétszórná: ez a békekötést 
jelentené. Az oroszok azonban nem mozdultak. Így hát otthon kellett megtámadni őket. A 
katonák négy napra való kenyeret vittek magukkal: a konvojok húsz napra való liszttel 
követték őket; három héten belül megtörténik a döntő csapás, és Sándor kapitulál. 

Kétségtelen, hogy a megbékélés hívei nem hiányoztak a cár környezetéből, így 
például Konsztantyin nagyherceg és Rumjancev. Június 28-án Balasovot Napóleonhoz 
küldték, hogy tárgyalást ajánljon fel neki abban az esetben, ha hajlandó kiüríteni az orosz 
területet. Franciaország ellenségei, Armfelt, Stein, állandóan féltek, hogy az uralkodót 
elfoghatja egy gyenge pillanat; talán meg is volt rá az okuk. A tény azonban az, hogy a 
gőgje győzött. 


Mindamellett az orosz hadsereg menthetetlenül gyengének látszott. A Nyeman mögött 
Barclay de Tolly 120 ezer embernek vezényelt; a Bugnál Bagratyion nem egészen 40 
ezer embert vont össze; kissé délebbre Tormaszov valamivel több mint 40 ezer emberrel 
rendelkezett; a második vonalban Wittgenstein nyomult előre, hogy védelmezze a Dvinát 
és Rigát. A hátországban még 3-400 ezer újonc, kozák és milicista állt rendelkezésre, és 
Csicsagov útnak indította a dunai hadsereget; de az oroszoknak időre volt szükségük. 
Időt azzal nyerhettek, ha elhúzódnak az összeütközés elől, s azok, akik, mint például 
Rosztopcsin, a térséget és a telet tekintették hazájuk két legértékesebb 
szövetségesének, ezt egyértelműen hasznosnak látták. A többséget viszont felbőszítette 
az a gondolat, hogy a franciák benyomulhatnak az ország területére, vagy pedig attól 
féltek, hogy ez megtöri uruk akaratát. Végül is mindnyájan Phull német emigráns 
tervében egyeztek meg. Barclay, vagy Bagratyion, aszerint, hogy Napóleon melyiket 
támadja meg, felveszi a harcot és ellenállja másik pedig ráront a támadók szárnyára. 
Nemcsak a császárnak volt ellenére, hogy Oroszország kellős közepén bontakozzék ki a 
háború: Sándor sem akarta ezt. Ám pontosan ez az, aminek szükségszerűen be kellett 
következnie, azért, mert az orosz tábornokok gyengébbnek érezték magukat, és féltek 
ellenfelüktől; minthogy pedig az ország kiterjedése folytán teljesen szabadon mozogtak 
és nyerhettek tért, állandóan hátrább vonultak, hogy elkerüljék a katasztrófát, és ezzel 
akaratlanul arra kárhoztatták ellenfelüket, hogy kimerüljön az üldözésben. 

Napóleon hadserege 1812. június 24-én és 25-én kelt át a Nyemanon, és 26-án 10 
mérföldes erőltetett menettel Vilnába ért, hogy szétzúzza Barclayt. De nem találta ott, 
mert Barclay visszahúzódott a Dvina mögé, Drissza hevenyészett sáncai közé. Maradt 
Bagratyion. Vilnából Davout Minszk felé vonult, hogy elvágja visszavonulási útját, 
Jeromos pedig üldözésére indult. Jeromosnak azonban túl hosszú utat kellett megtennie, 
és nem nagyon sietett. Bagratyionnak így megmaradt a manőverezési lehetősége, dél 
felé térve kikerülte Davout-t, átkelt a Dnyeperen, majd visszakanyarodott. Jeromost a 
császár leváltotta, s az visszautazott Vesztfáliába. Davout Mogiljovnál megverte 
Bagratyiont, de nem tudta feltartóztatni. A vilnai hadművelet kudarcot vallott. Július 3-án 
Napóleon újra elindult Vityebszk felé, hogy a két orosz hadsereg közé ékelődjék. 24-én 
érkezett meg, de már későn: Barclay kiürítette Drisszát, majd Vityebszket, és 
Szmolenszkba húzódott vissza, ahol sikerült egyesülnie Bagratyionnal. 


Ezzel a két egyesült erővel Barclay hajlandó volt megindítani a támadást Vityebszk 
irányába. Napóleon nyomban egy harmadik hadműveletet kezdeményezett: 
visszahúzódott dél felé, átkelt a Dnyeperen, s augusztus 16-án megjelent Szmolenszk 
alatt. A támadás azonban megbukott, s amikor erről a már 12-én visszavonulót fújó 
Barclay értesült, még időben érkezett meg a város védelmére; 17-én véres csata zajlott 
le, amelynek révén a franciák csak a külvárosokat tudták hatalmukba keríteni. Az orosz 
hadsereg ismét visszahúzódott; hátvédje 19-én Valutyinánál fedezte a visszavonulást. 
Vajon követni fogják-e a franciák Moszkváig? 

Már az első pillanatban világossá vált a háború újfajta jellege. A napóleoni stratégia 
használhatatlannak bizonyult. Az ellenség arcátlanul állandóan elhúzódott, és nem 
létezett semmiféle természeti akadály, amelyhez oda lehetett volna szorítani. Meglepni 
sem lehetett, mert a kietlen síkságon a lovasság csak kimerült, anélkül hogy 
értesüléseket szerezhettek volna, s mert a távolság a franciák gyors ütemű menetelését 
megfosztotta megszokott hatékonyságától. E menetelések sokkal jobban kimerítették az 
embereket, mint rendesen. Már június 26-án, Vilna megközelítésekor ijesztő arányban 
nőtt meg a lemaradók és a szökevények száma. A konvojok nem tudták követni a 
csapatokat, s a hadseregnek szinte már az első naptól fogva a helyszínen kellett 
megszereznie az élelmet. Az ország azonban semmit sem adott. A lovak nem jutottak 
zabhoz, és tömegesen pusztultak. Az időjárás is az oroszok mellé állt: viharok, esők és 
hideg éjszakák június végén; majd elviselhetetlen hőség. A Szmolenszk alatti 
hadműveletben mindössze 160 ezer ember vett részt. Mi marad Moszkvára? Főleg a 
külföldi csapatok létszáma olvadt szinte óráról órára. Az eredetileg 16 ezer főnyi 
württembergi hadosztály szeptember 4-én mindössze 145 6 emberből állt. A szárnyakon 
és hátul egyáltalán nem volt ragyogó a helyzet. Macdonald-nak nem sikerült bevennie 
Rigát, s Gouvion-Saint-Cyrrel, a polocki győzővel szemben folyamatosan nőtt 
Wittgenstein serege. 


Reynier és Schwarzenberg sakkban tartotta Tormaszovot, de már közeledett Csicsagov. 
Napóleon arra számított, hogy a lengyelek tömegesen felkelnek, és elözönlik Ukrajnát. 
Június 28-án a diéta egy konföderációnak adta át a helyét, amelynek irányítását 
Czartoryski apja vette át, és amely nyomban visszaállította a lengyel királyságot. A 
császár hidegen fogadta ezt a hírt, és hallgatott. Nem lett volna okos dolog 
felbosszantani Poroszországot és Ausztriát, sem kétségbeesésbe kergetni Sándort, 
mielőtt legyőzte volna. Még Litvániát sem csatolta a hercegséghez, s a terület 
irányítását, ugyanúgy, mint Kurlandét, francia hivatalnokokra bízta. A csalódott és 
nyugtalan és egyébként is kimerült lengyelek, akiket a francia követ, De Pradt mecheleni 
érsek sem biztatott túlságosan, úgy határoztak, hogy megvárják, amíg kirajzolódnak a 
francia győzelem körvonalai, csak azután lépnek fel erélyesen. Ilyen körülmények között 
valószínűleg jobb lett volna megállni, megszervezni a már meghódított területet és a 
hadsereg élelmezését, s gondoskodni a helyszínen a katonaság téli szállásáról. Napóleon 
fejében már Vityebszk- ben megfordult ez a lehetőség. Egyetlen eszköz kínálkozott arra, 
hogy gyökeresen megváltoztassa a háború egész arculatát és kilátásait : elég lett volna 
megígérni a parasztoknak a jobbágyság megszüntetését. A császár tudta ezt: de a 
forradalmi hagyománytól ekkor már annyira irtózott, hogy ez a megoldás tökéletesen 
idegen volt a számára. Ez a lehetőség tehát elesett; egyébként pedig úgy vélte, hogy ha 
a császárság elhúzódó erőfeszítésre kényszerül, ezt mindenképpen megsínyli a 
tekintélye, aminek németországi következményei kiszámíthatatlanok lehetnek. Ráadásul 
szentül hitte, hogy ha bevonul Moszkvába, ezzel térdre kényszeríti Sándort. Így hát újra 
elindult. 


Szeptember 5-én hirtelen beleütközött az orosz hadseregbe a Moszkva-folyó partján. 
Barclay tisztét Kutuzov vette át, aki nem akarta Moszkvát harc nélkül kiszolgáltatni. 
Jobbszárnya a folyó fedezete alatt megközelíthetetlen volt; balszárnyát, amely egy 
erdőre támaszkodott, a franciák csak késve tudták bekeríteni. Napóleon a derékhadát 
támadta meg, és szeptember 7-én, hosszan tartó és véres küzdelem után vette be annak 
sáncait. A franciák 30 ezer, az oroszok 50 ezer embert veszítettek. Napóleon a döntő 
pillanatban elkövette azt az óvatlanságot, hogy Kutuzovot, anélkül hogy erejét megtörte 
volna, engedte visszahúzódni Moszkvától délre, a Nara mögé; a császár 14-én vonult be 
a fővárosba. Moszkvát 15-étől 18-áig tűzvészek pusztították el. A tüzeket, legalábbis 
részben, Rosztopcsin parancsára gyújtották. 

Sándor Drisszából visszatért Szentpétervárra. Békét kötött Angliával, és rábízta a 
flottáját. Augusztus végén a turkui találkozáson megerősödött Bernadotte-tal való 
szövetsége. Ez azonban nem jelentett semmit: Bernadotte hiába kapott angol segélyt, 
egyáltalán nem volt hajlandó németországi kalandokba bocsátkozni addig, amíg meg 
nem hódította Norvégiát, és amíg a császár úr a porondon; a cár kizárólag saját magára 
számíthatott. Nővére, Katalin, az emigránsok, akik Arndthoz csatlakoztak, d Ivernois és 
Mme de Staül a végsőkig való háborút követelték. Ha kapitulál, kétségkívül meggyűlik a 
baja a félelemtől szorongatott és dühtől tomboló nemességgel. De minden jel arra mutat, 
hogy legfőképpen valamilyen hősies magatartás póza kerítette hatalmába. Az a 
nemzetközi környezet, amely az utolsó reménységet látta benne, már előre Európa 
felszabadítójaként ünnepelte; titokban nem kételkedett abban, hogy győzelme Európa 
urává teszi. Ez a szerep, amelyről mindig is álmodott, összhangban állt hiúságával, a 
szabadságról való szónoklataival és mélységes uralmi ösztönével. Mivel mindinkább 
hajlott a miszticizmusra, könnyen meggyőzte magát arról, hogy isten őt szemelte ki az 
Antikrisztus megállítására. Miután vezére lett annak a keresztes hadjáratnak, amelyet 
annak idején Burke hirdetett meg, süket maradt Napóleon minden javaslatára. 


A császár nem mehetett többé tovább. Magában Moszkvában nem fenyegette veszély a 
hadsereget, de csak az a terület volt a hatalmában, amelyet megszállva tartott, s 
öszeköttetési vonalai nem voltak biztosak. A hivatalos hagyomány kétségkívül eltúlozta a 
háború nemzeti jellegét, de a kiéhezett betolakodó elől a jobbágy ugyanúgy elmenekült, 
mint a többiek, s kétségbeesésbe hajszolva gerillaharccal válaszolt. A franciák szinte 
soha egyetlen kozákot sem láttak, de ők szemmel tartották az alakulataikat. Ha 
Napóleon engedi, hogy a tél Moszkvába szegezne, Európa, sőt Franciaország is 
kicsúszhat a kezéből, hiszen az emberek bizonytalannak látják majd a sorsát. Egészen 
október közepéig remélt: Kutuzov fegyverszünetről tárgyalva hitegette Murat-t; majd 18- 
án váratlanul meglepte ellenfelét Vinkovónál. Másnap a kijózanodott Napóleon elrendelte 
a visszavonulást. 

Tarutinótól Szmolenszkig Kutuzov több napos előnyre tehetett szert. Napóleon, hogy 
megfélemlítse, dél felé nyomult, és 24-én Malojaroszlavecnél megverte; utána 
elhúzódott, és újra elindult Szmolenszk felé. Menekülését Davout fedezte, Miloradovics 
ellenében, nem minden nehézség nélkül. Eleinte még szép volt az idő; egyszer csak 
átmenet nélkül esni kezdett a hó. A már a bevonuláskor elpusztított ország nem nyújtott 
sem élelmet, sem hajlékot. A lovak elpusztultak; a katonák a kocsikat és az ágyúkat az 
útszélen hagyták; egyre hosszabban húzódott a lemaradók kígyózó menete, amelyet nap 
nap után tizedeltek a kozákok és a fagy. A franciák november 9-től 13-ig vonultak be 
Szmolenszkbe, és 14-től 18-ig szakaszosan hagyták el a várost. Az oroszok előnyre tettek 
szert, s Krasznojénál elvágták az útjukat. Napóleon 15-én különösebb ellenállás nélkül 
törte át a vonulatokat; Eugéne 16-án, Davout 17-én csatára kényszerült; 18-án Ney-t 
feltartóztatták, és alakulatai csak csodával határos módon menekültek meg, a Dnyeper 
jegén átkelve. Az újra összevont, immár körülbelül 30 ezer főre apadt hadsereg elérte a 
Berezinát. Itt súlyos" veszély várt rá. Csicsagov, miután egyesült Tormaszovval, észak 
felé fordult, s minthogy Schwarzenberg nem üldözte, bevette Minszket, majd Boriszovot. 
Wittgenstein átkelt a Dvinán, és visszaszorította Oudinot-t és Victort. Oudinot sietett 
visszafoglalni Boriszovot, de lerombolt híd várta. Eblé utászai a 25-éről 26-ára virradó 
éjszakán két pontonhidat vertek. Napóleon 27-én kelt át a folyón, és másnap mindkét 
parton dúlt a csata. Jobboldalt Csicsagovot feltartóztatták; baloldalt Kutuzov puhasága 
lehetővé tette Victornak, hogy a lemaradókat feláldozva kikerüljön a harapófogóból. 
Egészen mostanáig a Berezina sem volt még befagyva, ekkor azonban rendkívül hidegre 
fordult az idő, s a kegyetlen fagyban a Nagy Hadsereg maradványai is megsemmisültek. 
December 9-én mintegy 10 ezer ember érte el Vilnát, s Kovnón át Königsbergbe 
(Kalinyingrád) húzódott vissza. 


Fokozatosan még 40 ezren csatlakoztak hozzájuk, szétforgácsolt kis csoportokban. A 
Tilsit felé menekülő Macdonald-nak, valamint a Bugnál vonuló Reynier-nek és 
Schwarzenbergnek összesen 55 ezer embere maradt. Napóleon 400 ezer halottat és 100 
ezer foglyot veszített. 

A Nagy Hadsereg, a Nagy Birodalom pajzsa nem létezett többé, s még hosszú ideig 
nem születhetett újjá. A különböző korosztályok összeolvasztása, ami 1793 óta a francia 
hadsereg erejét adta, ezennel lehetetlenné vált; új lovasságot sem lehetett teremteni a 
semmiből. A jóvátehetetlen katasztrófa mégsem törte meg Napóleont: máris csak arra 
gondolt, hogy új hadsereget hozzon létre. December 5-én Vilna előtt értesült, hogy Malet 
tábornok Párizsban október 23-án megpróbálta magához ragadni a kormányzást, és ez 
kis híján sikerült is neki; 29-én lőtték agyon társaival együtt. De éppen ideje volt már 
hazatérni, és szorosabbra fogni a gyeplőt, mielőtt elterjednek a szörnyű oroszországi 
hírek. Napóleon átadta a parancsnokságot Murat-nak, és Caulaincourt-ral szánon indult 
haza Franciaországba. Tele volt illúziókkal, újabb csapatokat követelt Poroszországtól és 
Ausztriától, s arra számított, hogy Murat kordában fogja tartani az oroszokat a 
Visztulánál. Tavasszal majd visszatér új légióival. u j 
2. POROSZORSZÁG ELPÁRTOLÁSA ES AZ ELSŐ 1813-I HADJÁRAT 

Ha a poroszok és az osztrákok hívei maradnak, Murat talán tartani tudja magát. A 
kimerült Kutuzov nem lépte át a határt. Ugy vélte, hogy hazájának nem érdeke a háború 
folytatása, és sokan gondolkodtak hasonlóan. Sándor határozta el a támadás újbóli 
megindítását; félreállította Rumjancevet, és december 23-án Nesselrodéval megjelent 
Vilnában. Stein inspirálta, aki november 17-én könyörögve kérte, hogy szabadítsa fel 
Németországot: zászló alá szólítják a népet, a fejedelmeket pedig elmozdítás terhe 
mellett kényszerítik, hogy csatlakozzanak a jó ügyhöz. 


Sándor más elpártolásokra is számított. Az olasz Paulucci és a német emigránsok már 
megkörnyékezték Yorckot, aki utasításokat kért; lehetséges, hogy nem kapott; tény 
azonban, hogy amikor az oroszok elvágták Macdonald- tól, nem próbált utat törni 
magának, pedig könnyen megtehette volna, és december 30-án Tauroggenben (Tauragé) 
semlegességi megállapodást írt alá. Az oroszok behatoltak Poroszországba, s minthogy 
Bülow nem volt hajlandó együttműködni Murat-val, Macdonald nem minden nehézség 
nélkül visszatért a Visztulához. Frigyes Vilmos elmozdította Yorckot; ő azonban úgy tett, 
mintha nem tudna róla, és követte az oroszokat. Azok jó okkal számíthattak a lengyel 
főnemességre. Decemberben Czartoryski kérte a cárt, hogy egyik fivérének jogara alatt 
állítsa vissza Lengyelországot. A varsói kormány több tagja felajánlotta a 
nagyhercegséget Oroszországnak, és cserébe a Litvániával való egyesítést és az 
alkotmányt kérték. Nesselrode és Stein ellenezte ezt az elgondolást; az előbbi hazája 
érdekeinek nevében, az utóbbi arra hivatkozva, hogy így lehetetlen lesz a koalíció. 
Sándor arra szorítkozott, hogy 1813. január 13-án jó szándékairól biztosította a 
lengyeleket, akik be is érték ezzel, és nem tanúsítottak semmiféle ellenállást. Ami 
Schwarzenberdget illeti, szintén tárgyalni kezdett, és harc nélkül vonult vissza. Az oroszok 
február 9-én foglalták el Varsót. 

A franciák Poznan felé húzódtak vissza. Murat hazautazott Nápolyba, és Eugéne vette 
át a főparancsnokságot. Schwarzenberg január 30-án külön fegyverszünetet kötött, 
utána visszavonult Krakkóba, magával vonva Poniatowskit, és fedezetlenül hagyva 
Reynier-t, akinek hadtestét közben megsemmisítették. Február 12-én Eugéne elhagyta 
Poznant, s a hó végén idő előtt feladta az Odera vonalát; igaz, hogy ekkor Poroszország 
elpártolása lényegileg már befejezett tény volt. 


Elég hosszú időbe telt, amíg Frigyes Vilmos meggyőződött arról, hogy a Nagy Hadsereg 
pusztulása felszabadította a francia uralom alól, s ha Napóleon felajánlja neki a Varsói 
Nagyhercegséget, talán még kielégítettnek is tekinti magát. Félt Ausztriától, amelyről 
úgy hitte, hogy kitart Franciaország mellett, az oroszokra pedig gyanakodott, hogy egész 
Lengyelországot, sőt talán még Kelet- Poroszországot is annektálni szeretnék. 
Környezete erősen megoszlott. Knesebeck, valamivel félénkebben pedig Hardenberg is a 
Sándorral való azonnali szövetséget ajánlotta; Ancillon inkább azt szerette volna, ha 
Metternichhel egyeznek meg, hogy annak közbenjárásával Németország visszanyerje 
szabadságát, anélkül hogy beengednék az oroszokat. Decemberben a király arra hajlott, 
hogy tavaszra halasztja a döntést, s majd a császár hátában pártol el, amikor az újra 
benyomul Oroszországba. Bécsben Knesebeck megtudta, hogy Poroszországnak nincs 
mit félnie Ausztriától; virágnyelven a cárral való megegyezést ajánlották neki; a 
szövetségre irányuló javaslatait elutasították. 

A döntést a hazafiak forradalmi akciója csikarta ki. Yorck elpártolása adta meg a jelet. 
Az először felháborodott király végül egy ügynököt küldött a cárhoz, aki megígérte, hogy 
Visszaállítja" Poroszországot, s a királyhoz intézett kérését némi fenyegetéssel is 
alátámasztotta. Másrészt Frigyes Vilmos még attól tartott, hogy Napóleon haragja 
könnyen elérheti, ezért, engedve a rábeszélésnek, január 22-én elhagyta Berlint, és 
Breslauban (Wroclaw) ütötte fel főhadiszállását. Ezalatt Yorck mind előbbre nyomult 
Poroszországban. Königsbergben a cár megbízottjaként megjelent Stein, és kérte a 
rendek egybehívását. A megijedt és először tanácstalan hivatalnokok végül ellene 
fordultak, s át kellett adnia a helyét Yorcknak; alapjában véve azonban mindenki 
egyetértett. A rendek a király utólagos jóváhagyásával létrehozták a Landwehrt, s Yorckot 
bízták meg a megszervezésével, anélkül hogy az érintené a rendes újoncozást; úgy 
döntöttek, hogyha nincs elég önkéntes, bevonulásra köteleznek minden 18 és 45 év 
közötti férfit, a helyettesállítás jogával. A rendeknek gondjuk volt arra, hogy maguknak 
tartsák fenn a tisztek megválasztását, hiszen a népet fegyverezték fel, ezt azonban úgy 
kellett megoldani, hogy ne nyugtalanítsa a nemességet. A király rossz szemmel nézte ezt 
a törvénytelen kezdeményezést; de tudta, hogyha ellene szegül, esetleg a koronájával 
játszik. Különben is Breslauban a Scharnhorst vezette háborús párt jelentékenyen 
megerősödött. 


Frigyes Vilmos a maga részéről február 3-án mindazokat az alattvalóit, akiknek módjuk 
volt saját erejükből felszerelni magukat, felszólította, hogy a sorkatonaság alakulataihoz 
önkéntes egységekben csatlakozzanak; az ügy előmozdítása érdekében 9-én a háború 
egész tartalmára felfüggesztett mindennemű felmentést a 17 és 24 év közöttiekre 
vonatkozóan; 10-én kibocsátotta a néphez intézett első felhívását. Egyidejűleg a cárhoz 
küldte Knesebecket. A megbeszélések elhúzódtak, mert Poroszország, legalábbis 
keleten, 1806-i határainak visszaállítását kívánta, Sándor viszont csak egy, a régivel 
egyenlő nagyságú területet ajánlott. A csomót Stein vágta el; Anstett-tel együtt 
Breslauba küldette magát, és rábeszélte a királyt a megegyezésre. A szövetség február 
28-án Kaliszban született meg; Sándor március 15-én felkereste Frigyes Vilmost, 16-án 
megküldték Franciaországnak a hadüzenetet, 17-én pedig a király az ország egész 
területén felállította a Landwehrt a 17 és 40 év közötti fegyverviselésre képes összes 
férfiakra vonatkozóan, helyettesállítás nélkül; a tiszteket a két-két nemesemberből és 
egy nem nemesből álló körzeti tanácsoknak kellett kijelölniük; április 21-én a 40 év feletti 
férfiakat is behívták, és Landsturmot alakítottak belőlük, de egyszer sem vették igénybe. 
Franciaország legyőzéséhez Poroszország az általános mozgósítást is átvette tőle, amint 
azt Scharnhorst és Gneisenau már régóta kívánta, s minthogy csak 5 millió lakosa volt, 
olyan következetes szigorral valósította meg, amilyet a Közjóléti Bizottság annak idején 
sohasem tartott szükségesnek. 

Az oroszok számára döntő fontosságú volt ez a szövetség, ők csak 70 ezer embert 
tudtak az első vonalban tartani. Igaz, hogy a Landwehr augusztus előtt nem volt 
harcképes, és hogy májusban mindössze 7-8 ezer önkéntes állt fegyverben, de a 
reguláris hadsereg - részint a 30-40 ezer Krümper, részint az 1807-ben elbocsátott 
tisztek, valamint az újoncok behívása révén - azonnal 35 ezer embert küldhetett a 
frontra, és részt vehetett az ostromokban. Eugéne március 4-én elhagyta Berlint, és az 
Elba mögé húzódott. Az ellenség nyomban átkelt ezen folyón. Hamburg február 24-én 
kelt fel, és az oroszok március 18-án vonultak be ide; Davout még ugyanezen a napon 
kiürítette Drezdát; az ellenség Szászországot is elárasztotta, s a franciák a Saale mögé 
kényszerültek. 


A porosz nemzeti megmozdulásnak erkölcsileg is nagy volt a hatása, mert a háború 
megkapta azt a felszabadító jelleget, amelyről Sándor ábrándozott; a német történetírás 
azóta is , felszabadító háborúnak" nevezi. A lelkesedés főleg az egyetemi ifjúságot, a 
polgárságot és a nemességet ragadta magával. Berlinben Fichte félbeszakította 
előadását, és akárcsak Steffens és Schleiermacher, forró szavakkal kommentálta a király 
felhívását. A megmozdulás ereje tartományonként erősen különbözött. Sziléziában és 
Nyugat- Poroszországban a lengyelek nem engedelmeskedtek vagy dezertáltak; Kelet- 
Poroszországban igen sokan állítottak helyettest. Különösen a falvakban lehetett 
megfigyelni, hogy a bevonulásban a hazafias lelkesedésnél sokkal nagyobb szerepe volt 
annak, hogy a csak néhány éve felszabadított parasztok megszokták az 
engedelmeskedést a junkereknek és a hivatalnokoknak. Másrészt a nemesség úgy 
intézte, hogy polgárok csak alacsony rangokat kaphassanak, és emiatt hiányzott az egyik 
leghatékonyabb ösztönző, amely a francia forradalom seregeinek erejét adta. Még így is 
igen jelentősek voltak azonban a behívás eredményei; márciustól áprilisig 15 ezer 
önkéntes jelentkezett a szabadcsapatokba, a Landwehr-ről nem is beszélve. A Landwehr- 
nek végül 120-130 ezer tagja volt, augusztusban meg is jelent a frontokon, és a tűzben 
levő alakulatoknak több mint a felét adta; megváltozott a porosz hadsereg arculata. 
Természetesen a hivatásos katonák nem becsülték valami sokra a Landwehrt, amely - 
akárcsak a francia forradalom első tömeges behívásainak kontingensei - gyakorlatlan 
volt, és könnyen elfogta a pánik. 


Poroszország lázadása egész Németországban izgalmat keltett. 1812 végétől kezdve 
egyre aktívabb a hazafiak propagandája. Paulucci ehhez felhasználta Merkelt. Arndt 
brosúrát írt brosúra után, többek között megjelentette A német katona katekizmusát, 
amelyben minden németet felszólított, hogy harcoljon a , gonosz szellemmel", szükség 
esetén a fejedelem ellenére is. Stein még tovább akart menni: Sándor és Frigyes Vilmos 
határozza el és szervezze meg a nemzeti háborút, s ez majd döntésre bírja az óvatosakat 
és a közönyöseket. Március 19-én a két uralkodó csakugyan kiáltványt intézett a 
németekhez, feloszlottnak nyilvánították a Rajnai Konföderációt, s felszabadították a 
fejedelmeket, hogy álljanak melléjük, ellenkező esetben letaszítják őket trónjukról. 
Tanácsot alakítottak az elfoglalandó területek igazgatására azzal a megbízással, hogy ott 
is szervezzék meg a Landwelrt. A tanács elnöke Stein lett. Hamburgot és Szászországot 
azonnal elfogta a lelkesedés; másutt, például Hanauban és Berg nagyhercegségben 
Napóleon újabb behívásai zavargásokat idéztek elő, és kedveztek a franciaellenes 
propagandának. Mecklenburg elpártolt. A fejedelmek többsége szívesen követte volna a 
példáját, de még féltek a császártól. Stein fenyegetése és a felkelésre való felhívás 
rosszul hatott rájuk, és egyáltalán nem kedvezett a porosz befolyásnak. Ausztriánál 
kerestek támogatást. 

A nemzeti hevület új költőnemzedéket szólaltatott meg. E poéták megvetéssel 
tekintettek az álmodozásra és a spekulációra, és kizárólag a katona hősiességét 
magasztalták. Így például Theodor Körner, aki karddal a kezében esett el, Lant és kard 
című híres kötetét hagyta hátra. Közéjük tartozott Rückert, akinek Vértes szonettek című 
verseskötete 1814-ben jelent meg, nemkülönben Schenkendorf és Uhland. A német 
hazafiságnak ez a nyilvánvaló metamorfózisa azonban még mindig nem jelentette azt, 
hogy a német nemzeti érzés véglegesen kialakult. A németek egyelőre csak abban 
tudtak egyetérteni, hogy ki kell űzni a franciákat, akik megkeserítették az életüket. A 
többségük ennél tovább nem látott, és még nem alkotott magának világos fogalmat a 
politikai nemzetről. Maguk a hazafias vezérek sem különböztették meg mindig világosan 
a kulturális értelemben vett nemzeti jellegtől: így például Gneisenau nem látott volna 
semmi kivetnivalót abban, ha Anglia a saját javára egy nagy államot létesít a Rajna és az 
Elba között. Azoknak, akik az egységet követelték, mint például Stein, a történeti 
körülmények folytán szintén nem sikerült erről világos képet alkotniuk maguknak. Az 
szinte nem is érdekelte őket, hogy ennek az egységes németségnek a vezető ereje 
Poroszország vagy Ausztria legyen-e; Stein még azt sem tartotta volna 
szerencsétlenségnek, ha Poroszország mint olyan megszűnik. Ez a közöny azonban nem 
küszöbölte ki magát a nehézséget; tulajdonképpen a megoldásra való képtelenség 
nyilvánult meg benne. 


Ezek az emberek tisztában voltak azzal, hogy a németek Európa segítsége nélkül fel sem 
szabadíthatják magukat; így szükségképpen beletörődtek abba, hogy az új államot 
Európa szervezze meg, és az vállaljon érte garanciát, azaz helyezze gyámsága alá. 
Ezenkívül a burzsoázia többé-kevésbé előrehaladott liberális eszmékkel kapcsolta össze a 
hazafiságot, a nemesek viszont a régi rendszer politikai és társadalmi fenntartásaként 
vagy restaurálásaként értelmezték. A fejedelmek a maguk részéről nem törődtek sem az 
egységgel, amely szuverenitásukat, sem az alkotmánnyal, amely hatalmukat korlátozta 
volna. A nemzeti egység kétértelmű, határozatlan körvonalakat öltött, mindenki arra 
készült, hogy majd a saját hasznára fordítja a győzelmet. Mindaddig, amíg szükség volt 
rá, meghagyták a népnek azokat a reménységeket, amelyek harcra buzdították; Ausztria 
beavatkozásával azonban végül is bizonyossá vált, hogy a győzelem hasznát a 
fejedelmek és a nemesek fogják lefölözni. 

Metternich hallatlan körültekintéssel és ugyanakkor eltökéltséggel készítette elő ezt a 
beavatkozást. Ausztria a Nagy Hadsereg pusztulásával felszabadult, s Franciaországgal 
való szövetsége virtuálisan fel is bomlott, hiszen a saját erejéből semmiképpen sem 
nyújthatott támogatást a Nagy Birodalom megtartásához, amely éppen Ausztria 
kifosztásából gazdagodott meg. Bubna, akit december végén küldtek Párizsba, 
rámutatott, hogy az osztrák császár nem fogja emelni a Napóleonnak nyújtott katonai 
támogatást; majd Schwarzenberg el is hagyta a frontot. , Ez az első lépés az elpártolás 
útján" - kiáltott fel Napóleon. Kegyetlen csalódás volt ez a számára, aki nem csekély 
reményeket alapozott a dinasztikus szövetségre. Végül azonban megnyugodott, és jó 
arcot vágott a rossz játékhoz: először is az oroszoktól és a poroszoktól kellett 
megszabadulnia; az osztrákokkal majd azután számol le. Metternich biztos volt abban, 
hogy a helyzet így alakul. Többen felvetették a kérdést, hogy vajon nem tudta volna-e 
Napóleon megszilárdítani a szövetséget úgy, hogy valami értékeset kínál érte. Erre nem 
volt lehetőség, mert ha Ausztria hozzásegíti Oroszország és Poroszország eltiprásához, 
maga is ki lett volna szolgáltatva kénye-kedvének. Metternich bármit csak úgy 
fogadhatott el, ha azzal legalább a poroszok is egyetértenek, azért, hogy helyreálljon az 
egyensúly és a tartós béke, és Sándornak meg Napóleonnak a keze egyaránt meg legyen 
kötve; ezért azzal bízta meg Bubnát, hogy ajánlja fel jószolgálatait, és terelje 
Franciaországot az engedmények útjára. 


Ez a megoldás neki mint államférfinak egyáltalán nem lett volna ellenszenves, mert 
egyrészt cseppet sem rajongott Poroszország erősödéséért, másrészt pedig még Frigyes 
Vilmosnál is kevésbé bízott a cárban, s annak nemcsak lengyelországi, hanem 
törökországi aspirációit is gyanakodva szemlélte. Németország forrongása 
nyugtalanította, úgy érezte, hogy ez a régi rendszert és Ausztriát egyaránt fenyegeti. De 
ahhoz, hogy Németországban helyreálljon a rend, Franciaországnak bele kellett volna 
egyeznie abba, hogy visszatér a lunéville-i békeszerződés megszabta határai mögé, 
Metternichnek pedig meggyőződése volt, hogy Napóleon erre nem lesz hajlandó; 
következésképpen nincs más hátra, mint a megfelelő pillanatban csatlakozni a 
koalícióhoz, és megbuktatni Napóleont. Az arisztokrata Metternichnek, akit a francia 
forradalom fosztott meg birodalmi főnemesi rangjától, ez személy szerint is leghőbb 
vágya volt, és ebben azonosult vele az egész osztrák nemesség. Lebzeltern, Sándornál 
akkreditált követe azzal dicsekedett, hogy az oroszokkal és a poroszokkal , mindig 
egyetértésben cselekedett", , a forradalom eltiprása és a jó ügy diadala érdekében". 

Bubnával folytatott tárgyalásain a francia császár beérte azzal, hogy nagylelkűen 
felajánlja Illíriát. Beleegyezett abba is, hogy a portugál királyt visszaültessék trónjára. 
Kijelentette azonban, hogy a császársághoz , alkotmányosan" hozzácsatolt országok 
közül egyről sem fog lemondani, nemkülönben a Varsói Nagyhercegségről sem. E 
nyilatkozatait nyilvánosan is megismételte a törvényhozó gyűlés előtt. Tulajdonképpen 
egyetértett volna azzal, hogy tárgyalások kezdődjenek Ausztria közvetítésével; ekkorra 
azonban Metternich már döntött, s csak azért tárgyalt, hogy időt nyerjen, és teljes 
biztonságban mozgósíthasson. Ez a játék nem ment minden nehézség nélkül, mert az 
arisztokrácia türelmetlenkedett, maga Gentz is zúgolódott a tétovázás miatt. Hormayr 
újra kezdte a tiroli felkelés szervezését, márciusban le kellett tartóztatni. Áprilisban 
Párizsba küldték Schwarzenberget. Ezúttal Metternich világosan közölte feltételeit: a 
franciák adják fel Illíriát, a nagyhercegséget és egész Németországot. 


Napóleon végül beleegyezett, hogy osszák fel a nagyhercegséget Ausztria, Poroszország 
és Oldenburg herceg között; cserébe azonban azt követelte, hogy Szászország annektálja 
az Elba és az Odera között fekvő porosz tartományokat. Ausztria kijelentette, hogy 
miután nem szövetségese többé Franciaországnak, és nem is közbülső helyzetben levő 
hatalom, áttér a fegyveres közvetítés álláspontjára, azzal az eltökélt szándékkal, hogy 
fellépjen ama féllel szemben, amelyik nem hajlandó elfogadni az általa kielégítőnek 
tekintett javaslatokat. Ausztria magatartása most már a franciák jó néhány 
szövetségesének hűségét megrendítette. Februárban a szász király elhagyta Drezdát, és 
végül Ausztriába menekült. Nem állta tovább Stein fenyegetőzését. Március 26-án 
Metternich felajánlotta, hogy kezességet vállal a szász király államainak integritásáért, és 
kompenzációt szerez neki a Varsói Nagyhercegségért; április 26-án aláírták az 
egyezményt: a közvetítés kudarca esetén a szász hadsereg csatlakozik az osztrák 
csapatokhoz. Ugyanebben az időpontban Metternich a bajorokkal is tárgyalt, akik már 
csak nagyon húzódozva segítették Napóleont. Murat, alighogy megérkezett Nápolyba, 
megbízottat küldött Bécsbe, s felajánlotta segítségét azzal a feltétellel, hogy meghagyják 
a trónján. A küldöttet jól fogadták, s Murat árulása csak azért halasztódott el, mert 
Bentinck - aki éppen elfoglalta a Ponzai-szigeteket, és arról álmodott, hogy olasz nemzeti 
mozgalmat szít Anglia gyámsága alatt - kijelentette, hogy érvényesnek tekinti Ferdinánd 
jogait a trónra, követelte, hogy szolgáltassák ki neki Gaetát, és 25 ezer embert 
szándékozott partra tenni. A felháborodott Murat erre még egyszer csatlakozott a Nagy 
Hadsereghez. 

Vajon lehet-e csodálkozni azon, hogy Napóleon nem volt hajlandó harc nélkül 
kapitulálni? Egyelőre még korántsem győzték le, s akárcsak 1807-ben, egy Oroszország 
és Poroszország elleni villámhadjárat most is cselekvésképtelenné teheti Ausztriát, 
mielőtt még akcióba lépne. Es hogyan nézett volna a franciák szemébe? A franciák 
minden bizonnyal szívesen megbocsátanak neki, ha hajlandó újra a nemzet vezérévé 
válni; ha azonban bevallja a kudarcát, akkor már nem lehet az uruk, márpedig ha az 
alkalmazkodás és a bukás között kell választani, akkor ő csak az utóbbit választhatta. 


Sokan emlegették ezzel a periódussal kapcsolatban önzését; de hát amióta látóköréből 
eltűnt a nemzet szorosan vett érdeke, egyszerűen nem gondolkodhatott másként. 
Egyébiránt pedig, ha elfogadja Metternich feltételeit, semmiféle biztosítéka sem lehetett 
arra nézve, hogy ellenfelei nem használják-e ki az így nyert időt arra, hogy még többet 
követeljenek, és az egész biztosan Így is történt volna. A cár a közvetítést csak március 
n-én fogadta el, akkor is rendkívül kelletlenül, s kizárólag azért, hogy ne hozza hátrányos 
helyzetbe az osztrákokat, akik biztosították arról, hogy az egész akció úgyis kudarcot 
vall, és akkor a legtermészetesebb módon az oroszok mellé állnak. Londonban április 
elején Wessenberg felkereste Castlereagh-t, aki Napóleon nyilatkozataira hivatkozva 
kereken elutasította az osztrák ajánlatot. Metternich tisztában volt vele, hogy ha csak 
Nagy-Britannia érdekeinek biztosítása marad tisztázatlan, attól még létrejöhet a 
kontinentális béke. Castlereagh azonban, aki az oroszországi hadjárat kezdete óta 
tehetetlensége tudatában tartózkodó magatartást tanúsított, most a cselekvés mezejére 
lépett, mert a helyzet tisztázódni kezdett, és mit sem törődött Metternichhel. Március 3- 
án megígérte Bernadotte-nak Norvégiát és Guadeloupe-ot, ha 30 ezer embert a cár 
rendelkezésére bocsát. Még a dánok megnyerésére is számítottak, akiknek semlegességi 
egyezményük volt az oroszokkal. 

A kaliszi szerződés végül rábírta Angliát, hogy segítséget nyújtson a koalíciósoknak. 
Sándor főhadiszállásán már ott volt Lord Cathcart és Wilson. Áprilisban Castlereagh a 
saját fivérét, Lord Stewartot küldte el a porosz királyhoz Jackson kíséretében. Segélyt 
ajánlott fel azzal a feltétellel, hogy Hannovert megnagyobbítják, s kivált, hogy a poroszok 
és az oroszok kötelezik magukat, hogy nem tárgyalnak Anglia nélkül. Az angol megbízott 
semmilyen elképzelést nem rögzített arra vonatkozólag, hogy hol húzódjanak 
Franciaország határai: mindent a katonai eseményektől tett függővé; nyilvánvaló 
azonban, hogy azok a feltételek, amelyekről Napóleon Metternichhel megyegyezett 
volna, azonnal kérdésessé válnak, ha az érintett felek aláírják a Castlereagh által ajánlott 
szerződést. Következésképpen újabb győzelemre volt szükség. Az egyetlen ellenvetés az 
lehetett, hogy ez a győzelem talán szerény lesz, bár ahhoz még mindig elegendő, hogy 
biztosítsa a békét, feltéve, ha a franciák belenyugszanak bizonyos méltányos 
áldozatokba. Napóleon szerint természetesen olyan győzelemre volt szükség, hogy ne 
kelljen semmiféle áldozatot hoznia. 


Ausztria még nem állt készen. Hadserege 1809 óta mindössze 150 ezer főt számlált, 
és 1813 elején pénz hiányában csak 60 ezer ember volt harcképes állapotban. Február 9- 
én a kormány úgy döntött, hogy további 40 ezer embert mozgósítanak, de semmiből sem 
volt elég. Aprilis 16-án úgy döntöttek, hogy az 1811-es papírpénz után most újabbat 
bocsátanak ki. Csak május elején tudtak hozzáfogni egy új hadsereg felállításához 
Csehország területén. Napóleonnak ideje volt ahhoz, hogy szétverje az oroszokat és a 
poroszokat: ez volt az utolsó esélye. 

Megszokott energiájával fogott hozzá az ügyhöz. Még 1812. szeptember 22-én, 
Moszkvában hívta be az 1813-as korosztályt, és a kontingenst 80 ezerről 137 ezerre 
emelte. Visszahívta a spanyolországi csapatokat, és Németországba küldte a párizsi 
városi őrséget. Január 11-én áttette az aktív hadseregbe azt a százezer embert, aki a 
nemzetőrség szívét alkotta, s akiket még 1812 tavaszán cohorsok-ba. osztott be; 
egyidejűleg behívta az 1814-es korosztályt, amelynek kontingensét 150 ezer újoncra 
emelte, mozgósított továbbá 100 ezer embert az 1809-1812-es korosztályokból. Április 3- 
án további 90 ezer embert kért az 1814-es korosztálytól és 80 ezret a nemzetőrség első 
lépcsőjétől. Ezenkívül újra megjelentek a díszgárdák: 10 ezer lovast próbáltak belőlük 
felállítani. A németországi csapatokat átszervezték, hogy létrehozzák belőle azt a 
keretet, amely Türingiában és a Rajna partjain magába fogadja az újonnan 
besorozottakat. Napóleon különösebb nehézség nélkül szerezte be az új ágyúkat, 
puskákat, a lőszert és a kocsikat, csak lóhoz nem jutott; emiatt a hadjárat 
megindításakor mindössze néhány ezer lovassal rendelkezett. Rengeteg pénzügyi 
nehézsége támadt. Gaudin 1813-ra valamivel több mint 1 milliárdnyi kiadást irányzott 
elő, 906 milliónyi bevétellel szemben. A császár feláldozta magánkincstárának 80 milliós 
tartalékát; a községi javakat járadékkötvényekre cserélte be, s az eladásból származó 
esetleges többlet fedezetével 135 millió értékű bont bocsátott ki. Fokozta a blokád 
pénzügyi jellegét azzal, hogy százával adta ki a forgalmi engedélyeket, egyben pedig 
megengedte az exportőröknek, hogy 6 százalékos adó mellett szabadon importáljanak. A 
bizalom azonban már megrendült, és a gazdasági aktivitás megroppant. A pénz 
elrejtőzött és megdrágult. Esni kezdtek a gyarmatáruk árai, mert az emberek úgy 
érezték, hogy a blokád napjai meg vannak számlálva. Május 20-tól 23-ig pánik uralkodott 
a tőzsdén. Júniusban rendkívüli nehézségekbe ütközött a kincstár ügyeinek intézése. 


Napóleon azt hitte, hogy megerősítheti a dinasztiát és Ausztriának is hízeleg, ha 
bevezeti a régensséget, és azt Mária Lujzára ruházza. A katolikusokat is meg akarta 
békíteni azzal, hogy rendezi ügyeit a pápával, akit még 1812 nyarán Fontainebleau-ba 
szállíttatott. Elment hozzá, és január 25-én rávette, hogy írjon alá egy előzetes 
konkordátumot; az okmányt február 13-án állami törvényként bocsátotta közre. Azt is 
elhatározták, hogy az 1811-i országos zsinat javaslata szerint rendezik a kánonjogi 
beiktatás kérdését. Ám több bíboros óvást emelt, és a pápa március 24-én visszakozott. 
A konfliktus elölről kezdődött, s a szembeszegülők ellen ismét megtorló intézkedéseket 
alkalmaztak. A törvényhozó gyűlés, amely februárban ült össze, mint mindig, most is 
hallgatott. A nemzet érzelmei felől azonban nem lehetett kétség. A császár még sohasem 
kért tőle ekkora áldozatokat; az 1814-es korosztályt teljes egészében elvitték; behívtak 
olyan sorköteleseket is, akik már állítottak maguk helyett helyettest; a cohors-okba nős 
férfiakat is beosztottak. A franciák kitartottak Napóleon mellett, de lelkesedés nélkül, 
mintha háborúja már nem lett volna az ő ügyük. 

Napóleon április 15-én hagyta el Párizst, és a Saale felé menetelő majnai 
hadsereghez csatlakozott, Eugéne pedig csapatainak egy részével az Elba mentén felfelé 
vonult. A francia erőket 28-án este vonták össze. 29-én és 30-án keltek át a Saalén 
Merseburgnál és Weissenfelsnél. Nyomasztó számbeli fölényben voltak: 150 ezer ember, 
43 ezer porosszal és 58 ezer orosszal szemben. Lovasság híján azonban nem volt módjuk 
sem felderítésre, sem üldözésre; még ennél is nagyobb baj volt, hogy sok parancsnok 
tehetségtelennek bizonyult: Bertrand és Lauriston eddig még sohasem állt hadtest élén. 
Ami a szövetséges erőket illeti, főparancsnokuknak, Wittgensteinnek csak névleges volt a 
tekintélye; 27-én még szétforgácsolódtak, amennyiben Wittgenstein Wittenberg felé 
nyomult, Blücher előre a Mulde irányába, Miloradovics és Tormaszov pedig hátrafelé. 
Ekkor a fővezér elrendelte a csapatok összevonását Lipcsétől délre, hogy a Saale 
torkolatánál támadják meg a franciákat. 29-én a cár Toll tanácsára másik tervet fogadott 
el: bevárják Napóleont a hegyek lábánál, és amennyiben Lipcse felé menetel, oldalról 
támadják meg. 


Napóleon hadművelete - egyik legszebb manővere - csakugyan úgy épült fel, hogy 
Lipcse felé menetelve túlerejét igyekezett érvényesíteni. A hadtestek lépcsőkben 
követték egymást, hogy megtámadtatás esetén kölcsönösen segítséget nyújthassanak 
egymásnak. A császár elképzelése az volt, hogy a város bevétele után az egész hadsereg 
délnek fordul, az ellenséget Csehországba szorítja és megsemmisíti. Május 2-án 
személyesen vezette a Lipcse elleni támadást, amikor Ney fedezetlenül hagyott 
hadtestét Lützen előtt meglepte és nagy erővel támadta meg Blücher. Marmont 
meglehetősen erőtlenül segített. A császár sietett oda, és helyreállította az egyensúlyt, 
majd várta, hogy Bertrand rajtaüssön a szövetségesek balszárnyán, főleg pedig, hogy 
megérkezzék Eugéne, és elvágja keleti visszavonulási útjukat. Ám mindketten késve 
érkeztek, és csak erőik egy részével; Wittgenstein el tudott szakadni és visszahúzódni az 
Elba mögé, mégpedig sokkal kisebb emberveszteséggel, mint a franciák: 12 ezer embere 
esett el szemben 20-22 ezerrel. A franciák elvétették a csapást. Az egyetlen eredmény 
az volt, hogy a szász király ismét köpönyeget fordított, kiszolgáltatta Torgaut, és átadta 
hadseregét Napóleonnak. 

Miközben az oroszok eljutottak a Spreehez, a Ney által üldözött poroszok észak felé 
fordultak; végül úgy döntöttek, hogy csatlakoznak szövetségeseikhez, s csak Bülowot 
hagyták hátra Berlin fedezetére. A Victor és Sébastiani csapataival megerősödött 
Napóleon május 20-án vette fel a csatát. Atkelt a Spreen, elfoglalta Bautzent, hogy 
helyhez szegezze az ellenséget, és időt adjon Ney- nek, aki észak felől érkezett, s 
igyekezett oldalról és hátulról közrefogni a németeket. 21-én indult meg az általános 
támadás; Ney ismét késett, rosszul manőverezett, és a döntő pillanatban nem lépett fel a 
kellő eréllyel. 


A koalíciósoknak megint sikerült kicsúszniuk a harapófogóból; a hegyek mentén 
Sziléziába húzódtak, egészen a Weistritzen túlra, feladva Breslaut. Materiálisan rendkívül 
előnytelen helyzetben voltak; Napóleon minden vesztesége ellenére is megőrizte 
számbeli fölényét. Még némi idő kellett ahhoz, hogy a Landwehr a tűzvonalba mehessen, 
az osztrák hadsereg pedig még messzebb volt ettől a pillanattól. Az egyesült orosz és 
porosz erők attól féltek, hogy Metternich nem fogja feladni a semlegesség álláspontját, 
ha túlságosan eltávolodnak az osztrák határoktól, ezért veszedelmes kalandba 
bocsátkozva, az Oriás-hegység és az Odera között foglaltak hadállást. Napóleon számára 
tehát utoljára még egy alkalom kínálkozott. Ezt azonban elmulasztotta kihasználni, és 
fegyverszünetet ajánlott. 

Nem tudta, hogy az ellenség ennyire gyenge, és Ausztria ennyire nincs felkészülve. A 
szászok világosították fel Metternich szándékairól. Amikor Bubna május 11-én eljött 
hozzá, hogy ismertesse az osztrák kancellár feltételeit, és kongresszust javasoljon 
Prágába, Napóleon beleegyezett a tervbe, anélkül hogy bármit is ajánlott volna; 
mindamellett nyugtalankodott, mert egyidejűleg - egyébként sikertelenül - Sándorral is 
megpróbált tárgyalásokba bocsátkozni. Éppen ezért a szövetségesek szokatlan 
visszavonulása mögött csapdát szimatolt, amelyet Metternichhel közösen állítottak fel. 
Ahhoz pedig pillanatnyilag nem érezte magát elég erősnek, hogy három országgal 
szálljon szembe. Hadserege nem volt jó állapotban. Nem sikerült megoldania az 
élelmezést; az ezredek szinte óráról órára olvadtak, mert túl sok volt a katonák között az 
újonc, akik nehezen bírták az állandó menetelést. 30 ezer volt a beteg. A harmadik 
hadtest, amely április 25-én még 47 ezer főt számlált, már csak 24 ezer emberből állt. 
Megcsappant a lőszer. A fegyverszünet az erősítés lehetőségét ígérte, különösen a 
lovasságot illetően; s csakugyan, a hadsereg létszámának megkettőzését tette lehetővé. 
Napóleon tisztában volt azzal, hogy a megállapodás az ellenségnek is használ, de úgy 
vélte, hogy egyenlő esélyek esetén ő lehet a győztes. Egyébként valószínűleg még arról 
a reményről sem tett le, hogy visszatartsa Ausztriát a hadba lépéstől, vagy tárgyalások 
útján térítse el szándékaiktól az oroszokat. Egy szó, mint száz, május 25-én megbízta 
Caulaincourt-t, hogy értsen szót a szövetségesekkel. Caulaincourt furcsán fogalmazott, 
tárgyalópartnerei meglepődtek. , Tudják Önök, hogy a fegyverszünet kizárólag nekünk 
előnyös? — Ha biztosak abban, hogy Ausztria Önökkel tart, jobban teszik, ha nem kötnek 
békét velünk." A szövetségesek csak egy hónapra akarták felfüggeszteni az 
ellenségeskedést, és július 20-át csak Metternich kérésére fogadták el határidőnek, 
akinek szüksége volt erre a haladékra. Június 4-én Pleiswitzben írták alá az egyezményt. 


3. AZ ŐSZI HADJÁRAT 

Diplomáciailag a fegyverszünet Napóleonnak ártott. Az angol meghatalmazottak 
Reichenbachban már előzőleg találkoztak a szövetséges uralkodókkal. A porosz királlyal 
június 14-én, a cárral pedig június 15 -én írták alá a szerződést, a Castlereagh által 
megszabott feltételek szerint: Hannover visszaállítása és megnövelése, Poroszország 
visszaállítása, különbéke kizárva. Ennek fejében 2 millió font sterling segélyt ígértek, oly 
módon, hogy egyharmadát Poroszország kapja, a többit Oroszország, s garantálták egy 5 
millió font sterling összegű kölcsön felét. Ettől kezdve sem a poroszok, sem az oroszok 
nem tárgyalhattak többé Anglia részvétele nélkül, amelynek Franciaországgal szembeni 
igényei azonban még tisztázatlanok voltak. Castlereagh mélyen átgondolt elképzelése, 
amely csak 1814-ben valósult meg, az volt, hogy egyetlen megbonthatatlan tömbbe 
fogja össze Franciaország ellenségeit. Ezen az úton most aratta az első sikert. Még 
Ausztriát kellett megnyerni. 

Ezalatt Metternich Gitschinbe (Jicín) vitte császárát, ahol Nesselrode június 3-án 
találkozott velük. Ferenc még mindig irtózott a háborútól; mindamellett beleegyezett 
abba, hogy egyeztessék a békefeltételeket, és hogy abban az esetben, ha közvetítő 
akciója kudarcot vallana, szövetséget írjanak alá. A poroszok és az oroszok jóváhagyták 
azokat a feltételeket, amelyeket Ausztria Napóleon elé kívánt terjeszteni: a 
nagyhercegség felosztása, lemondás Illíriáról és a Hanza-megyékről, Poroszország 
visszaállítása; ezt egy feltétéllel egészítették ki, éspedig, hogy a franciák azonnal ürítsék 
ki a porosz erődítményeket. 


Metternich megígérte, hogy támogatja a Rajnai Konföderáció feloszlását, és beleegyezett 
abba, hogy Anglia, ha majd szintén részt vesz a tárgyalásokon, a maga részéről is 
követeléseket támaszthasson. Június 27-én Reichenbachban aláírták a három szárazföldi 
hatalom szövetségi szerződését, amely azonban csak akkor léphetett hatályba, ha 
Napóleon elutasítja Ausztria közvetítő lépéseit. Ebben az esetben Ausztria magáévá teszi 
Poroszország és Oroszország maximális programját; visszatér 1805-i határaira, és 
követelni fogja, hogy a franciák hagyják el egész Németországot, Spanyolországot, Itáliát 
és Hollandiát. 

Metternich álláspontja változatlan volt. Egyfelől semmit sem enyhültek a cárral 
kapcsolatos aggodalmai; másfelől egyre kevésbé hitte, hogy Napóleonnal szót lehetne 
érteni. A császár magához hívta, és Drezdában 26-án találkoztak. Szóváltásuk viharos 
volt. Amikor Napóleon felajánlotta Illíriát azzal a feltétellel, hogy Ausztria semleges 
marad, Metternich kertelés nélkül azt felelte, hogy Ausztriának meg kellett szereznie 
közvetítéséhez a szövetségesek hozzájárulását, s ha visszautasítják, csatlakozik 
hozzájuk. 30-án, amikor a kancellár már útra készülődött, Napóleon meggondolta magát: 
elfogadta a közvetítést és a kongresszust. A fegyverszünetet augusztus 10-éig 
meghosszabbították. A császár csak időt akart nyerni. Július 22-e előtt egyáltalán nem 
adott utasítást Caulain- court-nak, megbízta, hogy követelje a status guo ante bellumot (a 
háború előtti állapotot), és nem volt hajlandó felruházni a tárgyalási teljhatalommal, 
ugyanakkor viszont augusztus 5 -éig nem mutatkozott: Mária Lujzával töltötte az időt 
Mainzban. Amikor Caulaincourt végre 28-án megjelent Prágában, a szövetségesek 
teljhatalmú megbízottai kereken megtagadták, hogy plenáris üléseket tartsanak, és 
Metternichhez utasították. Ugyanazt mondta most is, mint Pleiswitzben: , Csak azt 
mondja meg, van-e elég katonája ahhoz, hogy egyszer végre észhez térítsen minket? ... 
Ugyanolyan európai vagyok én is, mint On... Vigyen vissza minket Franciaországba a 
békével vagy a háborúval!" Ez a bátorítás teljesen felesleges volt, Metternich pontosan 
tudta, mit akar: az előzetes feltételek fenntartás nélküli elfogadását követelte. Augusztus 
5-én Napóleon végre hajlandó volt hivatalos jegyzéket kérni erről a követelésről. 


9-én három órakor meg is kapta, válasza azonban csak 13-án érkezett meg: lemondott a 
Varsói Nagyhercegségről Danzig kivételével, és beleegyezett Poroszország 
visszaállításába, azzal a feltétellel, hogy a poroszok kártalanítják a szász királyt, 
amennyiben fél millió lelket átengednek neki; lemondott Illíriáról is, Trieszt és Isztria 
kivételével. Ha fenntartás nélkül enged a követeléseknek, a szövetségeseknek mindent 
elölről kellett volna kezdeniük; július 5-én ugyanis Castlereagh, Wellingtonnak Vitoriánál 
aratott győzelmén fellelkesülve, a maga részéről is elfogadta az oroszok és a poroszok 
maximális programját, Szicíliát Ferdinándnak szánta, és írásba adta Bernadotte-nak is 
mindazt, amit előzőleg már megígért. Augusztus 10-én éjfélkor azonban Metternich 
berekesztette a kongresszust. 12-én hadat üzent a franciáknak. Szeptember 9-én 
Teplitzben (Teplice) megerősítették a szárazföldi szövetséget, október 9-én Anglia is 
megkötötte a szerződést Ausztriával, és rendelkezésére bocsátott 5 00 ezer font 
sterlinget. 

Katonailag valamennyi hadviselő fél hasznot húzott a fegyverszünetből. A Landwehr 
egy része most már harcképes volt, s a poroszok 160 ezer embert adtak; az orosz erők 
létszáma 184 ezer volt, az osztrákoké 127 ezer. Bernadotte, aki semmit sem remélt 
többé Napóleontól, amióta Dánia újra Franciaország mellé állt, 23 ezer embert adott. 
Wallmoden vezénylete alatt ezenkívül 9 ezer angolnémet állt, Mecklenburgból pedig 6 
ezer katona jött. Napóleon ezzel az 5 09 ezer harcossal 442 ezret tudott szembeállítani, 
nem számítva az Elba menti helyőrségek 26 ezer főnyi alakulatát; ellenfelei azonban a 
második vonalban sokkal nagyobb tartalékokkal rendelkeztek, mint ő. Mindamellett most 
volt 40 ezer lovasa is. 

A koalíciósok tervét július 12-én Trachenbergben fogadták el; Sándor idehívta 
Bernadotte-ot. Először úgy képzelték, hogy Napóleon háta mögött behatolnak 
Szászországba, Bernadotte és Blücher északról, Schwarzenberg délről. Mivel azonban 
Blücher inkább egyedül akart cselekedni, végül három hadsereget alakítottak ki úgy, 
hogy a poroszok és az oroszok mindegyikben egyaránt részt vettek, hogy bátorítsák 
Bernadotte-ot és Schwarzenberget, meg hogy felügyeljenek is rájuk. A csehországi 
hadsereg 127 ezer osztrákból, 82 ezer oroszból és 45 ezer poroszból alakult meg. 


Az oroszok és a poroszok augusztus 11-étől kezdve lépték át a határt. A Blücher 
vezénylete alatt álló sziléziai hadseregbe 66 ezer orosz és 38 ezer porosz került. 
Bernadotte a 73 ezer poroszból, 29 ezer oroszból és 23 ezer svédből képzett északi 
hadsereg vezényletét vette át. Az első hadsereg feladata az volt, hogy az Elba bal 
partján Drezda felé meneteljen; Bernadotte-nak Berlint fedezve Wittenberg irányába 
kellett előrenyomulnia; Blücher vagy az első, vagy a második hadsereg felé közeledik, 
attól függően, hogy mit fognak csinálni a franciák. Ezenkívül Bernadotte unszolására 
elhatározták, hogy a császár elől módszeresen kitérnek, csak helyetteseivel veszik fel a 
csatát. Ez a stratégia, amelyben nem volt semmiféle napóleoni vonás, azzal 
magyarázható, hogy az osztrákok és a poroszok területeik védelmére törekedtek, meg 
azzal is, hogy féltek a nagy hadvezértől. A döntés kierőszakolása helyett visszatértek a 
XVIII. századi hagyományhoz, amelynek az volt a lényege, hogy manőverezéssel 
kényszerítik visszavonulásra az ellenfelet, összeköttetési vonalait fenyegetve, és 
apránként kimerítve. A legmeglepőbb az, hogy ez a módszer bevált. Bár a katonai írók 
csodálattal adóznak a zsenialitásnak és erélynek, amelyről Napóleon a hadjárat 
különböző epizódjaiban bizonyságot tett, tény, hogy koncepciója a maga egészében 
távolról sem volt olyan ragyogó, mint rendesen; lehetséges, hogy leküzdhetetlenek 
voltak a nehézségek. 

A császár helyzete hasonlított ahhoz, amelyben pályafutása elején, 1796 
augusztusában egyik legszebb diadalát aratta. Ezért azt lehetett volna várni, hogy 
majdnem minden erejével az északi hadseregre zúdul, ezt ugyanis Girard Magdeburgból 
indulva, Davout Hamburgból érkezve és a dán erők oldalba támadhatták volna; Így 
minden bizonnyal megsemmisül, és a franciák elfoglalják Berlint. Blücher és 
Schwarzenberg ebben az esetben nyilván egyesül, de ez nem jelentett volna lényeges 
hátrányt. Mindenképpen bevették volna azonban Drezdát, s ez volt az, amire Napóleon 
nem tudta rászánni magát, mert kímélni akarta a szász királyt. Ezenkívül Hamburgban 
hagyta Davout-t, ahova a franciák időközben bevonultak, s ez megfosztotta 40 ezer 
embertől. Így erődítményekhez kötötte magát, amit még sohasem tett, és csökkentette 
saját mozgási szabadságát. 


Tulajdonképpen ez volt a katasztrófa legelső oka. A dolog úgy állt, hogy 1796-hoz képest 
most kétszer-háromszor akkora távolságokat kellett megtenni, hogy eljusson az egyik 
ellenséges erőtől a másikhoz, mégpedig egy sokkal kisebb létszámú és kevésbé 
harcedzett hadsereggel; s lehet, hogy Napóleon az orosz- országi hadjárat kezdeti 
periódusából azt a következtetést vonta le, hogy a nagystílű offenzíva eredmény nélkül 
kimerítené a csapatait. Végül nem kétséges, hogy tévedett az északi hadsereg erejét 
illetően : azt hitte, hogy Oudinot 70 ezer emberével könnyen sakkban tarthatja, sőt még 
Berlint is beveheti. ő maga úgy foglalt hadállást, hogy bevárhassa ellenségeit, és mégis 
támadásra indulhasson az ellen, amelyik a legmerészebbnek mutatkozik. Minthogy nem 
tudott a Csehországban végrehajtott csapatösszevonásról, egyáltalán nem félt 
Schwarzenbergtől, s úgy képzelte, hogy az, ha majd Blücher segítségére akar sietni, 
Lausitzon át tör magának utat. Két hadtestet bízott meg azzal, hogy Schwarzenbergre 
felügyeljenek, négy másik pedig a Bóbr irányába mozgott; ő a maga részéről tartalékban 
maradt a gárdával és a lovassággal, Bautzen övezetében. Oudinot túl messze volt ahhoz, 
hogy akár támogatni lehessen, akár visszahívhassák; Napóleon, elveivel ellentétben, 
megtörte hadseregének cselekvési egységét. Ezenkívül a csehországi nagy hadsereg 
kialakítása és az általa az Elbától nyugatra megindított támadás a császár összes 
elképzeléseinek élét vette. 

Mint mindig, most is a heves Blücher indította meg elsőnek a támadást; Napóleon 
azonnal rávetette magát, és meglepve tapasztalta, hogy az tüstént sebesen visszavonul. 
Augusztus 3-án, mielőtt még Blüchert csatára kényszeríthette volna, váratlanul értesült, 
hogy Schwarzenberg Drezda külvárosában visszaszorította Gouvion-Saint-Cyrt. Nyomban 
eleresztette a zsákmányt, hogy a város segítségére siessen; Blücher sakkban tartására 
mindenesetre hátrahagyta Macdonald-t, 75 ezer emberrel, ami rendkívüli mértékben 
gyengítette derékhadát. Előbb azt tervezte, hogy Pirnán át nyomul előre, és így bekeríti 
Schwarzenberget. Ez döntő lépés lett volna. De közben Drezda elesik! Erről az oldalról 
hát csak Vandamme-ot küldte előre. Az ellenség már csakugyan bevette a város sáncait, 
amikor 26-án három órakor megérkezett az ifjabb gárda, és megállította a támadást. 27- 
én a franciák megkerülték a csehországi hadsereg két szárnyát és a közepén majdnem 
áttörték. A szövetségesek 10 ezer embert veszítettek, 15 ezer foglyot hagytak hátra, és 
rendetlenül vonultak vissza, több oszlopban. Patakokban ömlött az eső, és a francia 
hadsereg többre már nem volt képes; csak tessék-lássék indult az ellenség üldözésére, 
annál is inkább, minthogy Napóleon is gyengélkedett, és hamarosan visszatért Drezdába. 
Vandamme nagy lendülettel vonult Teplitz felé, hogy elvágja az ellenség visszavonulási 
útját, Kulmnál azonban hirtelen bekerítették, s 7 ezer emberrel és 48 ágyúval megadta 
magát. Ez a szörnyű kudarc semmivé tette az előző győzelem erkölcsi hatását. 


Nem ez volt az egyetlen vereség. Bernadotte nyugtalankodott a hátországa miatt, és 
nemigen akart kockáztatni, hiszen a kudarc megrendíthette Svédországban a tekintélyét, 
s ezért nem támadott. Egyébként valószínűleg nem volt túl nagy kedve honfitársai ellen 
harcolni, hiszen még arra is számított, hogy Napóleon bukása esetén esetleg 
uralkodójukká választják. Amikor azonban Oudinot augusztus 23-án Gross-Beerennél 
megtámadta Bülowot, Bernadotte-nak támogatnia kellett helyettesét. A szászok 
megfutamodtak, és a visszavert Oudinot-nak az Elba mögé kellett húzódnia. Amikor 
pedig augusztus 26-án Macdonald támadott a Katzbach mentén, Blücher ellentámadást 
indított balszárnya és derékhada ellen, és itt is vissza kellett vonulnia. A Bóbrhoz 
húzódott. Itt egyik hadosztályát elvágták és megsemmisítették: 20 ezer embert és 100 
ágyút veszített. Napóleon Ney-t küldte Bernadotte ellen, maga pedig Blücher 
megtámadására indult, aki azonnal visszavonult. Schwarzenberg ekkor ismét Drezdát 
fenyegette, Napóleon újra visszafordult, az osztrákok pedig most is elhúzódtak. Ezalatt 
Ney-t, aki átkelt az Elbán, szeptember 6-án Dennewitznél megverték, és elveszített 15 
ezer embert. Bernadotte csak igen lassan és körülményesen vonult dél felé; lovassága 
ennek ellenére behatolt Vesztfáliába, és 30-án elfoglalta Kasselt. 


A helyzet súlyossá vált. A francia hadsereg ijesztő ütemben zsugorodott. Ezt elsősorban 
nem az ütközetek okozták, hanem a szakadatlan gyorsított menetelések, hol ebbe, hol 
abba az irányba, nemkülönben az éhség, mert naponta csak negyed kiló kenyeret tudtak 
adni a katonáknak, hús pedig már egyáltalán nem volt. 90 ezer volt a beteg. A harmadik 
hadtest létszáma augusztus 15-én még 38 ezer fő, október 1-én már csak 17 ezer. Az 
ellenség számbeli fölénye lassanként félelmetessé vált. A császár még egyszer 
megpróbálta utolérni Blüchert, most is hiába, majd feladta Lausitzot, és visszahúzódott 
az Elba mögé. A szövetségesek eközben visszatértek eredeti tervükhöz, s az egyik 
oldalon Bernadotte-ot, a másikon Schwarzenberget Lipcse ellen indították. Az előbbi 
október 4-én kelt át az Elbán, és visszaszorította Ney-t, az utóbbi szeptember 26-án érte 
el Chemnitzet, s Murat kapott parancsot, hogy megállítsa. Minthogy igen óvatosan 
nyomultak előre, Napóleon, miután 80 kilométert tett meg két nap alatt, Blücherre 
vetette magát, aki Wartenburgnál szintén éppen átkelt az Elbán. A császár ismét 
kudarcot vallott: Blücher nyugat felé szökött, s Bernadotte- hoz hasonlóan a Saale mögé 
vette be magát. A császár egy pillanatig arra gondolt, hogy átfordítva hadműveleti 
bázisát, maga is átkel az Elba jobb partjára; amikor azonban értesült Blücher 
hadmozdulatáról, Lipcse felé indult, ahol Murat-t majdnem két tűz közé szorították. 
Napóleon még ekkor sem szánta el magát sem Drezda kiürítésére (Gouviont hagyta ott), 
sem Davout visszahívására. Így mindössze 160 ezer embert vont össze Lipcse körül, 
szemben a 320 ezer szövetségessel, akik bekerítették. 

Mindamellett a szövetséges erők még elég messze voltak. Blücher észak felől már 
közeledett, de Bernadotte csak 18-án érkezett meg. Schwarzenberg, akinek csapatai szét 
voltak szórva az Elster és a Pleisse két oldalán, teljesen fedezetlen volt: ha a franciáknak 
sikerült volna 14-én összevonniuk a csapataikat, másnap szétzúzhatták volna. Ebből 
azonban semmi sem lett: 16-án reggel még mindig várták Macdonald-t, és minthogy 
Blücher a maga megszokott hevességével észak felé nyomta Marmont-t, Ney nem merte 
megfosztani magát a császár által követelt hadosztályoktól. A csata délelőtt bontakozott 
ki a várostól délre, Wachau magaslatain. Schwarzenberg támadott elsőnek; amikor 
hevesen visszaverték, felismerte a veszélyt, és bevetette tartalékait, Napóleon azonban 
hiába várta az erősítést, hogy parancsot adhasson a döntő támadásra. 


Macdonald végül megjelent, de túl későn: nem tudta kivetni hadállásaiból az ellenséget, 
s a nap egy eredménytelen frontális küzdelemmel fejeződött be. Napóleon még vissza 
tudott vonulni, s ez volt az egyetlen esélye arra, hogy elkerülje a katasztrófát. Ő azonban 
úgy döntött, hogy szembeszegül a szövetségesek egyesített rohamával. Csapatait 
október 18-án beszorították a városba. Bernadotte megjelent északkeleten, és a szászok 
elpártolása is siettette a vereséget. A franciáknak csak a lindenaui híd állt 
rendelkezésükre a visszavonuláshoz. 19-én, amikor az ellenség újra támadott, 
felrobbantották, és ezzel feláldozták a hátvédet. A franciák 60 ezer embert veszítettek 
(ebből 23 ezer volt a fogoly); a szövetségeseknek 60 ezer emberük esett el vagy sebesült 
meg. 

Bajorország még szeptember 17-én fegyverszünetet kötött, majd október 8-án a riedi 
szerződéssel átállt a koalíció oldalára; ugyanezt tette Württemberg 23-án. Miközben 
azonban Napóleon Erfurton és Fuldán át tört magának utat, Wrede időt veszített 
Wtirzburg ostromával, s csak október 30-án Hanaunál tudta útját állni a franciáknak. 
Nagyon gyengén tartotta magát, és áttörték a frontját. A Nagy Hadsereg maradványai 
november 2-ától 4-éig keltek át a Rajnán Mainznál. A tífusz adta meg a franciáknak a 
kegyelemdöfést; ezenkívül 120 ezer mozgósíthatatlan francia katona maradt bezárva 
németországi erődítményekbe. 

Az osztrákok közben elfoglalták Illíriát, és Bajorország elpártolása jóvoltából a Dráva 
mentén és Tirolon át nyomultak előre. Eugéne az Adigéhez vonult vissza előlük. 
November 15-én már ki nem aknázható győzelmet aratott Caldierónál. Az ellenség 
elfoglalta Romagnát és Marchét. Murat, aki Erfurtban vált el Napóleontól, Nápolyba 
visszatérve azonnal újra megkezdte a tárgyalásokat Metternichhel. 


Spanyolország elveszett. 1813 tavaszán a felkelés is továbbfejlődött Vizcayában és 
Navarrában. A spanyolok Clausel összes erőit felmorzsolták. József mindössze 60 ezer 
emberrel rendelkezett, akik Madrid és Salamanca között forgácsolódtak szét. Május 15- 
én Wellington 70 ezer emberrel megindította a támadást. Jobbszárnyával Salamancához 
nyomta a franciákat, balszárnya pedig átkelt a Duerón, egyesült a galíciai spanyol 
erőkkel, és bekerítette az ellenséget. József kiürítette Madridot, a Carrión mögött vonta 
össze erőit, majd az Ebróig vonult vissza. Wellington ezzel az ügyes manőverrel harc 
nélkül szabadította fel az egész vizcayai tengerpartot, s az itt cirkáló angol flotta 
jóvoltából az eddiginél sokkal közelebbre helyezte hadműveleti bázisát. Június 21-én 80 
ezer emberrel támadta meg a Zadorra mögött, Vitoria alatt elsáncolt 55 ezer franciát, s 
teljesen szétverte őket. A legyőzöttek a Vidasoa mögé húzódtak vissza, ahol Foy-nak és 
Clauselnak sikerült csatlakoznia hozzájuk. A magára maradt Suchet egy ideig tartani 
tudta magát a spanyolokkal szemben, de Vitoria után vissza kellett vonulnia az Ebróhoz. 
Zaragoza elesett, és a Szicíliából érkezett Bentinck Tortosa és Tarragona ellen támadt. 
Suchet Katalónián át Figuerasig húzódott vissza. 

Ezzel a Nagy Birodalom megszűrt létezni, s Franciaországot, akárcsak 1793-ban, 
idegen csapatok betörése fenyegette. 
4. A FRANCIAORSZÁGI HADJÁRAT ÉS NAPÓLEON LEMONDÁSA 

A közelgő ellenségnek mindössze 60 ezer francia katona vékony függönye állta útját 
Svájctól az Eszaki-tengerig; a szövetségesek, akik 140 ezer emberrel érkeztek a 
Rajnához, szinte harc nélkül menetelhettek volna Párizs ellen; ha viszont bevárják a 
tavaszt, Napóleon új sereget gyűjthet, és minden újra kérdésessé válik. Sándor és 
Blücher ezt világosan látta; mások viszont, akikben még éltek 1792 emlékei, és akik 
nemzeti ellenállástól tartottak, úgy vélték, hogy csak nagy erőkkel szabad behatolni 
Franciaországba: várni kell tavaszig, hogy megérkezzenek a tartalékok, és be kell várni 
Bernadotte-ot is, aki - ahelyett, hogy elfoglalta volna Hollandiát, amint arra az angolok 
kérték - Holsteinba vonult be, ahol 1814. január 14-én kényszerítette a dánokat, hogy 
engedjék át neki Norvégiát. Egyébként a csapatok nélkülözése ijesztő arányokat öltött. 
Valamennyi uralkodó pénzhiánnyal küszködött; eddig ugyanis az angolok kizárólag 
fegyverrel és ruhával megrakott hajókat küldtek, de nem adtak egyetlen fillért sem, 
annyira féltek attól, hogy meginoghat a font sterling, amíg helyre nem áll 
Németországgal folytatott kereskedelmük. 


Úgy látszott, hogy az a kölcsön, amelyre nézve Reichenbachban megállapodtak, nem 
realizálható. A nyár folyamán d"Ivernois tanulmányozta annak lehetőségét, hogy 
föderatív papírpénzt adhassanak ki, de nem jutott semmire, mert elutasította Steinnek a 
kényszerárfolyamra vonatkozó javaslatát, és mert, másfelől, az angolok nem voltak 
hajlandók arra, hogy ezt a pénzt teljes egészében garantálják; s ilyen körülmények 
között, ha ezt a föderatív pénzt az angol bankjegyekkel teszik egyenértékűvé, az 
visszaáramlott volna hozzájuk, és tönkretette volna a pénzüket. Végül is Anglia 
szeptember 20-án beleegyezett abba, hogy 6 százalékos kötelezvényeket bocsát a 
szövetségesek rendelkezésére; ezeket azonban a német bankok csak rendkívül nehezen 
voltak hajlandók leszámítolni. Schwarzenbergnek a haditanács november 7-i és 8-i 
ülésén sikerült keresztülvinnie egy kompromisszumos megoldást: nem rögzítették az 
offenzíva időpontját, de megegyeztek abban, hogy a lehető leghamarabb elindítják. 
Vagyis téli hadjárat mellett döntöttek. Napóleonra nézve ez végzetes volt. 

Közben azonban Metternich követelte, hogy próbáljanak még egyszer tárgyalni. 
Napóleon október 17-én Lipcsében beszélgetést folytatott a foglyul ejtett, majd 
tudatosan szabadon engedett Merfeldt tábornokkal. Kifejtette, hogy hajlandó lemondani 
a nagyhercegségről, Németországról, Hollandiáról, Spanyolországról, sőt talán még 
Itáliáról is, azzal a kikötéssel, hogy kötelezik Angliát a gyarmatok visszaadására és a 
tengeri hajózás szabadságának visszaállítására. Nyilvánvalóan még mindig abban 
reménykedett, hogy sikerül megosztania a szövetségeseket, főleg pedig visszaállítania a 
maga oldalára Ausztriát. Erfurtban Metternich maga lepett érintkezésbe Saint-Aignannal, 
Franciaország weimari követével, s november 9-én az oroszok és a poroszok, ha 
kelletlenül is, de beleegyeztek abba, hogy felajánlják Franciaországnak a békét a 
természetes határok alapján. Amellett szintén hajlamosak voltak arra, hogy 
engedményeket és garanciákat követeljenek Angliától, amelynek tengeri egyeduralmát 
csak fogcsikorgatva tűrték. 


A történészek mindig vitatkozni fognak azon, hogy Metternich mennyire volt őszinte, és 
talán ő maga sem tudta. Szövetségeseivel nehezen értett szót, és tudva, hogy segítségét 
úgysem nélkülözhetik, nyíltan követte a maga személyes politikáját, amelynek célja 
lényegében a Habsburgok hatalmának visszaállítása volt. Németországban a déli 
fejedelmekkel megegyezve eltorlaszolta a forradalmi hazafiak útját, és október 21-én 
elérte, hogy a megszállt országok bizottságát, amelynek Stein volt az elnöke, 
alárendeljék egy, a szövetségesek főhadiszállásán összeállított diplomáciai bizottságnak. 
Szívósan manőverezett, hogy megszerezze az uralmat Itália felett; az őszi hadjárat 
folyamán szakadatlanul tárgyalt Karolinával, és december 10-én kieszközölte a 
szövetségesek jóváhagyását ahhoz, hogy Neipperget Murat-hoz küldjék. Látszólag 
Eugéne kiűzése volt a megbeszélések tárgya; a valóságban azonban Metternich a 
nápolyiakkal egyetértésben a pápát is ki akarta semmizni. Ezenkívül be akart hatolni 
Svájcba is, megszervezni ott az ellenforradalmat, és biztosítani a saját befolyását, mert 
ez lehetővé tette volna, hogy észak felől is közrefogja Itáliát, s Lyont fenyegetve elvágja 
Franciaországtól. Végül most még fontosabb volt számára, mint bármikor, hogy gátat 
vessen Oroszország lengyelországi és törökországi befolyásának. Kezdetét vette párbaja 
Sándorral. A cár már megalkudott Poroszországgal, amennyiben átengedte neki 
Szászországot (ennek királya fogságban volt), hogy megtarthassa magának a 
nagyhercegséget; védelmezte az itáliai uralkodókat, és Laharpe biztatására a svájciak 
védnökének szerepét is magára öltötte. Eltökélt szándéka volt, hogy megfosztja trónjától 
az annyira gyűlölt Napóleont, és arról ábrándozott, hogy Bernadotte-ot ülteti a helyébe, 
aki az ő pártfogoltja lenne majd. Ennél kevesebb is elég lett volna ahhoz, hogy 
Metternich cljátszogasson a császár vagy legalábbis a napóleoni dinasztia 
megmentésének gondolatával, hiszen Mária Lujza régenssége Ausztriához láncolta volna 
Franciaországot. Azt semmiképpen sem tekinthette valószínűnek, hogy Napóleon beérje 
a természetes határokkal; az ajánlat azonban ésszerű volt: mindenképpen elérik vele, 
hogy kompromittálják a császárt a franciák szemében. 


Napóleon november 15-én fogadta Saint-Aignant. Másnap megbízta Caulaincourt-t, hogy 
tárgyaljon, ám a szövetségesek által előterjesztett feltételekről mélyen hallgatott. A 
dolognak híre ment, s a közvélemény a császár és Maret ellen fordult, Maret ugyanis a 
nagyúr ösztönének hízelegve mindvégig a totális háború szószólója maradt. A császár - 
vagy azért, mert kímélni akarta a közvéleményt, vagy inkább azért, mert azt remélte, 
hogy időt nyerhet - látszólag meggondolta magát: leváltotta Maret-t, Caulaincourt-t 
állította a külügyek élére, és december 2-án az új miniszter elfogadta a frankfurti 
előzetes feltételeket. 

Már túl késő volt. Lebrun november 16-án kiürítette Amszterdamot; 17-én Hágában 
kitört a felkelés, s a Hogendorp által alakított triumvirátus első gondja az volt, hogy 
segítséget kérjen Londontól, és visszahívja az orániai herceget, aki nyomban meg is 
érkezett. December 4-én a szövetségesek, kihasználva Napóleon hallgatását, kiáltványt 
tettek közzé, amelyben azt állították, hogy elválasztják a császár ügyét 
Franciaországétól: Franciaországnak ismét felajánlották a békét, de most már nem tettek 
említést a természetes határokról, hiszen azokat Hollandiában már átlépték. Metternich 
helyesen számított: számos francia a vezért tette érte felelőssé. Bizonyára nem fogadná 
el azt a megoldást, hogy csak neki kelljen távoznia, még ha az a nemzetnek semmibe 
sem kerül is. Mindazonáltal nyilvánvaló a következő: tegyük fel, hogy beletörődik ebbe az 
alternatívába, milyen garanciát kaphatott volna? Metternich ajánlata még az előzőeknél 
is gyanúsabbnak látszott. A kontinentális szövetségesek Angliához voltak kötve, nélküle 
most már nem köthettek semmiféle megállapodást, s Anglia már nyíltan közölte, hogy 
nem hajlandó tárgyalni. A fiatal Aberdeen, akit még augusztusban küldtek Metternichhez 
követnek, engedelmesen igazodott az osztrák kancellár szándékaihoz; szeptember 18-án 
azonban Castlereagh, Pitt egykori elképzeléseire hivatkozva, megfelelő gátat követelt 
Hollandia számára Franciaország felől, és kedvezően reagált a Belgiumot igénylő orániai 
herceg fellépésére; minthogy Anglia szerette volna megtartani a holland gyarmatok egy 
részét, két legyet üt egy csapásra, ha visszaállítja Németalföld egységét. Castlereagh 
még arra is gondolt, hogy ide csatol egy darabot a Rajna bal partjából, és november 5-én 
he is jelentette, hogy nem hajlandó meghagyni ezt a területet Franciaországnak. 
Mindazonáltal valószínű, hogy ha a francia nemzet ebben az időpontban Ausztria 
védnöksége alatt tárgyal, sikerült volna megtartania a köztársaság hódításainak egy 
bizonyos részét. 


A szövetségesek offenzíváját egy kis időre még feltartotta a Svájccal kapcsolatos 
konfliktus. Ferenc december 11-én, Sándor követelésére, visszavonta az ország 
elözönlésére vonatkozó parancsot. Metternich azonban igyekezett rábeszélni a 
kantonokat, hogy ők maguk hívják be a szövetségeseket; ez nem sikerült; egyik ügynöke 
azonban, Senft volt szász miniszter, kétértelmű nyilatkozatokat csikart ki Watteville 
tábornoktól, és arisztokrata ellenforradalmat provokált Bernben. A kancellár ezt 
Schwarzenberggel egyetértésben ürügyül használta arra, hogy visszatérjen a dologra, s 
16-án engedélyezték Schwarzenbergnek a behatolást Svájcba. Hadserege 21-én 
Schaffhausentől Kehlig átkelt a Rajnán, és bevonult Bázelba. Bubna Genf felé indult, hogy 
megtámadja Lyont, Schwarzenberg pedig Besancon, Dijon és Langres irányába 
vezényelte csapatait. 29-én Svájc hatályon kívül helyezte a mediatizálási aktát. Január 
elején Blücher is átkelt a Rajnán Koblenztól Mannheimig, behatolt Lotaringiába, s Bar-le- 
Duc-ön át megkerülte az Argonne-t. A marsallok a Marne felé húzódtak vissza a 
betolakodók elől. Schwarzenberg a hónap végén Troyes ellen menetelt, Blücher pedig 
elérte Saint-Dizier-t. Caulaincourt időközben útnak indult, és 6-án Luné- ville-ből levelet 
írt Metternichnek, amelyben csodálkozását fejezte ki amiatt, hogy egy hónapja hír nélkül 
hagyták. Azt felelték neki, hogy Castlereagh-t várják, aki 18-án érkezett Bázelba. Ez 
döntő jelentőségű esemény volt. 

Anglia még 1813-ban is igen szerény szerepet játszott a kontinensen, csak 
Spanyolországban tartott fenn jelentékeny erőket, s pénzt egyáltalán nem küldött. 
Egészen őszig elég súlyosak voltak a belső zavarok. De Németország és Hollandia 
kiürítése, valamint a kiváló 1813-i termés nagy lendületet adott az angol gazdasági 
életnek. Minthogy a blokád véget ért, Közép-Európa újra megnyílt az immár hatalmas 
tömegben érkező gyartmatáruk és iparcikkek előtt. Az árak visszaálltak: az index 1811- 
ben 158, 1813-ban 185, 1814-ben 198. Spekulációs láz villanyozta fel az üzleti életet, a 
munkanélküliség megszűnt, és helyreálltak a bérek is: 1814-ben a kivitel értéke több 
mint 70 millió font sterlingre rúgott, vagyis jóval meghaladta az 1802. évi 60,2 milliós 
szintet. 


1802 volt addig a legvirágzóbb esztendő. Egyidejűleg az újra meginduló 
gabonabehozatal és a bő termés visszanyomta a kenyérárat az 1808-as szintre: a 
dolgozó osztályok lecsillapodtak. Anglia tehát rendbe jött gazdaságilag, s kilátásba 
helyezhetett egy új pénzügyi erőfeszítést. Vansittart megszavaztatta néhány adó 
emelését, s 1813-ban 105 millió font sterling államkölcsönt vett fel. Anglia kiadásai 
ebben az esztendőben érték el a tetőpontot, a szóban forgó időszakban ti. 177 millióra 
rúgtak; a segélyek 3 millióról több mint 8 millióra ugrottak, és a külföldi kifizetések 
összege meghaladta a 26 milliót: az államadósság összege 834 millióra emelkedett. Az 
egyetlen nehézséget a valutaárfolyam okozta, amely még mindig alacsonyan mozgott. 
1813- ban 38 százalékkal emelkedett a spanyol piaszter árfolyama; az Angol Banknak 
Wellington ellátására 1 400 000 font sterlinget kellett leemelnie aranykészletéből. Ismét 
a Rothschildok siettek Anglia segítségére: Hollandiában Nathan, Párizsban James, 
valamint frankfurti fivéreik lecsapolták a francia fémpénzt, és küldeményeik jóvoltából a 
francia területre behatoló Wellington készpénzben tudott fizetni. 1814-ben ezenkívül 
közvetítőül szolgáltak a megígért segélyeknek a szövetségesekhez való eljuttatásában, 
amiért is Ausztria császára 1817-ben nemességet adományozott a frankfurti 
Rothschildoknak. Ettől kezdve Anglia, ha nem is volt elég katonája, csengő érvekkel 
rendelkezett akaratának keresztülviteléhez. 

Castlereagh szerint ennek legfőbb ideje volt. A kontinentális hatalmak megígérték 
ugyan, hogy nem fognak tárgyalni Anglia nélkül, ennek ellenére Prágában is, 
Frankfurtban is távol tartották, s úgy látszott, hogy alkudozni akarnak gyarmati és 
tengeri igényeit illetően. Metternich Murat-val tárgyalt, anélkül hogy sokat törődött volna 
Ferdinánd királlyal. Több brit diplomatáról derült ki, hogy nem felel meg a 
követelményeknek, és a távolság miatt nem volt biztosítható, hogy utasításaikat 
folyamatosan módosítsák a háború fordulatai szerint. A kormánynak az volt a véleménye, 
hogy Castlereagh-nak személyesen kell a helyszínre utaznia. Maga szövegezte meg 
december 26-i utasításait: Anglia követeli, hogy a Franciaországgal való békét közös 
megegyezés alapján kössék meg, s cserébe 5 millió font sterlinget ajánl fel 1814-re; 
semmilyen érte lemben sem hajlandó tárgyalni a tengerek szabadságáról, a gyarmatok 
visszaállításának kérdését pedig alárendeli a Németalfölddel kapcsolatban kidolgozandó 
megoldásnak; Spanyolországot és Portugáliát visszaállítják, Nápolyi Ferdinándot pedig 
kártalanítják. 


A kontinens többi részét illetően semmit sem kötöttek ki, úgyhogy Castlereagh-nak 
biankója volt: ily módon a kontinentális hatalmak közvetítőjének szerepében léphetett 
fel, hogy érvényesítse a külügyminisztérium és tulajdonképpen Pitt hagyományos 
politikáját. Végre megnyílt előtte a pálya, amelyen híressé válhat. Bázelba érkezve 
azonnal kiépítette a gátat Franciaország ellen: Hollandia európai garanciával megkapja 
Belgiumot, Poroszország pedig megkapja a Maas és a Mosel közötti területet, ami a 
jövőben lehetetlenné teszi számára a Franciaországgal való paktálást. Mindamellett 
Castlereagh ebben az időben még lehetségesnek tartotta, hogy a katonai események 
úgy alakuljanak, hogy Franciaország határa Triernél húzódjék. 

Január 24-én az osztrákok kíséretében Langres-ban találkozott az oroszokkal. Azon 
nyomban közvetítő helyzetbe került Sándor és Metternich között. Abban mindenki 
egyetértett, hogy Napóleon elveszett. A cár nem volt hajlandó tárgyalni, és azt kívánta, 
hogy detronizálják Napóleont Bernadotte javára; Metternich viszont meg akarta nyitni 
Chátillon-sur-Seine-ben a Caulaincourt-nak megígért konferenciát, hajlandó volt tárgyalni 
a császárral, és mindenesetre a régensséget tekintette megoldásnak, nem pedig 
Bernadotte-ot. Az angol kormány véleménye megoszlott a tekintetben, hogy érdemes-e 
tárgyalni Napóleonnal; Castlereagh nem nyilatkozott ugyan, de tudta, hogy a régens és a 
közvélemény egyre ellenségesebben érez a , korzikai" iránt; elutasította Bernadotte-ot 
mint megoldást, cserébe viszont elérte, hogy Metternich is feladja a régensség tervét. 
Meggyőződése volt, hogy ilyen módon elkerülhetetlenné válik a Bourbonok restaurálása. 
Rávette a cárt arra is, hogy egyezzék bele a konferenciába. Megnyitását azonban február 
5-ére halasztották, hogy bevárhassák a döntő csatát. Végül követelte, hogy egyezzenek 
meg a békefeltételekben, és január 29-én elérte a döntést, hogy Franciaországot az 
1792-i határok közé kell visszaszorítani. Ezután a diplomaták elutaztak Chátillonba. Ekkor 
már kezdetét vette a franciaországi hadjárat. 


Napóleonnak ezúttal sem ideje, sem módja nem volt arra, hogy új hadsereget 
teremtsen a semmiből. Mégsem lehet azt mondani, hogy nem volt katonája. Október 9- 
én 120 ezer embert kért az 1808 és 1814 közötti korosztályoktól, amelyek pedig 
augusztus 24-én már adtak 30 ezer embert a spanyolországi hadseregnek. Ez a behívás 
a jelek szerint nem ütközött nehézségbe; behívta azonban az 1815-ös korosztályt is, 160 
ezer újonc erejéig, és ez a művelet, amely éppen csak megkezdődött, amikor 
Németországból visszaérkezett, már sokkal több időt igényelt. November 15-én behívott 
még 150 ezer embert az 1803 és 1814 közötti korosztályokból, valamint további 150 
ezer embert feltételesen, arra az esetre, ha az ellenség átlépi az ország keleti határát; 
20-án további 40 ezer fővel növelte az 1808 és 1814 közötti korosztályok kontingensét; 
december 17-én a megerősített helyeken, 1814. január 8-án pedig Párizsban 
mozgósította a nemzetőrséget; végül úgy határozott, hogy önkéntes ezredeket 
alakítanak a párizsi munkanélküliekből; sőt, még a népfelkelés gondolatát is 
megpendítette. Január végén körülbelül 125 ezer ember tartózkodott a 
gyülekezőhelyeken, de mindennemű utasítás nélkül; a többségnek nem volt felszerelése, 
de még fegyvere sem, mert a raktárak és a fegyvertárak üresen álltak. Akárcsak 1793- 
ban, némileg vaktában kezdtek fegyvert, lovat, takarmányt és gabonát rekvirálni. Főleg 
pénz nem volt. Novemberben és januárban Napóleon képtelen arányú adóemeléseket 
rendelt el; de mikor szedjék ezeket be? A közvetett adókból eredő bevétel már 
jelentéktelen volt. A kincstárba nem folyt be semmi, Lipcse után a járadék 74-ről 5 2 
frankra zuhant; a fémpénz elrejtőzött, és a papírpénz a Bankba áramlott. Az állam 
lefoglalta a 2 ezer frankot meghaladó fizetések és nyugdíjak egynegyedét, és a 
szállítókat az államadósság-törlesztő pénztár bonjaival, vagyis szabályszerűen 
asszignátával kezdték fizetni. A császárság, mihelyt a régi határok közé szorult, 
ugyanolyan intézkedésekre kényszerült, mint annak idején az annyit szidalmazott 
direktórium, és ez a dolgok természetéből folyt: minthogy nem viselhetett többé hadat a 
külföld költségén, nyilvánvalóan a franciáktól kellett kérni hozzá a pénzt. 


A franciák ezt a megoldást igen rossz szemmel nézték, s most első ízben 
szembeszegültek. A császári arisztokrácia, a tehetősek, akik Napóleontól kapták 
rangjukat, elkerülhetetlennek tekintették bukását, és azon törték a fejüket, hogy a 
politikai hatalmat, amelyet ő megtagadott tőlük, hogyan szerezhetnék meg úgy, hogy 
szót értsenek követőjével, bárki legyen is az. Amikor a törvényhozó gyűlés december 19- 
én összeült, odáig merészkedett, hogy követelte, ismertessék vele a szövetségesek 
feltételeit, és a császár engedett a követelésnek. Lainé a bizottság nevében kijelentette, 
hogy Francia- ország már csak azért fog harcolni, hogy megvédje függetlenségét és 
területének integritását; egyidejűleg felszólította az uralkodót, hogy biztosítsa 
alattvalóinak az állampolgári és politikai szabadság- jogokat. December 29-én a 
törvényhozó gyűlés jóváhagyta ezt az álláspontot; azonban elnapolták. Felbomlott a 
paktum, amelyet Bonaparte és a burzsoázia brumaire-ben kötött egymással. 

Ami a népet illeti, egyszerűen tűrhetetlennek tekintette, hogy a császár, miután 
pillanatok alatt egymás után két óriási hadsereget veszített el, most egy harmadikat akar 
szervezni; Napóleon néhány hónap alatt a szó szoros értelmében népszerűtlenné vált. A 
nemzet békét akart, s hamar meggyőzte magát arról, hogy ura ezt nem akarja megadni 
neki: a szövetségesek kiáltványa, amelyet a royalisták bőséges kommentárok 
kíséretében terjesztettek, megtette hatását. Arra senki sem gondolt, hogy Napóleonnál 
jobb a Bourbon-ház, a régi rendszer jelképe; de a fáradt és bátorságukat veszített 
franciák a passzív ellenállás eszközét szegezték szembe a császárral, az egyetlen jogot, 
amelyet meghagyott nekik. A refraktárius papok száma 1812 óta sokasodott, s most 
elképesztően megnőtt; az emberek nem fizettek többé adót; nem engedelmeskedtek a 
rekvirálásnak. Az ország különböző területeinek lakosai tétlenül szemlélték az inváziót, 
legalábbis addig, amíg a szövetségesek féken tudták tartani katonáikat; délen az 
angolokat, akik jó pénzzel fizettek, szinte örömmel fogadták. 

Normális körülmények között a császári közigazgatás könnyen megbüntette volna a 
renitenskedőket. A villámgyors invázió azonban nem hagyott időt a cselekvésre; mi több, 
egyenesen megbénította. A rendszerhez csatlakozó hivatalnokok, látva saját 
tehetetlenségüket, s tudva, hogy a császár bukása elkerülhetetlen, már a jótevőjükre 
gondoltak, összefogtak a royalistákkal, vagy éppenséggel az ellenséggel paktáltak. 


Napóleon, akárcsak annak idején a Közjóléti Bizottság, úgy próbálta , újra megindítani a 
gépezetet", hogy rendkívüli biztosokat küldött a megyékbe; de ha ezek tevékenységét 
összehasonlítjuk a kiküldött konventképviselőkével, az egyszerűen nevetségesnek 
bizonyul, amiben világosan megmutatkozik a közszellem pusztulása. A rendszer végleges 
felbomlását a royalisták idézték elő: akárcsak a köztársaság idején, az országra zúduló 
csapások új reményt öntöttek beléjük, és tőlük telhetően mindent megtettek ,jó 
barátaink, az ellenség" megsegítésére; szavaikkal és plakátjaikkal csak a rémületet és az 
engedetlenséget szították. Nyugat- Franciaország újra megmozdult. Flandriában Fruchart 
felfegyverezte a refraktáriusokat, hogy az invázió segítségére siessenek; a 
szövetségesek mindenütt találtak vezetőket, kémeket és árulókat; december 3-án Scey 
gróf a Franche Comté-i royalisták nevében megjelent Freiburgban, és felajánlotta 
tartományát Ausztriának; március 12-én Bordeaux polgármestere kiszolgáltatta a várost 
az angoloknak, akik magukkal hozták Angouléme herceget. Napóleon egy-egy pillanatra 
arról beszélt, hogy ismét a forradalom katonája lesz, és újra felszítja a nemzeti 
lendületet, de ezek csak szavak voltak. Hogyan egyeztesse össze 1793 emlékeit azzal az 
arisztokratikus monarchiával, amelynek kiépítéséhez hozzáfogott? Kreatúrái 
nyomatékosan emlékeztették a társadalmi rend megőrzésének feladatára, és óva 
intették a , mocskos csőcseléktől". A nemzeti ellenállás csak Champagne-ban ébredt fel, 
ahol a külföldi katonák a harcok dühében iszonyú kilengésekre vetemedtek. De nem volt 
idő ahhoz, hogy az ellenállás kibontakozzék, s különben sem akadt senki, hogy 
megszervezze. 

Amikor Napóleon január 25-én elhagyta Párizst, s Józsefre mint helytartóra bízta 
feleségét és fiát, akiket nem látott soha többé, mindössze körülbelül 60 ezer embere 
volt, némileg még szét is szórva. Elébe sietett a poroszoknak, abban a hiszemben, hogy 
Saint-Dizier-nél találkozik szembe velük; Blücher azonban ekkor már elérte az Aube-ot, 
úton, hogy egyesüljön Schwarzenberggel. A császár űzőbe vette, és Brienne-nél 29-én 
meg is verte, de nem tudta megakadályozni az osztrákokkal való egyesülését, és február 
1-én La Rothiére-nél háromszor akkora erővel találta magát szemben. 


Visszahúzódott Troyes-ba, majd Nogent-ba. A harc reménytelennek látszott: ha meg 
akarta tartani a trónját, nem volt más választása, mint a feltételek elfogadásáról 
tárgyalni. A február 4-éről 5-éré virradó éjszaka teljhatalmú megbízatást adott 
Caulaincourt-nak. Ez utóbbival 7-én Chátillonban közölték a feltételeket, amelyek 
értelmében Franciaországnak vissza kell vonulnia az 1792. évi határok közé. 
Caulaincourt felháborodottan tiltakozott, a frankfurti előzetes feltételekre hivatkozva, bár 
természetesen nem voltak illúziói. Annak az embernek, aki mindig a béke híve volt, és 
aki a rendkívüli körülmények folytán teljhatalommal rendelkezett, most kivételes alkalma 
kínálkozott arra, hogy irányítsa a sorsot. Nem merte megtenni, nem azért, mert úgy 
érezte, hogy ezzel elárulná a császárt, hanem középszerűségből - és jelentést tett 
urának. Napóleon a 7- éről 8-ára virradó éjszakán két órai vívódás után végül engedett. 
Reggelre azonban összeszedte magát: kiderült, hogy a szövetségesek súlyos hadászati 
hibát követtek el; minden megváltozott, újra volt remény. 

A szövetségesek ugyanis, részint, hogy kielégítsék Blücher hiúságát, részint, hogy 
megkönnyítsék a menetelést és az élelmezést, ismét szétváltak. Miközben tehát 
Schwarzenberg a Szajna folyása mentén haladt lefelé, Blücher február 2-án átvonult 
Sézanne-on és a Petit Morin völgyén, ahol hadosztályai libasorban követték egymást ; 
arra számított, hogy elvágja Macdonald visszavonulási útját, aki a Marne mentén Yorck 
elől hátrált, és akinek sikerült eljutnia az Ourca-hoz. Napóleon ezalatt odasietett. Február 
10-én Champau- bert-nél kettévágta az ellenséges hadsereget, és megfutamította Ol- 
szufjev hadtestét. Azonnal Montmirail irányába fordult, és 11-én tönkreverte Sacken 
hadtestét, melynek maradványai Cháteau-Thier- ry alatt Yorckhoz csatlakoztak. Yorckot 
megtámadta, vonalait áttörte, és a tábornok 12-én fejvesztve kelt át a Marne-on, 
Napóleon pedig Blücher ellen fordult, aki Vauchamps-nál Marmont-t szorongatta. A 
megtámadott Blücher 14-én meghátrált; a császár a visszavonulását is megzavarta, és a 
porosz hadvezér vagy 10 ezer embert veszített. A győzelem rendkívüli volt, de az 
ellenséget nem semmisítette meg; a hadosztályok Chálons felé vonultak, hogy 
egyesüljenek. Másrészt Schwarzenberg csapatai átkeltek a Szajnán, a Yerres-ig 
szorították Victort és Oudinot-t, akik itt egyesülni tudtak Macdonald-lal. Schwarzenberg 
ezenkívül a Yonne-on és a Loing- on is átkelt, és eljutott Montargis-ba és Fontainebleau- 
ba. 


Vauchamps-ból Montereau felé menetelve Napóleon kitervelte egyik kedvelt 
hadműveletét, de végrehajtásához nem volt elég ereje; a Yerres-hez vonult, 
visszavetette az ellenséget a Szajnához, és 18-án nagy nehezen visszafoglalta 
Montereau-t. Schwarzenberg- nek ideje volt ahhoz, hogy összegyűjtse csapatait, és 
Troyes-ba húzódott vissza; s habár Blücher már visszaérkezett az Aube-hoz, folytatta 
visszavonulását Chaumont-on és Langres-on át. 

Ezek a kudarcok zavarba hozták a szövetségeseket. 17-én az osztrákok a saját 
felelősségükre fegyverszünetet ajánlottak, és 24-én megismételték javaslatukat. 
Napóleon abban a levélben, amelyet 22-én írt apósának, nemkülönben Flahaut-nak adott 
utasításaiban, akit tárgyalni küldött Lusignybe, kijelentette, hogy kizárólag a frankfurti 
alapokon hajlandó tárgyalni, mert nem teheti Franciaországot kisebbé, mint ahogyan 
kapta. Castlereagh egyébkérnt tiltakozott az osztrákok külön kísérlete miatt. Habár 
Schwarzenberg- nek 50 ezer embert kellett Bubna segítségére küldenie, aki nem tudott 
megbirkózni Augereau-val, a végeredmény annál is kevésbé volt kétséges, minthogy 
közeledett már Bernadotte hadserege: Bülow és Wintzingerode máris behatolt 
Champagne-ba; ezenkívül Langeron és Saint-Priest két új hadtestet hozott 
Németországból. Február 24-én Blücher újra elindult, ezúttal a Grand Morin völgyének 
bevételére. Castlereagh egyáltalán nem esett kétségbe, ellenkezőleg, siettette a 
végleges megállapodást. Már 15-én megegyeztek abban, hogy ha Napóleon nem 
fogadná el a feltételeket Párizs eleste előtt, megoldásul kínálkoznék, hogy a főváros 
esetleges , óhajára" hivatkozva, megtagadják a császárral való békekötést. 26-án 
Chaumont-ban még egyszer utoljára átadták a feltételeket Caulaincourt- nak, hogy 
szerezze meg rájuk a császár aláírását, s március 10-ét jelölték meg végső határidőnek. 
Március 9-én, néhány órával a végzetes haladék lejárta előtt, Castlereagh aláíratta azt a 
paktumot, amely 20 esztendőre egymáshoz kötötte a négy hatalmat Franciaország ellen. 


Megegyeztek abban, hogy az általuk kizárólagosan kialakítandó új európai rend 
tiszteletben tartására szükség esetén egyenként 150 ezer embert bocsátanak 
rendelkezésre. Castlereagh csak most adta át az 1814-re felajánlott 5 millió font 
sterlinget, amikor végre megvalósult az ellenforradalom által 20 esztendeje áhított és 
várt koalíció. Március 10-én Caulaincourt, miután nem sikerült meghátrálásra bírni 
Napóleont, újabb haladékot kapott, s 15-én egy ellenjavaslattal állt elő: Franciaország azt 
kívánta, hogy Eugéne maradhasson meg Itáliában, Szászország maradjon meg a szász 
királynak, ezenkívül szavazati jogot igényelt az Európát újjászervező kongresszusra. A 
chatilloni tárgyalások véglegesen 19-én szakadtak meg. Ekkor a szövetségesek már 
fogadták a Párizsból érkező Vitrolles-t. Megengedték neki, hogy jelentkezzék Artois 
grófjánál (Nancyban találkozott vele); a megszállt vidékeken többé- kevésbé nyíltan 
bátorították a királypártiak mozgolódását. Március 22-én az angol kormány 
végérvényesen eldöntötte, hogy nem tárgyal Napóleonnal. 

A dráma a végéhez közeledett. Február 28-án Napóleon ismét Blücher üldözésére 
indult, aki, Marmont-t és Mortier-t nyomva maga előtt, március 1-én hirtelen megállásra 
kényszerült az Ourca- nál. Mivel itt két tűz közé kerülhetett, észak felé fordult, hogy 
csatlakozzék Bülowhoz és Wintzingerodéhoz, akik Soissons-t támadták. Így sem 
menekült volna meg a katasztrófától, ha a helység 3-án váratlanul meg nem adja magát: 
így viszont egész hadserege átcsoportosulhatott az Aisne mögött, Laon körül, miközben a 
franciák arra kényszerültek, hogy Berry-au-Bacnál próbálkozzanak meg az átkeléssel. 
Napóleon, miután Craonne-nál visszaverte Blücher támadását, két oszlopba osztotta 
erőit, s Laon felé menetelt, ahol most 100 ezer főnyi ellenséges erő összpontosult; 9-én a 
várostól délre visszaverték a támadást; Marmont-t keleten feltartóztatták, az éjszaka 
folyamán meglepték és megfutamították; 10-én Napóleon, akit szintén megtámadtak, 
visszahúzódott Soissons-ba, ahonnan Reims felé indult, hogy ott feltartóztassa Saint- 
Priest hadtestét. Ez a manőver is kudarcot vallott, s Így Schwarzenberg, akivel már csak 
Macdonald és Oudinot állt szemben, lassan visszaszerezte az egész elvesztett területet. 
Napóleon 17-étől 19-éig otthagyta Blüchert, és Reims-ből Mérybe sietett, hogy ezúttal 
oldalról támadjon; ellenfele ismét odébbállt és most még gyorsabban: 19-én már a 
Szajna és az Aube között volt jó fedezékben. 


Ekkor Napóleon feladta, ha nem is a további harcot, de azt, hogy feltartóztassa a 
Párizs ellen nyomuló szövetségeseket. Ugy döntött, hogy Lotaringiába vonul, ott 
összevonja a helyőrségeket, és miután elvágja az ellenség összeköttetési vonalait, 
visszatér, és hátba- támadja őket, miközben Párizst ostromolják. Schwarzenberg 
váratlanul cselekvésre határozta el magát, s 20-án és 21-én, amikor a császár Arcis-nál 
átkelt az Aube-on, rárontott; Chálons-on át egyúttal Blücher is megérkezett. Napóleon 
csak nagy nehezen szabadult ki a fogóból, és visszahúzódott Saint-Dizier-be. A két 
tábornok végre egyesítette erőit, és megindult Párizs ellen a két Morin völgyében. 
Mortier, valamint Marmont, akinek csapatait 25-én Fére-Champenoise-nál teljesen 
szétverték, egészen a város széléig hátrált. Mária Lujza 29-én hagyta el Párizst. A 
szövetségesek 30-án támadtak; a két francia tábornok, miután lassú hátrálásra 
kényszerült, az éjszaka folyamán kapitulált. Napóleon nyugtalanul odasietett: 31-én 
érkezett Fontainebleau-ba, de nem ismerte el, hogy legyőzték, és rendelkezéseket adott 
ki a további harcra. Ekkor azonban már mindenki elárulta és elhagyta. 

Március 31-én a szövetségesek kiáltványa felszólította a párizsiakat, hogy 
nyilatkozzanak, milyen kormány felelne meg Franciaországnak, s Bordeaux példáját 
állították eléjük, amely lelkesen üdvözölte Angouléme herceget. A királypártiak ujjongva 
köszöntötték a bevonuló ellenséget, és kitűzték a fehér kokárdát. Egyébként nem voltak 
túl sokan. Az uralkodók 31-én este Talleyrand-nál még egyszer leszögezték, hogy nem 
tárgyalnak Napóleonnal, s a szenátust kérték fel, hogy állítson hivatalba egy ideiglenes 
kormányt. Ennek feje természetesen Talleyrand lett. A városi tanács és az alkotmányos 
testületek nyomban bejelentették, hogy kérik a Bourbonok visszatérését. Aprilis 2-án a 
szenátus megfosztotta trónjától a császárt; a döntést 3-án a törvényhozó gyűlés 
közreműködésével hirdették ki. A szenátorok ezután összeeszkábáltak egy alkotmányt, 
amelyben gondosan biztosították hivataluk örökletességét és illetményük fenntartását, 
majd 6-án meghívták XVIII. Lajost a trónra. 

Ezalatt Fontainebleau-ban a marsallok bejelentették, hogy nem követik tovább 
vezérüket, és kényszerítették, hogy mondjon le fia javára. Napóleon április 4-én 
engedett, s Caulaincourt-t, Ney-t és Macdonald-t a cárhoz küldte; útközben maguk mellé 
vették Marmont-t, aki Essonnes-ba húzódott vissza. Sándor halogatta a választ. Marmont 
azonban Schwarzenberg ajánlatára vállalta, hogy elpártol. A hadműveletet elodázta 
ugyan, de csapatai a 4-éről 5-ére virradó éjszakán átvonultak az ellenséghez, és így 
Fontaine- bleau fedezetlenül maradt. Ekkor a cár azt követelte, hogy Napóleon minden 
további nélkül mondjon le, és 6-án ez végül meg is történt. 

Itáliában és délen még folyt a háború. Januárban Murat levetette álarcát, elfoglalta 
Rómát, majd Toscanát, és betört Romagnába. Ekkor azonban Bentinck eljárása miatt 
ismét habozni kezdett. Bentinck ugyanis, aki csak Castlereagh utasítására kötött vele 
fegyverszünetet, úgy tett, mintha tudomást sem venne róla, és partra szállt Livornóban, 
hogy Genova ellen meneteljen. Eugene-nek a Minciónál sikerült megállítania Bellegarde- 
ot, s mivel még most is reménykedett abban, hogy megtarthatja az Itáliai Királyságot 
saját magának, tárgyalni kezdett Murat-val. Nem sikerült azonban egyezségre jutniuk, és 
április 13-án a király támadást indított a Tarónál; Milánóban felkelés tört ki; 16-án Eugéne 
aláírt egy megállapodást, amely lehetővé tette számára Itália kiürítését. A Pireneusokban 
Soult-nak, miután hiába próbálta felszabadítani Pamplonát és San Sebastiánt, egymás 
után kellett feladnia 1813 októberében a Vida- soa vonalát, novemberben a Nivelle-ét, 
decemberben pedig a Nive- ét. Ekkor visszahúzódott a pau-i völgybe, s Wellington előtt 
szabaddá vált a bordeaux-i út. Február végén Soult-t Orthez-nál ismét megverték, 
március folyamán végig Tarbes körül manőverezett, majd visszavonult Toulouse-ba, ahol 
április 10-én véglegesen legyőzték. 

Napóleon sorsát 11-én a fontainebleau-i szerződés rendezte: birtokul kapta Elba 
szigetét évi dotációval, Mária Lujza és fia Parmát kapta, rokonainak járadékot utaltak ki. 
20-án elbúcsúzott csapataitól, amelyeket oly kevéssé kímélt, s amelyek egyedül 
maradtak hozzá hívek mindvégig. 


Második fejezet 


A restauráció és a száz nap 


A győztes királyok Bécsben gyűltek össze, hogy tetszésük szerint átszervezzék 
Európát. Franciaországban XVIII. Lajos szentesítette 1789 alapelveit és a napóleoni 
berendezkedést; a csalódott arisztokrácia tiltakozása azonban gyorsan aláásta 
kormányzását. Pontosan ebben reménykedett Napóleon. Képtelen lévén beletörődni 
helyzetébe, s attól tartva, hogy az még súlyosabbá válik, még egyszer kihívta a sorsot. 
Visszatérése újabb katasztrófát zúdított Franciaországra, őt pedig megfosztotta 
szabadságától, és Szent Ilonára juttatta. ; 

1 s A BECSI KONGRESSZUS ES AZ ELLENFORRADALOM SIKEREI 

A szövetségesek voltak az urak Franciaországban. Azzal kezdték, hogy feltételeket 
diktáltak a Bourbonoknak. Április 20-án Artois grófja, akit a szenátus helytartóvá 
nevezett ki, fegyverszünetet írt alá, amely teljes felszerelésükkel átadta a még francia 
kézen levő erődítményeket. A békét május 30-án Párizsban kötötték meg. Talleyrand 
Montbéliard-on és Mulhouse-on kívül Chambéryt és Annecyt is megmentette, 
nemkülönben a Saar-vidék egy részét, ahol érdekeltségei voltak; a szövetségesek nem 
igényeltek háborús jóvátételt, és még azokat a műalkotásokat sem követelték vissza, 
amelyeket Napóleon a meghódított országokban összeszedett. Minthogy az , 1792-es 
határok", amelyek közé Franciaországnak, a szövetségesek döntése értelmében, vissza 
kellett húzódnia, nem foglalták magukba a gyarmatokat, Anglia rátette a kezét Tobagóra 
és Saint Luciára, Mauritius szigetére, Rodriguezre és a Seychelles- szigetekre; 
Spanyolország visszavette régi területét Santo Domin- gón. Franciaország előre elfogadta 
azokat a döntéseket, amelyeket a szövetségesek a Bécsbe összehívott kongresszuson 
hoznak majd a tőle elvett területek felosztását illetően. 


Ez a gyülekezet, amelyhez fogható Európában még nem ülésezett, nagy reményeket 
keltett az emberekben, mindenekelőtt a régi, ,legitim" körökben. Az eltelt időszakban 
kiebrudalt fejedelmek visszaültek trónjukra. Napóleon 1813. december 11-én még maga 
szabadította ki VII. Ferdinándot a valencay-i szerződés értelmében, s 1814 januárjában a 
pápát is visszaküldte államába; a hesseni választófejedelem, a szardíniai király, a 
modenai és a toscanai herceg mind visszatért fővárosába; az angol király visszavette 
Hannovert, és királysággá nyilvánította. De vajon Napóleon egykori szövetségesei vissza 
fogják-e adni azt, amit a francia császártól kaptak? Főleg Németországban a Ritterschaft 
és az egyházi fejedelmek érvényesíteni akarták jogaikat. Nyugtalankodtak a népek, 
amelyek a függetlenségért harcoltak, nem pedig a régi rendszer visszaállításáért, s 
amelyeknek szabadságot ígértek. A német hazafiak az egységet követelték, anélkül hogy 
pontosan definiálni tudták volna. Görres az év eleje óta heves hadjáratot folytatott 
Rheinische Merkur című lapjában a fejedelmek önzése ellen. Az olaszok örültek, hogy 
megszabadultak a franciáktól, de féltek az osztrákok visszatérésétől. Másrészt a 
Franciaország által felszabadított polgárok és parasztok sem óhajtottak visszasüllyedni 
függő helyzetükbe. 1815. május 22-én, a Napóleon elleni új hadjárat előestéjén maga a 
porosz király ígért alkotmányt. De mindnyájan, akár a múlt imádói, mint például Baader, 
aki arra buzdította az uralkodókat, hogy a vallás elveire alapozzák az új politikai rendet, 
akár az új idők hívei, mint Saint-Simon és Augustin Thierry, akik azt követelték, hogy 
szervezzék meg végre az , európai társadalmat", valamennyien lényegében a 
kongresszustól várták, hogy békét, ha nem is örök, de tartós békét teremtsen. 


Castlereagh, Metternich és a poroszok nem láttak ilyen messzire, s maga a cár, még ha 
meghallgatta is Jung Schilling és Krüdener asszony jóslásait - akiket a cárné egyik 
udvarhölgye juttatott elébe mint mindig, most is becsvágya szolgálatába állította 
miszticizmusát. Hamarosan így szólt Talleyrandhoz: , A jog az, ami Európának előnyös." A 
"Négy Nagy" egyetértett abban, hogy a kongresszusnak ne legyen más dolga, mint 
jogerőre emelni már meghozott döntéseiket, s Anglia, amely továbbra is a közvetítő 
szerepében akart tetszelegni, felkérte szövetségeseit, hogy evégett Londonba menjenek. 
Sándor úgy viselkedett Londonban, mint aki a helyzet ura, felbőszítette a torykat azzal, 
hogy a whigeknek hízelgett, és megsértette a régenst. Megállapodás nélkül váltak szét, 
szeptemberben Bécsben sem jutottak messzebbre. Ekkor elhalasztották a kongresszust, 
és bár Talleyrand Spanyolország támogatásával erkölcsi sikert ért el azzal, hogy 
november 1-ére tűzette ki a kongresszus megnyitását, az tulajdonképpen sohasem ült 
össze: minden a bizottságokban történt, és a lényeges kérdéseket a , Négy Nagy" 
tisztázta. A legfőbb vitapont mindvégig a Varsói Nagyhercegség volt, amelyet 
Oroszország magának akart megtartani, valamint Szászország, amelyet az oroszok 
Poroszországnak szántak. Metternich ellenállt. Az angol kormány közömbösnek 
mutatkozott; kizárólag azzal törődött, hogy ne engedje napirendre tűzni a tengerek 
szabadságának témáját, és hogy magának tartsa fenn a gyarmati rendezést; megtartotta 
Máltát és Helgolandot, elvette a hollandoktól a Fokföldet, Singapore-t és Guyana egy 
részét; sikerült elítéltetnie a rabszolgakereskedelmet is, de Spanyolország és Portugália 
miatt nem tudta keresztülvinni azonnali, megszüntetését. A kontinens ügyeit illetően 
szabad kezet adott Castlereagh-nek. 

Nos, az angol külügyminiszternek éppenséggel nem az volt az álláspontja, hogy 
hazája szempontjából mindegy, hogy mi a helyzet a kontinensen, és minden idők 
valamennyi brit államférfija közül a legeurópaibbnak bizonyult. Először is gondosan 
igyekezett bekeríteni Franciaországot, oly módon, hogy megszervezte Németalföldet, 
Poroszország határát kitolta a Rajnáig, Ausztriáét pedig Itáliába; amellett egyetértett 
azzal, hogy nem szabad megengedni a cárnak, hogy magához ragadja a hegemóniát. 
Ugy vélte, hogy Franciaország és Oroszország ellenében feltétlenül meg kell erősíteni 
Németországot, mégpedig Ausztria és Poroszország közeledése útján. 


Először úgy látszott, hogy ez sikerül neki, mert Metternich hajlandó volt átengedni a 
poroszoknak Szászországot, ha azok elfordulnak Sándortól; Frigyes Vilmos azonban, akit 
barátja szemrehányásokkal halmozott el, dezavuálta minisztereit. A helyzet olyan 
súlyosnak látszott, hogy Castlereagh 1815. január 3-án a saját szakállára szövetségi 
szerződést írt alá Metternichhel és Talley- rand-nal. , A koalíció feloszlott" - írta 
Talleyrand, aki ezt a saját érdemének tudta be, és jó néhány embert talált, akik ezt el is 
hitték neki. Kétségtelenül ügyesen lavírozott; mindazonáltal a területi kérdések iránti 
közönye és a , legitimitás" fogalmával folytatott játéka nem tett olyan nagy hatást, mint 
ahogyan mondották: egyrészt senkinek eszébe sem jutott, hogy bármilyen területet is 
felkínáljon neki, másrészt pedig mindenki tudta, hogy csak azért védelmezi a legitimitást, 
mert hízelegni kíván XVIII. Lajosnak, aki vissza akarta juttatni trónjukra nápolyi és parmai 
rokonait. Valójában azért szolgálta ki Castlereagh-t és Metternichet, hogy azok 
megtagadják Murat-t. A koalíciósoknak egyébként eszük ágában sem volt szakítani; 
Castlereagh késznek mutatkozott mindenféle engedményre, és hamar meg is győzte 
Sándort: Torunt és Poznant visszaadták a poroszoknak, akiknek egyébként meg kellett 
elégedniük Szászország harmadrészével; a németalföldi oldalon is csak Eupent és 
Malmédyt kapták meg. Kártalanításképpen és jobb híján elfogadták a Rajna-vidéket. 
Napóleon után ily módon Castlereagh is hozzájárult Németország egyesítéséhez, s 
Talleyrand-nal egyetértésben - aki nem volt hajlandó beleegyezni abba, hogy a szász 
király birtokát a Rajnáig tolják ki - hatékonyan készítette elő a porosz hegemóniát. 
Mihelyt ez a kérdés rendeződött, az angol külügyminiszter eltávozott Bécsből. Napóleon 
visszatérése nem szakította félbe a bizottságok munkáját, s a végleges egyezményt 
június 9-én írták alá. 

Ezt a paktumot az emberek remekműnek tekintették. Az igazság az, hogy keleten 
szabadon hagyták a terepet a rivalizálás, következésképpen a háború számára. A törökök 
kihasználták a helyzetet, és 1813. júliustól októberig újra elfoglalták Szerbiát; majd 
1814 novemberében egy újabb felkelés bezárta őket az erődítményekbe. A cár azt 
hangoztatta, hogy a szerbeknek a bukaresti szerződés értelmében joguk van az 
önkormányzathoz; másfelől a szultán makacsul elvitatta az oroszoktól kaukázusi 
hódításaikat. Előre látható volt, hogy Sándor előbb-utóbb Konstantinápolyt fogja 
követelni cserébe azokért a szolgálatokért, amelyeket hite szerint Európának nyújtott. 
Éppen ezért Metternich felbiztatta Mahmudot, hogy kérje államai számára a 
nagyhatalmak kezességét. Az oroszok azonban szembeszegültek a javaslattal, s az 
angolok, akik nem törődtek a jövővel, nem voltak hajlandók a kezességre. 


Egyébként természetes volt, hogy a régi rendszer diplomatái büszkék legyenek 
művükre, hiszen a szívüknek oly drága egyensúly szabályai szerint osztották fel a 
területeket és a , lelkeket". De a kongresszus műve éppen emiatt került éles ellentétbe 
az új Európa tendenciáival, hiszen a legcsekélyebb mértékben sem volt tekintettel a 
forradalmi háborúk által felébresztett nemzetekre. Castlereagh ebből a szempontból, a 
whigek minden tiltakozása ellenére, semmivel sem mutatkozott kevésbé vaknak, mint 
Metternich : a lombardokat és a velenceieket kiszolgáltatták Ausztriának, a belgákat 
akaratuk ellenére Hollandia uralmának vetették alá, Lengyelországot újra feldarabolták, 
a németeket belegyömöszölték egy minden tekintetben béna konföderációba, amely a 
versengő Ausztria és Poroszország között feszült; nyilvánvaló volt, hogy mindezek a 
nemzetek hamarosan újra követelni kezdik jogaikat. 

A politikai, közigazgatási és társadalmi reakció szintén haladt a maga útján. VII. 
Ferdinánd 1814 májusában, mielőtt bevonult volna Madridba, semmisnek nyilvánította 
az 1812-es alkotmányt; Szicíliai Ferdinánd követte példáját. A pápa és az itáliai 
fejedelmek, a központi és az északi német uralkodók gondosan igyekeztek lerombolni 
Napóleon művét; a porosz király felfüggesztette a junkerek szemében oly gyűlöletes 
földreformot. Metternich bízott benne, hogy Dél-Németországot is sikerül 
rákényszerítenie az egészséges régi eszmékhez való visszatérésre. Castlereagh és a 
toryk ebben is egyetértettek vele: a szabadság a brit arisztokrácia kiváltsága volt, s a 
kontinens népségeit semmiképpen sem illette meg. Am hamarosan észre kellett venniük, 
hogy a forradalom szelleme, amely a császár csapatai nyomán hatolt be az európai 
országokba, e csapatok eltűnése és veresége után is tovább élt. Áz európai arisztokrácia 
már a jelen pillanatban is dühvei állapította meg, hogy ez a szellem itt van. 


Több bitorlónak meghagyták a trónját, s ezt a főnemesség jelképesnek látta. Igaz ugyan, 
hogy Murat-t elítélték; minthogy mindenáron meg akarta tartani magának Marchét, 
maga ellen bőszítette Metternichet, aki 1815 januárjában titokban kiszolgáltatta 
Casdereagh-nek és Talleyrand-nak. Bernadotte azonban megtartotta Svédországot, és 
Anglia támogatásával 1814 novemberében kényszerítette a norvégek által királlyá 
választott dániai Keresztélyt, hogy engedje át neki a koronáját. ,Bonaparte" maga is 
uralkodott Elba szigetén, , fattya" pedig, ahogyan Wellington mondotta, egy napon 
Parma hercege lesz. A reakciósok azonban még ennél is sokkal súlyosabb jelenségnek 
tartották, hogy Németalföldön, a Rajna-vidéken, Dél-Németországban és Svájcban az 
emberek teljesen vagy részben változatlanul tiszteletben tartották a francia 
újdonságokat. Hogy Orániai Vilmost a belgák kíméletére kényszerítse, Castlereagh 
szükségesnek vélte, hogy alkotmányt fogadtasson el vele. A cár is alkotmányt ígért a 
lengyeleknek. Franciaországban a törvényes király, akit oly nagy fáradsággal juttattak 
vissza trónjára, ahelyett, hogy visszaállította volna az abszolutizmust és a kiváltságokat, 
maga is hajlandó volt a forradalom és a császárság művének megőrzésére, és a 
burzsoáziának a kormányzásba való bevonására. 

A császár villámszerű visszatérésekor azután kiderült, hogy ez a mérsékelt 
restauráció mennyire törékeny. 


2. AZ ELSŐ RESTAURÁCIÓ FRANCIAORSZÁGBAN ÉS A VISSZATÉRÉS ELBA 
SZIGETÉRŐL 

XVIII. Lajos 1814. április 24-én érkezett Calais-ba. Arról szó sem lehetett, hogy 
elfogadja a szenátus alkotmányát, amely a nemzet nevében hívta meg a trónra. Május 2- 
án, saint-oueni nyilatkozatában tervezetként fogadta ezt az alkotmányt; megtartotta 
lényeges rendelkezéseit: a polgári szabadságjogokat, a törvény előtti egyenlőséget, a 
nemzeti javak kiárusításának véglegességét, a császárság állami szerveinek 
fenntartását, az alkotmányos kormányzás elveit; a népszuverenitás fogalma azonban 
eltűnt a közjogból: a király , chartát" fog , adni". Az alaptörvényt egy bizottság dolgozta ki 
22-étől 27-éig. A politikai szervezetet az angoloktól vették kölcsön: a végrehajtó 
hatalmat a király gyakorolja felelős miniszterek közvetítésével; szintén a királyt illeti meg 
osztatlanul a törvények kezdeményezésének joga; egy főrendiház és egy képviselőház 
szavazza meg az adókat és a törvényeket; az előbbiek tagjait a király nevezi ki, és ez a 
tisztség örökletes lehet; az utóbbiakat cenzusos alapon választják oly módon, hogy 
választó az, aki legalább 300 frank egyenes adót fizet, és az választható, aki legalább 
1000 frankot fizet. Egyelőre azonban a császárság törvényhozó gyűlése alakult át úgy- 
ahogy képviselőházzá; a főrendiház többségét is az új arisztokrácia szolgáltatta: 84 
szenátort és több marsaik. A chartát június 4-én olvasták fel a két háznak. 

A nagyburzsoázia elégedetten fogadta ezt az alkotmányt, mert egyrészt kiküszöbölte 
az ellenforradalmat, másrészt viszont mindennemű politikai befolyástól megfosztotta a 
népet. Az azonban még tisztázatlan volt, hogy XVIII. Lajos átadja-e a kormányzást a 
tehetőseknek, vagyis, hogy minisztereit a parlamenti többség szerint fogja-e kiválasztani, 
mint az angol király. Nos, ez esze ágában sem volt: visszaállította azokat a régi 
tanácsokat, amelyek , felülről" és az , összes felekből" alakultak, s miniszterei csak 
küldöncök voltak, akik külön-külön tájékoztatták, és nem alkottak többé homogén és 
összetartó kabinetet. A burzsoázia csalódott. Ráadásul XVIII. Lajost nem is érdekelték az 
ügyek, s a külföldi követek, különösen Wellington és Pozzo di Borgo minduntalan 
beleavatkoztak a dolgokba: a rendszernek nem volt kormánya, és ez külön is 
gyengítette. 

A nemzet zöme közönyös maradt. A Buorbonok többé semmit sem jelentettek 
számára: ezt a szövetségesek és az emigránsok megdöbbenéssel állapították meg. XVIII. 
Lajos úgy tért vissza, hogy a nemzetet nem kérdezték meg: a franciák beletörődtek, mert 
úgy látták, hogy ezt a külföldiek a béke és a kivonulás feltételeként kényszerítik rájuk. 
Ezt a békét természetesen semmilyen értelemben sem írták a király javára: ellenkezőleg, 
a fehér zászlóban a nemzeti megaláztatás jelképét látták. A chartában azonban semmi 
sem volt, ami indulatba hozta volna a nemzet többségét, amely nem törődött a politikai 
hatalommal; számára csak az volt a fontos, hogy ne állítsák vissza se a kiváltságokat, se 
a dézsmát, se a hűbéri jogokat. 


Márpedig a nemesek és a papok pontosan ebbe nem tudtak belenyugodni, és 
különösen ami a papokat illeti, miután államvallássá nyilvánították a katolicizmust, 
semmiképpen sem értettek egyet azzal, hogy az csupán afféle díszformula legyen. A 
chartát valamennyien csak átmeneti engedménynek tekintették, s ugyanez volt Artois 
grófjának álláspontja is. XVIII. Lajosnak mindenképpen ki kellett őket elégítenie 
valamilyen módon. A nemeseknek rangokat és posztokat osztogatott az udvarnál, 
testőrségében, közigazgatásában és hadseregében, egyidejűleg pedig tisztek ezreit 
nyugdíjaztatta félzsoldon, s a pénzügyekre hivatkozva érvényben tartották az , egyesített 
adókat", pedig Artois grófja megígérte, hogy megszüntetik ezt az adónemet. A papok 
elérték, hogy elrendeljék a vasárnap megtartását, mentesítsék az egyházi iskolákat 
minden szolgáltatás alól, és vonják ki őket minden ellenőrzés alól, továbbá mozdítsák el 
az Egyetem nagymesterét. A kormány semmiképpen sem tagadhatott meg bizonyos 
jelképes gesztusokat: emlékművet emeltek a guiberoni halottaknak, nemességet adtak 
Cadoudalnak; s még ennél is nyilvánvalóbb, hogy elnézően tűrték a nemesek különféle 
kijelentéseit és a papok prédikációit. Hamarosan minden francia szemében nyilvánvaló 
volt, hogy a nemeseket és a papokat csak egy dolog elégítené ki, és ez nem kevesebb, 
mint a régi rendszer visszaállítása. A rezignáció a haragnak adta át a helyét. Ami a 
katonákat illeti, a kormány nem számíthatott rájuk. 

Megkezdődtek az összeesküvések. Fouché, abban a meggyőződésben, hogy Európa 
nem tűrné Napóleon visszatérését, az orléans-i herceg királlyá koronázása vagy Mária 
Lujza régenssége mellett volt; az utóbbinak Ausztriát is meg lehetne nyerni. Maret 
viszont a császárnak dolgozott, s 1815 februárjában elküldte hozzá Fleury de 
Chaboulont, hogy tájékoztassa a dolgok menetéről. A tábornokok katonai lázadást 
készítettek elő. Március 5-én Lallemand és Drouet meg is próbálta kiprovokálni északon. 
Kudarcot vallottak; de ugyanebben a pillanatban felröppent a hír, hogy , 0" visszajött. 


Napóleon sohasem törődött bele a sorsába; de volt is rá oka, hogy panaszkodjék. 
Nem voltak hajlandók visszaadni a fiát, Mária Lujza pedig máris Neipperg szeretője lett. 
XVIII. Lajos kijelentette, hogy nem folyósítja Napóleonnak a megígért dotációt. Napóleon 
valószínűleg tudta, hogy Bécsben már szó van arról, hogy Szent Ilona szigetére 
deportálják. Február 26-án, két nappal Chaboulon távozása után, hajóra szállt 
Franciaország felé. Uj csapásoknál egyebet nem hozhatott az országnak. 

Március 1-én akadály nélkül megérkezett Golfe-Juanba. Innen Grenoble-ba ment, ahol 
már várta La Bédoyére ezredes, és kiszolgáltatta neki a várost. 10-én Lyon munkásai 
diadalmenetben fogadták. Ney, aki megígérte a királynak, hogy elfogja, 14-én szintén 
mellé állt Lons-le-Saulnier-ban, s Auxerre-ben csatlakozott hozzá. XVIII. Lajos, aki addig 
bízott, most úgy látta, hogy a játszma elveszett; a 19-éről 20-ára virradó éjszakán Lille-be 
és onnan Gentbe távozott. Március 20-án Napóleon visszatért a Tuileriákba. A sas a 
trikolórral templomról templomra szállt, fel a Notre-Dame tornyáig. 

2. ASZAZ NAP 

Sehol sem találkozott komoly ellenállással. Bourbon herceg és Angouléme hercegné 
hiába próbálta mozgósítani a csapatokat. Angouléme herceg Languedocból a Drome-ig 
nyomult; ám hamarosan megbénult katonailag, és hajóra szállt Spanyolország felé. De 
ha nyílt ellenfelet nem is talált, egy megváltozott Franciaország fogadta Napóleont; a 
száz nap alatt olyan eleven politikai élet folyt, hogy ez mélységesen megzavarta. 

A forradalmi szellem nyíltan jelentkezett, és felélesztette hagyományát. Ez utolsó 
kaland folyamán Napóleon nem félt attól, hogy igénybe vegye, és hogy hevesen támadja 
a nemeseket meg a papokat, akik vissza akarták állítani a régi rendszert: , Lámpavasra 
húzzuk őket!" - kiáltott fel Autunben. S csakugyan heves népmozgalom bontakozott ki 
ellenük. Másrészt a jakobinus burzsoázia felélesztette a föderációkat; április végére 
sikerült talpra állítani őket Bretagne-ban, Párizsban május 14-én, s főleg keleten: 
Lotaringiában és Strasbourg-ban, Burgundiában és Dauphinéban. Felidézték a Közjóléti 
Bizottság és a II. évi hadsereg emlékét; énekelték a Marseillaise-t és az Elmegyünket. A 
közigazgatás megrémült, és gondosan igyekezett megfosztani ezt az ébredést 
mindennemű gyakorlati konzekvenciától. Napóleon helyeselte; nem az volt a szándéka, 
hogy újrakezdje a forradalmat; az abszolút és örökletes uralkodó ismét a helyén volt: a 
népnek az volt a dolga, hogy hallgasson, amíg el nem indul verekedni. 


A liberálisokkal nem mert ilyen kurtán elbánni. Amint megérkezett Lyonba - 
kétségtelenül La Bédoyére tájékoztatása alapján - a legkülönbözőbb ígéreteket 
hangoztatta, bár valószínűleg ezeknek sem tulajdonított túl nagy jelentőséget. Párizsban 
azonban a lapok, az alkotmányos testületek, sőt maga az Államtanács is alkotmányos 
kormányzatot követeltek. , Ez a pokolfajzat megrontotta nekem Franciaországot" - 
mondotta XVIII. Lajosról. Ez természetesen nem volt igaz. Egyszerűen arról volt szó, hogy 
a királynak fogcsikorgatva alkalmazkodnia kellett ahhoz a hatalomhoz, amelyet a 
tehetősek részben éppen a császári politikától kaptak; s Napóleonnak, minthogy nem 
akart a népre támaszkodni, kénytelen-kelletlen ugyanígy kellett eljárnia. Hogy meg ne 
hazudtolja magát, csak abba egyezett bele, hogy kihirdeti ,a császárság alkotmányát 
kiegészítő törvényt". Ezt saját maga fogalmazta meg Benjamin Constant-nal, aki - miután 
március 19-én még heves cikket írt ellene a Débats című lapban - az első szóra 
megjelent. A , kiegészítő törvény" pontos másolata volt a chartának, és ugyanúgy 
kompromisszumot jelentett. A liberális burzsoázia nem kapta meg a cenzust: Napóleon 
visszaállította az általános választójogot és az elektori kollégiumokat; ezzel szemben 
megadta a szenátusnak a tisztség örökletességét, amit a XII. évben megtagadott tőle. Az 
eredmény senkit sem elégített ki. A népszavazáson kevesen vettek részt, és a képviselők 
megválasztásánál a választóknak több mint a fele távol maradt. Az örökletes szenátorság 
megfagyasztotta a hazafias pártot, és annak lendülete megtört. A liberális burzsoázia 
nem bízott Napóleonban, és hamarosan újra megindította az offenzívát. Miután a 
törvényt egy , májusi seregszemlén" - amelyet azonban csak június í-re tudtak 
megszervezni - nagy pompa közepette kihirdették, a képviselők mintegy alkotmányozó 
gyűléssé alakultak át, és hozzáfogtak a törvény revideálásához. Röviden az történt, hogy 
Napóleon maga ellen fordította azokat a franciákat, akik lelkesedéssel támogatták volna, 
s másrészt nem békítette meg a tehetőseket. 


A liberális ellenzék megbénította a kormányt. A rendőrségnél Fouché mindenkit 
kímélt, egyébként pedig titokban Metternichhel tárgyalt. Carnot a belügyminisztériumban 
nagyon kevés hivatalnokot váltott le. A rendkívüli biztosok semmivel sem 
tevékenykedtek erélyesebben, mint 1814-ben. A cenzúrát, amelyet XVIII. Lajos 
megtartott, most megszüntették, s ebből a királypártiak húztak hasznot. Kihasználták a 
gazdasági válságot, valamint az újoncozástól és az elkerülhetetlen háborútól való 
félelmet. Május 1-én Vendée újra felkelt, s Bretagne-ban ismét megjelentek a 
Chouanok". 

A lázadók elfoglalták Bressuire-t és Cholet-t; Napóleon kénytelen volt Lamargue-ra 
bízni egy nyugat-franciaországi hadsereget. A megtorlás gyors volt: a vendée-i vezérek, 
akiket június 20-án Légénél levertek, 25-én békét kötöttek. A lázadók mégis lekötöttek 
30 ezer embert, s óriási szolgálatot tettek a koalíciónak, mert ha Lamargue csapatai jelen 
vannak Waterloonál, ez a franciák győzelmét jelentette volna. 

Bármilyen érdekesek is a történész számára a közvéleménynek ezek a hullámzásai, a 
szóban forgó három hónap folyamán elsősorban a külföldi veszély foglalkoztatta a 
franciákat. Párizs felé haladva Napóleon hangoztatta, hogy Ausztriával egyetért; ennek 
ellenére nehezen hihető, hogy illúziói lettek volna. Amikor újra a császári trónon ült, 
felajánlotta a békét a szövetségeseknek, és elküldött hozzájuk néhány megbízottat. 
Sehonnan sem kapott választ. Bécsben már március 13-án száműzték Európából, s 25- 
én megerősítették a chaumont-i szövetséget. Ebben az iszonyú küzdelemben a királyok 
és az arisztokrácia még egyszer úgy léptek fel, mintha a népek függetlenségét 
védelmeznék, sőt még azt is hangoztatták, hogy a zsarnok által leigázott francia nemzet 
szabadságáért harcolnak. A valóságban pontosan tudták, hogy erről már szó sincs: a 
forradalmat akarták végérvényesen eltiporni, amikor lesújtottak arra az emberre, aki 
szemükben megszemélyesítette azt. , Napóleon Párizs felé nyomul - írta Pozzo di Borgo - 
a forradalom fáklyájával a kezében. 


Vele van a nép alja meg a hadsereg... A külföldi hatalmaknak sietniük kell, hogy minél 
előbb csírájában fojtsák el a gonoszt, amely ismét aláaknázhatja a társadalmi rend 
minden pillérét"; amit itt meg kell semmisíteni, az ,a fosztogatás, a tulajdon és a 
törvények elleni erőszak". Európa lavinaként készült Franciaországra zúdulni: 7-800 ezer 
ember állt fegyverben, óriási tartalékokkal, s rendelkezésre álltak Anglia összes 
erőforrásai. 

A restauráció körülbelül 160 ezer főnyi hadsereget hagyott hátra; ezenkívül még 100 
ezer katona tartózkodott otthonában engedéllyel vagy anélkül; Napóleon zászló alá hívta 
őket, és egyesítette velük az 1815-ös újoncokat, akiket 1813. október 9-én hívott be. 
Ezenkívül fegyverbe szólította az önkénteseket és a nyugállományú tiszteket, 
fenntartotta a nemzetőrség hagyományos szervezetét, egy részét mozgósította az 
erődítmények őrzésére vagy tartalék hadosztályok képzésére. Összesen 700 ezer embert 
hívott be. Sajnos nem bővelkedett sem fegyverben, sem lőszerben, sem lóban, s még 
kevesebb volt a pénz. A legnagyobb baj azonban az volt, hogy a nemzeti közszellemet 
nem a lelkesedés jellemezte, ha jobb is a hangulat, mint 1814-ben: a behívottak csak 
lassan reagáltak, és nem is jelentek meg mind. Lehet, hogy Napóleonnak sikerült volna 
felfűtenie a közvéleményt, ha kedvezőbb magatartást tanúsít a föderációk iránt; 
minthogy dezavuálta a forradalmi lendületet és a Közjóléti Bizottság példáját, nem merte 
újra elrendelni a sorozást és a különböző korosztályok egyesítését, pedig így a 
nemzetőrség alakulatai egyesültek volna a hadsereggel, s könnyedén legalább 200 ezer 
embert lehetett volna Belgiumba vezényelni. Mindamellett el kell ismerni, hogy ideje sem 
volt ahhoz, hogy célszerűbben járjon el: sürgősen meg kellett kezdenie a támadást, és 
visszahódítani a Rajna vonalát, mielőtt még a koalíciósok felvonulnak. 

Utolsó hadserege szakított hát a forradalom hagyományával: kiképzett, sőt 
többségükben már hadviselt emberekből állt, és így szilárdabb volt, mint az 1813-as, 
emellett pedig még tüzérséggel és lovassággal is jobban el volt látva; de nem volt elég 
nagy a létszáma. Leszámítva a nemzetőrség alakulatait és a különböző határokra küldött 
csapatokat, mindössze 126 ezer ember maradt az északi hadsereg számára: azaz hat 
hadtest, a gárda, és négy lovas- hadseregcsoport. A vezérkar és a felső parancsnokság 
nem volt a legkiválóbb minőségű, sőt, Ligny előestéjén Bourmont átállt az ellenség 
oldalára. Ami Napóleont illeti, egyértelműen megállapítható, bármit mondottak is erről, 
hogy egészsége, aktivitása, sőt önbizalma sem volt már a régi. 


A Franciaországból kivonult külföldi hadseregek közül kettő még Belgiumban 
állomásozott. Az egyik angolokból, hannoveriekből, belgákból és hollandokból állt, és 96 
ezer főt számlált: parancsnokságát nemrég Wellington vette át; a másik, Blücheré, 124 
ezer poroszt egyesített. Következésképpen számbeli fölényben voltak; de 
szétforgácsolódtak, és remélni lehetett, hogy meglepik, vagy legalábbis külön-külön 
verhetik meg őket: Napóleonnak ez volt az egyetlen kártyája. Egyébként még egy 
elsöprő győzelem sem döntött volna el semmit. 

Június 6-tól a császár elindította csapatait Lille-ből Metz felé, hogy a Sambre-tól délre 
vonja össze őket, és 15-én Charleroi-n át érkezett meg, hogy a két ellenséges hadsereg 
között foglaljon hadállást. Parancsait azonban csak lagymatagon hajtották végre: Lignyt 
és Ouatre-Bras-t nem foglalták el. A maga részéről hagyta, hogy ellenfelei 
visszavonuljanak, és elvesztegette 16-a egész délelőttjét. A valóságban úgy állt a dolog, 
hogy Blücher és Gneisenau, miután összevont 84 ezer embert, eltökélte, hogy 
megkockáztatja a csatát, Wellington pedig, aki 12-éig meg sem mozdult, s még 15-én is 
várta a franciák támadását Mons felől, hirtelen kelet felé irányította hadosztályait, hogy a 
franciák oldalába kerüljön. Végül 16-án kora délután Napóleon felismerte, hogy a 
poroszok nagy erőkkel állnak Lignynél; felvette a csatát, és parancsot adott Ney-nek és 
Drouet- nak, hogy Ouatre-Bras felől a poroszok jobbszárnyát támadják meg. De 
Charleroi-ban hagyta Lobau hadtestét - az csak este csatlakozott hozzá s mindössze 68 
ezer katonája volt; Ney, akit Wellington növekvő erőkkel támadott meg, nem tudott 
elszakadni az ellenségtől; a parancsok továbbítása nehézségekbe ütközött, olyannyira, 
hogy Drouet a két csatatér között teljesen haszontalanul manőverezett. A franciák 
Blücher haderejét középen áttörték, és visszavonulásra kényszerítették, de nem 
semmisítették meg. Napóleon rosszul érezte magát. Elhagyta a csatamezőt, és az 
ellenséget nem vették űzőbe; 17-én délben Grouchyt végül elindították, hogy kutassa fel 
a legyőzötteket; éjszaka tudták meg, hogy egyáltalán nem Namur felé húzódtak vissza, 
hanem Wavre felé meneteltek; Grouchy pedig ahelyett, hogy átkelt volna a Dijle-folyón, 
és elvágta volna az útjukat, a nyomukba szegődött, s így Blüchert semmi sem 
akadályozta meg abban, hogy Wellington segítségére siessen. 


Wellington észak felé húzódott. A soignes-i erdő előtt, Mont- Saint-Jean síkján foglalt 
hadállást 67 ezer emberrel. Jobbszárnyát jól fedezte az Hougoumont kastély és az Haie- 
Sainte major, középhadát alaposan álcázta. Balszárnya valamivel veszélyeztetettebb 
volt; innen azonban várta a poroszokat. Napóleon 17-én indult ellene 74 ezer emberrel, 
az eső azonban akadályozta felvonulását, így csak június 18-án déltájban támadott: az 
eredmény az volt, hogy egy órakor Bülow megjelent a franciák szárnyán. Ney-nek az volt 
a feladata, hogy frontálisan támadja az angol hadállásokat, de ez a hadművelet 
siralmasan folyt; Ney először a jobbszárny ellen indult, majd megállt az Hougoumont 
kastélynál; ekkor a középhad ellen fordult, s fél négyig téblábolt az Haie-Sainte major 
előtt; végre mély oszlopokban megindult a gyalogság. Az angolok kartácstűzzel fogadták, 
megrohanták és megfutamították; a lovasság is rárontott az angol négyszögekre, de 
visszavetették; majd a gyalogság újra rendezte sorait, ismét támadott, és megingatta az 
ellenséges vonalat. Ney a gárdát kérte a döntő csapáshoz. Napóleonnak azonban a gárda 
nagy részét már be kellett vetnie Lobau támogatására, akit Bülow növekvő erői lassan 
szorítottak hátra; mindössze öt zászlóaljnyi öreg gárdistát küldhetett, akiknek rohamát az 
angol gárda, Wellington utolsó tartaléka feltartóztatta. Ebben a pillanatban Ziethen 
megjelent a franciák jobbszárnyának legszélén, és az angolok támadásba mentek át. 
Napóleon egész hadserege megingott, sorait elfogta a pánik, és fejvesztve menekült. 30 
ezer francia esett el, 7500-an estek foglyul. Grouchy, akit sakkban tartottak Wavre-nál, el 
tudott húzódni az ellenség elől. A francia hadsereg maradványai Laonnál gyülekeztek, és 
a Szajna mögé húzódtak. 


Napóleon 21-én tért vissza Párizsba, és meg akarta szervezni az ellenállást. A 
képviselőház azonban szembefordult vele, és ő másnap lemondott. Végrehajtó 
bizottságot választottak, amelynek Fouché volt a lelke: 29-én rávette Napóleont, hogy 
hagyja el Malmaisont. A képviselőbáz a Bourbonok ellen foglalt állást, delegációt küldött 
Wellingtonhoz, aki június 30-án érkezett a főváros elé. Mindenki hajlott arra, hogy XVIII. 
Lajos helyett inkább az orléans-i herceget hívják meg, és a Bécsben maradt Talleyrand 
szintén ebben az értelemben nyilatkozott. A szövetségesek csak nehezen törődtek bele, 
hogy a bukott királyt ültessék vissza a trónra; Sándor változatlanul igen ellenségesen 
érzett iránta. De Sándor nem volt itt: Napóleon váratlan katasztrófája XVIII. Lajos és 
Wellington kezébe tette le a döntést. A király is elindult, és 28-án még Cambrai-ban 
amnesztiát ígért; Wellington azt felelte a képviselőház küldötteinek, hogy a 
dinasztiaváltozás forradalmi aktus lenne, amely Franciaország feldarabolását vonná 
maga után; a két ház és a bizottság feloszlott; a hadsereg főparancsnokságával Davout 
július 3-án aláírta Párizs kapitulációját, és a Loire mögé húzódott. XVIII. Lajos 8-án 
foglalta vissza trónját. 

Napóleon eközben 3-án Rochefort-ba érkezett. Fregattokat kért, hogy vigyék az 
Egyesült Államokba: a végrehajtó bizottság egy angol cirkáló jelenlétére hivatkozva 
elrendelte, hogy hajózzák be, és gyakorlatilag tartsák fogva. 14-én XVIII. Lajos utasítást 
adott, hogy adják ki az angoloknak. Napóleon a maga részéről már 9-én tárgyalni kezdett 
velük, hogy vigyék Amerikába vagy Angliába; 15-én kezükbe adta magát a Bellerophon 
nevű hajón. 

Az angol kormány, a poroszok, sőt maga Metternich is több tartomány elszakítását 
tervezték Franciaországtól. Castlereagh, akit Wellington és Sándor is támogatott, 
hevesen szembeszegült ezzel. A maga részéről sikerült meggyőznie Liverpoolt, a cár 
pedig észre térítette Ausztriát. Az elszigetelt poroszoknak is meg kellett hátrálniuk. A 
szeptember 26-án előterjesztett szerződéstervezetet Talleyrand visszautasította; XVIII. 
Lajos azonban menesztette Talleyrand-t, s november 20-án aláírta a második párizsi 
szerződést, amelynek értelmében Franciaország elveszítette Philippeville-t, Marienbourg- 
t, Saarlauternt, Landaut, a Saar-vidéket s mindazt, amit még megtartott Savoyából; 700 
milliónyi jóvátételt vetettek ki az országra, amihez 240 millió magánkövetelés járult; 
kimondták, hogy 3-5 évig megszállva tartják; végül ezúttal visszavették a külföldről 
Franciaországba szállított műalkotásokat is. Ugyanezen a napon a szövetségesek 
megerősítették szövetségüket, s örökös érvénnyel kimondották, hogy Franciország 
trónját egyetlen Bonaparte sem foglalhatja el; Castlereagh felvétette azt a záradékot, 
hogy periodikusan összegyűlnek, s kongresszuson vizsgálják meg Európa helyzetét. 
Szeptember 26-án Sándor Poroszországgal és Ausztriával misztikus paktumot kötött, a 
Szent Szövetséget, hogy fenntartsa a békét, és biztosítsa a kontinensen a jó kormányzást 
a kereszténység elvei alapján. 

Napóleon Szent Ilona szigete felé hajózott: a szövetségesek úgy döntöttek, hogy oda 
internálják. Ez a tragikus száműzetés a távoli, magányos szigeten, az egyenlítői nap heve 
alatt, az óceán kellős közepén, szintén hozzájárult ahhoz, hogy sorsát az a romantikus 
dicsfény övezze, amely mindig izgatni fogja az emberek képzeletét. Közrejátszott annak 
a legendának a kicsírázásában is, amely átgyúrta történelmi szerepét. A királyok 
mártírjaként visszaváltozott Franciaország számára a nemzeti forradalom héroszává. 
Nemcsak azért tartották fogva, mert már nevének hallatára is rémület fogta el őket: 
bosszút álltak a jöttment katonán, aki odáig merészkedett, hogy egy főhercegnőt 
kényszerítsen magához feleségül. O maga, amikor emlékiratait diktálta, zsenijének 
utolsó, s nem a legkisebb felvillanásával megfeledkezett mindarról, ami politikájában 
személyes volt, s kizárólag az embert és a nemzeteket felszabadító fegyveres forradalom 
vezére maradt; vagyis a forradalom lett fegyvertelen, amikor az ő kezéből kihullott a 
kard. 

1821. május 5-én örökre lehunyta szemét. 


Befejezés 


Miután a nagy napóleoni mű - az új dinasztia felállítása és a világbirodalom kiépítése - 
kudarcot vallott, a császár a költők képzeletében a végzettel birkózó emberi lángész 
jelképévé, második Prométheusszá változott, akit merészségéért büntetett az isten. 
Mások viszont a történelmi determinizmus játékszereként ábrázolták alakját, arra 
hivatkozva, hogy a forradalom szükségszerűen vezetett el a diktatúrához, és hogy a 
természetes határok kivívása örökös háborúra kárhoztatta Franciaországot. A történész, 
anélkül, hogy metafizikus kalandokba bocsátkoznék, arra hajlik, hogy az előbbieknek 
adjon igazat. Szemében természetesen tény, hogy a tekintélyuralmi kormány 
nélkülözhetetlen volt a forradalom szempontjából mindaddig, amíg ellenfelei a külfölddel 
paktáltak, s hogy a burzsoáziának szüksége volt Bonapartéra e diktatúrához; továbbá 
valószínűnek tartja, hogy Belgium annexiója és a Rajna bal partjának megszállása újabb 
támadásoknak tette ki ezt a burzsoáziát. De a katonai diktatúra magában véve nem 
jelentette szükségszerűen az örökletes monarchiának, még kevésbé a nemesi jellegű 
arisztokráciának a visszaállítását; s a természetes határok védelmének sem az volt a 
legjobb módja, hogy túllépve rajtuk koalíciókat provokáljanak Franciaország ellen. 
Csakhogy éppen ez a két dolog volt Napóleon személyes kezdeményezése; a 
körülmények kétségtelenül kedveztek lendületének; koncepciója ennek ellenére 
természetének legmélyéből fakadt. Másrészt nagyon elterjedt vélemény, hogy maga ez a 
koncepció eleve kudarcra volt ítélve; s figyelmeztetésül a cézár-tanoncoknak, meg az 
emberiség java érdekében, talán jobb is lenne, ha ezt a következtetést vitathatatlannak 
minősítenénk. Ám éppen ezzel nem érthetünk egyet: Moszkva elfoglalása után Sándor 
akarata megtörhetett volna; Lützennél Napóleon szétverhette volna a szövetséges 
hadsereget. A tanulság mindössze annyi, hogy a kockázat mindvégig ijesztő volt, és hogy 
Franciaország ebben a kalandban elveszítette a forradalom hódításait. 


S bár Napóleon egyéni törekvései nem váltak valóra, cselekvése mégis mély 
nyomokat hagyott hátra. Franciaországban az új állam még nem öltött új alakot, ő szabta 
ki közigazgatási kereteit, éspedig mesteri kézzel. Az 1789-es forradalom hatalomra 
juttatta a burzsoáziát, de a demokrácia kétségessé tette ezt a hatalmat; a császár 
gyámsága alatt a tehetősek visszaszerezték; gazdagságuk és befolyásuk megnőtt; a 
néptömegek felől fenyegető veszélytől megmenekülve, felkészülhettek a kormányzásra 
és a liberalizmus visszaállítására. Európában a francia eszmék terjedése, Anglia 
befolyása, a kapitalizmus és ezzel együtt a burzsoázia előrehaladása ugyanebbe az 
irányba hatott: Napóleon hallatlan mértékben meggyorsította a fejlődést azzal, hogy 
szétrombolta a régi rendszert, és bevezette a modern rend alapelveit. A kultúra 
fellendülése, a népszuverenitás meghirdetése, a romantika terjedése sejtetni engedte a 
nemzetek közelgő ébredését: Napóleon, területi átcsoportosításaival és reformjaival, 
bátorította ezt a folyamatot. A kapitalizmus már csírázott Nyugat-Európában: a blokád jót 
tett a zsenge palántáknak. A romantika már régóta erjedt Európában: Napóleon lett a 
romantikus költők par excellence hőse. Hatása azonban csakis azért és annyiban volt 
jelentékeny, mert és amennyiben egybeesett az európai civilizáció fejlődési irányával. A 
történelmi determinizmust keressük? Ebben nyilvánul meg. 

Minthogy e tekintetben a század embere volt, érthető, hogy legendája oly gyorsan 
csírázott ki, és olyan mély gyökereket eresztett. Mindamellett kiáltó az ellentmondás 
egyfelől személyes tendenciái, másfelől aközött, ami művében tartós volt, és amit a 
legenda egyedül őrzött meg. Mind ellenségesebben fordult szembe a forradalommal, 
olyannyira, hogy ha az idő engedi, végül részben még a törvény előtti egyenlőséget is 
felfüggesztette volna; a nép képzelő- ereje ennek ellenére a forradalom hősévé avatta. 
Világbirodalomról álmodozott, és a franciák számára ennek ellenére a , természetes 
határok" védelmezője maradt, Európa liberálisai pedig a nemzetek védelmezőjeként 
szegezték szembe a Szent Szövetség királyaival. A legkeményebb zsarnokságot vezette 
be, s ennek ellenére az ő nevében harcoltak az emberek az alkotmányos Bourbonok 
ellen. Bálványa volt a romantikusoknak, pedig gondolkodási módszereiben, irodalmi és 
művészi ízlésében a tiszta klasszicizmushoz kötődött. Politikai és nemzeti szempontból 
Franciaország ennek a kétértelműségnek köszönhette azután III. Napóleont. 

Mindamellett a romantikusok nem tévedtek olyan nagyot: csak műveltségét, 
intellektusának formáit tekintve volt klasszikus. Cselekvésének rugója a képzelőerő volt, 
a vérmérséklet legyőzhetetlen lendülete. Ez a titka annak a varázsnak, amelyet 
mindörökre gyakorolni fog az egyénekre. Az embereket, ha csak ifjúságuk tünékeny és 
zavaros hevében is, de mindig meg fogják kísérteni a hatalom romantikus álmai. Mindig 
akadnak, akik, mint Barrés hősei, rajongva zarándokolnak el a Sírhoz. 


